
“ Ndipo sikotheka Qur’an iyi kukhala yopekedwa, 
yosachokera kwa Allah (monga momwe munenera). 
Koma (yachokera kwa Allah) kutsimikizira zomwe 
zidalipo patsogolo pake, ndi kulongosola za buku 
(lakale). Palibe chikaiko m’menemo (kuti) yachokera 
kwa Mbuye wa zolengedwa.” (10:37) 

24,October,2020 
IN THE NAME OF ALLAH, THE MOST GRACIOUS THE MOST MEROFUL 
TRANSLATION OF THE MEANINGS OF THE HOLY QUR'AN INTO CHICHEWA LANGUAGE 


HISTORICAL BACKGROUND OF THE TRANSLATION 


"The work of translating the Holy Qur'an into Chichewa language lasted for the period of 13 
years: three years for the very translation, ten years for thetranslation review by the eminent of 
Scholars under Majis ai Ulama (Council of Muslim Scholars). Thereafter, the copy cf the 
translation manwicript was sent to King Fahd Complex for printing, and managed to produce the 
first translation edition in the year 2002. 


“REVIEW OF THE FIRST EOMION 


Seven years after the first edition was printed, members of the Council observed some spelling 
mistakes and other observations in the translation from some sheikhs. Such observations led to 
the review of the first translation edition under the auspices of the Muslim Association of 
Malawi. A group of selected Scholars from various pisces across the country embarked upon the 
review exercise in a period Tenmonth Le. from January to October 2020. 


Through its experience, the Council obierved that many organizations and individuais who 
reprinted the first translation edition, removed some of the first introductory pages that 
Comained the details of the author. Undosbtediy, this tendency contradicts the ethics that 
guerd the intellectual property in ali its aspects. Hence, the Council advices whosoever has 
interest in reprinting the current second translation edition to seek permission from the 
administration of the Musim Associaton of Malawi. However, upon obtaining permission, they 
are required to preserve the originality of the editions copy without changing anything in it 





AA MAASI 
GPa AE AN WA Ja 


RATARA 
AYSAATTOAN 
METETA aAa AN aA 


MINA LA ALALA MWI CHIE NDO NDE CHINON COSA TEA 

REMASELIRA TANPHALAOD LA BEKI LOVERA LA QES AN WE CHI ASKIN LO CHA CHICHEWA 
MIBEKO YA KA TANTAL DIRA QUAN WAONA 

d 
Nichio yotanchauzira bukhs loyers la Quran m'chiyaskhalo cha Chichewa inatenga zaka kumi ndi 
rra Nichito yotarthaszira inatenga zaka zitatu zoyambiliza, pomwe zaka zina km kusali kuunikira 
kitarthauzirako ndi asthu ophunnira bwino achokera ku Majlis a Ulama (Gulu la asthu ophenzira 
bwino muchipembodao cha Chisilama) Kubatira apo, michin youndikiza bukhulo inapwirika adi a King 
King Fahd Complex mizo la Saadi Aradia kotero bukho la Qur'an loyambilira kutambauzira me 
Chichewa linatuhaka mchaka cha 1002 


KANINI WON AMIRA WA BERIN LA GEITA VOMADINLLID®A 4 Ma 


Patatha zaka rian ndi zhwiri bukbu la Qur'an kitanthaaziza mu Chichewa atalisingitiza, mamembala a 


` palu Jophunzira bwino la Chhsilamu kuchedwa Council of Muslim Scholars anzarikira zolakwika zia pa 
kakifbbotwe ka mysu kuphatikizapo kutamthauzira kwa mumu eme mwa zina Zotakwika imene 
Zinapezekazo zitachititwa kusi kutarthsszira koyambirilako kuunikidwenso pami pa utogoleri wa 
bungwe la Muslin Association of Malawi, Guiu la mashehe vphunzira bwiso losaniihidwa kuchokeza 
#wadera osiyanasiyaza 2idriko muso lisagwira nichito ya kashiuniyu kwa miyezi isasu ndi umadzi 
kuyambira mwezi wa January kafikia mwezi wa October mu chaka cha MOD). 


CHLOLEZO CHA KUNINDAKIZA kwa MAU 


Malinga ndi ukadauio wawo asapeza kuti mabungwe ochuluka tomasso antha ambiri omwe anasindikiza 
bukhuli m"mbuyoma anachotsa masamba ena a kumayambiliro omweg amafotokaza za mbiri ya Miente. 
Ndi zachkiziwikire kuti izi ndizoenesana ndi malamulo omwe amaicieza umwini wa chisthu, kotero 
akubuskulu a Council akitangiza aliyense yemwe ali Aefura kutraliungikizamo kuti anbe 
wapempha chikolezo ku Ikulu la Muslim Associati akapatudwa Chiblezo wakuyenera 
kasinta kalikome koma miye umman wa há 


Bor Idris Metammad 

BISMILLAH RAHMAN RAHIM 


MAU OYAMBA 


Wolemba: Wolemekezeka Sheikh 

Saleh Bin Abdul Aziz Bin 

Muhammad Al-Sheikh, 

nduna ya za Chisilamu, chuma 

chopelekedwa m'njira ya Allah, 

dawah ndi kutsogolera ku njira 

yoongoka, ndiponso wamkulu 

woyang'anira nyumba yosindikizira. 

Kutamandika konse ndi kwa Allah Bwana wa zolengedwa zonse, 
amene adanena m'buku Lake lolemekezeka kuti: “Kwakufikani inu 
kuchokera kwa Allah kuwunika ndi buku lofotokoza chilichonse,” 
ndipo chipulumutso ndi mtendere zikhale kwa olemekezeka wa 
aneneri ndi atumiki onse, mthenga wa Allah Muhammad (s.a.w) amene 
adanena kuti: “Wabwino mwa inu ndi amene waphunzira Qur’an ndi 


kuiphunzitsa.” 
Pambuyo pake: 


Pofuna kukwaniritsa malangizo a wotumikira wa malo awiri 


olemekezeka ndiponso opatulika mfumu Fahd Abdul Aziz Al Saudi, 


Allah amusunge chifukwa cha kuliganizira buku la Allah, ndi kugwira 
ntchito yolifewetsera njira yofalitsira, ndi kuligawa kwa Asilamu 
onse kuyambira kuvuma ndi kuzambwe kwa dziko lonse lapansi, 
kulifotokozera ndi kulimasulira kwake m'zinenero zosiyana-siyana 
m'dziko lonse, ndi chikhulupiliro chomwe unduna wa za Chisilamu, 
chuma choperekedwa m’njira ya Allah, dawah ndi kutsogolera ku 
njira yoongoka m'dziko la Saudi Arabia uli nacho pa kufunika kwa 

kumasulira matanthauzo a Our'an yolemekezeka m’zinenero zonse 
zofunika za dziko lonse, ndi cholinga chofuna kuwafewetsera Asilamu 
onse omwe chinenero chawo si Chiarabu kuimvetsa bwino Qur’an, 
ndi kufunitsitsa kufalitsa komwe Mtumiki (s.a.w) adalamula kuti: 
“Falitsani za ine ngakhale ndime imodzi yokha,” komanso pofuna 
kuwathandiza abale anzathu omwe amayankhula chinenero cha 
Chichewa, a Nyumba yosindikizira buku lolemekezeka la Qur’an ya 
Mfumu Fahd ku Madinah Munawwarah, ali osangalala kupereka kwa 
wowerenga wolemekezeka tanthauzo la bukuli m’Chichewa lomwe 
anamasulira Sheikh Khalid Ibrahim Pitala ndipo analiona kumbali 
ya nyumbayi Sheikh Abdullah Omar Issa Mdala mothandizana ndi 
Sheikh Shaib Muhammad Mzoma. 


Choncho tikuyamika Allah Wapamwamba-mwamba povomereza kuti 
ife tithe kugwira ntchito yaikuluyi yomwe tikulaka-laka kuti ikhale mwa 
chifuniro cha Allah Yekhayo ndikutinso anthu athandizike nayo. 


Ife tikudziwa kuti ntchito yomasulira matanthauzo a Qur'an 
yolemekezeka, ngakhale ikongole chotani, singafanane ndi matanthauzo 
eni-eni a Our'an ya m'Charabu yozizwitsa, ndikutinso matanthauzo 
omwe akumveka mu kumasuliraku ndiolingana ndi m’mene kuliri 
kuphunzira kwa womasulira wake polimva buku lolemekezeka la Allah, 
ndikutinso monga munthu wina aliyense salephera kulakwitsa, ntchitoyi 
singakhale yopanda kulakwitsa ndi kupunguka. 


Choncho tikupempha kwa wowerenga wina aliyense amene 
angazindikire zolakwika, kupunguka kapena kuonjezera kuti aidziwitse 
nyumba yosindikizira buku la Our'an ya Mfumu Fahd yomwe ili ku 
Madinah Munawwarah. Izi zidzakhala zothandiza posindikizanso bukuli 
mtsogolo Allah akafuna. 


Allah ndiye Wothandiza ndiponso Muwongoli kunjira yoongoka. 
E, Allah! Tilandireni ife ndithudi Inu Ndinu Wakumva Wodziwa. 

M'dzina la Allah Wachifundo chambiri Wachisoni chosatha 


MAUA WOTANTHAUZIRA OUR'AN 


Kuyamikidwa konse ndi kwa Allah, Mbuye wa zolengedwa. Madalitso 
ndi mtendere zikhale pa Mtumiki Muhammad (s.a.w), a kubanja Lake 
ndi onse omutsatira. 


Qur’an ndi mau a Allah amene adavumbulutsidwa kwa Mtumiki 
Muhammad (s.a.w), omwe sadasinthidwe chiganizo kapena lemba 
lililonse ngakhale pang’ono, ndipo idzasungidwa chomwecho mpaka 
tsiku la chimaliziro. Allah Wapamwamba walichita buku Lakeli kuti 
likhale uthenga wotsiriza wochokera kumwamba. Adalivumbulutsa kwa 
Mtumiki womaliza Muhammad (s.a.w) yemwe ndi Mtumiki wamkulu 
kuposa atumiki onse a Allah amene adadza ndi uthenga wochokera 
kumwamba. 


Allah adatumiza kwa anthu atumiki mu nyengo zosiyanasiyana, 
m’mayiko osiyanasiyana ndiponso ku mibadwo yosiyanasiyana. Maina 
ena a atumiki ndi awa: 


Adam, Nuh, Ibrahim, Ishâq, Ya” gub, Yusuf, Musa, Daud, Sulaiman, 
Yahya, ndi Isa (Yesu). 


Tsono ena mwa iwowa, adawavumbulutsira mabuku Ake. Komatu 
uthenga wa mabukuwa udali wopita kumtundu wawo kapena ku 
m’badwo wawo wokha osati kwa anthu onse. Pa chifukwa chimenechi, 
uthengawu udaonongedwa ndi maganizo a wanthu poonjezera ndime 
zina ndi kuchotsa ndime zina zimene ankaziona kuti sizoyenerana ndi 
nthawi yawo ndi m'badwo wawo. Ndipo mabuku ena amene anthu 
akuwatcha kuti adavumbulutsidwa ndi Allah, kuchokera kumwamba, 
anthu amenewa sangathe kusonyeza umboni woona kuti ndi ziganizo 
ziti za ndime zimene zidavumbulutsidwa ndi zimene zidaonjezedwa 
pambuyo pake mu nthawi zosiyanasiyana. Pakuti mabukuwo Allah 

adawavumbulutsa kuti athandize panthawi yokhayo. 


Itatha nthawiyo, adawalekelera mabukuwo, sadawasunge kuti 
asasokonekere. Koma Our'an yolemekezeka adaivumbulutsa kwa 
Mtumiki wotsiriza yemwe sipanatumizidwe pambuyo pake mneneri 
ngakhale mtumiki, kuti likhale buku la anthu onse, chifukwa chakuti 
sikudzabweranso mtumiki wina. Ndipo adakwaniritsa ndi buku lopatulika 
ili Chipembedzo Chake choona. Ndipo adakwaniritsa ndi buku lakeli 
chisomo Chake pa anthu ake onse ndipo adalichita kukhala chiongoko 
ndi kuunika mpaka pa tsiku lachimaliziro. 


Allah adalonjeza kuti adzalisunga buku lakeli (la Our'an) 
sipadzachotsedwa lemba kapena kuonjezera lemba ndiponso sipadzatheka 
kuonekamo zolakwika. 


Buku ili la Oura'n limene tili naloli, limene lafala pa dziko 
lonse la pansi tikhoza kunena motsimikiza kuti ndiwo mau a Allah 
Wapamwambamwamba omwe adawavumbulutsa kwa Mtumiki wake 
Muhammad (s.a.w) mu zaka mazana khumi ndi anayi zapitazo. 


Monga adalonjeza kulisunga buku lakeli, lidzasungidwabe mpaka 
kutha kwa dziko la pansi. Ndipo mu ndime 9 ya Surat Al-Hijr Allah 
wanena kuti. “Ndithudi Ife ndi Amene tauvumbulutsa ulalikiwu (Qura’n 
iyi) ndipo Ife ndi amene tidzausunga”. 


Koma molakwika, anthu akukhulupirira kuti Chisilamu tsopano ndi 
Chipembedzo cha Asilamu okha. Ndipo Qur’an ndi buku lopatulika la 
Asilamu okha. Alinso ndi chikhulupiliro chakuti Muhammad (s.a.w) ndi 
Mtumiki wa Asilamu okha, muongoli wawo osati wa anthu onse. 


Kudza ndi ganizo ili ndi kulifalitsa, kunachitika ndi anthu omwe 
sadali Asilamu. Adachita izi chifukwa chonyansidwa chabe ndi 
chipembedzochi kapena kusadziwa mokwanira za chipembedzochi. 
Allah Wapamwambamwamba akunena m'buku Lake lomaliza kuti 





QUR’AN YOLEMEKEZEKA yotanthauzidwa m'Chichewa 


Muhammad (s.a.w) sadali ngati atumiki amene adatsogola, chifukwa 
chakuti iye yekha ndi amene adamtuma kwa anthu onse, ku mitundu 
yonse, ku makungu onse oyera ndi akuda. Mu ndime ya 158 ya 
Surat Al-A'raf, Allah wanena kuti. “Nena (iwe Mneneri Muhammad 
{s.a.w}): E, inu anthu! Ndithudi ine ndi Mtumiki wa Allah kwa inu 
nonse, Allah Yemwe ndi Mwini ufumu wa kumwamba ndi pansi, 
palibe wopembedzedwa mwachoonadi koma Iye Yekha. Iye ndi 
Yemwe amapeleka moyo ndi imfa. Choncho mkhulupirireni Allah ndi 
Mtumiki Wake yemwe ali Mneneri Ummiyyu (wosadziwa kuwerenga 
ndikulemba) yemwe akhulupirira Allah ndi mawu ake. Ndipo 
mutsatireni iye kuti mukhale oongoka.” 


Kunena motsimikiza Asilamu akuyetsetsa kukwaniritsa udindo 
wawo popereka umboni woona ndikufalitsa kwa anthu onse. Chisilamu 
sichidadze kwa anthu akuti-akuti kapena mtundu wakuti-wakuti, koma 
chidadza kwa anthu ndi mitundu yonse ya pa dziko lapansi. Tsono 
chatsalira kwa amene akufuna kudziwa choonadi, ndikuti achifunefune 
powerenga Our'an ndikumvetsetsa uthenga wake wa Allah womwe 
ukupezeka mkati mwake, chifukwa chakuti Qur’an ndimphatso ya uzimu 
imene apatsidwa anthu onse ndi Allah. 


Qur’an ikuyankhula ndi anthu onse ndipo ndiuthenga wa Allah kwa 
anthu onse, kuti anthuwo apeze mtendere wa muyaya. Uthenga wa Allah 
wu, ukuyikira umboni ndi kutsimikizira mauthenga onse amene Allah 
adawabvumbulutsira aneneri Ake kuyambira Mtumiki Adam mpaka Isa 
(Yesu) ndipo Qur’aniyi ikukwaniritsa uthenga Wake. Choncho uthenga 
wa Allah wakwanira ndi buku lomaliza ndi Mtumikinso uyu womaliza. 


Arabu ndianthu oyamba amene idawayankhula Qur’an, kotero kuti 
Our'an idabvumbulutsidwa m'chiyankhulo cha Chiarabu, pambuyo 
pake idamasulidwa mziyankhulo zosiyanasiyana. Adauzidwa msilamu 
aliyense kuti agwire ntchito molimbika pofikitsa uthenga wachoonadiwu 

kwa anthu onse pano padziko lapansi. Ndipo History (mbiri yakale) 


ikuyikira umboni kuti Asilamu adakwaniritsa udindo umenewu moyenera. 
Adaufikitsa uthenga wa Allah wu mbali zonse padziko lonse lapansi. 
Adamasulira matanthauzo a Our'an mu ziyankhulo zosiyanasiyana 
zimene zidali zodziwika nthawi imeneyo, kuti anthu apeze phindu ndi 
malangizo amene akupezeka m’Qur’an, makamaka amene sakudziwa 
chiyankhulo cha Chiarabu kuti atsatire malamulo ake ndi kuzipewa 
zimene yaletsa. Kunena mwa tsatanetsatane, buku limeneli ndilofunika 
ku mtundu wa anthu chifukwa chakuti muli zonse zofunika pamoyo 
wa munthu; m’mene angakhalire payekha kapena ndi anzake, m’mene 
angagwilire ntchito yake yomuthandiza pano padziko lapansi kapena 
pa tsiku lachimaliziro. Ndipo munthu amene awerenga bukuli natsatira 
zophunzitsa zake, limuongolera ndi kumuunikira njira ya choonadi. 


Surat yoyamba imatchedwa Al-Fatihah. Ndipo Sûrat yotsiriza 
imatchedwa An-Nâs. Allah adalibvumbulutsa bukuli kwa womaliza 
mwa aneneri ake kuti likhale buku lomaliza kwa anthu ake onse, lomwe 
mkati mwake muli maphunziro othandiza anthu kuti apeze mtendere 
pano padziko la pansi ndi tsiku lachimaliziro. Ndime zake zidatsika 
mosiyanasiyana malingana ndi zinthu zomwe zinkachitika m’nthawi ya 
zaka makumi awiri ndi zitatu (23) za uneneri wake Muhammad (s.a.w). 


Gawo lina la Qur’an lidatsika iye akukhala mu mzinda wa Makka ndipo 
lina lidatsika atasamukira ku Madina. Sura zomwe zidabvumbulutsidwa 
ku Makka zimafotokoza maziko a chikhulupiliro, monga kukhulupirira 
Allah, angelo, mabuku, aneneri ndi tsiku la chimaliziro. Tsono sura 
zomwe zidabvumbulutsidwa ku Madina zimafotokoza malamulo a 
chipembedzochi. Mu Our'an mukupezeka nkhani zakale ndiponso 
mukupezeka nkhani za kutsogolo. 

KUTANTHAUZIRA OUR'AN M’CHICHEWA 


Chifukwa cha kufunikira kwa uthengawu kuti ufike kwa anthu onse, 
a bungwe la Africa Muslim Agency adandipempha kuti nditanthauzire 
Our'an m'Chichewa, ndicholinga chakuti amene sangathe kumvetsa 
uthenga wake m’Chiarabu, aumve m’chiyankhulo chawo cha Chichewa. 
Choncho ntchitoyi idagwirikadi kotero kuti munthu akawerenga 
bwinobwino akhoza kumva uthenga wa Allah mu Qur’an. Ndayesetsa 
m’kutanthauzira kwanga mawu oyerawa kuti musakhale zolakwika 
zambiri, koma ntchito yogwira munthu siilephera kupezeka zolakwika. 
Munthu ndi munthu basi. Choncho ndikupempha aliyense amene 
angapeze zolakwika pakatanthauzidwe ka Qur’an kapena kasankhidwe 
kamawu, kuti anditumizire ndi cholinga choti pomazatuluka bukuli 
kachiwiri mudzakhale mopanda zolakwika zimenezo. 


Pamene ndimagwira ntchitoyi, panali mabuku amene ndimathandizika 
nawo pa kasankhidwe ka kutanthauzira koyenera kwa Qur’an, komanso 
anthu amene amandithandiza pakasankhidwe ka mawu oyenera 
m’Chichewa. Mabukuwa ndi awa: Tafsir ya Jalalain, Tafsir ya Ibn Kathiri, 
Al-Muntakhab ndi Swafwat Tafaasir. Ndipo ntchito yotanthauzira inatha 
m'chaka cha 1987 pambuyo poigwira mzaka zitatu. Ndipo kuyambira 
nthawiyo kufikana m'chaka cha 1999 yakhala ikuwunikidwa ndi ma 
Sheikh akuluakulu m’dziko muno. 


Pomaliza ndikupempha Allah kuti ntchito imene ndagwirayi, ailandire 
ndipo akandipatse mphoto yake pa tsiku lachimaliziro. Ndikupemphanso 
kuti bukuli alichite kukhala lolandiridwa ndianthu onse, ndipo kuti 
apereke madalitso kwa onse amene anathandiza kuti bukuli lituluke. 

M’bale wanu 

Sheikh Khalid Ibrahim Pitala 
P.O BOX 60166 

Blantyre — Malawi. 





Sûrat 1. Al-Fâtihah 


Sa Sûrat 1. Al-Fâtihah 


1. M’dzina la Allah Wachifundo chambiri, Wachisoni chosatha. 




















2. Kutamandidwa konse ndi kwa Allah Mbuye wa zolengedwa zonse. 
3.Wachifundo chambiri, Wachisoni chosatha. 


4. Mwini tsiku la chiweruziro. 

5. Inu Nokha tikukupembedzani, ndiponso Inu Nokha tikukupemphani 
chithandizo. 

6. Tiongolereni kunjira yoongoka. 

7. Njira ya omwe mudawapatsa chisomo; osati ya amene adakwiyiridwa 
(ndi Inu) osatinso ya omwe adasokera. 


SXG 








Sûrat 2. Al-Baqarah 














e] 


Iyi ndi imodzi mwa sura zomwe zinavumbulutsidwa ku Madina 
pambuyo pakuti Mtumiki (s.a.w) atasamuka ku Makka. 








Iyi ndi sura yaitali kwambiri m’Qur’an yopatulika malinga ndi 
m’ndondomeko wa sura. 


Surayi yafotokoza mwatsatanetsatane kuti Our'an ndilo gwero la 
chiongoko ndi chilungamo. Ndipo yakambanso za chiyanjo cha Allah ndi 
amene Allah adawakwiyira. Ndipo ikunenetsanso za Qur’an kuti njoona 
ndi kuti malangizo ake ngoona okhaokha; mulibe chilichonse chokaikitsa. 
Kenako yapitilira nkumafotokoza kuti anthu, kumbali ya uthenga wa 
Qur’an, adali m’magulu atatu. Gulu loyamba ndilo lokhulupirira Allah 
kudzanso zinthu zosaoneka ndi maso. Ili ndilo gulu lopambana. Gulu 
lachiwiri ndilomwe lidakana Allah ndi kutsutsa zinthu zonse zosaoneka 
ndi maso. Ili ndilo gulu lotaika. Gulu lachitatu ndilo gulu la achiphamaso 
lomwe linkakhulupirira Allah ndi Mtumiki (s.a.w) ndi pakamwa chabe 
pomwe m’mitima mwawo mudalibe chikhulupiliro. 


M'suramu mwafotokozedwa malamulo ambiri pa chikhulupiliro, 
mapemphero, malonda, makhalidwe abwino, kumanga ndi kulekana 
ukwati, edda, ndi kulemba ngongole ndi malamulo ena ambiri onena za 
chipembedzo cha Chisilamu. Ndipo yapitiriza kufotokoza za chiyambi 
cha mtundu wa munthu, potchula nkhani ya Mneneri (Adam) yemwe 
ndikholo lamtundu wa munthu, ndi momwe adapezera ulemu kwa Angelo 
ndi zina zonse zimene zinamchitikira, pamene satana adamunyenga. 
Ndipo surayi yafotokozanso mwatsatanetsatane makamaka za ana a 
Israyeli poti iwo adakhalira limodzi ndi Asilamu mu mzinda wa Madina. 
Ndipo surayi ikuchenjeza Asilamu kuti achenjere ndi Ayuda omwe 
nthawi zonse chikhalidwe chawo nkukonda ziwembu, chinyengo, kuswa 
mapangano ndi zina zoipa kwambiri. 


M'suramu mulinso malamulo a Swaumu, Hajj, ndi kuchita Jihad panjira 

ya Allah. Ndipo yafotokozanso za kuipa kwa malonda akatapira, pochenjeza 
kuti amene achita malondawa ndiye kuti akumenyana ndi Allah ndi Mtumiki 
Wake (s.a.w). 


Kothera kwake surayi, yaalangiza Asilamu kuti azichulukitsa 
mapemphero, ndi kulapa kwa Allah. 


Surayi ikutchedwa “Bagara” pokumbutsa chozizwitsa chachikulu 
chomwe chidachitika m’nthawi ya Mneneri Mtisa (mtendere ukhale 
pa iye) pamene adaphedwa munthu wa mtundu wa Aisiraeli. Amene 
adamupha sadadziwike. Choncho, adakasuma kwa Musa kuti mwina iye 
angamzindikire wakuphayo. Ndipo Allah adamzindikiritsa Musa kuti 
awalamule kuti aphe ng'ombe yaikazi ndi kuti amkwapule wakufayo ndi 
gawo lina la ng’ombeyo, potero auka mwachifuniro cha Allah nkuwauza 
yemwe adamupha. Ndikutinso chimenechi chikhale chisonyezo 
chakukhoza kwa Allah kuukitsa anthu ku imfa. Potero surayi idatchedwa 
Surat Al-Bagara, (sura ya Ng'ombe). 





M'dzina la Allah Wachifundo chambiri, Wachisoni chosatha. 
1. Alif-Ldm-Mim.!! 


2. Ili ndi Buku lopanda chipeneko mkati mwake, ndichiongoko cha (anthu) 
oopa Allah. 


3. Omwe amakhulupirira zosaoneka ndi maso (monga Munda wamtendere, 
Moto, Angelo ndi zina zotere zomwe Allah ndi Mtumiki (s.a.w) 
adazifotokoza, amapemphera Swala moyenera, ndiponso amapereka 
m’zimene tawapatsa. 


[1] Sura iyi yayamba ndi malembo a Alifabeti, monga Alif, Laam, Miim. kusonyeza kuti 
Qur’an yalembedwa ndi malembo amenewa omwe anthu amawagwiritsa ntchito 
m'zoyankhula ndi m’zolembalemba zawo. Uku ndikuwauza osakhulupilira kuti 
abweretse buku lawo lolembedwa ndi malembo omwe akuwadziwawo pamene iwo 
amanena kuti Qur’an adangoipeka yekha Muhammadi (s.a.w) siidavumbulutsidwe 
ndi Allah. Choncho Allah adawachalenja kuti alembe buku lawo lofanana ndi Qur’an, 
koma adalephera. Choncho, kulephera kwawo ndi umboni wosonyeza kuti Qur’an ndi 
buku lovumbulutsidwa ndi Allah. 

4. Ndi amene akukhulupirira zomwe zidavumbulutsidwa kwa iwe, ndi 
zomwe zidavumbulutsidwa kale iwe usadadze, nakhulupiriranso 
motsimikiza kuti lilipo tsiku lachimaliziro. 


5. Iwowo (omwe ali ndi chikhalidwe chotere), ali pachiongoko chochokera 
kwa Mbuye wawo (Allah), ndipo iwowo ndi omwe ali opambana 
(pokapeza ulemelero wapamwamba ku Minda ya mtendere). 


6. Ndithu amene sadakhulupirire, nchimodzimodzi kwa iwo uwachenjeze 
kapena usawachenjeze sangakhulupirire. 


7. (Ali ngati kuti) Allah wawadinda chidindo chotseka mitima yawo ndi 
makutu awo (kotero kuti kuunika kwa chikhulupiliro sikungalowemo), 
ndipo m’maso mwawo muli chophimba (sangathe kuona zozizwitsa za 
Allah); choncho iwo adzalandira chilango chachikulu. 


8. Pakati pa anthu alipo (anthu achinyengo) amene akunena: “Takhulupirira 
mwa Allah ndi tsiku lachimaliziro,” pomwe iwo sali okhulupirira. 


9. Akufuna kunyenga Allah ndi amene akhulupirira, ndipo sanyenga 
aliyense koma okha, ndipo iwo sazindikira (kuti akudzinyenga okha). 


10. M’mitima mwawo muli matenda; ndipo Allah wawaonjezera matenda. 
Choncho iwo adzalandira chilango chopweteka chifukwa cha bodza 
lawo. 


11. Ndipo akauzidwa kuti: “Musaononge padziko,” amayankha kuti: “Ife 
ndife okonza.” 


12. Dziwani kuti, ndithudi, iwo ndiwo ali oononga (pa dziko); koma 
sakuzindikira. 


13. Ndipo akauzidwa kuti, “Khulupirirani monga momwe anthu ena 
akhulupirira,” amayankha kuti: “Kodi tikhulupirire monga momwe 
zakhulupirira zitsiru?” Dziwani kuti, ndithudi, iwo ndi omwe ali zitsiru, 
koma sakudziwa. 


14. Ndipo akakumana ndi amene akhulupirira, amanena: “Takhulupirira.” 
Koma akakhala pa okha ndi asatana awo, amati: “Ndithudi ife tili 
pamodzi nanu. Timangowachita chipongwe basi.” 

15. Allah adzawalipira chipongwe chawocho, ndipo akuwalekelera 
akungoyumbayumba (kugwira njakata) m’kusokera kwawo. 


16. Oterewo ndiomwe asinthanitsa chiongoko ndi kusokera, koma 
malonda awo sadawapindulire chilichonse, tero sadali oongoka. 


17. Fanizo lawo lili ngati (munthu wa paulendo wafungatiridwa ndi 
mdima) yemwe wayatsa moto; ndipo pamene udaunika zomwe zidali 
m’mphepete mwake, Allah nkuwachotsera kuunika kwawoko nawasiya 
mu mdima osatha kuona. 


18. (Nakhala ngati) agonthi, abubu, akhungu; ndipo sangabwelerenso (ku 
chiwongoko). 


19. Kapena (fanizo lawonso) lili ngati chimvula chochokera ku mitambo 
m’kati mwake muukhala mdima, mphenzi ndi kung’anima, naika 
zala zawo m’makutu mwawo chifukwa chamkokomo ndikuopa imfa 
(pomwe kutero sikungawathandize chilichonse). Ndipo Allah akudziwa 
bwinobwino za osakhulupirira. 


20. Kung’anima kukuyandikira kutsomphola maso awo; nthawi iliyonse 
kukawaunikira, nkuyendam”menemo (mkuunikamo). Komakukawachitira 
mdima, nkuyima. ndipo Allah akadafuna akadawachotsera kumva 
kwawo ndi kuona kwawo. Ndithudi, Allah Ngokhoza chilichonse. 


21. E inu anthu! pembedzani Mbuye wanu Yemwe adakulengani inu ndi 
omwe adalipo kale, kuti mukhale oopa (Allah). 


22.(Allah) Yemwe adakupangirani nthaka kukhala ngati mphasa, ndi thambo 
kukhala ngati denga; ndipo adatsitsa madzi kuchokera ku mitambo 
natulutsa ndi madziwo zipatso zosiyanasiyana kuti zikhale chakudya 
chanu. Choncho Allah musampangire anzake uku inu mukudziwa (kuti 
alibe wothandizana naye). 


23. Ndipo ngati muli m'chikaiko ndi zomwe tamvumbulutsira kapolo 
wathu (kuti sizinachokere kwa Ife,) tabweretsani sura imodzi yolingana 
ndi Ouraniyi (m'kayankhulidwe ka nzeru ndi kayalidwe ka malamulo 
ake). Ndipo itanani athandizi anu (kuti akuthandizeni) osakhala Allah; 
ngati inu mukunena zoona (kuti Qur’an njopekedwa). 

24. Choncho ngati simutha (kubweretsa sura imodzi yonga ya m’Qurani) 
ndiye kuti simudzatha. Choncho opani Moto omwe nkhuni zake ndi 
anthu ndi miyala umene wakonzedwera kwa osakhulupirira. 


25. Ndipo auze nkhani yabwino amene akhulupirira nachita ntchito zabwino 
(molungama) kuti ndithu adzalandira minda ya mtendere momwe 
mitsinje ikuyenda pansi pake (ndi patsogolo pake). Nthawi iliyonse 
kumeneko akapatsidwa zipatso ngati chakudya, adzakhala akunena: 
“Izi ndizomwe tidapatsidwa kale,” (chifukwa chakuti) adzapatsidwa 
zipatso zofanana (m”maonekedwe ake ndi zimene adapatsidwapo kale. 
Koma makomedwe ake ngosiyana). Ndiponso akalandira m’menemo 
akazi oyeretsedwa (kuuve wamtundu uliwonse); ndipo iwo adzakhala 
m’menemo nthawi yaitali. 


26. Ndithu Allah sachita manyazi kupereka fanizo la udzudzu ndi 
choposerapo (pa udzudzuwo). Koma amene akhulupirira akuzindikira 
kuti (fanizolo) ndiloona ndi lochokera kwa Mbuye wawo. Koma amene 
sadakhulupirire, akunena: “Kodi Allah akufunanji pa fanizo lotereli?” 
(Allah) amawalekelera ambiri kusokera ndi fanizo lotere, komanso 
amawaongola ambiri ndi fanizonso lotere. Komatu sawalekelera 
kusokera nalo kupatula okhawo opandukira chilamulo (Chake). 


27. Omwe akuswa chipangano cha Allah pambuyo pochimanga (kuti 
adzachikwaniritsa; ndi kutsatira malamulo a Allah), ndiponso amadula 
(chibale) chomwe Allah adalamula kuti chilumikizidwe, naononga pa 
dziko (poyambitsa nkhondo ndi ziwawa); iwo ndiamene ali otayika. 


28. Kodi mungamkane chotani Allah chikhalirecho inu mudali akufa ndipo 
adakupatsani moyo (nakuikani pa dziko lapansi)? Kenako adzakupatsani 
imfa (ikakwana nthawi yanu yofera). Kenako adzakuukitsani 
(ndikukutulutsani m’manda). Ndipo kenako mudzabwezedwa kwa Iye 
(kuti mukaweruzidwe pa zomwe mudali kuchita). 


29. Iye ndi Yemwe adakulengerani zonse za m’dziko lapansi, kenako 
adalunjika ku thambo nakonza thambo zisanu ndi ziwiri. Iye Ngodziwa 
chinthu chilichonse.!"! 


[1] Adalunjika ku thambo molingana ndi mmene Allah yo alili osati mofanana ndi 
zolengedwa Zake. 

30. Akumbutse (anthu ako nkhani iyi) panthawi yomwe Mbuye 
wako anati kwa Angelo: “Ine ndikufuna kuika m’dziko lapansi 
wondiimilira.” (Angelo) adati: “Kodi muika m’menemo amene 
azidzaonongamo ndi kukhetsa mwazi, pomwe ife tikukulemekezani 
ndi kukutamandani mokuyeretsani?” (Allah) adati: “Ndithudi, Ine 
ndikudziwa zimene simukuzidziwa.” 


31. Ndipo (Allah) adaphunzitsa Adam mayina a (zinthu) zonse; nazibweretsa 
(zinthuzo) pamaso pa Angelo, naati (kwa Angelo): “Ndiuzeni mayina a 
zinthu izi ngati mukunena zoona (kuti inu ndinu ozindikira zinthu).” 


32. (Angelo) adati: “Kuyeretsedwa Nkwanu! Ife tilibe kuzindikira kupatula 
chimene mwatiphunzitsa. Ndithudi, Inu Ngodziwa kwambiri, Anzeru 
zakuya.” 


33. (Allah) adanena: “E iwe Adam!: Auze mayina ake (azinthuzo).” Ndipo 
pamene adawauza mayina ake, (Tye) adati: “Kodi Sindinakuuzeni kuti 
Ine ndikudziwa zobisika zakumwamba ndi pansi, ndiponso ndikudziwa 
zimene mukuonetsera poyera ndi zimene mukubisa?” 


34. Ndipo (akumbutse anthu ako nkhani iyi) parnene tidawauza Angelo: 
“Mgwadireni Adam.” Onse adamugwadira kupatula Iblisi (Satana); 
anakana nadzitukumula. Tero adali m’modzi mwa osakhulupirira. 


35. Ndipo tidati: “E iwe Adam! Khala iwe ndi mkazi wako m’mundamo 
(mu Edeni); idyani m’menemo motakasuka paliponse pamene mwafuna; 
koma musauyandikire Mtengo uwu kuopera kuti mungakhale mwa 
odzichitira okha zoipa.” 


36. Koma Satana (Iblisi yemwe uja) adawalakwitsa onse awiriwo (nanyoza 
lamulo la Allah ndikudya mtengo woletsedwawo), nawatulutsa (mu 
Mtendere) momwe adaalimo. Ndipo tidawauza: “Tsikani (mukakhale 
pa dziko lapansi) pakati panu pali chidani. Tsopano pokhala panu ndi pa 
dziko lapansi, ndipo mukapeza chisangalalo pamenepo kwakanthawi.” 


37. Ndipo Adam adalandira mawu kuchokera kwa Mbuye wake, (napempha 
chikhululuko cha Allah kupyolera m’mawuwo), ndipo (Mbuye wake) 

adavomera kulapa kwake. Ndithudi, Iyeyo Ngolandira kwambiri kulapa, 
Wachisoni chosatha. 


38. Tidati: “Tsikani m’menemo nonsenu. Ngati chitakufikani chiongoko 
chochokera kwa Ine, choncho amene adzatsate chiongoko Changacho, 
pa iwo sipadzakhala mantha. Ndiponso iwo sadzadandaula.” 


39. “Koma amene sanakhulupirire natsutsa mawu athu, iwowo ndiwo anthu 
a ku Moto. M’menemo akakhalamo nthawi yaitali.” 


40. E inu ana a Israyeli! kumbukirani chisomo Changa chomwe 
ndidakudalitsani nacho, ndipo kwaniritsani pangano Langa Nanenso 
ndikwaniritsi pangano lanu. Ndipo Ine Ndekha ndiopeni. 


41. Ndipo khulupirirani zimene ndavumbulutsa, zomwe zikuchitira 
umboni zimene muli nazo, ndipo musakhale oyamba kuzikana; ndipo 
musagulitse mawu Anga ndi (zinthu za) mtengo wochepa. Ndipo Ine 
Ndekha ndiopeni. 


42. Ndipo musasakanize choona ndi chonama; ndi kubisa choona uku 
mukudziwa. 


43. Ndipo pempherani Swala moyenera ndikupereka chopereka (Zakaat), 
ndipo weramani pamodzi ndi owerama. 


44. Kodi mukulamula anthu kuchita zabwino ndi kudziiwala inu eni pomwe 
inu mukuwerenga Buku? Kodi simuzindikira? 


45. Ndipo dzithandizeni (pa zinthu zanu) popirira ndi popemphera Swala. 
Ndithudi, Swala yo ndiyolemera kupatula kwa odzichepetsa (kwa Allah). 


46. Omwe akutsimikiza kuti adzakumana ndi Mbuye wawo, ndi kuti 
adzabwerera kwa Iye. 


47. E inu ana a Israyeli! Kumbukirani chisomo Changa chomwe 
ndidakudalitsani nacho. Ndithudi, Ine ndinakuchitirani ubwino 
kuposa zolengedwa zonse (pa nthawiyo). 


48. Choncho opani tsiku lomwe munthu aliyense sadzathandiza mnzake 
ndi chilichonse, ndipo sikudzavomerezedwa kwa iye (munthuyo) 

dandaulo lililonse, ndiponso silidzalandiridwa dipo kwa iye; ndipo iwo 
sadzapulumutsidwa. 


49. Ndipo (kumbukirani) pamene tidakupulumutsani kwa anthu a Farawo, 
omwe amakuzunzani ndi chilango choipa; adali kuzinga (kupha) ana 
anu achimuna ndikuwasiya moyo achikazi. Ndipo m’zimenezo mudali 
mayeso aakulu ochokera kwa Mbuye wanu. 


50. Ndipo (kumbukiraninso) pamene tidailekanitsa nyanja chifukwa cha 
inu (kuti muoloke pa mchenga wouma), potero tidakupulumutsani ndi 
kuwamiza anthu a Farawo (pamodzi ndi iye mwini) uku inu mukuona; 
(chomwe chidali chizizwa choonekera). 


51. (Kumbukiraninso) pamene tidamulonjeza Mûsa masiku makumi 
anayi (kuti tidzampatsa buku la Taurat patapita masiku makumi anayi 
pambuyo pa kupulumuka kwanu ndi kuonongeka kwa Farawo); kenako 
inu mudapembedza thole (mwana wa ng’ombe) pambuyo pake, (iye 
kulibe, atapita ku chipangano cha Mbuye wake). Ndipo inu muli ochita 
zoipa. 


52. Kenako tidakukhululukirani pambuyo pa zimenezo, kuti muthokoze 
(mtendere wa Allah). 


53. Ndipo (kumbukiraninso) pamene Mûsa tidampatsa buku lolekanitsa 
choonadi ndi chonama kuti inu muongoke (polilingalira ndi kutsatira 
malamulo ake). 


54. Ndipo (kumbukiraninso) pamene Mûsa adanena kwa anthu ake kuti “E 
inu anthu anga! Ndithudi, inu mwadzichitira nokha zoipa pompembedza 
thole (mwana wa ng'ombe). Choncho lapani kwa Mlengi wanu, ndipo 
iphanani nokha (amene ali abwino aphe oipa). Kutero ndi bwino kwa inu 
pamaso pa Mlengi wanu.” Choncho (Allah) wavomera kulapa kwanu. 
Ndithudi, Iye Ngovomera kulapa mochuluka, Wachisoni chosatha. 


55. Ndipo (kumbukiraninso nkhani iyi) pamene Mudati: “E iwe Mûsa!; 
Sitingakukhulupirire iwe mpaka timuone Allah masomphenya.” Ndipo 
nkokomo wa moto udakugwirani uku inu mukuona. 


56. Kenako tidakuukitsani ku imfa pambuyo pakufa kwanu, kuti muyamike. 





Sûrat 2. Al-Baqarah Juzu 1 


57. Ndipo tidakuphimbani ndi mthunzi wa mitambo (pamene mudali 
kuoloka chipululu cha mchenga), ndipo tidakutsitsirani Mana (zakumwa 
zotsekemera ngati uchi) ndi Salwa (zinziri), ndi kukuuzani: “Idyani 
zinthu zabwino izi zimene takupatsani.” Komatu sadatichitire Ife choipa 
koma adali kudzichitira okha zoipa. 


. Ndipo (kumbukiraninso nkhani iyi) pamene tidati: “Lowani m’mudzi 
uwu, ndikudya m’menemo motakasuka paliponse pamene mwafuna; 
ndipo lowerani pachipata chake uku mutawerama (kusonyeza kuthokoza 
Allah) ndipo nenani: “E Mbuye wathu! Tikhululukireni machimo athu.” 
“Tikukhululukirani machimo anu ndipo tiwaonjezera (mphoto yaikulu) 
ochita zabwino.” 


. Koma anthu oipa adasintha (lamulo la Allah, nanena) mawu ena osati 
amene adawuzidwa. Tero, anthu oipawo tidawatsitsira mliri wochokera 
kumwamba, chifukwa chakutuluka kwawo m'chilamulo cha Allah. 


. Ndipo (kumbukiraninso nkhani iyi) pamene Musa adapemphera anthu 
ake madzi kwa Allah (atagwidwa ndi ludzu loopsa m'chipululu), 
tidati: “Menya mwala ndi ndodo yakoyo.” (Atamenya), anatulukadi 
m’menemo akasupe khumi ndi awiri. Potero fuko lililonse lidadziwa 
malo awo omwera. (Izi zidachitika kuti asakangane). Choncho idyani, 
ndiponso imwani mu zopatsa za Allah (popanda inu kuzivutikira), ndipo 
musasimbwe pa dziko uku mukuononga. 


61. Ndipo (kumbukiraninso nkhani iyi) pamene mudati: “E iwe Musa! 
Sitingathe kupirira ndi chakudya chamtundu umodzi (chomwe ndi Mana 
ndi Salwa); choncho tipemphere kwa Mbuye wako kuti atitulutsire 
(atipatse) ife zimene nthaka imameretsa, monga masamba, nkhaka, adyo, 
nyemba za mtundu wa chana ndi anyezi.” Iye adati: “Kodi mukufuna 
kusinthitsa chonyozeka ndi chabwino? Pitani m’midzi, ndipo kumeneko 
mukapeza zimene mwapemphazi.” Potero adapatsidwa kunyozeka 
ndi kusauka; nabwerera ndi mkwiyo wa Allah. Zimenezo n'chifukwa 
chakuti iwo sadali okhulupirira zisonyezo za Allah, ndikuti adali kupha 
aneneri a Allah popanda chifukwa. Zidali tero chifukwa cha kunyoza 
kwawo, ndipo adali olumpha malire. 

62. Ndithu amene akhulupirira (aneneri akale), ndi Ayuda, ndi Akhirisitu ndi 
Asabayi!'!; aliyense wa iwo amene akhulupirire Allah (tsopano, monga 
momwe akunenera Mneneri Muhammad (s.a.w) nakhulupiriranso za 
tsiku lachimaliziro, uku akuchita ntchito zabwino, akalandira mphoto 
yawo kwa Mbuye wawo. Pa iwo sipadzakhala mantha, ndiponso 
sadzadandaula. 


63. Ndipo (kumbukiraninso nkhani iyi, inu Ayuda) pamene tidalandira 
chipangano chanu (kuti mudzagwiritsa ntchito zomwe zili m'buku la 
Taurat), ndipo tidakweza pamwamba panu phiri (la Sinai; tidati kwa 
inu): “Gwirani mwamphamvu chimene takupatsani, ndipo kumbukirani 
zili m’menemo (pozigwiritsa ntchito. Ndiponso musazinyozere) kuti 
mukhale oopa Allah.” 


64. Koma pambuyo pazimenezo mudatembenuka ndikunyoza. Pakadapanda 
ubwino wa Allah ndi chifundo chake pa inu, mukadakhala mwa otayika 
(oonongeka pa dziko lapansi). 


65. Ndithudi mudawadziwa (anthu) amene adapyola malire mwa inu 
pakuswa kupatulika kwa tsiku la Sabata (m”mene tidawalangira 
chifukwa chosodza nsomba pa tsiku loletsedwa). Ndipo tidati kwa iwo: 
“Khalani anyani onyozeka.” 


66. Ndipo tidakuchita kukhala anyaniko, chilango chochenjeza amene 
adalipo pa nthawiyo ndi akudza pambuyo pawo, ndiponso phunziro kwa 
oopa Allah. 


67. (Kumbukiraninso nkhani iyi, inu Ayuda) pamene Mtisa adauza anthu 
ake: “Ndithudi, Allah akukulamulani kuti muzinge ng'ombe.” Iwo 
adati: “Kodi ukutichitira zachipongwe?” Iye adati: “(Sichoncho), 
ndikudzitchinjiriza ndi Allah kukhala mwa anthu aumbuli.” 


68. Iwo adati: “Tipemphere kwa Mbuye wako kuti atifotokozere bwino za 
ng'ombeyo.” Iye adati: “Ndithudi Iye akunena kuti ng’ombeyo simkota 
kapena mthanthi, koma yapakatikati pa zimenezi. Tero chitani zimene 
mukulamulidwa.” 


[1] Amenewa ndi anthu amene adali kunena mau oti Laa ilaaha illa Allah, adali kuwerenga 
Zabur koma si Ayuda kapena Akhrisitu. 

69. Iwo adatinso: “Tipemphere kwa Mbuye wako kuti atilongosolere 
maonekedwe ake.” (Mûsa) adati: “Iye akuti ng’ombeyo ikhale yachikasu 
kwambiri, yowakondweretsa oiwona.” 


70. Iwo adatinso: “Tipemphere kwa Mbuye wako kuti atilongosolere mmene 
kakhalidwe kake kalili. Ndithudi, ng’ombe zimene wafotokozazo 
n’zofanana kwa ife. Ndipo ndithudi, Allah akafuna tikhala oongoka.” 


71. Adati: “Ndithudi Iye akuti, imeneyo ndi n’gombe yosaigwiritsa ntchito 
yolima m’nthaka, ndiponso yosathilira mbewu; yabwinobwino yopanda 
banga.” Iwo adati: “Tsopano wabweretsa (mawu a) choonadi.” Choncho 
adaizinga, koma padatsala pang’ono kuti asachite (lamulolo). 


72. Ndipo (kumbukiraninso nkhani iyi) pamene mudapha munthu, kenako 
mudakangana ndi kukankhirana za munthuyo, (ena ankati uje ndiye 
wapha, pomwe ena ankati koma uje ndiye wapha). Ndipo Allah atulutsira 
poyera zimene mudali kubisa. 


73. Choncho tidati: “Mmenyeni (wakufayo) ndi gawo la nyamayo. (Potero 
auka ndikunena za amene adamupha).” Momwemo Allah adzawaukitsa 
akufa (m’manda monga adamuukitsira wakufayo pamaso panu), ndipo 
akukusonyezani zizindikiro Zake kuti mukhale ndi nzeru. 


74. Koma mitima yanu idauma pa mbuyo pa zimenezo; (nkukhala 
gwa!) ngati mwala kapena kuposerapo. Ndithudi pali miyala ina 
yomwe ikutuluka mkati mwake mitsinje; ndipo pali ina imene 
imang'ambika nkutuluka madzi mkati mwake; ndipo pali ina 
imene imagudubuzika chifukwa cha kuopa Allah. (Koma inu 
Ayuda simulalikika ngakhale mpang’ono pomwe). Ndipo Allah sali 
wonyalanyaza zimene mukuchita. 


75. Kodi (inu Asilamu) mukuyembekezera kuti angakukhulupirireni 
(Ayudawo) pomwe ena a iwo ankamvera mawu a Allah, kenako 
nkuwasintha pambuyo powazindikira bwinobwino, uku akudziwa? 


76. Ndipo akakumana ndi amene akhulupirira, amanena: Takhulupirira 
(kuti uyu, Muhammad (s.a.w) ndi mneneri woona, ndipo watchulidwa 
m’mabuku athu).” Koma akakhala kwaokha kuseli, amati: “Mukuwauza 

iwo (Asilamu) zimene Allah anakufotokozerani (m'buku la Taurat) kuti 
adzakhale ndi mtsutso pa inu kwa Mbuye wanu? Kodi mulibe nzeru? 


77. “Kodi sadziwa kuti Allah akudziwa zomwe akubisa ndi zomwe 
akuonetsera poyera? (Kwa Allah palibe chobisika). 


78. Ndipo mwa iwo (Ayudawo) zilipo mbuli zosadziwa kuwerenga buku (la 
Allah), koma ziyembekezero zabodza basi, ndipo iwo alibe china koma 
kungoganizira. 


79. Chilango cha ukali chili pa amene akulemba buku ndi manja awo, kenako 
nanena: “Ili lachokera kwa Allah,” (akunena bodzalo) kuti apeze zinthu 
za mtengo wochepa (za m'dziko lapansi); choncho kuonongeka kuli pa 
iwo chifukwa cha zomwe manja awo alemba, ndiponso kuonongeka 
n'kwawo chifukwa cha zomwe akupeza. 


. Ndipo akunena: “Sudzatikhudza Moto kupatula masiku owerengeka 
basi.” Auze: “Kodi mudapangana naye Allah, kuti potero sadzaswa 
lonjezo Lake, kapena mukungomunenera Allah zimene simukuzidziwa?” 


. Sichoncho! Koma amene wachita choipa, nam’zungulira machimo 
akeo, otero ndi anthu a ku Moto. M’menemo adzakhala nthawi yaitali. 


. Ndipo amene akhulupirira nachita zabwino, iwowo ndiwo anthu a ku 
Munda wamtendere. M’menemo adzakhala nthawi yaitali. 


. Ndipo (akumbutse nkhani iyinso) pamene tidalandira pangano 
lamphamvu la ana a Israyeli kuti: Musapembedze aliyense koma 
Allah; ndipo muwachitire zabwino makolo anu ndi achibale anu, 
ndi amasiye, ndi masikini (osowedwa); ndipo nenani kwa anthu 
mwaubwino; ndipo pempherani Swala moyenera ndi kupereka 
Zakaat, kenako mudatembenuka monyozera kupatula ochepa mwa 
inu, ndipo inu ndinu onyozera. 


. Ndipo kumbukirani pamene tidalandira pangano lanu kuti simukhetsa 

mwazi wanu, ndikutinso simudzatulutsana nokha m'"nyumba zanu, 
ndipo inu munavomereza zimenezi, ndipo inu mukuikira umboni 
zimenezi (koma simudatsate malamulowo). 

85. Tsono inu nomwe ndi amene mukuphana ndikuwatulutsa ena a inu 
m’nyumba zawo; mukuthandiza adani anu powachitira (abale anu 
masautso) mwauchimo ndi molumpha malire. Koma akakudzerani 
akaidi ogwidwa ku nkhondo, mukuwaombola, pomwe nkoletsedwa 
kwa inu kuwatulutsa. Kodi mukukhulupirira mbali ina ya buku, mbali 
ina nkuikana? Choncho palibe mphoto kwa ochita izi mwa inu koma 
kuyaluka pamoyo wa pa dziko lapansi; ndipo tsiku la chiweruziro 
adzalowetsedwa ku chilango chokhwima kwambiri. Ndipo Allah sali 
wonyalanyaza zimene mukuchita!'!. 


86. Iwowo ndi amene asinthanitsa moyo wa dziko lapansindi moyo ulinkudza 
choncho sadzawachepetsera chilango, ndiponso sadzapulumutsidwa. 


87. Ndithudi Musa tidampatsa buku (la Taurat) ndipo tidatsatiza pambuyo 
pake atumiki (ena). Ndipo Isa (Yesu) mwana wa Mariya tidampatsa 
zizizwa zoonekera, ndi kumulimbikitsa ndi Mzimu Woyera (Gabrieli). 
Nthawi iliyonse akakudzerani mtumiki ndi chomwe mitima yanu 
siikonda, mumadzikweza. Ena mudawatsutsa ndipo ena mudawapha. 


88. (Two) adati: “Mitima yathu yakutidwa, (potero tikulephera kumvetsa 
ulaliki wako, iwe Muhammad (s.a.w).” Iwo ngabodza pa zimene 
akunenazi. Koma Allah wawatembelera chifukwa cha kusakhulupirira 
kwawo). Tero n'zochepa zimene akuzikhulupirira. 


89. Ndipo pamene buku lidawadzera (m’nyengo ya mtumiki Muhammad 
(s.a.w!) lochokera kwa Allah, loikira umboni zomwe zili pamodzi 
ndi iwo (adalikana), pomwe kale (lisadadze bukulo) adali kupempha 
chithandizo (kupyolera kwa mtumiki wolonjezedwa) chogonjetsera 
amene sadakhulupirire. Koma pamene chidawadzera chimene 


[1] Ndime iyi ikukamba za Ayuda omwe amapezeka ku Madina nthawi ya Mtumiki (s.a.w). 
Iwo munthawi ya umbuli adapalana ubwenzi ndi ma Arabu aku Madina. Ena a iwo anali 
paubwenzi ndi mtundu wa Khazraj, ndipo ena mwa iwo anali paubwenzi ndi mtundu 
wa Aws. Choncho ikachitika nkhondo pakati pawo, Ayuda ambali iyi adali kupha Ayuda 
ambali inayi ndikulanda katundu wawo ndikuwagwira ukapolo, zomwe ndizoletsedwa 
malingana ndi Tora. Kenako nkhondo ikatha adali kuwamasula akapolo aja, pogwiritsa 
ntchito lamulo la Tora. Nchifukwa chake Allah akuwafunsa mowadzudzula kuti: “Kodi 
mukukhulupilira mbali ina ya buku, mbali ina nkuikana?” 

adachidziwa, (Qur’an) adachikana. Choncho matembelero a Allah ali pa 
osakhulupirira. 


90. N'choipa zedi chimene asinthanitsira (chisangalalo cha tsiku 
lachimaliziro cha) mitima yawo pa kukana kwao zimene Allah 
adavumbulutsa, chifukwa cha njiru basi kuti Allah watsitsira chifundo 
chake amene wamfuna mwa akapolo Ake (amene sali Myuda). Potero 
adabwerera ndi mkwiyo wa Allah kuonjezera pa mkwiyo wakale. Ndipo 
osakhulupirira adzakhala ndi chilango chosambula. 


. Ndipo akauzidwa (Ayuda): “Khulupirirani zimene Allah wavumbulutsa 
(kwa mtumiki Muhammad {s.a.w}).” Amanena: “Tikukhulupirira 
zimene zidavumbulitsidwa kwa ife,” ndipo amazikana zomwe sizili 
zimenezo ngakhale izo zili zoona, zomwe zikutsimikizira pa zimene ali 
nazo pamodzi. Nena: “Nanga bwanji mudapha aneneri a Allah kalelo 
ngati muli okhulupiriradi?” 


92. Ndipo adakudzerani Mûsa ndi zisonyezo zoonekera, koma pambuyo 
pake mudapembedza thole (mwana wa ng'ombe), ndipo potero mudali 
anthu ochita zoipa kwabasi. 


93. Ndipo (kumbukirani nkhani iyi, inu anaa Israyeli) pamene tidalandira kwa 
inu pangano lamphamvu, ndipo tidakukwezerani phiri pamwamba panu 
(uku tikuti): “Gwiritsani mwamphamvu (malamulo) amene takupatsani, 
ndipo mverani.” (Two) adati: “Tamva (mawu anu), koma tanyozera.” 
Ndipo adamwetsedwa m’mitima mwawo kukonda kupembedza thole 
(mwana wang’ombe) chifukwa cha kusakhulupirira kwawo. Nena: 
“N'choipa zedi chimene chikhulupiliro chanu chikukulamulirani ngati 
inu mulidi okhulupirira.” 


94. Auze (Ayudawo): “Ngati nyumba yomaliza kwa Allah njanu nokha, 
osati anthu ena (monga momwe mukunenera), ilakalakeni imfa ngati 
mukunenadi zoona.” 


95. Koma sadzailakalaka (imfa) ngakhale pang'ono, chifukwa cha zomwe 
manja awo adatsogoza (chifukwa cha machimo omwe adadzichitira). 
Ndipo Allah akudziwa bwino za anthu oipa. 

96. Ndipo muwapeza (Ayuda) kuti ngokondetsetsa kukhala ndi moyo 
wautali kuposa anthu ena, kuposanso anthu amene akuphatikiza (Allah 
ndi mafano). Aliyense wa iwo amafuna atapatsidwa moyo wokwana zaka 
chikwi chimodzi. Pomwe kupatsidwa kwake moyo wautali sikungamuike 
kutali ndi chilango. Ndipo Allah akuona zonse zimene akuchita. 


97. Nena: “Amene akhale mdani wa Gaburieli (chifukwa chobweretsa 
chivumbulutso kwa Muhammad {s.a.w}, iyeyo ndi mdani wa Allah). 
Ndithudi, iye waivumbulutsa Qur’an mumtima mwako mwachilolezo 
cha Allah. Kudzatsimikidzira zomwe zidali patsogolo pake, ndiponso 
ndi chiongoko ndi nkhani yabwino kwa okhulupirira. 


98. Amene ali mdani wa Allah, angelo Ake, atumiki Ake, Gaburieli ndi 
Mikayeli, ndithu Allah ndi mdani wa osakhulupirira. 


99. Ndithu tavumbulutsa kwa iwe zisonyezo zoonekera. Ndipo palibe 
wozikana koma okhawo opandukira chilamulo cha Allah. 


100. Kodi sizili tero kuti panthawi iliyonse akupangana pangano lamphamvu, 
ena aiwo akulitaya? Koma ambiri aiwo sakhulupirira. 


101. Ndipo pamene (Ayuda) adawadzera Mtumiki wochokera kwa Allah 
uku akutsimikidzira chomwe iwo ali nacho, gulu lina mwa omwe 
adapatsidwa buku adataya buku la Allah kumbuyo kwa misana yawo 
ngati kuti sakulidziwa. 


102. Ndipo adatsatira njira za afiti zomwe asatana adali kuwafotokozera 
m’nthawi ya ufumu wa Sulaiman. Ndipo Sulaiman sadamkane Allah 
(sadali mfiti), koma asatana ndi amene adamkana, naphunzitsa anthu ufiti 
(umene adaudziwa kuyambira kale); natsatiranso (njira za ufiti) zimene 
zinatsitsidwa kwa Angelo awiri Haruta ndi Maruta (ku midzi ya) ku 
Babulo. Koma Angelowo sadaphunzitse aliyense pokhapokha atamuuza 
kuti: “Ife ndife mayeso (ofuna kuona kugonjera kwanu malamulo a 
Allah); choncho musamkane (Allah).” Komabe ankaphunzira kwa iwo 
njira zolekanitsira pakati pa munthu ndi mkazi wake, (ndi zina zotero). 
Ndipo sadavutitse aliyense ndi zimenezo koma mwachilolezo cha Allah. 
Ndipo akuphunzira zomwe zingawavutitse pomwe sizingawathandize. 





Sûrat 2. Al-Baqarah Juzu 1 


Ndithudi, akudziwa kuti yemwe wausankha (ufitiwo) sadzakhala 
ndi gawo lililonse (la zinthu zabwino) tsiku lachimaliziro. Ndithudi, 
nchoipitsitsa chimene adzisankhira okha akadakhala akudziwa. 


103. Ndipo iwo akadakhulupirira nadzitchinjiriza (ku zoletsedwa), ndithudi, 
mphoto yochokera kwa Allah ikadakhala yabwino kwa iwo, akadadziwa. 


104. E inu amene mwakhulupirira! Musam’nenere (Mneneri liwu lakuti) 
“raina” (ndicholinga chomunenera kuti iye ndi mbutuma), koma 
mnenereni (liwu lakuti) “utiyang’anire,” ndipo mverani malamulo. Kwa 
osakhulupirira kuli chilango chopweteka. 


105. Amene sadakhulupirire mwa anthu a mabuku (Ayuda ndi Akhirisitu) 
ndi omphatikiza Allah (Arabu), safuna kuti chabwino chilichonse 
chochokera kwa Mbuye wanu chitsitsidwe kwa inu (Asilamu). Koma 
Allah amamsankhira chifundo Chake amene wamfuna. Ndipo Allah ndi 
Mwini ubwino ochuluka. 


106. Ayah (ndime) iliyonse yomwe tikuifafaniza kapena kuiiwalitsa (mu 
mtima wako) tikubweretsa yabwino kuposa iyo, kapena yofanana nayo. 
Kodi sukudziwa kuti Allah Ngokhoza chinthu chilichonse? 


107. Kodi siudziwa kuti ufumu wakumwamba ndi pansi ngwa Allah? Ndipo 
inu kupatula Iye Allah mulibe mtetezi ngakhale mthandizi. 


108. Kodi mukufuna kumfunsa Mtumiki wanu (inu Asilamu) monga 
momwe Musa adafunsidwira kale (mafunso achipongwe)? Ndipo amene 
angasinthitse chikhulupiliro ndi kusakhulupirira, ndithudi wasokera njira 
yolingana (yopanda majiga). 


109. Ambiri mwa amene anapatsidwa mabuku, akufuna kukubwezani 
(kukutembenuzani) kuti mukhale osakhulupirira pambuyo pa 
chikhulupiliro chanu, chifukwa chadumbo lomwe lili m’mitima mwawo 
(lomwe lawapeza) pambuyo powaonekera choonadi poyera. Choncho 
akhululukireni ndi kuwasiya kufikira Allah adzabweretse lamulo Lake!"!; 
ndithudi Allah Ngokhoza chilichonse. 


[1] Lamulo lake ndilakuwaloleza Asilamu kubwezera pamene aputidwa kapena kuchitidwa 
mtopola. 

110. Ndipo pempherani Swala moyenera ndiponso perekani Zakaat. Ndipo 
chilichonse chabwino chimene mukudzitsogozera mukachipeza kwa 
Allah. Ndithudi, Allah akuona zonse zimene mukuchita. 


111. Eti akunena: “Palibe amene adzalowe ku Munda wamtendere koma 
amene ali Myuda Kapena Mkhirisitu.” Zimenezo nzokhumba zawo 
chabe. Nena: “Bweretsani umboni wanu ngati mukunena zoona.” 


112. Ayi, koma amene nkhope yake yagonjera kwa Allah uku akuchita 
zabwino (kwa anthu anzawo) iye ndi amene adzapeza mphoto yake 
kwa Mbuye wake. Ndipo pa iwo sipadzakhala mantha, ndiponso iwo 
sadzadandaula. 


113. Ndipo Ayuda akumanena: “Akhrisitu alibe chilichonse (chotsamira 
pa chipembedzo chawo);” naonso Akhrisitu akumanena: “Ayuda alibe 
chilichonse (chotsamira pa chipembedzo chawo),” pomwe onsewa 
akuwerenga buku (lomwe adawavumbulutsira popanda kutsatira 
zili m'bukulo). Momwemonso akunena amene sali odziwa (Arabu 
opembedza mafano) monga zonena zawo (Ayuda). Allah adzaweruza 
pakati pawo tsiku la chimaliziro pa zomwe adali kusiyana. 


114. Kodi alipo woipitsitsa woposa amene akutsekereza (anthu kulowa) 
m’misikiti ya Allah kuti lisatchulidwe m’menemo dzina Lake nalimbika 
kuiononga (misikitiyo)? - Kotero kuti sikunali koyenera kwa iwo kulowa 
mmenemo koma mwa mantha. Kuyaluka kwa pa dziko lapansi nkwawo 
ndipo tsiku lachimaliziro iwo adzapeza chilango chachikulu. 


115. Ndipo kuvuma ndi kuzambwe nkwa Allah; ndipo pamalo paliponse 


pamene mwatembenukira, (pomwe Allah wakulamulirani kuti 
mutembenukire), pamenepo mupezapo chiyanjo cha Allah. Ndithudi 
Allah Ngokwanira ponseponse, Wodziwa chilichonse. 


116. Ndipo (osakhulupirira) akumanena: “Allah wadzipangira mwana.” 
(Allah) wapatukana ndi zimenezo. Koma (zolengedwa) zonse za 
kumwamba ndi pansi Nzake. Zonse zikumumvera Iye. 

117. (Iye ndi) Mlengi wa thambo ndi nthaka popanda chofanizira. 
Ndipo akafuna chinthu kuti chichitike amangoti: “Chitika,” ndipo 
chimachitikadi. 


118. Ndipo aja osadziwa akunena: “Bwanji Allah sakutiyankhula ife? 
Kapena kutibwerera chizindikiro (chizizwa)?” Mofanana ndi zoyankhula 
zawozo adanenanso amene adalipo kale. Mitima yawo yalingana. 
Ndithu Ife tazifotokoza zizindikiro momveka kwa anthu otsimikiza 
(m'chikhulupiliro). 


119. Ndithudi, Ife takutumiza (iwe Mtumiki (s.a.w?) ndi choonadi kuti 
ukhale wouza nkhani zabwino ndi wochenjeza. Ndipo siudzafunsidwa 
za anthu a ku Moto. 


120. Ndipo Ayuda ndi Akhrisitu sangakondwere nawe pokhapokha utatsatira 
chipembedzo chawo. Nena: “Ndithudi, chiongoko cha Allah ndichomwe 
chili chiongoko chenicheni.” Ngati utsata zilakolako zawo pambuyo pa 
zomwe zakudzera, monga kuzindikira (kwenikweni), sudzapeza mtetezi 
aliyense ngakhale mthandizi kwa Allah. 


121. Anthu omwe tidawapatsa buku naliwerenga kuwerenga koyenera 
(kopanda kusintha mawu ake ndi matanthauzo ake), iwo ndi amene 
akulikhulupirira (bukuli la Qur’an). Koma amene angalikane iwowa ndi 
omwe ali oonongeka. 


122. E inu ana a Israyeli! Kumbukirani chisomo changa chomwe 
ndidakudalitsani nacho. Ndithudi, ndidakuchitirani zabwino kuposa 
zolengedwa zonse (panthawi imeneyo). 


123. Ndipo opani tsiku lomwe munthu aliyense sadzathandiza munthu 
mnzake ndi chilichonse, ndipo dipo silidzalandiridwa, ngakhale 
dandaulo lililonse silidzamthandiza, ndiponso iwo sadzapulumutsidwa. 


124. Ndipo kumbukirani pamene Ibrahim Mbuye wake (Allah) adamuyesa 
iye mayeso ndi malamulo ambiri; ndipo iye adakwaniritsa. Adamuuza: 
“Ndithudi, Ine ndichita iwe kukhala mtsogoleri wa anthu.” (Ibrahim 

adayankha kuti): “Kodi ndi ana anga omwe?” Adati: “(Inde; koma) 
lonjezo langa silingawafike ochita zoipa.” 


125. Ndipo (kumbukiraninso nkhani iyi) pamene tidapanga nyumba (ya 
Al-Kaaba) kuti pakhale pamalo pobwererapo anthu (poyendera anthu) 
ndikukhalanso malo achitetezo. Ndipo pachiteni kukhala popemphelera 
Swala pamalo pomwe Ibrahim adali kuimilira (pomamga nyumbayo). 
Ndipo tidalamula Ibrahim ndi Ismail kuti: “Ayeretsereni nyumba Yanga 
oizungulira (pochita twawaf) ndi amene akuchita m'bindikiro, owerama 
ndi kulambira (kuswali mmememo). 


126. Ndipo (kumbukirani nkhani iyi) pamene Ibrahim adanena: “E Mbuye 
wanga! Uchiteni mzinda uwu (wa Makka) kukhala wa chitetezo, 
ndipo zipatseni nzika zake zipatso, amene akukhulupirira Allah ndi 
tsiku lachimaliziro mwa iwo. Allah adati: “Nayenso wosakhulupirira 
ndinkondweretsa pang’ono; kenako ndidzamkankhira ku chilango cha 
Moto. Taonani kunyansa malo obwerera. 


127. Ndipo (kumbukiraninso) pamene Ibrahim ndi Ismail ankakhazikitsa 
maziko a nyumba (uku akupempha kwa Allah): “E Mbuye wathu! 
Tilandireni (ntchito yathuyi), ndithudi, Inu ndinu Akumva; Odziwa.” 


128. “E Mbuye wathu! Tichiteni Kukhalala Asilamu (ogonjera Inu), 
pamodzinso ndi ana athu muwachite kukhala fuko la Chisilamu 
(logonjera Inu). Ndipo tidziwitseni (njira) za mapemphero athu; 
ndipo landirani kulapa kwathu, ndithudi, Inu Ndinu Wolandira kulapa 
mochuluka; Wachisoni chosatha.” 


129. “E Mbuye wathu! Atumizireni mtumiki wochokera mwa iwo, kuti 
awawerengere Ayah (ndime) zanu ndikuwaphunzitsa buku (Lanu) ndi 
nzeru ndikuti awayeretse. Ndithudi Inu Ndinu Amphamvu zoposa, 
Anzeru zakuya.” 


130. Kodi ndani anganyozere chipembedzo cha Ibrahim posakhala yemwe 
mtima wake uli wopusa? Ndithudi, tidamsankha (Ibrahim) pa dziko lapansi; 
ndipo iye tsiku lachimaliziro adzakhala m’modzi wa anthu abwino.” 

131. (Kumbukiraninso) pamene Mbuye wake adamuuza kuti: “Khala 
Msilamu (gonjera).” (Iye) adati: “Ndili Msilamu (ndagonjera) kwa 
Mbuye wa zolengedwa zonse.” 


132. Ndipo Ibrahim adalangizanso ana ake za zimenezi, chonchonso 
Ya’qub (adalangizanso ana ake kuti): “E inu ana anga! Ndithudi, Allah 
wakusankhirani chipembedzo; choncho musafe pokhapokha muli 
Asilamu (ogonjera Mulungu).” 


133. Kapena inu (Ayuda ndi Akhrisitu) mudalipo pamene Ya’qub idamdzera 
imfa, pamene adati kwa ana ake: “Kodi pambuyo panga mudzapembedza 
yani?” Iwo adayankha nati: “Tidzapembedza Mulungu wako, Mulungu 
wa makolo ako; Ibrahim, Ismail ndi Ishâq; Mulungu mmodzi basi. 
Ndipo ife kwa Iye tili Asilamu (ogonjera).” 


134. Umenewo ndi mbadwo wa anthu umene udamka kale. Udzapeza 
zimene udachita, ndipo inunso mudzapeza zimene mudachita. Ndipo inu 
simudzafunsidwa zimene iwo ankachita. 


135. Ndipo (Ayuda ndi Akhrisitu) adati (kwa Asilamu): “Khalani Ayuda 
kapena Akhrisitu mukhala oongoka.” Nena: “Koma (tikutsata) 
chipembedzo cha Ibrahim yemwe adaleka zipembedzo zopotoka, ndipo 
sadali mwa ophatikiza (Allah ndi mafano).” 


136. Nenani (inu Asilamu kuwauza Ayuda ndi Akhrisitu); “Takhulupirira 
Allah ndi zimene zidavumbulutsidwa kwa ife, ndi zimene 
zidavumbulutsidwa kwa Ibrahim, Ismail, Ishâq, Ya’qub ndi zidzukulu 
(zake) ndi zimene adapatsidwa Musa, Isa (Yesu), ndiponso zimene 
adapatsidwa aneneri (ena) kuchokera kwa Mbuye wawo. Sitilekanitsa 
pakati pa mmodzi wa iwo (koma onse tikuwakhulupirira). Ndipo ife 
kwa Iye tili Asilamu (ogonjera).” 


137. Choncho ngati akhulupirira (Ayuda ndi Akhrisitu) monga mmene 
mwakhulupirira inu, ndiye kuti awongoka. Koma ngati akutembenuka 
(posakhulupirira) ndiye kuti iwo ali m'kutsutsana. Choncho Allah 
akuteteza ku zoipa zawo, ndipo Iye Ngwakumva; Wodziwa. 

138. (Tsatirani) chiongoko cha Allah (Chisilamu). Kodi ndi ndani amene 
ali ndi chiongoko chabwino kuposa Allah? Ndipo ife Iye Yekha 
timupembedza. 


139. Nena (iwe Muhammad {s.a.w} kwa Ayuda ndi Akhrisitu): “Ha! 
Mukutsutsana nafe za Allah (ponena kuti bwanji wapereka uneneri 
kumbali ya ife), pomwe Iye ndi Mbuye wathu ndiponso Mbuye 
wanu? (Pamene mudali olungama adakupatsani uneneri, ndipo 
pamene mudakhota adakulandani natipatsa ife). Ife tili ndi zochita 
zathu; inunso muli ndi zochita zanu, ndipo ife tikudzipereka 
kwathunthu kwa Iye (Allah).” 


140. Kapena (inu Ayuda) mukunena kuti Ibrahim, Ismail Ishag, Yagub ndi 
zidzukulu anali Ayuda kapena Akhrisitu? Nena: “Kodi inu ndi odziwa 
kwambiri kapena Allah?” Kodi ndani woipitsitsa koposa yemwe 
wabisa umboni omwe ali nao ochokera kwa Allah! Komatu Allah sali 
wonyalanyaza pa zimene mukuchita. 


141. Umenewo ndi mbadwo wa anthu umene udamka kale. Udzapeza 
zimene udachita, ndipo inunso mudzapeza zimene mudachita. Ndipo inu 
simudzafunsidwa zimene iwo ankachita. 


142.0) Posachedwapa mbutuma za anthu zikhala zikunena: “Nchiyani 
chimene chawatembenuza ku chibula (mbali yoyang’ana popemphera) 
chawo chomwe akhala akulunjika nkhope zawo.” Nena: “Kuvuma ndi 
kuzambwe ndi kwa Allah amamuongolera amene wamfuna kunjira 
yolunjika.” 


143. Choncho takusankhani (inu Asilamu) kukhala mpingo wabwino 
(wapakatikati) kuti mukhale mboni pa anthu ndi kuti Mtumiki (s.a.w) 
akhale mboni pa inu. Ndipo chibula (choyang'ana mbali ya ku 
Yerusalemu) chomwe udali nacho sitidachichite koma kuti timdziwitse 
(adziwike kwa anthu) amene akutsata Mtumiki (s.a.w), ndi yemwe 
akutembenukira m’mbuyo. Ndipo ndithudi, chidali chinthu chovuta 

kupatula kwa omwe Allah wawaongola. Ndipo nkosayenera kwa Allah 
kusokoneza Swala zanu, pakuti Allah Ngoleza kwabasi kwa anthu, 
Ngwachifundo chambiri. l" 


144. Ndithudi, taona kutembenukatembenuka kwa nkhope yako 
(kuyang’ana) kumwamba. Choncho tikutembenuzira ku chibula chimene 
ukuchifunacho. Tero tembenuzira nkhope yako kumbali ya Msikiti 
Wopatulika (Al-Kaaba). Ndipo paliponse pamene mulipo yang’anitsani 
nkhope zanu kumene kuli (msikitiwo). Ndithudi amene adapatsidwa 
buku akudziwitsitsa kuti chimenecho nchoonadi chochokera kwa 
Mbuye wawo. Ndipo Allah siwonyalanyaza zimene akuchita. (Koma 
chilichonse chikulembedwa m’kaundula). 


145. Ndipo awo adapatsidwa buku ngakhale utabwera ndi chisonyezo cha 
mtundu uliwonse satsata chibula chako, ngakhalenso iwe sutsata chibula 
chawo. Ndipo ena a iwo sali otsatira chibula cha ena (Akhrisitu satsata 
chibula cha Ayuda, ndipo Ayuda satsata chibula cha Akhrisitu). Ngati 
utsatira zofuna zawo, pambuyo pakuti kwakudzera kudziwa ndiye kuti 
ukhala mwa ochita zoipa. 


146. Aja amene tidawapatsa buku akumuzindikira (Mtumiki Muhammad 
(s.a.w!) monga momwe amawazindikilira ana awo. Koma ena mwa 
iwo akubisa choonadi uku akudziwa. 


147. (Kuyang'ana ku Al-Kaaba popemphera Swala ndicho) choonadi 
chomwe chachokera kwa Mbuye wako, choncho usakhale mmodzi 
mwa openekera. 


148. Ndipo (mpingo) uliwonse udali ndi chibula chimene udali kuchilunjika. 


[I] Apa akutanthauza kuti pamene takutsogolerani ku njira yolunjika, takulolani inu 
ampingo wa Muhammad (s.a.w) kukhala anthu olungama, kulungama kosapyola nako 
muyeso ndiponso kopanda kuchepetsa chinthu chilichonse chazauzimu, ndi chamoyo 
wapadziko lino lapansi. Mpingo wa Asilamu ngwapakatikati mzokhulupilira zake 
zonse. Umalimbikira kugwira ntchito ya zinthu za mdziko ndiponso ya zinthu zauzimu 
mwakhama, chilichonse mwa zimenezi amachilimbikira mosapyoza muyeso. Limeneli 
ndilo tanthauzo la “mpingo wapakatikati.” Chisilamu sichilekelera munthu mmodzi 
kuti apondereze anthu ambirimbiri; ndiponso sichilekelera anthu ambiri kusalabadira 
za munthu mmodzi. 

Choncho pikisanani pochita zabwino. Paliponse pamene mungakhale 
Allah adzakubweretsani nonsenu pamodzi (pa tsiku la chimaliziro). 
Ndithudi, Allah Ngokhoza chinthu chilichonse. 


149. Ndipo paliponse pomwe wapita tembenuzira nkhope yako kumbali ya 
Msikiti Wopatulika (panthawi yopemphera). Chimenecho nchoonadi 
chochokera kwa Mbuye wako. Ndipo Allah sali wonyalanyaza zimene 
mukuchita. 


150. Paliponse pamene wapita (iwe Mtumiki (s.a.w?) tembenuzira nkhope 
yako kumbali ya Msikiti Wopatulika. Ndipo paliponse pamene (inu 
Asilamu) muli tembenuzirani nkhope zanu kumbali yake (ya Msikitio) 
kuti anthu asakhale ndi mtsutso pa inu, kupatula amene adzichitira 
zoipa mwa iwo. Tero musawaope, koma opani Ine, ndipo ndikwaniritsa 
chisomo Changa pa inu kuti muongoke. 


151. Monganso tamtumizira Mtumiki (s.a.w) kwa inu wochokera mwa 
inu kuti akuwerengereni Ayah (ndime) Zathu, ndikukuyeretsani 
(kuuve wopembedza mafano) ndi kukuphunzitsani buku ndi nzeru, 
ndikukuphunzitsani zimene simunali kuzidziwa. 


152. Choncho ndikumbukireni (pondithokoza pa mtendere umene 
ndakupatsaniwu). Nanenso ndikukumbukirani (pokulipirani mphoto 
yaikulu). Ndipo ndiyamikeni; musandikane. 


153. E inu amene mwakhulupirira! Dzithandizeni (pa zinthu zanu) popirira, 
ndi popemphera Swala. Ndithudi, Allah ali pamodzi ndi opirira. '"! 


154. Ndipo musanene za amene aphedwa pa njira ya Allah kuti: “Ngakufa.” 
Iyayi ngamoyo, koma inu simuzindikira. 


155. Ndipo ndithu tikuyesani ndi chinachake monga mantha, njala, kuchepa 


[1] M’ndimeyi Allah akulangiza Asilamu kuti akhale opilira pa masautso amtundu uliwonse 
amene akukumana nawo. Kupilira ndi chida chakuthwa chopambanitsa munthu ndi 
kugonjetsera masautso. Munthu wosapilira ndi zopweteka sangapambane pa zofuna 
zake. Allah akutilangizanso kuti tifunefune chithandizo pochulukitsa Swala chifukwa 
chakuti imalimbitsa mtima wa munthu pa masautso. Mtumiki (s.a.w) ankati masautso 
akamukhudza amachita changu kukapemphera Swala. Ndipo ankayankhula kuti: 
“Allah waupanga mpumulo wanga kukhala mkati mwa Swala.” 

kwa chuma, kutaika kwa miyoyo ndi kuonongeka kwa mbeu. Tero auze 
nkhani yabwino opirira. 


156. Omwe vuto lililonse likawapeza amati: “Ndithudi, ife nga Allah, ndipo 
ndithu kwa Iye tidzabwerera.” 


157. Otero ndi amene pa iwo pali madalitso ochokera kwa Mbuye wawo ndi 
chifundo. Ndiponso iwo ndi amene ali oongoka. 


158. Ndithudi, Safaa ndi Marwa ndizizindikiro zolemekezera chipembedzo 
cha Allah. Choncho, amene akukachita mapemphero a Hajj ku 
nyumbayo, kapena kuchita Umrah, sikulakwa kwa iye kuzungulira 
pamenepo (pakati pamapiri amenewo). Ndipo amene achite chabwino 
modzipereka (adzalipidwa). Ndithudi Allah Ngothokoza; Ngodziwa.!"! 


159. Ndithudi, amene akubisa zimene tavumbulutsa zomwe ndi 
zisonyezo zoonekera poyera, ndi chiongoko pambuyo pozifotokoza 
mwatsatanetsatane kwa anthu m’Buku, Allah akuwatembelera iwo. 
Ndiponso akuwatembelera otembelera.!”! 


[1] Hajj ndi Umrah ndimapemphero amene sangachitike pamalo pena paliponse kupatula 

mu mzinda wa Makka. Kachitidwe ka mapemphero awiriwa nkofanana. Koma 
pamakhala kusiyana pang’ono pakati pa Hajj ndi Umrah. Kusiyana kwake kuli motere: 
Hajj siichitika nthawi iliyonse koma m’miyezi yake yodziwika. Ndipo kutha kwamiyezi 
ya Hajj ndi masiku khumi am'khumi loyamba a m’mwezi wa Thul Hijjah. Pomwe 
Umrah ikhoza kuchitika m’mwezi uliwonse umene munthu wafuna. 
Pamapiripo Chisilamu chisanadze adaikapo mafano omwe anthu achikunja 
panthawiyo adali kuwapembedza. Tero pamene Chisilamu chidadza Asilamu ena 
sadali kuona bwino kukachitira mapemphero pa mapiriwo poganizira za mafano 
amene adalipo kalelo. Koma adawauza kuti palibe kuipa kulikonse kuchitirapo 
mapemphero pa malopo chifukwa mafanowo adawachotsapo. 


[2] Nkofunika kwa munthu aliyense amene wachidziwa choona kuchita izi:- 
a) Kuchivomereza choonacho. 
b) Kuchitsata. 
c) Kuchifalitsa. 
d) Kuchiphunzitsa. 
Choncho, masheikh ndi maulama ali ndi mwawi pokhala ndi ntchito yapamwambayi. 
Achite ntchitoyi modzipereka kwatunthu, mwaulere kapena molandira malipiro 
ngati alipo. Apitirize kuigwira ntchitoyi pamoyo wawo wonse ngakhale atakumana 
ndi zovuta pa ntchitoyi. Ntchitoyi njomwe aneneri a Allah adali kugwira. Tero 
aigwire motsanzira momwe aneneri a Allah adali kuigwilira ntchitoyi pamakhalidwe 





Sûrat 2. Al-Baqarah Juzu 2 


160. Kupatula amene alapa ndi kukonza (zolakwika) nachilongosola 
(choonadicho kwa anthu), iwowo ndi amene ndiwalandira kulapa kwao. 
Ndipo ine Ngolandira kulapa kwambiri, Ngwachisoni chosatha. 


161. Ndithudi, arnene sadakhulupirire, namwalira ali osakhulupirira, pa iwo 
pali matembelero a Allah, angelo ndi anthu onse. 


162. M’menemo (m'chilango cha matembelero) adzakhalamo nthawi yaitali. 
Ndipo chilango sichidzapeputsidwa kwa iwo, ndipo sadzapatsidwa 
nthawi (yopumula). 


163. Ndipo mulungu wanu ndi Mulungu mmodzi basi. Palibe 
wopembedzedwa mwachoonadi koma Iye. Ngwachifundo chambiri, 
Ngwachisoni chosatha.!"! 


164. Ndithudi, m'kulenga kwa thambo ndi nthaka, ndi kusinthana 
kwa usiku ndi usana, ndi (kuyenda kwa) zombo zikulu-zikulu 
zomwe zikuyenda pa nyanja (zitasenza zinthu) zothandiza anthu, 
ndi madzi amene Allah wawatsitsa kuchokera ku mitambo, 


awo ndi machitidwe awo onse. Kubisa komwe kwanenedwa m’ndimeyi sikubisa 
mawu a Allah kokha, komanso kubisa maphunziro a zam'dziko ofunika kwa anthu. 
Chisilamu chikulimbikitsa kuti ngati munthu akudziwa chilichonse chomwe chili 
ndi phindu kwa anthu awaphunzitse anzake, asawabisire chifukwa choopa kuti 
nzeruyo angaitulukire anthu ambiri ndi kuti iye sadzapatsidwa ulemu kapena kuopa 
kuti ena angampose. Maganizo otere ngosafunika m’Chisilamu. 


[1] Tanthauzo la ndime iyi ndikuti Mulungu wanu wompembedza ndi mmodzi. 

Palibe wompembedza mwachoonadi pa dziko lonse lapansi ndi kumwamba 
koma Iye Yekha. Iye Ngwachifundo chambiri, Wachisoni kwa zolengedwa Zake; 
Woyera ndiponso Wotukuka pachikhalidwe Chake chonse. Ndipo ali kutali ndi 
zimene akumunenerazo. Kodi asatukuke chotani ku zimene akumunenerazo 
chikhalirecho Iye ndi Yemwe adalenga thambo ndi zonse zam’menemo monga 
nyenyezi zikuluzikulu zomwe zikuyenda m”"menemo mwadongosolo Lake lakuya 
popanda kuwombana ina ndi inzake. Ndipo m’dziko lapansi adaikamo zolengedwa 
zambiri zododometsa zomwe zikusonyeza mphamvu Zake zoposa, monga nyama 
zamoyo ndizomera zosiyanasiyana. Ndipo zikulozera kuti alipo amene adazilenga 
ndi amene akuziyang'anira yemwe ndi Allah. Dongosolo la zinthuzi likusonyeza 
kuti Allah ndi mmodzi chifukwa chakuti pakadakhala anzake othandizana naye 
pakadakhala chisokonezo, wina akadafuna china pomwe wina akufuna china. 

naukitsira nawo nthaka pambuyo pokhala youma, nawanditsa 
m’menemo mtundu uliwonse wa nyama (chifukwa cha madziwo), 
ndi m’kusinthanasinthana kwa mphepo, ndi mitambo yomwe 
yalamulidwa kuyenda pakati pa thambo ndi nthaka; ndithudi, 
(m’mzimenezo) muli zisonyezo kwa anthu anzeru, (kuti Allah alipo). 


165. Pali ena mwa anthu amene akudzipangira milungu naifanizira ndi Allah. 
Amaikonda monga momwe akadamkondera Allah. Koma (Asilamu) 
amene akhulupirira amamkonda Allah koposa. Ndipo akadaona 
amene adzichitira zoipa pamene azikachiona chilango (akadazindikira 
kuti) ndithu mphamvu zonse nza Allah, ndipo ndithu Allah Ngolanga 
mwaukali. 


166. (Akumbutse) nthawi imene otsatidwa adzawakana amene adali 
kuwatsata uku atachiona chilango. Ndipo mgwirizano pakati pawo 
udzaduka. 


167. Ndipo otsatirawo adzati: “Kukadakhala kotheka kwa ife kubwerera 
(ku moyo wa pa dziko) tikadawakana monga iwo atikanira.” Umo ndi 
momwe Allah adzikawaonetsera zochita zawo kukhala madandaulo 
awo. Ndipo iwo sadzatulukanso ku Moto. 


168. E, inu anthu! Idyani zabwino zimene zili m'nthaka zomwe zili 
zololedwa; ndipo musatsate mapazi a satana. Iye kwa inu ndi mdani 
woonekeratu.!" 


169. Ndithu iye amangokulamulani kuchita zoipa ndi zauve, ndikuti 
mumnamizire Allah pomunenera zimene simukuzidziwa. 


170. Ndipo kukanenedwa kwa iwo (kuti): “Tsatirani zimene Allah 


[1] E inu anthu! Idyani za mdziko lapansi zomwe zili zabwino zimene Allah wakulolezani 
ndipo musapenekere chilolezo chake. Musadye chinthu chosaloledwa monga kudya 
chinthu cha wina m'njira ya chinyengo. Musakwatule chuma chamnzanu. 

Ndipo chenjerani ndi njira za satana yemwe amakukometserani zoipa. Dziwani kuti 
iyeyu ndi mdani wanu monga adalili mdani watate wanu Adam. Dziwaninso kuti 
satanayo salamula kuchita zabwino koma zoipa zokhazokha. 

wavumbulutsa;” akunena: “Koma tikutsatira zimene tidawapeza nazo 
atate athu.” Kodi ngakhale kuti atate awo sadali kuzindikira chilichonse 
ndiponso sadali oongoka (awatsatirabe)?!"! 


171. Ndipo fanizo la amene sadakhulupirire (omwe akulalikidwa mawu a 
Allah, ndi makani awo) lili ngati (mbusa) yemwe akukuwira ziweto zake 
ndi kuzikalipira pomwe izo sizimva tanthauzo la mawu oitanawo, koma 
kuitana (chabe) ndi kufuula. (Iwo) ndi agonthi, abubu ndi akhungu. Tero 
iwo sangazindikire. 


172. E inu amene mwakhulupirira! Idyani zinthu zabwino zimene 
takupatsani, ndipo yamikani Allah ngatidi inu mukumpembedza Iye 
yekha. 


173. Iye akukuletsani (kudya) nyama yofa yokha, liwende, nyama 
yankhumba ndi nyama yodulidwa poikuwira mayina a mafano kusiya 
Allah. Koma amene wasimidwa (nadya) popanda kuchikhumba 
choletsedwacho ndi mosapyoza muyeso palibe tchimo kwa iye. 
Ndithudi, Allah Ngokhululuka kwambiri, Ngwachisoni zedi.!”! 


174. Ndithudi, amene akubisa zomwe Allah adavumbulutsa m’buku 
(la Baibulo) m’malo mwake nasankha zinthu zamtengo wochepa, 
iwo sadya china mmimba mwawo koma moto basi; ndipo Allah 
sadzawayankhula tsiku lachimaliziro (mwachifundo koma mokwiya); 


Chikhulupiliro cha munthu kuti chikhale champhamvu ndi chopindula pafunika 
kuti achidziwe bwinobwino chimene akuchikhulupiliracho. Asangotsatira 
ndikuchikhulupilira chifukwa choti auje ndi auje adali kuchikhulupilira chimenecho. 
Zinthu zotere zimawasokeretsa anthu ambiri. Anthu ena amachikhulupilira chinthu 
chifukwa chakuti makolo awo adali kuchikhulupilira pomwe chinthucho chili chachabe. 
Allah adatipatsa dalitso lanzeru kuti tizirigwilitsira ntchito pofuna choonadi cha 
zinthu, osati kumangotsatira ngati wakhungu. 


[2] Apa Allah akutiuza kuti zinthu zinaizi nzoletsedwa kudya koma ngati munthu atavutika 

kwambiri ndi njala yofuna kufanayo (ndipo kulibe kopeza chakudya chovomerezeka), 
akumlola kuzidya pamuyeso wothetsa njalayo, osati mokhutitsa. 
Chimene chadulidwa pochitchulira dzina lomwe si la Allah monga nyama zomwe 
zikuzingidwira kukwanitsa maloto a azimu, kapena yomwe yazingidwa chifukwa 
chotsilika nyumba, kapena kutsilika midzi, ndi zina zomwe zikuzingidwa kuti 
satana asawavutitse; zonsezi nzoletsedwa. 

ndipo sadzawayeretsa. Ndipo iwo adzapeza chilango chopweteka.!" 


175. Iwo ndi amene asinthanitsa kusokera ndi chiongoko, ndiponso 
chilango ndi chikhululuko. Kodi ndichiyani chikuwachititsa kukhala 
opirira ndi Moto. 


176. Zimenezo nchifukwa chakuti Allah adavumbulutsa buku Lake mwa 
choonadi (ndipo iwo adalikana). Koma amene asemphana pa zabukuli 
ali mu nkangano wonkera nawo kutali kusiya choonadi. 


177. Ubwino suli potembenuzira nkhope zanu mbali yakuvuma ndi 
kuzambwe (popemphera Swala); koma ubwino weniweni ndi (wa omwe) 
akukhulupirira Allah, tsiku lachimaliziro, angelo, buku ndi aneneri; 
napereka chuma - uku eni akuchifunabe - kwa achibale ndi amasiye, 
ndi masikini ndi a paulendo (omwe alibe choyendera), ndi opempha, ndi 
kuombolera akapolo; napemphera Swala, napereka chopereka (Zakaat); 
ndi okwaniritsa malonjezo awo akalonjeza, ndi opirira ndi umphawi 
ndi matenda ndi panthawi yankhondo. Iwowo ndi amene atsimikiza 
(Chisilamu chawo). Ndiponso iwowo ndi omwe ali oopa Allah. 


178. E inu amene mwakhulupirira! Kwalamulidwa kwa inu Oiswas 
(kubwezerana) molingana kwa ophedwa; mfulu kwa mfulu, kapolo 
kwa kapolo, mkazi kwa mkazi. Koma amene wakhululukidwa ndi 
m'bale wakeyo pa chinthu Chilichonse, atsatire ndi kulonjelera 
dipolo mwaubwino. (Nayenso wolipa) apereke kwa iye mwa ubwino. 
Kumeneko ndikufewetsa kumene kwachokera kwa Mbuye wanu, 
ndiponso chifundo. Ndipo amene alumphe malire pambuyo pa izi, iye 
adzapeza chilango chopweteka.!! 


[1] Ibunu Abbas adati ndime iyi ikufotokoza za atsogoleri a Chiyuda monga Kaabi bun 
Ashirafi ndi Maliki bun Swaifi ndi Huyaye bun Akhatwabi. Anthuwa adali kulandira 
mphatso zambiri zochokera kwa anthu awo owatsatira. Pamene Muhammad (s.a.w) 
adampatsa uneneri iwo sadakhulupirire chifukwa choopa kuti sapeza mitulo yochokera 
kwa anthu awo. Tero anabisa kwa anthu za uneneri wa Muhammad (s.a.w). Apa 
mpamene Allah adavumbulutsa Ayah (ndime) iyi, yakuti “Ndithudi, amene akubisa 
zomwe Allah adavumbulutsa m'buku (la Baibulo) m’malo mwake nasankha zinthu za 
mtengo wochepa iwo sadya china m’mimba mwawo koma moto basi.” 


[2] Apa akunena kuti, “mfulu kwa mfulu” kuthanthauza kuti aliyense amene wapha nayenso 

179. Mu Qiswas (kubwezerana kofanana) muli kusunga moyo kwa inu, E, 
inu eni nzeru! Kuti mudzitchinjirize (ku mchitidwe ophana).!"! 


180. Kwalamulidwa kwa inu kuti mmodzi wanu imfa ikamuyandikira, ngati 
asiya chuma, apereke malangizo (pa zachumacho) kwa makolo ake 
awiri ndi achibale ake, mwa ubwino. Ichi nchilamulo kwa oopa Allah.”! 


aphedwe. Sikuti aphe munthu wina m’malo mwake. 

Chisilamu chisanadze kudali kuponderezana zedi. Mfulu yochokera kufuko la 
pamwamba, ngati atapha mfulu yafuko la pansi eni a wakuphayo adali kukana 
kumpereka kuti aphedwe. M’malo mwake amapereka kapolo kuti ndiye aphedwe 
m’malo mwake. Kapolo wa mfulu wa fuko lapamwamba akapha kapolo wa mfulu 
wa fuko lapansi sadali kumpereka kuti akaphedwe. Amati: “Kapolo wathuyo 
ngwapamwamba pomwe wanuyo ngonyozeka. Choncho palibe kufanana pakati pa 
awiriwa.” Ndipo ngati zitachitika motere kuti kapolo wa onyozeka nkupha kapolo 
wa odzitukumula, odzitukumulawa amakana kupha kapolo uja m"malo mwake 
amafuna mfulu yochokera kufuko lonyozekalo. Tero Qur’ani idaletsa machitidwe 
oterewa. Anthu onse ngofanana, palibe kusiyana pakati pawo. Amene wapha 
aphedwe yemweyo osati wina, ngakhale atakhala mfulu kapena kapolo. Ili ndilo 
tanthauzo la Ayah (ndime) imeneyi. 

Tsono gawo lina limene likuti: “Koma amene wakhululukidwa ndi m'bale wakeyo...” 
tanthauzo lake nkuti amene wamphera m'bale wake akamkhululukira wakuphayo 
amlipiritse dipo la ndalama. Tero apa akumuuza iyeyo kuti ngati atamkhululukira 
m'bale wakeyo nangomulipiritsa ndalama, alonjelere dipolo mwa ubwino. Nayenso 
wolipayo apereke mwa ubwino. Asachedwetse mwadala namzunguzazunguza. 
Tsono gawo lachitatu landime yokhayokhayi likutiuza za chifundo chimene Allah 
watichitira potilekera ife eni kusankha chiweruzo pankhaniyi. 

Munthu yemwe amphera m'bale wake akhoza kuchita izi: 

a) Kuliuza boma kuti liphenso yemwe adapha m'bale wakeyo. 

b) Kapena kumlipiritsa dipo. 

c) Kapena kumkhululukira popanda kulipa chilichonse. Ndipo gawo lomaliza 
landimeyi akumchenjeza wokhululukayo kuti asangomkhululukira munthuyo 
pamaso pa anthu kenako nkumuchita chiwembu mobisa. 


[1] Muli moyo wabwino m’machitidwe abwino chifukwa chakuti potsata zimenezi aliyense 
adzakhala wotsata mwambo. Adzaopa kuti ngati apha mnzake nayenso aphedwa. Ngati 
achitira mnzake choipa nayenso amchitira choipa. Tero popewa zopwetekazo akhala 
ngati akusunga miyoyo ya anthu ena ndi wake womwe. 


[2] Kale malamulo ogawira chuma cha masiye asanafotokozedwe adampatsa ufulu aliyense 
kuti alembe wasiya pa zachuma chakecho m”mene mwini angaonere. Wasiyawo 
ukhale m’njira ya chilungamo yolingana ndi Shariya. Asachite chinyengo cha mtundu 
uliwonse. 

181. Ndipo amene asinthe malangizowo pambuyo pakuwamva; uchimo 
wake uli pa amene akusinthawo. Ndithudi, Allah Ngwakumva; 
Ngodziwa.!" 


182. Ndipo amene waopa kuti wopereka wasiya angapendekere kumbali 
yokhota kapena ku uchimo, nalinganiza pakati pawo, palibe tchimo kwa 
iye. Ndithudi, Allah ngokhululuka zedi, Ngwachifundo chambiri. 


183. E inu amene mwakhulupirira! Kwalamulidwa kwa inu kusala 
(m’mwezi wa Ramadan) monga momwe kudalamulidwira kwa anthu 
akale, inu musadabwere kuti muope Allah (popewa zoletsedwa). 


184. (Kusalaku nkwa) masiku owerengeka. Koma amene akhale odwala 
mwa inu kapena akhale paulendo, (namasula masiku ena), akwaniritse 
chiwerengerocho m’masiku ena. Ndipo kwa amene sangathe kusala 
apereke dipo lodyetsa masikini. Ndipo amene achite zabwino mwa 
chifuniro chake, kutero ndibwino kwa iye. Ndipo kusala (pamene 
kukulolezedwa kumasula) ndibwino kwa inu, ngati muli odziwadi 
(kufunika kwa kusala).!”! 


[1] Apaakuwachenjezaamene auzidwa wasiyawo kuti asasinthepo kanthu. Ndipo akunenetsa 
kuti ngati wasiyawo uwonongedwa ndiye kuti anthu omwe adalandira wasiyawo akhala 
ndi uchimo chifukwa chosintha wasiyawo. Koma ngati wasiyawo udalembedwa 
mopanda chilungamo, monga kuti iye adati: “Chuma changa m’dzawapatse ana anga 
aamuna okha basi,” nkusiya kutchulapo aakazi, apo Allah akuloleza olandira wasiyawo 
kuti aukonze ndi kuwagawira ana onsewo mwachilungamo. 


[2] Amene sangathe kusala ndi awa:- 
a) Okalamba kwambiri omwe abwerera ku umwana, amene sangathe kupilira 
ndi njala 
b) Odwala amene sangathe kusala ndipo alibe chiyembekezo choti achira. Anthu 
oterewa akuloledwa kusiya kusala. Ndipo tsiku lililonse aliyense wa iwo apereke 
chakudya chokwana kudya munthu mmodzi. Chakudya chomwe anthu m’dzikomo 
amadya. Koma amene ali osauka asachite zimenezi. 
Allah amkhululukira pakuti Allah sakakamiza munthu kuchita chimene sangathe 
kuchichita. 
Tsono wodwala yemwe ali ndi chiyembekezo chochira, ndi wapakati amene akuvutika 
ndi kusala, ndi woyamwitsa amene akuona kuti azunzika akasala, onsewa sapereka dipo 
lija. Koma adzalipa masiku amene adamasulawo zikawachokera zovutazo monganso 
zilili ndi wapaulendo. Koma masheikh ena akuti wapakati ndi woyamwitsa nawonso 
apereke dipo la chakudya. Tero malangizo awanso tikhoza kuwatsata. 

185. (Mwezi mwalamulidwa kusalawu ndi) mwezi wa Ramadan womwe 
mkati mwake Qur’an idavumbulutsidwa kuti ikhale chiongoko kwa 
anthu ndi zizindikiro zoonekera poyera za chiongoko. Ndikutinso ikhale 
cholekanitsa (pakati pa choonadi ndi bodza). Ndipo mwa inu amene 
akhalepo (pa mudzi) m’mweziwu, asale. Koma amene ali wodwala, 
kapenaali paulendo, akwaniritsechiwerengerom’masiku ena (cha masiku 
amene sadasale). Allah akukufunirani zopepuka ndipo samakufunirani 
zovuta, ndiponso (akufuna) kuti mukwaniritse chiwerengerocho ndi 
kumlemekeza Allah chifukwa chakuti wakutsogolerani, ndikutinso 
mukhale othokoza.!"! 


186. Ndipo akapolo anga akakufunsa za ine, (auze kuti) Ine ndili pafupi 
nawo. Ndimayankha zopempha za wopempha pamene akundipempha. 
Choncho iwo ayankhe kuitana kwanga ndipo andikhulupirire kuti 
aongoke. ”! 


187. Kwaloledwa kwa inu mu usiku wosala kukumana ndi akazi anu. 
Iwo ali ngati chovala chanu, inunso muli ngati chovala chawo. Allah 
wadziwa kuti mudali kudzichitira chinyengo nokha. Choncho walandira 
kulapa kwanu ndipo wakukhululukirani. Tsopano khudzanani nawo 


Tsono kunena koti: “Ngati mutasala ndi bwino kwa inu...” kukusonyeza kuti 
kumanga silamulo lomwe Allah watikakamiza kuchita lopanda phindu kwa ife, 
koma nchinthu chothandiza kwa anthu, makamaka pathupi lathu. 

Ndipo kuonjezera apa, Allah, pa tsiku la chimaliziro, adzatipatsa mphoto yabwino. 
Masiku ano madokotala onse padziko lapansi akuvomereza kuti kusala kuli ndi 
phindu lalikulu ku thupi la munthu. Ichi ndi chimodzi mwa zizindikiro zosonyeza 
kuona kwa chipembedzo cha Chisilamu. 

Chinenere nkhaniyi papita zaka zambiri, ndipo tsopano omwe sali Asilamu 
akuvomereza. 


[1] Allah akufuna kuti tikwaniritse chiwerengero cha masiku makumi atatu (30) kapena 
makumi awiri ndi mphambu zisanu ndi zinayi (29) chifukwa choti phindu lakumanga 
silingapezeke mthupi la munthu pokhapokha kumangaku kutakwaniritsidwa m”masiku 
amenewa. 


[2] Sikuti iwe wekha ndiwe uzipempha Allah kuti: “Ndipatseni chakuti; nchiritseni 
kumatenda akutiakuti,” pomwe iwe suvomera kuitana kwa Allah poleka zimene 
akukuletsa ndi kutsata zimene akukulamula. Yamba kumuvomera Allah usanayambe 
kumpempha ndiye kuti pempho lako lidzakhala laphindu. 

ndipo funani chimene Allah wakulamulirani, ndipo idyani ndi kumwa 
mpaka udziwike bwinobwino kwa inu ulusi woyera kuchokera ku ulusi 
wakuda kum'bandakucha (kufikira mudziwe kuti kucha kwalowa, usiku 
watha). Kenako kwaniritsani kusala mpaka dzuwa litalowa. Ndipo 
musakhudzane nawo (akazi anu) pamene inu mukuchita mbindikiro 
m’misikiti. Amenewo ndi malire a Allah; choncho musaayandikire. 
Motere ndimo Allah akulongosolera mwatsatanetsatane zisonyezo zake 
kwa anthu kuti akhale oopa Allah (potsatira malamulo ake ndi kusiya 
zoletsedwa). l'1 


188. Ndipo musadye chuma chanu pakati panu mwachinyengo pochipereka 
kwa oweruza (m'njira ya ziphuphu) ndi cholinga choti mudye gawo la 
chuma cha anthu mwa uchimo uku inu mukudziwa. 


189. Akukufunsa za miyezi nena: “Imeneyi ndi miyeso ya nthawi 
yozindikilira anthu zinthu zawo ndi nthawi ya Hajj.” Ndipo Siubwino 
kulowera m’nyumba zanu mbali ya kumbuyo kwake, koma ubwino 
ndiwayemwe akuopa Allah. Ndipo lowerani m’nyumba podzera 
m’makomo ake. Opani Allah kuti inu mupambane.”! 


190. Ndipo menyanani nao nkhondo pa njira ya Allah (modziteteza) amene 


[1] Pachiyambi pomwe lamulo la kusala lidakhazikitsidwa adawaletsa anthu kukumana 

ndi akazi awo usiku pambuyo poti iwo agona tulo ngakhale kuti angogona pang’ono 
pokha. Kukumana ndi mkazi akumane asanagone. Tero lamuloli lidali lovuta kwambiri 
kwa iwo kulitsata. Ena a iwo adalakwa pang’ono. Choncho kudalengezedwa kuti: 
“Tsopano pali chilolezo choti akhoza kuchita chilichonse mpaka m’bandakucha. 
Ndipo kunena koti: “Funani chimene Allah wakulamulani”, ndikulilimbikitsa lamulo 
kuchilolezocho. Musati kuti poti kale adakuletsani kukumana ndi akazi anu pambuyo 
pogona tulo ndiye mupitirize kutero - iyayi. Koma tsatirani chilolezocho. 
“Itikafu” ndikuchita chitsimikizo munthu chokhala mu msikiti kwamasiku 
akutiakuti kapena nthawi yakutiyakuti. Ndipo pempheroli limachitika nthawi 
zambiri m’mwezi wa Ramadan. Akachita chitsimikizocho (niya) saloledwa 
kutuluka mu msikitimo pokhapokha patakhala chifukwa chachikulu chotulukira, 
monga kupita kukadzithandiza. 


M'nthawi ya umbuli anthu ankati akalowa m’mapemphero a Hajj sadali kulowa 
m’nyumba zawo podzera pakhomo pa nyumba. Ndipo sadalinso kutulukira pakhomo 
koma amaboola chibowo kuseri kwa nyumba nkumalowerapo ndi kutulukirapo 
namaganiza kuti kutero ndimapemphero okondweretsa Allah. Tsono apa Allah akuletsa 
mchitidwe umenewo. 

akukuthirani nkhondo. Koma musalumphe malire (powamenya amene 
sadakuputeni), ndithu Allah sakonda olumpha malire." 


191. Ndipo athireni nkhondo (amene akukuthirani nkhondo popanda 
chifukwa) paliponse pamene mwawapeza; ndipo atulutseni paliponse 
pamene adakutulutsani; chifukwa kusokoneza anthu pa chipembedzo 
chawo nkoipitsitsa kuposa kupha. Koma musamenyane nawo pafupi 
ndi Msikiti Wopatulika pokhapokha atayamba ndiwo kukumenyani 
pamenepo. Chomwecho ngati atamenyana nanu pamenepo inunso 
amenyeni. Motero ndi momwe ilili mphoto ya osakhulupirira. 


192. Koma ngati asiya, ndithudi Allah Ngokhululuka kwambiri, 
Ngwachisoni chosatha. 


193. Ndipo menyanani nao kufikira pasakhale masautso (ochokera kwa iwo 
powasautsa asilamu popanda chifukwa). Ndipo chipembedzo chikhale 
cha Allah (osati kupembedza anthu). Koma ngati asiya, pasakhale 
mtopola kupatula kwa okhawo amene ali ochita zoipa. 


194. Mwezi wopatulika kwa mwezi wopatulika; ndipo zinthu zopatulika 
paikidwa kubwezerana. Ndipo amene wakuchitirani mtopola, inunso 
mchitireni mtopola molingana ndi momwe wakuchitirani mtopola, 
ndipo opani Allah (musapyoze kuposa momwe wakuchitirani). Ndipo 
dziwani kuti Allah ali pamodzi ndi oopa. 


195. Ndipo perekani chuma chanu pa njira ya Allah, ndiponso 
musadziponye ku chionongeko ndi manja anu; chitani zabwino. 
Ndithudi, Allah amakonda ochita zabwino. 


196. Ndipo kwaniritsani Hajj ndi Umrah chifukwa chofuna kukondweretsa 
Allah. (Izi zili mkutsimikiza kulowa m’mapemphero a Hajj). Ndipo ngati 
mutatsekerezedwa (kukwaniritsa mapempherowo), choncho zingani 


[1] lyi ndi imodzi mwa ndime zomwe zikufotokoza bodza la amene akunena kuti 
chisilamu chidafala ndi lupanga powathira anthu nkhondo mowakakamiza kuti alowe 
m’Chisilamu. 

Limeneli, ndithu ndibodza lamkunkhuniza. Apa pakuonetsa kuti Allah akuwapatsa 
chilolezo asilamu kuti amenyane ndi amene akuwaputa. Palibe chilolezo kwa iwo 
chowamenyera anthu osawaputa. 

nyama zimene zili zosavuta kuzipeza (monga mbuzi), ndipo musamete 
mitu yanu kufikira nsembeyo ifike pamalo pake pozingirapo (pomwe 
ndi pamalo pamene mwatsekerezedwapo). Ndipo amene mwa inu ali 
odwala kapena ali ndi zovutitsa ku mutu kwake, (nachita zomwe zidali 
zoletsedwa monga kumeta) apereke dipo la kusala kapena kupereka 
sadaka (chopereka chaulere), kapena kuzinga chinyama. Ndipo ngati 
muli pa mtendere, choncho amene angadzisangalatse pochita Umrah 
kenako nkuchita Hajj, azinge nyama imene ili yosavuta kupezeka 
(monga mbuzi). Ndipo Amene sadapeze, asale masiku atatu konko ku 
hajjiko ndipo asalenso masiku asanu ndi awiri mutabwerera (kwanu). 
Amenewo ndi masiku khumi okwanira. Lamuloli ndi la yemwe banja 
lake silili pafupi ndi Msikiti Wopatulika. Ndipo opani Allah, dziwani 
kuti Allah Ngwaukali polanga. 


197. (Mapemphero a) Hajj ali ndi miyezi yodziwika, (yomwe ndi: Shawwal, 
Dhul Qa’da ndi Dhul Hijjah). Amene watsimikiza kuchita Hajj m’miyezi 
imeneyo, asachite ndi kuyankhula zauve, ndiponso asapandukire 
malamulo (pochita zoletsedwa uku iye ali m"mapemphero a Hajj), 
ndiponso asakangane ali m’Hajjimo. Ndipo chabwino chilichonse 
chimene mungachite, Allah achidziwa. Ndipo dzikonzereni kamba 
wa paulendo, ndithu kamba wabwino (wadziko lapansi) ndi amene 
angakupewetseni kupemphapempha, (koma kamba wabwino wa tsiku 
lachimaliziro ndiko kuopa Allah). Choncho ndiopeni inu eni nzeru. 


198. Sikulakwa kwa inu kufunafuna zabwino kwa Mbuye wanu (pogulitsa 
zinthu zanu uku muli m’mapemphero a Hajj, kapena kugula). Ndipo 
mukabwerera kuchokera ku Arafat, tamandani Allah pamalo otchedwa 
Mashar Haram (Muzdalifa). Ndipo mkumbukireni monga momwe 
adakutsogolerani, chikhalirecho kale mudali mwa osokera. 


199. Kenako yendani limodzi kuchokera pamalo pamene akuchokerapo 
anthu onse (pomwe ndi pa Arafat), ndipo pemphani chikhululuko kwa 
Allah. Ndithudi, Allah Ngokhululuka kwambiri, Ngwachisoni chosatha. 


200. Ndipo mukamaliza mapemphero anu (tsiku la Idi komwe ndikuponya 
sangalawe, kuzinga nyama za nsembe, kumeta ndi kuzungulira Ka’aba 
(Tawaful Ifada), mtamandeni Allah monga momwe mudali kutamandira 

makolo anu kapena mtamandeni koposa. Ndipo alipo ena mwa anthu 
amene akunena (kuti): “E Mbuye wathu! Tipatseni padziko lapansi.” 
Ndipo iwo alibe gawo lililonse pa tsiku lachimaliziro. 


201. Ndipo alipo ena mwa iwo omwe akunena kuti: “E Mbuye wathu! 
tipatseni zabwino pa dziko lapansi komanso pa tsiku lachimaliziro 
mudzatipatsenso zabwino, ndi kutitchinjiriza ku chilango cha Moto.” 


202. Iwo ali ndi gawo la zimene adachita; ndipo Allah Ngwachangu 
pakuwerengera. 


203. Ndipo mtamandeni Allah m’masiku owerengeka. Koma amene 
wachita changu pa masiku awiri okha (nabwerera kwawo) palibe tchimo 
pa iye. Ndipo amene wachedwerapo palibenso tchimo pa iye kwa 
amene akuopa Allah. Choncho opani Allah, ndipo dziwani kuti kwa Iye 
nkumene mudzasonkhanitsidwa. 


204. Ndipo mwa anthu alipo amene zoyankhula zake zikukondweretsa 
(iwe) pano pa dziko la pansi, (koma tsiku lachimaliziro kuipa kwake 
kudzadziwika). Ndipo iye akutsimikizira Allah kuti akhale mboni pa 
zomwe zili mu mtima mwake pomwe iye ndi wa makani kwambiri.!" 


205. Koma akachoka (kwa iwe) akuyenda pa dziko (uku ndi uku) ncholinga 
chofuna kuyipitsapo ndi kuononga zomera ndi miyoyo. Komatu Allah 
sakonda kuononga. 


206. Ndipo akauzidwa kuti: “Opa Allah”, Akugwidwa ndi mwano 
womupititsa ku machimo, choncho Jahannam ikukwana kwa 
iye (kuwuchotsa mwano wakewo). Taonani kuipa kwa malo 
wokakhazikikamo! 


[1] Tanthauzo lake nkuti alipo ena mwa anthu omwe angakukometsere zoyankhula zawo 

ndi kuthwa kwa lirime lawo pomwe iwo chikhalirecho akungoyankhula kuti apeze 
zinthu za m'dziko. 
Ndimeyi ikufotokoza za Al-Akhnas bun Sharik yemwe amati akakumana ndi 
Mtumiki (s.a.w), amatamanda ndi kusonyeza chikhulupiliro chabodza. Koma 
akachoka pamaso pa mtumiki (s.a.w) amayenda pa dziko ncholinga choononga. 
Umo ndi momwe alili makhalidwe a anthu ena, amangokometsa mawu pomwe 
zochita zawo nzauve. Tero tichenjere ndi anthu otere. 

207. Ndipo pali wina mwa anthu amene akugulitsa mzimu wake chifukwa 
chofuna chiyanjo cha Allah; ndipo Allah Ngodekha kwa akapolo ake.!"! 


208. E inu amene mwakhulupirira! Lowani m'Chisilamu chonse ndipo 
musatsatire mapazi a satana. Ndithu iye ndi mdani wanu woonekera 
poyera.”! 


209. Ndipo ngati mutaterezuka (kuchimwa) pambuyo pokudzerani zisonyezo 
(za Allah) zoonekera poyera, dziwani kuti Allah Ngwamphamvu zoposa; 
Ngwanzeru zakuya. 


210. Kodi pali china chimene akuyembekeza posakhala kuwadzera Allah 
m’mithunzi ya mitambo ndi (kuwadzera) angelo; nkuweruzidwa 
chilamulo (chakuonongeka kwawo)? Komatu zinthu zonse 
zimabwezedwa kwa Allah. 


211. Afunse ana a Israyeli kuti ndizizindikiro zingati zopenyeka zomwe 
tidawapatsa? Komatu amene angasinthe chisomo cha Allah pambuyo 
pomudzera, (Allah adzamulanga), ndithudi, Allah ngolanga mwaukali. 


212. Moyo wa pa dziko lapansi wakometsedwa kwa amene sadakhulupirire, 
ndipo amawachitira chipongwe amene akhulupirira. Koma amene aopa 
Allah adzakhala pamwamba pawo tsiku la chiweruziro, ndipo Allah 
amapatsa amene wamfuna popanda chiwerengero. 


213. Anthu onse adali a chipembedzo chimodzi (cha Chisilamu panthawi 
ya Adam kufikira Nuh kenako adayamba kupatukana), ndipo Allah 
adatumiza aneneri onena nkhani zabwino ndi ochenjeza; ndipo pamodzi 


[1] Ndimeyi idavumbulutsidwa pankhani yokhudzana ndi wophunzira wina wa Mtumiki 
(s.a.w) dzina lake Suhaib Al-Rumi. Iyeyu pamene anafuna kusamuka ku Makka kupita 
ku Madina ma Quraish anamutsekereza, ndipo adamuuza kuti ngati akufuna kusamuka 
asiye chuma chake chonse, kupanda kutero sangasamuke. Choncho adalolera kusiya 
chuma chake chonse pofuna kudzipulumutsa yekha kuti asamukire ku Madina. Allah 
anakondwera nayo nkhaniyi ndipo adavumbulutsa ndimeyi. 


E inu amene mwakhulupilira! Inu eni mabuku, gonjerani Allah. Ndipo lowani 
m’Chisilamu kwathunthu posachisokoneza ndi chinachache. Mawuwa adanenedwa 
pamene Abdullahi bun Salaami adalowa m’Chisilamu yemwe adali mkulu wachiyuda. 
lye adapempha chilolezo kwa mtumiki (s.a.w) kuti aziliremekezabe tsiku la Sabata (la 
chiweru) ndi kuti aziwerenga mawu a m'Taurati mu Swala zake zausiku. 

nawo adavumbulutsa mabuku achoonadi kuti aweruzire pakati pa anthu 
pa zimene adasemphana. Ndipo sadasemphane pa zimenezo koma 
aja amene adapatsidwa mabukuwo pambuyo powadzera zizindikiro 
zoonekera poyera, chifukwa chakuchitirana dumbo pakati pawo. Koma 
Allah adawaongolera amene adakhulupirira kuchoonadi cha zomwe 
adasempaniranazo, mwachifuniro chake. Ndipo Allah amamutsogolera 
ku njira yolunjika amene wamfuna. 


214. Kodi mukuganiza kuti mukalowa ku Munda wamtendere pomwe 
sanakudzereni masautso olingana (ndi omwe) adawapeza amene 
adamuka kale inu musanabadwe? Kusauka ndi matenda zidawakhudza, 
ndipo adanjenjemeretsedwa koopsa kufikira mtumiki pamodzi ndi 
amene adakhulupirira naye adati: “Chipulumutso cha Allah chibwera 
liti?” Dziwani kuti ndithu chipulumutso cha Allah chili pafupi!!"! 


215. Akukufunsa kuti apereke chiyani? Nena: “Chuma chilichonse chimene 
mungachipereke, (chiperekeni) kwa makolo awiri, achibale, kwa ana 
amasiye, kwa osauka, ndi kwa apaulendo. Ndipo chabwino chilichonse 
chimene mungachite, ndithudi, Allah akuchidziwa. ””! 


216. Kwalamulidwa kwa inu kumenya nkhondo (yotetezera chipembedzo 
cha Allah ) pomwe iyo (nkhondoyo) njodedwa ndi inu. Komatu mwina 
mungachide chinthu pomwe icho chili chahwino kwa inu. Mwinanso 
mungakonde chinthu pomwe icho chili choipa kwa inu. Koma Allah 


ndiyemwe akudziwa, ndipo inu simudziwa. 


[1] Apa Allah akufotokoza kuti msilamu aliyense adzapeza mavuto pokwaniritsa Chisilamu 
chake. Palibe chinthu chopindulitsa chimene chimangopezeka mofewa. Mavuto ndi 
amene amamkonza munthu kuti akhale olimba. Choncho, munthu asaganize kuti 
adzapeza chinthu chamtengo wapatali popanda kuchivutikira. 


[2] Adafunsa izi lisanadze lamulo lakagawidwe ka chuma chamasiye. Pamene lidadza 
lamulo la kagawidwe ka chuma chamasiye lidaletsa kupereka wasiya (chilawo) kwa 
anthu owagawira chumacho, chifukwa chakuti aliyense wa iwo Allah adampatsa gawo 
lakelake. Koma ngati munthu ukufuna kupereka wasiya (chilawo) pachuma chako, 
pereka wasiyawo iwe usanafe ndipo gawo la wasiyawo lisapyole pa 1/3. 

217. Akukufunsa za (lamulo la) kumenya nkhondo m’miyezi yopatulika. 
nena: “Kumenya nkhondo m’miyeziyo ndi tchimo lalikulu. Komatu 
kuwatsekereza anthu ku njira ya Allah, ndi kumkana Allah, (ndi 
kuletsa anthu) ku Msikiti Wopatulikawo, ndi kutulutsa anthu 
m’menemo nditchimo loposa kwa Allah. Ndipo kutsekereza anthu 
kuchipembedzo chawo nzoipa kwabasi kuposa kupha. Ndipo sasiya 
kumenyana nanu kufikira akuchotseni m’chipembedzo chanu ngati 
angathe. Ndipo mwa inu amene atuluke m’chipembedzo chake, 
kenako namwalira uku ali osakhulipirira, iwo ndi omwe ntchito zawo 
zaonongeka pa dziko lapansi mpaka tsiku lachimaliziro. Ndipo iwo 
ndi anthu a ku Moto. M’menemo adzakhalamo nthawi yaitali.!" 


218. Ndithudi, amene akhulupirira, ndi amene asamuka namenya nkhondo 
pa njira ya Allah, iwo ndi amene akuyembekezera chifundo cha Allah. 
Ndipo Allah Ngokhululuka kwambiri, Ngwachisoni chosatha. 


219. Akukufunsa za mowa ndi njuga. Nena: “M’zimenezo muli 
(masautso ndi) uchimo waukulu, ndi zina zothandiza kwa anthu. 
Koma uchimo wake ngwaukulu zedi kuposa zothandiza zake.” 
Ndipo akukufunsa kuti aperekenji: Auze: “Chimene chapyolerapo 
(pa zofuna zanu).” Umo ndi momwe Allah akukufotokozerani ma 
Ayah (malamulo) kuti mulingalire.!”! 


220. Za m'dziko lapansi ndi (zinthu) za tsiku lachimaliziro. Ndipo 
akukufunsa za ana amasiye, nena: “Kuwachitira zabwino ndiwo 
ubwino; ngati mutasakanikirana nawo, (ndibwinonso). Iwo ndi abale 


[1] Otsatira Mneneri (maswahaba) anakumana ndi osakhulupilira padeti ya 30, m"mwezi 
wa 6 pakalendala ya Chisilamu. Ena amaganiza kuti detilo la pa 30 lidali la m’mwezi 
wa Rajabu omwe ngoletsedwa kuchitamo nkhondo. Tero Aguraish adamnamizira 
Muhammad (s.a.w) kuti waswa ulemelero wa miyezi yopatulika. Ndipo adabwera 
kukamfunsa kuti: “Kodi ndimmene ukuchitira?” Umo ndi momwe Allah adawayankhira. 


[2] Apa akufotokoza kuti masautso ndi mavuto omwe mowa ndi njuga zimadzetsa ngaakulu 
zedi kuposa ubwino wake. Mowa umamchotsa munthu nzeru pomwe nzeru ndidalitso 
lalikulu kuposa chilichonse. Ndipo mowa umamuonongera munthu chuma ndi 
kumdzetsera matenda m’thupi mwake. Nayonso njuga nchimodzimodzi. Imawononga 
chuma ndi kuyambitsa chidani pakati pa anthu. Zonsezi zimadzetsa chisokonezo ku 
mtundu wa munthu. 

anu; ndipo Allah akumdziwa woononga ndi wochita zabwino. Ndipo 
Allah akadafuna, akadakukhwimitsirani malamulo. Ndithudi, Allah 
Ngwamphamvu zoposa; Ngwanzeru zakuya.” 


221. Ndipo musakwatire akazi opembedza mafano mpaka atakhulupirira. 
Ndithudi, mdzakazi wokhulupirira (Allah) ngwabwino kuposa mfulu 
ya chikazi yopembedza mafano, ngakhale itakukondweretsani. 
(Ndipo ana anu aakazi a Chisilamu) musawakwatitse kwa amuna 
osakhulupirira, mpaka akhulupirire. Ndipo kapolo wokhulupirira 
(Allah) ngwabwino kuposa mfulu yopembedza mafano, ngakhale 
ikukukondweretsani. Iwowo akuitanira ku Moto. Koma Allah akuitanira 
ku Munda wamtendere ndi ku chikhululuko mwa lamulo lake. Ndipo 
Iye akulongosola mwatsatanetsatane ndime za mawu ake kwa anthu, 
kuti athe kukumbukira.!" 


222. Ndipo (iwo) akukufunsa za kukhala malo amodzi ndi azimayi panthawi 
imene akusamba, auze (kuti): “Zimenezo ndizovulaza (ndiponso 
ndiuve). Choncho apatukireni akazi m'nthawi ya matenda akumwezi, 
ndipo musawayandikire mpaka ayere. Ngati atayera, kumananaoni 
kupyolera m’njira yomwe Allah wakulamulani. Ndithu Allah amakonda 
olapa, ndiponso amakonda odziyeretsa. ” 


223. Akazi anu ali ngati minda yanu; choncho idzereni minda yanu mmene 
mungafunire; koma dzitsogozereni zabwino nokha, ndipo opani Allah, 
ndipo dziwaninso kuti mudzakumana naye. Ndipo auze nkhani yabwino 
amene akhulupirira. 


224. Ndipo kulumbilira kwanu dzina la Allah musakuchite kukhala 
chokuletsani kuchita zinthu zabwino (za m"Chisilamu) ndi kuopa Allah, 
ndi kuyanjanitsa pakati pa anthu. Ndipo Allah Ngwakumva, Ngodziwa.”! 


Ndime iyi ikuletsa Asilamu kukwatirana ndi anthu osakhulupilira Allah kupatula 
Akhirisitu ndi Ayuda. Nkosaloledwa mwamuna wa Chisilamu kukwatira mkazi 
wopembedza mafano. Nkosaloledwa kuti mkazi wa Chisilamu akwatiwe ndi mwamuna 
wopembedza mafano. Koma mwamuna wa Chisilamu atha kukwatira mkazi wa 
Chikhrisitu kapena wa Chiyuda pomwe mkazi wa Chisilamu saloledwa kukwatiwa ndi 
mwamuna wa Chikhrisitu kapena wa Chiyuda. 


[2] Munthu ngati atalumbira kuti sachita chakutichakuti monga kunena kuti, “ndikulumbira 
Allah sindidzayankhulana naye uje”, asasiye kukamba naye munthuyo chifukwa chakuti 

225. Allah sangakulangeni pa kulumbira kwanu kopanda pake, koma 
adzakulangani chifukwa cha malumbiro anu amene mitima yanu 
yatsimikiza mwa mphamvu. Ndipo Allah Ngokhululuka kwabasi, 
Ngoleza. 


226. Kwa omwe akulumbilira kuti adzipatula kwa akazi awo, (nyengo yawo) 
ayembekezere miyezi inayi. Koma ngati atabwerera (nakhala pamodzi 
ndi akazi awo), ndithudi Allah Ngokhululuka kwambiri, Ngwachisoni 
zedi. l"! 


227. Ndipo ngati atatsimikiza kulekana, ndithudi Allah Ngwakumva, 
Ngodziwa. 


228. Ndipo akazi osiidwa (asakwatiwe) ayembekezere mpaka kuyeretsedwa 
kutatu kukwanire. Ndipo nkosafunika kwa iwo kubisa chimene 
Allah walenga m’mimba zawo, ngati akukhulupiriradi Allah ndi 
tsiku lachimaliziro. Ndipo amuna awo ali ndi udindo wowayenereza 
kuwabwerera m’nthawi imeneyi ngati akufuna kuchita chimvano. 
Nawonso azimayi ali ndi zofunika kuchitiridwa (ndi amuna awo) monga 
m’mene ziliri kwa azimayiwo kuchitira amuna awo mwachilamulo cha 
Shariya. Koma amuna ali ndi udindo okulirapo kuposa iwo. Ndipo Allah 
Ngwamphamvu zoposa; Ngwanzeru zakuya. °! 


adalumbilira kusayankhulana naye. Koma ayankhulane naye pambuyo popereka dipo 
kwa masikini pa zomwe adalumbirazo. 


Mwamuna akalumbira kuti sakhala naye pamodzi mkazi wake, tero mkaziyo 
ayembekezere nthawi yamiyezi inayi. Ndipo ngati nthawiyi ipambana asanakhalebe 
naye pamodzi, apite akamsumire kwa Kadhwi (mkulu wodziwa malamulo a Chisilamu). 
Ndipo Kadhwiyo akakamize mwamunayo kuti akhale naye pamodzi mkazi wakeyo, 
apo ayi, awalekanitse ngati izo zitalephereka. Sibwino kuvutitsana pakati pa anthu 
makamaka pakati pa mwamuna ndi mkazi. 


[2] Mkazi ngati amsudzula ukwati saloledwa kukwatiwa ndi mwamuna wina mpaka Edda 
yake ithe. Ndipo Edda njosiyanasiyana kwa akazi. Eddayi njotere kusiyana kwake: 
1. Mkazi akasiyidwa ali ndi mimba, pamenepo ndiye kuti Edda yake imatha 
akangobereka. Pompo mwamuna wina akhoza kumkwatira. 
2. Ngati wosiidwayo ndi mkazi yemwe sadwala matenda akumwezi 
(a) chifukwa chakukalamba 
(b) kapena chifukwa chakuti sanakwane zaka zoyambira kudwala kumweziko 
(c) kapena chifukwa chakuti chilengedwe chake chili momwemo 

229. Twalaq (mawu achilekaniro cha ukwati omwe akupereka mwayi kwa 
mwamuna kubwereranso kwa mkazi wake), ndi omwe anenedwa kawiri. 
Kenako amkhazike (mkaziyo) mwa ubwino (ngati afuna kubwererana 
naye) kapena alekane mwa ubwino (ngati atafunadi kumleka. Ndipo 
sangathe kubwererana naye ngati atamunenera kachitatu mawu 
achilekano pokhapokha atakwatiwa kaye ndi mwamuna wina ndi 
kusiidwa ndi mwamunayo). Ndipo sizili zololedwa kwa inu kuti mutenge 
(kulanda) chilichonse chimene mudawapatsa (akazi anu) pokhapokha 
(onse awiri) ngati akuopa kuti satha kusunga malire a Allah (malamulo 
a Allah). Ngati muopa kuti sasunga malire a Allah, ndiye kuti pamenepo 
pakhala popanda tchimo kwa iwo (mwamuna woyamba ndi mkaziyu) 
kulandira (kapena kupereka) chodziombolera mkazi. Awa ndiwo malire 
a Allah; choncho musawalumphe. Ndipo amene alumphe malire a Allah 
(powaswa), iwowo ndiwo anthu ochita zoipa.!" 


(d) kapena zifukwa zina zomwe zimachititsa kuti asadwale matenda akumwezi 
edda yawo onsewa ndimiyezi itatu. Asakwatiwe mpaka miyezi itatu ithe kuchokera 
patsiku lomwe adawasudzula. 

3. Ngati wosudzulidwayo ndimkazi wodwala matenda akumwezi, Edda yake 
imatha akamaliza “khului” zitatu. Tsono tanthauzo lakhului maulama amamasulira 
mosiyanasiyana. Pamazihabi a Imam Shafii tanthauzo lake ndikuyeretsedwa 
kutatu (twahara zitatu). Choncho kuyeretsedwa kutatuku kukatha kuyambira 
pomwe adamsudzula, akhoza kukwatiwa. Koma pamazihabi a Kibazi tanthauzo 
lake ndikudwala kumwezi katatu (hizi zitatu). Kukatha kudwala kumwezi kutatu 
komwe kwachitika pambuyo pamsudzulo ndiye kuti akhoza kukwatiwa. Edda ngati 
siinathe mkazi saloledwa kukwatiwa. Ngati atakwatiwa ali mu edda ukwatiwo 
suvomerezeka. Ndiye kutinso nthawi yonse yomwe mkaziyo akukhala limodzi ndi 
mwamunayo akuchita naye chiwerewere. Ndipo amene akubadwa mu ukwati wotere 
ndi ana obadwira mu chiwerewere. Akazi omwe asiidwa ukwati akuwalangiza 
kuti asabise mimba kuti mwanayo adzadziwike tate wake. Ngati Edda siinathe 
ndiponso ngati kuchuluka kwa twalaka mwamuna sadamalize, mwamunayo ali ndi 
ufulu wobwererana ndi mkazi ngati atafuna. Tero padzangofunika kupeza mboni 
ziwiri zoti zimdziwitse mkaziyo kuti mwamuna wake wabwererana naye. Mkaziyo 
kapenanso abale ake saloledwa kukaniza zimenezo. 


[1] Apa akuletsa kumlanda kanthu mkazi kapena kumuuza kuti abweze mahari (chiwongo). 
Pamalo pamodzi pokha mpomwe pali povomerezeka mkazi kudziombola kwa 
mwamuna wake ngati mkaziyo njemwe wafuna kuti ukwatiwo uthe, ndiponso ngati 
palibe choipa chilichonse chomwe mwamunayo akuchita ndipo sangathe kukhala naye 
mwa mtendere. Pamenepa ndiye kuti mkaziyo abweze chiwongo kuti adzichotsemo 
muukwati woterowo. 

230. Tero ngati atamuleka (ndi kunena katatu mawu achilekaniro, choncho 
mkazi ameneyo) ngosaloledwa kwa iye pambuyo pakutero, kufikira 
akwatiwe ndi mwamuna wina. (Ngati mwamuna winayo atamusiya), 
palibe kulakwa kwa awiriwo kubwererana ngati akuona kuti adzasunga 
malire a Allah. Ndipo awa ndi malire a Allah omwe akuwalongosola 
kwa anthu odziwa. 


231. Ndipo pamene musiya akazi powanenera mawu achilekaniro, 
niiyandikira kukwana nyengo ya edda yawo (chiyembekezero chawo), 
abwelereni mwa ubwino; kapena lekananaoni mwa ubwino, ndipo 
musawabwelere mowavutitsa kuti mupyole malire a Allah (poswa 
malamulo ake). Ndipo amene achite zimenezo ndiye kuti wadzichitira 
yekha zoipa. Ndipo ndime za mawu a Allah musazichitire chibwana. 
Ndipo kumbukirani mtendere wa Allah umene uli pa inu; makamaka 
chisomo chokuvumbulutsirani buku (la Our'an) ndi kudziwitsidwa 
nzeru zomwe akukulangizani nazo. Ndipo opani Allah, ndithudi dziwani 
kuti Allah Ngodziwa chirichonse.!" 


232. Ndipo akazi mukawanenera mawu achilekaniro (oyamba ndi achiwiri), 
iwo nakwaniritsa chiyembekezero chawo, choncho (inu abale amkazi), 
musawaletse kukwatiwanso ndi amuna awo (kubwererana) ngati pali 
chimvano pakati pawo mwa ubwino. Zimenezo akulangizidwa nazo 
mwa inu yemwe akukhulupirira Allah ndi tsiku lachimaliziro. Zimenezo 
nzabwino kwa inu, ndiponso zoyeretsa. Ndipo Allah akudziwa, pomwe 
inu simudziwa. 


233. Ndipo akazi omwe angobereka kumene ayamwitse ana awo zaka ziwiri 
zathunthu kwa yemwe akufuna kukwaniritsa kuyamwitsa. Ndiudindo 
wa abambo kuwapezera chakudya chawo ndi chovala chawo (ana awo 
ndi ) amayiwo, motsatira malamulo a Shariya. Ndipo mzimu wa munthu 
aliyense sukakamizidwa, koma m’°mene ungathere. Ndipo mayi wa 
mwanayo asazunzidwe chifukwa cha mwana wakeyo. Nayenso bambo 


[1] Apa amuna akuwalangiza kuti awabwelere akazi awo mwachangu nthawi ya edda 
isanathe kuopa kuti ikatha ndiye kuti akwatiwa ndi amuna ena. Komatu akuwalangiza 
kuti abwererane nawo akaziwo ncholinga chokhala nawo mwaubwino, osati 
kubwererana nawo ncholinga chowavutitsa. 

wa mwanayo asazunzike chifukwa cha mwana wakeyo. Ndipo lamuloli 
lilinso chimodzimodzi pa mlowam’malo (ngati bambo atamwalira). 
Ndipo onse awiri ngati atafuna kumletsa kuyamwa, mogwirizana pakati 
pa awiriwo, ndi mokambirana palibe kulakwa pa iwo awiriwo. Ndipo 
ngati mutafuna kuwapezera ana anu akazi ena owayamwitsa (omwe 
si amayi awo), palibe uchimo mwa inu ngati mwapereka chimene 
udalonjeza kuwapatsa (oyamwitsawo) mwa ubwino. Ndipo opani Allah; 
dziwaninso kuti Allah akuona zonse zimene mukuchita.!"! 


234, Ndipo mwa inu amene amwalira nasiya akazi, choncho (akaziwo) 
ayembekezere (asakwatiwe) miyezi inayi ndi masiku khumi. Ndipo 
akakwanitsa nyengo ya chiyembekezero chawo cha edda, sitchimo 
kwa inu pazimene akaziwo adzichitira okha (monga kudzikongoletsa 
ndi kudziwonetsa kwa ofunsira ukwati); motsatira malamulo a Shariya. 
Ndipo Allah Ngodziwa zonse zimene mukuchita. 


235. Ndipo sitchimo kwa inu kupereka mawu okuluwika ofunsira ukwati 
kwa akaziwo (pamene chiyembekezero cha edda yawo chisanathe. 
Ndiponso palibe uchimo) kapena kubisa mu mtima mwanu, 
kuwakwatira (chiyembekezo chawo chikadzatha). Allah wadziwa kuti 
mukhala mukuwakumbukira akaziwo. Koma musawalonjeze mobisa 
(kuti: “Ikatha edda ndidzakukwatira).” Koma nenani mawu abwino. 
Ndipo musatsimikize kumanga ukwati mpaka nyengo yolembedwayo 
ikwanire. Ndipo dziwani kuti Allah akudziwa zomwe zili m’mitima 
mwanu. Tero muopeni (Allah), dziwaninso kuti Allah Ngokhululuka 
kwabasi, Ngoleza. 


Mwana amayamwitsidwa ndi mayi wake m’nthawi yazaka ziwiri. Ndipo akhoza 
kumuyamwitsa mopitilira zaka ziwiri. Ndipo mayiyo akhoza ngati atagwirizana 
ndi tate wamwanayo kumsiitsa zaka ziwiri zisanakwane ngati ali ndi chitsimikizo 
choti mwanayo sapeza masautso. Ndipo tate ngati adalekana naye ukwati mayi wa 
mwanayo pomwe mayiyo akupitiriza kuyamwitsa mwanayo, nkofunika kwa tate wa 
mwanayo kupereka malipiro kwa mayi wa mwanayo, monga kumpezera chakudya, 
zovala, ndalama zolipilira pamalo pokhala ndi zina zotere. Mwamuna asanene kwa 
mkaziyo kuti: “Uyu mwana wako. Tero uwona chochita naye.” Pamenepo mpovuta 
chifukwa mkaziyo sangapeze munthu womthandiza iye ndi mwanayo. Makamaka 
izi zingachitike ngati mkaziyo sanakwatiwe ndi mwamuna wina. Nayenso mayi 
wamwanayo asamkhwimitsire mwamunayo malipiro operekedwawo. Koma zonse 
zikhale zaubwino. Ngati tate wamwanayo palibe, ndiye kuti mlowam’malo wa tateyo 
ndiye adzakwaniritse zimenezo. 

236. Palibe tchimo pa inu mutawapatsa akazi mawu achilekaniro pomwe 
simudakhudzane nawo; pomwenso simudawadziwitse gawo la chiwongo 
chawo; koma asangalatseni (powapatsa chilekaniro). Wopeza bwino 
apereke malinga ndikupeza bwino kwake; wochepekedwa apereke 
malingana ndikuchepekedwa kwake. Chilekaniro chosangalatsacho 
chikhale molingana ndi malamulo a Shariya, ndipo ndilamulo kwa 
ochita zabwino.!"! 


237. Ndipo ngati mwalekana nawo (akaziwo) musanakhudzane nawo 
mutawadziwitsa gawo la chiwongo chawo, apatseni theka la chimene 
mudagwirizana kuwapatsa pokhapokha ngati akaziwo atakana okha 
(theka la chiwongocho), kapena (mwamuna) uja yemwe kumangitsa kwa 
ukwati kuli m’manja mwake amusiire (chiwongo chonsecho mkaziyo). 
Ndipo ngati mutasiirana (zimenezo) zingakuyandikitseni kumbali yoopa 
Allah. Ndipo musaiwale kuchitirana zabwino pakati panu (ngakhale kuti 
mukulekana). Ndithudi Allah akuona zonse zimene mukuchita.!” 


Kuthetsa ukwati nkololedwa m’Chisilamu. Koma ngakhale nkololedwa, Shariya ya 
Chisilamu imanyansidwa ndimachitidwe othetsa ukwati pokhapokha pakhale zifukwa 
zovomerezeka ndi Shariya. 

Ngati patapezeka zifukwa zochititsa kuti ukwati uthe nkofunika kuti mkwati 
amchitire mkwatibwi zabwino monga izi: 

a) ampatse chiwongo (mahar) chimene chinatsalira ngati sadamalize kupereka. 

b) ampatse ndalama zina zapadera zomtulutsira mkaziyo m"nyumba. 

c) ampatse chovala, malo okhala, chakudya patsiku lililonse kufikira edda yake 
itatha ngakhale eddayo itatenga nthawi yaitali. 

d) amsiire zinthu zake kuti atenge pamodzi ndi zimene adampatsa. Nkosaloledwa 
kumlanda chilichonse mwa zimenezi. 


[2] Ngati udamkwatira mkazi ndipo nkulekana naye usanalowane naye, umpatse theka 
lachiwongo chomwe chidatchulidwa. Ngati udampatsa chiwongo chonse, ndiye kuti 
akubwezere theka lake. Koma ndibwino kwa mwamuna kumpatsa mkazi chiwongo 
chonse ngati anali asanampatse. Ngati anampatsa asaitanitsenso chiwongocho. 
Ndibwinonso kwa mkazi kubweza chiwongo chonse ngati adampatsa chonse, kapena 
kukana kuti asampatse ngati anali asanapatsidwe. Aliyense mwa awiriwa asakhale 
ndi chibaba chofuna kupeza ndalama pakutha pa ukwatiwo. Malamulo tanenawa 
amagwira ntchito ngati chiwongo chidatchulidwa kuchuluka kwake pomwe 
ankafunsira ukwati. Koma ngati chiwongocho sanachitchule kuchuluka kwake kotero 
kuti sadagwirizane za chiwongocho kuti adzapereka mwakutimwakuti, pamenepa 
ndiye kuti ampatse chinthu cholekanira choti chimsangalatse. Ili ndilo tanthauzo la 
zomwe zatchulidwa m’ndime ya 236. 

Ndithudi apa akutilangiza mwamphamvu kuti tizichitirana zabwino ngakhale 

238. Sungani mokwanira Swala makamaka Swala yapakatikati; ndipo 
imilirani modzichepetsa kwa Allah.!"! 


239. Ndipo ngati muli ndi mantha (kupemphera mwalamulo pamene 
mukumenyana ndi adani anu), pempherani uku mukuyenda, kapena 
mutakwera chokwera. Ndipo mukakhala pachitetezo mkumbukireni 
Allah (pempherani) monga momwe wakuphunzitsirani zomwe simudali 
kuzidziwa. 


240. Ndipo mwa inu amene amwalira nasiya akazi awo, alangize 
(amlowam'malo awo, monga makolo ndi achibale) za akazi awo kuti 
awapatse zodyera m'nyengo ya chaka chimodzi popanda kutulutsidwa 
(mnyumba zomwe ankakhala ndi amuna awo). Koma ngati akaziwo 
atuluka (okha), palibe kulakwa pa inu pa zimene adzichitira okha zomwe 
nzogwirizana ndi chilamulo cha Shariya. Ndipo Allah Ngwamphamvu 
zoposa; Ngwanzeru zakuya. 


241. Ndipo akazi osiidwa ukwati, apatsidwe chilekaniro chowasangalatsa 
m'chilamulo cha Shariya. Ili ndi lamulo kwa amene akuopa Allah.”! 


panthawi yolekana ukwati. Anthu asaiwale ubwino ndi chikondi zomwe 
ankachitirana pakati pawo. 


[1] M’ndime iyi akulimbikitsa kuti Swala zonse anthu azipemphere muunyinji wawo osati 
munthu payekhapayekha makamaka Swala yapakatikati. Ena mwa maulama adati 
Swala yapakatikati ndi Swala ya Dhuhr. Imapempheredwa pakatikati pamasana, dzuwa 
litatentha kwambiri monga momwe zilili m’maiko a Arabu. Pa Swala ya Dhuhr anthu 
amavutika kwambiri kukapemphera m'"misikiti chifukwa chakutentha kwa dzuwa. 
Choncho apa akuwalimbikitsa kuti azikapemphera m’misikiti ngakhale kuli kotentha. 
Pomwe ena akuti Swala yapakatikati ndi Swala ya Fajiri (Subuh) imene imapempheredwa 
pakatikati panthawi. Simasana ndiponso siusiku. Apa mpanthawi pomwe tulo timakhala 
tamphamvu. Tero akuwalimbikitsa anthu kusiya tuloto nkupita ku misikiti nkukapemphera 
Swala ya (jama) yapagulu. Ndipo akutilimbikitsanso kuti tizipemphera mofatsira ndi 
modzichepetsa. Ndikuti tikamapemphera tizidziwa kuti taimilira pamaso pa Allah. 
Komanso ma hadith ena atchula zakuti Swala yapakatikati ndi Swala ya Asr. 


Pamene mwamuna akumusiya mkazi ukwati pafunika kuti ampatse chinthu china 
kuwonjezera pa chiwongo. Koma Asilamu ambiri kudera la kuno kum’mawa kwa 
Afrika m’malo mompatsa chinthu mkazi pomusiya amaitanitsa chinthu kwamkazi kuti 
awapatse kapena kumlanda katundu kumene. 

Machitidwe otere ngoipitsitsa, sali ogwirizana ndi malamulo a Chisilamu. 





Sûrat 2. Al-Baqarah Juzu 2 


242. Umu ndi momwe Allah akukulongosolerani ma Ayah ake (ndime zake) 
kuti inu mukhale ndi nzeru. 


243. Kodi sudamve (nkhani za) amene adatuluka m’nyumba zawo ali 
zikwizikwi kuopa imfa? Ndipo Allah adawauza: “Mwalirani,” (ndipo 
adamwalira chabe popanda chifukwa chilichonse). Kenako Adawaukitsa 
(kuti adziwe kuti imfa njosathawika). Ndithudi, Allah Ndimwini kuchita 
zabwino pa anthu, koma anthu ambiri sathokoza.!"! 


244. Ndipo menyani nkhondo panjira ya Allah, ndipo dziwani kuti Allah 
Ngwakumva, Ngodziwa chilichonse. 


245. Kodi ndani angamkongoze Allah ngongole yabwino (yochokera 
m’chuma chake powapatsa amphawi ndi kupereka pa njira ya Allah) kuti 
amuonjezere zoonjezera zambiri? Ndipo Allah ndi yemwe amafumbata 
ndi kutambasula, ndipo kwa Iye nkumene mudzabwezedwa.!” 


246. Kodi sudamve nkhani ya akuluakulu a ana a Israyeli pambuyo pa 
Musa? Adanena kwa mneneri wawo: “Tidzozere mfumu kuti timenye 
nkhondo pa njira ya Allah.” Iye (mneneri wawoyo) adati: “Mwinatu 
simungamenye nkhondoyo ngati kutalamulidwa kwa inu. (Two) adati: 
“Nchotani kuti tisamenye nkhondo pa njira ya Allah pomwe tatulutsidwa 
m’nyumba zathu pamodzi ndi ana athu?” Koma pamene adalamulidwa 
kumenya nkhondoyo, adatembenuka, kupatula ochepa mwa iwo. Ndipo 
Allah akudziwa bwinobwino za anthu ochita zoipa. 


247. Ndipo mneneri wawoyo adawauza: “Allah wakusankhirani Taluti 
kukhala mfumu. (Iwo ) adati: “Nchotani kuti iye akhale ndi ufumu pa 
ife pomwe ife ngoyenera kupeza ufumu kuposa iye, ndipo sadapatsidwe 


[1] Ibun Abbas adati anthuwo adali zikwi zinayi. Adatuluka m"nyumba zawo kuthawa mliri 
wanthomba, nati pakati pawo: “Tipite kudziko lina komwe kulibe mliri wanthomba.” 
Choncho adayenda mpaka kufika pamalo pena; ndipo Allah adati kwa iwo: “Mwalirani,” 
ndipo onse anamwaliradi nthawi yomweyo. Ndipo mmodzi wa aneneri adawadutsa iwo 
ali akufa, nampempha Allah kuti awawukitse kuti azimgwadira. Choncho adawaukitsa. 
Nkhaniyi tikuphunziramo zoti imfa siithawika. 


[2] Apa anthu akuwalimbikitsa kuti azipereka chuma chawo pa njira zabwino ndipo Allah 
adzawalipira mphoto yambiri. Asachite umbombo kupereka chuma chawo m'njira 
zabwino pakuti sadaka siichepetsa chuma koma kuchichulukitsa. 

chuma chambiri?” (Iye) adati: “Ndithu Allah wamusankha pa inu, ndipo 
wamuonjezera kukhala ndi nzeru zopambana ndi kukhala ndi thupi 
(lamphamvu). Ndipo Allah amampatsa ufumu wake amene wamfuna. 
Ndipo Allah ndi Mwini zopereka zambiri, Ngodziwa.” 


248. Ndipo mneneri wawo adawauza (kuti): “Ndithu chizindikiro cha 
ufumu wake, ndikukudzerani bokosi lomwe mkati mwake muli 
mpumulo wa miyoyo yanu wochokera kwa Mbuye wanu, ndi zotsalira 
zomwe adazisiya anthu a Mûsa ndi anthu a Harun, atanyamula angelo. 
Ndithu m’zimenezo muli chisonyezo kwa inu (chosonyeza kuyenera 
kwa ufumu wake pa inu) ngati mulidi okhulupirira.” 


249. Choncho, Taluti pamene adapita ndi magulu (ake) a nkhondo, adati: 
“Allah akuyesani mayeso ndi mtsinje (womwe mukumane nawo 
panjira komwe mukupitako). Choncho amene akamwe mmenemo sali 
nane. Koma amene sakamwa adzakhala pamodzi nane kupatula amene 
watunga ndi dzanja lake (ndikumwa; iyeyo ndiye kuti sadalakwe). Koma 
(iwo) adamwa m’menemo kupatula ochepa mwa iwo. Choncho pamene 
adaoloka iye pamodzi ndi aja omwe adakhulupirira limodzi naye, (iwo) 
adati: “Lero sitingamuthe Jaluti ndi magulu ake a nkhondo.” Omwe 
adali ndi chitsimikizo chokumana ndi Allah adati: “Kodi ndimagulu 
angati ochepa amene adagonjetsa magulu ambiri mwa chilolezo cha 
Allah! Ndipo Allah Ali pamodzi ndi opirira.!" 


250. Ndipo pamene adapita kukalimbana ndi Jaluti (mfumu ya adaniwo), 
pamodzi ndi magulu ake a nkhondo (anthu a Taluti) adati: “E Mbuye 
wathu! Titsanulireni chipiliro, ndipo limbikitsani mapazi athu: 
Tithangateni kwa anthu osakhulupirira.” 


251. Choncho, adawagonjetsa mwa chilolezo cha Allah. Ndipo Daud adapha 


[1] Kumvera ndichinthu chachikulu kwabasi kuti zinthu za anthu ziyende bwino. Anthu 
osamvera zinthu zawo siziyenda bwino. Ndipo apa mfumuyi ikuchoka kupita ku 
nkhondo pamodzi ndi gulu lalikulu lankhondo lomwe lidali losamvera. Choncho Allah 
adaiuza mfumu ija kuti iwayese mayeso oti asamwe madzi othetsa ludzu lonse. Amene 
samvera asawatenge kunka nawo ku bwalo lankhondo poona kuti angayambitse 
chisokonezo kumeneko. 

Jaluti; ndipo Allah adampatsa ufumu ndi uneneri, namphunzitsanso 
zimene adafuna. Allah akadapanda kuwakankha anthu ena kupyolera 
mwa ena ndiye kuti dziko likadaonongeka. Koma Allah ndi mwini 
kuchita zabwino pa zolengedwa zonse.!"! 


252. Awa ndi ma Ayah (ndime) a Allah; tikuwawerenga kwa iwe (Mtumiki 
s.a.w) mwachoonadi. Ndithudi, iwe ndiwe mmodzi mwa atumiki. 


253. 9) Amenewo ndi aneneri tidawapatsa ulemelero mosiyanitsa pakati 
pawo, ena kuposa ena. Mwa iwo alipo amene Allah adawalankhula; 
ndipo ena adawakwezera kwambiri maulemelero awo. Naye Isa (Yesu) 
mwana wa Mariya tidampatsa zisonyezo zooneka, ndi kumlimbikitsa 
ndi Mzimu Woyera (rnngelo Gabriel). Allah akadafuna skadamenyana 
amene adalipo pambuyo pawo, (pa atumikiwo) pambuyo powadzera 
zizindikiro zooneka, koma adasiyana. Choncho mwa iwo alipo amene 
adakhulupirira, ndipo ena mwa iwo sadakhulupirire. Ndipo Allah 
akadafuna, sakadamenyana; koma Allah amachita zimene akufuna.”! 


254. E inu amene mwakhulupirira! Perekani mwa zimene takupatsani 
lisanadze tsiku lomwe lilibe kugula (chilichonse chokupulumutsani) 
ngakhale ubwenzi ngakhalenso dandaulo. Ndipo osakhulupirira ndiwo 
anthu oipa. 


255.Allah palibe wopembedzedwa wina koma Iye, Wamoyo wamuyaya, 


[1] Mneneri Daud adali msirikali m'gulu la nkhondo la mfumu Taluti. Iye adamenya 
nkhondo ndi cholinga chabwino ndi mwaungwazi zedi mpaka adaipha mfumu 
ya adaniwo yomwe inkatchedwa Jaluti. Tsono Allah adampatsa ufumu chifukwa 
chakudzipereka kwakeko. 


[2] Ndime iyi ikusonyeza kuti atumiki maulemelero awo ngosiyanasiyana kwa Allah monga 
momwenso alili anthu ndi angelo ndi zinthu zinanso. Amaposana pakalandiridwe 
ka ulemelero wawo kwa Allah chifukwa chakusiyana zochita zawo. Zochita za ena 
nzazikulu zedi kapena zochuluka kwambiri kuposa zochita za anzawo. Ndipo apa Allah 
watchulapo atatu mwa atumiki akuluakulu omwe ndi:- 

(a) Musa amene Allah adayankhula naye ndi kumpatsa zozizwitsa zoonekera. 

(b) Ndi mneneri Isa (Yesu) yemwe adampatsa ulemelero waukulu 

(c) ndi mneneri Muhammad (s.a.w). Enanso mwa aneneri akuluakulu pali mneneri 
Ibrahim ndi mneneri Nuh monga momwe ikufotokozera ndime ya chisanu ndi 
ziwiri (7) yam’surati Ahzab. 

Woimira ndi Woteteza chilichonse. Kusinza sikumgwira ngakhale 
tulo. Zonse za kumwamba ndi za pansi nza Iye. Kodi ndani angathe 
kuombola kwa Iye popanda chilolezo chake? Akudziwa za patsogolo 
ndi zomwe zili pambuyo pawo ndipo zolengedwazo sizidziwa 
chilichonse pa zomwe zili m'kudziwa Kwake kupatula chimene 
wafuna. Mpando wake wachifumu wakwanira kumwamba ndi pansi 
ndipo sizimamvuta kuzisunga zimenezo. Ndipo Iye (Yekha) Njemwe 
ali Wapamwambamwamba, Ngwamkulu kwabasi, (Ngolemekezeka 
kwambiri).!" 


256. Palibe kukakamiza (munthu kulowa) m'chipembedzo; kulungama 
kwaonekera poyera kusiyana ndi kusalungama. Choncho amene 
akumkana satana nakhulupirira Allah, ndiye kuti wagwira chigwiliro 
cholimba, chomwe sichisweka. Ndipo Allah Ngwakumva; Ngodziwa.!”! 


257. Allah ndi Mtetezi wa amene akhulupirira, amawatulutsa kumdima 
ndikuwalowetsa mkuunika, koma amene sadakhulupirire, atetezi awo 


[1] Ndime iyi ikutchedwa Ayat Kursii; ndime yolemekezeka kwambiri. Kwa msilamu 
aliyense nkofunika kuizindikira bwinobwino ndimeyi kuti azindikire kuti palibe yemwe 
angamuike patsogolo kapena pambuyo koma lye Allah wapamwambamwamba. Mu 
hadisi zambiri za Mtumiki akutilimbikitsa kuiwerenga ndimeyi m’malo awa:- 

a) tikatha kuchita salamu pa Swala iliyonse ya Faradh 

b) tisanagone 

c) pamene tikutuluka m’nyumba 

d) polowa m’nyumba 

e) tikadzazidwa ndi mantha poopa chinthu chomwe tikuchiona ndi chomwe 
sitikuchiona 


Arabu ena a mu Mzinda wa Madina, Mtumiki (madalitso ndi mtendere zikhale 
naye) asanasamukireko adali kutsata chipembedzo cha Chiyuda. Koma ambiri a 
iwo adali kupembedza mafano. Pamene chidadza Chisilamu pafupifupi onse omwe 
ankapembedza mafano adalowa m’ Chisilamu. Koma amene adali m’chipembedzo 
cha Chiyuda ndiochepa okha omwe adalowa m’Chisilamu. Ndipo ena ngakhale anali 
Arabu adatsalirabe m'chipembedzo cha Chiyuda. Choncho, omwe adali asilamu 
adafuna kukakamiza mwamphamvu amene adali m’chipembedzo cha Chiyuda kuti 
alowe m’Chisilamu. Koma Allah adawaletsa kuti palibe kumkakamiza kuti alowe 
m’Chisilamu yemwe sakufuna. Munthu aliyense adapatsidwa nzeru yomzindikiritsa 
chabwino ndi choipa. Ngati afuna kusokera nkufuna kwake iye mwini. Ndipo Allah 
adzamulanga pa tsiku lachimaliziro osati pano padziko lapansi. 

ndi asatana. Amawatulutsa m’kuunika ndi kuwalowetsa mu mdima; iwo 
ndi anthu a ku Moto. M’menemo adzakhalamo nthawi yaitali. 


258. Kodi sudamve za yemwe adatsutsana ndi Ibrahim pa za Mbuye wake 
(Allah)? (Ankanyada) pachifukwa chakuti Allah adampatsa ufumu. 
Ibrahim adati: “Mbuye wanga ndi yemwe amapereka moyo ndi imfa.” 
Tye adati: “Inenso ndimapereka moyo ndi imfa.” Ibrahim Adati: “Ndithu 
Allah amatulutsa dzuwa ku vuma, choncho iwe ulitulutse ku zambwe.” 
Ndipo uja wosakhulupirira adangoti kakasi, (kusowa chonena). Ndipo 
Allah satsogolera anthu ochita zoipa.!"! 


259. Kapena ngati fanizo la uja amene adadutsa pafupi ndi mudzi umene 
madenga ndi zipupa zake zidaphwasuka (udaferatu) adati: “Kodi Allah 
adzaukitsa chotani mudzi uwu pambuyo pakufa kwake?” Ndipo Allah 
adampatsa imfa kwa nthawi yokwana zaka zana limodzi (100), kenako 
adamuukitsa namufunsa: “Kodi wakhala nyengo yaitali bwanji?” Adati: 
“Ndakhala nthawi yatsiku limodzi, kapena theka latsiku.” (Allah) adati: 
“Korna wakhala zaka zana limodzi, ndipo ona chakudya chako ndi 
zakumwa zako, sizinaonongeke (sizinavunde). Ndipo yang'ana bulu 
wako (ali mafupa okhaokha oyoyoka); ndi kuti ukhale chisonyezo kwa 
anthu, (nchifukwa chake takuukitsa ku imfa). Ndipo yang’ana mafupa 
(a bulu wako) momwe tingawaukitsire, kenako nkumaaveka minofu.” 
Choncho pamene zidazindikirika (kwa iye, woukitsidwayo), adati: 
“Ndikudziwa kuti Allah Ngokhoza chilichonse.””! 


[1] M'nthawi ya mneneri Ibrahim padali mfumu ina yodzikuza yomwe inkadzitcha kuti 
ndimulungu ndipo anthu ake adali kuipembedza. Pamene mneneri Ibrahim adadza 
nayamba kuphunzitsa chipembedzo choona ndikuti iyeyo si mulungu, mfumuyo 
idati kwa mneneri Ibrahim: “Kodi Mulungu wako woonayo amachita chiyani?” Iye 
adati “Amapereka moyo ndi kuperekanso imfa.” Mfumuyo idachita ngati sidamvetse 
cholinga cha mawu a mneneri Ibrahim. Idati: “Nanenso ndimachita zimenezo. Taona 
mmene ndimachitira.” Pompo adalamula kuti abwere nawo anthu awiri omwe 
adawalamula kuti aphedwe. Iye adalamula kuti mmodzi aphedwe ndipo winayo 
amsiye. Choncho zidachitika. Tsono adamuuza Ibrahim: “Waona bwanji? Kodi wina 
sindidampatse moyo ndipo winayo imfa?” Mneneri Ibrahim pomwe anaona kuti 
mfumuyo ikungodzipusitsa daladala adaiuza chinthu chomwe iyo sikadatha kuchichita. 
Adati: “Allah amatulutsa dzuwa ku vuma ndipo iwe ulitulutse ku zambwe.” Pamenepo 
mfumuyo idangoti kakasi, sidachite chilichonse ndiponso sidanene chilichonse. 


[2] Munthu ameneyu pamodzi ndi anzake panthawiyo sadali ndi chitsimikizo kuti Allah 





Sûrat 2. Al-Baqarah Juzu 3 


260. Ndipo (kumbukira) pamene Ibrahim adati: “E Mbuye wanga!, 
Ndionetseni mmene mudzaaukitsire akufa.” (Allah) adati: “Kodi 
sunakhulupirirebe?” Adati: “Iyayi, (ndikukhulupirira), koma (ndikufuna 
kuona zimenezo) kuti mtima wanga ukhazikike.” (Allah) adati: 
“Choncho katenge mbalame zinayi; uzisonkhanitse kwa iwe (mpaka 
uyizindikire mbalame iliyonse mmene ilili, ndipo kenako uziduledule 
zonsezo zidutswazidutswa ndikuzisakaniza ndi kuzigawa mzigawo 
zinayi). Ndipo paphiri lililonse ukaikepo gawo limodzi la zimenezo, 
ndipo kenako uziitane. Zikudzera zikuthamanga. Ndipo dziwa kuti Allah 
ndi Mwini mphamvu zoposa, Ngwanzem zakuya.”!! 


261. Fanizo la amene akupereka chuma chawo pa njira ya Allah lili 
ngati fanizo la njere imodzi yomwe yatulutsa ngala zisanu ndi ziwiri. 
Ndipo ngala iliyonse nkukhalamo njere zana limodzi. Ndipo Allah 
amamuonjezera amene wamfuna (kuposera pamenepa). Ndipo Allah 
alinazo zambiri, Ngodziwa.”! 


angaukitse munthu wakufa. Ankaganiza kuti nchinthu chosatheka kuchitika. Choncho 
Allah adamsonyeza zimenezo kupyolera mwa iye mwini kuti akauze anzake omwenso 
adali osakhulupilira zakuuka ku imfa. 


[1] Mneneri Ibrahim adalakalaka kuti aone mmene akufa adzaukira kuti chikhulupiliro 
chake chiwonjezeke mphamvu. Tero Allah adamulamula kuti azinge mbalame zinayi 
zosiyanasiyana mitundu. Kenako azisakanize ziwalo zake. Ziwalo za mbalame ina 
zilowe kumbalame ina. Tsono azigawe miyulu inayi. Mulu uliwonse akauike pa 
phiri lakelake. Kenako aziitane mbalame zija. Ndipo aona kuti chiwalo chilichonse 
chikuthamangira kumbalame yake, pompo zonsezo zikhalanso mbalame zamoyo 
monga momwe zidalili poyamba. 


[2] (Ndime 261-267) zikulimbikitsa kupereka chuma pa njira zabwino ndiponso zikuonetsa 
ubwino umene woperekayo amalandira kwa Allah. Komatu woperekayo kuti apeze 
ubwino wa Allah pafunika izi: 

(a) apereke chifukwa cha Allah osati ncholinga chodzionetsera kwa anthu, 

(b) choperekacho chikhale chabwino. Ngati wapereka zomwe sizabwino ndiye kuti 
sangapeze mphoto yaikulu, 

(c) asawakumbe amene akuwapatsawo. 

(d) Asawavutitse. Ndipo ngati atachita zimenezi ndiye kuti sangapeze mphoto koma 
kungotaya chuma pachabe. Kumbwezera mawu abwino wopempha nkopindulitsa 
kuposa sadaka yotonzera. 

(e) Chimene akuperekacho chikhale chaHalali (chololedwa).Osati chomwe 
adachipeza m'njira yosavomerezeka. 

262. (Anthu) amene akupereka chuma chawo pa njira ya Allah napanda 
kutsatiza pa zomwe aperekazo kukumba, ndiponso masautso, iwo ali ndi 
mphoto kwa Mbuye wawo ndipo pa iwo sipadzakhala mantha; ndiponso 
sadzadandaula. 


263. Mawu abwino, ndi kukhululukira (amene wakulakwira) nzabwino zedi 
kuposa sadaka yotsatizidwa ndi masautso. Ndipo Allah ndiyemwe ali 
Wolemera kwambiri ndiponso Woleza (kwa zolengedwa Zake). 


264. E inu amene mwakhulupirira! Musaononge sadaka zanu pokumba 
ndiponso popereka masautso, monga yemwe akupereka chuma 
chake modzionetsera kwa anthu, ndipo sakhulupirira Allah ndi tsiku 
lachimaliziro. Choncho fanizo lake lili ngati thanthwe lomwe pamwamba 
pake pali dothi. Kenako nkulifikira chimvula (nkuchotsa dothi lonse lija), 
nkulisiya lopanda kanthu. Tero sadzatha kupeza chilichonse pazimene 
adachita. Ndipo Allah satsogolera anthu osakhulupirira. 


265. Ndipo fanizo la anthu amene akupereka chuma chawo chifukwa chofuna 
chiyanjo cha Allah ndi kulimbikitsa mitima yawo (pa chipembedzo 
cha Allah) lili ngati fanizo la munda umene uli pachitunda, chiufikira 
chimvula tero nubweretsa zinthu zake dzochuluka moonjeza kawiri 
(kuposera pachikhalidwe chake). Ndipo ngati chimvula sichidaudzere, 
ndiye kuti yamawawa (nkuukwanira mundawo). Ndipo Allah akuona 
zonse zimene mukuchita. 


266. Kodi mmodzi wa inu angakonde kukhala ndi munda wa mitengo ya 
kanjedzandimphesawomwe pansi pake mitsinje ikuyenda, iye mmenemo 
napeza dzinthu dzamitundumitundu, numpeza ukalamba uku ali ndi ana 
ofooka; ndipo kamvuluvulu wa moto naugwera (mundawo), nupseleratu 
(angazikonde zimenezi)? Umo ndimomwe Allah akukulongosolerani 
ma Ayah (ndime za mawu Ake) kuti muganizire. 


267. E inu amene mwakhulupirira! Perekani zabwino zochokera m’zimene 
mwapeza ndi zimene takutulutsirani m'nthaka, ndipo musalinge 
kupereka choipa chomwe inu simukadachilandira (ngati akanakupatsani) 
pokhapokha mochitsinzinira. (Nanga Allah ndiye alandire choipacho)? 
Ndipo dziwani kuti Allah Ngolemera (ndiponso) Ngotamandidwa. 


268. Satana amakuopsezani ndi umphawi ndi kukulamulirani kuchita 

zoipa (monga umbombo), pomwe Allah akukulonjezani chikhululuko 
kuchokera kwa Iye ndi ubwino (waukulu ngati mupereka); ndipo Allah 
ali nazo zambiri, Ngodziwa.!"! 


269. Amapatsa nzeru (zothandiza) amene wamfuna; ndipo amene 
wapatsidwa nzeru, ndithudi, wapatsidwa zabwino zambiri. Ndipo 
(zoterezi) sakumbukira koma eni nzeru okha. 


270. Ndipo chilichonse chomwe mungapereke kapena naziri (lonjezo) 
iliyonse yomwe mwalonjeza Allah, ndithudi, Allah akudziwa zonsezi. 
Ndipo anthu ochita zoipa sadzakhala ndi athandizi. 


271. Ngati mupereka sadaka moonetsera, ndibwino; ngati mungaipereke 
mobisa, ndikuipereka kwa osauka, umenewo ndiubwino woposa kwa 
inu. Ndipo akufafanizirani zoipa zanu (ngati mutero). Ndipo Allah 
akudziwa zonse zimene mukuchita. 


272. Siudindo wako kuwaongola, koma Allah amamuongola amene 
wamfuna, (udindo wako nkulalikira kokha). Ndipo chuma chilichonse 


[1] (Ndime 268-271) apa Allah akuwalimbikitsa mtima amene akupereka kuti panthawi 
iliyonse pamene akupereka Allah adzawaonjezera. Ndipo akuwachenjeza kuti 
asamamvetsere udyerekezi wa satana umene amauthira m'mitima yawo powauza 
kuti: “Ngati mupereka, musauka.” Koma Allah akuwauza kuti: “Perekani simusauka. 
M’malomwake mupeza bwino pa dziko lapansi ndi pa tsiku lachimaliziro.” 
M’ndime zomwezi Allah wafotokoza za (lonjezo) “naziri” kuti naziri iliyonse 
imene tikumlonjeza Allah akuidziwa. 

Mawu oti “Naziri” nga Chiarabu. M’chichewa akuthandauza kuti, “ndikapeza 
chakuti ndidzachita chakutichakuti,” “kapena kuti, akachira m'bale wanga 
ndidzapereka chakutichakuti kwa Allah.” 

Mawu anaziriwa siabwino pa malamulo a Chisilamu, ngakhale kuti anthu ambiri 
amakonda kuchita naziri poganizira kuti akatero Allah awayankha mwachangu 
namaganiziranso kuti naziri nchinthu chabwino m’Chisilamu pomwe chili 
chosafunika m’Chisilamu. 

Kusafunika kwa naziri m'Chisilamu kuli kotere: Umati: “Allah akandichitira 
chakutichakuti inenso ndichita chakutichakuti.” Mawu oterewa sali mawu abwino 
ndiponso akusonyeza kupanda mwambo ndiponso akusonyeza umbombo. 
Chifukwa chakuti munthu ofuna kupereka kanthu sanganene kuti: “Muyambe 
mwandichitira chakuti ndipo ndikupatsani.” Koma ngakhale zili choncho 
akwaniritsebe malonjezowo. Koma ngati malonjezowo ali pa chinthu choletsedwa 
asawakwaniritse, ndipo m'malo mwake apereke dipo. 

chimene mungachipereke, (phindu lake) lili pa inu eni, ndipo musapereke 
pokhapokha pofunafuna chikondi cha Allah. Ndipo chuma chilichonse 
chimene mungachipereke adzakubwezerani mokwanira (mphoto yake), 
ndipo simudzaponderezedwa.!"! 


273. (Sadakazo ziperekedwe) kwa amphawi amene atsekerezedwa pa 
njira ya Allah, amene sangathe kuyenda pa dziko (kukachita ntchito 
yopezera zofunika pamoyo wawo). Amene sadziwa za chikhalidwe 
chawo, amawaganizira kuti ngolemera chifukwa chakudziletsa 
kwawo (kupemphapempha). Ungawazindikire (kuti ngosowedwa) 
ndi zizindikiro zawo. Sapempha anthu mwaliuma. Ndipo chabwino 
chilichonse chimene mukupereka, ndithudi, Allah ali Wodziwa za icho. 


274. Amene akupereka chuma chawo usiku ndi usana, mobisa ndi 
moonekera, ali ndi malipiro awo kwa Mbuye wawo; ndipo pa iwo 
sipadzakhala mantha, ndiponso sadzadandaula. 


275. Amene akudya riba (chuma cha katapira) sadzauka (m”manda) koma 
monga momwe amaimira munthu okhudzidwa ndi ziwanda, mwamisala. 
(Ndipo) izi nchifukwa chakuti amanena: “Malonda ngolingana ndi 
katapira,” pomwe Allah waloleza malonda ndipo waletsa katapira. 
Ndipo amene wamufika ulaliki wochokera kwa Mbuye wake (woletsa 
katapira) nasiya, choncho chomwe chidapita nchake. Ndipo chiweruzo 
chake chili kwa Allah (akaona chochita naye). Koma amene abwerera 
(kuchita malonda a katapira), amenewo ndiwo anthu a ku Moto, 
mmenemo adzakhalamo nthawi yaitali.”! 


276. Allah amachotsa madalitso pa (chuma cha) katapira ndipo amaika 


[I] Apa akumuuza Mtumiki (s.a.w) pamodzi ndi aliyense wolamula kuchita zabwino 
ndikuletsa kuchita zoipa kuti udindo wawo nkufikitsa uthengawo. Pa iwo palibe vuto 
ngati anthuwo savomereza, iwo adzapezabe mphoto yolamulira zabwino ndikuletsa 
zoipa ngakhale kuti sanawatsatire. 


[2] Ndime iyi yikuletsa kukongoza m’njira yakatapira. Allah akumuopseza mwamphamvu 
munthu wodya riba. Akumuuza kuti adziwe kuti ali pankhondo yolimbana ndi Allah. 
Allah akukalipa zedi kwa anthu ochita malonda akatapira. Tero pewani kuchita malonda 
akatapira.. Kodi inu muli ndi nyonga zomenyerana ndi Allah? 

madalitso pa chaulere. Ndipo Allah sakonda aliyense wosakhulupirira, 
wamachimo ambiri. 


277. Ndithudi, amene akhulupirira, nachita zabwino, napemphera Swala 
moyenera ndi kupereka chopereka (Zakaat), iwo akapeza malipiro 
awo kwa Mbuye wawo. Ndipo pa iwo sipadzakhala mantha ndiponso 
sadzadandaula. 


278. E inu amene mwakhulupirira! Opani Allah, ndipo siyani zimene 
zatsalira m’katapira, ngati inu mulidi okhulupirira. 


279. Ngati simuchita (zimenezo), dziwani kuti mukulimbana ndi Allah ndi 
Mtumiki Wake. Ndipo ngati mulapa, maziko a chuma chanu ndi anu. 
Musapondereze, ndiponso musaponderezedwe. 


280. Ndipo ngati wokongola ali ndi mavuto, choncho (wokongoza) amdikire 
mpaka apeze bwino. Koma ngati inu (okongoza mungakhululuke 
pakusiya kuitanitsa ngongole) muisintha kuti ikhale sadaka, ndibwino 
kwa inu ngati mukudziwa (zimenezo). 


281. Ndipo liopeni tsiku lomwe inu mudzabwezedwa kwa Allah. Ndipo 
kenako munthu aliyense adzalipidwa mokwanira pa zonse zimene 
adachita (ndi manja ake), ndipo iwo sadzaponderezedwa. 


282. E inu amene mwakhulupirira! Mukamakongozana ngongole kwa 
nyengo yodziwika ilembeni. Ndipo mlembi pakati panu alembe 
mwachilungamo; ndipo mlembi asakane kulemba monga momwe 
Allah wamphunzitsira; choncho alembe. Ndipo alakatule (mawu 
olembedwawo ndi wokongolayo) yemwe ngongole ili pa iye. Nayenso 
aope Allah, Mbuye wake, ndipo asapungule chilichonse m’menemo 
(m’ngongole). Ndipo ngati wokongola ndiozelezeka kapena wofooka, 
kapena iye mwini sangathe kulembetsa (momveka), choncho 
amulembetsere myang’aniri (wakili) wake (yemwe akuyang’anira 
zinthu zake) mwachilungamo. Ndipo funiraponi mboni ziwiri zochokera 
mwa anthu anu aamuna (asilamu). Koma ngati amuna awiri palibe, 
choncho apezeke mwamuna mmodzi ndi akazi awiri (kuti aikire 

umboniwo), amene mumavomereza kukhala mboni kuti ngati mmodzi 
mwa iwo (akazi awiriwo) angaiwale mmodzi wawo akumbutse winayo. 
Ndipo mboni zisakane zikaitanidwa. Ndiponso musanyozere kulemba 
(ngongoleyo) yaing’ono kapena yaikulu mpaka nyengo yake. Zimenezo 
(kulembako) ndibwino kwa Allah, ndipo ncholungama zedi kumbali 
yaumboni, ndiponso nchothandiza kuti musakhale ndi chipeneko. 
Koma akakhala malonda omwe ali pompo omwe mukupatsana pakati 
panu (tsintho) sikulakwa kwa inu kusawalemba. Koma funani mboni 
pamene mukugulitsana. Komatu asavutitsidwe mlembi ndiponso 
mboni. Ngati mutachita zimenezo (zoletsedwazo) kumeneko ndiko 
kutuluka (m’chilamulo cha Mulungu wanu), ndipo opani Allah, Allah 
akukuphunzitsani. Ndipo Allah Ngodziwa chilichonse.!"! 


283. Ndipo ngati muli pa ulendo, ndipo simudapeze mlembi, choncho 
(wokongoza) apatsidwe chikole (pinyolo) m°’manja mwake. Ngati 
wina wasungitsa mmodzi wa inu chinthu (pomudalira wokhulupirika) 
choncho amene wayesedwa wokhulupirikayo abweze chinthucho 


[1] Apa akuwalimbikitsa anthu kuti azilemba akamakongozana zinthu kuti pasakhale 
mkangano ndikukanirana kuti sanakongozane. Ngakhale ngongoleyo ikhale yochepa 
pafunika ndithu kulemba. Ndipo polembetsa ngongoleyo wokongolayo ndiye adzinena 
mawu olembedwawo poopa kuti akayankhula wokongoza akhoza kuonjeza mawu ndipo 
wokongola nkuchita manyazi kumbweza pakuti mkono wopempha ngwapansi pomwe 
wopereka ngwapamwamba. Ndipo pamene wolemba akuuzidwa kuti asawakanire 
kuwalembera osadziwa kulemba, akutanthauza kuti anthu azithandizana pakati pawo. 
Ndipo olemba akuwalangizanso kuti alembe zokhazo zomwe akuuzidwa ndipo 
afunirepo mboni zotsimikiza kuti alembadi. Ndipo mbonizo zisainire pamenepo. Oikira 
umboni afunika kukhala amuna awiri a Chisilamu. Ngati palibe amuna awiriwo, mmalo 
mwa mwamuna mmodzi zilowe mboni ziwiri zachikazi chifukwa chikumbumtima 
cha akazi nchochepa poyerekeza ndi cha amuna.Ndipo anthu akuwauzanso kuti 
akawapempha kuti aikire umboni pa chinthu asakane. Kuikira umboni ndi ntchito 
yabwino yotsimikizira choona ndi kukana chonama. Koma pa malonda ogulitsana 
dzanja ndi dzanja sipafunika kulemba koma pamangofunika mboni basi. Ndipo pomwe 
kwanenedwa kuti: “Asavutitsidwe olembawo ndi oikira umboniwo,” akusonyeza kuti 
ngati ntchito yolembayo ndi kuikira umboniwo nzotenga nthawi yaitali kotero kuti 
olembawo ndi mbonizo iwachedwetsera ntchito zawo zomwe amapezera zowathandiza 
pa moyo wawo, ayenera kuwalipira. 





Sûrat 2. Al-Baqarah Juzu 3 


kwa mwini wake, ndipo aope Allah, Mbuye wake. Ndipo musabise 
umboni (ngakhale uli wokuipirani). Ndipo amene abise ndiye kuti mu 
mtima mwake mwalowa uchimo; ndipo Allah akudziwa zonse zimene 
mukuchita.!"! 


284. Zonse zakumwamba ndi zapansi nza Allah. Kaya muonetsera poyera 
zomwe zili m”mitima mwanu kapena kuzibisa, Allah adzakuchitirani 
nazo chiwerengero. Kenako adzakhululukira amene wamfuna (atalapa). 
Ndipo adzamlanga amene wamfuna (akapanda kulapa). Ndipo Allah 
Ngokhoza chilichonse. 


285. Mtumiki wakhulupirira zimene zavumbulutsidwa kwa iye kuchokera 
kwa Mbuye wake. Naonso asilamu (akhulupirira). Onse akhulupirira 
Allah, angelo Ake, mabuku Ake ndi atumiki Ake. (Iwo pamodzi ndi 
Mtumiki wawoyo akunena kuti): “Sitingalekanitse aliyense pakati 
pa atumiki Ake, (onse tikuwakhulupirira).” Ndipo akunena: “Tamva 
ndiponso tamvera, (choncho tikukupemphani) chikhululuko chanu. E 
Mbuye wathu! Ndipo kwa Inu nkobwerera.””! 


[1] Apa akunena kuti ngati anthu ali pamalo pomwe palibe wodziwa kulemba ndipo 
akukongozana, wokongozedwayo apereke chikole kwa wokongoza kuti achisunge 
wokongozayo. Ndipo adzabwezeraakadzabwezangongoleyo. Ngati atalephera kubweza 
ngongoleyo chikolecho chigulitsidwe ndi muweruzi nkumpatsa wokongozayo ndalama 
zolingana nzomwe adamkongoza. Zotsalira pa chinthu chogulitsidwacho azipereke 
kwa mwini chikolecho. Uwu ndiwo ubwino wachikole pa malamulo a Chisilamu. 
Akalephera kubweza ngongoleyo chinthucho chimagulitsidwa ndi boma ndikumpatsa 
mwini ngongoleyo choyenerana naye pomwe chotsaliracho amachipereka kwa mwini 
wake. Kwa amene wagwirizira chikolecho saloledwa kuchita nacho chilichonse. Ngati 
akuchita nacho ntchito nkumachidyelera ndiye kuti akuchita machitidwe akatapira 
omwe ali oletsedwa. Koma chinthucho angochisunga. 


[2] (Ndime 285-286) ndime ziwirizi zili ndi ubwino ndi madalitso ambiri monga momwe 
ilili ndime ya Ayatu Kursii yanambala 255 m'sura yomweyi. 
Akutilangiza kuziwerenga ndimezi m'malo monse momwe Ayatu Kursii 
imawerengedwa. Our'an yonse ikuphunzitsa asilamu kuti asasiyanitse pakati pa 
aneneri. Koma awavomereze onse ndi kuwakhulupilira amene adadza patsogolo pa 
Mtumiki Muhammad (s.a.w). Mtumiki Muhammad (s.a.w) ndiye womaliza mwa 


aneneriwo. Ndipo amadziwika ndi dzina lakuti “Khatamu nNabiyyina” “womaliza 
mwa Aneneri.” Ndipo amene sakhulupilira kuti Muhammad (s.a.w) ngomaliza 

286. Allah sakakamiza mzimu uliwonse koma chimene chili cholingana ndi 
kukhoza kwake. (Ndipo phindu la) zimene mzimuwo udapeza ndilake 
ndiponso kuluza kwa zomwe udapeza nkwake. (Asilamuwo amanena) 
“E Mbuye wathu! Musatilange tikaiwala kapena tikalakwitsa, E Mbuye 
wathu! Musatisenzetse mtolo (wamalamulo) monga munawasenzetsera 
amene adalipo patsogolo pathu. E Mbuye wathu! Musatisenzetse 
chimene sitingachithe. Tifafanizireni machimo athu, tikhululukireni 
zolakwa zathu, ndiponso tichitireni chifundo. Inu Ndinu Mtetezi wathu. 
Choncho tithangateni ku anthu osakhulupirira.” 





mwa aneneri nakhulupilira munthu wamba yemwe akungodzinamiza kuti iye ndi 
mneneri, monga momwe chikhulupiliro cha Akadiyani chilili ndiye kuti iyeyo 
watuluka m’Chisilamu ndipo ndi munthu wakunja. 

Asilamu sakana mneneri aliyense mwa Aneneri omwe adalipo Mtumiki Muhammad 
(s.a.w) asanadze. Koma iwo amakhulupilira kuti malamulo akayendetsedwe 
ka zipembedzo zawo kadafafanizidwa chifukwa chakudza kwa mtumiki 
Muhammad (s.a.w). Nyengo ino ndinyengo yotsatira mtumiki Muhammad (s.a.w) 
pazochitachita. Koma pazinthu zokhudza chikhulupiliro, Aneneri onse adadza ndi 
lamulo limodzi monga momwe Allah akufotokozera m’ndime ya 13, Sûrat Shura. 
Ndipo m’ndime zimenezi za 285 ndi 286 zikuphunzitsanso miyambo ya Chisilamu 
ndi mapemphero (maduwa) momwe tingampemphere Allah. Ndimezi zikufotokoza 
za chisomo cha Allah chomwe chili pa ife anthu Ake kuti Allah sakakamiza koma 
chimene angathe kuchichita akapolo Ake. Ndiponso sawalanga ngati atachita 
zinthu molakwitsa kapena moiwala. 

Ndime ziwirizi zikusonyeza makhalidwe a Asilamu ndi zinthu zawo zimene 
amazikhulupilira. 

Sa Sûrat 3. Al-”Imran BS 


Iyi ndi imodzi mwa sura zomwe zidavumbulukira ku Madina, ndipo 








ndiimodzi mwa sura zitalizitali. Surayi yafotokoza ngodya ziwiri zofunika 
m’chipembedzo cha Chisilamu zomwe ndi izi:- 


Ngodya yoyamba yafotokoza za chikhulupiliro ndi kupereka 
maumboni ndi zisonyezo zosonyeza umodzi wa Allah. Ngodya yachiwiri 
yafotokoza za malamulo makamaka onena za kamenyedwe kankhondo 
yomenyera pa njira ya Allah. 


Tsono m'tsatanetsatane wangodya yoyamba ija m’suramu 
mwadza mawu otsimikiza kuti Allah ndi mmodzi palibe wachiwiri 
kapena wachitatu. Ndipo alibe bambo, mwana kapena mkazi. 
Surayi yatsimikizanso kuti Allah adasankha anthu ena kuti akhale 
aneneri ncholinga choti afikitse kwa anthu uthenga Wake. Ndipo 
yakambanso za choonadi cha Qur’an ndi kutsutsa zabodza zomwe 
anthu amachinamizira Chisilamu ndi Qur'an. Sura ya Bakara 
yafotokoza zambiri zachikhalidwe cha Ayuda ndi zolinga zawo zomwe 
nkukonda chiwembu ndi kuswa mapangano. Tsono sura ya Āl-°’Imran 
yafotokoza za Akhirisitu omwe adatsutsana kwambiri ndi Mtumiki 
(s.a.w) pankhani yoti Isa (Yesu) ndi mwana wa Mulungu kapena kuti 
ndi Mulungu amene pachifukwa choti anabadwa opanda tate. Ndipo 
iwo adatsutsanso uthenga wa Muhammad (s.a.w) ndi kumkana kuti si 
mtumiki ndikutinso Qur’an si buku la mawu a Allah. Surayi yakamba za 
iwowa pafupifupi theka la surayi powayankha ndi kuwatsutsa pa mawu 
awo omwe adali kukamba okhudza Mariya ndi Isa (Yesu) popereka 
maumboni ndi zizindikiro zotsutsa kuti iwo sadali milungu. 


M’suramu mwakambidwanso nkhani za Ayuda pamodzi ndi 
kuwachenjeza Asilamu kuchiwembu chawo. Tsono patsatanetsatane 
wangodya yachiwiri, surayi yafotokoza ena mwa malamulo monga 
malamulo a Hajj, Jihâd, zinthu zonena za katapira (riba) ndi lamulo 

lonena za munthu wokaniza kupereka Zakaat. Mwakambidwanso 
m'suramu mwatsatanetsatane za nkhondo, monga nkhondo ya Badri ndi 
Uhudi ndi maphunziro omwe Asilamu adatolamo m’nkhondozi. Iwo 
adapambana pa nkhondo ya Badri, koma adapeza mavuto pa nkhondo ya 
Uhudi chifukwa chakusamvera kwawo langizo la Mtumiki (s.a.w). Ndipo 
pambuyo popeza mavuto adatukwanidwa ndi achiphamaso ndi anthu 
osakhulupirira Allah. Kenako Allah anawafotokozeranso kuti cholinga 
cha Allah powalekelera Asilamu kuti apeze mavuto pankhondoyi, nkuti 
aonetsere poyera mwa iwo omwe adali ndi chikhulupiliro champhamvu 
ndi omwe adali achinyengo. 


Surayi yafotokoza mwatsatanetsatane za amthirakuwiri omwe 
cholinga chawo chinali kudzetsa chisokonezo pakati pa Asilamu. Ndipo 
surayi yamaliza nkulangiza anthu kuti alingalire za zolengedwa za Allah 
za kumwamba ndi zapansi zomwe zili zododometsa mkapangidwe 
kake kaluso zomwenso zikusonyeza kuti Allah Ngwamphamvu zoposa, 
Wopambana pachilichonse ndipo palibe chokanika kwa Iye. 





M'dzina la Allah Wachifundo chambiri, Wachisoni chosatha. 
1. Alif: Lam-Mim. 


2. Allah (ndimmodzi), palibe winanso wopembedzedwa mwa choonadi 
komalye Yekha, Wamoyowamuyaya, Woimirandi kutetezachilichonse.!" 


3. Wakuvumbulutsira buku mwachoonadi, lomwe likutsimikizira zomwe 
zidalipo patsogolo pake. Ndipo adavumbulutsa Taurat ndi Injil. 


4. Kale, kuti (mabukuwo) akhale chotsogolera anthu. Ndipo adavumbulutsa 


[1] Allah ndiyekhayo woti nkumpembedza. Palibe wina wompembedza mwa choonadi 
koma Iye basi. Padziko lonse lapansi ndi kumwamba palibe mwini mphamvu zoposa 
wogonjetsa chilichonse koma Iye Yekha basi. Iye ndiYemwe amadzetsa zabwino 
ndikubweretsa zoipa, osati wina aliyense. Iye Ngwamoyo wamuyaya, moyo wopanda 
chiyambi ndiponso wopanda malekezero. Iye Ngwachikhalire kuyendetsa zinthu za 
zolengedwa Zake. Thambo ndi nthaka adazikhazikitsa. Apa nkuti mneneri Isa (Yesu) 
asanamlenge. Choncho, Isa (Yesu) sali Mulungu koma ndimmodzi wa aneneri. 





Sûrat 3. Al-”Imran Juzu 3 


(Qur’an) yolekanitsa pakati pa choonadi ndi chonama.!! Ndithudi, aja 
amene sadakhulupirire zizindikiro za Allah, adzakhala ndi chilango 
chaukali. Ndipo Allah Ngwamphamvu zoposa, Wobwezera (chilango 
mwaukali). 


. Ndithudi, kwa Allah sikungabisike chilichonse cha pansi ngakhale cha 
kumwamba. 


. Iye ndi Yemwe amakulinganizani muli m’mimba mmaonekedwe anu 
mmene akufunira. Palibe wopembedzedwa mwachoonadi koma Iye; 
Ngwamphamvu zoposa, Ngwanzeru zakuya. 


. Iye ndi Yemwe wakuvumbulutsira buku (ili la Qur’an), lomwe mkati 
mwake muli ndime zomveka zomwe ndimaziko a bukuli. Ndipo zilipo 
zina zokuluwika. Koma amene m'mitima mwawo muli kusokera, 
akutsata zomwe zili zokuluwika ndi cholinga chofuna kusokoneza 
anthu, ndi kufuna kudziwa tanthauzo lake lenileni. Palibe amene 
akudziwa tanthauzo lake lenileni koma Allah basi. Koma amene azama 
pa maphunziro, amanena: “Tawakhulupirira (ma Ayah amenewa). Onse 
ngochokera kwa Mbuye wathu.” Ndipo palibe angakumbukire koma eni 
nzeru basi. 


8. (Anzeruwo amanena): “ E Mbuye wathu! Musaikhotetse mitima yathu 
pambuyo potiongola. Tipatseni chifundo chochokera kwa Inu. Ndithudi, 
Inu Ndinu wopatsa kwambiri. 


. E Mbuye wathu! Inu ndinu Wosonkhanitsa anthu patsiku lopanda 
chikaiko, ndithudi, Allah saswa lonjezo. 


10. Ndithu amene sadakhulupirire, chuma chawo sichidzawathandiza 
chilichonse ngakhalenso ana awo, ku chilango cha Allah. Ndipo iwo ndi 
nkhuni za ku Moto. 


11. (Khalidwe la awa osakhulupiira, amumbadwo wako iwe mneneri 


[1] Tanthauzo la ndime iyi nkuti yakuvumbulukira iwe Muhammad (s.a.w) iyi Our”an mwa 
choonadi popanda chipeneko kuti idachokera kwa Allah. Yatsika kupyolera mkudziwa 
kwake kuti itsimikizire zimene zidali m’mabuku a patsogolo pake. Ndipo pa zimenezi 
angelo ndimboni. 

Muhammad {s.a.w}, liri) ngati khalidwe la anthu a Farawo ndi amene 
adalipo pambuyo pawo. (Iwo) adatsutsa zisonyezo Zathu. Choncho, 
Allah adawakhaulitsa chifukwa cha machimo awo. Ndipo Allah 
Ngolanga mwaukali. 


12. Auze amene sadakhulupirire: “Posachedwapa mugonjetsedwa ndi 
kusonkhanitsidwa ndi kuponyedwa ku Moto. Taonani kuipa kwa malo 
wokakhazikikamo!”!"! 


13. “Ndithudi, padapezeka chisonyezo chachikulu kwa inu m”magulu awiri 
omwe adakumana (tsiku la nkhondo ya Badri), pomwe gulu limodzi 
limamenya (nkhondo) pa njira ya Allah, pamene linalo lokanira, (ndipo 
gululo) linkawaona (Asilamu) kukhala ochuluka kawiri kuposa ilo, 
poona ndi maso awo. Ndipo Allah amamlimbikitsira mphamvu ndi 
chipulumutso chake amene wamfuna. Ndithudi, m'zimenezo muli 
malingaliro (akulu) kwa eni kupenyetsetsa mwanzeru.” 


14. Kwakometsedwa kwa anthu kukonda zilakolako (za moyo wawo) 
monga akazi, ana, milumilu ya chuma cha golide ndi siliva, ndi mahachi 
oyang’aniridwa bwino, ziweto ndi mbewu. Izo ndi zosangalatsa za 
moyo wa dziko lapansi (zomwe sizili kanthu). Koma kwa Allah ndiko 
kuli mabwelero abwino. 


15. Nena: “Kodi ndikuuzeni zomwe zili zabwino kuposa zimenezo? Kwa 


[1] Mawu adalandiridwa kuchokera kwa Said bun Jubair omwe iye adawalandiranso 
kuchokera kwa Ikrima pomwe nayenso Ikrima adawalandira kuchokera kwa Ibn Abbas 
(Allah asangalale nawo onse). Iye adati: “Ndithudi, Mtumiki (s.a.w) pamene adagonjetsa 
Aguraishi pa nkhondo ya Badri nabwerera ku Madina, adawasonkhanitsa Ayuda mu 
msika wa Bani Qainuqaa’ nawachenjeza kuti chingawapeze chomwe chidawapeza 
Aguraish. Iwo adati: “Usanyengedwe ndizimenezo. Ndithudi, iwe unakumana ndi 
mbuli za anthu zomwe sizidziwa kamenyedwe ka nkhondo. Ndipo nchifukwa chake 
wawagonjetsa. Ukadamenyana ndi ife ukadadziwa kuti ife ndife anthu.” 
Pachifukwa ichi idavumbulutsidwa Ayah (ndime) yakuti: “Nena (kwa iwo iwe 
Muhammad {s.a.w}): “Inu Ayuda mugonjetsedwa posachedwapa pompano pa 
dziko lapansi. Chuma chanu ndi ana anu zisakunyengeni. Kupambana sikuli pa 
chifukwa cha kuchuluka kwanu, koma kuli m’manja mwa Allah Woyera.” 
Mawuwa adatsimikizika powapha a Bani Nadhir ndi kugonjetsa mzinda wa 
Khaibar. 

omwe ali olungama, akapeza kwa Mbuye wawo Minda yomwe pansi 
pake (ndi patsogolo pake) mitsinje ikuyenda; adzakhala mmenemo 
nthawi yaitali ndikulandira akazi oyeretsedwa ndi chiyanjo chochokera 
kwa Allah. Ndipo Allah akuona akapolo ake onse. 


16. Omwe akunena: “Mbuye wathu! Ndithudi, ife takhulupirira. Choncho 
tikhululukireni machimo athu ndi kutipewetsa ku chilango cha Moto.” 


17. Opirira, onena zoona, omvera, opereka chaulere ndi opempha 
chikhululuko nthawi yam‘bandakucha. 


18. Allah (Mwini) akuikira umboni kuti: “Palibe wopembedzedwa mwa 
choonadi koma Iye basi.” Ndipo akuikiranso umboni (zomwezi) 
angelo ndi eni nzeru (kuti Iye) Ngokhazikitsa chilungamo. Palibe wina 
wopembedzedwa mwa choonadi koma Iye. Ngwamphamvu zoposa, 
Ngwanzeru zakuya. 


19. Ndithudi, chipembedzo (choona) kwa Allah ndi Chisilamu. Ndipo 
amene adapatsidwa buku (Ayuda ndi Akhrisitu) sadatsutsane koma 
pambuyo powabwerera kuzindikira. (Adatsutsana) chifukwa cha dumbo 
lomwe lidali pakati pawo. Ndipo amene akukana zisonyezo za Allah, 
(Allah akamulanga pa tsiku la chiweruziro). Ndithu Allah Ngwachangu 
powerengera. 


20. Ngati (osakhulupirira) atsutsana nawe, nena: “Ndayang'anitsa nkhope 
yanga kwa Allah (ndadzipereka kwa Iye) pamodzi ndi amene anditsata.” 
Ndipo nena kwa onse adapatsidwa buku (Ayuda Ndi Akhrisitu) ndi 
osadziwa kulemba ndi kuwerenga (Arabu): “Kodi mwagonjera (kwa 
Allah)?” Ngati agonjera ndiye kuti aongoka. Koma ngati atembenukira 
kumbali, udindo wako ndikufikitsa uthenga basi. Ndipo Allah akuona 
akapolo Ake onse. 


21. Ndithudi, amene akutsutsa zizindikiro za Allah ndi kupha aneneri 
popanda choonadi, ndikuphanso anthu omwe akulamula (kuchita) 
zolungama, auze nkhani ya chilango chopweteka. 


22. Iwowo ndi omwe zochita zawo zaonongeka pa dziko lapansi ndi pa 
tsiku lachimaliziro. Ndipo iwo sadzapeza athandizi. 

23. Kodi sukuwaona omwe apatsidwa gawo la buku (la Allah)? Akuitanidwa 
ku buku la Allah kuti liwaweruze pakati pawo; kenako gulu lina la iwo 
likutembenukira kumbali iwo ali onyoza.!"! 


24. Zimenezo (kusalabadira malamulo a Allah) nchifukwa chakuti amanena: 
“Sudzatikhudza Moto koma masiku ochepa basi.” Ndipo zawanyenga 
pa chipembedzo chawo zomwe adali kupeka (kuti adzakhululukidwa 
kapena kulangidwa masiku ochepa okha). 


25. Kodi zidzakhala zotani pamene tidzawasonkhanitsa tsiku lopanda 
chikaiko? Ndipo mzimu uliwonse udzalipidwa mokwanira pa zomwe 
udachita. Ndipo iwo sadzaponderezedwa. 


26. Nena “E Mbuye wanga! Mwini ufumu wonse. Mumapereka ufumu 
kwa yemwe mwamfuna. Ndipo mumachotsa ufumu kwa yemwe 
mwamfuna. Mumapereka ulemelero kwa yemwe mwamfuna, ndipo 
mumamsambula yemwenso mwamfuna. Ubwino wonse uli m”manja 
Mwanu. Ndithudi, Inu ndinu Wokhonza chilichonse.” 


27. (Inu) mumalowetsa usiku mu usana (ndikukhala usana wautali monga 
m’nyengo yotentha). Ndipo mumalowetsa usana mu usiku (nkukhala 
usiku wautali monga m’nyengo yachisanu). Mumatulutsa cha moyo 
m'chakufa; ndipo mumatulutsa chakufa m’chamoyo. Ndipo mumapatsa 
rizg (chakudya) amene mwamfuna mopanda chiwerengero.” 


28. Asilamu asapale ubwenzi osakhulupirira kusiya Asilamu anzawo. 
Amene achite zimenezo, sadzakhala ndi chilichonse pachipembedzo cha 
Allah, kupatula (kupalana nawo ubwenzi mwachiphamaso) chifukwa 
cha kudzitchinjiriza kwa iwo. Ndipo Allah Iye Mwini akukuchenjezani 
(za chilango Chake). Ndipo kobwerera ndi kwa Allah (basi). 


29. Nena: “Ngati mubisa zomwe zili m’zifuwa zanu, kapena kuzionetsa 
(poyera), Allah akuzidziwa. Iye akudziwa zonse zakumwamba ndi 
zapansi. Ndipo Allah Ngokhoza chilichonse.” 


[1] Ndimeyi anthu omasulira Qur’an akuti ikufotokoza nkhani za Ayuda pamene adadza 
kwa Mtumiki (s.a.w), mmodzi mwa iwo atachita chiwerewere kuti amve chilamulo 
cha wochita chiwerewere. Mtumiki (s.a.w) anagamula kuti amugende ndi miyala 
mpaka afe. Koma iwo anakana. Nati: “M'buku lathu mulibe chilamulo chotere.” Ndipo 
adawauza kuti abwere nalo bukulo. Atabwera nalo anapeza kuti chilamulocho chilimo. 
Ndipo anawagenda miyala. Zitachitika tero, Ayuda anakwiya. 

30. Tsiku lomwe mzimu uliwonse udzapeza zabwino zomwe udachita 
zitabweretsedwa, ndiponso zoipa zomwe udachita; udzalakalaka kuti 
pakadakhala ntunda wautali pakati pa machimo ake ndi iye. Ndipo Allah 
Mwini akukuchenjezani za chilango Chake. Ndipo Allah Ngoleza kwa 
akapolo Ake.!"! 


31. Nena: (Iwe Mtumiki) “Ngati inu mukumkonda Allah, tsatani ine; 
Allah akukondani ndikukukhululukirani machimo anu. Ndipo Allah 
Ngokhululuka, Ngwachisoni chosatha.””! 


32. Nena: “Mvereni Allah ndi Mtumiki (wake).” Koma ngati akana, (Allah 
awakhaulitsa). Ndithudi, Allah sakonda anthu osakhulupirira. 


33. Ndithudi Allah adasankha Adam ndi Nuh ndi banja la Ibrahim ndi banja 
la Imran pa zolengedwa zonse. 


34. Ana ena kuchokera mwa ena pakati pawo. Ndipo Allah Ngwakumva, 
Ngodziwa.”! 


35. (Kumbukirani) pamene adanena mkazi wa Imran (mayi wa Mariya), 
m’mapemphero ake): “Mbuye wanga! Ndapereka kwa Inu chimene 
chili m"mimba mwanga monga “wagf” (wotumikira m’kachisi Wanu). 
Tero landirani ichi kwa ine. Ndithudi, Inu ndinu Akumva, Wodziwa.””! 


[1] Tsiku la chimaliziro (Oiyama) munthu adzalakalaka kuti asawaone machimo ake 
amene adachita. Koma kuti machimowo akhale kutali ndi iye pomwe machimowo 
akamawachita amakhala wosangalala. 


[2] Kungonena chabe pakamwa kuti ndikumkonda mtumiki Muhammad (s.a.w) pomwe 
zochita zako nzosalingana ndi malangizo a mtumiki Muhammad (s.a.w), chikondi 
chotere chilibe phindu la mtundu uliwonse. Ngati Muhammad (s.a.w) tikumkondadi 
timumvere ndi kumuyesa chitsanzo chathu pa zochita zathu zonse. 


[3] Ndime iyi ikusonyeza kuti mawere awa ali olumikizana. Ndipo ikusonyeza kuti anthu 
abwino ambiri amabala anthu abwino.Tero amene akufuna kukwatira asankhe nyumba 
yabwino yachipembedzo, yamaphunziro ndi yaluso. 


14) (Ndime 35-36) Mkazi wa Imran pamene adali ndi pakati, ankaganiza kuti adzabereka 
mwana wa mwamuna. Ndipo adalonjeza kwa Allah kuti mwanayo adzampereka 
kuti akhale wotumikira ku msikiti wa Baiti Limakadasi (Yelusalemu), ndi kutinso 
adzatumikire pa zinthu zina za chipembedzo. Ntchito yake idzangokhala yokhayo. 
Koma mmalomwake adabereka mwana wamkazi. Ndipo kuti adzakhale mwana 
wabwino nkutinso adzabereke ana abwino, adamutcha dzina loti Mariya (wotumikira 

36. Choncho pamene adam'bala adati: “Mbuye wanga! Ndabala wamkazi!” 
Ndipo Allah akudziwa kwambiri chimene wabereka - “Ndipo 
wamwamuna (yemwe ndimayembekezera kubala) sali ngati wamkazi 
(amene ndamubala. Sangathe kutumikira moyenera mkachisi Wanu). 
Ndipo ine ndamutcha Mariya (wotumikira Allah). Ndipo ndikupempha 
Chitetezo Chanu pa iye ndi ana ake kwa satana wothamangitsidwayo.” 


37. Choncho Mbuye wake adamulandira, kulandira kwabwino; namkulitsa, 
kukulitsa kwabwino. Adampatsa Zakariya kuti amulere. Nthawi iliyonse 
Zakariya akamulowera mchipinda mwake (mwa Mariya) m'kachisimo, 
amampeza ali ndi chakudya. Amati: “Iwe Mariya! Ukuzipeza kuti izi?” 
(Tye) amati: “Izi zikuchokera kwa Allah. Ndipo Allah amampatsa yemwe 
wamfuna popanda chiyembekezo (mwini wakeyo).”!"! 


38. Pompo Zakariya adapempha Mbuye wake nati: “Mbuye wanga! 
Ndipatseni kuchokera kwa Inu mwana wabwino. Ndithudi, Inu ndinu 
Akumva pempho!”?! 


39. Mwadzidzidzi, mngelo adamuitana uku iye ataimilira akupemphera 
mchipinda cha m'kachisi: “Allah akukuuza nkhani yabwino (yakuti 
ubereka mwana; dzina lake) Yahya yemwe adzakhala wotsimikizira 
(mneneri yemwe adzabadwa) ndi liwu lochokera kwa Allah, (yemwe ndi 
mneneri Isa (Yesu) amene adzakhalanso wolemekezeka ndi wolungama 
ndi mneneri wa mwa anthu abwino.” 


Allah). Tero mayi Mariya adali mayi wabwino. Ndipo nayenso adabala mwana 
wabwino yemwe ndi mneneri Isa (Yesu). Mariya ndi mayi wolemekezeka kwabasi. 


[1] Bambo Imran, tate wake wa Mariya, adali munthu wamkulu mwa anthu akuluakulu 
owopa Allah panthawiyo. Atamubala mwana wakeyu iye adamwalira. Choncho 
akuluakulu amene adali naye pamodzi, anapikisana pankhani yolera Mariya. Kenako 
adagwirizana kuti achite mayere. Amene amgwere ndiyemwe alere Mariya. Tero 
mayerewo adakomera mneneri Zakariya, mwamuna wa mayi wake wamng'ono wa 
Mariya. Ndipo Allah adamsonyeza Zakariya zododometsa zambiri kwa mwanayo. 
Zina mwa zododometsa ndiko kupeza chakudya pamalo pomwe ankakhala mwanayo 
chomwe chidali chosadziwika kwa anthu kumene chachokera. Ndipo akamufunsa 
amati Allah ndiye wampatsa. 


Mneneri Zakariya ataona zododometsazo, adaganiza kuti nayenso apemphe kuti 
amninkhe chozizwitsa chobala mwana pomwe adali wokalamba zedi. Nayenso mkazi 
wake adali chumba. Ndipo adamubaladi mneneri Yahya (Yohane). 

40. (Zakariya) adati: “Mbuye wanga! Ndidzakhala bwanji ndi mwana 
pomwe ukalamba wandifikira, nayenso mkazi wanga ndichumba.” 
(Mngelo adati): “Ndimomwemo; Allah amachita chimene wafuna.” 


41. (Iye) adati: “Mbuye wanga! Ndipatseni chizindikiro!” Adati: 
“Chizindikiro chako ndikuti sudzatha kuyankhula ndi anthu mpaka 
masiku atatu koma momangolozera (ndi chala) basi. Ndipo tamanda 
Mbuye wako, kutamanda kwambiri ndiponso umlemekeze (popemphera) 
madzulo ndi m"mawa.” 


42. Ndipo (kumbukira) pamene angelo adati: “E Iwe Mariya! Ndithudi, 
Allah wakusankha, wakuyeretsa ndipo wakulemekeza, mwa akazi onse 
amitundu ya anthu.”!! 


43. “E iwe Mariya, dzichepetse kwa Mbuye wako ndi kumlambira 
powerama pamodzi ndi owerama.” 


44. Izi ndizina mwa nkhani zobisika zomwe tikukuvumbulutsira. Sudali 
nawo pamene amaponya zolembera zawo (m”madzi m’njira ya mayere) 
kuti aone ndani mwa iwo alere Mariya. Komanso sudali nawo pamene 
adali kutsutsana. 


45. (Kumbukira) pamene angelo adati: “E iwe Mariya! Ndithu Allah 
akukuuza nkhani yabwino (kuti ubereka mwana popanda mwamuna 
koma kupyolera mu) liwu lochokera kwa Iye (Allah, lakuti: “Bereka,” 
ndipo nkubereka popanda kupezana ndi mwamuna). Dzina lake ndi 
Mesiya Isa (Yesu) mwana wa Mariya, adzakhala wolemekezeka pa 
dziko lapansi ndi pa tsiku lachimaliziro; ndiponso ndi mmodzi wa 
oyandikitsidwa kwa Allah. 


46. Iye adzayankhula ndi anthu ali mchikuta ndi kuukulu (wake). Ndipo 
adzakhala mmodzi wa anthu abwino.” 


47.(Mariya) adati: “Mbuye wanga! Ndingakhale ndi mwana bwanji pomwe 
sadandikhudze munthu aliyense (wamwamuna)?” (Mngelo) adati: “Ndi 
momwemo. Allah amalenga chimene wafuna. Akafuna chinthu amanena 
kwa icho: ‘Chitika,’ ndipo chimachitikadi.” 


[1] Apa patchulidwa nkhani ya mayi Mariya pomwe mngelo adamuuza nkhani yabwinoyi. 

48. “Ndipo Allah adzamphunzitsa kulemba, nzeru, Taurat ndi Injili.” 


49. “Ndipo (adzamchita kukhala) mneneri kwa ana a Israyeli (adzakhala 
akuwauza kuti): “Ine ndakudzerani ndi zizindikiro kuchokera kwa Mbuye 
wanu kuti ndikuumbireni dongo ngati chithunzi chambalame, nkuuzira 
m’menemo nkukhaladi mbalame mwa chilolezo cha Allah. Ndipo 
ndichiritsa osapenya chibadwire, ndiwamaangamaanga (chinawa), ndi 
kuukitsa akufa mwa chilolezo cha Allah. Ndipo ndikuuzani zomwe 
mudye ndi zimene musunge m’nyumba zanu. Ndithudi, m’zimenezi 
muli zizindikiro kwa inu ngati mulidi okhulupirira.”!! 


50. “Ndipo (ndikhala) wotsimikizira zomwe zidalipo patsogolo panga 
(rn' buku la) Taurat. Ndipo ndadza kuti ndikulolezeni zina mwa zomwe 
zidaletsedwa kwa inu. Ndipo ndakudzerani ndi zizindikiro kuchokera 
kwa Mbuye wanu (zotsimikizira uthenga wanga). Choncho, opani Allah 
ndi kundimvera (ine).” 


51. “Ndithu Allah ndiye Mbuye wanga ndiponso Mbuye wanu; choncho 
mupembedzeni. Iyi ndiyo njira yoongoka.” 


52. Koma pamene Isa (Yesu) adazindikira mwa iwo kusakhulupirira 
adati: “Ndani akhale athandizi anga kwa Allah (popitiriza kufalitsa 
Chipembedzo Chake)?” Ophunzira ake adati: “Ife ndife athandizi a 
Allah (pofalitsa Chipembedzo Chake). Takhulupirira Allah; ndipo ikira 
umboni kuti ife ndithu ndi odzipereka kwa Allah (Asilamu).” 


53. “Mbuye wathu! Tazikhulupirira zimene mwavumbulutsa, ndipo tamtsata 
Mtumikiyo. Choncho tilembeni pamodzi ndi oikira umboniwo.” 


54. Ndipo (Ayuda) adakonza chiwembu (chofuna kupha Isa (Yesu), koma 
Allah adachiwononga chiwembu chawocho. Allah Ngokhoza bwino 
zedi poononga ziwembu za anthu a chiwembu. 


55. (Kumbukirani) pamene Allah adati: “Iwe Isa (Yesu)! Ine 
ndikukwaniritsira nyengo yako yokhala ndi moyo (Ayuda sachita kanthu 


[1] Apa akunena zina mwa zozizwitsa zomwe mneneri Isa (Yesu) anadza nazo, ndipo zina 
mwa izo ndikuumba ndi dongo chifanizo cha mbalame. Kenako nkuchiuzira chikhaladi 
mbalame yamoyo mwa chilolezo cha Allah. 

kwa iwe). Ndipo ndikunyamulira kwa Ine ndiponso ndikuyeretsa kwa 
anthu osakhulupirira (omwe ndi adani ako). Ndipo amene akutsata 
(iwe) ndiwasankha kukhala apamwamba pa amene sadakhulupirire 
kufikira tsiku lachimaliziro. Kenako kobwerera kwanu nkwa Ine, ndipo 
ndidzaweruza pakati panu pa zomwe mudali kusiyana. 


56. Tsono amene sadakhulupirire, ndiwakhaulitsa ndi chilango chaukali pa 
dziko lapansi ndi tsiku lachimaliziro, ndipo sadzapeza athandizi. 


57. Koma amene akhulupirira nachita zabwino, (Allah) adzawalipira 
malipiro awo (mokwanira). Ndipo Allah sakonda anthu ochita zoipa. 


58. Izi tikukuwerengera iwezi ndi zivumbulutso ndi ulaliki waluntha. 


59. Ndithudi, fanizo la Isa (Yesu) kwa Allah lili ngati fanizo la Adam; 
adamulengandidothinamuuzakuti:“Khalamunthu.” Ndipoadakhaladi.!" 


60. (Ichi ndi) choona chochokera kwa Mbuye wako; choncho usakhale 
mwa okaikira. 


61. Tsopano amene akutsutsana nawe (iwe Mtumiki s.a.w) pa ichi pambuyo 
pokudzera kuzindikira, auze: “Bwerani tiitane ana athu ndi ana anu, 


[1] (Ndime 59-62) Ndime izi zidavumbulutsidwa pamene nthumwi za Chikhirisitu zidadza 
kwa Mtumiki (s.a.w) kuchokera ku Najirani. Iwowo adakangana ndi Mtumiki wa Allah 
pa nkhani ya Isa (Yesu). Iwo adati kwa Mtumiki wa Allah: “Bwanji iwe ukutukwana 
Mneneri wathu?” Iye adati: “Kodi ndikutukwana chotani?” Iwo adati: “Iwe ukuti iyeyo 
ndikapolo wa Allah.” Iye adati: “Inde. Iyeyo ndi kapolo wa Allah ndiponso mawu 
ake omwe adawaponya mwa namwali.' Zitatero iwo adapsa mtima ndipo anakwiya 
nati: “Kodi iwe udamuonapo munthu wobadwa popanda tate? Ngati ukunenadi zoona 
tationetsa munthu wotere.” Apa mpomwe Allah adavumbulutsa ndime yakuti “Ndithudi, 
fanizo la Isa (Yesu) kwa Allah lili ngati fanizo la Adam”. Kenako anawaitanira ku 
Chisilamu. Iwo adati: “Tidalowa kale m’Chisilamu iwe usanadze.” Mtumiki (s.a.w) 
adati: “Mwanama. Pali zinthu zitatu zikukuletsani kulowa m’Chisilamu: 

(a) Kunena kwanu mawu oti Allah wadzipangira mwana. 

(b) Kudya kwanu nyama ya nkhumba. 

(c) Kulambira kwanu mtanda.” 

Pamene adapitiriza kumtsutsa mneneri Muhammad (s.a.w) adawapempha kuti 
atembelerane ponena kuti: “E Ambuye Mulungu! Mtembelereni ndi kumlanga 
amene akunena zabodza mwa ife pa nkhani ya Isa (Yesu)! Pompo Mtumiki (s.a.w) 
adasonkhanitsa anthu ake. Koma iwo atakhala upo adagwirizana kuti asalole kuopa 
kuti chilango chingawatsikire. Potero zidadziwika kwa anthu kuti iwo ngabodza. 

akazi athu ndi akazi anu, ife ndi inu; kenako modzichepetsa tipemphe 
tembelero la Allah kuti likhale pa amene ali abodza (mwa ife).” 


62. Ndithu iyi ndinkhani yoona; ndipo palibe woyenera kupembedzedwa 
mwa choonadi koma Allah. Ndithudi, Iye Allah Ngwamphamvu Zoposa, 
Ngwanzeru Zakuya. 


63. Ngati atembenuka (monyoza, Allah awalanga); ndithudi Allah Ngodziwa 
za oononga. 


64. Nena: “Inu eni buku (la Allah, Ayuda ndi Akhrisitu!) Idzani ku liwu 
lolingana pakati pathu ndi inu (lakuti) tisapembedze aliyense koma 
Allah (Mmodzi Yekha), ndiponso tisamphatikize ndi chilichonse ndipo 
ena mwa ife asawasandutse anzawo kukhala milungu m’malo mwa 
Allah.” Ngati atembenuka ndi kunyoza, nenani: “Ikirani umboni kuti ife 
ndife Asilamu (ogonjera malamulo a Allah).” 


65. E inu amene mwapatsidwa buku! Bwanji mukutsutsana za Ibrahim 
pomwe Taurat ndi Injili sizidavumbulutsidwe koma pambuyo pake. 
Kodi simuzindikira? 


66. Taonani! Inu mudatsutsana pa zomwe mudazidziwa, nanga bwanji 
mukutsutsana pa zomwe simuzidziwa? Allah ndi Yemwe akudziwa. 
Pomwe inu simudziwa. 


67. Ibrahim sadali Myuda ndipo sadali Mkhrisitu, koma adali wolungama 
Msilamu (wodzipereka); ndipo sadali mwa ophatikiza (Allah ndi zinthu 
zina). 


68. Ndithu anthu omwe ali oyenera kudzilumikiza ndi Ibrahim ndi amene 
adamutsata (m"nyengo yake) ndi Mtumiki uyu (Muhammad {s.a.w}) 
ndi amene amkhulupirira (Mtumikiyu). Ndipo Allah ndi Mtetezi wa 
okhulupirira. 


69. Gulu lina la anthu amene adapatsidwa buku likufuna kukusokeretsani; 
ndipo sasokeretsa aliyense koma iwo wokha, pomwe (iwo eni) 
sakuzindikira. 


70. E inu amene mwapatsidwa buku! Bwanji mukuzikana zizindikiro za 
Allah (Qur’an) pomwe mukudziwa? 





Sûrat 3. Al-”Imran Juzu 3 


71. E inu amene mwapatsidwa buku! Bwanji mukusakaniza choona ndi 
chabodza, ndipo mukubisa choona uku mukudziwa? 


72. Ndipo gulu lina la amene adapatsidwa buku lidati (kwa anzawo): 
“Khulupirirani chomwe chavumbulutsidwa kwa Asilamu kumayambiliro 
kwa usana, ndipo chikaneni kumalekezero kwake (kwa usana) mwina 
angabwelere (kusiya Chisilamu).!! 


73. Ndipo musakhulupirire aliyense kupatula yekhayo yemwe watsata 
chipembedzo chanu. (Allah adauza Mtumiki (s.a.w? ), nena: “Ndithudi, 
chiongoko chenicheni ndi chiongoko cha Allah basi.” (Amene 
adapatsidwa buku Adanena kwa anzawo: “Musakhulupirire) kuti 
angapatsidwe aliyense zofanana ndi zomwe mwapatsidwa inu (Ayuda 
ndi Akhrisitu), kapena kuti angakutsutseni kwa Mbuye wanu.” (Allah 
adati kwa mtumiki{s.a.w}), nena: “Ndithu zabwino zonse zili m’manja 
mwa Allah; amazipereka kwa yemwe wamfuna. Allah ndi Mataya, 
Ngodziwa.” 


74. Amamsankhira chifundo Chake amene wamfuna. Ndipo Allah ndi 
Mwini ubwino wawukulu. 


75. Ndipo mwa iwo muli anthu ena oti ukawasungitsa milumilu ya chuma, 
akubwezera. Ndipo mwa iwo muli ena oti ukawasungitsa “dinar” 
(ndalama imodzi) sangakubwezere pokhapokha upitirize kwa iye 
kuimilira (kulonjelera). Izi nchifukwa chakuti amanena: “Palibe njira pa 
ife (yotidzudzulira) chifukwa chozibera mbulizi.” Koma akumnamizira 
Allah uku iwo akudziwa. 


76. Sichoncho (monga momwe akunenera)! Koma amene akukwaniritsa 
lonjezo lake napewa machimo (ndiyemwe ayenera kukhala wokondedwa 


[1] Ena mwa anthu a mabuku adalangizana pakati pawo kuti chikhulupirire chipembedzo 
cha Chisilamu nthawi zakummawa zokha. Ikakwana nthawi yopemphera Swala 
akapemphere nawo. Koma ikafika nthawi yamadzulo atuluke m'chipembedzocho 
ncholinga choti asokoneze Asilamu maganizo, makamaka omwe adali ofooka pomwe 
aone kuti anthu anzeru adalowa m'chipembedzocho, koma kenako atulukamo, 
nawonso mwina atuluka poganiza kuti chikadakhala chipembedzo chenicheni anthu 
anzeru sakadatulukamo. Izi zidali ndale za Ayuda zomwe Allah adaziulula. 

kwa Allah). Ndithudi, Allah amakonda opewa machimo. 


77. Ndithu anthu amene akusinthanitsa chipangano cha Allah ndi 
malumbiliro awo, (ndi zinthu za) mtengo wochepa, iwo alibe gawo 
labwino pa tsiku lachimaliziro. Ndipo Allah sadzawayankhula (ndi 
mawu abwino); ndipo sadzawayang’ana (ndi diso la chifundo) pa tsiku 
lachimaliziro. Ndiponso sadzawayeretsa (kumachimo awo); ndipo iwo 
adzapeza chilango chopweteka. 


78. Ndipo ndithu mwa iwo muli gulu lomwe likukhotetsa malirime awo 
(powerenga) buku kuti muwaganizire (mawu awowo) kuti ndi a m"buku 
la Allah); pomwe si a m'buku (la Allah). Ndipo akunena: “Izi zachokera 
kwa Allah.” Pomwe zimenezo sizinachokere kwa Allah; ndipo 
akumnamizira Allah uku akudziwa. 


79. Sikoyenera kwa munthu yemwe Allah wampatsa buku ndi chiweruzo 
ndi uneneri, kenako nanena kwa anthu: “Khalani opembedza ine, mmalo 
mwa Allah.” Koma (awauze): “Khalani opembedza Allah, anzeru, 
aluntha chifukwa choti mukuphunzitsa buku ndi chifukwanso cha 
zomwe mukaphunzira.” 


80. Ndipo sangakulamulireni kuwasandutsa angelo ndi aneneri kukhala 
milungu. Kodi angakulamulireni kusakhulupirira pambuyo poti muli 
Asilamu (ogonjera)? 


81. Ndipo (kumbukirani) pamene Allah adatenga lonjezo kwa aneneri, 
(kuwauza): “Ndikakupatsani buku ndi nzeru, nakudzerani Mtumiki 
wotsimikizira zomwe zili pamodzi ndi inu, mudzamkhulupirire ndi 
kumthangata.” (Allah) adatinso: “Kodi mwavomereza ndi kulandira 
pa zimenezi pangano langali?” (Two) adati: “Tavomereza.” (Iye) adati: 
“Tsono chitirani umboni, ine ndili pamodzi nanu mwa oikira umboni.” 


82. Ndipo amene adzatembenuke pambuyo pa lonjezoli, (Allah adzawalanga 
chifukwa chakuti) iwo ngopandukiradi chilamulo cha Allah. 


83. Kodi akufuna chipembedzo chomwe si cha Allah pomwe chinthu 

chilichonse chili kumwamba ndi pansi chikugonjera Iye, mofuna kapena 
mosafuna? Ndipo onse adzabwezedwa kwa Iye. 


84. Nena: “Takhulupirira Allah ndi zomwe zavumbulutsidwa pa ife, ndi 
zomwe zidavumbulutsidwa kwa Ibrahim, ndi Ismail, Ishag ndi Yagub 
ndi zidzukulu (zake), ndi zimene adapatsidwa Musa ndi Isa (Yesu), ndi 
aneneri (ena) zochokera kwa Mbuye wawo. Sitisiyanitsa aliyense pakati 
pawo, ndipo ife kwa Iye ndi Asilamu (odzipereka kwathunthu).” 


85. Ndipo amene angafune chipembedzo chosakhala Chisilamu, 
sichidzalandiridwa kwa iye. Ndipo iye tsiku lachimaliziro adzakhala 
mmodzi mwa (anthu) otaika. 


86. Kodi Allah angawaongole bwanji anthu omwe atuluka m’chikhulupiliro 
pambuyo pakukhulupirira natsimikiza kuti Mtumiki (uyu 
Muhammad {s.a.w}) ngoona, nkuwafikiranso zisonyezo zoonekera? 
Koma Allah saongola anthu ochita zoipa. 


87. Ndithu mphoto yawo ndiyakuti pa iwo pali matembelero a Allah, a 
angelo ndi anthu onse. 


88. M’menemo adzakhala nthawi yaitali; ndipo sichidzapeputsidwa 
chilango kwa iwo, ndiponso sadzapatsidwa danga. 


89. Kupatula anthu amene alapa, pambuyo pa zimenezo nachita zabwino. 
ndithudi, Allah Ngokhululuka, Ngwachisoni chosatha. 


90. Ndithudi, amene atuluka m'chikhulupiliro pambuyo pokhulupirira, 
kenako naonjezera kusakhulupirira, kulapa kwawo sikudzavomerezedwa 
konse. Ndipo iwo ndiosekera. 


91. Ndithudi amene sadakhulupirire, nkumwalira pamene ali osakhulupirira, 
sikudzalandiridwa kwa aliyense wa iwo ngakhale atapereka dipo la golide 
lodzadza dziko lonse. Iwo ndi omwe adzalandire chilango chopweteka, 
ndipo sadzakhala ndi athandizi. 


92.  Simudzapeza ubwino (weniweni) kufikira mutapereka m’zimene 
mukuzikonda. Ndipo chilichonse chimene mupereka, ndithudi, Allah 
akuchidziwa. 

93. Zakudya zonse zidali zololedwa kwa ana a Israyeli kupatula chimene 
adadziretsa Israyeli mwini wake Taurat isadavumbulutsidwe. Nena: 
“Bwerani ndi Tauratiyo ndipo iwerengeni ngati mukunena zoona.”!! 


94. Choncho aliyense amene adzapekera bodza Allah pambuyo pa izi iwo 
ndiwochita zoipa. 


95. Nena: “Allah wanena zoona. Choncho tsatirani chipembedzo cha 
Ibrahim yemwe adali wolungama; sadali mwa ophatikiza Allah ndi 
mafano.” 


96. Ndithudi, nyumba yoyamba yomwe idakhazikitsidwa chifukwa cha 
anthu (kuti azipempheramo) ndiyomwe ili pa Bakka (ku Makka); 
yodalitsidwa ndiponso ndichiongolo kwa anthu onse.”! 


97. M’menemo muli zizindikiro zoonekera (zozindikiritsa kupatulika kwake 
ndi ukale wake); ndi pamalo pomwe Ibrahim adali kuimilira; ndipo 
amene akulowamo amakhala m'chitetezo; ndipo Allah walamula anthu 
kuti akachite Hajj ku nyumbayo amene angathe kukonzekera ulendo 
wonka kumeneko. Ndipo yemwe angakane, (osapitako pomwe ali nazo 
zomuyenereza), ndithudi, Allah Ngwachikwanekwane pa zolengedwa 
Zake. 


98. Nena: “E inu amene mudapatsidwa buku! chifukwa chiyani mukuzikana 
zizindikiro za Allah pomwe Allah ndi Mboni wa zonse zimene 
mukuchita?” 


99. Nena: “ E inu amene mudapatsidwa buku! Chifukwa chani mukutsekereza 


[1] Ayuda adauza Mtumiki (s.a.w) kuti: “Iwe sukutsata chikhalidwe cha Ibrahim 
ngakhale umadzinyenga kuti ukumtsata. Nanga bwanji ukudya nyama 
ya ngamira, pomwe mneneri Ibrahim sadali kudya ngamira?” Apa Allah 
akuwatsutsa kuti ngabodza. Ndipo buku lawo la Taurat ndilo mboni pa bodza 
lawoli. atavundukula buku lawo la Taurat apeza kuti yemwe adadziletsa 
kudya ngamira ndi Yakobo, yemwe ankadziwikanso kuti Israeli, osati mneneri 
Ibrahim. Yakobo njemwe adasala kudya nyama ya ngamira mwa chifuniro 
chake. Ndipo izi adazichita popanda kukakamizidwa ndi Allah. 


Apa akunenetsa kuti nyumba yoyamba kukhazikitsidwa kwa anthu kuti ikhale 
yochitira mapemphero ndi Al-Kaaba, osati Baiti Mugaddas monga momwe Ayuda 
amakhulupilira. 

anthu amene akhulupirira kuyenda pa njira ya Allah? Mukufuna kuti 
ikhote pomwe inu ndinu mboni (kuti ndi njira ya Allah yopanda choipa)? 
Komatu Allah sanyalanyaza zomwe mukuchita.” 


100. E inu amene mwakhulupirira! Ngati muwamvera ena mwa amene 
apatsidwa buku, akubwezani kuti mukhale osakhulupirira pambuyo pa 
chikhulupiliro chanu. 


101. Kodi mukukanira bwanji pomwe ndime za Allah zikuwerengedwa 
kwa inu, pomwenso Mtumiki Wake ali pamodzi nanu? Ndipo amene 
agwiritse mwa Allah (bwinobwino), ndithudi iye wawongoleredwa 
kunjira yoongoka. 


102. E inu amene mwakhulupirira! Opani Allah; kuopa kwenikweni. Ndipo 
musafe pokhapokha mutakhala Asilamu (ogonjera).!! 


103. Ndipo gwiritsani chingwe (chipembedzo) cha Allah nonsenu, ndipo 
musagawikane. Kumbukirani mtendere wa Allah womwe uli pa inu; 
pamene mudali odana ndipo Iye adalunzanitsa pakati pa mitima yanu, 
tero mwa mtendere Wake mudakhala abale; ndipo mudali m’mphepete 
mwa dzenje la moto (wa Jahanama), ndipo Iye adakupulumutsanimo. 
Umo ndi momwe Allah akukufotokozerani ma Ayah Ake (ndime Zake) 
kuti muongoke.!”! 


104. Ndipo mwa inu lipezeke gulu la anthu oitanira ku zabwino (Chisilamu) 
ndipo alamule (kuchita) zabwino ndikuletsa zoipa. Iwo ndiwo opambana. 


105. Ndipo musakhale monga aja amene adagawikana nasiyana pambuyo 
powadzera zisonyezo zoonekera poyera (zowaletsa kutero). Ndipo iwo 
adzakhala ndichilango chachikulu. 


[I] Pa ndime iyi akulangiza kuti nthawi iliyonse munthu akhale m'chikhalidwe cha 
Chisilamu chokwanira popewa zoletsedwa ndi kumachita zimene alamulidwa 
kuchita mmene angathere, chifukwa chakuti munthu sangadziwe nthawi imene imfa 
ingamufikire. 


[2] Ndime izi zikuwauza Asilamu onse kuti akhale ogwirizana pamodzi m'dzina 
lachipembedzo chawo cha Chisilamu. Asapatukane popatsana maina 
atsopano kapena kuti awa akuchokera ku dziko lakutilakuti, awa ngamtundu 
wakutiwakuti. Kuchita zimenezo nkulakwa kwambiri. Koma pakati pa 
Asilamu pakhale chimvano. 

106. Patsikulo nkhope zina zidzakhala zowala pomwe nkhope zina 
zidzakhala zakuda. Tsono amene nkhope zawo zidzakhala zakuda, 
(adzauzidwa): “Kodi mudakana ( Allah) pambuyo pa chikhulupiliro 
chanu? Choncho, lawani chilango (chopweteka) chifukwa cha zomwe 
mudali kuzikana.” 


107. Tsono (anthu odala) omwe nkhope zawo zidzawale, adzakhala 
m'chifundo cha Allah. Two mmenemo adzakhala nthawi yaitali. 


108. Awo ndi ma Ayah (ndime) a Allah; tikukuwerengera mwa choonadi. 
Ndipo Allah safuna kupondereza zolengedwa (Zake). 


109. Chilichonse cha kumwamba ndipansi ncha Allah. ndipo zinthu zonse 
zidzabwezedwa kwa Allah. 


110. Inu (Asilamu) ndinu gulu labwino limene lasankhidwa kwa anthu. 
Mukulamula (kuchita) zabwino ndi kuletsa zoipa, ndipo mukukhulupirira 
mwa Allah. Ndipo aja adapatsidwa buku akadakhulupirira monga 
momwe (adawalamulira) kukadakhala kwabwino kwa iwo. (Koma) 
mwa iwo alipo okhulupirira pomwe ambiri mwa iwo ngopandukira 
(chilamulo cha Allah).!" 


111. Sangakuvutitseni (adani anuwo, makamaka Ayuda) koma nditimasautso 
(tochepa); ngati (atayesera) kukuthirani nkhondo, akufulatirani 
(kuthawa); ndipo kenako sangapulumutsidwe. 


112. Adindidwa chidindo chakunyozeka paliponse pamene angapezeke 
kupatula (akagwira) chingwe (cha chipembedzo) cha Allah, kapena 
chingwe cha anthu (pothandizidwa ndi anthu ena. Koma paokha 
sangakhale ndi nyonga). Abwerera ndi mkwiyo wa Allah; ndipo chidindo 
chaumphawi chadindidwa pa iwo. Izi nchifukwa chakuti iwo sadali 
kukhulupirira mawu a Allah, ndipo amapha aneneri popanda choonadi. 
Izi nchifukwa chakutinso adanyoza ndi kulumpha malire. 


113. Iwo amene adapatsidwa buku sali ofanana. Mwa iwo muli anthu 


[1] Apa akutchula zifukwa zomwe chipembedzo cha Chisilamu chapambanira 
zipembedzo zina. Tero tiyeni tigwirizane ndizimenezi kuti tikhaledi opambana. 

olungama omwe akuwerenga ma Ayah (ndime) a Allah nthawi za usiku 
uku akumulambira. 


114. Amakhulupirira Allah ndi Isiku lomaliza; ndipo amalamulira (kuchita) 
zabwino ndikuletsa zoipa; ndipo amachita changu pa zinthu zabwino. 
Ndipo iwo ndi omwe ali mwa anthu abwino. 


115. Ndipo chabwino chilichonse chimene angachite sadzakanidwa nacho, 
(koma adzawalipira malipiro abwino). Ndipo Allah Ngodziwa za amene 
akuopa Iye.!"! 


116. Ndithudi, amene sakhulupirira, chuma chawo ngakhale ana awo, 
sizidzawathandiza chilichonse kwa Allah. Ndipo iwo ndi anthu a ku 
Moto basi; adzakhala mmenemo nthawi yaitali. 


117. Fanizo la chimene akupereka mwaulere pa moyo uwu wa dziko 
lapansi, chili ngati mphepo yomwe mkati mwake muli chisanu 
chaukali, chagwera pa munda wa anthu omwe adadzichitira okha zoipa, 
n’kuuonongeratu. Si Allah amene adawachitira zoipa, koma iwo okha 
adadzichitira zoipa.”! 


118. E inu amene mwakhulupirira! Musawachite omwe sali mwa inu kukhala 
abwenzi; owauza chinsinsi, iwo sasiya kukuchitirani choipa. Amakonda 
zimene zikukuvutitsani. Chidani chawo (pa inu) chaonekera m”milomo 
yawo. Ndipo zimene zikubisa zifuwa zawo, nzazikulu zedi. Ndithudi, 
takufotokozerani zizindikiro zonse ngati inu muli anthu ozindikira.”! 


[1] Apa akunenetsa kuti aliyense amene akuchita zabwino ndicholinga chabwino ndi kutsata 
lamulo la Allah, adzalipidwa pa zabwino zakezo. 


[2] Tsono amene savomereza Allah potsatira malamulo ake ndi kusiya zomwe lye 
adaletsa, ngakhale atachita zabwino zotani sakamlipira pa tsiku lachimaliziro. 
Ngati nkofunika kuti amulipire, ndiye kuti amulipiliratu pompano pa dziko lapansi. 


[3] Chimodzi mwa zinthu zazikulu chomwe chimachititsa kuti zochita za anthu 
zitheke kapena kuti zilongosoke, ndiko kuzikonza zinthuzo mwa chinsinsi. 
Zioneke pamaso pa anthu zili zothaitha kuzikonza. Chifukwa pali anthu 
ambiri oipa maganizo omwe safuna kuti zinthu za anzawo zilongosoke. 
Iwo amafunitsitsa kuti aziononge zisanachitike. Ndipo nchifukwa chake apa 
akuletsa kuwaululira zachinsinsi anthu omwe sali Asilamu, kapena kuwachita 
kukhala abwenzi enieni. 

119. Ha! Inu ndinu amene muwakonda (adani anu) pomwe iwo sakukondani 
ngakhale inu mukukhulupirira mabuku onse! Akakumana nanu amanena 
(mwachiphamaso): “Takhulupirira.” Koma akakhala kwa okha, 
amakulumirani nsonga za zala chifukwa chaukali. Nena: “Mwalirani 
ndiukali wanuwo ndithudi, Allah akudziwa za m’zifuwa (mwanu).” 


120. Ngati chabwino chikakufikirani, amaipidwa nacho; koma choipa 
chikakugwerani amachikondwelera. Koma ngati inu mupirira ndi 
kuopa Allah, ndale zawo sizingakuvutitseni chilichonse. Ndithu Allah 
akudziwa bwino zonse zimene iwo akuchita.!" 


121. (Kumbukira) pamene unachoka m’mawa kusiya banja lako kuti 
uwakonzere Asilamu malo omenyanira (nkhondo). Ndipo Allah 
Ngwakumva, Ngodziwa.!”! 


122. (Kumbukira) pamene magulu awiri mwa inu anafunitsitsa kuti athawe 
(chifukwa cha mantha monga momwe adathawira achinyengo). Koma 
Allah adali Mtetezi wa magulu awiriwo. (Choncho adawasunga kuti 
asathawe). Ndipo okhulupirira ayadzamire kwa Allah Yekha basi. 


123. Allah adakupulumutsani pa (nkhondo) ya Badri pomwe inu munali 
ofooka (chifukwa chakuchepa ndi kusakhala ndi zida zokwanira). 


Komatu sikuti apa akuletsa ubwenzi wakuti: “Muli bwanji? Tili bwino”. Ndiponso 
sakuletsa kuwachitira zabwino ndi zachilungamo, monga momwe afotokozera 
pandime yachisanu nchitatu yam'surat Mumtahina. (Qur’an 60:8) 


M'ndime iyi akuwauza kuti asaope ufiti ngakhale kulodzedwa. Koma ayadzamire 
kwa Allah basi. Chimene Allah wafuna chimachitika. Palibe amene angachitsekereze. 
Choncho m'bale wanga moyo wako ukhale wokhazikika. Ngati ufuna kuchita 
chinthu usaope mfiti, wadumbo ndi mdani. dziwa kuti chimene Allah walemba 
sichingafafanizidwe. 


Apa akunena nkhani ya nkhondo yachiwiri yaikulu kwabasi pambiri ya 
Chisilamu, nkhondo ya Uhudi. Nkhondo imeneyi Asilamu adakumana 
ndi masautso akulu chifukwa cha Asilamu ena amene adaswa lamulo la 
Mtumiki (s.a.w). Ndiponso chifukwa cha anthu ena omwe adalowa Chisilamu 
mwachiphamaso, (achiphamaso) omwe adapita ku nkhondo pamodzi ndi 
Mtumiki (s.a.w) koma adakathawa kunkhondoko. Ndipo adali ochuluka 
gawo limodzi mwa magawo atatu a Asilamu (1/3). Pothawapo adathawa 
ochuluka kuposa nambala yatchulidwayi. Koma ena mwa iwo adabwerera 
nkudzalumikizananso ndi gulu la nkhondo la Mtumiki (s.a.w). 

Choncho opani Allah kuti mumthokoze (nthawi zonse pa zomwe 
akukuchitirani). 

124. (Kumbukira) pamene umauza okhulupirira: “Kodi sizikukukwanirani 
pokuonjezerani Mbuye wanu zikwi zitatu za angelo otsitsidwa?!'! 


125. Inde, ngati mupirira ndi kudziteteza ku machimo, ndipo (adani anu) 
nakudzerani mwachangu chawo chimenechi, pamenepo Mbuye wanu 
adzakuonjezerani ndi zikwi zisanu za angelo odziwa kumenya nkhondo.” 


126. Ndipo Allah sadachite izi (potumiza angelo) koma kuti ukhale 
uthenga wabwino kwa inu ndi kuti pakutero mitima yanu ikhazikike ndi 
zimenezo. Ndipo chithandizo sichichokera (kwa wina aliyense) koma 
kwa Allah basi, Wamphamvu zoposa, Wanzeru zakuya. 


127. (Kuchita izi) nkuti adule gawo la osakhulupirira (kuti ena a iwo 
aphedwe) kapena awasambule ndi kuti abwelere ali olephera.™ 


128. Iwe ulibe chako pa izi. Mwina (Allah) angalandire kulapa kwawo 
kapena kuwalanga pakuti ndithu iwo ndi anthu oipa. 


129. Zonse zakumwamba ndi zapansi nza Allah; amamkhululukira amene 
wamfuna, ndikumulanga amene wamfuna. Komatu Allah Ngokhululuka 
kwambiri, Ngwachisoni chosatha. 


130. E inu amene mwakhulupirira! Musadye Riba (chuma cha katapira), 
kumangoonjezeraonjezera. Ndipo opani Allah kuti mupambane."”! 


[1] M’ndime iyi akunena kuti Asilamu pankhondo zawo zolimbana ndi anthu osakhulupilira 
Allah, adali kuthandizidwa ndi magulumagulu a Angelo. Angelowo amadza 
monga anthu ndipo amamenya nkhondo ndi mphamvu zaumunthu, osati zaungelo. 
Akadamenya nkhondoyo ndimphamvu yaungelo ndiye kuti mngelo mmodzi yekha 
akadawamaliza osakhulupilira onse psiti. 


[2] (Ndime 127-128) Apa Allah akufotokoza zifukwa zomwe adapambanitsira Asilamu. 
Ndipo akusonyeza ufumu Wake kuti chimene Iye wachifuna nchomwe chingachitike, 
osati chomwe auje ndi auje akufuna, ngakhale Mtumiki amene. Ngabodza omwe amati 
chimene akutiakuti afuna chimachitika, eti chifukwa choti iwowo ngolungama kwa 
Allah, kapena chifukwa chakuti ngoyera. Izi sizoona. 


[3] Kuipa kwina kwa malonda a katapira (Riba) ndiko kuti amangoonjezeraonjezera 
mpaka kuchimaliza chuma chamnzakeyo momchenjelera. Ndipo nchifukwa 

131. Ndipo opani Moto umene wakonzedwa kwa (anthu) osakhulupirira. 
132. Ndipo mverani Allah ndi Mtumiki kuti mumveredwe chisoni. 


133. Ndipo chimkereni mwachangu chikhululuko cha Mbuye wanu 
(kupyolera m’zochita zanu zabwino), ndi Munda (Wake) umene 
Kutambasuka kwake (mulifupi) kuli ngati kumwamba ndi pansi, 
(womwe) wakonzedwa kuti ukhale wa oopa Allah.!'! 


134. Omwe amapereka (zopereka zawo mwaulere) pamene akupeza 
bwino ngakhale pamene akuvutika; amenenso amabisa ukali wawo ndi 
okhululukira anthu. Ndipo Allah amakonda ochita zabwino.”! 


135. Ndi amene amati akachita uve (wamachimo), kapena kudzichitira okha 
zoipa, amakumbukira Allah nampempha chikhululuko pa machimo awo. 
Kodi ndindani angakhululuke machimo kupatula Allah; ndipo napanda 
kupitiriza machimo omwe achita uku akudziwa. 


136. Iwowo mphoto yawo ndi chikhululuko chochokera kwa Mbuye wawo, 
ndi minda yoyenda mitsinje pansi pake (ndi patsogolo pake), momwe 
akakhalamo nthawi yaitali. Taonani kukoma malipiro a ochita zabwino. 


137. Zidapita njira za zilango zambiri zosiyanasiyana zomwe adapatsidwa 
amene adalipo patsogolo panu. Tero tayendani pa dziko ndi kuona 
momwe adalili mapeto a anthu otsutsa. 


138. Uku ndi kulengeza poyera kwa anthu (onse); komanso chiongoko ndi 
ulaliki kwa (anthu) oopa Allah! 


139. Ndipo musafooke (pomenya nkhondo), ndiponso musadandaule (ndi 
mavuto amene akupezani) pakuti ndinu apamwamba, ngati mulidi 
okhulupirira. 


chake m’ndime yachiwiriyi ya 131 akunenetsa kuti ngati sasiya mchitidwe wa 
katapira (Riba) ndi kubweza kwa eni zomwe adalandazo, moto wa Jahanama 
ukuwadikira. 


[1] Ndime iyi ikulimbikitsa anthu kuti akangaze kuchita zinthu zowapezetsa 
chikondi cha Allah. 


[2] Ndime 134-135 zikutchula ena mwa makhalidwe omwe munthu atakhala nawo akalowa 
ku Munda wa mtendere. 

140. Ngati mwavulazidwa, naonso anthuwo avulazidwanso molingana. 
Ndipo amenewo ndimasiku, timawapatsa anthu mosinthanasinthana. 
(Ichi chachitika) kuti Allah aonetse poyera amene akhulupirira (moona; 
choncho sadathawe konse); ndi kuti awachite ena mwa inu kukhala 
Shuhadaa (ofera pankhondo yoyera). Komatu Allah sakonda anthu 
ochita zoipa.!"! 


141. (Izi) nkuti Allah awayeretse amene akhulupirira ndikuwathetseratu 
osakhulupirira. 


142. Kodi mukuganiza kuti mukalowa ku Munda wamtendere pomwe 
Allah asadawaonetsere poyera amene amenyera chipembedzo cha Allah 
mwa inu ndi kuwaonetseranso poyera opirira (pa nkhondo ya Allah)? 


143. Ndithudi, mudali kuilakalaka imfa musanakumane nayo. Ndithudi 
tsopano mwaiona (ndikuphedwa kwa abale anu) inu mukupenya. 


144. Muhammad (s.a.w) sali chinthu china koma Mtumiki chabe. Patsogolo 
pake adamuka atumiki ambiri. Kodi ngati atamwalira kapena kuphedwa, 
mungabwelerenso m’mbuyo? Ndipo amene abwelere m"mbuyo mwake 
savutitsa Allah ndi chilichonse; koma Allah adzalipira othokoza.”! 


145. Munthu aliyense sangafe pokhapokha mwa chilolezo cha Allah, (ndi 
kukwanira) nthawi yake yolembedwa. Ndipo amene akufuna mphoto 


[1] M’ndime iyi Allah akukumbutsa Asilamu zinthu zosowetsa mtendere zomwe zidawapeza 
m’masiku a Uhudi powauza kuti monga iwo adavutitsidwa ndi adani awo, nawonso 
adaniwo adavutitsidwa. Umo ndi momwe zinthu zimachitikira mosinthasintha. Nthawi 
zina zigwera awa, kenako zigwera ena, malinga ndi zochita zawo. Allah sakondera. 


Pamene Asilamu adamva ubwino waukulu umene angaupeze akafera pa 
nkhondoyo monga “Shahidi”, aliyense wa iwo adakhumba akadafera pa 
nkhondo yoteroyo, kuti akapeze ulemelerowo. Choncho Asilamu makumi 
asanu ndi awiri (70) adaphedwa pa nkhondo ya Uhudi mwa anthu mazana 
asanu ndi awiri (700) omwe adaima mwamphamvu kulimbana ndi anthu 
osakhulupilira omwe adalipo zikwi zitatu (3,000). 


[3] Apa akunena mwatsatanetsatane kuti Mneneri Muhammad (s.a.w) ndi mtumiki 
basi yemwe ndimunthu monga alili anthu ena onse. Adafa monga momwe 
ena adafera. Koma ngakhale iye wafa anthu ena atsanzire chikhalidwe chake 
ndi zophunzitsa zake zomwe amaphunzitsa. Asabwelere m"mbuyo kusiya 
Chipembedzo poona kuti iye wafa. 

ya pa dziko la pansi, timpatsa pompo; ndipo amene akufuna Mphoto ya 
tsiku lachimaliziro tidzampatsa konko. Ndipo, tidzawalipira (zabwino) 
othokoza.!"! 


146. Ndi Aneneri angati adamenyana (ndi adani) pamodzi ndi anthu 
Olungama ambiri, komatu sadataye mtima pa mavuto omwe adawagwera 
pa njira ya Allah; sadafooke ndipo sadagonjere (adani awo), ndipo Allah 
amakonda opirira.”! 


147. (Anthu olungamawa) kunena kwawo sikudali kwina koma ankati: 
“Mbuye wathu! Tikhululukireni machimo athu ndi kupyola malire 
kwathu m’zinthu zathu. Ndipo limbikitsani mapazi athu (panjira Yanu) 
ndipo tithandizeni ku anthu osakhulupirira.” 


148. Choncho Allah adawapatsa mphoto ya pa dziko lapansi ndi mphoto 
yabwino ya tsiku lachimaliziro. Allah amakonda ochita zabwino. 


149. E inu amene mwakhulupirira! Ngati muwamvere amene 
sadakhulupirire, akubwezerani kumbuyo kwanu (kumachitidwe 
achikunja) tero mudzakhala otaika. 


150. Komatu Allah ndiye Mbuye wanu. Iye Ngwabwino kwabasi kuposa 
athandizi (ena onse). 


151. Tiponya mantha m’mitima mwa amene sadakhulupirire chifukwa 
chakumphatikiza Allah (ndi mafano) omwe Allah sadatsitsire umboni 
(wosonyeza umulungu wawo) ndipo malo awo adzakhala ku Moto. 
Taonani kuipitsitsa malo a anthu ochita zoipa. 


152. Ndithudi, Allah adakutsimikizirani lonjezo lake (lakuti muwagonjetsa 
adani). Choncho mudali kuwapha mwachilolezo Chake kufikira pamene 
mudafooka ndikuyamba kukangana za lamulolo, tero mudalinyozera 
pambuyo pokuonetsani zimene mumazikonda; (pamenepo mpomwe 


[1] Apa akutilimbikitsa kuti tigwire ntchito yodzatipindulira pa tsiku lachiweruziro 
molimbika, tsiku lomwe ndilamoyo wosatha. 


[2] Asilamu akuwauza kuti asataye mtima atawagonjetsa pa nkhondo iliyonse, kapena 
atawapeza masautso amtundu uliwonse. Chofunika nkupilira ndi kulimbana nawo 
mavutowo. 

adasiya kukuthangatani). Alipo ena mwa inu amene akukonda dziko 
lapansi (zamdziko), ndipo alipo ena mwa inu amene akukonda tsiku 
lachimaliziro. Kenako (Allah) adakuchotsani pa iwo (adakusiitsani 
kuwamenya osakhulupirirawo) kuti akuyeseni mayeso. Koma Iye 
tsopano wakukhululukirani. Ndipo Allah ndi mwini kuchita zabwino pa 
okhulupirira.!"! 


153. Kumbukirani pamene mudali kuthawa mwa liwiro popanda kumvera 
aliyense; pomwe Mtumiki adali kukuitanani, ali pambuyo panu. 
Ndipo (Allah) Adakupatsani madandaulo pa madandaulo. (Motero 
wakukhululukirani) kuti musadandaule pa zomwe zakudutsani, 
ngakhalenso (pa masautso) omwe akupezani. Ndipo Allah Ngodziwa 
zonse zimene muchita. 


154. Kenako pambuyo pa kudandaula, adakutsitsirani mpumulo - tulo tomwe 
tidaphimba gulu lina mwa inu. Padali gulu lina lomwe maganizo awo 
adawatangwanitsa namuganizira Allah ndizoganizira zopanda choonadi, 
zoganizira zaumbuli; ankati: “Ha! Kodi tili ndi chiyani ife pa chinthu 
ichi?” Nena: “Zinthu zonse nza Allah.” Akubisa m’mitima mwawo 
zomwe sakuzionetsa kwa iwe. Akunena: “Tidakakhala ndi chilichonse 
pa chinthu ichi, sitikadaphedwa apa.” Nena: “Ngakhale mukadakhala 
m’nyumba zanu, ndithudi kwa iwo amene imfa idalembedwa (kuti 
amwalire) akadapita kumalo omwalilirawo, koma Allah (adachita izi) 


[1] Apa akulongosola chifukwa chomwe Asilamu adapezera mavuto. Iwo adapeza mavuto 
chifukwachoswa lamulo la Mtumiki (s.a.w) lomwe adawalamula. Mtumiki (s.a.w) adaika 
pa phiri anthu makumi asanu (50) omwe adali akatswiri olasa mipaliro. Adawauza kuti 
asachokepo kuti ateteze gulu la Asilamu kuti adani asawamenye nkhondo powadzelera 
kumbuyo. Adanenetsa kwa iwo kuti asachoke pamalopo ngakhale ataona kuti anzawo 
akupambana kapena akugonja, kufikira Mtumiki atawalamula kuti achokepo. Koma 
ena mwa iwo adanyoza lamuloli pamene adaona kuti anzawo chammunsi mwa phirilo 
akupambana ndipo akuthamangitsa adani ndi kuwapha ndikumatola zotolatola za 
pankhondo. Choncho, iwo anatsika paphiripo nkusakanikirana ndi anzawo nayamba 
kutola nawo zotola zapankhondo. Mtsogoleri wawo adayesera umu ndi umu kuwaletsa 
koma sadamumvere kupatula ochepa okha amene adatsala pa phiripo. Pompo ngwazi 
zina za m’gulu la adani awowo zitaona kuti anthu omwe adali pa phiri achokapo, 
zidalitembenuza gulu lawo lankhondo nkuyamba kuwamenya Asilamu chakumbuyo. 
Potero ambiri adaphedwa ndi kuvulala. 

kuti awonetse poyera zomwe zili m’zifuwa zanu. Ndikuyeretsa zomwe 
zili m’`mitima mwanu. Ndipo Allah Ngodziwa za mzifuwa.”!!! 


155. Ndithudi, mwa inu amene adabwerera m’mbuyo (kuthawa) tsiku 
lomwe magulu awiri a nkhondo adakumana (pa nkhondo ya Uhudi; 
gulu la osakhulupirira ndi gulu lankhondo la Asilamu), satana ndiyemwe 
adawaterezetsa chifukwa cha zina (zolakwa) zomwe adachita; ndipo 
Allah (tsopano) wawakhululukira. Ndithudi, Allah Ngokhululuka 
kwambiri, Ngoleza koposa. 


156. E inu amene mwakhulupirira! Musakhale ngati amene sadakhulupirire, 
nanena za anzawo pamene akuyenda pa dziko kapena pomwe 
akumenyana nkhondo (ndikufera konko): “Akadakhala ndi ife sakadafa, 
ndiponso sakadaphedwa.” Allah (adawathira maganizo amenewa) kuti 
azipange zimenezo kukhala zodandaulitsa m”mitima mwawo. Komatu 
Allah ndi amene amapereka moyo ndi imfa. Ndipo Allah akuona zonse 
zomwe mukuchita.! 


157. Ndipo ngati mwaphedwa pa njira ya Allah, kapena kufa, (palibe 
chotaika kwa inu) pakuti chikhululuko ndi chisoni zochokera kwa Allah 
nzabwino kuposa zomwe akuzisonkhanitsa (pa moyo wa pa dziko 
lapansi). 


158. Ndipo ngati mumwalira kapena kuphedwa (n’chimodzimodzi), 
ndithudi nonsenu mudzasonkhanitsidwa kwa Allah. 


[1] Gulu la adani lija lidabwerera kwawo. Koma ena mwa Asilamu achinyengo omwe adali 
m’gulu la Asilamu omwe sadathawe pomwe anzawo amathawa, sadakhulupirire kuti 
adaniwo abwerera kwawo, chifukwa choopa; amangoganiza kuti akadalipobe ndipo 
mwina awathiranso nkhondo kachiwiri. Tero adadzazidwa mantha m”mitima mwawo 
ndipo tulo tidawasowa. Koma Asilamu enieni sadalabadire chilichonse. Amangodya 
ndi kugona ngati kuti zopweteka sizinawakhudze. 


[2] (Ndime 156-157) Apa Asilamu akuwapepesa kuti asaganizire kuti imfayo yawapeza 
anzawo chifukwa chopita ku nkhondo nkuti akadapanda kupitako sakadafa. Koma 
akuwauza kuti adafa chifukwa nthawi yawo yomwe Allah adawalembera kuti 
akhale pa dziko lapansi idatha. Ndipo ngakhale akadakhala m’nyumba zawo imfa 
ikadawapezabe. Ndipo akuwauzanso kuti imfa yofera ku nkhondo yoyera njabwino 
kuposa yofera pakhomo. 

159. Chifukwa cha chifundo chochokera kwa Allah, uli woleza mtima kwa 
iwo, (iwe Mtumiki Muhammad fs.a.w?). Ndipo ukadakhala waukali, 
wouma mtima, ndithudi, akadakuthawa pamaso pako. Choncho 
akhululukire ndi kuwapemphera chikhululuko (kwa Allah); ndipo chita 
nawo upo pa zinthu. Ndipo ngati watsimikiza, tsamira kwa Allah (basi, 
ndi kuchita chimene watsimikiza kuchichita). Ndithudi, Allah amakonda 
oyadzamira Kwake (odalira Iye). 


160. Ngati Allah akupulumutsani, palibe amene angathe kukugonjetsani. 
Ndipo ngati akulekani, ndaninso angakupulumutseni pambuyo pake. 
Choncho, okhulupirira ayadzamire kwa Allah basi. 


161. Nkosatheka kwa Mtumiki kuchita chinyengo. Ndipo amene achite 
chinyengo adzadza pa tsiku lachimaliziro ndi zomwe adazichitira 
chinyengo. Kenako munthu aliyense adzalipidwa mokwanira pa zomwe 
adachita. Ndipo sadzaponderezedwa. 


162. Kodi amene akutsata chokondweretsa Allah angalingane ndi yemwe 
wabwerera ndi mkwiyo wochokera kwa Allah, ndipo Jahannam 
nkukhala malo ake? Taonani kuipa kumalo obwerera! 


163. Iwo ali ndi maulemelero (osiyanasiyana) kwa Allah. Ndipo Allah 
akuona zonse zomwe akuchita. 


164. Ndithudi, Allah adawachitira ubwino waukulu okhulupirira 
powatumizira Mtumiki wochokera mwa iwo yemwe akuwawerengera 
ma Ayah ake (ndime zake) ndikuwayeretsa ndikuwaphunzitsa buku ndi 
(mawu a) nzeru. Ndithudi, kale adali mkusokera koonekera.!"! 


165. Pamene sautso lidakupezani lomwe inu mudawathira nalo (adani 
anu) lochulukirapo kawiri, mudanena: “Lachokera kuti (sautso) ili?” 
Nena: “Ilo lachokera kwa inu eni (chifukwa cha kunyoza lamulo lomwe 
adakuuzani). Ndithudi, Allah Ngokhoza chilichonse.” 


166. Ndipo sautso lomwe lidakupezani tsiku lomwe adakumana magulu 


[1] Apa Allah akukumbutsa Asilamu za chisomo chomwe adawapatsa pakuwapatsa 
Mtumiki, pomwe Mtumikiyo asanawadzere iwo adali anthu osokera. Koma kupyolera 
mwa Mtumikiyo akhala olungama. 

awiri ankhondo, lidali mwa chilolezo cha Allah ndikutinso awaonetsere 
poyera okhulupirira. 


167. Ndi kuwadziwitsa amene adachita uchiphamaso. Iwo adauzidwa: 
“Bwerani, menyani (nkhondo) pa njira ya Allah kapena mwatsekereze 
(adani kwa ife).” Adati: “Tikadadziwa kuti pali kumenyana, ndithudi, 
tikadakutsatani (koma kumeneko kuli kuphedwa kokhakokha basi).” 
Iwo tsiku limenelo adali pafupi ndikusakhulupirira kuposa chikhulupiliro 
(ngakhale kuti masiku onse amasonyeza Chisilamu mwa chiphamaso). 
Akunena ndi milomo yawo zomwe sizili m’mitima mwawo. Koma 
Allah akudziwa bwinobwino (zonse) zomwe akubisa. 


168. Iwo ndi amene adanena za abale awo pomwe iwo adakhala osapita ku 
nkhondo: “Akadatimvera, sibwenzi ataphedwa.” Nena: “Dzichotsereni 
imfa nokha, (kuti musafe) ngati mukunenadi zoona.” 


169. Ndipo musawaganizire omwe adaphedwa pa njira ya Allah kuti ndi 
akufa, koma iwo ngamoyo, akudyetsedwa kwa Mbuye wawo; 


170. Akukondwera pa zimene wawapatsa Allah kuchokera m’zabwino 
Zake. Ndipo akufunira mafuno abwino amene sadakumane nawo omwe 
ali pambuyo pawo, (omwe alipobe pa dziko lapansi) ponena kuti pa iwo 
sipadzakhala mantha kapena kudandaula. 


171. Akukondwelera chisomo ndi ubwino zochokera kwa Allah, ndi kuti 
Allah sasokoneza malipiro a okhulupirira. 


172.(Awa ndi) amene adavomera Allah ndi Mtumiki pambuyo povulazidwa; 
kwa amene achita zabwino mwa iwo ndi kuopa Allah, adzakhala ndi 
malipiro aakulu.!" 


173. Omwenso adauzidwa ndi anthu (olembedwa ganyu ndi Akafiri aku 
Makka) kuti: “Anthu Akusonkhanirani. Choncho aopeni.” Koma 


[1] Asilamu makumi asanu ndi awiri (70) ataphedwa ndi enanso ochuluka atavulazidwa 
pa nkhondo ija ya Uhudi, Mtumiki (s.a.w) adawalamula Asilamu pompo, uku ali 
ndimabalawo, kuti awatsate adaniwo. Ndipo adawatsatadi. Koma adaniwo atamva 
mphekesera kuti akuwatsata naganiza kuti akutsatidwa ndi chigulu cha nkhondo 
cha Asilamu chachikulu, osati gulu lonlija lomwe adalipatsa mavuto. Choncho 
adaliyatsa liwiro kuthawa. Ndipo Asilamuwo adabwerera pambuyo poyenda 
mtunda wautali kuwatsata adaniwo. Tero Allah adawatamanda Asilamuwa 
pakumvera kwawo kumeneko. 

(zonenazo) zidawaonjezera chikhulupiliro (Asilamu). Ndipo adati: 
“Allah akutikwanira, ndipo Iye ndi Mtetezi wabwino koposa.” 


174. Choncho adabwerera ndi chisomo ndi ubwino zochokera kwa Allah. 
Sichidawakhudze choipa chilichonse; adatsatira zokondweretsa Allah. 
Ndipo Allah ndimwini ubwino waukulu. 


175. Ndithudi uyo (anakuopsezani) ndi satana yemwe amaopseza anzake. 
Choncho musawaope, ndiopeni Ine ngati inu mulidi okhulupirira. 


176. Ndipo asakudandaulitse omwe akuthamangira kuchita zinthu 
zachikunja. Ndithu iwo sangapereke sautso lililonse kwa Allah. Allah 
akufuna kuti asawaikire gawo lililonse la (zabwino) tsiku lachimaliziro, 
ndipo pa iwo padzakhala chilango chachikulu. 


177. Ndithudi, amene asinthanitsa kusakhulupirira ndi chikhulupiliro, 
sangathe kumvutitsa Allah ndi chilichonse. Ndipo pa iwo padzakhala 
chilango chopweteka. 


178. Ndipo amene sadakhulupirire asaganize kuti nthawi yaitali imene 
tikuwapatsayi njabwino kwa iwo. Ndithudi, tikuwapatsa nthawiyi 
kuti aonjezere kuchita uchimo. Ndipo pa iwo padzakhala chilango 
chosambula. 


179. Nkosatheka kwa Allah kusiya okhulupirira momwe mulilimu, mpaka 
atalekanitsa (pakati pawo) oipa ndi abwino. Ndipo nkosatheka kwa Allah 
kukudziwitsani zinthu zamseri, koma Allah amasankha mwa atumiki 
ake amene wamfuna (nkumdziwitsa zina mwa zimenezo). Choncho 
khulupirirani Allah ndi atumiki ake. Ndipo ngati mukhulupirira ndi 
kuopa (Allah), pa inu padzakhala malipiro aakulu.!"! 


180. Ndipo asaganize amene akuchitira umbombo zimene Allah wawapatsa 
kuchokera m'zabwino Zake kuti kutero ndibwino kwa iwo, koma kutero 
nkoipa kwa iwo. Adzanjatidwa magoli pa zomwe adazichitira umbombo 
pa tsiku lachimaliziro. Ndipo um’lowam’malo wa zakumwamba ndi 
pansi ngwa Allah. Ndipo Allah akudziwa zonse zimene mukuchita.”! 


[1] Pa zoopsa ndipamene pamadziwika msilamu weniweni. Ndipamenenso pamadziwikira 
msilamu wachinyengo. 


[2] Apa Allah akuchenjeza mbombo kuti zisaone kutsekemera umbombo wawowo. Chuma 
akuchichitira umbombocho chidzasanduka njoka zomwe zidzawazunza kwambiri. 

181. Ndithu Allah wamva liwu (lonyogodola) la omwe (Ayuda) anena 
kuti: “Allah ngosauka, ndipo ife ndife olemera.” Tazilemba zimene 
anena, ndipo (talembanso) kupha kwawo aneneri popanda choonadi. 
Ndipo tidzawauza (tsiku la chiweruziro): “Lawani chilango cha Moto 
owotcha.”!!! 


182. “Izi nchifukwa cha zomwe manja anu adatsogoza. Ndithudi, Allah sali 
opondereza akapolo Ake.” 


183. Amene anenanso: “Allah Adatilamula ife kuti tisakhulupirire mtumiki 
aliyense mpaka atabwera ndi nsembe yopserezedwa ndi moto.” Nena: 
“Adakudzerani atumiki ndisanadze ndi zisonyezo zooneka ndi chimene 
mukunenachi. Nanga bwanji mudawapha, ngati mukunenadi zoona?”P! 


184.Ndipo ngati akutsutsa iwe (Mtumiki Muhammad (s.a.w }, sichachilendo) 
adatsutsidwanso atumiki patsogolo pako omwe adadza ndi zisonyezo 
zoonekera ndi mabuku anzeru, ndi mabukunso ounika. 


185. Munthu aliyense adzalawa imfa. Ndithudi, mudzalipidwa malipiro 
anu mokwanira tsiku lachimaliziro. Ndipo amene adzatalikitsidwe ndi 
Moto nalowetsedwa ku Munda wamtendere, ndiye kuti wapambana, 
(kupambana kwakukulu), ndipo moyo wapadziko lapansi sulikanthu 
koma ndichisangalalo chonyenga basi.!” 


186. Ndithu mudzayesedwa m'chuma chanu ndi miyoyo yanu; ndipo 
mudzamva masautso ambiri kuchokera kwa omwe adapatsidwa mabuku 


[1] Ayuda adali kuchitira zamwano Mtumiki akamawalimbikitsa olemera kuti adzithandiza 
osauka. Ankati: “Kodi Allah wasauka tsopano kuti ife ndife tidzimdyetsera zolengedwa 
zake?” Taonani momwe adali kumchitira zamwano Allah! 


[2] Awa ndi ena mwa mawu omwe adzauzidwa akadzaponyedwa ku Moto. 


[3] Ayuda pamene Mtumiki (s.a.w) amawauza kuti amtsate amanena kuti: “Ife sadatilamule 
kutsata Mtumiki yemwe akuloleza sadaka. Koma atilamula kutsata atumiki okhawo 
omwe akulamula kuti sadaka zonse azisonkhanitse pamodzi kenako azitenthe ndi moto. 
Kapena moto udze kudzapsereza.” Zoonadi, atumiki otero adadza koma sadawatsate 
monga momwe Allah wanenera apa. Komabe sanawalamule kutsata atumiki otero 
okhawo. Kutero nkungofuna kupeza chonamizira basi. 


[4] Apa anthu akuwauza kuti achite zinthu molimbika zokawalowetsa ku Munda wa 
mtendere ndi kupewa kuchita zinthu zokawalowetsa ku Moto. Chifukwa anthu 
akaponyedwa ku Moto kupyolera m'zochita zawo zoipa. 

kale ndiponso kuchokera kwa omwe akuphatikiza Allah ndi zinthu zina 
(Arab), koma ngati mupirira ndi kudzisunga ku zomwe mwaletsedwa 
ndi Allah, (ndiye kuti mwachita chinthu chabwino kwambiri) pakuti 
zinthu izi (ndi zinthu zazikulu) zofunika munthu kuikirapo mtima. 


187. Ndipo (akumbutse) pamene Allah adamanga chipangano ndi amene 
adapatsidwa buku (ndi kuwauza) kuti ndithudi mudzalifotokoze 
mwatsatanetsatane (bukulo) kwa anthu, ndipo musadzalibise. Koma 
Adaliponya kumbuyo kwa misana yawo naligulitsa ndi mtengo wochepa. 
Taonani kuipa chimene adagula (chimene adasankha)! 


188. Musaganize kuti amene akukondwera ndi zinthu (zoipa) zomwe achita 
nakonda kutamandidwa ndi zomwe sadachite, musawaganizire kuti 
akapulumuka. (Koma kuti) pa iwo padzakhala chilango chopweteka. 


189. Ndipo ufumu wa kumwamba ndi pansi ngwa Allah; ndipo Allah 
Ngokhoza chilichonse. 


190. Ndithudi, m’kulenga kwa kumwamba ndi dziko lapansi ndi kusinthana 
kwa usiku ndi usana, muli zisonyezo kwa eni nzeru, 


191. Omwe amakumbukira Allah, ali chiimire, ali chikhalire, ndi ali 
chigonere chamnthiti mwawo; namalingalira kalengedwe ka thambo 
ndi nthaka (mmene Allah adazilengera, uku akuti): “E Mbuye wathu! 
simunalenge izi mwachabe. Ulemelero Ngwanu. Tichinjirizeni ku 
chilango cha Moto.” 


192. “E Mbuye wathu! Ndithudi, yemwe mudzamulowetse ku Moto ndiye 
kuti mwamuyalutsa, ndipo sipadzakhala athandizi kwa ochita zoipa.” 


193. “E Mbuye wathu! Ndithudi, ife tamva woitana akuitanira ku 
chikhulupiliro kuti: “Khulupirirani Mbuye wanu,” ndipo takhulupirira. 
E Mbuye wathu! Tikhululukireni machimo athu ndi kutifafanizira zoipa 
zathu, ndipo mutenge mizimu yathu tili pamodzi ndi anthu abwino.” 


194. “E, Mbuye wathu! Tipatseni zimene mudatilonjeza kupyolera mwa 
atumiki anu ndipo musadzatisambule tsiku lachimaliziro. Ndithudi, inu 
simuswa lonjezo.” 

195. Choncho Mbuye wawo adawavomereza (zopempha zawo ponena 
kuti): “Ndithudi, ine sindidzasokoneza (khama la) ntchito yabwino 
kwa ochita ntchito mwa inu, kaya atakhala mwamuna kapena mkazi, 
(pakuti) inu ndinu amodzi. Choncho amene asamuka (kumidzi yawo 
mwachifuniro chawo), naapirikitsidwa m’midzi yawo navutitsidwa pa 
njira Yanga, namenya nkhondo ndikuphedwa, ndithudi, ndiwafafanizira 
zolakwa zawo. Ndipo ndidzawalowetsa m’Minda yomwe pansi pake 
(ndi patsogolo pake) mitsinje ikuyenda. Amenewo ndimalipiro ochokera 
kwa Allah, ndipo kwa Allah kuli malipiro abwino.” 


196. Ndithu kusakunyenge kuyendayenda pa dziko kwa amene 
sadakhulupirire. 


197. Ndichisangalalo chochepa; kenako malo awo ndi kumoto wa Jahannam. 
Taonani kuipa kwa malo wokakhazikikamo! 


198. Koma amene aopa Mbuye wawo (potsatira zolamulidwa ndi kuleka 
zoletsedwa) adzapeza Minda yamtendere momwe mitsinje ikuyenda 
pansi (ndi patsogolo pake). Adzakhala m’menemo nthawi yaitali, ndi 
phwando lochokera kwa Allah. Ndipo zomwe zili kwa Allah nzabwino 
kwa anthu abwino (kuposa zosangalatsa za dziko lapansi). 


199. Ndithudi mwa amene adapatsidwa buku, alipo amene 
akukhulupirira Allah ndi zimene zavumbulutsidwa kwa inu, ndi 
zimene zidavumbulutsidwa kwa iwo, uku akudzichepetsa kwa Allah; 
sagulitsa ndime za Allah ndi mtengo wochepa (wa pa dziko lapansi). 
Iwo adzalandira malipiro awo kwa Mbuye wawo. Ndithudi, Allah 
Ngwachangu pakuwerengera. 


200. E inu amene mwakhulupirira! Pirirani, ndipo agonjetseni adani anu 
ndikupirirako; ndipo tetezani malire anu ndipo muopeni Allah kuti 
mukhale opambana. 





SXG 





Surat 4. An-Nisai 


gza Sûrat 4. An-Nisâi g5 


M'dzina la Allah Wachifundo chamhiri, Wachisoni chosatha. 











1. E inu anthu! Opani Mbuye wanu yemwe adakulengani kuchokera mwa 
munthu mmodzi (Adam) ndipo adalenga mmenemo mkazi wake (Hawa), 
ndipo adafalitsa amuna ndi akazi ambiri kuchokera mwa awiriwo. 
Ndipo opani Allah yemwe kupyolera mwa Iye mumapemphana. Ndipo 
(sungani) chibale. Ndithudi Allah Ndimyang'aniri pa inu (akuona 
chilichonse chimene muchita).!"! 


2. Ndipo apatseni ana amasiye chuma chawo; musasinthanitse choipa ndi 
chabwino. Ndipo musadye chuma chawo pochiphatikiza ndi chuma 
chanu. Ndithudi, (zonsezo) ndiuchimo waukulu. 


3. Ngati mwaopa kuti simungachite chilungamo pa amasiye (opaninso 
kusawachitira chilungamo akazi pamitala), choncho kwatirani amene 
mukuwafuna mwa akazi; awiri, kapena atatu, kapena anayi (basi). 
Koma ngati mukuopa kuti simungathe kuchita chilungamo, (kwatirani) 
mmodzi basi kapena amene manja anu akumanja adapeza (mdzakazi). 
Kutero kudzakuchititsani kuti musapendekere (kumbali yosalungama).”! 


4. Ndipo akazi apatseni chiwongo chawo monga mphatso. Koma (akazi 


[1] Ndime iyi ikulimbikitsa za kuopa Allah ndi kumulemekeza potsatira malamulo ake 
ndi kupewa zomwe Iye waletsa. Iye ndi amene adakulenga. Ndiyemwenso adalenga 
zonse zimene iwe adakulengera. Ngakhale iwe amene utafuna chithandizo kwa anzako 
umampempha ponena kuti: “Ndikukupempha m’dzina la Allah kuti undichitire 
chakuti.” Izi umachita poona kuti iye adzalemekeza dzina la Allah, ndipo adzakwaniritsa 
chomwe ukufunacho. Koma nanga bwanji ukuchita zimene Allah waletsa? Bwanji 
sukulemekeza lamulo lake pomwe iwe ukufuna kuti anthu achite zomwe sukuchita. 
Apa akutiuzanso kuti Allah akuona chilichonse chimene anthu ake akuchita, ngakhale 
chikhale chochepa chotani. 

[2] Maulama onse a malamulo a Chisilamu adamvana kuti ndime iyi yaika malire amitala 


yomwe munthu akhoza kukwatira. Ndipo ikuletsa kukwatira akazi opyola anayi pa 
nthawi imodzi. 

anuwo)ngatiatakupatsanimokomamtimachilichonse (m’chiwongocho), 
idyani mokondwa ndi mothandizika nacho.!"! 


5. Ozerezeka musawapatse chuma chanu chomwe Allah wachichita 
kukhala cholimbitsa matupi anu ndi moyo wanu. Koma adyetseni 
nacho ndikuwaveka nacho ndikuwauza mawu abwino (monga kuti: 
Mukadzakula ndikukhala olungama, tidzakupatsani chuma chanu).”! 


6. Ayeseni amasiye (akayandikira kukula nsinkhu kuti muone kuti atha 
kuchita ntchito yabwino ndi chuma chawo mukawapatsa), kufikira 
atafika nthawi yokwatira/kukwatiwa. Ndipo ngati mutawaona kuti ali 
ndi nzeru zabwino, apatseni chuma chawo. Musachidye mosasamala 
ndi mwachangu poopa kuti angakule. Ndipo amene ali opeza bwino 
adziletse (kulandira mphoto yolelera ana amasiyewo). Koma amene 
ali wosauka adye mwa ubwino (osati moononga). Ndipo pamene 
mukuwapatsa chuma chawo, funani mboni (zoonelera kuperekedwa 
kwa chumacho). Ndipo Allah ali Wokwana kukhala Muwelengeri 
(ndi Woyang'anira).”! 


7. Amuna m'chuma chimene makolo ndi achibale asiya ali ndi gawo. 
Naonso akazi ali ndigawo m’chuma chimene asiya makolo ndi achibale 


[1] Kumuitanitsa chiwongo mkazi wako chimene udampatsa kapena kumlipitsa ndalama 
iliyonse, zotere nzosaloledwa. Koma ngati iye mwini atakugawira mokoma mtima 
kachinthu kam'chiwongocho landira usamkanire. Monga iwe umampatsa, iyenso 
akhoza kukupatsa. 


[2] Ayang'aniri a ana amasiye, monga momwe awauzira kuti asawachenjelere ana 
amasiye koma kuti awapatse chuma chawo mokwanira, apa akuwauzanso kuti 
apitirize kuyang’anira chuma cha ana amasiyewo. Asawapatse pomwe sali ozindikira 
zinthu, ali ofooka m’maganizo pomwe sakuzindikira kufunika kwa chuma kuopa kuti 
angasakaze chumacho. Tero asawapatse ngakhale misinkhu yawo ili yaikulu. Koma 
apitirize kuwasungira chumacho ndi kumawauza mawu abwino ponena kuti: “Mpaka 
pano ndikuona kuti mwanokha simungathe kuchiyendetsa bwino chuma chanu. Tero 
ndiloleni ndikusungirenibe mpaka nthawi yochepa kutsogoloku. Ndikadzaona kuti 
nzeru zakhazikika apo mpomwe ndidzakupatsani chumachi.” 


[3] Komatu akhale akumuyesayesa wamasiyeyo pomusiira kuti nthawi zina aziyendetsapo 
yekha chumacho kuti aphunzire kasamalidwe kake. Akaona kuti akukhoza, ampatse 
asamuchedwetsere mwadala. 

(chapafupi), ngakhale chitakhala chochepa kapena chochuluka ndigawo 
logawidwa (ndi Allah)!" 


8. Ndipo panthawi yogawa, ngati angabwere achibale, amasiye ndi osauka 
(omwe alibe gawo pa chumacho), apatseniko kanthu ndi kunena nawo 
mawu abwino.”! 


9. Ndipo (wowasiirawo) aope (kusachita chilungamo), kuti naonso ngati 
atasiya ana awo ofooka pambuyo, akadawaopera (kuchenjeleredwa). 
Choncho aope Allah ndipo anene mawu olingana (kwa ana amasiyewo). 


10. Ndithu amene akudya churna cha ana amasiye mopondereza, akudya 
ndi kuthira moto m’mimba zawo. Ndipo adzalowa ku Moto woyaka! 


11. Allah akukulamulani za ana anu achimuna apate gawo lolingana ndi 
gawo la akazi awiri. Ngati akaziwo ali (opitilira) awiri, ndiye kuti 
adzalandira zigawo ziwiri mwa zigawo zitatu (2/3) za (chumacho) 
chimene wasiya (womwalira), ngati mwana wamkazi ndi mmodzi, 
apatsidwe gawo limodzi mwa magawo awiri (1/2), naonso makolo 
ake awiri aliyense wa iwo alandile gawo limodzi mwa magawo asanu 
ndi limodzi (1/6) achuma chosiidwacho, ngati (womwalirayo) wasiya 
mwana (kapena mdzukulu). Koma ngati sadasiye mwana, ndipo makolo 
ake awiri ndiwo awasiira, ndiye kuti mayi wake alandire gawo limodzi 
mwamagawo atatu (1/3) achumacho, (ndipo bambo alandire 2/3). Ngati 


Apa tsopano akufotokoza mmene chuma chamasiye angachigawire ponena kuti 
m’Chisilamu akazi akuwalola kuwagawirako chuma cha abale awo, osati kuti amuna 
okha ndiwo, owagawira. Koma gawo lomwe mkazi amapatsidwa limacheperapo 
poyerekeza ndi gawo lomwe mwamuna amalandira. Chifukwa chakuti mwamuna 
ndiye ali ndi udindo waukulu poyerekeza ndi mkazi. Mwamuna ali ndi udindo 
woyang'anira mkazi wake, ana ake ndi makolo ake. Koma mkazi alibe udindo 
woyang’anira mwamuna wake. Ndiponso alibe udindo woyang’anira mwana kapena 
makolo ake, pokhapokha ngati tate wa anawo ali wochepa nzeru. Zikatero mpomwe 
mkaziyo amakhala ndi udindo woyang'anira ana ake. 


[2] Chuma nchinthu chimene chimachotsa moyo wa munthu mmalomwake, makamaka 
ngati chikupezeka m'njira yaulere yosachivutikira, monga chilili chuma chamasiye. 
Choncho amene alibepo gawo pa chumacho amangoti diso tong’o, kusilira. Ndipo 
nchifukwa chake Allah apa akunena kuti pogawa chuma chamasiyecho ngati achibale 
atabwerapo omwe alibepo gawo pa chumacho, awapatseko kachinthu kochepa ndi 
kuwapepesa kuti chomwe awapatsacho nchochepa. 

wakufayo wasiya abale, ndiye kuti mayi wake apeza gawo limodzi 
mwa magawo asanu ndi limodzi (1/6) achumacho. (Kugawa chumaku 
kuchitike) atachotsapo chimene iye adalamulira kuti adzachipereke 
kwakutikwakuti, kapena kulipira ngongole (zake). Atate anu ndi ana 
anu, simudziwa inu kuti ndani mwa iwo amene ali ndi chithandizo 
chapafupi kwa inu. Amenewa ndi malamulo omwe akhazikitsidwa ndi 
Allah. Ndithudi, Allah ngodziwa kwambiri, Ngwanzeru zakuya.!'! 


[1] Apa akufotokoza za kagawidwe ka chuma chamasiye (mirath). 
a) Ngati munthu wamwalira nkusiya ana amuna ndi akazi tero mwana wamwamuna 
adzapeza magawo awiri ndipo wamkazi adzapeza gawo limodzi. 
b) Munthu akafa nkusiya ana akazi okha, awiri kapena ochulukirapo, anawo 
adzatenga magawo awiri achumacho. Ndipo onsewo alandire mofanana. Pasapezeke 
wotenga zochuluka kuposa wina. 
Tsono gawo lomwe latsala lidzaperekedwa kwa ena oti awagawire ngati alipo. 
Ngati palibe, ndiye kuti gawolo lidzaperekedwanso kwa ana akaziwo. 
N.B Magawo awiri m’magawo atatu (2/3), apa akutanthauza kuti chuma chonsecho 
amachigawa m’magawo atatu ofanana. Ndipo akaziwo nkulandira magawo awiri 
mwa magawo atatuwo. 
c) Ngati munthu atamwalira nkusiya mwana mmodzi wamkazi, ndiye kuti 
chumacho achigawe magawo awiri ofanana. Gawo limodzi mwa magawo awiri 
aja alipereke kwa mwana wamkaziyo. Ndipo gawo lotsalalo alipereke kwa ena 
ofunika kuwagawira ngati alipo. Ngati palibe, aliperekenso kwa mwana yemweyo. 
Lamulo la adzukulu likufanana ndi lamulo la ana ngati wakufayo adalibe ana koma 
adzukulu ake okha. 
d) Munthu akafa nkusiya ana ndi makolo ake, (tate ndi mayi), tero tate adzapeza 
gawo limodzi mwa magawo asanu ndi limodzi (1/6) a chumacho. Nayenso mayi 
adzapeza gawo limodzi mwa magawo asanu ndi limodzi (1/6). Ndipo chuma 
chotsalacho adzalandira ndi ana kapena adzukulu a muntnu wakufayo. 
e) Mumthu akafa nkusiya tate wake ndi mayi wake basi, popanda ana ndi adzukulu 
choncho apa mayi adzalandira gawo limodzi mwa magawo atatu a chumacho. 
Ndipo tate adzatenga magawo awiri. 
f) Munthu akafa nkusiya mayi wake yekha ndi abale ake obadwa nawo kwa mayi ndi 
bambo mmodzi, kapena akumbali ya kwabambo okha kapena akumbali yamayi okha, 
apa mayi adzalandira gawo limodzi mwa magawo asanu ndi limodzi a chumacho. 
Anthu oyenera kuwagawira chuma chamasiye asawagawire msanga chumacho mpaka 
ngongole zonse za wakufayo atazibweza. Ndiponso mpaka apereke chilawo (wasiya) 
chomwe wakufayo adanena kuti chidzachitike. Owagawira chumawo asakhale anthu 
osusuka ndi chumacho. choyamba aonetsetse kuti izi zonse zakwaniritsidwa. Komatu 
chilawocho chisapyole pagawo limodzi mwamagawo atatu (1/3) achumacho. 
Chikapyolera pamenepa ndiye kuti choonjezerapocho sichivomerezedwa. 

12. Inunso mupata gawo limodzi mwa magawo awiri (1/2) achuma 
chimene akazi anu asiya ngati alibe mwana (kapena mdzukulu), ngati 
asiya mwana ndiye kuti inu mupata gawo limodzi m’magawo anayi 
(1/4) achuma chosiidwacho mutachotsapo zomwe adalamula kuti zipite 
kwakutikwakuti kapena ngongole zake, naonso akazi anu apata gawo 
limodzi m’magawo anayi (1/4) pa chuma chomwe mwasiya, ngati 
mulibe mwana (ndi mdzukulu). Koma ngati mwasiya mwana (ndi 
mdzukulu), (akaziwo) apata gawo limodzi m’magawo asanu ndi atatu 
(1/8) pa chuma chomwe mwasiya mutachotsapo chomwe mudanena 
kuti chipite kwakutikwakuti kapena kulipira ngongole (zanu). Ngati 
mwamuna kapena mkazi alowedwa m’malo pachuma pomwe alibe 
mwana (ndi mdzukulu) ngakhale makolo awiri, koma ali naye m'bale 
wake (wakuchikazi) kapena mlongo wake (wakuchikazinso) aliyense wa 
iwo apata gawo limodzi m’magawo asanu ndi limodzi (1/6). Ndipo ngati 
ali ochulukirapo, ndiye kuti agawirana gawo limodzi m’magawo atatu 
(1/3) a chumacho pambuyo pochotsapo chomwe chidanenedwa kuti 
chipita kwakutikwakuti kapena kulipira ngongole, popanda kupereka 
mavuto. Awa ndi malamulo ofunika omwe achokera kwa Allah. Ndipo 
Allah Ngodziwa kwambiri (pokhazikitsa malamulo); Woleza (pa 
akapolo Ake).!" 

[1] Apa akufotokoza mmene anthu ena angawagawireko chuma chamasiye. 

a) Ngati atafa mkazi nkusiya mwamuna wake yekha popanda kusiya ana kapena 
adzukulu, mwamunayo alandire gawo limodzi mwa magawo awiri (1/2) a chuma 
chomwe wasiya mkazi wakecho. 

b) Akafa mkazi nkusiya mwamuna ndi nnwana wake kapena mdzukulu wake 
apa ndiye kuti mwamunayo adzalandira (1/4) gawo limodzi mwa magawo anayi 
achumacho. 

c) Akafa mwamuna nkusiya mkazi wake popanda mwana kapena mdzukulu wake 
ndiye kuti mkaziyo adzalandira (1/4) gawo limodzi mwamagawo anayi achuma cha 
mwamuna wakecho. Ndipo chotsalacho achipereke kwa ena ofunika kuwagawira. 

d) Akafa mwamuna nkusiya mkazi wake ndi mwana wake kapena mdzukulu wake, 
apa mkazi alandire (1/8) gawo limodzi mwa magawo asanu ndi atatu a chuma cha 
mwamunayo. 

e) Akamwalira munthu popanda kusiya ana kapena zidzukulu ndi makolo, koma 
nkusiya m'bale mmodzi wamwamuna kapena wamkazi wakumbali ya mayi, apa 


ndiye kuti m'baleyo adzalandira (1/6) gawo limodzi mwa magawo asanu ndi 
limodzi a chumacho. Ndipo chotsalacho adzawagawira ena oyenera kuwagawira 

13. Amenewo ndiwo malire a Allah; (musawalumphe). Ndipo amene 
angamvere Allah ndi Mtumiki Wake adzamulowetsa m’Minda yomwe 
pansi (ndi patsogolo pake) mitsinje ikuyenda. Adzakhala m’menemo 
nthawi yaitali. Kumeneko ndiko kupambana kwakukulu. 


14. Koma amene anganyoze Allah ndi Mtumiki Wake, ndi kulumpha malire 
ake, (Allah) adzamulowetsa ku Moto; nadzakhala m’menemo nthawi 
yaitali. Ndipo adzapeza chilango chosambula. 


15. Ndipo omwe achite cha uve (chigololo) mwa akazi anu, afunireni mboni 
zinayi za mwa inu zoikira umboni pa iwo. Ngati ataikira umboni (kuti 
achitadi cha uvecho), atsekereni m’nyumba kufikira imfa idzawapeze, 
kapena Allah adzawaikire njira ina (monga kuphedwa).!" 


16. Ndipo amuna awiri mwa inu amene akuchita zauve (monga kuchitana 
ukwati amuna okhaokha ‘matanyula’), akhaulitseni (powalanga). 
Tsono ngati atalapa ndikukonza bwino (mkhalidwe wawowo) asiyeni. 
Ndithudi, Allah Ngolandira kulapa, ndiponso Ngwachisoni chambiri. 


17. Ndithudi kulapa kovomerezeka ndi Allah nkwa omwe amachita 
zoipa mwa umbuli kenako nkulapa mwachangu. Amenewo ndiomwe 
Allah amawalandira kulapa kwawo. Ndipo Allah Ngodziwa kwambiri 
Ngwanzeru zakuya.!”! 


ngati alipo. Koma ngati palibe ndiye kuti m'baleyo adzatenganso chotsalacho. 

f) Akamwalira munthu popanda kusiya ana kapena adzukulu ndi makolo, koma 
wasiya abale akumbali yamayi, amuna kapena akazi, apa ndiye kuti abalewa 
adzalandira (1/3) gawo limodzi mwa magawo atatu achuma cha womwalirayo. 
Ndipo adzagawana pakati pawo mofanana amuna ndi akazi omwe. 


[1] (Ndime 15-16) Izi ndi ndime zimene zikufotokoza za zilango zolanga nazo awa:- 
a) Akazi amene amachitana ukwati akazi okhaokha 
b) Amuna amene amachitana ukwati amuna okhaokha 
c) Akazi ndi amuna amene akuchitana ukwati pamalo achabe a pathupi. Zinthu 
zonsezi nzoipa kwabasi. 


[2] Ndime iyi ikusonyeza kuti Allah amalandira kulapa kuchokera kwa aliyense amene 
walapa. Komatu kuti kulapako kuvomerezeke, pafunika zinthu ziwiri:- 
a) Akachita uchimo alape mwachangu. Osati azingopitiriza kulakwako mpaka 
akadzaona kuti ali pafupi kufa ndiye nkuyamba kulapa, zoterezi iyayi. 
b) Uchimowo ukhale kuti adauchita chifukwa cha umbuli. Apa zikutanthauza kuti 

18. Kulapa sikungalandiridwe pa omwe akuchita zoipa mpaka imfa 
kumfikira m’modzi wa iwo (pamenepo) nkunena: “Ndithudi ine 
ndikulapa tsopano.” Ngakhalenso pa omwe akufa ali osakhulupirira. 
Iwo tawakonzera chilango chopweteka. 


19. E inu amene mwakhulupirira! Sikovomerezedwa kwa inu kuwalowa 
chokolo akazi mowakakamiza. Ndipo musawaletse (kukwatiwa 
ndi amuna ena) ndi cholinga choti muwalande zina mwa zomwe 
mudawapatsa, (nkosaloledwa kutero) kupatula ngati atachita choipa 
choonekera. Ndipo khalani nawo mwa ubwino. Ngati mutawada 
(musalekane nawo), mwina mungade chinthu chomwe Allah waika 
zabwino zambiri mkati mwake.!" 


20. Ndipo ngati mufuna kusintha mkazi wina m'malo mwa wina 
(pokwatira wina kusiya wakale) pomwe mmodzi wa iwo (woyambayo) 
mudampatsa milumilu ya chuma, musatenge (kulanda) chilichonse. 
Kodi mungachitenge mwa chinyengo ndi uchimo woonekera? 


21. Kodi mungachitenge bwanji pomwe mudalowana wina ndi mnzake, 
ndipo (akazi) adalandira kwa inu chipangano cholimba? 


22. Ndipo musakwatire akazi amene adakwatiwapo ndi atate anu, kupatula 
zomwe zidapita, (musabwerezenso kuzichita). Ndithudi, chinthu ichi 
nchauve ndipo nchodedwa ndiponso ndinjira yoipa.” 


panthawiyo iye adadzazidwa ndi zilakolako za uchimo ndipo zidamchititsa kuti 
achimwe. Koma osati tchimolo likhale lolichita tsiku ndi tsiku popanda kulabadira 
chilichonse. Kulapa kwa uchimo wotero Allah sangakulandire. Ndipo mmalo 
mwake akamulanga ndi chilango chaukali. 


[1] Nthawi ya umbuli, chikhalidwe cha Arabu chidali chonchi:- Tate wa munthu akamwalira 
ana ake amamlowera chokolo akazi ake omwe sadabereke anawo. Mwana aliyense 
amalowa chokolo mwa mkazi watate wake yemwe sadali mayi wake wom’bala. 

a) Akafuna kumkwatira adali kumtenga. 

b) Ndipo akafuna kumkwatitsa kwa mwamuna wina, amamlamula ndalama 
mwamunayo iye natenga ndalamazo. 

c) Kapena amangomuvutitsavutitsa kuti akafuna adziombole yekha pomlipira 
ndalama mwanayo. 

d) Kapena amangommanga kuti asakwatiwenso mpaka imfa yake. Choncho apa 
Allah akuletsa machitidwe oipawa. 


[2] Ndime iyi ndi zinzake zotsatira zikufotokoza za akazi omwe ngoletsedwa kuwakwatira 
pa Shariya ya Chisilamu. Ena mwa akaziwo ndi awa:- 

23. Kwaletsedwa kwa inu kukwatira amayi anu, ana anu, alongo anu, 
azakhali anu, amayi anu aang’ono kapena aakulu, ana achikazi am'bale 
wanu, ana achikazi a mlongo wanu, amayi anu amene adakuyamwitsani, 
alongo anu oberekedwa ndi amene adakuyamwitsanipo. Mayi a akazi 
anu, ana achikazi owapeza amene mukuwasunga woberekedwa ndi 
akazi anu omwe mwalowana nawo. Koma ngati simudalowane nawo, 
nkosaletsedwa kwa inu kukwatira ana awowo; ndi akazi a ana amuna 
omwe ngochokera kumisana yanu. Ndiponso nkoletsedwa kwa inu 
kukwatira mophatikiza mkazi ndi mchemwali wake obadwa naye, 
kupatula zomwe zidapita. Ndithudi Allah Ngokhululuka kwambiri 
Ngwachisoni zedi. 


24. 13 Ndiponso (nkoletsedwa kwa inu kukwatira) akazi okwatiwa kupatula 
chimene manja anu akumanja apeza (mdzakazi). Ili ndi lamulo la Allah 
lomwe lili pa inu. Ndipo kwalolezedwa kwa inu (kukwatira akazi) omwe 
sali m’gulu ili. Afunefuneni ndi chuma chanu m'njira ya ukwati, osati 
chiwerewere. Choncho, amene mwawakwatira mwa iwo nkusangalala 
nawo, apatseni chiwongo chawo chomwe chakakamizidwa. Palibe 
kuipa kwa inu (kupereka) chomwe mwagwirizana m’malo mwa 


1) Munthu sangakwatire mkazi yemwe bambo wake adamkwatirapo kapena 
yemwe adakwatiwapo ndi gogo wake wakuchimuna kapena kuchikazi. Koma osati 
amene adasiidwa ndimalume ake kapena m’bale watate wake. Amenewa akhoza 
kuwakwatira. 

2) Mayi wako yemwe adakubereka ndi mayi wamayi wako. 

3) Mwana wako wodziberekera wekha, kapena mwana amene mwana wako 
adabereka. 

4) Tate wako wamkazi (zakhali) ndi alongo agogo ako. 

5) Mayi wako wamng’ono (m'bale wamayi wako) ndi m'bale wamkazi wa agogo 
ako akuchikazi. 

6) Mwana wa m'bale wako wobadwa naye bambo ndi mayi mmodzi kapena 
wobadwa naye mayi mmodzi kapena bambo mmodzi ndi ana onse akazi oberekedwa 
ndi mwanayo. 

7) Mwana wamkazi wa mlongo wako (mfumukazi) wamayi ndi bambo mmodzi 
kapena wakumbali yabambo yokha kapenanso wakumbali yamayi yokha. 

8) Mkazi yemwe adakuyamwitsapo ndi mayi ake amkaziyo kapena omwe 
adamuyamwitsaponso iye. 

9) Mkazi yemwe unayamwa naye bere limodzi. 

10) Mayi wamkazi wanu. 

chomwe chidatchulidwa. Ndithudi, Allah Ngodziwa, Ngwanzeru zakuya 
(pokhazikitsa malamulo Ake). 


25. Ndipo amene sangathe mwa inu kupeza chuma chokwatilira mkazi 
amene ali mfulu wokhulupirira, (akwatireni adzakazi) achisungwana 
okhulupirira, mwa omwe manja anu akumanja apeza, Allah akudziwa 
kwambiri chikhulupiliro chanu. Ndinu amodzi kuchokera kwa wina 
ndi mnzake (nonsenu ndinu ana a Adam). Akwatireni ndi chilolezo 
cha mabwana awo, ndipo apatseni chiwongo chawo mwachilamulo. 
(Akwatireni) omwe ali akazi odzisunga, osati achiwerewere kapena 
ochita zibwenzi. Ndipo akakwatiwa, kenako nkuchita chauve, chilango 
chawo nditheka lachilango cha mfulu. Kumeneko (kukwatira akapoloko) 
ndilamulo kwa yemwe mwa inu akuopa kuti angachite chiwerewere. 
Koma ngati mutapirira (posiya kukwatira akapolo) ndibwino kwa inu 
kutero. Ndipo Allah Ngokhululuka, Ngwachisoni chosatha. 


26. Allah akufuna kukufotokozerani ndi kukutsogolerani kunjira za omwe 
adalipo patsogolo panu; ndiponso akufuna kulandira kulapa kwanu. 
Ndipo Allah Ngodziwa kwambiri, Ngwanzeru zakuya. 


27. Ndiponso Allah akufuna kulandira kulapa kwanu. Koma amene akutsata 
zilakolako zawo akufuna mupotoke; kupotoka kwakukulu. 


28. Allah akufuna kukupeputsirani, pakuti munthu adalengedwa wofooka 
(alibe mphamvu za thupi ngakhale zolimbana ndi zilakolako za moyo). 


29. E inu amene mwakhulupirira! Musadye chuma chanu mwachinyengo 
koma m'njira yamalonda ndi moyanjana pakati panu. Ndipo musadziphe 
nokha (ngakhale kupha anzanu). Ndithudi, Allah ali Wachisoni pa inu.!" 


[1] Apa akuletsa kudyerana chuma m’njira yachinyengo. Koma kugulitsana malonda 
mwachimvano onse awiri nkomwe kukuloledwa. Ndipo Allah pomwe wanena kuti 
musadziphe, m’mawu amenewa mukutanthauza munthu kudzipha yekha, ndi kupha 
msilamu mnzake poti msilamu ndi msilamu mnzake ali ngati thupi limodzi. Ndipo 
ngakhale yemwe sali msilamu saloledwa kumupha. Mawu oti “kupha” akutanthauza 
kupha munthu nkuferatu nthawi yomweyo. Mawuwa akutanthauzanso kuchita chinthu 
chomwe chingamchititse munthu uja kuonongeka mwapang’onopang’ono mpaka 
mathero ake nkuferatu. Izi zili monga amene akumwa mowa wakachasu kapena wina 
uliwonse, akudzipha yekha. Kapenanso kuchita chinthu china chilichonse chomwe 

30. Ndipo amene achite izi molumpha malire ndi mopanda chilungamo, 
iyeyo tidzamulowetsa kumoto. Ndipo zimenezo nzopepuka kwa Allah. 


31. Ngati mudzitalikitsa kumachimo akuluakulu omwe mukuletsedwa, 
ndiye kuti tikufafanizirani zolakwa zanu (zing’onozing’ono) ndipo 
tidzakulowetsani malo aulemu.!" 


32. Ndipo musazilakelake (mwadumbo) zomwe Allah wawadalitsa nazo ena 
mwa inu. Amuna ali ndi gawo (lokwanira) la zomwe apeza. Nawonso 
akazi ali ndi gawo (lokwanira) la zomwe apeza. Ndipo mpempheni 
Allah zabwino zake. Ndithudi, Allah Ngodziwa chilichonse.”! 


33. Ndipo anthu tawaikira alowa mmalo pa zomwe asiya makolo awiri 
ndi achibale. Ndipo amene mudagwirizana nawo chipangano, apatseni 
gawo lawo. Ndithudi, Allah Ndimboni pa chilichonse.”! 


mathero ake chimamupha munthu. Ndipo nayenso amene akuthandizira zimenezi, ali 
m’gulu lakupha munthu. 


Apa akuti ngati tipewa machimo akuluakulu, Allah adzatikhululukira timachimo 
ting’onoting’ono. Munthu nkovuta kuupewa uchimo ung'onoung'ono. Uchimotu suli 
wofanana. Pali wina waukulu. Palinso wina wokulitsitsa. Ndipo pali waung’ono ndi 
wina wochepetsetsa. 

Machimo akuluakulu ali ngati awa: (a) Kuphatikiza Allah ndi mafano. (b) Kupha 
munthu wosalakwa. (c) Kuba. (d) Kuchita malonda akatapira (riba). (e) Kumwa 
zoledzeretsa. (f) Kuchita chiwerewere ndi zina zotero. 

Tsono uchimo waung’ono uli monga: Kunena mawu osafunika ndi kuchiyang’ana 
chinthu choletsedwa ndi zina zotero zomwe nzovuta munthu kuzipewa. Choncho, 
munthu akapewa machimo akuluakulu ndiye kuti adzamkhululukira machimo 
ang'onoang'ono ngati sakuwachita mochulukitsa. 

Enanso mwa machimo akuluakulu ndikusiya kutsata malamulo a Allah, monga (a) 
Kusiya kupemphera Swala zisanu. (b) Kusiya kupereka Zakaat ndi zithandizo zina 
zofunika. (c) Kusiya kumanga m’mwezi wa Ramadan. (d) Kusiya kuchita Hajj. (e) 
Kusiya kuyang’anira makolo ndi zina zotero. 


Apa akuletsa anthu kuchitirana dumbo. Koma chofunika nkuti munthu alimbike 
kugwira ntchito kuti nayenso apeze chomwe mnzake wapeza. Osati kumchitira dumbo 
ndi kumuda, pakuti iye palibe chimene wakulanda. Adagwira ntchito molimbika ndipo 
Allah wampatsa. Iwenso limbikira kugwira ntchito Allah akupatsa. Wopemphedwa ndi 
kupatsa ndiyemweyo Allah wathu. 


Nthawi ya umbuli, munthu ankati akatenga mwana wa munthu wina nkumulera 
ankamuyesa mwana wake weniweni pomulowera chokolo pa chilichonse ngati 

34. Amuna ndiayang'aniri pa akazi chifukwa choti Allah watukula ena pa 
ulemelero pamwamba pa ena, chifukwa cha chuma chawo chimene 
apereka. Choncho, akazi abwino ndi omwe ali omvera, odzisunga 
ngakhale amuna awo palibe pakuti Allah wawalamula kudzisunga. 
Ndipo akazi omwe mukuopa mnyozo wawo, achenjezeni; ndipo kenako 
achokereni pamphasa, (apo ayi), akwapuleni (kukwapula kosavulaza), 
koma ngati akukumverani, musawafunire njira yowavutitsira. Ndithu 
Allah ndi yemwe ali Wapamwamba, Wamkulu (kuposa inu nonse).!" 


35. Ndipo (inu aweruzi) ngati muopa mkangano pakati pawo (pa mwamuna 
ndi mkazi wake), tumizani nkhoswe ya kuchimuna ndi nkhoswe ya 
kuchikazi. Ngati iwo atafuna kuyanjanitsa, Allah awapatsa mphamvu 
zoyanjanitsira pakati pawo (okanganawo). Allah Ngodziwa nkhani 
zobisika, ndiponso Ngodziwa nkhani zoonekera. 


36. Ndipo mpembedzeni Allah, ndipo musamphatikize ndi chilichonse; 
ndipo achitireni zabwino makolo awiri, ndi achibale, ndi ana amasiye 
ndi masikini ndi mnansi woyandikana naye nyumba, ndi wapadera 


mwanayo atafa. Ngakhale makolo ake enieni ndi abale ake atakhalapo sadali 
kuwagawira chilichonse. Tsono Chisilamu chidathetsa mchitidwe umenewu ponena 
kuti munthu aliyense azimlowa chokolo ndi abale ake. 


[1] Apa akuti amuna ndi amene akhale ndi ulamuliro pa akazi awo, powatsogolera ku 
miyambo yabwino. Osati kuti mkazi adzitukumule kwa mwamuna wake poti iye 
ngophunzira zedi kapena wanzeru zochuluka kotero kuti mwamuna m'nyumba 
osamuyesa kanthu. Ngati atero ndiye kuti sakhala Asilamu owona. M'ndimeyi 
atchulamonso makhalidwe ofunika kuti akazi akhale nawo. Ndipo atchulamo 
malangizo olangira nawo mkazi ngati samvera. Choyamba amchenjeze ndi mawu. 
Ngati kuchenjezako sikunathandize, asagone naye limodzi pamphasa. Ndipo ngati 
akupitirizabe kuchita mnyozo akupatsidwa chilolezo mwamuna kuti amlange 
pommenya mwakumuopyeza, osati kumenya komgulula nako mano. Komabe 
mahadisi a Mtumiki (s.a.w) akunena kuti asanaganize zommenya ayeseyese kumkonza 
ponena naye mofewa ndi kumuonetsa kulakwa kwake. Ngati atalephera zonsezi, aitane 
anthu kuti adzawayanjanitse m'njira yabwino. Naonso anthuwo akhale ndi cholinga 
choyanjanitsa osati kupasula. Amunanso akuwachenjeza apa kuti iwo ndi amene ali ndi 
nyonga ndi udindo. Allah ndiye Wamkulu kuposa iwo amunawo. Mawu oti “Hafizatu 
Lilighaibi” maulama ena akuwatanthauzira kuti “Akhale osunga chinsinsi,” chimene 
chili pakati pa iwo ndi amuna awo ndi zonse zomwe zimachitika m"nyumba, pakuti 
nthawi zambiri akazi sakhalira kuulula za m'nyumba. 

wogundizana naye nyumba, ndi mnzako wokhala naye limodzi, ndi 
wapaulendo yemwe alibe choyendera, ndi omwe manja anu akumanja 
apeza (adzakazi). Ndithudi, Allah sakonda wodzitukumula ndi 
wodzitama.!'! 


37. Omwe amachita umbombo ndi kulamula anthu kuchita umbombo 
ndi kubisa zabwino zomwe Allah wawapatsa. Komatu osakhulupirira 
tawakonzera chilango choyalutsa.”! 


38. Ndi omwe akupereka chuma chawo modzionetsera kwa anthu ndipo 
sakhulupirira Allah ndi tsiku lachimaliziro. Ndiponso yemwe satana 
angakhale bwenzi lake, ndithudi ali ndi bwenzi loipa. 


39. Kodi pakadakhala vuto lanji kwa iwo ngati akadakhulupirira Allah ndi 
tsiku lachimaliziro napereka zina mwa zomwe Allah wawapatsa? Ndipo 
Allah ali Wodziwa bwino za iwo. 


40. Ndithudi, Allah sachitira (anthu) zosalungama ngakhale kanthu 
kolemera ngati kanyelere; ngati kanthuko kali kabwino amakachulukitsa 
ndi kupereka malipiro aakulu kuchokera kwa Iye. 


41. Nanga zidzakhala bwanji tikadzabweretsa mboni pa m’badwo uliwonse 
ndikukubweretsa iwe (Mneneri Muhammadfs.a.w? ) kuti ukhale mboni 
pa m'badwo uwu. 


42. Tsiku limenelo aja omwe sadakhulupirire namunyoza Mtumiki, 
adzakhumba kuti nthaka ikadafafanizidwa pa iwo (akwiliridwe, 
asaukitsidwe). Ndipo sadzatha kum'bisira Allah nkhani iliyonse 
(m’zomwe adachita m’moyo wa pa dziko). 


[1] M’ndime iyi akuwalamula anthu kuti apembedze Allah yekha ndi kumpempha Iye Yekha. 
Asapembedzenso china chilichonse, chamoyo kapena chakufa. Ndikuti awachitire 
zabwino makolo ake ndi onse amene awatchula m'ndimeyi. Sibwino kuthandiza anthu 
akumbali pomwe anthu omwe uli nawo pafupi sunawathandizepo. 


[2] Kubisa zonse zomwe Allah wawapatsa kuli monga munthu kukhala ndi maphunziro 
koma osaphunzitsa anthu kotero kuti nkufa nawo popanda kuphunzitsapo aliyense. 
Kutero sibwino. Koma akafuna kukalowa m’Munda wa mtendere wa Allah nkofunika 
kuti achite zinthu zabwino ncholinga chokondweretsa Allah. Osati kuti anthu amuone 
ndi kumtama. Amene akuchita chinthu chabwino ncholinga choti anthu amtamande, 
sakalandira mphoto iliyonse pa tsiku lachimaliziro. 

43. E inu amene mwakhulupirira! Musayandikire Swala uku muli oledzera, 
mpaka mudziwe chimene mukunena; ngakhalenso pamene muli ndi 
janaba (musapemphere kufikira mutasamba) kupatula amene ali pa 
ulendo (achite Tayammam). Ndipo ngati muli odwala, kapena muli 
pa ulendo, kapena m"modzi wanu wadza kuchokera kuchimbudzi, 
kapena mwakhudza akazi (m'njira ya ukwati) ndipo simunapeze madzi 
(osamba) chitani Tayammam ndi dothi labwino; lipakeni kunkhope 
kwanu ndi m”mikono mwanu. Ndithudi, Allah Ngofafaniza machimo, 
Ngokhululuka kwambiri. 


44. Kodi sukuwaona omwe adapatsidwa gawo la (nzeru zozindikira) buku 
(la Allah, omwe ndi Ayuda ndi Akhrisitu), akudzisankhira kusokera 
ndiponso akufuna mutasokera kusiya njira (yabwino).!" 


45. Ndipo Allah akudziwa bwinobwino za adani anu. Ndipo Allah 
akukwanira kukhala Mtetezi. Allah akukwananso kukhala Mthandizi. 


46. Mwa Ayuda alipo omwe amasintha mawu kuwachotsa m”malo mwake. 
Ndipo amanena (chabe ndi milomo yawo): “Tamva;” (pomwe mitima 
yawo ikunena): “Tanyoza.” (Ndipo akunena kuuza Mtumiki): “Imva 


[1] (Ndime 44-46) Apa akutchula kuipa kwina kwa Ayuda ndi Akhrisitu. Iwo adali kusintha 
mawu omwe adali m’mabuku a Taurat ndi Injil, makamaka mawu amene adali 
kusonyeza za uneneri wa Muhammad (s.a.w). Kapena adali kuwatanthauzira m’njira 
zina zogwirizana ndi zolinga zawo. Pamene adali kudza kwa Mtumiki Muhammad 
(s.a.w) makamaka Ayuda, akawalalikira mawu achipembedzo, ankati: “Tamva, 
titsatira,” pomwe m’mitima mwawo akuti “Sititsatira zonse zomwe ukunena. Koma 
tikungokunyenga chabe.” Amati akadza nkumva momwe maswahaba amanenera 
ndi Mtumiki (s.a.w), Mtumiki akawalalikira, amati: “Ismaa ghayra musma’” monga 
mwa chizolowezi cha Arabu akauzidwa mawu ofunika. Tanthuzo lake nkuti, “Imva 
siumvanso choipa kuchokera kwa ife ngati Allah afuna.” Naonso Ayuda adali kumnenera 
Mtumiki mawu omwewa, koma m’mitima mwawo akulinga tanthauzo lina. M’mitima 
mwawo amalinga kuti, “Siumva zabwino kuchokera kwa ife ngati Allah afuna, koma 
zokusowetsa mtendere zokhazokha.” Ndipo amati akabweranso Ayudawo nkumva 
maswahaba akumuuza Mtumiki kuti; “Raa’ina”. Kutanthauza kuti, “Tiyang'ane ndi 
diso lachifundo,” iwonso amayankhula mawu omwewa, koma mokhotetsa pang’ono 
mpaka kusinthika tanthauzo lake. M'chiyankhulo cha chiyuda limatanthauza kuti “E 
iwe mbutuma!” Ndipo iwo m'kunena kwawo amalinga tanthauzo limeneli. Choncho 
Asilamu anawauza kuti azigwiritsira ntchito mawu oti “Undhurna.” Ndipo mawuwa 
tanthauzo lake ndilofanana. Koma mawu awa Ayuda sakadatha kuwakhotetsa. 

koma wosamveredwa (ndipo pakati pakuyankhula kwawo amanena 
mawu akuti) “Raaina” (ncholinga chomnenera kuti iye ndimbutuma), 
mokhotetsa malilime awo (mu zoyankhula zawo kuti akhale ngati 
akumunenera zabwino pomwe akumtembelera) ndi cholinga chotukwana 
chipembedzo (cha Chisilamu). Akadakhala kuti iwo adanena: “Tamva 
ndipo tamvera; ndipo imva, utiyang'anire,” (mmalo mwa kunena 
kwawo kwakuti: ‘Raaina’), zikadakhala zabwino ndizolingana kwa iwo. 
Koma Allah adawatembelera chifukwa cha kusakhulupirira kwawo. 
Sakhulupirira koma pang’ono basi. 


47. E inu amene mwapatsidwa buku! Zikhulupirireni zomwe tavumbulutsa 
zikutsimikizira zomwe muli nazo tisanazisinthe nkhope zanu ndi 
kuzitembenuzira kumbuyo kwake, kapena tisanawatembelere monga 
momwe tidawatembelera omwe sadalemekeze kupatulika kwa tsiku la 
Sabata. Ndipo lamulo la Allah ndilochitikadi. 


48. Ndithudi Allah sangakukhululuke kuphatikizidwa (ndi chinachake), 
koma amakhululuka (machimo ena) osati amenewa kwa amene 
wamfuna. Ndipo amene angamphatikize Allah, ndithudi, wadzipekera 
uchimo waukulu. 


49. Kodi sukuwaona omwe akudziyeretsa okha? Koma Allah amamuyeretsa 
amene wamufuna (pomulimbikitsa kuchita zabwino). Ndipo 
sadzaponderezedwa ngakhale ndi kachinthu kochepa konga kaulusi 
kokhala mkati mwakhokho la tende.!"! 


50. Taona, momwe akumpekera Allah bodza! Ndipo izi zikukwana kukhala 
tchimo loonekera! 


[1] Ayuda adali kunyada chifukwa choti iwo adali nawo aneneri, ndiponso makolo awo 
omwe adali olungama. Ankati: “Poti makolo athu adali olungama palibe chochititsa 
mantha pa ife. Uchimo uliwonse umene ife tingachite Allah adzatikhululukira ngakhale 
uchimowo utakhala waukulu chotani.” Iwo ankadzitchanso kuti adali okondedwa 
a Allah. Ndipo iwowo ngomwe akuwatchula m’ndime iyi kuti “Kodi saona amene 
akudziyeretsa okha ndi mawu okha ochokera m’milomo popanda kuchita zimene 
adawalamula ndi kusiya zomwe adawaletsa?” Mwa Asilamu aliponso ena omwe ali ndi 
maganizo onga amenewa. Amangonyadira zochita zamakolo awo popanda kutsanzira 
chikhalidwe chamakolo awowo. 

51. Kodi sukuwaona omwe apatsidwa gawo la nzeru zozindikira buku (la 
Allah)? Amakhulupirira mafano ndi asatana, ndipo akumati kwa amene 
sadakhulupirire: “Awa ali panjira yoongoka kwabasi kuposa okhulupirira 
(Asilamu).”! 


52. Iwo ndi omwe Allah wawatembelera. Ndipo amene Allah wamtembelera, 
simungathe kumpezera wompulumutsa. 


53. Kodi ali ndi gawo la ufumu (wa Allah? Nchifukwa ninji akunyasidwa 
munthu wina akaninkhidwa utumiki)? Zikadatero ndiye kuti 
sakadawapatsa anthu ngakhale kochepa kwambiri monga khokho la 
tende.”! 


54. Kodi akuchitira anthu dumbo pa zomwe Allah wawapatsa ndi ufulu 
wake? Choncho tidalipatsa banja la Ibrahim buku ndi nzeru. Ndipo 
tidawapatsa ufumu waukulu. 


[1] Mawu oti “Jibti ndi Twaghut” amanena za chinthu chomwe anthu akuchipembedza 
chamoyo kapena chakufa chomwe sichili Mulungu weniweni monga momwe lilili 
dzina loti Shaytan. Iloli limatchulidwa kwa aliyense amene akusokeretsa anthu 
ku njira ya Allah. Chifukwa cha kuipidwa ndi Asilamu, Ayuda adapita ku Makka 
kukapalana ubwenzi ndi Aguraish ndi Arabu ena opembedza mafano kuti athandizane 
nawo kumthira nkhondo Mtumiki Muhammad (s.a.w) pamodzi ndi omtsatira ake kuti 
achithetseretu chipembedzo cha Chisilamu. Choncho akuluakulu a Chiyuda atafika 
ku Makka adagwadira mafano ncholinga chofuna kukondweretsa Aguraish pomwe 
Ayudawo adali eni mabuku omwe salola kupembedza mafano. Adawalimbikitsanso 
Aguraish aja powauza kuti: “Zochita zanu pa chipembedzo chanu nzabwino kuposa 
zochita za Muhammad pachipembedzo chake chimene wadza nacho.” Iwo amanena 
izi akudziwa kuti akunama. Cholinga chawo kudali kupeza chithandizo kwa iwo 
kuti athetse Chisilamu chifukwa chakudzadzidwa ndi njiru m’mitima mwawo 
ponena kuti: “Nchotani kuti Muhammad (s.a.w) alandire chisomo chauneneri?” Iwo 
ankachita izi ngati kuti ufumu wa Allah udali m’manja mwawo kuti iwo ndi amene 
amagawa zachifundo cha Allah, chonsecho, Allah amapereka kwa yemwe wamfuna. 
Iye amachita chimene wafuna. Safunsidwa ndi aliyense pa chimene wachita. Koma 
iwo amafunsidwa. 


Ndime 53-54 zikusonyeza kuti zonse zimene Ayuda ankawachitira Asilamu nchifukwa 
chadumbo basi. Ankawawidwa nawo mitima chifukwa choti Asilamu apeza chisomo 
cha Allah. Palibe chinthu chimene chimaletsa anthu kutsata choonadi kuposa dumbo. 
Ngati utamchitira dumbo munthu sungalole kutsata langizo lake lililonse ngakhale 
litakhala lopindulitsa pano pa dziko lapansi ndi tsiku lachimaliziro Dumbo ndi lomwe 
likuletsa anthu ambiri kutsata choonadi. Choncho tiyeni tipewe khalidwe limeneli kuti 
titsatire choonadi paliponse pamene chachokera. Ndikutinso tipeze mtendere m’mitima 
mwathu. Dziwani kuti dumbo nlomwe lidamchititsa Iblis kukhala wotembeleredwa. 

55. Choncho alipo ena mwa iwo amene anazikhulupirira izi, ndiponso alipo 
ena mwa iwo omwe adziika nazo kutali. Ndipo Jahannam ikukwanira 
kukhala Moto waukali wowatentha. 


56. Ndithu amene sadakhulupirire zizindikiro Zathu, tidzawalowetsa 
ku Moto. Nthawi iliyonse yomwe makungu awo adzikapselera 
tidzidzawasinthira makungu ena kuti adzapitirize kulawa chilango. 
Ndithudi, Allah Ngwamphamvu zoposa, Ngwanzeru zakuya.!"! 


57. Ndipo amene akhulupirira ndi kuchita zabwino, Tidzawalowetsa 
m’minda momwe mitsinje ikuyenda pansi (ndi patsogolo) pake. 
Adzakhala mmenemo muyaya. Ndipo iwo adzapeza mmenemo akazi 
oyeretsedwa (ku uve wamtundu uliwonse) ndi kuwalowetsa ku mithunzi 
yabwino kwambiri. 


58. Ndithudi, Allah akukulamulani kubweza kwa eni zomwe mwakhulupirika 
nazo. Ndipo pamene mukuweruza pakati pa anthu, weruzani 
mwachilungamo. Ndithu malangizo amene Allah akukulangizani, 
ngabwino kwambiri. Ndithudi, Allah Ngwakumva, Ngoona.”! 


59. E inu amene mwakhulupirira! Mumvereni Allah ndiponso mumvereni 
Mtumiki, ndi omwe ali ndi udindo pa inu. Ngati Mutatsutsana pa 
chinthu chilichonse, chibwezeni kwa Allah ndi Mtumiki Wake, ngatidi 
mukukhulupirira Allah ndi tsiku lachimaliziro, kutero ndibwino; ndipo 
zotere zili ndi zotsatira zabwino.”! 


[1] (Ndime 56-57) Apa akutchula za malipiro a anthu ochita zabwino ndi malipiro a 
anthu ochita zoipa umu ndi momwe ulili ulaliki wa Qur’an. Qur’an ikafotokoza za 
anthu ochita zoipa imatsatiza pompo kufotokoza zotsatira za anthu ochita zabwino. 
Pamenepa akunena kuti aliyense adzalandira malipiro a zochita zake, abwino kapena 
oipa. Sakawomboledwa chifukwa cha ubwino wa munthu wina. Zochita zake ndizo 
zikamuombola kapena kukamponya kuchionongeko. 


[2] Pali anthu ena amene amati anzawo akawasungitsa zinthu kuti akhulupirike pa zimenezo, 
mwini zinthu uja akafa kapena kuti panalibe umboni wokwanira, amazitenga zinthuzo 
poganizira kuti palibe chomwe chingawavute popeza mwini zinthuzo adamwalira 
ndipo umboni wokwanira palibe. Chikhalidwe chotere si cha Chisilamu, Chisilamu 
sichifuna machitidwe otere. 


[3] Aliyense amene amdzoza utsogoleri nkofunika kuti anthu amumvere ngati iye 
akulamula zabwino. Pagulu la anthu ngati sipakhala mtsogoleri womumvera, ndiye 

60. Kodi sukuwaona omwe akungonena chabe kuti akhulupirira zomwe 
zavumbulutsidwa kwa iwe ndi zomwe zidavumbulutsidwa patsogolo 
pako, pomwe iwo akufuna kuti akaweruzidwe ndi maweruzo 
osagwirizana ndi Shariya, pomwenso alamulidwa kukana njira zotere? 
Koma satana akufuna kuwasokeretsa, kusokera kwakutali. 


61. Ndipo akauzidwa: “Idzani ku zomwe Allah wavumbulutsa, ndiponso 
(idzani) kwa Mtumiki.” Uwaona achinyengo akudziika kutali kwabasi 
ndi iwe. 


62. Kodi zingakhale bwanji litawabwerera vuto chifukwa cha zomwe manja 
awo adatsogoza? Kenako nkukudzera (iwe Mtumiki) uku akulumbira: 
“Tikulumbira Allah; sitinafune china chilichonse koma zabwino zokha 
ndi chimvano.” 


63. Iwo ndi omwe Allah akudziwa zomwe zili m’mitima mwawo. Choncho 
dzipatule kwa iwo, ndipo alangize ndi kuwauza mawu ogwira mtima. 


64. Ndipo sitidamtumize mtumiki aliyense koma kuti azimveredwa mwa 
lamulo la Allah. Ngati akadakudzera pamene adadzichitira okha zoipa, 
(chifukwa chokafuna chiweruzo cha satana) napempha chikhululuko 
kwa Allah (naye) Mtumiki nkuwapempheranso chikhululuko, ndithudi, 
akadampeza Allah ali Wolandira kulapa kwawo ali Wachisoni chosatha. 


65. Ndikulumbira (m'choonadi cha) Mbuye wako, iwo sangakhale 
okhulupirira moona pokhapokha akuyese muweruzi wawo pa zomwe 
akukangana pakati pawo. Kenako asaone vuto m'mitima yawo pa 
zomwe waweruza, ndipo adzipereke kwathunthu (pogonjera chiweruzo 
chako).!"! 


kuti pamapezeka zisokonezo ndi ziwawa kotero kuti zinthu zawo siziyenda bwino. 
Chisilamu sichiloleza machitidwe achipolowe ndi ziwawa. Chisilamu chimakonda 
bata ndi mtendere ndi kuti pasapezeke anthu ena owachenjelera anzawo. Komatu 
atsogoleriwo awamvere akalamula mwa chilungamo popanda kulakwira Allah. Koma 
ngati akulakwira Allah asawamvere. Pamenepo atsate chomwe Allah wawalamula ndi 
Mtumiki Wake. 


[I] Ngati anthu atakangana pachinthu ena nati chimenechi nchofunika pomwe ena 
akuti nchosafunika, onsewo abwere nkuyang'ana kuti mawu a Allah ndi mawu a 
Mtumiki akunena chiyani pachinthu choterecho. Tsono akapeza malangizo a Allah 

66. Ndipo ngati tikadawalamula kuti: “Dzipheni nokha,” kapena: “Tulukani 
m’nyumba zanu; (mupite kunkhondo kapena musamuke),” sakadachita 
zimenezo kupatula ochepa mwa iwo. Koma akadachita zomwe auzidwa, 
zikadakhala zabwino kwa iwo. Ndipo zikadawalimbikitsa kwambiri 
(Chisilamu chawo). 


67. Ndipo zikadatero, tikadawapatsa malipiro aakulu ochokera kwa Ife. 


68. Ndiponso tikadawatsogolera ku njira yoongoka (yokawafikitsa ku 
Munda wamtendere). 


69. Ndipo amene angamvere Allah ndi Mtumiki wake, iwowo ndi omwe 
adzakhale pamodzi ndi omwe Allah adawadalitsa, kuyambira aneneri, 
olungama, mashahidi (asilamu ofela ku nkhondo) ndi anthu abwino. 
Taonani ubwino wokhala nawo pamodzi iwowo! 


70. Umenewo ndiubwino wochokera kwa Allah. Ndipo Allah Ngodziwa 
mokwanira. 


71. E inu amene mwakhulupirira! Khalani ochenjera (ndi adani anu; 
musanyengedwe nawo). Pitani (kunkhondo) gulu limodzilimodzi, 
kapena pitaniko nonsenu pamodzi (monga momwe Mtumiki 
angakulangizireni). 


72. Ndipo ndithu alipo ena mwa inu otsalira m"mbuyo sapita ku nkhondo, 
(ndiponso amaletsa anzawo). Ngati vuto litakupezani, (yense wa 
iwo) amanena: “Allah wandichitira chisomo posakhala m’gulu lawo 
kumeneko.” 


73. Koma ngati utakupezani ubwino wochokera kwa Allah (monga kupeza 
chuma chambiri chosiidwa ndi adani, kapena kupambana kumene) 
amanena ngati kuti padalibe chikondi pakati panu ndi pakati pake: 
“Kalanga ine! Ndikadakhala nawo pamodzi pa nkhondo imeneyi, (ndiye 
kuti) ndikadapambana; kupambana kwakukulu.” 


ndi Mtumiki pachimenecho awatsatire. Aliyense wa iwo asakhumudwe poona kuti 
zomwe amalimbikira sindizo zomwe Mtumiki (s.a.w) adaphunzitsa. Koma agonjere 
kwathunthu kuzophunzitsa za Mtumikizo. Chilichonse chimene Mtumiki walangiza 
asawiringule nacho. Koma angotsatira basi. 

74. Choncho, amenye nkhondo pa njira ya Allah omwe akugulitsa 
moyo (wawo) wadziko lapansi ndi tsiku lachimaliziro. Ndipo amene 
angamenye nkhondo pa njira ya Allah, kenako ndikuphedwa kapena 
kupambana tidzampatsa malipiro aakulu. 


75. Mwatani inu osamenyana pa njira ya Allah, ndi (kuwapulumutsa) 
omwe ali ofooka, aamuna ndi aakazi ndi ana, omwe akunena: “Mbuye 
wathu! Titulutseni m’mudzi uwu omwe anthu ake ndiopondereza; ndipo 
tipatseni mtetezi wochokera kwa Inu; ndiponso tipatseni mthandizi 
wochokera kwa Inu.”!! 


76. Amene akhulupirira, akumenya nkhondo pa njira ya Allah. Koma 
amene sadakhulupirire, akumenya nkhondo panjira ya satana. Choncho 
menyanani ndi abwenzi a satana. Ndithudi, ndale za satana nzofooka. 


77. Kodi sukuwaona omwe adauzidwa kuti: “Aletseni manja anu 
(kumenyana ndi osakhulupirira mpaka lidze lamulo lakumenyana)? 
Koma tsono pempherani Swala ndikupereka chopereka basi. Koma 
pamene adalamulidwa kumenyana, pompo gulu lina la iwo lidaopa 
anthu (osakhulupirira) ngati likuopa Allah kapena kuposerapo. Ndipo 
adati: “Mbuye Wathu! chifukwa ninji mwatilamula kumenyana? 
Ha! Mukadatichedwetsa kufikira nyengo yochepa, (zikadakhala 
bwino).” Nena: “Chisangalalo cha m'dziko n'chochepa. Koma tsiku 
lachimaliziro ndilabwino kwambiri kwa amene akuopa (Allah). Ndipo 
simudzaponderezedwa ngakhale pa chinthu chaching’ono monga ulusi 
wakhokho la tende!” 


78. Paliponse pamene mungakhale imfa ikupezani ngakhale mutakhala 
m’malinga olimba, ndipo ngati ubwino utawafika (opembedza mafano 


[1] Pamene Mtumiki (s.a.w) adasamuka ku Makka kukakhala ku Madina, Asilamu ena 
aamuna ndi aakazi adatsalira ku Makka chifukwa chakuti abale awo adawaletsa. Ndipo 
chifukwa chakufooka kwawo sadathe kuthawa mozemba namangokhala konko ku 
Makka akuwachitira zoipa zambiri ndi kumawanyoza. Choncho Asilamu adawauza 
kuti ngati kuzakhale kololezedwa kuchita nawo nkhondo Aquraish a m°’Makka 
adzamenyane nawo Aquraishwo molimba kufikira adzawapulumutse. Asilamu 
adakwaniritsa lonjezolo. Adamenya nkhondo mpaka kugonjetsa mzinda wa Makka 
ndi kuwapulumutsa anzawo amene adali kupempha Allah kwa nthawi yaitali kuti 
awapulumutse ku anthu oipa. 

ndi achiphamaso) amati: “Ubwinowu, ukuchokera kwa Allah.” Koma 
choipa chikawafikira, amati: “Ichi chachitika chifukwa cha iwe 
(Muhammad).” Nena: “Zonse zachokera kwa Allah.” Kodi ngotani 
anthu awa, sangathe kuzindikira nkhani? 


79. Chabwino chimene chakufikira (iwe munthu) ndiye kuti chachokera 
kwa Allah. Koma choipa chimene chakufikira ndiye kuti chachokera 
kwa iwe mwini (chifukwa cha zochita zako zoipa). Ndipo takutumiza 
(iwe Muhammad) kwa anthu kukhala Mtumiki. Ndipo Allah ndimboni 
yokwana. 


80. Yemwe angamvere Mtumiki ndiye kuti wamvera Allah, (chifukwa 
chakuti zonse zomwe iye akulamula nzotumidwa ndi Allah). Ndipo 
amene atembenukire kutali (kunyoza iwe, ndiye kuti zoipa zili pa iye 
mwini). Sitidakutumize iweyo kukhala muyang’anili pa iwo. 


81. Amati: “Tikumvera.” Koma akachoka kwa iwe, gulu lina la iwo 
limapangana usiku zosagwirizana ndi zomwe ukunena (pamaso pawo). 
Koma Allah akulemba zonse zomwe akupangana. Choncho apatukire 
ndipo yadzamira kwa Allah. Ndipo Allah wakwanira kukhala Mtetezi. 


82. Kodi bwanji sakuilingalira Qur’an? Ndipo ikadakhala kuti siikuchokera 
kwa Allah, ndithudi, mmenemo akadapeza kusiyana kwambiri.!" 


[1] M’ndime iyi akuti Qur’an iyi mawu ake ngolingana. Siotsutsana ayi. Ndipo palibe 
amene angabweretse mtsutso wakuti mawu ena omwe ali m'bukuli ngabodza pa 
chifukwa chakutichakuti. Palibe buku lomwe munthu adalemba lomwe lidabweretsa 
mtsutso weniweni wakuti Qur’an simawu a Allah pachifukwa chakutichakuti. Ndipo 
silidzapezeka buku lotero mpaka dziko lapansi lidzatha. Koma mwina anthu akhoza 
kumayankhula chabe popanda kubwera ndi mtsutso weniweni wokhala ndi umboni 
wooneka. Kuona kwa Our'an kwatsimikizika pa zinthu izi:- Qur'an idafotokoza 
nkhani zakale zomwe zidachitika Mtumiki Muhammad (s.a.w) asanabadwe pomwe 
iye sankadziwa kulemba ndi kuwerenga mabuku. Quran idafotokozanso zamtsogolo. 
Ndipo zina mwa izo zaonekera kale poyera: Qur’an idati: (1) “Chinthu chilichonse pali 
chachimuna ndi chachikazi”. Yang'anani ndime ya 36 ya Sûrat Yasin. (2) Kuti dziko 
lapansili lidalumikizana ndi kumwamba monga ikufotokozera Sûrat Anbiyaa ndime ya 
30. (3) Kuti moyo umadalira madzi, monga momwe ndime ya 30 ya m’Sûrat Anbiyaa 
ikulongosolera. (4) Kuti anthu amene ali kutali kwambiri adzatha kumva zimene 
anthu ena akutali akunena. Monga momwe yafotokozera ndime ya 44 ya m’Sûrat 
Aaraf. (5) Ndi kuti anthu adzakwera kumwamba monga momwe ikulongosolera 

83. Ndipo chikawadzera chinthu chilichonse chokhuza chitetezo kapena 
mantha, amachifalitsa. Koma akadachibwezera kwa Mtumiki ndi kwa 
omwe ali ndi udindo pa iwo, akadachidziwa omwe amafufuzafufuza 
zinthu mwa iwo (kuti kodi nzoyenera kuzifalitsa kapena ayi). 
Pakadapanda ubwino wa Allah ndi chifundo chake pa inu, ndithudi, 
mukadamtsatira satana kupatula ochepa. 


84. Choncho menya nkhondo pa njira ya Allah, suukukakamizidwa (za 
anthu ena) koma iwe mwini, ndipo akhwirizire Asilamu. Ndithu 
Allah angatsekereze mtopola wa omwe sadakhulupirire. Ndipo Allah 
Ngwaukali kwambiri pomenya nkhondo ndiponso Wolanga kwabasi. 


85. Amene angampemphere (mnzake) pempho labwino (lothandizira pa 
zabwino) adzapeza gawo mmenemo. Ndipo amene angampemphelere 
pemphero loipa, adzapeza gawo m’zoipazo. Ndipo Allah Ngodziwa 
chilichonse.!"! 


86. Ndipo pamene mwalonjeredwa; kulonjeredwa kwamtundu uliwonse 
(Salam) vomerani ndi malonje abwino oposa amenewo, kapena bwezani 
ofanana nawo. Ndithudi, Allah Ngowerengera chinthu chilichonse. 


87. Allah! Palibe wopembedzedwa mwa choonadi koma Iye basi. Ndithudi, 
adzakusonkhanitsani tsiku la chiweruziro lopanda chikaiko mwa ilo. 
Kodi ndani ali onena zoona kuposa Allah? 


88. Kodi mwatani inu pokhala magulu awiri pa nkhani ya achiphamaso 
(achinyengo) pomwe Allah wawatembenuza chifukwa cha (zoipa) 
zomwe achita? Kodi mukufuna kuti mumuongole amene Allah 
wamlekelera kusokera? Ndipo amene Allah wamulekelera kusokera, 
simungathe kumpezera njira (yomuikira ku chilungamo). 


ndime ya 13 ya m’Sûrat Jathiya. Mu Qur’an muli zambiri zimene adafotokoza kuti 
zidzachitika mtsogolo. Ndipo zambiri mwa izo zachitikadi, anthu aziona. Ndipo zonsezi 
zikutsimikizira kuti Qur’an ndi mawu a Allah. 


[1] M'ndime iyi akuwalangiza anthu kuti azithandizana pa zabwino zokha. Azithandizana 
pa zochita ndi zonena. Munthu akokere anzake kuzinthu zabwino mmene angathere. 
lyenso mwini athandize ena pazinthu zabwino. Akachita izi adzalandira mphoto yaikulu 
kwa Allah. 

89. Ndipo akufuna kuti mukadakhala osakhulupirira monga momwe iwo 
sadakhulupirire tero kuti mukhale ofanana. Musawachite kukhala 
abwenzi mpaka asamukire panjira ya Allah. Koma ngati anyoza, agwireni 
ndi kuwapha paliponse mwawapeza (monga momwe akukuchitirani 
inu). Ndipo musamuyese mtetezi ngakhale mthandizi aliyense wa iwo. 


90. Kupatula omwe akugwirizana ndi anthu amene pali pangano pakati 
panu ndi iwo, kapena omwe akudza kwa inu uku zifuwa zawo zili 
zobanika kumenyana nanu, kapena kumenyana ndi anthu awo. (Oterewo 
musamenyane nawo). Ngati Allah akadafuna, akadawapatsa mphamvu 
yokugonjetserani, choncho akadakumenyani. Ngati atakupewani, 
osamenyana nanu ndipo nkukupatsani mtendere, ndiye kuti Allah 
sadakupangireni njira pa iwo (yakuti mumenyane nawo). 


. Muzawapeza ena omwe akufuna kupeza chitetezo kwa inu ndi kupeza 
chitetezo kwa anthu awo. Nthawi iliyonse akabwezedwa ku ukafiri 
(ndi anzawo osakhulupirira), amagweramo mwamtheradi (nkuyamba 
kumenyananso ndi inu), ngati sadzipatula kwa inu ndipo osakupatsani 
mtendere ndi kutsekereza manja awo, agwireni ndi kuwapha paliponse 
pamene mwawapeza (monga momwe iwo akuchitira kwa inu) ndipo 
takupangirani chisonyezo choonekera pa iwo 


92. Ndipo sikoyenera kwa wokhulupirira kupha wokhulupilila (mnzake 
mwadala) pokhapokha mwangozi. Ndipo yemwe wapha wokhulupilila 
mwangozi, apereke ufulu kwa kapolo wa Chisilamu ndi dipo lomwe 
alipereke kwa ofedwawo pokhapokha akakana okha (amulowa mmalo a 
womwalilayo), monga m'njira ya sadaka. Ngati wophedwayo ndi mnansi 
wa adani anu pomwe ali wokhulupilila, perekani ufulu kwa kapolo 
wa Chisilamu, (palibenso dipo lina). Ngati wophedwayo ndi mmodzi 
wa anthu omwe pakati panu ndi iwo pali chipangano (chosamenyana 
nkhondo), ndiye kuti amulowammalo ake apatsidwe dipo; apatsidwenso 
ufulu kapolo wa Chisilamu. Ndipo ngati sadapeze (zoterozo), asale 
miyezi iwiri yotsatana. Iyo ndiyo njira yolapira (pa uchimo wotere) 
yochokera kwa Allah. Ndipo Allah Ngodziwa Ngwanzeru zakuya. 


93. Ndipo amene angaphe wokhulupilila mwadala, mphoto yake ndi 

Jahannam; mmenemo adzakhala nthawi yaitali. Ndipo Allah amkwiira 
ndi kumtembelera ndi kumkonzera chilango chachikulu. 


94. E inu amene mwakhulupirira! Mukayenda pa njira ya Allah, musachite 
chinthu pokhapokha mutaonetsetsa bwino. Ndipo musanene kwa 
amene akukulonjerani Salamu (kuti): “Sindiwe wokhulupirira,” 
(nkumupha). Mukufuna zinthu zamdziko lapansi komatu kwa Allah 
kuli zopeza zambiri. Umo ndi momwe inunso mudalili kale; koma 
Allah adakuchitirani chifundo (choncho mudalowa m'Chisilamu. 
Penyetsetsani bwinobwino). Ndithu Allah Ngodziwa bwinobwino 
nkhani zonse zimene muchita. 


95. Sangafanane okhulupirira omwe akukhala osapita kunkhondo pomwe 
sali ovutika, ndi amene akumenya nkhondo yoyera pa njira ya Allah 
ndi chuma chawo ndi miyoyo yawo. Allah wawatukula pa ubwino ndi 
pa nyota amene akuchita Jihad ndi chuma chawo ndi miyoyo yawo 
kuposa okhala. Koma onsewo Allah wawalonjeza zabwino. Koma 
wawapambanitsa ochita Jihad malipiro aakulu kuposa ongokhala. 


96. Adzapata nyota zazikulu zochokera kwa Iye ndi chikhululuko ndi 
chisoni. Ndipo Allah Ngokhululuka kwambiri, Ngwachisoni zedi. 


97. Ndithudi amene angelo atenga miyoyo yawo, ali odzichitira okha 
zoipa (posasamuka ku Makka), adzawauza kuti: “Mudachitanji 
(pachipembedzo chanu?)” Iwo adzati: “Tidali ofooka ndi oponderezedwa 
padziko; (choncho sitidathe kuchita mapemphero athu).” (Angelo) adzati: 
“Kodi dziko la Allah silidali lotambasuka kotero kuti inu nkusamukira 
kwina m’menemo?” Iwowo malo awo ndi Jahannam. Taonani kuipa 
kwa malo obwerera.!"! 


[1] (Ndime 97-99) Kalelo Mtumiki (s.a.w) atasamukira ku Madina pamodzi ndi omtsatira 
ake, Asilamu adawalamula kuti asamukire ku Madinako kusiya nyumba zawo, chuma 
chawo, abale awo ndi ana awo. Izi zidali chonchi chifukwa iwo akanakhalabe m’midzi 
yawo pansi pautsogoleri wa anthu osakhulupilira sakanatha kukwaniritsa malamulo 
a Chisilamu. Tero Chisilamu chake sichikanakhala ndi ntchito. Ndipo Chisilamu 
chopanda ntchito si Chisilamunso. Tero nchifukwa chake apa akuwadzudzula amene 
sanasamuke kuti adzafa ndi imfa yoipa kupatula okhawo amene sanapeze njira 
yosamukira ku Madina chifukwa chakufooka kwa matupi awo. Amenewa madandaulo 
awo akhoza kuwavomera. Koma chachikulu nkuti ayesetse kusamukira ku Madina. 





Sûrat 4. An-Nisai 128 Juzu 5 


98. Kupatula omwe adali ofooka kwenikweni amuna, akazi ndi ana omwe 
sangathe kuchita ndale yamtundu uliwonse, ndipo sangathe kulondola 
njira (yonkera ku Madina). 


99. Choncho iwo ndithudi Allah angawafafanizire machimo, pakuti Allah 
Ngofafaniza machimo, Wokhululuka. 


100. Ndipo amene angasamuke panjira ya Allah (chifukwa cha chipembedzo 
chake,) apeza malo ambiri m’dzikomo othawira ndikupeza bwino. Ndipo 
amene angatuluke m’nyumba mwake kuti asamuke chifukwa cha Allah 
ndi Mtumiki Wake, kenako nkumpeza imfa (m'njira), ndithu malipiro 
ake atsimikizika kwa Allah. Ndithudi, Allah Ngokhululuka kwambiri, 
Ngwachisoni chosatha.!'! 


101. Ndipo ngati mukuyenda pa dziko, sikulakwa kwa inu kufupikitsa 
Swala ngati mukuopa kuti angakusokonezeni omwe sadakhulupirire. 
Ndithudi, osakhulupirira ndi adani anu oonekera.”! 


102. Ndipo ngati uli pamodzi (ndi Asilamu pankhondo) ndikuwatsogolera 
Swala, ndiye kuti gulu limodzi la iwo liimilire pamodzi ndi iwe 
ndikupemphera uku atagwirizira zida zawo. Ndipo akamaliza kulambira 


[I] Apa akuwalimbikitsa za kusamuka ndi kuwauza kuti kumene akupitako akapeza 
bwino. Akuwalimbikitsanso okalamba ndi odwala kuti asamuke. Ngati atafera pa njira 
kuwerengedwa kuti adasamukabe ndipo adzapeza mphoto yonga ya yemwe adasamuka 
nkukakhala ku Madina pamodzi ndi Mtumiki (s.a.w) ndi kukathandiza kukamenya 
nkhondo yoteteza Chisilamu kwa adani. Ndichimodzomodzi munthu akapita ku 
Makka kukachita Hajj ndipo nkumwalira Hajjiyo asanachite, kapena asanamalize zina 
zofunika pa Hajj, kwa Allah amamuwerenga kuti wachita mapemphero a Hajj. Komabe 
abale ake akhoza kukamchitiranso mapemphero a Hajj. 


Pamene Asilamu adawalamulira zakusamuka, adawafupikitsira Swala chifukwa cha 
mavuto am’njira monga kuti (a) Swala zokhala ndi raka zinayi akhoza kuziswali ndi 
raka ziwiriziwiri. (b) Akhoza kuswali katatu kokha patsiku m”malo mwakasanu. Izi 
zili motere: Swala ya Dhuhr nkuiphatikiza pamodzi ndi Swala ya Asr; kuzipemphera 
panthawi ya Dhuhr kapena kuzipemphera panthawi ya Asr. Swala ya Maghrib 
nkuipemphera pamodzi ndi Swala ya Isha. Adzayamba kupemphera Swala ya 
Maghrib raka zitatu kenako nkupemphera Isha raka ziwiri. Koma Swala ya Subh yokha 
njomwe imapempheredwa payokha ndiponso m’nthawi yake. Lamuloli analikhazikitsa 
pamene Asilamu adali ndi mantha ndi masautso am’njira. Ndipo lidasiidwa momwemo 
losasinthika mpaka lero m"nthawi yomwe anthu akukwera galimoto, sitima ndi ndege. 

kwawo, apite kumbuyo kwanu (kuti akulondereni) ndipo lidze gulu 
lina lomwe silidapemphere, lipemphere nawe pamodzi; nawonso 
achenjere ndikugwirizira zida zawo (nkupemphera), chifukwa chakuti 
omwe sadakhulupirire akufuna kuti mutanyalanyaza zida zanu ndi 
katundu wanu angokuukirani nthawi imodzi. Koma sikulakwa kwa inu 
mutaika pansi zida zanu chifukwa chakuvutitsidwa ndi mvula kapena 
ngati mukudwala. Koma chenjeranaoni. Ndithudi Allah wawakonzera 
chilango choyalutsa osakhulupirira.!" 


103. Mukamaliza Swala, pitirizani kumkumbukira Allah muli chiimire, 
chikhalire kapena mutagona chammbali. Ngati mutapeza chitetezo 
(chifukwa chakuti nkhondo palibe), pempherani Swala zanu mwa 
chilamulo. Ndithudi, Swala ndilamulo lokhala ndi nthawi kwa 
okhulupirira.”! 


104. Ndipo musachite ulesi kutsata anthu (omwe ndi adani), ngati mukumva 
kupweteka, iwonso akumva kupweteka monga momwe inu mukumvera 
kupweteka. Koma inu mukuyembekezera kwa Allah chomwe iwo 
sakuyembekezera. Ndipotu Allah Ngodziwa, Ngwanzeru.”! 


[1] Swala yopemphera pagulu (jamaa) akuilimbikitsa zedi ngakhale kuti anthu ali pakati 
pa nkhondo. Ngati nthawi ya Swala yakwana akuwauza kuti apemphere pagulu, 
koma asapemphere onse nthawi imodzi. Anthuwo agawike m’magulu awiri. Gulu 
lina liyang'ane komwe kuli adani, ndipo gulu lina likhale likupemphera pamodzi ndi 
(Imamu) mtsogoleri wawo. Komatu Swala akunkhondo amaswali raka ziwiriziwiri 
(Swala iliyonse) kupatula Swala ya Magharibi. Tsono Imamu adzapemphera raka 
imodzi ndi awo omwe akupemphera nawo. Akaimilira kuti apemphere raka yachiwiri, 
aja omwe anali kupemphera naye aimilire ndi kupemphera raka yotsalayo mwachangu 
atamsiya imamu ali chiimilire. Ndipo apite kukalowa m”malo mwa anzawo omwe anali 
kuyang’ana komwe kuli adani. Tsono anzawowo adze nkudzapemphera ndi Imamu. 
Imamu akamaliza raka yake yachiwiri, iwo aimilire nkumaliza raka yawo yachiwiri. 
Komatu popempherapo zida zawo zikhale atazikoleka m°matupi mwawo pokhapokha 
ngati pali zifukwa zoikitsa zidazo pansi, zomwe azitchula kumapeto a ndimeyo 


[2] Nkofunika nthawi zonse Msilamu kukumbukira Allah.osati panthawi yokha yopemphera 
koma amkumbukire m’chikhalidwe chake chonse ndi m’zochita zake zonse. Nthawi 
zonse apewe zomwe Allah waletsa ndi kutsata malamulo ake. 


[3] Apa akuwalamula Asilamu kuti amenyere chipembedzo chawo ngakhale atapeza 
mavuto amtundumtundu. Chifukwa chomwe akupezera mavutowo nchachikulu zedi 
kuposa mavutowo palibe chinthu chachikulu chimene munthu angachipeze chabe 
popanda kuvutikira. 

105. Ndithudi, takuvumbulutsira buku mwa choonadi kuti uweruzire pakati 
pa anthu, monga momwe Allah wakuphunzitsira. Ndipo usakhale 
mtetezi wa achinyengo. 


106. Ndipo mpemphe chikhululuko Allah. Ndithudi, Allah Ngokhululuka 
kwabasi, Ngwachisoni chosatha. 


107. Ndipo usawaikile kumbuyo omwe akudzichitira okha chinyengo. 
Allah sakonda yemwe ali wachinyengo, wamachimo. 


108. Akudzibisa kwa anthu (pochita za machimo) koma sakuzibisa kwa 
Allah pomwe Iye adali nawo pamodzi pamene adali kupangana usiku 
mawu osakondweretsa. Allah akudziwa bwinobwino zimene akuchita.!" 


109. Taonani! Inu ndi amene mwaayikira kumbuyo pa moyo wa pa 
dziko lapansi. Kodi ndani amene adzatsutsana ndi Allah pa iwo tsiku 
lachimaliziro, kapena ndani adzakhale mtetezi wawo.” 


110. Ndipo amene angachite choipa (povutitsa ena), kapena kudzichitira 
yekha zoipa, kenako nkupempha chikhululuko kwa Allah, adzampeza 
Allah ali Wokhululuka kwabasi, Wachisoni chosatha. ”! 


[1] Achiphamaso amabisa zochita zawo kwa anthu kuti asazione. Koma salabadira 
kuonedwa ndi Allah pomwe Allah Njemwe adzawalipira. Pomwe Allah akudziwa 
zonse zimene zikuyenda m'mitima mwawo ndiponso akumva ndi kuziona zonse 
zimene akuchita. Kunali kofunika kwa iwo kumuopa Allah amene ali ndi mphamvu 
zochitira chilichonse chimene wafuna. 


[2] M’ndime iyi Allah akuletsa anthu kuti asakhalire kumbuyo anthu oipa koma awaleke 
kuti awalange chifukwa cha zoipa zawo ndi kuti amene adamuchitirapo zoipa apeze 
bwino muntima mwake. Choncho aweruzi amilandu achenjere kukhalira kumbuyo 
anthu oipa omwe ali nawo chitsimikizo kuti adachenjelera anzawo. Asaone ulemelero 
wa munthu mmene ulili ngakhale ali ndi chuma chotani. Koma m’malomwake akhalire 
kumbuyo amene ali oponderezedwa. Akatero adzapeza mphoto yomwe Allah walonjeza 
chifukwa cha kusonyeza choonadi poyera. Aweruzi akagwira njira imeneyi ndiye kuti 
adzapambana pano padziko lapansi mpaka patsiku la chiweruziro. 


] Allah akuwalimbikitsa ochimwa: Kuti (a) atembenukire kwa Iye mwachangu ndi 
kusiya zimene akuchitazo. (b) Atsimikize mu mtima kuti sadzachitanso uchimowo. 
(c) Adandaule pa uchimo umene adauchitawo. (d) Awabwezere eni zinthu zomwe 
adazitenga mwachinyengo. (e) Akawapemphe kuti awakhululukire. Akakwaniritsa 
zonsezi ndiye kuti kulapa kwawo Allah akuvomera. 

111. Ndipo amene angachite tchimo, ndiye kuti akudzichitira yekha. Allah 
Ngodziwa, Ngwanzeru zakuya.!"! 


112. Ndipo amene angachite cholakwa (chaching’ono) kapena tchimo 
(lalikulu)kenako nkumponyera nalo yemwe sadalakwe (momunamizira), 
ndithudi wasenza bodza lamkunkhuniza ndi uchimo woonekera.”! 


113. Ndipo pakadapanda ubwino wa Allah ndi chisoni chake pa iwe, 
ndithudi, gulu limodzi la iwo likadalinga kukusokeretsa. Ndipo iwo 
palibe yemwe akadamsokeretsa koma iwo okha basi. Ndipo sangathe 
kukuvutitsa ndi chilichonse. Ndipo Allah wakuvumbulutsira buku, 
kudzanso luntha. Ndipo wakuphunzitsa zomwe sudali kuzidziwa. Ndipo 
ubwino wa Allah umene uli pa iwe ngwaukulu zedi.”! 


114. Palibe ubwino m’zambiri zimene akunong’onezana kupatula amene 
akulamulira ena kupereka sadaka, kapena kuchita zabwino, kapenanso 
kuyanjanitsa pakati pa anthu (pakunong’onezana mawu). Amene 
angachite zimenezi, chifukwa chofuna chiyanjo cha Allah, tidzampatsa 
malipiro aakulu. 


115. Ndipo amene anyoza Mtumiki pambuyo pomuonekera chiongoko, 
nkutsata njira yosakhala ya okhulupirira, timtembenuzira kumene 
watembenukira mwini wakeko. Ndipo tidzamulowetsa ku Jahannam. 
Taonani kuipa malo ofikira. 


116. Ndithudi, Allah sakhululuka (uchimo) womphatikiza ndi chinthu 


[1] M’ndime iyi akuti munthu wochitira anthu anzake zoipa.akudzipha yekha pakuti Allah 
sadzamleka koma amkhaulitsa pompano pa dziko lapansi kapena pakutha kwa dziko. 


[2] Pali anthu ena amene amaukwera uchimo. Kenako nkumnamizira wina wake. Munthu 
wamakhalidwe awa, chiweruzo chake chidzakhala choopsa tsiku lachimaliziro, 
ngakhale wadzipulumutsa pano pa dziko lapansi chifukwa chakuthyathyalika kwake. 
Kapena pompano pa dziko lapansi amachiona chomwe chinameta nkhanga mpala. 


[3] Apa Allah akunena kuti palibe chisomo chimene Allah wapatsa munthu chachikulu 
ndi chopindulitsa kuposa luntha. Chilichonse chabwino cha pa dziko lapansi ndi pa 
tsiku lachimaliziro chimapezeka chifukwa cha kudziwa zinthu. Qur’an yonse ndi hadisi 
za Mtumiki zikulimbikitsa zakufunafuna luntha lodziwira zinthu zakuti zimkonzere 
munthu za dziko lapansi ndi za tsiku lachimaliziro, kotero kuti Qur’an ndi hadisizo 
zikunena kuti mumthu apite kunja kunka nafunafuna maphunziro. 

china, (pochiyesa kuti ndi mnzake wa Allah). Koma Iye amakhululukira 
machimo ena omwe sali amenewo kwa yemwe wamfuna. Ndipo yemwe 
angamphatikize Allah (ndi milungu yabodza), ndithudi, wasokera 
kusokera konka nako kutali (ndi njira yachoonadi). 


117. Sapembedza Allah koma mafano achikazi, ndiponso sapembedza china 
koma satana wonyoza (wamachimo) 


118. (Yemwe) Allah adamtembelera. Ndipo iye (satana) adati (kwa Allah): 
“Ndithudi, ndikadzipezera gawo lodziwika mwa akapolo anu.” 


119. “Ndipo ndikawasokeretsa ndi kuwapatsa ziyembekezo (zabodza) 
ndithu ndikawalamula kuti azikadula makutu a ziweto, ndipo 
ndikawalamulanso kuti azikasintha chilengedwe cha Allah.” Ndipo 
amene angamulole satana kukhala mtetezi wake kusiya Allah, ndiye kuti 
wataika koonekera.”! 


120. (Satana) akuwalonjeza ndikuwapatsa chiyembekezo (pa zinthu zomwe 
sizingachitike). Ndithudi, satana sawalonjeza china koma chinyengo 
basi. 


121. Iwowo malo awo ndi ku Jahannam ndipo sadzapeza pothawira kutuluka 
mmenemo. 


122. Ndipo omwe akhulupirira ndi kumachita zabwino, tidzawalowetsa ku 


[1] Iblis pamene adampirikitsa kumwamba iye adauza Allah kuti akazikometsera 
zolengedwa zake machimo. Allah adamuuza kuti sangathe kuzisokereza mwamphamvu, 
mozikakamiza, zifune zisafune. Aliyense amene akamtsata ndiye kuti akamtsata 
mwachifuniro chake. Sikuti mogonjetsedwa ndi mphamvu za satana kotero kuti iye 
sangathe kulimbana naye iyayi. Satana alibe mphamvu zokakamizira anthu. 


[2] (1) Kukhala ndi chiyembekezo choti Allah adzawakhululukira pakuti iye ngokhululuka, 
Ngwachifundo. (2) Kuti ukachita zakutizakuti kapena ukawerenga duwa yakutiyakuti 
machimo ako onse adzakufafanizira ngakhale kuti udakwatula zinthu za anthu. (3) 
Kuti wolemekezeka uje adzatiwombola ngati tilumikizana naye. (4) Kuti mneneri 
wakutiwakuti adzaitana omtsatira ake kuti akalowe ku Munda wa mtendere. (5) Kuti 
Mtumiki sadzakhala wokondwa kuona anthu ake akuponyedwa ku Moto. (6) Kukhala 
ndi chiyembekezo choti ngati munthu ndiwe Msilamu basi sukalowa ku Jahannam. 
Ndipo satanayu amanyenganso Akhrisitu kuti ngati akhulupilira Isa (Yesu) basi 
sakalowa ku Moto. Ndipo Ayuda amawauzanso chimodzimodzi kuti ngati akhulupilira 
m'chipembedzo cha chiyuda sakalowa ku Moto. Nawonso opembedza moto ndi 
Abudha amawauzanso chimodzimodzi kuti ngati atsata chibudha basi apulumuka. 

Minda yomwe pansi (ndi patsogolo) pake mitsinje ikuyenda. Adzakhala 
m’menemo muyaya. Ili ndilonjezo loona la Allah. Kodi ndani woona 
ponena kuposa Allah? 


123. (Kulowa ku Munda wamtendere) sikuli pa kukhumba kwanu 
ngakhalenso pa kukhumba kwa anthu a buku (Ayuda ndi Akhrisitu). 
Amene angachite choipa, adzalipidwa (nacho), ndipo sadzapeza mtetezi 
ngakhale mpulumutsi kupatula Allah. 


124. Ndipo amene angachite ntchito zabwino, mwamuna kapena mkazi, 
pomwe iye ali wokhulupirira, iwo ndiamene adzalowa ku Munda 
wamtendere. Ndipo sadzaponderezedwa pa chilichonse, ngakhale 
chochepetsetsa kwambiri ngati kamphako ka nthangala ya tende. 


125. Kodi ndani yemwe ali ndi chipembedzo chabwino choposa yemwe 
walunjika nkhope yake kwa Allah, iye ali wochita zabwino ndipo 
akutsata njira ya Ibrahim woona pa chikhulupiliro. Ndipo Allah 
adasankha Ibrahim kukhala bwenzi. 


126. Ndipo zonse za kumwamba ndi pansi nza Allah; ndipo Allah ndi amene 
wazungulira chinthu chilichonse kuchidziwa. 


127. Ndipo akukufunsa zomwe zikukhudza azimayi nena: “Allah 
akukuuzani nkhani za iwo ndi zomwe zikuwerengedwa kwa inu 
m'buku (ili) za akazi amasiye omwe simukuwapatsa (chiwongo chawo) 
chomwe chidalamulidwa kwa iwo, komabe mukufuna kuwakwatira, 
ndi za ana omwe ali ofooka ndi oponderezedwa; ndipo (akukuuzani) 
kuti limbikirani kuwayang’anira ana amasiye mwachilungamo. Ndipo 
chabwino chilichonse chimene muchita, Allah akuchidziwa.!"! 


128. Ndipo ngati mkazi ataona kwa mwamuna wake nkhanza ndi kumusala, 
palibe kulakwa pa iwo kuyanjana pakati pawo mwachimvano. Ndipo 
chimvano ndichabwino. (Munthu aliyense amaumilira chimene afuna) 
chifukwa chakuti mitima ya anthu imaumilira umbombo. Koma ngati 
muchita zabwino ndi kuopa Allah, ndithudi, Allah Ngodziwa nkhani 
zanu zonse zomwe muchita. 


[1] Mukuuzidwa nkhanizi zomwe akuwerengerani mu ndime ya 2 ndi 12 M’sura yomweyi. 

129. Ndipo inu simungathe kuchita chilungamo (chenicheni) pakati pa 
akazi ngakhale mutayesetsa chotani. Koma musapendekere (mbali 
imodzi); kupendekera kwathunthu kotero kuti nkumusiya (yemwe 
simukumfunayo) ngati kuti wapachikidwa (osadziwika kuti ngokwatiwa 
kapena ayi). Ndipo ngati mutayanjana ndi kuopa Allah (zingakhale 
bwino). Ndithudi, Allah Ngokhululuka kwambiri, Ngwachisoni zedi. 


130. Koma ngati atalekana, Allah angalemeretse aliyense wa iwo kuchokera 
m’zabwino zake zochuluka ndipo Allah ali nazo zambiri, Ngwanzeru 
zakuya. 


131. Zonse za kumwamba ndi pansi nza Allah. Ndithudi, tidawalangiza 
omwe adapatsidwa buku patsogolo panu ndi inunso kuti muopeni Allah. 
Koma ngati mungakane, ndithudi, zonse za kumwamba ndi pansi nza 
Allah. Ndipo Allah Ngokhupuka kwabasi Wotamandidwa. 


132. Zonse za kumwamba ndi pansi nza Allah; ndipo Allah akukwana 
kukhala Mtetezi (kwa anthu Ake). 


133. Ngati atafuna, akuchotsani, inu anthu, ndi kubweretsa ena. Ndipo Allah 
ali Wokhoza pazimenezo. 


134. Amene afuna mphoto ya dziko lapansi, (afunefune kwa Allah). 
Kwa Allah ndikumene kuli mphoto ya pa dziko lapansi ndi ya tsiku 
lachimaliziro. Ndipo Allah Ngwakumva, Ngopenya. 


135. E inu amene mwakhulupirira! Khalani oimiritsa chilungamo, opereka 
umboni chifukwa cha Allah; ngakhale kuti ubwere ndi masautso kwa inu, 
kapena kwa makolo anu, kapena kwa abale anu, ngakhale ali olemera 
kapena osauka, (musayang'ane zimenezo). Allah ndiye woyenera 
kuyang'ana za awiriwo. Choncho musatsate zilakolako ndi kusiya 
chilungamo. Ngati mukhotetsa (umboni), kapena kupewa (kupereka 
umboni) ndithudi nkhani zonse zomwe mukuchita Allah akuzidziwa. 


136. E inu amene mwakhulupirira! Khulupirirani Allah ndi Mtumiki Wake, 
ndi buku lomwe analivumbulutsa pa Mtumiki Wake, ndi mabuku omwe 
adawavumbulutsa kale. Ndipo amene akane Allah, angelo Ake, mabuku 
Ake, atumiki Ake ndi tsiku lachimaliziro, ndiye kuti wasokera; kusokera 
konkera nako kutali. 

137. Ndithudi, amene adakhulupirira, kenako nkusakhulupirira, 
nadzakhulupiriranso, kenako nkusakhulupiriranso, naonjezera 
kusakhulupirira, Allah sadzawakhululukira, ndipo sadzawawongolera 
m'njira (yabwino). 


138. Auze achiphamaso kuti adzapeza chilango chowawa. 


139. Omwe amaachita osakhulupirira kukhala abwenzi awo kusiya Asilamu. 
Kodi akufuna kupeza ulemelero kwa iwo? Ndithudi ulemelero wonse 
ngwa Allah; (suli m’manja mwa anthu). 


140. Ndithudi Iye wakuvumbulutsirani m’buku (ili) kuti mukamva ma Ayah 
(ndime) a Allah akukanidwa ndi kuchitiridwa chipongwe, musakhale 
pamodzi nawo mpaka alowe m'zokamba zina. (Ngati mutakhala 
nawo) ndiye kuti mukhala chimodzimodzi ndi iwo. Ndithudi, Allah 
adzawasonkhanitsa achiphamaso ndi osakhulupirira onse m’moto wa 
Jahannam. 


141. (A chiphamaso) omwe akukuyembekezerani (kuti mavuto akugwereni), 
ngati mutapeza kupambana kochokera kwa Allah, amakuuzani: “Kodi 
sitidali nanu limodzi?” Koma ngati osakhulupirira atapeza gawo 
(lopambana), amanena (kwa osakhulupirira): “Kodi Sitidayandikire 
kukugonjetsani pamene tidali m’gulu lankhondo la okhulupirira koma 
timakutsekerezani kwa okhulupirira?” Koma Allah adzaweruza pakati 
panu tsiku la chiweruziro. Ndipo Allah sangawaikire njira osakhulupirira 
pa okhulupirira (kuti awagonjetse kotheratu). 


142. Ndithu achiphamaso akufuna kunyenga Allah koma Iye awalanga 
(chifukwa cha chinyengo chawocho). Ndipo akaimilira kupemphera 
Swala, amaimilira mwaulesi ndikungoonetsa anthu (kuti akupemphera). 
Ndipo satchula Allah koma pang’ono pokha. 


143. Akungoyendayenda pakati pa awa ndi awa (pakati pa Asilamu ndi 
osakhulupirira). Iwo sali mbali iyi kapena mbali inayo. Ndipo amene 
Allah wamlekelera kuti asokere sungampezere njira yolungama. 


144. E inu amene mwakhulupirira! Musawachite osakhulupirira kukhala 
abwenzi anu kusiya okhulupirira (Asilamu), kodi mukufuna kuti Allah 
akhale ndi umboni woonekera pa inu (kuti ndinu oyipa?) 

145. Ndithu achiphamaso adzakhala pansi penipeni pa Moto; ndipo 
sudzampeza mthandizi woimira iwo. 


146. Kupatula amene alapa (pambuyo pa uchiphamaso wawo), nakonza 
(makhalidwe awo) nadziphatika kwa Allah; namuyeretseranso Allah 
chipembedzo chawo. Choncho iwo ali pamodzi ndi okhulupirira. Ndipo 
Allah adzapatsa okhulupirira malipiro akulu. 


147. Allah sangakulangeni ngati mumthokoze ndi kumkhulupirira. Ndithudi, 
Allah Ngolandira kuthokoza kwanu, ndiponso Ngodziwa. 


148. {© Allah sakonda kutulutsa mawu ofalitsa kuipa (kwa anthu) kupatula 
yekhayo wachitiridwa zoipa. Ndipo Allah Ngwakumva, Ngodziwa.!" 


149. Ngati mungaonetse chabwino, kapena kuchibisa, kapena kukhululukira 
zoipa, (zoterozo ndizo zofunika), ndithu Allah Ngokhululuka ndiponso 
Ngokhoza. 


150. Ndithudi amene sakhulupirira Allah ndi atumiki Ake, ndikumafuna 
kulekanitsa pakati pa Allah ndi atumiki Ake, ndikumanena kuti: “Ena 
tikuwakhulupirira, koma ena tikuwakana,” ndikumafunanso kukhonza 
njira yapakati pa zimenezo,”! 


151. Iwowo ndiosakhulupirira enieni. Ndipo osakhulupirira tawakonzera 
chilango choyalutsa. 


[1] Indedi, Allah sakonda anthu ofalitsa zoipa za anzawo popanda choipa chilichonse 
chimene awachitira. Koma munthu amene ena amchitira choipa akumlola kutchula 
kuipa komwe ena amchitira pokamnenera kwa muweruzi kuti muweruziyo amuthandize 
pa amene amchitira zoipawo. Koma kulengeza kuipa kwa anthu ena nkosaloledwa 
m'chisilamu. Ndipo ndi uchimo waukulu. 


[2] Aliyense mwa anthu yemwe Allah wamuvomereza kuti ndi mtumiki Wake, ndipo 
iwe nkukana kumkhulupilira, monga Ayuda mmene amamkanira mneneri Isa 
(Yesu), ndi Akhrisitu mmene amamkanira mneneri Muhammad (s.a.w), kutereko 
nkusakhulupilira Allah. Asilamu amavomereza aneneri onse owona amene adadza 
Muhammad (s.a.w) asadabadwe. Asilamu akuvomereza aneneri onse monga momwe 
Allah wafotokozera m'Our'an. Ndipo savomereza omwe Allah sadawavomereze 
kuti ndi aneneri ake, monga Mirza Gulam Ahmad ndi Bahai. Oterewa ndi amene 
akunama kuti adapatsidwa uneneri pambuyo pa Mneneri Muhammad (s.a.w). 
Amene akukhulupilira amenewa ndiye kuti ngopandukira Allah. Tero tichenjere ndi 
udyerekezi wa Akadiani ndi Abahai ndi ena otere. 

152. Tsopano amene akhulupirira Allah ndi atumiki Ake, napanda 
kulekanitsa pakati pa aliyense wa iwo (koma nkuwakhulupirira onse), 
iwo adzawapatsa malipiro awo. Ndipo Allah Ngokhululuka kwambiri, 
Wachisoni chosatha. 


153. Anthu amene adapatsidwa buku (Ayuda) akukupempha (iwe Mtumiki) 
kuti uwatsitsire buku kuchokera kumwamba. Ndithudi, adampemphanso 
Musa zazikulu kuposa zimenezi pomwe adati: “Tiwonetse Allah 
poyera.” Choncho udawagwira moto wamphenzi chifukwa cha kuipitsa 
kwao (motowo udachotsa miyoyo yawo chifukwa cha kusakhulupirira 
kwawo. Zitatero Allah adawapatsa moyo kachiwiri). Kenako iwo 
adapanga thole (mwana wang’ombe monga mulungu wawo) pambuyo 
powafikira chisonyezo choonekera. Koma tidawakhululukira zimenezo, 
ndipo tidampatsa Mûsa chisonyezo choonekera poyera.!"! 


154. Ndipo tidatukula phiri la Al-Tur pamwamba pawo (Ayudawo) polandira 
pangano lawo; tidati kwa iwo: “Lowani pachipata (cha dziko ili la Sham) 
mutawerama.” Tidatinso kwa iwo: “Musalumphe malire pa nkhani ya 
Sabata.” Ndipo tidalandira kwa iwo pangano lokhwima.”! 


[1] Ayuda adauza mtumiki Muhammad (s.a.w) kuti sangakhulupirire pokhapokha amuone 
akukwera kumwamba popanda kugwilira chilichonse ndi kubwera pansi pano buku lili 
m’manja mwake mutalembedwa umboni wa Allah woti iye Muhammad ndi Mtumiki 
Wakedi. Ndipo Allah akuti makhalidwe otsutsana ndi aneneri siachilendo kwa Ayuda. 
Ndipo Musa atalephera kuchita zimenezo adamuda. Tero adapanga fano (lamwana 
wang'ombe ‘thole’) naliyesa mulungu wawo. 


[2] (Ndime 154-156) Allah akupitiriza kufotokoza zoipa zawo. Ndipo zina mwa izo ndiizi: 
(a) Adakana kutsatira malamulo am’Taurat. Ndipo Allah adazula phiri naliimitsa 
pamwambapamituyawonawauzakuti: “Ngati simulola kulonjeza kuti mdzatsatazomwe 
zili m’Taurat, likusinjani phiri ili. (b) Adakana kulowera pachipata kudziko la Shamu 
(Kenani) monga momwe Allah adawalangizira. Ndipo adalowa monga momwe iwo 
amafunira. Shamu ndi dziko lomwe Allah adawapatsa kuti akalowemo ndi kukhazikika 
pambuyo posamuka ku Eguputo (Egypt). Koma iwo sadathokoze chisomochi potsata 
zomwe Allah adawauza. (c) Pambuyo polowa m’dzikolo adawauza kuti alemekeze 
tsiku la Sabata kuti likhale tsiku lamapemphero okhaokha. Lisakhale tsiku logwira 
ntchito. Koma iwo adachitachita ndale zawo mpaka lidasanduka tsiku logwira ntchito. 
(d) Ena mwa aneneri awo pamene adawaletsa iwo machitidwe amenewa mwaukali 
adawapha. (e) Mneneri Muhammad pamene adawafotokozera zizindikiro zomwe zinali 
m’mabuku mwawo zimene zimasonyeza utumiki wake sadamulabadire. Nanena kuti 

155. Choncho (tidawalanga) chifukwa chakuswa mapangano awo, ndi 
kukana kwawo zisonyezo za Allah, ndi kupha kwawo aneneri popanda 
choonadi, ndi kunena kwawo kwakuti: “Mitima yathu yakutidwa 
(siingathe kuzindikira zomwe ukunena iwe Muhammad {s.a.w}).” (Ai, 
Siinakutidwe ndi chilichonse), koma Allah waidinda zidindo chifukwa 
cha kusakhulupirira kwawo; tero sakhulupirira koma pang’ono pokha. 


156. Chifukwanso cha kusakhulupirira kwawo ndi kumnamizira kwawo 
Mariya bodza lalikulu (kuti wabala Isa (Yesu) m'njira ya chiwerewere); 


157. Ndikuyankhula kwawo (kwakuti): “Ife tamupha Mesiya Isa (Yesu) 
mwana wa Mariya, Mtumiki wa Allah; pomwe sadamuphe ndipo 
sadampachike pa mtanda. Koma adasokonezedwa (ndi munthu 
wina namuganizira kuti ndi Isa (Yesu). Ndithudi, amene akutsutsana 
pankhaniyi (Ayuda ndi Akhrisitu) ali m'chikaiko pa iyo; alibe kudziwa 
kotsimikizika, koma akungotsatira zongoganizira. Ndipo, sadamuphe 
mosimikiza (kuti ndi iye). 


158. Koma Allah adamkweza kwa Iye ndipo Allah Ndimwini mphamvu 
zoposa, Ngwanzeru zakuya. 


159. Palibe aliyense mwa anthu omwe adapatsidwa buku (Ayuda ndi 
Akhrisitu) koma kuti azamkhulupirira iye (Yesu kuti sadali mulungu) 
imfa yake (Yesuyo) isadadze (izi zizachitika pamene Yesuyo 
azabwerenso padziko lapansi kumapeto kwa dziko). Nayenso (Yesu) pa 
siku la chiweruziro adzaikira umboni pa iwo (kuti iye adali chabe kapolo 
wa Allah). 


:“Mitima yathu yakutidwa. Siikumvetsa chilichonse chimene ukunena”. (f) Mneneri 
Isa (Yesu) pamene adawafotokozera za utumiki wake ndi kuwasonyeza zozizwitsa ndi 
zonse zomwe zidachitika m’kubadwa kwake, iwo adati Mariya adatenga pakati m’njira 
yachiwerewere pomwe iwo amadziwa kuti akungonama. (g) Adakonza chiwembu kuti 
aphe Isa (Yesu). Koma Allah adachiononga chiwembu chawocho pomuveka munthu 
wina nkhope ya Isa (Yesu) amene adali wamkulu wawo yemwe ankafunisitsa kupha Isa 
(Yesu). Tero adampachika mnzawoyo pamtanda. Pambuyo pake, akuluakulu aChiyuda 
adazindikira zonse zomwe zidachitikazi. Ndipo adangonyozera ngati kuti sichidachitike 
chilichonse chododometsa chifukwa choopa kuti anthu angawaukire. M’malomwake 
ankangodzidzudzula okha m” mtima mwawo. 

160. Chifukwa chakuchita kwawo zoipa, awo Ayuda, tidaletsa kwa iwo 
zinthu zabwino (zakudya) zomwe zidali zovomerezeka kwa iwo; 
ndiponso chifukwa cha kutsekereza kwawo anthu ambiri kuyenda 
panjira ya Allah. 


161. Ndi kudya kwawo riba (katapira) pomwe adaletsedwa kuti asadye; 
ndiponso chifukwa chakudya kwawo chuma cha anthu mwachinyengo. 
Ndipo osakhulupirira mwa iwo tawakonzera chilango chopweteka. 


162. Koma mwa iwo amene azama pa maphunziro, ndi okhulupirira 
(onsewo) akukhulupirira zimene zavumbulutsidwa kwa iwe ndi 
zimene zidavumbulutsidwa patsogolo pako. Ndipo omwe akupitiriza 
kupemphera Swala, ndi kupereka Zakaati, ndi kukhulupirira Allah 
komanso tsiku lachimaliziro, iwo tidzawapatsa malipiro aakulu. 


163. Ndithudi, takuvumbulutsira (chivumbulutso) monga momwe 
tidamuvumbulutsira Nuh (Nowa) ndi aneneri amene anadza pambuyo 
pake. Ndipo tidamuvumbulutsiranso Ibrahim, Ismail, Ishag, Ya’qub 
ndi mbumba yake. Ndipo (tidamuvumbulutsiranso) Isa (Yesu), Ayyub 
(Yobu), Yunus (Yona), Haarun (Aroni) ndi Sulaiman, ndipo Daud 
tidampatsa Zabur (Masalimo). 


164. Ndipo (tidavumbulutsanso chivumbulutso) kwa atumiki omwe 
takusimbira kale nkhani zawo komanso kwa atumiki ena omwe 
sitinakusimbire (nkhani zawo); ndipo Allah adayankhula ndi Musa 
mwachindunji. 


165. (Iwo ndi) atumiki omwe adauza nkhani zabwino (kwa anthu abwino) 
ndi kuwachenjeza (oipa) kuti anthu asadzakhale ndi mtsutso pa Allah 
pambuyo pa (kudza kwa) atumikiwa. Ndipo Allah Ngwamphamvu 
zoposa, Ngwanzeru zakuya. 


166. Koma Allah akuikira umboni zimene wakuvumbulutsira kuti (nzoona), 
adavumbulutsa mwanzeru Zake. Nawonso angelo akuikira umboni. 
Ndipo Allah akukwana kukhala mboni. 


167. Ndithu amene sadakhulupirire, nawatsekereza (anthu) kuyenda pa njira 
ya Allah, ndithudi asokera; kusokera kwakukulu. 

168. Ndithudi, amene sadakhulupirire, namachita zoipa, sali Allah 
owakhululukira iwowo ndi kuwaongolera njira. 


169. Kupatula njira yomka ku Jahannam, mmenemo akakhala muyaya. 
Ndipo zimenezo nzopepuka kwa Allah. 


170. E inu anthu! Ndithu Mtumiki wakudzerani ndi choonadi chochokera 
kwa Mbuye wanu. Choncho khulupirirani; ndi bwino kwa inu kutero. 
Koma ngati mukana, (dziwani kuti) zonse zakumwamba ndi zapansi nza 
Allah. Ndipo Allah Ngodziwa kwambiri Ngwanzeru zakuya. 


171. E inu anthu a buku! Musamalumphe malire pa chipembedzo chanu. 
Ndipo musamamnenere Allah koma zowona (zokhazokha). Ndithu 
Mesiya Isa (Yesu) mwana wa Mariya, ndi mtumiki wa Allah (ndiponso 
ndi munthu wolengedwa) ndi liwu Lake lomwe adaliyika mwa Mariya 
ndiponso (ali) ndi mzimu (moyo) wochokera kwa Iye (Allah, monga 
mizimu ina yonse imachokera kwa Iye). Choncho Khulupirirani 
Allah ndi atumiki Ake. Musamanene: “Utatu wa Mulungu;” siyani, 
(zikhululupiliro za utatu wa Mulungu), kutero ndibwino kwa inu. 
Ndithudi, Allah ndi Mulungu m'modzi (basi). Ulemelero wake 
ngotukuka kutali ndi kukhala ndi mwana. Nzake zonse za kumwamba 
ndi pansi. Ndipo Allah ndiMtetezi Wokwanira. 


172. Mesiya (Mneneri Isa (Yesu?) sangaone kunyozeka kukhala kapolo wa 
Allah, ngakhalenso angelo oyandikitsidwa (kwa Allah). Ndipo amene 
angaone kunyozeka pa ukapolo wake kwa Allah nadzitukumula, onse 
adzawasonkhanitsa kwa Iye (ndipo kenako nkuwalonga kung'anjo ya 
Moto). 


173. Koma amene adamkhulupirira (Yesuyo) ndi kuchita zabwino 
adzawapatsa malipiro ao mokwanira ndi kuwaonjezera mu zabwino 
Zake. Koma amene adaona kunyozeka (pokhala kapolo wa Allah) 
nadzitukumula, adzawalanga chilango chowawa; ndipo sadzapeza 
bwenzi ngakhale mtetezi kupatula Allah. 


174. E inu anthu! Ndithudi, wakudzerani umboni wochokera kwa Mbuye 
wanu. Ndipo takuvumbulutsirani kuunika koonekera poyera. 

175. Tsono amene akhulupirira Allah ndi kudziphatika kwa Iye, iwo 
adzawalowetsa ku chifundo ndi kuzabwino zochokera kwa Iye, 
ndikuwatsogolera kwa Iye njira yoongoka. 


176. Akukufunsa (iwe Mneneri, za malamulo a chuma cha munthu yemwe 
wafa osasiya mwana kapena kholo). Nena: “Allah akukulamulani pa 
zayemwe sadasiye mwana ndi kholo (kuti) ngati munthu atamwalira 
pomwe alibe mwana, koma ali ndi mlongo wake (wa bambo amodzi), 
choncho (mlongo wakeyo) alandire theka (72) la zomwe wasiya 
(womwalirayo). Nayenso angalandire chuma (chamlongo wake) ngati 
alibe mwana. Ndipo ngati iwo ali (alongo) awiri, ndiye kuti adzalandira 
magawo awiri mmagawo atatu (2/3) a zomwe wasiya. Ndipo ngati 
ali abale (angapo) amuna ndi akazi, ndiye kuti mwamuna aliyense 
alandire gawo lolingana ndi la akazi awiri. Umo ndi momwe Allah 
akukufotokozerani (malamulo Ake) mwatsatanetsatane kuti musasokere. 
Ndipo Allah Ngodziwa chilichonse. 








Surat 5. Al-Mâ’idah 


Sa Sûrat 5. Al-Mâ’idah B 


M'dzina la Allah Wachifundo chambiri, Wachisoni chosatha. 

















1. E inu amene mwakhulupirira! Kwaniritsani mapangano onse (omwe ali 
pakati panu ndi anthu anzanu). Kwalolezedwa kwa inu (kudya nyama 
ya) ziweto (monga ngamira, ng'ombe ndi mbuzi), kupatula chomwe 
mukuuzidwa (kuti ncholetsedwa). Koma nkosaloledwa kwa inu kuchita 
ulenje mutalowa m’mapemphero a Hajj, (kapena muli m’nthaka 
yopatulika ya ku Makka). Ndithudi, Allah akulamula chimene wafuna.!" 


2. E inu amene mwakhulupirira! Musanyozere kupatulika kwa zizindikiro 
za Allah (pochiyesa chosapatulika chomwe Allah wachichita kukhala 
chopatulika; monga kutuluka m’mapemphero a Hajj usadakwaniritse), 
kapenanso (kunyozera) kupatulika kwa mwezi wopatulika (poyambitsa 
nkhondo mmenemo), kapena (kupatulika kwa nyama zomwe 
zatumizidwa ku Makka monga) nsembe, kapena (kuchotsa kupatulika 
kwa) makoza (omwe nyamazo zimavekedwa monga chizindikiro 
chosonyeza kuti ndinsembe ya ku Makka), kapena (kupatulika kwa) 
omwe akulinga kupita kunyumba yopatulika (ku Makka), (omwe 
akupita kumeneko) ndi cholinga chofunafuna ubwino wa Mbuye wawo 
ndi chiyanjo Chake. Ndipo ngati mutatuluka m’mapemphero anu a 
Hajj mukhoza kuchita ulenje (ngati mutafuna); ndipo kusakuchititseni 
kuwada anthu chifukwa chakuti adakutsekerezani kufika ku Msikiti 
Wopatulika (wa ku Makka) kuti mulumphe malire (pobwezera mtopola 
umene adakuchitirani). Koma thandizanani pa zabwino ndikuopa 
(Allah); musathandizane pa machimo ndi pa chidani. Ndipo muopeni 
Allah. Ndithu Allah Ngwaukali pokhaulitsa. 


[1] Chisilamu chimalemekeza zinthu zogwilira ntchito ya chipembedzo, monga ziweto 
zimene amazitumiza ku Makka ncholinga choti akazizinge kumeneko monga sadaka 
yopereka konko. Ndipo anthu okachita mapemphero a Hajjiwo, ziweto amaziveka 
zizindikiro zosonyeza kuti nziweto zomwe akukazipereka monga nsembe kwa Allah. 
Ndipo nyamazo zimakhala zopatulika. Choncho sibwino kuswa kupatulika kumeneku 
pozilanda mwachifwamba ndi kuzipha zisanafike pamalo pake poziphera. 

3. Kwaletsedwa kwa inu (kudya) chakufa chokha, liwende, nyama ya 
nkhumba, chomwe chazingidwa m'dzina osati la Allah, chomwe 
chafa ndi kubanika, chomwe chafa ndi kumenyedwa, ndi chimene 
chafa pakugwa kuchokera pamwamba, chimene chafa polasidwa 
ndi nyanga (yachinzake), chomwe chafa pakujiwa ndi chilombo (cha 
m’thengo) kupatula chomwe mwachipeza chili rnoyobe nkuchizinga 
ndi chimene chazingidwa paguwa la mafano; ndiponso (nkoletsedwa 
kwa inu) kufuna kudziwa zobisika pochita maula. Zonsezi ndi uchimo. 
Lero amene sadakhulupirire ataya mtima (za kugonjetsa) chipembedzo 
chanu. Choncho musawaope, koma opani Ine. Lero ndakukwaniritsirani 
chipembedzo chanu ndipo ndakwaniritsa pa inu chisomo changa. 
Ndakusankhirani Chisilamu kukhala chipembedzo chanu. Koma amene 
wasimidwa chifukwa chanjala, popanda kupendekera kumachimo, 
(nkudya zoletsedwazi, palibe kanthu). Ndithu Allah Ngokhululuka 
kwambiri, Ngwachisoni chosatha.!'1 


4. Akukufunsa (Asilamu) chomwe chaloledwa kwa iwo (kudya). Nena: 
“Chaloledwa kwa inu chilichonse chabwino. Ndi (chimene chagwidwa 
ndi) nyama kapena mbalame zaukali zomwe mwaziphunzitsa kusaka. 
Muziphunzitse zimene Allah wakuphunzitsani. Choncho idyani chimene 
zakugwilirani, ndipo chitchulireni dzina la Allah pochikhwirizira. Ndipo 


[1] Nyama imene aizinga ndi cholinga china, osati ncholinga cha Allah monga:- 
(1) Nyama imene aizinga chifukwa chotsirika nyumba kuti ziwanda zisamavutitsemo, 
kapena nyama imene aizinga pofuna kutsirika mudzi, kapena kuti chaka chino 
tikapanda kuzinga nyama kubwera matsoka akutiakuti 
(2) Nyama imene aizinga pofuna kusangalatsa chiwanda cham’nyumba kapena 
cham’munda. 
(3) Nyama imene aizinga pofuna kutsirika ukwati kuti ulimbe kapena pofuna 
kutsirika yemwe wabwera kuulendo kuti asamlodze. 
(4) Nyama imene aizinga ncholinga choti akataye bwino maliro, ndi kuti mzimu 
wamalirowo usavutitse anthu pamudzi; nyama zonse zimene zazingidwa ndizolinga 
monga izi tatchulazi, nzoletsedwa kuzidya. Ndipo kunena koti: “Chimene chafa 
ndikumenyedwa ncholetsedwa koma pokhapokha mutachipeza chili moyobe 
nimuchizinga,” tanthauzo lake nkuti nyama imene imadyedwa ngati itafa pazifukwa 
zina zilizonse, monga kugundidwa ndi galimoto ndi zina zotero ndipo nyamayo 
sinaferetu kotero kuti nkutheka kuizinga, nyama yotero njololedwa kudya. 

opani Allah. Ndithudi Allah Ngwachangu pakuwerengera.!'! 


5. Lero mwaloledwa zonse zabwino ndi chakudya cha omwe adapatsidwa 
buku nchololedwa kwa inu, ndiponso chakudya chanu nchololedwa 
kwa iwo, ndipo (mukuloledwa kuwakwatira) akazi abwino a mwa 
okhulupirira ndi akazi abwino a mwa omwe adapatsidwa ma buku kale, 
ngati mwawapatsa chiwongo chawo m'njira yomanga nawo ukwati, 
osati mochita nao chiwerewere, osatinso mochita nao zibwenzi. Ndipo 
amene akane kukhulupirira, ndiye kuti yaonongeka ntchito yake; ndipo 
iye tsiku lachimaliziro adzakhala mwa oluza (otaiyika).!”! 


6. “E inu amene mwakhulupirira! Pamene mwaimilira kuti mukaswali, 
sambitsani nkhope zanu, ndi manja anu mpaka mmagongono; ndipo 
pakani madzi pa mitu panu ndi kusambitsa mapazi anu mpaka mu 


[1] Mbalame ndi nyama zimene zaloledwa kuzisaka mwaulenje kupyolera mwambalame 
kapena mwanyama zinzake zomwe anaziphunzitsa kusaka, ndipo mbalamezo kapena 
nyamazo nkufa chifukwa chakulumidwa ndi mbalame kapena nyama zosakazo, 
zikuloledwa kuzidya ngakhale kuti sanazizinge. Koma ngati atazipeza zikalipobe ndi 
moyo, azizinge. 


Chakudya chozingidwa sichingakhale chovomerezeka kwa Asilamu pokhapokha 
chitazingidwa ndi Asilamu. Izi zili ngati atatsatira malamulo akazingidwe, osati 
kupotokola khosi, kapena kumenya ndimyala kapena chibonga. Tsono chakudya 
chozingidwa nchovomerezeka kwa Msilamu kuchidya ngakhale chitakonzedwa ndi 
achikunja (akafiri) ngati:- (a) simudaone kuti athiramo najisi (uve) (b) Sichili chakudya 
choletsedwa. Nkovomerezeka kwa mwamuna wa Chisilamu kukwatira:- (a) Mkazi wa 
Chiyuda (b) Mkazi wa Chikhrisitu ngati makolo awo adali Ayuda kapena Akhrisitu 
chisilamu chisanadze. 

N.B! Koma awa a Mishoni omwe alowa m'Chikhrisitu posachedwapa 
nkosaloledwa kuwakwatira pokhapokha atayamba alowa m'Chisilamu Tsono 
mkazi wa Chisilamu nkosaloledwa kukwatiwa ndi myuda kapena mkhrisitu. 
Ndipo apa apitirizanso machitidwe achiwerewere chomangira nyumba ndi 
chapatchire. Munthu akafuna kukwatira mkazi atsate mfundo zikudzazi kuti 
ukwati wakewo ukhale wovomerezeka pa malamulo a Chisilamu:- (a) Mkazi alole 
kukwatiwa ndi mwamunayo. (b) Myang'aniri wa wamkazi apereke kwa munthu 
chilolezo choti akwatitsire mkazi uja, kapena amkwatitse iye mwini pomuuza 
mkwati kuti “Ndakukwatitsa uje mwana wa uje.” (c) Mkwati avomereze kuti: 
“Ndavomera kumkwatira uje, mwana wa uje”.' (d) Pakhale anthu aamuna oikira 
umboni osachepera pa awiri. Anthuwo akhale aulemu wawo pamaso pa anthu. (e) 
Chiperekedwe chiongo. (f) Iwerengedwe khutba ya ukwati. 





Sûrat 5. Al-Mâ’idah 145 Juzu 6 


akakolo. Ngati muli ndi janaba dziyeretseni (sambani thupi lonse); 
ndipo ngati muli odwala kapena muli paulendo, kapena mmodzi wanu 
wachokera kokadzithandiza kapenanso mwakhalira limodzi ndi mkazi, 
ndiye simudapeze madzi, chitani Tayammamu ndi dothi labwino 
ndipo pakani ku nkhope zanu ndi mmanja mwanu. Allah sakufuna 
kukuvutitsani, koma akufuna kukuyeretsani ndi kukwaniritsa chisomo 
chake pa inu kuti muthokoze. 


7. Ndipo kumbukirani chisomo cha Allah pa inu ndi pangano lake lomwe 
mudapangana Naye, pamene mudati: “Tamva, ndipo tamvera.” Muopeni 
Allah. Ndithudi Allah Ngodziwa za m’mitima. 


. E inu amene mwakhulupirira! Khalani olungama kwa Allah, 
opereka umboni mwachilungamo, ndipo chidani cha anthu pa inu 
chisakuchititseni kuti musachite chilungamo. Chitani chilungamo; 
kutero kumakuyandikitsani ku “taquwa” (kuopa Allah). Ndipo opani 
Allah. Ndithudi, Allah Ngodziwa nkhani zonse za (zinthu) zomwe 
muchita. 


9. Allah walonjeza omwe akhulupirira ndi kuchita zabwino kuti adzapeza 
chikhululuko ndi malipiro aakulu. 


10. Ndipo amene sadakhulupirire, natsutsa zizindikiro Zathu, iwo ndi anthu 
a ku Moto. 


11. E inu amene mwakhulupirira! Kumbukirani mtendere wa Allah omwe 
uli pa inu, pamene anthu ena adatsimikiza kukutambasulirani manja awo 
(pofuna kuchita nanu nkhondo) koma (Allah) adawatsekereza manja 
awo kukufikani inu. Choncho opani Allah. Ndipo kwa Allah Yekha, 
ayadzamire okhulupirira. 


12. Ndipo ndithudi, Allah adamanga pangano ndi ana a Israyeli, ndipo 
tidawaikira Akuluakulu khumi ndi awiri mwa iwo. Ndipo Allah 
adati: “Ndithudi Ine ndili pamodzi ndi inu, ngati mupemphera 
Swala ndikupereka chopereka, ndikukhulupirira atumiki Anga, ndi 
kuwalemekeza ndi kumkongoza Allah Ngongole yabwino, ndithudi 
ndikufafanizirani zoipa zanu, ndikudzakulowetsani m°Minda yomwe 

pansi (ndi patsogolo) pake pakuyenda mitsinje. Koma amene akane mwa 
inu pambuyo pa (chipangano) ichi, ndithu wasochera njira yowongoka.” 


13. Choncho chifukwa chakuswa pangano lawo, tidawatembelera; ndipo 
tidaumitsa mitima yawo. Ankasintha mawu (a Allah omwe adali 
m’mabuku a Taurat ndi Injili) kuwachotsa m’malo mwake ndipo adasiya 
kukwaniritsa gawo lalikulu la zomwe adakumbutsidwa. Ndipo ukhala 
ukuona (iwe Mtumiki {s.a.w}) chinyengo mwa ambiri a iwo, kupatula 
ochepa a iwo. Choncho akhululukire ndi kuwaleka. Ndithudi, Allah 
amakonda ochita zabwino.!"! 


14. Naonso aja amene akuti: “Ife ndife Akhrisitu,” tidalandira pangano lawo 
koma adasiya gawo lalikulu la zomwe adakumbutsidwa. Tero tidabzala 
pakati pawo chidani ndi kusakondana mpaka tsiku lachimaliziro. Ndipo 
Allah adzawawuza zimene adali kuchita.” 


15. E inu anthu a buku! Ndithudi wakufikani Mtumiki Wathu yemwe 
akukufotokozerani poyera zambiri zomwe munkabisa za m"buku. Koma 
akusiya zambiri (posazilongosola). Ndithudi kwakudzerani kuunika 
kochokera kwa Allah ndi buku lomwe likufotokoza mwatchutchutchu 
(chinthu chilichonse). 


[1] Ndime iyi ikupitirizanso kutchula zina mwa zoipa za Ayuda. Ndipo zina mwa izozi ndiko 
kusintha mawu a m'buku lawo lomwe Allah adawavumbulutsira. Iwo ankachotsamo 
mawu omwe sadali kuwafuna naikamo amene ankawafuna. Zoterezi Akhrisitu 
anazichitanso. Ndipo akuchitabe mpaka lero. Mabaibulo awo omwe akusindikiza 
nkuwagawa m’maiko athu kuno ku Africa ndi kwina kulikonse ngati utaona mofatsa 
omwe asindikiza posachedwapa upeza kusiyana pang'ono ndi omwe adasindikiza 
m’mbuyomu. (a) Mwina akuchotsa zimene zidalimo (b) Kapena akuikamo zomwe 
mudalibe (c) Mwina matanthauzo achiganizo amawasinthiratu kusiyana ndi momwe 
zidalili m'buku lomwe adasindikiza kale. Zonsezi zikusonyeza kuti amenewa ndiwo 
machitidwe awo pofuna kukopa anthu ambiri kuchipembedzo chawo. Akaona kuti ichi 
chikopa anthu ambiri, amachiikamo nanena kuti ndi mawu a Mulungu. Ndipo akaona 
kuti malamulo awa apirikitsa anthu amawachotsa kapena kuwachepetsa mphamvu 
yake. Umo ndimomwe alili machitidwe awo. 


[2] Ndime iyi ikusonyeza kupatukana komwe kuli pakati pawo kotero kuti mpingo wina 
umayesa unzake monga wakunja. Monga mpingo wa Roman Catholic umaiona 
mipingo ina monga ya Protestant, Orthodox ndi yambiri ngati mipingo ya chikunja. 
Zonsezi nchifukwa cha kusatsatira zophunzitsa zenizeni za Chikhrisitu. 

16. Ndi bukulo Allah akuwatsogolera kunjira zamtendere amene akutsata 
chiyanjano chake ndikuwatulutsa mu m’dima ndi kuwaika m’kuunika 
mwa lamulo Lake, ndi kuwatsogolera kunjira yoongoka. 


17. Ndithudi, amukana (Allah) amene akunena kuti Mulungu ndiye Mesiya 
Mwana wa Mariya. Nena: “Ndani akadatha kuletsa chilichonse kwa 
Allah ngati Iye akadafuna kuononga Mesiya mwana wa Mariya ndi 
mayi wakeyo, ndi onse omwe ali m’dziko lapansi? Ndipo ufumu wa 
kumwamba ndi pansi ndi zapakati pake ngwa Allah. Amalenga chimene 
wafuna. Ndipo Allah Ngokhoza chilichonse.”!! 


18. Ndipo Ayuda ndi Akhrisitu akunena: “Ife ndife ana a Mulungu 
ndiponso okondeka ake.” Nena: (Iwe Mtumiki) “Nchifukwa ninji Allah 
amakukhaulitsani kamba ka machimo anu? Koma inu ndinu anthu chabe 
mwa omwe adawalenga. Amamkhululukira amene wamfuna; ndipo 
amamulanga amene wamfuna. Ufumu wa kumwamba ndi pansi ndi za 
pakati pake ngwa Allah. Ndipo kwa Iye nkobwerera.” 


19. E inu anthu a buku! Ndithudi, wakudzerani Mtumiki Wathu yemwe 
akukufotokozerani inu, pa nthawi yopanda atumiki, kuti musadzanene 
kuti: “Sadadze kwa ife wonena nkhani zabwino ndiwochenjeza.” 
Choncho wakudzeranidi wonena nkhani zabwino ndi wochenjeza. 
Ndipo Allah Ngokhoza chilichonse. 


20. (Ndipo kumbukirani) pamene Musa adauza anthu ake: “Inu anthu 
anga! Kumbukirani mtendere wa Allah umene uli pa inu, pamene 
adawachita ena mwa inu kukhala aneneri; ndipo adakuchitani kukhala 


[1] Mndime iyi atchula zoyankhula zawo za machimo zoti Isa (Yesu) ndi mwana 

wa Mulungu, kapena ndi Mulungu amene, kapena ndi mmodzi mmilungu 
itatu. Ndipo akunenetsa za kufooka kwa mneneri Isa (Yesu) pamaso pa Allah 
monga kulili kufookanso kwa zolengedwa zina. 
Ndimeyi ikunenetsanso kuti Allah monga amalenga mkalengedwe kamene 
Iye wafuna, mchosadabwitsa kwa Iye kulenga Isa (Yesu) popanda tate. Ndipo 
nchosadabwitsanso kwa Iye kulenga Adam popanda tate ndi mayi. Nanga nchotani 
kuti Akhrisitu azimuyesa Mneneri Isa (Yesu) kuti ndi mwana wa Mulungu kamba 
koti alibe tate? Bwanji nanga Adam naye sakumuyesa mwana wa Mulungu poti 
nayenso alibe tate ndi mayi? Ndibwino kutsata choonadi ngakhale choonadicho 
chikuchokera kwa mdani. Choonadi ndi choonadi. 

mafumu (pambuyo poti mudali onyozeka m’dziko la Iguputo m”manja 
mwa Farawo). Ndipo wakupatsani zomwe sadampatsepo aliyense mwa 
zolengedwa.” |"! 


21. “Inu anthu anga. Lowani m’dziko loyeretsedwalo limene Allah 
adakulemberani, ndipo musabwelere m°’mbuyo kuti mungasanduke 
otaika.” 


22. (Iwo) adati: “Iwe Musa, ndithudi mmenemo muli anthu amphamvu. 
Ndipo ife sitikalowamo kufikira atatulukamo okha. Choncho ngati 
atatulukamo, pamenepo ndiye tikalowa.” 


23. Anthu awiri mwa amene ankaopa Allah, omwe awiriwo Allah 
adawapatsa chisomo, adati (kwa anzawo): “Alowereni pa chipata (cha 
dzikolo). Ngati mukalowamo ndithudi, inu mukapambana. Ndipo kwa 
Allah Yekha yadzamirani ngati inu mulidi okhulupirira.” 


24. (Iwo) adati: “Iwe Musa, ife sitikalowamo mpang’ono pomwe, pomwe 
iwo ali momwemo. Choncho pita iwe ndi Mbuye wako, ukamenyane 
nawo; ife tikhala pompano.” 


25. (Mûsa) adati: “E Mbuye wanga! Ndithudi, ine ndilibe nyonga 
(yokakamizira aliyense kutsatira lamulo Lanu) koma pa ine ndekha 
ndi pa m’bale wanga. Choncho tisiyanitseni ndi anthu awa opandukira 
chilamulo.” 


26. Allah adati: “Choncho laletsedwa dzikolo kwa iwo kulilowa kwa zaka 
makumi anayi. Akhala akuyendayenda pa dziko. Tero, usawadandaulire 
anthu opandukira chilamulo.” 


27. Ndipo awerengere nkhani mwachoonadi ya ana awiri a Adam, pamene 
adapereka nsembe. Ndipo idalandiridwa ya mmodzi wawo, koma ya 
winayo siidalandiridwe. (Amene nsembe yake siidalandiridwe) adati 
(kwa mnzake): “Ndithudi ndikupha.” Mnzakeyo adati: “Ndithudi, Allah 


[1] Mndime iyi akukumbutsa Ayuda chisomo chachikulu chomwe Allah adawadalitsa 
nacho. Kuyamika zomwe Allah watichitira nkofunika kwabasi. Tisakhale ngati anzathu 
awa amene Allah adawadalitsa ndimadalitso osiyanasiyana koma osamthokoza, 
ndiponso osamkonda ndi chikondi chochokera pansi pamtima. 

amalandira nsembe ya amene akuopa (Allah).”!! 


28. “Ngati utambasula dzanja lako pa ine kuti undiphe, ine sinditambasula 
dzanja langa pa iwe kuti ndikuphe. Ndithudi, ine ndikuopa Allah Mbuye 
wa zolengedwa.” 


29. “Ine ndikufuna kuti usenze machimo anga pamodzi ndi machimo ako, 
choncho ukakhale m’gulu la anthu a ku Moto. Ndipo awo ndio malipiro 
a anthu ochita zoipa.” 


30. Choncho mtima wake udamkometsera kupha m'bale wake, ndipo 
adamuphadi. Tero adali wotaika. 


31. Pamenepo Allah adatumiza khwangwala yemwe amafukula pansi kuti 
amusonyeze mmene angakwililire mtembo wa m'bale wake. (Wopha 
mnzake) adati: “Kalanga ine! Ndalephera kuti ndifanane ndi khwangwala 
uyu, kuti ndikwilire mtembo wa m'bale wanga.” Choncho adali mmodzi 
mwa odzinena. 


32. Pachifukwa chazimenezo, tidawalamula ana a Israyeli kuti amene 
wapha munthu popanda iye (wophedwayo) kupha munthu, kapena 
kuchita chisokonezo pa dziko, ali ngati wapha anthu onse. Ndipo amene 
wamuleka munthu ali ndi moyo, ali ngati awapatsa moyo anthu onse. 
Ndithudi, atumiki Athu adawadzera iwo ndi zisonyezo zoonekera. Koma 
ndithu ambiri a iwo, pambuyo pa zimenezo, adapitirizabe kuononga pa 
dziko. 


33. Ndithu mphoto ya amene akulimbana ndi Allah ndi Mtumiki Wake 
(pochita zomwe waletsa) ndi kudzetsa chionongeko pa dziko, 


[1] Iyi ndinkhani yoyamba ya munthu wopha mnzake. Ndipo amene adaphedwayu 
ndiye munthu woyamba kulawa imfa. Wopha mnzakeyo ataona kuti mnzake 
wafadi, iye adangoti kakasi, kusowa chochita naye. Tero adangomsenza kumsana 
nkumangozungilirazungulira naye, kuopa kubwera naye kunyumba kuti anzake 
angamdziwe kuti ndiye wamupha. Makolo awo adali Adam ndi Hava. Mwamwayi, 
khwangwala adatulukira nayamba kumenyana ndimnzake mpaka kumupha. 
Kenako namkwilira m'nthaka. Tsono naye uja wopha mnzake adatsanzira zomwe 
khwangwala adachita. Nakumba dzenje nkukwilira mnzakeyo. N.B! Munthu 
ncholengedwa chomalizira kudza pa dziko. Zidamtsogolera zolengedwa zonse ndi zaka 
miyandamiyanda. 

aphedwe kapena apachikidwe pa mtanda, kapena adulidwe manja 
awo ndi miyendo yawo mosemphanitsa (dzanja lakumanja ndi phazi 
lakumanzere, ndipo dzanja lakumanzere ndi phazi lakumanja); kapena 
apirikitsidwe mdzikomo. Uku ndikuyaluka kwawo pa dziko lapansi. 
Ndipo iwo pa tsiku lachimaliziro adzalandira chilango chachikulu.!'! 


34. Kupatula amene alapa musanawagwire. Ndipo dziwani kuti Allah 
Ngokhululuka kwambiri, Ngwachisoni chosatha. 


35. E inu amene mwakhulupirira! Muopeni Allah ndipo funafunani njira 
zokufikitsani kwa Iye. Menyani nkhondo pa njira yake kuti mupambane. 


36. Ndithudi, aja amene sadakhulupirire, akadakhala ndi zonse za m’dziko 
ndi zina zonga izo kuti azipereke monga dipo kuti apulumuke kuchilango 
cha tsiku lachimaliziro (Oiyama) sizikadavomerezedwa kwa iwo. Ndipo 
iwo adzapeza chilango chopweteka. 


37.Adzafuna(mwanjirailiyonse) kuti atulukeku Moto, komasadzatulukamo. 
Ndipo adzakhala ndi chilango chamuyaya. 


38. Ndipo wakuba wamwamuna ndi wakuba wamkazi, aduleni manja awo; 
kukhala mphoto ya zomwe achita ndi chilango chochokera kwa Allah. 
Allah Ngwanyonga zoposa, Ngwanzeru zakuya. 


39. Koma amene walapa pambuyo pakuchita kwake zoipa, namachita 
zabwino, Allah alandira kulapa kwake. Ndithudi, Allah Ngokhululuka 


[1] Apa atchula chilango chowapatsa anthu owononga, amene amafwamba anthu m’njira 
zawo. Anthu otere alandire zilango izi:- (a) Ngati akungopha oyenda m'njiramo 
popanda kuwatengera chuma chawo akawapha, iwo akagwidwa chiweruzo chawo 
nkuphedwa nawonso. (b) Ngati akupha ndi kulanda chuma, atagwidwa chiweruzo 
chawo nkuphedwa. Ndipo akaphedwa choncho awapachike pa mtanda kwamasiku 
atatu asanawaike m’manda. Kapena choyamba awaweruze kuti apachikidwe ali moyo. 
Ndipo akatsala pang’ono kufa, awatsitse ndi kuwamaliza. (c) Ngati amangolanda 
chuma chokha popanda kupha, akagwidwa chiweruzo chawo nkuti adulidwe dzanja 
lakudzanjadzanja aliyense ndi phazi lakumanzere. Kapena dzanja lamanzere ndi 
phazi ladzanjadzanja (d) Ngati saapha ndiponso salanda chuma, koma amangovutitsa 
anthu ndi kuwaopseza, chiweruzo chawo nkuwachotsa m'dzikomo kuwapititsa kwina 
nkuwapatsa ukaidi kumeneko, kapena kuwanjata m’dziko momwemo. 

kwabasi Ngwachisoni chosatha.!"! 


40. Kodi sukudziwa kuti Allah Ngwake ufumu wa kumwamba ndi pansi? 
amamulanga yemwe wamfuna (akalakwa), ndipo amamukhululukira 
amene wamfuna. Ndipo Allah Ngokhoza chilichonse. 


41. E iwe Mtumiki! Asakudandaulitse amene akuchita changu kukana 
Allah mwa omwe akunena ndi pakamwa pawo chabe: “Takhulupirira,” 
pomwe mitima yawo siikukhulupirira. Namonso mwa Ayuda, 
alipo amene amamvetsera (zimene ukunena) kuti azikanena bodza, 
amamvetsera mmalo mwa anthu ena amene sadadze kwa iwe (omwe ndi 
akuluakulu awo), amasintha mawu (a m’buku la Taurat) m’malo mwake, 
omwenso amanena (kuuza otsatira awo kuti): “Ngati mukapatsidwe 
(ndi Muhammad {s.a.w}) izi (takuuzanizi), kalandireni, koma ngati 
musakapatsidwe zimenezi kachenjereni.” Ndipo munthu yemwe Allah 
akufuna kuti amuyese mayeso sungathe kumpezera chilichonse kwa 
Allah. Iwowo ndiomwe Allah sadafune kuyeretsa mitima yawo. Apeza 
kuyaluka pa dziko lapansi. Ndipo tsiku lachimaliziro adzapeza chilango 
chachikulu. 


42. Okonda kumvetsera zabodza; osaopa pakudya (zinthu) zoletsedwa 
(zaharamu). Choncho akakudzera aweruze pakati pawo, kapena 
uwapatukire. Ndipo ngati uwapatukira, palibe chomwe angakuvutitse 
nacho. Ngati uweruza pakati pawo weruza mwachilungamo. Ndithudi, 
Allah amakonda olungama. 


43. Kodi angakuyese muweruzi chotani pomwe iwo alinayo Taurat momwe 
muli chiweruzo cha Allah. Pambuyo powaweruza akutembenuka 
(monyoza)! Ndipo iwo sali okhulupirira. 


44. Ndithudi, tidaivumbulutsa Taurat yokhala ndi chiongoko ndi kuunika; 
aneneri (a Allah) omwe adagonjera (Allah), adali kulamulira nayo 
Ayuda, ndiponso Arabbaniyyuna (aphunzitsi a malamulo) ndi Ahabaru 
(Ansembe) omwe adapemphedwa kusunga buku la Allah ndipo iwo 

[1] Taona chifundo cha Allah! Iye akulonjeza wochimwa kuti ngati asiya machimo ake 


amlandira. Tero munthu asadzione kuti waonongeka kotero kuti Allah sangamlandire. 
Iyayi! Abwelere ndi mtima wake wonse kwa Allah ndipo Allah amlandira. 

adali mboni pa ilo, choncho (inu Asilamu) musaope anthu, koma opani 
Ine. Ndipo musasinthanitse Ayah (ndime) zanga ndi (zinthu za) mtengo 
wochepa. Ndipo amene sakuweruza ndi chimene Allah wavumbulutsa, 
iwowo ndiwo osakhulupirira (okana Allah). 


45. Ndipo m’menemo (m'buku la Taurat) tidawalamula kuti: “Munthu 
aphedwe chifukwa chopha mnzake, ndi kuti diso kwa diso, mphuno kwa 
mphuno; khutu kwa khutu; dzino kwa dzino, ndiponso kubwezerana 
mabala.” Koma amene wakhululuka ndiye kuti dipo likhala kwa iye. 
Ndipo amene saweruza ndi chimene Allah wavumbulutsa iwowo ndiwo 
anthu ochita zoipa. 


46. Ndipo tidatsatiza pa mapazi a aneneriwo, Isa (Yesu) mwana wa Mariya 
kudzatsimikizira zomwe zidali patsogolo pake m’buku la Taurat. Ndipo 
tidampatsa Injili yomwe m’kati mwake muli chiongoko ndi kuunika; 
ndikutsimikizira zomwe zidali patsogolo pake za m'buku la Taurat. 
Ndipo ndi chiongoko ndi ulaliki wabwino kwa oopa (Allah). 


47. Anthu abuku la Injili alamulire potsatira zimene Allah adavumbulutsa 
mmenemo. Ndipo amene asiya kulamulira ndi zomwe Allah 
wavumbulutsa iwo ndiwo opandukira malamulo (a Allah). 


48. Ndipo takuvumbulutsira buku mwa choonadi, lomwe likuikira umboni 
mabuku omwe adalipo patsogolo pake, ndi kuwateteza, (monga ponena 
kuti: “Lamulo ili ndiloona; ili iyayi.”) Choncho weruza pakati pawo ndi 
zomwe Allah wavumbulutsa, ndipo usatsate zofuna zawo kusiya choona 
chomwe chakufika. Ndipo m'badwo uliwonse mwa inu tidaupangira 
shariya (malamulo) yake ndi njira yake. Allah akadafuna, akadakuikani 
kukhala mpingo umodzi (wotsata chilamulo chofanana). Koma akufuna 
kukuyesani pa zomwe wakupatsani. Choncho pikisanani pa zinthu 
zabwino. Inu nonse kobwerera kwanu nkwa Allah. Naye adzakuuzani 
(nonsenu) mu zomwe mudali kusiyana; 


49. Weruza pakati pawo ndi chimene Allah wavumbulutsa, ndipo usatsate 
zofuna zawo, koma chenjera nawo kuti angakusokoneze nkusiya zina 
mwa zimene Allah wavumbulutsa kwa iwe. Ndipo ngati anyozera 

dziwa kuti Allah afuna kuwapatsa chilango cha ena mwa machimo awo. 
Ndithudi, anthu ambiri ngopandukira (malamulo a Allah). 


50. Kodi iwo akufuna chiweruzo cha nthawi yaumbuli (chamasiku aumbuli, 
Chisilamu chisanadze)? Kodi ndani ali wabwino poweruza kuposa Allah 
kwa anthu otsimikiza (kuti Allah alipo)? 


51. E inu amene mwakhulupirira! Ayuda ndi Akhrisitu musawapale ubwenzi 
(nkumawauza chinsinsi chanu). Iwo pakati pawo ndi abwenzi ndi atetezi 
kwa wina ndi mnzake. Amene awapale ubwenzi mwa inu, ndiye kuti iye 
ndi m’modzi wa iwo. Ndithudi, Allah satsogolera anthu ochita zoipa. 


52. Uwaona omwe m’mitima mwawo muli matenda (a chinyengo) 
akuthamangira kwa iwo (Ayuda) uku akuti: “Tikuopa lingatigwere 
tsoka (ngati Asilamuwa atagwa m’tsoka), koma posachedwapa Allah 
abweretsa lamulo logonjetsa (midzi), kapena chinthu china chochokera 
kwa Iye (monga kuwaulula achinyengo zomwe akubisa m’mitima 
mwawo). Choncho adzasanduka odzinena chifukwa cha zomwe adabisa 
m’mitima mwawo. 


53. Ndipo amene adakhulupirira nayamba kunena (chitaululika chinyengo 
cha achinyengowo): “Kodi awa si omwe adali kulumbilira dzina la Allah 
m’kulumbilira kwawo kwamphamvu kuti iwo ali pamodzi ndi inu?” 
Zochita zawo zaonongeka. Tero akhala otaika. 


54. E inu amene mwakhulupirira! Amene mwa inu asiye chipembedzo 
chake, ndiye kuti posachedwapa Allah abweretsa anthu omwe 
awakonda, nawonso amkonda; odzichepetsa kwa okhulupirira (anzawo); 
amphamvu kwa osakhulupirira; omenyera nkhondo chipembedzo cha 
Allah, saopa kudzudzula kwa odzudzula. Umenewu ndi ubwino wa 
Allah; amaupereka kwa amene wamfuna. Ndipo Allah ndi Mataya; 
Ngodziwa kwambiri. 


55. Ndithu mtetezi wanu ndi Allah ndi Mtumiki wake ndi omwe akhulupirira 
omwe akupemphera Swala ndi kupereka Zakaat uku ali odzichepetsa. 


56. Ndipo amene achite Allah ndi Mtumiki Wake, ndi omwe akhulupirira 
kukhala atetezi ake, (ndithu iwo ndi a chipani cha Allah). Ndithu chipani 
cha Allah ndicho chopambana. 

57. E inu amene mwakhulupirira! Musapalane nawo ubwenzi omwe 
akuchichitira chipongwe ndi masewera Chipembedzo chanu mwa omwe 
apatsidwa mabuku patsogolo panu, ndiponso mwa osakhulupirira, ndipo 
opani Allah ngati inu mulidi okhulupirira. 


58. Mukaitanira kokapemphera Swala (mukachita azana) akuichitira 
chipongwe ndi masewera; ndithudi zimenezo nchifukwa chakuti iwo 
ndianthu opanda nzeru. 


59. Nena: “E inu anthu a buku! Kodi mukuona cholakwika kwa ife kaamba 
kakuti takhulupirira Allah ndi zomwe zavumbulutsidwa kwa ife ndi 
zomwenso zidavumbulutsidwa kale? Ndithudi, ambiri mwa inu ndi 
opandukira chilamulo (cha Allah).” 


60. Nena: “Kodi ndikuuzeni za uja amene ali ndi malipiro oipa kwa Allah 
kuposa izi? Ndiomwe Allah wawatembelera ndi kuwakwiira ndi 
kuwasandutsa ena kukhala anyani ndi nkhumba, ndi opembeza satana. 
Awo ndiwo okhala ndi malo oipa, ndiponso osokera njira yowongoka.” 


61. Ndipo (achinyengo) akakudzerani, akunena: “Takhulupirira,” pamene 
alowa kwa inu ali osakhulupirira ndipo atulukanso ali osakhulupirira. 
Koma Allah Ngodziwa kwambiri zomwe akhala akubisa. 


62. Uwaona ambiri a iwo akuthamangira machimo ndi mtopola ndi kudya 
zoletsedwa. Ndithudi, zimene akhala akuchitazo ndizoipa zedi. 


63. Bwanji odziwa za malamulo ndi akuluakulu a chipembedzo sadawaletse 
zoyankhula za uchimo ndi kudya kwawo zinthu zoletsedwa? Ndithudi, 
zomwe akhala akuchitazo ndi zoipa zedi. 


64. Ndipo Ayuda adati: “Dzanja la Allah lafumbatika (sitikupeza chuma 
ngati kale). (Koma sichoncho); manja awo ndiwo afumbatika (posachita 
zabwino ndi kuchenjelera anthu). Ndipo atembeleredwa chifukwa cha 
zomweanena. Koma manja ake (Allah) ngotambasuka. Amapatsammene 
wafunira. Ndithudi, zimene zavumbulutsidwa kwa iwe kuchokera kwa 
Mbuye wako, ziwaonjezera ambiri a iwo (Ayuda) kulumpha malire 
ndi kusakhulupirira. Ndipo taika chidani ndi kusakondana pakati pawo 
mpaka tsiku la chimariziro. Nthawi iliyonse akayatsa moto wa nkhondo, 

Allah amauzimitsa. Ndipo amayesetsa kudzetsa chisokonezo pa dziko, 
(koma Allah sawathandiza). Ndipo Allah sakonda owononga. 


65. Ndipo kukadakhala kuti awa anthu a buku adakhulupirira ndi kumuopa 
Allah, tikadawafafanizira zolakwa zawo, ndi kuwalowetsa m’°minda ya 
mtendere. 


66. Akadakhala kuti iwo adaigwiritsa ntchito Taurat ndi Injili, ndi zomwe 
zidavumbulutsidwa kwa iwo kuchokera kwa Mbuye wawo (monga 
Qurani), ndithudi akanadya za kumwamba ndi za pansi pa myendo 
yawo. Mwa iwo alipo amene akutsatira njira yabwino. Komanso ambiri 
mwa iwo nzoipa zedi zomwe akuchita. 


67. E iwe Mtumiki! Fikitsa (kwa anthu) zomwe zavumbulutsidwa kwa 
iwe kuchokera kwa Mbuye wako. Ngati suchita, ndiye kuti sudafikitse 
uthenga Wake. Ndipo Allah akuteteza kwa anthu; (usaope aliyense). 
Ndithudi, Allah satsogolera anthu osakhulupirira. 


68. Nena: “E inu anthu a buku! Simuli kanthu (pa chipembedzo chanu) 
mpaka muimilire (kutsatira malamulo) a Taurat ndi Injili ndi zomwe 
zavumbulutsidwa kwa inu kuchokera kwa Mbuye wanu, ziwaonjezera 
kulakwa ndi kusakhulupirira ambiri a iwo zomwe zavumbulutsidwa 
kwa iwe kuchokera kwa Mbuye wako, choncho usadandaule za anthu 
osakhulupirira. 


69. Ndithudi, amene akhulupirira ndi amene ali m'chipembedzo cha 
Chiyuda, ndi Asabayi, ndi Akhrisitu, - amene akhulupirire Allah ndi 
tsiku lachimaliziro, (monga momwe akulangizira Mtumiki Muhammad 
(s.a.w?) nachita zabwino, - palibe mantha kwa iwo ndiponso 
sadzadandaula. 


70. Ndithudi, tidalandira pangano kwa ana a Israyeli (kuti adzamvera Allah) 
ndipo tidawatumizira atumiki. Nthawi iliyonse akawadzera mtumiki ndi 
chomwe mitima yawo siinkafuna, adawatsutsa ena (mwa atumikiwo), 
ndipo ena ankawapha kumene. 


71. Ndipo ankaganiza kuti sipapezeka chilango; tero adali akhungu ndi 
agonthi. Kenako Allah adawalandira kulapa kwawo (pamene adalapa). 

Komabe ambiri a iwo adali akhungu, ndi ogontha. Ndipo Allah akuona 
zimene akuchita. 


72. Ndithudi am'kana Allah amene anena kuti, Mulungu ndiye Isa 
(Yesu) mwana wa Mariya.” Pomwe Mesiya adati: “Inu ana a Israyeli! 
Pembedzani Allah Yemwe ndi Mbuye wanga ndiponso Mbuye wanu.” 
Ndithudi, amene aphatikize Allah ndi chinthu china, ndithudi Allah 
waletsa kwa iye kukalowa ku Munda wamtendere, ndipo malo ake ndi 
ku Moto. Ndipo anthu ochita zoipa sadzakhala ndi athandizi. 


73. Ndithudi, am'kana Allah amene amanena kuti “Ndithu Allah ndi 
mmodzi mwa (milungu) itatu,” pomwe palibe mulungu wina koma 
Mulungu Mmodzi yekha. Ngati sasiya zomwe akunenazo, ndithudi, 
mwa iwo amene sadakhulupirire chiwakhudza chilango chopweteka. 


74. Kodi salapa kwa Allah ndi kumpempha chikhululuko? Komatu Allah 
Ngokhululuka kwabasi, Ngwachisoni chosatha. 


75. Mesiya mwana wa Mariya sali chilichonse koma ndi Mtumiki wa Allah 
chabe. Ndithudi, atumiki ambiri adapita kale patsogolo pake. Nayenso 
mayi wake ndi mkazi wachoonadi, onse awiri adali kudya chakudya, 
(ndipo chotsatira chake amapita kokadzithandiza. Nanga ndi milungu 
yotani yopita kukadzithandiza?) Taona momwe tikufotokozera kwa iwo 
zizindikiro. Taonanso mmene akutembenuziridwa (kusiya choonadi). 


76. Nena: “Kodi mukupembedza chimene sichingakupatseni vuto ngakhale 
chabwino, kusiya Allah? Pomwe Allah ndiye Wakumva, Wodziwa.” 


77. Nena: “E inu anthu a buku! Musapyole malire pa chipembedzo chanu 
popanda choonadi ndipo musatsatire zofuna za anthu omwe adasokera 
kale, nawasokeretsanso ambiri, ndi kusokera kunjira yowongoka 
(yolungama).” 


78. Adatembeleredwa amene sadakhulupirire nwa ana a Israyeli kupyolera 
m'lirime la Daud ndi Isa (Yesu) mwana wa Mariya. Zimenezo nchifukwa 
chakuti adanyoza ndipo adali opyola malire. 

79. Sadali kuletsana choipa chomwe adali kuchichita. Taona kuipitsitsa 
zomwe adali kuchita. 


80. Uwaonaambiriaiwo akupalana ubwenzindi omwesadakhulupirire Allah, 
(opembedza mafano ndi cholinga chomenya nkhondo chipembedzo cha 
Chisilamu). Nzoipa kwambiri zomwe adadzitsogozera okha. Tero Allah 
adawakwiira ndipo m”masautso adzakhalamo nthawi yaitali. 


81. Ndipo akadamkhulupirira Allah (moyenera) ndi mneneriyo (Muhammad 
(s.a.w!) ndi zomwe zidavumbulutsidwa kwa iye sakadawachita 
abwenzi. Koma ambiri a iwo ngopandukira chilamulo cha Allah. 


82. {œ Ndithudi, uwapeza anthu amene ali oyipitsitsa pa chidani ndi anthu 
okhulupirira (Asilamu) ndi Ayuda komanso opembedza mafano. 
Ndipo uwapeza oyandikira ubwenzi ndi okhulupirira (Asilamu) ndi 
awo akunena kuti: “Ife ndi Akhrisitu.” Zimenezo n'chifukwa chakuti 
mwa iwo alipo ophunzira ndi oopa Allah, ndi chifukwanso chakuti iwo 
(Akhirisitu) sadzitukumula. 


83. Ndipo akamva zomwe zavumbulutsidwa kwa Mtumiki, uona maso 
awo akugwetsa misozi chifukwa cha choonadi chomwe achizindikira. 
Akunena: “Mbuye wathu! Takhulupirira; choncho tilembeni pamodzi 
ndi oikira umboni (choonadi).” 


84. (Atadzudzulidwa polowa m’Chisilamu iwo adati): “Chifukwa ninji 
tisamkhulupirire Allah ndi choonadi chomwe chatifika, pomwe 
tikuyembekezera Mbuye wathu kukatilowetsa (ku Munda wamtendere) 
pamodzi ndi anthu abwino?” 


85. Choncho Allah adzawalipira, pa zomwe adanena, Minda yomwe pansi 
(ndi patsogolo) pake mitsinje ikuyenda. M’menemo adzakhalamo 
nthawi yaitali. Imeneyo ndiyo mphoto ya ochita zabwino. 


86. Ndipo amene sadakhulipirire, nkutsutsa zizindikiro zathu, iwowo ndiwo 
anthu a ku Moto. 


87. E inu amene mwakhulupirira! Musazichite zabwino zomwe Allah 
wakulolezani kukhala zoletsedwa. Ndipo musalumphe malire, ndithudi 
Allah sakonda anthu olumpha malire. 

88. Idyani zabwino zomwe Allah wakupatsani zomwe zili zololedwa. Ndipo 
opani Allah yemwe inu mukumkhulupirira. 


89. Allah sangakulangeni chifukwa chakulumbira kwanu kopanda 
pake. Koma akulangani kamba ka malumbiro omwe mwalumbira 
motsimikiza. Choncho dipo lake ndikuwadyetsa osauka khumi ndi 
chakudya cha mlingo wapakatikati chomwe mumawadyetsa anthu 
anu; kapena kuwaveka, kapena kumpatsa ufulu kapolo. Koma amene 
sangapeze zimenezo, asale masiku atatu. Ili ndi dipo la kulumbira 
kwanu pamene mukulumbira. Ndipo sungani malumbilo anu, (musaswe 
chomwe mudalumbilira). Motero ndi momwe Allah akukufotokozerani 
zizindikiro Zake kuti muthokoze. 


90. E inu amene mwakhulupirira! Ndithudi, mowa (kutchova) njuga, 
kupembedza mafano ndi kuombeza maula, (zonsezi) ndi uve, mwa 
ntchito za satana. Choncho zipeweni kuti mupambane. 


91. Ndithudi, satana akufuna kudzetsa chidani ndi kusakondana pakati panu 
kudzera m’mowa ndi njuga, ndikuti akutsekerezeni kukumbukira Allah 
ndi kupemphera Swala. Kodi inu simusiya? 


92. Mverani Allah, ndipo mverani Mtumiki ndipo chenjerani (musanyoze 
malamulo a Allah). Ngati munyoza, dziwani kuti udindo wa Mtumiki 
Wathu ndikufikitsa uthenga woonekera basi. 


93. Palibe tchimo kwa amene akhulupirira ndi kuchita zabwino pazomwe 
adadya (zisadaletsedwe) ngati akupitiriza kuopa ndikukhulupirira 
ndikuchita zabwino; kenako nkuopanso (ataletsedwa zina) 
ndikukhulupirira; (atalamulidwa zinanso) nkuopanso ndikuchita 
zabwino. Ndipo Allah, amakonda ochita zabwino. 


94. E inu amene mwakhulupirira! Ndithu Allah akuyesani ndi nyama zina 
zozichita ulenje, zomwe manja anu ndi mikondo yanu ingazifikire, kuti 
Allah amuwonetsere poyera amene akumuopa mwanseri. Ndipo amene 
alumphe malire (posaka nyamayo ndi kupha) pambuyo pa zomwe 
mwauzidwazo, adzapeza chilango chopweteka. 

95. E inu amene mwakhulupirira! Musaphe nyama ya mtchire pomwe inu 
muli m’mapemphero a Hajj kapena Umrah. Ndipo mwa inu amene 
angaphe mwadala nyama ya mtchireyo, dipo (lake likhale kuzinga) 
yofanana ndi yomwe waphayo, mu mtundu wa nyama zowetedwa, 
(monga mmene) angaweruzire olungama awiri a mwa inu, kukhala 
nsembe yoperekedwa ku Ka'aba (kuti ikazingidwe kumeneko ndi 
kuwagawira osauka); kapena alipe dipo la chakudya kudyetsa masikini; 
kapena m'malo mwake asale kuti alawe kupweteka kwa chinthu 
chakecho. Ndipo Allah afafaniza zomwe zidapita kale. Koma amene 
achitenso, Allah amukhaulitsa ndi chilango chochokera kwa Iye. Ndipo 
Allah Ngwamphamvu zoposa, Wokhaulitsa koopsa 


96. Nkololezedwa kwa inu kusaka nyama za m'nyanja ndi chakudya 
chake (chomwe chapezeka m’nyanjamo chitafa chokha). Chimenecho 
ndi kamba wanu (inu amene simuli pa ulendo) ndiponso a pa 
ulendo. Kwaletsedwa kwa inu kusaka za pamtunda pomwe muli 
m’mapemphero a Hajj kapena Umrah. Opani Allah Yemwe kwa Iye 
mudzasonkhanitsidwa. 


97. Allah wapanga Ka'aba kukhala nyumba yopatulika, ndikukhala pamalo 
popezera zosowa za anthu. Ndipo adapanganso miyezi (inayi) yopatulika, 
ndi kupereka nyama zansembe ku Makka zovekedwa makoza monga 
zisonyezo (kusonyeza kuti zikupita ku Makka). Zonsezi nkuti mudziwe 
kuti Allah akudziwa za kumwamba ndi pansi, ndikuti Allah Ngodziwa 
chilichonse. 


98. Dziwani kuti ndithudi, Allah Ngolanga mwaukali. Ndikutinso Allah 
Ngokhululuka kwabasi, Ngwachisoni chosatha. 


99. Pa mtumiki palibe china koma kufikitsa chabe (uthenga). Ndipo Allah 
akudziwa zimene mukuzionetsera poyera ndi zimene mukuzibisa. 


100. Nena (kwa aliyense kuti): “Zoipa ndi zabwino sizingafanane ngakhale 
kutakusangalatsa kuchuluka kwa zoipazo; choncho opani Allah, E! Inu 
eni nzeru kuti mupambane.” 

101. E inu amene mwakhulupirira! Musamafunse za zinthu zomwe 
zitasonyezedwa kwa inu zikuipirani. Ndipo ngati muzifunsa pomwe 
Qur’an ikuvumbulutsidwa, zionetsedwa kwa inu. Allah wakhululuka 
zimenezo. Allah Ngokhululuka kwabasi, Ngoleza. 


102. Anthu amene adalipo kale inu musanadze, adazifunsapo zotere. Ndipo 
pachifukwa chimenecho adasanduka osakhulupirira. 


103. Allah sadaike (kuletsedwa kwamtundu uliwonse) pa nyama yotchedwa 
Bahiral", ngakhale Saiba”, ngakhale Wasila!”!, ngakhalenso Hami!”. 
Koma amene sadakhulupirire akumpekera Allah bodza. Ndipo ambiri a 
iwo sagwiritsa ntchito nzeru zawo. 


104. Ndipo akauzidwa: “Tadzani kuchilamulo cha zomwe Allah 
wavumbulutsa ndi (zomwe akunena) Mtumiki.” Akunena: 
“Tikukwaniritsidwa ndi zomwe tidawapeza nazo makolo athu.” Kodi 
ngakhale kuti makolo awowo sadali kudziwa chinthu chilichonse ndipo 
sadali oongoka, (awatsatirabe)? 


105. E inu amene mwakhulupirira! Dziganizireni nokha. Ndipo amene 
asokera sangakupatseni mavuto ngati inu mutalungama. Nonsenu 
kobwerera kwanu nkwa Allah basi. Choncho adzakuuzani zimene 
mudali kuchita. 


106. E inu amene mwakhulupirira! Pamene chamfikira mmodzi wa inu 
chisonyezo cha imfa, ndipo akufuna kusiya chilawo (wasiya) funani 
mboni ponena mawuwo. Aikire umboni awiri olungama mwa inu 
(Asilamu) kapena apadera ngati muli pa ulendo, ndipo zisonyezo za 
imfa zitaonekera. Ngati mutazikaikira zitsekerezeni (kuti zisachoke) 

[1] Bahira: Ngamila yaikazi yomwe umasungidwa mkaka wake kusungira mafano, ndipo 
palibe amaloledwa kuikama mkaka. 


[2] Saiba: Ngamila yaikazi yomwe idali kusiyidwa kuti izidya yokha, komanso imaletsedwa 
kunyamulirapo katundu, chifukwa idali yolemekedzera mafano. 


[3] Wasila: Ngamila yaikazi yomwe imasiyidwa kuwasiyira mafano chifukwa choti 
yabereka kamwana kakakazi pa bele lake loyamba ndi lachiwiri. 


14) Hami: Ngamila yaimuna yomwe imasiyidwa kuwasiyira mafano chifukwa chakuti 
yamaliza ntchito yopereka mabele ku ngamila zazikazi zingapo. 

mboni ziwiri pambuyo pa Swala (yomwe amasonkhana anthu ambiri), 
ndipo zilumbilire m’dzina la Allah kunena (kuti): “Sitikusinthanitsa 
malumbirowa ndi china chake ngakhale chitakhala chothandiza kwa 
ife kapena mmodzi mwa abale athu. Sitikubisa umboni umene Allah 
watilamula kuti tiupereke moona. Ife ngati titabisa umboni (kapena 
kuyankhula chonama), ndithudi tikhala mwa anthu ochimwa.” 


107. Koma ngati kutaoneka kuti mboni ziwiri zija zanama pa umboni wawo, 
kapena zabisa chinthu, apo awiri achibale a wakufayo aimiire m’malo 
mwa mboni ziwirizo, (pambuyo pa Swala kuti aulule za bodza lawo). 
Choncho alumbilire m’dzina la Allah kuti: “Ndithu kulumbira kwathu 
nkoyenera kuvomerezedwa kuposa kulumbira kwawo; ndipo sitinapyole 
malire (mukulumbira kwathu). Ndipo sitikuzipekera mbonizo bodza. 
Ndithudi, ngati ife titachita zotere, ndiye kuti tikhala mwa ochita zoipa, 
(oyenera kulandira chilango cha Allah).” 


108. Chilamulochi ndi njira yapafupi kuti mboni zikwaniritse umboni wawo 
mnjira yoyenera, (ndikuti zisamalire kulumbira Allah kwawo); kapena 
kuopa kuyaluka bodza lawo likaonekera poyera, pambuyo polumbira 
enawo (izi zili polumbira amlowa mmalo pokana umboni wawo). Ndipo 
opani Allah (mkulumbira kwanu ndi kukhulupirika kwanu), ndipo 
mverani malamulo Ake. Allah satsogolera anthu opandukira chilamulo 
Chake. 


109. (Kumbukirani) tsiku lomwe Allah adzasonkhanitsa, atumiki 
ndikuwafunsa kuti: “Kodi mudayankhidwa chiyani?” Iwo adzati: “Ife 
sitidziwa. Ndithudi, Inuyo ndiye Wodziwa zamseri.” 


110. Kumbukiraninso pamene Allah adzati: “Iwe Isa (Yesu) mwana wa 
Mariya! Kumbuka chisomo Changa pa iwe ndi pa mayi wako, pamene 
ndinakuthandiza ndi mzimu woyera (Gabriel), (kotero kuti) udalankhula 
kwa anthu (mawu omveka) pamene udali mchikuta ndiponso pamene 
udali wamkulu. Ndipo (kumbuka) pamene ndidakuphunzitsa kulemba, 
nzeru; (ndinakuzindikiritsanso buku la) Taurat ndi Injili. (Kumbukanso) 
pamene udaumba dongo chithunzi chambalame mwa lamulo Langa. 
Utatero udauziramo ndipo zidasanduka mbalame mwa lamulo Langa. 

Ndipamene udali kuchiza akhungu ndi achinawa, mwa lamulo Langa. 
Ndipamene unkawatulutsa (m'manda) ena mwa akufa mwa lamulo 
Langa. Ndipamene ndinawatsekereza ana a Israyeli kwa iwe (kuti 
asakuzunze) pamene udawadzera ndi zisonyezo zooneka, ndipo aja 
mwa iwo omwe sadakhulupirire, adati: “Ichi sichina, koma ndi matsenga 
owonekera.” 


111. Ndipo (kumbukira) pamene ndidawaululira ophunzira ako kuti: 
“Ndikhulupirireni Ine ndi Mtumiki Wanga (uyu Isa (Yesu? ).” Iwo adati: 
“Takhulupirira; ndipo khalani mboni kuti ife ndife Asilamu (ogonjera 
mwa Inu).” 


112. (Kumbukira) pamene ophunzira ako adati: “E iwe Isa (Yesu) mwana 
wa Mariya: Kodi Mbuye wako angathe kutitsitsira chakudya kuchokera 
kumwamba?” (Isa (Yesu?!) adati: “Opani Allah, ngati inu mulidi 
okhulupirira. (Musamangopempha zozizwitsa).” 


113. (Iwo) adati: “Tikufuna kudya chimenecho, ndikuti mitima yathu 
ikhazikike, ndikutinso tidziwe kuti watiuza choona; tero kuti tikhale 
oikira umboni pa chimenecho.” 


114. Isa (Yesu) mwana wa Mariya adati: “Inu Allah Mbuye wathu! 
Titsitsireni chakudya kuchokera kumwamba kuti chikhale 
chikondwelero cha oyambilira ndi omalizira mwa ife, komanso 
chikhale chisonyezo chochokera kwa Inu; choncho tipatseni ndithu 
inu ndinu Abwino popatsa kuposa opatsa.” 


115. Allah adati: “Ndithu Ine ndikuchitsitsa kwa inu. Koma amene 
adzatsutse mwa inu pambuyo pa ichi, ndithu Ine ndidzamulanga ndi 
chilango chomwe sindidamulangepo nacho aliyense mwa zolengedwa.” 


116. Ndipo (kumbukirani) pamene Allah adzanena: “Iwe Isa (Yesu) 
mwana wa Mariya: Kodi iwe udauza anthu kuti: “Ndiyeseni ine ndi 
mayi wanga monga milungu iwiri m”malo mwa Allah?” (Mneneri Isa 
(Yesu!) adzaati: “Ulemelero ukhale pa Inu. Sikoyenera kwa ine kunena 
zomwe sizili zoyenera (kwa ine mawu amenewa ngabodza). Ngati 
ndikadanena, ndiye kuti mukadadziwa. Inu mukudziwa zomwe zili mu 

mtima mwanga, pomwe ine sindidziwa zomwe zili mwa Inu. Ndithudi, 
Inu ndinu Wodziwa zamseri.” 


117. “Sindinawauze chilichonse kupatula chimene mudandilamula 
kuti: “Pembedzani Allah, Mbuye wanga ndiponso Mbuye wanu.’ 
Ndipo ndinali mboni kwa iwo pamene ndidali nawo. Koma pamene 
mudanditenga, Inu ndiye mudali Muyang’aniri pa iwo; ndipo Inu ndinu 
Mboni ya chilichonse.” 


118. “Ngati muwalanga, ndithudi iwo ndi akapolo anu. Ndipo 
mukawakhululukira, ndithudi, Inu ndinu Mwini mphamvu zoposa, 
Wanzeru zakuya.” 


119. Allah adzati: “Ili ndi tsiku lomwe olankhula zoona kudzawathandiza 
kuona kwawo. Iwo adzalandira Minda yomwe pansi (ndi patsogolo) pake 
mitsinje ikuyenda. M’menemo adzakhala muyaya. Allah adzawayanja; 
naonso adzamuyanja. Kumeneko ndiko kupambana kwakukulu. 


120. Allah Yekha ndiye Mwini ufumu wa kumwamba ndi pansi, ndi 
zam’menemo. Ndipo Iye Ngokhoza chilichonse. 








Surat 6. Al-An’âm 








Sa Surat 6. Al-An’âm BS 


Surayi yalangiza anthu kuti alingalire dziko ndi zammenemo, zomwe 
zikusonyeza ukulu wa Muyambitsi; Allah Wolemekezeka. Ndi kuti palibe 
womthandiza mkulenga. Ndiponso sathandizana ndi aliyense polandira 
mapemphero. Ndiponso salingana ndi aliyense mwa zolengedwa 
Zake. M’surayi muli nkhani za ena mwa aneneri. Ndipo yayamba 
kusimba nkhani ya Ibrahim (a.s). Ndipo yanenetsa kuti iye adamdziwa 
Allah kupyolera mu kupenyetsetsa molingalira za chilengedwe cha za 
kumwamba monga nyenyezi, dzuwa ndi mwezi. 











Surayi ikuphanula maso a anthu kuti ayang'ane zinthu momwe 
zikuchitikira; momwe chamoyo chimatulukira m'chakufa. Ndipo 
yafotokozanso makhalidwe aanthu amakani, otsutsa kutiamangokakamira 
maganizo okhala kutali ndi choonadi. 


M'surayi mwafotokozedwanso zinthu zahalali ndi za haramu. Ndi 
kuti udindo wopanga chinthu kukhala chahalali kapena haramu ngwa 
Allah. Ndipo m’Surayi mulinso malamulo oletsa kupembedza mafano, 
kuchita chiwerewere, kupha anthu, kudya chuma cha masiye, ndi kuti 
miyeso ndi masikero ziyesedwe modzazitsa, kukwaniritsa chilungamo 
pa machitidwe onse, kusunga chipangano ndi kuchitira zabwino makolo. 





M'dzina la Allah Wachifundo chambiri, Wachisoni chosatha. 


1. Kuyamikidwa konse kwabwino nkwa Allah, Yemwe adalenga thambo ndi 
nthaka, napanga mdima ndi kuunika pamwamba pa izi, kenako amene 
sadakhulupirire akumfanizira Mbuye wawo ndi milungu yabodza. 


2. Iye ndi Yemwe adakulengani ndi dongo, kenako adaika nthawi (yothera 
cholengedwa chilichonse), ndi nthawi ina yodziwika kwa Iye (yomwe 
njoukitsira zolengedwa ku imfa). Ndipo pa izi inu (osakhulupirira) 
mukukaikira. 

3. Ndipo Iye ndi Allah (Wopembedzedwa) kumwamba ndi pansi. Akudziwa 
za mkati mwanu ndi zakunja kwanu, ndipo akudziwa zimene mukupeza 
(kuchokera mzochitachita zanu, zabwino kapena zoipa). 


4. Ndipo palibe pamene chikuwadzera chisonyezo chilichonse mwa 
zisonyezo za Mbuye wawo koma akuzitembenukira kumbali. 


5. Ndithudi, atsutsa choonadi (Qur’an) pamene chawadzera. Posachedwapa 
ziwafika nkhani (za zilango) zimene adali kuzichitira chipongwe. 


. Kodi saona kuti ndi mibadwo ingati tidaiononga patsogolo pawo? 
Tidawapatsa mphamvu yopezera za m'dziko zomwe sitidakupatseni 
inu. Ndipo tidawavumbwitsira mvula yopitiriza (mwa ubwino 
choncho, adasangalala kopambana). Ndipo tidaipanga mitsinje 
kuyenda pansi pawo (pansi pa mitengo yawo ndi nyumba zawo). 
Kenako tidawaononga chifukwa cha machimo awo, ndipo pambuyo 
pawo tidalenga mibadwo ina. 


. Ndipo ngati tikadakutsitsira malemba (olembedwa) m’mapepala, 
(monga momwe adakufunsira), nkuwakhudza ndi manja awo, amene 
sadakhulupirire akadati: “Ichi sichina koma ndi matsenga owoneka.” 


8. Ndipo amanena: “Bwanjiiyeosamtsitsira mngelo (kutiaziikiraumboni kwa 
anthu za uneneri wake)?” Tikadakutsitsira mngelo (nkusakhulupirira), 
ndithu chiweruzo cha kuonongeka kwawo chikadakwaniritsidwa. Ndipo 
sakadapatsidwanso mpata. 


. Ndipo tikadampanga iyeyo kukhala mngelo, tikadamsandutsa kukhala 
munthu (chifukwa iwo sangathe kumuona mngelo), ndipo tikadati 
asakanikirane nawo monga momwe eni amasakanikirana (kotero kuti 
sakadamdziwa kuti mngelo ndi uyu). 


10. Ndithudi, adachitidwa chipongwe atumiki patsogolo pako; koma 
(mapeto ake) aja mwa iwo omwe adachita chipongwe zidawazinga 
zomwe adali kuzichitira chipongwe. 


11. Nena: “Yendani pa dziko, kenako tayang’anani momwe adalili mapeto 
a otsutsa.” l 
[1] Apa tanthauzo nkuti tayendani padziko mukayang’ane ndi kulingalira zilango zopweteka 


zimene zidawatsikira anthu akale. Kuyang'ana ndi kulingalira zoterezo kuti zikhale 
phunziro kwa inu kuti musachitenso zimene zidawagwetsa kuchionongeko. 

12. Nena (mowafunsa): “Nzayani zomwe zili kumwamba ndi pansi?” 
Nena kwa iwo (ngati sakuyankha): “Nza Allah.” Iye wadzikakamiza 
kuwachitira chifundo (anthu Ake). (Pachifukwa chimenechi amawapatsa 
nthawi osawalanga mwachangu). Ndithudi adzakusonkhanitsani tsiku 
la Qiyâma lopanda chikaiko. Amene adzitaya okha, sakhulupirira (za 
tsikulo). 


13. Nza Iye (Allah) zonse zili mu nthawi ya usiku ndi usana. Iye Ngwakumva, 
Ngodziwa. 


14. Nena: “Ndidzipangire mtetezi wanga kusiya Allah, Mlengi wa thambo 
ndi nthaka? Iye Njemwe amadyetsa ndipo sadyetsedwa.” Nena: 
“Ndalamulidwa kukhala woyamba mwa olowa m’Chisilamu.” Ndipo 
(ndauzidwa kuti): “Usakhale mwa ophatikiza (Allah ndi mafano)” 


15. Nena (kwa iwo): “Ine ndikuopa chilango cha tsiku lalikulu ngati 
ndinyoza Mbuye wanga.” 


16. Yemwe adzapewetsedwe ku chilangocho tsiku limenelo, ndiye kuti 
wamchitira chifundo; kumeneko nkupambana kowonekera. 


17. Ngati Allah atakukhudza ndi mazunzo, palibe aliyense angathe 
kukuchotsera, koma Iye basi; ndipo ngati atakukhudza ndi zabwino 
(palibe amene angakutsekereze ku zabwinozo). Iye ali ndi mphamvu pa 
chilichonse.!"! 


18. Iye ndi Mgonjetsi pa anthu ake (onse); Iye Ngwanzeru zakuya, Wodziwa 
nkhani zonse. 


19. Nena: “Kodi nchinthu chanji chomwe umboni wake uli waukulu 
koposa?” Nena (ngati sakuyankha): “Ndi (umboni wa) Allah basi. (Tye) 
ndi Mboni pakati pa ine ndi inu. Ndipo Qur’an iyi yavumbulutsidwa kwa 
ine kuti ndikuchenjezeni nayo ndi amene yawafika (pali ponse pamene 


[1] Mu Ayah iyi Allah akuuza Mtumiki Wake ndi omtsatira ake kuti ngati masautso, 
umphawi ndi matenda zitampeza, palibe amene angamchotsere zimenezi koma Allah 
basi. Ndiponso ngati zitamkhudza zabwino, monga kukhala ndi moyo wangwiro ndi 
chuma chambiri, palibe amene angazichotse zimenezi kwa iye ngati Allah safuna. 
Choncho tiyeni tiike chikhulupiliro chathu chonse mwa Allah. 

ali). Kodi inu mukutsimikiza ndi kuikira umboni kuti pali milungu 
ina pamodzi ndi Allah?” Nenanso: “Koma ine sindikuikira umboni.” 
Nenanso: “Iye ndi Mulungu Mmodzi Yekha. Ndithudi, ine ndili kutali 
ndi zomwe mukumphatikiza nazo.” 


20. Omwe tidawapatsa buku akumzindikira (Muhammad {s.a.w} 
bwinobwino) monga momwe akuwazindikilira ana awo. Koma omwe 
adziononga okha, iwo sangakhulupirire. 


21. Kodi ndani woipitsitsa zedi woposa yemwe akum’pekera Allah bodza. 
Kapena kutsutsa zizindikiro Zake? Ndithudi, oipa sangapambane. 


22. Ndipo (akumbutse) tsiku lomwe tidzawasonkhanitsa onse pamodzi; 
kenako tidzati kwa omwe adali kuphatikiza (Allah ndi mafano): “Ali 
kuti aphatikizi anu aja omwe munkati ngothandizana ndi Allah?” 


23. Ndipo dandaulo lawo silidzakhala lina koma kunena: “Tikulumbilira 
Allah Mbuye wathu, sitidali ophatikiza (mafano ndi Allah).” (Uku 
kudzakhala kuyesera kumunamiza Allah). 


24. Taona momwe akudzinamizira okha ndipo zidzawasokonekera zomwe 
adali kuzipeka (ponena kuti izo ndi milungu zidzawapulumutsa kwa 
Allah). 


25. Alipo ena mwa iwo omwe akukumvetsera (ukamawerenga Qur’an), 
ndipo taika zitsekero pa mitima yawo kuti asazindikire (chifukwa cha 
machimo awo omwe akhala akuchita), ndi m’makutu mwawo kulemera 
kwa ugonthi; ndipo akaona chozizwitsa chilichonse, sakuchikhulupirira, 
kufikira akakudzera kudzakangana nawe, awo amene sadakhulupirire 
akuti: “Izi (zimene utilankhulazi), sikanthu koma ndi nkhani zopeka za 
anthu akale.” 


26. Ndipo iwo akuletsa (anthu kutsatira) izi, ndipo (eniwo) akudzitalikitsa 
nazo. Palibe wina akumuononga koma iwo okha, ndipo sakudziwa. 


27. Ndipo ukadaona (tsiku la Qiyâma) pamene adzawaimitsa pa Moto 
nkuyamba kunena: “Ha! Tikadabwezedwa (ku dziko lapansi) ndipo 
sitikadatsutsanso zizindikiro za Mbuye wathu; ndipo tikadakhala mwa 
okhulupirira.” 

28. (Sichoncho) koma zawaonekera poyera zomwe adali kubisa kale. 
Ndipo akadabwezedwa akadabwerezanso kuchita zimene adaletsedwa. 
Ndithudi iwo ngabodza basi. 


29. Akumanena: “Palibe moyo wina koma moyo wathu wa pa dziko lapansi 
basi. Ndipo ife sitidzaukitsidwanso m”manda.” 


30. Ndipo ukadaona (tsiku la chiweruziro) pamene azikaimitsidwa pamaso 
pa Mbuye wawo nauzidwa: “Kodi ichi sichoona?” (Iwo) nati: “Inde 
nchoona, tikulumbira Mbuye wathu.” (Allah) adzati: “Lawani chilango 
chifukwa cha kusakhulupirira kwanu (aneneri a Allah).” 


31. Ndithudi, ataika ndi kuonongeka amene akutsutsa zokumana ndi Allah, 
mpaka mwadzidzidzi nthawi ya Qiyama itawafikira, adzati: “Ho! 
Masautso pa ife chifukwa chakusalabadira kwathu za zimenezi, uku 
iwo atasenza mitolo ya machimo kumisana kwao. Taonani kuipa kwa 
zomwe akusenza. 


32. Ndipo moyo wadziko lapansi sikanthu, koma ndi masewera ndi 
chibwana. Koma nyumba yomaliza ndiyabwino koposa, (siyofanana 
ndi chisangalalo cha pa dziko lapansi) kwa omwe akuopa Allah. Bwanji 
simuzindikira? 

33. Ndithu tikudziwa kuti zikukudandaulitsa zomwe akukunenera 
(pokunyoza ndi kukuyesa wabodza. Ndithu iwo sakukutsutsa iwe; koma 
oipawa akutsutsa zizindikiro za Allah. 


34. Ndithudi, atumiki onse adatsutsidwa iwe usadadze. Koma adapirira ku 
zomwe adatsutsidwa, ndipo adazunzidwa kufikira pamene chipulumutso 
Chathu chidawafika. Palibe wosintha mawu a Allah. Ndithu zakufika 
nkhani za atumiki (momwe muli malingaliro ndi maphunziro ambiri). 


35. Ndipo ngati nkovuta kwa iwe kudzipatula kwawoku (ndi zomwe wadza 
nazozi pomwe iwo akukuumiriza kuti uwabweretsere chozizwitsa, 
nawe nkumafuna; zikadatero, pomwe Ine sindikufuna), choncho ngati 
uli wokhoza kufunafuna njira ya pansi penipeni m’nthaka (kukafuna 
zozizwitsazo), kapena (ungathe kupeza) makwelero nkukwera 
kumwamba nkubwera ndi chozizwitsa (chimene akufuna, chita). 

Allah Akadafuna akadawasonkhanitsa onse ku chiwongoko. Choncho, 
usakhale mwa osazindikira zinthu. 


36. Ndithudi amene akuvomereza, ngomwe akumva (ndipo anthu awa 
amene safuna kumvera chilichonse ndi akufa ngakhale ali moyo). Ndipo 
akufa Allah adzawaukitsa (m"manda mwawo) kenako adzabwezedwa 
kwa Iye. 


37. Ndipo akumanena: “Bwanji sichinatsitsidwe chozizwitsa kwa iye 
kuchokera kwa Mbuye wake?” Nena: “Ndithudi, Allah Ngokhoza 
kutsitsa chozizwitsa koma ambiri a iwo sadziwa (zomwe Allah afuna).” 


38. Ndipo palibe nyama ili yonse pa nthaka, ngakhale mbalame yowuluka 
ndi mapiko ake awiri koma ndi magulu a zolengedwa ngati inu (zomwe 
Allah adazilenga). Sitinasiye chinthu chilichonse kapena kuchinyozera 
chilichonse m’buku (chomwe nchofunika koma tachifotokoza). Ndipo 
tero kwa Mbuye wawo adzasonkhanitsidwa. 


39. Ndipo amene atsutsa zizindikiro Zathu, ndiagonthi ndiponso abubu, 
ali mu m'dima (wa umbuli). Amene Allah wamfuna amamlekelera 
kusokera. Ndipo amene wamfuna amamuika pa njira yolunjika (yomwe 
ndi njira ya Chisilamu). 


40. Nena: “Tandiuzani ngati mazunzo a Allah atakufikani (pompano pa dziko 
lapansi), kapena kukufikani nthawi (ya chilango cha tsiku lachimaliziro) 
kodi mudzaitana yemwe sali Allah (kuti akupulumutseni) ngati inu muli 
owona.” 


41. “Koma Iye yekha ndi Yemwe mudzampempha, ndipo Iye 
adzakuchotserani zomwe mukumpempha (kuti akuchotsereni) ngati 
atafuna. Ndipo mudzaiwala zomwe mudali kuziphatikiza (ndi Allah).” 


42. Ndithu tidawatumiza (atumiki) ku mibadwo yomwe idalipo iwe 
usadadze. Ndipo tidaikhaulitsa (mibadwoyo) ndi mazunzo ndi masautso 
kuti iyo idzichepetse (pambuyo podzikuza). 


43. Pamene masautso adawafika kuchokera kwa Ife, bwanji sadaphunzire 
kudzichepetsa? Koma mitima yawo idali youma, ndipo satana 
adawakometsera machimo omwe iwo adali kuchita. 

44. Ndipo pamene adanyozera zimene ankakumbutsidwa tidawatsekulira 
makomoachinthuchilichonse (chimene adali kuchifuna) kufikira pamene 
adasangalala ndi zomwe adapatsidwa, tidawagwira mwadzidzidzi; 
pompo adataya mtima. 


45. Choncho mizu ya anthu oipa idadulidwa. Ndipo kuyamikidwa konse 
kwabwino nkwa Allah, Mbuye wa zolengedwa. 


46. Nena: “Tandiuzani, ngati Allah atakuchotserani kumva kwanu ndi 
kupenya kwanu, nadinda chidindo m’mitima yanu (kuti asalowemo 
mawu amalangizo a mtundu uliwonse), kodi ndi mulungu uti, kupatula 
Allah, amene angakubwezereninso (zimenezi)?” Taona momwe 
tikufotokozera mwatsatanetsatane zizindikiro kenako iwo akunyozera. 


47. Nena: “Tandiuzani, ngati masautso a Allah atakufikani mwadzidzidzi 
kapena moonekera, kodi angaonongeke ndi ena osati anthu ochita 
zoipa?” 


48. Ndipo sititumiza atumiki koma kuti akhale ouza nkhani zabwino 
ndi ochenjeza. Choncho amene akhulupirira nakonza zinthu, pa iwo 
sipadzakhala mantha ndiponso sadzadandaula. 


49. Ndipo amene atsutsa zizindikiro zathu, chilango chidzawakhudza 
chifukwa chakupandukira kwawo chilamulo. 


50. Nena: “Ine sindikukuuzani kuti ndili nazo nkhokwe za Allah kapena kuti 
ndikudziwa zamseri, ndiponso sindikukuuzani kuti ine ndine mngelo. 
Ine sinditsata china koma zomwe zikuvumbulutsidwa kwa ine.” Nena: 
“Kodi wakhungu ndi wopenya angafanane? Bwanji simukuganizira?” 


51. Achenjeze ndi Qur’an iyi omwe akuopa kuti adzasonkhanitsidwa kwa 
Mbuye wawo pomwe ali opanda mtetezi ngakhale muomboli aliyense 
kupatula Iye, kuti iwo aope (Allah). 


52. Ndipo usawathamangitse omwe akupembedza Mbuye wawo m’mawa 
ndi madzulo pofuna chiyanjo Chake. Chiwerengero chawo sichili pa iwe 
ngakhale pang’ono, ndipo chiwerengero chako sichili pa iwo ngakhale 
pang’ono kotero kuti nkwathamangitsa. (Ngati uwapirikitsa) ukhala 
m’gulu la anthu ochita zoipa. 

53. Ndipo momwemo tawasankha ena (osauka) kukhala mayeso a ena 
(olemera) kuti (osauka) anene: “Kodi awa ndi omwe Allah wawasankhira 
ubwino mwa ife (ndikutisiya ife?)” Kodi Allah sali Wodziwa zedi amene 
akumthokoza? 


54. Ndipo (iwe Mneneri) akakudzera (awo osauka) amene akhulupirira 
zizindikiro zathu (atalakwa pang'ono), auze: “Mtendere ukhale pa 
inu. Mbuye wanu wadzikakamiza kukhala Wachifundo, kuti mwa 
inu amene achite choipa mwaumbuli, koma pambuyo pake nkulapa, 
nachita zabwino, Allah amkhululukira; Iye Ngokhululuka kwambiri, 
Ngwachisoni chosatha.” 


55. Mmenemo ndi momwe tikufotokozera zizindikiro mwatsatanetsatane 
(kuti choonadi chioneke) ndi kuti njira ya oipa idziwike bwinobwino. 


56. Nena: “Ndithu ine ndaletsedwa kupembedza amene mukuwapembedza 
kusiya Allah.” Nena: “Sinditsata zilakolako zanu; ndikadatero 
ndikadasokera ndipo sindikadakhala mwa owongoka.” 


57. Nena: “Ndithu ine ndili ndi umboni wowoneka wochokera kwa Mbuye 
wanga (wotsimikizira zomwe ndikunenazi), koma inu mwautsutsa. 
Ndilibe (chilango) chimene mukuchifulumizitsacho. Palibe kulamula 
koma nkwa Allah. Amakamba zoona zokhazokha; Iye Ngwabwino 
mwa oweruza (onse).” 


58. Nena: “Ndikadakhala nacho chimene mukuchifulumizitsacho, ndiye 
kuti chinthucho chikadachitika pakati pa ine ndi inu (ndikadakuonongani 
koma ndilibe nyonga). Ndipo Allah akuwadziwa bwino anthu ochita 
zoipa.” 


59. Ndipo Iye (Allah) ali nawo Makiyi a zobisika palibe akuwadziwa koma 
Iye basi. Ndipo akudziwa za pamtunda ndi za panyanja. Ndipo palibe 
tsamba limene limagwa koma amalidziwa. Ndipo (siigwa) njere mu 
mdima wa m’nthaka (koma iye akudziwa). Ndipo (sichigwa) chachiwisi 
ngakhale chouma, koma chili m’buku loonetsa chilichonse. 


60. Iye ndiyemwe amakupatsani imfa (yatulo) nthawi yausiku, ndipo 
amadziwa zimene mwachita masana, kenako amakudzutsani mmenemo 

kuti ikwane nthawi yanu yoikidwa (yofera); kenako kwa Iye ndiko 
kobwerera kwanu, nadzakuuzani zimene munkachita. 


61. Iye ndi M’gonjesi pa akapolo Ake ndipo amakutumizirani (angelo) 
osunga, (olemba zochita zanu); kufikira mmodzi wanu imfa ikamdzera, 
angelo athuwo amampatsa imfa, ndipo iwo sanyozera (ntchito yawo). 


62. Kenako adzabwezedwa kwa Allah, Mbuye wawo Woona. Dziwani kuti 
kuweruza Nkwake. Iye Ngwachangu powerengera kuposa owerengera 
(onse). 


63. Nena: “Kodi ndani amakupulumutsani m’masautso a pamtunda 
ndi panyanja?” Mumampempha modzichepetsa ndi motsitsa mawu 
(kuti): “Ngati atipulumutsa m’mazunzo awa, ndithudi tidzakhala mwa 
othokoza.” 


64. Nena: “Allah ndi Yemwe amakupulumutsani ku zimenezo ndi ku 
masautso a mtundu uliwonse. Kenako inu mukumphatikiza ndi mafano. 


65. Nena: “Tye Ngokhoza kukutumizirani chilango kuchokera pamwamba 
panu kapena pansi pa miyendo yanu, kapena kudzetsa chisokonezo 
nkukhala magulumagulu (osamvana), ndipo (akhoza) kuwalawitsa ena 
a inu chilango cha mtopola wa ena.” Taona momwe tikufotokozera 
zizindikiro kuti iwo azindikire. 

66. Koma anthu ako aitsutsa iyo (Qur’an) pomwe ili yoona. Nena: “Ine 
sindili muyang'anili pa inu.” 

67. Nkhani iliyonse (yomwe yatchulidwa apa) ili ndi nthawi yake yodziwika 
(yofikira). Ndipo posachedwapa mudziwa (izi). 


68. Ndipo (iwe Msilamu weniweni) ukawaona omwe akuchita chipongwe 
ndi Ayah Zathu, apatuke mpaka anene nkhani ina. Ndipo ngati satana 
atakuiwalitsa, (nkukhala nawo pomwe iwo akukambirana zotere), 
choncho, pambuyo pokumbukira usakhale pamodzi ndi anthu ochita 
zoipa. 


69. Palibe chilichonse chimene chingawapeze oopa Allah chochokera 
m'chiwerengero cha oipawo, koma chofunika kwa iwo (oopa Allah) 
ndikuwakumbutsa (oipawo) kuti aope (aleke zomwe akunenazo). 

70. Asiye amene achita chipembedzo chawo kukhala masewera ndi 
chibwana. Ndipo wawanyenga moyo wadziko lapansi. Choncho, 
akumbutse ndi Qur’aniyo (kuti achenjere), kuti ungaonongedwe mtima 
uliwonse (ndi kuikidwa m’ndende) kupyolera mu zomwe udapata. Ndipo 
sukhala ndi mtetezi ngakhale muomboli posakhala Allah, ngakhale 
utayesera kupereka dipo lamtundu uliwonse silingavomerezedwe 
(kwa mzimuwo). Awo ndi omwe aonongeka ndi kunjatidwa chifukwa 
cha zomwe adapeza. Iwo adzakhala ndi chakumwa cha madzi a moto 
owira kwambiri, ndi chilango chopweteka chifukwa cha kusakhulupirira 
kwawo (Allah). 


. Nena: “Kodi tipembedze omwe sali Allah, omwe sangatipatse phindu 

(ngati titawapembedza), ndiponso sangathe kutivutitsa (tikasiya 
kuwapembedza), ndetibwezedwe m’mbuyo pambuyo potitsogolera 
Allah? Tikhale chimodzimodzi aja omwe satana adawasokeretsa, 
nkukhala achewuchewu pa dziko? Ali nawo anzawo omwe akuwaitanira 
ku chiongoko (kuti) “Bwerani kwathu, (koma samva. Sitingakhale 
monga anthu otere).” Nena: “Utsogozi weniweni ngwa Allah, ndipo 
talamulidwa kuti tigonjere Mbuye wa zolengedwa zonse.” 


. Ndikuti: “Pempherani Swala, ndipo muopeni Iye, Yemwe kwa Iye 
mudzasonkhanitsidwa.” 


. Iye ndiye adalenga thambo ndi nthaka mwa choonadi. Ndipo panthawi 
imene akunena (kuchiuza chinthu): “Chitika,” ndipo chimachitikadi. 
Mawu ake ndioona. Ndipo ufumu udzakhala Wakewake tsiku limene 
Lipenga lidzaimbidwa. Ngodziwa zamseri ndi zooneka. Iye Ngwanzeru 
zakuya, Wodziwa nkhani zonse. 


74. Ndipo (kumbukirani) pamene Ibrahim adauza bambo ake, Azara: “Kodi 
mukupanga mafano kukhala milungu? Ndithu ine ndikukuonani inu ndi 
anthu anu kuti muli m’kusokera koonekera.” 


75. Ndipo momwemo tidamuonetsa Ibrahim ufumu wa kumwamba ndi 
pansi (kuti ngwa Allah) kuti akhale m’modzi mwa otsimikiza. 


76. Ndipo pamene kunam’dera adaona nyenyezi. Adati (mwadaladala kuti 

abutse nzeru za opembedza mafano): “(Nyenyezi) iyi ndiye mbuye 
wanga.” Pamene idalowa, adati: “Sindikonda (milungu) yomalowa, 
(yomasowa, yakutha).” 


77. Pamene adaona mwezi ukutuluka, adati: “Uyu ndiye mbuye wanga.” 
Koma pamene udalowa, adati: “Ngati Mbuye wanga sandiongolera, 
ndithudi, ndikhala m’ gulu la anthu osokera.” 


78. Pamene adaona dzuwa likutuluka, adati: “Uyu ndiye mbuye wanga; 
uyu ngwamkulu kwabasi.” Koma pamene lidalowa, adati: “E inu anthu 
anga! Ine ndili kutali ndi zomwe mukumphatikiza nazo (Allah). 


79. Ndithu ine ndalungamitsa nkhope yanga kwa Yemwe adalenga thambo 
ndi nthaka, ndapendekera kwa Iye Yekha. Ndipo ine sindili mwa 
om'phatikiza (Allah ndi mafano). 


80. Ndipo anthu ake adakangana naye (pomuuza kuti: “Bwanji ukusiya 
chipembedzo chamakolo ako; uona malaulo”). (Iye) adati: “Kodi 
Mukukangana nane pa za Allah pomwe Iye wanditsogolera? Ndipo 
Sindingaope zimene mukumphatikiza Naye, kupatula Mbuye wanga 
akafuna chinthu, (apo chiyenera kuchitika). Mbuye wanga akudziwa 
chinthu chilichonse bwinobwino. Bwanji simulalikika?” 


81. “Ndipo ndingaope chotani zomwe mwaziphatikiza (ndi Allah) pomwe 
inu simuopa kuti mukumphatikiza Allah (ndi mafano) omwe Allah 
sadawatsitsire pa inu umboni (kuti muziwapembedza). Choncho ndi 
gulu liti m’magulu awa awiri (langa kapena lanu) loyenera koposa 
kupeza chitetezo? Ngati inu mudziwa (zinthu).” 


82. (Palibe chikaiko kwa) amene adakhulupirira ndipo sadasakanize 
chikhulupiliro chawo ndi kupondereza (shirk), iwowo ali nacho 
chitetezo. Ndiponso iwo ndi omwe ali oongoka. 


83. Ndipo izi ndi zizindikiro Zathu (mitsutso Yathu), zomwe tidampatsa 
Ibrahim pa anthu ake. Timamtukulira ulemelero amene tamfuna. Ndithu 
Mbuye wako Ngwanzeru zakuya, Ngodziwa kwambiri. 


84. Ndipo tidampatsa (Ibrahim mwana wotchedwa) Ishag ndi (mdzukulu 

wotchedwa) Ya’qub. Onse tidawaongola. Nayenso Nuh tidamuongola 
kale (asadadze Mneneri Ibrahim). Ndipo kuchokera m’mbumba yake 
(Nuh, tidamuongola) Daud, Sulaiman, Ayubu, Yûsuf, Mûsa, ndi Harun. 
Ndipo umo ndi momwe timawalipirira ochita zabwino. 


85. Tidamutsogoleranso Zakariya, Yahya, Isa (Yesu) ndi Iliyasa. Onse adali 
mwa anthu abwino. 


86. Ndi Ismail, Eliya, Yunus (Yona) ndi Luti (Loti). Onsewa tidawapatsa 
ubwino pa zolengedwa zonse. 


87. (Ndiponso tidawatsogolera) ena mwa atate awo, ana awo ndi abale awo. 
Ndipo tidawasankha ndi kuwaongolera ku njira yolunjika. 


88. Ichi ndi chiongoko cha Allah. Ndi icho akuongolera yemwe wamfuna 
mwa akapolo Ake. Akadakhala kuti (aneneriwo) adamphatikiza (Allah 
ndi zina) zikadawaonongekera zimene ankachita. 


89. Iwo ndi omwe tidawapatsa mabuku, chiweruzo, ndi uneneri. Choncho 
ngati awa (osakhulupirira) azikane izi, basi, tazipereka kale kwa anthu 
omwe sangazikane. 


90. Iwo ndi omwe Allah adawaongola choncho, tsatira chiongoko 
chawo. Nena: “Sindikukupemphani malipiro pa izi (zomwe 
ndikukuphunzitsanizi, koma ndikungotumikira Allah). Ichi sichina 
koma ndi ulaliki kwa zolengedwa (majini ndi anthu).” 


91. Koma (Ayuda) sadamulemekeze Allah monga momwe zikufunikira 
pomulemekeza pomwe adati: “Allah Sadavumbulutsepo chilichonse 
kwa munthu aliyense.” (Adanena izi pamene mtumiki adawauza kuti 
Our'an ndi buku lomwe Allah wavumbulutsa). Nena: “Kodi ndani 
adavumbulutsa buku lomwe lidadza ndi Mûsa? Lomwe lidali kuunika 
ndi chiwongoko kwa anthu, lomwe mwalipanga kukhala magawo- 
magawo; zimene mwafuna kuonetsa kwa anthu mukuzionetsa. Koma 
zambiri mukubisa (zomwe sizigwirizana ndi zofuna zanu). Ndipo 
mwaphunzitsidwa (ndi iyi Qur’an) zomwe simudali kuzidziwa, inu 
ngakhale makolo anu. Nena: “Allah (ndi Yemwe wavumbulutsa iyi 
Qur’an ndi mabuku ena.”) Kenako asiye azingosewera m’kubwebweta 
kwawo (kopanda pake). 

92. Ndipo ili ndibuku limene talivumbulutsa lamadalitso ochuluka; 
lotsimikizira zomwe zidalitsogolera. Ndikuti uchenjeze manthu wa 
mizinda (Makka) ndi amene ali m’mphepete mwake. Ndipo amene 
akukhulupirira tsiku lachimaliziro, akulikhulupirira (bukuli). Ndipo iwo 
Swala zawo akuzisunga bwino. 


. Kodi ndani woipitsitsa koposa yemwe wampekera bodza Allah kapena 

wonena: “Kwavumbulutsidwa kwa ine,” pomwe sikunavumbulutsidwe 
kwa iye chilichonse; ndi yemwe akunena: ““Ndivumbulutsa monga 
chimene Allah wavumbulutsa.” Ukadawaona anthu ochita zoipa 
akuthatha ndi imfa, nawo angelo atatambasula manja awo (powamenya 
uku akuwauza): “Tulutsani moyo wanu; lero mulipidwa chilango 
chonyozetsa chifukwa cha zomwe mudali kunenera Allah popanda 
choonadi, ndi kudzitukumula kwanu pa zizindikiro zake.” (Ukadaona 
zoopsa kwabasi). 


94. Ndipo (tsiku la Oiyama tidzakuuzani): “Ndithudi, mwatidzera 
mmodzimmodzi (payekhapayekha popanda chuma ndi ana kuti 
zikupulumutseni), monga mmene tidakulengerani pachiyambi. Ndipo 
mwasiya kumbuyo kwanu zonse zomwe tidakupatsani. Ndipo sitikuona 
pamodzi nanu apulumutsi anu aja, amene munkati ngothandizana 
(ndi Allah; ndi kuti iwo ndi apulumutsi anu). Ndithudi mgwirizano 
omwe udali pakati panu waduka. Ndipo zakusokonekerani zimene 
munkaziganizira (kuti ndi milungu).” 


95. Ndithu Allah ndi Yemwe amang’amba njere ndi mbewu ya zipatso (kuti 
zimere). Amatulutsa chamoyo m'chakufa. Ndiponso Ngotulutsa chakufa 
m’chamoyo. Ameneyu ndi Allah, nanga mukutembenuzidwa chotani? 


96. Iye ndi Yemwe ali Wotsekula m'bandakucha, ndipo amaupanga usiku 
kukhala wabata (nthawi yopumula) ndi dzuwa ndi mwezi kukhala 
zowerengera masiku ndi zaka (kalendala). Ichi nchikonzero cha 
Wamphamvu zoposa, Wodziwa kwambiri. 


97. Iye ndi amene anakupangirani nyenyezi kuti mulondole njira kudzera 
mwa izo mu m’dima wa pamtunda ndi panyanja. Ndithu talongosola 
mokwanira zizindikiro (zathu) kwa anthu odziwa. 

98. Ndipo Iye ndi yemwe adakulengani kuchokera mu mzimu umodzi. 
(Kwa inu) alipo malo okhalapo (dziko lapansi kapena m’mimba mwa 
mayi) ndiponso posungirapo (mmanda kapena munsana mwa bambo). 
Ndithu tafotokoza zizindikiro (Zathu) kwa anthu ozindikira. 


99. Iye ndi Yemwe amavumbwitsa mvula kuchokera kumwamba. Ndi 
madzi a mvulayo timameretsa mmera wa chinthu chilichonse. Ndipo 
m’menemo tikuphukitsa masamba obiriwira, tikutulutsa mmenemo 
njere zosanjikana; ndiponso m’kanjedza m’mikoko mwake mumatuluka 
maphava ogoweka (ndizipatso). Ndipo amakumeretserani minda ya 
mphesa, mzitona ndi makomamanga, ofanana ndi osafanana. Tapenyani 
zipatso zake pamene zikupatsa ndi kupsa kwake. Ndithu m’zimenezo 
muli zizindikiro kwa anthu okhulupirira. 


100. Ndipo (pamwamba pa izi) anthu ampangira Allah ziwanda 
kukhala athandizi (Ake), pomwe Iye ndi Yemwe adazilenga. Ndipo 
akumnamizira kuti ali ndi ana aamuna ndi aakazi popanda kudziwa. Ali 
kutali Wolemekezekayo, ndipo watukuka kuzimene akusimbazo. 


101. Iye ndiye Mlengi wathambo ndi nthaka, zingatheke bwanji kukhala 
ndi mwana pomwe Iye alibe mkazi? Ndipo ndi Yemwe adalenga chinthu 
chilichonse. Ndiponso Iye Ngodziwa zedi chinthu chilichonse. 


102. Ameneyu ndi Allah, Mbuye wanu; palibe wina woti nkumpembedza 
mwa choonadi koma Iye. Mlengi wa chinthu chilichonse. Choncho, 
mpembedzeni. Iye ndi Muyang’aniri wa chinthu chilichonse. 


103. Maso samufika (kuti nkumuona); koma Iye amawafika maso 
(amawaona pamodzi ndi eni masowo). Iye Ngodziwa zobisika kwambiri, 
Ngodziwa zoonekera. 


104. (Nena iwe Mtumiki): “Ndithu umboni otsimikizika wakufikani 
kuchokera kwa Mbuye wanu, choncho amene atsekule maso ake 
nkuyang'ana ndiye kuti (zotsatira zake zabwino) zili pa iye mwini. 
Ndipo amene atseke maso ake zili pa iye mwini (zotsatira zake zoipa). 
Ndipo ine sindili muyang’anili wanu.” 


105. Motero tikulongosola mwatsatanetsatane zizindikiro, (kuti azindikire). 

Ndikuti anene: “Wachita kuphunzira (izi, si Allah amene wakuuza.” 
Ndipo tazibwerezabwereza chonchi) kuti tilongosole ndi kufotokoza 
momveka kwa anthu odziwa. 


106. Tsata zimene zavumbulutsidwa kwa iwe kuchokera kwa Mbuye 
wako. Palibe wopembedzedwa mwa choonadi koma Iye. Ndipo apewe 
opembedza mafano. 


107. Ndipo Allah akadafuna sakadamphatikiza (ndi mafano), ndipo 
sitidakuike pa iwo kukhala muyang'aniri wawo. Ndipo iwe suli 
muyimiliri wawo. 

108. Ndipo usawatukwane amene akupembedza (mafano) kusiya Allah, 
kuopera kuti angamtukwane Allah mwamwano popanda kuzindikira. 
Motero taukometsera m'badwo ulionse ntchito zake. Potsiriza 


adzabwerera kwa Mbuye wawo, choncho, Iye adzawauza zonse zomwe 
adali kuchita. 


109. Ndipo (akafiri) adalumbira Allah ndi malumbiro awo amphamvu 
kuti ngati chitawadzera chozizwitsa ndithu adzachikhulupirira. Nena: 
“Zozizwitsa zili kwa Allah (sizili mmanja mwanga). Kodi nchinthu 
chanji chingakudziwitseni (inu Asilamu) kuti (ngakhale) chitaza 
(chozizwitsacho) iwo sangakhulupirire?” 


110. Ndipo titembenuza mitima yawo ndi maso awo (kotero kuti sangathe 
kuchikhulupirira ngakhale atachiona chozizwitsacho) monga momwe 
sadaikhulupirire (Qur’an) poyamba ndipo tiwasiya akuyumbayumba 
m’machimo awo. 


111. €) Ndipo ngati tikadawatumizira angelo (kuti adzaikire umboni za 
uneneri wako), ndipo akufa nkuwayankhula, (naonso nkuvomereza kuti 
izi nzoona; kuonjezera apo) nkuwasonkhanitsira chinthu chilichonse 
pamaso pawo, sakadakhulupirira pokhapokha Allah akadafuna koma 
ambiri a iwo sazindikira. 


112. Ndipo nchomwechi tidamuikira adani mneneri aliyense (omwe) ndi 
asatana a mu anthu ndi asatana a m’ziwanda, (omwe) amadziwitsana 

wina ndi mnzake mawu okometsa ncholinga chonyenga. Ndipo 
Mbuye wako akadafuna, sakadatha kuchita zimenezi choncho asiye 
ndi zimene akupeka. 


113. Ndi kuti ipendekere ku mawu amenewo mitima ya anthu osakhulupirira 
tsiku la chimaliziro, ndi kuyanjana nawo (mawuo) ndikutinso apeze 
(machimo) omwe amawapeza. 


114. (Nena:) “Kodi ndifune woweruza wina kusiya Allah, pomwe Iye ndi 
Yemwe adavumbulutsa buku kwa inu lofotokoza chilichonse?” Ndipo 
omwe tidawapatsa buku akudziwa kuti (Qur’an) yavumbulutsidwa ndi 
Mbuye wako mwachoonadi. Choncho, usakhale mwa okaikira. 


115. Ndipo mawu a Mbuye wako akwanira moona ndi mwachilungamo. 
Palibe amene angathe kusintha mawu Ake. Iye Ngwakumva, Ngodziwa. 


116. Ngati umvera ambiri amene ali pa dziko lapansi, akusokeretsa pa njira 
ya Allah. Satsatira koma zakungoganizira. Ndipo sali chilichonse koma 
akungonama 


117. Ndithu Mbuye wako ndi Yemwe akudziwa bwino amene asokera ku 
njira Yake, ndiponso Iye akudziwa bwino za oongoka. 


118. Choncho, idyani (nyama) zomwe dzina la Allah latchulidwapo 
(pozizinga osati zofa zokha), ngati inu mukhulupiriradi Ayah 
(zizindikiro) Zake. 


119. Mungasiirenji kudya (nyama) imene poizinga dzina la Allah 
latchulidwapo, pomwe wakufotokozerani momveka chomwe wachiletsa 
kwa inu, kupatula (mukadya choletsedwacho) mosimidwa ndi 
kukakamizidwa (chifukwa cha njala)? Koma ndithu ambiri akusokeretsa 
(ena) mwa zifuniro zawo popanda kudziwa. Ndithu Mbuye wako ndi 
Yemwe akudziwa bwino za olumpha malire. 


120. Siyani machimo oonekera ndi obisika. Ndithu amene achita machimo 
adzalipidwa chifukwa cha zomwe adali kuchita (zoipa). 


121. Ndipo musadye (nyama) imene yazingidwa popanda kutchula dzina 
la Allah. Kutero ndikuchimwa. Ndithudi, asatana amanong’onezera 

abwenzi awo kuti akangane ndi inu (m’zinthu zonga zimenezi). Ngati 
muwamvera, ndiye kuti mukhala opembedza mafano. 


122. Kodi yemwe adali wakufa, kenako nkumuukitsa ndi kumpangira 
kuunika; choncho ndi kuunikako nkumayenda kwa anthu, kodi 
angafanane ndi yemwe chikhalidwe chake chili mu mdima (wa umbuli) 
ndipo sakutha kutuluka m’menemo? Motero zakometsedwa kwa 
osakhulupirira (zoipa) zomwe akhala akuchita. 


123. Chomwechonso tidaika mmudzi uli wonse akuluakulu owonongamo 
kuti azichitamo ndale (zoletsa anthu kuyenda pa njira ya Allah). Ndipo 
ndale zawo sizipweteka aliyense koma iwo eni, koma sazindikira. 


124. Ndipo chizindikiro chikawadzera, amati: “Sitikhulupirira, mpaka 
tipatsidwe monga zomwe atumiki a Allah adapatsidwa.” Allah ndiamene 
akudziwa pamalo pomwe akuika uneneri Wake, (sikuti angapatsidwe 
munthu aliyense). Posachedwa kunyozeka kochokera kwa Allah ndi 
chilango choopsa ziwafika amene achita zoipa chifukwa cha ndale zawo 
zomwe akhala akuchita. 


125. Choncho, amene Allah akufuna kumuongola, amamtsekula chifuwa 
chake kuti Chisilamu chilowemo, ndipo yemwe Allah akufuna 
kumulekelera kusokera amachichita chifuwa chake kukhala chobanika, 
chovutikakwambiri (kutsata Chisilamu) ngati kuti akukwera kumwamba. 
Umo ndi momwe Allah akuwaunjikira uve anthu omwe sakukhulupirira. 


126. Ndipo iyi (chipembedzo cha Chisilamu) ndi njira ya Allah yoongoka. 
Ndithu tazifotokoza zizindikiro momveka kwa anthu okumbukira. 


127. (Anthu abwino) adzapeza Nyumba yamtendere kwa Mbuye wawo. Iye 
ndi Mtetezi wawo, chifukwa cha zomwe adali kuchita. 


128. Ndipo (akumbutse) tsiku limene adzawasonkhanitsa onse (nkuwauza): 
“E inu khamu la ziwanda! Ndithudi, mudatenga okutsatirani ambiri 
mwa anthu (powasokoneza).” Ndipo abwenzi awo mwa anthu adzati: 
“Mbuye wathu! Tidali kupindulitsana pakati pathu, ndipo tsopano 
taifikira nyengo yathu imene mudatiikira.” (Allah) adzati: “Malo anu 
ndi ku Moto. Mukakhala m’mmenemo nthawi yaitali, pokhapokha 

Allah akafuna.” Ndithu Mbuye wako Ngwanzeru zakuya, Ngodziwa 
kwambiri. 


129. Chomwechi timaika chimvano pakati pawochita zoipa chifukwa cha 
machimo omwe adali kupeza (kuchokera m’zochita zawo zoipa). 


130. (Tsiku la Oiyama adzafunsidwa): “E inu magulu a ziwanda ndi 
anthu! Kodi sadakudzereni atumiki ochokera mwa inu, amene 
amakufotokozerani zizindikiro zanga, nakuchenjezani zokumana ndi 
tsiku lanu ili?” Adzati: “Tadziikira umboni tokha.” Ndipo moyo wa 
dziko lapansi udawanyenga. Ndipo adzaziikira okha umboni kuti iwo 
adali osakhulupirira. 


131. Zimenezi nchifukwa choti Mbuye wako sali woononga midzi 
mwachinyengo pomwe eni ake ali oiwala. (Koma ankawatumizira 
aneneri kuti awachenjeze ndi kuwakumbutsa).!"! 


132. Ndipo onse adzakhala ndi nyota (za ulemelero) kuchokera m’zochita 
zawo. Ndipo Mbuye wako sali wamphwayi pa zimene akuchita. 


133. Ndipo Mbuye wako Ngokwanira (Wolemera), Mwini chifundo. Ngati 
afuna angakuchotseni ndi kuwaika m’malo mwanu amene wawafuna 
monga momwe adakulengerani kuchokera m’mbumba ya anthu ena. 


134. Ndithu (palibe chikaiko) zomwe mukulonjezedwa zifika. Ndipo 
simungathe kuzilepheretsa. 


135. Nena: “E inu anthu anga! Chitani zanu (zimene mufuna) momwe 
mungathere. Nanenso ndichita zanga. Choncho mudzaziwa kuti ndani 
mapeto ake adzakhale ndi malo abwino. Ndithudi, sangapambane anthu 
ochita zoipa.””! 


[1] Allah sapereka chilango kwa anthu asanawatumizire Mtumiki. Ndiponso sangawalange 
pa zinthu zomwe nzosatheka kuzizindikira, pokhapokha Mtumiki atawaphunzitsa, 
monga kupemphera Swala, kusala m’mwezi wa Ramadan. Koma angawalange 
pazomwe iwo angathe kuzizindikira kuti nzoipa; monga munthu kumchenjelera 
mnzake ndi zina zotero. 


[2] Ayah iyi ikusonyeza kuti munthu wapatsidwa ufulu wochita kapena kusachita poopera 
kuti angadzanene kuti adakakamizidwa. Apa nzachidziwikire kuti amene wasankha 
chabwino adzapeza chabwino. Ndipo yemwe wasankha choipa adzapeza choipa. 

136. Ampangira Allah (amugawira) gawo m'zomera ndi ziweto zimene 
(Allah) adalenga. Akunena: “Gawo ili ndi la Allah.” Mkuyankhula 
kwawo kwachabe: “Ndipo gawo ili ndi la aja omwe tikuwaphatikiza ndi 
Allah.” Choncho zomwe alinga kuwapatsa aphatikizi awo, sizingafike 
kwa Allah. Ndipo zimene zili za Allah, ndizomwe zingafike kwa 
aphatikizi awo (mafano awo). Kwaipitsitsa kuweruza kwaoku.!"! 


137. Momwemo milungu yawo imawakometsera ambiri mwa ophatikiza 
Allah ndi mafano kupha ana awo (monga nsembe ya mafanowo) kuti 
awaononge ndikuwabweretsera chisokonezo pa chipembedzo chawo. 
Ndipo ngati Allah akadafuna, sakadachita zimenezo. Choncho asiye ndi 
izo zomwe akupeka. 


138. Iwo akuti: “Ziweto izi ndi mbewu izi, nzoletsedwa; palibe angazidye 
koma amene tawafuna (kuti adye),” zonsezi mkuyankhula kwawo 
kwachabe. Ndipo (amanenanso): “Ziweto izi, misana yake njoletsedwa 
(kukwerapo).” Ndipo pa ziweto zina satchula dzina la Allah pozizinga; 
kungompekera bodza Iye. Ndipo posachedwa adzawalipira pa zomwe 
adali kupeka. 


139. Ndipo amanenanso: “Zimene zili m’mimba mwa ziweto izi, ndi za 
amuna okha; ndipo nzoletsedwa kwa akazi athu.” Koma ngati chili 
chibudu, onse adali kugawana (amuna ndi akazi). Ndithudi, adzawalipira 
ndi zonena zawozo. Ndithu Iye (Allah), Ngwanzeru zakuya, Wodziwa 
kwambiri. 


140. Ndithu adaluza amene adapha ana awo mwa umbuli popanda kudziwa, 
ndi kuletsa (chakudya) chimene Allah awapatsa, pakungompekera bodza 
Allah. Ndithu adasokera ndipo sadali oongoka. 


[1] Kale anthu osakhulupilira pamene ankalima akafuna kubzala, minda yawo adali 
kuigawa zigawo ziwiri. Ankati: “Mbewu za chigawo ichi nza Allah, kuti mbewu 
zakezo adzazigwiritsa ntchito powapatsa masikini, ana a masiye ndi osowa. Ndipo 
ankatinso: “Mbewu za gawo ili nzamafano athu omwe ankati ngamnzake a Allah 
kuti zinthu zotuluka m”"menemo ziperekedwe kwa anthu ogwira ntchito m’menemo. 
Choncho ngati patapezeka mliri pachigawo chomwe ankati zokolola zake nzamafano 
awo, amatenga chigawo chomwe amati dzinthu dzake nza Allah napereka ku mafano. 
Koma mliri ukagwera pa chigawo cha Allah, sadali kutenga zamafano nkupereka kwa 
Allah. Izi amachita ngati mafano ngabwino kuposa Allah. 

141. Ndipo Iye (Allah) ndi amene adapanga minda (ya mitengo) yothaza 
ndi yosathaza; ndipo (adapanga) mitengo yakanjedza ndi mmera 
wazipatso zosiyanasiyana makomedwe ake ndipo adapanganso 
mzitona ndi makomamanga, zofanana (mmaonekedwe) ndi zosiyana 
(mmakomemedwe). Idyani zipatso zake pamene zikupatsa. Ndipo 
perekani chopereka chake tsiku lokolola (powapatsa masikini ndi 
ogundizana nawo nyumba). Ndipo musaziononge pakudya mopyoza 
muyeso. Ndithu Iye (Allah) sakonda opyoza muyeso. 


142. Ndipo m’gulu la nyama, (Allah adalenga) zonyamulira katundu ndi 
zopangira choyala (bweya bwake). Idyani zimene Allah wakupatsani 
ndipo musatsate mapazi a satana (ndi abwenzi ake pozichita halali 
kapena haramu zomwe Allah sadalamule. Satana sakufunirani zabwino); 
ndithu iye ndi mdani wanu woonekera. 


143. (Adakulengerani) mitundu isanu ndi itatu ya nyama (pophatikiza 
zazimuna ndi zazikazi); nkhosa (adalenga) ziwiri (yaimuna ndi yaikazi); 
mbuzi (adalenga) ziwiri (yaimuna ndi yaikazi). Nena: “Kodi Iye 
adakuletsani zazimuna zonse ziwiri, (mbuzi ndi nkhosa) kapena zazikazi 
ziwiri, (nkhosa ndi mbuzi), kapena zomwe zili m"mimba mwa zazikazi 
ziwirizo? Ndiuzeni mwa nzeru ngati mukunenazi nzoona (kuti Allah 
adatero). 


144. Ndipo (adalenganso) ngamira ziwiri, (yaikazi ndi yaimuna). Ng'ombe 
(adalenganso) ziwiri, (yaimuna ndi yaikazi). Nena: “Kodi (lye) 
adakuletsani zazimuna zonse ziwiri (ngamira ndi ng'ombe), kapena 
zazikazi zonse ziwiri (ngamira ndi ng'ombe), kapena zomwe zili 
m’mimba mwa zazikazi ziwirizo? Kodi mudali mboni pamene Allah 
ankakulamulani izi? Kodi ndi ndani woipitsitsa kuposa amene akupekera 
bodza Allah kuti asokeretse anthu popanda kudziwa (malamulo a Allah)? 
Ndithu Allah saongola anthu ochita zoipa. 


145. Nena: “Sindikupeza m’zimene zavumbulutsidwa kwa ine choletsedwa 
(kudya) kwa yemwe akufuna kudya. Pokhapokha chikakhala chakufa 
chokha, kapena liwende lomwe limachucha, kapena nyama ya 
nkhumba; chifukwa chakuti zonsezi ndi uve (ndiponso kudya zotere) 

ndiko kutuluka m’chilamulo cha Allah. Kapena (nyama) yozingidwa 
popanda kutchulapo dzina la Allah. Koma amene wasimidwa (nkudya 
zoterezi) popanda kukonda kapena kupyoza Malire, ndithu Mbuye 
wako Ngokhululuka kwambiri, Ngwachisoni chosatha. (Wotere 
amamkhululukira)”. 


146. (Izi ndi zomwe takuletsani). Naonso Ayuda tidawaletsa kudya nyama 
iliyonse yokhala ndi zikhadabu, ndipo ng'ombe ndi mbuzi tidawaletsa 
kudya mafuta ake kupatula mafuta omwe misana yake yasenza, 
kapena okhala m’matumbo, kapena omwe asakanikirana ndi mafupa. 
Tidawalipira izi chifukwa cha machimo awo. Ndithu Ife ndioona (pa 
zomwe tikunenazi). 


147.Ngati akukutsutsa (pa zimene zavumbulutsidwa), auze (mowachenjeza): 
“Mbuye wanu (Yemwe ngofunika kum'khulupirira ndi kutsatira 
malamulo ake) Ngwachifundo chambiri (kwa yemwe akumumvera, ndi 
yemwe akumunyoza pano pa dziko lapansi). Komatu chilango chake 
sichibwezedwa kwa anthu oipa.” 


148. Amene akuphatikiza (Allah ndi mafano) anena: “Ngati Allah akadafuna, 
sitikadam'phatikiza, ife ngakhale makolo athu. Ndipo sitikadaletsa 
chilichonse. (Choncho, izi zomwe tikuchita, Allah akuziyanja). 
Momwemonso adatsutsa omwe adalipo patsogolo pawo kufikira adalawa 
chilango chathu. Nena: “Kodi muli nako kudziwa (kokutsimikizirani 
zimenezi), koti mungatitulutsire (umboni wake wotsimikizira kuti Allah 
adakulamulani zimenezi)? Inu simutsatira china, koma zongoganizira 
basi. Ndipo Simukunena china koma zabodza basi.” 


149. Nena: “Allah ndi Yemwe ali ndi umboni wokwanira. Choncho 
akadafuna, akadakuongolani nonsenu.” 


150. Nena: “Tabweretsani mboni zanuzo zomwe zingapereke umboni kuti 
Allah adaletsa izi.” Choncho ngati zitapereka umboni, (mboni zawozo) 
usaikire nawo umboni pamodzi ndi iwo. Ndipo usatsate zofuna za omwe 
atsutsa zizindikiro zathu ndi amene sakhulupirira tsiku lachimaliziro; 
omwenso akufanizira Mbuye wawo ndi milungu yabodza. 

151. Nena: “Idzani kuno, ndikuwerengereni zomwe Mbuye wanu 
wakuletsani. Musamphatikize ndi chilichonse, ndipo achitireni zabwino 
makolo anu; musaphe ana anu chifukwa chakuopa umphawi; ife 
tikupatsani rizg inu pamodzi ndi iwo; musayandikire zoyipa, zoonekera 
ndi zobisika; ndipo musaphe munthu yemwe Allah adaletsa (kumupha) 
kupatula ikapezeka njira yoyenereza (kumupha). Akukulangizani izi 
kuti muziike mu nzeru zanu.” 


152. “Ndipo musachiyandikire chuma cha mwana wamasiye, koma m'njira 
yabwino (monga kuchichulukitsa ndi malonda) mpaka afike pansinkhu 
wokwanira. Ndipo kwaniritsani mwachilungamo miyeso ya mbale ndi 
masikelo; sitikakamiza munthu koma chimene angathe; ndipo pamene 
mukunena, (popereka umboni), nenani mwachilungamo ngakhale 
(umboniwo) uli wokhudza achibale. Ndipo kwaniritsani lonjezo la 
Allah. Izi ndi zomwe akukulangizani kuti mukumbukire.” 


153. (Auze kuti): “Ndithu iyi ndi njira yanga yoongoka. Choncho itsateni. 
Ndipo musatsate njira zina zambiri kuopera kuti zingakulekanitseni ndi 
njira Yake, (Allah) wakulangizani izi kuti mudziteteze kuzoipa.” 


154. Ndipo Musa tidampatsa buku (kukhala) lokwaniritsa (chisomo) kwa 
yemwe wachita zabwino, lofotokoza chinthu chilichonse, chiongoko ndi 
chifundo, kuti iwo akhulupirire za kukumana ndi Mbuye wawo. 


155. Ndipo iyi (Qur’an) ndi buku lodalitsika lomwe talivumbulutsa (kwa 
inu), choncho, litsateni ndi kuopa (Allah) kuti muchitiridwe chifundo; 


156. Kuti musadzanene (tsiku la Oiyama) kuti: “Mabuku adavumbulutsidwa 
pa magulu awiri omwe adalipo patsogolo pathu, (Ayuda ndi Akhrisitu); 
ndipo ife sitidadziwe chilichonse pa zomwe adali kuwerenga ndi 
kuphunzira.” 


157. Kapena kuti musadzati: “Likadavumbulutsidwa buku kwa ife, ndithudi, 
tikadakhala oongoka kuposa iwo.” Choncho, chakudzerani chizindikiro 
kuchokera kwa Mbuye wanu, ndi chiongoko ndi mtendere. Kodi ndani 
woipitsitsa kwambiri kuposa amene watsutsa zizindikiro za Allah ndi 
kutembenukira kutali Nazo? Tidzawalipira amene akutembenukira 

kutali ndi zizindikiro zathu, chilango choipa, chifukwa cha kudziika 
kwawo kutali. 


158. Kodi chilipo chimene akudikira kuposa kuwadzera angelo 
(kudzawachotsa miyoyo yawo?) Kapena kudza Mbuye wako (tsiku la 
Qiyâma kuzaweruza)? Kapena kudza zina mwa zizindikiro za Mbuye 
wako (zomwe adati zidzadza)? Tsiku lakudza zina mwa zizindikiro 
za Mbuye wako, munthu (wosakhulupirira) chikhulupiliro chake 
(panthawiyo) sichidzamthandiza, yemwe sadakhulupirirepo kale, 
kapena (msilamu) yemwe sanapindule nacho chikhulupiliro chake. 
Nena: “Dikirani. Nafenso tikudikira.”!! 


159. Ndithudi, anthu amene achigawa Chipembedzo chawo, nakhala 
Mipingomipingo, iwe Siuli nawo pachilichonse. Ndithu zotsatira zawo 
zili kwa Allah, (ndi yemwe adzawalanga. Ndipo panthawi yowalanga) 
adzawauza zomwe adali kuchita. 


160. Amene wachita chabwino alipidwa zabwino khumi zofanana ndi icho. 
Ndipo amene wachita choipa sadzalipidwa koma chonga icho (popanda 
kuonjezera). Ndipo iwo sadzaponderezedwa.!”! 


161. Nena: “Ndithudi, ine Mbuye wanga wandiongolera ku njira yoongoka, 
kuchipembedzo cholingana, chomwe ndi chipembedzo cha Ibrahim, 
yemwe adali wolungama. Sadali mwa ophatikiza (Allah ndi mafano). 


[1] Chisilamu kuti chikamthandize munthu nkofunika kuti achigwiritsire ntchito pa moyo 
wake wonse. Chisilamu chokha popanda kuchigwiritsira ntchito sichikwanira ndiponso 
sichingamtchinjirize munthu kuchilango cha Moto. Ndipo yemwe sali msilamu kuti 
Chisilamu chikamthandize nkofunika kuti alowe m’Chisilamu ali ndi moyo, osati 
pamene imfa yamufika. Ndipo nayenso msilamu wochita zoipa, akalapa imfa itamufika 
kale kulapa kwakeko sikungamthandize. Koma alape pamene ali ndi moyo wangwiro. 
Pamenepo ndiye kuti Allah alandira kulapa kwake. Osati kulapa uku imfa akuiona ndi 
maso ake. 


[2] China mwa chifundo cha Allah pa zolengedwa zake ndiko kuti adzamulipira munthu pa 
tsiku la chimaliziro mosiyanitsa pakati pa chabwino ndi choipa. Ngati adachita chabwino 
chimodzi, adzamulipira mphoto ya zinthu khumi zoposera pa chabwino chimodzicho 
ndipo ngati adachita choipa, sadzamuonjezera malipiro a choipacho koma adzamulipira 
chofanana ndi choipacho. Tanthauzo lake nkuti chabwino chimodzi malipiro ake ndi 
zabwino khumi; pomwe choipa chimodzi mphoto yake ndi choipanso chimodzi. 

162. Nena: “Ndithudi, Swala yanga, mapemphero anga onse, moyo wanga, 
ndi imfa yanga, (zonse) nza Allah, Mbuye wa zolengedwa zonse.” 


163. “Alibe wothandizana naye. Izi ndi zomwe ndalamulidwa, ndipo ine 
ndine woyamba mwa Asilamu (ogonjera Allah).” 


164. Nena: “Kodi ndifune mbuye wina kusiya Allah, pomwe Iye ndi Mbuye 
wa chinthu chilichonse? Ndipo mzimu uliwonse siuchita choipa koma 
ukudzichitira wokha. Mzimu wosenza machimo siudzasenza machimo a 
mzimu wina. Kenako kobwerera kwanu (nonse) ndi kwa Mbuye wanu, 
(Allah), ndipo adzakuuzani zomwe mudali kusiyana.” 


165. Ndipo Iye ndi Yemwe wakuchitani kukhala am’lowam’malo pa dziko 
(kulowa m”malo mwa anzanu omwe adaonongeka). Ndipo wawatukula 
pa ulemelero (ndi pa chuma) ena a inu pamwamba pa ena kuti akuyeseni 
pa zomwe wakupatsani. (Amene apatsidwa chuma ndi ulemelero 
athandize amene sadapatsidwe. Ndipo amene sadapatsidwe apirire 
asalande chinthu chamwini). Ndithudi, Mbuye wako Ngwachangu 
pokhaulitsa. Ndiponso Iye Ngokhululuka kwabasi Ngwachisoni 
chosatha.!" 





[1] Ndime iyi ikusonyeza kuti kukhupuka ndi ulemelero, sindizo zizindikiro zosonyeza 
kuti munthuyo ngofunika kwa Allah. Ndiponso kusauka ndi kunyozeka sizizindikiro 
kuti munthuyo ngosafunika kwa Allah kapena wonyozeka kwa Allah. Koma kulemera, 
ulemelero, kusauka ndi kunyozeka.zonsezi amazipereka m’njira ya mayeso. 

Sa Sûrat 7. Al-A’râf Bs 


Sura iyi idavumbulutsidwa ku Makka kupatula Ayah 163 kufikira 
170. Koyambilira kwa Sura iyi kuli kupitiriza mawu a m’Sûrat Âl- 
Imran. Pambuyo pake yasonkhanitsa mawu achiyambi cha kulengedwa 
kwa munthu. Yafotokoza nkhani ya kulengedwa kwa Adam ndi 
Hawa, ndikutuluka kwa awiriwa m’Munda wamtendere, kupyolera 
m’manong’onong’o achinyengo a satana. Yafotokozanso kuti 
manong’onong’o onyenga a satana akupitilira ku anthu kudzera kumbali 
ya chovala ndi chakudya. 











Surayi yafotokozanso kuti anthu alingalire zolengedwa za Allah 
kumwamba ndi pansi monga momwe zilili Sura za ku Makka. 


Yafotokozanso nkhani za aneneri a Allah monga; Nuh, Hudu ndi 
anthu ake (Âdi). Kenako nkhani ya Swalih ndi anthu ake (Asamudu), 
omwe ankadziwika ndi mphamvu ndi chuma. Yakambanso nkhani ya 
Luti pamodzi ndi anthu ake omwe ankachita za uve, ndi nkhani ya Shuaib 
pamodzi ndi anthu a ku Midiyani. Surayi yasonkhanitsa nkhani zoona 
zomwe zili ndi malango ndi maphunziro mkati mwake. Ndipo Allah 
Woyera wafotokozanso nkhani ya Mûsa pamodzi ndi Farawo ndi zomwe 
Farawo ndi anthu ake adapeza. Surayi yamaliza pofotokoza za yemwe 
wapatsidwa chiwongoko, kenako ndikudzichotsa m’chiwongokocho 
posokonezedwa ndi satana ndi zomwe zingamtsatire pakutero. Kenako 
yafotokoza ulaliki wa choonadi omwe udadza ndi Muhammad> 





M'dzina la Allah Wachifundo chambiri, Wachisoni chosatha. 
1. Alif. Lam-Mim-Sad. 


2. (Iyi Qur’an ndi) buku (lopatulika) lomwe lavumbulutsidwa kwa iwe. 
Choncho chifuwa chako chisabanike ndi ilo (poopa kufikitsa mawu 
ake kwa anthu kuti angakuyese wabodza;) kuti uwachenjeze nalo 

(otsutsa) ndi kuti likhale chikumbutso kwa okhulupirira (kuti aonjezere 
chikhulupiliro chawo).!" 


. Tsatirani zomwe zavumbulutsidwa kwa inu kuchokera kwa Mbuye 
wanu, ndipo musawatsatire omwe sali Allah powayesa atetezi (anu). 
Ndizochepa zimene mumazikumbukira. 


4. Ndimidzi yambiri imene tidaiononga ndipo chilango Chathu chidaidzera 
nthawi ya usiku, kapena usana iwo atagona tulo tamasana (akupumula 
monga momwe zinawachitikira anthu a Loti ndi anthu a Shuaib). 


5. Ndipo sikunali kulira kwawo pamene chinawafika chilango chathu koma 
kunena (ndi kuvomereza): “Ndithudi, ife tinali ochita zoipa.” (Koma 
kuvomereza kwawoko sikunawapindulire kanthu). 


6. Mtheradi tidzawafunsa (anthu) amene anatumiziridwa (atumiki), naonso 
atumikiwo tidzawafunsa. 


7. Tsono tidzawauza mozindikira bwino-bwino (chilichonse chimene 
ankachita). Ndipo sitidali kutali (nawo pamene ankachita zochita zawo). 


8. Ndipo sikero (yoyezera zochita za anthu) tsiku limenelo idzakhala yoona 
(yopanda chinyengo). Choncho, amene idzalemere miyeso yake (ya 
zabwino), iwowo ndiwo opambana. 


. Ndipo amene idzapepuke miyeso yawo (ya zinthu zawo zabwino), 
iwo ndi amene ataya pachabe moyo wawo chifukwa cha kuzichitira 
zosalungama zizindikiro Zathu. 


10. Ndithudi tinakupatsani mphamvu yokhalira pa dziko, ndipo takupangirani 
m’menemo zinthu zofunika pa moyo wanu. Koma kuyamika kwanu 
mpang’ono. 


11. Ndithudi, tinakulengani, kenako tidakukonzani (pokupatsani ziwalo) 
ndi kunena kwa angelo kuti: “Mgwadireni Adam.” Ndipo adamgwadira 
kupatula Iblis, sadali mwa ogwada. 


[1] Apa akumuuza Mtumiki (s.a.w) kuti asaope kulengeza zimene Allah wamuululira. 
Asatekeseke ndi otsutsa ngakhale atachuluka chotani. Mlaliki aliyense akuuzidwanso 
chimodzimodzi. Anene choonadi kwa anthu ndipo asaope kudzudzulidwa. 

12. (Allah) adati: “Nchiyani chakuletsa kumgwadira pamene ndakulamula?” 
(Satana) anati: “Ine ndine wabwino kuposa iye. Ine munandilenga ndi 
moto koma iye mudamulenga ndi dongo.” 


13. (Allah) adati: “Choncho, choka m'menemo ndi kutsikira pansi. 
Sikofunika kwa iwe kudzitama m’menemo. Tuluka, ndithu iwe ndiwe 
mmodzi wa onyozeka.”!'! 


14. (Satana) adati: “Ndipatseni nthawi mpaka tsiku limene adzaukitsidwa 
(akapolo anu ku imfa).” 


15. (Allah) adati: “Ndithudi iwe ndi mmodzi wa opatsidwa nthawi.” 


16. Iye (chifukwa cha njiru yake yoopsa pa Adam) adati: “Tsono chifukwa 
chakuti mwandichita ine kukhala wopotoka, ndidzawakhalira 
(akapolo Anu ndi kuwabisalira) pa njira Yanu yoongoka (ndi cholinga 
chowasokeretsa).” 


17. Kenako ndidzawadzera (mbali ya) kutsogolo kwawo, m’mbuyo 
mwawo, kumbali yakumanja kwawo ndi kumanzere kwawo, mwakuti 
simudzapeza ambiri a iwo oyamika. 


18. (Allah) adati: “Tuluka m”menemo, uli wonyozeka ndi wothamangitsidwa. 
Amene adzakutsata iwe mwa iwo, ndithudi, (ndikamponya ku Moto). 
Ndipo ndikaidzadzitsa Jahannam ndi inu nonse.” 


19. (Kenako Allah adanena kwa Adam) “E iwe Adam! Khala ndi mkazi 
wako m’Munda wamtendere (sangalalani ndi zomwe zili m’menemo), 
idyani paliponse pamene mwafuna. Koma mtego uwu musawuyandikire 
kuopera kuti mungakhale m'gulu la odzichitira okha zoipa.” 


20. Choncho satana adawanong'oneza (zoipa) kuti awaonetsere zomwe 
zidabisika kwa iwo za maliseche awo. Ndipo (satana) adati: “Mbuye wanu 
sadakuletseni mtengo uwu, koma pachifukwa chakuti mungasanduke 
angelo awiri, kapena kuti mungakhale okhala nthawi yaitali.” 


21. Ndipo adawalumbilira onse awiri kuti: “Ndithudi, ine ndine mmodzi 
mwa olangiza (ndikukufunirani zabwino).” 


[1] Allah anamtulutsa m"nyumba ya ulemelero Wake chifukwa cha kudzitama ndi kunyoza 
lamulo la Allah. 

22. Tero adawakopa mwachinyengo. Ndipo pamene adalawa zipatso za 
mtengowo umaliseche wawo udaoneka kwa iwo nayamba kudziphatika 
masamba (a mitengo) a m"mundamo. Ndipo Mbuye wawo adawaitana 
(mowadzudzula) nati: “Kodi sindinakuletseni mtengowu ndi kukuuzani 
kuti satana ndi mdani wanu woonekeratu?” 


23. Iwo (Adam ndi mkazi wake) adati (modzichepetsa): “E Mbuye wathu! 
Tadzichitira tokha zoipa, ngati simutikhululukira ndi kuchita nafe 
chifundo ndiye kuti tikhala mwa otaika.” 


24. (Allah) adati: “Tsikani pansi uku pali chidani pakati panu. Ndipo padziko 
lapansi ndipokhala panu ndi kusangalala kwanu mpaka m’nthawi 
yoikidwayo.” 


25. (Allah) adatinso: “Muzikakhala moyo pamenepo, ndipo muzikafa 
pamenepo; ndipo momwemo mudzatulutsidwa (mutauka kwa akufa).” 


26. E inu ana a Adam! Ndithu tatsitsa kwa inu chovala chobisa umaliseche 
wanu ndi chodzikongoletsera nacho. Koma chovala choopa nacho Allah 
(pakudziyeretsa ku zoletsedwa) chimenecho ndicho chabwino koposa. 
Zimenezo ndi zizindikiro za (chisomo cha) Allah kuti iwo akumbukire.!"! 


27. E inu ana a Adam! Satana asakusokonezeni monga momwe 
adawatulutsira makolo anu m’Munda wamtendere ndi kuwavula onse 
awiri chovala chawo kuti awasonyeze umaliseche wawo. Ndithu iye ndi 
mtundu wake akukuonani pomwe inu simukuwaona. Ndithu asatana 
tawachita kukhala abwenzi a osakhulupirira. 


28. Ndipo (osakhulupirira) akachita chauve amanena: “(Ichi) tidawapeza 
nacho makolo athu (akuchichita), ndiponso Allah watilamula chimenechi.” 
Nena: “Ndithu Allah salamula zonyansa. Kodi mukumunenera Allah 
zomwe simukuzidziwa?” 


[1] Allah akutiuza kuti tivale nsalu zomwe Allah adatipangira kuti zikongoletse matupi 
athu. Komatu akutilamulanso kuti tivale nsalu zokongoletsa mitima yathu; nsalu 
yomwe njotsatira nayo malamulo a Allah ndi kusiya zomwe Iye waletsa; ndi kuchita 
zokhazo zomwe Allah walamula. Nsalu imeneyi ndi “takuwa” (kuopa Allah). Sibwino 
kukongoletsa kunja kwa thupi kokha pomwe mu mtima mwadzaza zauve. 

29. Nena: “Mbuye wanga walamula chilungamo; ndiponso (wandiuza kuti 
ndikuuzeni kuti) lungamitsani nkhope zanu (kwa Iye) m’nthawi ya Swala 
iliyonse, ndipo mpembedzeni Iye Yekha momuyeretsera chipembedzo 
monga Iye adakulengani pachiyambi, momwemonso mudzabwerera 
kwa Iye.” 


30. Gulu lina waliongola, pomwe gulu lina patsimikizika pa ilo kusokera 
chifukwa chakuti iwo adasankha asatana kukhala atetezi (awo) kusiya 
Allah; ndipo akuganiza kuti iwo ngoongoka. 


31. E inu ana a Adam! Tengani (valani) zovala zanu zabwino pamene 
mukukapemphera Swala iliyonse ndipo idyani ndi kumwa; koma 
musapyoze muyeso. Iye (Allah) sakonda opyoza muyeso (oononga). 


32. Nena: “Ndani waletsa zokongoletsa za Allah (zovala), zomwe Iye (Allah) 
adawatulutsira akapolo Ake ndi zakudya zabwino?” Nena: “Zinthu 
zimenezo nzololedwa kwa amene akhulupirira (Asilamu) pamoyo wa pa 
dziko lapansi. (Zidzakhala) zawozawo tsiku la chimaliziro. M’menemo 
ndi momwe tikulongosolera Ayah (Zathu) kwa anthu ozindikira.”!" 


33. Nena (kwa iwo): “Ndithu Mbuye wanga waletsa zinthu zauve zoonekera 
ndi zobisika, ndi machimo, ndi kuwukira (atsogoleri) popanda choonadi, 
ndi kumphatikiza Allah ndi chomwe sadachitsitsire umboni (wakuti 
chiphatikizidwe ndi Iye); ndiponso (waletsa) kumunenera Allah zimene 
simukuzidziwa.”?! 


34. M'badwo ulionse uli ndi nthawi yakeyake (yofera). Ndipo nthawi 
yawo ikadza sangaichedwetse ngakhale ola limodzi, ndiponso 
sangaifulumizitse. 


35. E mu ana a Adam! Akakudzerani Atumiki ochokera mwa inu 
namakuuzani zivumbulutso Zanga, (avomereni), choncho omwe 


[1] Padali anthu ena omwe adali ndi chikhulupiliro choti kuvala nsanza ndi kudya zinthu 
zosakoma ndiko kumuopa Allah. Mpaka masiku ano alipobe anthu oganiza motere. 
Ndipo nchifukwa chake Allah akuvumbulutsa Ayah izi kuti kutero sindiko kumuopa 
Allah. 


[2] Choipa nchoipa basi. Kaya kuchichita moonekera kapena mobisa, nchoipabe. 

adzitchinjiriza ku zoletsedwa ndi kuchita zabwino, sipadzakhala mantha 
pa iwo ndiponso sadzadandaula. 


36. Ndipo amene atsutsa zivumbulutso zathu nadzitukumula nazo, awo ndi 
anthu a ku Moto, adzakhala mmenemo nthawi yaitali. 


37. Kodi ndani woipitsitsa koposa munthu wopekera bodza Allah kapena 
wotsutsa zivumbulutso Zake? Iwo gawo (lachakudya chimene) 
adawalembera liwafika (pano pa dziko lapansi ngakhale kuti 
ngosakhulupirira mwa Allah). Kufikira pomwe adzawadzera atumiki 
Athu (angelo kudzatenga miyoyo yawo), nawapatsadi imfa uku 
akunena: “Kodi zili kuti zija munkazipembedza kusiya Allah?” Adzati: 
“Zatisowa.” Ndipo adzadzichitira okha umboni kuti iwo adali okana 
(Allah). 


38. (Allah) adzati (pa tsiku la chiweruziro): “Lowani ku Moto pamodzi ndi 
mibadwo imene idamuka kale (inu musanabwere) yochokera m’ziwanda 
ndi mu anthu. M'badwo uliwonse pamene uzikalowa, udzatembelera 
unzake, kufikira pamene onse adzasonkhana m”"menemo. Adzanena 
apambuyo kwa oyambilira awo: “Mbuye wathu! Awa, adatisokeretsa. 
Apatseni chilango cha Moto chochuluka.” (Allah) adzanena: “Aliyense 
mwa inu akhala ndi chilango chochuluka; koma izi inu simukudziwa.”!! 


39. Ndipo oyamba awo adzati kwa otsiriza awo: “Inunso mudalibe 
ubwino woposa ife; choncho, lawani chilango cha zomwe mudapeza 
(m”zochitachita zanu).” 


40. Ndithudi, amene akutsutsa zivumbulutso Zathu nadzitukumula nazo 
(pakukana kuzitsata), sadzatsekulidwa kwa iwo makomo a kumwamba, 


[1] Aliyense adzapeza chilango chachikulu. Ndipo awo amene adasokeretsedwa: (a) 
Adzapeza chilango chifukwa cholola kusokeretsedwa pomwe adapatsidwa nzeru 
zowazindikiritsa zabwino ndi zoipa. (b) Adzapeza chilango chifukwa chochita 
machimowo. Tsono amene adali kusokeretsa anzawo: 

a) Adzapeza chilango chifukwa chakuchita kwawo machimo. 

b) Adzapeza chilango chifukwa chakuwasokeretsa anthu omwe adawasokeretsa. 
c) Adzapeza chilango chifukwa chakuyambitsa machimowo. 

d) Adzapeza chilango chifukwa chowasiira anzawo odza m"mbuyo mwawo 
machimo powatsanzira iwo. 

ndipo sadzalowa ku Munda wamtendere mpaka ngamira idzalowe pa 
bowo la singano. Umo ndimomwe timawalipirira anthu ochimwa. 


41. Moto wa Jahannam ndi mphasa yawo; ndipo pamwamba pawo 
adzakhala ndi (chofunda cha Moto) chowaphimba. Umo ndimomwe 
Tikuwalipirira anthu osalungama. 


42. Ndipo amene akhulupirira ndikumachita zabwino, sitikakamiza munthu 
aliyense koma chimene angachithe, awo ndiwo anthu a ku Munda 
wamtendere. M’menemo iwo akakhala nthawi yaitali. 


43. Ndipo tidzachotsa kusakondana (komwe kudali) m’mitima mwawo; 
(adzakhala okondana ngakhale pa dziko lapansi adali odana), uku pansi 
ndi patsogolo pawo mitsinje ikuyenda; ndipo adzanena (m’kuthokoza 
kwawo): “Kuyamikidwa konse nkwa Allah, Yemwe adatitsogolera ku 
ichi (chomwe chatidzetsera mtendere). Sitikadaongoka pakadapanda 
Allah kutiongola. Atumiki a Mbuye wathu adadza ndi choonadi.” Ndipo 
adzaitanidwa (ndi kuuzidwa kuti): “Uwu ndi Munda wamtendere umene 
mwapatsidwa chifukwa cha zomwe mudali kuchita.” 


44. Anthu a ku Munda wamtendere adzaitana anthu aku Moto (adzanena 
kuti): “Ndithudi ife tapeza zimene Mbuye wathu adatilonjeza kuti 
nzoona. Kodi nanunso mwapeza zomwe Mbuye wanu adakulonjezani 
kuti nzoona?” (Anthu a ku Moto) adzanena: “Inde.” Choncho wolengeza 
pakati pawo adzalengeza kuti: “Matembelero a Allah ali pa anthu ochita 
zoipa.” 


45. “Omwe ankaletsa anthu kuyenda pa njira ya Allah nafuna kuikhotetsa 
njirayo (kuti ioneke yokhota pamaso pa anthu), omwenso sadakhulupirire 
za tsiku lachimaliziro.” 


46. Ndipo pakati pawo (pa anthu a ku Munda wamtendere ndi a ku Moto) 
padzakhala chotchinga. Ndipo pamwamba pachikweza padzakhala 
anthu ena (ofanana ntchito zawo zabwino ndi zoyipa) omwe akazindikira 
onse (a ku Jannah ndi ku Moto), ndi zizindikiro zawo. Ndipo akawaitana 
anthu a ku Jannah (kuti): “Salaamun Alayikum (mtendere ukhale pa 
inu).” Koma asanailowe uku ali ndi chikhulupiliro (kuti ailowa). 





Sûrat 7. Al-A’râf 195 Juzu 8 


47. Ndipo maso awo akakatembenuzidwa (kuyang’ana) ku mbali ya anthu a 
ku Moto, adzanena: “Mbuye wathu musatiike pamodzi ndi anthu ochita 
zoipa. (Tikhululukireni zolakwa zathu. Tilowetseni ku Jannah).” 


48. Ndipo anthu aja apachikweza adzawaitana anthu (a ku Moto), 
adzawadziwa ndi zizindikiro zawo, nati: “Sikudakuthandizeni kuchuluka 
kwanu kuja, ngakhale zija mudali kudzitama nazo.” 


49. “Kodi awa siaja munkawalumbilira kuti Allah sangawaninkhe chifundo? 
(Taonani tsopano, auzidwa kuti): “Lowani ku Jannah. Palibe mantha pa 
inu, ndiponso simudandaula.” 


50. Naonso anthu a ku Moto adzaitana a ku Jannah (ndikuwauza kuti): 
“Tatipungulirani madzi kapena chinthu chimene Allah wakupatsani.” 
(Anthu a ku Jannah) adzanena kuti:“Ndithu Allah waletsa kupereka 
zonse ziwirizo kwa osakhulupirira.” 


51. Omwe adachita chipembedzo chawo kukhala zinthu zopanda pake 
ndiponso masewero; ndipo udawanyenga moyo wa m'dziko. Choncho, 
lero Ifenso tiwaiwala (tiwaleka ku Moto) monga momwe adakuiwalira 
kukumana ndi tsiku lawo ili, ndi chifukwa chakukana kwawo 
zivumbulutso Zathu. 


52. Ndithudi, tawabweretsera buku lomwe talifotokoza mwanzeru, lomwe 
ndichiongoko ndi chifundo kwa anthu okhulupirira. 


53. Kodi chiliponso chomwe akudikilira osati zotsatira zake (za bukulo)? 
Ndipo tsiku lakudza zotsatira zake, adzanena amene kale sadalilabadire: 
“Ha! Atumiki a Mbuye wathu adadzadi ndi choonadi (tsopano 
tikuvomereza). Kodi tingakhale nawo ife aomboli oti atiombole (kwa 
Mbuye wathu), kapena tingabwezedwe kuti tikachite (zabwino) osati 
zija tinkachita?” Zoonadi adziononga okha, ndipo zawasowa zabodza 
zomwe adali kupeka. 


54. Ndithudi, Mbuye wanu ndi Allah Yemwe adalenga thambo ndi 
nthaka m’masiku asanu ndi limodzi. Kenako adakhazikika pa Arsh 
(Mpando Wake wachifumu). Amauchita usiku kuti uvindikire usana, 
zimatsatana mwamsangamsanga. Ndipo dzuwa ndi mwezi ndi nyenyezi 

nzofewetsedwa, (zikuyenda mogonjera) ndi Lamulo Lake. Dziwani 
kuti kulenga ndi kulamula Nkwake. Ndithudi, watukuka Allah Mbuye 
Wazolengedwa (zonse). 


55. Mpempheni Mbuye wanu modzichepetsa ndi mwakachetechete. Ndithu 
Iye sakonda opyola malire. 


56. Ndipo musaononge pa dziko pambuyo popakonza. Mpempheni (Allah) 
mwamantha ndi mwakhumbo. Ndithu chifundo cha Allah chili pafupi 
kwa (anthu Ake ) ochita zabwino.!" 


57. Ndipo Iye ndi Yemwe amatumiza mphepo kuti ikhale nkhani 
yosangalatsa patsogolo pa chifundo Chake (mvula), kufikira mphepoyo 
itasenza mitambo yolemera yomwe tikuitumiza ku dziko lakufa. Ndipo 
kupyolera mwa iyo tikutsitsa madzi ndipo ndimadzio tikutulutsa mitundu 
yonse ya zipatso. Momwemo ndimo tidzawaukitsira akufa. (Zonsezi) 
nkuti inu mukumbukire. ”! 


58. Ndipo m’nthaka yabwino umatuluka mmera wake (mwachangu) 
mwachilolezo cha Mbuye wake. Ndipo nthaka yomwe ili yoipa 
siitulutsa (mmera wake) koma movutikira. M’menemo ndi momwe 
Tikuchifotokozera chivumbulutso momveka kwa anthu oyamika.”! 


59. Ndithudi, tidamtumiza Nuh kwa anthu ake. (Iye) adati: “E inu anthu 
anga! Pembedzani Allah. Inu mulibe mulungu wina koma Iye. Ndithu 
ine ndikukuoperani chilango cha tsiku lalikulu.” 


60. Akuluakulu a mwa anthu ake adati: “Ndithu ife tikukuona kuti 


[1] Chifundo cha Allah chimawafika anthu omwe amachitiranso chifundo anzawo. Ndipo 
amene sachitira anzawo chifundo sangapezenso chifundo cha Allah. Choncho tiyeni 
tilimbikire kuthandiza ofooka ndi osowa chithandizo. Ngati sititero ndiye kuti chifundo 
cha Allah chidzakhala kutali nafe. 


[2] Mmene Allah amaiukitsira nthaka youma ndi madzi amvula, nameretsa mmera 
wosiyanasiyana, momwemonso ndimo adzawaukitsira akufa. Palibe chimene 
chingamkanike. 


[3] Mmene ilili nthaka yopanda chonde pomeretsa mmera movutikira nchimodzimodzi ndi 
anthu oipa. Nkovuta kuwaika pa njira yabwino. Koma tisatope ndi kutaya mtima nawo. 
Tiyesetsebe kuwakokera ku njira yabwino. 

uli m'kusokera koonekera (potiletsa izi zomwe tidawapeza nazo 
makolo athu).” 


61. (Iye) adati: “E anthu anga! Palibe kusokera mwa ine. Koma ine ndine 
Mtumiki wochokera kwa Mbuye wa zolengedwa!” 


62. “Ndikufikitsa kwa inu uthenga wa Mbuye wanga. Ndiponso 
ndikukulangizani; ndipo ndikudziwa zochokera kwa Allah zomwe inu 
simukuzidziwa.” 


63. “Kodi mukudabwa kukudzerani ulaliki wochokera kwa Mbuye wanu 
kudzera mwa munthu wa mwa inu, (yemwe wadza) kuti akuchenjezeni 
ndi kuti muope (Allah), ndikutinso muchitiridwe chifundo?” 


64. Koma adamtsutsa. Choncho, tidampulumutsa iye ndi amene adali naye 
pamodzi m’chombo. Ndipo tidawamiza aja adatsutsa zizindikiro Zathu. 
Ndithudi, iwo adali anthu akhungu.!" 


65. Ndipo kwa Adi (tidaatumizira) m'bale wawo Hûd. Adati: “E inu Anthu 
anga! Mpembedzeni Allah. Mulibe mulungu wina koma Iye basi. Kodi 
simungaope?” 


66. Akuluakulu a mwa anthu ake omwe sadakhulupirire adanena: “Ife tili 
kukuona kuti uli mu uchidzete, ndipo ife tikukuganizira kuti ndiwe 
m’modzi wa a bodza.” 


67. (Iye) adati: “E inu anthu anga! Palibe uchidzete mwa ine. Koma ine 
ndine Mtumiki wochokera kwa Mbuye wa zolengedwa.” 


68. “Ndikufikitsa kwa inu uthenga wa Mbuye wanga. Ndipo ine ndine 
mlangizi wanu (wokufunirani zabwino), wokhulupirika.” 


69. “Kodi mukudabwa pokudzerani ulaliki kuchokera kwa Mbuye wanu 
kupyolera mwa munthu wochokera mwa inu kuti akuchenjezeni? 
Kumbukirani (mtendere wa Allah) pamene adakuikani kukhala 


[1] Nkhani ya Mneneri Nuh paliponse akuifotokoza motalikitsa. Koma m’sura iyi aifotokoza 
mwachidule. Ndipo Nuh ndimneneri wakale kwabasi. Iye adali kuwalalikira anthu a ku 
Iraq. Ndipo m'nthawi imeneyo pafupifupi dziko lonse lapansi chitukuko chidali ku Iraq 
monga momwe tikuwerengera m”mabuku ambiri yakale. 

amlowam’malo pambuyo pa anthu a Nuh, ndipo akuonjezerani 
m’kalengedwe kukhala a misinkhu itali-itali ndi amphamvu. 
Kumbukiraninso mtendere wa Allah (pothokoza) kuti mupambane.” 


70. Iwo adati: “Kodi watidzera kuti timpembedze Allah Yekha ndikusiya 
zomwe ankapembedza makolo athu? Tibweretsere chimene 
ukutilonjezacho ngati uli mmodzi mwa onena zoona.” 


71. (lye) adati: “Palibe chikaiko, chilango ndi mkwiyo wochokera kwa 
Mbuye wanu zakugwerani. Kodi mukukangana nane pa za maina 
(a mafano) omwe mudawatcha inu ndi makolo anu, pomwe Allah 
sadatsitse umboni uliwonse pa milungu yanu yabodzayo? Choncho, 
dikirani. Inenso ndili pamodzi nanu mwa odikira.” 


72. Choncho tidampulumutsa pamodzi ndi amene adali naye mwa chifundo 
chathu, ndipo tidadula mizu ya omwe adatsutsa zivumbulutso Zathu. 
Ndipo sadali okhulupirira. 


73. Ndipo kwa Asamudu tidamtumiza m'bale wawo Swaleh. Adati: “E inu 
anthu anga! Gwadirani Allah; inu mulibe mulungu wina koma Iye basi. 
Chizindikiro chochokera kwa Mbuye wanu chadza kwa inu. Iyi ndi 
ngamira ya Allah monga chisonyezo chanu (chizizwa chanu), choncho, 
isiyeni izidya m’dziko la Allah, ndipo musaikhudze ndi choipa kuopera 
kuti chingakugwereni chilango chowawa kwambiri.” 


74. “Ndipo kumbukirani pamene (Allah) adakupangani kukhala 
amlowammalo pambuyo pa mtundu wa Adi. Ndipo adakukhazikani pa 
dziko (mwa ubwino). Mukudzimangira nyumba zikuluzikulu mchigwa, 
ndiponso kusema ndi kuboola mapiri kukhala nyumba. Choncho 
kumbukirani mtendere wa Allah, ndipo musaononge pa dziko pofalitsa 
chisokonezo.” 


75. Adanena akuluakulu omwe adali odzitukumula mwa anthu ake kuuza 
omwe adaponderezedwa kwa amene adakhulupirira mwa iwo: “Kodi 
muli ndi chitsimikizo kuti Swalih ngotumizidwa ndi Mbuye Wake 
(wapatsidwa utumiki)?” (Two) Adati: “Ndithu ife tikukhulupirira zomwe 
watumidwa nazo (kuzifikitsa kwa ife).” 

76. Omwe adadzitukumula adati: “Ndithu ife tikuzikana zomwe 
mwazikhulupirirazo.” 


77. Choncho adaipha (adaizinga) ngamira ndi kunyoza lamulo la Mbuye 
wawo, nati: “E iwe Swaleh! Tibweletsere (chilango) chimene wakhala 
ukutilonjeza ngati ulidi mmodzi wa otumidwa.” 


78. Choncho, chivomerezi chidawagwira mwadzidzidzi, adapezeka ali 
akufa chigwadire m"nyumba zawo. 


79. Tero, Swalih adawasiya (nkupita kwina kwake) uku akunena: “E 
anthu anga! Ndidafikitsadi uthenga wa Mbuye wanga kwa inu. Ndipo 
Ndidakuchenjezani ndi kukulangizani. Koma inu simufuna alangizi.” 


80. Nayenso Luti (tidamtuma, ndipo kumbuka) pamene adati kwa anthu 
ake: “Kodi mukuchita chonyansa chomwe sadakutsogolereni aliyense 
kuchichita mwa anthu akale m’zolengedwa zonse?” 


81. “Ndithu inu mukuwadzera amuna mwa chilakolako kusiya akazi! 
Ndithudi, inu ndinu anthu olumpha malire.” 


82. Kuyankha kwa anthu ake sikudali kwa mtundu wina koma kuti: 
“Apirikitseni m’mudzi wanu. Ndithu iwowo ndi anthu odziyeretsa. 
(Choncho akhaliranji m"mudzi wa uve? Akakhale ndi anzawo ochita 
zaukhondo).” 


83. Koma tidampulumutsa iye ndi banja lake, kupatula mkazi wake; adali 
m’gulu la otsalira m"mbuyo (adaonongeka). 


84. Ndipo tidatsakamula pa iwo chimvula (cha miyala). Choncho, taona 
mmene adaliri mapeto a anthu oipa. 


85. Nakonso kwa anthu aku Madiyan, (tidamtumiza) m'bale wawo Shuaib. 
Adati: “E inu anthu Anga! Gwadirani Allah. Mulibe mulungu wina 
koma Iye basi. Umboni owonekera wadza kuchokera kwa Mbuye wanu. 
Choncho pimani miyeso (yanu ya mbale) ndi masikelo mwachilungamo. 
Musawachepetsere anthu zinthu zawo; ndipo musaononge pa dziko 
pamhuyo polikonza. Kutero ndi kwabwino kwa inu ngati muli 
okhulupiriradi.” 

86. “Ndipo musamawakhalire anthu pa njira iliyonse mowabisalira ndi 
kumawaopseza, ndi kuwatsekereza kuyenda pa njira ya Allah amene 
amkhulupirira Iye, ndi kufuna kuikhotetsa njirayo (kuti anthu asaitsate). 
Ndipo kumbukirani pamene mudali ochepa nakuchulukitsani. Ndipo 
onani momwe adalili mapeto a owononga.” 


87. “Ndipo ngati pali gulu la anthu mwa inu amene akhulupirira uthenga 
umene ndatumidwa nawo, ndi gulu la anthu limene silidakhulupirire, 
pirirani mpaka Allah aweruze pakati pathu. Iye Ngwabwino poweruza 
kuposa oweruza.” 


88. © Akuluakuluomweadadzikuza mwaanthuake, adanena: “Tikupirikitsa, 
iwe Shuaib m’mudzi mwathu muno ndi amene akhulupirira pamodzi 
nawe, pokhapokha mutabwerera ku chipembedzo chathu.” (Iye) adati: 
“Kodi ngakhale kuti tikuchida?” 


89. “Ngati titabwerera m’chipembedzo chanu pambuyo potipulumutsa 
Allah m’menemo, ndiye kuti tampekera Allah bodza. Sikungatheke kwa 
ife kubwerera m’chipembedzo chimenecho pokhapokha atafuna Allah, 
Mbuye wathu. Mbuye wathu Ngodziwa zonse. Ndipo kwa Allah Yekha 
ndiko tayadzamira. Mbuye wathu! Weruzani mwa choonadi pakati pathu 
ndi pakati pa anthu athu. Inu Ngabwino poweruza kuposa oweruza.” 


90. Ndipo akuluakulu mwa anthu ake omwe sadakhulupirire adati: “Ngati 
mutsatira Shuaib ndithudi pamenepo ndiye kuti mukhala otayika.” 


91. Choncho chivomerezi chidawaononga mwadzidzidzi motero adapezeka 
akufa chigwadire mnyumba zawo. 


92. Amene adamutsutsa Shuaib adakhala ngati sadakhalepo m’mudzimo. 
Amene adamutsutsa Shuaib ndi omwe adali otayika. 


93. (Pamene nthawi yakuonongeka kwawo idayandikira, Shuaib adatuluka 
m’mudzimo pamodzi ndi aja adakhulupirira) nawasiya oipawo (kunka 
kutali) uku akunena: “E inu anthu anga! Ndinafikitsadi uthenga wa 
Mbuye wanga ndipo ndinakuchenjezani ndiye nchotani ndidandaule za 
anthu okanira.” 

94. Ndipo palibe pamene tidamtuma mneneri aliyense m’mudzi uliwonse 
(nkumukana) koma tinkawalanga eni mudziwo ndi masautso ndi mavuto 
kuti afatse (ndi kulambira Allah; koma ayi adakanika). 


95. Kenako tinasintha pamalo pa choipa pobweretsapo chabwino, 
(tidawachotsera masautso ndi mavuto ngakhale sadali okhulupirira) 
mpaka anachuluka, ndi kuchulukanso chuma chawo; anayamba 
kunena kuti: “Masautso ndi mavuto adawakhudzaponso makolo athu. 
(Zoterezi sizachilendo kwa ife).” Choncho tidawaononga mwadzidzidzi 
asakudziwa. 


96. Chikhala kuti eni midziwo adakhulupirira naopa (Allah pamene aneneri 
adawadzera), tikadawatsekulira madalitso ochokera kumwamba ndi 
pansi. Koma adatsutsa (aneneri) ndipo tidawaononga chifukwa cha 
zoipa zomwe ankachita.!"! 


97. Kodi anthu a m’mizinda (iyo momwe muli anthu oipa) ali ndi chitetezo 
cholimba kuti chilango chathu sichingawadzere usiku iwo ali mtulo? 


98. Kapena anthu a m’mizindayo ali ndi chitetezo cholimba kuti chilango 
Chathu sichingawafike masana uku iwo akusewera? 


99. Kodi akudziika pa chitetezo ku chilango cha Allah? Sangadziike pa 
chitetezo ku chilango cha Allah kupatula anthu otayika basi. 


100. Kodi sadadziwe awa omwe alandira dziko molowa mmalo pambuyo 
pa eni dzikolo (anthu akale) kuti tikadafuna tikadawaika m’masautso 
chifukwa cha machimo awo ndi kuwadinda mitima yawo kotero iwo 
sakadamva (kanthu)? 


101. Iyo ndi midzi (ikuluikulu) yomwe tikukusimbira iwe zina mwa 
nkhani zake. Ndithudi, adawadzera atumiki awo ndi zizindikiro 
(zoonekera poyera zosonyeza kuti iwo ndi atumiki a Allah). Koma 
sadali oti nkukhulupirira pa zomwe adazitsutsapo kale. Umo ndi mmene 
Allah amadindira ndi kuitseka mitima ya osakhulupirira (kotero kuti 
sangathandizike ndi malangizo a mtundu uliwonse). 


[1] Apa tanthauzo lake nkuti akanapeza mtendere wambiri pompano padziko lapansi 
akadakhala kuti adali olungama. 

102. Ndipo ambiri a iwo sitidawapeze akukwaniritsa lonjezo lililonse koma 
tidawapeza ambiri a iwo ali opandukira (chilamulo cha Allah). 


103. Kenako pambuyo pawo (aneneriwo) tidamtumiza Mûsa pamodzi 
ndi zizindikiro Zathu kwa Farawo ndi nduna zake, koma adazikana 
(zizindikirozo). Choncho taona momwe adalili mathero aoononga. 


104. Ndipo Mûsa adati: “E iwe Farawo! Ndithu ine ndine mthenga 
wochokera kwa Mbuye wa zolengedwa zonse.” 


105. “Ndikofunika kwa ine kuti ndisamnenere Allah chilichonse koma 
choonadi basi. Ndithu ndakudzerani ndi chizindikiro choonekera 
kuchokera kwa Mbuye wanu. Choncho, aleke ndinke nawo ana a 
Israyeli.” 


106. (Farawo) adati: “Ngati wadza ndi chizindikiro, bwera nacho (tichione), 
ngati iwe ulidi mmodzi wa onena zoona.” 


107. Choncho adaponya ndodo yake pansi. Mwadzidzidzi, idasanduka 
njoka yooneka. 


108. Ndipo adatulutsa dzanja lake pompo lidakhala loyera, lowala kwa 
oliona. 


109. Nduna za mwa anthu a Farawo zidati: “Ndithu uyu ndi wamatsenga 
wodziwa (kwambiri zamatsenga).” 


110. “Akufuna kukusamutsani mdziko mwanu. Nanga mukulangiza 
zotani?” 


111. (Two) adati (kwa Farawo): “Muleke pang’ono iye ndi m'bale wakeyu 
(usawaphe); ndipo tumiza osonkhanitsa m’mizinda kuti akusonkhanitsire 
(amatsenga onse akuluakulu).” 


112. “Kuti akubweretsere wamatsenga aliyense wodziwa kwambiri.” 


113. Amatsenga adadza kwa Farawo; nati: “Kodi ife tipeza malipiro ngati 
titapambana?” 


114. (Farawo) adati: “Inde, ndipo mudzakhala mwa oyandikitsidwa 
(mudzakhala nduna zanga).” 

115. (Amatsenga) adati: “E iwe Musa! Kodi uyamba kuponya ndiwe 
(matsenga ako pamaso pa anthu), kapena ife tikhale oyambilira 
kuponya?” 


116. Musa adati: “Ponyani.” Choncho pamene adaponya adalodza maso a 
anthu ndikuwaopseza. Ndipo adadza ndi matsenga aakulu zedi. 


117. Ndipo tidamzindikiritsa Musa ndi chivumbulutso (kuti): “Ponya ndodo 
yako.” Pompo iyo idameza zamatsengazo. 


118. Choncho, choonadi chidatsimikizika, ndipo zidapita pachabe zomwe 
ankachita. 


119. Choncho adagonjetsedwa pamenepo, nakhala onyozeka. 
120. Ndipo amatsenga adadzigwetsa uku akulambira (Allah). 
121. Adati: “Takhulupirira Mbuye wa zolengedwa zonse.” 
122. “Mbuye wa Mtisa Ndi Harun.” 


123. Farawo adati: “Mwamkhulupirira chotani iye ndisanakupatseni 
chilolezo? Ndithu iyi ndi ndale yomwe mwaichita mu mzindamu (inu 
ndi Musa) kuti muwatulutsemo eni mzindawo. Koma posachedwa 
mudziwa (chimene ndikuchiteni).” 


124. “Ndithudi, nditseteka manja anu ndi miyendo yanu mosinthanitsa; 
(kudula dzanja lakudzanjadzanja ndi mwendo wa kumanzere, kapena 
dzanja la kumanzere ndi mwendo wakudzanjadzanja). Kenako 
ndikupachikani nonsenu.” 


125. (Two) adati: “Ndithu ife kwa Mbuye wathu ngobwerera.” 


126. “Komatu palibe choipa chimene waona mwa ife kupatula kuti 
takhulupirira zizindikiro za Mbuye wathu pamene zatidzera. E Mbuye 
wathu! Titsanulireni chipiliro, ndipo tipatseni imfa uku tili Asilamu 
(ogonjera Inu).” 


127. Ndipo nduna za mwa anthu a Farawo zidati (kwa Farawo): “Kodi 
umuleka Musa ndi anthu ake kuti abwere ndi chisokonezo m’dziko, ndi 
kuti akusiye iwe ndi milungu yako (yomwe adatilangiza makolo athu 

kuti tipembedze pamodzi ndi iwe)? (Farawo) Adati: “Tipha ana awo 
achimuna ndikuwasiya amoyo (ana awo) achikazi. Ndithudi ife pa iwo 
tili ndi mphamvu zowagonjetsera.” 


128. Musa adauza anthu ake: “Pemphani chithandizo kwa Allah, ndipo 
pirirani. Ndithu dzikoli ndi la Allah; amalipereka kwa amene wamfuna 
mwa akapolo Ake. Ndipo mapeto abwino nga anthu olungama.” 


129. (Two) adati: “Takhala tikuzunzidwa usanatidzere ndiponso (tsopano) 
pamene watidzera.” (Mûsa) adati: “Mwina Mbuye wanu amuononga 
mdani wanu ndipo akuchitani kukhala alowammalo m'dzikoli, ndi kuti 
aone mmene mungachitire.” 


130. Ndithu tidawakhaulitsa anthu a Farawo ndi chilala, ndi kuchepekedwa 
zokolola; kuti mwina angakumbukire. 


131. (Adali chonchi): Ubwino ukawadzera, amati: “Ubwinowu nchifukwa 
cha zochita zathu zabwino.” Ndipo choipa chikawadzera, amakankhira 
kwa Musa ndi amene adali naye. (Amati iye ndiye wadzetsa tsokalo 
chifukwa choisambula milungu yawo). Dziwani kuti tsoka lawo 
limachokera kwa Allah (chifukwa cha zochita zawo zoipa). Koma 
ambiri a iwo sazindikira. 


132. Ndipo adati (kwa Mûsa): “Chisonyezo chilichonse chimene 
ungatibweretsere kuti utilodze nacho (siupindula kanthu). Ifetu 
sitikukhulupirira.” 

133. Choncho, tidawatumizira chigumula, (mliri wa) dzombe, nsabwe, 
achule ndi magazi monga zizindikiro zosiyanasiyana. Koma adadzikuza; 
ndipo adali anthu oipa. 


134. Pamene chilango chidawakhudza, amati: “E iwe Musa! Tipemphere 
kwa Mbuye wako pa zomwe adakulonjeza. Ngati utichotsera chilangochi, 
ndithudi tikukhulupirira, ndipo tiwatumiza pamodzi nawe ana a Israyeli 
(kuti unke nawo kumene ukufuna).” 


135. Koma pamene tidawachotsera chilangocho kufikira nthawi yawo 
yomwe iwo amayenera kuifika, pompo iwo adaswa lonjezo. 

136. Choncho, tidawabwezera chilango ndikuwamiza m’nyanja chifukwa 
chakuti iwo adatsutsa zizindikiro Zathu, ndipo sadali ozilabadira. 


137. Ndipo anthu omwe adali kuponderezedwa tidawachita kukhala 
amlowammalo a kuvuma kwa dziko ndi kuzambwe kwake, lomwe 
tidaikamo madalitso (ambiri). Ndipo mawu abwino a Mbuye wako 
adakwaniritsidwa kwa ana a Israyeli chifukwa cha kupirira kwawo (pa 
zomwe adakumana nazo). Ndipo tidazigumula ndi kuziononga zomwe 
Farawo ndi anthu ake ankapanga ndi zomwe ankamanga. 


138. Ndipo tidawaolotsa ana a Israyeli pa nyanja (ndi kupulumuka ku 
masautso a Farawo), nadza kwa anthu omwe adali kupembedza mafano 
awo. (Iwo) adati: “E iwe Mûsa! Nafenso tipangire mulungu (wamafano) 
monga milungu yomwe ali nayo iwo.” (Mneneri Musa) adati: “Ndithudi, 
inu ndinu anthu osazindikira.” 


139. “Ndithudi awa aonongedwa m’zomwe ali nazozi, ndiponso ndizachabe 
zomwe akhala akuchita.” 


140. Adati: “Kodi ndikufunireni mulungu wina kusiya Allah chikhalirecho 
Iye wakuchitirani zabwino zoposa pa zolengedwa zonse?” 


141. Ndipo kumbukirani pamene tidakupulumutsani (m”manja) mwa anthu 
a Farawo omwe adali kukuzunzani ndi chilango choyipa ndipo anali 
kupha ana anu aamuna ndi kusiya ana anu aakazi. Pa ichi padali mayeso 
aakulu ochokera kwa Mbuye wanu. 


142. Ndipo tidamlonjeza Mtisa masiku makumi atatu (kuti achite 
mapemphero kuti kenako timpatse Taurat). Ndipo tidawakwaniritsa ndi 
masiku khumi; chomwecho lidakwanira pangano la Mbuye wake (lopita 
kukampatsa Tauratiyo) m’masiku makumi anayi. Ndipo Musa adati kwa 
m'bale wake Harun: “Lowa m’malo mwanga pa (kuwatsogolera) anthu 
angawa. Ndipo konza; usatsate njira ya oononga.” 


143. Pamene Musa adafika kumalo achipangano Chathucho, ndipo Mbuye 
wake namulankhula, (Musa) adati: “Mbuye wanga! Dzionetseni kwa 
ine kuti ndikuoneni.” Allah adati: “Sungathe kundiona; koma yang’ana 
phirilo (lomwe lili patsogolo pako). Ngati likhazikika pamalo pake 

(popanda kusweka), ukhoza kundiona.” Choncho Mbuye wake pamene 
adadzionetsa kwa phirilo, adalichita kukhala loswekasweka ndipo 
Mussa adagwa ndi kukomoka. Pamene adatsitsimuka adati: “(Ha! 
Ndikutsimikizadi kuti) Inu ndinu Wolemekezeka. Ndalapa kwa Inu, 
ndipo ndine woyamba mwa okhulupirira (izi).” 


144. (Allah) adati: “E iwe Musa! Ndithu Ine ndakusankha iwe mwa anthu 
onse, (kukusankhira) uthenga Wanga ndi kuyankhulana Nane. Choncho 
landira chimene ndakupatsa, ndipo khala m"modzi wa anthu othokoza.” 


145. Ndipo tidamlembera m’mapale (m”masileti) maphunziro aulaliki wa 
mtundu uliwonse wofotokoza chinthu chilichonse: “Choncho, atenge 
mwa mphamvu ndi kuwalamulira anthu ako kuti awagwire mwa ubwino 
wake. Posachedwapa ndidzakusonyezani midzi ya oipa oswa malamulo 
athu (momwe idaonongekera. Ndipo ndikulowetsani inu m’menemo).” 


146. Ndiwatembenuzira kuzilingalira zizindikiro Zanga awo omwe 
akudzitukumula pa dziko popanda choonadi, ndipo akaona chizindikiro 
chilichonse sachikhulupirira, ndipo akaona njira yolungama sakuiyesa 
njira (sakuitsata), koma akaona njira yosokera akuiyetsa njira (akuitsata). 
Zimenezo nchifukwa chakuti iwo adatsutsa zizindikiro Zathu ndipo 
anali osazilabadira. 


147. Ndipo awo amene atsutsa zizindikiro Zathu ndi nkumano wa tsiku 
lachimaliziro, zochita zawo zaonongeka. Kodi adzalipidwa china kuposa 
zomwe adali kuchita? 


148.Ndipopambuyo pake (popita kukalandira Taurat), anthuaMûsa adaumba 
(fano la) thole (mwana wa ng'ombe) kuchokera mu zodzikongoletsera 
zawo (zibangiri zawo za siliva ndi golide); yemwe adali ndi thupi ndi 
kumatuluka mawu (koma wopanda moyo). Kodi sakuona kuti ilo (fano 
lawolo) silikuwalankhula ndiponso silikuwaongolera njira (yabwino?) 
Koma adalipanga basi (kuti likhale mulungu wawo wa fano) potero 
adali kudzichitira okha zoipa. 


149. Pamene adazindikira kulakwa kwawo, (anadandaula kwambiri) naona 
kuti iwo asokera, anati: “Ngati Mbuye wathu satimvera chisoni ndi 
kutikhululukira, ndithudi, tikhala mwa otaika (oonongeka).” 

150. Ndipo pamene Mûsa adabwerera kwa anthu ake ali wokwiya, 
wodandaula (pomva zomwe zidachitikazo), adati: “Umlowam’malo 
wanu womwe mudandichitira pambuyo panga, ngoipa zedi. Kodi 
mudalifulumilira lamulo la Mbuye wanu; (mudachita zanuzanu 
musanadziwe chimene angakulamulireni Mulungu wanu)? Ndipo 
adawaponya pansi mapalewo (momwe mudalembedwa malamulo 
a chipembedzo chake). Nagwira mutu wa M’bale wake nkuukokera 
kwa iye. (kufuna kummenya chifukwa cha mkwiyo umene adali nawo. 
M'bale wakeyo) adati: “E iwe mwana wa mayi anga! Ndithu anthu (awa) 
adandiyesa wofooka, potero (sadamvere malangizo anga). Adatsala 
pang’ono kundipha. Choncho usawakondweretse adani (ndi chilango 
chako) pa ine, ndipo usandiike pamodzi ndi anthu oipa.” 


151. (Misa) adati: “Mbuye wanga! Ndikhululukireni ine ndi m'bale wanga 
ndipo tilowetseni m'chifundo Chanu. Inu Ndinu Achifundo kuposa 
achifundo onse.” 


152. Ndithu omwe adapanga (fano la ) Thole uwafika mkwiyo wa Mbuye 
wawo ndi kunyozeka pa moyo wa dziko lapansi. M’menemo ndi 
momwe timawalipirira anthu opeka (zinthu za chipembedzo). 


153. Ndipo omwe adachita zoipa, kenako nkulapa pambuyo pake 
nakhulupirira ndithu Mbuye wako pambuyo pakulapako, Ngokhululuka 
kwabasi, Ngwachisoni. 


154. Pamene mkwiyo wa Musa udatotobwa, adatola mapale aja omwe 
m’malembo mwake mudali chiongoko ndi chifundo kwa omwe amaopa 
Mbuye wawo. 


155. Ndipo Mûsa adasankha anthu ake makumi asanu ndi awiri (70 omwe 
adali amakhalidwe abwino) kuti akafike kumalo a chipangano chathu 
(chimene tidamuuza kuti akabwere nawo pa phiripo kuti akapemphe 
chikhululuko pa machimo awo omwe adachitidwa ndi anzawo 
oipa). Ndipo pamene chivomerezi chachikulu chidawafika (adatsala 
pang'ono kufa). (Musa) adati: “Mbuye wanga! Ngati mukadafuna 
mukadawaononga iwo ndi ine kale (pamaso pa anzawo onse kuti 
adzionere okha kuti amwalira ndi mphamvu za Allah, osati pakuwapha 

ine). Kodi mutiononga chifukwa cha zochita za mbuli zathu? Izi sichina 
koma ndi mayesero anu. Kupyolera m’mayeserowo mumamlekelera 
kusokera amene mwamfuna, ndi kumtsogolera amene mwamfuna. Inu 
ndiye Mtetezi wathu; choncho, tikhululukireni ndi kutimvera chifundo. 
Inu ndinu Abwino mwa okhululuka onse.” 


156. “Ndipo tilembereni zabwino pa dziko lino lapansi ndi pa tsiku 
lachimaliziro, ndithudi tibwerera kwa inu!” (Allah) adati: “Chilango 
changa ndichifikitsa kwa yemwe ndamfuna (mwa anthu oipa); ndipo 
chifundo Changa chakwanira pa chilichonse (pa abwino ndi oipa). 
Choncho ndiwalembera (kuti mtendere umenewu udzakhale wawowawo 
pa tsiku lachimaliziro) amene akupewa (zoletsedwa) ndi kumapereka 
Zakaat, ndi kumakhulupirira zizindikiro Zathu;” 


157. “Omwe akutsata Mtumiki, mneneri wosatha kuwerenga ndi kulemba 
(ngakhale ali choncho, akuphunzitsa zophunzitsa zodabwitsa); 
yemwe akumpeza atalembedwa kwa iwo m'buku la Taurat ndi Injili. 
Akuwalamula zabwino ndi kuwaletsa zoipa, ndi kuwaloleza zabwino 
ndi kuwaletsa zodetsedwa (zoipa); ndi kuwatula mitolo yawo ndi 
magoli omwe adali pa iwo (malamulo ovuta kuwatsata). Choncho, 
amene amkhulupirira (Muhammad {s.a.w}) ndi kumamlemekeza ndi 
kumuthangata, natsata kuunika (Ouran) komwe kudavumbulutsidwa 
pamodzi ndi iye, iwo ndiwo opambana.” 


158. Nena: “E inu anthu! Ndithu ine ndine Mtumiki wa Allah kwa inu 
nonse. (Allah) Yemwe ali nawo ufumu wa kumwamba ndi pansi. Palibe 
wopembedzedwa mwa choonadi koma Iye. Amapatsa moyo ndi imfa. 
Choncho, khulupirirani mwa Allah ndi Mtumiki Wake yemwe ndi 
Mneneri wosadziwa kulemba ndi kuwerenga, yemwe akukhulupirira 
Allah ndi mawu Ake. Ndipo mtsatireni kuti muongoke.” 


159. Ndipo mwa anthu a Musa, mudali gulu lomwe linkatsogolera anzawo 
ku choonadi. Ndipo ndi choonadicho ankachita chilungamo. 


160. Ndipo tidawagawa iwo m’mafuko khumi ndi awiri (osiyanasiyana) 
monga mitundu ikuluikulu. Ndipo tidamuvumbulutsira Mûsa pamene 
anthu ake adampempha madi, kuti: “Menya mwala ndi ndodo yakoyo.” 
Ndipo mudatuluka akasupe khumi ndi awiri mwakuti fuko lililonse 

lidadziwa malo ake omwera. Ndipo tidawaphimba ndi mthunzi wa 
mtambo, ndi kuwatumizira mana ndi salwa (mbalame). (Tidawauza): 
“Idyani zinthu zabwinozi zomwe takupatsani.” Komatu sadatichitire 
choipa (pamene adachita zamphulupulu), koma adadzichitira okha 
zoipa. 


161. Ndipo pamene adauzidwa: “KhalanimuMzindauwu (Yerusalemu), 
ndipo idyani m’menemo paliponse pamene mwafuna, ndipo nenani 
(polowa mu mzindamo uku mutawerama): “Tifafanizireni machimo 
athu, (E Inu Mbuye wathu)!” Ndipo lowerani pa chipata (chake) 
modzichepetsa; tikukhululukirani zolakwa zanu ndipo tiwaonjezera 
zabwino ochita zabwino. 


162. Koma aja amene adadzichitira okha zoipa, mwa iwo adasintha mawu 
ena kusiya omwe adauzidwa; choncho, tidawatumizira chilango 
chochokera kumwamba chifukwa chodzichitira okha zoipa. 


163. Tawafunsani nkhani ya mudzi umene udali m"mphepete mwa nyanja; 
(anthu am’mudziwo) pamene adali kuswa (lamulo la) tsiku la Sabata 
(lomwe adauzidwa kuti pa tsikuli asamachite usodzi wa nsomba, 
koma m’malo mwake azichita mapemphero okha). Nsomba zawo 
zinkawadzera yandayanda patsiku la Sabata, koma patsiku lomwe 
silidali la Sabata sizidali kuwabwerera (yandayanda). Motero tidawayesa 
mayeso chifukwa chakuchimwa kwawo. 


164. Ndipo (akumbutse ) pamene gulu lina mwa iwo linkanena (kwa omwe 
amachenjeza amene adaswa kupatulika kwa tsiku la Sabata pamene 
adati): “Pali phindu lanji kuwachenjeza anthu omwe Allah awawononga 
kapena kuwalanga ndi chilango chaukali pompano pa dziko lapansi)? 
(Iwo) adati: “Kuti tidzakhale ndi chidandaulo kwa Mbuye wathu 
(ponena kuti tidawachenjeza koma sadatimvere) ndi kutinso mwina 
angaope (Allah nasiya kuswa lamulo Lake).” 


165. Choncho, pamene sanalabadire zimene anauzidwa ndi kuchenjezedwa, 
tinawapulumutsa (anthu) omwe amaletsa zoipa, ndipo tidawakhaulitsa 
amene ankadzichitira okha zoipa ndi chilango choipa kwambiri chifukwa 
chakupandukila (kwawo) malamulo. 

166. Pamene anadzikweza pakusasiya zimene analetsedwazo tidawauza: 
“Khalani anyani, oyaluka (paliponse).” 


167. Ndipo (akumbutse) pamene Mbuye wako analengeza (kuti) ndithu 
adzawatumizira iwo (Ayuda) anthu mpaka tsiku la Qiyâma, omwe 
adzawazunza ndi mazunzo oipa. Ndithu Mbuye wako ngofulumira 
kulanga, ndipo ndithu palibe chikaiko, Iye Ngokhululuka kwambiri, 
Ngwachifundo chambiri. 


168. Ndipo tidawalekanitsa pakati pawo (Ayuda), ndi kuwabalalitsa pa dziko 
lonse kukhala mafuko osiyanasiyana. Ena mwa iwo abwino (olungama) 
ndipo ena sali choncho (oipa). Tinawayesa mayeso a zabwino ndi zoipa 
kuti abwelere (koma ayi, sanabwelere). 


169. Choncho, anawatsatira pambuyo (anthu abwinowo), otsatira atsopano 
omwe analandira buku (la Allah nalowa mmalo mwa iwo koma popanda 
kulitsata ndi kulilingalira). Ankatenga zinthu zoletsedwa za pa dziko 
lapansi uku akunena: “Tidzakhululukidwa, (Allah adzatikhululukira).” 
Ngati zina zonga izo zitawapeza, amazitenganso. Kodi silidatengedwe 
pangano kwa iwo la m'buku kuti sadzamunenera Allah bodza koma 
zoona zokhazokha? (Nanga akuneneranji kuti Allah adzawakhululukira 
pomwe akupitiriza machimo)? Pomwe iwo aphunzira zomwe zili 
mmenemo. Komatu nyumba ya chimaliziro idzawakhalira bwino amene 
akuopa (Allah). Nanga bwanji simukuzindikira? 


170. Ndipo amene akugwirisitsa buku (la Allah potsata zophunzitsa zake) 
ndi kumapemphera Swala, (tidzawalipira zabwino). Ndithu Ife sitipititsa 
pachabe malipiro a ochita zabwino. 


171. Ndipo(akumbutse) pamene tidalizula phiri ndikulinyamula pamwamba 
pawo monga denga (kapena mtambo umene wawavindikira) natsimikiza 
kuti liwagwera, (tidawauza): “Landirani, mwamphamvu malamulo 
amene takupatsani, ndipo kumbukirani zomwe zili m"menemo (pozitsata 
ndi kuzichita); kuti inu muope.” 


172. Ndipo (kumbukirani) pamene Mbuye wako adawatulutsa ana a Adam 
m’misana ya atate awo ndi kuwachititsa umboni okha (powauza kuti): 

“Kodi Ine sindine Mbuye wanu?” Iwo adati: “Inde tikuikira umboni 
(kuti Inuyo ndiye Mbuye wathu).” (Allah adawauza kuti): “Kuopera 
kuti mungadzanene tsiku louka kwa akufa: “Ife sitidali kuzindikira 
chipanganochi.” 


173. Kapena mungadzati: “Makolo athu ndi amene adapembedza mafano 
kale, ndipo ife tidali ana odza pambuyo pawo (choncho tidawatsatira 
pazimene ankachita). Kodi nanga mutiononga chifukwa cha zomwe 
adachita oipa?” 


174. M’menemo ndi momwe tikulongosolera mokwanira zivumbulutso 
kuti mwina iwo angabwelere (kwa Allah). 


175. Ndipo alakatulire nkhani za yemwe tidampatsa zizindikiro zathu 
nadzichotsa m"menemo (m’zizindikiromo), ndipo satana anamtsata, 
choncho adali m’gulu la osokera. 


176. Ndipo tikadafuna tikadamtukula nazo (ulemelero wake). Koma iye 
adapendekera ku za mdziko natsatira zilakolako zake. Fanizo lake lili 
ngati galu. Ngati utamkalipira amathawa uku akutulutsa lirime lake 
kunja. Ngakhale utamsiya amatulutsabe kunja lirime lake. Umo ndi 
momwe liliri fanizo la anthu otsutsa zizindikiro Zathu. Choncho asimbire 
nkhani izi kuti angalingalire. 


177. Taonani kuipa fanizo la anthu omwe atsutsa zizindikiro Zathu ndi 
kudzichitira okha zoipa. 


178. Amene Allah wamuongola ndiye woongoka. Ndipo amene 
wamulekelera kusokera (chifukwa chakusatsatira kwake malangizo a 
Allah), iwo ndiwo otaika (oonongeka). 


179. Ndithudi, ziwanda zambiri ndi anthu tidawalengera kukalowa ku 
(Moto wa) Jahannam. Mitima ali nayo koma sazindikira nayo kanthu; 
ndipo maso ali nawo koma sapenyera nawo (zodabwitsa za Allah); 
ndipo makutu ali nawo koma samvera nawo (zowapindulitsa). Iwo 
ali ngati ziweto, kapena iwo ndi osokera zedi kuposa Ziweto. Iwo ndi 
osalabadira. 

180. Ndipo Allah ali nawo maina abwino. Choncho, muitaneni ndi mainawo. 
Alekeni amene akupotoza maina Ake posachedwapa alipidwa zomwe 
akhala akuchita. 


181. Ndipo mwa amene tidawalenga, alipo anthu oongolera (anzawo) ku 
choonadi. Ndipo kupyolera mchoonadicho akuchita chilungamo. 


182. Ndipo amene atsutsa zivumbulutso zathu, tiwalekelera 
pang’onopang’ono, kenako nkuwakhaulitsa kuchokera momwe iwo 
sakudziwa. 


183. Ndipo ndiwapatsa kanthawi. Ndithu kukhaulitsa kwanga nkokhwima. 


184. Kodi sadalingalire kuti munthu wawoyo (mneneri Muhammad (s.a.w?) 
alibe misala? Iye sali koma mchenjezi woonekera poyera. 


185. Kodi saona ufumu wa kumwamba ndi pansi, ndi zinthu zomwe Allah 
adalenga? Mwina mwake nthawi yawo yofera yayandikira. (Nanga 
adzalingalira liti zolengedwa za Allah)? Kodi ndi nkhani iti pambuyo pa 
iyi (Qur’an) imene adzaikhulupirira? 


186. Amene Allah wamulekelera kusokera, alibe muongoli. Ndipo Allah 
akuwasiya akuyumbayumba m’kusokera kwawo. 


187. Akukufunsa za nthawi (ya Qiyâma) kuti idzakhalako liti? Nena: 
“Kudziwika kwa nthawi yake kuli kwa Mbuye wanga. palibe amene 
angaionetse poyera nthawi yake koma Iye. Nkovuta kwambiri 
kumwamba ndi pansi (kuizindikira nthawi yake). Siidzakudzerani 
koma mwadzidzidzi.” Akukufunsa ngati kuti iwe ukudziwa bwino za 
nthawiyo. Nena: “Kudziwika kwa nthawi yake kuli kwa Allah. Koma 
anthu ambiri sadziwa.” 


188. Nena: “Ine ndekha ndilibe mphamvu yodzibweretsera chabwino kapena 
kudzichotsera choipa, koma chimene Allah wafuna. Ndikadakhala kuti 
ndikudziwa za mseri, ndikadadzichulukitsira zabwino, ndipo choipa 
sichikadandikhudza. Ine sindili chilichonse koma mchenjezi ndi wouza 
anthu okhulupirira nkhani zabwino.” 

189. Iye ndi Yemwe adakulengani kuchokera mwa munthu mmodzi, napanga 
mwa iye mkazi wake kuti adzikhala naye. Pamene adamkumbatira, 
adakhala ndi pakati popepuka nayenda napo (mosalemedwa). Koma 
pamene (pakatipo) padalemera (patangotsala pang’ono kuti abereke) 
anampempha Allah, Mbuye wawo (kuti): “Ngati mutipatsa mwana 
wabwino, ndithu tidzakhala mwa othokoza kwambiri.” 


190. Choncho, pamene adawapatsa mwana wabwino (yemwe adapempha) 
adamchitira Allah anzake (mafano) pa chimene adawapatsacho. Koma 
Allah watukuka kuzimene akumphatikiza nazozo. 


191. Kodi akumphatikiza (Allah) ndi zinthu zomwe sizilenga chilichonse 
pomwe izo zikulengedwa? 


192. Ndipo sizingathe kuwathandiza ngakhale kudzithandiza zokha 
(podzibweretsera zabwino ndi kudzichotsera zoipa). 


193. Ngati (milungu yamafanoyo) mutaiitanira ku chiongoko, 
siingakutsatireni (chifukwa chakuti siimva kapena kuzindikira 
chilichonse). Nchimodzimodzi kwa inu kuiitana kapena kukhala chete 
(palibe chimene ingadziwe). 


194. Ndithu amene mukuwapembedza kusiya Allah, ndi akapolo monga 
inu. (Koma inu muposa iwo). Choncho aitaneni ndipo akuyankheni 
ngati inu mulidi owona (pa zimene mukunenazi). 


195. Kodi iwo ali nayo miyendo yoyendera? Kapena ali nawo manja 
ogwilira. Kapena ali nawo maso openyera? Kapena ali nawo makutu 
omvelera? Nena: “Aitaneni aphatikizi anuwo, ndipo kenako ndichitireni 
chiwembu ndipo musandipatse nthawi.” 


196. “Ndithu Mtetezi wanga ndi Allah, Yemwe wavumbulutsa buku (ili 
lopatulika). Ndipo Iye amawateteza ochita zabwino.” 


197. “Ndipo omwe mukuwapembedza kusiya Iye (Allah,) sangathe 
kukupulumutsani ndiponso sangathe kudzipulumutsa okha.” 


198. Ngati mutawaitanira ku chiwongoko, sangamve; koma uwaona 
akukuyang’ana koma pomwe iwo sakuona. 

199. Khala ndi khalidwe lokhululuka, lamula zabwino ndipo dzipatule ku 
mbuli. 


200. Ndipo ngati manong’onong’o a satana atakuvutitsa, dzitchinjirize ndi 
Allah. Ndithu Tye Ngwakumva, Ngodziwa. 


201. Ndithu amene akuopa (Allah), udyerekezi wa satana ukawakhudza 
amakumbukira (Allah), nkuona (njira yotulukira muudyerekezi 
wakewo). 


202. Koma anzawo (omwe ali oipa) amawalimbikitsa m’machimo, ndipo 
kenako saleka (kupitiriza machimowo). 


203. Ngati siudawabweretsere chozizwitsa, akunena: “Bwanji 
wosachibweretsa pa iwe wekha? Nena: “Ndithudi ndikutsatira zimene 
zikuvumbulitsidwa kwa ine kuchokera kwa Mbuye wanga. (Sindichita 
chinthu mwa ine ndekha). Iyi (Qur'an) ndi umboni (waukulu pa 
zoyankhula zanga) kuchokera kwa Mbuye wanu. (Izo) ndi chiongoko 
ndi chifundo kwa anthu okhulupirira.” 


204. Ndipo Qur’an ikamawerengedwa, mvetserani (mwatcheru) ndi kukhala 
chete, kuti muchitiridwe chifundo. 


205. Ndipo mtchule Mbuye wako mu mtima mwako modzichepetsa, mwa 
mantha ndi mosakweza mawu m’mawa ndi madzulo; ndipo usakhale 
mwa osalabadila (malamulo a Allah). 


206. Ndithu amene ali kwa Mbuye wako, (angelo), sadzitukumula posiya 
kumpembedza (Mbuye wawo, koma iwo) amam’lemekeza ndi 
kumlambira. 





SXG 

Sa Sûrat 8. Al-Anfåâl Bs 


Surat Al-Anfal idavumbulutsidwira ku Madina, iyoyi ili ndi ndime 








75. Allah wafotokoza m'sura iyi ena mwa malamulo a nkhondo ndi 
zomwe zingachititse kuti gulu lankhondo likhale lopambana pa nkhondo 
yake. Yafotokozanso malamulo a chuma chosiyidwa ndi adani mmene 
angachigawire. 


Surayi ikufotokoza za nkhondo ya Badr mmene inachitikira ndi 
chiyambi chake. Watchulanso Allah m’surayi zakuti Asilamu akhale 
okonzekera za nkhondo poopera kuti adani angawadzere mwadzidzidzi 
ndi kuti adani akafuna mtendere Asilamu avomereze mtenderewo. Ndipo 
ikumaliza surayi ponenetsa kuti Asilamu akhale otetezana okha, osadalira 
chitetezo cha yemwe sali msilamu. 





M'dzina la Allah Wachifundo chambiri, Wachisoni chosatha. 


1. Akukufunsa za chuma cholandidwa pa nkhondo (mmene 
chingagawidwire). Nena: “Chuma cholanda pa nkhondo ndi cha 
Allah ndi Mtumiki (ndiamene ali olamula kagawidwe kake); choncho, 
muopeni Allah ndipo yanjanani mwachibale pakati panu. Mverani Allah 
ndi Mtumiki Wake, ngati mulidi okhulupirira.”!! 


2. Ndithu okhulupirira, enieni ndi amene akuti Allah akatchulidwa mitima 
yawo imadzadzidwandi mantha; pamenenso Ayah Zake zikuwerengedwa 
kwa iwo zimawaonjezera chikhulupiliro, ndipo amayadzamira kwa 


[1] Nkhondo ya Chisilamu ndinkhondo yomenyera kuti chipembedzo cha Chisilamu 
chisafafanizidwe ndi anthu ochida. Osati chifukwa chofuna kupeza chuma. Asilamu 
adafunsa Mtumiki za kagawidwe ka chuma cholanda pankhondo ndipo anauzidwa 
kuti chuma cha pa nkhondo ncha Allah ndi Mtumiki ndiamenenso angachigawe 
pakati pa Asilamu. 

Mbuye wawo Yekha basi; (sakhulupirira nyanga ndi mizimu ya anthu 
akufa).!! 


3. Amene amaimilira kupemphera napereka chimene tawapatsa, (pa njira ya 
Allah, ndikuthandiza ovutika). 


4. Awa (okhala ndi makhalidwe otere) ndi amene ali okhulupirira 
mwachoonadi. Iwo adzapeza ulemelero (wapamwamba) kwa Mbuye 
wawo, ndi chikhululuko ndi zopatsidwa zaulemu. 


5. Monga mmene Mbuye wako adakulamulira kutuluka m’nyumba yako 
(kupita ku Badr kukachita nkhondo ndi osakhulupirira) mwachoonadi, 
ndithu gulu lina la okhulipirira silidafune (kuchoka kukakumana ndi 
adani). 


6. Akutsutsana nawe (pa chinthu) choona pambuyo pakuti chaonekera 
poyera. (Kukuwaipira kukumana ndi adani) ngati kuti akubusidwa 
kunka ku imfa akuona. 


7. (Kumbukirani, E inu okhulupirira!) Pamene Allah anakulonjezani gulu 
limodzi mwa magulu awiri kuti likhale lanu (kuti mumenyane nalo). 
Koma inu mukufuna lopanda mphamvu kuti likhale lanu (kuti ndilo 
mumenyane nalo). Koma Allah akufuna kuchitsimikiza choonadi ndi 
mawu Ake ndi kudula mizu ya osakhulupirira, (pomenyana ndi gulu 
lamphamvulo, omwe ndi ankhondo a Chikuraishi). 


8. Kuti achitsimikizire choonadi ndi kulichotsa bodza; ngakhale zikuwaipira 
anthu oipa. 


9. (Kumbukirani) pamene mudali kupempha Mbuye wanu chithandizo, 
ndipo anakuyankhani kuti: “Ndithudi, Ine ndikuthandizani ndi chikwi 
cha angelo otsatizana potsika, (omenya nkhondo).” 


[1] Apa patchulidwa ena mwa makhalidwe a Asilamu omwe ngokwanira pachikhulupiliro 
chawo. Amene alibe makhalidwe otere, ndiye kuti chikhulupiliro chawo nchosakwanira 
ndipo pa tsiku la chimaliziro sichidzawapindulira zabwino. 


[2] Pamene Asilamu adauzidwa kukakumana ndi Aquraish kuti akamenyane nawo nkhondo, 
ena mwa Asilamu adachita mantha chifukwa chakuti nthawiyi idali yoyamba kwa iwo 
kuuzidwa zokamenyana ndi adani awo, poganiziranso kuti Aguraish adali akatswiri 
pomenya nkhondo, ndiponso adali ochuluka zedi kuposa iwo. Choncho Asilamu 
adayesera kupereka madandaulo awa ndi awa. 

10. Ndipo Allah sadachite ichi koma kuti chikhale nkhani yabwino 
(yosangalatsa), ndi kuti mitima yanu ikhazikike ndi chimenecho. Ndipo 
palibe chipulumutso (chothandiza) koma chimene chachokera kwa 
Allah. Ndithu Allah Ngwamphamvu zoposa, Ngwanzeru zakuya.!"! 


11. (Kumbukirani) pamene anakugonetsani tulo tomwe tidali mtendere 
wochokera kwa Iye, ndipo anavumbwitsa mvula pa inu yochokera 
ku mitambo kuti akuyeretseni nayo (matupi anu) ndikukuchotserani 
manong’onong’o a satana, ndi kuipatsa mphamvu mitima yanu ndiponso 
ndi kulimbikitsa mapazi anu (pamchenga). 


12. (Kumbukira) pamene Mbuye wako anawauza angelo kuti: “Ine ndili 
pamodzi nanu (pokulimbikitsani ndi chithandizo Changa). Alimbikitseni 
amene akhulupirira, ndipo ndidzathira mantha mmitima mwa amene 
sadakhulupirire. Choncho amenyeni mmwamba mwa makosi awo, ndi 
kuwadula nsonga za zala zawo (zimene akugwilira zida). 


13. Izi ndi chifukwa chakuti iwo anatsutsana ndi Allah ndi Mtumiki wake 
(iwo podziika mbali ina kusiya komwe kudali Allah). Amene anatsutsana 
ndi Allah ndi Mtumiki Wake, ndithu Allah ndi wolanga kwambiri 
(amalanga ndi chilango choopsa). 


14. Chimenecho ndi chilango (cha Allah E inu Maquraish)! Choncho 
chilaweni. Ndithu osakhulupirira adzapeza chilango cha Moto. 


15. E inu amene mwakhulupirira! Pamene mukumana nawo (pa 
nkhondo) amene sadakhulupirire alikudza kwa inu mwa unyinji 
musawatembenuzire misana kuthawa. 


[1] (Ndime 10-11) Asilamu adapeza lonjezo lochoka kwa Allah lakuti pa nthawi ya nkhondo 
adzawatumizira angelo, pamenepo mitima ya Asilamu idakhazikika kotero kuti ena 
mwa iwo adadzilotera nakhala ndi Janaba. Choncho panafunika kuti asambe, koma 
madzi panalibe. Ndipo mwadzidzidzi mvula idawavumbwira ndipo adapeza madzi 
osamba ndi ena ogwira nawo ntchito zina. Chigwa cha Badiri chidali chamchenga 
wokhawokha. Ndipo mchenga umene udali kumbali ya Asilamu udali wosayendeka. 
Munthu akati ayende, mapazi amangozama. Tero pamene mvulayo idavumbwa, 
mchengawo udagwirana nkukhala woyendeka. Zitatero Asilamu zidawayendera bwino. 
Koma kumbali ya Amushirikina kudali matope okhaokha. Choncho sadathe kuyenda 
mwachangu. Umo ndimomwe chifundo cha Allah chidalili pa Asilamu. 

16. Ndipo amene adzawatembenuzire msana kuthawa pa tsikulo - osati 
kutembenuka (kwa ndale) kofuna kumenyana kapena kukalowa m’ gulu 
(la Asilamu ena) - ndiye kuti adziitanira mkwiyo wochokera kwa 
Allah; ndipo malo ake ndi ku Jahannam, kumeneko ndi ku malo koipa 
kubwererapo. 


17. Inu simudawaphe (ndi mphamvu zanu) koma Allah ndi Yemwe 
anawapha; siudawagende pamene udagenda koma Allah ndi amene 
anawagenda (pofikitsa mchenga m’maso mwawo, wachita zimenezi) 
kuti awachitire zabwino Asilamu powapatsa dalitso labwino lochokera 
kwa Iye. Ndithu Allah Ngwakumva, Ngodziwa.!"! 


18. Izi akuchitirani (pakalipano), ndithudi Allah afooketsa ndale za 
osakhulupirira. 


19. Ngati mwakhala mukufuna chiweruzo (pogwilira nsalu yovindikira 
Ka'aba kuti mupambane pa nkhondo), chiweruzo chakudzerani 
(chokomera Asilamu). Ndipo ngati musiya (kuwazunza okhulupirira 
kapena kusiya kunyoza Allah) chikhala chinthu chabwino kwa inu. Koma 
ngati mubwereza (kuwaputa) nafenso tidzabwereza (kukulangani). Gulu 
lanu lankhondo silikuthandizani kanthu ngakhale lichuluke chotani. 
Ndipo Allah ali pamodzi ndi okhulupirira. 


20. E inu amene mwakhulupirira! Mverani Allah ndi Mtumiki Wake, ndipo 
musamtembenukire kumbali pamene inu mukumva.”! 


21. Ndipo musakhale monga aja achinyengo omwe akunena: “Tamva 
(choonadi ndipo tachisunga), pomwe iwo sakumva (kumva 
kochigonjera). 


[1] Pamene nkhondo idayaka moto, Mtumiki (s.a.w) adatapa mchenga naufumbata m’manja 
mwake naupemphelera. Kenako adaumwaza kumbali ya adani. Ndipo mchengawo 
udalowa m”maso mwa aliyense wa adaniwo. Pa nkhondoyi anthu osakhulupilira Allah 
adali ambiri kuposa Asilamu. Koma ngakhale zidali choncho, Asilamu adagonjetsa 
adaniwo kwathunthu. Ambiri adaphedwa, ndipo ambirinso adagwidwa monga akaidi. 


[2] (Ndime 20-23). Ndime izi zikufotokoza kuipa kwa yemwe wamvera ulaliki ndi 
malangizo abwino koma naunyoza, osaugwiritsa ntchito. Ndithudi, anthu otere ndi 
anthu oipitsitsa. Koma chofunika nchakuti tikamva mawu a Allah tigwiritse ntchito pa 
moyo wathu onse. 

22. Ndithu nyama zoipitsitsa pamaso pa Allah ndi agonthi, abubu amene 
alibe nzeru, (omwe ndi aphatikizi ndi anthu achinyengo). 


23. Ndipo Allah akadadziwa mwa iwo (ndi kudziwa kwake kopanda 
chiyambi); kuti muli ubwino (pakuwamveretsa Qur'an ndi 
kuwazindikiritsa) akadawamveretsa. (Koma chikhalidwe chawo chili 
cha mtundu umenewo) ndipo ngakhale akadawamveretsa (Qur'an 
ndikuwazindikiritsa) akadatembenuka m’mbuyo uku akunyoza 
(chifukwa cha kugonjera zilakolako zawo). 


24. E inu amene mwakhulupirira muvomereni Allah (pa zimene 
akukulamulani) ndiponso muvomereni Mtumiki Wake pamene 
akukuitanirani ku chimene chingakupatseni moyo (wabwino wa pa dziko 
lapansi ndi tsiku lachimaliziro). Ndipo dziwani kuti Allah amatchinga 
pakati pa munthu ndi mtima wake (amautembenula mmene akufunira). 
Ndipo dziwani kuti kwa Iye mudzasonkhanitsidwa.!"! 


25. Ndipo muope mazunzo (a Allah a pano pa dziko lapansi) omwe 
sangagwere okhawo amene adzichitira zoipa mwa inu (koma 
adzawagweranso amene akusiya kuletsa zoipa) ndipo dziwani kuti Allah 
Ngolanga kwambiri.”! 


26. Ndipo kumbukirani (inu Asilamu) pamene mudali owerengeka, ochepa, 
onyozeka m’dziko. Mumakhala moopa anthu kuti angakufwambeni, 
koma anakupatsani pamalo pabwino pokhala, nakulimbikitsani ndi 


[1] Mu Ayah iyi akutiuza kuti chimene Mtumiki akutiitanira nchabwino kwa anthu onse, 
kuyambira pa dziko lapansi mpaka pa tsiku lachimaliziro. Ndiponso tikuuzidwa kuti 
Allah Ngokhoza chilichonse. Akhoza kuchita chilichonse pa akapolo Ake palibe 
chimene chingalephereke. Koma ngakhale zili tero, Allah akuzimvera chisoni 
zolengedwa Zake. 


[2] Mu Ayah iyi anthu olungama akuwauza kuti asalekelere anthu oipa pamene akuchita 
zoipa zawo popanda kuwaletsa, chifukwa chakuti chilango chapadziko lapansi 
chikadza chimagwera oipa ndi abwino omwe, ngakhale kuti abwinowo adzapeza 
zabwino pa tsiku lachimaliziro. Koma zilango zapadziko lapansi zimakhala za onse. 
Nchimodzimodzinso ndi madalitso, akadza amakhudza anthu onse. Choncho, nkofunika 
kwa anthu olungama kuletsa anthu osalungama kuchita zoipa, ndi kuwalangiza kuchita 
zabwino. 

chipulumutso Chake, nakuninkhani zinthu zabwino kuti muyamike 
(Allah). 


27. E inu amene mwakhulupirira! Musachitire Allah ndi Mtumiki (Wake) 
chinyengo (pa kutsata zimene mwaletsedwa). Ndipo musazichitire 
chinyengo zimene mwakhulupirika nazo uku mukudziwa (kuti kutero 
ndikulakwa). 


28. Ndipo dziwani kuti chuma chanu ndi ana anu ndimayesero (oyesedwa 
ndi Allah kuti aone mmene mungagwiritsire nazo ntchito). Ndi kuti kwa 
Allah kuli malipiro aakulu. 


29. E inu amene mwakhulupirira! Ngati muopa Allah, adzakupatsani 
chilekanitso (cholekanitsa pakati pa choonadi ndi chachabe), ndiponso 
akufafanizirani zoipa zanu ndi kukukhululukirani. Ndipo Allah ndi 
Mwini ubwino waukulu. 


30. Ndipo (kumbukira) pamene omwe sadakhulupirire amakuchitira 
chiwembu kuti akunjate, kapena akuphe, kapena akutulutse (m’dziko 
lawo la Makka mwachipongwe). Ndipo amachita chiwembu, naye Allah 
anawononga chiwembu chawocho. Ndipo Allah ndiwokhoza koposa 
poononga ziwembu (za anthu oipa).”! 


[1] Anthu akakhala mu mtendere nkofunika kumakumbukira za nthawi yomwe adali 
m’masautso kuti amuyamike Allah pa mtendere umene wawapatsawo ndi kupewa 
machimo chifukwa chakuti palibe chomwe chimachotsa mtendere choposa machimo 
ndikusamuyamika mwini mtenderewo. 


[2] Munthu ngati akuopa Allah moona mtima, ndiye kuti Allah amutsekulira makomo 
amadalitso pano pa dziko lapansi ndi pa tsiku la chimaliziro. 


[3] Apa pakutchulidwa ziwembu za Aquraish zomwe adamchitira Mtumiki (s.a.w) 
asanasamuke ku Makka. Iwo adasonkhana m’nyumba yochitiramo upo nayamba 
kukambirana za chomwe angachite naye Mneneri Muhammad, chimene 
chingamuonongeretu. Ena anapereka maganizo akuti akamponye m’ndende konko ku 
Makka popanda kumpatsa chakudya. Kapena ampatse chakudya chochepa kwambiri 
kufikira afe ndi njala. Ndipo ena adati koma amtseke maso ndi milomo ndi kumnjata 
goli m’manja kenako kumkweza pa ngamira nkukamtaya kuchipululu chamchenga kuti 
akafere konko. 

Ena amapereka ganizo oti asankhe anyamata ochokera m’mafuko amfulu kuti onse 
pamodzi akammenye ndi kumupha. Ganizoli ndi lomwe anavomerezana. Koma 

31. Ndipo (Aguraish) zikawerengedwa Ayah (ndime) Zathu kwa iwo 
amanena: “Tidazimva (izi kale). Tikadafuna tikadanena zonga izi. Izi 
sikanthu koma ndinthano za anthu akale.” 


32. Ndipo (kumbukira) pamene adati: “E Inu Allah! Ngati ichi (chimene 
wadza nacho Muhammad {s.a.w}) chili choonadi chochokera kwa 
Inu, tivumbwitsireni mvula ya miyala yochokera kumwamba, kapena 
mutibweretsere chilango chowawa kwambiri.”!! 


33. Koma Allah sangawalange pomwe iwe uli nawo. Ndipo Allah 
sakadawalanga pomwe (ena mwa iwo) akupempha chikhululuko. 


34. (Kodi iwo Aguraish) ali ndi chinthu chanji (chabwino chimene) 
chingamuletse Allah kuwalanga? Pomwe iwo akuwatsekereza anthu 
kulowa mu Msikiti Wopatulika. Iwo sanayenere kukhala ouyang’anira 
(Msikitiwo). Palibe angauyang'anire koma olungama, koma anthu 
ambiri sadziwa.”! 


35. Ndipo mapemphero awo pa nyumba yopatulikayo sadali kanthu, koma 
kuyimba miluzi ndi kuomba m’manja. Choncho (adzauzidwa): “Lawani 
chilango chifukwa chakusakhulupirira kwanu.” 


36. Ndithu osakhulupirira akupereka chuma chawo (pa nkhondo yolimbana 
ndi Asilamu) ndi cholinga choti awatsekeleze anthu kuyenda pa njira 
ya Allah. Choncho adzapitiriza kupereka chumacho kenako chidzakhala 
chowadandaulitsa, ndipo adzagonjetsedwa. Ndipo omwe sanakhulupirire 
adzasonkhanitsidwa ku Jahannam. 


37. Kuti Allah alekanitse oipa ndi abwino, ndi kuti awayike ena mwa oipawo 
pamwamba pa anzawo, potero nkuwaunjika oipawo mulu umodzi, 
kenako nawaponya ku Jahannam. Iwowa ndi anthu otaika. 


usiku omwe adapangana kuti amuphe, ndi umene Mtumiki (s.a.w) adasamuka 
kunka ku Madina. potero adalephera kumupha. 


[1] Ayah iyi ikusonyeza kuti sadali kuchifuna choonadi, chilungamo ndi zabwino zomwe 
adadza nazo Mneneri Muhammad (s.a.w). 


[2] M’chaka chachisanu nchimodzi (6) chakusamuka, Mtumiki (s.a.w) pamodzi ndi 
omtsatira ake ochuluka zedi adapita ku Makka ncholinga chokachita mapemphero a 
Umra. Koma Aquraish adamuletsa kulowa mu mzinda wa Makka podziganizira kuti 
iwo ndiwo oyang'anira Kaaba. 

38. Nena kwa osakhulupirira kuti: “Ngati asiya (zochita zawo zoipa), 
adzakhululukidwazimenezidatsogola.Komangatiabwereza (kuwazunza 
Asilamu, tiwalanga) ndithudi njira ya Allah yomwe idachitika kwa anthu 
akale inadutsa (powalanga akasiya kutsata malamulo a Allah). 


39. Ndipo menyanani nawo osakhulupirira kufikira shirik itatha ndipo 
chipembedzo chonse chikhale cha Allah. Ndipo ngati asiya, ndithu Allah 
Ngoona zomwe akuchita. 


40. Koma ngati apitiriza kunyoza kwawo, dziwani kuti Allah ndi Mtetezi 
wanu, Mtetezi wokoma mtima koposa, ndi Mthandizi wabwino. 


41. © Ndipo dziwani kuti chilichonse chimene mwapeza monga chuma 
cholanda ku nkhondo, gawo limodzi mwa magawo asanu ndi cha 
Allah ndi Mtumiki, ndi a chibale (a Mtumiki), amasiye, masikini 
ndi munthu wa pa ulendo (amene asowedwa choyendera pa ulendo. 
Tsatilani malamulowa) ngatidi mwakhulupirira Allah ndi chimene 
tachivumbulutsa kwa kapolo Wathu pa tsiku lachilekanitso (lolekanitsa 
pakati pa choona ndi chabodza), tsiku limene magulu awiri adakumana 
(tsiku la nkhondo ya Badr, gulu la nkhondo la Asilamu ndi gulu la 
nkhondo la osakhulupirira). Ndipo Allah Ngokhoza kuchita chilichonse. 


42. (Kumbukirani) pamene mudali mbali ya chigwa yoyandikira (mzinda 
wa Madina) pomwe iwo (ankhondo a Chikuraishi) adali mbali ya 
kutali ya tsidya lina (la chigwacho) pomwe aulendo amalonda adali 
cha kumunsi kwanu. Ngati mukadapangana nthawi yokumanirana (kuti 
mukumane nthawi yakutiyakuti), mukadasiyana posunga chipangano 
(chifukwa cha kuopa kuchuluka kwa adani anuwo). Koma (mwakumana 
mosayembekezera ndi ankhondo a adaniwo) kuti Allah akwaniritse 
chinthu chomwe nchofunika kuti chichitike, kuti awonongeke amene 
waonongeka (posankha kusakhulupirira) ndi umboni woonekera (umene 
adaukana kuutsata), ndi kuti akhale ndi moyo amene wakhala ndi moyo 
(amene watsata njira ya Chisilamu) ndi umboninso woonekera. Ndithudi 
Allah Ngwakumva zonse, Ngodziwa kwambiri.!"! 


[1] M’ndime iyi mwatchulidwa gulu lankhondo la Asilamu ndi gulu lankhondo la Aquraish 
ndi aulendo a chuma chamalonda a Aquraish. Aquraish adavutitsa Asilamu mu Mzinda 
wa Makka m'nyengo yazaka khumi ndi zitatu powalanda zinthu zawo ndi kuwamenya 
ndi kuwapha kumene. Pambuyo pake Asilamu adathawira ku Madina nkusiya chuma 

43. (Kumbukira) pamene Allah adakuonetsa iwo ku maloto kwako kuti 
ngochepa (pachiwerengero chawo potero udalimba mtima za kukumana 
nawo), akanakuonetsa iwo kuti ngambiri pa chiwerengero chawo; inu 
(Asilamu) mukadalephera (mukanataya mtima) ndipo mukanakangana 
pa chinthucho. (Ena akanafuna kumenyana nawo pamene ena 
akanakana), koma Allah anakutetezani (ku zimenezo). Ndithu Iye 
Ngodziwa kwambiri za m’°mitima. 


chawo chonse ku Makka. Chumacho chidatengedwa ndi anthu osakhulupilira Allah a 
Chikuraishi. Ndipo kuonjezera pa zimenezi Akafiri (Aquraish) adali kudza ku Madina 
usiku kudzaononga zinthu zambiri, pambuyo pake nkuthawa. Ndipo mwa zomwe 
adachita ndi monga kutentha nyumba ndi ziweto. Ankachitanso zifwamba zambiri. 
Patapita zaka khumi ndi zisanu, Asilamu akuvutitsidwabe, Allah adawapatsa chilolezo 
kuti amenyane ndi Akafiriwo monga momwe iwo adali kuwamenyera. Ndiponso kuti 
awalande chilichonse chimene Asilamu angathe kulanda kuti abweze zinthu zawo 
zomwe adawalanda. Choncho Mtumiki (s.a.w) adamva kuti pali ulendo wa Aquraish 
umene wanyamula chuma chambiri ndipo udzadutsa pafupi ndi mzinda wa Madina. 
Tero, adawakhwirizira omtsatira ake (Maswahaba) kuti apite pamodzi naye nkukauthira 
nkhondo ulendowo, nkuulanda chumacho. 

Choncho anthu adamtsata okwana mazana atatu popanda kutenga zida zaukali za nkhondo 
poti sadalinge kukamenya nkhondo yeniyeni koma adalinga kukalanda chumacho basi, 
chomwe chidali m’manja mwa anthu ochepa a paulendo; ndipo sadalinge kukawapha. 
Koma wotsogolera ulendo wamalondawo, mwamwayi adamva kuti Mtumiki ndi 
omtsatira ake akumufunafuna kuti amulande chumacho. Pompo adasintha njira natsata 
njira ina yomwe siinkayendedwa kuti asakumane ndi Mtumiki. 

Ndipo anatuma mthenga ku Makka kuti akawauze anthu a m’Makka kuti iwo anthu 
amalonda athiridwa nkhondo. Aguraish ku Makka atamva nkhani iyi, adasangalala. 
Adaona kuti apeza mwayi womumaliziratu Mtumiki Muhammad (s.a.w) ndi 
omtsatira ake. Choncho adatuluka atakonzeka bwinobwino za nkhondo. Osati 
momwe Mtumiki ndi omtsatira ake adakonzekera. Mtumiki ndi omtsatira ake 
sadadziwe kuti aulendo amene iwo adali kuwadikilira awadutsa kale, ndi kuti gulu 
lalikulu lankhondo la Aquraish likuwadzera kudzawathira nkhondo, ndipo lafika 
kale pafupi nawo. Adadziwa za nkhaniyo pomwe iwo (Mtumiki ndi gulu lake) adali 
kutali ndi mzinda wawo wa Madina. Ndipo nkhaniyi itadziwika kwa omtsatira ake, 
padabuka mkangano pakati pawo. Ena adali ndi maganizo akuti alithawe gulu 
lankhondo la Aquraishwo, nkupitiriza kutsatira gulu lamalonda lija, pakuti adali 
ndi chitsimikizo chonse kuti akawagonjetsa amalondawo. Koma gulu lankhondo 
la Aquraish adalibe nalo chiyembekezo choligonjetsa naona kuti sikwabwino 
kudziika okha pachionongeko. Koma mwamwayi adakumana nalo gulu lankhondo 
la Aquraish mosayembekezera pomwe aulendo wa malonda aja adali kutali nawo. 
Tero ili ndilo tanthauzo la Ayah ya 42. 

44. Ndipo (kumbukirani) pamene anakuonetsani iwo m”maso mwanu, 
pamene munakumana nawo kuti iwo ndi ochepa, (owerengeka, kuti 
mukhale ndi chidwi chomenyana nawo), ndiponso anakuchepetsani 
kwambiri m’maso mwawo (kuti iwo aone kuti nkosafunika kukonzekera 
kwambiri chifukwa chakuchepa kwa omenyana nawowo), kuti Allah 
akwaniritse chimene adalamula kuchitika. Kwa Allah Yekha ndiko 
kobwerera zinthu zonse. 


45. E inu amene mwakhulupirira! Pamene mukumana ndi gulu (la 
osakhulupirira) mulimbe mtima, ndipo tamandani Allah kwambiri kuti 
mupambane. 


46. Ndipo mumvereni Allah ndi Mtumiki Wake, musakangane (kuopera 
kuti) mungakhale olephera (ndi kutaya mtima), ndikuchoka mphamvu 
zanu. Koma pitirizani kupirira. Ndithudi, Allah ali pamodzi ndi anthu 
opirira. 

47. Ndipo musakhale ngati anthu amene anatuluka m’nyumba zawo 
modzikweza ndi modzionetsera kwa anthu, ndikuwasekereza anthu 
kuyenda pa njira ya Allah. Koma Allah ndi Wodziwa kwambiri zimene 
akuchita. 


48. Ndipo (kumbukira) pamene satana adawakometsera zochita zawo 
zoipa (aja osakhulupirira) nati: “Lero palibe aliyense mwa anthu amene 
angakugonjetseni, ndipo ine ndine mtetezi wanu.” Koma pamene 
magulu awiri ankhondo anaonana (anakumana pamaso ndi pamaso) 
satana anabwerera pambuyo (kuthawa) nati: “Ine ndikudzipatula mwa 
inu. Ndithu ine ndikuona zimene inu simukuziona. Ndithu ine ndikuopa 
Allah.” Ndipo Allah Ngwaukali polanga. 


49. (Kumbukirani) pamene achiphamaso ndi amene ali ndi matenda 
m’mitima mwawo amanena: “Anthu awa chipembedzo chawo (cha 
Chisilamu) chawanyenga.” Komatu amene akuyadzamira kwa Allah 
ndithudi Allah Ngwamphamvu zoposa, Ngwanzeru zakuya. 


50. Ndipo ukadaona angelo pamene akuchotsa miyoyo ya anthu amene 
sadakhulupirire (pa imfa yawo) uku akumenya kunkhope zawo ndi 

kumisana yawo (uku akunena): “Lawani chilango cha Moto woocha. 
(Ukadaziona zoopsa kwabasi).” 


51. “Izo ndi chifukwa cha (machimo) amene manja anu anawatsogoza, 
ndipo Allah sali opondereza akapolo (Ake).”!! 


52. (Khalidwe lawo awa lili ) ngati khalidwe la anthu a Farawo ndi omwe 
adalipo patsogolo pawo. Anazikana zizindikiro za Allah, choncho 
Allah anawalanga chifukwa cha machimo awo. Ndithudi Allah 
Ngwamphamvu, Wolanga moopsa. 


53. Izo, (posawadzera miliri yotere) nchifukwa chakuti Allah sasintha 
chisomo (Chake) chimene wachipereka kwa anthu mpaka anthuwo 
asinthe okha zomwe zili m’mitima mwawo, (posiya kuthokoza Allah 
nayamba kuyenda m’njira zolakwira Allah). Ndithu Allah Ngwakumva 
Ngodziwa chilichonse. 


54. (Khalidwe lawo lili) ngati khalidwe la anthu a Farawo ndi omwe adalipo 
patsogolo pawo. Adatsutsa zizindikiro za Mbuye wawo. Choncho, 
tidawaononga chifukwa cha machimo awo, ndipo tidawamiza anthu a 
Farawo. Ndipo onse adali ochita zoipa. 


55. Ndithu nyama zoipitsitsa kwa Allah ndi amene sakhulupirira. (amamkana 
Allah ngakhale choonadi akuchidziwa bwinobwino), choncho iwo 
sakhulupirira 


56. Omwe unapangana nawo chipangano kenako naaswa chipangano chawo 
panthawi iliyonse (imene mwapangana), ndiponso iwo saopa Allah. 


[1] Mizimu ya osakhulupilira ikamachotsedwa, imachotsedwa mwamasautso kwambiri. 
Koma amene ali pafupi ndi wakufayo saona zimenezi pakuti ife sititha kuiona 
mizimu ndi zonse zokhudzana ndi mizimu. Ife timangoona thupi lawakufayo poliona 
thupilo likuzunzika. Kuzunzika kwa mzimu sindiko kuzunzika kwa thupi. Choncho 
kuzunzika komwe kukunenedwa apa nkuzunzika kwa mzimu komwe kumaapeza 
anthu osakhulupilira. Komatu masautso athupi amene amawapeza anthu ena panthawi 
ya imfa pophuphaphupha, sasonyeza kusalungama kwa munthuyo. Koma amasonyeza 
mphamvu zomwe zidali m'thupi mwa munthuyo. Sizikhudzana ndi kulungama kwake 
ndi kusalungama kwake. Mungawaone anthu oipa akufa ndi imfa yodekha pomwe 
amene adali abwino akufa ndi imfa yophuphaphupha ndikudzimenyamenya. Choncho 
kuphuphaphupha kumeneko nkwathupi chifukwa chokhala ndi mphamvu. Choncho 
tisadodome pomwe tiona munthu wabwino akuphuphaphupha. 

57. Choncho, ngati uwapeza ku nkhondo, (menyana nawo), uwabalalitse 
(kuti likhale phunziro kwa) amene ali pambuyo pawo kuti iwo azindikire. 


58. Ngati uopa kusakhulupirika kwa anthu (omwe unapangana nawo 
chipangano), atayire (chipangano chawocho), mwachilungamo; ndithu 
Allah sakonda (anthu) osakhulupirika. 


59. Ndipo (anthu) amene sadakhulupirire asaganize kuti ampitilira (Allah 
kotero kuti sachita kanthu ndi iwo), iwo sangamulepheretse Allah 
(chimene akufuna kuchita pa iwo). 


60. Ndipo akonzekereni mmene mungathere ndi mphamvu zanu 
(zonse zomenyera nkhondo), ndiponso poikiratu mahatchi odikira 
nkhondo kuti muwaopseze nazo adani a Allah ndi adani anu (amene 
mukuwadziwa) ndiponso (ndi) ena omwe (inu) simukuwadziwa. Koma 
Allah akuwadziwa. Ndipo chilichonse mungapereke pa njira ya Allah 
chidzalipidwa kwa inu modzadza ndipo simuzaponderezedwa. 


61. Ndipo ngati (awo adani) apendekera kumbali yokhalirana mwa 
mtendere, nawenso pendekera (ku mbaliyo) ukatero yadzamira kwa 
Allah. Ndithudi Iye Ngwakumva, Ngodziwa. 


62. Ngati afuna kukunyenga pa chimvanochi, ndithudi, Allah akukwanira 
kwa iwe (kukuteteza). Iye ndi Yemwe anakuthangata ndi chipulumutso 
chake ndi okhulupirira. 


63. Ndipo (Allah) analuzanitsa pakati pa mitima yawo (poika chikondi 
pakati pawo). Ngati ukanapereka zonse za m'dziko lapansi (ncholinga 
choti uwaluzanitse mitima yawo mwa iwe wekha) sukadatha kuluzanitsa 
pakati pa mitima yawo. Koma Allah adaluzanitsa pakati pawo. Ndithu 
Iye Ngwamphamvu zoposa Ngwanzeru zakuya. 


64. E iwe Mneneri! Allah akukwanira kwa iwe kukuteteza pamodzi ndi 
amene akutsata (iwe) mwa okhulupirira. 


65. E iwe Mneneri! Alimbikitse okhulupirira kupita ku nkhondo. Ngati mwa 
inu muli anthu makumi awiri olimba mtima (ndiye kuti) adzawagonjetsa 
mazana awiri (200) (a mwa anthu osakhulupirira). Ngati mwa inu muli 

anthu zana limodzi (100) (olimba mtima ndiye kuti) adzagonjetsa chikwi 
chimodzi (1,000) cha anthu omwe sadakhulupirire, chifukwa chakuti 
iwo ndi anthu osazindikira. 


66. Tsopano Allah wakupeputsirani (lamulo lovutali), ndipo wadziwa kuti 
muli kufooka mwa inu. Choncho ngati mwa inu muli anthu zana limodzi 
olimba mtima adzagonjetsa mazana awiri. Ngati alipo mwa inu chikwi 
chimodzi, adzagonjetsa zikwi ziwiri, mwachilolezo cha Allah. Allah ali 
pamodzi ndi opirira. 


67. Sichoyenera kwa Mneneri kukhala ndi akayidi mpaka amenye nkhondo 
(kwambiri) ndi kugonjetseratu maiko molimba (ndi pamene atha kukhala 
ndi akayidi). Mukufuna zinthu za m'dziko pomwe Allah akufuna 
(mupeze mphoto ya) tsiku lachimaliziro! Ndipo Allah Ngwamphamvu 
zoposa Ngwanzeru zakuya. 


68. Pakadapanda lamulo la Allah limene linatsogolera kale (lokulolezani 
chuma chopeza ku nkhondo), chilango chachikulu chikanakugwerani, 
chifukwa cha zimene munatenga (ku-nkhondo ya Badri). 


69. Tsopano idyani chuma chimene mwalanda pa nkhondo (chomwe chili) 
chololedwa, chabwino, ndipo pitirizani kuopa Allah. Ndithu Allah 
Ngokhululuka, Ngwachisoni chosatha. 


70. E iwe Mneneri! Uza akaidi a pankhondo amene ali m"manja mwanu kuti 
ngati Allah aona chabwino chilichonse m’mitima mwanu, adzakupatsani 
zoposa zimene mwalandidwa ndipo adzakukhululukirani; Allah 
Ngokhululuka, Ngwachisoni chosatha. 


71. Ngati akufuna kukuchitirani chinyengo (chinyengo chawo sichiphula 
kanthu pa iwe), ndithu anamuchitirapo kale Allah chinyengo (chifukwa 
cha kusakhulupirira kwawo). Choncho anakupatsa mphamvu 
zowagonjetsera iwo. Ndipo Allah Ngodziwa, Ngwanzeru zakuya. 


72. Ndithu anthu amene anakhulupirira nasamuka kwawo ndi kumenyana 
pa njira ya Allah ndi chuma chawo ndi moyo wawo; ndiponso amene 
anawalandira (iwo) ndi kuwapatsa malo ndi kuwathandiza, awa ndiabale 
otchinjirizana wina ndi mnzake. Ndipo anthu amene akhulupirira 

koma nasiya kusamuka (kudza ku Madina), palibe udindo pa inu wa 
kuwateteza kufikira nawonso atasamuka (kudza ku Madina). Ngati 
atakupemphani chithandizo cha chipembedzo athandizeni, kupatula 
(akaputana ndi anthu) amene pakati panu ndi iwo pali chipangano, 
(pamenepo musawathandize pomenyana ndi osakhulupirirawo omwe 
muli nawo chipangano). Ndipo Allah Ngowoona zomwe muchita. 


73. Ndipo (anthu) amene sadakhulupirire (Allah) amatetezana okha ndi 
kukhala abwenzi pakati pawo. Ngati nanunso simuchita izi, padzakhala 
chisokonezo m’dziko ndi chionongeko chachikulu. 


74. Amene akhulupirira nasamuka, namenya nkhondo panjira ya Allah 
(pamodzi nanu), ndiponso amene anawalandira (osamukawo), 
nawapatsa malo ndi kuwathandiza, iwo ndi omwe ali okhulupirira mwa 
choonadi. Iwo adzapeza chikhululuko ndi zopatsidwa za ulemu. 


75. Ndipo aja akhulupirira pambuyo (pa Amuhajirina ndi Answari), nawonso 
nasamukira (ku Madina kukakhala pamodzi ndi Mtumiki ndi Asilamu 
anzawo), namenyanso nkhondo pamodzi nanu, iwo ndi amene ali mwa 
inu. Koma achibale chakubadwana, ndiamene ali oyenera (kulowerana 
mmalo pa chuma) ena ndi ena, mmene zilili) m'buku la Allah. Ndithudi, 
Allah Ngodziwa chilichonse. 

Sa Sûrat 9. At-Taubah BS 


Surat At-Taubah idavumbulutsidwa ku Madina m'chaka cha 9 cha 
kusamuka. Ndipo Ali mwana wa Abu Twalib (r.a) adaitenga Surayi kunka 
nayo ku Hajj komwe kudali Asilamu. Ndipo adawerenga. Mmenemo 
nkuti Abubakar Swidiki (r.a) ndiye adali mtsogoleri woyanga'nira 
mapemphero a Hajj. 











Surayi ili ndi Ayah (ndime)129. Ndipo yayamba ndi kufotokoza 
za kudzipatula kwa Allah ku Amushirikina. Pa chifukwa ichi 
ikutchedwanso Stirat Bara'at (kudzipatula). Ndipo kenako yafotokoza 
za miyezi yopatulika ndi mapangano a Amushirikina, kuti adali oyenera 
kuwakwaniritsa ngati iwo eni sadawaswe. Ndipo woswa pangano 
ngoyenera kuthiridwa nkhondo. 


Surayi yafotokoza kuti mutu wodziyandikitsa kwa Allah ndiko 
kumkhulupirira Iye. Chikhulupiliro sichingakhale chokwanira 
pokhapokha okhulupirira akonde kwambiri Allah ndi Mtumiki wake 
kuposa china chilichose. Allah wafotokozanso kuti kunyadira mphamvu 
kumalepheretsa kupambana pa nkhondo, monga momwe zidawachitikira 
Asilamu pa nkhondo ya Hunain. Ndipo m'sura iyi, Amushirikina 
aletsedwa kulowa mu Msikiti Wopatulika umene uli mu mzinda wa 
Makka; chifukwa iwo ndi nyasi. Msurayi mulinso lamulo lomenyana 
nawo nkhondo Ayuda ndi Akhrisitu kufikira atapereka msonkho. Ndipo 
m’surayi afotokozanso za chiwerengero cha miyezi yopatulika ndi kuti 
nkhondo ikabuka, nkofunika kwa Asilamu onse kupita kunkhondo. 


M'surayi afotokozanso makhalidwe a Asilamu ena omwe Chisilamu 
chawo chidali chachiphamaso; akauzidwa zopita ku nkhondo adali 
kukana ndipo adalinso kulimbikitsa anzawo kuti asapiteko. 


M'suramu mulinso lamulo lakuti munafig akamwalira, Mtumiki 
asampemphelere. Ndipo surayi yafotokoza za chikhalidwe cha anthu 
kumbali ya chikhulupiliro ndi za msikiti womwe achiphamaso adamanga 

n’cholinga choti awagawe Asilamu pa gulu lawo. Kenako Allah 
wafotokozanso za makhalidwe a anthu okhulupirira Allah omwe ali 
owona pa chikhulupiliro chawo, ndi kulandira kulapa kwa anthu omwe 
adatsalira mu mzinda wa Madina Mtumiki (s.a.w) atapita ku nkhondo. 


Surayi yatsiriza nkunenetsa kuti Allah adasankha Muhammad 
(s.a.w) kuti akhale Mthenga wachifundo kwa anthu ake, ndi kuti Allah 
adzamsunga ngati anthu atamuukira. 





1. Uku ndikudzipatula kochokera kwa Allah ndi Mtumiki wake ku 
(mapangano) amene mudapangana nawo (kenako nkuswa mapangano 
awowo) a m’gulu la Amushirikina.!"! 


2. (Auze Amushirikina kuti): Yendani pa dziko miyezi inayi basi. (Pambuyo 
pake sipadzakhala chitetezo pakati pawo ndi ife). Ndipo dziwani 
kuti inu simungathe kumpambana Allah. Ndipo Allah Ngosambula 
osakhulupirira. 


3. Ndipo uku ndi kulengeza kochokera kwa Allah ndi Mtumiki Wake kwa 
Anthu pa tsiku la Hajj yaikulu kuti ndithu Allah ndi Mtumiki Wake 
adzichotsa mmapangano a Amushirikina (omwe ali achinyengo). 
Choncho, ngati mulapa ndibwino kwa inu; ndipo ngati mutembenuka 
ndi kunyoza, dziwani kuti inu simungamulepheretse Allah. Ndipo auze 
za chilango chowawa amene sadakhulupirire. 


4. Kupatula ena amene mudapangana nawo mapangano mwa Amushirikina, 
(omwe adasunga mapangano awo), kenako sadapungule chilichonse 
ndipo sadathandize aliyense pa inu, akwaniritseni mapangano awo 


[1] (Ndime 1-2) Omasulila Qur’an adati Arabu adali kuswa mapangano amene adamanga 
pamodzi ndi Mtumiki wa Allah. Potero, Allah adalamula Mtumiki Wake kuti 
awaponyere mapangano awo. Choncho, Mtumiki adatuma Abubakari (r.a) kukhala 
mtsogoleri wa anthu kumapemphero a Hajj. Ndipo adamtsatanso Ali (r.a) kumeneko 
ndi nkhani yokhayokhayo kuti akawawerengere anthu kuti Allah ndi Mtumiki Wake 
atulukamo m’mapangano okhalirana mwa mtendere ndi Amushirikina sadzaloledwa 
kuyandikira Nyumba Yopatulika chaka chotsatiracho, ndikutinso sadzaloledwa 
kuzungulira Nyumba yopatulikayo uku ali maliseche. 

mpaka m’nyengo yawo. Ndithu Allah akukonda amene akumuopa (ndi 
kusunga mapangano). 


5. Ndipo miyezi yopatulika ikatha (yomwe njoletsedwa kuchitamo nkhondo), 
apheni Amushirikina paliponse pamene mwawapeza (menyanani nawo), 
ndipo agwireni (monga momwe iwo akukuchitirani). Ndipo azungulireni 
ndi kuwakhalira pa njira zonse. Koma akalapa nayamba kupemphera 
Swala, ndikupereka chopereka (Zakaat), ilekeni njira yawoyo (asiyeni). 
Ndithu Allah Ngokhululuka kwambiri, Ngwachisoni chosatha. 


6. Ndipo ngati mmodzi wa Amushirikina Atakupempha chitetezo (kuti 
amvere mawu a Allah), mtetezeni kuti amve mawu a Allah. Kenako 
(ngati sadakhutitsidwe nawo), mpititseni kumalo kwake mwamtendere 
(ngati safuna kulowa m’Chisilamu). Izi nchifukwa chakuti iwo ndi anthu 
osadziwa. 


. Chingakhalepo bwanji chipangano pakati pa Amushirikina (oswa 
mapangano nthawi ndi nthawi) ndi Allah ndi Mthenga Wake, kupatula 
okhawo amene mudapangana nawo mapangano pa Msikiti Wopatulika? 
(Amene adakwaniritsa mapangano awo). Ngati iwo akupitiriza 
kulungama (posunga mapanganowo) kwa inu, nanunso pitirizani 
kulungama kwa iwo. Ndithu Allah akukonda amene akumuopa. 


8. (Kodi inu ndiye osunga malonjezo?) Bwanji? Pomwe iwo akakhala 
ndi mphamvu pa inu sakusungirani chibale kapena pangano? 
Amakusangalatsani ndi pakamwa pawo pomwe mitima yawo ikukana 
(kukukondani). Ndipo ambiri a iwo ngoukira malamulo (a Allah).!"! 


9. Asinthanitsa Ayah za Allah (ndi zinthu za dziko lapansi) ndi mtengo 
wochepa, ndipo atsekereza (anthu) kunjira Yake. Ndithu nzoipa kwabasi 
zomwe iwo akhala akuchita. 


10. Sasunga chibale pa okhulupirira ngakhale pangano. Awo ndiwo opyola 
malire. 


[1] Allah akuti kodi mungapangane nawo mapangano anthu oti akapeza mwawi 
wokugonjetsani inu sasunga chibale chomwe chidali pakati panu ngakhale pangano? 
Iwo amakunenerani mawu otsekemera ngati uchi pomwe mitima yawo ndi yodzadzidwa 
ndi mkwiyo ndi inu. 

11. Koma ngati alapa nayamba kupemphera Swala ndikupereka chopereka 
(Zakaat), ndiye kuti ndi abale anu pa chipembedzo. Ndipo tikuzifotokoza 
Ayah zi (mwabwino) kwa anthu odziwa. 


12. Ndipo ngati aswa malumbiro awo pambuyo pomanga chipangano 
chawo, ndi kuyamba kutukwana chipembedzo chanu, menyanani nawo 
atsogoleri a kusakhulupirira. Ndithu iwo alibe mapangano, (sasunga 
mapangano. Menyanani nawo) kuti iwo aleke (machitidwe awo oipa). 


13. Kodi nchotani kuti musamenyane nawo anthu omwe aswa malonjezo 
awo, natsimikiza kumtulutsa (kumpirikitsa mu mzinda wa Makka, kapena 
kumupha) Mtumiki? Iwo ndi amene adayamba kukuputani pachiyambi, 
nanga mukuwaopa chotani? Allah ndiye wofunika kumuopa, ngati inu 
mulidi okhulupirira. 


14. Menyanani nao; Allah awalanga kupyolera m’manja anu, ndipo 
awasambula ndi kukupulumutsani kwa iwo ndi kuchiritsa kuwawidwa 
(komwe kudali) m'mitima mwa anthu okhulupirira (chifukwa cha 
masautso omwe adawapeza kwa iwo). 


15. Ndi kuchotsa mkwiyo wa m’mitima mwawo (Asilamu). Ndi kuti 
Allah Alandire kulapa kwa amene wamfuna. Ndipo Allah Ngodziwa, 
Ngwanzeru zakuya. 


16. Kodi mukuganiza kuti mungosiidwa chabe Allah asanawaonetsere 
poyera amene amenyera chipembedzo mwa inu ndi amene sachita 
ubwenzi (ndi wina wake) kupatula Allah ndi Mtumiki wake ndi 
okhulupirira? Ndipo Allah Ngodziwa zonse zimene muchita. 


17. Nkosayenera kwa Amushirikina kukhala (ndi udindo) woyang’anira 
Misikiti ya Allah pomwe iwo akudzichitira okha umboni kuti 
ngosakhulupirira. Awo (ndi omwe) zochita zawo zabwino zapita 
pachabe. Ndipo iwo ku Moto adzakhala nthawi yaitali. 


18. Ndithu oyang'anira Misikiti ya Allah ndi kuiyendera ndi amene 
akhulupirira Allah ndi tsiku lachimaliziro, ndi kumapemphera Swala ndi 
kupereka chopereka (Zakaat) ndipo saopa aliyense koma Allah yekha. 
Choncho, iwowo ndi amene akuyembekezeka kukhala mwa oongoka. 

19. Kodi kumwetsa madzi (anthu) ochita Hajj ndi kusunga Msikiti Wopatulika 
mukukuyesa kuti nkofanana ndi yemwe wakhulupirira Allah ndi tsiku 
lachimaliziro, ndi kumenya nkhondo pa njira Ya Allah? Sangakhale 
ofanana kwa Allah. Ndipo Allah saongola anthu ochita zolakwa. 


20. Amene akhulupirira, ndi kusamuka, ndi kumenya nkhondo pa njira ya 
Allah ndi chuma chawo ndi matupi awo, ali ndi ulemelero waukulu kwa 
Allah. Iwowo ndiwo opambana. 


21. Mbuye wawo akuwauza nkhani yabwino ya chifundo chochokera kwa 
Iye, ndi chiyanjo (Chake) ndi Minda yomwe mkati mwake adzapezamo 
mtendere wamuyaya. 


22. Adzakhala m’menemo muyaya. Ndithu Allah ali nawo malipiro aakulu 
zedi. 


23. E inu amene mwakhulupirira! Musawachite makolo anu ndi abale 
anu kukhala atetezi anu ngati (iwo) akukonda kusakhulupirira m”malo 
mokhulupirira. Ndipo mwa inu amene ati awasankhe kukhala atetezi, 
otero ndiwo adzichitira okha zoipa. 


24. Nena: “Ngati makolo anu, ana anu, abale anu, akazi anu, ndi anansi 
anu ndi chuma chimene mwachipata, ndi malonda anu amene mukuopa 
kuti angaonongeke, ndi nyumba zanu zimene mukuzikonda, (ngati 
zinthuzi zili) zokondeka kwamhiri kwa inu kuposa Allah ndi Mtumiki 
Wake ndi kuchita Jihâd pa njira Yake, choncho dikirani kufikira Allah 
adzabwera ndi lamulo Lake (lokukhaulitsani). Ndipo Allah satsogolera 
anthu otuluka m'chilamulo (Chake). 


25. Ndithu Allah wakhala akukupulumutsani (kwa adani anu) m”malo ambiri 
omenyanira nkhondo, ndi pa tsiku la Hunaini, pamene kudakunyengani 
kuchuluka kwanu. Koma sikudakuthandizeni chilichonse. Ndipo 
dziko lidakupanani ngakhale kuti lidali lotambasuka ndipo kenako 
mudatembenukira kumbuyo (kuthawa).!" 


Apa Allah akuwakumbutsa Asilamu kuti wakhala akuwapulumutsa m’nkhondo 
zosiyanasiyana, makamaka pa nkhondo ya Hunaini pamene Asilamu adali kudzitama 
kuti sangagonjetsedwe chifukwa cha kuchuluka kwawo. Koma kuchulukako 
sikudawathandize chilichonse. Nthawi zonse chofunika kwa Msilamu nkudalira Allah. 
Asadalire mphamvu zake, chuma kapena zina zotero. 

26. Kenaka Allah adatsitsa mpumulo Wake kwa Mtumiki Wake ndi kwa 
okhulupirira. Ndipo adatsitsa asilikali ankhondo (angelo) omwe 
simudawaone. Ndipo adawakhaulitsa osakhulupirira. Imeneyo ndiyo 
mphoto ya osakhulupirira. 


27. Ndipo pambuyo pa izi, Allah alandira kulapa kwa amene wamfuna (mwa 
osakhulupirira powalowetsa m’Chisilamu). Ndipo Allah Ngokhululuka 
Ngwachisoni chosatha. 


28. E inu amene mwakhulupirira! Ndithu opembedza mafano ndi nyansi, 
choncho, asayandikire Msikiti Wopatulika chikatha chaka chaochi. Ngati 
mukuopa umphawi, posachedwa Allah Akulemeretsani ndi zabwino 
Zake akafuna. Ndithu Allah Ngodziwa zonse, Ngwanzeru zakuya. 


29. Menyanani ndi omwe sakhulupirira Allah ndi tsiku lachimaliziro, 
omwenso sakusiya zoletsedwa zomwe Allah ndi Mtumiki Wake waletsa; 
omwenso satsatira chipembedzo choona mwa amene adapatsidwa 
mabuku. (Menyanani nawo) kufikira apereke msonkho ndi manja awo 
uku ali odzichepetsa. 


30. Ndipo Ayuda akunena kuti Uzairi ndimwana wa Mulungu, naonso 
Akhrisitu akunena kuti Mesiya (Isa (Yesu!) ndimwana wa Mulungu. 
Awa ndi mawu amene akunena ndi pakamwa pawo (popanda umboni 
wochokera kwa Allah); akutsanzira zonena za omwe sadakhulupirire 
kale. Allah awaononge; kodi iwo akusokera chotani (kusiya choonadi)? 


31. Awachita ophunzira a za chipembedzo chawo ndi ansembe awo kukhala 
milungu kusiya Allah (powatsata pa zimene akuwalamula popanda 
umboni wa Allah). (Amsandutsanso) Mesiya (Isa (Yesu?) mwana wa 
Mariya (kukhala mulungu); chikhalirecho sadalamulidwe china koma 
kupembedza Mulungu Mmodzi. Palibe wopembedzedwa mwachoonadi 
koma Iye, wapatukana ndi zimene akumphatikiza nazozo. 


32. Akufuna kuzimitsa kuunika kwa Allah (Chisilamu) ndi pakamwa pawo; 
ndipo Allah sadzalola koma kukwaniritsa kuunika kwake ngakhale kuti 
osakhulupirira zikuwanyansa. 

33. Iye ndi Yemwe adatuma Mtumiki Wake ndi ulangizi ndiponso 
chipembedzo choona kuti achiwonetsere pa zipembedzo zonse, ngakhale 
atanyansidwa nazo Amushirikina. 


34. E inu amene mwakhulupirira! Ndithu ambiri ophunzira a za 
chipembedzo cha Chiyuda ndi cha Chikhristu, akudya chuma cha anthu 
mwachinyengo ndi kusekeleza anthu ku njira ya Allah. Ndipo amene 
akusonkhanitsa golide ndi siliva popanda kuzipereka pa njira ya Allah, 
auze nkhani ya chilango chowawa. 


35. Pa tsiku lomwe (chuma chawo) chidzatenthedwa ku moto wa Jahannam, 
ndipo ndi chumacho zidzatenthedwa nkhope zawo, nthiti zawo ndi 
misana yawo (ali kuwuzidwa kuti): “Izi ndi zija zomwe mudadzisungira 
nokha. Choncho lawani (chilango) cha zomwe mudali kuzisunga.!"! 


36. Ndithu chiwerengero cha miyezi kwa Allah (pa chaka), ndi miyezi 
khumi ndi iwiri m'chilamulo cha Allah kuyambira tsiku lomwe adalenga 
thambo ndi nthaka. M’menemo muli miyezi inayi yopatulika. Ichi ndicho 
chipembedzo cha Allah cholunjika, choncho musadzichitire nokha zoipa 
m”menemo. Ndipo menyanani ndi Amshrikina nonse pamodzi monga 
momwe akumenyana nanu onse pamodzi. Ndipo dziwani kuti Allah ali 
pamodzi ndi oopa.!” 


37. Ndithu kutalikitsa ndi kuchedwetsa (mwezi wopatulika kuti usafike 
mwamsanga), kumaonjezera kusakhulupirira (mwa Allah), zoterozo 
akusokerezedwa nazo amene sadakhulupirire. Chaka china amauyesa 
wosapatulika pomwe chaka china amauyesa wopatulika ndi cholinga 
chokwaniritsa chiwerengero cholingana ndi miyezi yomwe Allah 
adaipatula kukhala yopatulika. Choncho, chimene Allah adaletsa, 


[1] Mu Ayah iyi, Allah akuchenjeza amene akusonkhanitsa chumacho nkumangochiunjika 
m’nkhokwe popanda kutulutsamo chopereka (Zakaat). Akawalanga nacho pa tsiku 
la chimaliziro ndi chilango cha moto. Tero, tulutsamoni Zakaat m’chuma chanu. 
Musanyozere lamulo la Allah. 


[2] Chiwerengero chamiyezi m'chaka, ndi khumi ndi iwiri monga mwalamulo la Allah. 
M'miyeziyi muli miyezi inayi yopatulika yomwe ndi Rajabu, Thul Oa'da, Thul Hijja 
ndi Muharamu. M’miyeziyi nkosaloledwa kuchita nkhondo pokhapokha mutaputidwa 
ndi adani. 

amachiyesa chololedwa. Zakometsedwa kwa iwo zochita zawo zoipa. 
Ndipo Allah sawatsogolera anthu osakhulupirira.!" 


38. E inu amene mwakhulupirira! Mwatani; mukauzidwa (kuti): “Pitani 
mukachite Jihâd pa njira ya Allah,” mukudziremetsa pa nthaka 
(polemedwa ndi kutulukako)? Kodi mwasangalatsidwa ndi moyo 
wa pa dziko lapansi kuposa moyo wa tsiku lachimaliziro? Koma 
zosangalatsa za m’moyo wa dziko lapansi poyerekeza ndi (moyo wa) 
tsiku lachimaliziro, ndi zochepa kwambiri. 


39. Ngati simupita (ku nkhondoko), (Allah) akulangani ndi chilango 
chowawa, ndipo abweretsa anthu ena m'malo mwa inu; ndipo 
simungamuvutitse ndi chilichonse (ngati musiya kupita kukamenyera 
chipembedzo Chake). Ndipo Allah Ngokhoza chilichonse. 


40. Ngati simumthandiza (Mtumuki Muhammad {s.a.w} palibe 
kanthu), ndithu Allah adamthandiza pamene adamtulutsa aja amene 
sadakhulupirire. Pamene adali awiriwiri kuphanga, pamene ankanena 
kwa mnzake: “Usadandaule. Ndithu Allah ali nafe pamodzi.” Ndipo 
Allah adatsitsa mpumulo Wake pa iye, ndipo adaamthangata ndi asilikali 
a nkhondo omwe simudawaone. Ndipo mawu a amene sadakhulupirire 
adawachita kukhala apansi ndipo mawu a Allah ndiwo apamwamba. 
Ndipo Allah Ngopambana, Ngwanzeru zakuya. 


41. Pitani (mukamenyane) muli opepukidwa ndi olemedwa; ndipo 
menyerani njira ya Allah nchuma chanu ndi inu nomwe. Zimenezi 
nzabwino kwa inu ngati muli anthu odziwa. 


42. Ukadakhala ulendo wokafuna za m'dziko zopepuka kuzipeza, ndi 
ulendo wofupika, ndithu akadakutsata (achiphamaso). Koma ulendo 
wamavutowu wakhala wautali kwa iwo. Ndipo iwo alumbilira Allah 


[1] Kuichedwetsa miyezi yopatulika, kapena ina mwa iyo ndi kuichotsa mu mndondomeko 
wake umene Allah adaiika monga momwe ankachitira anthu am"nyengo ya umbuli, 
kumawaonjezera kusakhulupilira anthu osakhulupilira mwa Allah. Arabu m’nyengo 
ya umbuli amauyesa mwezi wopatulika kukhala wosapatulika akafuna kuti achite 
nkhondo m’mweziwo. Ndipo mwezi wosapatulika amauyesa wopatulika ncholinga 
choti akwaniritse chiwerengero cha miyezi yopatulika yomwe Allah adaipatula. 
Zonsezi zimachitika pofuna kukwaniritsa zilakolako zawo zoipa. 

(ponena kuti): “Kukadakhala kotheka kwa ife, tikadapita nanu.” (Pa 
mawu awa), akudziononga okha. Ndipo Allah akudziwa kuti iwo 
Ngabodza. 


43.Allah wakukhululukira. Bwanji  wawaloleza kutsalira? 
(Ukadayembekeza) kufikira adziwike kwa iwe amene akunena 
zoona, ndikuti uwadziwe abodza. 


44. Sangakupemphe chilolezo (chotsala ku nkhondo) amene akhulupirira 
Allah ndi tsiku lachimaliziro kuti asapite kukamenyera (chipembedzo 
cha Allah) ndi chuma chawo ndi Matupi awo. Ndipo Allah akuwadziwa 
amene akumuopa. 


45. Ndithu amakupempha chilolezo aja amene sakhulupirira Allah ndi tsiku 
la chimaliziro, ndipo mitima yawo yakaikira, ndipo iwo, chifukwa cha 
kukaika kwawo akungotekeseka. 


46. Akadafunadi kuti atuluke (kupita ku nkhondo) akadakonzekera 
zokonzekera za ku nkhondo; koma Allah sadafune kuti iwo apiteko; 
choncho adawatsekereza, ndipo kudanenedwa: “Khalani pamodzi ndi 
Otsalira.” 


47. Ngati akadatuluka nanu pamodzi, sakadakuonjezerani chilichonse 
koma chisokonezo ndi kuyenda mwa ukazitape pakati panu ndicholinga 
chokufunirani chisokonezo, ndipo mwa inu alipo akuwamvelera, ndipo 
Allah Ngodziwa za oipa. 


48. Ndithudi, akhala akukufunirani chisokonezo kuyambira kale, 
akusanthulirasanthulira zinthu (n’cholinga choti athane nawe) kufikira 
choonadi chadza ndi kuonekera poyera lamulo la Allah (lowakhaulitsa 
Ayuda) iwo asakufuna. 


49. Ndipo mwa iwo pali yemwe akuti: “Ndiloreni ine (kuti nditsale ku 
nkhondo) ndipo musandiponye m’mayeso (kuopa kuti ndingalakwe 
ndikaona akazi akumeneko).” Dziwani kuti iwo agwera kale m’mayesero. 
Ndipo, ndithu Jahannam ikawazinga mbali zonse osakhulupirira. 


50. Chikakupeza chabwino, (iwe Mtumiki Muhammad (s.a.w) ndi okutsatira) 
zimawanyansa, ndipo vuto likakupeza amanena: “Tidalingalira zinthu 
zathu kale. (Nchifukwa chake mavuto atizemba).” Ndipo amatembenuka 

nkupita uku akukondwa.!"! 


51. Nena: “Palibe chomwe chitipeze koma chimene Allah watilembera. Iye 
ndi Mbuye wathu.” Choncho, Asilamu ayadzamire kwa Allah Yekha. 


52. Nena: “Kodi chilipo chimene mukuyembekezera mwa ife posakhala 
chimodzi mwa zinthu ziwiri zabwino, (kupambana pa nkhondo 
ndi kupeza zotolatola zake, kapena kufa ndikukalowa ku Munda 
wamtendere)? Ndipo nafe tikukuyembekezerani kuti Allah akupatsani 
chilango chochokera kwa Iye, kapena kupyolera m’manja mwathu. 
Choncho bayembekezerani; nafenso tikuyembekezera nanu limodzi.” 


53. Nena (kwa achiphamaso): “Perekani (chuma chanu) mwa chifuniro 
kapena mosafuna sichizalandiridwa kwa inu. Ndithu inu ndinu anthu 
otuluka m’chilamulo cha Allah.” 


54. Palibe chomwe chidaletsa kulandiridwa kwa zopereka zawo koma 
chifukwa chakuti iwo sadakhulupirire Allah ndi Mtumiki Wake; 
ndiponso sapita kopemphera koma mwaulesi; ndipo sapereka chopereka 
koma monyinyirika. 

55. Ndipo chisakudolole chuma chawo kapena ana awo. Ndithu Allah 
akufuna kuwalanga nazo pa moyo wa pa dziko lapansi, ndi kuti mitima 
yawo ichoke ali osakhulupirira. 


56. Ndipo akulumbira (m’dzina la) Allah kuti iwo ali pamodzi ndi inu; 
pomwe iwo sali pamodzi nanu koma ndithu iwo ndi anthu amantha. 


57. Ngati akadapeza linga lothawiramo pena mapanga kapena pamalo pena 
polowa (ndithu) akadathawira kumeneko mwa liwiro. 


58. Ndipo alipo ena mwa iwo (achiphamaso) amene akukunyogodola 
mkugawa kwako sadaka. Akapatsidwa kanthu m’menemo amakondwera 
koma akapanda kupatsidwa akukwiya nawe. 


59. Ndipo ngati iwo akadakondwera ndi chimene Allah ndi Mtumiki Wake 


[1] Achinyengo sadali kufunira zabwino Asilamu ngakhale kuti adali kudzipachika m’gulu 
la Asilamu mwachinyengo. Ankati vuto likawagwera Asilamu amasangalala. Koma 
chikawadzera chabwino amadandaula. 

wawapatsa, nanena: “Allah watikwanira. Posachedwapa Allah ndi 
Mtumiki Wake atipatsa zabwino Zake. Ndithu ife tikufunitsitsa kwa 
Allah.” (Ndiye kuti Allah akadawapatsa zambiri). 


60. Ndithu sadaka (za Zakaati) ndi za mafukara, masikini, ogwira ntchito 
yosonkhetsa sadakazo, owalimbitsa mitima yawo (pa Chisilamu amene 
alowa kumene), kuombolera akapolo (kuti akhale afulu), kuthandizira 
amene ali m’ngongole; kuzipereka pa njira ya Allah; ndi kuwapatsa a 
paulendo (omwe alibe choyendera). Ili ndi lamulo lochokera kwa Allah, 
ndipo Allah Ngodziwa kwabasi, Ngwanzeru zakuya.!"! 


61. Ndipo alipo ena mwa iwo amene akuzunza Mneneri ponena kuti: “Uyu 
ndi khutu (lomvetsera nkhani iliyonse popanda kuiganizira).” Nena: 
“Ndi khutu labwino kwa inu.” (Mwini khutulo) amakhulupirira Allah, 
amakhulupirira (zonena) za okhulupirira, ndipo (iye) ndichifundo kwa 
amene akhulupirira mwa inu. Ndipo amene akuvutitsa Mtumiki wa 
Allah adzakhala ndi chilango chopweteka. 


62. Akulumbira kwa inu potchula dzina la Allah kuti akukondweretseni 
(chikhalirecho akunyoza Allah ndi Mtumiki Wake), pomwe Allah 
ndi Mtumiki Wake ndiye wofunika kuti amkondweretse ngati iwo 
ngokhulupiriradi (mwachoonadi). 


63. Kodi sadziwa kuti amene akulimbana ndi Allah ndi Mtumiki Wake, 
adzapeza moto wa Jahannam ndi kukhalamo nthawi yaitali? Kumeneko 
ndikuyaluka kwakukulu. 


[1] M'ndime iyi Allah akutifotokozera magulu a anthu amene ngoyenera kuwagawira 
chuma cha Zakaat. Iwo ndi awa:- 1. Osauka amene sangagwire ntchito nkudzipezera 
okha chakudya (mafukara). 2. Osauka amene alibe zokwanira pa zofunikira pa moyo 
wawo (Masikini). 3. Amene akusonkhetsa chuma cha Zakaat cho omwe ntchito yawo 
ndiyokhayo. 4. Amene angolowa kumene m'Chisilamu omwe akuyembekezedwa 
kuti akapatsidwa adzalimbikitsidwa mitima yawo pa chipembedzochi. 5. Amene 
afuna kudziombola ku ukapolo. 6. Amene akulephera kulipira ngongole ya choonadi. 
7. Amene akuchita Jihad panjira ya Allah. 8. Wapaulendo amene alibe choyendera 
(ndalama zoyendera). 

64. Achiphamaso akuopa kuwatsikira Sura yomwe ingawafotokozere 
(zachinyengo chawo) chomwe chili m’mitima mwawo. Nena: “Chitani 
zachipongwe. Ndithu Allah atulutsira poyera zomwe mukuziopazo (kuti 
Asilamu asazidziwe).” 


65. Ndipo utawafunsa (chifukwa ninji chipembedzo akuchichitira 
chipongwe)? Anena: “Ife timangosereula ndi kusewera basi (palibe 
china).” Nena: “Mumachitira Allah ndi Ayah (ndime) Zake ndi Mtumiki 
Wake zachipongwe?” 


66. Musapereke madandaulo (abodza), ndithu mwaonetsera ukafiri wanu 
poyera, pambuyo pa kukhulupirira kwanu (kwabodza). Ngati gulu 
lina mwa inu tilikhululukira (litalapa), gulu lina tililanga chifukwa cha 
kupitiriza kulakwa kwawo. 


67. Achiphamaso aamuna ndi achiphamaso aakazi onse khalidwe lawo ndi 
limodzi. Amalamulira zoipa ndikuletsa zabwino, ndipo amafumbata 
manja awo (sathandiza pa zabwino). Amuiwala Allah (ponyozera 
malamulo Ake). Iyenso wawaiwala (powanyozera). Ndithu achiphamaso 
ngotuluka mchilamulo (cha Allah). 


68. Allah walonjeza achiphamaso aamuna ndi achiphamaso aakazi ndi akafiri 
moto wa Jahannam, akakhala m’menemo nthawi yaitali. Umenewo 
ukukwanira kwa iwo (kuwalanga). Ndipo Allah wawatembelera, ndipo 
iwo adzapeza chilango cha nthawi zonse. 


69. (Inu osakhulupirira) ndinu ofanana ndi amene adalipo patsogolo panu. 
(Tikuonongani monga tidawaonongera iwo; koma) iwo adali ndi nyonga 
zambiri kuposa inu; adalinso ndi chuma chambiri ndi ana ambiri kuposa 
inu. Choncho, adasangalalira gawo lawo, inunso mukusangalalira gawo 
lanu monga momwe adasangalalira gawo lawo omwe adalipo patsogolo 
panu, ndipo mwamira m’zoipa monga momwe adamilira iwo. Awo 
ndi amene zochita zawo zidapita pachabe padziko lapansi ndi pa tsiku 
lachimaliziro. Awo ndi omwe ali otaika (oluza). 


70. Kodi siidawadzere nkhani ya amene adalipo patsogolo pawo anthu a 
Nuh, Âdi ndi Samudu; anthu a Ibrahim ndi anthu a ku Madiyan ndi 

(anthu) a m’midzi imene idatembenuzidwa kumwamba kukhala pansi, 
pansi kukhala kumwamba? Atumiki awo adawadzera ndi zisonyezo 
zoonekera (koma adakana kuwatsata. Choncho, Allah adawaononga). 
Allah sadawachitire choipa, koma ankadzichitira okha zoipa. 


71. Okhulupirira aamuna ndi okhulupirira aakazi, ndiabwenzi omvana 
pakati pawo. Amalamula zabwino ndikuletsa zoipa ndipo amapemphera 
Swala ndi kupereka chopereka (zakaat), ndipo amamvera Allah ndi 
Mtumiki Wake. Awo ndi omwe Allah adzawachitira chifundo. Ndithu 
Allah Ngwamphamvu zoposa, Ngwanzeru zakuya. 


72. Allah waalonjeza okhulupirira aamuna ndi okhulupirira aakazi Minda 
yomwe pansi (ndi patsogolo) pake mitsinje ikuyenda, adzakhala 
m’menemo nthawi yaitali. Ndi mokhala mwabwino m'Minda ya 
Edeni. Ndipo chiyanjo chochokera kwa Allah ndichachikulu (omwe 
ndi mtendere waukulu kwambiri kuposa zonse). Kumeneko ndiko 
kupambana zedi. 


73. E iwe Mneneri! Limbana ndi osakhulupirira ndi achiphamaso ndipo 
uwaumire mtima. Mbuto yawo ndi ku Jahannam. Taonani kuipa kwa 
malo obwerera. 


74. (Achiphamaso pambuyo pomunenera Allah ndi Mtumiki Wake mawu 
oipa), akulumbira potchula dzina la Allah (kuti) sadanene (zonyoza), 
pomwe adanenadi mawu aukafiri, ndipo akana chikhulupiliro pambuyo 
posonyeza Chisilamu chawo (chabodza); ndipo adatsimikiza (kuchita) 
zomwe sadathe kuzifika. Komatu sadaone choipa (m'kudza kwa 
Chisilamu), koma kuti Allah ndi Mtumiki Wake adawalemeretsa ndi 
zabwino zake. Choncho Ngati alapa, zikhala zabwino kwa iwo. Ndipo 
ngati anyoza, Allah awalanga ndi chilango chowawa pa moyo wa pa 
dziko lapansi ndi patsiku lachimaliziro. Ndipo sadzakhala ndi mtetezi 
ngakhale aliyense wowapulumutsa pa dziko. 


75. Pakati pawo alipo amene adalonjeza Allah kuti, “Ngati atipatsa zabwino 
zake (chuma) tidzapereka sadaka ndi kukhala m’gulu la ochita zabwino.” 


76. Koma pamene adawapatsa zabwino Zakezo, adazichitira umbombo 
nanyoza, natembenukira kutali (ndi Allah). 

77. Choncho, chotsatira chake adawaika chinyengo m’mitima mwawo 
kufikira tsiku lokumana naye (Allah), chifukwa cha kuphwanya kwawo 
zomwe adamulonjeza Allah. Ndiponso chifukwa cha zabodza zomwe 
ankanena. 


78. Kodi sadziwa kuti Allah akudziwa zobisika zawo ndi manong’onong’o 
awo ndikuti Allah Ngodziwa zinthu zamseri? 


79. Amene akuwanyogodola okhulupirira opereka sadaka yambiri, 
ndiponso (amene akunyoza) amene sapeza (chopereka) koma 
chinthu chochepa; ndikumawachitira chipongwe, Allah adzawalipira 
chipongwe chawocho. Iwo adzapeza chilango chopweteka. 


80. (E iwe Mtumiki!) Uwapemphere chikhululuko (achiphamaso) kapena 
usawapemphere, (zonsezo nchimodzimodzi). Ngakhale utawapemphera 
chikhululuko chochuluka kwabasi mokwanira makumi asanu ndi 
awiri (70) Allah sangawakhululukire. Zimenezo nchifukwa chakuti 
iwo amkana Allah ndi Mtumiki Wake. Ndipo Allah satsogolera anthu 
ophwanya malamulo (Ake). 


81. Akondwa amene adasiidwa m’mbuyo (osapita kunkhondo) chifukwa 
chakukhala kwawo m°’mbuyo polekana ndi Mtumiki wa Allah, nakuda 
kumenyana pa njira ya Allah ndi chuma chawo ndi miyoyo yawo, nati 
(kwa anzawo): “Musapite (ku nkhondo) m'nthawi yotenthayi.” Auze: 
“Moto wa Jahannam ngotentha kwambiri akadakhala akuzindikira.” 


82. Choncho, aseke pang’ono (padziko lapansi). Ndipo adzalira kwambiri 
(patsiku lachimaliziro); (iyo ndi) mphoto ya zomwe adapeza (kuchokera 
m’zochita zawo zoipa).!" 


83. Ngati Allah akubweza (ku nkhondoko) nkufika kugulu lina la mwa iwo 
ndipo iwo nkukupempha chilolezo chakutuluka (kupita ku nkhondo 
zomwe zidzapezeke mtsogolo), nena: “Inu simudzatuluka nane 
mpaka muyaya, ngakhalenso kumenyana ndi adani pamodzi nane; inu 


[1] Anthu achinyengo (achiphamaso) adakana kupita naye limodzi Mtumiki (s.a.w) ku 
nkhondo namasangalalira kukhala kwawoko. Ndipo apa Allah akuwauza kuti asangalale 
ndi kuseka pang’ono. Koma adzalira ndi kukukuta mano nthawi yaitali. 

mudakonda kukhala nthawi yoyamba; choncho khalani (nthawi zonse) 
pamodzi ndi otsalira (pambuyo).” 


84. Ndipo usamupemphelere konse aliyense wa iwo yemwe wamwalira, 
ndipo usaimilire pamanda ake (kumpemphelera); ndithu iwo amukana 
Allah ndi Mtumiki Wake, ndipo amwalira uku ali opandukira chilamulo 
(cha Allah). 


85. Ndipo chisakudolole chuma chawo kapena ana awo. Ndithu Allah 
akufuna kuwalanga ndi zimenezo pa dziko lapansi, ndi kuti mizimu 
yawo ichoke ali osakhulupirira. 


86. Ndipo Sura ikavumbulutsidwa (yonena kuti): “Mkhulupirireni Allah 
ndi kumenya nkhondo (chifukwa cha chipembedzo Chake) pamodzi ndi 
Mtumiki Wake,” opeza bwino mwa iwo akukupempha chilolezo (kuti 
asapite ku nkhondo), ndipo akuti: “Tisiye tikhale pamodzi ndi okhala 
(otsalira m"mbuyo).” 


87. Akondwera pokhala limodzi ndi otsalira m°mbuyo (akazi ndi ana). 
Ndipo mitima yawo yadindidwa chidindo (yatsekedwa), choncho iwo 
sazindikira. 

88. Koma Mtumiki ndi amene akhulupirira pamodzi ndi iye amenya 
nkhondo ndi chuma chawo ndi matupi awo. Iwowo ndiwo opeza 
zabwino, ndiponso iwowo ndiwo opambana. 


89. Allah wawakonzera minda yoyenda mitsinje pansi (ndi patsogolo) pake; 
adzakhala m°’menemo nthawi yaitali. Kumeneko ndiko kupambana 
kwakukulu. 


90. Ndipo adza eni madandaulo (owona) mwa anthu akumidzi (omwe ndi 
Asilamu) kuti awapatsechilolezo (chosapita ku nkhondo). Koma adakhala 
(popanda kupempha chilolezo kwa Mtumiki) amene amunamiza Allah 
ndi Mtumiki Wake. (Amenewa ndi achiphamaso omwe amadzitcha kuti 
ndi Asilamu pomwe sadali Asilamu). Mwa iwo amene sadakhulupirire 
Allah chiwapeza chilango chopweteka. 

91. Palibe tchimo (kusapita kunkhondo) kwa amene ali ofooka 
(pachilengedwe chawo), ngakhale kwa odwala, ngakhale kwa omwe 
sapeza chothandiza (pa ulendo ngakhale chosiira akubanja lawo) ngati 
iwo ali ndi cholinga chabwino pa Allah ndi Mtumiki Wake. Palibe njira 
(yowadzudzulira) amene akuchita zabwino. Ndipo Allah Ngokhululuka 
kwabasi, Ngwachisoni zedi. 


92. Ndiponso (palibe tchimo) kwa amene akukudzera kuti uwatenge (kupita 
ku nkhondo) iwe uunena: “Ndilibe choti ndikunyamulireni,” nabwerera 
maso awo akutuluka misozi chifukwa cha kudandaula posapeza zimene 
zingawathandize pa ulendowo. 


93. €) Ndithu njira (yodzudzulidwa) ili pa arnene akukupempha chilolezo 
(choti asapite ku nkhondo ndi kusiyanso kupereka chuma chawo) 
pomwe iwo ngolemera. Akonda kukhala pamodzi ndi otsala m"mbuyo. 
Ndipo Allah wadinda chidindo (cha mantha) m’mitima mwawo, tero 
sadziwa (chilichonse chowathandiza). 


94. Akudandaulirani madandaulo mukabwerera kwa iwo (ndi kukumana 
nawo). Nena: “Musapereke madandaulo; sitikukhulupirirani. Allah 
watifotokozera kale nkhani zanu. Posachedwa Allah ndi Mtumiki Wake 
aona zochita zanu, kenako muzabwezedwa (pambuyo pa imfa) kwa 
Wodziwa zamseri ndi zoonekera. Choncho, Iye adzakufotokozerani 
zimene mudali kuchita.” 


95. Mukabwerera kwa iwo, adzalumbira m’dzina la Allah kwa inu kuti 
muwasiye (musawachite kanthu). Choncho, apatukireni. Ndithu iwo 
ndiuve ndipo malo awo ndi ku Jahannam. Iyi ndi mphoto ya zomwe 
adali kupeza (kuchokera m’zochita zawo zoipa). 


96. Akulumbira kwa inu kuti muwayanje, choncho ngati muwayanja, ndithu 
Allah sayanja anthu otuluka m'chilamulo. 


97. Arabu a kumizi ngoyipitsitsa pa kusakhulupirira ndi uchiphamaso 
ndiponso ngoyenera kusazindikira malire a zomwe Allah wavumbulutsa 
kwa Mtumiki Wake. Komatu Allah Ngodziwa kwambiri, Ngwanzeru 
zakuya. 

98. Ndipo alipo ena mwa Arabu a kuchimizi omwe amachichita chimene 
akupereka pa njira ya Allah ngati dipo (laulere lopanda phindu), 
ndikumadikira kwa inu kuti miliri ikupezeni. Miliri yoipa ili pa iwo; 
(iwapeza okha). Ndipo Allah Ngwakumva (nkhani iliyonse), Wodziwa 
(chilichonse). 


99. Ndipo alipo ena mwa Arabu a kuchimizi omwe akukhulupirira Allah ndi 
tsiku lachimaliziro ndipo zomwe akupereka (pa njira ya Allah) amazichita 
monga chodziyandikitsira nacho kwa Allah, ndi (chowachititsa kuti 
apeze) mapemphero a Mtumiki. Tamverani! Ndithu zimenezo ndizinthu 
zowayandikitsa kwa Allah. Allah adzawalowetsa ku Mtendere Wake. 
Ndithu Allah Ngokhululuka kwambiri, Ngwachisoni chosatha. 


100. Ndipo amene adatsogolera poyamba, a m'gulu la Amuhajirina ndi 
Answari, ndi omwe adawatsatira iwo mwa ubwino, Allah adzakondwa 
nawo. Naonso adzakondwera Naye (pa zomwe adzapatsidwa ndi 
Allah). Ndipo wawakonzera minda yomwe mitsinje ikuyenda pansi (ndi 
pasogolo) pake, adzakhala m"menemo muyaya. Uko ndikupambana 
kwakukulu. 


101. Ndipo ena mwa Arabu a kuchimizi omwe akukhala m’mphepete 
mwanu (m’mphepete mwa mzinda wa Madina) alipo achiphamaso 
(achinyengo), ndiponso eni mzinda wa Madina aphunzira ukatswiri 
wachinyengo (kotero kuti) sukuwadziwa, Ife tikuwadziwa. Tiwalanga 
kawiri (pa dziko lapansi) ndipo kenako adzabwezedwa kuchilango 
chachikulu (pa tsiku lachimaliziro). 


102. Ndipo alipo ena omwe avomereza uchimo wawo (nalapa kwa Allah). 
Asakaniza zochita zabwino ndi zina zoipa. Ndithu Allah alandira kulapa 
kwawo. Ndithu Allah Ngokhululuka, Ngwachisoni chosatha. 


103. Tenga sadaka (Zakaat) m'chuma chawo kuti uwayeretse nayo 
(kumachimo ndi umbombo) ndi kuti uwatukulire nayo ulemelero 
wawo kwa Allah; ndipo apemphere (zabwino ndi chiongoko). Ndithu 
mapemphero ako kwa iwo ndimpumulo. Ndipo Allah Ngwakumva, 
Wodziwa (chilichonse). 

104. Kodi sadziwa kuti Allah ndi Yemwe amalandira kulapa kwa akapolo 
Ake, ndi kulandira sadaka, ndikuti Allah ndi Mwini kulandira kulapa 
mochuluka ndiponso Wachisoni chosatha? 


105. Ndipo auze: “Gwirani ntchito; Allah ndi Mtumiki Wake ndi okhulupirira 
aona ntchito yanuyo posachedwa. Ndipo (kenako) mudzabwezedwa 
kwa Wodziwa zamseri ndi zoonekera poyera. Choncho adzakuuzani 
zonse (zimene) mudali kuchita.” 


106. Ndipo aliponso ena amene (adagwa m'machimo omwe) 
akuyembekezera lamulo la Allah, (kulapa kwawo sikunavomerezekebe), 
kapena awalanga kapenanso awavomera kulapa kwawo. Ndipo Allah 
Ngodziwa (khalidwe lawo ndi zomwe zili m”mitima mwawo), Wanzeru 
zakuya (pa zonse zomwe akuchita kwa anthu Ake popereka mphoto ndi 
chilango). 


107. Ndipo (alipo achiphamaso ena) amene adamanga msikiti ndi cholinga 
chodzetsa masautso ndi (kulimbikitsa) kusakhulupirira Allah ndi 
kuwagawa okhulupirira (mu umodzi wawo) ndi kuupanga kukhala msasa 
wa omwe adamthira nkhondo Allah ndi Mtumiki Wake kale. Ndithu 
alumbira (ndikunena): “Sitidali ncholinga china (pomanga msikitiwo) 
koma ubwino.” Koma Allah akuikira umboni kuti iwo ngabodza. 


108. Usaimilire (ndi kupemphera) m’menemo mpang’ono pomwe. Ndithu 
msikiti umene udakhazikitsidwa poyamba ncholinga choopa Allah 
ndiwo wofunika kuti uimilire m’menemo (ndi kupemphera). M’menemo 
muli anthu okonda kudziyeretsa (matupi ndi mitima yawo); ndipo Allah 
amakonda odziyeretsa. 


109. Kodi amene wakhazikitsa maziko a chomanga chake chifukwa 
choopa Allah ndi kufunafuna chiyanjo (Chake), sindiye wabwino, 
kapena Yemwe wakhazikitsa maziko a chomanga chake m’mphepete 
mwa dzenje (lakuya) lomwe dothi lake likugumukira (m’dzenjemo) 
ndipo nkugwa pamodzi naye m”moto wa Jahannam, (ameneyu ndiye 
wabwino)? Ndithudi, Allah saongolera anthu ochita zoipa. 

110. Chomanga chawo chomwe adachimanga sichileka kudzetsa chikaiko 
ndi kusakhazikika m’mitima mwawo kufikira mitima yawo itaduka 
(ndi madandaulo kapena imfa). Ndipo Allah Ngodziwa (chilichonse), 
Ngwanzeru zakuya (m’zochitachita Zake). 


111. Ndithu Allah wagula kwa okhulupirira moyo wawo ndi chuma chawo 
(kuti apereke moyo wawo ndi chuma chawo pomenya nkhondo pa 
njira ya Allah) kuti iwo alandire Munda wamtendere. Akumenya 
nkhondo pa njira ya Allah, ndipo akupha ndi kuphedwa. Ili ndi lonjezo 
loona lokakamizika pa Iye lomwe likupezeka m’buku la Taurati, Injili 
ndi Our'an. Kodi ndani wokwaniritsa lonjezo lake kuposa Allah? 
Choncho kondwerani ndi kugulitsa kwanu komwe mwagulitsana Naye. 
Kumeneko ndiko kupambana kwakukulu. 


112. (Awo amene alonjezedwa kupeza izi, ndi) omwe amalapa (akalakwa); 
ochita mapemphero (awo m'njira yoyenera); otamanda Allah kwambiri; 
ochulukitsa kusala (Swaumu kapena oyendayenda padziko ncholinga 
chochitira zabwino anthu), owerama, ogwetsa nkhope zawo pansi; 
olamula zabwino; oletsa zoipa ndi osunga malire a Allah (malamulo 
Ake). Choncho, auze nkhani yabwino awo amene akhulupirira. 


113. Nkosayenera kwa Mneneri ndi amene akhulupirira kuwapemphera 
chikhululuko opembedza mafano ngakhale atakhala abale awo, pambuyo 
poonekera kwa iwo kuti iwowo ndi anthu a ku Moto. 


114. Ndipo sikudali kupempha chikhululuko kwa Ibrahim kuwapemphera 
bambo wake koma chifukwa cha lonjezo lomwe adamulonjeza. Koma 
pamene zidaonekera kwa iye poyera kuti iwo (bambo wake) ndi mdani 
wa Allah, adadzipatula kwa iwo. Ndithudi, Ibrahim adali wochulukitsa 
kupempha Allah modzichepetsa, woleza mtima. 


115. Ndipo Allah sangasokeretse anthu (ndi kupititsa chilango pa iwo) 
pambuyo powaongolera ku Chisilamu; koma pokhapokha atawonetsa 
poyera kwa iwo zimene zingafunike kuzipewa. Ndithu Allah Ngodziwa 
chilichonse. 


116. Ndithudi, Allah ndi Wake ufumu wakumwamba Ndi pansi. Amapereka 
moyo ndi imfa. Inu mulibe mtetezi ngakhale mthandizi koma Allah 
basi. 

117. Ndithu Allah wafunira zabwino Mtumiki Wake ndi Amuhajirina 


ndi Answari amene adamtsatira iye (Muhammad {s.a.w}) m’nthawi 
yamasautso (pokamenyana ndi Aroma pankhondo ya Tabuk), nthawi 
yomwe mitima ya ena a iwo idatsala pang'ono kupotoka (kutsata 
machitidwe achikafiri); kenako Allah adawatembenukira ndi chifundo. 
Ndithu Iye (Allah) kwa iwo Ngodekha, Ngwachisoni chosatha.!"! 


118. Ndiponso (adawatembenukira mwachifundo) aja atatu amene 


adawadikiritsa (pakusavomera msanga kulapa kwawo), kufikira pamene 
dziko lidawapana ngakhale lidali lophanuka, nabanika m’mitima 
mwawo natsimikiza kuti palibe komuthawira Allah (kwina) koma kwa 
Iye (Allah polapa). Kenako (Allah) adawatsogolera kulapa kuti alape. 
Ndithu Allah Ngolandira kulapa, Ngwachisoni chosatha. 


119. E inu amene mwakhulupirira! Opani Allah, ndipo khalani pamodzi ndi 


owona (amene akuchitsimikiza Chisilamu chawo ndi zochita zawo, osati 
kungoyankhula pakamwa pokha). 


120. Nkosayenera kwa anthu a mu mzinda wa Madina ndi amene ali 


m’mphepete mwawo, mwa Arabu a kuchimizi, kutsalira m’mbuyo 
mwa Mtumiki wa Allah (poleka kutsagana naye ku nkhondo), ndiponso 
nkosayenera kwa iwo kudzikonda okha kuposa iye (Mtumiki). Zimenezo 
nchifukwa chakuti iwo silingaapeze ludzu kapena mavuto kapena njala 
pa njira ya Allah, ndipo sangaponde malo owakwiitsa osakhulupirira, 
ndipo sangampatse mdani chompatsa chilichonse chopweteka koma 
kulembedwa kwa iwo pa zimenezo (kuti achita) ntchito yabwino. Ndithu 
Allah sawononga malipiro a ochita zabwino. 


121. Ndipo sangapereke chopereka chaching’ono kapena chachikulu, ndipo 


u 


sangadutse ntunda wachigwa; koma kulembedwa kwa iwo kuti Allah 
adzawalipira malipiro abwino pa zomwe adali kuchita. 


Nkhondo ya Tabuk idachitika m’mwezi wa Rajab m'chaka cha chisanu nchinayi 
chakusamuka. Idali pakati pa Asilamu ndi Aroma. Gulu lankhondo la Chisilamu lomwe 
lidapita kunkhondo linkatchedwa “Gulu la Masautso” chifukwa kukonzekera kwa 
nkhondoyi kudachitika m’nyengo ya masautso kwa anthu. Ndipo pamene Mtumiki 
adafika ku Tabuk, adadza msogoleri wa gulu lankhondo la Aroma wotchedwa Yohane 
namvana kuti pasakhale nkhondo. M’malo mwake iye adzapereka “Jiziya” (msonkho), 
motero Mtumiki adabwerera ku Madina. lyi idali nkhondo yake yomaliza. 

122. Nkosafunika kwa okhulupirira kutuluka onse (m”midzi yawo kupita 
ku Madina ndi kusiya midzi yopanda anthu). Nchifukwa ninji silituluka 
gulu m'fuko lililonse mwa iwo (ndikupita ku Madina kwa Mtumiki) 
kukaphunzira bwino za Chipembedzo, ndipo akawachenjeze anthu awo 
akazabwerera kwa iwo kuti aope. 


123. E inu amene mwakhulupirira! Menyani nkhondo ndi awo osakhulupirira 
amene ali pafupi nanu, ndipo apeze kuuma mtima mwa inu. Ndipo 
dziwani kuti ndithu Allah ali pamodzi ndi oopa (Iye). 


124. Ndipo nthawi zonse sura (yatsopano) ikavumbulutsidwa, alipo 
mwa iwo (achiphamaso) amene akunena: “Ndani mwa inu sura 
iyi yamuonjezera chikhulupiliro?” Koma amene akhulupirira 
yawaonjezera chikhulupiliro ndipo iwo akukondwera. 


125. Koma amene ali ndi matenda m’mitima mwawo, yawaonjezera zoipa 
pamwamba pa zoipa zomwe adali nazo, ndipo akufa ali osakhulupirira. 


126. Kodi saona kuti iwo akuyesedwa mayeso chaka chilichonse kamodzi, 
kapena kawiri, (kapena kochulukirapo)? Koma salapa (kwa Allah) 
ndiponso iwo sakumbukira. 


127. Ndipo nthawi iliyonse sura yatsopano ikavumbulutsidwa 
amayang’anana (iwo achiphamaso kuti athawe, asamvere mawu ake, 
uku akuuzana pakati pawo): “Kodi alipo amene akukuonani?” Kenako 
amatembenuka nkuthawa. Tero, Allah waikhotetsa mitima yawo 
chifukwa chakuti iwo ndi anthu osazindikira. 


128. Ndithu wakudzerani Mtumiki wochokera mwa inu. Zimamudandaulitsa 
iye zomwe zikukuvutitsani; iye ngoikira mtima pa inu pokufunirani 
zabwino; ndipo pa okhulupirira ngodekha ndiponso ngwachisoni. 


129. Koma ngati (iwo osakhulupirira) apitiriza kunyoza, nena: “Allah 
wandikwanira (palibe vuto lingapezeke kuchokera kwa inu) palibe woti 
nkupembedzedwa koma Iye basi. Ndatsamira kwa Iye. Ndipo Iye, ndi 
Bwana wa Arsh (mpando wachifumu) yaikulu!” 








Surat 10. Yûnus Juzu 11 








Sa Sûrat 10. Yûnus BS 


Surayi yayamba ndikufotokoza za ulemelero wa Buku la Qur’an 
ndi zomwe Amushirikina ankamunenera Mtumiki Muhammad (s.a.w). 
Kenako yafotokoza za dziko lapansi ndi zisonyezo za Allah zomwe zili 
m’menemo zosonyeza kukhoza kwake. 











Surayi yakambanso za mphoto ya tsiku lachimaliziro (tsiku la Qiyâma) 
ndi machitidwe a Allah kwa osakhulupirira. Ndipo yafotokozanso za 
chikhalidwe cha anthu pamavuto ndi pamtendere. Yakambanso kuti Allah 
ndiye ali ndi mphamvu pachilichonse, osati mafano. Ndipo yawatokosa 
amene akuti Qur’an njopeka kuti apeke sura imodzi yonga ngati ya 
m’Qur’an. 

Msurayi Allah akuchenjezanso anthu za chilango Chake choopsa, 
ndi momwe mitima ya anthu ilili. Ndipo yanenetsa kuti Allah akuona 
chilichonse chimene anthu akuchita. 


Kenako yafotokoza mawu omutonthoza Mtumiki pakuwawidwa 
kwake ndi kusakhulupirira kwa anthu ake pomwe adali kuwauza momveka 
bwino. Ndipo yamthonthoza potchula zomwe aneneri ankapezana nazo 
kwa anthu awo. Choncho yadza nkhani ya Nuh, nkhani ya Musa ndi 
Haarun pamodzi ndi Farawo ndi ana a Israyeli. Ndipo kenako yanena 
nkhani ya Yunus yemwe Surayi idatchulidwa ndi dzina lake 





M'dzina la Allah Wachifundo chambiri, Wachisoni chosatha. 


. Alif-Lam-Ra. Izi ndi Ayah za m'buku lanzeru. (Lokamba zanzeru 
zokhazokha). 


. Kodi nchodabwitsa kwa anthu kuti tamuvumbulutsira (chivumbulutso) 
munthu wochokera mwa iwo (yemwe ndi Muhammad (s.a.w?) kuti: 
“Chenjeza anthu ndipo awuze nkhani yabwino amene akhulupirira kuti 

iwo adzapeza ulemelero waukulu kwa Mbuye wawo?” Osakhulupirira 
adati: “Ndithudi uyu ndi wa matsenga (mfiti) wowonekera.”!!! 


3. Ndithu Mbuye wanu ndi Allah Amene adalenga thambo ndi nthaka (ndi 
zonse za m’menemo) m’masiku asanu ndi limodzi; (masiku omwe 
palibe yemwe akuwadziwa kutalika kwake koma Iye Yekha), kenako 
adakhazikika pa Arsh (Mpando Wake wachifumu, kukhazikika kwake 
akukudziwa ndi Iye Yekha basi). Amayendetsa zinthu (za zolengedwa 
Zake). Palibe muomboli (woombola wina) koma pambuyo pa chilolezo 
Chake (Allah). Uyo ndiye Allah Mbuye wanu; choncho mupembedzeni 
Iye. Kodi simungakumbukire (kuti mafanowo si milungu)? 


4. Kobwerera kwanu nonsenu ndi kwa Iye. Ili ndilonjezo la Allah loona. 
Ndithu Iye ndi Yemwe adayamba kulenga (zolengedwa), ndiponso ndi 
Yemwe adzazibwereza (pambuyo pa imfa) kuti adzawalipire amene 
adakhulupirira ndi kumachita zabwino mwa chilungamo. Ndipo 
amene sadakhulupirire, akapeza zakumwa za madii owira ndi chilango 
chopweteka chifukwa cha kusakhulupirira kwawo. 


5. Iye (Allah) ndiYemwe adapanga dzuwa kukhala lowala, ndi mwezi 
kukhala wounika; ndipo adaukonzera mbuto (masitesheni) kuti mudziwe 
kuchuluka kwa zaka ndi chiwerengero chake. Allah sadalenge zimenezo 
koma mwachoonadi (ndi cholinga cha nzeru). Akufotokoza Ayah (Zake) 
kwa anthu ozindikira.”! 


6. Ndithu m’kusinthanasinthana kwa usiku ndi usana, ndi zomwe Allah 
walenga kumwamba ndi pansi, ndithudi, ndi zisonyezo kwa anthu oopa 
(Allah). 


[1] Allah akuti: Sikunayenere kwa anthu kudabwa ndi kutsutsa chivumbulutso chathu kwa 
munthu wochokera mwa iwo yemwe cholinga chake nkuti achenjeze anthu za chilango 
cha Allah ndi kuti awauze nkhani zabwino amene mwa iwo akhulupilira. Ndiponso 
nkosayenera kwa iwo kumunenera Muhammadi (s.a.w), Mtumiki wathu, kuti iye ndi 
wa matsenga. 


[2] Mbuye wanu ndi Yemwe adalenga thambo ndi nthaka. Ndipo dzuwa adalipanga kuti 
lizipereka kuwala ku zolengedwa; naonso mwezi kuti uzitumiza kuunika. Ndipo mwezi 
adaupangira njira momwe umayenda. Ndipo kuunika kwake kumakhala kosiyanasiyana 
chifukwa cha masitesheniwa. Izi nkuti zikuthangateni powerengera nthawi, ndikuti 
mudziwe chiwerengero cha zaka. Allah adalenga zimenezi ncholinga chanzeru zakuya. 

7. Ndithu amene sayembekeza kukumana Nafe, nakondetsetsa umoyo 
wapadziko lapansi ndi kukhazikika (mtima) ndi za mmenemo, ndi 
omwe akunyozera Ayah Zathu, 


8. Iwowo (onse) malo awo ndi ku Moto chifukwa cha zomwe adazipeza 
(m'njira zosayenera). 


9. Ndithu amene akhulupirira ndi kumachita zabwino, Mbuye wawo 
awaongola chifukwa cha chikhulupiliro chawo. Pansi (ndi patsogolo) 
pawo mitsinje ikuyenda m’Minda yamtendere. 


10. Mapemphero awo m’menemo adzakhala kunena: “Subuhanaka 
Lahuma’ Ulemelero ndi Wanu, E Inu Allah!” Ndipo kulonjerana kwawo 
m’menemo kudzakhala kunena: “Salaam (alayikum’) Mtendere (ukhale 
pa inu).” Ndipo duwa yawo yomaliza (idzakhala kuyamika ponena kuti) 
“Alham’du Lillah Rabil a'lamin’. Kuyamikidwa konse nkwa Allah 
Mbuye wa zolengedwa.”!! 


11. Ndipo Allah akadakhala kuti akuwapatsa anthu zoipa mwachangu 
(zomwe iwo akuzifulumizitsa) monga mmene amawapatsira mwachangu 
zabwino (akamupemphamo, ndiye kuti) ikadalamulidwa nthawi yawo 
(yowaonongera koma Allah amawamvera chisoni), koma amene saopa 
kukumana Nafe tikuwasiya akuyumbayumba m’zoipa zawo. 


12. Ndipo vuto likamkhuza munthu amatipempha (m’kakhalidwe kake 
konse), chogona, chokhala kapena choimilira. Koma tikamchotsera 
vuto lomwe lidampeza, amayenda ngati sanatipempheko pa vuto lomwe 
Iidamkhudza. Momwemo ndimo zakometseredwa kwa opyola malire 
zomwe ankachita.”! 


[1] Pemphero la okhulupilira lidzakhala kumuyeretsa Allah kuzimene adali kumunenera 
osakhulupilira pa dziko lapansi. Nayenso Allah adzakhala akuwalonjera. Ndipo 
nawo adzakhala akulonjerananso wina ndi mnzake. Uku nkutsimikizira mtendere ndi 
kukhazikika kopanda kutekeseka ndi china chilichonse. Ndipo nthawi zonse kothera 
kwa mapemphero awo ndi kuthokoza Allah powalimbikitsa pa chikhulupiliro. 


[2] Munthu vuto likamkhudza mthupi mwake, kapena pachuma chake ndi mwina motero 
apo mpomwe amazindikira za kufooka kwake. Amayamba kumkuwira Mbuye wake 
Allah ndi kumpempha m‘kakhalidwe kake konse- chogona, chokhala, choimilira kuti 
amchotsere mliri umene wamgwera. Koma Allah akamuyankha namchotsera vutolo 

13. Ndipo ndithu tidaiononga mibadwo yambiri patsogolo panu pamene 
idachita zoipa. Komatu atumiki awo adawadzera ndi zisonyezo 
zoonekera, koma sadali oti nkukhulupirira. Umo ndi momwenso 
tidzawalipire anthu ochita zoipa! 


14. Kenako takupangani inu (Asilamu) kukhala olowa m’malo mwawo pa 
dziko pambuyo pawo kuti tione mmene mungachitire (zabwino kapena 
zoipa). 


15. Ndipo Ayah Zathu zomveka bwino zikawerengedwa kwa iwo, 
akunena amene sayembekezera kukumana ndi Ife: “Bwera ndi Qur’an 
(yogwirizana ndi zofuna zathu) osati iyi, kapena uyisinthe (pang’ono).” 
Nena: “Nkosatheka kwa ine kuisintha mwachifuniro changa. Sinditsata 
koma zimene zikuvumbulutsidwa kwa ine. Ndithu ine ndikuopa chilango 
cha tsiku lalikulu ngati ndinyoza Mbuye wanga.” 


16. Nena: “Allah akadafuna, sindikadakuwerengerani Qur’aniyi ndiponso 
sakadakudziwitsani Qur’aniyo, ndidakhala pakati panu moyo wanga 
(zaka zambiri) isadavumbulutsidwe, (simudandimve ndikunena 
chilichonse cha utumiki). Kodi mulibe nzeru?” 


17. Ndani woipitsitsa woposa yemwe akumpekera Allah bodza, ndi yemwe 
akutsutsa Ayah Zake? Ndithudi, sangapambane wochita zoipa. 


18. Ndipo iwo akupembedza milungu yina kusiya Allah, yomwe singathe 
kuwapatsa masautso (ngati atasiya kuipembedza) ndiponso siyingathe 
kuwapatsa chithandizo (ngati atalimbika kuipembedza) ndipo akunena: 
“Two (mafanowo) ndi aomboli athu kwa Allah.” Nena: “Kodi mukumuuza 
Allah zomwe sakudziwa kumwamba ndi pansi? Wapatukana Allah 
Ndipo watukuka kuzimene akum’phatikiza nazo.” 


19. Ndipo ndithudi anthu kalero (m'nthawi ya Adam) adali mpingo 
umodzi (opembedza Allah), koma adasiyana (pambuyo pake). Ndipo 


amamfulatira Allah napitiriza kumlakwira naiwala ubwino wa Allah ngati kuti vuto 
silidamkhudze, ngati kutinso sadampempheko Allah. Ichi ndicho chikhalidwe cha anthu 
ambiri. Amadziwa Allah pomwe mavuto akawagwera. Koma akakhala pamtendere 
Allah amamuiwala. 

pakadapanda liwu lochokera kwa Mbuye wako, lomwe lidatsogola 
(lakuti adzawalanga tsiku la Qiyâma), ndithu kukadaweruzidwa pakati 
pawo m'zomwe adali kusiyana.!" 


20. Ndipo akunena: “Kukadakhala kuti chinatsitsidwa kwa iye chizindikiro 
(chotsimikizira uneneri wake) chochokera kwa Mbuye wake (chomwe 
takhala tikuchipempha nthawi ndi nthawi).” Nena (kwa iwo): “Ndithu 
kudziwa zobisika nkwa Allah Yekha. Choncho dikirani (chiweruzo cha 
Allah) inenso pamodzi nanu ndine mmodzi wa odikira.” 


21. Ndipo tikawalawitsa anthu mtendere pambuyo pa masautso omwe 
adawakhudza, pompo iwo amayamba kuzichitira ndale Ayah Zathu. 
Nena: “Allah ngwachangu kwambiri poononga ndale (zawo).” Ndithu 
amithenga athu (angelo) akulemba ziwembu zanu (zonse) zimene 
mukuchita. 


22. Iye ndi Yemwe amakuyendetsani pa ntunda ndi pa nyanja; kufikira 
pomwe mumakhala m’zombo; ndipo zimayenda nawo (zombozo) ndi 
mphepo yabwino, naisangalalira. (Mwadzidzidzi) namondwe nkuzidzera 
(zombozo) ndipo mafunde nkuwadzera mbali zonse natsimikiza kuti 
azingidwa (ndi chionongeko); amampempha Allah modzipereka kwa 
Iye mukupempha kwawo (uku akunena): “Ngati mutipulumutsa pa ichi, 
tidzakhala m’gulu la oyamika (nthawi zonse)!” 


23. Koma akawapulumutsa, pompo akuyamba kudzitukumula ndi 
kuononga pa dziko popanda chowayenereza (kutero). E inu anthu! 
Ndithu kuononga kwanu kukubweretserani masautso inu nokha. Ndipo 
chisangalalo (chake) cha moyo wa dziko lapansi (nchochepa). Kenako 
kobwerera kwanu ndi kwa Ife, ndipo tidzakuuzani zomwe munkachita. 


Ndithudi, anthu mchilengedwe chawo adali a mpingo umodzi wogonjera Allah 
mwa chilengedwe. Kenako Allah adawatumizira aneneri kuti awatsogolere kunjira 
Yake molingana ndi chilamulo chake Allah. Koma ngakhale zili tere anthu adali ndi 
ufulu mwa chilengedwe chawo kulandira choipa kapena chabwino. Potero, choipa 
chidawagonjetsa ena a iwo natsata zilakolako za satana. Nasiyana ndi anzawo chifukwa 
chazimenezo. Komatu padali lamulo la Allah la pachiyambi loti oipa sadzawalanga 
mwachangu koma kufikira nthawi yawo itakwana. Pakadapanda lamuloli ndiye kuti 
onse akadawalanga nthawi yomweyo. 

24. Ndithu fanizo la moyo wadziko lapansi lili ngati madzi amvula, tawatsitsa 
kuchokera ku mitambo nkusakanikirana ndi zomera za m’nthaka zomwe 
anthu ndi nyama amadya; kufikira nthaka ikakwaniritsa kukongola 
kwake ndi kudzikometsa ndipo eni (nthaka) nkuganiza kuti iwo ali ndi 
mphamvu pa nthakayo (pokolola zomwe zili pamenepo). Mwadzidzidzi 
nkuzidzera lamulo Lathu (za pa nthakazo), usiku kapena masana, 
nkuzichita kukhala ngati zokololedwa ngati kuti sizidalipo dzulo (lake). 
Motere tikufotokoza Ayah kwa anthu olingalira. 


25. Ndipo Allah akuitanira (anthu Ake) ku Nyumba yamtendere. Ndipo 
amamuongolera kunjira yolungama amene wamfuna (ngati ali wotheka 
kuongoka). 


26. Ndipo omwe achita zabwino, adzapata (malipiro) abwino ndi zoonjezera. 
Ndipo fumbi silikavindikira nkhope zawo. Ndiponso kunyozeka 
sikukawapeza. Iwowo ndiwo anthu a ku Munda wamtendere; mmenemo 
akakhala nthawi yaitali. 


27. Ndipo amene akolola zoipa (kuchokera m’zochita zawo zoipa) mphoto 
ya choipa ndiyofanana ndi icho; ndipo kunyozeka kudzawapeza; 
sadzakhala ndi aliyense wotha kuwateteza ku chilango cha Allah. 
Nkhope zawo zidzakhala ngati zaphimbidwa ndi zidutswa za usiku wa 
m'dima, (zidzakhala zakuda kwambiri); awo ndiwo anthu a ku Moto. 
Iwo mmenemo adzakhala nthawi yaitali. 


28. Ndipo (akumbutse za) tsiku lomwe tidzawasonkhanitsa onse. Kenako 
tidzawauza amene ankaphatikiza (Allah ndi mafano kuti): “Imani 
pompo inu pamodzi ndi aphatikizi anuwo.” Ndipo tidzawasiyanitsa 
pakati pawo; koma aphatikizi awowo adzati: “Simudali kutipembedza 
ife (koma mudali kupembedza zilakolako zanu).” 


29. “Allah akukwanira kukhala mboni pakati pathu ndi pakati panu. Ndithu 
ife sitidali kuzindikira za mapemphero anu. (Sitinkazindikira kuti inu 
mukutipembedza).” 


30. Kumeneko munthu aliyense adzadziwa zimene adatsogoza; ndipo 
adzabwezedwa kwa Allah, Mbuye wawo Woona ndipo zidzawasowa 
zimene adali kupeka. 

31. Nena: “Kodi ndani akukupatsani (zopatsa) kuchokera kumwamba 
(povumbwitsa mvula), ndi pansi (pomeretsa mmera)? Nanga ndani 
amakupatsani kumva ndi kupenya? Nanga ndani amene akutulutsa 
chamoyo kuchokera m'chakufa, ndi kutulutsa chakufa kuchokera 
m'chamoyo? Nanga ndani akukonza zinthu zonse?” Anena: “Ndi 
Allah.” Choncho, nena: “Kodi bwanji simukumuopa?” 


32. Uyo ndi Allah, Mbuye wanu Woona; nanga pali chiyani pambuyo 
poleka choonadi, sikusokera basi? Kodi nanga mukutembenuzidwa 
chotani (kusiya choonadi)? 


33. Momwemo liwu la Mbuye wako latsimikizika kwa amene adatuluka 
m'chilamulo cha Allah kuti iwo sadzakhulupirira. 


34. Nena: “Kodi alipo mwa aphatikizi anu (mafano) amene angayambitse 
kulenga zolengedwa; kenako (zitafa) ndikuzibweza?” Nena: “Allah 
ndi Yemwe akuyambitsa zolengedwa kenaka ndi kuzibweza (pambuyo 
poonongeka). Nanga mukunamizidwa chotani (kusiya chikhulupiliro)?” 


35. Nena: “Kodi alipo mwa aphatikizi anu (mafano) woongolera 
kuchoonadi?” Nena: “Allah ndi Yemwe akuongolera ku choonadi. Kodi 
amene akutsogolera ku choonadi sindiye woyenera kwambiri kutsatidwa 
kapena (woyenera kutsatidwa ndi) yemwe sakutha kudziongola 
pokhapokha atawongoledwa ndi wina wake? Nanga mwatani kodi, kodi 
mukuweruza bwanji?” 


36. Ndipo ambiri a iwo satsatira (china) koma zoganizira basi, (osati 
chomwe afufuza ndikuchizindikira ndi nzeru zawo). Ndithu choganizira 
sichithandiza ngakhale pang’ono ku choonadi. Ndithu Allah akudziwa 
zonse zimene akuchita. 


37. Ndipo sikotheka Qur’an iyi kukhala yopekedwa, yosachokera kwa Allah 
(monga momwe munenera). Koma (yachokera kwa Allah) kutsimikizira 
zomwe zidalipo patsogolo pake, ndi kulongosola za buku (lakale). Palibe 
chikaiko m’menemo (kuti) yachokera kwa Mbuye wa zolengedwa. 


38. Kapena akunena kuti waipeka? Nena: “Tabwerani ndi sura (imodzi) 
yofanana ndi iyo, ndipo itanani amene mungathe (kuwaitana kuti 

akuthandizeni) kupatula Allah, ngati inu mukunena zoona (kuti Qur’aniyi 
waipeka Muhammad {s.a.w}).” 


39. Koma atsutsa zomwe sakuzizindikira (m°mene zilili) ngakhale 
tanthauzo lake (la kuona kwake kapena kunama kwake) lisanawafike. 
Momwemonso adatsutsa omwe adalipo patsogolo pawo. Choncho, 
taona momwe mathero a anthu ochimwa adalili. 


40. Ndipo mwa iwo pali ena omwe akuikhulupirira (Qur’an), ndipo ena 
mwa iwo sakuikhulupirira. Ndipo Mbuye wako akuwadziwa bwino 
oononga. 


41. Ndipo ngati apitiriza kukutsutsa, nena: “Ine ndili ndi ntchito yanga, 
inunso muli ndi ntchito yanu. Inu mwatalikirana nazo zimene ndikuchita, 
inenso ndatalikirana nazo zimene mukuchita!” 


42. Ndipo mwa iwo alipo ena amene akumvetsera kwa iwe, (koma osati 
ndi cholinga choti adziwe). Kodi iwe ungathe kuwamveretsa agonthi, 
chikhalirecho nzeru alibe? 


43. Ndipo alipo ena mwa iwo amene akukutong’olera maso (kukuyang’ana 
monyoza). Kodi iwe ungathe kuwatsogolera akhungu, chikhalirecho sali 
openya? 


44. Ndithu Allah sachitira anthu choipa chilichonse. Koma anthu akudzichitira 
okha zoipa. (Adapatsidwa nzeru, koma sazigwiritsa ntchito). 


45. Ndipo (akumbutse za) tsiku lomwe adzawasonkhanitsa (onse) ngati 
kuti sadakhale (pa dziko lapansi) koma ola limodzi la usana (atathedwa 
nzeru). Adzazindikirana pakati pawo; (koma aliyense sadzalabadira 
mnzake). Ndithu aonongeka amene adatsutsa za kukumana ndi Allah 
ndipo sadali oongoka. 


46. Ndipo ngati tingakusonyeze (pompano pa dziko lapansi) zina mwa 
zomwe tikuwalonjeza ndikuwachenjeza nazo, kapena kukubweretsera 
imfa (usadazione zimenezo), kobwerera kwawo nkwa Ife basi. Kenako 
Allah ndi mboni pa zomwe akuchita. 

47. Ndipo fuko lililonse lili ndi Mtumiki ndipo akazabwera Mtumiki wawo 
(tsiku la chiweruziro), kudzaweruzidwa pakati pawo mwa chilungamo 
ndipo sadzaponderezedwa. 


48. Ndipo akunena (osakhulupirira): “Kodi lonjezo ili lidzachitika liti ngati 
mukunena zoona?” 


49. Nena: “Ndilibe mphamvu mwandekha pa (kudzichotsera) vuto ngakhale 
(kudzibweretsera) thandizo. (Nanga za zimenezo ndingadziweponji)? 
Koma chimene Allah wafuna (ndi chomwe chimachitika). M’badwo 
uli wonse uli ndi nthawi yake (yofera). Nthawi yawo (yofera) ikadza 
sangathe kuichedwetsa ola limodzi ngakhale kuifulumizitsa.” 


50. Nena: “Kodi mukuona bwanji, ngati chilango chakecho chitakudzerani 
usiku kapena usana (mungathe kuthawa)? Nanga bwanji ochimwa 
akuchifulumizitsa (kuti chidze mwachangu)?” 


51. “Kodi chikadza ndipamene mudzachikhulupirire?” Panthawiyo 
mudzauzidwa): “Kodi tsopano (ndi pamene mukukhulupirira), 
chikhalirecho mudali kuchifulumizitsa (kale)?” 


52. Kenako kudzanenedwa kwa amene adachita zoipa: “Lawani chilango 
chamuyaya! Kodi mungalipidwe zina osakhala zomwe mudazipata 
(kuchokera m’zochita zanu zoipa)?” 


53. Eti akukufunsa: “Kodi nzoona izo (zimene ukunena)?” Nena: “Inde! 
Ndikulumbira kwa Mbuye wanga, zimenezo ndi zoona. Ndipo inu 
simuli olepheretsa (Allah).” 


54. Ndipo kukadakhala kuti munthu aliyense amene adachita zoipa, 
nkukhala nazo zonse zam’dziko akadapereka zonse kuti adziombole 
nazo (pamene adzaona kuopsa kwa chilango cha tsikulo). Ndipo 
akadzachiona chilango, adzayesetsa kubisa madandaulo (awo; koma 
adzaonekera poyera). Ndipo kudzaweruzidwa mwachilungamo pakati 
pawo, ndipo iwo sadzaponderezedwa. 


55. Tamverani! Ndithu zonse za kumwamba ndi pansi nza Allah. Tamverani! 
Ndithu lonjezo la Allah ndi loona, koma ambiri a iwo sadziwa. 





Sûrat 10. Yûnus 259 Juzu 11 


56. Iye (Allah ndi amene) amapereka moyo ndi imfa. Ndipo kwa Iye 
(nonsenu) mudzabwezedwa. 


57. E inu anthu! Ndithu ulaliki wakudzerani kuchokera kwa Mbuye 
wanu ndi machiritso a matenda omwe ali m’mitima mwanu, ndiponso 
nchiongoko ndi chifundo kwa okhulupirira. 


58. Nena: “Chifukwa cha ubwino wa Allah ndi chifundo Chake (mwapeza 
zimenezi), choncho asangalalire zimenezi.” Izi ndizabwino kwambiri 
kuposa zimene akusonkhanitsa (m’zinthu za dziko lapansi). 


59. Nena: “Kodi mukuona bwanji, rizq lomwe Allah wakutsitsirani? 
Kenako inu lina mwa ilo mwalichita kukhala loletsedwa (la haramu), 
ndipo lina mwa ilo kukhala lololedwa (la halali).” Nena: “Kodi Allah 
adakulolezani (kuchita zimenezo), kapena mukumpekera Allah bodza?” 


60. Kodi ali ndi ganizo lotani amene akumpekera Allah bodza pa za tsiku la 
Oiyama? Ndithu Allah Ndi mwini ubwino wochuluka kwa anthu. Koma 
ambiri a iwo sathokoza. 


61. Ndipo siutanganidwa ndi ntchito iliyonse, ndiponso simuwerenga 
m”menemo (chinthu chilichonse) cha m’Qur’an ndipo simuchita ntchito 
ina iliyonse (inu anthu) koma Ife timakhala mboni pa inu pamene 
mukutanganidwa nayo. Ndipo sichibisika kwa Mbuye wako chinthu 
chilichonse ngakhale cholemera ngati nyelere, m'nthaka ngakhale 
kumwamba. Ndipo ngakhale chocheperapo zedi kuposa pamenepo 
kapena chokulirapo koma chili m’kuku (la Allah) lofotokoza chilichonse. 


62. Tamverani! Ndithu okondedwa a Allah sadzakhala ndi mantha (pa tsiku 
la Oiyama), ndipo sadzadandaula. 


63. (Amenewo ndi) amene adakhulupirira ndi kumuopa (Allah). 


64. Iwo ali ndi zabwino pa moyo wa dziko lapansi ndi pa tsiku lachimaliziro. 
Palibe kusintha pa mawu a Allah. Uku ndiko kupambana kwakukulu. 


65. Ndipo (iwe, Mtumiki) zisakudandaulitse zonena zawo (zomwe 
akukunenera monyoza). Ndithu ulemelero ndi mphamvu zonse nza 
Allah. Iye Ngwakumva, Ngodziwa. 

66. Tamverani! Ndithu (zonse) za kumwamba ndi za pansi, nza Allah. Ndipo 
amene akupembedza zina kusiya Allah, satsatira aphatikizi (a Allah). 
Akungotsatira zoganizira, ndipo iwo sanena china koma bodza basi. 


67. Iye (Allah) ndi Yemwe adakupangirani usiku kuti muzipumamo, ndi 
(adakupangirani) usana kukhala wowala (kuti mupenye). Ndithu 
m’zimene muli zisonyezo (zosonyeza chifundo cha Allah pa zolengedwa 
Zake) kwa anthu akumva. 


68. Akunena: “Allah wadzipangira mwana.” Wapatukana ndi zimenezo! Iye 
Ngokwanira, (salakalaka mwana ngakhale mthangati aliyense). NdiZake 
(zonse) za kumwamba ndi za pansi. Inu mulibe umboni pa zimenezi. 
Kodi mukumnenera Allah zomwe simukuzidziwa? 


69. Nena: “Ndithu amene akumpekera Allah bodza, sadzapambana.” 


70. Ndichisangalalo chochepa basi m'dziko lapansi. Kenako kwa Ife ndiwo 
mabwelero awo. Kenako tidzawalawitsa chilango chaukali chifukwa 
cha kusakhulupirira kwawo. 


71. Ndipo awerengere (molakatula) nkhani za Nuh pamene adanena kwa 
anthu ake: “E inu anthu anga! Ngati kukhala kwanga pamodzi ndi inu ndi 
kukumbutsa kwanga Ayah za Allah kukukukulirani, ine ndatsamira kwa 
Allah (sindisiya ntchito yangayi). Choncho sonkhanitsani zinthu zanu 
pamodzi ndi milungu yanuyo; (sonkhanani kuti mundichitire choipa, ine 
sindilabadira chilichonse). Ndipo chinthu chanucho chisabisike kwa inu, 
(chitani moonekera. Ine sinditekeseka ndi chilichonse). Kenako chitani 
pa ine (chimene mufuna kuchita) ndipo musandipatse danga. 


72. Ngati mutembenuka ndikunyoza, (ndikufuna kwanu). Ine 
sindinakupempheni malipiro. Malipiro anga kulibe kulikonse (kumene 
ndingalandire) koma kwa Allah, ndipo ndalamulidwa kuti ndikhale 
mmodzi mwa Asilamu (ogonjera Iye).” 


73. Koma adamutsutsa. Choncho tidampulumutsa pamodzi ndi amene adali 
naye m'chombo. Ndipo tidawasankha iwo kukhala otsala (pa dziko 
anzawo ataonongeka). Ndipo tidawamiza amene adatsutsa Ayah Zathu. 
Choncho taona momwe mapeto a ochenjezedwa adalili! 

74. Pambuyo pake tidawatumiza atumiki (ambiri) kwa anthu awo. 
Adawadzera ndi zisonyezo zoonekera poyera koma sadali okhulupirira 
zimene ena adazitsutsa kale, (adatsatira njira zomwezo za anzawo). Umo 
ndi momwe tikudindira zidindo m”mitima ya anthu opyola malire. 


75. Kenako pambuyo pawo tidamtuma Mûsa ndi Haarun pamodzi ndi 
zizindikiro zathu kwa Farawo ndi nduna zake, koma adadzikweza. Tero 
adali anthu ochita zoipa. 


76. Ndipo pamene choonadi chidawadzera kuchokera kwa Ife, adanena: 
“Ndithu awa ndimatsenga oonekera.” 


77. Mûsa adati: “Mukutero pa choonadi pamene chakudzerani? Kodi 
matsenga ali chonchi? Ndipo amatsenga sangapambane (ngakhale 
zitatani).” 


78. (Iwo) adati: “Kodi watidzera kuti utichotse ku zimene tidawapeza 
nazo makolo athu kuti ukulu ukhale wa inu awiri m'dzikoli? Koma ife 
sitingakukhulupirireni awirinu.” 

79. Ndipo Farawo adati: “Ndibweretsereni wamatsenga aliyense wodziwa 
kwambiri (zamatsenga).” 


80. Ndipo pamene amatsenga adadza, Musa adati kwa iwo: “Ponyani 
zomwe mufuna kuponya (kuti musonyeze ukatswiri wanu kwa anthu).” 


81. Pamene adaponya, Musa adati: “Zomwe mwabweretsa ndi matsenga. 
Allah awaononga pompano. Ndithu Allah sakonza ntchito za oononga.” 


82. “Ndipo Allah achilimbikitsa choonadi ndi mau Ake, ngakhale oipa 
anyansidwe nazo.” 


83. Sadamkhulupirire Musa kupatula achinyamata a mwa anthu ake, 
chifukwa choopa Farawo ndi nduna zake kuti angawazunze. Ndithu 
Farawo adali wodzikuza pa dziko, ndithudi, adali m"modzi mwa opyola 
malire. 


84. Ndipo Musa adati: “E inu anthu anga! Ngati inu mwakhulupirira Allah, 
choncho tsamirani kwa Iye ngati mulidi Asilamu (owona). 

85. Choncho (iwo) adati: “Tayadzamira kwa Allah. E Mbuye wathu! 
Musatichite kukhala mayetsero kwa anthu oipa.” 


86. “Ndipo tipulumutseni mwa chifundo Chanu ku anthu osakhulupirira.” 


87. Ndipo tidavumbulutsa kwa Mtisa ndi m'bale wake mawu Athu (oti): 
“Apangireni nyumba anthu anu mu Eguputo ndipo nyumba zanu 
zichiteni kukhala misikiti (pakuti simungathe kukhala ndi misikiti 
yoonekera), ndipo pempherani Swala. Ndipo auze nkhani yabwino 
okhulupirira (kuti Allah awapatsa zabwino pa moyo wa dziko lapansi 
ndi pa tsiku lachimaliziro).” 


88. Ndipo Musa adati: “Mbuye wathu! Inu mwampatsa Farawo ndi nduna 
zake zodzikometsera, ndi chuma chambirimbiri pa moyo wa pa dziko. 
Mbuye wathu, (iwo akugwiritsa ntchito zimenezi) kuti asokeretse anthu 
pa njira Yanu. Mbuye wathu, wonongani chuma chawo ndipo iumitseni 
mitima yawo popeza sakhulupirira kufikira ataona chilango chowawa.” 


89. (Allah) adati: “Pempho lanu lavomerezedwa! Choncho lungamani 
mwaubwino, ndipo musatsate njira za omwe sadziwa.” 


90. Ndipo tidawaolotsa pa nyanja ana a Israyeli. Ndipo Farawo ndi 
asilikali ake ankhondo adawatsata moipitsa ndi mwamtopola, 
kufikira pamene kumira kudampeza; (iye) adati: “Ndakhulupirira kuti 
palibe wopembedzedwa mwachoonadi koma Yemwe ana a Israyeli 
amkhulupirira. Ndipo ine ndine mmodzi mwa Asilamu (omugonjera 
monga iwo akumgonjera).” 


91. (Angelo adamuuza kuti:) “Tsopano (ndipamene ukukhulupirira), 
pomwe kale udanyoza ndikukhala mmodzi wa oononga!” 


92. “Choncho lero tikupulumutsa (polisunga) thupi lako, kuti ukhale 
chisonyezo kwa amene akudza m’mbuyo mwako (kuti adziwe kuti sudali 
mulungu). Koma ndithu anthu ambiri salabadira zisonyezo Zathu.” 


93. Ndipo ndithu (pambuyo pake) tidawakonzera mokhala mwabwino 
ana a Israyeli, ndikuwapatsa zabwino. Sadasiyane kufikira pamene 
kuzindikira kudawadzera. Ndithu Mbuye wako adzaweruza pakati pawo 
tsiku la Oiyama pa zimene adali kutsutsana. 

94. Ngati uli ndi chipeneko pa zimene takuvumbulutsira, afunse amene 
akuwerenga mabuku akale (Ayuda ndi Akhrisitu amene alowa 
m’Chisilamu). Ndithu choonadi chakufika kuchokera kwa Mbuye wako. 
Choncho usakhale mwa amene akukaikira. 


95. Ndiponso usakhale mwa omwe akutsutsa zizindikiro za Allah, kuopa 
kuti ungadzakhale m’gulu la otaika. 


96. Ndithu aja amene liwu la Mbuye wako latsimikizika pa iwo, sakhulupirira. 


97. Ndipo ngakhale kuti chisonyezo chamtundu uliwonse chiwadzere 
(sangakhulupirirebe), mpaka aone chilango chopweteka. 


98. Kodi udalipo mudzi (ndi umodzi womwe pakati pa midzi mwa yomwe 
tidaiwononga), umene udalapa ndi kukhulupirira (pambuyo poona 
chilango kotero kuti) chikhulupiliro chake nkuuthandiza pa nthawi 
imeneyo, osati kupatula anthu a Yunus okha? Pamene adakhulupirira, 
tidawachotsera chilango choyalutsa m"moyo wa padziko lapansi, ndipo 
tidawasangalatsa kufikira nthawi yawo (yofera). 


99. Ndipo Mbuye wako akadafuna (kuwakakamiza anthu mwamphamvu 
kuti akhulupirire), onse ali m'dziko lapansi akadakhulupirira 
(sipakadatsala ndi mmodzi yemwe. Koma Allah safuna kukakamiza 
anthu mwamphamvu). Nanga kodi iwe uwakakamiza anthu kuti akhale 
okhulupirira? 


100. Ndipo palibe munthu angakhulupirire popanda chilolezo cha Allah. 
Iye amaachitira ukali amene alibe nzeru (amene sagwiritsa ntchito nzeru 
zawo). 


101. Nena: “Yang'anani nchiyani chikupezeka kumwamba ndi pansi!” 
Ndipo zisonyezo zonsezi ndi machenjezo onsewa sangawakwanire (ndi 
kuwapindulira kanthu) anthu osakhulupirira. 


102. Kodi chiliponso chimene akudikira posakhala (kuwadzera) monga 
masiku (azilango zomwe zidawapeza) amene adapita kale (iwo 
asadafike)? Nena: “Dikirani nanenso ndili pamodzi nanu mwa odikira.” 


103. Kenako tidzawapulumutsa atumiki Athu ndi amene adakhulupirira. 
Chotere nkoyenera kwa Ife kuwapulumutsa okhulupirira. 

104. Nena: “E inu anthu! Ngati inu muli ndi chipeneko pa chipembedzo 
changa, (dziwani kuti) sindingapembedze zimene mukuzipembedza 
kusiya Allah; koma ine ndipembedza Allah (Mmodzi yekha) Yemwe 
amakupatsani imfa (ndi moyo). Ndipo ndalamulidwa kukhala mmodzi 
wa okhulupirira.” 


105.“Ndiponso (ndauzidwa kuti): “Lungamitsa nkhope yako kuchipembedzo 
momuyeretsera Allah mapemphero Ake, ndipo usakhale mmodzi mwa 
ophatikiza (Allah ndi zinthu zina).” 


106. “Ndipo (kuti), usapembedze chimene sichingakupindulitsire zabwino, 
kapena kukubweretsera masautso, kusiya Allah. Ngati utero ndiye kuti 
iwe ndi mmodzi wa oipa.” 


107. Ndipo ngati Allah atakukhudza ndi masautso, palibe aliyense owachotsa 
kupatula Iye. Ngatinso atakufunira zabwino, palibe amene angaubweze 
ubwino Wake. (Iye) amadza ndi ubwinowo kwa amene wamfuna mwa 
akapolo Ake. Ndipo Iye Ngokhululuka Ngwachisoni zedi. 


108. Nena: “E inu anthu! Choonadi chakudzerani kuchokera kwa Mbuye 
wanu. Choncho amene waongoka, (zabwino zake) zili pa iye mwini. 
Ndipo amene wasokera, ndithu zotsatira za kusokera zili pa iye mwini. 
Ndipo ine sindili muyang’aniri pa inu, (udindo wanga ndi kuchenjeza 
basi).” 


109. Ndipo (andiuza kuti): “Tsatira zimene zikuvumbulutsidwa kwa iwe 
ndipo pirira kufikira Allah adzaweruze. Iye Ngoweruza bwino kuposa 
aweruzi onse.” 








Surat 11. Hud Juzu 12 


Sa Sûrat 11. Hûd BS 


M'dzina la Allah, Wachifundo chambiri, Wachisoni chosatha. 

















. Alif. Lam-Ra. Ili ndi buku lomwe ndime zake zakonzedwa bwino ndipo 
zafotokozedwa mwatsatanetsatane kuchokera kwa Allah Mwini nzeru 
zakuya Wodziwa chilichonse. 


. (Wachita zimenezi) kuti musampembedze wina wake koma Allah yekha. 
Ndithudi ine kwa inu ndimchenjezi wochokera kwa Iye ndiponso 
wokuuzani nkhani zabwino. 


. Ndikuti mupemphe chikhululuko kwa Mbuye wanu ndipo mulape kwa 
Iye. Akupatsani chisangalalo chabwino mpakana m’nthawi yoikidwa. 
Ndipo adzampatsa (tsiku lachimaliziro) aliyense wochita zabwino 
ubwino wake. Koma, ngati mupotoka ine kwanga nkukuoperani za 
chilango cha tsiku lalikulu. 


. Kobwerera kwanu nkwa Allah basi. Iye ali ndi mphamvu pa chilichonse. 


. Tamverani! Iwo akubisa zimene zili m’mitima yawo kuti amubise Iye 
(Allah). Mverani! Ndithudi pamene akuzifunda nsalu zawo Iye akudziwa 
zimene akuzibisa ndi zimene akuzionetsa. Ndithudi Iye ndiwodziwa za 
mzifuwa. 


. © Ndipo palibe nyama iliyonse panthaka koma rizq lake lili kwa 
Allah; ndipo (Iye) akudziwa mbuto yake yamuyaya ndi mbuto yake 
yakungodutsapo (yomwe ndi pano padziko lapansi). Zonse zili 
m'buku lofotokoza chilichonse.!" 


7. Ndipo Iye ndi Yemwe adalenga thambo ndi nthaka m’masiku asanu ndi 
limodzi, ndipo Arsh Yake (Mpando Wake wachifumu) idali pa madzi. 


[1] Mawu oti “Riziki lake lili kwa Allah” nkuti Allah wapatsa chilichonse mphamvu 
zofunira riziki lake (zoyendetsa moyo wake). Ndimeyi siitanthauza kuti munthu 
angokhala popanda kugwira ntchito nayembekezera kuti riziki lichokera kumwamba. 
Koma munthu agwire ntchito molimbikira kuti apeze chuma cha Allah. Zotere nzimene 
Qur’an ikutilangiza. 

(Adakulengani) kuti akuyeseni mayeso, ndani mwa inu ali wochita 
zabwino. Koma ukanena (kwa iwo kuti): “Inu mudzaukitsidwa pambuyo 
pa imfa,” amene sadakhulupirire akuti: “Izi sikanthu koma ndi matsenga 
oonekera.”!! 


8. Ndipo ngati titawachedwetsera chilango mpaka m’nthawi yodziwika (ndi 
kukhazikitsidwa ndi Ife), akunena (mwamwano): “Nchiyani chikumanga 
chilangocho (kuti chidze)? “Tamverani! Tsiku lomwe chidzawadzera, 
sichidzachotsedwa kwa iwo ndipo zomwe adali kuzichita mwachibwana 
zidzawazinga. 


9. Ndipo munthu tikamulawitsa mtendere wochokera kwa Ife, kenako 
nkuuchotsa kwa iye, ndithu amakhala wotaya mtima kwambiri 
ndikukhala wosathokoza. 


10. Koma ngati titamulawitsa mtendere pambuyo pa masautso 
omwe adamkhudza, amati: “Masautso andichoka,”(ndipo sakhala 
wotanganidwa ndi ntchito zabwino zosonyeza kuyamika Allah), ndithudi 
iye amakhala wosangalala, wodzitukumula. 


11. Koma amene apirira ndi kumachita ntchito zabwino, iwowo ndiwo 
adzapeza chikhululuko ndi malipiro aakulu (kwa Allah). 


12. Mwina usiya zina mwa zomwe zikuvumbulutsidwa kwa iwe 
ndikubanika nazo mchifuwa mwako chifukwa chakuti akunena: 
“Bwanji sizidatsitsidwe kwa iye nkhokwe za chuma kapena bwanji 
mngelo osadza pamodzi ndi iye?” Koma ndithu iwe ndiwe mchenjezi 
basi ndipo Allah ndiye muyang’aniri wa chinthu chilichonse.!! 


Kunena kwakuti thambo ndi nthaka zidalengedwa m’masiku asanu ndi limodzi, amene 
akudziwa za masiku asanu ndi limodziwo momwe adalili ndi Allah yekha. Ndiponso 
mpandowo sitikudziwa tsatanetsatane wake. Chimene chilipo kwa ife nkukhulupilira 
basi. 


[2] Ophatikiza Allah ndi zina zake adali kupereka maganizo kwa Mtumiki akuti ampemphe 
Allah kuti adzetse milumilu ya chuma kapena amutumizire angelo kuti aziyenda naye 
limodzi. Ndipo adalinso kumaichitira Qur’an chibwana Mtumiki akawawerengera. 
Potero Mtumiki (s.a.w) adali kubanika mu mtima mwake akafuna kufikitsa uthenga 

13. Kapena akunena kuti: “Waipeka Qur’an?” Nena: “Tabweretsani sura 
khumi zopekedwa zomwe zingafanane ndi iyi (Qur’an) ndipo aitaneni 
amene mungathe (kuwaitana) kupatula Allah. (Adze akuthandizeni 
kulemba bukulo) ngati mukunena zoona!” 


14. “Ngati sakuyankhani, choncho, dziwani kuti yavumbulutsidwa 
(Qur’aniyo) m’kudziwa kwa Allah, ndikuti kulibe mulungu wina koma 
Iye. Nanga kodi inu simugonjera (Tye)?” 


15. Amene akufuna moyo wa dziko lapansi ndi zokometsera zake, tiwapatsa 
pompo pa dziko lapansi (malipiro a) zochita zawo mokwanira, ndipo 
iwo m’menemo sachepetseredwa chilichonse. 


16. Iwo ndi omwe sadzakhala ndi kanthu tsiku lachimaliziro koma Moto 
basi. Ndipo zimene adachita m’menemo zidzaonongeka, ndiponso 
nzopanda phindu zimene ankachita. 


17. Nanga kodi munthu yemwe ali ndi chisonyezo choonekera chochokera 
kwa Mbuye wake (kotero kuti m’moyo mwake akuyenda molungama; 
yemwe ndi mneneri Muhammad {s.a.w} ), ndipo Mboni ili naye pamodzi 
ikumtsata yochokera kwa Iye (Mbuye wake yomwe ndi Qur’an kapena 
Gaburiel), ndipo patsogolo pake padali buku la Musa lomwe lidali 
chitsanzo chabwino ndi mtendere, (wotereyu angafanane ndi yemwe 
ali mum'dima wa umbuli yemwenso sadziwa cholinga chakulengedwa 
kwake?) Awa (amene aongoka) akulikhulupirira (buku ili la Qur’an), 
ndipo amene ati asalikhulupirire m’magulu (a adani), Moto ndiwo malo 
awo alonjezo. Choncho, usakhale ndi chipeneko pa ichi; ndithudi ichi ndi 
choona chochokera kwa Mbuye Wako koma anthu ambiri sakhulupirira. 


. Ndipo palibe oipitsitsa kuposa yemwe wapeka bodza pakumnamizira 

Allah (kuti ali ndi mwana ndi athandizi). Iwo adzabweretsedwa kwa 
Mbuye wawo (tsiku la Oiyama) ndipo mboni (zomwe ndi angelo) 
zidzanena: “Awa ndi omwe adapekera Mbuye wawo bodza. Mverani! 
Tembelero la Allah lili pa ochita zoipa.” 


kwa iwo chifukwa chakuopa kutsutsidwa ndi kumchitira chibwana. 

19. Omwe akutsekereza anthu kutsata njira ya Allah ndi kufuna kuikhotetsa 
(njirayo). Ndiponso iwo sakhulupirira za tsiku lachimaliziro. 


20. Iwowa sangathe kumulepheretsa (Allah) m’dziko, ndiponso alibe atetezi 
pambuyo pa Allah. Chilango chawo chidzaonjezeredwa (chifukwa 
cha zoipa zawo). Sadali kutha kumva ngakhale kuona (chifukwa cha 
mkwiyo umene udali m’mitima mwawo wokwiira choonadi). 


21. Awa ndi omwe adziononga okha ndipo zomwe adali kuzipeka 
zidzawataika. 


22. Zoonadi, iwo ndiotaika kwakukulu pa tsiku lachimaliziro. 


23. Ndithu amene akhulupirira ndi kumachita zabwino ndi kumadzichepetsa 
kwa Mbuye wawo, iwowo ndiwo anthu a ku Munda wamtendere. 
M’menemo adzakhala nthawi yaitali. 


24. Fanizo la magulu awiriwa (okhulupirira ndi osakhulupirira), lili ngati 
(munthu) wakhungu ndi gonthi, ndi (munthu) wopenya ndi wakumva. 
Kodi awiriwa angakhale ofanana (pa chikhalidwe chawo)? Bwanji 
simukuganiza?!"! 


25. Ndipo ndithu Ife tidamtuma Nuh (monga Mtumiki) kwa anthu ake (kuti 
akawauze): “Ine kwa inu ndine mchenjezi owonekera poyera.” 


26. “Ndikuti musapembedze aliyense koma Allah basi. Ndithu ine 
ndikukuoperani chilango cha tsiku lopweteka.” 


27. Ndipo pompo akuluakulu mwa omwe sadakhulupirire mwa anthu ake, 
adati: “Sitikukuona koma ndiwe munthu monga ife, ndipo sitikukuona 
koma kuti akutsata anthu a pansi pathu ofooka pa nzeru (omwe 
sadalingalire mozama za iwe). Ndipo sitikukuonani kuti muli ndi 
ulemelero ndi ubwino wochuluka kuposa ife. Koma tikukuganizirani 
kuti ndinu onama.” 


28. (Iye) adati: “E inu anthu anga! Kodi muona bwanji ngati ndili ndi 
chisonyezo chowonekera chochokera kwa Mbuye wanga ndipo 


[1] Imam Zamakhashari adati: “Adawafanizira osakhulupilira ngati akhungu ndi agonthi, 
ndipo okhulupilira ngati openya ndi akumva.” 

wandipatsa chifundo chochokera kwa Iye (monga uneneri), ndipo 
chabisika kwa inu, kodi tingakukakamizeni kuvomereza pomwe 
simukuchifuna?” 


29. “Ndipo E inu anthu anga! Ine sindikukupemphani chuma pa 
uthengawu. Palibe malipiro anga, koma ali kwa Allah basi. Ndipo 
ine sindingathamangitse amene akhulupirira (monga momwe 
mudandipemphera kuti ndiwathamangitse anthu ofooka kuti inu mulowe 
m’malo mwawo), ndithu iwo adzakumana ndi Mbuye wawo, ndipo ine 
ndikukuonani monga anthu osazindikira (mbuli).” 


30. “Ndipo E inu anthu anga! Ndani angandithandize kwa Allah ngati 
nditawathamangitsa? Kodi simuganiza?” 


31. “Ndipo ine sindikukuuzani kuti ndili ndi nkhokwe za chuma cha Allah 
kapena kuti ine ndikudziwa zinthu zamseli, ndiponso sindikunena 
kuti ndine m'ngelo. Ndiponso sindikunena kwa omwe maso anu 
akuwachepetsa kuti Allah sadzawapatsa chabwino. Allah akudziwa 
zam’mitima mwawo. (Ngati nditatero) ndiye kuti ine pamenepo ndili 
m’gulu la oipa.” 


32. (Iwo) adati: “E iwe Nuh! Watsutsana nafe, ndipo wachulukitsa kutsutsana 
nafe. Choncho bweretsa kwa ife chimene ukutilonjezacho, ngati ulidi 
mwa onena zoona. 


33. Adati: “Ndithu Allah achibweretsa kwa inu ngati afuna, ndipo inu 
simungathe kumulepheretsa (chimene wafuna).” 


34. “Ndipo kulangiza kwanga sikungakuthandizeni ngati ntafuna 
kukulangizani, ngati Allah akufuna kukulekelerani kusokera. Iye ndiye 
Mbuye wanu. Ndipo kwa Iye mudzabwezedwa.” 


35. Kapena akunena (osakhulupirira a m’Makka kuti: “Muhammad) 
waipeka (Qur’an mwa iye yekha)?” Nena: “ngati ndayipeka ndiye kuti 
machimo ake (akupekawo) ali pa ine. Ndipo ine ndili kutali ndi zoipa 
zimene mukuchita.” 

36. Ndipo tidamuululira Nuh kuti: “(Tsopano) sakhulupirira aliyense mwa 
anthu ako kupatula okhawo akhulupirira kale. Choncho, usadandaule pa 
zimene adali kuchita.” 


37. “Ndipo khoma chombo moyang'aniridwa ndi Ife, ndi ulangizi wathu 
(satha kukuchitira choipa), ndipo usandiyankhulitse za iwo amene achita 
zoipa (kuti ndiwakhululukire). Ndithudi, iwo amizidwa.” 


38. Ndipo adayamba kukhoma chombo. Nthawi iliyonse akamdutsa 
akuluakulu a mwa anthu ake, adali kumchitira chipongwe. Naye ankanena 
(kuti): “Ngati inu Mukutichitira chipongwe, nafenso tidzakuchitirani 
chipongwe monga momwe mukutichitira chipongwe.” 


39. “Posachedwa mudziwa kuti ndani chimdzere chilango chomuyalutsa 
ndi kumtsikira chilango chopitilira.” 


40. Kufikira pamene lidadza lamulo lathu, madzi naphulika mu uvuni, 
(chomwe chidali chisonyezo cha Nuh chosonyeza kudza kwa 
lamulo loona kwa anthu ake) tidamuuza (kuti): “Kweza m’menemo 
(m'chombo) mtundu uliwonse (wa nyama), ziwiriziwiri, (yaikazi ndi 
yaimuna), ndi anthu a kubanja lako kupatula omwe chiweruzo (cha 
Allah) chatsimikizidwa pa iwo (kuti aonongeke), ndipo (atengenso 
onse) amene akhulupirira.” Komatu ndi ochepa kwambiri amene 
adakhulupirira pamodzi ndi iye. 


41. Ndipo (Nuh) adati: “Kwerani m’menemo mwadzina la Allah mkuyenda 
kwake ndi mkukocheza kwake. Ndithu Mbuye wanga Ngokhululuka 
kwambiri, Ngwachisoni zedi.” 


42. Ndipo (chombocho) chidali kuyenda nawo m’mafunde onga mapiri, 
ndipo Nuh adaitana mwana wake yemwe adali patali (atakana kulowa 
m'chombo): “Mwana wanga! Kwera pamodzi ndi ife usakhale pamodzi 
ndi osakhulupirira.” 


43. (Iye) adati: “Ndithawira kuphiri likanditeteza ku madziwa.” Nuh 
adati: “Lero palibe otetezedwa ku lamulo la Allah kupatula yemwe 
Allah wamchitira chifundo.” Pompo mafunde adatchinga pakati pawo. 
Choncho adali mgulu la omizidwa. 





Sûrat 11. Hûd 271 Juzu 12 


44. Ndipo (pambuyo poonongeka onse ndi zonse zomwe Allah adafuna kuti 
zionongeke), kudanenedwa: “E iwe nthaka! Meza madzi ako. Ndipo 
iwe thambo! Amange (madzi ako amvula).” Choncho, madzi adaphwa 
ndipo lamulo lidakwaniritsidwa (loononga anthu oipa). Ndipo (chombo) 
chidaima pamwamba pa (phiri lotchedwa) Judi, ndipo kudanenedwa: 
“Aonongeke onse ochita zoipa.” 


45. Ndipo Nuh adafuulira Mbuye wake nati. “E Mbuye wanga! Ndithu 
mwana wanga ali mgulu la akubanja langa (akuonongedwa). Ndipo 
ndithu lonjezo lanu ndiloona, ndipo Inu Ndinu Woweruza mwachoonadi 
kuposa aweruzi onse.” 


46. (Allah) adati: “E iwe Nuh! Ndithu iyeyo si (mwana) wa m’banja 
lako. Iye zochita zake sizili zabwino. Choncho usandipemphe zomwe 
siukuzidziwa, Ine ndikukulangiza kuti usakhale m’gulu la osazindikira 
(mbuli).” 


47. (Nuh) adati: “E Mbuye wanga! Ndikudziteteza mwa Inu kuti 
ndisakupempheninso zomwe sindikuzidziwa. Ngati simundikhululukira 
ndi kundichitira chifundo, ndikhala mwa anthu otaika.” 


48. Kudanenedwa: “E iwe Nuh! Tsika (pa nthaka youma) mwamtendere 
wochokera kwa Ife, ndipo madalitso ambiri akhale pa iwe ndi pa anthu 
omwe ali nawe; ndipo kudzakhala mibadwo ina (yoipa pambuyo 
pako) yomwe tidzaisangalatsa, ndipo kenako chidzaikhudza chilango 
chowawa chochokera kwa Ife.” 


49. Izi ndi zina mwa nkhani zobisika zomwe tikukuululira iwe. Siudali 
kuzidziwa, iwe ngakhale anthu ako, patsogolo pa ichi, (Our”an isadadze). 
Choncho, pirira. Ndithu mathero abwino adzakhala kwa anthu oopa 
Allah. 


50. Ndipo anthu (amtundu) wa Adi, tidawatumizira m'bale wawo Hûd. 
Adati: “E inu anthu anga! Pembedzani Allah! (Siyani kupembedza 
mafano). Mulibe mulungu wina koma Iye. Inu simuli kanthu koma ndinu 
opeka bodza (m”kunena kwanu kwakuti mafano ndi anzake a Allah).” 

51. “E inu anthu anga! Sindikukupemphani malipiro pa ichi (uthengawu). 
Palibe Malipiro anga koma ali kwaYemwe adandilenga. Kodi mulibe 
nzeru?” 


52. “Ndipo E inu anthu anga! Pemphani chikhululuko kwa Mbuye wanu, 
(pa machimo omwe mwakhala mukuchita), kenako lapani kwa Iye. 
Akutumizirani mitambo yodzetsa mvula yambiri, ndipo akuonjezerani 
mphamvu pa mphamvu zanu (zomwe muli nazo). Choncho, 
musatembenuke kukhala oipa.” 


53. (Iwo) adati: “E iwe Hud! Sudatibweretsere chisonyezo chooneka 
(chosonyeza kuti ndiwe Mneneri), ndipo ife sitisiya (kupembedza) 
milungu yathu chifukwa cha zoyankhula zakozo. Ndipo ife 
sitikukhulupirira.” 

54. “Sitinena kanthu, koma kuti (mwina) milungu yathu ina yakulodza 
misala.” (Iye) adati: “Ndithu ine ndikupereka umboni kwa Allah ndipo 
inunso perekani umboni kuti ine ndili kutali ndi zimene mukumphatikiza 
nazo (Allah pomazipembedza).” 


55. “Kusiya Iye; (milungu yanuyo sindikuiopa ngati ili ndi mphamvu 
pamodzi ndi inu), tero ndichitireni chiwembu nonsenu, ndipo kenako 
musandiyembekezere (musandipatse nthawi).” 


56. “Ndithu ine ndatsamira kwa Allah, Mbuye wanga yemwenso ali Mbuye 
wanu. Palibe chinyama chilichonse koma Allah wachigwira tsumba 
lake (ndikuchiyendetsa mmene akufunira). Ndithudi, Mbuye wanga 
Ngwachilungamo.” 


57. “Ngati munyoza (kulandira chimene ndakuuzani palibe vuto kwa ine); 
ndithu ndafikitsa kwa inu chimene ndatumidwa. Ndipo Mbuye wanga 
(awaononga osakhulupirira, ndipo) abweretsa anthu ena m’malo 
mwanu, ndipo inu simungamusautse konse. Ndithu Mbuye wanga ndi 
Msungi wa chilichonse.” 


58. Ndipo pamene lamulo lathu lidafika (lakuwaononga), tidampulumutsa 
Hûd ndi amene adakhulupirira pamodzi naye, mwachifundo Chathu, 

ndipo tidawapulumutsa kuchilango chokhwima.!'! 


59. Ndipo awa ndi Adi. Adatsutsa Ayah (ndime) za Mbuye wawo ndi 
kunyoza atumiki Ake; ndipo adatsata lamulo la yense wodzikweza, 
wamakani. 


60. Ndipo adatsatizidwa ndi tembelero pa moyo wapano padziko lapansi 
ndi tsiku la Oiyama (tsiku la chiweruziro). Dziwani! Ndithu Adi adakana 
Mbuye wawo. Ha! Adaonongeka Adi, anthu a Hûd!. 


61. Ndipo kwa anthu (a mtundu) wa Samud, (tidatuma) m'bale wawo 
Swaleh. Adati: “E inu anthu anga! Lambirani Allah. Mulibe mulungu 
wina koma Iye Yekha. Iye adakuumbani ndi nthaka ndi kukukhazikani 
m”menemo. Ndipo mpempheni chikhululuko (pa zolakwa zanu), kenako 
tembenukirani kwa Iye. Ndithu Mbuye wanga ali pafupi (ndi akapolo 
Ake). Ndipo Ngovomera mapempho (aopempha).” 


62. Iwo adati: “E iwe Swaleh! Ndithudi, udali woyembekezeka (kukhala 
mfumu kwa ife) patsogolo pa izi (usanabwere ndi izi). Ha! Kodi 
ukutiletsa kulambira zomwe makolo athu adali kulambira? Ndithu ife 
tili m’chikaiko chokaikira zomwe ukutiitanirazo.” 


63. (Iye) adati: “E inu anthu anga! Mukuona bwanji ngati ndili ndi chisonyezo 
choonekera chochokera kwa Mbuye wanga (chosonyeza kuona kwa 
zimenezi), nandipatsanso chifundo chochokera kwa Iye. Nanga ndi yani 
angandipulumutse ku chilango cha Allah ngati nditamunyoza? Choncho, 
simungandionjezere china chake koma kutaika basi.” 


64. “Ndipo E inu anthu anga! Iyi ngamira ya Allah ndi chisonyezo kwa inu. 
Ilekeni izidya panthaka ya Allah, ndipo musaikhudze ndi choipa kuopa 
kuti chilango chomwe chili pafupi chingakuonongeni.””! 


[1] Chilangocho chidali chimphepo choononga chomwe chinagumula nyumba ndi kulowa 
m’mphuno za adani a Allah ndi kutulukira kokhalira kwawo. Chinkangowagwetsa 
chafufumimba kotero kuti anthu adali lambilambi ngati mathunthu a mitengo ya 
kanjedza. 


[2] Asamudu adampempha chozizwitsa Mneneri wawo Swalih chotsimikiza kuti iye 
adalidi Mneneri wa Allah. Chozizwitsa chomwe adampempha nkuti atulutse ngamira 
patanthwe. Choncho mwa mphamvu za Allah ngamira idatuluka m'tanthwemo. Ndipo 

65. Koma adaipha. Choncho (Swaleh) adati: “Sangalalani m’midzi yanuyi 
pamasiku atatu. (Kenako mulangidwa). Limenelo ndi lonjezo osati 
labodza.” 


66. Choncho pamene lamulo Lathu lidadza (lakuononga midziyo), 
tidampulumutsa Swalih ndi anthu amene adakhulupirira naye, 
kukuyaluka kwa tsiku limenelo, mwa chifundo Chathu. Ndithu Mbuye 
wako ndi Mwini mphamvu, Ngopambana. 


67. Ndipo amene adadzichitira okha zoipa phokoso lalikulu lidawaononga, 
tero kudawachera m’nyumba zawo ali lambilambi (atafa). 


68. Ngati kuti iwo mudalibemo m’menemo. Mverani! Ndithu Asamudu 
adamkana Mbuye wawo. Choncho Asamudu adaonongeka. 


69. Ndipo ndithu atumiki athu (angelo) adadza kwa Ibrahim ndi uthenga 
wabwino. (Iwo) adati: “Mtendere!” (tye) adayankha: “Mtendere (ukhale 
pa inu!)” Ndipo (Ibrahim) sadakhalitse (adafulumira) kudza nayo nyama 
yootcha ya thole (mwana wa ng'ombe). 


70. Koma pamene adaona kuti manja awo sakuwatambasula kuchakudya 
adawadodoma, nadzadzidwa nawo mantha. (Iwo) Adati: “Usaope; 
ndithu ife tatumidwa kwa anthu a Luti (kuti tikawaononge ndiponso 
kukupatsa nkhani yabwino).” 


71. Ndipo (m”menemo nkuti) mkazi wake (wa Ibrahim) ali chiimire, ndipo 
adaseka. Kenaka tidamuuza uthenga wabwino (wakubadwa kwa) Ishag 
ndipo pambuyo pa Ishaq, Ya” gub. 

72. (Iye) adati: “Kalanga ine! Ndibereka pomwe ine ndili nkhalamba, 


ndiponso uyu mwamuna wanga ndi nkhalamba? Ndithudi, ichi ndi 
chinthu chododometsa.” 


73. (Angelowo) adati: “Ukudabwa ndi lamulo la Allah? Chisomo cha Allah 
ndi madalitso ake zili pa inu, E inu eni nyumba iyi! Iye Ngoyamikidwa, 
Mwini ulemelero!” 


adawauza kuti asaichitire choipa. Aisiye izingodzidyera m'dziko la Allah. Koma iwo 
adaipha, ndipo chilango cha Allah chidawatsikira. 

74. Ndipo pamene Ibrahim mantha adamchokera ndikumufikira uthenga 
wabwino, adayamba kutidandaulira za anthu a Luti (kuti tisawaononge). 


75. Ndithu Ibrahim adali wodekha, wodandaulira Allah komanso wobwerera 
kwa Iye mwachangu (polapa). 


76. (Tidamuuza): “E iwe Ibrahim! Siya ichi. Lamulo la Mbuye wako, ndithu 
ladza. Ndipo ndithu iwo chiwadzera chilango chosabwezedwa.” 


77. Ndipo atumiki athu pamene adafika kwa Luti, iye anadandaula za iwo 
ndi kubanika nao mu mtima (chifukwa chosowa njira yowatetezera kwa 
anthu oipa pomwe iye sadadziwe kuti alendowo ndi angelo), nati: “Lino 
ndi tsiku lovuta.” 


78. Ndipo anthu ake adadza akuthamangira kwa iye (ku nyumba kwake 
kuti adzachite zauve ndi alendowo). Ndipo kalenso ankachita zoipa 
zokhazokhazi, (Luti) adati: “E anthu anga! Nawa asungwana anga; 
ngoyenera kwa inu (kuwakwatira, osati amuna anzanu) choncho, opani 
Allah, ndipo musandiyalutse pamaso pa alendo anga. Kodi mwa inu 
mulibe munthu woongoka?” 


79. (Two) adati: “Ndithu ukudziwa bwino kuti tilibe khumbo ndi atsikana 
ako. Ndipo ndithu iwe ukudziwa bwino chimene tifuna.” 


80. (Tye) adati: “Ndikadakhala nayo mphamvu (yomenyana nanu) kapena 
kotsamira kolimba kwamphamvu (ndikadalimbana nanu kuti musachite 
zauve ndi alendowa).” 


81. (Athengawa) adati: “E iwe Luti! Ife ndi athenga a Mbuye wako. Safika 
kwa iwe (ndi chilichonse choipa). Ndipo choka pamodzi ndi banja lako 
m’gawo la usiku, ndipo aliyense wa inu asatembenuke (kuyang’ana 
m’mbuyo akamva mkokomo wa kudza kwa chilangocho), kupatula 
mkazi wako; iye chimpeza chimene chiwapeze anthu enawo. Ndithu 
lonjezo lawo ndi m’mawa. Kodi m’mawa suudayandikire?” 


82. Choncho, pamene lidadza lamulo lathu, tidaugadabula (m’zindawo) 
kumwamba kukhala pansi, pansi kukhala kumwamba, ndipo 
tidawavumbwitsira mvula ya sangalawe zopangika ndi dongo lotentheka 
ndi moto, zogwirana kwambiri. 

83. (Sangalawezo) zokhala ndi zizindikiro kwa Mbuye wako. (Sangalawe 
iliyonse idali ndi mwini wake); ndipo chilango chimenechi sichili kutali 
ndi anthu oipa. 


84. Ndipo, ku Madiyan tidamtuma m'bale wawo Shuaib, iye adati: “E inu 
anthu anga! Pembedzani Allah; mulibe mulungu wina koma Iye. Ndipo 
musachepetse mulingo wa mbale ndi wasikelo (powapimira anthu), ine 
ndikukuonani kuti ndinu opeza bwino, ndipo ndikukuoperani chilango 
cha tsiku (lalikulu) lomwe lidzakuzingani.” 


85. “Ndipo E inu anthu anga! Kwaniritsani mulingo wa mbale ndi 
wasikelo mwachilungamo, ndipo musawachepetsere anthu zinthu 
zawo (mwachinyengo). Ndipo musafalitse zoipa pa dziko ndi cholinga 
chodzetsa chisokonezo.” 


86. “Chuma chimene wakusiirani Allah (m’njira yovomerezeka) ndicho 
chabwino kwa inu ngati muli okhulupirira. Ndipo ine sindine msungi 
wanu.” 


87. Adati: “E iwe Shuaib! Kodi mapemphero ako akukulamula (kuti 
utilamule) kuti tisiye zimene makolo athu ankapembedza, kapena kuti 
tisiye kuchita zimene tifuna pachuma chathu? (Adati mwachipongwe) 
ndithudi, iwe ndiwe wanzeru, ndi wolungama.” 


88. (Tye) adati: “E inu anthu anga! Mukuona bwanji ngati ndili ndi umboni 
wowonekera wochokera kwa Mbuye wanga, ndipo nkundipatsa rizg 
labwino (lahalali) lochokera kwa Iye, (ndisiye zimenezi ndi kusankha 
njira yokhota)? Ndipo sindifuna kusiyana nanu pochita chimene 
ndakuletsani. Sindifuna china, koma kukonza mmene ndingathere; ndipo 
kupambana kwanga (pazimenezi) kuli kwa Allah. Kwa Iye ndatsamira, 
ndipo kwa Iye ndikutembenukira.” 


89. “Ndipo E inu anthu anga! Kutsutsana nane kusakuchimwitseni kuopera 
kuti chingakupezeni chonga chimene chidawapeza anthu a Nuh kapena 
anthu a Hûd kapenanso anthu a Swaleh; ndipo anthu a Luti sali kutali 
ndi inu.” 

90. “Ndipo mpempheni chikhululuko Mbuye wanu ndipo lapani kwa 
Iye (posiya machimo ndikuchita zabwino). Ndithu Mbuye wanga 
Ngwachisoni Ngwachikondi chochuluka (kwa anthu Ake).” 


91. (Iwo) adati: “E iwe Shuaib! Sitikumvetsa zambiri mwa zomwe ukunena. 
Ndipo ife tikukuona wofooka mwa ife. Pakadapanda akubanja lako, 
tikadakugenda ndi miyala. Ndipo ulibe ulemelero pa ife (koma tikusunga 
ulemu wa anthu akubanja lako).”!! 


92. (Iye) adati: “E inu anthu anga! Kodi anthu akubanja kwanga ndiwo 
olemekezeka kwambiri kwa inu kuposa Allah? Ndipo mwamuyika Iye 
(Allah) kukhala kumbuyo kwa misana yanu. Ndithu Mbuye wanga 
zonse zimene mukuchita akuzidziwa bwinobwino.” 


93. “Ndipo E anthu anga! Chitani (zimene mufuna) mmene mungathere; 
inenso ndichita chimodzimodzi (mmene ndingathere). Posachedwapa 
mudziwa ndani chimufike chilango chomsambula, ndipo ndani wabodza. 
Ndipo dikirani inenso ndidikira pamodzi ndi inu.” 

94. Ndipo pamene lamulo Lathu lidadza, tidampulumutsa Shuaib pamodzi 
ndi amene adakhulupirira naye, mwachifundo Chathu. Ndipo amene 
adachita zoipa, phokoso lidawachotsa moyo, tero kudawachera 
m’nyumba zawo ali lambilambi (atafa). 


95. Ndiye ngati sadakhalemo. Tamverani! Adaonongeka (anthu) a ku 
Madiyan monga momwe adaonongekera Asamudu! 


96. Ndipo ndithu tidamtuma Mûsa pamodzi ndi zozizwitsa zathu ndi 
umboni woonekera. 


97. Kwa Farawo ndi nduna zake. Koma iwo adatsata lamulo la Farawo, 
ndipo lamulo la Farawo siloongoka. 


98. Tsiku la Qiyâma, (Farawo) adzawatsogolera anthu ake ndi kuwafikitsa 
ku Moto. Ndipo taonani pamalo poipa kufikirapo. 


99. Iwo adatsatizidwa ndi tembelero pano pa dziko lapansi ndipo pa tsiku la 
Qiyâma (adzatsatizidwanso). Taonani kuipa mphoto (yawo) yopatsidwa! 


[1] Anthu ake ankamuuza izi zoti sakumvetsa zomwe iye anawauza mwachibwana, 
nawafanizira malangizo akewo monga malangizo a munthu wozunguzika. 

100. Izi ndi zina mwa nkhani za m’mizinda (zomwe) tikukusimbira. Ina 
mwa iyo ikadalipobe, ndipo ina idatha. 


101. Ndipo sitidawachitire choipa (powaononga). Koma adadzichitira okha 
zoipa (pakusakhulupirira Allah ndi kupembedza mafano ndikuipitsa 
pa dziko), milungu yawo yomwe ankaipembedza kusiya Allah 
siidawathandize chilichonse pamene lidadza lamulo la Mbuye wako (la 
kuwaononga). Ndipo (milunguyo) siidawaonjezere (china chake) koma 
chionongeko basi. 


102. Ndipo mmenemo ndi momwe kumakhalira kulanga kwa Mbuye wako 
pamene alanga anthu a m’mizinda akakhala oipa (pa makhalidwe). 
Ndithu kulanga kwake (Allah) nkowawa, nkwaukali. 


103. Ndithu m’zimenezi muli lingaliro kwa yemwe akuopa chilango cha 
tsiku lachimaliziro. Limenelo ndi tsiku losonkhanitsidwa anthu. Ndipo 
limenelo ndi tsiku lochitiridwa umboni (ndi zolengedwa zonse). 


104. Ndipo sitikulichedwetsa koma m’nthawi yowerengeka (kwa Allah, 
ngakhale kuti kwa anthu likuoneka kuti lili kutali.) 


105. Tsiku lakudza (zoopsa zake), sadzayankhula aliyense koma 
mwachilolezo Chake (Allah). Ena adzakhala oipa, ndipo (ena) adzakhala 
abwino. 


106. Tsono amene adzakhala oipa kobwerera kwawo nkumoto. Iwo 
adzakhala m” menemo akufuula potulutsa mawu ndi kuwabweza (monga 
kulira kwa bulu). 


107. Adzakhala m’menemo nthawi yaitali momwe thambo ndi nthaka 
zidzakhalire, kupatula Mbuye wako akadzafuna. Ndithu Mbuye wako 
Ngochita chimene wafuna. 


108. Tsono amene adzakhale abwino adzakhala m’Munda wamtendere. 
Adzakhala mmenemo nthawi yaitali momwe thambo ndi nthaka 
zidzakhalire, kupatula Mbuye wako akadzafuna; zopatsa (za Mbuye 
wako ndizo zopatsa) zosatha. 

109. Choncho, usakhale ndi chipeneko pa zimene awa akuzipembedza (kuti 
ndimilungu yabodza). Sapembedza koma momwe amapembedzera 
makolo awo kale. Ndipo ndithu Ife tiwapatsa gawo lawo (la chilango) 
mokwanira popanda kuchepetsa. 


110. Ndipo ndithu tidampatsa buku Mûsa, koma kusiyana kudabuka 
mmenemo (pakatanthauzidwe ka bukulo pambuyo pa Musa). 
Pakadapanda mawu a Mbuye wako omwe adatsogola (oti sadzawalanga 
nthawi isanafike), ndithu kukadaweruzidwa pakati pawo. Ndipo ndithu 
iwo ali m'kukaika ndi kupeneka (kwakukulu) pa zimenezo. 


111. Ndipo ndithu Mbuye wako adzawapatsa onsewo mphoto ya zochita 
zawo mokwanira. Ndithu Iye Ngodziwa (zonse) zimene akuchita. 


112. Choncho (E iwe Mtumiki!) Pitiriza kulungama monga momwe 
akulamulira (iwe) pamodzi ndi omwe atembenukira (kwa Allah), ndipo 
musapyole malire. Ndithu Iye akuona zonse zimene muchita.!"! 


113. Ndipo musapendekere kwa amene sali olungama kuopa kuti chilango 
cha Moto chingakukhudzeni; ndipo simudzakhala ndi atetezi kwa Allah, 
ndipo potero simudzathandizidwa (chilichonse). 


114. Ndipo pemphera Swala nsonga ziwiri za usana ndi nthawi za usiku 
zomwe zili pafupi ndi usana. Ndithu zabwino zimachotsa zoipa. Ichi ndi 
chikumbutso kwa okumbukira. 


115. Ndipo pirira (E iwe Mtumiki! Pokwaniritsa malamulo a Mbuye wako)! 
Ndithu Allah sataya malipiro a ochita zabwino. 


116. Kodi bwanji sadakhalepo, mu mibadwo ya anthu akale, eni nzeru 
(omvera akalangizidwa), oletsa kuononga pa dziko kupatula ochepa 
amene tidawapulumutsa mwa iwo? Ndipo amene adadzichitira 


[1] Apa akutanthauza kuti ngati chikhalidwe cha mibadwo yakale chidali chonchi, mibadwo 
yomwe adaitumizira buku lake, natsutsana ndi bukuli, ena a iwo nalitaya kutali, iweyo 
pitiriza ndi Asilamu omwe uli nawo kugwira njira yolungama monga momwe Allah 
wakulamulira. Usapyole malire ponyozera chimene chili choyenera iwe kuchichita, 
kapena kudzikakamiza chimene sungathe kuchichita. Allah tu akudziwa zonse zomwe 
muchita ndipo adzakulipirani. 





Sûrat 11. Had 280 Juzu 12 


okha zoipa adatsata zomwe adasangalatsidwa nazo, choncho, adali 
ochita zoipa. 


117. Ndipo Mbuye wako sali woononga midzi mopanda chilungamo 
pomwe eni ake (midziyo) ali ochita zabwino. 


118. Ndipo Mbuye wako akadafuna, anthu onse akadawachita kukhala 
mpingo umodzi. Choncho saleka kukhala osiyana (maganizo).!" 


119. Kupatula omwe Mbuye wako wawachitira chifundo; ndipo chifukwa 
cha chifundocho, adawalenga (koma okha akusankha zoipa). Ndipo 
mawu a Mbuye wako akwaniritsidwa (akuti): “Ndithudi, ndizadzadzitsa 
Jahannam ndi ziwanda ndi anthu onse pamodzi (omwe adali oipa).” 


120. Ndipo tikukusimbira zonse mwa nkhani za atumiki zomwe 
tikukulimbikitsa nazo mtima. Ndipo m’zimenezi choonadi chakufika 
ndi ulaliki ndiponso chikumbutso kwa okhulupirira. 


121. Ndipo auze amene sadakhulupirire (kuti): “Chitani mmene mungathere; 
nafenso tichita (mmene tingathere).” 


122. “Ndipo dikirani (chiweruzo cha Allah) nafenso tikudikira.” 


123. Zonse zobisika za kumwambandi pansinza Allah ndipo zidzabwezedwa 
kwa Iye. Choncho, mpembedzeni ndi kutsamira kwa Iye. Ndithu Mbuye 
wako siwonyalanyaza zimene mukuchita. 





[1] Akadawakakamiza onse kukhala mpingo umodzi. Koma adawapatsa nzeru ndi 
mphamvu yozindikilira zinthu kuti asankhe chomwe afuna, chabwino kapena choipa. 





Surat 12. Yusuf Juzu 12 


Sa Sûrat 12. Yûsuf BS 


Sura Yusuf ndi imodzi mwa sura zomwe zidavumbulutsidwa ku 
Makka ndipo ikunenetsa za nkhani ya Mneneri wa Allah, Yûsuf mwana wa 
Ya’qub, ndi masautso osiyanasiyana amene adakumana nawo ochokera 
kwa abale ake omwe ankamchitira njiru. Ikufotokozanso za masautso 
omwe adakumana nawo m’nyumba ya Aziz wa ku Misir (Iguputo) ndipo 
kenako nkukalowa m’ndende. 

















Cholinga cha nkhaniyi ndikutonthoza mtima wa mtumiki Muhammad 
(s.a.w) ku masautso omwe amapezana nawo kuchokera kwa anthu ake. 





M'dzina la Allah Wachifundo chambiri, Wachisoni chosatha. 


1. Alif. Lam-Ra. Izi ndi Ayah (ndime) za m'buku lomwe likuonetsera poyera 
(chilichonse chofunika). 


2. Ndithu Ife taivumbulutsa Qur’an ya Charabu kuti inu muzindikire. 


3. Ife tikukusimbira nkhani zabwino zedi pokuzindikiritsa Qur’an iyi; ndithu 
udali mmodzi mwa osadziwa zinthu, isanakufike. 


4. Akumbutse za Ytisuf pamene adauza bambo wake: “E inu bambo wanga! 
Ndithu ine ndaona kutulo nyenyezi khumi ndi imodzi, dzuwa ndi mwezi, 
zonsezo ndaziona zikundigwadira.” 


5. (Bambo wake) adati: “E iwe mwana wanga! Usawasimbire abale ako 
maloto ako (kuopa kuti) angakuchitire chiwembu; ndithu satana kwa 
munthu, ndi mdani woonekera.”!! 


. “Ndipo momwemo Mbuye wako akusankha komanso akuphunzitsa 
kumasulira nkhani (za maloto) ndi kukwaniritsa mtendere Wake pa 
iwe, ndi pa mbumba ya Ya’qub monga momwe adakwaniritsira kwa 


[1] Sibwino munthu kufotokozera anthu chisomo chako chonse ngati palibe zofunikira 
kutero. Dziwani kuti mwini madalitso ngochitiridwa dumbo. 

makolo ako kale, Ibrahim ndi Ishag. Ndithu Mbuye wako Ngodziwa, 
Ngwanzeru zakuya.” 


7. Ndithu mwa Yusuf ndi abale ake, muli malingaliro ambiri kwa ofunsa 
(zinthu kuti adziwe). 


8. Kumbuka pamene (abale a Yusuf) adati: “Ndithu Yusuf ndi m'bale wake 
(Binyamini) ngokondeka zedi kwa bambo wathu kuposa ife pomwe ife 
ndife gulu lamphamvu. Ndithu bambo wathu ali mkusokera koonekera 
(sadziwa yemwe ali ndi chithandizo chokwanira).” 


9. “Mupheni Yusuf kapena mukamponye ku dziko (lakutali), kuti nkhope 
ya bambo wanu ikutembenukireni (pakuti nthawi imeneyo Yûsuf 
sadzakhalapo, yemwe akumkonda kwambiriyo); ndipo pambuyo pake 
(mutalapa tchimoli) mdzakhala abwino, (kwa Allah).”!! 


10. Adanena wonena mwa iwo: “Musamuphe Yusuf, koma mponyeni 
m'chitsime chakuya; adzamtola ena a paulendo ngati inu 
mwalingadi kutelo.” 


11. (Pambuyo pogwirizana paganizo lomuponya m'chitsime chakuya 
adapita kwa bambo wawo) anati: “E bambo wathu! Kodi bwanji 
simutikhulupirira pa Yûsuf, pomwe ife timamfunira zabwino?” 


12. Mperekeni mawa pamodzi ndi ife (kubusa) kuti akadye mokondwa ndi 
kusewera; ndithudi, ife tikamsamala.” 


13. (Bambo wawo) adati: “Ndithu zikundidandaulitsa zakuti mupite naye; 
ndikuopa kuti angajiwe ndi mimbulu pomwe inu simukulabadira za iye.” 


14. (Two) adati: “Ngati mimbulu itamudya pomwe ife ndife gulu lanyonga 
kwambiri, ndiye kuti tidzakhala otaika.” 


15. Ndipo pamene adanka naye ndi kugwirizana pakati pawo kuti amuike 
mchitsime chakuya, (adamuikadi). Ndipo tidamzindikiritsa iye (Yusuf): 


[1] Dyera loipa kwambiri ndiko kunena koti: “Tandisiyani ndichite machimo, kenako 
ndidzalapa.” Dziwani kuti machimo omwe Allah angawakhululuke ngomwe munthu 
wawachita mosazindikira kapena kuti popanda kuwafunafuna, osati owachita 
mwadaladala ncholinga choti adzalapa pambuyo pake monga momwe abale ake a 
Yusuf ankaganizira. 

“Ndithu udzawauza chinthu chawochi (chimene akuchitirachi) pomwe 
iwo sakudziwa.” 


16. Ndipo adadza kwa bambo awo madzulo akulira, 


17. Akunena: “E bambo wathu! Tidapita kokapikisana (kuthamanga), 
ndipo tidamsiya Ytisuf pomwe padali ziwiya zathu; choncho mimbulu 
yamudya koma inu simutikhulupirira (pa zimene tikukuuzanizi) 
ngakhale kuti tikunena zoona.” 


18. Ndiponso adabwera ndi mkanjo wake (wa Yûsuf) uli ndi magazi abodza. 
(Bambo wawo pamene adauona mkanjowo uli wosang’ambika) adati: 
“Koma mitima yanu yakukometserani chinthu (chomwe mwamchitira 
mnzanu mwa chifuniro chanu; ndipo chimene ine ndingachite ndi) 
kupirira kwabwino; ndipo Allah ndi Wopemphedwa chithandizo pa 
zimene mukunenazi.” 


19. Ndipo aulendo adadza (pafupi ndi chitsimecho) ndipo adatuma wotunga 
madzi wawo, choncho iye adaponya ndowa yake (m'chitsime, ndipo 
akukoka ndowa ija adaona mwana) nati: “Eee, chisangalalo changa! Aka 
kamwana kakamuna!” Pomwepo iwo (amene adalipo pa chitsimepo) 
adam'bisa (kwa a paulendo anzawo) monga katundu wamalonda 
(yemwe adamgula). Koma Allah ankadziwa zimene adali kuchita (ndipo 
adanka naye ku Iguputo).!"! 


20. Ndipo adamgulitsa pa mtengo wochepa ndi ndalama zapang’ono, 
zowerengeka (poopa kuti angawadzere eni mwanayo). Ndipo 
sadalabadire za iye. 


21. Ndipo uja (amene) adamgula ku Iguputo, adati kwa mkazi wake: 
“Mkonzere pokhala pabwino (kapolo uyu), mwina angatithandize 
kapena tingamsandutse kukhala mwana (wathu).” Motero tidamkhazika 
Yusuf m'dziko (la Iguputo mwachisangalalo), ndi kuti timphunzitse 


[1] 19-20. Apa tikuona kuti kugulitsana anthu kudayambika kalekale zedi kuyambira 
zaka 4,000 zapitazo mu nthawi ya umbuli. Koma adani achipembedzo cha Chisilamu 
akuchinamizira Chisilamu kuti ndicho chidadza ndi ukapolo wogulitsa anthu. 
Chikhalirecho Chisilamu ndicho chidadza kuzalimbikitsa zopereka ufulu kwa kapolo. 

kumasulira nkhani (maloto). Ndipo Allah Ngopambana pa zinthu Zake 
(zimene wafuna kuti zichitike); koma anthu ambiri sadziwa. 


22. Ndipo pamene (Ytisuf) adafika pa nsinkhu wozindikira zinthu, 
tidampatsa kuweruza ndi nzeru. Umo ndi momwe timawalipirira ochita 
zabwino. 


23. Ndipo mkazi uja yemwe m’nyumba mwake mudali iye adamlakalaka 
(Yusuf) popanda iye kufuna. Ndipo (mkaziyo) adatseka zitseko 
nati: “Bwera kuno.” (Yusuf) adati: “Ndikudzitchinjiriza ndi Allah 
(kuchita tchimolo). Ndithu iye (mwamuna wako) ndi bwana wanga. 
Wandikonzera bwino pokhala panga (m"nyumba mwakemu, ndipo 
sindichita chinyengo chotere). Ndithu achinyengo siziwayendera 
bwino.” 


24. Ndipo (mkaziyo) adaikira mtima pa iye (kuti achite naye kanthu), ndipo 
naye (Yusuf) adaikira mtima pa iye (kuti ammenye). Pakadapanda 
kuona chisonyezo cha Mbuye wake (chakumzindikiritsa kuti asatero, 
akadammenya. Koma adamthawa). Tidachita izi kuti timchotsere chinthu 
choipa ndi chauve; ndithudi, iye adali mwa akapolo athu oyeretsedwa.!"! 


25. Ndipo (onse awiri) adathamangitsana kukhomo (uku Yusuf akuthawa) 
ndipo (mkaziyo) adang'amba mkanjo wake chakumbuyo. Ndipo 
awiriwa adampeza bwana wake (wa mkaziyo yemwe ndimwamuna 
wake) pakhomo; mkaziyo adati (kwa mwamuna wake mwaugogodi): 
“Palibe mphoto kwa yemwe akufuna kuchita choipa ndi mkazi wako 
koma kumponya kundende, kapena kupatsidwa chilango chowawa.” 


26. (Yusuf) adati (podziteteza): “(Mkazi) uyu ndi yemwe wandifuna 
popanda ine kumufuna.” Ndipo mboni yochokera ku banja la mkaziyo 


[1] Musamchitire choipa amene wakuchitirani chabwino, ngakhalenso amene wakuchitrani 
choipa kumene. Makamaka amene sadakuchitireni choipa (ndiye chisimu). Koma alipo 
anthu ena oipitsitsa zedi amene amachitira zoipa yemwe akuwachitira zabwino. Anthu 
otero ngoipitsitsa kuposa nyama zamtchire, ndipo oterewa Allah adzawakhaulitsa 
koopsa. Ndipo machitidwe okhala mwamuna ndi mkazi kuseri kwaokha ngoletsedwa 
m'shariya ya Chisilamu chifukwa mwamuna kukhala ndi mkazi amene sali mnyazi 
wake kumalakwitsa. Musati awa ndi alamu ndikhoza kukhala nawo pawokha. Kukhala 
ndi mlamu wako kuseri, ndi ngozi imeneyo! 

idaikira umboni; (idati): “Ngati mkanjo wake wang'ambidwa cha 
kutsogolo, ndiye kuti (mkazi uyu) akunena zoona, ndipo iye (Yusuf) ndi 
mmodzi mwa onena zabodza.” 


27. “Koma ngati mkanjo wake wang’ambidwa chakumbuyo ndiye kuti 
(mkazi uyu) wanena bodza ndipo iye (Yûsuf) ndi mmodzi mwa onena 
zoona.” 


28. Choncho (mwamuna uja) pamene adaona mkanjo wake (wa Yûsuf) 
utang’ambidwa chakumbuyo, (adadziwa kuti Yusuf ndi amene amafuna 
kugwiliridwa), adati: “Ndithudi, izi ndi ndale zanu akazi. Ndithu ndale 
zanu ndi zazikulu (iwe mkazi wanga ndi amene udatsimikiza kuchita 
choipa ndi mnyamatayu).” 


29. “Yûsuf! Zisiye izi (usauze aliyense). Ndipo (iwe mkazi) pempha 
chikhululuko ku tchimo lako. Ndithu iwe ndiwe mmodzi mwa olakwa!” 


30. Ndipo akazi a mu mzindamo (ataimva nkhaniyi) anati: “Mkazi wa 
nduna akulakalaka m’nyamata wake popanda kulakalakidwa ndi iye; 
ndithu chikondi chamufooketsa zedi; ndithudi, ife tikumuona (mkaziyu 
kuti) ali m’kusokera koonekera.” 


31. Ndipo (mkazi wa nduna) pamene adamva kunyogodola kwawo, 
adawaitana (kuti adzaone kukongola kwa Yusufkuti adziwe kuti yemwe 
wathedwa nzeru polakalaka Ytisuf ngosayenera kudzudzulidwa). Ndipo 
adawakonzera phwando ndikupatsa aliyense wa iwo mpeni; kenaka 
adamuuza (Yusuf): “Tuluka ndi kubwera pamaso pa iwo.” Choncho 
pamene (akazi aja) adamuona, adaona kuti nchinthu chachikulu zedi 
ndipo adadzicheka manja awo (ndi mipeni ija. Sadazindikire kuti 
akudzicheka chifukwa cha chidwi ndi kukongola kwa Yûsuf), ndipo 
adati: “Hasha Lillah! (tikudzitchinjiriza kwa Allah) uyu simunthu, uyu 
sichina koma ndi mngelo wolemekezeka.” 


32. (Mkazi wa nduna) adati: “Uyu ndi amene mumandidzudzula naye. 
Ndithudi ndidamulakalaka pomwe iye samandifuna ndipo anadziteteza. 
Ndipo ngati sachita chimene ndikumulamula, ndithu amangidwa ndipo 
ndithu akhala m”gulu la onyozeka!” 

33. (Yusuf) adati: “E Mbuye wanga! Ndende ndi yabwino kwa ine 
kuposa izi akundiitanira. Ngati simundichotsera ndale zawo ndiye kuti 
ndiwacheukira ndikukhala mmodzi mwa mbuli.”!! 


34. Ndipo Mbuye wake adamuyankha (pempho lake) ndikumchotsera ndale 
zawo. Ndithudi, Iye Ngwakumva, Ngodziwa. 


35. Kenako kudaoneka kwa iwo, (nduna ndi anthu ake) pambuyo poona 
zizindikiro (zonse zakuyeretsedwa kwa Yusuf) kuti akamponye 
kundende kwa nthawi yochepa (pofuna kumusungira ulemu mkazi wa 
nduna). 


36. Ndipo anyamata awiri adalowa m'ndende pamodzi ndi iye. Mmodzi 
mwa iwo adati (kumuuza Yusuf): “Ndithu ine ndalota ndikufulula 
mowa.” Ndipo wina adati: “Ndithu ine ndalota ndikusenza mikate 
pamutu panga yomwe idali kudyedwa ndi mbalame. Tiuze tanthauzo 
lake. Ndithu ife tikukuona iwe kuti ndiwe mmodzi wa anthu abwino.” 


37. (Yusuf) adati: “(Kupyolera mu uneneri umene ndapatsidwa ndingathe 
kukumasulirani maloto anuwa ndi zinthu zina zobisika kwa inu), 
sichikudzerani chakudya cha mtundu uliwonse choti mungapatsidwe 
koma ndikhala nditakumasulirani tanthauzo lake chisanakufikeni; 
(ngati mukufunadi ndikuchitirani zimenezi). Izi ndi zina mwa zomwe 
Mbuye wanga wandiphunzitsa. Ndithudi, ine ndasiya njira za anthu 
osakhulupirira Allah ndiponso omwe akukana za tsiku la chimaliziro.” 


38. “Ndipo ine ndatsata chipembedzo cha makolo anga Ibrahim, Ishag 
ndi Ya’qub; ndipo sikudali koyenera kwa ife kumphatikiza Allah ndi 
chilichonse. (Ndipo kuzindikira) zimenezi ndi ubwino wa Allah umene 
uli pa ife ndi anthu ena, koma anthu ambiri sathokoza.” 


39. “E inu anzanga awiri a m"ndende! Kodi milungu yambiri yosiyana ndiyo 
yabwino (kupembedzedwa), kapena Allah Mmodzi Mwini mphamvu 
(pachilichonse)?” 


[1] Akazi aja atamuona Yusuftsiku limenelo nawonso anadzazidwa ndi chikondi chachikulu 
nayamba kumtumizira mithenga ndi makalata. Ndipo Yûsuf adaganiza kuti ndibwino 
angopita kundende poopa kuti akaziwo angamulakwitse. 

40. “Simupembedza china kusiya Iye (Allah) koma ndi maina basi amene 
inu nokha mudawatcha ndi makolo anu, Allah sadatsitse umboni 
uliwonse pa zimenezo. Palibe lamulo lina koma ndi la Allah basi. 
Walamula kuti musampembedze aliyense koma Iye basi. Chimenecho 
ndicho chipembedzo choongoka, koma anthu ambiri sadziwa (monga 
inu mulili popembedza mafano).” 


41. “E inu anzanga awiri a m’ndende! Tsono mmodzi wa inu (abwerera 
ku ntchito yake) azikamwetsa mowa bwana wake (monga zidalili 
poyamba); koma winayo aphedwa mopachikidwa, ndipo mbalame 
zidzadya mmutu wake. Chiweruzo chaweruzidwa kale (kwa Farawo) pa 
chinthu chomwe mudali kufunsa.” 


42. Ndipo (Yûsuf) adauza yemwe adamdziwa kuti apulumuka mwa 
awiriwo: “Ukandikumbuke ponditchula pamaso pa bwana wako 
(Farawo; ukamuuze kuti ndamangidwa popanda tchimo).” Koma 
satana adamuiwalitsa kumkumbutsa bwana wake. Tero (mneneri Yusuf) 
adakhala m’ndende zaka zingapo. 


43. Ndipo (tsiku lina) mfumu (Farawo adalota) nati (kwa nduna zake): 

“Ndithudi, ine ndalota ng'ombe zisanu ndi ziwiri zonenepa zikudyedwa 
ndi ng'ombe zisanu ndi ziwiri zowonda ndiponso ndalota ngala zisanu 
ndi ziwiri zaziwisi ndi zina (zisanu ndi ziwiri) zouma. E inu akuluakulu! 
Ndimasulireni maloto angawa, ngati inu mumatha kumasulira maloto.” 


44. (Two) adati: “Amenewa ndi maloto osakanikirana (simaloto omveka)! 
Ndipo ife sitili odziwa kumasulira maloto amtundu umenewu.” 





45. Pamenepo amene adapulumuka mwa awiri aja adanena 
atakumbukira (pempho la Yûsuf) patapita nyengo (yaitali), 
adati: “Ine ndikuuzani tanthauzo lake. Choncho nditumeni (kuti 
ndikakufunireni tanthauzo lake).” 


46. (Adanka kundende ndikumpempha Yusuf chikhululuko chifukwa cha 
kuiwala kwake. Ndipo adati): “Yûsuf! E iwe woona! Tiuze za ng’ombe 
zisanu ndi ziwiri zonenepa zikudyedwa ndi zisanu ndi ziwiri zoonda, 
ndi ngala zisanu ndi ziwiri zaziwisi ndi zina zouma; kuti ine ndibwelere 
kwa anthu kuti akadziwe.” 

47. (Yusuf) adati: “Mudzalima zaka zisanu ndi ziwiri mondondozana ndi 
mwakhama ndipo zimene mwakolola zisiyeni m’ngala zake, kupatula 
zochepa zimene muzidzadya (kuti zam’ngalazo mudzadye mzaka 
zanjala).” 


48. “Kenako pambuyo pake zidzadza zaka zisanu ndi ziwiri za masautso 
zomwe zidzadya zimene mudasunga m°’mbuyo, kupatula zochepa 
zimene muzidzazisunga (mobisa kuti zidzakhale mbewu.)” 


49. “Kenako pambuyo pa izi chidzadza chaka chomwe anthu m’menemo 
adzapulumutsidwa (ndi Allah), ndipo m”menemo adzafinya (zakumwa).” 


50. Ndipo mfumu idati: “M’bweretseni iye kwa ine.” Koma pamene 
mthenga (wa Mfumu) adamfika (Yûsuf, iye) adati: “Bwerera kwa 
bwana wako ndipo ukamfunse nkhani ya akazi omwe ankadzicheka 
manja awo. Ndithu Mbuye wanga akudziwa bwino ndale zawo. (Koma 
ndikufuna Mfumu kuti idziwe za kuyera kwanga kuti andiyeretsere 
maganizo ndipo asandiope).” 


51. (Mfumu idasonkhanitsa akazi aja ndipo) idati: “Kodi nkhani yanu 
njotani pamene mudamulakalaka Yusuf pomwe iye sakufuna?” Adati: 
“Hasha Lillah! (Tikudzitchinjiriza kwa Allah)! Ife sitidadziwe choipa 
chilichonse kwa iye. (Tidayesayesa kuti achite nafe choipa koma 
sadalole).” (Nayenso) mkazi wa nduna adati: “Tsopano choonadi 
chatsimikizika; ine ndine amene ndidamulakalaka pomwe iye sakufuna. 
Ndithu iye ndi mmodzi mwa owona.” 


52. (Yusuf adati): “Zimenezo (zofuna kuti afunsidwe chonchi) n’chifukwa 
chakuti (nduna) idziwe kuti ine sindidaichitire zoipa iyo kulibe, ndi kuti 
Allah saongolera ndale za anthu achinyengo (kuti zipambane).” 


53. © “Ndipo ine sindikuyeretsa mtima wanga. Ndithu mtima uliwonse 
umalamulira kwambiri ku zoipa kupatula umene Mbuye wanga 
wauchitira chifundo. Ndithudi, Mbuye wanga Ngokhululuka, 
Ngwachisoni chosatha.” 


54. Choncho Mfumu idati: “Mubwere naye kwa ine kuti ine mwini 
ndimsankhe.” Ndipo pamene adayankhula naye, (Mfumu) idati: “Ndithu 
iwe lero kwa ife wakhala wolemekezeka, wokhulupirika.” 

55. (Yusuf) adati: “Ndiikeni kukhala muyang’aniri wa nkhokwe za dzinthu 
zam'dziko lonse. Ndithudi, ine ndine msungi wodziwa.” 


56. Ndipo motero tidampatsa ulemelero Yûsuf m’dziko (la Iguputo); 
amakhala m’menemo paliponse pamene wafuna. Timam’bweretsera 
chifundo Chathu amene tamfuna, ndipo sitisokoneza malipiro a ochita 
zabwino. 


57. Ndithudi malipiro a tsiku la chimaliziro ngabwino zedi kwa amene 
akhulupirira ndipo adali kumuopa (Allah). 


58. Ndipo adadza abale (ake) a Yusuf (kukafuna chakudya kumeneko 
pamene ku Kenani kudagwa chilala chadzaoneni) ndikulowa kwa iye, 
ndipo (iye) adawazindikira pomwe iwo sankamzindikira. 


59. Ndipo pamene adawakonzera chakudya chawo, adati: 
“(Ngatimudzabwereranso kachiwiri) mudzabwere ndi m‘bale wanu wa 
kumbali ya bambo anu, kodi simuona kuti ine ndikukwaniritsa muyeso, 
ndipo ndine wabwino kwambiri polandira (alendo)?” 


60. “Koma ngati simudzandibweretsera iye, simudzakhala ndi mulingo 
(wachakudya) kwa ine, ndipo musadzandiyandikire.” 


61. (Iwo) adati: “Tikayesetsa kuwanyengelera bambo wake za iye (kufikira 
akatipatse). Ndithu ife tikachita zimenezi.” 


62. Ndipo (Yusuf) adati kwa anyamata ake a ntchito: “Ikani chuma chawo 
m’mitolo yawo kuti akachizindikire akabwerera ku mawanja awo. 
(Tachita izi kuti) mwina angabwelerenso (kuno).” 


63. Ndipo pamene adabwerera kwa bambo wawo, adati: “E bambo wathu! 
Tikamanidwa muyeso wa chakudya (pa ulendo wachiwiri pokhapokha 
titsagane ndi m'bale wathuyu). Choncho mtumizeni m’bale wathu 
pamodzi ndi ife kuti akatipimire (mlingo wokwana); ndithu ife 
tikamsunga.” 


64. (Ya'gub) adati: “Kodi ndingakukhulupirireni pa iye kuposa momwe 
ndidakukhulupirirani pa m'bale wake kale (yemwe mudamsokeretsa)? 
Koma Allah ndi Yemwe ali Wabwino posunga, Ndipo Iye Ngwachifundo 
zedi kuposa achifundo onse.” 

65. Ndipo pamene adatsekula katundu wawo, adapeza chuma chawo 
chabwezedwa kwa iwo. Adati: “E bambo wathu! Tingafunenso chiyani 
(kwa munthu waufuluyu)? Ichi chuma chathu chabwezedwa kwa ife; 
ndipo tikabweretsa chakudya chothandizira mawanja athu; ndipo m'bale 
wathu tikamsunga; tikapezanso muyeso wangamira imodzi yoonjezera. 
Umenewu ndi mlingo wochepa (kwa mfumu ya ufuluyo).” 


66. (Ya'qub) adati: “Sindingamtumize pamodzi ndi inu pokhapokha 
mundipatse lonjezo m’dzina la Allah kuti ndithudi mudzambweza kwa 
ine pokhapokha nonsenu mutazingidwa (ndi zoopsa).” Ndipo pamene 
adapereka lonjezo lawo, (iye) adati: “Allah ndiye Muyang’aniri (mboni) 
pa zimene tikunenazi.” 


67.Adatinso: “E inu ana anga! Musakalowe (mu Iguputo) pachipata chimodzi 
koma kaloweni pa zipata zosiyanasiyana. Ndipo sindingakuthandizeni 
chilichonse kwa Allah. Lamulo ndi la Allah basi; kwa Iye ndiko 
ndatsamira; ndipo otsamira atsamire kwa Iye.” 


68. Ndipo pamene adalowa monga momwe bambo wawo adawalamulira, 
sikudawathandize chilichonse kwa Allah kupatula khumbo lomwe 
lidali mu mtima mwa Ya'gub (ndilomwe) adalikwaniritsa, (Ya`qub 
adali kufuna Yusuf ndi m'bale wake akumane mwamseri; ndipo 
adakumanadi). Ndithu iye (Ya'gub) adali wanzeru chifukwa chakuti 
tidamphunzitsa. Koma anthu ambiri sadziwa. 


69. Ndipo pamene adalowa kwa Yusuf (ndikumuona m'bale wake atalowa 
payekha), adamkumbatira m’bale wakeyo nati: “Ndithu ine ndine m'bale 
wako; choncho usadandaule pa zimene (abale athu) akhala akuchita.” 


70. Ndipo pamene adawakonzera chakudya chawo, adaika chikho chomwera 
madzi mumtolo wa m'bale wakeyo. Kenako woitana adaitana: “E inu a 
paulendo! Ndithu inu ndinu akuba.” 


71. (Onse abale ake a Yûsuf) pamene adawacheukira, adati: “Kodi 
mukusowa chiyani?” 


72. Adati: “Tikusowa muyeso wa Mfumu; ndipo amene aubweretse, alandira 
mtolo wangamira yathunthu.” (Ndipo Mneneri Yûsuf adati): “Ndipo ine 
ndine muimiliri pa zimenezi.” 

73. (Two) adati: “Tikulumbira Allah! Ndithu inu mukudziwa kuti sitidadze 
kudzaononga m'dziko, ndiponso sitili akuba.” 


74. Adati: “Mphoto (chilango) yake ikhala yotani ngati mukunena bodza?” 


75. Adati: “Mphoto yake ndi yemwe (chikhocho) chapezeka mu mtolo 
wake, iye ndiye mphoto yake. (Agwidwe monga kapolo kwa chaka 
chimodzi).” Umu ndi momwe timawalipirira anthu achinyengo. 


76. Ndipo (mneneri Yusuf) adayamba kufufuza m'mitolo mwawo 
asanafufuze mu mtolo wa m'bale wake; kenako adachitulutsa mu mtolo 
wa m'bale wake. Umu ndi momwe tidamlinganizira ndale Yûsuf (kuti 
ampeze m'bale wake). Mwachilamulo cha mfumu (ya m’dzikolo) 
sakadamutenga m'bale wake (monga kapolo) koma mmene Allah 
adafunira (powaonetsa abale ake za chilamulo cha kwawo chomuika 
mu ukapolo munthu wakuba). Timawakwezera pa ulemelero amene 
tawafuna. Ndipo pa wodziwa aliyense pali wodziwanso kuposa iye. 


77. (Iwo) adati: “Ngati waba, m'bale wakenso adabapo kale.” (Uku kudali 
kumunamizira Yusuf bodza pomwe iwo sankadziwa kuti yemwe 
akuyankhula nayeyo ndiye Yusuf). Koma Yusuf adabisa (mawu awa) 
mu mtima mwake, (chifukwa chowamvera chisoni) ndipo sadawaululire. 
Adati: “Inu muli ndi chikhalidwe choipa ndipo Allah akudziwa zomwe 
mukunena!” 


78. (Two) adati: “E inu bwana! Uyu ali ndi bambo wake wokalamba 
kwambiri; choncho tengani mmodzi wa ife mmalo mwake; ndithudi, ife 
tikuona kuti inu ndinu mmodzi mwa ochita zabwino.” 


79. (Yusuf) adati: “Ha! tikudzitchinjiriza mwa Allah, sitingagwire wina 
koma yemwe chuma chathu tachipeza ndi iye, kuopa kuti tingakhale 
ochita zoipa.” 


80. Choncho, pamene adataya mtima za iye, adapita pambali 
kukanong'onezana. Wamkulu wawo adati: “Kodi simudziwa kuti 
bambo wanu adatenga lonjezo kuchokera kwa inu m’dzina la Allah (kuti 
mudzam'bweza iyeyo?) ndiponso kale mudalakwa (pa mapangano anu) 
pa za Yusuf. Choncho sindichoka dziko lino kufikira atandilola bambo 

(kutero) kapena Allah andilamule (zondichotsa kuno pomasulidwa 
m'bale wangayu); Iye Ngwabwino polamula kuposa olamula.” 


81. “Bwererani kwa bambo wanu ndipo mukawauze (kuti): “E bambo 
wathu! Ndithu mwana wanu waba. Ndipo ife sitidaikire umboni (wakuti 
wakuba achitidwe ukapolo) koma pa zomwe tidazidziwa (kuti mwa ife 
mulibe wakuba), ndipo sitidali kudziwa zamseri.” 


82. “Ndipo afunseni anthu a m’mudzi momwe tidalimo ndi a pa ulendo 
omwe tadza nawo, ndipo ndithudi ife tikunena zoona.” 


83. (Ya`qub) adati: “Koma mitima yanu yakukometserani chinthu. (Kwanga 
ndi) kupirira kwabwino kokha basi. Mwina Allah adzandibweretsera 
onse pamodzi. Ndithudi, Iye Ngodziwa, Ngwanzeru zakuya.” 


84. Ndipo adawachokera ndikunena (kuti): “Ha! kudandaula kwanga za 
Yûsuf!” Ndipo maso ake adayera chifukwa cha kudandaula ndipo iye 
adadzazidwa ndi chisoni. 


85. (Iwo) adati: “Tikulumbira Allah! Simusiya kumkumbukira Yusuf 
(ndikulira) mpaka mufika podwala, kapena mukhala mwa owonongeka 
(ndi imfa).” 


86. (Iye) adati: “Ndithu ine ndikusuma dandaulo langa ndi kukhumata 
kwanga kwa Allah, ndipo ndikudziwa kupyolera mwa Allah zomwe 
simukudziwa.” 


87. “E ana anga! Pitani mukafufuzefufuze za Ytisuf ndi m'bale wake, ndipo 
musataye mtima pa chifundo cha Allah. Ndithu palibe amene amataya 
mtima za chifundo cha Allah koma anthu osakhulupirira.” 


88. (Ndipo adapita ku Iguputo). Choncho pamene adalowa kwa iye (Ytisuf), 
adati: “E inu olemekezeka! Masautso atikhudza, ife ndi maanja athu; 
choncho tabwera ndi chuma chopanda pake. Tidzadzireni mlingo 
(ngakhale chuma chathucho chili chopanda pake), ndipo tithandizeni 
mwaulere. Ndithu Allah amawalipira othandiza mwaulere.” 


89. (Iye) adati: “Kodi mukudziwa zomwe mudamchitira Yusuf ndi m'bale 
wake pamene inu mudali mu umbuli?” 

90. (Iwo) adati: “Kodi iwe ndiwe Yûsuf?” Adati: “Ine ndine Yûsuf, ndipo 
uyu ndi m'bale wanga; Allah watichitira zabwino. Ndithu amene aopa 
Allah ndikumapirira, (Allah amulipira). Ndithu Allah sasokoneza 
malipiro a ochita zabwino.” 


91. (Iwo) adati: “Tikulumbira Allah! Allah wakusankha pa ife, ndipo ife 
tidalidi olakwa.” 


92. (Iye) adati: “Lero palibe kukudzudzulani; Allah akukhulukirani, ndipo 
Iye Ngwachifundo chochuluka kuposa achifundo.” 


93. “Pitani ndi mkanjo wangawu ndipo mukauponye pamaso pa bambo 
wanga ndipo iwo akapenya. Kenako nonsenu ndi maanja anu onse 
mudze kwa ine.” 


94. Ndipo aulendo pamene adamuka (kubwerera kwawo). Bambo 
wawo (yemwe adali ku Kenani) adati: “Ndikumva fungo la Yusuf 
pakadapanda kuti muli ndi chikhulupiliro choti ndasokonezeka nzeru, 
(mukadandikhulupirira)” 


95. (Two) adati: “Tikulumbira Allah! Ndithu muli mkusokera kwanu kwa 
kale (pokonda Yusuf kuposa ife).” 


96. Choncho pamene adadza wotenga nkhani yabwino, adauponya (mkanjo 
wa Yusuf) pankhope pake, ndipo pompo adapenya. Adati: “Kodi 
sindinakuuzeni kuti ine ndikudziwa kupyolera mwa Allah zomwe inu 
simukuzidziwa?” 

97. (Iwo) adati: “E bambo wathu! Tipemphereni chikhululuko pa machimo 
athu. Ndithu ife tidali olakwa.” 


98. (Iye) adati: “Posachedwapa (ndikamuona Yûsuf) ndikupempherani 
chikhululuko kwa Mbuye wanga. Ndithu Iye Ngokhululuka zedi, 
Ngwachisoni chosatha.” 


99. Ndipo pamene adalowa kwa Yusuf, adawakumbatira makolo ake 
ndikunena: “Lowani mu Iguputo, In-shaa-Allah, (Allah akalola) 
mwamtendere.” 

100. Ndipo (pamene adafika kwa Yusuf), (iye) adawakweza makolo ake 
ndikuwaika pa chimpando (chake) chachifumu, ndipo onse adagwa 
kumlambira (monga mwachizolowezi chawo nthawi imeneyo). Ndipo 
(Yusuf) adati: “E inu bambo wanga! Ili ndilo tanthauzo (lenileni) la 
maloto anga akale. Palibe chipeneko Mbuye wanga wawatsimikiza 
(malotowo). Ndipo adandichitira zabwino ponditulutsa kundende ndi 
pokubweretsani inu kuchokera kumidzi (Kenani), pambuyo pokhwirizira 
(chidani) satana pakati pa ine ndi abale anga. Ndithudi Mbuye wanga 
amadziwa kwambiri chinsinsi cha zomwe wakonza kuti zichitike. 
Ndithu Iye Ngodziwa, Ngwanzeru. 


101. (Kenako adathokoza ndi kupempha Allah kuti): “E Mbuye wanga! 
Ndithu mwandipatsako ufumu ndi kundiphunzitsako kumasulira nkhani 
(maloto). E Inu Mlengi wa thambo ndi nthaka! Inu ndiye Mtetezi wanga 
pa dziko lapansi ndi tsiku la chimaliziro. (Ndipo nthawi ya imfa yanga) 
mudzandipatse imfa ndili Msilamu ndipo kandikumanitseni ndi ochita 
zabwino.” 


102. Izi ndi zina mwa nkhani zamseri (zomwe) tikukuululira iwe. Ndipo 
siudali nawo pamodzi pamene adatsimika chochita chawo (uku) akuchita 
chiwembu (chawo) choipa. 


103. Ndipo ambiri mwa anthu sakhulupirira ngakhale utalimbika chotani. 


104. Ndipo sukuwapempha malipiro pa zimenezi. Sichina izi (zimene 
wadza nazo), koma ndi ulaliki kwa zolengedwa zonse. 


105. Ndipo ndi zisonyezo zingati (zosonyeza kuti Allah alipo) kumwamba 
ndi pansi zomwe akuzidutsa pamene iwo sakuzilabadira.!" 


106. Ndipo ambiri a iwo sakhulupirira Allah koma momphatikiza. ”! 


[1] Apa tanthauzo lake nkuti zilipo zisonyezo zambiri zosonyeza kuti Allah alipo zomwe 
iwo akuziona ali pamudzi ndiponso akuzidutsa akakhala pa maulendo awo monga 
thambo, nthaka, dzuwa, mwezi, nyenyezi, mapiri ndi zina zambiri zododometsa 
zimene zikupezeka kumwamba ndi pansi. Akuziona m’mawa ndi madzulo koma iwo 
saziganizira. 


[2] Apa akutanthauza kuti ambiri a iwo amamphatikiza Allah ndi milungu yabodza. 
Iwo amavomereza kuti Allah ndiye Mlengi wopatsa zonse. Koma kuonjezera 
pachikhulupiliro choterechi, amapembedzanso mafano. Ndipo zoterezi masiku 
ano zikumachitika ndi Asilamu ena amene amafuulira mizimu ya anthu akufa kuti 

107. Kodi akudziika pachitetezo kuti silingawadzere tsoka lachilango cha 
Allah, kapena kuti siingawadzere Qiyâma mwadzidzidzi pomwe iwo 
sakuzindikira? 


108. Nena: “Iyi ndi njira yanga. Ndikuitanira kwa Allah mwa nzeru 
zokwanira, ine ndi omwe akunditsata. Ndithu Allah wapatukana (ndi 
mbiri zopunguka). Ndipo ine sindili mwa ophatikiza (Allah ndi zinthu 
zina).”!! 


109. Ndipo sitidatume (mtumiki aliyense) patsogolo pako koma adali 
amuna amene tidawavumbulutsira (chivumbulutso); ochokera mwa 
anthu a m’mizinda. Kodi sadayende (iwo osakhulupirira) pa dziko 
nkuona momwe mathero a oipa omwe adalipo patsogolo pawo (momwe 
adalili)? Ndipo nyumba ya tsiku la chimaliziro njabwino kwa owopa 
Allah. Kodi mulibe nzeru? 


110. Mpaka pamene atumiki adataya mtima (za anthu awo) nkuganiza 
kuti ayesedwa onama, chithandizo chathu chidawadzera, ndipo amene 
tidawafuna adapulumuka. Koma chilango chathu sichibwezedwa kwa 
anthu oipa. 


111. Ndithu m'nkhani zawo izi muli phunziro kwa eni nzeru. (Qur’aniyi) 
simawu opekedwa, koma (iyi Qur’an) ndi chitsimikizo cha zomwe 
zidalipo patsogolo pake (m”mabuku ena a Allah), ndi kumasulira kwa 
tsatanetsatane pa chilichonse ndiponso chiongoko ndi mtendere kwa 
anthu okhulupirira. 





iwathangate pa mavuto amene awagwera, komwe nkumuphatikiza Allah ndi mizimu 
ya anthu akufa. 


Apa Mtumiki (s.a.w) akuuzidwa kuti awauze anthu kuti iye pamodzi ndi amene 
akumutsata kuti amalalikira Chisilamu kwa anthu popereka kwa anthuwo mitsutso 
yanzeru, ndikuperekanso zisonyezo ndi maumboni amphamvu. Sibwino Msilamu 
kutsatira chinthu popanda kuchidziwa bwinobwino. Qur’an ikunenetsa kuti osatsatira 
chinthu popanda kuchidziwa bwinobwino pokhapokha chinthucho chitanenedwa ndi 
Allah kapena Mtumiki Wake. 

Osatsatira chinthu kaamba koti anthu ambiri akuchitsatira kapena 
kaamba koti akuluakulu kapena atsogoleri akuchitsatira. Koma poyamba 
fufuza kuona kwake kwa chinthucho. Ndipo ukapeza kuti nchoona, 
chitsatire. Muziganizira mwa nzeru zanu zonse pa chinthu chilichonse 











chimene mukuuzidwa. Kutero ndiko kutsatira zophunzitsa za Qur’an. 
Sura iyi yayamba ndi nkhani yaikulu yomwe ndi kukhulupirira kuti Allah 
alipo. Koma ngakhale zisonyezo zolangiza kuti Allah alipo zikuonekera 
poyera, opembedza mafano akukana. Akuikana Qur’an ndi kumkana 
Allah Mwini chifundo chambiri. Ayah za m’Sura iyi zikutsimikizira za 
kukwanira kwa mphamvu za Allah ndi kudodometsa kwa zolengedwa 
Zake, monga thambo ndi nthaka, dzuwa ndi mwezi, zomera ndi zipatso, 
ndi zonse zomwe Allah adalenga pa dziko lino lophanuka. Ndipo Ayah za 
Surayi, zatsimikiziranso za kuuka ku imfa ndikuti aliyense adzalipidwa 
molingana ndi zochita zake. Ndipo ayazo zikupitiriza kutsimikizira 
kuti udindo wa kulenga, kupereka moyo, imfa, zabwino, mtendere ndi 
wa Allah. Kenako Surayi yaponya mafanizo awiri: fanizo la choonadi 
ndi fanizo la chonama pofanizira madzi amene amatsika kumwamba 
ndikuyenda m’zigwa ndi m’makwalala uku atatenga zinyalala m’njira 
mwake. Ndipo thovu limayandama pamwamba pake, lomwe lilibe 
phindu. Ndipo madziwo amatsalira ndi kulowa pansi, omwe anthu 
amathandizidwa nawo. Umo ndi momwe chilili choonadi ndi chachabe. 
Choonadi chimakhazikika pomwe chachabe sichikhalira kutha ngakhale 
chitakhala ndi mphamvu zotani. 


Kenako Ayah m'Surayi zafotokoza mbiri za anthu omwe adzakhale 
pamtendere, ndi anthu omwe adzakhale pamasautso. 

M'dzina la Allah Wachifundo chambiri, Wachisoni chosatha. 


1. Alif-Lâm-Mîm-Râ. Izi ndi Ayah (ndime) za buku ili (lomwe lasonkhanitsa 
chilichonse chofùnika); ndipo chomwe chavumbulutsidwa kwa 
iwe kuchokera kwa Mbuye wako, nchoonadi; koma anthu ambiri 
sakhulupirira. 


2. Allah ndi Yemwe adatukula thambo popanda mizati imene mukuiona; 
kenako adakhazikika pa Arsh (Mpando Wachifumu Waukulu, 
kukhazikika koyenera ndi Iye komwe kulibe chofanizira); ndipo 
adafewetsa dzuwa ndi mwezi (kwa anthu). Chilichonse mwa zimenezi 
chikupitilira kuyenda mpaka nyengo imene idaikidwa. Iye ndi Yemwe 
akuyendetsa zinthu; akulongosola Ayah (ndime) kuti mukhale ndi 
chitsimikizo pa zakukumana ndi Mbuye wanu.!"! 


3. Ndipo Iye ndi Yemwe adatambasula nthaka ndikuika mapiri ndi mitsinje 
m”menemo. Ndipo mtundu uliwonse wazipatso adaupanga m’menemo 
kukhala mitundu iwiri iwiri, (yachimuna ndi yachikazi), amavindikira 
usiku ndi usana. Ndithu m’zimenezi muli zisonyezo (zazikulu zosonyeza 
kuti Allah alipo) kwa anthu olingalira. 


4. Ndipo m’nthaka muli zigawo zogundana, (koma kumeretsa kwake kwa 
zomera nkosiyanasiyana). Mulinso minda ya mphesa ndi mmera wina 
ndi kanjedza wokhala ndi nthambi ndi wopanda nthambi; (zonsezi) 
zikuthiliridwa ndi madzi amodzi ofanana, ndipo tikuzichita zina kukhala 
zabwino kuposa zina mkakomedwe kake. Ndithu m'zimenezi muli 
zisonyezo kwa anthu anzeru. 


5. Ndipo ngati ukudabwa, (basi) chodabwitsa kwambiri ndiko kuyankhula 
kwawo (koti): “Kodi tikadzakhala dothi, ndi zoona tidzakhala ndi 
chilengedwe chatsopano? (Allah sangathe zimenezi).” Iwowo ndi 
amene sadakhulupirire Mbuye wawo. Ndipo kwa iwowo mudzakhala 

[1] Allah adafewetsa dzuwa ndi mwezi kuti zitumikire anthu Ake. Chilichonse mwa izo 
chikuyenda molingana ndi chikonzero cha Allah kufikira pamene lidzathera dziko 
lapansi. Allah ndi Yemwe akuyendetsa zinthu zonse za pa dziko ndi nzeru Zake zakuya, 


monga kuzipatsa moyo ndi kuzipatsa imfa ndi zina zotere. Allah akutifotokozera 
zonsezi kuti tikhale ndi chitsimikizo choti tidzakumana naye pambuyo pa imfa. 

magoli m’makosi mwawo; ndipo iwo ndi anthu a ku Moto, m’menemo 
adzakhala nthawi yaitali.!"! 


6. Ndipo akukufulumizitsa kuti ubweretse choipa (chomwe ndi chilango 
chawo) m”malo mwa chabwino; ndithu chikhalirecho zilango zambiri 
zidapita kale (zomwe akadayenera kuchenjera nazo)! Koma Mbuye 
wako ndi mwini chikhululuko kwa anthu pa uchimo wawo. Ndipo 
ndithu Mbuye wako Ngolanga mwaukali.”! 


Ndipo osakhulupirira akunena: “Bwanji sichidatsitsidwe kwa iye 
chozizwitsa chochokera kwa Mbuye wake?” Ndithu iwe ndiwe 
mchenjezi, ndipo mtundu uliwonse wa anthu uli ndi muongoli 
(wakewake yemwe ali ndi njira zakezake zoongolera anthuwo, osati 
kutsata njira za muongoli wina). 


8. Allah akudziwa chilichonse chimene mkazi asenza (m"mimba mwake) 
ndi zimene mimba zikupungula ndi zimene zikuonjezera. Chinthu 
chilichonse kwa Iye chili ndi mlingo (wake). 


9. (Iye ndi Yemwe ali) Wodziwa zamseri ndi zoonekera, Wamkulu, 
Wapamwambamwamba. 


10. Ndi chimodzimodzi (kwa Iye Allah) amene akubisa liwu lake mwa 
inu ndi amene akulikweza ndi yemwe akudzibisa usiku ndi yemwe 
akuyenda usana, (onse akuwadziwa). 


[1] Allah akuti chodabwitsa zedi kwa anthu osakhulupilira ndiko kunena kwawo kwakuti: 
“Kodi tikadzafa ndi kusanduka fumbi, tidzapatsidwanso moyo wina watsopano, 
zidzatheka bwanji zimenezi?” Ndithudi, kukana kwawo za kuuka kwa akufa 
nkododometsa pakuti amene adatha kulenga zinthu zikuluzikulu, monga thambo ndi 
nthaka, mitengo ndi zipatso, nyanja ndi mitsinje, ngokhoza kuwabweza pambuyo pa 
imfa yawo. 


[2] China chodabwitsa cha anthu osakhulupilira mwa Allah ndiko kupempha chilango kuti 
chiwadzere m”malo mopempha zabwino. Iwo ankanena monga momwe zilili m’ndime 
ya 32 m’Sûrat Anfal kuti: “Ngati izi zimene wadza nazo Muhammad (s.a.w) nzoona 
zochokera kwa inu (Allah), choncho timenyeni ndi chimvula chamiyala yochokera ku 
mitambo; kapena chilango china chilichonse chopweteka. Koma ife sitimutsatirabe.” 
Umo ndi momwe idalimbira mitima ya osakhulupilira. 

11. (Munthu aliyense) ali nalo gulu (la angelo) patsogolo pake ndi pambuyo 
pake (omwe) amamulondera (ndi kulemba zomwe akuchita) mwa 
lamulo la Allah. Ndithudi, Allah sasintha zomwe zilipo kwa anthu mpaka 
atasintha iwo zomwe zili m’mitima yawo. Ndipo Allah akawafunira 
anthu chilango, palibe chochitsekereza; ndipo alibe mtetezi m”malo 
mwake (Allah) 


12. Iye ndi Yemwe amakuonetsani kung’anima mokuopyezani (kuphedwa 
ndi mphezi) ndi mokupatsani chiyembekezo chabwino (chakudza 
mvula). Ndipo amabweretsa mitambo yolemera (ndi madzi amvula). 


13. Ndipo mphezi imalemekeza Allah ndi kumthokoza, naonso angelo 
(amamlemekeza) momuopa. Ndipo Allah, amatumiza kumenya kwa 
mphezi ndi kummenya nako amene wamfuna. Ndipo iwo (okanira) 
akutsutsana pa za Allah (kuti alipo kapena palibe pomwe Iye alipo). 
Ndipo Iye Ngolanga mwaukali. 


14. Kwa Iye ndiko kuli (kuvomera) pempho lachoonadi. Ndipo aja amene 
akupempha mafano kusiya Iye (Allah), sawayankha pa chilichonse 
koma (chikhalidwe chawo) chili ngati yemwe akutambasulira madzi 
manja ake awiri kuti afike m’kamwa mwake; koma sangafike. Ndipo 
mapemphero a osakhulupirira sali kanthu koma ndi otaika basi (opita 
pachabe). 


15. Ndipo amene ali kumwambandi pansi amamgwadira Allah mwachifuniro 
ndi mopanda chifuniro; ndiponso zithunzi zawo (zimamgwadira) 
m’mawa ndi madzulo. 


16. Nena: “Ndani Mbuye wa thambo ndi nthaka?” Nena: “Ndi Allah.” 
Nena: “Mukudzipangira milungu ina kusiya Iye, (milungu) yomwe 
siingadzibweretsere zabwino kapena kudzichotsera sautso?” Nena: 
“Kodi angakhale ofanana wakhungu ndi wopenya? Kodi kapena 


[1] Ukaona anthu zinthu zawo sizikuwayendera bwino, dziwa kuti iwo eni ake asintha 
chikhalidwe chawo chabwino chomwe adali nacho chomwe chimawadzetsera 
madalitso. Munthu akasintha kusiya makhalidwe ake abwino, zinthu zake zonse 
zimaonongeka. Munthu amatchedwa munthu akakhala ndi makhalidwe abwino. Koma 
akaononga makhalidwe ake abwino ulemu wake wonse umaonongeka. 

ungafanane mdima ndi kuunika?” Kapena ampangira anzake Allah 
omwe adalenga zofanana ndi zomwe Allah adalenga kotero kuti 
zolengedwa (zambali ziwirizo) zikufanana kwa iwo? Nena: “Allah ndiye 
Mlengi wa chilichonse. Ndipo Iye ndi Mmodzi Wayekha, Wopambana 
(ndipo chimene Iye wafuna ndi chimene chimachitika)” 


17. Adatsitsa madzi, kuchokera ku mitambo, ndipo zigwa zidayendetsa 
madzi mwa mlingo wake. Ndipo msefukiro wamadzi udatenga 
thovu lomwe limayandama pamwamba pa madzi. Ndiponso zomwe 
amazisungunula pa moto chifukwa chofuna zodzikongoletseranazo 
kapena ziwiya (monga zagolide ndi siliva), mumakhalanso thovu 
chimodzimodzi. Umo ndi momwe Allah akuperekera fanizo lachoonadi 
ndi fanizo lachonama. Tsono thovu, limangopita monga zitakataka 
chabe; koma zimene zimathandiza anthu, zimakhazikika m'nthaka. 
Umo ndi m’mene Allah akuperekera mafanizo.!" 


18. Amene adavomera Mbuye wawo, adzapeza zabwino. Koma amene 
sadamuvomere, ngakhale akadakhala nazo zonse za m'dziko 
ndi zina zonga izo pamodzi, ndikuzipereka kuti adziombolere 
(sizikadavomerezedwa). Ndipo iwo adzakhala ndi chiwerengero 
choipa. Ndipo malo awo ndi ku Jahannam, taonani kuipa kwa malo 
okakhazikikamo! 


19. Kodi amene akudziwa kuti zimene zavumbulutsidwa kwa iwe kuchokera 
kwa Mbuye wako nzoona, angafanane ndi yemwe ali wakhungu? 
Ndithudi eni nzeru ndi okhawo olingalira. 


20. (Twowo ndi) omwe akukwaniritsa lonjezo la Allah, ndipo saswa lonjezo 
lomangika (pakati pawo ndi anzawo). 


21. Ndiponso omwe akulumikiza zomwe Allah walamula kuti zilumikizidwe 
(monga chibale), pamodzi ndi kuopa Mbuye wawo ndi kuopanso 
chiwerengero choipa (chomwe chidzawapeza oipa tsiku lachimaliziro 
tero amayesetsa kuwapatuka machitidwe oipa). 


[1] Nthawi zambiri zinthu zachabe zimagundika kwambiri, koma sizikhalira kuzimilira. 
Choncho.nkofunika kwa anthu kuchenjera ndi zinthu zotere. Asazikhulupirire chifukwa 
choona kuti zagundika, koma azipenyetsetse bwino, mofatsa kuti kuona kwake kwa 
zinthu kutsimikizike kwa iye. 

22. Ndi omwenso amapirira chifukwa chofuna chiyanjo cha Mbuye wawo 
ndi kupemphera Swala ndi kupereka mu zomwe tawapatsa, mobisa ndi 
moonekera, ndi kuchotsa choipa ndi chabwino (pochita chabwino pa 
choipacho); iwo ndi omwe adzapeza malipiro (abwino) a ku Nyumba ya 
tsiku la chimaliziro.!" 


23. Minda yamuyaya adzailowa iwo (pamodzi) ndi amene adachita zabwino 
mwa makolo awo, akazi awo ndi ana awo; ndipo angelo azikalowa kwa 
iwo khomo lililonse. 


24. (Uku akunena): “Salaamun Alayikumu (Mtendere uli pa inu) chifukwa 
chakupirira kwanu (pochita zabwino ndi kusiya zoipa ndi kukhala 
mwaubwino ndi anzanu)! Taona kukhala bwino zotsatira za Nyumba ya 
tsiku la chimaliziro.” 


25. Koma amene akuswa lonjezo la Allah (ndi malonjezo a anthu anzawo) 
pambuyo polimanga motsimikiza, ndi kumadula chimene Allah 
walamula kuti chilumikizidwe, ndi kumaononga padziko, iwowo ndiwo 
adzapeza tembelero; ndiponso adzapeza Nyumba yoipa. 


26. Allah amamtambasulira rizq amene wamfuna, ndipo amamfumbatiranso 
(kumchepetsera arnene wamfuna). Ndipo akusangalalira moyo wa pa 
dziko lapansi, suli kanthu moyo wapadziko poyerekeza ndi moyo wa 
pambuyo pa imfa, koma ndi chisangalalo chochepa basi. 


27. Ndipo amene sadakhulupirire akunena: “Bwanji sichidatsitsidwe 
kwa iye chozizwitsa kuchokera kwa Mbuye wake?”* Nena: “Ndithu 
Allah amalekelera kusokera amene wamfuna (chifukwa chosafuna 
kutembenukira kwa Iye Allah); ndipo amamuongolera amene 
akutembenukira kwa Iye.” 


[1] Kunena koti: “Kupereka mobisa ndi moonekera.” kukusonyeza kuti sadaka zomwe 
munthu akupereka asazifunire nthawi yake yeniyeni yoperekera. Koma nthawi iliyonse. 
Ngati nkofunika kupereka mobisa kuopera kuti omwe akupatsidwawo asanyozeke 
kumaso kwa anthu, apereke mobisa. Ndipo ngati nkofunika kupereka moonetsera, 
ncholinga choti anthu ena atsanzire, monga kusonkhetsa kwa poyera, apereke 
moonekera. Tsono kunena kwakuti: “Kuchotsa choipa ndi chabwino,” kukutanthauza 
kuti anthu amenewa akawachitira zoipa ena, iwo sabwezera zoipazo. Koma amapitiriza 
kuchitira anthu oipawo zabwino. 

28. (Awa ndi) amene akhulupirira, ndipo mitima yawo ikukhazikika 
pokumbukira Allah. Dziwani, pokumbukira Allah mitima imakhazikika 
(imatonthola). 


29. Amene akhulupirira ndi kumachita zabwino, chisangalalo nchawo ndi 
mabwelero abwino. 


30. Momwemo takutuma kwa anthu omwe adapita patsogolo pawo anthu 
ena (ndipo amva nkhani zawo zonse); kuti uwawerengere zimene 
tikukuvumbulutsira; koma iwo akumkana (Allah) Wachifundo chambiri. 
Nena: “Iyeyo ndi Mbuye wanga! Palibe wopembedzedwa mwachoonadi 
koma Iye; ndatsamira kwa Iye, ndipo kobwerera kwanga nkwa Iye basi.” 


31. Ndipo ikadakhalapo Qur'an yomwe chifukwa cha iyo mapiri 
akadayendetsedwa (panthawi yoiwerenga), kapena chifukwa cha 
iyo, nthaka ikadang’ambidwa, kapena chifukwa cha iyo, akufa 
akadayankhulitsidwa, (yochititsa zimenezi ikadakhala Qur’an iyi. Koma 
ntchito ya Our”an siimeneyo)! Zinthu zonse nza Allah. Kodi sadadziwebe 
amene akhulupirira, kuti Allah akadafuna akadawaongolera anthu 
onse (ku Chisilamu; akadawalenga monga angelo opanda zilakolako, 
koma wawapatsa nzeru ndi zilakolako kuti alimbane ndi ziwirizi; ena 
apambane ndi kulowa ku Munda wamtendere). Ndipo tsoka silisiya 
kuwapeza amene sadakhulupirire chifukwa cha zomwe achita, kapena 
litsika pafupi ndi dziko lawo kufikira lonjezo la Allah lifike (lowachotsa 
moyo), ndithudi, Allah saswa malonjezo (Ake). 


32. Ndipo ndithu adachitidwa chipongwe atumiki akale iwe usanadze koma 
ndidawalekelera amene sadakhulupirire (sindidawalange mwachangu), 
ndipo kenako ndidawalanga. Kodi chilango changa chidali chotani! 


33. Kodi amene akuimilira mzimu uliwonse pa zimene udapeza (kuti 
adzaulipire, sindiye woyenera kupembedzedwa)? Ndipo ampangira 
Allah anzake. Nena: “Atchuleni (anzakewo).” Kodi kapena mukumuuza 
zomwe sakuzidziwa pa dziko, kapena (zomwe mukunenazo) ndimawu 
chabe (opanda cholinga chilichonse)? Koma amene sadakhulupirire 
akometsedwa ndi bodza lawoli lamkunkhuniza, ndipo atsekerezedwa 





Sûrat 13. Ar-Ra'd 303 Juzu 13 


kunjira (ya choonadi). Ndipo amene Allah wamulekelera kusokera alibe 
muongoli (wina womuongolera). 


34. Ali nacho chilango m'moyo wa dziko lapansi, koma chilango 
chapambuyo pa imfa nchokhwima zedi; ndipo sadzakhala ndi mtetezi 
kwa Allah. 


35. Fanizo la Munda wamtendere umene alonjezedwa amene akuopa Allah 
(uli tere:) Pansi (ndi patsogolo) pake ikuyenda mitsinje. Zipatso zake ndi 
mthunzi wake nzanthawi zonse. Awa ndiwo malekezero a omwe akuopa 
Allah; koma malekezero a osakhulupirira ndi ku Moto basi. 


36. Ndipo (ena mwa) omwe tidawapatsa mabuku (Ayuda ndi Akhrisitu), 
akusangalalira zimene zavumbulutsidwa kwa iwe (ndipo akulowa 
m’Chisilamu). Koma ena mu unyinji wa osakhulupirira akukana gawo 
lina la nkhaniyi. Nena: “Ndalamulidwa kupembedza Allah basi; ndi 
kusamphatikiza (ndi china). Ndikuitanira kwa Iye, ndipo kwa Iye ndiwo 
mabwelero anga.” 


37. Ndipo momwemo taivumbulutsa (iyi Qur’an) m’Chiarabu kuti ikhale 
chilamulo (cha Allah). Ngati utsata zofuna zawo pambuyo pokufika 
kuzindikiraku, sudzakhala ndi bwenzi ngakhale mtetezi kwa Allah. 


38. Ndipo ndithu tidatuma atumiki patsogolo pako iwe usanadze ndipo 
tidawalola kukhala ndi akazi ndi ana; (sichachilendo iwe kukhala 
ndi akazi ndi ana). Ndipo nkosatheka kwa mtumiki kudzetsa 
chozizwitsa koma pokhapokha ndi chilolezo cha Allah. Nyengo 
iliyonse ili ndi lamulo lake limene Allah adalilemba. (Nyengoyo 
ikakwana, lamulo limadza). 


39. Allah amafafaniza zimene wafuna ndi kulimbikitsa (kuti zisachoke 
zomwe wafuna), ndipo gwero la malamulo onse lili kwa Iye (Allah). 


40. Ndipo ngati tikusonyeza zina mwa (zilango) zimene tawalonjeza, kapena 
kukupatsa imfa (usanazione zilangozo, ndithu ziwafikabe). Ndithu 
udindo wako ndi kufikitsa uthenga basi (umene walamulidwa kuufikitsa 
kwa iwo) ndipo Ife udindo wathu ndi kuwerengera (zochita zawo). 

41. Kodi sadaone kuti tikulidzera dziko lawo ndi kulichepetserachepetsera 
malire ake? Ndipo Allah amalamula (mwachilungamo) palibe wotsutsa 
lamulo Lake. Ndipo Iye Ngwachangu pakuwerengera. 


42. Koma amene adalipo kale iwo kulibe, adachita ziwembu; koma kuononga 
ziwembu zonsezo nkwa Allah basi. (tye) akudziwa zimene cholengedwa 
chilichonse chachita. Ndipo osakhulupirira adzadziwa zotsatira zabwino 
za Nyumba ya tsiku la chimaliziro kuti zidzakhala zayani. 


43. Ndipo amene sadakhulupirire akuti iwe sindiwe mtumiki. Nena: “Allah 
akukwanira kukhala mboni pakati panga ndi pakati panu (kuti ine ndine 
Mtumiki), ndiponso aja omwe ali ndi nzeru ya m'buku.” (Monga ena 
mwa Ayuda ndi Akhrisitu omwe adalowa Chisilamu). 

Sa Surat 14. Ibrahim BS 


M'dzina la Allah Wachifundo chamhiri, Wachisoni chosatha. 


1. Alif-Lâm-Ra. (Ili ndi) buku lomwe talivumbulutsa kwa iwe kuti uwatulutse 
anthu mu mdima ndi kuwaika mkuunika - mwalamulo la Mbuye wawo - 
uwapititse kunjira ya Mwini mphamvu zoposa, Woyamikidwa. 











2. Allah, Yemwe ndi Zake zonse zakumwamba ndi pansi. Ndipo kuonongeka 
ndi chilango chokhwima kudzatsimikizika pa osakhulupirira. 


3. Amene akukondetsa moyo wadziko lapansi kuposa moyo wa pambuyo 
pa imfa, ndipo amatsekereza (anthu) ku njira ya Allah ndikufuna 
kuikhotetsa (pomwe njirayo njosakhota). Iwo ali mkusokera kotalikana 
kwambiri (ndi choonadi). 


4. Ndipo sitidamtume mtumiki aliyense koma ndi chiyankhulo cha anthu ake 
kuti awafotokozere. Kenako Allah akumsiya kusokera amene wamfuna 
(chifukwa mwini wake safuna kuongoka). Ndipo amamuongolera 
yemwe wamfuna, ndipo Iye Ngwamphamvu zoposa, Ngwanzeru 
zakuya. 


. Ndipo ndithu tidamtumiza Musa ndi zozizwitsa Zathu (tidamuuza): 
“Achotse anthu ako mu mdima (wa umbuli) ndi kuwaika mkuunika 
(kwa chikhulupiliro) ndipo uwakumbutse masiku a Allah (a masautso).” 
Ndithu m’zimenezo muli zizindikiro kwa yense wopirira, wothokoza. 


. Ndipo (akumbutse anthu ako) pamene Mûsa adauza anthu ake: 
“Kumbukirani mtendere wa Allah umene uli pa inu pamene 
adakupulumutsani kwa anthu a Farawo, omwe adakuzunzani ndi 
chilango choipa. Ankazinga (kupha) ana anu aamuna ndi kuwasiya 
amoyo ana anu aakazi; ndithu m'zimenezi mudali mayeso aakulu 
ochokera kwa Mbuye wanu.” 


. Ndipo (kumbukani) pamene Mbuye wanu adalengeza kuti: “Ngati 
muthokoza, ndikuonjezerani; ndipo ngati simuthokoza (dziwani kuti) 
chilango changa nchaukali.” 

. Ndipo Misa adati (kwa anthu ake): “Ngati inu mukana (pakusiya 
kuthokoza) pamodzi ndi onse a m'dziko, (Allah salabadira chilichonse 
pa zimenezo), ndithudi Allah Ngwachikwanekwane; Ngotamandidwa.” 


. Kodi siidakudzereni nkhani ya omwe adalipo patsogolo panu? Anthu 
a Nuh, Adi ndi Samudu? Ndi omwe adadza pambuyo pawo? Omwe 
palibe akuwadziwa kupatula Allah. Atumiki awo adawadzera ndi 
umboni oonekera. Koma adabwezera manja awo kukamwa kwawo 
(kusonyeza kutsutsa), ndipo adati: “Ndithu ife tikuzikana zimene 
mwatumizidwa nazo, ndipo ife tili mchikaiko pa zimene mukuitanira, 
ndiponso mchipeneko.” 


10. Atumiki awo adati: “Kodi mwa Allah, Mlengi wa thambo ndi nthaka 
muli chikaiko? Iye akukuitanani kuti akukhululukireni machimo anu, ndi 
kuti (mukakhulupirira) akupatseni nthawi (pokutalikitsirani moyo wanu) 
kufikira pa nthawi yoyikidwa.” Adati: “Inu sikanthu kena koma ndinu 
anthu ngati ife. Mungofuna kutitsekereza ku zimene ankazipembedza 
makolo athu; choncho tibweretsereni umboni woonekera.” 


11. Atumiki awo adati kwa iwo: “(Zoonadi), ife ndife anthu ngati inu, koma 
Allah amamchitira zabwino yemwe wamfuna mwa akapolo ake. Ndipo 
ife tilibe nyonga zokubweretserani chisonyezo koma mwachilolezo cha 
Allah. Ndipo kwa Allah yekha atsamire okhulupirira onse.” 


12. “Nanga kwa ife kuli chiyani kuti tisatsamire kwa Allah pomwe 
watisonyeza njira zathu. Ndipo tipirira pa zimene mukutisautsa nazo. 
Choncho, kwa Allah Yekha atsamire otsamira.” 


13. Ndipo amene sadakhulupirire, adanena kwa atumiki awo: “Ndithu 
tikutulutsani m’dziko lathu, pokhapokha mubwelere m’chipembedzo 
chathu.” Koma Mbuye wawo (Allah) adawavumbulutsira uthenga 
(wakuti): “Ndithu tiwaononga ochita zoipa (osakhulupirira).” 


14. “Ndipo tikukhazikani (inu) pambuyo pawo m’dzikomo. Apeza zimenezi 
omwe aopa kuimilira pamaso pa Ine, ndi kuopa chilango Chnga.” 


15. Ndipo (atumikio) adapempha chithandizo (kwa Allah), ndipo 
adaonongeka aliyense wodzikuza, wamakani. 

16. (Yemwe) kutsogolo kwake Jahannam ikumdikira, ndipo (kumeneko) 
adzamumwetsa madzi amafinya (otuluka m”matupi a anthu a ku Moto). 


17. Adzakhala akumwa koma movutikira ndipo ululu wa imfa udzamdzera 
mbali zonse koma sadzafa; ndipo kuonjezera apo, pali chilango (china) 
chaukali. 


18. Fanizo la amene sadakhulupirire Mbuye wawo, zochita zawo (zabwino 
zomwe sadzalipidwa nazo chabwino chilichonse chifukwa chakuti 
sadazichite pofuna kukondweretsa Allah) zili ngati phulusa lomwe 
likuulutsidwa ndi mphepo ya mkuntho; ndipo sadzatha kupindula 
chilichonse pa zimene adachita, uko ndikutaika konka nako kutali (ndi 
choonadi). 


19. Kodi siuona kuti Allah adalenga thambo ndi nthaka mwachoonadi? 
Ndipo atafuna angakuchotseni (nthawi imodzi) ndikubweretsa 
zolengedwa zina zatsopano. 


20. Ndipo zimenezo kwa Allah sizovuta. 


21. Ndipo onse (adzatuluka m"manda mwawo ndiponso) akaonekera kwa 
Allah (kuti awalipire). Pamenepo ofooka (omwe adasokera chifukwa 
chotsatira atsogoleri awo) adzanena kwa omwe ankadzikuza: “Ndithu ife 
tidali kukutsatirani inu; kodi inu simungathe kutichotsera kanthu kochepa 
m'chilango cha Allah chi?” (Atsogoleri) adzati: “Allah akadationgolera, 
tikadakuongolerani; (koma tsopano) ndi chimodzimodzi kwa ife 
titekeseke ndi chilangochi, kapena tipirire nacho; tilibe pothawira.” 


22. Ndipo satana adzanena chiweruzo chikadzalamulidwa (oipa 
kulowa ku Moto, abwino kulowa ku Munda wamtendere): “Ndithu 
Allah adakulonjezani lonjezo loona (ndipo wakwaniritsa). Nane 
ndidakulonjezani, koma sindidakukwaniritsireni. Ndidalibe mphamvu pa 
inu (yokukakamizirani kunditsata) koma ndimangokuitanani basi, ndipo 
munkandiyankha. Choncho musandidzudzule, koma dzidzudzuleni 
nokha. Sindingathe kukuthangatani ndiponso inu simungathe 

kundithangata. Ndithu ine ndidakukana kundiphatikiza kwanu ndi Allah 
kale. Ndithu ochita zoipa adzapeza chilango chowawa.”!! 


23. Ndipo amene adakhulupirira ndi kuchita zabwino, adzalowetsedwa ku 
Minda yomwe pansi (ndi patsogolo) pake mitsinje ikuyenda, adzakhala 
m’menemo nthawi yaitali mwachilolezo cha Mbuye wawo. Kulonjerana 
kwawo m”menemo kudzakhala: “Mtendere!” 


24. Kodi suona momwe Allah waponyera fanizo (la liwu labwino)? Liwu 
labwino lili ngati mtengo wabwino (umene) mizu yake njolimba, ndipo 
nthambi zake zanka kumwamba. 


25. Umapereka zipatso zake nthawi iliyonse mwachifuniro cha Mbuye 
wake. (Umo ndi momwe liwu labwino lilili, limabwera ndi zabwino). 
Ndipo Allah amaponyera anthu mafanizo kuti akumbukire. 


26. Tsono fanizo la liwu loipa, lili ngati mtengo woipa, umene wazulidwa 
m’nthaka omwe uli osakhazikika. 


27. Allah amawalimbikitsa amene akhulupirira ndi mawu olimba m’moyo 
wa dziko lapansi, ndi moyo wapambuyo pa imfa; ndipo Allah 
amawalekelera kusokera omwe akudzichitira okha zoipa; ndipo Allah 
amachita zimene wafuna. 


28. Kodi sudawaone omwe asintha mtendere wa Allah moukana 
ndikuwafikitsa anthu awo (omwe adawatsata m’zoipa) kunyumba ya 
chionongeko? 


29. (Yomwe ndi) Jahannam; adzailowa; taonani kuipa malo okhazikikapo! 


30. Ndipo ampangira Allah anzake kuti asokeretse (anthu) kunjira Yake! 
Nena: “Sangalalani pang’ono chabe! Ndithu kobwerera kwanu 
nkuMoto!” 


[1] Omasulira Qur’an adati: Chiweruzo chikadzaweruzidwa, anthu abwino nkukakhazikika 
ku Munda wa mtendere pomwe anthu oipa nkukalowa ku Moto, anthu a ku Moto 
adzayamba kumadzudzula satana ndi kumnyoza. Ndipo satana adzaimilira pakati 
pawo pagome la Moto m’katikati mwa Jahannam nadzanena kwa anthu onse a ku 
Moto kuti: “Musandidzudzule, koma dzudzulani mitima yanu. Mitima yanu ndiyomwe 
idakuonongani. Ine ndinkangokuitanani chabe, sindidakukakamizeni.” 

31. Auze akapolo Anga amene akhulupirira kuti apemphere Swala 
ndikupereka zina mwa zomwe tawapatsa, mobisa ndi moonekera 
lisanawafike tsiku lopanda (chithandizo cha) kudziombola ndi 
(chithandizo cha) ubwenzi. 


32. Allah ndi Yemwe adalenga thambo ndi nthaka, ndipo adatsitsa madzi 
ku mitambo, ndi madziwo adatulutsa zipatso kuti zikhale Rizg lanu 
(chakudya chanu). Ndipo adakufewetserani zombo kuti ziziyenda pa 
nyanja mwa lamulo Lake; ndiponso adakufewetserani mitsinje. 


33. Adakufewetseraninso dzuwa ndi mwezi, mopitilira (nthawi zonse). 
Ndiponso adakufewetserani usiku ndi usana. 


34. Ndipo wakupatsani mu zonse zomwe mwampempha (ndi zimene 
simudam'pemphe). Ngati mutayesa kuwerenga madalitso a Allah, 
simungathe kuwawerenga. Ndithu munthu ngwachinyengo chachikulu, 
ngosathokoza. 


35. Ndipo (kumbukani) pamene Ibrahim adanena: “Mbuye wanga! Uchiteni 
mzinda uwu (wa Makka) kukhala wa mtendere; ndipo ndipatuleni ine 
ndi ana anga ku machitidwe opembedza mafano.” 


36. “Mbuye wanga! Ndithu (mafano) awa asokeretsa anthu ambiri. 
Choncho amene wanditsata, ndithu iyeyo ali mwa ine (mudzamulipira 
chabwino monga mwandilonjeza), ndipo amene wandinyoza (mutha 
kumukhululukira) ndithu Inu Ngokhululuka kwambiri, Ngwachisoni.” 


37. “Mbuye wanga! Ndithu ine ndaikhazika ina mwa mbumba yanga 
(mwana wanga Ismail) pachigwa ichi (cha Makka) chopanda zomera 
pa Nyumba Yanu Yopatulika (Al-Ka'ba); Mbuye wathu (aloleni) kuti 
akhale opemphera Swala; choncho ichiteni mitima ya anthu kukhala 
yopendekera kwa iwo (akonde kudzakhala malo amenewo), ndipo 
apatseni zipatso kuti athokoze.” 


38. “Mbuye wathu! Ndithu Inu mukudziwa zimene tikubisa ndi zomwe 
tikuonetsa poyera. Ndipo palibe chilichonse chobisika kwa Allah, 
m’dziko kapena kumwamba. 

39. “Kuyamikidwa konse nkwa Allah Yemwe wandipatsa ine ku ukulu 
Ismail ndi Ishag. Ndithu Mbuye wanga Ngwakumva pempho (la kapolo 
Wake).” 


40. “Mbuye wanga! Ndichiteni kukhala wopemphera Swala pamodzi ndi 
mbumba yanga. Mbuye wathu! Landirani zopempha zanga.” 


41. “Mbuye wathu! Ndikhululukireni ine ndi makolo anga ndi amene 
akhulupirira, (makamaka) patsiku la chiwerengero (Oiyama)!” 


42. Ndipo usaganize kuti Allah waiwala zomwe akuchita oipa. Ndithudi, 
Iye akuwalekelera chabe mpaka tsiku lomwe maso awo adzatong’oke 
(chifukwa cha mantha).!"! 


43. (Adzakhala) akuyenda mothamanga mitu ili m’mwamba ndipo maso 
awo osatha kuphethira, ndipo m’mitima mwawo muli mopanda kanthu 
(mopanda ganizo lililonse chifukwa cha kudzadzidwa ndi mantha). 


44. Ndipo achenjeze anthu za tsiku lomwe chilango chidzawadzera; 
ndipo amene ankadzichitira okha zoipa adzakhala akunena: “Mbuye 
wathu! Tichedwetseni kanthawi kochepa (tipatseninso mwawi kuti 
tibwelere pa dziko); tikayankhe kuitana Kwanu ndi kuwatsata atumiki.” 
(Adzauzidwa): “Kodi simunkalumbira kale kuti inu simudzachoka (pa 
dziko)?” 


45. “Chikhalirecho mudakhala m’malo mommuja mwa omwe adadzichitira 
okha zoipa; ndipo kudaonekeratu poyera kwa inu mmene tidawachitira 
(powaononga); ndipo tidakufotokozerani mafanizo (osiyanasiyana 
koma inu mudatsutsa).” 


46. Ndithudi, adachita ziwembu zawo, koma ziwembu zawo zili kwa Allah 
(akuzidziwa bwinobwino); ndipo ziwembu zawozo angakhale zitatha 
kuchotsetsa mapiri (sangamchite kanthu Mtumiki Muhammad (s.a.w? 
popeza Allah wamteteza). 


[1] Ndithudi machitidwe a Allah nkuwalekelera oipa pamene akuchita zoipa. Sawalanga 
mwachangu. Koma akafuna kuwalanga amawakhaulitsa ndi chilango choopsa. 
Choncho munthu asanyengeke pamene akulakwira Allah namulekelera osamulanga. 

47. Choncho usaganize kuti Allah Ngwakuswa lonjezo Lake kwa atumiki 
Ake. Ndithu Allah ndi mwini mphamvu (salephera chilichonse), 
Ngobwezera chilango mwaukali. 


48. (Likumbukireni) tsiku lomwe nthaka iyi idzasinthidwa kukhala nthaka 
ina (yachilendo), ndi thambonso (lidzakhala lina), ndipo iwo (anthu onse 
adzatuluka m’manda mwawo) adzaonekera pamaso pa Allah Mmodzi 
Wamphamvu (zopanda malire). 


49. Ndipo oipa udzawaona tsiku limenelo atanjatidwa ndi unyolo. 


50. Zovala zawo zidzakhala zaphula, ndipo Moto udzavindikira nkhope 
zawo; 


51. Kuti Allah aulipire mzimu uliwonse pa zomwe udakolola; ndithu; Allah 
Ngwachangu pakuwerengera. 


52. Izi zikukwana kukhala phunziro kwa anthu kuti achenjezedwe nazo, ndi 


kuti azindikire kuti Iye (Allah) ndi Mulungu Mmodzi basi, ndikuti eni 
nzeru akumbukire. 








Sûrat 15. Al-Hijr 312 Juzu 14 








Sa Sûrat 15. Al-Hijr Bs 


Sura yolemekezekayi ikulongosola zoyenera mwa zilango zomwe 
zidawatsikira anthu amibadwo yakale chifukwa chakunyoza kwao atumiki 
a Allah. Ndipo ikufotokozanso nkhani za aneneri akale ndi mavuto omwe 
adawapeza kwa anthu awo. Ndiponso ikusonyeza zachilengedwe monga 
thambo lotukuka lokhala ndi nyenyezi, ndi nthaka yoyalidwa bwino ngati 
mphasa momwe mkati mwake muli mapiri ataliatali olimbitsa nthakayo. 











Surayi ikufotokozanso za mphepo yomwe imatenga madzi ndi 
kuwafalitsa pa nthaka; yomwenso imabereketsa mitengo. Ndipo surayi 
ikupitilira ndi kulongosolanso za nkhondo yomwe idalipo pakati pa 
Adam, Hawa ndi satana wopirikitsidwa ku chifundo cha Allah; nkhondo 
yomwe ikupitilirabe mpaka pa tsiku la chimaliziro. Ndipo nkhondoyi 
njomenyana pakati pa chabwino ndi choipa. Malekezero ake adzakhala; 
oipa kukalowa ku Moto, abwino kukalowa ku Mtendere. 





M'dzina la Allah Wachifundo chambiri, Wachisoni chosatha. 


1. © Alif-Lâm-Râ. Izi ndi Aaya (ndime) za m'buku (lomwe lasonkhanitsa 
chilichonse chofunika,) ndi Qur’an yomveka bwino. 


2. Nthawi zambiri omwe sadakhulupirire (pamene adzakhala m’Moto) 
adzalakalaka kuti akadakhala okhulupirira (pamoyo wa pa dziko lapansi). 


3. Asiye azidya (chakudya monga momwe zidyera nyama) ndi kusangalala; 
ndipo chiyembekezo chiziwatangwanitsa ndi kuwanyenga; posachedwa 
adziwa (kuti zimene amaziyembekezerazo nzabodza). 


4. Ndipo sitidaononge mudzi uliwonse (m”midzi yochita zoipa) koma udali 
ndi nthawi yake (youwonongera) yodziwika. 


5. Ndipo palibe mtundu wa anthu umene ungaitsogolere nthawi yake 
(yofera) kapena kuichedwetsa (itakwana kale). 

6. Ndipo (osakhulupirira) akunena (mwachipongwe) “E iwe amene 
wavumbulutsiridwa ulaliki! Ndithudi ndiwe wamisala.” 


7. “Bwanji iwe osatibweretsera angelo (kuti akuchitire umboni) ngati uli 
mmodzi waonena zoona?” 


8. (Allah akuwauza:) “Ife sititsitsa angelo pokhapokha kutatsimikizika 
(tikawatuma kukapereka chilango kwa anthu). Ndipo pamenepo 
sangapatsidwe nthawi.” 


9. Ndithu Ife ndife omwe tavumbulutsa Qur’an, ndipo ndithudi, tiisunga.!" 


10. Ndithudi tidatuma (atumiki) patsogolo pako m”magulu (a anthu) akale, 
oyamba. 


11. Ndipo sadali kuwadzera mtumiki aliyense, koma ankamchitira 
chipongwe. 

12. Momwemo tikuupititsa (mkhalidwe wachipongwewu) m’mitima mwa 
oipa. 

13. Koma saikhulupirira Qur’aniyi chikhalirecho mafanizo a anthu oyamba 


awadutsa (ndipo aona momwe tidawaonongera). 


14. Ndipo tikadawatsekulira (awa osakhulupirira) khomo lakumwamba 
ndipo nkukhala akukwera m°’menemo (ndi kutsika monga momwe 
amafunira kuti zimenezo zikhale chozizwitsa cha Mtumiki), 


15. Akadati: “Ndithu maso athu aledzera; (iyayi) koma ndife anthu 
olodzedwa (tikuona zomwe sindizo).””! 


[1] Omasulira Qur’an adati Allah Mwini wake adalonjeza udindo woisunga Qur’an ndi 
kuiteteza kuti anthu asathe kuikapo manja awo posintha ndondomeko ya mawu ake 
kapena matanthandauzo ake, poonjezerapo malembo ena kapena kuchepetsa monga 
momwe zidachitikira ndi mabuku ena omwe Allah adawasiira anthu kuti awasunge ndi 
kuwateteza. 

Qur’an yomwe tikuwerenga lero ndi yomweyo imene idalinso kuwerengedwa 
m’nthawi ya Mtumiki Muhammad (s.a.w). Palibe mawu oonjeza kapena kuchotsa. 


Allah akuti akadawatsekulira makomo akumwamba monga momwe adafunira 
nakwerako nkuona ufumu wa Allah ndi angelo ali yakaliyakali, sakadakhulupilirabe 
chifukwa chakuuma kwa mitima yawo. Chimene akadanena nkuti mitu yazungulira. 





Sûrat 15. Al-Hijr jä Juzu 14 


16. Ndithudi, kumwamba tidaikako “Buruji” (njira momwe zikuyendamo 
nyenyezi) ndipo tidakukongoletsa kwa okuwona. 


17. Ndipo tidakuteteza kwa satana aliyense wopirikitsidwa (kumwambako 
akafuna kukamvetsera zimene zikunenedwa kumeneko). 


18. Kupatula amene amamvetsera mobera; ndipo pompo chinsakali chamoto 
choonekera chimamtsata. 


19. Ndipo nthaka tidaiyala ndi kuikamo mapiri ndipo tameretsa mmera wa 
chinthu chilichonse m’menemo mwamlingo (wake). 


20. Ndipo mmenemo takupangirani zinthu zoyendetsa moyo (wanu zakudya 
ndi zakumwa ndi zina zotere) ndiponso (tidakupatsani ana ndi ziweto) 
zomwe inu simungathe kuzidyetsa. (Ife ndife amene tikuzikonzera 
chakudya chawo, osati inu). 


21. Ndipo palibe chinthu chilichonse koma gwero lake likuchokera kwa Ife; 
ndipo sitichitsitsa koma mwamlingo wodziwika (osati mwachisawawa). 


22. Ndipo timazitumiza mphepo zitasenza madzi, ndipo madziwo 
tikuwatsitsa kuchokera kumitamboyo; kenako tikukumwetsani madziwo 
(tikukumwetseraninso ziweto zanu, mitengo yanu ndi zina), ndipo inu si 
amene mukuwasunga (madziwo). 


23. Ndipo ndithudi, Ife ndife omwe timapereka moyo, ndi kupereka imfa. 
Ndiponso Ife ndi Amlowam'malo (a chinthu chilichonse chimene 
chikusiidwa chopanda mwini). 


24. Ndipo ndithu tikuwadziwa mwa inu amene atsogola (amene adafa kale), 
ndipo ndithu tikuwadziwanso amene atsalira (ali ndi moyobe ndi amene 
sanabadwe). 


25. Ndipo ndithu palibe chikaiko, Mbuye wako ndi Yemwe 
adzawasonkhanitsa (pambuyo pa imfa kuti adzawaweruze). Iye ndi 
Wanzeru zakuya, Wodziwa chilichonse. 


26. Ndipo ndithu tidamlenga munthu ndi dongo louma lolira lochokera ku 
matope odera, osinthika mtundu; 

27. Ndipo ziwanda tidazilenga kale ndi moto wamphepo yotentha kwambiri. 


28. Ndipo (kumbuka) pamene Mbuye wako adauza angelo (kuti): “Ndithu 
Ine ndilenga munthu ndi dongo louma lolira lochokera ku matope odera 
osinthika mtundu.” 


29. “Choncho ndikamkwaniritsa ndikumuuzira mzimu wolengedwa ndi 
Ine, muweramireni momulemekeza.” 


30. Choncho angelo onse adamuweramira. 
31. Kupatula Iblis; adakana kukhala mmodzi mwa owerama. 


32. Allah adati: “E iwe Iblis! Chifukwa ninji sudakhale pamodzi ndi 
owerama?” 


33. Adati: “Sindingamuweramire munthu yemwe mwam'lenga ndi dongo 
louma lolira lochokera ku matope odera osinthika mtundu.” 


34. (Allah) adati: “Choncho choka m'menemo; ndithu iwe ndiwe 
wopirikitsidwa (ku chifundo Changa).” 


35. “Ndipo ndithu matembelero ali pa iwe mpaka tsiku lamalipiro.” 


36. (Iblis) adati: “Mbuye wanga choncho ndipatseni nthawi mpaka tsiku 
limene adzaukitsidwe kwa akufa.” 


37. (Allah) adati: “Ndithu iwe ndi mmodzi mwa opatsidwa nthawi (danga).” 


38. Kufikira tsiku la nthawi yodziwika (ikadzafika nthawi imeneyo, 
udzafa).” 


39. (Satana) adati: “Mbuye wanga! Pakuti mwanena kuti ndine wosokera, 
choncho ndikawakometsera za m’dziko (kufikira kuti akakulakwireni), 
ndithu ndikawasokeretsa onse.” 


40. “Kupatula akapolo anu oyeretsedwa, mwa iwo.” 


41. (Allah) adati: “Tyi ndinjira yoongoka yobwerera kwa Ine (ndipo 
adzandidzera akadzafuna).” 


42. Ndithudi akapolo Anga pa iwo sudzakhala ndi mphamvu kupatula 
okutsata (mwachifuniro chawo) mwa opotoka.” 

43. Ndithu Jahannam ndiwo malo awo olonjezedwa kwa onse. 


44. Ili ndi makomo asanu ndi awiri; khomo lililonse lili ndi gawo logawidwa 
mwa iwo. 


45. Ndithudi owopa Allah adzakhala m’minda ndi akasupe (omwe adzakhala 
patsogolo pawo). 


46. (Ndipo tidzawauza)“Lowani m’menemo mwamtendere, mosatekeseka.” 


47. Ndipo tidzawachotsera mfundo za chidani zomwe zidali m’mitima 
mwawo; (adzakhala) mwachibale, (mokondana,) atakhala pa mipando 
yachifumu atayang’anizana nkhope. 


48. Mmenemo masautso sakawakhudza, ndiponso sadzatulutsidwamo. 


49. Auze akapolo anga kuti ndithu Ine ndine Wokhululuka kwambiri, 
Wachisoni chosatha. 


50. Ndipo ndithu chilango Changa ndi chilango chopweteka zedi. 
51. Ndipo auze nkhani ya alendo a (Mneneri) Ibrahim. 


52. Pamene adalowa kwa iye ndikunena: “Salaman (Mtendere!)” (Tyenso 
adawayankha: “Mtendere ukhalenso pa inu.” Ndipo Pamene adaona kuti 
akana chakudya) Adati: “Ndithu ife tikukuopani.” 


53. Iwo adati: “Usaope! Ife tikukuuza nkhani yabwino ya (kuti ubala) 
mwana wanzeru kwambiri.” 


54. Iye adati: “Ha! Mukundiuza nkhani iyi pomwe ukalamba wandifikira? 
Kodi nkhani yabwinoyi mukundiuza mnjira yotani?” 


55. Iwo adati: “Takuuza nkhani yabwinoyi mwachoonadi; choncho, 
usakhale mwa otaya mtima.” 


56. Iye adati: “(Ine sinditaya mtima ndi chifundo cha Allah. Ndipo) palibe 
angataye mtima ndi chifundo cha Allah, koma wosokera basi (yemwe 
sazindikira ukulu wa Allah).” 


57. Iye adati: “Nanga cholinga chanu china nchiyani, E inu otumidwa?” 

58. Iwo adati: “Ife tatumidwanso kwa anthu aja oipa (kuti tikawaononge).” 


59. “Kupatula akubanja la Luti, ndithu ife tikawapulumutsa onse.” 
60. “Koma mkazi wake (wa Luti), tamkonzera kukhala mmodzi wa otsalira 


pambuyo.” 


61. Ndipo pamene atumikiwo adawadzera anthu a Luti (ali mmaonokedwe 
amunthu) 


62. (Luti) adati: “Ndithudi, inu ndi anthu osadziwika (sitikudziwani).” 
63. Iwo adati: “Inde, ife takudzera ndi zomwe (iwo) adali kuzikaikira, 


(zomwe ndi chilango chawo).” 


64. “Ndipo tadza kwa iwe ndi (chinthu) choonadicho, ndithu ife ndi owona 
(pazimene tinenazi).” 


65. “Choncho, choka ndi banja lako mkati mwa usiku; ndipo iwe udziwatsata 
pambuyo pawo; tsono aliyense wa inu asayang’ane kumbuyo (akamva 
mkokomo wachilango chochokera kumwamba, kuopa kuti angafe), 
ndipo yendani (mwachangu) kunka komwe mukulamulidwa.” 


66. Ndipo tidamudziwitsa iyeyo (Luti) lamulo lathu lakuti ndithu phata lawo 
anthu (ochimwawo) lidzadulidwa kum’banda kucha. 


67. Ndipo adadza (kwa Luti) anthu a m’mudziwo akusangalala (poona kuti 
kwadza alendo okongola kuti achite nawo zadama).!" 


68. (Mneneri Luti) adati: “Ndithu awa ndialendo anga; choncho 
musandiyalutse (pochita nawo zadama).” 


69. “Muopeninso Allah, ndipo musandichititse manyazi (pamaso pawo).” 


70. Iwo adati (kwa Mneneri Luti): “Kodi sitidakuletse kulandira anthu 
(achilendo)?” 


71. Iye adati: “Awa (akazi onsewa ali ngati) ana anga. Ngati inu ndinu ochita 
(chimene chalamulidwa, akwatireni; musachite zauve ndi alendowa).” 


[1] Anthu a mumzindawo adadza ku nyumba ya Luti akuthamanga mokondwa atamva kuti 
kwa Luti kwadza alendo achinyamata owoneka bwino zedi. 

72. Ndikulumbira moyo wako, ndithu iwo m’kuledzera kwawo (ndi zoipa) 
akungoyumbayumba. 
73. Choncho mkuwe wa chilango udawagwira pamene dzuwa linkatuluka. 


74. Choncho (midziyo) tidaigadabula kumwamba kukhala pansi, (pansi 
kukhala kumwamba); ndipo tidawavumbwitsira mvula yamiyala 
(yotentha) ya moto. 


75. Ndithudi, (m’nkhani iyi) muli malingaliro (aakulu) kwa anthu olingalira 
zinthu. 


76. Ndipo (midzi) iyi (yomwe tidaiwononga chotereyi), ili chikhalire m’njira 
moyenda anthu (ndipo iwo akuona zizindikiro zake). 


77. Ndithudi, mzimenezi muli phunziro (lalikulu) kwa okhulupirira. 


78. Ndipo ndithu anthu a m’nkhalango (anthu a Mneneri Shuaib) adali 
ochita zoipa kwabasi. 


79. Choncho, tidawalanga. Ndipo (maiko) awiriwa ali m’njira zoonekera, 
(momwe Aquraish amadutsa pa maulendo awo). 


80. Ndipo ndithu okhala m'chigwa cha Hijr (Asamuda), Adatsutsa atumiki. 
81. Tidawapatsa zisonyezo zathu, koma sadazilabadire. 


82. Iwo adali kujoba nyumba m’mapiri mwamtendere (ankaboola mapiri 
kuwasandutsa nyumba zawo). 


83. Choncho, chiphokoso cha chilango chidawapeza m’mawa. 


84. Sichidawathandize (chuma) chomwe ankachipeza (ngakhalenso zimene 
ankazichita). 


85. Sitidalenge thambo ndi nthaka ndi (zonse) zapakati pake koma 
(kulimbikitsa) choonadi. Ndipo palibe chikaiko, Qiyâma idza. Choncho 
mkhululukire kukhululuka kwabwino (aliyense wokuchitira zoipa). 


86. Ndithudi, Mbuye wako, Iye ndi Mlengi wa zonse, Wodziwa kwambiri. 


87. Ndipo ndithu takupatsa (Ayah izi) zisanu ndi ziwiri zomawerenga 

kawirikawiri, (Sûrat Al-Fatihah), ndi Qur’an yolemekezeka. 


88. Usatong'olere maso ako (kuyang'ana) zimene tawasangalatsa nazo 
mitundumitundu ya mwa iwo (monga chuma cha anthu osakhulupirira). 
Usawadandaulirenso iwo ndipo tsitsa phiko lako kwa okhululupirira, 
(uwafungatire). 


89. Ndipo nena: “Ndithu ine ndine mchenjezi woonekera (sindikubisa 
chilichonse kuopera kuti chingakutsikireni chilango).” 

90. Monga momwe tidatsitsira (chilango) kwa amene adadzigawa 
m’magulu. 

91. Omwe aichita Qur’an kukhala magawomagawo; (zina nkuzikhulupirira, 
zina nkuzitsutsa). 

92. (Allah akudzilumbilira kuti:) Pali Mbuye wako, tidzawafunsa onse 
(tsiku la Qiyâma). 

93. Pazimene ankachita (padziko lapansi). 


94. Choncho, lengeza zimene ukulamulidwa, ndipo uwapewe opembedza 
mafano, (usaope chilichonse kwa iwo). 


95. Ndithu Ife tikukwanira kukuteteza ku (zoipa za) achipongwe. 


96. Omwe akupanga milungu ina ndi kuiphatikiza ndi Allah, posachedwapa 
adziwa (zotsatira zake). 


97. Ndithu Ife tikudziwa kuti chifuwa chako chikubanika ndi zimene 
akunenazo. 


98. (Koma pirira), lemekeza Mbuye wako pamodzi ndi kumtamanda (ndi 
rnbiri Zake zabwino) ndipo khala mwa olambira (Allah.) 


99. Ndipo mpembedze Mbuye wako mpaka chikufike chitsimikizo (imfa). 

Sa Sûrat 16. An-Nahl BS 


Sura iyi idavumbulutsidwa ku Makka, kupatula Ayah zitatu zomalizira, 
zidavumbulutsidwa ku Madina. Kuchuluka kwa Ayah zake ndi 128. 











Surayi yayamba ndi kulimbikitsa lonjezo la Allah lachilango 
cha opembedza mafano. Ndipo yafotokoza za mphamvu za Allah 
pokwaniritsa zimenezo, komanso umboni wosonyeza kukhoza kwake, 
ndi kulenga kwake kwa thambo ndi nthaka. 


Kenako surayi yafotokoza za chisomo cha Allah chomwe chili pa 
anthu onse; monga powalengera ngamira ndi kuwameretsera mbewu 
ndi zomwenso adawalengera m’nyanja; monga nsomba zomwe iwo 
amadya, ndi majuwere (zozikongoletsera nazo zamtengo wapatali 
monga ndolo makoza zibangili ndi zina). Ndipo kenako surayi yalozanso 
zomwe zingafunike pachisomo chimenechi, monga kuyamika Allah ndi 
kupembedza Iye Yekha. 


Yafotokozanso zakunyalanyaza kwa opembedza mafano, za umodzi 
wa Allah ndi kuinamizira Qur’an pomati ndi nthano zopeka za anthu 
akale. Ndipo Allah waloza za chilango cha opembedza mafano chomwe 
angakachipeze tsiku la Qiyâma, ndi za mtendere wa okhulupirira. 


Allah msurayi wafotokozanso mwatsatanetsatane kuti opembedza 
mafano akutsutsa zouka kwa akufa. 





M'dzina la Allah Wachifundo chambiri, Wachisoni chosatha. 


1. Lamulo la Allah lidzafika, (ndithu) choncho, musalifulumizitse; (ndipo 
khulupirirani kuti Iye ndi Allah) Woyera Wopatukana ndi mbiri 
zopunguka, ndipo watukuka ku zomwe akumphatikiza nazo. 


2. Amatumiza angelo pansi pamodzi ndi chivumbulutso mwa lamulo 
Lake (Allah), kwa omwe wawafuna mwa akapolo Ake (powauza) kuti: 

“Achenjezeni (anthu zakuti): “Palibe wopembedzedwa mwachoonadi 
koma Ine ndekha, choncho ndiopeni.” 


3. Adalenga thambo ndi nthaka mwachoonadi (osati mwakungoseweretsa 
chabe) ndipo watukuka kuzimene akumphatikiza nazo (ophatikiza Allah 
ndi mafano). 


4. Adalenga munthu kuchokera ku dontho la umuna. Ha! kenaka iye 
(munthuyo) wakhala wotsutsana naye (Allah) woonekera.!"! 


5. Ndipo adalenga ziweto (monga ngamira, ng’ombe ndi mbuzi) mwa izo 
mukupeza zofunda, ndi zothandiza (zina zambiri), ndipo zina mwa izo 
mumazidya. 


6. Ndipo mumakondwa ndi kunyadira chifukwa cha kukongola kwa izo 
mukamabwera nazo (kuchokera kubusa mimba zitakhuta), ndi popita 
nazo (kubusa zikuyenda mwandawala). 


7. Ndipo zimasenza mitolo yanu (yolemera) kukafika nayo ku midzi 
yakutali komwe simumatha kukafikako popanda kuvutika kwambiri. 
Ndithu Mbuye wanu Ngodekha kwabasi, Ngwachisoni zedi. 


8. (Adalenganso) akavalo, nyumbu ndi abulu kuti muzizikwera ndi kutinso 
zizikhala chokometsera chanu (cholowetsa chisangalalo m’mitima 
yanu); ndipo adzalenga (zokwera zina) zomwe simukuzidziwa. 


. Ndipo ndi udindo wa Allah kusonyeza njira yolungama (yomwe 
ingakufikitseni ku Munda wamtendere), koma zilipo njira zina 
zokhota (zomwe sizifikitsa ku choonadi). Ndipo Allah akadafuna, 
akadakuongolani nonsenu (mwa chifuniro chanu ndi mopanda chifuniro 
chanu. Koma Iye adakupatsani nzeru kuti musankhe nokha njira imene 
mufuna). 


10. Iye ndi Amene akukutsitsirani madzi kuchokera ku mitambo, madziwo 
mumamwa (pothetsa ludzu lanu), ndipo ndi madziwo mitengo imamera; 
mitengo yomwe mumadyetsera ziweto (zanu). 


[1] Apa Allah akunenetsa kuti adalenga munthu kuchokera ku dontho la umuna wopanda 
pake. Koma munthu pambuyo pokwanira chilengedwe chake akukhala wotsutsana ndi 
Mlengi wake ndi kumchitira mwano modzitukumula chikhalirecho adalengedwa kuti 
akhale kapolo wa Allah, osati wopikisana naye. 

11. Ndi madzi omwewo amakumeretserani mmera, (mitengo ya) mzitona, 
kanjedza, mphesa, ndi mitundu ina yonse ya zipatso. Ndithu kupezeka 
kwa zimenezi ndi chisonyezo (chosonyeza mphamvu za Allah) kwa 
anthu olingalira.!" 


12. Ndipo chifukwa cha inu adagonjetsa usiku ndi usana; dzuwa ndi mwezi; 
(zonse zidalengedwa kuti zibwere ndi zokomera inu). Nazo nyenyezi 
zidagonjetsedwa mwa lamulo Lake. Ndithu m’zimenezi muli zizindikiro 
kwa anthu anzeru. 


13. Ndiponso ndi zimene adakulengerani m’nthaka (zinthu zododornetsa 
monga nyama, mmera, miyala yamtengo wapatali, zamoyo ndi zopanda 
moyo), zautoto wosiyanasiyana ndi maonekedwe osiyanasiyana; ndithu 
m’zimenezo muli zisonyezo kwa anthu olalikika. 


14. Ndipo Iye ndi Yemwe adagonjetsa nyanja kuti mudye nyama 
yamatumbi (ya) m’menemo (nsomba) ndikuti mutulutse m’menemo 
zodzikongoletsera zomwe mumavala; ndipo uona zombo zikuluzikulu 
zikung'amba (mafunde) m’menemo kuti mufunefune zabwino zake 
(njira ya malonda), ndi kuti muthokoze (Mbuye wanu Allah). 


15. Ndipo adaika panthaka mapiri ataliatali kuti (nthaka) isagwedezeke 
nanu; ndipo (adaika) mitsinje ndi misewu kuti muongoke (potsata njira 
yeniyeni ndikukafika komwe mukufuna).!”! 


16. Ndipo (adaikanso) zizindikiro zina, ndiponso kupyolera m’nyenyezi, 
iwo amalondola njira. 


[1] Ndithudi, m'kutsika kwa madzi kuchokera ku mitambo ndi kumeretsa zipatso, muli 
zisonyezo zoonekera poyera kukhoza kwa Allah ndi umodzi wake kwa anthu omwe 
amalingalira za zolengedwa Zake. Ndipo potero amakhulupilira Allah Kodi simukuona 
mbewu imodzi ikaikidwa m'nthaka ndi kupitapo nyengo yodziwika, imafunafuna 
potulukira ndi kung” amba nthaka ndi kukula kusanduka mtengo? Zonsezi nzododometsa 
kwa anthu olingalira. 


[2] Allah adakhazikitsa mapiri ataliatali, olimba kuti nthaka isamagwedezeke pafupipafupi. 
Abu Suud adati: “Ndithudi nthaka idalengedwa ngati mpira ndikukhala yogwedezeka 
pazifukwa zochepa asanailengere mapiri monga momwe zimagwedezekera nyenyezi 
zinzake. koma pamene adailengera mapiri idakhazikika. Zoterezi ndi pachifukwa 
chakuti anthu akhazikike bwino. 

17. Kodi Yemwe amalenga angalingane ndi omwe salenga? Kodi 
simungakumbukire (ndikudziwa kulakwa kwanu pomuyerekeza Allah 
ndi mafano)? 


18. Ngati mutayesera kuwerengera mtendere wa Allah simungathe 
kuuwerengera (wonse); ndithudi, Allah Ngokhululuka kwambiri, 
Ngwachisoni chosatha. 


19. Ndipo Allah akuzidziwa zimene mukuzibisa, ndi zomwe mukuwonetsera. 


20. Ndipo zomwe mukuzipembedza kusiya Allah, sizilenga chilichonse, 
ndipo izo nzolengedwa. 


21. Zakufa zopanda moyo; ndipo sizizindikira kuti nliti akufa adzaukitsidwa 
(m’manda mwawo). 


22. Mulungu wanu ndi Mulungu Mmodzi Yekha; koma amene sakhulupirira 
za tsiku la chimaliziro, mitima yawo ikukana (kukhulupirira umodzi wa 
Allah), ndipo iwo akudzitukumula. 


23. Palibe chikaiko, Allah akudziwa zomwe akubisa, ndi zomwe 
akuzilengeza. Ndithudi, Iye sakonda odzikuza. 


24. Ndipo (osakhulupirira) akafunsidwa: “Kodi Mbuye wanu watumizanji 
(kwa Mneneri Muhammad {s.a.ww})??” Akunena: “(Sadatumize 
chilichonse koma) nthano zabodza za anthu akale.” 


25. (Motero akuwasokeretsa anthu) kuti akasenze mitolo yawo (ya 
machimo) yokwanira pa tsiku la Qiyâma, ndiponso gawo lamitolo ya 
omwe akuwasokeretsa popanda kuzindikira (osokerawo). Tamverani! 
Ndi yoipa kwabasi mitolo yomwe azikaisenza! 


26. Adachita ndale omwe adalipo patsogolo pawo; choncho Allah adagumula 
maziko anyumba zawo. Ndipo madenga adawagwera pamwamba pawo; 
ndipo chilango chidawadzera kuchokera komwe sadali kukudziwa. 


[1] Omasulira Qur’an akunena kuti, opembedza mafano amaima m’njira zolowera mu 
mzinda wa Makka ndi cholinga chopatula anthu kwa Mtumiki (s.a.w). Anthu odzachita 
Hajj akawafunsa kuti: “Kodi nchiyani chavumbulutsidwa kwa Muhammad?” Iwo 
amati: “Ndi nthano zabodza za anthu akale osati mawu a Allah.” 

27. Kenako tsiku la Qiyâma adzawayalutsa ndi kunena: “Ali kuti omwe 
mudali kundiphatikiza nawo, omwe chifukwa cha iwo mudali kukangana 
(ndi Mtumiki)?” Adzanena omwe apatsidwa nzeru: “Ndithu kuyaluka 
ndi tsoka loipa zili pa osakhulupirira lero.” 


28. Omwe angelo akutenga miyoyo yawo atadzichitira okha zoipa (ponyoza 
Allah). Choncho adzadzipereka (kwa angelowa, kuti atenge miyoyo 
yawo akunena:) “Sitidali kuchita choipa chilichonse.” (Angelo adzati:) 
“Zoona, palibe chikaiko, Allah akudziwa kwambiri zomwe munkachita.” 


29. “Choncho, lowani makomo a ku Jahannam; mukakhala m’menemo 
nthawi yaitali.” Taonani kuipitsitsa kwa malo a anthu odzikweza! 


30. Ndipo kukanenedwa kwa omwe akuopa Allah (kuti): “Kodi nchiyani 
watumiza Mbuye wanu?” Amati: “Zabwino.” Kwa omwe achita 
zabwino padziko ili lapansi, awapatsanso zabwino, ndipo Nyumba 
ya tsiku la chimaliziro njabwino kwambiri, ndipo taonani ubwino wa 
Nyumba ya oopa (Allah)! 


31. Minda yamuyaya adzailowa, pansi pake padzakhala pakuyenda mitsinje 
(ndi patsogolo pake), chokhumba chilichonse akachipeza mmenemo 
(popanda kuchivutikira); umo ndi momwe Allah amawalipirira omuopa 
(iye). 

32. Amene miyoyo yawo angelo amaitenga iwo ali abwino, uku akuwauza: 
“Mtendere uli pa inu, lowani ku Munda wamtendere chifukwa cha 
(zabwino) zija zomwe mudali kuzichita.” 


33. Kodi akuyembekezera china, awa osakhulupirira, posakhala kuti angelo 
awadzere ndikuwaononga; kapena kuti liwadzere lamulo la Mbuye wako 
(lakuwalanga)? Momwemo ndi m’mene adachitiranso omwe adalipo 
patsogolo pawo. Koma Allah sadawachitire choipa koma adadzichitira 
okha choipa. 


34. Choncho, zoipa za zomwe adachita zidawapeza, ndipo chilango 
chidawazinga pa zomwe ankazichita mwachipongwe. 


35. Ndipo aja amapembedza mafano akuti: “Allah akadafuna, 
sitikadapembedza chilichonse kusiya Iye, ife ngakhale makolo athu; 
ndiponso palibe chomwe tikadachiyesa choletsedwa popanda lamulo 

Lake.” Momwemo ndimo adachitiranso aja omwe adalipo patsogolo 
pawo. Kodi atumiki ali ndi udindo winanso, osati kufikitsa uthenga 
woonekera (womveka?) 


36. Ndipo ndithu ku mtundu uliwonse tidatumiza mtumiki (amene 
amawauza kuti): “Pembedzani Allah, ndi kumpewa (Iblis) woipa.” 
Choncho alipo ena mwa iwo omwe Allah adawaongola, ndipo alipo ena 
mwa iwo omwe kusokera kudatsimikizika pa iwo. Choncho yendani pa 
dziko ndikuyang’ana (kuti) kodi adali bwanji mathero a otsutsa. 


37. Ngati uwumilira kwambiri kuti uwaongole, komatu Allah saongola 
yemwe akusokeretsa (ena), ndipo sadzapeza wowathangata. 


38. Ndipo iwo adalumbilira m'dzina la Allah, kulumbilira kwawo 
kwamphamvu (kuti) Allah sadzaukitsa amene afa; nchotani (kuti 
asawaukitse?) Ili ndi lonjezo lokakamizika kwa Iye, (kuwaukitsa ndi 
kuwalipira); koma anthu ambiri sadziwa. 


39. (Adzawaukitsa) kuti awafotokozere za zomwe adali kusiyana ndi kuti 
amene sadakhulupirire adziwe kuti ndithu iwo adali abodza. 


40. Ndithu liwu Lathu pa chinthu chimene tikuchifuna kuti chichitike 
ndikuchiuza basi kuti: “Chitika,” ndipo chimachitikadi. 


41. Ndipo omwe adasamuka chifukwa cha Allah (kusiya midzi yawo) 
pambuyo poponderezedwa (kumeneko,) ndithu tiwakhazika 
mwaubwino pa dziko lapansi; ndipo malipiro a tsiku la chimaliziro 
(omwe akuwayembekezera), ngakulu zedi, akadakhala akudziwa (awa 
oipa). 

42. (Amene adzapeza zimenezi, ndi) omwe adapirira ndi kutsamira kwa 
Mbuye wawo. 


43. Ndipo patsogolo pako (aneneri) omwe tidawatuma adalinso amuna, 
omwe tidawavumbulutsira chivumbulutso. Choncho afunseni eni 
chikumbumtima (za m’mabuku a Allah akale) ngati inu simukudziwa. 


44. (Tidabwera) ndi zisonyezo zoonekera pamodzi ndi mabuku; 
ndipo takuvumbulutsira ulaliki kuti uwafotokozere anthu zomwe 
zavumbulutsidwa kwa iwo kuti aganizire. 

45. Kodi adziika pachitetezo, amene akuchita ndale zoipa, kuti Allah 
sangawakwilire ndi nthaka, kapena chilango kuwadzera kuchokera 
komwe sadali kukudziwa (sadali kukuyembekezera)? 


46. Kapena (Allah) kuwalanga mkuyenda kwawo kwa uku ndi uko? Pomwe 
iwo sangathe kumulepheretsa Allah kuchita chomwe wafuna pa iwo? 


47. Kapena kuwalanga uku ali ndi mantha oyembekezera chilango 
(pakulanga m’modzim’modzi kufikira onse atatha)? Ndithu Mbuye 
wanu Ngodekha Ngwachisoni chosatha. 


48. Kodi sadaone chinthu chilichonse (molingalira) m'zimene Allah 
adalenga zomwe zithuzi zake zimazungulira kudzanjadzanja ndi 
kumanzere, kulambira Allah uku zili zodzichepetsa kwa Iye? (Nanga 
iwo osakhulupirira akudzikweza chotani pamaso pa Allah?) 


49. Ndipo zimalambira Allah zonse za kumwamba ndi zapansi, nyama ndi 
angelo; iwo sadzikuza (pa mapemphero). 


50. Amaopa Mbuye wawo Yemwe ali pamwamba pawo; ndipo amachita 
zokhazo zomwe alamulidwa. 


51. Ndipo Allah wanena: “Musadzipangire milungu ina iwiri. Ndithudi, Iye 
ndi Mulungu Mmodzi. Choncho opani Ine ndekha.” 


52. Zonse zakumwamba ndi pansi nza Iye, ndipo kumumvera ndi 
kumugonjera nkwake nthawi zonse. Kodi muopa wina amene sali Allah? 


53. Ndipo mtendere wonse umene muli nawo udachokera kwa Allah 
(koma inu simuthokoza), ndipo masautso akakukhudzani Iye ndi amene 
mumamulilira. 


54. Koma akakuchotserani masautso, pompo gulu lina la mwa inu 
limamphatikiza Mbuye wake (ndi mafano). 


55. Ncholinga choti akane mtendere umene tawapatsa, choncho sangalalani 
pang’ono, posachedwapa mudziwa (mapeto a zochita zanu). 


56. Ndipo gawo la zomwe tawapatsa akuliikira (milungu yawo yabodza) 
yomwe siizindikira chilichonse. Tallahi, (ndikulumbira Allah,) ndithudi, 
mudzafunsidwa pa zimene munkapeka. 

57. Ndipo (mwaumbuli) akumuikira Allah ana aakazi (ponena kuti 
adabereka ana aakazi) Subuhana! (Wayera Allah kuzimenezi!) Ndipo 
iwo (eni) amadzifunira amene amawakonda (omwe ndi ana achimuna)! 


58. Ndipo mmodzi wawo akauzidwa nkhani ya (kuti wabereka) mwana 
wamkazi nkhope yake imada, ndipo amadzala ndi madandaulo. 


59. Amadzibisa kwa anthu chifukwa chankhani yoipa imene wauzidwa 
(nayamba kulingalira): Kodi akhale naye pamodzi ndikuyaluka (pamaso 
pa anthu), kapena angomkwilira m'dothi (ali moyo)? Mverani! Ndi 
choipa kwabasi chiweruzo chawo.!" 


60. Kwa awo amene sakhulupirira za tsiku la chimaliziro, ali ndi mbiri 
yoipa; koma Allah ali ndi mbiri zapamwamba; ndipo Iye Ngwanyonga, 
Ngwanzeru zakuya. 


61. Ndipo Allah akadakhala akulanga anthu (mwachangu) pa zolakwa 
zawo, sakadasiya ngakhale nyama imodzi pamwamba pa nthaka; koma 
akuwachedwetsera (chilangocho) mpaka panthawi yoikidwa; ndipo 
ikadzadza nthawi yawoyo, sangathe kuichedwetsa ngakhale ola limodzi; 
ndiponso sangathe kuifulumizitsa (ngakhale ola limodzi.) 


62. Ndipo akumuikira Allah zimene (iwo) akuzida (omwe ndi ana aakazi 
pomati Allah adabala ana aakazi), ndipo malirime awo akunena bodza 
kuti iwo adzapeza zabwino (kwa Allah); palibe chikaiko, ndithu Moto 
ndi wawo, ndipo iwo adzasiidwa (mmenemo). 


63. Pali Mulungu! Ndithudi tidatumiza (atumiki) kumitundu yomwe idalipo 
patsogolo pako, koma satana adawakometsera zochita zawo (zoipa 
ankaziona kuti nzabwino napitiriza kuzichita). Choncho iye (satana) 
ndi bwenzi wawo lero, (koma pa tsiku la chimaliziro, adzadana naye 
kwambiri), ndipo iwo adzapata chilango chowawa. 


Ophatikiza Allah ndi mafano adali kuda ana aakazi. Kubala mwana wamkazi 
amachiona monga chochititsa manyazi pamaso pa anthu kotero kuti ena mwa iwo 
akawauza kuti mkazi wawo wabala mwana wamkazi, amakamkwilira mwanayo ali 
wamoyo chifukwa choopa kunyozedwa pamaso pa anthu, pomwe iwo amawayesa 
angelo ngati ana aakazi a Allah. Chimene amachida, amampachika nacho Allah, 
ndipo chomwe amachikonda amati ndicho chawochawo. Izi nzamwano, zomwe 
osakhulupilira adali kumuyankhulira Allah. 

64. Ndipo sitidakutumizire buku (ili) koma kuti uwafotokozere zomwe 
akusiyana pa izo ndi kuti (likhale) chiongoko ndi chifundo kwa anthu 
okhulupirira. 


65. Ndipo Allah watsitsa madzi kuchokera ku mitambo, ndipo akuipatsa 
moyo nthaka ndi madziwo (pomeretsa mbewu) pambuyo poti nthakayo 
idali yakufa; ndithu m’zimenezo muli chisonyezo (chosonyeza kukhoza 
kwa Allah) kwa anthu amene amamva. 


66. Palibe chikaiko, m'ziweto muli phunziro ndi lingaliro kwa inu. 
Timakumwetsani zomwe zili m’mimba mwa izo, (zomwe zimatuluka) 
pakati pa ndowe ndi magazi, (omwe ndi) mkaka woyera, wabwino 
wokoma kwa oumwa. 


67. Ndipo kuchokera ku zipatso za tende ndi mphesa, mumakonza 
zakumwa zoledzeretsa (zomwe nzoletsedwa) ndikupezanso rizq labwino 
(m’zipatsozo); ndithudi m’zimenezo muli lingaliro kwa anthu oganiza 
mwanzeru. 


68. Ndipo Mbuye wako adaizindikiritsa njuchi kuti: “Dzikonzere nyumba 
m’mapiri, m’mitengo, ndi (m’ming’oma) imene (anthu) amakonza.” 


69. “Tsono idya zipatso zamtundu uliwonse ndikuyenda m'njira za Mbuye 
wako zimene wazifewetsa (kuziyenda).” Chimatuluka m"mimba mwake 
chakumwa cha utoto wosiyanasiyana (uchi), mwa icho muli kuchilitsa 
kwa anthu (kumatenda ochuluka), ndithu m'zimenezo muli zizindikiro 
kwa anthu oganiza (zinthu) mwakuya. 


70. Ndipo Allah adakulengani, kenako akukupatsani imfa (nthawi ya moyo 
wanu ikatha); ndipo mwa inu alipo ena amene akubwezedwa ku moyo 
wonyozeka (waukalamba wogwa nkumina) kotero kuti asadziwe kanthu 
pambuyo pakudziwa (zambiri); ndithudi Allah Ngodziwa kwambiri 
Wokhoza (chilichonse chimene wafuna kuti chichitike). 


71. Ndipo Allah wapereka zopereka Zake mochuluka kwa ena kuposa 
ena; ndipo amene apatsidwa mochulukawo sangagawire zopatsidwa 
zawo omwe manja awo adzanjadzanja apeza (akapolo awo) kuti akhale 
ofanana pa zopatsidwazo, (nanga bwanji inu mukuti Allah ngofanana 

ndi akapolo Ake pomwe inu simufuna kufanana ndi akapolo anu?) 
Nanga kodi mtendere wa Allah akuukana? 


72. Ndiponso Allah adakulengerani akazi a mtundu wanu, ndipo 
adakupangirani ana ndi zidzukulu kuchokera mwa akazi anuwo; ndipo 
adakupatsani zinthu zabwinozabwino, kodi akukhulupirira zachabe, ndi 
kuchikana chisomo cha Allah? 


73. Ndipo akumusiya Allah ndikupembedza zomwe sizingawapezere 
zopatsa ngakhale pang'ono, zochokera kumwamba ndi pansi ndipo 
sizikhoza chilichonse. 


74. Choncho, musaponyere mafanizo Allah. Ndithudi Allah akudziwa, 
pomwe inu simudziwa (chinsinsi cha zinthu.) 


75. Allah akuponya fanizo la (anthu awiri: Wina ndi) kapolo wopatidwa 
(wokhala pansi pa ulamuliro wa munthu wina); yemwe alibe mphamvu 
pa chilichonse; ndi (munthu) yemwe tampatsa zabwino zochokera 
kwa Ife, ndipo iye nkupereka rizglo mobisa ndi moonekera; kodi 
angafanane (awiriwa? Nanga bwanji mukufananitsa Allah ndi mafano?) 
Kuyamikidwa konse nkwa Allah. Koma ambiri aiwo sadziwa (kuyamika 
Allah). 


76. Ndipo Allah waponyanso fanizo la anthu (ena) awiri: Mmodzi ndi bubu 
(wosatha kuyankhula), alibe mphamvu pa chilichonse; ndipo iye ndi 
mtolo wolemetsa chabe bwana wake; kulikonse kumene wamulunjikitsa, 
sabwerako ndi chabwino (chifukwa cha umbutuma wake). Kodi iye 
angafanane ndi yemwe akulamula mwa chilungamo, yemwenso ali pa 
njira yolunjika? 


77. Ndipo chinsinsi cha (za) kumwamba ndi (za) pansi ncha Allah Yekha, 
(Iye ndiye amene akudziwa zochitika m°menemo, osati wina wake). 
Ndipo kuchitika kwa Qiyâma kuli ngati kuphetira kwa diso, kapena 
kufulumilirapo. Ndithudi, Allah Ngokhoza chilichonse. 

78. Ndipo Allah adakutulutsani m’mimba mwa amayi anu pomwe simudali 


kudziwa chilichonse; ndipo adakupatsani kumva, kuona ndi mitima kuti 
muthokoze. 





Surat 16. An-Nahl 330 Juzu 14 


79. Kodi saona mbalame mu mlengalenga zikugonjera (Allah)? Palibe amene 
akuzigwira (kuti zisagwe) koma Allah Yekha. Ndithudi m’zimenezo 
muli zizindikiro kwa anthu okhulupirira. 


80. Ndipo Allah adakuikirani nyumba zanu kuti zikhale mokhala (mwanu), 
ndiponso adakupangirani zikopa za ziweto (kukhala zotheka kuzikonza) 
kukhala nyumba, zomwe mumaziona kuti nzopepuka kuzitenga panthawi 
Ya ulendo wanu ndi panthawi ya kukhazikika kwanu (pamalo); ndipo 
kuchokera ku bweya wake wautaliutali ndi bweya wake wa manyunyu 
(ung'onoung'ono), ndi tsitsi lake (la ziwetozo,) mumakonza ziwiya 
(zovala) zosangalatsa, kwa kanthawi. 


81. Ndipo mwa zina zomwe Allah adapanga, adakupangirani zodzetsa 
mthunzi; ndipo adakupangirani mokhala kumapiri (monga mapanga 
akuluakulu). Adakupangiraninso nsalu (zathonje ndi ubweya) 
zokutetezani ku kutentha (ndi kuzizira), ndiponso (adakupangirani) 
zovala (za chitsulo) zokutetezani pankhondo zanu. Umo ndi momwe 
akukukwaniritsirani chisomo Chake kuti mugonjere (Iye). 


82. Koma ngati anyoza, basi palibe udindo wina pa iwe koma kufikitsa 
uthenga womveka (popanda kubisapo kalikonse). 


83. Akuchidziwa chisomo cha Allah; koma akuchikana, ndipo ambiri a iwo 
ngosakhulupirira. 


84. Ndipo (akumbutse za) tsiku lomwe tidzautsa mboni mu mtundu 
uliwonse; kenako sikudzaloledwa, kwa amene sadakhulupirire, 
(kupereka madandaulo) ndipo iwo sadzauzidwa kuti afunefune chiyanjo 
cha Allah (koma chilango basi). 


85. Ndipo amene achita zoipa akadzachiona chilango (ndikuyamba 
kudandaula ndi kulira), sichidzachepetsedwa kwa iwo (chilangocho), 
ndipo sadzapatsidwa mwayi wina. 


86. Ndipo amene ankam'phatikiza Allah akadzawaona aphatikizi 
awowo adzati: “Mbuye wathu! Awa ndiaphatikizi athu omwe tidali 
kuwapembedza m’malo mwa Inu.” Ndipo (aphatikiziwo akadzamva 
mawu awa) adzawaponyera mawu awo (nkunena kuti): “Ndithu inu ndi 
abodza.” 

87. Ndipo tsiku limenelo onse adzadzitula kwa Allah; ndipo zidzawataika 
zomwe adali kuzipeka. 


88. Tsono amene sadakhulupirire ndi kumaletsa anthu kunjira ya 
Allah tidzawaonjezera chilango pamwamba pa chilango chifukwa 
chakuononga kwawo. 


89. Ndipo (akumbutse za) tsiku lomwe tidzautsa mboni mu mtundu 
uliwonse zochokera mwa iwo omwe adzawachitira umboni (pa zomwe 
zinkachitika ndi iwo); ndipo tidzakubweretsa iwe kukhala mboni pa awa 
(anthu ako); ndiponso takuvumbulutsira buku ili lomwe likufotokoza za 
chinthu chilichonse lomwenso ndi chiongoko ndi mtendere ndiponso 
ndinkhani yosangalatsa kwa ogonjera (Allah). 


90. Ndithudi, Allah akulamula (kuchita) chilungamo, ndikuchita zabwino, 
ndi kupatsa achinansi, ndipo akuletsa zauve ndi zoipa ndi kupyola 
malire; akukulangizani kuti muzindikire ndi kukumbukira. 


91. Ndipo kwaniritsani lonjezo (limene mukupereka mdzina) la Allah pamene 
mulonjeza, ndipo musaswe malonjezowo pambuyo pakuwalimbikitsa; 
pomwe mwasankha Allah kukhala mboni yanu; ndithu Allah akudziwa 
(zonse) zimene mukuchita. 


92. Ndipo musakhale monga mkazi yemwe adakhulula ulusi wake pambuyo 
pouluka mwamphamvu, mukukuchita kulumbira kwanu pakati panu 
kukhala kwa chinyengo, chifukwa chakuti gulu la mtundu wina 
nlochuluka kwambiri kuposa gulu la mtundu wina (powasiya omwe 
mudalonjezana nawo chifukwa chakuwaona kuchepa, ndi kukagwirizana 
ndi omwe simudalonjezane nawo chifukwa chakuwaona kuchuluka); 
ndithu Allah akukuyesani mayeso pa njira yotere; ndipo ndithu pa tsiku 
la Oiyama adzakufotokozerani za zomwe mudali kusiyana. 


93. Ndipo Allah akadafuna, ndithu akadakuchitani kukhala gulu limodzi, 
(nonsenu mukadamumvera monga momwe adawachitira angelo, 
koma adakupatsani ufulu kuti muchite chimene mufuna); komatu 
amamulekelera kusokera amene wamfuna, ndipo amamuongola 
wamfuna; ndipo, ndithu mudzafunsidwa pa zomwe munkachita. 

94. Ndipo musakuchite kulumbira kwanu kukhala njira yonyengelerana 
pakati panu, kuopera kuti mwendo ungatelere (pa njira yolungama 
nkukagwera ku Moto) pambuyo pokhazikika mwendowo (pa njirapo) 
ndi kukazilawa zoipa chifukwa chakutsekereza kwanu (anthu) ku njira 
ya Allah, ndipo nkupeza chilango chachikulu (tsiku lachimaliziro). 


95. Ndipo musagulitse mapangano a Allah ndi mtengo wochepa (wa zomwe 
mukupeza pano pa dziko lapansi). Chimene chili kwa Allah, ndicho 
chabwino kwa inu ngati mukudziwa. 


96. Zomwe mulinazo nzakutha ndipo zili kwa Allah ndizo zosatha. Ndithudi 
Ife tidzawapatsa malipiro (aakulu zedi) amene adapirira oposera zabwino 
zimene ankachita. 


97. Amene akuchita zabwino, wamwamuna kapena wamkazi uku ali 
wokhulupirira timkhazika ndi moyo wabwino (pano pa dziko, ndi tsiku 
la Qiyâma) tidzawalipira malipiro awo mochuluka kwambiri chifukwa 
cha zabwino zomwe ankachita. 


98. Ndipo ukafuna kuwerenga Qur’an dzitchinjirize ndi Allah kwa satana 
wopirikitsidwa (ponena kuti Awudhu Billahi mina Shaitwani Rajim). 


99. Ndithu iye (satana) alibe mphamvu pa amene akhulupirira ndi kutsamira 
kwa Mbuye wawo. 


100. Ndithudi mphamvu zake zili pa amene akumusankha (amulola) kukhala 
bwenzi lawo (mlangizi wawo) ndiponso ndi omwe akumphatikiza iye 
(ndi Allah). 


101. Ndipo tikasintha Ayah (ndime) ndikubwera ndi Ina pamalopo, pomwe 
Allah akudziwa zimene akuvumbulutsa, akunena: “Ndithu iwe ndiwe 
wopeka.” Koma ambiri a iwo sadziwa (chilichonse). 


102. Nena: “Mzimu woyera (Gabriel) waitsitsa (Qur’an) kuchokera kwa 
Mbuye wako mwachoonadi kuti awalimbikitse nayo amene akhulupirira 
ndi kuti ikhale chiongoko ndi nkhani yabwino kwa amene alowa 
m’Chisilamu (amene agonjera Allah). 


103. Ndithu tikudziwa kuti iwo akunena: “Pali munthu amene 
akumphunzitsa.” (Koma) chiyankhulo cha amene akumganizirayo 

nchachilendo, ndipo ichi (chiyankhulo cha Qur’an) ndi chiyankhulo cha 
Chiarabu chomveka. 


104. Ndithudi amene sakhulupirira Ayah (ndime) za Allah, Allah 
sawaongolera (kunjira ya choonadi), choncho adzapeza chilango 
chowawa. 


105. Ndithudi amene sakhulupirira Ayah (ndime) za Allah ndi amene 
amapeka bodza (ndi kumalifalitsa kwa anthu) ndipo iwowo ndiwo 
onama. 


106. Ameneakukana Allah, pambuyo pomukhulupirira, (chilango chachikulu 
chikumuyembekezera), kupatula yemwe adakakamizidwa, uku mtima 
wake utakhazikika pa chikhulupiliro; koma amene akutsekulira mtima 
wake kusakhulupirira, mkwiyo wa Allah uli pa iwo (ndipo anthu otere) 
adzapata chilango chachikulu.!" 


107. Zimenezo nchifukwa chakuti iwo adakonda moyo wa dziko lapansi 
kwambiri kuposa wa pambuyo pa imfa; ndi kutinso Allah saongola 
anthu osakhulupirira. 


108. Iwo ndi omwe Allah adawadinda m’mitima mwawo, m’makutu 
mwawo, ndi m’maso mwawo (chifukwa cha kusimbwa kwawo). Ndipo 
iwo ngonyalanyaza (malamulo a Allah) kwambiri. 


109. Palibe chikaiko chakuti iwo ngotaika kwambiri pa tsiku la chimaliziro. 


110. Ndithudi kenako Mbuye wako, kwa amene adasamuka pambuyo 
pakusautsidwa (kufikira adanena zosayenera) komanso nkuchita Jihâd 
ndikupirira (chifukwa cha chipembedzo), ndithu Mbuye wako pambuyo 
pa zimenezo, Ngokhululuka kwambiri, Ngwachisoni chosantha. 


[1] Omasulira Qur’an akunena kuti ndime iyi idatsika chifukwa cha Ammar Bun Yasir. 
Opembedza mafano adamgwira ndi kumuvutitsa zedi kufikira iye adawapatsa chomwe 
iwo ankafuna kwa iye momkakamiza kutero. Anthu adati: “Ndithudi, Ammar watuluka 
m’Chisilamu.” Mtumiki (s.a.w) adati: “Ndithudi, Ammar ngodzaza ndi chikhulupiliro 
kuyambira kumutu mpaka kumapazi. Chikhulupiliro chasakanikirana ndi minofu ndi 
magazi ake.” Zitatero Ammar adabwera kwa Mtumiki (s.a.w) uku akulira. Mtumiki 
(s.a.w) adati kwa iye: “Kodi ukupeza bwanji mtima wako?” Iye adati: “Ngokhazikika 
pa chikhulupiliro.” Mtumiki (s.a.w) adati: “Ngati abwereranso iwenso bwerezanso 
zimene wanenazo.” 

111. (Akumbutse za) tsiku lomwe mzimu uliwonse udzadza ukudziteteza 
wokha (wosalabadira za mwana wake, mkazi wake ndi abale ake), 
ndipo mzimu uliwonse udzalipidwa molingana ndi zochita zake zimene 
unkachita, ndipo iwo sadzachitidwa chinyengo (pochepetsedwa mphoto 
yawo yoti alandire.) 


112. Ndipo Allah waponya fanizo lamudzi womwe udakhala mwa 
mtendere mokhazikika, rizq lake (madalitso) linkaudzera mochuluka 
kuchokera malo aliwonse; koma (mudziwo) udakana mtendere wa 
Allah (pakusathokoza); choncho Allah adaulawitsa chovala cha njala ndi 
mantha chifukwa cha (zoipa) zomwe (anthu ake) adali kuchita. 


113. Ndipo adawadzera mtumiki wochokera mwa iwo, koma adamtsutsa; 
choncho chilango chidawafika uku ali odzichitira okha zoipa. 


114. Choncho idyani zimene Allah wakupatsani zomwe zili zahalali, 
zabwino; ndipo yamikani mtendere wa Allah ngatidi mukupembedza Iye. 


115. Ndithu wakuletsani (kudya) zakufa zokha, magazi (liwende), nyama 
ya nkhumba ndi chimene chazingidwa posatchula dzina la Allah. Koma 
amene wasimidwa (nadya choletsedwa) mosafuna kapena kupyoza 
muyeso (Allah amkhululukira), ndithudi Allah Ngokhululuka kwabasi, 
Ngwachisoni. 


116. Ndipo musanene chifukwa chabodza lomwe malirime anu akunena 
(kuti) “Ichi nchololedwa; ichi ncholetsedwa; (popanda umboni).” 
Kuopera kuti mungampekere bodza Allah. Ndithu amene akupekera 
bodza Allah, sangapambane. 


117. Ndichisangalalo chochepa (cha m'dziko lapansi chimene 
chikuwachititsa zimenezo); ndipo iwo adzapata chilango chowawa. 


118. Ndipo kwa Ayuda tidawaletsa kale zimene takusimbira. Ndipo 
sitidawachitire chinyengo (pakuwaletsa zimenezo), koma iwo okha 
adali kudzichitira chinyengo. 


119. Kenako ndithu Mbuye wako, kwa amene achita zoipa mwaumbuli 
ndipo nkulapa pambuyo pazimenezo nachita zabwino, ndithudi Mbuye 
wako pambuyo pa zimenezo Ngokhululuka kwabasi, Ngwachisoni 
chosatha. 





Surat 16. An-Nahl 335 Juzu 14 


120. Ndithu Ibrahim adali mtsogoleri (chitsanzo chabwino kwa anthu), 
womvera Allah, wopendekera ku choonadi ndipo sadali mwa 
omuphatikiza (Allah ndi mafano). 


121. (Adali) wothokoza mtendere Wake (Allah); adamsankha ndipo 
adamuongolera ku njira yolunjika. 


122. Ndipo tidampatsa zabwino padziko lapansi, ndipo ndithudi, iye pa 
tsiku la chimaliziro adzakhala m'gulu la anthu abwino. 


123. Kenako takuvumbulutsira (iwe Muhammad{s.a.w} mawu) akuti: 
“Tsatira njira (chipembedzo) ya Ibrahim (yemwe adali) wokwanira 
mkulungama, ndipo sadali mwa omuphatikiza (Allah ndi mafano. )” 


124. Ndithudi Sabata idaikidwa kwa amene adatsutsana pa za iyo (Sabatayo); 
ndithu Mbuye wako adzaweruza pakati pawo tsiku la Qiyâma pa zomwe 
adali kusiyana. 


125. Itanira (anthu) ku njira ya Mbuye wako mwanzeru ndi ulaliki wabwino; 
ndipo tsutsana nawo mkutsutsana kwabwino (osati motukwanana 
kapena monyozana). Ndithu Mbuye wako Iye Ngodziwa kwambiri 
za amene asokera ku njira Yake, ndiponso Iye Ngodziwa kwambiri za 
amene aongoka. 


126. Ndipo ngati mukubwezera (choipa chimene mwachitiridwa), bwezerani 
cholingana ndi chimene mwachitiridwacho, koma ngati mutapirira 
(posiya kubwezera), ndithu kutero ndi ubwino kwa opirira. 


127. Ndipo pirira. Kupirira kwakoko kusakhale pa china chake koma Allah 
basi. Ndipo usadandaule chifukwa cha iwo, (iwo akudzisokeretsa okha). 
Ndipo usakhale wobanika chifukwa cha chiwembu chomwe akuchita. 


128. Ndithu Allah ali pamodzi ndi amene akumuopa ndi amenenso akuchita 
zabwino. 





SJG 





Surat 17. Al-Israi 


gi Surat 17. Al-Israi Aa 


Sura iyi ili ndi Ayah 111; idavumbulutsidwa ku Makka, kupatula 
Ayah 26, 32, 57 ndi Ayah zonse kuyambira 73 mpaka 80; zonsezi 
zidavumbulutsidwa ku Madina. Sura iyi yayamba ndikulemekeza Allah 
ndipo kenako yatchula nkhani ya Isra’a ndipo yatchulanso za uthenga wa 
Musa ndi zomwe zidachitika ndi ana a Israyeli. 

















Kenako surayi yafotokozanso za ulemelero wa Qur’an posonyeza 
anthu njira yolunjika. Ndipo yafotokozanso zisonyezo za Allah za 
chilengedwe zomwe zikupezeka mu usiku ndi mu usana. Yafotokozanso 
za mphoto yomwe anthu akalandire pa tsiku la chimaliziro molingana ndi 
zomwe adatsogoza kuchita pa dziko lapansi. 


Allah m’surayi wafotokozanso zomwe zimachititsa kuti mitundu ya 
anthu ionongeke, ndi khalidwe la munthu aliyense payekha, ndi zotsatira 
za ntchito pa tsiku la chiweruziro. Ndipo padzanso mawu olimbikitsa 
kuchitira makolo zabwino, ndi momwe anthu angachitire ndi chuma 
chawo. 


Kenako m'surayi mwadza malangizo khumi omwe ngofunika pa 
mtundu wa munthu. Ndipo Allah wakana bodza la opembedza mafano 
pa nkhani yokhudza angelo yomwe amawanamizira nayo. 





M'dzina la Allah Wachifundo chambiri, Wachisoni chosatha. 


1. © Ulemelero ngwa Yemwe adayendetsa kapolo Wake usiku (umodzi) 
kuchokera mu Msikiti Wopatulika (wa Makka) kupita ku Msikiti wakutali 
(wa Baitul-Mugaddas), womwe tidazidalitsa zomwe zauzungulira. 
(Tidampititsa kumeneko) kuti timsonyeze zina mwa zisonyezo Zathu; 
ndithu Iye (Allah) Ngwakumva, Ngowona ( chilichonse).!"! 


[1] Mneneri Muhammad (s.a.w) pamene adakwezedwa kumwamba adaona zisonyezo 
zikuluzikulu za Allah monga Munda wa mtendere, Moto, mtengo wotchedwa Sidratul- 
Muntaha, Angelo, Aneneri ndi zina zododometsa. 

2. Ndipo Mtisa tidampatsa buku (la Taurat) tidaliika kukhala chiongoko kwa 
ana a Israyeli (Allah adawauza): “Musadzipangire atetezi kusiya Ine.” 


3. (Ndiponso adawauza kuti: “E inu) Mbumba ya amene tidawanyamula 
pamodzi ndi Nuh! (Khalani othokoza monga tate wanu.) Ndithu iye 
adali kapolo wothokoza kwambiri.” 


. Ndipo tidawazindikiritsa ana a Israyeli m'bukulo, kuti: “Ndithu inu 
muononga pa dziko kawiri, ndipo mudzapyola malire pochita zoipa, 
kupyola malire kwakukulu. 


. Ndipo likadzafika lonjezo (lakupatsidwa chilango chakuononga) 
koyamba mkuononga kuwiriko, tidzawakhwirizira pa inu anthu athu, 
eni kumenya nkhondo mwaukali, adzakhala akuzungulira mkatikati 
mwa nyumba (zanu), ndipo lidali lonjezo lochitika. 


. Kenako tidakubwezerani kupambana pa iwo (omwe adakugonjetsani 
poyamba); ndipo tidakupatsani chuma ndi ana, ndi kukudalitsani kukhala 
ndi gulu lochuluka. 


. (Tidati kwa iwo): “Ngati muchita bwino (pomumvera Allah), ubwino 
ngwanu (pa dziko lapansi ndi pa tsiku la Chimaliziro); ngati muipitsa 
(ponyoza Allah), kuipako kuli pa inu nokha. Choncho pamene idadza 
nthawi ya lonjezo lachilango chomaliza, (tidakutumizirani adani anu) 
kuti apereke kunyozeka pa nkhope zanu, ndikutinso alowe mu Nsikiti 
monga adalowera mnthawi yoyamba, ndikuti aononge chilichonse 
chimene achigonjetsa; kuononga kwakukulu.” 


“(Koma ngati mudzalungama mzochita zanu), Mbuye wanu 
adzakuchitirani chifundo; ndipo ngati mudzabwereranso (ku machitidwe 
anu okhota), tidzabwereranso (kukulangani). Ndipo taikonza Jahannam 
kukhala ndende ya osakhulupirira.” 


. Ndithu iyi Qur’an ikuongolera ku njira yoongoka ndi kuwasangalatsa 
okhulupirira omwe akuchita zabwino, kuti ndithu iwo adzalandira 
malipiro aakulu (pa tsiku la chiweruziro); 


10. Ndikutinso omwe sadakhulupirire za tsiku la chimaliziro tawakonzera 
chilango chowawa. 

11. Ndipo munthu amafulumira kupempha zoipa monga momwenso 
amafulumilira kupempha zabwino; ndithu munthu ngwaphuma 
(mzochita zake). 


12. Ndipo tapanga usiku ndi usana (mkusinthana-sinthana kwake) monga 
zisonyezo ziwiri (zosonyeza umodzi wa Allah ndi mphamvu Zake 
zoposa); ndipo tidachifafaniza chisonyezo cha usiku (kuti chisakhale 
ndi kuunika) ndipo chisonyezo cha usana tidachipanga kuti chikhale 
ndi kuunika; kuti mufunefune ubwino wochokera kwa Mbuye wanu, 
ndikuti mudziwe chiwerengero cha zaka ndichiwerengero (cha miyezi 
ndi masiku); ndipo chinthu chilichonse (chofunika pa chipembedzo ndi 
za m'dziko), tachilongosola bwinobwino, mwatsatanetsatane. 


13. Ndipo munthu aliyense tammangilira mkhosi mwake zochita zake; 
ndipo tsiku la Oiyama tidzamtulutsira kaundula (momwe muli zochita 
zake), adzampeza wovundukulidwa. 


14. (Kudzanenedwa kwa iye:) “Werenga kaundula wako (kupyolera 
m’mphamyvu za Allah ngakhale pa dziko lapansi siunkatha kuwerenga); 
mzimu wako ukwanira lero kudziwerengera.” 


15. Amene waongoka (potsatira njira ya choonadi) ndithu wadzipindulira 
yekha, ndipo amene wapotoka (ku njira ya choonadi) ndithu wadzitaya 
iye mwini. Ndipo msenzi wosenza machimo sadzasenza mtolo wa 
machimo a wina. Ndipo Ife siolanga (zolengedwa) kufikira titatumiza 
mtumiki (kuti azidziwitse choonadi. Zikakana ndipomwe timazilanga). 


16. Ndipo tikafuna kuononga mudzi (pamene eni mudziwo akuchita 
zoipa), timawalamula opeza bwino a m’menemo (kuti asiye zoipa). 
Koma akapitiriza kuononga kwawo m’menemo, apo ndipo liwu (la 
kuwaononga) limatsimikizidwa pa iwo ndipo timauononga, kuononga 
kwakukulu. 


17. Ndimibadwo ingati imene tidaiononga pambuyo pa Nuh! Ndipo 
akukwanira Mbuye wako kudziwa bwinobwino ndi kuona bwinobwino 
uchimo wa akapolo Ake. (Palibe chobisika kwa Iye m'zochitachita za 
anthu). 

18. Amene afuna zachangu (zosangalatsa za m’dziko ndikumaikirapo mtima 
pa izo), timpatsiratu mwachangu pa dziko lapansi chimene tikufuna 
kwa amene tafuna (kumpatsa;) koma (tsiku la chimaliziro) tamkonzera 
Jahannam adzailowa ali wonyozeka, wopirikitsidwa apa ndi apo. 


19. Ndipo amene afuna tsiku la chimaliziro (mzochita zake) ndikuligwilira 
ntchito yake yeniyeni uku ali okhulupirira, iwowo khama lawo lidzakhala 
lolandiridwa. 


20. Onse awa, (abwino ndi oipa), timawapatsa awa ndi awa mwazopatsa 
za Mbuye wako; ndipo zopatsa za Mbuye wako sizotsekerezedwa (kuti 
zisamfike kapolo Wake). 


21. Taona (ndi diso lolingalira) m’mene tawasiyanitsira mkupeza bwino, ena 
nkukhala pamwamba pa anzawo (pa chuma ndi pa moyo wangwiro); 
ndipo pa tsiku la chimaliziro kusiyana kwawo pa masitepe ndi ulemelero, 
nkwakukulu kwabasi. 


22. Usadzipangire mulungu wina ndi kumphatika kwa Allah; kuti 
ungadzakhale wodzudzulidwa (kwa Allah) ndikusiidwa wopanda 
m’thandizi. 


23. Ndipo walamula Mbuye wako kuti musapembedze (wina) koma Iye 
Yekha, ndi kuti muchitire zabwino makolo (anu). Ngati m’modzi wa iwo 
afika msinkhu waukalamba uli naye, kapena onse awiri, usawanenere 
mawu amnyozo, ndiponso usawakalipire koma yankhula nawo ndi mau 
aulemu.!" 


24. Ndipo afungatire ndi phiko lodzichepetsa powachitira chisoni, ndipo 
nena: “Mbuye wanga achitireni chisoni (makolo anga) monga momwe 
ankandilelera ku ubwana.” 


[1] M'ndimeyi Allah akulamula anthu Ake kuti apembedze Iye Yekha; asapembedze china 
chake cholengedwa monga miyala, mitengo, dzuwa, mwezi, nkhalango zowilira, 
mizimu ya anthu akufa ndi ziwanda. Koma chikhulupiliro chathu chikhale mwa Allah 
yekha. Tikafuna kudziteteza tidziteteze ndi Allah. Ndiponso Allah watilamula kuchitira 
zabwino makolo. Tisawanenere mawu amwano ndiponso tisawakalipire. Koma 
tiwanenere mau aulemu. 

25. Mbuye wanu akudziwa kwambiri zomwe zili m’maganizo mwanu; 
ngati muli ofuna kuchita zabwino, (kwa makolo anu Iye akudziwa. 
Ndipo ngati mutawalakwira, kenako ndikulapa), ndithu Iye ndi Mwini 
kukhululukira otembenukira kwa Iye. 


26. Ndipo mnansi wako, masikini ndi wapaulendo (yemwe alibe choyendera) 
mpatse gawo lake (la chuma chako) ndipo usamwaze (chuma chako) 
mosakaza. 


27. Ndithu omwaza chuma mosakaza ndiabale a satana (otsatira satana), 
ndipo satana ngosathokoza kwa Mbuye wake. 


28. Ndipo ngati ukuwapewa opempha (pamene ulibe chowapatsa) pamene 
ukufunafuna chifundo cha Mbuye wako chomwe ukuchiyembekezera, 
nena kwa iwo mau ofewa (ponena kuti: “Ndikapeza chokupatsani, 
ndikuninkhani.”) 


29. Ndipo mkono wako usaukhalitse ngati kuti wamangidwa kukhosi kwako, 
ndiponso usautambasule mosayenera, ungadzakhale wodzudzulidwa 
ndiwosowa.!"! 


30. Ndithu Mbuye wako amamtambasulira rizq amene wamfuna, 
ndikulichepetsa (kwa amene wamfuna). Ndithu Iye Ngodziwa bwino; 
wopenya bwino za akapolo Ake. 


31. Ndipo musaphe ana anu poopa umphawi. Ife ndi amene tikuwapatsa 
iwo ndi inu. Ndithu kupha anawo ndi tchimo lalikulu. 


32. Ndipo musachiyandikire chiwerewere; ndithu (icho) ndi uve (chonyansa 
chachikulu), ndiponso ndi njira yoipa. 


33. Ndipo musaphe munthu amene Allah waletsa (kumupha) koma 
mwachoonadi (poweruza oweruza zakuphedwa ngati utam’gwera 
mulandu woyenera kuphedwa). Ndipo amene waphedwa mopanda 
chilungamo, tapereka mphamvu kwa mlowammalo wake (wa 

[1] Tanthauzo la ndime iyi nkuti mkono wako usakhale wofumbata posiya kugawira ena 
zomwe ulinazo; ndikutinso usatambasule popatsa mosakaza koma kuchita zapakatikati; 


osachita umbombo ndiponso osasakaza. Anthu aumbombo ndi osakaza chuma, ndi 
abale a satana. 

wophedwayo atafuna angamuphenso kapena kumsiya ndikulandirapo 
dipo); koma asapyole malire mukuphako. Ndithu iye ngothandizidwa 
ndi Shariya. 


34. Ndipo musachiyandikire chuma cha wamasiye (pochidya mosayenera) 
koma pokhapokha m’njira yomwe ili yabwino, kufikira atakula, (apo 
tsono apatsidwe chumacho); ndipo kwaniritsani lonjezo, popeza lonjezo 
lidzafunsidwa (tsiku la Oiyama). 


35. Ndipo kwaniritsani mlingo pamene mulinga, ndipo yesani ndi sikelo 
zabwino, zimenezo ndi zabwino (kwa inu) ndiponso mathero (ake) 
ngabwino. 


36. Ndipo usazitsate (pongoziyankhulayankhula kapena kuzichita) zomwe 
sukuzidziwa; ndithu makutu, maso ndi mtima zonsezo zidzafunsidwa. 


37. Ndipo usayende padziko modzitukumula; ndithu iwe sungang’ambe 
nthaka ndiponso sungalifikire phiri m’kutalika. 


38. Zonsezi kuipa kwake nkonyansidwa kwa Mbuye wako. 


39. Izi ndi zina mwa za nzeru zomwe Mbuye wako wakuvumbulutsira. 
Usakhale ndi mulungu wina ndi kumphatikiza kwa Allah, kuti 
ungadzaponyedwe ku Jahannam uli wodzudzulidwa ndi wopirikitsidwa 
apa ndi apo. 


40. Kodi Mbuye wanu wakusankhirani ana aamuna, ndipo mwini 
wadzipangira ana aakazi achingelo? Ndithu inu mukunena liwu lalikulu. 


41. Ndipo ndithu talongosola lamulo la chinthu chilichonse 
mwatsatanetsatane m'Our'an iyi kuti akumbukire, ndipo (oipa) 
siikuwaonjezera (china) koma kuida ndi kuithawa. 


42. Nena: “Pakadakhala milungu ina pamodzi ndi Allah, monga momwe 
akunenera, ikadafuna njira yomufikira (Mbuye) Mwini Arsh (Mpando 
wa chifumu, ndi kumthira nkhondo).” 


43. Wayera ndipo watukuka Allah ku zimene akunenazo; kutukuka 
kwakukulu (kwabasi). 





Sûrat 17. Al- Israi 342 Juzu 15 


44. Zonse zakumitambo isanu ndi iwiri ndi nthaka ndi zam’menemo, 
zikulemekeza Iye; ndipo palibe chilichonse koma chikumlememekeza 
ndi kumtamanda; koma inu simuzindikira kulemekeza kwawo! Ndithudi 
Iye (Allah) Ngodekha, Ngokhululuka. 


45. Ndipo ukamawerenga Qur’an (zikukhala ngati) taika chotchinga 
chosaonekera pakati pako ndi pakati pa amene sadakhulupirire za tsiku 
la chimaliziro. 


46. Ndipo (ngati) taika zitsekelero m”mitima mwawo kuti angaizindikire, 
ndipo (ngati) mmakutu mwawo muli kulemera kwa ugonthi. Ndiponso 
ukamtchula m'Our'an Mbuye wako Yekha, iwo akutembenuka ndi 
misana yawo moipidwa. 


47. Ife tikudziwa chifukwa chomwe akuimvetsera (Our'an), pamene 
akukumvetsera ndi pamene akunong’onezana awo achinyengo, pamene 
akunena awo oyipa (kuuza Asilamu kuti): “Inu simutsatira (wina) koma 
munthu wolodzedwa.” 


48. Ona momwe akukufanizira ndi mafanizo abodza. (Nthawi zina akuti 
ndiwe wolodzedwa, nthawi zina akuti ndiwe mfiti!) Choncho asokera, 
ndipo sangathe kupeza njira (yeniyeni). 


49. Ndipo akunena: “Kodi tikadzakhala mafupa odukaduka, 
tidzaukitsidwanso kukhala zolengedwa zatsopano?” 


50. Nena: “Khalani miyala kapena zitsulo.” 


51. “Kapena cholengedwa chilichonse mwa zomwe zikuoneka kuti 
nzovuta kwambiri m’mitima mwanu (m”maganizo mwanu), (ngakhale 
mutakhala zimenezo, mudzaukitsidwa).” Pamenepo anena: “Ndani 
adzatibweza?” Nena: “Yemwe adakulengani pachiyambi.” Pamenepo 
adzakupukusira mitu yawo ndi kunena: “Zichitika liti zimenezo?” Nena: 
“Mwina zili pafupi!” 


52. “(Zidzakhala) pa tsiku lomwe adzakuitanani (Allah), ndipo inu 
mudzayankha momuyamikira, ndipo mudzaganizira kuti simudakhale 
(pa dziko lapansi) koma (kwa) nthawi yochepa.” 

53. Ndipo auze akapolo Anga kuti (nthawi zonse) azinena zomwe zili 
zabwino; chifukwa satana amakhwirizira mikangano pakati pawo; 
ndithu satana kwa munthu, ndi m'dani woonekera. 


54. Mbuye wanu akukudziwani bwino. Ngati afuna akuchitirani chisoni 
(mukatembenukira kwa Iye), ndipo ngati afuna, akulangani (mukapitiriza 
kumnyoza); ndipo sitidakutumize kuti ukhale muyang’anili wawo. 


55. Ndipo Mbuye wako akuwadziwa bwino onse ali kumwamba ndi pansi, 
ndithu tawapatsa ulemelero wambiri aneneri ena kuposa ena. Ndipo 
Daud tidampatsa Zaburi. 


56. Nena: “Aitaneni amene mukuwatcha kuti ndi milungu kusiya Iye (Allah) 
kuti akuchotsereni masautso, sadzatha kukuchotserani vuto lililonse 
ngakhale kulisintha (kuti likhale chabwino).” 


57. Iwo amene akuwapempha (naonso) akufunafuna njira yoziyandikitsira 
kwa Mbuye wawo (ngakhale) omwe ali pafupi mwa iwo (ndi Allah, 
monga angelo); naonso akuyembekezera chifundo chake ndi kuopa 
chilango chake; ndithu chilango cha Mbuye wako, nchoopedwa. 


58. Ndipo sipadzapezeka mudzi uliwonse koma Ife tidzauphwasula tsiku la 
Qiyâma lisanadze, kapena tidzaulanga ndi chilango chaukali (ngati uli 
woyenerana ndi zimenezo). Izi zidalembedwa m’buku. 


59. Ndipo palibe chimene chikutiletsa kutumiza zizizwa (zomwe 
akuzipempha) koma kuti anthu akale adazitsutsa. Asamuda tidawapatsa 
ngamira yaikazi kuti ikhale chizindikiro choonekera (chozizwitsa) koma 
adaichitira zosayenera; ndipo sititumiza zizizwa ndi cholinga china, 
koma kuchenjeza. 


60. Ndipo (kumbuka) pamene tidakuuza kuti ndithu Mbuye wako 
wawazungulira anthu (mowadziwa bwinobwino;) ndipo sitidawachite 
maloto omwe tidakuonetsa koma kuti akhale mayeso kwa anthu, (kuti 
kodi akhulupirira kapena sakhulupirira), ndiponso (kutchula kwa) 
rntengo wotembeleredwa m’Qur’an (ndimayetseronso kwa iwo;) ndipo 
tikuwachenjeza, koma (machenjezo athu) sakuwaonjezera china koma 
kulumpha malire kwakukulu basi. 

61. Ndipo (akumbutse) pamene tidauza angelo kuti: “Mugwadireni Adam.” 
Ndipo adamugwadira kupatula Iblis (iye) adati: “Kodi ndimugwadire 
yemwe mwamlenga ndi dongo?” 


62. Adatinso (kwa Allah): “Kodi mukuona uyu amene mwampatsa 
ulemelero kuposa ine? Ngati mundipatsa nthawi mpaka tsiku la Oiyama, 
ndithu ndiononga mbumba yake (yonse) kupatula ochepa basi.” 


63. (Allah) adati: “Choka! Amene adzakutsata mwa iwo, ndithu Jahannam 
ndiyo mphoto yanu mphoto yokwanira.” 


64. Ndipo apusitse amene ungawathe mwa iwo ndi liwu lako; ndipo 
asonkhanitsire gulu lako la nkhondo la okwera akavalo ndi loyenda ndi 
miyendo; tenga gawo lako pa chuma chawo ndi ana awo; ndipo alonjeze 
(malonjezo abodza).” Koma satana salonjeza china koma chinyengo 
basi. 


65. “Ndithu akapolo Anga, ulibe nyonga pa iwo.” Ndipo Mbuye wako 
akukwanira kukhala mtetezi (wawo). 


66. Mbuye wanu ndi yemwe amakuyendetserani zombo pa nyanja kuti 
munke mufunafuna ubwino Wake. Ndithu Iye Ngwachisoni kwa inu. 


67. Ndipo akakupezani masautso pa nyanja, amasowa amene mumakhala 
mukuwapembedza kupatula Iye (Allah). Koma akakupulumutsirani 
kumtunda, mukutembenuka ndi kunyoza Allah. Ndithu munthu ndi 
wokana (mtendere wa Allah sayamika.) 


68. Kodi mukudziika pa chitetezo ndi chilango cha Allah (mukafika pa 
ntunda) kuti Allah sangakulowetseni pansi mbali iliyonse ya pa ntunda, 
kapena sangakutumizireni chigumula chamchenga (kapena miyala) 
kenako inu simudzapeza mtetezi (wokupulumutsani ku chilangocho)? 


69. Kapena mwadziika pachitetezo kuti (Allah) sadzakubwezeraninso 
m’nyanjamo kachiwiri ndipo nkudzakutumizirani chimphepo chaukali 
ndikukumizani chifukwa cha kusakhulupirira (ndi kusathokoza kwanu,) 
kenako inu nkusapeza wokutetezani kwa Ife? 

70. Ndipo ndithu tawalemekeza ana a Adam; ndipo tawapatsa zokwera 
pa ntunda ndi pa nyanja; tawapatsa zopatsa zabwino kwambiri; ndipo 
tawapatsa ulemelero kuposa zambiri m"zomwe tidalenga; ulemelero 
waukulu kwabasi. 


71. (Akumbutse za) tsiku lomwe tidzaitana anthu onse m’dzina la mneneri 
wawo; choncho, amene adzapatsidwe akaundula awo ndi dzanja 
lamanja iwo adzawerenga akaundula awowo (mwachisangalalo), ndipo 
sadzaponderezedwa ngakhale pa (kachinthu kakang’ono monga) kaulusi 
ka mkati mwa njere ya kanjeza. 


72. Ndipo amene ali wakhungu pano (pa dziko lapansi posapenya 
zizindikiro) adzakhalanso wakhungu pa tsiku la chimaliziro, ndipo 
adzakhala wosokera kwambiri njira (kumeneko). 


73. Ndipo ndithu adatsala pang’ono kukusokoneza pa zimene tavumbulutsa 
kwa iwe kuti utipekere zina zake m'malo mwa izi; pamenepo, 
akadakusankha kukhala bwenzi (lawo). 


74. Ndipo tikadapanda kukulimbikitsa, ukadapendekera kwa iwo, 
kupendekera kwa pang’ono. 


75. Tero ndithu tikadakulawitsa chilango chachikulu cha moyo (wa pa dziko 
lapansi) ndi chilango chachikulu utafa; kenako siukadapeza mthandizi 
wokupulumutsa kwa Ife. 


76. Ndipo padatsala pang’ono kuti akusowetse mtendere m’dziko ili (la 
Makka) kuti akutulutse m’menemo; koma pambuyo pako sakadakhala 
(ndi moyo) kupatula (nthawi) yochepa. 


77. Chimenechi ndi chikhalidwe cha omwe tidawatuma patsogolo pako 
mwa atumiki Athu, ndipo supeza kusintha pachikhalidwe Chathu. 


78. Pemphera Swala (za Farazi), dzuwa likapendeka mpaka mu mdima 
wausiku (zomwe ndi Swala za Dhuhri, Asri, Maghrib ndi Isha), ndipo 
pempheranso Swala ya Fajir: ndithu Swala ya Fajir amaichitira umboni 
(angelo). 


79. Ndipo pakati pa usiku, dzuka mtulo ndi kupemphera Swala; ilo 

ndipemphero loonjezera pa iwe, kuti Mbuye wako akakuimike pamalo 
pa ulemu potamandidwa (ndi zolengedwa zonse pa tsiku la Qiyâma.) 


80. Ndipo nena (mawu awa pomwe ukupemphera): “Mbuye wanga! 
Ndilowetseni, kulowetsa kwabwino (paliponse pamene ndikulowa), 
ndiponso nditulutseni, kutulutsa kwabwino (paliponse pamene 
ndikutuluka); ndipatseni mphamvu zochokera kwa Inu zondithandiza 
ndi kugonjetsera adani.” 


81. Ndipo nena: “Choonadi chafika, ndipo chachabe chachoka; ndithu 
chachabe ndichochoka (ngakhale patapita nthawi yaitali).” 


82. Ndipo tikuivumbulutsa Qur’an yomwe imachiritsa (matenda a mmitima) 
ndiponso ndi chifundo kwa okhulupirira. Komabe osalungama 
siikuwaonjezera (kanthu kena) koma kutayika. 


83. Ndipo tikampatsa chisomo munthu, (monga moyo wangwiro ndikupeza 
bwino), amatembenuka (ndikusiya kutikumbukira ndikutipempha), 
ndipo amadziika kutali (ndi Ife chifukwa chakudzitama ndikudzikuza), 
koma masautso akamkhudza, (monga matenda ndi umphawi) amataya 
mtima kwambiri. 

84. Nena (iwe Mneneri, kwa osakhulupirira a Chikuraishi,): “Aliyense 
(wa ife ndi inu) akuchita ntchito (zake ndikuyenda panjira yake) ndipo 
Mbuye wanu Ngodziwa kwambiri za yemwe ali panjira yolondola 
(potsatira choonadi).” 


85. Ndipo akukufunsa (iwe, Muhammad (s.a.w), anthu ako mokhwiriziridwa 
ndi Ayuda) za Mzimu. Nena: “Mzimu ndi chinthu chomwe akuchidziwa 
Mbuye wanga Yekha; ndipo inu simudapatsidwe nzeru (zozindikilira 
zinthu) koma pang’ono chabe, (poyerekeza ndi nzeru za Allah).” 


86. Ndipo tikadafuna kufufuta Our'an (pachifuwa chako) yomwe 
takuvumbulutsira, (tikadatha kutero). Kenako sukadapeza kwa Ife 
wokuimilira ndi kukupulumutsa. 


87. Koma (taisiya mu mtima mwako) chifukwa cha chifundo chochokera 
kwa Mbuye wako; ndithu ubwino Wake pa iwe ngwaukulu. 

88. Nena: “Ngakhale atasonkhana anthu ndi ziwanda (mothandizana) 
kuti abwere ndi buku longa ili la Qur’an (mukayalidwe ka mawu ndi 
matanthauzo ake), sangathe kubweretsa longa ilo, ngakhale atathandizana 
wina ndi mnzake.” 


89. Ndipo ndithu tawalongosolera anthu, m’Qur’an iyi; mkulongosola kwa 
njira zosiyanasiyana ndikupereka fanizo lamtundu uliwonse. Ndipo 
anthu ambiri akukana (zonsezo) koma kusakhulupirira basi. 


90. Ndipo (pamene adalephera kubwera ndi Qur’an yawo,) adati: 
“Sitingakukhulupirire mpaka utatitulutsira kasupe wosaphwa m’dziko 
(lathu ili la Makka).” 


91. Kapena ukhale ndi munda wazipatso za kanjedza ndi mphesa (kuno ku 
Makka), ndipo utulutse mitsinje yambiri pakati pa mundapo. 


92. Kapena utigwetsere zidutswa za thambo pa mitu yathu monga momwe 
umatiopsezera, apo ayi, um'bweretse Allah ndi angelo (kuti) tionane 
nawo nkhope kwa nkhope (mwamasomphenya.)” 


93. Kapena ukhale ndi nyumba ya golide, kapena ukwere kumwamba. 
Ndipo sitikukhulupirira kukwera kwako pokhapokha utatibweretsera 
buku (lochokera kwa Allah lomwe likulongosola za kuona kwako), 
kuti tidziliwerenga.” Nena (kwa iwo): “Mbuye wanga alemekezeke 
ndikupatukana ndi mbiri zopunguka! Ine sindine kanthu koma munthu, 
mtumiki (monga atumiki ena).” 


94. Ndipo palibe chimene (Amushirikina a m'Makka) chawaletsa 
kukhulupirira choona pamene chiongoko chawadzera, koma kunena 
kwawo (kwa umbuli) kwakuti: “Kodi Allah amatuma munthu kukhala 
Mtumiki (Wake)? 


95. Nena: “Padziko pakadakhala angelo omayendayenda ndi okhazikika 
(m’malo awo ndi m’nyumba zawo), tikadawatsitsira m’ngelo monga 
mtumiki kuchokera kumwamba.” 


96. Nena: “(Ngati mukutsutsa uthenga wanga) Allah wakwanira kukhala 
Mboni (ndi Muweruzi) pakati panga ndi pakati panu (zakuona kwa 
uthenga wanga kwa inu). Ndithu Iye Ngodziwa za akapolo Ake 
(zilakolako zawo) Ngowona (zochita zawo). 

97. Ndipo yemwe Allah wamuongola, (chifukwa cha kukonzeka kwake 
kwa ubwino), iyeyo ndi amene waongoka; ndipo amene wamulekelera 
kusokera, (chifukwa cha kuipa kwa khalidwe lake), simungampezere 
athandizi kupatula Iye (Allah). Ndipo pa tsiku la chiweruziro 
tidzawasonkhanitsa uku akukokedwa ndi nkhope zawo ali osapenya, 
osalankhula ndi osamva. Malo awo okhala ndi ku Jahannam. Nthawi 
iliyonse (Motowo) ukatotobwa, tidzauonjezera kwa iwo kuyaka 
mwaukali. 


.(Chilango)chimenecho ndiyomphoto yawochifukwachakusakhulupirira 

kwawo zisonyezo (zomwe tidasonyeza kwa iwo), ndi kunena kwawo 
koti: “Kodi tikadzakhala mafupa ndi zidutswa zonyenyekanyenyeka, 
tidzaukitsidwanso kukhala zolengedwa zatsopano?” 


99. Kodi (onyalanyaza) sadadziwebe kuti Allah Yemwe adalenga thambo 
ndi nthaka Ngokhoza kulenga ena onga iwo? Ndipo wawaikira 
nthawi (yodziwika) yopanda chikaiko, (yowaukitsira ku imfa). Koma 
achinyengo akukana (zonsezi) koma kusakhulupirira basi. 


100. Nena (kwa opembedza mafano): “Mukadakhala kuti muli nazo 
nkhokwe za chifundo cha Mbuye wanga, mukadachita umbombo 
(posagawira ena) kuopa umphawi. Ndipo munthu ali ndi khalidwe 
loumira.” 


101. Ndipo ndithu tidampatsa Mtisa zizizwa zoonekera zisanu ndi zinayi 
(komabe osakhulupirira sadazikhulupirire). Afunse ana a Israyeli 
pamene adawadzera (Musayo), Farawo adati kwa iye (Mûsa): “Ndithu 
ine ndikukuona iwe Mûsa kuti walodzedwa.” 


102. (Mûsa) adati: “Ndithu wadziwa kuti palibe amene watumiza (mitsutso) 
iyi kupatula Mbuye wathambo ndi nthaka kuti zikhale chiphanula maso. 
Koma ine ndikukuona iwe Farawo kuti waonongeka.” 


103. Choncho (Farawo) adafuna kuwatulutsa m'dziko (la Iguputo Mtisa ndi 
ana a Israyeli) koma tidammiza iye ndi onse omwe adali naye. 


104. (Musa ndi anthu ake tidawapulumutsa). Ndipo tidati, kwa ana a Israyeli, 
pambuyo pake (pommiza Farawo): “Khalani m'dziko (loyera la Shami); 

ndipo likazadza lonjezo la moyo winawo, tidzakubweretsani nonsenu 
(muli m'chipwirikiti.)” 

105. Ndipo chifukwa chobweretsa choonadi pa dziko tidaitumiza (Our”an); 
ndipo mwachoonadi, yavumbulutsidwa. Ndipo sitidakutume (ndi china) 
koma kuti ukhale wouza (okhulupirira) nkhani zabwino, ndi wochenjeza 
(osakhulupirira). 


106. Ndipo Qur’an iyi taigawa (m’zigawo zosiyanasiyana poivumbulutsa 
pang’onopang’ono) kuti uwawerengere anthu mwa chifatse ndipo 
taivumbulutsa pang’onopang’ono. 


107. Nena (kwa osakhulupirira a m’Makka mowachenjeza): “Ikhulupirireni 
(iyi Qur’an) kapena musaikhulupirire, (zonse zili m’chifuniro chanu.) 
Ndithu amene adapatsidwa nzeru kale (yozindikira za m’mabuku a 
Allah Qur’an isanadze) ikamalakatulidwa kwa iwo (Qur’aniyi) amagwa 
ndi zibwano zawo molambira. 


108. Ndipo amanena: “Mbuye wathu Ngoyera! Ndithu lonjezo la Mbuye 
wathu ndi lokwaniritsidwa!” 


109. Ndipo amagwa ndi zibwano zawo uku akulira, ndipo (Our”an) 
imawaonjezera kudzichepetsa. 


110. Nena (kwa Amushirikina): “Mpempheni Allah, m'dzina la Allah 
kapena mpempheni m’dzina la Rahman; (dzina) lililonse, limene 
mungamtchulire (zithandizabe); Iye ali nawo maina abwino. Ndipo 
usawerenge (Qur’an) pa Swala yako ndi mawu okweza, ndiponso 
usatsitse mawu kwambiri, koma tsata njira yolingana pakati pa zimenezo 
(pokweza kwambiri kapena kutsitsa zedi).” 


111. Ndipo nena: “Kutamandidwa kwabwino nkwa Allah, yemwe 
saadadzipangire mwana, ndipo alibe m'phatikizi mu ufumu (Wake); 
ndipo alibe mthandizi (womthandiza) mkufooka; ndipo mkuzeni, 
kumkuza kwakukulu!” 

Sa Sûrat 18. Al-Kahf Bs 


Sura iyi idavumbulutsidwa ku Makka kupatula Ayah ya 38 ndi Ayah 
zomwe zayambira pa 83 mpaka kumalekezero kwake. Ndiye kuti Ayah 
29 zidavumbulutsidwa ku Madina. Surayi yayamba ndikuyamika Allah 
wapamwambamwamba, chifukwa chotumiza Qur'an yolemekezeka. 
Ndipo yafotokoza kuti Quran udindo wake nkuchenjeza anthu oipa, 
ndikuuza anthu olungama nkhani yabwino. Komanso ikuchenjeza anthu 
omwe akunamizira Allah kuti adabala mwana. 











Msurayi mwatchulidwa khama la Mtumiki (s.a.w) mkufunitsitsa kwake 
kuti amene akuwaitanawo, akhulupirire Allah. Ndipo mwatchulidwanso 
nkhani ya eni phanga amene adakagona mphangamo ndipo kenako 
nkuzutsidwamo pambuyo pokhalamo ali chigonere kwa zaka zikwi zitatu 
(300) ndi zaka zisanu ndi zinayi (9). 


Kameneka kadali kagulu ka Akhirisitu komwe kadathawa kwawo 
chifukwa chakupondereza kwa mfumu yawo ya chiroma. Ndipo 
panthawi yonse yatchulidwayi kaguluko kadali mtulo kuphanga. Kenako 
Allah adawaukitsa monga munthu amaukira kutulo. Izi zidachitika kuti 
chikhale chisonyezo chakuti Allah akhozadi kuukitsa anthu ku imfa. 


Ndipo kenako Allah walamula Mtumiki wake (s.a.w) kuti aziiwerenga 
Qur’an ndikuchenjeza anthu oipa, ndikuuza anthu zabwino za iyo 
(Quran). Ndipo wafotokozanso mwatsatanetsatane momwe anthu a 
ku Munda wamtendere adzakhalira, ndi momwenso anthu a ku Moto 
adzakhalire. Ndipo Allah wapereka fanizo la anthu awiri. M’modzi 
wa iwo ngolemera; amanyadira chuma chake ndi ana ake pomwe 
wachiwiriyo amanyadira Allah. Ndipo Allah wafotokoza kuti kudalirika 
kwa Allah ndiko kuli koona, osati chuma ndi ana. Ndipo walongosolanso 
kuti zonse za m’dziko nzakutha. Koma tsiku la Qiyâma kuli mtendere 
waukulu komanso chilango chopweteka. 


Msurayi Allah watchulanso nkhani ya Mûsa pamodzi ndi munthu 

wabwino yemwe adapatsidwa nzeru zododometsa ndi Allah. Ndipo 
m’nkhani imeneyi muli chithunzi chakuti munthu ngakhale ali ndi nzeru 
chotani, pali zinthu zambiri zomwe zili kutali ndi nzeru zake ngakhale 
munthuyo atakhala mtumiki wa Allah. Pokhapokha Allah atamzindikiritsa 
za zimenezo. 


Kenako m’surayi mwatchulidwa nkhani ya Zul Qarnain yemwe 
adafika kuvuma ndi kuzambwe ndikuti iye adamanga chimpanda 
cholimba. Kenako yadza nkhani ya tsiku la Qiyâma ndi zochitikachitika 
zakc za tsikulo. 


Surayi yamaliza ndikufotokoza mphoto ya okhulupirira tsiku la 
Qiyâma ndi kuti nzeru za Allah ndi mawu Ake sizitha. Ndikufotokoza za 
njira imene tingatsate pofuna chiyanjo Chake. 





M'dzina la Allah Wachifundo chambiri, Wachisoni chosatha. 


1. Kutamandidwa konse kwabwino nkwa Allah, Yemwe adavumbulutsa 
kwa kapolo Wake (Mtumiki Muhammadfs.a.w?), buku (ili lopatulika), 
ndipo sadalikhotetse (koma m’menemo muli zoona zokhazokha.) 


2.(Walichita kukhala) loongoka kuti lichenjeze anthu za chilango chokhwima 
chochokera kwa Iye (Allah), ndikuti liwasangalatse okhulupirira omwe 
akuchita zabwino, kuti adzapeza malipiro abwino. 


3. Adzakhalamo (mumtendere wosathawo) muyaya. 


4. Ndikuti liwachenjeze amene akunena (kuti): “Allah wadzipangira 
Mwana.” 


. Iwo pabodza lawolo alibe kuzindikira chinthu chilichonse chanzeru 
ngakhale makolo awo. Lakula kwabasi liwu lomwe likutuluka mkamwa 
mwawo. Sanena china koma bodza basi. 


6. Mwina udziwononga wekha pakuwadandaulira chikhalidwe chawo kuti 
sakhulupirira nkhani iyi. (Tyayi! Usakhale wodandaula ndi zimenezo). 

7. Ndithu Ife tazichita zomwe zili pamwamba panthaka kukhala zokometsera 
nthakayo, ndikuti (mwa izo) tiwayese mayeso kuti (ndani) mwa iwo ali 
wochita zabwino kwambiri. 


8. Ndipo ndithu Ife ndi Amene tidzazichita zomwe zili pamenepo kukhala 
monga nthaka yoguga (yopanda mmera). 


9. Kodi ukuganiza kuti eni phanga ndi eni nkhani zomwe zidalembedwa 
m’mabuku, adali mwa zizindikiro zathu zododometsa kwambiri? (Iyayi, 
zilipo zododometsa kwabasi kuposa zimenezo.) 


10. Pamene anyamata adathawira kuphanga nati: “Mbuye wathu! Tipatseni 
chifundo chochokera kwa Inu, ndipo tikonzereni chiongoko m’zochita 
zathu.”!!] 


Nkhani ya eni phanga monga momwe adaifotokozera omasulira Qur’an, idali motere:- 
Mfumu yomwe idapondereza anthu inkatchedwa Dikiyanusu idali mu m’zinda 
wina kudziko la Roma umene unkatchedwa Tartusi, Mneneri Isa (Yesu) atapita 
kale. Mfumuyi idali kuitana anthu kuti azipembedza mafano. Ndipo imapha 
aliyense wokhulupilira mwa Allah amene sadali kuvomereza uthenga wake 
wopotokawo kufikira chisokonezo ndi masautso zidawakulira anthu okhulupilira 
Allah. Anyamata omwe adali okhulupilira Allah ataona zimenezo, anadandaula 
kwambiri. Ndipo nkhani ya anyamata idamufika mfumu yopondereza anthuyo ndipo 
adatumiza mithenga kuti akawatenge anyamatawo. Anyamatawo pamene adaimilira 
pamaso pa mfumu, iyo idawaopseza kuti iwapha ngati akana kupembedza mafano 
ndi kukana kupereka nsembe. Koma iwo adatsutsana nayo naonetsera poyera 
chikhulupiliro chawo mwa Allah. Adati: “Mbuye wathu ndi Mbuye wathambo ndi 
nthaka. Sitingapembedze mulungu wina kusiya Iye.” 

Mfumu idati kwa iwo: “ Inu ndinu anyamata amisinkhu yochepa, choncho 
ndikukupatsani mwayi mpaka mawa kuti mukaganize bwino.” Tero iwo adathawa 
usiku namdutsa m'busa yemwe adali ndi galu. M'busayo pamodzi ndi galu wake 
adawatsatira, ndipo pamene kudacha adabisalam’°phanga lalikulu la m’phiri. Mfumu 
pamodzi ndi ankhondo ake, adawatsatira mpaka kukafika ku phangalo. Koma anthu 
ake adaopa kulowa m”phangamo ndipo mfumu idati: “Atsekereni khomo laphangali 
kuti afere komweko ndi njala ndi ludzu. Ndipo Allah adawagoneka tulo anyamata a 
kuphanga aja; adakhala ali mtulo chigonere osadziwa kanthu mpaka padapita zaka 
zikwi zitatu (300) ndi zaka zisanu ndi zinayi (9). Kenako Allah adawaukitsa. Ndipo 
iwo amaganiza kuti akhala kuphangako tsiku limodzi, kapena theka la tsiku. Ndipo 
adayamba kumva njala namtuma m'modzi wawo kuti akawagulire chakudya. 
Koma adamulangiza akadzibise ndiponso akachenjere kuti anthu asamuzindikire. 
Choncho iye adapita mpaka kukafika m’mudzimo. Kuja anapeza zizindikiro za 
mudziwo zasintha. 

Palibe aliyense mwa nzika zam’mudzimo amene adamdziwa. Yekha 

11. Tidagonthetsa makutu awo, (ndikugona kosamva nako kanthu) kwa 
zaka zambirimbiri m'phanga. 


12. Kenako tidawautsa, kuti tiwayese (kuti) ndani mwa magulu awiriwa 
amadziwa kuwerengera nthawi imene (anyamatawa) adakhala 
(m’phangamo). 


13. Ife tikusimbira (iwe mtumiki{s.a.w}) nkhani zawo mwachoonadi; 
ndithu iwo adali anyamata amene adakhulupirira Mbuye wawo, ndipo 
tidawaonjezera chiongoko. 


14. Ndipo tidalimbikitsa mitima yawo pa chikhulupiliro pamene adaimilira 
(pamaso pa mfumu yawo yosakhulupirira) ndikunena: “Mbuye wathu 
ndi Mbuye wa thambo ndi nthaka. Sitipembedza mulungu wina m’malo 
mwa Iye. Ngati titatero ndiye kuti tanena zoipa zopyola muyeso. 


adadzinong'oneza: “Mwinatu ine ndasokera njira yakumudzi kwathu kuja.” 
Komabe adagula chakudya. Ndipo pamene adapereka ndalama kwa wogulitsa 
adayamba kuitembenuzatembenuza ndalama ija m'manja mwake. Adati: 
“Mwaipeza kuti ndalama iyi?” Choncho anthu adasonkhana nayang’ana ndalama 
ija modabwa nati: “Kodi mnyamata iwe ndiwe yani, kapenatu mwatulukira chuma 
chomwe chidabisidwa m’nthaka ndi anthu akale?” Iye adati kwa iwo “lyayi. 
Ndikulumbira Allah, sindidapeze chuma chokwiliridwa m’nthaka. Iyi ndi ndalama 
yomwe mtundu wanga umagwiritsa ntchito.” Iwo adati kwa iye: “Ndalamayi 
njakale kwambiri, m'nyengo ya mfumu Dikiyanusu.” Iye adati modabwa: 
“Adatani Dikiyanusiyo?” Iwo adati, “Adafa kalekale!” Iye adati:” Ndikulumbira 
Allah, sangandikhulupirire aliyense zimene nditi ndikuuzeni. Ife tidali anyamata. 
Ndipo mfumuyo idatikakamiza kupembedza mafano. Choncho tidaithawa usiku 
wadzulo nkupita kukabisala kuphanga. Tere lero anzanga andituma kuti ndikagule 
chakudya. Choncho tiyeni pamodzi kuphangalo kuti nkakuonetseni anzangawo. 
Iwo adadodoma ndi zonena zakezo nadziwitsa mfumu ya nthawi imeneyo nkhani 
za munthuyu. Mfumuyo idali yokhulupilira Allah. Ndipo iyo itamva nkhaniyi, 
idapita pamodzi ndi ankhondo ake ndi nzika za m"mudziwo. Atafika kuja pafupi 
ndi phangalo, anthu akuphangalo adamva phokoso ndi migugu yamahatchi ndipo 
adaganiza kuti adali ankhondo a Dikiyanusu. Choncho onse adaimilira kupemphera. 
Ndipo mfumu idalowa nkuwapeza akupemphera. Pamene adamaliza kupemphera 
mfumu idagwirana nawo chanza niiwauza kuti iyo imakhulupilira Allah, ndikuti 
Dikiyanusu adamwalira kalekale. Kenako mfumuyo idamvera nkhani yawo 
niidziwa kuti, Allah wawaukitsa kuti chikhale chisonyezo kwa anthu kuti Allah 
adzawaukitsa anthu akufa. Kenako Allah adawagonekanso natenga mizimu yawo 
iwo ali mtulo chomwecho. Ndipo anthu adayamba kunena: “Timange Msikiti 
pomwe pali iwowapa wopembedzamo Allah.” 

15. Awa anthu athu adzipangira milungu ina kusiya Allah, nanga bwanji 
sakubweretsa pa za iyo (milunguyo) umboni woonekera (wosonyeza 
kuti iyo ndi milungudi)? Kodi ndani wachinyengo wamkulu woposa 
yemwe akupekera bodza Allah? 


16. (Adauzana pakati pawo): “Ndipo ngati muwapatuka ndizimene 
akuzipembedza kusiya Allah, thawirani kuphanga; Mbuye wanu 
akutambasulirani chifundo Chake ndikukufewetserani zinthu zanu 
zonse.” 


17. (Zidali tere) ukadakhala ukuliona dzuwa pamene linkatuluka 
(ndikuyamba kukwera), ukadaliona likulambalala kumbali kwa phanga 
lawo mbali yakudzanjadzanja, ndipo pamene linkalowa limawadutsa 
mbali yakumanzere (popanda kuwalunjika) pomwe iwo adali pamtetete 
mmenemo. Zimenezo ndi zina mwa zisonyezo za Allah (zosonyeza 
kukhoza Kwake). Amene Allah wamuongola iyeyo ndiye woongoka; 
ndipo amene wamulekelera kuti asokere, simungampezere mtetezi 
kapena muongoli. 


18. Ndipo ungawaganizire kuti ali maso pomwe iwo ali mtulo, uku 
tikuwatembenuzira mbali yakumanja ndi yakumanzere (kuti nthaka 
isadye matupi awo), ukunso galu wawo atatambasula miyendo 
yake (yakutsogolo) pakhomo. Ngati ukadawaona ukadatembenuka 
kuwathawa; ndipo ndithu ukadadzadzidwa mantha ndi iwo. 


19. Ndipo momwemonso tidawautsa kuti afunsane pakati pawo (zanthawi 
imene akhala ali chigonere). Adanena wonena mwa iwo: “Kodi mwakhala 
nthawi yotani muli mtulo?” Adati: “Takhala tsiku limodzi kapena gawo 
la tsiku.” (Ena) adati: “Mbuye wanu akudziwa kwambiri za nyengo 
imene mwakhala. Choncho mtumeni mmodzi wa inu ndindalama 
zanuzi za siliva kumudzi ndipo akayang'ane chakudya chake nchotani 
chomwe chili choyera bwino, ndikubwerera nacho chakudyacho; koma 
izi akachite mochenjera ndipo asamzindikiritse aliyense za inu.”!" 


[1] Omasulira Qur’an adati:- Adalowa kuphangako nthawi yam'bandakucha, ndipo Allah 
adawaukitsa madzulo. Ichi nchifukwa chake ena ankati akhala theka la tsiku poganizira 
kuti adakhalamo usana umodzi, pomwe ena amati adakhala tsiku lathunthu. Kenako 

20. “Ndithu iwo akakudziwani (pamene mulipa), akugendani ndi miyala; 
apo ai akubwezerani ku chipeinbedzo chawo (chopotoka), zikatero 
ndiye kuti simudzapambananso mpaka kalekale.” 


21. (Koma anthu anazindikira pamene adaona ndalama yakale), 
momwemonso tidawazindikiritsa (kwa anthu) kuti adziwe kuti lonjezo 
la Allah (loukitsa ku imfa zolengedwa) nloona, ndikuti nthawi ya 
chimaliziro njosakaikitsa, (ndipo kumbukani) pamene adakangana 
pakati pawo pa chinthu chaochi, ena adati: “Mangani chomanga pa 
iwo (kuti anthu asamadze kudzawasuzumira), Mbuye wawo za iwo 
akudziwa bwino, koma amene adapambana paganizo lawolo adanena: 
“Ndithu ife timanga Msikiti wa iwowa (pa phanga lawoli).” 


22. (Ena) akhala akunena (kuti) adali anthu atatu, wachinayi ndi galu wawo; 
ndipo (ena) akuti adali asanu, wachisanu ndichimodzi ndigalu wawo. 
(Akunena) mwakungoganizira chabe zomwe sakuzidziwa; ndipo (ena) 
akuti adali asanu ndi awiri, ndipo wachisanu ndi chitatu ndi galu wawo. 
Nena: “Mbuye wanga ndiye akudziwa bwinobwino za chiwerengero 
chawo. Palibe amene akudziwa (za iwo) koma ndi ochepa chabe.” 
Choncho usatsutsane nawo za iwo, kupatula kutsutsana kwa pa zinthu 
zodziwika, ndipo usamfunse aliyense mwa iwo za iwo. 


23. Ndipo usanene ngakhale pang’ono zachilichonse kuti: “Ndichita mawa.” 


24. “Koma (utsogoze liwu lakuti): Insha Allah, (Allah akafuna!)” Ndipo 
mukumbuke Mbuye wako ukaiwala ponena kuti: “Mwina Mbuye 
wanga anditsogolera pa njira yapafupi pachiongoko kuposa iyi.”!" 


25. Ndipo adakhala m"phanga lawolo (ali mtulo) zaka zikwi zitatu (300) 
ndikuonjezera zisanu ndi zinayi (9). 


nati Allah ndi amene akudziwa nyengo imene takhalamo. Ndime iyi ndiumboni 
waukulu wotsimikiza kuti mizimu ya anthu abwino sidzaona kutalika nyengo yokhalira 
m’manda. 


[1] Ayuda adamufunsa Mneneri (s.a.w) zankhani ya anyamata a kuphangawo. Iye adayankha 
kuti: “Ndikuuzani mawa,” sadanene kuti Allah akafuna ndikuuzani mawa.” 
Choncho chivumbulutso sichidadze kwa iye ndipo anavutika kwambiri kusowa 
chowauza anthu aja. Kenako Allah adamuuza zoti ngati unena pa chinthu kuti 
chimenechi ndichichita mawa, nenanso mawu oti ngati Allah afuna. 

26. Nena: “Allah akudziwa bwinobwino nyengo imene (iwo) adakhala; 
zobisika za kumwamba ndi za pansi nza Iye (Allah basi); taona Allah 
kuonetsetsa! Taona Allah kumvetsetsa! (Allah Ngoona chilichonse, 
ndipo Ngwakumva chilichonse). Ndipo iwo alibe mtetezi popanda Iye 
(Allah); ndipo Iye sagawira aliyense udindo Wake wakulamula. 


27. Ndipo werenga zomwe zavumbulutsidwa kwa iwe za m’buku la Mbuye 
wako, palibe amene angathe kusintha mau Ake, ndipo nawe sungapeze 
potsamira ndi pothawira (kuti Allah asakupeze.) 


28. Ndipo dzikakamize kukhala pamodzi ndi amene akupempha Mbuye 
wawo m’mawa ndi madzulo uku akufunafuna nkhope Yake (chiyanjo 
Chake), ndipo maso ako asachoke pa iwo ndi (kuyang’ana ena) ncholinga 
chofuna zokongoletsa za moyo wa dziko lapansi; ndipo usamumvere 
amene mtima wake tauiwalitsa kutikumbukira ndikumangotsatira 
zilakolako zake, ndipo zinthu zake nkukhala zotaika (zosalongosoka).!"! 


29. Ndipo nena (kwa osakhulupirirawo, kuti): “Ichi ndi choonadi chimene 
chachokera kwa Mbuye wanu.” Choncho amene afuna, akhulupirire; 
ndipo amene afuna (kusachikhulupirira) asakhulupirire. Ndithu 
achinyengo tawakonzera Moto, womwe mipanda yake ikawazinga. 
Ndipo akakapempha chithandizo (chifukwa cha ludzu loopsya lomwe 
likawapeza), akathandizidwa popatsidwa madzi (otentha kwambiri) 
monga madzi a chitsulo chosungunuka, omwe adzasupula nkhope zawo. 
Taona kuipa chakumwa! ndi kuipa malo wotsamira! 


30. Ndithu amene akhulupirirandi kumachita ntchito zabwino, (tidzawalipira 
pa ubwino wawowo), ndithu Ife sitisokoneza malipiro a amene wagwira 
ntchito yabwino. 


[1] Ndime iyi idavumbulutsidwa pamene Uyaina Bun Huswaini ndi mnzake adadza kwa 
Mtumiki ndi kumpeza atakhala pamodzi ndi omtsatira (Maswahaba) osauka monga: 
Ammaru, Suhaibu ndi Bilali ndi ena onga iwo. Iwo adati kwa Mtumiki (s.a.w): 
“Ukadawapirikitsa anthu wambawa, ndiye kuti tikadakhala nawe nkumamvera zimene 
ukulalikira. Koma ife tikunyansidwa ndi ulaliki wako poona kuti nthawi zonse ukukhala 
ndi anthu onyozeka amene simabwana.” Choncho Qur’an idatsika kumuuza Mtumiki 
(s.a.w) kuti: “Usawathamangitse anthu omwe akupempha Allah m’mawa ndi madzulo 
ngakhale kuti ndionyozeka.” 

31. Iwo adzapeza minda yamuyaya; yomwe pansi (ndi patsogolo) pake 
pakuyenda mitsinje; m’menemo adzawakongoletsa powaveka zibangiri 
za golide, ndipo adzavala nsalu zobiriwira; zasilika wopyapyala ndi 
silika wokhuthala uku atatsamira makhushoni mmenemo. Taonani 
kukhala bwino malipiro! Ndi pamalo potsamira pokongola (popeza 
mpumulo wabwino)! 


32. Ndipo apatse fanizo la anthu awiri mmodzi wa iwo tidampangira minda 
iwiri ya mphesa ndi kuizunguliza ndi mitengo ya kanjedza; ndipo pakati 
pa iyo tidaikapo mbewu (zina). 


33. Minda yonse iwiriyi idapatsa zipatso zake ndipo siidapungule chilichonse 
mzipatso zake. Ndipo pakati pake tidapititsapo mitsinje. 


34. Ndipo iye adali ndi chuma (china) nati kwa mnzakeyo mokambirana 
naye: “Ine ndili ndi chuma chambiri kuposa iwe, (ndilinso) ndi mphamvu 
zambiri chifukwa cha onditsatira (omwe ndili nawo).” 


35. Ndipo adalowa m’munda mwake uku akudzichitira yekha zoipa. 
Adati: “Sindiganiza ngakhale mpang’ono pomwe kuti (munda) uwu 
udzaonongeka.” 


36. “Ndiponso sindiganiza kuti Oiyama (chimaliziro) idzachitikadi. Ngati 
(itapezekadi Kiyamayo), ine nkubwezedwa kwa Mbuye wanga, ndithu 
ndikapeza malo abwino wobwererako kuposa awa. (Monga momwe 
ndapezera mwayi kuno, ukonso ndikapeza, ngati Kiyamayo ilikodi).” 


37. Mnzake adanena kwa iye mokambirana naye: “Kodi ukumukana yemwe 
adakulenga ndi dongo, kenako ndi dontho lamadzi a umuna ndiponso 
adakupanga kukhala munthu wolingana?” 


38. “Koma ine ndikukhulupirira kuti Iye ndi Mulungu Mbuye wanga, ndipo 
sindiphatikiza aliyense ndi Mbuye wanga.” 


39. “Ndipo pamene umalowa m’munda wako ukadanena kuti izi ndi zimene 
wandifunira Allah, mphamvu sizikadapezeka koma kupyolera mwa 
Allah (zikadakhala zabwino kwa iwe). Ngati ukundiona ine kuti ndili ndi 
chuma chochepa ndi ana ochepa kuposa iwe (koma sindisiya kutamanda 
Allah).” 

40. “Mwina Mbuye wanga angandipatse zabwino kuposa munda wakowo 
ndi kuutumizira mliri wachiphaliwali kuchokera kumwamba, ndipo 
ndikusanduka nthaka yotelera (yoguga).” 


41. “Kapena madzi ake nkumangophwa kotero kuti sungathe kuwapeza.” 


42. Tsono mliri unagwa pa zipatso zakezo (ndikuziononga motheratu), ndipo 
adayamba kutembenuza manja modandaulira zomwe adaonongera 
m’menemo; (mindayo) mitengo yake itagwera pansi. Ndipo adati: 
“Kalanga ine! Ndikadapanda kumphatikiza Mbuye wanga ndi aliyense 
(zoterezi sizikadachitika.)” 


43. Ndipo sadakhale ndi anthu omthangata pamene Allah adamtaya, 
ngakhale iye mwini sadadzithandize. 


44. Pamalo potere chitetezo chimakhala cha Allah Yekha Woona. Iye 
Ngolipira bwino, ndiponso Wabwino (pakudza) ndi malekezero abwino. 


45. Ndipo apatse fanizo la moyo wadziko lapansi, uli ngati madzi amene 
tikutsitsa kuchokera kumitambo kenako (madziwo) amasakanikirana 
ndi mmera wa m’nthaka (ndikuyamba kumera mokongola), kenako 
(mmerawo) nkukhala masamba ouma odukaduka omwe mphepo 
ikuwaulutsa uku ndi uku. Ndipo Allah ali ndi mphamvu pachilichonse. 


46. Chuma ndi ana ndizokometsera za moyo wa dziko lapansi, koma ntchito 
zabwino zopitirira ndizo zabwino kwa Mbuye wako, monga mphoto ndi 
chiyembekezo chabwino. 


47. Ndipo (akumbutse) tsiku lomwe tidzayendetsa mapiri (powaulutsa 
ngati ubweya mu mlengalenga), ndipo udzaiona nthaka ili tetetee, 
(itatambasuka yosakhwinyata ndi mapiri kapena zitunda), ndipo 
tidzawasonkhanitsa (tsiku limenelo), ndipo sitidzasiya aliyense mwa 
iwo (oyamba ndi omaliza). 


48. Ndipo adzabwera nawo kwa Mbuye wako atandanda m’mizere 
(ndikuuzidwa): “Ndithu mwatidzera monga tidakulengerani pachiyambi 
(opanda nsapato, amaliseche ndiponso opanda chilichonse chuma ndi 
ana). Koma mumaganiza kuti sitikuikirani lonjezo (ili louka ku imfa ndi 
kuweruzidwa).” 

49. Ndipo kaundula adzaikidwa (pamaso pawo), ndipo udzaaona oipa ali 
oopa chifukwa cha zomwe zili m’menemo, ndipo adzanena: “Kalanga 
ife taonongeka! Ngotani kaundula uyu, sasiya chaching’ono ngakhale 
chachikulu, koma zonse kuzilemba.” Ndipo adzapeza zonse zimene 
adazichita zitalembedwa m’menemo. Ndipo Mbuye wako sapondereza 
aliyense (pomusenzetsa zomwe sizake, kapena kumchitira zomwe 
sizikumuyenera). 


50. Ndipo (kumbuka) pamene tidawauza angelo: “Mchitireni sijida Adam 
(mugwadireni momulemekeza).” Onse adachitadi sijida kupatula Iblis. 
Iye adali mmodzi wa ziwanda, ndipo adatuluka m’chilamulo cha Mbuye 
wake. Kodi iye ndi mbumba yake mukuwalola kukhala abwenzi (anu) 
kusiya Ine, pomwe iwo ndiadani anu? Taonani kuipa kusintha kwa anthu 
oipa! 


51. Sindidawachite (iwo) kukhala mboni nkulenga kwa thambo ndi nthaka, 
ngakhale kuwalenga kwawo ndipo sindidawalole osokeretsa kukhala 
athandizi (Anga). 


52. Ndipo (kumbukani) tsiku lomwe (Allah) adzanena: “Aitaneni aja omwe 
munkandiphatikiza nawo omwe munkati (ndi milungu inzanga).” 
Choncho, adzaiitana koma siidzawayankha; ndipo tidzaika chionongeko 
pakati pawo (ndipo sadzakumananso). 


53. Ndipo woipa adzauona moto (panthawi imeneyo) ndikutsimikiza kuti 
iwo alowa m”menemo. Ndipo sadzapeza pouzembera. 


54. Ndipo ndithu tawafotokozera anthu mwatsatanetsatane m’Qur’aniyi 
fanizo la mtundu uliwonse; koma munthu wapambana chinthu 
chilichonse pa makani. 


55. Ndipo palibe chimene chaletsa anthu kukhulupirira (tsopano) pamene 
chiongoko choonadi chawadzera ndikupempha chikhululuko kwa 
Mbuye wawo, koma akuyembekezera kuti chiwadzere chikhalidwe cha 
anthu oyamba, kapena chiwadzere chilango masomphenya. 


56. Ndiponso sitituma atumiki (ndi cholinga choti adzetse chilango), 
koma kuti akhale onena nkhani zabwino ndi ochenjeza. Ndipo 

amene sadakhulupirire, akuchita makani ndi chabodza kuti kupyolera 
m'chabodzacho achotse choonadi, ndipo Ayah Zanga ndi zomwe 
achenjezedwa nazo, akuzichitira chipongwe! 


57. Ndindani woipitsitsa kwabasi woposa yemwe akukumbutsidwa ndi Ayah 
za Mbuye wake, koma iye nkuzinyoza, ndipo nkuiwala (zoipa) zimene 
manja ake adatsogoza? Ndithu Ife taika m’mitima mwawo zitsekelero 
kuti asazizindikire. Ndiponso m’makutu mwawo mwalemedwa ndi 
ugonthi. Ndipo ukawaitanira kuchiongoko (choonadi), salola kuongoka 
ngakhale pang’ono. 


58. Ndipo Mbuye wako Ngokhululuka kwambiri mwini chifundo. Ndipo 
akadawathira m'dzanja pa zoipa zomwe akhala akuchita, ndiye kuti 
ndithu akadawapatsa chilango mwachangu; koma iwo ali nalo lonjezo 
ndipo sadzapeza pothawira paliponse ndikulipewa. 


59. Ndipo imeneyo ndi midzi tidawaononga (okhalamo) pamene 
adadzichitira zoipa; ndipo tidawaikira lonjezo la nthawi yoikidwa la 
kuonongeka kwawo. 


60. Ndipo (kumbukani) pamene Musa adanena kwa mnyamata wake (Yusha’ 
Ibn Nun): “Ndipitiriza kuyenda kufikira ndikafike pamajiga pa nyanja 
ziwiri, kapena ndizingoyenda zaka ndi zaka (kufikira nditakumana naye 
amene ndikumfunayo).” 


61. Choncho pamene adafika pamajiga (pa nyanja ziwirizo) adaiwala nsomba 
yawo yomwe idatenga njira yake kunka m'nyanja ngati una (Mûsa 
adaiwala kumfunsa mnyamata wake za nsombayo; naye mnyamata 
adaiwala kumfotokozera Mtisa zomwe zidachitika ndi nsoinbayo). 


62. Pamene adapita patsogolo, adauza mnyamata wake, (kuti): “Tipatseni 
chakudya chathu chammawa; ndithu pa ulendo wathuwu takumana ndi 
zotopetsa.” 


63. (Mnyamata) adati: “Kodi mwaona pamene tidapumula paja, pathanthwe 
ndipomwe ndidaiwala (kuti ndikuuzeni) za nsombayo ndipo palibe 
wandiiwalitsa koma satana basi, kuti ndisaikumbukire. Iyo idatenga 
njira yake kunka m’nyanja, mododometsa.” 

64. (Mûsa) adati : “Pamenepo ndi pomwe timafuna.” Choncho adabwerera 
m’mbuyo potsatira njira yawo (yomweyo). 


65. Ndipo adampeza kapolo (Khidwiri) yemwe ndi m’modzi wa akapolo 
athu amene tidampatsa chifundo chochokera kwa Ife, (yemwenso) 
tidamphunzitsa maphunziro ambiri kuchokera kwa Ife. 


66. Mûsa adati kwa iye: “Kodi ndingakutsate kuti undiphunzitse chiongoko 
chomwe waphunzitsidwa?” 


67. Adati: “Ndithu iwe siutha kupirira nane! (Uwona zomwe sungathe 
kupirira nazo).” 


68. “Kodi ungapirire bwanji ndi zinthu zomwe sukuzidziwa chinsinsi 
chake?” 


69. (Musa) adati: “Ngati Allah afuna, undipeza ndili wopirira; ndipo 
sindinyoza lamulo lako.” 


70. Adati: “Ngati unditsata usandifunse za chilichonse (chimene uchione) 
kufikira ine nditakuuza.” 


71. Choncho onse awiri adanyamuka kufikira pamene adakakwera 
m'chombo adachiboola. (Musa) adati: “Kodi wachiboola kuti uwamize 
ali m’menemo? Ndithu wachita chinthu chachikulu choipa.”!'"! 


72. Adati: “Kodi sindidanene kuti iwe sutha kupirira nane?” 


73. (Mûsa) adati: “Usandidzudzule chifukwa chakuiwala kwanga, ndipo 
usandipatse zovuta kwambiri pa khumbo langali (lofuna kukutsata).” 


74. Ndipo adanyamuka; mpaka pomwe adakumana ndi mnyamata wochepa, 
ndipo (mneneri Khidir) adamupha. Mûsa adati: “Ha! Wapha munthu 
wopanda cholakwa, pomwe sadaphe munthu mnzake? Ndithu wachita 
chinthu choipitsitsa.” 


Tanthauzo lake nkuti pamene onse awiri adanyamuka adali kuyenda m’mphepete 
mwanyanja kufikira chombo chidawadutsa. Eni chombowo adamdziwa Khidhiru 
nawakweza onse awiri popanda malipiro. Atakwera m"chombomo Khidhiru adatenga 
nkhwangwa ndi kuzula thabwa limodzi la m’chombomo pomwe chombocho chidali 
pakatikati pa nyanja. 

Musa ataona anati: “Bwanji ukuboola chombo pomwe anthuwa atinyamula 
mwaulere?” Ndipo adatenga kasanza nkuika pomwe panachotsedwa thabwapo. 

75. © Adati: “Kodi sindidakuuze (kuti) ndithu iwe sutha kupirira nane?” 


76. (Mûsa) adati: “Ngati ndikufunsanso chilichonse pambuyo pa ichi, 
usandilole kutsagana nawe. Ndiye kuti wakwaniritsa dandaulo 
lako pa ine.” 


77. Choncho adamuka; kufikira pamene adawapeza eni mudzi ndipo 
adawapempha eni mudziwo chakudya, koma adakana kuwalandira 
monga alendo. Ndipo adapezamo khoma lili pafupi kugwa, (ndipo 
Khidhiriyo) adaliimika. (Musa) adati: “Ngati ukadafuna, ukadalandira 
malipiro (pa ntchitoyi kuti tigulire chakudya).” 


78. (Khidhiri) adati: “Awa ndiwo malekano pakati pa ine ndi iwe. Tsopano 
ndikuuza tanthauzo la zomwe sudathe kupirira nazo.” 


79. “Tsopano chombo chija, chidali cha masikini ogwira ntchito 
pa nyanja, ndipo ndidafuna kuchiononga (mwadala) chifukwa 
patsogolo pawo padali mfumu yomwe imatenga chombo chilichonse 
(chabwino) molanda.” 


80. “Ndipo mnyamata uja, makolo ake adali okhulupirira, ndipo 
tidaopera kuti angawachititse zoipa (makolo akewo) ndi za 
kusakhulupirira (mwa Allah). 


81. Choncho tidafuna kuti Mbuye wawo awasinthire ndi wabwino kuposa 
iye pa kuyera, ndi wachifundo chapafupi (kwa makolo ake.)” 


82. “Tsopano chipupa chija, chidali cha ana awiri amasiye mu mzindamo; 
ndipo pansi pake padali chuma chawo (chimene adawasiira bambo 
wawo) ndipo tate wawo adali munthu wabwino choncho Mbuye 
wako adafuna kuti akule misinkhu yawo ndipo adzadzitulutsire chuma 
chawocho; ichi ndi chifundo chochokera kwa Mbuye wako. Ndipo ine 
sindidachite zinthu zimenezi mwandekha. Limenelo ndilo tanthauzo la 


[1] Mtumiki Muhammad (s.a.w) adati pankhani iyi ya Musa ndi Khidhiri: “Allah amchitire 
chifundo Musa. Ndikulakalaka kuti iye akadapilira kukhala limodzi ndi mnzakeyo, 
akadaona zodabwitsa, ndipo Allah akadatisimbira zambiri za iwo.” 

zomwe sudathe kupirira nazo.”!! 


[1] Nkhani ya Musa ndi Al-Khidhiri yomwe ikupezeka mu Sahihi Bukhari ndi Muslim, 
Ubayu bun Kaabi adailandira kuchokera kwa Mtumiki wa Allah (s.a.w) kuti iye adati: 
“Ndithudi, Musa adaimilira kulalikira kwa ana a Isiraeli, ndipo adamufunsa kuti: 
“Ndani mwa anthu yemwe ngodziwa kwambiri?” Iye adati: “Ndine.” Ndipo Allah 
adamudzudzula pa yankho lake lotere. Choncho Allah adamuzindikiritsa iye nati: 
“Ndithu ine ndilinaye kapolo pamajiga panyanja ziwiri yemwe ngodziwa kwambiri 
kuposa iwe”. 

Musa adati: “E Mbuye wanga! Ndingampeze bwanji iyeyo”? Allah adati: “Tenga 
nsomba, uiike muswanda (Basikete). Pamene nsombayo ikakusowe, ndiye kuti iye 
ali pamenepo.” Tero Musa pamodzi ndi mnyamata wake (Yusha Bun Nun) adaubutsa 
ulendo mpaka kukafika pa thanthwe. Adasamiritsa mitu yawo pamenepo mpaka 
kugona tulo. Ndipo nsomba idapiripita m'swanda muja, nkutuluka kukagwera 
mnyanja. Koma Allah adamanga kuyenda kwa madzi pamene nsombayo idagwera 
adangounjikana chimulu pompo. 

Pamene adauka, mnyamata uja adaiwala kumuuza za nsombayo, naayenda usana 
ndi usiku kufikira mmawa mwake mwa tsiku limenelo. Musa adati kwa mnyamata 
wake, “Tipatseni chakudya chathu cham’mawa; ndithu tapeza zotopetsa pa ulendo 
wathupa.” Adati Musa sadamve kutopa kufikira pamene adadutsa pamalo pomwe 
Allah adamulamulapo. Mnyamata wake adati: “Kodi mwaona? Titafika pathanthwe 
ine ndidaiwala nkhani ya nsomba ija. Komatu palibe amene wandiiwalitsa 
kuikumbukira, koma satana basi. Idatenga njira yake kunka m’nyanja mododometsa.” 
Musa adati: “Pamenepo mpomwe timafuna.” Choncho adabwerera kulondola mapazi 
awo mpaka kukafika pathanthwe lija. Apo adaona munthu atadzifundika nsalu. Musa 
adampatsa salaamu, ndipo Al-Khidhiri adati: “Yachokera kuti salaamu yotere m'dziko 
lako! Kodi ndiwe yani? Adati “Ine ndine Musa.” Iye adati Musa wa ana a Isiraeli?” 
Musa adavomera kuti inde, ndadza kuti mundiphunzitse zomwe mwaphunzitsidwa za 
chiongoko.” Munthu uja adati: “Ndithudi, iwe suutha kupilira nane chifukwa ine ndili 
ndi maphunziro anga omwe Allah wandiphunzitsa, amene iwe sukuwadziwa.” Musa 
adati; “Undipeza ndili wopilira ngati Allah afuna. Sindinyoza chilichonse cha iwe. Al- 
Khidhiri adati kwa iye: “Ngati unditsatedi usandifunse kufikira nditakufotokozera.” 
Choncho onse awiri adachoka nayenda m’mphepete mwanyanja. Chidawadutsa 
chombo ndipo adawalankhula eni chombowo kuti awanyamule. Eni chombowo 
adamdziwa Al-Khidhiri ndipo adawanyamula popanda malipiro. Atakwera 
m’chombomo Al-Khidhiri adagulula thabwa la chombocho ndi nkhwangwa. 
Musa adati: “Nchiyani ichi; anthuwa atitenga popanda malipiro ndiye ukuboola 
chombo chawo? Kodi ukufuna kuti uwamize eni chombowo? Ndithudi, wachita 
chinthu choipa kwambiri.” Kenaka adachoka m’chombo muja nayamba kuyenda 
m’phepete mwanyanja. Pompo Al-Khidhiri adaona mwana akusewera ndi mzake 
ndipo adamgwira mwana uja mutu wake ndikuuzula, nkumpheratu. Musa adati kwa 
iye: “Bwanji wapha munthu wosalakwa yemwe sadaphe munthu mnzake? Ndithu 
wachita chinthu chonyansa kwabasi,”. Munthu uja adati; “Kodi sindidakuuze kuti 

83. Ndipo akukufunsa nkhani za Thul-Qarnain. Auze: “Ndikulakatulirani 
zina mwa nkhani zake.” 


84. Ndithu tidampatsa mphamvu zokhalira pa dziko ndikumpatsa njira 
yopezera chilichonse. 


85. Choncho adatsata njira. 


86. Mpaka pomwe adafika kumlowero kwa dzuwa (ku maiko a 
kuzambwe), adaliona (ngati) likulowa pa dziwe la matope ambiri. 
Ndipo pompo adapeza anthu; tidati: “E iwe Thul-Oarnain! Alange, 
kapena achitire zabwino.” 


87. Adati: “Koma amene achita zosalungama timulanga; ndipo kenako 
adzabwezedwa kwa Mbuye wake; ndipo akamukhaulitsa ndi 
chilango choipa. 


88. Koma amene akhulupirire ndikuchita ntchito zabwino, apeza mphoto 
yabwino; ndipo timuuza zomwe zili zofewa m’zinthu zathu.” 


89. Kenako adatsata njira. 


90. Mpaka adafika ku mtulukiro kwa dzuwa (ku maiko akuvuma). 
Adalipeza (dzuwalo) likuwatulukira anthu omwe sitidawaikire 
chowatchinga ku ilo. 


91. Momwemo, tidali kudziwa bwino nkhani zonse zomwe zidali ndi iye. 


92. Kenako adatsata njira. 


sutha kupilira nane”? Musa adati: “Ngati ndikufunsanso chinthu china pambuyo 
pa ichi, usandilole kutsagana nawe. Apo tsono ndiye kuti kundidandaula kwako 
kwakwanira pa ine.” Tero adachoka mpaka kufika pamudzi wina. Apo adapempha 
chakudya kwa eni mudziwo. Adakana kuwalandira monga alendo. Ndipo kenaka 
adapeza khorna lili pafupi kugwa, Al-Khidhiri adati ndi mkono wake “Ima chonchi,” 
- polilozera ndi mkono wake. Ndipo lidaimadi njoo!. Musa adati: “Ha! Anthu akuti 
tawadzera pamudzi, ndipo sanatipatse chakudya sanatilandirenso ngati alendo! Apatu 
ukadafuna ukadaitanitsa malipiro.” Munthu uja adati: “Awa ndiwo malekano a iwe 
ndi ine. Komabe ndikuuza matanthauzo a zomwe sudathe kupilira nazo.” 

Izi ndi zina zododometsa za Allah zomwe amazichita kupyolera m"manja mwa 
anthu ake olungama. Ngati tidzakhala olungama ndiye kuti Allah adzatipatsa 
mphamvu zochita zinthu zododometsa. 

93. Mpaka pomwe adafika pakatikati pa mapiri awiri adapeza pafupi ndi 
mapiriwo anthu omwe sikudali kwapafupi kumva chiyankhulo. 


94. Adati: “E iwe Zul-Qarnain! Ndithu Yaajuju ndi Maajuju akuononga pa 
dziko. Kodi sikungatheke kuti tikupatse malipiro kuti uike pakati pathu 
ndi pakati pawo, chotchinga (mpanda)?” 


95. (Iye) adati: “Zomwe Mbuye wanga wandipatsa ndi zabwino. Choncho 
ndithandizeni ndi mphamvu zanu (zonse pantchito imeneyi) ndiika 
chotchinga cholimba pakati panu ndi pakati pawo.” 


96. “Ndipatseni zidutswa za zitsulo.” Kufikira pamene adadzaza ndi 
zitsulozo mpata umene udalipo pakati pa mapiri awiriwo, adati: 
“Pemelerani (moto).” Mpaka (chitsulocho) chidafiira monga moto, 
adati: “Ndibweretsereni mtovu wosungunuka ndiuthire pamwamba 
pake (pa chitsulocho).” 


97. Choncho (Yaajuju ndi Maajuju) sadathe kukwera pamwamba pake, 
ndiponso sadathe kuchiboola. 


98. (Iye) adati: “Ichi ndi chifundo chochokera kwa Mbuye wanga; 
koma likadzafika lonjezo la Mbuye wanga (kudza kwa Qiyâma), 
adzachiswanyaswanya; ndipo lonjezo la Mbuye wanga nloona.” 


99. Ndipo patsiku limenelo tidzawasiya ena a iwo (oipa) akuchita chipolowe 
pa ena; ndipo lidzaimbidwa lipenga. Pamenepo tidzawasonkhanitsa 
onse pamodzi. 


100. Ndipo tsiku limenelo, tidzayionetsa poyera Jahannam kwa 
osakhulupirira. 
101. (Osakhulupirira) omwe maso awo adali ophimbidwa pakusalabadira 


ulaliki Wanga, ndipo sadali kutha kumva (zimene akuuzidwa). 


102. Kodi osakhulupirira akuganiza kuti angawasandutse akapolo Anga 
kukhala atetezi kusiya Ine? Ndithu taikonza Jahannam kukhala malo 
ofikirapo osakhulupirira. 

103. Nena: “Kodi tikudziwitseni eni kuluza (kulephera) pa zochita zawo?” 


104. “Iwo ndi omwe khama lawo lataika m’moyo wa pa dziko lapansi, 
pomwe iwowo akuganiza kuti akuchita zabwino”.!" 


105. Iwowo ndi amene sadakhulupirire zisonyezo za Mbuye wawo, ndipo 
(sadakhulupirire) zakukumana Naye. Choncho zochita zawo zaonongeka 
(zapita pachabe), ndipo pa tsiku la chiweruziro sitidzawaikira sikelo. 


106. Zimenezo, mphoto yawo ndi Jahannam chifukwa cha kusakhulupirira 
kwawo, ndipo Ayah Zanga ndi atumiki Anga adazichitira chipongwe. 


107. Ndithu amene akhulupirira ndikumachita zabwino, malo awo ofikira 
adzakhala ku minda ya “Firdaus.” 


108. Adzakhalamo nthawi yaitali. Ndipo sadzafuna kuchokamo. 


109. Nena: “Ngakhale nyanja ikadakhala inki yolembera mawu a Mbuye 
wanga, nyanjayo ikadatha mawu a Mbuye wanga asadathe, ngakhale 
tikadabweretsa nyanja ina ndikuionjezera pa iyo (nyanjazo zikadatha, 
mawu a Allah akalipobe).” 


110. Nena: “Ndithu ine ndi munthu monga inu, (chosiyana nchakuti) ine 
ndikupatsidwa chivumbulutso (chonena kuti) ndithu Mulungu wanu 
ndi Mulungu mmodzi Yekha. Ndipo amene afuna kukumana ndi 
Mbuye wake, achite zochita zabwino ndipo asaphatikizepo aliyense pa 
mapemphero a Mbuye wake.” 





[1] M’ndime iyi akutiuza kuti amene sadakhulupirire Allah, pa tsiku lachimaliziro ndiye 
kuti zonse zochita zawo zidzakhala zowonongeka. Ntchito zabwino za munthu kuti 
zikalandiridwe kwa Allah, poyamba akhulupirire Allah ndiponso akhulupirire kuti tsiku 
lachimaliziro lilipo. Koma ngati sakhulupilira, ndiye kuti zochita zake sizikayesedwa 
pasikelo koma akangomponya kung'anjo yamoto. Pankhaniyi Mtumiki (s.a.w) 
adati: “Tsiku la Qiyâma padzabwera munthu wamtali, wakudyabwino, wakumwa 
zomwaimwa, koma kwa Allah adzakhala wopepuka wosafanana ngakhale ndikulemera 
kwa phiko la udzudzu.” Hadisiyi adainena ndi Al -Hafizi Ibn Hajar m'buku la Fatuhul 
Bari, Volume 8 tsamba la 324. 

Sa Sûrat 19. Mariam (Mariya) BS 


Ayah za Sura iyi nzaku Makka kupatula Ayah ya 58 ndi 71. Ndipo Surayi 
ikufotokoza kubadwa kwa Yahya, mwana wa Zakariya (a.s) 











Zakariya adapempha za mwanayo atakalamba kwambiri ndiponso 
mkazi wake adali chumba. 


M'surayi mwatchulidwanso nkhani ya Mariya ndi kubadwa kwa 
mwana wake Isa (Yesu) (a.s) ndipo yafotokozanso nkhani ya Ibrahim 
momwe ankaitanira ku umodzi wa Allah, ndikuti iye adauza tate wake 
kuti asiye kupembedza mafano. 


M'surayi atchulamonso za aneneri omwe ndi ana a Ibrahim, monga: 
Ismaila ndi Ishag. Ndipo mulinso nkhani ya Idrisa. Kenako Allah 
wafotokozanso za magulu omwe adadza pambuyo pa aneneri; ena a iwo 
adali omvera pomwe ena a iwo adali onyoza. 


M'surayi mwatchulidwanso kuti Jannah, womwe ndi Munda 
wamtendere, idzakhala mphotho ya okhulupirira. Ndipo Moto udzakhala 
mphotho ya osakhulupirira. 


Mko 
M'dzina la Allah Wachifundo chambiri, Wachisoni chosatha. 
1. Kaf-Ha-Ya- “Ain-Sad. 


2. Ichi (ndi) chikumbutso cha chifundo cha Mbuye wako pa kapolo Wake 
Zakariya. 





3. Pamene adaitana Mbuye wake, kuitana kwa chinsinsi. 


4. Adati: “E Mbuye wanga! Ndithu mafupa anga afooka, ndipo mutu wanga 
wayaka(ukung’anima)ndiimvi; sindidali watsoka pokupemphani Mbuye 

wanga (koma nthawi iliyonse ndikakupemphani mumandivomereza)!"! 


5. “Ndipo ndithu ine ndikuopera abale anga (kuononga chipembedzo) 
pambuyo panga; ndipo mkazi wanga ndi chumba; choncho ndipatseni 
(mwana) mlowammalo wanga wochokera kwa Inu.” 


6. “Adzandilowe chokolo (pa nzeru za utsogoleri ndi uneneri) ndikulowanso 
ufumu wa banja la Ya'gub; ndipo Mbuye wanga nchiteni kukhala 
woyanjidwa (ndi Inu)” 


7. (Adauzidwa): “E iwe Zakariya! Ife tikukuuza nkhani yabwino yakuti 
ubereka mwana dzina lake Yahya palibe patsogolo pake amene 
tidamutcha dzina longa lake.” 


8. (Zakariya) adati: “Mbuye wanga! Ndingapeze bwanji mwana pomwe 
mkazi wanga ndi nkhalamba yosabereka ndipo ine ndafikanso pa ukulu 
wopyola muyeso?” 


9. Adati: “Ndimomwemo. Mbuye wako wanena (kuti): “Izi nzofewa kwa 
Ine; ndithu ndidakulenga kale pomwe iwe sudali kanthu.” 


10. Adati: “Mbuye wanga ndipatseni chizindikiro (chodziwitsa kuti mkazi 
wanga ali ndi pakati).” Adati: “Chizindikiro chako ndikuti sudzatha 
kuyankhula ndi anthu mpaka masiku atatu pomwe iwe uli bwinobwino.” 


11. Ndipo adatuluka kuchipinda chopemphelera ndikuonekera kwa anthu 
ake, ndipo adawalozera (pomwe sadathe kuyankhula) kuti: “Lemekezani 
Allah m’mawa ndi madzulo.” 


12. “E iwe Yahya! Gwira buku ili mwamphamvu (ndi mwachidwi).” Ndipo 
tidampatsa nzeru ali mwana. 


13. Ndi chisoni chochokera kwa Ife ndi kumuyeretsa (mwanayo), ndipo 
adali woopa (Allah). 


14. Komanso wochitira zabwino makolo ake ndipo sadali wodzitukumula 
(kwa anthu) kapena kunyoza (Allah). 
[1] Apa tanthauzo lake nkuti: “E Mbuye wanga! Palibe pamene mudalitaya pachabe 


pempho langa koma mudandizoloweza kuti ndikakupemphani mumandipatsa zomwe 
ndapempha. Choncho yankhaninso pempho langali.” 

15. Ndipo mtendere wa Allah udali pa iye kuyambira tsiku lomwe adabadwa 
ndi tsiku lomwe adamwalira, ndi tsiku limene adzaukitsidwa ku imfa 
kukhala wamoyo. 


16. Ndipo mtchule Mariya m'buku ili pamene adadzipatula ku anthu a 
kubanja lake (ndikunka) kumalo ambali ya kummawa.!"! 


17. Ndipo adadzitsekereza kwa iwo (kuti athe kutumikira Allah 
mokwanira), choncho tidatuma Mzimu Wathu (Mngelo Gabriel) kwa 
iye ndipo adadzifanizira kwa iye monga munthu weniweni. 


18. (Mariya) adati: “Ndithu ndikudzichinjiriza ndi (Allah) Mwini chifundo 
chambiri, kwa iwe ngati umaopa (Allah).” 


19. (Mngelo) adati: “Ndithu ine ndine Mtumiki wa mbuye wako, (ndadza) 
kuti ndikupatse mwana woyera.” 


20. Adati: “Ndingakhale bwanji ndi mwana pomwe sadandikhudze 
mwamuna (aliyense), ndipo ine sindili (mkazi) wachiwerewere?” 


21. (Mngelo) adati: “Ndimomwemo.” Mbuye Wako akuti: “Zimenezi 
kwa Ine nzosavuta. Ndipo timchita kukhala chozizwitsa kwa anthu ndi 
chifundo chochokera kwa Ife. (Nchifukwa chake tachita izi;) ndipo ichi 
ndi chinthu chimene chidalamulidwa kale. (Chichitika monga momwe 
Allah adafunira).” 


22. Choncho adatenga pakati pake, ndipo adachoka ndi pakatipo kunka 
kumalo akutali.!”! 


23. Ndipo matenda auchembere (atakwana), adampititsa ku thunthu la 


[1] M'sura iyi muli nkhani zododometsa. Yoyamba njakubadwa kwa Yahya (Yohane) 
yemwe adabadwa kuchokera kwa nkhalamba ziwiri zotheratu; pomwe mwamuna 
adali ndi zaka 120 ndipo mkazi adali ndi zaka 98. Choncho kubadwa kwa Yahya 
kudali kododometsa. Koma kubadwa kwa Isa (Yesu) ndikumene kudali kododometsa 
zedi poti iye anabadwa kwa namwali wosakwatiwa. Tero iye anamubereka popanda 
mwamuna. Zonsezi Allah adafuna kuwadziwitsa anthu ndi kuwatsimikizira kuti Iye ali 
ndi mphamvu zolengera munthu popanda mwamuna. 


| Izi zidachitika pamene Gabriele adauzira m’thumba la chovala cha Mariya. Ndipo 
mpweya udafika mpaka m’mimba mwake. Choncho atakhala ndi pakati anadzipatula 
kwa anthu kunka kutali ali ndi pakati pa mwana wakeyo kuti anthu angamdzudzule 
pokhala ndi mimba yosadziwika mwamuna wake. 

mtengo wa kanjedza (wouma kuti awutsamire pomubala mwanayo) 
adati: “Kalanga ine! Ndiponi ndikadafa izi zisanachitike ndikadakhala 
nditaiwalidwa ndithu.” 


24. Kenaka (Mngelo) adamuitana kuchokera chapansi pake (kumuuza 
kuti): “Usadandaule. Ndithu Mbuye wako wakupangira kamtsinje 
pansi pako.” 


25. Ndipo ligwedezere kumbali yako thunthu la mtengo wakanjedza 
(woumawo), zipatso zabwino zakupsa zikugwera.”!!! 


26. Choncho udye ndi kumwa ndikutonthoza diso lako, (khala ndi mpumulo 
wabwino). Ndipo ukaona munthu aliyense (akafunsa za mwanayo), 
nena: “Ndithu ine ndalonjeza kwa (Allah) Mwini chifundo chambiri 
kusala kuti lero sindiyankhula ndi munthu aliyense.” 


27. Ndipo adadza naye (mwanayo) kwa anthu ake atamnyamula. (Anthu) 
adati: “E iwe Mariya! Ndithu wabwera ndi chinthu chachikulu; 
(chododometsa).” 


28. “E iwe mlongo wa Harun! Bambo wako sadali munthu woipa, 
ngakhalenso mayi wako sadali wachiwerewere.”!?! 


29. (Mariya sadawayankhe) koma adaloza kwa iye (mwanayo kuti 
ayankhule naye). Ndipo iwo adati: “Timuyankhula chotani mwana 
yemwe ali m’chikuta?” 


30. (Mwanayo) adanena: “Ine ndine kapolo wa Allah. Wandipatsa buku 
ndikundichita kukhala Mneneri.” 


[1] Omasulira adati: Adamulamula kuti agwedeze thunthu lamtengo wouma kuti aone 
chizizwa chachiwiri mtengo wouma pokhala wauwisi ndikubereka zipatso nthawi 
yomweyo zakupsa. Adamuonetsanso kasupe wamadzi okoma yemwe anafwamphuka 
uku iye akuona. Ndipo iye adali kudya zipatsozo nkumamwera madziwo. Uku kudali 
kumulimbikitsa mtima kuti asade nkhawa pokhala ndi mwana wopanda tate wake 
koma zonsezi wazichita ndi Allah. 


[2] Katada adaati: Haaruna adali munthu wolungama kwambiri mu mtundu wa ana alsraeli. 
Adali wotchuka kwambiri pazakulungama. Choncho ana a Israeli adaili kufanizira 
Mariya ndi Haaruna chifukwa cha kulungama kwake; sikuti Mariya adali mlongo wake 
weniweni wa Haaruna yemwe adali m'bale wa Musa. Pakati pa Mariya ndi Haaruna 
padapita zaka chikwi chimodzi. 

31. “Ndipo wandichita kukhala wodala paliponse pomwe ndili, ndipo 
wandilamula kuswali ndi kupereka Zakaat pomwe ndili moyo.” 


32. “Ndipo wandilangiza kuchitira mayi wanga zabwino, ndipo sadandichite 
kukhala wodzikuza, watsoka (woipa).” 


33. “Ndipo mtendere uli pa ine kuyambira tsiku lomwe ndidabadwa ndi 
tsiku limene ndidzamwalira, ndi tsiku limene ndidzaukitsidwa (kwa 
akufa tsiku la chiweruziro) ndikukhala ndi moyo.” 


34. Uyu ndi Isa (Yesu) mwana wa Mariya; (awa ndi) mau owona omwe 
(Akhrisitu) akuwakaikira. 


35. Sikoyenera kwa Allah kudzipangira mwana. Iye (Allah) wapatukana ndi 
zimenezi. Akafuna chinthu, amangonena kwa chinthucho: “Chitika,” 
ndipo icho chimachitikadi. 


36. (Isa (Yesu) adati:) “Ndipo ndithu Allah ndi Mbuye wanga ndiponso 
Mbuye wanu. Choncho mpembedzeni; iyi ndinjira yolunjika 
(yokufikitsani ku mtendere.)!! 


37. Koma magulu (a Akhrisitu ndi Ayuda) adapatukana pakati pawo; (ena 
adamuyesa Isa (Yesu) kuti ndimwana wa Mulungu, ndipo ena adamuyesa 
Mulungu weniweni, pomwe Ayuda ankati ndi mwana wobadwa m'njira 
ya chiwerewere), choncho chilango chaukali chidzatsimikizika pa amene 
sadakhulupirire pokaonekera tsiku lalikululo (kwa Allah). 


38. Taona kumvetsetsa kwawo ndi kupenyetsetsa kwawo tsiku lodzatidzera, 
(kudzanenedwa kuti:) “Koma osalungama lero ali m'kusokera 
koonekera.” 


39. Ndipo achenjeze (anthu) za tsiku la madandaulo, pamene chiweruzo 
chidzagamulidwa, (abwino kulowa ku munda wamtendere, oipa kulowa 


[1] Umu ndimomwe Isa (Yesu) adanenera za ukapolo wake kwa Allah. Iye sadali 
Mulungu kapena mwana wa Mulungu, kapena mmodzi wa atatu monga momwe 
Akhrisitu amanenera. Koma iye adali kapolo wa Allah ndiponso Mtumiki Wake. Allah 
adamulenga mwa mayi popanda bambo kuti akhale chisonyezo chosonyeza mphamvu 
za Allah zoposa. 

ku Moto); koma iwo (pano pa dziko lapansi) ali m’kusalabadira ndipo 
sakhulupirira.!" 


40. Ndithu Ife Tidzaitenga nthaka ndi amene ali pamenepo; (zonse 
zidzakhala za Ife) ndipo kwa Ife adzabwerera. 


41. Ndipo mtchule m’buku ili, Ibrahim. Ndithu iye adali wonena zoona 
zokhazokha, Mneneri. 


42. (Akumbutse) pamene iye adauza bambo wake: “E inu bambo wanga! 
Bwanji mukupembedza zomwe sizimva ndiponso sizipenya, ndiponso 
Zosakupindulitsani chilichonse?” 


43. “E inu bambo wanga! Ndithu ine zandidzera nzeru (zomuzindikira 
Allah) zomwe sizidakudzereni; choncho nditsateni. Ndikutsogolereni 
ku njira yolungama.” 


44. “E bambo wanga! Musapembedze satana (potsatira malangizo ake). 
Ndithu satana ngopandukira (Allah) Mwini chifundo chambiri.” 


45. E bambo wanga! Ndithu ine ndikuopa kuti chilango chingakukhudzeni 
chochokera kwa (Allah) Mwini chifundo chambiri, ndipo potero 
mdzakhala bwenzi la satana.” 


46. (Bambo wake) adati: “Kodi iwe ukuda milungu yanga, E iwe Ibrahim? 
Ngati susiya (kunyoza milungu yanga) ndikugenda ndi miyala; choncho 
ndichokere kwa nthawi yaitali (tisaonanenso).” 


[1] Tsiku la Qiyâma (chimaliziro), anthu oipa adzadandaula kwambiri. Tsiku limenelo 
kwa iwo lidzakhala tsiku lamadandaulo okhaokha, osatinso chinachake. M'buku la 
swahihi la Musilim muli hadisi ya Abi Saidi Khuduriyi (r.a). Iye adati: Ndithu Mtumiki 
(s.a.w) adati: “Pamene anthu olungama adzalowa ku munda wa mtendere ndipo anthu 
oipa ku Moto, imfa idzadza tsiku la chimalizirolo. Idzaoneka ngati nkhosa yabwino. 
Ndipo idzaikidwa pakati pa Munda wa mtendere ndi Moto. Tsono kudzanenedwa: 
“E inu eni munda wa mtendere! Kodi ichi mukuchidziwa?” Onse adzatukula makosi 
kuyang'ana nkuzati: “Inde iyo ndi imfa.” Kenako kudzanenedwa: “E inu anthu a ku 
Moto! Kodi ichi mukuchidziwa?” Onse adzatukula makosi awo kuyang'ana nkuzati: 
“Inde iyo ndi imfa.” Ndipo kudzalamulidwa kuti izingidwe. Kenako kudzanenedwa: “E 
inu eni munda wa mtendere! Khalani muyaya m’menemo, palibe imfanso. Ndiponso 
inu eni Moto khalani muyaya mmenemo palibe imfanso.” Kenako Mtumiki (s.a.w) 
adawerenga Ayah (ndime) yakuti: “Achenjeze za tsiku lamadandaulo aakulu....” 

47. (Ibrahim) adati: “Mtendere ukhale pa inu! Ndikupempherani 
chikhululuko kwa Mbuye wanga (ngakhale mwandipirikitsa). Ndithu 
iye amandichitira chisoni kwambiri.” 


48. “Ndipo ine ndikupatukirani ku zomwe mukuzipembedzazo kusiya Allah 
ndipo ndipempha Mbuye wanga; ndithu sindikhala watsoka popempha 
Mbuye wanga.” 


49. Ndipo pamene adawapatukira ndi zimene adali kuzipembedza kusiya 
Allah, tidampatsa iye Ishaq, ndi Ya'gub, ndipo aliyense wa iwo 
tidampanga kukhala m’neneri. 


50. Ndipo tidawapatsa iwo chifundo Chathu, ndi kuwayikira iwo kutchulidwa 
kwabwino, kwapamwamba (pakati pa zolengedwa). 


51. Ndipo mtchule Musa m'buku (ili). Ndithu iye adali wosankhidwa ndi 
woyeretsedwa: ndipo adali Mtumiki M’neneri. 


52. Ndipo tidamuitana kumbali yakudzanjadzanja la phiri la Turi, ndipo 
tidamuyandikitsa ndi kuyankhula Nafe momunong’ oneza. 


53. Ndipo mwachifundo Chathu tidampatsa (Mûsa) m'bale wake Harun 
kukhala mneneri (womuthangata) 





54. Mtchulenso m'buku (ili) Ismaila; ndithu iye adali woona palonjezo, 
ndipo adali Mtumiki Mneneri. 


55. Adali kulamula anthu ake Swala ndi Zakaat, ndipo kwa Mbuye wake 
adali woyanjidwa. 


56. Mtchulenso m'buku (ili) Idris, ndithu iye adali wonena zoona 
zokhazokha, Mneneri. 


57. Ndipo tidamunyamula (kumvika pa) malo apamwamba. 


58. Iwowo ndi omwe adawadalitsa Allah, mwa aneneri mu ana a Adam, 
ndi (m’mbumba ya) amene tidawatenga pamodzi ndi Nuh (m’chombo), 
ndi m’mbumba ya Ibrahim ndi Israyeli, ndi amene tidawaongola ndi 
kuwasankha. Ndipo zikawerengedwa kwa iwo Ayah za (Allah) Mwini 
chifundo chambiri, amagwa ndi kulambira uku akulira. 

59. Koma pambuyo pa iwo padadza anthu oipa. Adasokoneza Swala 
(adasiya kupemphera) natsatira zilakolako zoipa; choncho adzakumana 
ndi chilango choipa. 


60. Kupatula amene ati alape ndikukhulupirira ndikuchita zabwino; iwowo 
adzalowa ku Munda wamtendere ndipo sadzachitidwa chinyengo pa 
chilichonse. 


61. Munda wamuyaya umene (Allah) Wachifundo chambiri walonjeza 
akapolo Ake mobisika, ndithu lonjezo Lake ndilakudza. 


62. Sakamva m’menemo mawu achibwana, koma mawu a mtendere; ndipo 
akapeza rizq (chakudya) lawo m”menemo m’mawa ndi madzulo. 


63. Umenewo ndiwo Munda wamtendere umene tikawapatsa ena mwa 
akapolo athu omwe adali oopa Allah. 


64. (Mtumiki adapempha Gabriel kuti akhale akum’bwerera pafupipafupi. 
Ndipo Gabriel adamuuza kuti): “Ndipo sitimatsika koma mwa lamulo la 
Mbuye wako. Zapatsogolo pathu ndi zapambuyo pathu ndi zapakati pa 
zimenezi zonse Nzake (akuzidziwa bwinobwino). Ndipo Mbuye wako 
sali woiwala.” 


65. “Mbuye wa thambo ndi nthaka ndi zapakati pa izo: Choncho mpembedze 
Iye basi. Ndipo pitiriza ndikupirira popembedza Iye. Kodi ukumudziwa 
(wina) yemwe ali wofanana Naye (Allah)?” 

66. Ndipo munthu (wokanira) amanena: “Kodi ndikadzafa nzoonadi kuti 
Ndidzatulutsidwa (m’manda) nkukhala wamoyo?” 


67. Kodi munthu sakumbukira kuti tidamulenga kale pomwe sadali 
chilichonse? 

68. Choncho ndikulumbira Mbuye wako, ndithu tidzawasonkhanitsa iwo 
pamodzi ndi asatana; ndipo tidzawafikitsa m’mphepete mwa Jahannam 
uku atagwada. 


69. Kenako, m’gulu lililonse tidzachotsamo yemwe adali wopyola malire 
polakwira (Allah) Mwini chifundo chambiri. 

70. Ndipo Ife tikuwazindikira kwambiri amene ali oyenera kulowa m’Moto. 


71. Ndipo palibe aliyense mwa inu koma adzaifika (Jahannamyo). Ndithu 
ili ndi lamulo la Mbuye wako lomwe lidalamulidwa kale. 


72. Ndipo kenako tidzawapulumutsa amene ankaopa Allah, ndipo 
osalungama tidzawasiya m’menemo atagwada. 





73. Ndipo Ayah Zathu zomveka bwino zikawerengedwa kwa iwo, omwe 
sadakhulupirire amanena kwa omwe akhulupirira: “Ndi gulu liti pa 
magulu awiri awa, (lanu ndi lathu) lomwe lili ndi pokhala pabwino 
ndikukhalanso ndi anthu olemekezeka?” 


74. Ndipo mibadwo yambiri tidaiononga patsogolo pawo, yomwe idali ndi 
ziwiya zabwino ndi maonekedwe abwino. 


75. Nena: “Amene ali mkusokera, (Allah) Mwini chifundo chambiri 
amuonjezera nthawi yamoyo kufikira azione zomwe akulonjezedwa 
- kapena chilango kapena kudza nthawi (ya Oiyama) - pamenepo 
ndipomwe adzadziwa kuti ndani mwini kukhala pamalo poipa, ndi 
mwini wa ankhondo ofooka (iwo kapena Asilamu)?” 


76. Ndipo Allah amawaonjezera chiongoko amene aongoka. Ndipo zochita 
zabwino zonkerankera (mpaka tsiku lachimaliziro), ndizo zili zabwino 
kwa Mbuye wako monga mphoto, ndiponso ndiko kobwerera kwabwino, 
(osati za mdziko zomwe anthu osalungama akunyadira). 


77. Kodi wamuona yemwe watsutsa Ayah Zathu ndikunena kuti: “Ndithu 
ndidzapatsidwa chuma ndi ana (pa tsiku lachimaliziro monga momwe 
andipatsira pano pa dziko?)” 


78. Kodi adadziwa zamseri, kapena adalandira lonjezo kwa Allah mwini 
chifundo Chambiri (kotero kuti ali ndi chikhulupiliro pa zimene 
akunenazo)?. 


79. Sichoncho, ndithu tikulemba zonse zomwe akunena, ndipo 
tidzamuonjezera nyengo yotalika m'chilango. 

80. Ndipo tidzamlowa mmalo zimene akunenazi, (chuma ndi anawo), 
nadzatidzera ali yekhayekha (wopanda chuma ndi zonse zomwe 
ankanyadira). 

81. Eti adzipangira milungu ina m’malo mwa Allah kuti milunguyo iwapatse 
mphamvu (ndi ulemelero). 

82. Iyayi! Idzawakanira mapemphero awo ndikuwaukira. 

83. Kodi suona kuti Ife timawatuma asatana kwa osakhulupirira ndipo 
akuwakhwirizira kwambiri (kuchita zoipa)? 


84. Choncho, usawachitire changu (kuti alangidwe tsopano), ndithu Ife 
tikuwawerengera chiwerengero (cha masiku awo; masiku akakwana, 
tiwalanga). 


85. (Kumbukira iwe Mtumiki) tsiku lomwe tidzawasonkhanitsa oopa (Allah) 
kunka nawo kwa Mwini chifundo Chambiri ali m”magulumagulu monga 
nthumwi (Zake kuti apatsidwe ulemu). 


86. Ndipo oipa tidzawakusa kunka nawo ku Moto ali ndi ludzu lalikulu 
monga momwe ziweto zimathamangira kupita kumadzi zikakhala ndi 
ludzu lalikulu). 


87. Sadzakhala ndi mphamvu yoombolera (ena) koma kupatula omwe 
adagwiritsa lonjezo la (Allah) Mwini chifundo chambiri. 


88. Ndipo (osakhulupirira omwe ndi Ayuda ndi Akhirisitu) akuti: “(Allah) 
Mwini chifundo chambiri wadzipangira mwana!” 


89. Ndithu mwadza ndi chinthu choipitsitsa (pazimene mukunenazi). 


90. Thambo layandikira kusweka ndi mawuwo, ndipo nthaka kuphwasuka, 
ndipo mapiri kugwa ndikudukaduka. 


91. Chifukwa chakumunamizira (Allah) Mwini chifundo chambiri kuti ali 
ndi mwana. 


92. Ndipo nkosayenera kwa (Allah) Mwini Chifundo chambiri kudzipangira 
mwana. 

93. Palibe aliyense yemwe ali kumwamba ndi pansi koma adzadza kwa 
(Allah) Mwini Chifundo chambiri ali kapolo (Wake). 


94. Ndithu (Allah) wawadziwa mokwanira ndipo adzawawerenga aliyense 
payekhapayekha. 


95. Ndipo, aliyense wa iwo adzadza kwa Iye (Allah) ali payekhapayekha. 


96. Ndithu amene akhulupirira ndikumachita zabwino, (Allah) Mwini 
chifundo chambiri adzaika chikondi pakati pawo. 


97. Ndithu taifewetsa (Qur’an) m’chiyankhulo chako kuti ndi iyo uwawuze 
nkhani zabwino oopa Allah ndipo ndi iyo uwachenjeze anthu amakani. 


98. Kodi ndi mibadwo ingati tidaiononga patsogolo pawo? Kodi ukumuona 
mmodzi wa iwo, kapena ukumva mgugu wawo? 

Sa Sûrat 20. Tâ-Hâ Bs 


Sura iyi idavumbulutsidwa ku Makka kupatula Ayah ziwiri zomwe 
ndi Ayah ya 130 ndi 131. Sura iyi yayamba ndi malembo awiri omwe 
akusonyeza kuti Qur’an njachidule ndi yomveka. Ndipo pambuyo pa 
malembo awiri, Surayi yafotokoza za ulemelero wa Qur’an ndi kutukuka 
kwa Yemwe adaivumbulutsa, yemwe ndi Allah, Woyera, Mwini thambo 
ndi nthaka, Wodziwa zobisika zonse. 








Surayi yafotokozanso nkhani ya Mtisa ndi Farawo ndi momwe utumiki 
wa Mûsa udayambira. Ndikutinso iye (Musa) adapempha Allah kuti 
asankhe Harun kukhala mthandizi wake. Ndipo yafotokozanso momwe 
Musa, Harun ndi Farawo adakumanirana pomwe adali kuopa kukumana 
naye chifukwa cha kuipa mtima kwake ndi nkhanza zake. Ndipo Allah 
wafotokozanso momwe Musa (a.s) adaleredwera. 


M'surayi mulinso za momwe Musa ndi Farawo ankabwezerana 
mawu, komanso pakati pa Mtisa ndi amatsenga, ndi mantha a Musa 
ngati amatsenga atapambana. Ndipo mulinso mawu oti pomwe Musa 
adaponya ndodo yake, idameza zingwe za amatsenga zomwe zimaoneka 
ngati njoka. Ndipo yafotokonzanso mathero a zochitachita za amatsenga, 
kuti iwo adakhulupirira ndipo Farawo adawalanga chifukwa cha 
kumkhulupirira Musa. 


Surayi yafotokozanso za kupulumuka kwa Musa ndi ana a Israyeli 
kuchiwembu cha Farawo ndi momwe Farawo adamizidwira m’madzi. 
Izi zidachitika pamene Musa adamenyetsa ndodo panyanja ndipo madzi 
adagawikana, iwo nkulowapo. Ndipo naye Farawo adatsatira. 


Surayi yatinso pamene Mtsa adaoloka, adaitanidwa ku phiri 
ndi Allah kuti akanene naye. Ndipo iye atapita kuphiri, Samiriyyu 
adawasokoneza ana a Israyeli powalangiza za kupembedza mwana 
wa ng'ombe wopangidwa ndi golide. Pa zomwe zidachitikazi, Mtisa 
adakwiya kwambiri kotero kuti adagwira mutu wa m'bale wake Harun 

ndi kumaukoka. Komanso Surayi yafotokoza za chilango chomwe 
chidampeza Samiriyyu. Ndipo Allah wasonyeza phunziro lomwe lili 
m’nkhani ya Musa ndi aneneri ena. Ndipo kumalekezero kwa surayi kuli 
malangizo a kupirira, kupewa makhalidwe oipa ndikufunika kwa Swala. 


Kothera kwenikweni Surayi yalongosola za chilango chomwe 
osakhulupirira adzalandira, ndi mtendere womwe anthu abwino adzapeza. 





M'dzina la Allah Wachifundo chambiri, Wachisoni chosatha. 
1. Ta-Ha!! 
2. Sitidakuvumbulutsire iwe Qur’an kuti uvutike (nayo). 


3. Koma kuti ikhale ulaliki ndi chikumbutso kwa yemwe akuopa 
(ndikudzichepetsa kwa Allah). 


4. Chovumbulitsidwa chochokera kwa Yemwe adalenga nthaka ndi thambo 
lotukuka kumwamba. 


5. (Iye ndi Allah), Wachifundo Chambiri; pa Arsh (Mpando wachifumu) 
adakhazikika, (kukhazikika koyenerana ndi ulemelero Wake kopanda 
kukufanizira ndi kukhazikika kwa chilichonse; pakuti Iye salingana ndi 
chilichonse pa chikhalidwe ndi mbiri Zake). 


6. Zonse za kumwamba ndi za pansi ndi za pakati pake ndi za pansi pa 
nthaka, nza Iye. 


7. Ndipo ngati ulankhula mokweza mawu, (iwe munthu), ndithu Iye 
akudziwa zobisika ndi zobisika kwambiri (zomwe mwazibisa mu mtima 
mwanu).”! 


[1] Allah wapamwamba wayamba Sura iyi ndi malembo awa awiri potchalenja omwe 
akutsutsa zoti Qur'an idachokera kwa Allah, kuti atalemba yawo Our'"an yomwe 
malembo ake omwewa omwe iwo akuwadziwa bwino ndipo amawayankhula. 
Koma alephera kutalitali kulemba buku ndi nzeru zawo monga ili. Ndipo kulephera 
kwawo kulemba buku longa ili, ndiumboni kuti bukuli lidachokera kwa Allah. 


[2] M’ndime iyi Allah akuuza munthu kuti Iye akudziwa zonse zimene munthu amayankhula 
mokweza mawu ndi zimene munthu amayankhula ndi anzake mobisa, ngakhalenso 
zomwe mtima wake umamnong’oneza. 

8. Allah! Palibe wopembedzedwa mwachoonadi koma Iye. Iye ali ndi maina 
abwino (ndi mbiri zabwinonso). 


9. Ndipo kodi yakufika nkhani ya Mûsa? (Yomwe njododometsa)?!"! 


10. Pamene adaona moto adauza banja lake: “Yembekezani (pano); ndithu 
ndaona moto; mwina ndingakakutengereni chikuni chamoto (kuti 
muothe), kapena ndikapeza ondiongolera njira pa motopo. 


11. Koma pamene adaudzera motowo Anaitanidwa (kuti), “E, iwe Musa! 


12. Ndithu ine ndine Mbuye wako! Vula nsapato zakozo; ndithu iwe uli pa 
chigwa chopatulika, chotchedwa Tuwa.” 


13. Ndipo Ine ndakusankha (kuti ukhale Mtumiki); choncho mvera zonse 
zomwe zikuvumbulutsidwa (kwa iwe). 


14. Ndithu Ine ndine Allah palibe wopembedzedwa mwachoonadi koma 
Ine; choncho ndipembeze, pemphera Swala moyenera pondikumbukira. 








15. Ndithu nthawi ya tsiku lachimaliziro idza; (choncho ikonzekere ndi 
ntchito zabwino); ndikuibisa dala (kwa anthu) kuti mzimu uliwonse 
udzalipidwe zimene udachita.”! 


[1] Ibun Abbas adati: “Izi zidali choncho Musa pamene adakwaniritsa chipangano cha 
nthawi imene adapangana ndi m’neneri Shuaibu chakuti amuwetere mbuzi kwa zaka 
8 kapena 10, adachoka ulendo kubwerera kwawo ku Iguputo pamodzi ndi banja lake; 
ndipo adasokera njira. Udali usiku wamdima wozizira. Adayesa kupekesa moto kuti 
awothe koma adalephera. Ndipo ali choncho, adangoona moto chapatali kumbali 
yakumanja kwa njira. Pamene adauona adauganizira kuti ndi moto weniweni, pomwe 
udali moto woyera wakuunika kwa Allah. Udali kuyaka mu mtengo wamasamba 
obiriwira. Ndipo adangomva Mbuye wake akumuitana: “E iwe Musa! Ine ndine Mbuye 
wako. Ndikukuyankhula; vula nsapato zako.” 


Womasulira Qur’an adati cholinga chakubisa kudza kwa tsiku la chimaliziro, ndi 
nthawi ya imfa ya munthu ndikuti Allah wapamwambamwamba adalamula kuti 
sangavomereze kulapa tsiku la chimaliziro litadza, ndi nthawi ya imfa itamufikira 
munthu. Anthu akadadziwa nthawi yeniyeni ya chimaliziro ndi nthawi yakudza kwa 
imfa yawo, akadakhala akuchita zinthu zoyipa naakhala ndi chiyembekezero choti 
adzalapa nthawi ikayandikira, nadzapulumuka kuchilango cha Allah. Koma Allah 
anabisa zimenezo kuti anthu akhale tcheru nthawi zonse ndikukhala okonzekera za imfa 
ndi za tsiku la chimaliziro kuti zingawadzere modzidzimutsa. 

16. Ndipo asakutsekereze (ku khulupirira) zimenezo yemwe saikhulupirira 
(Kiyamayo), ndipo akungotsata zilakolako za mtima wake; kuopa kuti 
Ungadzaonongeke.” 


17. “Kodi nchiyani icho chili kudzanja Lako ladzanjadzanja, iwe Mûsa?” 


18. (Mûsa) adati: “Iyi ndi ndodo yanga, ndimaitsamira (poyenda) ndi 
kuphopholera masamba a mbuzi zanga; ndiponso (m’ndodomo) muli 
zina zondithandiza.”!! 


19. (Allah) adati: “Iponye iwe Mûsa!” 
20. Ndipo adaiponya; pompo idasanduka njoka yoyenda mothamanga. P! 


21. (Allah) adati: “Igwire, usaope. Tiibwezera m’chikhalidwe chake 
Choyamba.” 


22. “Ndipo lipane dzanja lako m’khwapa mwako lituluka lili loyera (ngati 
kuwala kwadzuwa ndi mwezi). Osati mwamatenda, (ichi chikhala) 
chozizwitsa china.”P! 


23. “Kuti tikusonyeze zina mwa zozizwitsa zathu, zazikuluzikulu.” 
24. “Pita kwa Farawo, ndithu iye wapyola malire.” 
25. (Musa) adati: “E Mbuye wanga! Nditsakulireni chifuwa changa.” 


26. “Ndi kundifewetsera ntchito yangayi (imene mwandipatsa kuti 
uthengawu ndikaufalitse m’njira yoyenera).” 


[1] Womasulira adati yankho lakuti: “Iyi ndi ndodo yanga,” lidali yankho lokwana. 
Koma iye adaonjezera payankho mawu ena amene sadamufunse chifukwa chakuti 
pomwe adalipo padali pamalo poyenera kutambasula mawu pakuti Allah ndiye adali 
kuyankhula naye popanda mkhalapakati. Uku kudali kuti amve kukoma koyankhulana 
ndi Allah. Pajatu mawu a wokondedwa amatonthoza moyo ndipo amachotsa kutopa 
kwa mtundu uliwonse. 


[2] Ibun Abbas adati ndodoyi idasanduka chinjoka chachimuna chomwe chidali kumeza 
miyala ndi mitengo. Pamene Musa adachiona chikumeza chilichonse adachiopa. 
Nkhaniyi ikupezeka m'buku la Ourtubi, volume 11, tsamba la 190. 


[3] Ibun Kathiri adati Musa ankati akalilowetsa dzanjalo mkhwapa mwake kenako 
nkulitulutsa, limatuluka lili kung'anima ngati chiditswa chamwezi popanda chonyansa 
chilichonse. Ichi chidali china mwa zozizwitsa zake. 

27. “Ndipo masulani mfundo yomwe ili ku lirime kwanga, (ndimasulireni 
kumangika kwa lirime langa kuti mawu anga akakhale opanda 
chibwibwi).”!! 


28. “Kuti (anthu) akamvetse mawu anga.” 

29. “Ndipo ndipatseni nduna (mthandizi) yochokera kubanja langa.” 
30. “Mbale wanga Harun.” 

31. “Limbitsani nyonga zanga ndi iye.” 

32. “Ndipo mphatikeni ku ntchito yangayi.” 

33. “Kuti tikulemekezeni kwambiri.” 

34. “Ndi kukutamandani kwabasi.” 





35. “Ndithu inu (nthawi zonse) mumationa (ndi kutisunga).” 
36. (Allah) adati: “Ndithu wapatsidwa zomwe wapempha, E, iwe Musa.” 


37. “Ndipo ndithu tidakuchitira ubwino nthawi ina (popanda iwe 
kutipempha).” 


38. “Pamene mayi wako tidamuzindikiritsa zimene tidamzindikiritsa (kuti 
azichite).” 


39. (Kuti): “Mponye (mwanayo) m'bokosi ndipo ponya bokosilo mu 
mtsinje; ndipo mtsinje umponya m’mbali kuti amtenge mdani wanga ndi 
mdani wake (ndi kuti aleredwe mwaubwino ndi Farawo); ndipo ndidaika 
kukondeka pa iwe kochokera kwa Ine (kuti ukhale wokondedwa ndi 
anthu onse) ndikuti uleredwe moyang’aniridwa ndi Ine.” 


Musa adali wachibwibwi koma chibwibwi chake sichinali chachibadwa. Kuyamba 
kwa chibwibwi chake kudali motere: Kumayambiliro amoyo wake adali kukhala 
m’nyumba ya Farawo. Ndipo nthawi ina Farawo adamuika pamiyendo yake iye ali 
mwana. Musa adakoka ndevu za Farawo ndi dzanja lake. Ndipo Farawo adakwiya 
natsimikiza zomupha. Ndipo Asiya, mkazi wake, adati kwa iye: “Iyeyu sazindikira. 
Ndipo ndikusonyeza zimenezo kuti udziwe.Yandikitsani kwa iye makala awiri ndi 
ngale ziwiri. Ngati atola ngalezo ndiye kuti akuzindikira. Koma akatola khala lamoto, 
apo uzindikira kuti ameneyu sazindikira kanthu. Choncho Farawo adamuyandikizira 
zonsezo ndipo iye adatola khala lamoto nkuliponya mkamwa mwake. Potero palirime 
lake padali kachipsera. Nkhaniyi ikupezeka m’buku la Tabariyi, volume 16 tsamba 159. 

40. (Kumbuka) pomwe mlongo wako ankayenda (kunka kubanja 
la Farawo) Ndipo adati: “Kodi ndikulondolereni munthu amene 
angathe kumlera?” Ndipo tidakubwezera kwa mayi wako kuti maso 
ake atonthole, ndipo asadandaule. Ndipo kenaka udapha munthu 
(mwangozi), ndipo tidakupulumutsa ku madandaulo; tidakuyesa 
ndi mayeso ambiri. Udakhala zaka zambiri ndi anthu a ku Madiyan. 
Kenaka wabwera (apa) monga mwachikonzero, E, iwe Musa!!! 


41. Ndipo ndakusankha ndekha (kuti ukhale Mtumiki Wanga). 


42. Pita iwe ndi m'bale wako ndi zozizwitsa Zanga, ndipo musatope 
(musasiye) kundikumbukira. 


43. Pitani kwa Farawo, ndithu iye wapyola malire. 


44. Kamuuzeni mawu ofewa mwina akalingalira (uthengawo) kapena 
akaopa. 


45. (Iwo) adati: “Mbuye wathu ndithu ife tikuopa kuti angatimbwandire 
kapena kutipyolera malire (tisananene kanthu).” 


46. (Allah) adati: “Musaope. Ndithu Ine ndili nanu pamodzi. ndikumva, 
ndiponso ndikuona.” 


47. Choncho mpitireni, ndikumuuza (kuti): “Ndithu ife ndife atumiki a 
Mbuye wako. Asiye ana a Israyeli achoke ndi ife, ndipo usawazunze; 
ndithu takudzera ndi chozizwitsa chochokera kwa Mbuye wako 


[1] Omasulira adati: Pamene adamtola Musa akubanja la Farawo sadali kuyamwa bele 
la mkazi aliyense, amakana, chifukwa Allah adamuletsa kuyamwa mawere aakazi 
ena oyamwitsa. Ndipo mayi wake adali ndi madandaulo ndi chisoni atamponya 
mumtsinje, ndipo adamulamula mlongo wake kunka nafufuza za mwanayo. Pamene 
adafika kunyumba ya Farawo, adamuona. Adati: “Kodi ndikulondolereni mkazi 
wokhulupirika, waulemu kuti azikuyamwitsirani mwanayo?” Ndipo iwo adati: “Pita 
kamtenge.” Choncho adadza ndi mayi wa Musa. Pamene adatulutsa bere lake, Musa 
adayamwa. Choncho mkazi wa Farawo adasangalala kwabasi namuuza make Musa: 
“Dzikhala pamodzi nane kunyumba yachifumu.” Iye adati: “Sindingathe kusiya 
nyumba yanga ndi ana anga. Koma ndimtenga ndipo ndikhala ndikudza naye nthawi 
iliyonse ukamufuna.” Mkazi wa Farawo adavomereza ndi kumchitira zabwino mayiyo. 
Ili ndilo tanthauzo la mawu a Allah akuti: “Tidakubwezera kwa mayi wako kuti diso 
lake litonthole, asadandaule.” 

(chomwe ndi mboni yathu pa zomwe tikukuuzazi), ndipo mtendere 
ukhala pa yemwe atsate chiwongoko.” 


48. “Ndithu zavumbulutsidwa kwa ife kuti chilango chiwapeza amene 
akutsutsa (zimenezi) ndikuzitembenukira kumbali.” 


49. (Farawo) adati: “Kodi Mbuye wanu ndani, iwe Musa?” 


50. (Misa) adati: “Mbuye wathu ndi yemwe adapatsa chinthu chilichonse 
chilengedwe chake, kenako adachiongolera (kutsata chimene 
chikulingana ndi chilengedwe chake).” 


51. (Farawo) adati: “Nanga mibadwo yakale ili bwanji, (imene idapita iwe 
usadadze?”) 


52. (Musa) adati: “Kudziwa kwa zimenezo nkwa Mbuye wanga, 
m’kaundula (Wake momwe mwasonkhanitsidwa chilichonse), Mbuye 
wanga sasokera, ndipo saiwala. 


53. Yemwe adakupangirani nthaka monga choyala, ndipo m”menemo 
adakuikirani njira ndikutsitsa madzi kuchokera kumwamba.” Ndipo 
kupyolera m’madziwo tidameretsa mmera wosiyanasiyana. 


54. Idyani ndikudyetsa ziweto zanu. Ndithu m’zimenezo muli zisonyezo 
kwa eni nzeru. 


55. Kuchokera (m’nthaka) umu tidakulengani, ndipo momwemo 
tidzakubwezani, ndipo kuchokera m’menemo tidzakutulutsani nthawi 
ina (muli moyo). 

56. Ndipo, ndithu tidamuonetsa (Farawo) zozizwitsa zathu zonse, koma 
adatsutsa ndipo adakana. 

57. Adati: “Kodi watidzera kuti utitulutse m’dziko lathu, ndi matsenga ako, 
E, iwe Mûsa! 


58. Choncho nafe tikubweretsera matsenga onga amenewo! Choncho ika 
lonjezo (la msonkhano) pakati pathu ndi iwe; lonjezo lomwe tisaliswe 
ife ndi iwe, (tidzakumane) pamalo poyenera.” 


59. (Mûsa) adati: “Lonjezo lanu likhale pa tsiku lodzikongoletsa (tsiku la 
chikondwelero), ndipo anthu adzasonkhanitsidwe m’mawa.” 

60. Ndipo Farawo adabwerera ndikusonkhanitsa matsenga ake, ndipo 
kenako adabwera (ndi amatsenga ake pa tsiku la chipanganolo).!" 


61. Musa adawauza: “Tsoka kwa inu! Musampekere bodza Allah, kuopera 
kuti angakuphwasuleni ndi chilango. Ndipo, ndithu wataika amene 
akupeka bodza.” 


62. Choncho (amatsengawo) adakangana pakati pawo pa zinthu zawo ndipo 
adakambirana mwachinsinsi. 


63. (Two) adati (mkunong'onezana kwawo): “Ndithu anthu awiriwa ndi 
amatsenga; kupyolera mmatsenga awo akufuna kukutulutsani m’dziko 
mwanu, ndikuchotsa chikhalidwe chanu chomwe chili chabwino.” 


64. “Choncho sonkhanitsani matsenga anu (onse), kenako mudze (kwa 
iwo) mutandanda pamzere; ndithu lero, apambana amene akhale 
wapamwamba.” 


65. (Iwo) adati: “E iwe Musa! Kodi ukhale ndiwe woyamba kuponya 
(matsenga ako), kapena tikhale oyamba ndife kuponya?” 


66. (Musa) adati: “Koma inu ndinu muponye!” (Choncho adaponya 
matsengawo). Mwadzidzidzi zingwe zawo ndi ndodo zawo zamatsenga 
awo, zimaoneka pamaso pake (Mûsa) kuti zikuyenda mothamanga. 


67. Ndipo Musa adadzazidwa ndi mantha mu mtima mwake. 
68. Tidati: “Usaope (zomwe ukuzionazi), ndithu iwe ukhala wopambana.” 


69. “Ndipo ponya chimene chili kudzanja lako ladzanjadzanja (ndodo); 
chimeza zomwe apanga; ndithu iwo apanga matsenga a mfiti ndipo mfiti 
siingapambane paliponse pamene yadza.””! 


[1] Ibun Abbas adati: Amatsenga adali okwana 72. Ndipo wamatsenga aliyense adagwirizira 
m’manja mwake chingwe ndi ndodo. Izi zidalembedwa m'buku la Tabari, Volume 11, 
tsamba 214. 


[2] Ibun Kathir adati: Pamene Musa adaponya ndodo idasanduka chinjoka chachikulu 
chokhala ndi miyendo ndi khosi ndi mutu ndi mano. Chidayamba kutsatira zingwezo 
ndi ndodozo mpaka chidameza zonsezo uku anthu akuona masomphenya masana. 
Amatsenga ataona zimenezo, adazindikira mwachitsimikizo kuti kusanduka kwa 
ndodoyo kukhala chinjoka sikudali kwaufiti kapena matsenga. Koma chidali choonadi 

70. Choncho amatsenga adagwa molambira uku akuti: “Tamkhulupirira 
Mbuye wa Harun ndi Musa.” 


71. (Farawo) adanena: “Ha! Mwamkhulupirira ndisadakupatseni chilolezo? 
Ndithu iye ndi mkulu wanu amene adakuphunzitsani matsenga! 
Choncho ndikudulani manja anu ndi miyendo yanu, mosemphanitsa:; 
(dzanja lakudzanjadzanja ndi mwendo wakumanzere. Pomwe wina, 
mkono wakumanzere ndi mwendo wakudzanjadzanja), ndipo kenako 
ndikupachikani pa mathunthu a mitengo ya kanjeza; ndithu mudziwa 
(panthawiyo) kuti ndani mwa ife, (ine kapena Mulungu wa Mûsa), 
wachilango chaukali ndi chopitilira.”!"! 


72. (Amatsenga) adati: “Sitisankha iwe kusiya zomwe zatidzera; zisonyezo 
zachoonadi zoonekera poyera! Ndipo tikumlumbilira Yemwe adatilenga, 
(sitikusankha iwe), chita zomwe ufuna kuchita; ndithu iwe utha kupititsa 
chiweruzo chokhudzana ndi moyo uno wapansi, basi.” 


73. “Ndithu takhulupirira Mbuye wathu kuti atikhululukire zolakwa zathu 
ndi matsenga amene watikakamiza (kuchita); ndipo Allah ndi Yemwe ali 
Wabwino ndi Wamuyaya (osati iwe).” 


74. Ndithu amene adzadze kwa Mbuye wake uku ali wamachimo, adzapeza 
moto wa Jahannam; sadzafa m’menemo, ndipo sadzakhalanso ndi moyo 
wabwino. 


75. Koma amene adzamdzera uku ali wokhulupirira, yemwe adachita 
ntchito zabwino, iwo ndi amene adzapeze ulemewero wapamwamba. 


76. Minda yamuyaya, yomwe pansi pake (ndi patsogolo pake) pakuyenda 
mitsinje. Adzakhala mmenemo nthawi yaitali. Ndipo zimenezo ndi 
mphoto za yemwe wadziyeretsa. 


77. Ndipo ndithu Musa tidamtumizira chivumbulutso, (tidamzindikiritsa 
kuti): “Yenda usiku ndi akapolo Anga (kutuluka m’dziko la Iguputo,) 
chopanda chipeneko. Ndipo pamenepo onse adagwa ndi kulambira Allah. Tero chizizwa 
cha Allah chidatsimikizika. Koma zopanda pake zidapita pachabe. 


[1] Imam Qurtubi adati: Ndithudi Farawo pa mawu akewa adalinga kuti asokoneze anthu 
kuti asatsatire amatsengawo kuopera kuti angakhulupirire monga iwo adakhulupilira. 

ndipo ukawapangire panyanja njira youma, ndipo usaope kukupeza 
adani ndiponso usaope (kumira).” 


78. Choncho Farawo pamodzi ndi ankhondo ake, adawatsata, ndipo 
m’nyanjamo chidawaphimba chimene chidawaphimba. 


79. Ndipo Farawo adawasokeretsa anthu ake, ndipo sadawaongolere. 


80. E inu ana a Israyeli! Ndithu tidakupulumutsani kwa mdani wanu, 
ndipo tidakulonjezani (kuti mudze) mbali yakudzanjadzanja ya phiri 
(kuti tikupatseni malamulo ndi zina), ndipo tidakutsitsirani Manna ndi 
Saluwa. 


81. Idyani zinthu zabwino zomwe takupatsani, ndipo musapyole malire pa 
zimenezo kuti mkwiyo Wanga usakutsikireni; ndipo amene mkwiyo 
Wanga wamtsikira, ndiye kuti ameneyo waonongeka. 


82. Ndipo ndithu Ine ndi Wokhululuka kwambiri kwa amene walapa ndi 
kukhulupirira, ndikuchita ntchito zabwino, kenako ndikutsata chiongoko 
mwaubwino. 


83. “Nchiyani chakufulumizitsa (kudza kuno) kusiya anthu ako, E, iwe 
Masa?!) 

84. Adati: “Iwo ali pambuyo panga akunditsata. Ndachita changu kudza 
kwa Inu, Mbuye wanga, kuti mundiyanje kwambiri.” 


85. (Allah) adati: “Ndithu Ife tawayesa Mmayeso anthu ako 
pambuyo pako; tero Samiriyyu wawasokeretsa.”?! 


86. Mûsa adabwerera kwa anthu ake ali wokwiya ndi wodandaula. 


[1] Imam Zamakhshari adati: “Musa pamodzi ndi nthumwi zomwe adazisankha zochokera 
mwa anthu ake, adamka ku phiri monga panyengo yomwe idaikidwa. Kenako iye 
adatsogola nasiya m'buyo anthu chifukwa chakhumbo ndi kufunitsitsa kumva mawu 
a Mbuye wake.” 


[2] Samiriyyu ameneyu adali wamatsenga, wachiphamaso (munafiq), wochokera ku 
mtundu wa anthu opembedza ng'ombe. 

Adati: “E inu anthu anga! Kodi Mbuye wanu sadakulonjezeni lonjezo 
labwino? Kapena nyengo yalonjezolo idatalika kwa inu? Kapena 
mudafuna kuti mkwiyo ukutsikireni kuchokera kwa Mbuye wanu; 
tero mwaswa lonjezo langa”? 


87. (Iwo) adati: “Sitidaswe lonjezo lako mwachifuniro chathu; koma 
tidasenzetsedwa mitolo ya zodzikometsera za anthu (ziwiya zagolide 
zomwe tidabwereka kwa akazi a chimisiri), ndipo tidaziponya (pa moto, 
ndipo zidasungunuka ndikupangidwa mwana wang’ombe.) Ndipo 
momwemonso Samiriyyu adaponya.” 


88. Ndipo adawatulutsira (kuchokera m’golide wosungunukayo) mwana 
wang'ombe wokhala ndi thupi lokwanira, yemwe amatulutsa mawu 
(ngati kulira kwa ng'ombe), (iwo) adati: “Uyu ndi mulungu wanu 
ndiponso mulungu wa Musa, koma (Musa) wamuiwala, (choncho 
wapita kukamfuna ku phiri)!” 


89. Kodi sadaone kuti (mwana wang'ombe) sabweza mawu kwa iwo, 
ndiponso sangathe kudzetsa matsautso kwa iwo ngakhale zothandiza. 


90. Ndipo ndithu Harun adawauza kale (kuti): “E inu anthu anga! Ndithu 
inu mwasokonezeka ndi (chinthu) ichi. Ndithu Mbuye wanu ndi (Allah) 
Wachifundo chambiri; choncho nditsateni, ndipo mverani lamulo langa, 
(siyani kupembedza fano ili).” 


91. (Two) adati: “Sitisiya ngakhale pang’ono kumpembedza. Kufikira Mûsa 
abwelere kwa ife.” 


92. (Pamene Musa adabwerera) adati: “E iwe Harun! Nchiyani chidakuletsa 
pamene udawaona atasokera,” 


93. Kuti usanditsate? Udanyozera lamulo langa?” 


94. (Harun) adati: E iwe mwana wa mayi anga! Usagwire ndevu zanga, 
ngakhale mutu wanga (poukoka chifukwa cha mkwiyo). Ndithu ine 
ndidaopa (kuchoka ndi ena, kusiya ena) kuti ungati: “Wawagawa ana a 
Israyeli, ndipo sudayembekezere mawu anga.” 


95. (Misa) adati: “E iwe Samiriyyu! Nchiyani wachita?” 

96. (Iye adati:) “Ndidaona zomwe sadazione (ena) ndipo ndidatapa pang’ono 
mapazi a Mtumiki (Gabriele) ndikuwaponya (mu fano la mwana wa 
ng'ombe). Ndipo zimenezi ndi zomwe zidakomera mtima wanga." 


97. (Musa) adati: “ Choka, ndithu pa iwe (pali chilango) pa moyo (wako) 
choti uzingonena (kuti): “Musandikhudze musandikhudze.” (Ndipo 
palibe amene adzakuyandikira ndipo iwe sudzayandikira aliyense). 
Ndithu pa iwe pali lonjezo la (Allah) losaswedwa; ndipo muyang’ane 
mulungu wako, yemwe wakhala ukupitiriza kumpembedza. Timtentha, 
kenako chipala chakecho tichimwaza m’nyanja. 


98. Ndithu wompembedza wanu, ndi Allah Yekha, Yemwe, palibe woti 
nkupembedzedwa mwachoonadi koma Iye. Ndipo wakwanira pa 
chilichonse kuchidziwa ndi nzeru (Zake zopanda malire). 


99. Umo ndi momwe tikukusimbira nkhani za (zinthu) zomwe zidatsogola 
(za aneneri). Ndithu takupatsa uthenga waukulu kuchokera kwa Ife 
(omwe ndi Qur’an). 


100. Amene aunyozere, ndithu iye tsiku la Qiyâma adzasenza mitolo (ya 
machimo). 


101. Adzakhala m’menemo m’chilango. Ndipo ndi zoipa zedi (kwa anthu) 
kusenza mitolo (imeneyo) tsiku la Qiyâma, 


102. (Kumbuka Mtumiki Muhammad {s.a.w}), tsiku lomwe lipenga 
lidzaimbidwa. Ndipo tidzasonkhanitsa oipa tsiku limenelo maso awo ali 
a buluu (blue, chifukwa cha mantha). 


103. Adzanong’onezana pakati pawo (ponena kuti): “Simudakhalitse pa 
dziko lapansi koma masiku khumi okha basi.” 


104. Ife tikudziwa kwambiri zimene azidzanena pamene abwino awo 
pamayendedwe azidzanena: “Inu simudakhale koma tsiku limodzi basi 
(poyerekeza ndi kuchuluka kwa masiku a ku Moto).” 


[1] Samiriyyu adaona Gabrieli ali kudza kwa Musa atakwera hatchi. Choncho adakondwera 
mu mtima mwake kutapa mapazi ake. Tero ankati akaponya zomwe adatapazo pa 
chinthu chilichonse chakufa chinkauka. Ndipo pamene fano la mwana wang’ombe 
lidakonzedwa, iye adatenga dothi la mapazi a mthengayo nkuponya pa fanolo. Choncho 
fanolo lidayamba kutulutsa mawu ngati mwana wa ng'ombe. 

105. Ndipo akukufunsa zamapiri (kuti adzatani tsiku la Oiyama); auze: 
“Mbuye wanga adzawagumulagumula ndikuwaululutsa (ngati fumbi).” 


106. “Ndipo adzaisiya (nthaka yonse) ngati bwalo losalazidwa myaa!” 
107. “Sudzaona kukhota m’menemo ngakhale chitunda (chikweza).” 


108. Tsiku limenelo adzamtsatira woitana; sadzatha kumpatuka, ndipo 
mawu (azolengedwa) adzatonthola (kuti chete) kwa (Allah) Wachifundo 
chambiri; ndipo sudzamva, koma kunong'ona basi (ndi mididi ya 
mapazi). 


109. Tsiku limenelo chiombolo (cha aliyense) sichidzathandiza, kupatula 
yemwe wapatsidwa chilolezo ndi (Allah) Wachifundo chambiri, ndi 
kumuyanja kuti alankhule. 


110. (Allah) akudziwa za patsogolo pawo ndi zapambuyo pawo. Ndipo iwo 
sangathe kumzindikira (Allah) mmene alili. 


111. Ndipo nkhope (tsiku limenelo) zidzalobodoka pamaso pa (Allah) 
Wamoyo wamuyaya, Wochita chilichonse. Ndithu adzataika kwathunthu 
yense wochita zosalungama. 


112. Ndipo amene achite zabwino uku ali wokhulupirira, sadzaopa 
kuchitiridwa zoipa kapena kumchepetsera (choyenera chake). 


113. Ndipo momwemo taivumbulutsa (Our'an) m’Chiarabu ndipo 
tafotokoza m’menemo mwatsatanetsatane za machenjezo (amtundu 
uliwonse), kuti aope (Allah), ndikuti nthawi iliyonse (Qur’aniyo), 
iwapatse chikumbutso chatsopano. 


114. Chomwecho watukuka Allah, Mfumu ya choonadi, ndipo 
usaifulumizitse Our'an (powerenga) chivumbulutso chake 
chisanamalizike kwa iwe, ndipo nena (popempha) kuti: “Mbuye 
wanga! Ndionjezereni nzeru (kuzindikira).” 


115. Ndipo tidamulangiza (Mneneri) Adam kale, koma adaiwala. Ndipo 
sitidapeze Mwa iye kulimba mtima (potsatira lamulo Lathu loti asadye 
zipatso za mtengo woletsedwa). 

116. Ndipo (kumbukirani) pamene tidauza angelo: “Muchitireni sajida 
(mugwadireni momulemekeza) Adam,” dipo adachita Sajida kupatula 
Iblis, adakana. 


117. Tsono tidati: “E iwe Adam! Ndithu uyu ndi mdani wako iwe ndi mkazi 
wako; choncho asakutulutsenim’Munda wamtendere, mungadzavutike.” 


118. “Ndithu iwe sumva njala m’menemo ndipo sukhala wamaliseche.” 


119. “Ndipo iwe sumva ludzu m’menemo, ndiponso sumva kutentha (kwa 
dzuwa).” 


120. Koma satana (adamsokoneza) pomunong’oneza (zoipa) adati: “E iwe 
Adam! Kodi ndikusonyeze mtengo wamuyaya ndi (wopatsa) ufumu 
wosatha?”!! 


121. Ndipo (onse awiri) adaudya, ndipo umaliseche wawo awiriwo 
udaonekera poyera; ndipo adayamba kudziphatika masamba a 
m’mundamo; ndipo Adam adalakwira Mbuye wake, choncho adasokera. 


122. Kenako Mbuye wake adamsankha pomulandira kulapa kwake 
ndikumuongola. 


123. (Allah) adati: “Chokani nonsenu m'menemo, uku pali chidani 
pakati pa wina ndi mnzake, (padzakhala chidani pakati pa ana anu); 
koma chikadzakudzerani chiongoko kuchokera kwa Ine, tero amene 
adzachitsate chiongoko changacho, sadzasokera ndiponso sadzavutika.” 


124. Ndipo amene anyozere ulaliki wanga, ndithu moyo wamavuto 
udzakhala pa iye ndipo tidzamuukitsa m’manda tsiku la chimaliziro ali 
wakhungu.” 


125. Adzanena: “Mbuye wanga! Chifukwa ninji mwandiukitsa ndili 
wakhungu, pomwe ndidali wopenya?” 


[1] Satana wotembeleredwa adanena kwa iye m’njira yachinyengo kuti: “Kodi iwe Adam, 
ndikusonyeze mtengo wakuti amene wadya zipatso zake, adzakhala muyaya wosafa 
ndikupeza ufumu wonkerankera mtsogolo, wosatha? Umo ndi momwe zidaliri ndale za 
satana. Sizidali zomufunira zabwino Adam, koma kumuononga. 

126. (Allah) adzanena: “Zimenezo nchifukwa chakuti zidakudzera Ayah 
zathu koma udaziiwala (chifukwa chosalabadira), momwemo lero 
uiwalidwa, (salabadilidwa).” 


127. Ndipo umo ndimomwe tidzamulipirire aliyense wopyola malire, 
wosakhulupirira Ayah za Mbuye wake. Ndipo chilango cha tsiku la 
chimaliziro nchaukali, ndiponso chamuyaya. 


128. Kodi sizidadziwikebe kwa iwo kuti ndi mibadwo ingati tidaiononga 
patsogolo pawo? Ndipo awa (osakhulupirira atsopano) akuyenda 
m’malo awo, (kodi saona zizindikiro zakuonongeka kwawo)? Ndithu 
m’zimenezo muli zisonyezo kwa eni nzeru. 


129. Ndipo pakadapanda liwu lomwe lidatsogola kuchokera kwa Mbuye 
wako (lochedwetsera chilango) ndi nthawi yomwe idaikidwa, ndithu 
(chilango) chikadawafika (tsopano lomwe lino.) 


130. Choncho pirira pa zomwe akunenazo, ndipo lemekeza Mbuye wako 
ndi kumtamanda, dzuwa lisanatuluke (popemphera swala ya Fajr), 
ndiponso lisanalowe (popemphera swala ya Asr); ndiponso nthawi 
za usiku umulemekeze (popemphera swala ya Magrib ndi Isha), ndi 
pansonga za masana (pakatikati pa usana popemphera swala ya Dhuhr); 
kuti udzakhale wokondwa (ndi malipilo amene azakupatse tsiku la 
Oiyama). 

131. Ndipo usazitong'olere maso ako (mozidololokera zinthu) zimene 
tawasangalatsanazo enamwaanthupakatipawo; zimenezo nzokongoletsa 
za moyo wa pa dziko basi, kuti tiwayese mayeso pazimenezo; koma 
chopatsa cha Mbuye wako (chomwe nchololedwa ngakhale chikhale 
chochepa) nchabwino kwambiri ndiponso chokhalitsa. 


132. Ndipo lamula banja lako kupemphera Swala ndi kuipirira iwe mwini 
Swalayo. Sitikukupempha rizq, (chakudya) koma Ife ndi amene 
tikukudyetsa ndipo malekezero abwino ali mukuopa (Allah). 


133. Ndipo (osakhulupirira) adanena: “Chifukwa ninji sakutibweretsera 
chizizwa kuchokera kwa Mbuye wake?” Kodi sudawafike umboni 

woonekera wa zomwe zili m’mabuku akale? (Kodi sadakhutitsidwe ndi 
Qur’an chomwe ndi chizizwa chachikulu).” 


134. Ndipo ngati tikadawaononga ndi chilango, asanadze uyo (Mtumiki), 
akadanena: “Mbuye wathu! Bwanji osatitumizira mtumiki kuti titsate 
Ayah Zanu tisanayaluke ndi kunyozeka?” 


135. Nena: “Aliyense (wa ife) akuyembekezera (mphoto yake); choncho 
yembekezerani. Posachedwapa mudziwa kuti kodi ndani mwini njira 
yolingana, ndipo ndani amene waongoka.” 


SXG 








Sûrat 21. Al-Anbiya 








Sa Sûrat 21. Al-Anbiyâ Bs 


Surayi idavumbulutsidwa pambuyo pa Surati Ibrahim. Ndipo 
ikufotokoza za kuyandikira kwa Qiyâma kumene Amushirikina ali 
kunyozera. Iwo akutinso mtumiki sangakhale munthu. Ndipo nthawi 
zina amati Our'an ndi ufiti; nthawi zina nkumati ndi ndakatulo, 
nthawi zinanso amati ndi maloto osanganikira ndi kunama, pomwe 
chenjezo lili chiimire patsogolo pawo. Ndipo aneneri adali anthu 
monga Muhammad (s.a.w). 











Anthu akale adakana aneneri awo monga momwe Aquraish 
adamkanira Muhammad (s.a.w). Koma Allah adaphwasula midzi 
yawo. Ndithu Iye ngokhoza kuononga, ndiponso ngokhoza kuisiya kuti 
inkerenkere mtsogolo. Ndipo chilichonse chakumwamba ndi pansi ncha 
Iye. Ndipo angelo m’makwelero awo, amalemekeza Allah; safooka. 


Ndithu kulingana ndi kukhala bwino kwa thambo ndi nthaka, 
ndichisonyezo chakuti amene adazipanga zimenezi ndi m”modzi. Ndipo 
akadamthandiza aliyense, zikadaonongeka. 


Ndipo aneneri onse adadza ndi ulaliki wopembedza Mulungu 
Mmodzi. Iye alibe mwana. Ndipo aliyense wa iwo sanena kuti iye ndi 
mnzake wa Allah. Ngati atatero ndiye kuti mphoto yake ndi Jahena. 


Allah Woyera wafotokoza zakukula kwa zolengedwa Zake 
ndikudodometsa kwa kalengedwe ka thambo ndi nthaka. Ndipo 
wafotokozanso chikhalidwe cha Amushirikina ndi osakhulupirira. 
Kenaka wapitiriza kunenanso kuti Iye ndi amene amasunga anthu. Ndipo 
walongosolanso za mphoto ya osakhulupirira pa tsiku la chiweruzilo 
(Qiyâma) ndipo wakambanso nkhani ya Mûsa ndi Harun pamodzi ndi 
Farawo, komanso ya Ibrahim pamodzi ndi anthu ake. Komanso zakuti 
adamdalitsa Ibrahimayo pomupatsa ana abwino. Allah wakambanso za 
Luti ndi anthu ake ndi kuonongeka kwawo. Ndipo wakambanso za Nuh 
ndi kusakhulupirira kwa anthu ake; ndi kuwaononga onse psiti, kupatula 

amene adakhulupirira. Wapitiriza Allah kukambanso za Sulaiman, Daud, 
Ayub, Ismaila, Idrisi, Zili Kifl, Zi Nnun ndi Mariya. 


Ndipo surayi yafotokozanso za nkhani ya Yaajuju ndi Maajuju, 
kenako Allah wafotokoza za ntchito yabwino ndi zipatso zake ndi zomwe 
adzawalipire omwe aopa ndikuchita zabwino, ndi momwe adzakhalire 
pa tsiku la chimaliziro (Oiyama). Ndipo wafotokozanso kuti Uthenga wa 
Muhammad (s.a.w) ndimtendere kwa zolengedwa, ndikuti zinthu zonse 
nzake Allah. Ndipo Iye Ngoweruza bwino kuposa oweruza ena onse. 





M'dzina la Allah Wachifundo chambiri, Wachisoni chosatha. 


. {© Chiwerengero chayandikira kwa anthu pomwe iwo ali m’kusalabadira 
ndi M’kunyozera. 


. Palibe pamene ukuwadzera ulaliki watsopano wochokera kwa Mbuye 
wawo koma amaumvetsera uku akuchita zachibwana. 


. Mitima yawo ikunyozera (osalabadira za kudza kwa Qiyâma). Ndipo 
akunenezana mobisa amene adzichitira zoipa; (akuuzana motere): “Kodi 
uyu (Muhammadiyu) ndi ndani, simunthu monga inu? Kodi mukuudzera 
ufiti pomwe mukuuona?” 


. (Mneneri Muhammad fs.a.w?) adati: “Mbuye wanga akudziwa zimene 
zikunenedwa kumwamba ndi pansi; ndipo Iye Ngwakumva; Ngodziwa. 


. Koma (osakhulupirira) adati: “(Izi zimene akufotokozazi) ndi maloto 
opanda pake.” (Ndipo nthawi zina amati:) “Koma zimenezi wazipeka.” 
(Penanso amati:) “Koma iyeyu ndi mlakatuli. Chonchotu, atibweretsere 
chizizwa monga mmene adatumiziridwa (aneneri) oyamba.” 


6. Sadakhulupirire apatsogolo pawo, eni midzi imene tidaiononga (ngakhale 
kuti zozizwitsa adaziona); nanga iwo akhulupirira? 


7. Ndipo sitidawatume patsogolo pako, (iwe Mtumiki,) koma anthu, 
(osati angelo); tidawavumbulutsira (chivumbulutso Chathu.) Choncho, 
afunseni eni kudziwa ngati inu simukudziwa (nkhani zakale). 

8. Ndipo sitidawachite (aneneriwo) kukhala matupi osadya chakudya ndipo 
sadalinso okhala nthawi yaitali. 


9. Kenako tidawatsimikizira lonjezo (la kuwathangata pa adani awo), ndipo 
tidawapulumutsa iwo ndi amene tidawafuna (mwa omwe adawatsata), 
ndipo olumpha malire (a Allah) Tidawaononga. 


10. Ndithu tatumiza kwa inu buku lomwe m'kati mwake muli ulaliki wanu 
(malangizo kwa inu). Kodi simukuzindikira? 

11. Ndi ambiri mwa eni midzi yomwe idali yosalungama, tidawaononga; 
ndipo pambuyo pake tidalenga anthu ena. 


12. Pamene adazindikira za chilango chathu, pompo adayamba kuchithawa. 


13. Musathawe, (kuthawa sikukupulumutsani), koma bwererani ku zimene 
mwasangalatsidwa nazo ndi m”malo mwanu, kuti mufunsidwe. 


14. Adanena: “Tsoka lathu ndithu! Tidali ochita zoipa.” 


15. Kukuwa kwawoko sikudathe, kufikira tidawapanga ngati (mbewu) 
zokololedwa, mpaka kupuma kwawo kudazima (adafa). 


16. Ndipo sitidalenge thambo ndi nthaka ndi zapakati pake, mwamasewera. 


17. Tikadafuna kupanga choti tiziseweretsa (sitidakapanga zomwe 
mukuzionazi) tikadapanga mwazomwe tili nazo, tikadakhala oti tichite 
(zachibwana). 


18. Koma (chimene timachita ndi ichi), timachiponya choona pa chachabe 
ndi kuchiswa bongo bwake, ndipo chachabecho chimachoka. Ndipo 
chilango chili pa inu chifukwa cha zomwe mukunena (kumnamizira 
Allah). 


19. Onse akumwamba ndi pansi, Ngake (Allah); ndipo amene ali kwa 
Iye (angelo), sadzitukumula pakumulambira, ndiponso satopa (ndi 
mapemphero) 


20. Amamlemekeza usiku ndi usana, ndipo sagwidwa ndi ulesi. 

21. Kapena adzipangira milungu yochokera m’nthaka youkitsa akufa, 
(kotero kuti aichita kukhala milungu yawo mmalo mwa Allah)? 


22. Kukadakhala kuti ilipo m"menemo milungu ina (kuthambo ndi pansi) 
kupatula Allah, (ziwirizi) zikadawonongeka, wapatukana Allah Mbuye 
wa Arsh (Mpando Wachifumu) ndi zimene akunena (osakhulupirira). 


23. Safunsidwa pa zimene akuchita, koma iwo adzafunsidwa. 


24. Kapena adzipangira milungu ina m’malo mwa Iye? Nena: ““Bweretsani 
umboni wanu (pa zimenezi), (izi ndikuuzani) ndichikumbutso kwa 
awa ali pamodzi ndi ine, ndiponso ndichikumbutso kwa amene adalipo 
patsogolo panga.” Koma ambiri a iwo sadziwa za choonadi, tero iwo 
akunyozera. 


25. Ndipo sitidatume patsogolo pako mtumiki aliyense koma tidali 
kumzindikiritsa kuti palibe mulungu wina wompembedza mwachoonadi, 
koma Ine; choncho ndilambireni. 


26. Ndipo (osakhulupirira) akuti: “(Allah) Wachifundo chambiri 
wadzipangira mwana.” Allah wapatukana (ndi zimenezo) koma (awa 
angelo) ndi akapolo (a Allah) amene alemekezedwa. 


27. Samutsogolera kuyankhula, ndipo iwo amachita molingana ndi 
malamulo Ake. 


28. (Allah) akudziwa zapatsogolo pawo (angelowo) ndi zapambuyo pawo, 
ndipo (angelowo) sangaombole (aliyense) koma yekhayo (Allah) 
wamuyanja, ndipo iwo, chifukwa chomuopa, amanjenjemera. 


29. Ndipo mwa iwo amene anganene kuti: “Ine ndi mulungu mmalo mwa 
Iye,” ndiye kuti timulipira Jahannam; umo ndi momwe timawalipirira 
ochita zoipa. 


30. Kodi osakhulupirira sadaone kuti thambo ndi nthaka zidali 
zophatikizana, ndipo tidazilekanitsa? Ndipo ndi madzi tidalenga 
chilichonse chamoyo. Kodi sakhulupirira? 


31. Ndipo tidaika mapiri panthaka molimbika kuti isagwedezeke ndi iwo, 
ndipo m’menemo tidaikamo misewu kuti alondole njira (ndikufika 
komwe afuna). 

32. Ndipo thambo tidalipanga monga tsindwi losungidwa (kuti lisagwe). 
Koma iwo akuzitembenukira kumbali zizindikiro zake. 


33. Ndipo Iye ndi Yemwe adalenga usiku ndi usana, dzuwa ndi mwezi; 
chilichonse mwa izo chikusambira mozungulira m’njira mwake. 


34. Ife sitidawachite anthu amene adalipo patsogolo pako kukhala okhala 
nthawi yaitali. Nanga ukafa, kodi iwo adzakhala okhala nthawi yaitali? 


35. Chamoyo chilichonse chidzalawa imfa; ndipo tikukuyesani mayeso ndi 
zinthu zoipa ndi zabwino. Ndipo nonsenu mudzabwerera kwa Ife. 


36. Ndipo amene sadakhulupirire akakuona, akungokuchitira chipongwe. 
“Kodi ndi uyu yemwe akutchula milungu yanu (mwachipongwe)?” 
Pomwe iwo ndi amene akukana zakutchula (Allah) Wachifundo 
chambiri. 


37. Munthu walengedwa ndi chikhalidwe chokonda zinthu (zake zonse) 
mwachangu. Posachedwapa ndikusonyezani zisonyezo Zanga; choncho 
musandifulumizitse (kukubweretserani chilango changa). 


38. Ndipo (osakhulupirira) akuti: “Kodi malonjezo awa adzakwaniritsidwa 
liti, ngati mukunena zoona?” 


39. Chikhala kuti amene sadakhulupirire akudziwa chilango chimene 
chidzawapeza panthawi yomwe sangathe kutchinjiriza Moto kunkhope 
zawo ndi kumisana yawo ndipo kuti sadzathandizidwa, (sakadanena 
zimenezi.) 


40. Koma (Qiyâma) idzawadzera mwadzidzidzi ndi kuwadzidzimutsa; 
kenako sadzatha kuibweza kapena kupatsidwa danga (kuti achite zomwe 
sadachite.) 


41. Ndipo ndithu atumiki adachitidwa chipongwe patsogolo pako; choncho 
amene adachita chipongwe mwa iwo, zidawadzera zomwe adali 
kuzichita chipongwe. 


42. Nena: “Kodi ndani angakutetezeni usiku ndi usana ku masautso a 
(Allah) Wachifundo Chambiri?” Koma iwo akunyozera kukumbuka 
Mbuye wawo. 

43. Kapena ali nayo milungu yowatchinjiriza m’malo mwa Ife? (Milunguyo) 
siingathe kudzithandiza yokha (nanga ndiye ingathe kuthandiza ena?) 
Ndipo (milungu) imeneyo siidzasamalidwa ndi Ife. 


44. Koma awa (osakhulupirira) tidawasangalatsa ndi makolo awo kufikira 
nthawi ya moyo wawo idatalika; kodi saona kuti tikulidzera dziko lawo 
ndikulichepetsa malire ake?. Nanga kodi iwo ndiwo opambana? 


45. Nena: “Ndithu ndikukuchenjezani ndi chivumbulutso (cha Allah). Koma 
agonthi samva kuitana pamene akuchenjezedwa.” 


46. Ndipo kukadawakhudza kumenya kumodzi kwa chilango cha Mbuye 
wako, ndithudi, (akadadzichepetsa nthawi yomweyo). Akadanena: 
“Tsoka kwa ife ndithu tidali osalungama.” 


47. Ndipo tsiku la Oiyama tidzaika masikero achilungamo, choncho 
mzimu uliwonse sudzachitidwa chinyengo pa chilichonse. Ngakhale 
(chinthucho) chili cholemera ngati njere ya mpiru, tidzachibweretsa; 
ndipo tikukwana (kukhala akatswiri) pa chiwerengero. 


48. Ndipo ndithu Musa ndi Harun tidawapatsa (buku) losiyanitsa 
pakati pa choonadi ndi chonama, ndiponso muuni ndi ulaliki kwa 
anthu oopa (Allah). 

49. Omwe akumuopa Mbuye wawo ngakhale ali paokha, omwenso amaopa 
Oiyama. 

50. Ndipo iyi (Qur’an) ndi ulaliki wodalitsika umene tauvumbulutsa (kwa 
inu); kodi inu mukuikana? 

51. Ndipo ndithu Ibrahim tidampatsa kulungama kwake kuyambira kale 
(kuubwana), ndipo tinkamudziwa (bwinobwino). 


52. (Akumbutse anthu) pamene adauza bambo wake ndi anthu ake, “Nchiyani 
mafano awa omwe inu nthawi zonse mukupitiriza kuwapembedza.” 


53. Adati: “Tidapeza makolo athu akuwapembedza. (Choncho nafenso 
Tikuwapembedza).” 


54. (Iye) adati: “Ndithu inu ndi makolo anu mudali mkusokera koonekera.” 

55. (Iwo) adati: “Kodi watibweretsera choonadi, kapena iwe ndi m’modzi 
mwa osereula?” 

56. (Iye) adati: (“Tyayi, ine siwosereula), koma Mbuye wanu, ndi Mbuye 
wa thambo ndi nthaka amene adalenga zimenezi; ine pa zimenezi, ndine 
m”modzi wochitira umboni.” 


57. “Ndipo ndikulumbilira Allah, ndiwachitira chiwembu mafano anuwo 
pambuyo ponditembenukira misana kupita komwe mukupita.” 


58. Choncho adawaphwanya (mafanowo) zidutswazidutswa kupatula 
lalikulu lawo (sadaliswe) kuti iwo alibwelere (ndi kulifunsa zimene 
zachitika). 


59. (Two parnene adafika kumafano awo) adati: “Ndani wachita ichi pa 
milungu yathu? Ndithu iye ndi m’modzi wa ochita zoipa.” 


60. Adati: “Tidamumva m’nyamata wina akuitchula (moipa); amatchedwa 
Ibrahim.” 


61. Adati: “Mubweretseni pamaso pa anthu kuti amuone.” 
62. Adati: “Kodi ndiwedi wachita ichi ku milungu yathu, E, iwe Ibrahim?” 


63. (Iye) adati: “(yayi), koma wachita ichi ndi mkulu wawoyu. Choncho 
afunseni (kuti akuuzeni zenizeni) ngati amatha kuyankhula.” 


64. Ndipo adadzitembenukira okha ndikunena kuti: “Ndithu inu 
ndinu oipa.” 


65. Kenako adazyolitsa mitu yawo (ndikubwerera kuumbuli wawo) nanena 
kuti: “Ndithu iwe ukudziwa kuti izi siziyankhula (nchifukwa ninji 
ukutichita chipongwe)?” 

66. (Iye) adati: “Kodi mukupembedza zomwe sizingakuthandizeni 
chilichonse, kusiya Allah, zomwenso sizingakupatseni masautso?” 

67. “Kuyaluka nkwanu ndi zomwe mukuzipembedzazo kusiya Allah. Kodi 
simuganizira?” 


68. (Two) adati: “Mtentheni; ndipo pulumutsani milungu yanu, ngati inu 
mungathe kuchita zimenezi.” 

69. Tidati: “E iwe Moto! Khala kuzizira ndiponso mtendere kwa Ibrahim.” 
70. Ndipo adamfunira chiwembu; koma tidawachita kukhala otaika zedi. 


71. Ndipo tidampulumutsa iye ndi Luti kupita ku dziko lomwe tidalidalitsa 
ku zolengedwa. 


72. Ndipo (Ibrahim) tidampatsa Ishaq ndi kuonjezera Ya'gub, ndipo 
tidawachita onse kukhala abwino. 


73. Ndipo tidawasankha kukhala atsogoleri, owongolera mwa lamulo 
Lathu, ndipo tidawazindikiritsa kuchita zabwino ndi kupemphera Swala 
moyenera, ndi kupereka Zakaat; ndipo kwa Ife adali opembeza. 


74. Ndipo Luti tidampatsa luntha ndi kuzindikira, ndipo tidampulumutsa ku 
mudzi womwe anthu ake ankachita zoipa; ndithu iwo adali anthu oipa 
otuluka m’chilamulo (cha Allah). 


75. Ndipo tidamulowetsa mu chifundo Chathu; ndithu iye adali m’modzi 
wa ochita zabwino. 


76. Ndipo (akumbutse za) Nuh, pamene adatiitana kale (kutipempha). Ndipo 
Ife tidamuyankha ndi kupulumutsa iye ndi anthu ake ku sautso Ialikulu. 


77. Ndipo tidampulumutsa pa anthu amene adatsutsa Ayah Zathu; ndithu 
iwo adali anthu oipa. Ndipo onse tidawamiza (ndi chigumula chamadzi). 


78. Ndipo (akumbutse za) Daud ndi Sulaiman, pamene ankaweruza mlandu 
wa munda, pomwe mbuzi za anthu zidadya ndi kuonongaononga usiku 
mmenemo ndipo Ife tidali mboni pa kuweruza kwawo. 


79. Tero tidamzindikiritsa za mlanduwo Sulaiman (kuposa tate wake Daud). 
Yense wa iwo tidampatsa kuweruza ndi kudziwa; ndipo tidagonjetsa 
mapiri ndi mbalame kuti zikhale pamodzi ndi Daud zikulemekeza 
(Allah); ndipo Ife ndi ochita chimene tafuna. 


80. Ndipo tidamphunzitsa (Daud) kapangidwe ka chovala chapankhondo 
chifukwa cha inu kuti chikutetezeni mkumenyana kwanu; kodi 
simungakhale othokoza? 





Sûrat 21. Al-Anbiya 402 Juzu 17 


81. Nayenso Sulaiman tidamugonjetsera mphepo yamphamvu; inkayenda 
mwa lamulo lake kunka ku dziko lomwe talidalitsa (dziko la Sham); 
ndipo Ife pa chilichonse Ngodziwa. 


82. Ndipo (tidamugonjetseranso) asatana omwe ankamubilira m’madzi 
(ndikumtolera ngale), ndipo ankachita ntchito zina kuonjezera pa 
zimenezi; ndipo Ife tidali owasunga (owateteza). 


83. Ndipo akumbutsenso za Ayubu pamene adakuwira Mbuye wake 
(kuti): “Ndithu mavuto andikhudza, pomwe Inu ndi Achifundo kuposa 
achifundo!” 


84. Choncho tidavomera (pempho lake); ndipo tidamchotsera mavuto omwe 
adali nawo, ndipo tidampatsa ana ake ofanana ndi omwe adali nawo kale 
ndikuonjezeranso ena onga iwo, (zonsezi monga) chifundo chochokera 
kwa Ife, (ndikuti zikhale) chikumbutso kwa ochita mapemphero. 


85. Ndipo (mutchule) Isimaila ndi Idrisa ndi Zul Kifli, onsewa adali mwa 
opirira. 

86. Tidawalowetsanso ku chifundo Chathu, ndithu iwo adali mwa anthu 
abwino. 


87. Ndipo (mtchulenso) Thun-Nun (Yunusu), pamene adachoka uku 
atakwiya, ndipo ankaganiza (kuti tamuloleza kusamuka) ndikuti 
sititha kumchita kanthu. Choncho adaitana mu mdima (mammimba 
mwa nsomba imene idamumeza, kuti): “Ndithu palibe mulungu wina 
wopembezedwa mwachoonadi koma Inu; mwayeretsedwa; ndithu ine 
ndidali m’modzi wa odzichitira zoipa.” 


88. Choncho tidavomereza (pempho lake) ndi kumpulumutsa ku 
madandaulo; umo ndi m’mene timawapulumutsira okhulupirira. 


89. Ndipo (akumbutse za) Zakariya pamene adaitana Mbuye wake (kuti): 
“Mbuye wanga! Musandisiye ndekha; ndithu Inu ndinu wabwino 
kuposa alowa mmalo onse.” 


90. Choncho tidamuvomera (pempho), ndikumpatsa Yahya ndikumkonzera 
mkazi wake. Ndithu iwo adali achangu pochita zabwino; ankatipempha 
mwakhumbo ndi mwamantha, ndipo adali odzichepetsa kwa Ife. 

91. Ndipo (atchulire za Mariya) yemwe adauteteza umaliseche wake 
(podzisunga); ndipo tidauzira mwa iye Mzimu Wathu, ndipo 
tidamchita iye ndi mwana wake kukhala chizizwa (cha Allah) kwa 
zolengedwa zonse. 


92. Ndithu uwu mpingo wanu, ndimpingo umodzi, ndipo Ine ndine Mbuye 
wanu; choncho ndipembedzeni. 


93. Koma iwo adaswa chinthu chawochi pakati pawo (tero adakhala 
mipingo yosiyanasiyana). Onse adzabwerera kwa Ife. 


94. Ndipo amene achite ntchito zabwino uku ali wokhulupirira, khama lake 
silidzakanidwa; ndithunso Ife tikumlembera zonse zimene akuchita. 


95. Ndipo nkosatheka kwa eni mudzi umene tidauononga chifukwa cha 
machimo awo kuti asabwelere kwa Ife; (koma ndithu abwerera). 


96. Kufikira pamene Yaajuju ndi Maajuju adzatsekulilidwa (mpanda wawo), 
ndipo iwo adzakhala akuthamanga kuchokera m'phiri lililonse. 


97. Ndipo lonjezo la choonadi lidzafika; pamenepo maso a omwe 
sadakhulupirire, adzatong’oka uku akunena: “Tsoka pa ife! Ndithu tidali 
osalabadira (za chinthu) ichi; koma tidali oipa, (odzichitira tokha zoipa.)” 


98. Ndithu inu ndi amene mukuwapembedza kusiya Allah, ndinu nkhuni za 
ku Jahannam. Ndipo inu (Jahannamyo) mudzalowa. 


99. Ngati awa akadakhala milungu yeniyeni, ndiye kuti sakadailowa, 
mmenemo onse adzakhala nthawi yaitali. 


100. Mmenemo iwo adzakhala akubuula ndipo iwo mmenemo sadzamva 
(chifukwa makutu adzagontha). 


101. Ndithu amene ubwino wathu udawafika, iwo adzatalikitsidwa nawo 
(motowo). 


102. Sadzamva mavume ake, ndipo iwo adzakhala nthawi yaitali m’zomwe 
ikukhumba mitima yawo. 


103. Kugwedezeka kwakukulu sikudzawadandaulitsa; ndipo angelo 
adzawalandira (ndikuwauza): “Ili ndi tsiku lanu lomwe mudali 
kulonjezedwa.” 

104. (Kumbukirani) tsiku lomwe tidzakulunga thambo monga momwe 
amakulungira makalata okhala ndi malembo m'kati mwake; monga 
tidayamba kulenga zolengedwa poyamba, tidzabwerezanso (kuzilenga 
kachiwiri. Ndipo aliyense adzalipidwa pa zomwe adali kuchita) ili 
ndilonjezo lomwe lili pa Ife. Ndithu Ife ndi Ochita (zomwe tikunena.) 


105. Ndipo ndithu tidalemba m’zaburi (mu Masalimo buku la Daud) 
pambuyo polemba mu chikumbutso (Lauhil-Mahafudh) kuti: “Dziko 
(lapansi) adzalilowa akapolo Anga abwino.” 


106. Ndithu pazimenezi (nkhani za aneneri), pali miyambo kwa anthu, 
opembedza (Allah). 


107. Ndipo sitidakutume koma kuti ukhale mtendere kwa zolengedwa 
zonse. 


108. Nena: “Ndithu kukuvumbulutsidwa kwa ine kuti mulungu wanu ndi 
Mulungu Mmodzi; nanga inu mudzagonjera (zofuna Zake polowa 
m’Chisilamu)?” 


109. Koma ngati anyozera, nena: “Ndalengeza (uthenga) kwa inu mofanana 
(popanda tsankho); sindidziwa kuti zomwe mukulonjezedwa zili pafupi 
kapena zili kutali.” 


110. “Ndithu Iye akudziwa mawu okweza, ndiponso akudziwa zomwe 
mukubisa.” 


111. “Ndipo sindikudziwa, mwina kuchedwetsa chilango chanu ndi mayeso 
akukuyesani ndikukusangalatsani ndi zokoma (za m'dziko) mpaka 
Idzakwane nthawi yoikidwayo.” 


112. Adati: “E Mbuye wanga! Weruzani moona.” “Ndipo Mbuye wathu ndi 
(Allah) Wachifundo chambiri; Wopemphedwa chithandizo pa zimene 
mukusimbazo.” 





SXG 

Sa Surat 22. Al-Hajj Bs 


Surayi yayamba ndi nkhani yoopseza kwambiri, yomwe 
inganjenjemeretse mitima ndi kuchotsa nzeru chifukwa chakuopsa 
kwake. Ndipo kumeneko ndiko kugwedezeka kwa dziko mwamphamvu 
komwe kudzachitika patsogolo patsiku la Qiyâma. 











Kugwedezeka sikudzakhala kwa mapiri ndi nyumba basi, koma 
kudzakhalanso kwa amayi oyamwitsa ndi amayi apakati kotero kuti 
oyamwitsa sadzalabadira za ana awo; naonso apakati adzataya pakati 
pawo nthawi isadakwane. Ndipo anthu adzakhala ali dzandidzandi ngati 
aledzera ndi mowa. Sikuti aledzera ndi mowa, koma kugwedezeka 
koopsa kwadziko komwe nkonjenjemeretsa mitima kwambiri. 


Surayi ikufotokozanso za zizindikiro zosonyeza kuuka ku imfa ndi 
kunka kunyumba yolandilira mphoto kuti munthu akalandire mphoto 
yake; mphoto ya chabwino, njabwino, mphoto ya choipa, njoipa. 


Surayi ikulongosolanso za maonekedwe a tsiku la Oiyama: abwino 
adzakhala ku nyumba ya mtendere ndipo oipa adzakhala kunyumba 
yachilango cha Moto. 





Mo 
M'dzina la Allah Wachifundo chambiri, Wachisoni chosatha. 


1. E inu anthu! Opani Mbuye wanu (ndipo kumbukirani tsiku la Kiyama). 
Ndithu kugwedezeka kwa Kiyama ndichinthu chachikulu (kwabasi). 


. Tsiku limene mudzaione (Oiyamayo), mkazi aliyense woyamwitsa 
adzaiwala (mwana wake) womuyamwitsa, ndipo (mkazi) aliyense 
wapakati adzataya pakati pake; ndipo udzawaona anthu ataledzera, 
pomwe sadaledzere; koma ndi chilango chaukali cha Allah (chimene 
chawapeza). 


3. Ndipo alipo ena mwa anthu amene akutsutsa za Allah popanda kuzindikira, 

ndipo akutsatira satana aliyense wolakwa. 


4. (Za satana), kwalembedwa kuti amene amsankhe kukhala bwenzi lake, 
ndithu iye amsokeretsa ndi kumtsogolera ku chilango cha Moto. 


5. E inu anthu! Ngati muli m’chikaiko za kuuka ku imfa, (ndipo mukuona 
kuti nzosatheka, yang'anani mmene tidakulengerani). Ndithu Ife 
tidakulengani ndi dothi, ndipo (timakulengani) ndi dontho la umuna, 
komanso (umunawo udasanduka) gawo lamagazi, kenako gawo la 
mnofti woumbidwa (chithunzi cha munthu) ndi wosaumbidwa, kuti 
tikulongosolereni (kukhoza Kwathu;) ndipo Ife timachikhazikitsa 
mchiberekero; chimene tifuna kufikira nthawi yake yoyikidwa kenako 
timakutulutsani muli khanda, (tsono timakulerani) kuti mufike pa 
nsinkhu wanu. Ndipo ena mwa inu amamwalira (asanakule), pomwe ena 
mwa inu amabwezedwa ku moyo wofooka (waukalamba) kotero kuti 
asadziwe chilichonse pambuyo pakuti adali wodziwa. Ndipo umaiona 
nthaka ili chetee, koma tikatsitsa madzi pamwamba pake, imagwedezeka 
ndi kufufuma, ndi kumeretsa mtundu uliwonse wa mmera wokongola.!"! 


6. Zimenezo (monga kulenga munthu ndi kumeretsa mmera, ndi umboni 
wosonyeza) kuti Allah Woona alipo; ndikuti Iye amaukitsa akufa, 
ndiponso Iye ali ndi mphamvu pa chilichonse. 


7. Ndipo, ndithu Oiyama idza; palibe chikaiko pa zimenezi, ndipo ndithu 
Allah adzawatulutsa amene ali m’manda. 


8. Ndipo alipo mwa anthu amene akutsutsa za Allah popanda kuzindikira, 
ngakhale chiongoko, ngakhalenso buku lounika, (koma makani basi ndi 
kungotsata zimene akuziganizira).”! 


[1] Munthu amene ali ndi chikaiko za kuuka ku imfa, pafunika kuti aganizire zomwe 
zili m'ndime iyi yolemekezeka kuti aone komwe wachokera ndi komwe wafika. 
Kenako aone nthaka polingalira mozama momwe imakhalira yachilala. Koma mvula 
ikaivumbwira ndikudzuka, kuti adziwe kuti amene akuchita zimenezi palibe chomwe 
angalephere. 


Kutsutsana pa zinthu za chipembedzo popanda kudziwa ndi kukhala ndi umboni 
wokwanira nkoletsedwa zedi. Maphunziro enieni amene angamzindikiritse munthu 
za chipembedzo, ndi omwe akupezeka m°Qur’an ndi m’mahadisi a Mtumiki (s.a.w) 
omwe ali owona, ndi maphunziro amene akupezeka m’mabuku ophunzitsa malamulo 

9. (Yemwe) akupinda khosi lake (chifukwa chodzikuza) kuti asokereze 
(anthu powachotsa) kunjira ya Allah; pa iye pali chilango choyalutsa pa 
moyo uno, ndipo patsiku la Oiyama tikamulawitsa chilango cha Moto 
wotentha. 


10. (Tidzamuuza kuti): “Izi ndi zomwe manja ako adatsogoza; ndithu Allah 
siwachinyengo kwa akapolo (Ake).” 


11. Ndipo alipo wina mwa anthu amene akupembedza Allah cham” mphepete 
(mwachipembedzo). Chabwino chikampeza amatonthola nacho; 
koma masautso akamufika, amatembenuka ndi nkhope yake (posiya 
chikhulupiliro mwa Allah. Choncho) waluza moyo wa dziko lapansi ndi 
moyo wa tsiku la chimaliziro; kumeneko ndiko kuluza koonekera.!"! 


12. M'malo mwa Allah, amapembedza zomwe sizingampatse masautso 
(ngati ataleka kuzipembedza), ndiponso zomwe sizingampatse 
chithandizo (akamazipembedza), ndipo kumeneko ndiko kusokera 
konka nako kutali. 


13. Akupembedza omwe masautso awo ali pafupi zedi poyerekeza ndi 
zabwino zawo, taonani kuipa atetezi ndiponso ndi abwenzi oipa. 


14. Ndithu Allah adzawalowetsa ku Minda yamtendere amene akhulupirira 
ndikuchita zabwino, mitsinje ikuyenda pansi (pa mindayo). Ndithu Allah 
amachita chimene wafuna. 


15. Amene akuganiza kuti Allah samthangata (Mtumiki Wake) pa dziko 
lapansi ndi patsiku la chimaliziro, amange chingwe kudenga, kenako 
adzipachike (ngati safuna kuona Chisilamu chikufala); ndipo aone kuti 
kodi ndale zakezo zichotsa zimene zamkwiitsazo? 


16. Momwemonso taivumbulutsa (Qur’an) kuti ikhale mawu omveka; 
ndipo ndithu Allah amaongola amene wamfuna. 


achipembedzo omwe ali ovomerezeka ndi atsogoleri a Chisilamu, osati buku lililonse 
lolembedwa ndi munthu wamba. 


[1] Allah watibweretsa pano padziko lapansi kuti tiyesedwe mayeso akulungama ndi 
kusalungama tsiku lachimaliziro lisanadze. Choncho tipirire ndi kugwiritsa zimene 
Allah ndi Mtumiki Wake atiuza. Tidziwe kuti pali mavuto pali zabwino. 

17. Ndithu amene akhulupirira, ndi amene ali m'chipembedzo cha Chiyuda, 
ndi chipembedzo cha Sabia; ndi Akhrisitu, ndi Maajusi (opembedza 
moto), ndi ophatikiza Allah ndi mafano, ndithu Allah adzaweruza pakati 
pawo tsiku la chiweruziro (Oiyama). (Osokera adzaponyedwa ku Moto 
ndipo olungama adzawalowetsa ku Munda wamtendere). Ndithu Allah 
ndi Mboni pa chinthu chilichonse. 


18. Kodi suona kuti Allah zikumulambira zimene zili kumwamba ndi zimene 
zili m'nthaka, kudzanso dzuwa, mwezi, nyenyezi mapiri, mitengo, 
nyama ndi anthu ambiri. Koma ambirinso chilango chatsimikizika 
pa iwo. Ndipo amene Allah wamuyalutsa, palibe amene angampatse 
ulemelero; ndithu Allah amachita chimene wafuna. 


19. Awa ndi magulu awiri amene akangana pa za Mbuye wawo (pa zomwe 
zilizomuyenera, ndi zosamuyenera, ndipo ena sadakhulupirire.) Choncho 
amene sadakhulupirire, adzawadulira nsalu za ku Moto ndi kuwaveka; 
ndipo pamwamba pa mitu yawo padzathiridwa madzi otentha. 


20. Chifukwa cha madziwo zidzasungunuka zomwe zili m"mimba mwawo 
ndiponso makungu (awo). 


21. Ndipo (kuonjezera pa zimenezi) adzakhala nazo nyundo zachitsulo 
(zowamenyera). 


22. Nthawi iliyonse akafuna kutuluka m’menemo, chifukwa chakumva 
kupweteka, adzabwezedwa momwemo (ndipo angelo uku akuwamenya 
ndi nyundo), ndi (kuwauza): “Chilaweni chilango chootcha.” 


23. Ndithu Allah adzalowetsa amene akhulupirira ndi kumachita zabwino, 
ku Minda ya mtendere komwe mitsinje ikuyenda pansi (ndi pasogolo) 
pake; m’menemo akavekedwa (ndi angelo) zibangili za golide ndi ngale; 
ndipo zovala zawo m’menemo zidzakhala za silika. 


24. Ndipo adzatsogozedwa (kupita kumalo) kokamba mawu abwino 
okhaokha; ndiponso adzatsogozedwa ku njira ya Mwini kutamandidwa 
(kunjira yonkera ku Jannah). 


25. Ndithu. amene sadakhulupirire (Allah ndi Mtumiki Wake) ndipo 
nkumatsekereza ena ku njira ya Allah, (ndiponso nkumatsekereza 

kulowa) mu Msikiti Wopatulika umene tidauchita kuti ukhale wa anthu 
onse mofanana kwa amene akukhala m’menemo ndi kwa alendo, (anthu 
otere tidzawalanga ndi chilango chaukali), ndipo aliyense wofuna 
kuchita zopotoka m’menemo mosalungama, timulawitsa chilango 
chowawa zedi. 


26. Ndipo (kumbukira) pamene tidamkhazika Ibrahim (ndi kumlondolera) 
pamalo pa Nyumba (yopatulikayo; tidamuuza kuti): “Usandiphatikize 
ndi chilichonse; ndipo iyeretse nyumba yanga chifukwa cha amene 
akuizungulira ndi kumakhala pompo (pochita mapemphero awo); ndi 
omwe amawerama ndi kugwetsa nkhope zawo pansi.!" 


27. Ndipo (tidamuuza): “Lengeza kwa anthu za Hajj; akudzera (ena) oyenda 
ndi mapazi, ndipo (ena ali) pamwamba pa chiweto choonda (chifukwa 
chamasautso a paulendo); adza kuchokera kunjira zamtalimtali. 


28. Kuti adzaone zabwino zawo, ndikuti (achulukitse) kutchula dzina 
la Allah m'masiku odziwika (ubwino wake), kupyolera m’zimene 
wawapatsa monga ziweto za miyendo inayi. Ndipo idyani ina mwa 
nyamayo ndi kum’dyetsa wovutika, wosauka. 


29. Kenako adziyeretse kuzitakataka zawo, ndipo akwaniritse naziri 
(malonjezo) zawo ndikuzungulira nyumba yakale. 


30. Umo ndi momwe zikhalire; ndipo amene alemekeze zinthu zopatulika 
za Allah kutero ndi bwino kwa iyeyo pamaso pa Mbuye wake. Ndipo 
ziweto za miyendo inayi nzovomerezeka kwa inu kuzidya, kupatula 
zomwe zatchulidwa kwa inu (m’Qur’an kuti nzoletsedwa); choncho 
upeweni uve wa mafano, ndiponso pewani mawu abodza. 


31. Uku mutapendekera kwa Allah Yekha, osati kum’phatikiza (Allah). 
Ndipo amene akuphatikiza Allah ndi mafano, ali ngati wogwa kuchokera 


[1] Allah akuuza Mtumiki Muhammad (s.a.w) kuti akambire opembedza mafano 
zankhani ya Ibrahim yemwe iwo amati akumutsata pakupembedza kwawo mafano 
ndi kuichita nyumba yopatulikayo kukhala nyumba yopembedzera mafano kuti 
Ibrahim adamulondolera pamalo anyumbayo ndi kumlamula kuti aimange ndikuti 
asandiphatikize pamapemphero ndi china chilichonse, ndikuti aiyeretse nyumba 
ya Allah kuuve wamafano ndi uve wina uliwonse kuti pakhale pamalo pozungulira 
chifukwa choopa Allah. Nanga bwanji iwo apasankha kukhala popembedzera mafano. 

kumwamba, kenako mbalame nkumuwakha, kapena mphepo kukamtaya 
malo akutali. 


32. Zimenezo ndikuti amene alemekeze zizindikiro za chipembedzo cha 
Allah, kutero ndichinthu choonetsa kuopa Allah m’mitima. 


33. (Ziweto zimene mukutumiza ku Makka monga nsembe) muli nazo 
zithandizo mmenemo (monga kukwera ndi kukama mkaka) kufikira 
nthawi yodziwika, (yomwe ndi nthawi yozizingira); kenako malo 
ozizingira ndi pafupi ndi Nyumba yakalekaleyo. 


34. Ndipo mpingo uliwonse tidaupangira malo ozingira nsembe 
zamapemphero kuti atchule dzina la Allah pa zomwe wawapatsa monga 
ziweto zamiyendo inayi. Choncho mulungu wanu ndi Mulungu m’modzi 
Yekha; gonjerani kwa Iye; ndipo odzichepetsa auze nkhani yabwino. 


35. Omwe Allah akatchulidwa, mitima yawo imanjenjemera ndiponso 
amapirira pa zomwe zawapeza, ndipo amapemphera Swala moyenera 
ndi kupereka chopereka kuchokera m’zomwe tawapatsa. 


36. Ndipo ngamira (ng'ombe, mbuzi ndi mbelere) tadzichita kwa inu kuti 
zikhale mwa zizindikiro za chipembedzo cha Allah; m'zimenezo muli 
zabwino kwa inu; choncho litchuleni dzina la Allah pa izo pamene 
zikuima mondanda (uku mukuzizinga,) ndipo zikagwa cham’nthiti, 
idyani (nyama yake) ndikumdyetsa yemwe akungozungulirazungulira, 
wosapempha ndi wopempha yemwe. Momwemo tazigonjetsa kwa inu 
(pochita kuti zikugonjereni) kuti muthokoze. 


37. (Nyamazo) Allah siimfika minofu yake ngakhale magazi ake, koma 
kuopa kuchokera mwa inu ndiko kumene kumamfika; momwemo 
wazichita (nyamazo) kukhala zogonjera inu kuti mumlemekeze Allah 
chifukwa cha kukuongolaniku. Auze nkhani yabwino ochita zabwino. 


38. Ndithu Allah amawateteza amene akhulupilira, ndithu Allah sakonda 
aliyense wachinyengo, wosathokoza. 


39. Chaperekedwa chilolezo kwa (Asilamu) amene akuputidwa (ndi adani 
awo kuti abwezere) chifukwa chakuti iwo achitiridwa zoipa; ndipo 
ndithu Allah ngokhoza kuwathandiza. 

40. Omwe atulutsidwa m’nyumba zawo popanda chilungamo, koma 
pachifukwa chakuti akunena: “Mbuye wathu ndi Allah.” Ndipo 
pakapanda Allah kukankha anthu ena kupyolera mwa ena, (popatsa ena 
mphamvu kuti agonjetse ena), ndiye kuti Masinagogi, Matchalitchi, 
nyumba zina zopempheleramo ndi Misikiti momwe dzina la Allah 
likutchulidwa mochuluka zikadagumulidwa. Ndithu Allah am’thangata 
amene akuthangata chipembedzo Chake; ndithu Allah Ngwanyonga, 
Wogonjetsa chilichonse.!" 


41. Omwe akuti tikawakhazika pa dziko mwa ubwino, amachita 
mapemphero a Swala moyenera ndi kupereka Zakaat, ndi kulamula 
zabwino ndi kuletsa zoipa; ndipo mabwelero a zinthu nkwa Allah basi. 


42. Ndipo ngati akukuyesa wabodza, (awa Akafiri, sizachilendo), ndithu 
adatsutsanso (aneneri awo) patsogolo pawo anthu a Nuh, Aadi, a 
Samudu. 


43. Anthu a Ibrahim, anthu a Luti. 


44. Ndi anthu a ku Madiyan; nayenso Musa adayesedwa wabodza 
(adamkana). Ndipo osakhulupirira ndidawapatsa nthawi, kenako 
ndidawathira m’dzanja. Nanga chidali bwanji chilango changa. 


45. Ndi midzi ingati tidaiononga yomwe inkachita zoipa? Zipupa zitagwera 
pa madenga ake. Ndipo ndi zitsime (zingati) zomwe zidasiidwa, ndi 
nyumba zikuluzikulu zomwe zidali zolimba? 


46. Kodi sayendayenda pa dziko kuti akhale ndi mitima (yanzeru) 
yowazindikiritsa ndi makutu omvera? Ndithu maso sagwidwa khungu, 
(khungu loononga chipembedzo), koma mitima yomwe ili m’zifuwa ndi 
imene imagwidwa khungu (loononga chipembedzo). 


[1] M’ndime iyi, Allah akuti akadawalekelera anthu oipa, omwe cholinga chawo nkudzetsa 
chisokonezo pa dziko, popanda kusankha anthu ena kuti alimbane nawo, ndiye kuti 
nyumba zopempheleramo Ayuda, Akhrisitu ndi Asilamu, zikadagumulidwa. Koma 
Allah amasankha anthu olungama kuti alimbane ndi anthu oipawo kuti choonadi 
cha Allah chisazime. Ndipo amene akuteteza choonadi cha Allah, Iye walonjeza 
kumthangata. 





Surat 22. Al-Hajj 412 Juzu 17 


47. Ndipo akukufulumizitsa kuti udzetse chilango. Komatu Allah sadzaswa 
lonjezo Lake (limene adaliika lakuti chilango chenicheni chidzakhala 
patsiku la chimaliziro). Ndipo ndithu tsiku limodzi kwa Mbuye wako lili 
ngati zaka chikwi chimodzi mukawerengedwe kanu. 


48. Kodi ndi (anthu a) midzi ingati amene ndidawapatsa nthawi pomwe 
ankachita zoipa? Kenako ndidawathira m'dzanja. Ndipo kwa Iye 
nkobwerera. 


49. Nena: “E inu anthu! Ndithu ine kwa inu ndine Mchenjezi woonekera.” 


50. “Tsono amene akhulupirira ndi kumachita zabwino, chikhululuko ndi 
rizg laulemu zili pa iwo.” 


51. “Ndipo amene akulimbikira kulimbana ndi Ayah Zathu, iwowo ndi 
anthu a ku Moto.” 


52. Ndipo palibe pamene tidatuma mtumiki ngakhale m’neneri patsogolo 
pako, koma akamawerenga, satana amaponya (zosokoneza) 
m’kuwerenga kwakeko; koma Allah amachotsa zomwe satana 
akuponya; kenako nkuzilongosola Ayah Zake. Ndipo Allah Ngodziwa 
kwambiri, Wanzeru zakuya. 


53. (Izi zimachitika) kuti achichite chimene satana akuponya kukhala mayeso 
kwa omwe m’mitima mwawo muli matenda ndi ouma mitima yawo; 
ndithu osalungama ali m’kusiyana komwe kuli kutali (ndi choonadi). 


54. Ndipo kuti adziwe amene apatsidwa kuzindikira kuti chimenechi 
n’choonadi chochokera kwa Mbuye wako ndi kuchikhulupirira ndikuti 
mitima yawo idzichepetse kwa Iye; ndithu Allah ndi Woongolera ku 
njira yolunjika amene akhulupirira. 


55. Ndipo amene sadakhulupirire apitilira kukhala m'chikaiko ndi 
chimenecho (wadza nachocho) kufikira tsiku la chimaliziro liwadzera 
mowatutumutsa, kapena chiwadzera chilango pa tsiku lopanda chabwino 
(kwa iwo). 


56. Ufumu tsiku limenelo ngwa Allah; adzaweruza (mwachilungamo) 
pakati pawo; choncho amene akhulupirira ndi kumachita zabwino, 
adzakhala m’Minda yamtendere. 

57. Ndipo amene sadakhulupirire (Allah ndi Mtumiki Wake) ndikutsutsa 
Ayah Zathu, iwo adzapeza chilango choyalutsa. 


58. Ndipo amene asamuka chifukwa cha chipembedzo cha Allah, kenako 
ndikuphedwa kapena kufa, ndithu Allah adzawapatsa (patsiku la 
chiweruziro) zopatsa zabwino. Ndithu Allah Ngwabwino popatsa 
kuposa opatsa. 


59. Ndithu adzawalowetsa pamalo pomwe adzapayanja. Ndithu Allah 
Ngodziwa; Ngodekha. 


60. Zimenezi zili chonchi, ndipo yemwe akubwezera kulanga molingana 
ndi momwe iye adalangidwira; kenakonso nkuchitidwa mtopola, ndithu 
Allah amthangata; Allah Ngofufuta uchimo; Wokhululuka kwambiri. 


61. Zimenezo nchifukwa chakuti Allah amalowetsa usiku mu usana 
ndikulowetsa usana mu usiku, ndi chifukwanso chakuti ndithu Allah 
Ngwakumva Ngopenya. 


62. Zimenezo nchifukwa chakuti Allah ndi Wowona (alipo;) ndipo 
zimene akuzipembedza kusiya Iye, nzachabe. Ndipo Allah 
Ngwapamwambamwamba Ngwamkulu. 


63. Kodi suona kuti Allah amatsitsa madzi kuchokera ku mitambo, ndipo 
nthaka imakhala yobiriwira? Ndithu Allah Ngodziwa zobisika ndiponso 
Ngodziwa zoonekera. 


64. Zakumwamba ndi zapansi zonse ndizake; ndithu Allah 
Ngwachikwanekwane; Wotamandidwa. 


65. Kodi sudaone kuti Allah wakufewetserani zonse zam’nthaka ndi zombo 
zomwe zikuyenda panyanja mwa lamulo Lake? Ndipo wagwira thambo 
kuti lisagwe panthaka koma kupyolera m'chilolezo Chake; ndithu Allah 
Ngodekha kwa anthu Ngwachifundo. 


66. Ndipo Iye ndi Amene adakupatsani moyo; kenako adzakupatsani imfa, 
ndipo kenako adzakuukitsani; ndithu munthu ngosathokoza. 


67. Mpingo uliwonse tidauikira machitidwe amapemphero omwe 
akuwatsata; choncho asatsutsane nawe pachinthu ichi, ndipo itanira 

anthu ku chipembedzo cha Mbuye wako. Ndithu iwe uli pachiongoko 
changwilo. 


68. Ndipo ngati atsutsana nawe, nena: “Allah Ngodziwa koposa zimene 
mukuchita.” 


69. “Allah adzaweruza pakati panu tsiku la Oiyama pa zimene mudali 
kusiyana.” 


70. Kodi sudziwa kuti Allah akudziwa zakumwamba ndi zapansi? Ndithu 
zonsezo zili m’kaundula (Wake), ndithu (kudziwika kwa) zimenezo kwa 
Allah nzosavuta. 


71. Ndipo akupembedza milungu yabodza, kusiya Allah, yomwe (Allah) 
sadaitumizire umboni wakuti (ipembedzedwe) yomwenso iwo 
sakuidziwa bwino. Ndipo anthu osalungama sadzakhala ndi owathandiza. 


72. Koma Ayah Zathu zomveka zikawerengedwa kwa iwo, uona 
kunyansidwa pankhope za amene sadakhulupirire. Ndipo amakhala 
pafupi kuwamenya amene amawawerengera Ayah Zathu. Nena: 
“Kodi ndikuuzeni zoipa kwambiri kuposa izi? Ndi Moto (wa Allah) 
umene wawalonjeza amene sadakhulupirire (Allah ndi Mtumiki Wake) 
amenewo ndi mabwelero oipa zedi.” 


73. E inu anthu! Fanizo laperekedwa; choncho limvereni. Ndithu amene 
mukuwapembedza m’malo mwa Allah, sangathe kulenga ntchentche 
ngakhale Atasonkhana (kuti athandizane) pachimenechi. Ndipo ngati 
ntchenche itawalanda chinthu, sangathe kuchilanda kuntchentcheyo. 
Wafooka kwenikweni wopempha ndi wopemphedwa. 


74. Sadamlemekeze Allah, kulemekeza komuyenera. Ndithu Allah 
Ngwamphamvu Ngogonjetsa chilichonse. 


75. Allah amasankha atumiki mwa angelo ndi mwa anthu. Ndithu Allah 
Ngwakumva; Ngopenya. 


76. Akudziwa zimene zili patsogolo pawo ndi zimene zili pambuyo pawo; 
kwa Allah Yekha ndiko kobwerera zinthu. 

77. E inu amene mwakhulupirira! Weramani ndikugwetsa nkhope zanu 
pansi ndipo mpembedzeni Mbuye wanu ndikuchita zabwino kuti 
mupambane. 


78. Ndipo menyerani chipembedzo cha Allah, kumenyera kwa choonadi; 
Iye ndi Amene adakusankhani (kuti mukhale mpingo wabwino;) ndipo 
sadaike pa inu zinthu zolemera pa chipembedzo, ndi chipembedzo cha 
tate wanu Ibrahim. Iye (Allah) adakutchani Asilamu kuyambira kale 
(m’mabuku akale) ndi mu iyi, (Qur’an) kuti Mtumiki akhale mboni pa 
inu, inunso kuti mukhale mboni pa anthu. Choncho pempherani Swala 
moyenera, perekani Zakaat ndipo gwirizanani chifukwa cha Allah. Iye 
ndiye Mbuye wanu, Mbuye wabwino zedi, ndi Mthandizi wabwino zedi. 








Surat 23. Al-Mu’minûn 








Sa Surat 23. Al-Mu’minûn BS 


Surayi yayamba ndi kunenetsa za kupambana kwa okhulupirira. Ndipo 
yatsatiza ndi kufotokoza mbiri zawo. Kenako yafotokotoza chiyambi cha 
kulengedwa kwa munthu ndi maonekedwe osonyeza kukhoza kwa Allah 
Wapamwambamwamba. Ndipo yatsatiza pankhaniyi nkhani za aneneri 
zomwe zikuonetsa kuti uthenga wawo udali wofanana ndikutinso anthu 
ngochokera kukholo limodzi. 











Surayi yafotokoza za yemwe akufuna chiongoko ndi mwini kusokera. 
Ndipo yasimbanso za maganizo a “Amushirikina” pa za M'neneri 
Muhammad (s.a.w). Ndipo Allah m’Surayi wafunsamo mafunso kuti 
anthu amuyankhe molingana ndi chilengedwe chawo. 


Kenako Surayi yasimba za momwe anthu adzakhalira pa tsiku la 
Qiyâma ponenetsa kuti iwo adzaweruzidwa mwachilungamo. 





M'dzina la Allah Wachifundo chambiri, Wachisoni chosatha. 
1. © Ndithu apambana okhulupirira (mwa Allah). 


2. Amene amakhudzumuka pa mapemphero awo (poipereka mitima yawo 
kwa Allah modzichepetsa). 


3. Ndi omwe amapewa zinthu zopanda pake (zachabe). 
4. Ndi omwe amakwaniritsa (nsanamira ya) chopereka (Zakaat). 
5. Ndi omwe amasunga umaliseche wawo. 


6. Kupatula kwa akazi awo ndi adzakazi omwe manja awo akumanja apeza. 
Choncho iwo (pakukumana ndi amenewo) saali odzudzulidwa. 


7. Koma omwe angafune zosemphana ndi izi (kulumikizana ndi mkazi 
posiya njira ziwirizi) iwowo ndiwo opyola malire (a Allah). 

8. Ndi amene amasunga malonjezo awo ndi zomwe akhulupirika nazo. 


9. Ndi omwe akusunga mapemphero awo (popemphera mu nthawi zake ndi 
kutsata malamulo ake uku ali odzichepetsa). 


10. Iwo ndi olandira (zabwino tsiku la Qiyâma). 


11. Amene adzalandira Munda wamtendere (wotchedwa) Fir’dausi (Munda 
wapamwamba kwambiri). M’menemo iwo adzakhala nthawi yaitali. 


12. Ndipo ndithu tidamlenga munthu kuchokera ku dongo labwino. 


13. Kenako tidalenga ana ake ndi dontho lamadzi (ambewu ya munthu) 
lomwe lidaikidwa pamalo osungidwa. 


14. Kenako tidalisintha dontholo kukhala magazi oundana; ndipo kenako 
magaziwo tidawasintha kukhala m'nofu; ndipo kenako m'nofu 
tidausintha kukhala mafupa; ndipo mafupawo tidawaveka minofu, 
kenako tidamsintha kukhala cholengedwa china. Choncho watukuka 
Allah, Wabwino polenga. 


15. Kenako ndithu inu pambuyo pa zimenezo mudzamwalira. 
16. Ndithu inu, kenako mudzaukitsidwa pa tsiku la Oiyama. 


17. Ndipo ndithu tapanga njira zisanu ndi ziwiri (mitambo) pamwamba 
panu, ndipo ndithu (Ife) sitisiya kulabadira zolengedwa. 


18. Ndipo tatsitsa madzi mwamuyeso kuchokera kumwamba, ndi 
kuwakhazikitsa m'nthaka; ndipo ndithu Ife ndi okhoza kuwachotsa 
(kuti musathandizike nawo, koma sitidachite zimenezo chifukwa 
chokuchitirani chifundo). 


19. Ndi madzi amenewo, tidakupangirani minda ya kanjedza ndi mpesa, 
m’menemo inu mulinazo zipatso zambiri; ndipo mwazimenezo 
mumadya. 


20. Ndipo (tidakupangirani) mtengo womera pa phiri la Sinai, womwe 
umatulutsa mafuta; ndipo ndindiwo kwa amene amadya. (Mtengo wake 
ndi mzitona). 

21. Ndipo ndithu m’ziweto muli lingaliro kwa inu. Timakumwetsani 
zomwe zili m"mimba mwake; ndipo m’zimenezo mukupeza zothandiza 
zambiri; ndipo zina mwa izo mumadya. 


22. Ndipo pa msana pa izo ndi pamwamba pa zombo, mumanyamulidwa. 


23. Ndipo ndithu tidamtuma Nuh kwa anthu ake, ndipo adati: “E inu anthu 
anga! Mpembedzeni Allah! Mulibe mulungu wina woti nkumpembedza 
kupatula Iye. Kodi simuopa (chilango Chake?) 


24. Akuluakulu mwa anthu ake amene sadakhulupirire, adati: “Uyu sali 
kanthu, koma ndi mumthu ngati inu; akufuna kuti adzipezere ubwino 
pa inu; ndipo Allah akadafuna (kukuphunzitsani) akadatuma angelo. 
Zoterezi sitidamvepo kumakolo athu akale.” 


25. “Uyusali kanthu, komandimunthu wamisala; choncho muyembekezereni 
mpaka nthawi (yofera.”) 


26. (Nuh) adati: “Mbuye wanga ndipulumutseni pazomwe anditsutsa!” 


27. Choncho tidamuvumbulutsira (mawu akuti): “Panga chombo 
moyang'aniridwa ndi kudziwitsidwa ndi Ife.” Ndipo lamulo Lathu 
likadza ndi kufwamphuka madzi mu uvuni, lowetsa mkati mwake (mwa 
chombocho) chilichonse ziwiriziwiri, chachimuna ndi chachikazi ndi 
banja lako, kupatula yemwe liwu latsogola pa iye kuti aonongeke mwa 
iwo. Ndipo usandilankhule za omwe adzichitira (okha) zoipa ndithu iwo 
amizidwa (m”madzi). 


28. Ndipo ukakhazikika m’chombocho, iwe ndi amene uli nawo, nena: 
“Tikuthokoza Allah, amene watipulumutsa ku anthu osalungama.” 


29. Ndipo (potsika), nena: “E Mbuye wanga! Nditsitseni; kutsitsa kwa 
madalitso, pakuti Inu ndinu wotsitsa bwino kwambiri kuposa otsitsa.” 


30. Ndithu m’zimenezi muli zisonyezo. Ndithu Ife tili (ndi udindo) 
wowayesa ndi mayeso osiyanasiyana. 


31. Kenako tidabweretsa m’badwo wina pambuyo pawo (omwe ndi Adi). 

32. Ndipo tidatuma kwa iwo mtumiki (Hûd) wochokera mwa iwo, (yemwe 
ankati): “Pembedzani Allah! Mulibe mulungu wina kupatula Iye. Kodi 
simuopa? 


33. Ndipo akuluakulu a mwa anthu ake amene adali osakhulupirira, 
ndikutsutsa za kukumana ndi tsiku la chimaliziro, omwe tidawapatsa 
kulemera pa moyo wa padziko lapansi, adati: “Uyu saali kanthu, koma 
ndi munthu monga inu; amadya zimene inu mumadya, ndi kumwa 
zomwe inu mumamwa. 


34. Koma ngati mumvera munthu wonga inu, ndiye kuti mukhala otaika 
(oluza). 


35. Kodi akukulonjezani kuti mukadzafa ndikusanduka dothi ndi mafupa, 
mudzaukitsidwanso (m”manda)? 


36. Sizingachitike, sizingachitike, zimene mukulonjezedwazi! 


37. Palibe (moyo wina) koma moyo wathu wapadziko lapansiwu basi! 
Tikufa ndiponso kukhala ndi moyo! Ndipo sitidzaukitsidwa m’manda. 


38. Uyu saali kanthu (amene akudzitcha kuti ndi Mtumiki) koma ndi munthu 
basi, akupekera Allah bodza, ndipo ife sitimkhulupirira.” 


39. (Mtumikiyo) adati: “E Mbuye wanga! Ndipulumutseni pachifukwa 
chakuti anditsutsa.” 


40. (Allah) adati: “Posachedwapa akhala odzinena.” 


41. Choncho, mkuwe wa (chilango) choonadi udawaononga, ndipo 
tidawachita ngati zinyalala (zongotengedwa ndi madzi). Choncho, 
kuonongeka kudatsimikizika pa anthu osalungama. 


42. Ndipo titatero tidalenga mibadwo ina pambuyo pawo. 


43. Palibe mtundu ungaifulumizitse kapena kuichedwetsa nthawi yake 
yofera, 


44. Kenaka tidatuma atumiki Athu motsatizana; (wina pambuyo pa mnzake). 
Ndipo mbadwo uliwonse pamene adaufikira mtumiki wake, udamtsutsa; 

ndipo tidawaononga motsatana; ndipo tidawachita kukhala nkhani (za 
anthu.) Ndipo kuonongeka kudatsimikizika pa anthu osakhulupirira. 


45. Zitatero tidatuma Musa ndi m'bale wake Harun ndi zozizwitsa Zathu, 
ndi umboni woonekera poyera, 


46. Kwa Farawo ndi nduna zake. Koma onse adadzitukumula; ndipo adali 
anthu odzikweza. 


47. Ndipo adati: “Ha! Tikhulupirire anthu awiri onga ife, omwe mtundu 
wawo ndi akapolo athu!” 


48. Choncho adawatsutsa onse awiri, ndipo adali m’gulu la oonongedwa. 
49. Ndipo ndithu Musa tidampatsa buku kuti iwo aongoke. 


50. Ndipo tidamchita mwana wa Mariya ndi mayi wake kukhala chisonyezo 
(choonetsa kukhoza kwathu). Ndipo tidawapatsa malo othawirapo, 
pachikweza, chokhazikika pomwenso padali akasupe. 


51. E inu Atumiki! Idyani zakudya zabwino, ndipo chitani zabwino. Ndithu 
Ine ndi Wodziwa zonse zimene muchita. 


52. (Tidauza mibadwo yawo): “Ndithu mpingo wanuwu ndi mpingo 
umodzi, ndipo Ine Ndine Mbuye wanu; choncho ndiopeni.” 


53. Koma adadula chinthu chawochi (chipembedzo chawo) pakati pawo 
mipatukomipatuko; gulu lililonse limasangalalira chimene lili nacho. 


54. Choncho, asiye mu umbuli wawo kufikira nthawi (yakufa kwawo). 
55. Kodi akuganiza kuti tikamawapatsa chuma ndi ana, 
56. Tikuwafulumizitsira zabwino? Sichoncho, koma iwo sakuzindikira. 


57. Ndithu amene amakhala amantha chifukwa choopa Mbuye wawo, (ndi 
m’mene mathero awo adzakhalire); 


58. Ndi omwe amakhulupirira Ayah za Mbuye wawo; 


59. Ndi omwenso saphatikiza Mbuye wawo ndi mafano; 

60. Ndi omwenso amapereka (Zakaat ndi sadaka kuchokera m’chuma) 
chimene apatsidwa, uku mitima yawo ili yoopa kuti adzabwerera kwa 
Mbuye wawo; 


61. Amenewa ndiamene akuchita changu pa zinthu zabwino, ndipo iwo 
akutsogolera (ena) pa zimenezo. 


62. Ndipo sitikakamiza munthu, koma chimene angathe (kuchichita). 
Ndipo tili naye kaundula (wosunga chilichonse) yemwe adzayankhula 
choonadi ndipo iwo sadzaponderezedwa. 


63. Koma mitima yawo ili m’kusalabadira mu ichi; ndipo iwo ali ndi ntchito 
Zimene akuchita, osati izi. 


64. Kufikira tikadzawaika m’chilango amene ali opeza bwino awo, pompo 
adzakuwa (ndi kupempha chipulumutso). 


65. (Kudzanenedwa kwa iwo): “Musalire lero (ndi kupempha chipulumutso)! 
Ndithu inu simupulumutsidwa ndi Ife.” 


66. “Ndipo Ayah Zanga zinkawerengedwa kwa inu koma munkadzibwezera 
kumbuyo ndi zidendene zanu, 


67. Uku mukudzikweza; nkumakambirana usiku za chabechabe zoinyoza 
(Qur’an).” 

68. Kodi sadaganizire liwu (ili limene wadza nalo Mtumiki {s.a.w}), kapena 
zawadzera zomwe sizidawadzerepo makolo awo akale? 

69. Kodi kapena sadam’dziwe Mtumiki wawoyu (makhalidwe ake) kotero 
kuti iwo akum’kana? 

70. Kapena akunena kuti: “Ngwamisala?” Koma wawadzera ndi choonadi, 
ndipo ambiri a iwo amachida choonadi. 


71. Ndipo choonadi chikadatsatira zofuna zawo, ndiye kuti thambo ndi 
nthaka ndi za m"menemo zikadaonongeka! Koma tawabweretsera 
chikumbutso chawo, koma iwo akuchipewa chikumbutso chawocho. 


72. Kodi kapena ukuwapempha malipiro (nchifukwa chake akuchikana 
chipembedzochi)? Koma malipiro a Mbuye wako ndiwo abwino; ndipo 
Iye ndi Wopereka Wabwino kuposa opereka. 

73. Ndipo ndithu iwe ukuwaitanira ku njira yolunjika; (supempha malipiro 
kwa iwo pa kuitanako). 

74. Ndipo ndithu amene sakhulupirira tsiku la chimaliziro, ali kutali ndi 
njira ya choonadi. 

75. Ndipo tikadawachitira chifundo ndi kuwachotsera masautso omwe ali 


nawo, ndithu akadapitiriza kuyumbayumba m'kuchita kwawo zoipa. 


76. Ndipo ndithu tidawalanga ndi chilango (chaukali), koma sadacheukire 
kwa Mbuye wawo ndikudzichepetsa. 


77. Kufikira pamene tidawatsekulira khomo la chilango chaukali; pamenepo 
ndipo adataya mtima. 


78. Ndipo Iye ndi Yemwe adakupangirani makutu, maso ndi mitima; 
nzochepa zimene mukuthokoza. 


79. Iyenso ndi Yemwe wakufalitsani pa dziko; kenako mudzasonkhanitsidwa 
kwa Iye. 


80. Ndipo Iye ndi Yemwe amapatsa moyo ndi imfa, ndipo kusinthana kwa 
usiku ndi usana Nkwake. Kodi simuzindikira? 


81. Koma akunena monga (anthu) oyamba adanenera. 


82. Akunena: “Kodi tikadzafa ndikukhala dothi ndi mafupa, 
tidzaukitsidwanso?” 


83. “Ndithudi ife ndi makolo athu kale tidalonjezedwa zimenezi, izi sikanthu 
koma nkhambakamwa za anthu akale.” 


84. Nena: “Kodi nthaka njayani ndi zomwe zili m’menemo, ngati inu 
mukudziwa (kanthu)!” 


85. Adzanena kuti: “Nza Allah!” Nena: “Nanga bwanji simukumkumbukira 
(kuti Iye Ngokhoza chilichonse)? 


86. Nena: “Kodi ndani Mbuye wa thambo zisanu ndi ziwiri, ndi Mbuye wa 
Arsh (Mpando wachifumu) yaikulu?” 

87. Anena (kuti): “Nza Allah.” Nena: “Nanga bwanji simukumuopa?” 


88. Nena: “Kodi ndani yemwe m’manja mwake muli mphamvu yolamulira 
chinthu chilichonse? Ndipo Iye amateteza zonse. Ndipo palibe chimene 
chingatetezedwe kuchilango Chake. Ngati inu mukudziwa.” 


89. Anena (kuti): “Ndi Allah.” Nena: “Nanga mukulodzedwa bwanji (ndi 
satana)?” 


90. Koma tawabweretsera choonadi; ndithu iwo ngabodza (potsutsana ndi 
choonadicho). 


91. Allah sadadzipangire mwana, ndipo padalibe pamodzi ndi Iye mulungu 
(wina), ngati zikadakhala choncho ndiye kuti mulungu aliyense 
akadatenga zimene adalenga, ndipo milungu ina ikadaipambana milungu 
inzawo (polimbanirana ufumu), Allah wapatukana nazo kwambiri 
zimene akusimbazo. 


92. Wodziwa zamseri ndi zapoyera; watukuka ku zimene akumphatikiza 
nazozo. 


93. Nena: “E Mbuye wanga! Ngati mungandionetse zomwe akulonjezedwa 
(ndikadali ndi moyo), 


94. E Mbuye wanga! Musandiyike m’ gulu la anthu osalungama.” 


95. Ndipo ndithu Ife ndi Wokhoza kukuonetsa (chilango) chimene 
tikuwalonjeza. 


96. Chotsa zoipa (zimene akukuchitira) powabwezera zabwino; Ife 
tikudziwa zimene akunena. 


97. Ndipo nena: “E Mbuye wanga! Ndikudzitchinjiriza ndi Inu 
kumanong’onong’o a satana.” 


98. “Ndiponso ndikudzitchinjiriza ndi inu Mbuye wanga kuti asandidzere.” 


99. Kufikira m"modzi wawo ikam’dzera imfa, amanena: “Mbuye wanga! 
Ndibwezereni (ku moyo wa pa dziko),” 


100. “Kuti ndikachite zabwino pa zimene ndidasiya.” (Angelo amayankha 
kuti): “Iyayi! Ndithu awa ndi mawu basi amene iye akuyankhula 

(imfa ikamfika).” Ndipo patsogolo pawo pali chiyembekezo; (moyo 
wamasautso kwa oipa; ndipo wamtendere kwa abwino) kufikira tsiku 
limene adzaukitsidwa. 


101. Choncho, lipenga likadzaimbidwa, sipadzakhala chibale pakati pawo 
tsiku limenelo, ndipo sadzafunsana. 


102. Tsono omwe mlingo (wa zochita zawo zabwino) udzalemere, iwowo 
ndiwo opambana. 


103. Ndipo omwe miyeso yawo (ya zochita zabwino) idzatsike, iwowo ndi 
omwe adadziluzitsa okha; adzakhala ku Jahannam nthawi yaitali. 


104. Moto ukawawula nkhope zawo, ndipo adzakhala m’menemo uku 
mano ali pamtunda. 


105. (Adzauzidwa): “Kodi Ayah Zanga sizidali kuwerengedwa kwa inu 
ndipo inu nkumazitsutsa?” 


106. Adzati: “Mbuye wathu! Zoipa zathu zidatigonjetsa, choncho tidali 
anthu osokera.” 


107. Mbuye wathu! Titulutseni umu (m’moto ndikutibwezera ku dziko 
lapansi kuti tikachite ntchito yabwino); ngati titabwerezanso kuchita 
zoipa, ndiye kuti tidzakhaladi oipa (odziononga tokha).” 


108. (Allah) adzati: “Khalani chete m’menemo, monyozeka! Ndipo 
musandilankhule!” 


109. Ndithu mwa akapolo anga lidalipo gulu lomwe linkanena: “Mbuye 
wathu! Takhulupirira; choncho tikhululukireni ndi kutichitira chifundo; 
ndipo inu Ngabwino kwambiri kuposa (ena onse) ochita chifundo.” 


110. “Koma inu mudawachita chipongwe kufikira adakuiwalitsani 
kundikumbuka uku muli kuwaseka.” 


111. “Ndithu Ine lero ndawalipira (Munda wamtendere) chifukwa cha 
kupirira kwawo; kuti ndithu iwo ndiwo opambana.” 


112. Adzanena: “Kodi mudakhala nthawi yotani padziko pa chiwerengero 
cha zaka?” 

113. Adzayankha: “Tidakhala tsiku limodzi kapena gawo la tsiku; afunse 
owerengera.” (Adzatero poyerekeza ndi kutalika kwa moyo wamasautso 
ku Moto). 


114. Adzanena: “Inu simudakhale (kudzikoko) koma pang'ono basi, 
mukadakhala mukudziwa (chilango chomwe chakufikanichi, sibwenzi 
mukuchita zoipa).” 


115. Kodi mumaganiza kuti tidakulengani chabe, ndikuti simudzabwerera 
kwa Ife? 


116. Watukuka Allah, Mfumu ya choonadi; palibe wompembedza 
mwachoonadi koma Iye, Bwana wa Arsh (Mpando wachifumu) 
yolemekezeka (kwambiri). 


117. Ndipo amene apembedza mulungu wina pomphatikiza ndi Allah, 
chikhalirecho iye alibe umboni pa zimenezo; basi chiwerengero chake 
chili kwa Mbuye wake. Ndithu osakhulupirira sangapambane. 


118. Choncho nena: “Mbuye wanga! Ndikhululukireni ndikundichitira 
Chifundo! Inu Ngabwino kuposa achifundo.” 








Surat 24. Al-Nûr 











gi Surat 24. Al-Nûr BS 


Msurayi Allah wafotokoza za kufunika koyeretsa mtundu ku 
machitidwe a chiwerewere. Ndipo Surayi ikuletsa kufalitsa zoipa pakati 
pa Asilamu, ndikukhazikitsa zilango kwa anthu kuti machitidwewa 
alekeke. Ndipo yafotokozanso miyambo yokhalirana pakati pa Asilamu 
pa moyo wawo; monga kuodila polowa mnyumba, ndikuzolitsa maso, 
ndikusunga umaliseche. Ndiponso kuti amuna ndi akazi amene sali 
anyazi, asamasanganikirane. 








Surayi yafotokozanso zofunika pabanja la Chisilamu; monga 
kudzipatsa ulemu, kudziyeretsa kumachitidwe osayenera ndikukhala 
wolungama nthawi zonse. 





M'dzina la Allah Wachifundo chambiri, Wachisoni chosatha. 


. Iyi ndi Sura; taivumbulutsa, ndipo taikamo malamulo. Ndipo m’menemo 
tatumizamo Ayah (ndime) zomveka kuti mukumbukire (malamulo ndi 
kuchita nawo m'njira yoyenera). 


. Mkazi wachiwerewere ndi mwamuna wa chiwerewere aliyense wa iwo 
mkwapuleni zikoti zana limodzi (100). Musagwidwe chisoni ndi iwo 
pa chipembedzo (malamulo) cha Allah, ngati inu mukukhulupiriradi 
mwa Allah ndi tsiku la chimaliziro. Ndipo gulu la okhulupirira lionelere 
chilango chawo. 


. Mwamuna wa chiwerewere sakwatira mkazi (wabwino) koma 
wachiwerewere mnzake, kapena mkazi wopembedza mafano. Nayenso 
mkazi wachiwerewere sakwatiwa ndi mwamuna (wabwino) koma 
wachiwerewere mnzake, kapena wopembedza mafano. Ndipo zimenezi 
zaletsedwa kwa okhulupirira. 


. Ndipo amene akunamizira akazi odziteteza (powanamizira kuti achita 

chiwerewere), ndipo osabwera nazo mboni zinayi, akwapuleni zikoti 
80; ndiponso musauvomereze umboni wawo mpaka kalekale. Iwo 
ngotuluka m’chilamulo cha Allah, 


. Kupatula amene alapa pambuyo pa zimenezo, ndipo nkukonza (zochita 
zawo), ndithu Allah Ngokhululuka; Ngwachisoni, (awakhululukira). 


. Ndipo amene akunamizira akazi awo (kuti achita chiwerewere) ndipo 
iwo nkukhala opanda mboni, koma (iwo) okha, choncho umboni wa 
mmodzi wa iwo (umene ungamchotsere chilango chomenyedwa zikoti 
80), ndikupereka umboni kanayi polumbilira Allah kuti ndithu iye ndi 
mmodzi mwa onena zoona. 


7. Ndipo kachisanu (alumbire) kuti matembelero a Allah akhale pa iye ngati 
(iye) ali m’modzi mwa onama. 


8. Ndipo (mkazi) chilango amchotsera atapereka umboni kanayi polumbilira 
Allah kuti (uyu mwamuna) ndi mmodzi mwa onama. 


9. Ndipo kachisanu (alumbire) kuti mkwiyo wa Allah ukhale pa iye ngati 
(mwamuna wake) ali mmodzi mwa onena zoona. 


10. Ndipo pakadapanda ubwino wa Allah ndi chifundo Chake pa inu 
(mukadavutika). Ndipo ndithu Allah Ngolandira kulapa;. Wanzeru 
zakuya. 


11. Ndithu amene adza ndi bodza (ponamizira Mayi Aisha {r.a}, yemwe ndi 
Mkazi wa Mtumiki {s.a.w}, kuti wachita chiwerewere), ndi gulu la mwa 
inu. Musaganizire zimenezo kuti nzoipa kwa inu, koma kuti zimenezo 
nzabwino kwa inu. Ndipo munthu aliyense wa iwo apeza (chilango) pa 
machimo amene wawachitawo. Ndipo yemwe wasenza gawo lalikulu la 
uchimowo mwa iwo, adzapeza chilango chachikulu. 


12. Nanga bwanji pamene mudaimva (nkhani) iyi okhulupirira achimuna 
ndi okhulupirira achikazi saadaganizire anzawo zabwino ndikunena 
kuti: “Ili ndi bodza loonekera?” 


13. Nanga bwanji sadabweretse mboni zinayi (pa zimenezi)? Ndipo pamene 
alephera kubweretsa mboni, iwo ngabodza kwa Allah. 

14. Ndipo pakadapanda ubwino wa Allah ndi chifundo Chake pa inu, 
pa dziko lapansi ndi patsiku la chimaliziro, chilango chachikulu 
chikadakukhudzani pa zomwe munkazijijirikira. 


15. Pamene mudalilandira (bodzalo) ndi malirime anu ndi kumanena ndi 
milomo yanu zomwe inu simukuzidziwa, ndipo mumaganizira kuti ndi 
chinthu Chochepa pomwe icho kwa Allah ndi chinthu chachikulu. 


16. Ndipo nanga bwanji pamene mudalimva (bodzalo) simudanene (kuti): 
“Sikoyenera kwa ife kuyankhula izi; kuyera nkwanu (Mbuye wathu). Ili 
ndi bodza lalikulu.” 


17. Allah akukulangizani kuti: “Musabwerezenso kuchita zonga zimenezi 
mpaka kalekale, ngati inu muli okhulupirira enieni.” 


18. Ndipo Allah akukufotokozerani Ayah (ndime) Zake mwatsatanetsatane. 
Ndipo Allah Ngodziwa; Ngwanzeru zakuya. 


19. Ndithu amene akukonda kuti zoipa zifale pa amene akhulupirira, chilango 
chowawa chili pa iwo padziko lapansi ndi patsiku la chimaliziro. Ndipo 
Allah ndi yemwe akudziwa (zoyenerana ndi inu), koma inu simudziwa. 


20. Ndipo pakadapanda ubwino wa Allah ndi chifundo Chake pa inu, 
(pakadapezeka zauve). Koma ndithu Allah Ngoleza; Ngwachisoni 
chosatha. 


21. E inu amene mwakhulupiliira! Musatsatire mapazi a satana. Ndipo 
amene atsatire mapazi a satana (asokera) ndithudi iye akulamula zauve 
ndi zoipa. Ndipo pakadapanda ubwino wa Allah ndi chifundo Chake 
pa inu, sakadayera aliyense mwa inu mpaka kalekale. Koma Allah 
amamuyeretsa amene wamfuna. Ndipo Allah Ngwakumva zonse; 
Wodziwa kwambiri. 


22. Ndipo ochita zabwino (pa dziko lapansi), ndiponso eni kupeza bwino 
mwa inu, asalumbire kuti aleka kupatsa achinansi, masikini, ndi 
osamuka pa njira ya Allah. Koma akhululuke ndikuleka zimenezo. Kodi 
simufuna kuti Allah akukhululukireni? Allah Ngokhululuka kwambiri, 
Ngwachisoni chosatha (choncho, nanunso teroni). 

23. Ndithu amene akunamizira akazi oyera (kumachitidwe achiwerewere), 
odziteteza kumachitidwe oipa, okhulupirira, atembeleredwa pa dziko 
lapansi ndi patsiku la chimaliziro. Ndipo chilango chachikulu chili pa 
iwo. 


24. Tsiku lomwe malirime awo, mikono yawo ndi miyendo yawo 
zidzawachitira umboni pazomwe adali kuchita. 


25. Tsiku limenelo Allah adzawapatsa mphotho yawo ya choonadi, ndipo 
adzadziwa kuti Allah ndiye Mwini kulipira kwa choonadi koonekera 
poyera. 


26. Akazi oipa ndi a amuna oipa, naonso amuna oipa ndi a akazi oipa; ndipo 
akazi abwino ndi a amuna abwino, naonso amuna abwino ndi a akazi 
abwino. Iwowa ngopatulidwa kuzimene akunenazo. Iwo adzapeza 
chikhululuko ndi rizq laulemu (ku Munda wamtendere). 


27. E inu amene mwakhulupirira! Musalowe m’nyumba zomwe sinyumba 
zanu kufikira mutapempha chilolezo poodira ndikupereka Salaam 
kwa eni nyumbazo. Kutero ndi kwa bwino kwa inu kuti mukumbukire 
(nkuona kuti zomwe mukuuzidwa nzabwino). 


28. Koma ngati simupeza munthu aliyense m’menemo, musalowe kufikira 
mutapatsidwa chilolezo. Ndipo mukauzidwa kuti: “Bwererani.” 
Bwererani; chimenechi nchokuyeretsani. Ndipo Allah akudziwa zimene 
muchita. 


29. Sikulakwa kwa inu kulowa m’nyumba zosakhalidwa, (monga sitolo, 
hotela; popanda chilolezo), momwe muli zokuthandizani; ndipo Allah 
akudziwa zomwe mukuonetsera poyera ndi zimene mukubisa. 


30. Auze okhulupirira achimuna kuti adzolitse maso awo (asayang’ane 
zoletsedwa), ndipo asunge umaliseche wawo. Ichi nchoyera kwambiri 
kwa iwo. Ndithu Allah akudziwa nkhani za zonse zomwe achita. 


31. Ndipo auze okhulupirira achikazi kuti adzolitse maso awo, ndikusunga 
umaliseche wawo, ndipo asaonetse (poyera) zomwe amadzikongoletsa 
nazo kupatula zimene zaonekera poyera (popanda cholinga chotero). 

Ndipo afunde kumutu mipango yawo mpaka m’zifuwa zawo; ndipo 
asaonetse poyera zodzikongoletsa nazo koma kwa amuna awo, kapena 
atate awo, kapena apongozi awo, kapena ana awo, kapena ana a amuna 
awo, kapena abale awo, kapena ana a abale awo, kapena ana a alongo 
awo, kapena akazi anzawo (achisilamu). Kapena yemwe wapatidwa ndi 
dzanja lamanja (monga kapolo), kapena otsatira (antchito) omwe ndi 
amuna opanda zilakolako za akazi ndi ana omwe sadziwa za akazi. Ndipo 
asamenyetse miyendo yawo (pansi) kuti zidziwike zimene akubisa mwa 
zomwe amadzikongoletsa nazo. Ndipo tembenukirani kwa Allah, nonse 
inu okhulupirira kuti mupambane. 


32. Ndipo zikwatitseni mbeta za mwa inu (mfulu), ndi akapolo anu 
amene ali abwino (achimuna) ndi adzakazi anu. Ngati ali osauka Allah 
awalemeletsa kuchokera m'zabwino Zake. Ndipo Allah za ufulu Zake 
nzambiri (zopanda muyeso, ndiponso) Ngodziwa kwabasi. 


33. Ndipo amene sapeza chokwatilira apewe (uve wa chiwerewere) 
kufikira Allah atawalemeletsa ndi zabwino Zake. Ndipo amene afuna 
kuti awalembere (kuti apate ufulu) mwa amene manja anu akumanja 
apeza, alembereni (kuti adziombole) ngati mwaona zabwino mwa 
iwo. Ndipo apatseni gawo la chuma cha Allah chomwe akupatsani. 
Musawakakamize adzakadzi anu kuchita uhule ngati akufuna 
kudzisunga, ncholinga choti mupeze zinthu za moyo wa dziko lapansi. 
Ndipo amene angawakakamize, ndithu Allah, pambuyo pokakamizidwa 
kwawoko, Ngokhululuka; Ngwachisoni (kwa okakamizidwawo). 


34. Ndipo ndithu tatumiza kwa inu Ayah (ndime) zofotokoza (zofunika 
zonse) mwatsatanetsatane, ndi mafanizo (okuphanulani maso) pa za 
amene adamuka patsogolo panu, ndi phunziro kwa oopa (Allah). 


35. Allah ndiye Kuunika kwa kuthambo ndi nthaka. Fanizo la kuunika 
Kwake (powaongolera akapolo Ake) lili ngati “Mishikati” (chibowo cha 
pa khoma choikapo nyali) yomwe mkati mwake mwaikidwa nyali. Nyali 
ili m'galasi. Ndipo galasilo lili ngati nyenyezi yowala. Nyali imeneyo 
imayatsidwa ndi mafuta ochokera ku mtengo wodalitsidwa wa mzitona, 
womwe suli mbali yakuvuma ngakhale kuzambwe; (umamenyedwa 





Surat 24. Al-Nûr 431 Juzu 18 


kwambiri ndi dzuwa pamene likutuluka, ndi parnene likulowa). 
Mafuta ake ngoyandikira kuwala okha (chifukwa champhamvu yake) 
ngakhale moto usanawakhudze. Kuunika pamwamba pa kuunika! Allah 
amamuongolera ku kuunika Kwake amene wamfuna. Allah amaponya 
mafanizo kwa anthu (kuti aganizire ndi kupeza phunziro), ndipo Allah 
Ngodziwa chilichonse. 


36. (Apezeke akupemphera kasanu) m’nyumba zomwe Allah walamula 
kuti zilemekezedwe; ndipo m'menemo dzina Lake litchulidwe; 
azimulemekeza m’menemo (m’misikiti) kum’mawa ndi kumadzulo; 


37. Anthu omwe malonda ogulitsa ndi kugula sawatangwanitsa posiya 
kukumbukira Allah ndi kupemphera (Swala) ndi kupereka chopereka 
(Zakaat) naopatsiku lomwe mitima ndi maso zidzatembenukatembenuka. 


38. Kuti Allah adzawalipire zabwino pa zomwe adachita ndi kuwaonjezera 
zabwino Zake. Ndipo Allah amampatsa amene wamfuna popanda 
chiwerengero. 


39. Ndipo amene sadakhulupirire, ntchito zawo (zimene akuziona ngati 
zabwino) zidzakhala ngati zideruderu m'chipululu chamchenga; 
waludzu nkumaganizira kuti ndimadzi; ndipo akapita pamenepo, 
osapezapo chilichonse. (Nawonso pomwe adzadza kuzochita zawo 
zabwino patsiku la Qiyâma sadzapeza mphotho iliyonse, chifukwa 
chakuti adachimenya nkhondo Chisilamu). Ndipo adzapeza Allah 
kumeneko, ndipo adzamkwaniritsira chiwerengero chake ndipo Allah 
Ngwachangu powerengera. 


40. Kapena (ntchito zawo zoipazo) zili ngati m'dima mkati mwa 
nyanja yamadzi ochuluka yomwe yaphimbidwa ndi mafunde, ndipo 
pamwamba pa mafundewo pali mafundenso. Ndiponso pamwamba 
pake (mafundewo) pali mitambo. M’dima uwu pamwamba pa m’dima 
uwu. Akatulutsa mkono wake, sangathe kuuona (chifukwa cha 
kuchindikala kwa m’dima). Ndipo amene Allah sadampatse kuunika, 
sakhala nako kuunika. 





Surat 24. Al-Nûr 432 Juzu 18 


41. Kodi suona kuti zonse zopezeka kumwamba ndi pansi zikumulemekeza 
Allah, kudzanso mbalame zikatambasula mapiko ake (ngakhalenso 
zikapanda kutambasula). Chilichonse (mwa zimenezo) chikudziwa 
pemphero lake ndi m’mene chingamulemekezere (Mlengi wake). Ndipo 
Allah Ngodziwa zonse zimene akuchita. 


42. Ufumu wakumwamba ndi pansi, ngwa Allah (Yekha); ndipo kobwerera 
kwa zonse nkwa Allah. 


43. Kodi suona kuti Allah akuyendetsa mitambo, kenako nkuikumanitsa 
pamodzi, ndipo kenako nkuikhazika m’milumilu? Nuona mvula 
ikutuluka pakati pa iyo. Iye akutsitsa mapiri amitambo kuchokera 
kumwamba momwe muli mvula yamatalala; ndipo amamenya nawo 
amene wamfuna, ndikumpewetsa amene wamfuna. Kung’anima kwake 
kumayandikira kuchititsa khungu. 


44. Allah amasintha usiku ndi usana (pambuyo pa usiku, umadza usana, 
ndipo pambuyo pa usana, umadza usiku). Ndithu m'zimenezo muli 
phunziro kwa anthu ozindikira (zinthu). 


45. Ndipo Allah adalenga ndi madzi nyama iliyonse; (madzi ndicho 
chiyambi cha zolengedwa zonse). Zina mwa izo zimayendera mimba 
zawo; ndipo zina mwa izo zimayenda ndi miyendo iwiri; ndipo zina 
mwa izo zimayenda ndi inayi. Ndithu Allah amalenga chimene wafuna; 
ndithu Allah ali ndi mphamvu pa chilichonse. 


46. Ndithu tavumbulutsa Ayah (ndime) zofotokoza momveka (chilichonse 
chofunika pa chipembedzo). Ndipo Allah amamuongolera ku njira 
yolunjika amene wamfuna. 


47. Ndipo akunena (kuti): “Takhulupirira Allah ndi Mtumiki, ndipo 
tamvera.” Kenako ena a iwo amatembenuka pambuyo pa zimenezo; 
ndipo iwowo sali okhulupirira. 


48. Ndipo akawaitanira kwa Allah ndi Mtumiki Wake kuti awaweruze 
pakati pawo, ena a iwo akukana zimenezo (akadzizindikira okha kuti 
ngolakwa). 

49. Koma akaona kuti chilungamo chili kwa iwo, amam’dzera (Mtumiki 
mwachangu) uku akusonyeza kumvera. 


50. Kodi ali ndi matenda m’mitima mwawo? Kapena akukaika, kapena 
akuopa kuti Allah ndi Mtumiki Wake awachitira chinyengo? Koma iwo 
ndi amene ali osalungama. 


51. Ndithu yankho la okhulupirira akaitanidwa kwa Allah ndi Mtumiki 
Wake kuti aweruze pakati pawo silikhala lina koma kunena kuti: “Tamva 
ndipo titsatira.” Iwowo ndiwo opambana. 


52. Ndipo amene amvera Allah ndi Mtumiki Wake, ndikumalemekeza Allah 
ndi kumuopa, iwowo ndiwo opambana. 


53. Ndipo akulumbilira dzina la Allah, kulumbira kwakukulu kuti 
ukawalamula (kupita ku nkhondo), ndithu apita. Nena: “Musalumbire; 
kumvera kwanu nkodziwika (kuti nkwabodza); ndithu Allah akudziwa 
nkhani zonse zomwe muchita. 


54. Nena: “Mverani Allah, ndiponso Mverani Mtumiki. Koma ngati 
mutembenuka, iye ali nazo zimene wasenzetsedwa (kuti azifikitse 
kwa inu), (ndipo) inunso muli nazo zimene mwasenzetsedwa (kuti 
muzitsate). Ndipo mukamumvera, muongoka. Ndipo pa Mtumiki palibe 
china chake koma kufikitsa (uthenga) momveka. 


55. Allah walonjeza mwa inu amene akhulupirira ndikuchita ntchito 
yabwino kuti ndithu awathandiza kukhala oyang’anira pa dziko monga 
momwe adawachitira amene adalipo kale kukhala oyang'anira; ndipo 
ndithu awalimbikitsira chipembedzo chawo chimene wawayanja nacho; 
ndipo awachotsera mantha awo kukhala opanda mantha.” Akhale 
akundilambira Ine, osandiphatikiza ndi chilichonse. Ndipo amene asiye 
kukhulupirira pambuyo pa zimenezi, iwo ngakuswa malamulo. 


56. Choncho, pempherani Swala moyenera ndi kupereka “Zakaat;” ndiponso 
mverani Mtumiki kuti muchitiridwe chisoni. 


57. Amene sadakhulupirire musawaganizire kuti angamulepheretse Allah 
pa dziko (kuwalanga), ndipo malo awo ndi ku Moto. Ha! Ayipirenji 
malo obwererako! 

58. E inu amene mwakhulupirira! Akuodireni amene manja anu akumanja 
apeza ndi amene mwa inu sanathe nsinkhu, awodire nthawi zitatu: 
Isanapempheredwe Swala ya m’mawa, ndi pamene mukuvula nsalu 
zanu nthawi yamasana (kuti mupumule), ndi pambuyo pa Swala ya Isha 
(usiku). Izi ndi nthawi zitatu zomwe inu mumakhala wamba. Palibe 
uchimo pa inu ngakhale pa iwo pambuyo pa nthawi zimenezo (kulowa 
popanda kuodira); mumazungulirana pakati panu, umo ndi momwe 
akukufotokozerani Allah Ayah (ndime) Zake. Ndipo Allah Ngodziwa; 
Ngwanzeru zakuya. 


59. Ndipo mwa inu ana akatha nsinkhu, aodire monga momwe adali 
kuodira omwe adalipo patsogolo pawo. Umo ndi momwe Allah 
akukufotokozerani Ayah (ndime) Zake. Ndipo Allah Ngodziwa; 
Ngwanzeru zakuya. 


60. Nayonso mikwezembe (nkhalamba zachikhalire zazikazi) yomwe 
siyembekezera kukwatiwa, palibe uchimo pa iyo kusiya kufunda nsalu 
zawo (kumutu), popanda kuonetsa zodzikongoletsera zawo. Koma ngati 
zikudzikakamiza kuleka kuvula mipangoyo, ndibwino kwa iyo. Ndithu 
Allah Ngwakumva; Ngodziwa. 


61. Palibe kulakwa pa akhungu (osapenya) ndiponso palibe kulakwa pa 
olumala; palibenso kulakwa pa odwala, ngakhalenso pa inu eni ngati 
muli kudya m’nyumba zanu kapena m’nyumba za atate anu, kapena 
m’nyumba za amayi anu, kapena m’nyumba za abale anu, kapena 
m’nyumba za alongo anu, kapena m’nyumba za abambo anu ang’ono 
kapena akulu, kapena m’nyumba za azakhali anu, kapena m’nyumba 
za atsibweni anu, kapena m’nyumba za amayi anu akulu kapena 
angono, kapena m’nyumba za omwe mukuwasungira makiyi, kapena 
(m’nyumba za) anzanu; palibe kulakwa pa inu ngati mukudyera limodzi 
kapena payekhapayekha. Ndipo mukamalowa m’nyumba dziperekereni 
nokha salaamu. (lonjero ili) ndi malonje ochokera kwa Allah amadalitso, 
abwino. Umo ndi momwe Allah akukulongosolerani Ayah (ndime) Zake 
kuti muzindikire. 

62. Ndithu okhulupirira (owona) ndiamene akhulupirira mwa Allah ndi 
Mtumiki Wake; ndipo akakhala naye pa chinthu chokhudza onse, sachoka 
mpaka atampempha (Mtumiki) chilolezo. Ndithu amene akukupempha 
chilolezo, iwowo ndi amene akukhulupirira Allah ndi Mtumiki Wake. 
Choncho akakupempha chilolezo chifukwa cha zinthu zawo zina, 
muloleze mwa iwo amene wamfuna (ngati utaona kuti chidandaulo 
chake nchoona), ndipo uwapemphere chikhululuko kwa Allah; ndithu 
Allah Ngokhululuka kwabasi; Ngwachisoni chosatha. 


63. Kumuitana Mtumiki pakati panu musakuchite monga momwe 
mumaitanirana nokhanokha, ndithu Allah akudziwa amene akuchoka 
pamalo mozemba ndi modzibisa mwa inu. Choncho achenjere amene 
akunyozera lamulo lake kuti mliri ungawapeze, kapena kuwapeza 
chilango chowawa. 


64. Mverani! Ndithu zili kumwamba ndi pansi nzake Allah, ndipo akudziwa 
zimene muli nazo. Ndipo patsiku limene adzabwezedwe kwa Iye, 
adzawauza zimene adachita ndipo Allah Ngodziwa chilichonse. 


NE 








Sûrat 25. Al-Furgan 











Sa Sûrat 25. Al-Furqân BS 


Surayi yayamba ndi kufotokoza zaulemelero wa Qur'an, ndi 
kuphanuka kwa ufumu wa Yemwe adaivumbulutsa; Yemwe ufumu 
wakumwamba ndi pansi Ngwake. 


Koma ngakhale ufumu Wake uli waukulu chonchi, Amushirikina 
akumphatikiza ndi milungu ina pomwe Iye ndi Mmodzi ndipo palibe 
wachiwiri wake, iwo akutsutsa Qur’an pamodzi ndi uthenga wa Mtumiki 
Muhammad (s.a.w) pomunena kuti angakhale Mthenga wa Allah bwanji 
pomwe ali munthu; amadya chakudya ndikumapita kumisika monga anthu 
ena. Ndipo Amushirikina akufuna kuti Mthengayo koma akadakhala 
mmodzi wa angelo. Ndipo akuyankhidwa kuti Allah akadatuma mngelo 
monga Mtumiki, ndiye kuti mngeloyo akadamsandutsa maonekedwe 
ndi chikhalidwe chake kukhala monga anthu kuti amvane bwino ndi 
anthuwo. 








Amushirikina adafunsa kuti kodi bwanji Qur’an idavumbulutsidwa 
pang’onopang’ono, osati mwa nthawi imodzi monga momwe zidalili ndi 
mabuku ena? Ndipo adawayankha kuti zidachitika zimenezi ndi cholinga 
chanzeru zakuya. 


Qur’an idapitiriza kuwafotokozera zomwe zidawachitikira aneneri 
akale ndi anthu awo kuti likhale phunziro kwa iwo. Koma Amushirikina 
sadacheukire zimenezi, adangotsatira zilakolako zawo basi. Potero, 
adasokera ngati nyama kapenanso kuposa nyama. 


Tsono Surayi yasonyeza zisonyezo zachilengedwe zomwe zikuonetsa 
mphamvu za Allah. Ndipo Surayi yamaliza ndi kufotokoza mbiri za 
okhulupirira zomwe zikaalowetse anthuwo ku Jannah, m’minda ya 
mtendere momwe azikalandira malonje abwino. 

M'dzina la Allah Wachifundo chambiri, Wachisoni chosatha. 


1. Watukuka Mwini kupereka madalitso, Yemwe wavumbulutsa Qur’an 
kwa kapolo Wake kuti ikhale mchenjezi kwa zolengedwa zonse. 


2. (Allah) Yemwe Ngwake ufumu wa kumwamba ndi wa pansi. Ndipo 
sadabale mwana ndipo alibenso wothandizana naye pa ufumu (Wake). 
Adalenga chinthu chilichonse ndikuchilinga mlingo wake. 


3. Ndipo m”malo mwa Iye (Mulungu weniweni, osakhulupirira) adzipangira 
milungu yomwe siilenga chilichonse koma iyo ndiyomwe idalengedwa; 
ndiponso ilibe mphamvu yodzichotsera masautso ngakhale kudzidzetsera 
zothandiza. Ndiponso ilibe mphamvu zoperekera imfa ndi moyo, 
ngakhale kuukitsa akufa. 


4. Ndipo osakhulupirira akunena: “Ichi sikanthu (Our”an imene Muhammad 
{s.a.w} wadza nayo) koma ndi chonama chimene wachipeka, ndipo 
pachimenechi amthandiza anthu ena (eni mabuku).” Kunena zoona, iwo 
(osakhulupirira) adza ndi chinyengo ndi bodza (pazonena zawozi). l" 


5. Ndipo (osakhulupirira) akunena: “Iyi (Qur’an) ndi nthano za anthu akale 
zomwe (Muhammad {s.a.w}) adazilembetsa. Choncho zikulakatulidwa 
kwa iye m”mawa ndi madzulo (kuti aloweze).” 


6. Nena: “Adaivumbulutsa Yemwe akudziwa zobisika za m’thambo ndi 
m’nthaka. Ndithu Iye ali Wokhululuka; Wachisoni, (nchifukwa chake 
sakukulangani mwachangu pazimene mukunenazi).” 


7. Ndipo akunena: “Ndi Mtumiki wanji uyu, womadya chakudya 
nkumayenda m’misika? Kodi bwanji sadatumizidwe mngelo kwa iye 
kuti azikhala naye limodzi uku akuchenjeza?”P! 


[1] Osakhulupilira amumzinda wa Makka adali kuinyoza Qur’an namati ndi buku labodza 
limene walipeka yekhayekha Muhammad (s.a.w) ndikumamnamizira Allah kuti 
ndiye walivumbulutsa. Amatinso anthu a mabuku ndiwo adamthandiza kulipeka. 
Zonena zawozi nzabodza zokhazokha chifukwa Qur’an yomwe Muhammad (s.a.w) 
akuiwerengayo ili m’Charabu osati m’Chiyuda. 


[2] Amamunenera zachipongwe Mtumiki Muhammad (s.a.w) kuti: “Nchiyani watiposa 
uyu pamene akudzitcha yekha kuti ndi Mtumiki? lye akudya chakudya monga momwe 
ife tidyera, ndipo akuyendayenda m’misika kunka nafunafuna zokhalira moyo monga 

8. “Kapena kuponyeredwa nkhokwe (za chuma), kapena kukhala ndi 
munda ndikumadya m’menemo?” Ndipo osalungama akuti: “Ndithudi, 
mukutsatira munthu wolodzedwa.” 


9. Ona momwe akukuponyera mafanizo (omwe sali oyenerana nawe, nthawi 
zina akuti ndiwe wolodzedwa wamisala, wabodza, wophunzitsidwa ndi 
anthu ena) choncho asokera, ndipo sangathe kupeza njira (yoongoka 
yokunenera). 


10. Watukuka Mwini kupereka madalitso ambiri, Yemwe akafuna, akuchitira 
zabwino kuposa zimenezi, (adzakupatsa pa tsiku lachimaliziro) Minda 
yamtendere yomwe pansi (ndi patsogolo) pake pakuyenda mitsinje; 
ndipo adzakupangira nyumba zikuluzikulu zachifumu. 


11. Koma akutsutsa zanthawi ya Oiyama. ndipo tawakonzera Moto woyaka 
(iwo) amene akutsutsa zanthawi ya Oiyama (ya chimaliziro). 


12. (Motowo) ukadzawaona (naonso nkuuona) kuchokera pa malo apatali, 
(iwo) adzamva mkwiyo wa Motowo ndi mkokomo wake. 


13. Ndipo akadzaponyedwa m’menemo, pamalo opanika uku manja 
atanjatidwa chakukhosi, pamenepo adzaitana imfa (kuti iwafike, afe 
apumule ku masautsowo). 


14. (Tidzawauza): “Lero musaitane imfa imodzi, koma itanani imfa zambiri 
(ndipo simupeza mpumulo koma mazunzo okhaokha).” 


15. Nena (kwa osakhulupirira): “Kodi izi ndizo zabwino, kapena munda 
wamuyaya umene alonjezedwa oopa Allah kuti udzakhale mphoto 
(yabwino) kwa iwo ndi kobwerera (kotamandika)?” 


16. “M’menemo adzapeza chilichonse chomwe adzafune. Adzakhala 
nthawi yaitali. Mtenderewu ndi lonjezo lochokera kwa Mbuye wako pa 
iwo lomwe adampempha kuti adzawakwaniritsire.” 


17. Ndipo (kumbuka) tsiku limene adzawasonkhanitse (awa osakhulupirira) 
ndi omwe adali kuwapembedza (monga Isa (Yesu), Uzairi ndi angelo) 


anthu ena onse achitira. Akadakhaladi Mtumiki ndiye kuti Allah akadampatsa zosowa 
zake zonse. Ngati alidi Mtumiki bwanji Allah sadamtsitsire angelo kumwamba kuti 
azimthandiza? Zikadatero apo tikadamkhulupilira.” 

kusiya Allah; adzanena (Allah kuuza amene ankalambiridwawo): “Kodi 
ndinu mudasokeretsa anthu angawa, kapena ndi okha adasokera njira.” 


18. Adzanena: “E ulemelero ukhale kwa inu! Sizidali zoyenera kwa 
ife kudzikonzera atetezi mmalo mwa Inu, (nanji kuuza anthu kuti 
azitipembedza). Koma mudawasangalatsa iwo ndi makolo awo kufikira 
adaiwala malangizo (Anu). Ndipo adali anthu oonongeka.” 


19. (Allah adzati): “Ndithu yakutsutsani (milungu yanuyo) pa zimene 
mwanena (kuti iwo adakusokeretsani). Ndipo simutha kudzichotsera 
(chilango) ngakhale (kupeza) chithandizo.” Ndipo, ndithudi amene 
achite zoipa mwa inu, tidzamulawitsa chilango chachikulu. 


20. Ndipo palibe pamene tidatuma atumiki patsogolo pako koma ndithu 
iwo, adali kudya chakudya; ankayendanso m’misika. Ndipo tawasankha 
ena mwa inu kuti akhale mayeso kwa ena (popereka masautso 
kwa olungama). kodi mupirira? Ndipo, Mbuye wako ali Wopenya 
(chilichonse). 


21. © Ndipo amene alibe chiyembekezo chakukumana Nafe akunena: 
“Bwanji angelo satumidwa kwa ife? Kapena timuone Mbuye wathu 
(kuti atitsimikizire kuti ndiwedi Mtumiki wake”? Ndipo Allah akunena): 
“Ndithu adzitukumula mmitima mwawo ndipo anyoza; kunyoza 
kwakukulu.” 


22. Tsiku lowaona angelo, sikudzakhala chisangalalo tsiku limenelo kwa 
ochimwa, (koma lidzakhala tsiku lochoka moyo wawo). Ndipo adzanena 
(tsiku limenelo): “Ha! Allah atitchinjirize kwambiri.” (Koma mawu awa, 
sadzathandiza chilichonse). 


23. Ndipo tidzaidzera ntchito iliyonse (yabwino) imene adachita, ndipo 
tizaichita monga fumbi louluka (ponseponse, yopanda phindu chifukwa 
cha kusakhulupirira Allah kwawo.) 


24. Anthu a ku Munda wamtendere tsiku limenelo adzakhala ndi mokhala 
mwabwino, ndi pamalo pampumulo wabwino. 


25. Ndipo akumbutse za tsikulo pomwe thambo lidzang’ambika ndikudzetsa 
mitambo (yomwe idzachititsa chimdima ponseponse). Ndipo angelo 
adzatsika ambirimbiri. 

26. Tsiku limenelo ufumu wachoonadi ngwa (Allah) Wachifundo chambiri. 
Ndipo lidzakhala tsiku lovuta kwa osakhulupirira. 


27. Ndipo tsiku (limenelo), wosalungama adzakukuta zala zake uku 
akunena: “Kalanga ine! Ndikadatsata njira ya Mtumiki.” 


28. “E tsoka langa! Ndikadapanda kumchita uje kukhala bwenzi wanga. 
(nkadapulumuka lero).” 


29. “Ndithu adandisokeretsa kufikira ndidasiya ulaliki (wa Allah) 
utandidzera. Zoonadi, satana amataya munthu (akaona kuti wamgwetsa 
m'chionongeko).” 


30. Ndipo Mtumiki (adasuma kwa Mbuye wake) adati: “E Mbuye wanga! 
Ndithu anthu anga aisandutsa Qur’aniyi kukhala chinthu chosiidwa, 
(sakuiwerenga. Ndiponso sakutsata ziphunzitso zake).” 


31. Momwemonso mneneri aliyense tidamkonzera mdani wochokera mwa 
(anthu) oipa. Ndipo Mbuye wako wakwana kukhala muongoli ndi 
mthandizi (wako). 


32. Ndipo amene sadakhulupirire akunena: “Bwanji Qur'an yonse 
siidavumbulutsidwe nthawi imodzi kwa iye? Momwemo (ukuoneramo, 
tikuitumiza pang’onopang’ono) kuti tiulimbikitse mtima wako ndi iyo, 
ndipo taiyala, mkayalidwe kabwino. 


33. Ndipo sangakubweretsere fanizo lililonse koma tikubweretsera choonadi 
(choyankha fanizolo ndi kukudziwitsa) ndi kumasulira kwabwino. 


34. Amene adzasonkhanitsidwe akukokedwa ndi nkhope zawo kunka 
ku Jahanama, iwowo adzakhala pamalo oipa ndipo ngosokera njira 
(yachoonadi). 


35. Ndipo ndithu Musa tidampatsa buku. Ndipo m’bale wake Harun (Aroni) 
tidamsankha kukhala nduna (yake). 


36. Choncho tidati: “Pitani kwa anthu omwe atsutsa zisonyezo Zathu. Tero, 
tidawaononga kotheratu.” 


37. Naonso anthu a Nuh, pamene adatsutsa atumiki, tidawamiza, ndipo 
tidawachita kukhala phunziro kwa anthu, ndipo anthu osalungama 
tawakonzera chilango chowawa. 

38. Nawonso Adi, Asamudu ndi eni chitsime ndi mibadwo yambiri pakati 
pa iwo. 


39. Ndipo onse tidawaponyera mafanizo; ndiponso onse tidawaononga 
motheratu (pamene adakana kutsatira malamulo athu). 


40. Ndipo ndithu iwo (Aguraish, m’maulendo awo) adafika pa mudzi 
(Sodomu ndi Gomora) womwe mvula yoipa (ya sangalabwi) 
idawavumbwa. Kodi sadali kuuona? Koma sadali kuyembekezera 
zakuuka ku imfa. 


41. Ndipo akakuona (iwe Mtumiki Muhammad {s.a.w}), amangokuchitira 
chipongwe: “Kodi uyu ndi yemwe Allah wamtuma kuti akhale 
mtumiki?” 


42. “Ndithu adatsala pang’ono kutisokeretsa ku milungu yathu, tikadapanda 
kupirira pa milunguyo.” Posachedwapa adziwa, pamene adzaona 
chilango, (kuti) ndani wosokera zedi njira. 


43. Kodi wamuona yemwe wachichita chilakolako chake (chimene 
akuchikonda) kukhala mulungu wake? Kodi iweyo ungathe kukhala 
muyang’aniri wa iye (kotero kuti ungamkakamize chomwe safuna)? 


44. Kapena ukuganiza kuti ambiri a iwo akumva kapena kuzindikira? Iwo 
sali kanthu kena koma ali ngati ziweto. Ndipo iwo asokera kwambiri 
njira. 

45. Kodi sudaone momwe Mbuye wako wautambasulira mthunzi? 
Akadafuna, akadauchita kuti ukhale wokhazikika (wosasinthasintha). 
Ndipo talichita dzuwa kukhala chisonyezo chake. !"! 


46. Kenaka tikuufumbata kwa Ife m'kufumbata kwapang’onopang’ono 
(kufikira wonse wutachoka). 


[1] Apa Allah akuti kodi sukuona luso la Allah pa zopangapanga Zake ndi mphamvu 
Zake zoposa momwe amautambasulira mthunzi nthawi yamasana kuti munthu akhale 
pamthunzi ndikupeza mpumulo wabwino kuchoka mkutentha kwa dzuwa. Pakadapanda 
mthunzi ndiye kuti munthu akadatenthedwa ndi dzuwa ndikusowetsedwa mtendere pa 
moyo wake. Ndipo Allah akadafuna akadauleka mthunzi kuti ukhale pamalo amodzi. 
Koma Iye ndi mphamvu Zake zoposa adaupanga kukhala wosinthasintha. 

47. Ndipo Iye ndi amene wakuchitirani usiku kukhala monga chovala, ndipo 
tulo monga mpumulo, ndipo usana wauchita kukhala monga nthawi 
youka (kuimfa). 


48. Iye ndi Yemwe amatumiza mphepo kukhala nkhani yabwino patsogolo 
pa chifundo chake (mvula), ndipo kuchokera kumitambo tikutsitsa 
madzi oyera. 


49. Kuti ndi madziwo tiukitse dziko lakufa (lachilala), ndikumwetsa zina 
mwa zimene tidazilenga monga ziweto ndi anthu ochuluka. 


50. Ndiponso ndithu tikuigawa (mvulayi) pakati pawo kuti akumbukire, 
ndipo anthu ambiri akukana (kuthokoza Allah) koma kupitiriza 
kusakhulupirira. 


51. Ndipo tikadafuna, tikadatuma mchenjezi wawowawo m’mudzi 
uliwonse, (koma tatuma Muhammad {s.a.w} kuti akhale mchenjezi wa 
onse). 


52. Choncho usawamvere osakhulupirira koma limbana nawo ndi iyo 
(Quran); kulimbana kwakukulu. 


53. Ndipo Iye (Allah) ndi Yemwe wazikumanitsa nyanja ziwiri, iyi yamadzi 
okoma othetsa ludzu ndi iyi yamadzi amchere owawa. Ndipo waika 
malire ndi chitsekerezo chotsekereza pakati pa izo. 


54. Ndipo Iye ndiye adalenga munthu ndi madzi ndiponso adamchitira 
chibale cha magazi ndi chibale cha ukwati. Ndipo Mbuye wako ali 
Wokhoza chilichonse. 


55. Ndipo (ena mwa anthu) akupembedza zina zake kusiya Allah, zomwe 
sizingawathandize ndiponso sizingawadzetsere masautso (atasiya 
kuzipembedza). Ndipo wosakhulupirira ndi mthandizi wa zoipa poukira 
Mbuye wake. 


56. Ndipo Ife sitidakutume koma kuti ukhale wouza nkhani zabwino 
(okhulupirira); ndi wochenjeza (osakhulupirira). 


57. Nena: “Sindikupemphani malipiro pa zimenezi (zomwe 
ndikukuphunzitsani) koma amene afuna ayende pa njira yopita kwa 
Mbuye wake, (popanda chopereka).” 

58. Ndipo tsamira kwa (Allah) Wamoyo, Wamuyaya Yemwe saafa. Ndipo 
mulemekeze pomtamanda ndi mbiri Zake. Ndipo Iye akukwana kudziwa 
bwinobwino machimo a akapolo Ake. 


59. Yemwe adalenga thambo ndi nthaka ndi zimene zikupezeka mkati 
mwake. (Adazilenga) m”masiku asanu ndi limodzi, ndipo adakhazikika 
pa Arsh (Mpando Wake wachifumu, m’kukhazikika kodziwa Yekha). 
Iye Ngwachifundo chambiri; mufunseni wodziwa za Iye. 


60. Ndipo akauzidwa (kuti): “Mulambireni (Allah) Wachifundo chambiri.” 
Amati: “Ndani Wachifundo chambiri? Kodi tilambire Yemwe iwe 
ukutilamula?” (Mawu amenewa) adawaonjezera iwo mwano. 


61. Watukuka Mwini kupereka madalitso Yemwe adakhazikitsa nyenyezi 
ku thambo, ndipo m’menemo adaika nyali (dzuwa) ndi mwezi wounika. 
62. Ndipo Iye ndi Yemwe adapanga usiku ndi usana kuti zizitsatana 


(ndikusinthana). (Izi zingapindulitse) kwa amene afuna kukumbukira 
kapena (amene) afuna kuthokoza. 


63. Ndipo akapolo a (Allah) Wachifundo chambiri ndi omwe akuyenda pa 
dziko modzichepetsa, ndipo mbuli zikanena kwa iwo (mawu amwano), 
amaziyankha mawu abwino. 


64. Ndi omwe amapititsa nthawi ina ya usiku uku akulambira ndi kuimilira 
chifukwa cha kulemekeza Mbuye wawo. 


65. Ndi omwe akunena: “E Mbuye wathu tipewetsereni chilango cha 
Jahannam; ndithu chilango chake nchosasiyana nacho.” 


66. “Ndithu iyo ndi malo woipa; ndiponso pokhala poipa.” 


67. Ndi omwe amati akamagawira anthu ena chuma chawo, samwaza 
pachabe ndiponso sachita umbombo, koma amachita mwapakatikati. 


68. Ndi omwe sapembedza milungu ina poiphatikiza ndi Allah, ndiponso 
saapha munthu yemwe Allah adaletsa kumupha kupatula pakakhala 
choonadi ndiponso saachita chigololo. Ndipo amene achite zimenezi, 
apeza masautso (pompano pa dziko lapansi). 


69. Chilango chidzawonjezeredwa kwa iye tsiku la Qiyâma, ndipo adzakhala 
m'chilango muyaya uku ali wonyozeka. 





Sûrat 25. Al-Furgan 444 Juzu 19 


70. Kupatula amene walapa, naakhulupirira, ndikuchita ntchito yabwino. 
Tsono iwowo, Allah adzawasinthira zoipa zawo kukhala zabwino. 
Ndipo Allah ali Wokhululuka kwambiri, Wachisoni chosatha. 


71. Ndipo amene akulapa ndikuchita zabwino, ndithu iye akulapa 
mwachoonadi kwa Allah. 


72. Omwenso sachitira umboni za bodza, ndipo akadutsa pamalo pa 
zachibwana, amadutsa mwaulemu. 


73. Ndiponso omwe amati akakumbutsidwa Ayah za Mbuye wawo, 
samazigwera mwa ugonthi ndi mwakhungu. 


74. Ndi omwenso akunena: “E Mbuye wathu! Tipatseni mwa akazi athu ndi 
ana athu chotonthoza maso, ndipo tichiteni kukhala atsogoleri a oopa 
Allah.” 


75. Iwo adzalipidwa zipinda (za pamwamba ku Jannah) chifukwa cha 
mavuto omwe adawapirira. Ndipo akalandira m’menemo ulemu ndi 
mtendere. 


76. Akakhala m’menemo nthawi yaitali; akongolerenji malo okhazikika ndi 
kukhalamo. 


77. Nena: “Ndithu Mbuye wanga sakadalabadira chilichonse pa inu 
pakadapanda mapemphero anu, (akadakulangani pompano pa dziko 
lapansi.) Komabe inu mwatsutsa (uthenga wa aneneri). Choncho 
chilango chidzakugweranibe.” 

Sa Sürat 26. Ash-Shu'ara Bs 


M'surayi muli izi:- Kumayambiliro kwake yafotokoza za ulemelero 
wa Qur'an. Ndiponso yaopseza okanira onse kuti Allah akhoza 
kuwatsitsira chilango pompano pa dziko lapansi. Ndipo yamtonthoza 
Mtumiki (s.a.w) pa masautso amene adakumana nawo kwa anthu ake 
pomufotokozera zamasautso omwe atumiki anzake adakumana nawonso 
kuchokera kwa anthu awo. Yafotokozanso za kukumana kwa Musa, 
Harun ndi Farawo, ndikuti Farawo adatsutsa uthenga wa awiriwa. Ndipo 
yafotokozanso nkhani ya Ibrahim yemwe ndikholo la aneneri, ndi nkhani 
ya Nuh pamodzi ndi anthu ake; ndi nkhaninso ya Hûd pamodzi ndi Adi, 
ndi nkhaninso ya Swalih pamodzi ndi Asamudu. 











Ndipo Surayi yafotokoza mwatsatanetsatane za ulaliki wa Luti ndi 
Shuaib. Ndipo wolingalira aona m’nkhani za anenerizi kuti maziko a 
ulaliki wawo ndi amodzi; ndikuti njira ya otsutsa ndi imodzinso poukana 
uthenga wa aneneriwo. 


Surayi yamaliza ndikunena za ulemelero wa Qur’an monga momwe 
yafotokozera kumayambiliro kwake. Ndipo yanena komalizirako kuti 
Qur’an sindakatulo. 





M'dzina la Allah Wachifundo chambiri, Wachisoni chosatha. 
1. Ta-Sin-Mim. 


2. Izi ndi Ayah (ndime) za buku (la Qur’an) lofotokoza chilichonse 
(chofunika m’chipembedzo). 


3. Mwina iwe (Mtumiki Muhammad (s.a.w?) udziononga wekha (ndi 
madandaulo) chifukwa chakuti (iwo) sadakhale okhulupirira. 


4. Tikadafuna, tikadawatsitsira chizizwa kuchokera kumwamba; kotero kuti 
makosi awo akadadzichepetsa ndi chizizwacho, (sakadatha kucheukira 

kwina koma sitifuna kukakamiza anthu kuti akhale Asilamu).!" 


5. Ndipo palibe pamene chikuwadzera chivumbulutso chatsopano 
chochokera kwa (Allah) Wachifundo chambiri koma amazipatula ku 
icho (chivumbulutso). 


6. Ndithu atsutsa; choncho posachedwapa ziwadzera nkhani zomwe adali 
kuzichitira chipongwe. 

7. Kodi sadaone nthaka? Ndimmera ungati taumeretsa m’menemo 
kuchokera mu mtundu ulionse, wokongola? 


8. Ndithu m’zimenezo muli zizindikiro (zosonyeza mphamvu za Allah). 
Koma ambiri a iwo sali okhulupirira. 


9. Ndipo, ndithu Mbuye wako ndi Mwini mphamvu zoposa; Wachisoni 
chosatha. 


10. Ndipo (akumbutse) pamene Mbuye wako adaitana (m’neneri) Musa; 
adamuuza: “Pita kwa anthu ochita zoipa.” 


11. Anthu a Farawo; (auze): “Kodi sawopa (Allah)?” 
12. (Musa) adati: “Mbuye wanga! Ine ndikuopa kuti anganditsutse. 


13. Ndipo chingabanike chifuwa changa (ndi maganizo, chifukwa 
chakunditsutsa kwawo); ndiponso lirime langa siliyankhula momveka 
bwino. Choncho tumizaninso uthengawu kwa Harun (kuti tikhale awiri 
ndipo azikandithangata pantchito yangayi). 

14. Ndipo iwowo ndili nawo mlandu ndipo ndikuopa kuti angandiphe 
(pobwezera chimene ndidawalakwira powaphera munthu wawo). 


15. (Allah) adati: “Iyayi! Pitani pamodzi ndi zozizwa Zathu; ndithu Ife 
tikakhala nanu limodzi (pokuthangatani) uku tikumvetsera (zimene 
azikanena).” 


[1] Mtumiki Muhammad (s.a.w) adali kuwawidwa mtima kwambiri poona kuti anthu 
sakuvomereza uthenga wachoonadi umene iye adadza nawo, ndipo adali kuwamvera 
chisoni kwambiri. Choncho Allah adamtonthoza pomuuza kuti: “Usadziphe wekha 
chifukwa chokhala ndi maganizo owamvera chisoni.” Allah akadafuna kuwaongola 
mowakakamiza akadatha kutero; koma sadafune. 

16. “Choncho mpitireni Farawo, ndipo kamuuzeni kuti: “Ife ndi atumiki a 
Mbuye wa zolengedwa zonse.” 


17. “(Tatumidwa) kuti uwapereke kwa ife ana a Israyeli (kuti tinke nawo ku 
Sham).” 


18. (Farawo) adati (kwa Mûsa): “Kodi sitidakulere kwathu uli mwana, ndi 
kukhala nafe pa moyo wako zaka zambiri?” 


19. “Ndipo udachita chochita chako chimene udachichita, ndipo iwe ndiwe 
mmodzi wa osathokoza!” 


20. (Musa) adati: “Ndidachita zimenezo pomwe ine ndidali mmodzi wa 
osazindikira zinthu.” 


21. “Choncho ndidakuthawani pomwe ndidakuopani; tsono Mbuye wanga 
wandipatsa nzeru zoweruzira (zinthu), ndi kundisankha kukhala mmodzi 
wa atumiki.” 


22. “Ndipo kodi umenewu ndimtendere wonditonzera pomwe mudawaika 
muukapolo ana a Israyeli!” 


23. Farawo adati: “Kodi ndani Mbuye wa zolengedwayo?” 


24. (Musa) adati: “Mbuye wa thambo ndi nthaka ndi zapakati pake, ngati 
muli ndi chitsimikizo. (Amachita chilichonse m’menemo mmene 
wafunira; kupereka moyo ndi imfa).” 

25. (Farawo) adauza omwe adali m"mphepete mwake (mwachipongwe): 
“Kodi simukumva (mawu achibwanawa)?” 


26. (Musa adapitiriza kunena) adati: “Allah ndi Mbuye wanu komanso 
Mbuye wamakolo anu oyamba.” 


27. (Farawo) adati (kwa anthu ake pofuna kuwakwiitsa): “Ndithu Mtumiki 
wanu amene watumidwa kwa inu, ngwamisala.” 


28. (Musa) adati: “Mbuye wakuvuma ndi kuzambwe, ndi zomwe ziri pakati 
pake ngati mumazindikira (zinthu, muzindikira izi).” 

29. (Farawo) adati: “Ngati udzipangira mulungu wina kusiya ine, ndikuchita 
kukhala mmodzi wa omangidwa kundende.” 

30. (Musa) adati: “Kodi ngakhale nditakubweretsera chinthu choonekera 
poyera (chosonyeza kuti zimene ndikunenazi ndizoona ndatumidwa ndi 
Allah)?” 


31. (Farawo) adati: “Chibweretse, ngati uli mwa onena zoona.” 


32. Ndipo (Mûsa) adaponya (pansi) ndodo yake, mwadzidzidzi idasanduka 
njoka yopenyeka. 

33. Ndipo adatulutsa dzanja lake; pompo lidali loyera (kwambiri) kwa 
(onse) openya. 

34. (Farawo) adauza akuluakulu omwe adali m’mphepete mwake: “Ndithu 
uyu ndi wamatsenga wodziwa kwambiri.” 

35. “Akufuna kukutulutsani m'dziko lanu ndi matsenga ake; kodi nanga 
mukuti chiyani?”!! 

36. (Anthu) adati (kwa Farawo): “Mpatse nthawi ndi m'bale wakeyo, ndipo 


tumiza (amithenga) m’mizinda yonse osonkhanitsa anthu.” 


37. “Ndipo akubweretsera amatsenga onse odziwa kwabasi (kotero kuti 
adzampambana Musa).” 


38. Choncho amatsenga adasonkhanitsidwa mu nthawi ya tsiku lodziwika. 


39. Ndipo anthu adauzidwa: “Kodi inu musonkhana? (Choncho, 
sonkhanani).” 


40. “Mwina tingawatsatire amatsenga ngati iwo ndiamene apambane.” 


41. Ndipo pamene amatsenga adadza, adati kwa Farawo: “Kodi tidzakhala 
ndi mphoto ngati ife ndife tipambane?” 


42. (Farawo) adati: “Inde, (ndipo kuonjezera apo) ndithu inu mudzakhala 
mwa amene amakhala pafupi (ndi ine, monga nduna zanga).” 


43. Musa adati kwa iwo: “Ponyani zimene mufuna kuponya (zosonyeza 


[1] Farawo adasimidwa, adatha nzeru zedi ndi mawu amene adali kutuluka m’kamwa 
mwa Musa kotero kuti adangoti kakasi, kusowa chonena, nayamba kuwafunsa nzeru 
ndi malangizo anthu ake pomwe iye ankadzitcha kuti ndi mulungu wodziwa zonse, 
wamphamvu zoposa. 

kuya kwa matsenga anu).” 


44. Choncho adaponya zingwe zawo ndi ndodo zawo, ndipo adati: 
“Kupyolera mu mphamvu za Farawo, ndithu ife ndife opambana.” 


45. Kenako Musa adaponya ndodo yake; mwadzidzidzi iyo idameza 
zabodza zomwe iwo adakonza. 


46. Pamenepo amatsenga adadzigwetsa pansi molambira. 

47. Adati: “Tamkhulupirira Mbuye wa zolengedwa.” 

48. “Mbuye wa Mûsa ndi Harun.” 

49. (Farawo) adati: “Ha! Mwamkhulupirira chotani ndisanakulolezeni? 
Ndithu iyeyu ndimkulu wanu amene adakuphunzitsani matsenga. 
Choncho posachedwa mudziwa (chimene ndikuchiteni) ndithu ndidula 
manja anu ndi miyendo yanu mosinthanitsa (podula mkono wakumanja 


ndi mwendo wakumanzere; kapena kudula mkono wakumanzere ndi 
mwendo wakumanja), ndipo kenako ndikupachikani nonsenu.” 


50. (Amatsenga) adati: “Palibe vuto, ndithu ife (tonse) tibwerera kwa Mbuye 
wathu.” 


51. “Ndithu ife tikuyembekezera kuti Mbuye wathu atikhululukire zolakwa 
zathu; pokhala oyamba mwa okhulupirira.” 


52. Ndipo tidamvumbulutsira Mûsa (kuti): “Pita ndi anthu anga m’nthawi 
yausiku (musamuke m’dziko la Iguputo); ndithu inu mutsatidwa.” 


53. Choncho Farawo adatuma (owatuma) kuti asonkhanitse anthu m’mizinda 
(kuti aletse ana a Israyeli kutuluka). 


54. (Adawauza otumidwa aja kuti auze anthu kuti): “Ndithu awa (ana a 
Israyeli) ndikagulu kochepa. 


55. Ndipo ndithu iwo akutikwiitsa. 


56. Koma ndithu ife tonse (ndife ochuluka komabe ngakhale zili choncho) 
tikuwaopa.” 


57. Choncho tidawatulutsa m’minda ndi mwa akasupe. 

58. Ndi m’nkhokwe za chuma ndi m’malo okongola. 


59. Momwemo ndi mmene tidawachitira ndipo tidawalowetsera chokolo 
zinthu zawo zonse kwa ana a Israyeli. 


60. Choncho (anthu a Farawo ndi iye mwini) adawatsatira (ana a Israyeli) 
dzuwa litatuluka. 


61. Ndipo pamene magulu awiri adaonana (anthu a Farawo ndi anthu a 
Musa), anthu a Musa adati: “Ndithu ife tigwidwa.” 


62. (Mûsa) adati: “Iyayi! Ndithu Mbuye wanga ali nane pamodzi. 
Andiongolera (kuti ife tonse tipulumuke).” 


63. Ndipo tidam”vumbulutsira mawu Mûsa (akuti): “Menya nyanja ndi 
ndodo yako.” Ndipo idagawikana, mbali iliyonse idali ngati phiri 
lalikulu. 


64. Ndipo tidawayandikitsa pamenepo anthu enawo, (Farawo ndi anthu ake 
nalowa pa njira yomweyo pambuyo pa Mûsa ndi anthu ake). 


65. Ndipo tidapulumutsa Mûsa ndi onse amene adali nawo (mpaka adaoloka 
nyanjayo, madzi ali chiimire mbali iyi ndi iyi). 


66. Kenako tidawamiza enawo, (Farawo ndi anthu ake). 
67. Ndithu pa zimenezi pali lingaliro. Koma ambiri a iwo sali okhulupirira. 


68. Ndipo, ndithu Mbuye wako ndi Mwini mphamvu zoposa (amalanga ndi 
chilango choopsa omwe amunyoza); Wachisoni (kwa omkhulupirira ndi 
kumumvera). 


69. Ndipo awerengere (osakhulupirira) nkhani ya (M’neneri) Ibrahim. 


70. Pamene adafunsa bambo wake ndi anthu ake (kuti); “Kodi 
mukupembedza chiyani?” 


71. Adati: “Tikupembedza mafano; ndipo tipitiriza kuwapembedza.” 
72. (Ibrahim) adati: “Kodi amakumvani mukawaitana?” 


73. “Kapena amakuthandizani (mukawapembedza) kapena amapereka 
masautso kwa inu (mukasiya kuwapembedza)?” 

74. (Iwo) adati: “Koma tidapeza makolo athu akuchita zimenezi.” 


75. (Ibrahim) adati: “Kodi mukuwaona awa amene mwakhala 
mukuwapembedza,” 


76. “Inu ndi makolo anu amene adatsogola?” 
77. “Ndithu iwo ndiadani anga, kupatula Mbuye wa zolengedwa zonse;” 


78. “Yemwe adandilenga, ndiponso Yemwe akundiongolera (kunjira 
yolungama);” 


79. “Ndiyemwe akundidyetsa ndi kundimwetsa.” 
80. “Ndipo ndikadwala ndiyemwe amandichiritsa.” 
81. “Ndi Amene adzandipatsa imfa, ndipo (tsiku la Oiyama) adzandidzutsa;” 


82. “Ndi Yemwe ndikuyembekezera kuti adzandikhululukira zolakwa zanga 
tsiku la malipiro.” 


83. “E Mbuye wanga! Ndipatseni nzeru zoweruzira (zinthu), 
ndikundilumikiza ndi anthu abwino;” 


84. “Ndipatseni kutchulidwa kwabwino kwa anthu ena odza pambuyo;” 
85. “Ndichiteni kukhala mmodzi mwa olandira Munda wamtendere;” 


86. “Ndipo khululukirani bambo wanga; ndithu iye adali mmodzi wa 
osokera;” 


87. “Ndipo musadzandiyalutse pa tsiku loukitsidwa anthu (ku imfa);” 
88. “Tsiku lomwe chuma ndi ana sizidzathandiza (aliyense).” 


89. “Kupatula yemwe adzadza kwa Allah ndi mtima woyera (iye ndiamene 
adzathandizidwa patsikulo).” 


90. Ndipo Munda wamtendere udzayandikitsidwa kwa oopa (Allah), 
91. Ndipo Jahannam idzaonetsedwa kwa opotoka; 


92. Ndipo kudzanenedwa kwa iwo: “Ali kuti amene mudali kuwapembedza 
aja, 

93. M’malo mwa Allah? Kodi angathe kukuthandizani kapena kudzithandiza 
okha?” 


94. Ndipo iwo ndi opotoka ena adzaponyedwa ndi nkhope zawo m”menemo 
(mu Jahannam). 


95. Ndi magulu onse ankhondo a Iblis (omwe adali kukometsa kwa anthu 
zoipa ndi machimo). 


96. Adzanena (movomereza kulakwa kwawo) uku naonso ali m’menemo, 
akukangana (ndi anzawo omwe adawasokeretsa): 


97. “Ndikulumbira Allah, ndithu tidali m’kusokera kowonekera. 
98. Pamene timakufananitsani ndi Mbuye wa zolengedwa. 

99. Ndipo sadatisokeretse, koma oipa okha basi. 

100. Choncho ife tilibe aomboli (otiombola), 


101. Ngakhalenso bwenzi wapamtima (woti angatipulumutse 
kumasautsowa). 


102. Tikadapeza mwayi wobwerera (ku moyo wa padziko), tikadakhala 
mwa okhulupirira.” 


103. Ndithu m’zimenezi, muli malingaliro akulu, koma ambiri a iwo sali 
okhulupirira. 


104. Ndipo ndithu Mbuye wako, ndiye Mwini mphamvu zoposa; Wachisoni 
chosatha. 


105. Anthu a Nuh adatsutsa atumiki. 


106. Pamene adawauza Nuh m’bale wawo kuti: “Kodi simukuopa (Allah 
ngakhale nditakuuzani zoopsa zimene zikukudikirani)?” 


107. “Ndithu ine kwa inu ndine Mtumiki wokhulupirika;” 
108. “Choncho muopeni Allah ndipo ndimvereni.” 


109. “Ndipo sindikupemphani malipiro pa zimenezi; malipiro anga ali kwa 
(Allah) Mbuye wa zolengedwa.” 

110. “Choncho muopeni Allah ndipo ndimvereni.” 


111. (Two) adati: “Nchotani kuti tikukhulupirire iwe chikhalirecho anthu 
wamba ndi amene akukutsatira?” 


112. (Nuh) adati: “Sindikudziwa zimene adali kuchita (zomwe zachititsa 
kuti Allah awaongolere kunjira yoongoka).” 


113. “Chiwerengero chawo sichili kwina koma kwa Mbuye wanga, 
mukadakhala mukuzindikira.” 


114. “Ndipo sindine wopirikitsa okhulupirira (ku chipembedzo cha Allah 
kuti inu olemekezeka muchikhulupirire).” 


115. “Ine sikanthu , koma ndine mchenjezi woonekera.” 


116. (Two) adati: “Ngati susiya, iwe Nuh, (zonena zakozi) ndithu ukhala 
mmodzi mwa ogendedwa (miyala mpaka ufe).” 


117.(Nuh) adati (kwa Allah): “Mbuye wanga! Ndithu anthu anga anditsutsa.” 


118. Choncho weruzani pakati panga ndi pakati pa iwo (chiweruzo 
chabwino), ndipo ndipulumutseni pamodzi ndi amene alinane mwa 
okhulupirira.” 


119. Choncho, tidampulumutsa pamodzi ndi omwe adali naye m'chombo 
chodzadza (ndi chilichonse chamoyo chomwe chidalipo m’dziko, 
chachimuna ndi chachikazi chidaikidwa m’menemo). 


120. Pambuyo pake tidawamiza otsalawo. 


121. Ndithu m’zimenezi muli malingaliro; koma ambiri a iwo sadali 
okhulupirira. 


122. Ndipo ndithu Mbuye wako, Iye Ngwamphamvu zoposa; 
Ngwachisoni chosatha. 
123. Naonso Adi adatsutsa atumiki. 


124. Pamene m'bale wawo (Mneneri) Hud adawafunsa kuti: “Kodi simuopa 
(Allah)?” 

125. “Ndithu ine ndine Mtumiki wokhulupirika kwa inu;” 
126. “Choncho, muopeni Allah ndipo mverani ine.” 


127. “Ndipo pazimenezi sindikukupemphani malipiro; ndithu malipiro anga 
ali kwa (Allah) Mbuye wa zolengedwa.” 


128. “Kodi mukudzimangira nyumba pamalo paliponse pachitunda 
pokongola, moseweretsa?” 


129. “Ndipo mukudzimangira (nyumba zonga) linga ngati kuti mukuona 
kuti mudzakhala muyaya?” 


130. “Ndipo mukamamenya nkhondo mumamenya modzitukumula.” 
131. “Choncho muopeni Allah ndipo ndimvereni.” 

132. “Ndipo muopeni Yemwe adakupatsani zimene mukuzidziwa.” 
133. “Adakupatsani ziweto ndi ana.” 

134. “Ndi minda ndi akasupe.” 

135. “Ndithu ine ndikukuoperani chilango cha tsiku lalikulu.” 








136. Iwo adati: “Kwa ife nchimodzimodzi, utichenjeze kapena iwe usakhale 
mmodzi mwa ochenjeza.” 


137. “Ndithu kutero (anthu ena kudzitcha atumiki a Allah), sikanthu koma 
ndi machitidwe a anthu akale.” 


138. “Ndipo ife sitidzalangidwa (monga momwe ukunenera).” 


139. Choncho adamtsutsa, ndipo tidawaononga. Ndithu m’zimenezi muli 
malingaliro; koma ambiri a iwo sadali okhulupirira. 


140. Ndipo ndithu Mbuye wako ndiye Wamphamvu zoposa; Wachisoni 
chosatha. 


141. A Samudu (naonso) adatsutsa atumiki. 
142. Pamene m'bale wawo Swalih adawauza kuti: “Kodi simuopa (Allah)?” 


143. “Ndithu ine ndimtumiki wokhulupirika kwa inu.” 

144. “Choncho muopeni Allah ndipo mverani ine.” 


145. “Ndipo sindikupemphani malipiro pa zimenezi. Palibe kumene kuli 
malipiro anga koma kwa Mbuye wa zolengedwa.” 


146. “Kodi (mukuganizira kuti) mudzasiidwa mwamtendere pa izi zili pano 
(popanda imfa kukudzerani?)” 


147. “M’minda ndi mu akasupe?” 


148. “Ndi (m”minda) yammera ndi mitengo yakanjedza yamikoko yakupsa 
yofewa?” 


149. “Ndipo mukugoba nyumba m’mapiri mwaluso.” 


150. “Choncho muopeni Allah ndipo ndimvereni.” 








151. “Ndipo musamvere za awo opyola malire.” 
152. “Amene akuononga pa dziko, ndipo sakonza.” 
153. Iwo adati: “Ndithu iwe ndi mmodzi wa olodzedwa.” 


154. “Iwe suli kanthu, koma munthu ngati ife; tabwera ndi chozizwitsa, 
ngati ndiwedi mmodzi wa onena zoona!” 


155. Iye adati: “(Ndakubweretserani) ngamira iyi yaikazi; (koma) ili ndi 
gawo lake lakumwa, ndipo inu muli ndi gawo lanu lakutunga (madzi) 
patsiku lodziwika. (Tsiku lina lotunga rnadzi anthu).” 


156. “Ndipo musaikhudze ndi choipa chilichonse kuopera kuti 
chingakupezeni chilango cha tsiku lalikulu.” 


157. Koma iwo adaipha; ndipo adali odzinena (pamene chidadza chilango 
cha Allah). 


158. Choncho chilango (cha Allah) chidawaononga, ndithu pa zimenezi pali 
phunziro; koma ambiri a iwo sadali okhulupirira. 


159. Ndipo, ndithu Mbuye wako, Iye Ngwamphamvu zoposa; wachisoni 
chosatha. 


160. Anthu a Luti adatsutsa atumiki. 

161. Pamene m'bale wawo Luti adanena kwa iwo (kuti): “Kodi simuopa 
(Allah)?” 


162. “Ndithu ine ndine Mtumiki wokhulupirika kwa inu.” 
163. “Choncho muopeni Allah ndipo ndimvereni.” 


164. “Ndipo sindikupemphani malipiro pa zimenezi; palibe komwe kuli 
malipiro anga koma kwa Mbuye wazolengedwa.” 


165. “Kodi mukugonana ndi amuna (anzanu) muzolengedwa (za Allah), 


166. “Ndikusiya amene Mbuye wanu adakulengerani kuti akhale akazi anu? 
Ndithu inu ndinu anthu olumpha malire.” 


167. Iwo adati: “Ngati susiya (izi), E iwe Luti! ndithu ukhala mmodzi wa 
opirikitsidwa.” 


168. Iye adati: “Ndithu ine ndine m’modzi wakuzida izi zochita zanu 
(choncho Sindisiya kuzidzudzula).” 


169. “E Mbuye wanga! Ndipulumutseni ine ndi banja langa ku (matsoka a) 
zimene akuchita.” 


170. Ndipo tidampulumutsa iye ndi onse a pa banja lake, 
171. Kupatula nkhalamba yaikazi idali mwa otsalira m’mbuyo. 
172. Titatero tidawaononga enawo. 


173. Ndipo tidawavumbwitsira mvula (yamiyala); iyipirenji, mvula ya 
ochenjezedwa! 


174. Ndithu pazimenezi pali malingaliro. Koma ambiri a iwo sadali 
okhulupirira. 


175. Ndipo, ndithu Mbuye wako, Ngwamphamvu kwambiri; Ngwachisoni 
chosatha. 


176. Anthu a m'dziko lamitengo yambiri (Madiana) adatsutsa atumiki. 


177. (Akumbutse) pamene (Mneneri) Shuaib adati kwa iwo: “Kodi simuopa 
(Allah)?” 

178. “Ndithu ndine Mtumiki wokhulupirika kwa inu.” 
179. “Choncho muopeni Allah ndipo ndimvereni.” 


180. “Ndipo sindikupemphani malipiro pa zimenezi; kulibe malipiro anga 
koma kwa (Allah) Mbuye wa zolengedwa.” 


181. “Kwaniritsani mulingo (pamalonda pamene mukupima), ndipo 
musakhale mwaopungula (mulingo).” 


182. “Ndipo yesani ndi sikelo yolungama (yolondola).” 


183. “Ndipo musawachepetsere anthu zinthu zawo, ndiponso musayende 
padziko uku mukuononga.” 


184. “Ndipo muopeni amene adalenga inu ndiponso zolengedwa zoyamba 
(zimene zidanka kale).” 


185. Iwo adati: “Ndithu iwe ndi mmodzi wa olodzedwa.” 


186. “Ndipo iwe suli kanthu koma munthu ngati ife, ndipo ndithu 
tikukutsimikizira kuti ndiwe mmodzi wa abodza.” 


187. “Choncho tigwetsere zidutswa za thambo (kuti zitiononge) ngati uli 
mmodzi wa onena zoona.” 


188. (Shuaib) adati: “Mbuye wanga Ngodziwa kwambiri zimene mukuchita. 
(Akadzaona kuti inu ngoyenera kulangidwa ndizidutswa za thambo, 
adzakulangani).” 


189. Koma adamutsutsa. Ndipo chidawagwera chilango chatsiku la mthunzi; 
ndithu chimenecho chidali chilango cha tsiku lalikulu. 


190. Ndithu pa zimenezi pali lingaliro; koma ambiri a iwo sadali okhulupirira. 


191. Ndipo, ndithu Mbuye wako Ngwamphamvu kwambiri; Ngwachisoni 
chosatha. 


192. Ndipo, ndithu iyi (Our'an) ndiyo chivumbulutso cha Mbuye 
wazolengedwa zonse. 


193. Mzimu Wokhulupirika (Jiburil) udaivumbulutsa. 

194. Pa mtima wako kuti ukhale mmodzi wa achenjezi, 
195. M'chiyankhulo cha Chiarabu chomveka bwino. 
196. Ndipo ndithu izi (zomwe zili m’Qur’an) zilipo m’mabuku akale. 


197. Kodi sipadapezeke chisonyezo kwa iwo kuti akuidziwa (Quran) 
odziwa mwa ana a Israyeli (kotero kuti ena alowa m’Chisilamu)? 


198. Ndipo tikadaivumbulutsa kwa wina amene sali Muarabu, 

199. Kotero kuti nkuwawerengera momveka bwino, sakadaikhulupirira. 
200. Momwemo ndimo tidalowetsera kuitsutsa (Qur’an) m’mitima ya oipa. 
201. Sangaikhulupirire kufikira ataona chilango chowawa. 

202. Choncho chidzawadzera mwadzidzidzi pomwe iwo sakuzindikira. 
203. Tero adzayamba kunena: “Kodi ife tipatsidwa nthawi (yoti tilape)?” 
204. Kodi akuchifulumizitsa chilango Chathu? 

205. Kodi ukuona bwanji, ngati titawasangalatsa zaka (zankhaninkhani). 
206. Kenako nkuwadzera (chilango) chomwe adalonjezedwa, 

207. Sizidawathandize zomwe adali kusangalatsidwa nazozo. 

208. Ndipo sitidauononge mudzi uliwonse koma udali ndi achenjezi. 


209. (Kuti akhale) chikumbutso. Ndipo sitidali osalungama (powaononga 
popanda kuwachenjeza). 


210. Ndipo asatana sadaivumbulutse (iyi Qur’an monga osakhulupirira 
akunenera monyoza). 


211. Ndipo sikoyenera kwa iwo (kuivumbulutsa Qur’an) ndiponso sangathe. 


212. Ndithu iwo ngotsekerezedwa kumvetsera (zimene angelo amalankhula 
kumwamba). 


213. Choncho usapembedze mulungu wina pamodzi ndi Allah, kuti 
ungakhale mwa olangidwa. 


214. Ndipo achenjeze abale ako a pafupi. 

215. Ndipo fungatira ndi phiko lako amene akutsata mwa okhulupirira. 
(Ukhale wachifundo kwa iwo). 


216. Ngati atakunyoza, nena: “Ine ndili kutali ndi zimene mukuchitazo.” 


217. Ndipo tsamira kwa (Mbuye wako) Mwini mphamvu zoposa; Wachisoni 
chosatha. 


218. Yemwe akukuona pamene ukuimilira (pamapemphero). 


219. Ndikutembenukatembenuka kwako (pogwetsa mphumi yako pansi ndi 
kudzuka ndi kuimilira) pamodzi ndi ogwetsa mphumi pansi (polambira 
Allah). 


220. Ndithu Iye Ngwakumva; Ngodziwa chilichonse. 
221. Kodi ndikuuzeni amene asatana amawatsikira? 
222. Amamtsikira yense wabodza lamkunkhuniza; wamachimo. 


223. Amawaponyera (asatana anzawo a mu anthu) zimene azimva. Koma 
ambiri a iwo ngabodza. 


224. Ndipo alakatuli (olakatula zopanda phindu) amatsatidwa ndi (anthu) 
opotoka. 


225. Kodi suona kuti iwo akungoyumbayumba m'chigwa chilichonse 
(chamawu)? 


226. Ndithunso iwo akunena zomwe sachita. 


227. Kupatula amene akhulupirira ndikumachita zabwino, ndikumamtchula 
Allah mowirikiza, ndikuzipulumutsa okha pambuyo pochitiridwa zoipa. 
Ndipo posachedwa amene adzichitira okha zoipa adziwa kotembenukira 
komwe adzatembenukire. 





IO 





Surat 27. Al-Naml 








Sa Sûrat 27. Al-Naml Bs 


Surayi ikufotokoza nkhani ya Musa ndi zozizwitsa zake ndi nkhani 
ya Daud, ndi kuti Sulaiman adalowa m'malo mwa Daud. Ndipo 
yafotokozanso kuti ziwanda, anthu ndi mbalame zimasonkhanitsidwa 
ndi kugonjera zofuna za Sulaiman. Ikutinso iye amazindikira ziyankhulo 
za nyama, potero amayamika Allah kwambiri yemwe adamzindikiritsa 
ziyankhulozo. 











Surayi yafotokozanso za kusowa kwa mbalame yotchedwa Huduhudu 
ndi kudza kwake ndi nkhani ya Bilqis yemwe ndi anthu ake adali 
kupembedza dzuwa, komanso Sulaiman atamva zimenezo adamtumizira 
kalata, ndipo Bilqis pofuna kuyankha kalatayo adangotumiza mitulo. 
Izi zidachitika atakhala upo ndi anthu ake. Ndipo yafotokozanso kuti 
mpando wachifumu wa Bilqis adabwera nawo kwa Sulaiman iye mwini 
asadadze, kupyolera m"mphamvu za wodziwa za m'buku. Komanso 
Surayi ikufotokoza nkhani ya kulowa kwa Bilqis m"nyumba ya Sulaiman 
imene idamudabwitsa. 


Surayi yafotokozanso nkhani ya Swalih pamodzi ndi anthu ake, 
ndi nkhani ya Luti pamodzi ndi anthu ake ndi kuti iye ndi banja lake 
adapulumuka ku chionongeko kupatula anthu oipa. 


Surayi ikudzutsa maganizo athu kuti tiyang'ane za kumwamba ndi 
za pansi pano zomwe zikusonyeza kukhoza ndi mphamvu za Allah. 
Ndiponso yafotokoza za ulemelero wa Qur’an; Qur’an yomwe ikuitanira 
ku njira yolunjika. Koma otsutsa akunyozera ulaliki wa Qur’an yomwe 
ikufotokoza kuti m’nthawi yakutha dziko lapansi kudzatuluka chinyama 
chomwe chidzakhala chikuwayankhula anthu kuti iwo samatsimikizira 
zisonyezo za Allah. Kenako Surayi yakumbutsa anthu kuti kudzakhala 
zoopsa lipenga lakutha kwadziko likadzaimbidwa ndi kuti nthaka 
idzagwedezeka zolimba ndipo mapiri adzakhala akuyenda monga 
mitambo. Pomaliza Surayi yalangiza Mtumiki (s.a.w) njira imene 
angatsate pa utumiki wake. 

M'dzina la Allah Wachifundo chambiri, Wachisoni chosatha. 


1. Ta-Sin. Izi ndi Ayah (ndime) (za Qur’an buku lodzazidwa ndi zothandiza), 


ndiponso buku lofotokoza (chilichonse chauzimu ndi chamoyo wadziko). 


2. (Qur’an) nchiongoko ndi nkhani yabwino kwa okhulupirira. 


3, 


Amene akupemphera Swala (zisanu, modzichepetsa ndi mokwaniritsa 
malamulo ake) ndi kumapereka Zakaat (m’nthawi yake), ndipo iwo ali 
ndi chitsimikizo champhamvu cha (moyo wa) tsiku la chimaliziro. 


. Ndithu amene sakhulupirira za (moyo wa) tsiku la chimaliziro, 


tawakometsera zochita zoipa kukhala ngati zabwino; choncho iwo 
akungoyumbayumba (m’kusokera kwawo). 


. Iwowo ndiamene adzapeza chilango choipa; iwo tsiku lachimaliziro 


ngotayika zedi, (adzaonongeka ku Moto motheratu). 


6. Ndipo ndithu iwe ukuphunzitsidwa Qur’an kuchokera kwa mwini nzeru 


7 


zakuya, Wodziwa kwambiri. 


. (Kumbuka) Musa pamene adauza banja lake (mkazi wake): “Ndithu ine 


ndaona moto; posachedwapa ndikubweretserani nkhani za kumeneko, 
kapena ndikubweretserani chikuni cha moto kuti inu muothe. 


. Choncho pamene adaudzera (motowo) kudaitanidwa: “Wadalitsidwa 


yemwe ali m'moto ndi yemwe ali m’mphepete mwake; ndipo 
walemekezeka Allah Mbuye wa zolengedwa. 


. E iwe Misa! Ndithu ine ndine Allah, Wamphamvu zoposa; Wanzeru 


zakuya. 


10. Ndipo ponya (pansi) ndodo yako! (Pamene adaiponya idasanduka 


njoka), tero pamene adaiwona ikugwedezeka (ndodo ija) ngati njoka, 
adatembenuka kuthawa, ndipo sadacheuke (kapena kudikira kuti amve 
mawu omvekawo): “E iwe Musa! Usaope. Ndithu Ine, saopa kwa Ine 
atumiki.” 


11. “Koma amene wadzichitira yekha zoipa, kenako nkusintha (pochita) 


zabwino pambuyo pa zoipa, (ndimkhululukira) pakuti Ine ndine 
Wokhululuka kwabasi, Wachifundo chambiri.” 

12. “Ndipo lowetsa dzanja lako palisani la mkanjo wako, ndipo lituluka lili 
loyera, (kuyera) kopanda matenda. (Ziwirizi) zili m’ gulu la zododometsa 
zisanu ndi zinayi. Pita nazo kwa Farawo ndi anthu ake; ndithu iwo 
ndianthu otuluka m’chilamulo cha Allah.” 


13. Tero pamene zidawadzera zizindikiro Zathu zosonyeza (kuti iye 
ndimtumiki wa Allah) adati: “Awa ndimatsenga woonekera.” 


14. Ndipo adazitsutsa (zisonyezozo) mwachinyengo ndi modzikuza 
chikhalirecho mitima yawo idatsimikiza (kuti ndizoona zochokera kwa 
Allah); choncho, yang’ana adali bwanji malekezero a oononga! 


15. Ndipo ndithu Daud ndi Sulaiman tidawapatsa nzeru (zazikulu; adayamika 
Allah) adati: “Kuyamikidwa konse kwabwino nkwa Allah Yemwe 
watichitira ubwino kuposa ambiri mwa akapolo ake okhulupirira.” 


16. Ndipo Sulaiman adalowa mmalo mwa Daud pa nzeru ndi uneneri 
ndipo (Sulaiman) adati: “E inu anthu! Ndithu taphunzitsidwa (mpaka 
tikudziwa) chiyankhulo cha mbalame, ndiponso tapatsidwa chilichonse; 
ndithu umenewu ndiubwino wopenyeka. 


17. Ndipo adasonkhanitsidwa kwa Sulaiman ankhondo ake ochokera 
mziwanda, anthundimbalame, ndipo adawandandikam’magulumagulu. 


18. Kufikira pamene adadza pachigwa chanyelere, nyelere idanena 
(kuuza zinzake): “E inu nyelere, lowani m"nyumba zanu poopa kuti 
angakupondeni Sulaiman ndi magulu ake ankhondo pomwe iwo 
sakudziwa (za inu).” 


19. Choncho adamwetulira, mosekelera chifukwa cha mawu ake aja (mawu 
a nyelere); ndipo (Sulaiman) adati: “E Mbuye wanga! Ndipatseni 
nyonga zakuti ndizithokozera mtendere wanu umene mwandidalitsa 
nawo pamodzi ndi makolo anga, ndi kuti ndizichita zabwino (zomwe) 
mukuziyanja; Kupyolera m’chifundo chanu, ndiponso ndilowetseni 
m’gulu la akapolo anu abwino.” 


20. Ndipo adayamba kuyendera mbalame, adati: “Kodi bwanji sindikumuona 
Huduhudu? Kapena ali m’gulu la amene pano palibe?” 

21. “Ndithu ndimulanga chilango chokhwima, kapena ndimzinga (ndimdula 
khosi) pokhapokha andibweletsere umboni womveka (wosonyeza kuti 
adachoka pazifukwa zomveka).” 


22. Choncho (Hudhud) sadakhalitse nthawi yaitali; ndipo adati 
(kwa Sulaiman): “Ndatulukira zomwe iwe sudazitulukire, ndipo 
ndakubweletsera nkhani yotsimikizika kuchokera ku Saba.” 


23. “Ndithu ine ndapeza mkazi akuwalamulira (anthu a ku dziko la Saba), 
ndipo wapatsidwa chilichonse; ndiponso ali ndi chimpando chachifumu 
chachikulu.” 


24. “Ndampeza iye ndi anthu ake akulambira dzuwa kusiya Allah; ndipo 
satana wawakometsera zochita zawo zoipa; choncho wawatsekereza ku 
njira yolungama, tero sadaongoke.” 


25. “Kuti asamlambire Allah yemwe amatulutsa zobisika kumwamba ndi 
pansi; ndipo akudziwa zimene mukubisa ndi zimene muonetsa poyera.” 


26. “Allah! Palibe wina wopembedzedwa mwachoona koma Iye basi; 
Mbuye wa Arsh (Mpando wachifumu) waukulu.” 


27. (Sulaiman) adati “Tiona ngati wanena zoona kapena ngati) uli m’gulu 
la onama.” 


28. “Pita ndi kalata yangayi, kaiponye kwa iwo; kenako ukadzipatule kwa 
iwo (ukakhale pambali) ndi kuona momwe azikayankhira.” 


29. (Mfumukazi) idati; “E inu nduna! Ndithu kalata yolemekezeka 
yaponyedwa kwa ine.” 

30. “Yachokera kwa Sulaiman, ndipo mawu ake ndi awa: ‘Mdzina la Allah, 
Wachifundo chambiri, Wachisoni.” 

31. “Musadzikweze kwa ine, ndipo idzani kwa ine muli ogonjera malamulo 


anga.” 


32. (Mfumukazi idaonjezera) kunena: “E inu nduna! ndilangizeni pankhani 
yangayi; sindilamula kanthu mpaka inu mutandibwerera.” 

33. (Nduna) zidati: “Ife ndife eni nyonga ndi eni kumenya nkhondo 
mwaukali; koma zonse zili ndi inu; choncho yang’anani mmene 
mungalamulire.” 


34. (Mfumukazi) idati: “Ndithu mafumu akamalowa m’mudzi (wa anthu), 
amauononga motheratu, ndi kuwachita olemekezeka a m’menemo 
kukhala onyozeka. Mmenemo ndimomwe amachitira (nthawi zonse).” 


35. “Koma ine nditumiza mitulo kwa iwo ndi kuyembekezera zimene 
abwere nazo otumidwawo.” 


36. Choncho pamene adafika (wamthenga wamkulu) kwa Sulaiman (ndi 
kupereka mphatso zija, Sulaiman adazikana) nati: “Mukundithandiza 
ndi chuma? zimene Allah wandipatsa ndizabwino kuposa zimene 
wakupatsani. Koma inu mukusangalala ndi mphatso zanu.” 


37. Bwerera (nazo) kwa iwo; ndithu tiwadzera ndi gulu lankhondo lomwe 
iwo sangathe kulimbana nalo; mtheradi, tikawatulutsa m’menemo ali 
onyozeka ndi oyaluka.” 


38. (Sulaiman adasonkhanitsa nduna zake) nati: “E inu nduna! Ndani abwere 
ndi mpando wake wachifumuwo kwa ine asadandidzere ali ogonja?” 


39. Chiwanda chotchedwa Ifrit chidati: “Ine ndikubweletsera chimenecho 
usadaimilire pamalo ako (oweruzira). Ndipo ndithu ine pa icho 
(chimpando) ndine wanyonga, wokhulupirika.” 


40. Yemwe adali ndi maphunziro (akuya) a m'buku adati: “Ine 
ndikubweletsera (chimpandocho) maso ako asadaphetire (usadatsinzine 
ndi kupenya).” Pamene adachiona chitakhazikitsidwa patsogolo 
pake, adati: “Izi nchifukwa cha ufulu wa Mbuye wanga kuti andiyese 
mayeso kodi ndithokoza kapena ndiusuliza (ufulu Wake). Ndipo amene 
akuthokoza ndithu ubwino wa kuthokozako udzakhala pa iye mwini. 
Ndipo amene akukana (mtendere wa Allah posathokoza), ndithu Mbuye 
wanga Ngokhupuka; Waulemu, (sasaukira chilichonse kwa anthu).” 


41. (Sulaiman) adati: “Msinthireni (maonekedwe a) mpando wake 
wachifumuwo kuti tione kodi auzindikira kapena akhala mwa omwe 
sazindikira (chinthu). 

42. Choncho pamene (mfumukazi) idadza, kudanenedwa: “Kodi mpando 
wako wachifumu uli ngati uwu?” Idati: “Uli ngati umenewu, ndithu ndipo 
ife tidapatsidwa kuzindikira (za uneneri wanu) tisadaone chozizwitsa 
ichi; ndipo, ndithu tidadzipereka (kwa Allah).” 


43. Ndipo (Sulaiman) adamuletsa zomwe amazipembedza kusiya Allah. 
Ndithu (mfumukaziyo) idali mwa anthu osakhulupirira (Allah). 


44. (Mfumukazi ija) idauzidwa kuti: “Lowa mkhonde la nyumba.” Koma 
pamene adaliona adaliganizira kuti ndidziwe; adakweza nsalu kumiyendo 
yake. (Sulaiman) adati: “Ndithu limeneli ndikhonde lomwe laziridwa ndi 
magalasi.” (Mfumukazi) idati: “E Mbuye wanga! Ndadzichitira ndekha 
chinyengo; choncho, ndagonjera kwa Allah, Mbuye wazolengedwa 
pamodzi ndi Sulaiman.” 


45. Ndipo ndithu Asamudu tidawatumizira m'bale wawo Swalih kuti 
awauze: “Mpembedzeni Allah.” Choncho adali magulu awiri omwe 
amakangana. (Ena adam'tsata pomwe ena adam' kana). 


46. (Swaleh) adati: “E inu anthu anga chifukwa ninji inu mukufulumizitsa 
choipa (kuti chidze) musanachite chabwino? Bwanji simukupempha 
chikhululuko kwa Allah kuti muchitiridwe chifundo?” 


47. (Iwo) adati: “Tapeza masoka oipa chifukwa cha iwe ndi omwe uli 
nawo.” (Iye) adati: “Tsoka lanu lili kwa Allah (chifukwa cha zolakwa 
zanu); koma inu ndinu anthu amene mukuyesedwa (ndi Allah kuti aone 
ngati mutsatire Mtumiki Wake kapena simutsatira).” 


48. Ndipo m’mudzimo adalipo anthu asanu ndi anayi omwe amaononga pa 
dziko, ndipo samakonza (chilichonse koma kuchiononga). 


49. (Two) adati: “Aliyense wa ife alumbire kwa Allah (kuti) iye (Swaleh) 
ndi banja lake timthira nkhondo usiku, ndipo kenako Timuuza 
mlowam’malo wake (kuti): “Sitidaone kuonongeka kwa m'bale wake; 
ndithu ife tikunena zoona.” 


50. Ndipo adakonza chiwembu ndi kutchera misampha yamphamvu, 
nafenso tidawatchera misampha yowaononga, iwo asakudziwa. 


51. Tsono tayang'ana, kodi malekezero a chiwembu chawo adali otani! 
Tidawaononga iwo ndi anthu awo onse. 

52. Izo ndinyumba zawo (zomwe zasanduka) mabwinja chifukwa cha 
chinyengo chawo. Ndithu m’zimenezo muli phunziro kwa odziwa. 


53. Ndipo tidawapulumutsa amene adakhulupirira pakuti amamuopa 
(Allah). 


54. Ndipo (akumbutse nkhani ya) Luti pamene adanena kwa anthu ake: 
“Kodi mukuchita zadama uku inu mukuziona?” 


55. “Kodi inu mukugona ndi amuna pokwaniritsa chilakolako (cha 
chilengedwe) kusiya akazi? koma inu ndinu mbuli.” 


56. 9 Koma anthu ake sadayankhe yankho lina koma ili (lakuti): 
“Apirikitseni otsatira Luti m’mudzi mwanumu; ndithu iwo ndianthu 
odziyeretsa (asakhale pamodzi ndi ife adama).” 


57. Choncho tidampulumutsa iye ndi otsatira kupatula mkazi wake; 
tidamkozera kukhala mmodzi mwa otsalira (kuti aonongedwe pamodzi 
ndi oonongedwa, chifukwa cha ntchito zake zoipa ngakhale kuti adali 
mkazi wa mneneri). 


58. Ndipo tidawavumbwitsira mvula (yamiyala); iyipirenji mvula ya 
ochenjezedwa (koma osachenjezeka)! 


59. Nena: “Kuyamikidwa konse kwabwino nkwa Allah, ndipo mtendere 
ukhale pa akapolo Ake omwe adawasankha. Kodi wabwino ndi Allah 
kapena zimene akumphatikiza nazozo?” 


60. (E iwe Mtumiki! Pitiriza kuwafunsa) kodi kapena (wabwino) ndiamene 
adalenga thambo ndi nthaka (ndi zam”menemo) ndi kukutsitsirani madzi 
(mvula yothandiza) kuchokera kumwamba, choncho ndi madziwo 
timameretsa madimba okongola. Inu simungathe kumeretsa mitengo 
yake. Kodi pamodzi ndi Allah pali mulungu (wina)? Koma iwo (Akafiri) 
ndi anthu opotoka. 


61. Kodi kapena (wabwino) ndiamene adapanga nthaka kukhala malo 
okhazikika ndi kuika mitsinje pakati pake ndi kuipangira mapiri, ndi 
kuika chitsekerezo pakati pa nyanja ziwiri (nyanja ya madzi amchere, 
ndi yamadzi ozizira)? Kodi pamodzi ndi Allah pali mulungu wina? 
Koma ambiri a iwo sadziwa. 

62. Kapena (wabwino) ndiyemwe amamuyankha wozunzika 
akamampempha ndi kumchotsera masautso ake ndi kukuchitani inu 
kukhala oyendetsa dziko lapansi? Kodi pamodzi ndi Allah pali mulungu 
wina? Ndithu kulangizika kwanu nkochepa. 


63. Kapena (wabwino) ndiyemwe amakuongolerani mu mdima wa 
pamtunda ndi panyanja ndi kutumiza mphepo kuti ikudzetsereni nkhani 
yabwino patsogolo pa chifundo chake (mvula isanagwe)? Kodi pamodzi 
ndi Allah pali mulungu wina? Allah watukuka ku zimene akumuphatikiza 
nazo. 


64. Kapena (wabwino) ndiamene adayambitsa zolengedwa, (ndipo) 
kenako adzazibweza, kapenanso amene amakupatsani rizq (chakudya) 
kuchokera kumwamba ndi m’nthaka? Kodi pamodzi ndi Allah pali 
mulungu winanso? Nena: “Bweretsani umboni wanu ngati mukunena 
zoona (wotsimikizira kuti Allah ali ndi mnzake).” 


65. Nena: “Palibe amene alipo kumwamba ndi pansi akudziwa zam'seri 
(zomwe zisanadze) kupatula Allah basi. Ndipo (amene akuwapembedza) 
sadziwa kuti ndiliti adzaukitsidwa ku imfa.” 


66. Kwakhwima liti kudziwa kwawo (za kudza) kwa tsiku la chimaliziro? 
Koma iwo ali mchikaiko ndi za tsikulo; koma iwo ngakhungu pa 
zatsikulo. 


67. Ndipo adanena omwe adatsutsa (za Allah): “Kodi tikadzakhala dothi, 
ife ndi makolo athu akale, (nzoona) tidzatulutsidwanso (m”manda tili 
amoyo)?” 


68. Ndithu tidalonjezedwa izi, ife ndi makolo athu kale, izi sichina koma ndi 
nthano (zabodza) za anthu akale.” 


69. Nena: “Yendani pa dziko ndi kuona momwe adalili mapeto a oipa.” 


70. Ndipo usawadandaulire, ndiponso usakhale wobanika chifukwa cha 
ziwembu zomwe akuchita. 


71. Ndipo (iwo) akuti: “Kodi lonjezoli lidzachitika liti, ngati mukunena 
zoona?” 


72. Nena: “Kapena zina mwa zomwe mukuzifulumizitsa zili pafupi 
kukupezani.” 

73. Ndipo ndithu Mbuye wako ndi mwini kupereka ubwino (waukulu) kwa 
anthu; koma ambiri a iwo sathokoza. 


74. Ndipo ndithu Mbuye wako akudziwa zomwe zikubisa zifuwa zawo ndi 
zomwe akuonetsera poyera. 


75. Ndiponso palibe chobisika kumwamba ndi m’nthaka koma chili m’buku 
lofotokoza chilichonse. 


76. Ndithu Qur’an iyi, ikufotokoza kwambiri za ana a Israyeli pa zambiri 
zomwe iwo akutsutsana. 


77. Ndipo ndithu iyi (Qur’an) ndichiongoko ndi chifundo kwa okhulupirira. 


78. Ndithu Mbuye wako adzalamula pakati pawo ndi chiweruzo chake 
(choona); ndipo Iye Ngwamphamvu zoposa Ngodziwa chilichonse. 


79. Choncho tsamira kwa Allah; ndithu iwe uli pa njira yachoonadi 
yoonekera. 


80. Ndithu iwe sungathe kuwachititsa kuti amve kuitana kwako akufa, 
ndiponso sungathe kuwachititsa kuti agonthi amve kuitanako, pamene 
akucheuka kutembenuza misana (osafuna kumva ulaliki wako). 


81. Ndiponso suli owaongola akhungu m'kusokera kwawo, ndipo 
sungachititse kuti amve (uthenga wako) kupatula yemwe akukhulupirira 
Ayah (ndime) Zathu; iwowo ndiwo Asilamu (ogonjera malamulo Athu). 


82. Ndipo mawu (onena kudza kwa Oiyama) akadzatsimikizika pa iwo, 
tidzawatulutsira chinyama m’nthaka chimene chidzawayankhula kuti 
ndithu anthu adalibe chitsimikizo pa Ayah (ndime) Zathu. 


83. Ndipo (akumbutse za) tsiku lormwe tidzasonkhanitsa magulumagulu 
mu m'badwo uliwonse omwe amatsutsa Ayah (ndime) Zathu. Ndipo 
iwo adzakhala magulumagulu. 


84. Kufikira pomwe adzaza; (Allah) adzati: “Kodi inu mudazitsutsa Ayah 
(ndime) Zanga popanda kuzidziwa bwinobwino, nanga mumachita 
chiyani?” 

85. Ndipo mawu onena za kuonongeka adzatsimikizika pa iwo, chifukwa 
cha chinyengo chawo (chodzichitira okha) ndipo iwo sadzawiringula. 

86. Kodi saona kuti Ife tapanga usiku ndi cholinga chakuti apumule 
m’menemo, ndinso usana woyera (kuti aone)? Ndithu mu zimenezo 
muli zizindikiro kwa anthu okhulupirira. 


87. Ndipo (akumbutse za) tsiku limene lipenga (la chiweruziro) 
lidzaimbidwa, adzadzidzimuka amene ali kumwamba ndi amene ali 
pansi kupatula yemwe Allah wamfuna (kuti adzadzidzimuke); ndipo 
onse adzamdzera (Allah) ali odzichepetsa (ofooka). 


88. Ndipo udzawaona mapiri ndi kuwaganizira kuti akhazikika pomwe 
akuyenda kuyenda kwa mitambo. Chimenecho ndichikonzero cha Allah 
chimene adakonzera chinthu chilichonse. Ndithu Allah akudziwa zonse 
zimene muchita. 


89. Amene adzadza ndi chabwino, adzalandiramphoto yoposa chabwinocho; 
ndikuopsa kwa tsiku limenelo, iwo adzakhala nako mwamtendere. 


90. Koma amene adzadza ndi choipa, adzaponyedwa ku Moto champhumi 
(ndipo kudzanenedwa kwa iwo): “Kodi mungalipidwe (zina) osati 
zomwe mumachita?” 


91. (Nena iwe Mtumiki): “Ndithu ndalamulidwa kumpembedza Mbuye wa 
mzinda uwu, Yemwe adaukhazika wopatulika. Ndipo zinthu zonse nza 
Iye (Allah), ndipo ndalamulidwa kukhala mmodzi wa ogonjera (Allah).” 


92. “Ndiponso (ndalamulidwa) kuti ndiwerenge Qur’an.” Ndipo amene 
waongoka, ubwino wa kuongokako uli pa iye; ndipo amene wasokera, 
(wadzisokeretsa yekha). Nena: “Ndithu ine sikanthu koma ndine 
mmodzi wa achenjezi. (Ndilibe udindo wina woposa uwu).” 


93. Ndipo nena: “Kuyamikidwa konse (kwabwino) nkwa Allah; 
posachedwapa akusonyezani zizindikiro Zake, ndipo muzizindikira.” 
Ndipo Mbuye wako sali woiwala zimene mukuchita. 








Sûrat 28. Al-Oasas 470 Juzu 20 








gi Surat 28. Al-Oasas BS 


Surayi ikufotokoza mwatsatanetsatane nkhani ya Mûsa kuyambira 
pamene adabadwa, m’nthawi ya ufumu wa Farawo. Ndipo panthawiyo 
Farawo amapha ana achimuna a ma Israyeli poopera kuti mwa iwo 
mungadzatuluke Mneneri amene angathetse ufumu wake. Koma 
mwa mphamvu za Allah, Mûsa sadaphedwe. Ndipo m’malo mwake 
adaleredwa mnyumba ya Farawo mpaka pamene adachoka ku Iguputo 
mothawa kupita ku Madian ku Sham. Kenako adabwera ali ndi mkazi 
wake mwana wamkazi wa Shuaib (a.s). 











Ali m'njira kubwerera ku Iguputo, Allah adayankhula naye. Ndipo 
adamsankha kuti asenze uthenga wa Allah. Uthengawo adausenzadi. 
Ndipo pakati pa iye ndi Farawo ndi amatsenga a Farawo padapezeka 
zopezeka mpaka Allah adawamiza m'nyanja asilikali a Farawo pamodzi 
ndi iye mwini Farawo pomwe Musa ndi ana a Isirayeli adapulumuka. 


Kenako padapezeka nkhani zokhumudwitsa zomwe zimachitika 
pakati pa ana a Israyeli, omwe chikhalidwe chawo sichidali kufuna 
kugonjera malamulo a Allah, monga Oaruna ndi ena ambiri onga iye. 





M'dzina la Allah Wachifundo chambiri, Wachisoni chosatha. 
1. Tâ-Sîn-Mîm. 


2. Izi ndi Ayah (ndime) za m'buku (la Qur’an) lofotokoza (chilichonse 
chofunika pa Chipembedzo). 

3. Tikukulakatulira (iwe Mtumiki) nkhani za Musa ndi Farawo m'njira 
yoona kwa anthu okhulupirira. (Koma osakhulupirira sangapindule 
kanthu ndi nkhanizi). 


4. Ndithu Farawo adadzikuza pa dziko, ndipo adawakhazika (anthu a 
m'dzikolo) m’magulumagulu; gulu lina la mwa iwo adalifooketsa 

(poliyesa akapolo) ndi kupha ana awo achimuna, ndi kuwasiya a moyo 
ana awo achikazi. Ndithu iye adali mmodzi wa oononga kwambiri.!"! 


5. Ndipo tidafuna kuwachitira zabwino amene adafooketsedwa m'dziko (la 
Iguputo), ndi kuwachita kukhala atsogoleri ndi kuwachitanso kukhala 
amlowa mmalo ( a Baiti Al-Makadasi).”! 


6. Ndi kuwapatsa mphamvu za pa dziko (kuti azichita mmene angafunire) 
ndi kuti timuonetse Farawo ndi Hamana ndi magulu awo ankhondo 
kuchokera kwa iwo (ana a Israel), zomwe amaziwopa (kuti 
zingawathetsere ufumu wawo). 


7. Ndipo tidamzindikiritsa mayi wa Musa (tinati): “Muyamwitse (mwana 
wako), ndipo ukamuopera (chiwembu cha Farawo), mponye mu mtsinje 
usaope, ndipo usadandaule ndithu Ife tidzamubwezera kwa iwe, ndipo 
tidzamchita kukhala mmodzi wa atumiki.” 


8. Choncho adamtola anthu a Farawo kuti mapeto ake adzakhale m'dani 
kwa iwo ndi odandaulitsa. Ndithu Farawo ndi Hamana ndi magulu awo 
ankhondo adali olakwa. 


9. Ndipo mkazi wa Farawo adati: “(Musamuphe, akhale) chosangalatsa diso 
langa ndi lako; musamuphe mwina angatithandize, kapena tingam’chite 
kukhala mwana (wathu.” Adanena izi) iwo asakudziwa (kuti adzakhala 
m’dani wawo). 


10. Ndipo mu mtima mwa mayi wa Musa mudali mopanda kanthu 
(mudalibe maganizo ena koma maganizo a mwana wake). Padatsala 
pang’ono kuti aonetse (chinsinsi cha mwanayo ponena kuti adali mwana 
wake), tikadapanda kulimbitsa mtima wake, kuti akhale mmodzi mwa 
okhulupirira (lonjezo la Allah). 


11. Ndipo (mayi wa Musayo) adauza mlongo wake (wa Musa): “Mtsatire, 
(komwe madii akupita naye).” Choncho iye ankamuyang’ana chapatali 
pomwe iwo samadziwa (za ichi). 


[1] Farawo adauzidwa ndi mlosi kuti kudzabadwa mwana mwa Aisraeli wamwamuna 
yemwe adzathetsa ufumu wake. Pamene adamva izi adalamula kuti makanda onse 
achimuna a Aisraeli aphedwe. Choncho ana amuna ongobadwa kumene amaphedwa. 


[2] Chimene Allah wafuna chimachitika ngakhale anthu atayesetsa m'njira izi ndi izi kuti 
achizembe. 

12. Ndipo poyamba tidamuletsa kuti asayamwe mawere a woyamwitsa, 
(kufikira pomwe mlongo wake) adati: “Kodi ndikusonyezeni eni nyumba 
omwe angakulelereni ndi kukhala naye momteteza bwino mwanayo?” 


13. Choncho tidamubwezera kwa mayi wake kuti maso ake atonthole, 
(mtima wake ukhazikike) ndi kuti asadandaule; ndi kuti adziwe kuti 
lonjezo la Allah ndi loona. Koma ambiri a iwo sadziwa. 


14. Ndipo (Musa) pamene adakula nsinkhu wake ndi kulingana bwino 
tidampatsa nzeru ndi maphunziro. Ndipo umo ndimomwe timawalipirira 
ochita zabwino. 


15. Ndipo (tsiku lina) adalowa mu mzinda mozemba, eni m’zindawo 
osadziwa. Ndipo adapeza m’menemo anthu awiri akumenyana, mmodzi 
wochokera ku gulu lake, ndipo winayo wochokera kwa adani ake. Tsono 
wa kugulu lake uja adampempha chithandizo pa mdani wake uja, ndipo 
Musa adammenya chibagera mpaka kumupha (mdaniyo). Adanena: 
“Iyi (ndachitayi) ndintchito ya satana; ndithu iye ndimdani wosokeretsa, 
woonekera.” 


16. Adati: “E Mbuye wanga! Ndithu ndadzichitira zoipa ndekha! Choncho 
ndikhululukireni!” Tero (Allah) adamkhululukira (chifukwa sadalinge 
kupha). Ndithu Iye (Allah) Ngokhululuka, Ngwachisoni chosatha. 


17. Adati: “E Mbuye wanga! Chifukwa cha kuti mwandidalitsa, 
sindidzakhala mthangati wa oipa.” 


18. Choncho kudamuchera mu mzindamo (m'mawa mwake) uku ali 
wodzazidwa ndi mantha akuyembekezera (kuti chiyani chimpeze pa 
zimene zidachitika); pompo munthu uja adampempha dzulo chithandizo 
ankamuitana (kuti amthandize kumenyana ndi m'dani wake wina). 
Musa adamuuza: “Ndithudi ndiwe wopotoka owonekera.” 


19. Choncho pamene adafuna kumpanda, yemwe ndi mdani wa awiriwo, 
(uja wofuna chithandizo kwa Mtisa adaganiza kuti Musa afuna kuti 
ampande iye), ndipo adati: “E iwe Mtisa! Kodi ukufuna kundipha monga 
momwe udaphera munthu uja dzulo? Iwe sufuna china koma kukhala 
wodzitukumula (wankhanza) pa dziko, ndipo sukufuna kukhala mmodzi 
mwa ochita zabwino (oyanjanitsa okangana ndi kukonza zinthu).” 

20. (Farawo zitamfika mphekesera kuti Mtisa wapha munthu pothangata 
mu Israyeli, adalamula kuti Musa paliponse pomwe angapezeke, 
agwidwe ndi kuphedwa). Choncho munthu adadza akuthamanga 
kuchokera kumalekezero a m'zindawo. Adati: “E iwe Musa! Akuluakulu 
akukuchitira upo kuti akuphe choncho choka (m’dziko muno). Ndithu 
ine ndine mmodzi mwa okufunira iwe zabwino.” 


21. Ndipo adachoka mu mzindawo ali woopa uku akuyembekezera 
(kumpeza choipa kuchokera kwa adani ake). Adati: “E Mbuye wanga! 
Ndipulumutseni kwa anthu ochita zoipa.” 


22. Ndipo pamene adalunjika (kumka) ku Madiyan adati: “Mwina Mbuye 
wanga andiongolera kunjira yoyenera.” 


23. Ndipo pamene adawafika madzi a ku Madiyan (pomwe anthu kumeneko 
ankatungapo madzi), adapeza gulu la anthu likumwetsa (ziweto zawo), 
ndipo pambali (pa gululo) adapeza akazi awiri akuletsa (ziweto zawo 
kuti zisapite kukamwa ndi ziweto zinazo). (Mtisa) adati: “Kodi mwatani? 
(Bwanji simukuzimwetsa ziweto zanu?)” Iwo Adati: “Sitingamwetse 
(ziweto zathu) mpaka abusa atachotsa (ziweto zawo, chifukwa sitingathe 
kulimbana nawo). Ndipo bambo wathu ndinkhalamba yaikulu kwabasi.” 


24. Choncho (Musa) adawamwetsera (ziweto zawo); kenako adapita 
pamthunzi, ndipo adati: “E Mbuye wanga! Ndithu ine ndiwosaukira 
chabwino chimene munditsitsire.” 


25. Kenako mmodzi mwa asungwana aja adadza kwa iye uku akuyenda 
mwa manyazi. (Msungwanayo) adati: “Ndithu tate wanga akukuitana 
kuti akakupatse malipiro pakutimwetsera (ziweto zathu).” Choncho 
pamene adamdzera, (mneneri Shuaib) ndikumulongosolera nkhani, 
adati: “Usaope; wapulumuka kwa anthu oipa.” 


26. Mmodzi wa iwo (asungwana aja) adanena: “E bambo wanga mulembeni 
ntchito (kuti akhale woweta ziweto m’malo mwa ife). Ndithu amene 
alibwino kuti mumulembe ntchito ndi yemwe ali wamphamvu 
wokhulupirika (zonse ziwiri mwa iyeyu zirimo.) 


27. (Shuaib) adati (kwa iye): “Ine ndikufuna kukukwatitsa mmodzi mwa 
asungwana anga awiriwa, chiongo chake ndikundigwilira ntchito zaka 

zisanu ndi zitatu; ngati utakwaniritsa zaka khumi ndiye kuti nkufuna 
kwako. Sindikufuna kukuvutitsa (pokuchulukitsira zaka); undipeza, 
Allah akafuna, kuti ndine mmodzi wa anthu abwino, (wokwaniritsa 
lonjezo).” 


28. (Musa) adati: “Zimene mwandilonjezazi zili pakati pa ine ndi inu. 
Nyengo iriyonse imene ndikwaniritse pa ziwirizi (pogwira ntchitoyo, 
ndiye kuti ndakwaniritsa lonjezo lanu) musandichitire mtopola. Ndipo 
Allah ndiye Muyang’aniri pa zomwe tikukambazi.” 


29. Musa pamene adakwaniritsa nyengoyo, adanyamuka ndi banja lake 
(kubwerera kwao) adaona moto kumbali ya phiri. Adauza banja lake: 
“Dikirani ndithudi ine ndaona moto mwina mwake ndingakutengereni 
nkhani za kumeneko kapena chikuni cha moto kuti muothe.” 


30. Tsono pamene adaudzera, adaitanidwa kuchokera mbali ya kumanja ya 
chigwacho, pa malo wodalitsidwa kuchokera mu mtengo, ankati: “E iwe 
Musa! Ndithudi Ine ndi Allah Mbuye wa zolengedwa.” 


31. “Ndipo ponya (pansi) ndodo yakoyo.” Choncho pamene adayiona 
ikugwedezeka monga kuti iyo ndi njoka, adatembenuka kuthawa ndipo 
sadachewuke. (Adauzidwa): “E iwe Musa! Bwera kuno, usaope. Ndithu 
iwe ndiwe mmodzi wokhala ndi mtendere.” 


32. Lowetsa dzanja lako m’thumba mwako (palisani la mkanjo wako), 
lituluka lili loyera, popanda choipa. Ukachita mantha, fumbata dzanja 
lako chakukhwapa; (ukatero mantha akuchokera). Izi zidzakhala 
zizindikiro ziwiri zochokera kwa Mbuye wako kwa Farawo ndi nduna 
zake. Ndithu iwo ndianthu olakwa.” 


33. (Musa) adanena (moopa) “E Mbuye wanga! Ine ndidapha munthu mwa 
iwo, ndipo ndikuopa kuti akandipha.” 


34. “Ndipo m'bale wanga (Haaruni) ndikatswiri pakuyankhula kuposa ine. 
Mutumizeni pamodzi ndi ine monga mnthandizi, azikandivomereza (pa 
zimene ndizikanena). Ndithu ine ndikuopa kuti akanditsutsa.” 


35. (Allah) adati: “Tilimbitsa dzanja lako ndi m'bale wakoyo ndipo 
tikupatsani kupambana, iwo sangafikitse masautso pa inu; chifukwa cha 
zozizwitsa zathuzo inu awiri ndi amene akutsatireni, ndinu opambana.” 

36. Pamene Musa adawadzera ndi zizindikiro zathu zoonekera poyera, 
adati: “Ichi sichina koma ndi matsenga wopeka; sitidamvepo zimenezi 
kumakolo athu akale.” 


37. Ndipo Mtisa adanena: “Mbuye wanga akumudziwa yemwe wadza ndi 
chiongoko kuchokera kwa Iye ndi yemwe adzakhala ndi mathero a 
pokhala pabwino. Ndithu ochita zoipa sakapambana.” 


38. Ndipo Farawo adati: “E inu nduna (zanga)! Sindidziwa kuti inu muli 
ndi mulungu (wina) kupatula ine. Choncho, iwe Haamana! Ndiwotchere 
njerwa tero undimangire chipilala kuti mwina mwake ndingamsuzumire 
Mulungu wa Mtisa. Ndithu ine ndikumganizira kuti ndi mmodzi wa 
abodza.” 


39. Ndipo iye pamodzi ndi makamu ake ankhondo adadzitukumula pa dziko 
popanda chilungamo ndipo ankaganiza kuti iwo sadzabwelere kwa Ife. 


40. Koma tidamulanga ndi magulu ake ankhondo ndi kuwaponya m'nyanja; 
yang'ana, kodi adali bwanji mathero a ochita zoipa. 


41. Ndipo tidawachita kukhala atsogoleri oitanira (anthu) ku Moto; ndipo 
tsiku la chiweruziro (Oiyama) sadzathandizidwa. 


42. Tidawatsatiziranso matembelero padziko lino lapansi. Ndipo tsiku 
la chimaliziro iwo adzakhala oyipitsitsa (ndi kuthamangitsidwa ku 
chifundo cha Allah). 


43. Ndipo ndithu Musa tidampatsa buku pambuyo powononga mibadwo 
yoyamba kuti likhale chiphanulamaso cha anthu (kuti liwaunikire ku 
njira yolungama), ndi kuti likhale chiongoko ndi chifundo kuti iwo 
akumbukire. 


44. Ndipo iwe sudali mbali ya kuzambwe (kwa phiri limenelo) pamene 
tidampatsa Musa lamulo; sudalinso mwa amene adalipo (pamalopo). 


45. Koma ife tidaumba mibadwo yambiri (pambuyo pa Mneneri Musa) 
kotero kuti zaka zidapitapo zambiri pakati pawo. Ndipo sudakhale nawo 
anthu a Madiyan ndi kumawawerengera Ayah (ndime) Zathu; koma Ife 
tidali kutuma (atumiki ndi kuwafotokozera zomwe zidachitika patsogolo 
ndi pambuyo pawo, monga momwe takutumira iwe ndi kukudziwitsa 
nkhani zakale ndi zimene zikudza pambuyo). 

46. Ndipo sudali kumbali kwa phiri pamene tidamuitana (Mneneri Musa). 
Koma (kutumidwa kwako) ndimtendere wochokera kwa Mbuye wako 
kuti uwachenjeze anthu omwe mchenjezi sadawadzere (mnthawi yaitali) 
iwe usadadze, kuti akumbukire. 


47. (Ndipo sitikadatuma) koma kuti mavuto akawapeza ochokera (ku 
zoipa) zomwe atsogoza manja awo, amanena: “Mbuye wathu! Bwanji 
wosatitumizira Mtumiki kuti titsate mawu anu ndi kukhala mwa 
okhulupirira.” 


48. Koma choona pamene chidawadzera kuchokera kwa Ife, adati: “Bwanji 
sadapatsidwe zonga zomwe adapatsidwa Musa? (Monga kutembenuza 
ndodo kukhala njoka, ndi zina zotero).” Kodi kalelo sadazikane zomwe 
adapatsidwa Mûsa? Nkunena (za Taurati ndi Qur’an): “Ndimatsenga 
awiri amene akuthandizana.” Ndipo adati: “Ndithu ife tikuwakana onse.” 


49. Nena: “Bwerani nalo buku lochokera kwa Allah lomwe lili ndi chiongoko 
chabwino kuposa awiriwa (Taurati ya Mneneri Mûsa, ndi iyi Qur’an), 
kuti ndilitsate ngati inu mukunena zoona.” 


50. Koma ngati sadakuyankhe, dziwa kuti akutsatira zilakolako zawo. Kodi 
ndani wasokera kwambiri kuposa yemwe akutsatira zilakolako zake 
popanda chiongoko chochokera kwa Allah? Ndithu Allah saongola 
anthu odzichitira zoipa. 


51. Ndipo ndithu tafikitsa mawu kwa iwo mochulukitsa, mwatsatanetsatane 
kuti iwo akumbukire. 


52. Amene tidawapatsa buku kale ili lisadadze, akulikhulupirira ili (buku la 
Qur’an). 


53. Ndipo likawerengedwa kwa iwo, akuti: “Talikhulupirira; ndithu ichi 
nchoona chochokera kwa Mbuye wathu; ndithu ilo lisanadze ife tidali 
Asilamu (ogonjera Allah).” 


54. Iwo adzapatsidwa malipiro awo kawiri (chifukwa chotsatira Mneneri 
Musa Ndi Mneneri Isa (Yesu), kale; ndipo tsopano ndikumtsatira 
Mneneri Muhammad {s.a.w}) nchifukwa chakuti adapirira; amachotsa 
choipa (pochita) chabwino, ndipo m’zimene tawapatsa akupereka 
chopereka (Sadaka). 

55. Ndipo akamva zopanda pake amazipewa, ndipo amati (kwa 
achibwanawo): “Ife tili ndi zochita zathu inunso muli ndi zochita zanu, 
mtendere ukhale pa inu. Ife sitifuna (kutsutsana) ndi mbuli.” 


56. Ndithu iwe sungathe kumuongola amene ukumfuna, koma Allah 
amamuongola amene wamfuna. Ndipo Iye akudziwa za amene ali 
oongoka. 


57. Ndipo akunena (akafiri a m’ Makka, kuuza Mtumiki): “Ngati titsatira 
chiongoko (ichi chimene wadza nacho) pamodzi ndi iwe, tifwambidwa 
m'dziko lathu (potimenya nkhondo mafuko ena a Arabu).” Kodi 
sitidawakhazike pamalo opatulika ndi pa mtendere pomwe zipatso za 
mitundumitundu zikudza pamenepo mwaulere (monga rizq) zochokera 
kwa Ife? Koma ambiri a iwo sadziwa. 


58. Kodi ndimidzi ingati imene tidaiononga yomwe inkanyadira za 
moyo wawo (wosavutika ndi wodya bwino)! Umo m’malo mwawo 
simudakhalidwebe pambuyo pawo koma mochepa basi; ndipo ife 
tidalowa chokolo m’zimenezi. 


59. Ndipo Mbuye wako sali owononga midzi pokhapokha akatuma mtumiki 
mu mzinda wawo waukulu ndi kuwawerengera mawu a m’ndime Zathu, 
(akakana ndi pamene timawaononga); ndiponso sitili owononga midzi 
pokhapokha anthu ake atakhala achinyengo. 


60. Ndipo chilichonse chimene mwapatsidwa nchosangalatsa cha moyo wa 
pa dziko, ndiponso chokometsera chake (chomwe sichikhalira kutha); 
koma chomwe chili kwa Allah ndicho chabwino, chamuyaya; kodi 
bwanji simukuzindikira? 

61. Kodi munthu yemwe tamulonjeza lonjezo labwino (kuti akalowa 
ku Munda wamtendere) kotero kuti iye akakumana nalo (lonjezolo), 
angafanane ndi yemwe tamsangalatsa ndi zosangalatsa za moyo wa pa 
dziko basi, kenako iye nkukhala mmodzi okaponyedwa (ku Moto) tsiku 
la chiweruziro (Qiyâma)? 


62. Ndipo (akumbutse) tsiku limene (Allah) adzawaitana, adzati: “Ali kuti 
anzanga aja omwe mumanena (kuti ndianzananga)?” 

63. Adzanena amene mawu (onena za chilango) atsimikizika pa iwo: 
“Mbuye wathu! Awa ndiamene tidawasokeretsa; tidawasokeretsa monga 
momwe Tidasokelera. tikudzipatula ndi iwo kwa inu; samatilambira ife.” 


64. Ndipo kudzanenedwa: “Itanani aphatikizi anu.” Choncho adzawaitana 
koma sadzawayankha. Ndipo azawawona mavuto (pa nthawiyo 
azakhumba) akadakhala oongoka (pa dziko lapansi kotero kuti akadapeza 
mtendere pa tsiku la chimaliziro). 


65. Ndipo (akumbutse) tsiku limene adzawaitana, nkudzati: “Kodi 
mudawayankha chiyani Atumiki?” 


66. Basi tsiku limenelo nkhani zidzawasowa choncho iwo sadzatha 
kufunsana. 


67. Koma amene walapa ndi kukhulupirira ndi kuchita ntchito zabwino, 
adzakhala mwa opambana. 


68. Ndipo Mbuye wako amalenga chimene wafuna ndi kuchisankha 
(chimene wafuna). Iwo alibe chifuniro. Allah wapatukana ndi zonse 
zochepetsa ulemelero Wake, ndipo watukuka ku zomwe akumphatikiza 
nazo. 


69. Ndiponso Mbuye wako akudziwa zimene zifuwa zawo zikubisa 
(maganizo awo) ndi zimene akuwonetsera (poyera). 


70. Ndipo Iye ndi Allah; palibe wopembedzedwa m’choonadi koma Iye. 
Kuyamikidwa konse (kwabwino) pachiyambi ndi kumapeto nkwake; 
ndipo kulamulanso nkwake, ndipo inu mudzabwerera kwa Iye. 


71. Nena: “Tandiuzani ngati Allah atakupangirani usiku kuti usachoke 
mpaka tsiku la chiweruziro (Oiyama), kodi ndimulungu wanji osati 
Allah amene angakudzetsereni kuunika? Kodi simumva?” 

72. Nena: “Tandiuzani ngati Allah ataupanga usana kuti usachoke mpaka 
tsiku la chiweruziro (Oiyama), kodi ndimulungu wanji osati Allah amene 


angakudzetsereni usiku m"mene mumapumulamo? Kodi simuona 
(chifundo cha Allah)?” 


73. Ndipo mu chifundo Chake, adakupangirani usiku ndi usana kuti 
muzipumulamo ndi kufunafuna zabwino Zake (masana) kuti muthokoze. 

74. Ndipo tsiku limene (Allah) adzawaitana, adzati: “Ali kuti anzanga aja 
amene mumati ndimilungu inzanga?” 


75. Ndipo mumpingo uliwonse tidzatulutsa mboni (yawo yowaikira 
umboni), ndipo tidzawauza: “Bwerani ndi umboni wanu.” Pamenepo 
adzadziwa kuti choonadi ncha Allah, ndipo zidzawasowa zimene 
amapeka. 


76. Ndithu Oaruni adali mwa anthu a Musa; koma adazikweza kwa iwo, 
ndipo tidampatsa nkhokwe za chuma zomwe makiyi ake ngolemetsa 
kagulu ka anthu anyonga (kuwasenza). Anthu ake adamuuza: “Usanyade; 
ndithu Allah sakonda onyada.” 


77. “Ndipo uyifunefune kupyolera m'zomwe Allah wakupatsa, nyumba 
yabwino yomaliza, usaiwale gawo lako la m’dziko; chita zabwino 
monga momwe Allah wakuchitira zabwino, ndipo usafune kuononga pa 
dziko; ndithu Allah sakonda oononga.” 


78. Adati: “Ndithu ndapatsidwa izi chifukwa cha kudziwa kwanga komwe 
ndili nako.” Kodi iye sadadziwe kuti Allah adawaononga anthu patsogolo 
pake omwe adali anyonga kwambiri kuposa iye, komanso osonkhanitsa 
chuma chambiri? Ndipo oipa sadzafunsidwa zolakwa zawo. (Allah 
akudziwa zonse za iwo)! 


79. Choncho, adatulukira kwa anthu ake (monyada) uku atadzikongoletsa. 
Amene akufuna moyo wa pa dziko adanena (mokhumbira): “Kalanga 
ife! Tikadapatsidwa monga wapatsidwa Oaruna! Ndithu iye ngodala 
kwakukulu.” 


80. Ndipo amene adapatsidwa kuzindikira adanena: “Tsoka lanu! Malipiro 
a Allah ngabwino kwa yemwe wakhulupirira ndi kuchita zabwino, 
(kuposa izi ali nazo Oaruni); ndipo sadzapatsidwa zimenezi koma 
okhawo ali opirira.” 


81. Kenako tidamdidimiza m’nthaka iye ndi nyumba yake; ndipo adalibe 
gulu lililonse lomuthangata popikisana ndi Allah, ndipo sadali mwa 
odzipulumutsa okha. 


82. Ndipo amene ankalakalaka ulemelero wake dzulo adayamba kunena: “E 
zoonadi Allah amamuonjezera chuma amene akumfuna mwa akapolo 

Ake(chingakhalealioipawosayanjidwandi lye), ndipo amamuchepetsera 
chuma (amene wamfuna kotero ngakhale ali woyanjidwa ndi Iye.) 
Pakadapanda Allah kutimvera chisoni. (Mkukhumbira kwathu pa 
zimene adampatsa Oaruna akadatikwilira m'nthaka. Ha! Zoonadi 
osakhulupirira sangapambane.” 


83. Nyumba yomalizirayo tikawapangira amene sakufuna kudzikweza pa 
dziko ndi kuononga. Ndipo malekezero abwino adzakhala a wanthu 
owopa (Allah). 


84. Amene achite chabwino, adzapeza mphoto yoposa chimene adachitacho 
ndipo amene achite choipa sadzalipidwa (china chake) koma zoipa 
zomwezo zimene adali kuzichita. 


85. Ndithudi yemwe wakulamula kuitsata Qur'an, mwachoonadi 
adzakubwezera pa malo pobwerera. Nena! “Mbuye wanga ndi yemwe 
akudziwa amene wadza ndi chiongoko ndi yemwe ali m’kusokera 
koonekera poyera.” 


86. Ndipo iwe sudali kulakalaka kuti ungapatsidwe buku (pamodzi ndi 
uneneri) koma izi zidachitika pa chifundo chochokera kwa Mbuye 
wako; choncho usakhale m’thandizi wa anthu osakhulupirira (Allah). 


87. Ndipo asakutsekereze kutsatira ndime za (mawu a) Allah pa mbuyo 
povumbulutsidwa pa iwe, ndipo aitanire anthu kwa Mbuye wako, 
komatu usakhale m’gulu la anthu omphatikiza Allah ndi mafano. 


88. Ndipo usapemphe mulungu wina pa modzi ndi Allah. Palibe 
wopembedzedwa mwachoonadi koma Iye Yekha. Chinthu chilichonse 
chidzaonongeka kupatula Nkhope Yake. Ulamuliro (wazinthu zonse) uli 
kwa Iye ndipo kwa Iye ndi kumene mudzabwerera nonsenu. 

pu Sûrat 29. Al-”Ankabititi Bs 


Sura iyi idavumbulutsidwa ku Makka. Ayah zake zilipo 69. Ayah 
1 mpaka 11 zidavumbulutsidwa ku Madina. Surayi yayamba ndi 
kufotokoza kuti nkofunika kwa okhulupirira kuyesedwa mayeso 
ndi masautso, monga nkhondo, kuti chikhulupiliro chawo chikhale 
chokhwima. Ndipo yalangiza munthu kuti achitire zabwino makolo ake 
ndi kuchita Jihad (nkhondo) panjira ya Allah. Ndiponso yafotokoza za 
kusiyana chikhulupiliro kwa anthu. Ena mwa iwo akungonena chabe kuti 
akhulupirira pomwe mitima yawo siinakhulupirire. 











Surayi yafotokozanso za Mneneri Nuh ndi khama lake poitanira anthu 
ake ku njira ya Allah. Ndipo yafotokozanso nkhani ya Luti ndi machitidwe 
a anthu ake ndi kutsitsidwa kwa angelo odzawaononga pa chionongeko 
chomwe iye ndi mbumba yake adapulumuka kupatula mkazi wake. 


M'surayi mukunenedwanso nkhani ya Shuaib ku Madiyan, ndi 
nkhani ya Hûd ndi Adi, Swalih ndi Samudi. Ndipo Surayi yafotokozanso 
za kunyengedwa kwa Oaaruna, Farawo ndi Haamana ndi malekezero a 
zochita zawo. Kenaka yafotokoza kuti mapemphero a opembedza mafano 
maziko ake ngofooka kuposa nemba (nyumba ya kangaude). Ndipo yati 
mafanizo amenewa akuzindikiridwa ndi okhawo omwe ali ndi nzeru 
zakuya. Kenako Allah walamula Mneneri wake kuti asatsutsane ndi eni 
mabuku koma kupyolera m'njira yabwino. Ndipo wafotokozanso kuti 
Mtumiki Muhammad (s.a.w) adali wosadziwa kulemba ndi kuwerenga. 
Ikutinso, kusadziwa kulemba ndi kuwerenga kukusonyeza kuona kwa 
uthenga wake. Ndipo Allah wafotokozanso za liuma la opembeda mafano 
pakufuna kwawo zozizwitsa zimene atha kuzikana zikapezeka, monga 
momwe anthu a Mûsa adazikanira. Allah m’Surayi wafotokozanso za 
malipiro a otsutsa, pa tsiku la chimaliziro. Ndipo wafotokozanso za 
moyo watsiku la chimaliziro. Allah wafotokoza kuti opembedza mafano 
akakhala pamavuto amapempha Allah, koma akakhala pamtendere 
amamukana. 

Kenako walongosola za mtendere umene adawadalitsa nawo eni 
mzinda wa Makka, koma chikhalirecho iwo samuthokoza. Komanso 
walimbikitsa zakuchita Jihâd (nkhondo) panjira Yake. 





M'dzina la Allah Wachifundo chambiri, Wachisoni chosatha. 
1. Alif. Lam-Mim. 


2. Kodi anthu akuganiza kuti adzasiyidwa popanda kuyesedwa ndi masautso 
pakungonena kuti: “Takhulupirira?” (Tyayi, ayenera kuyesedwa ndithu 
ndi masautso osiyanasiyana pa matupi pawo ndi pachuma chawo kuti 
adziwike woona ndi wachiphamaso). 


. Ndipo ndithu tidawayesa amene adalipo patsogolo pawo. Ndithu 
Allah awaonetsera poyera amene ali olankhula zoona, ndithu Allah 
awaonetsera poyera amene ali olankhula zabodza. 


. Kodi amene akuchita zoipa akuganiza kuti atipambana (kotero kuti 
sitingawalange)? Ndichiweruzo choipa chimene akuweruzacho. 


5. Amene akuyembekezera kukumana ndi Allah, (agwire ntchito yabwino 
pamoyo wake kuti akakumane Naye ndi zabwino), pakuti ndithu nthawi 
ya Allah (tsiku la chimaliziro) ikudza (popanda chikaiko). Ndipo Iye 
Ngwakumva (zonena za akapolo Ake), Ngodziwa (zachinsinsi chawo).!" 


6. Ndipo amene akuchita khama (polimbana ndi Akafiri, kapena pogonjetsa 
mtima wake kuti utsatire malamulo a Allah), ndithu zabwino za khamalo 
zili pa iye mwini. Ndithu Allah siwosaukira chilichonse kwa zolengedwa 
Zake. 


. Ndipo amene akhulupirira ndi kumachita zabwino, Tidzawafafanizira 
zoipa zawo, ndipo tidzawalipira zabwino kuposa zomwe amachita. 


[1] Tanthauzo la ndimeyi nkuti amene akuyembekezera kuti akalandire malipiro abwino 
kwa Allah, apirire pa moyo wa pa dziko lapansi polimbika kumvera Allah mpaka 
adzakumane ndi Allah. Ndithudi, kukumana ndi Allah kuli pafupi. 

8. Ndipo tamulamula munthu kuchitira zabwino makolo ake. Koma ngati 
atakukakamiza (makolo ako) kuti undiphatikize Ine ndi (zinthu zina) 
zomwe iwe sukuzidziwa, usawamvere. Kwa Ine ndiko kobwerera 
kwanu, ndipo ndidzakuuzani zimene mumachita.!" 


9. Ndipo amene akhulupirira ndi kumachita zabwino, tidzawalowetsa 
m’gulu la anthu abwino. 


10. Ndipo alipo ena mwa anthu omwe akunena: “Takhulupirira mwa 
Allah.” Koma akavutitsidwa chifukwa cha Allah, amawachita masautso 
a anthu monga chilango cha Allah, (sapirira; iwowa ndi achinyengo 
(achiphamaso). Ndipo chikadza chipulumutso chochokera kwa Mbuye 
wako amanena: “Ndithu ife tidali pamodzi ndi inu.” (Koma chikhalirecho 
akunena zonama). Kodi Allah sadziwa zomwe zili m'7zifuwa za 
zolengedwa?!”! 


11. Ndipo ndithu Allah awaonetsera poyera amene akhulupirira (moona), 
ndiponso awaonetsera poyera achiphamaso (achinyengo). 


12. Ndipo amene sadakhulupirire adanena kwa okhulupirira: “Tsatani njira 
yathu; (musatsate njira ya Muhammad). Ife tidzakusenzerani machimo 
anu (kuti chilichonse chisakupezeni). Koma sadzasenza chilichonse cha 
machimo awo, ndithu iwo ngabodza. 


13. Ndipo ndithudi, adzasenza mitolo ya machimo ndi mitolo yina 
yamachimo (ya omwe adawasokeretsa) poiphatikiza ku mitolo yawo 
ya machimo. (Nawonso osokezedwa, adzasenzanso mitolo ya machimo 


[1] Ngati makolo onse awiri atalimbikira ndi mphamvu zawo zonse kuti iwe umukane 
Allah, kapena kuti umuphatikize ndi chinthu china chomwe nchosayenera kukhala 
Allah, usawamvere pa zimenezo, chifukwa chakuti palibe kugonjera cholengedwa 
polakwira Mlengi. 


[2] Alipo ena pakati pa anthu amene amangonena ndi malirime awo okha kuti: “Takhulupilira 
Allah.” Koma mmodzi wawo akavutitsidwa chifukwa cha chikhulupiliro chakecho, 
amatuluka m'chipembedzomo. Ndipo masautso a anthu amati ndicho chifukwa chomwe 
chidawachotsetsa m’chipembedzocho. Komatu chilango cha Allah nchosafanana ndi 
chilango cha anthu. Chofunika kwa iwo nkupilira ndi kulimba mtima; osatekeseka ndi 
chilichonse ngakhale choononga moyo wawo. 

chifukwa cha kutsatira kwawo anthu owasokezawo). Ndipo pa tsiku la 
Qiyâma (chimaliziro,) ndithu adzafunsidwa pa zimene amapeka. 


14. Ndipo ndithu tidamtuma Nuh kwa anthu ake ndipo adakhala nawo zaka 
chikwi chimodzi kupatulapo zaka makumi asanu. (Koma m’nthawi 
yonseyi sadatsatire ulaliki wake). Choncho chigumula chidawapeza 
(ndipo adamira onse), uku ali odzichitira zoipa.!" 


15. Tidampulumutsa iye (ndi anthu ake) a m’chombo; ndipo tidachita ichi 
kuti likhale phunziro kwa zolengedwa. 


16. Ndipo (akumbutse nkhani ya) Ibrahim pamene adawauza anthu ake: 
“Mpembedzeni Allah ndi kumuopa. Zimenezo nzabwino kwa inu ngati 
mukudziwa (kusiyana kwa chabwino ndi choipa).” 


17. Ndithu inu mukupembedza mafano kusiya (kupembedza) Allah ndipo 
mwadzipangira chonama. Ndithu amene mukuwapembedzawo kusiya 
Allah, sangakupatseni rizq (madalitso) choncho funani rizq (madalitso) 
kwa Allah, ndipo mpembedzeni Iye Yekha ndi kumthokoza. Kwa Iye 
ndikomwe mudzabwerera (tsiku la chimaliziro). 


18. Ndipo ngati mutsutsa, ndithu mibadwo ya omwe adalipo patsogolo panu 
idatsutsanso. Ndipo kwa Mtumiki kulibe udindo wina koma kufikitsa 
uthenga woonekera poyera, (womveka bwino). 


19. Kodi saona momwe Allah ayambitsira zolengedwa, kenako 
nkuzibwerezanso? Ndithu kwa Allah zimenezo nzosavuta. 


20. Nena: “Yendani pa dziko ndi kuona momwe Allah adayambitsira 
chilengedwe; kenako Allah adzaumba, kuumba kwina. Ndithu Allah 
Ndiwokhoza chilichonse.” 


21. “Amamlanga yemwe wamfuna ndipo amamchitira chifundo amene 
wamfuna, ndipo kwa Iye nonse mudzabwezedwa.” 


[1] M’ndime iyi, Allah akumthondoza Mtumiki Wake, Muhammad (s.a.w) pomufotokozera 
kuti kusakhulupilira kwa anthu akowa sichinthu chachilendo. Nawonso amene adalipo 
kale adamtsutsa Nuh ngakhaie kuti adalalikira kwa nthawi yayitali mpaka chigumula 
chidawamiza onse. Nawonso anthu akowa aonongedwa monga momwe zidalili ndi 
anthu a Nuh. Choncho usatekeseke ndi kusakhulupilira kwawo. 

22. “Ndipo inu simungampambane (Allah) pa dziko ngakhale kumwamba 
(pomuzemba kuti asakulangeni). Inu mulibe mtetezi kapena mpulumutsi 
kupatula Allah.” 


23. Ndipo amene akana Ayah (ndime) za Allah ndi kukumana Naye 
amenewo ndiwo ataya mtima pa zakupeza chifundo Changa, ndipo 
iwowo ndiwo adzapeza chilango chowawa. 


24. Choncho yankho la anthu ake silidali lina koma adangoti: “Mupheni 
kapena mtentheni ndi moto.” Koma Allah adampulumutsa ku moto. 
Ndithu m’zimenezi muli zisonyezo (zosonyeza mphamvu za Allah) kwa 
anthu okhulupirira. 


25. Ndipo adanena: “Ndithu inu mwasankha mafano kukhala milungu 
kusiya Allah, ndipo mukukondana pakati panu m’moyo wa pa 
dziko; (pokhalirana pamodzi ndi kupitiriza kupembedza mafanowo 
mwachimvano). Koma tsiku la Qiyâma, mudzakanana wina ndi mnzake, 
komanso mudzatembelerana wina ndi mnzake, malo anu adzakhala ku 
Moto, ndipo simudzapeza okupulumutsani.” 


26. Choncho (Mneneri) Luti adamkhulupirira iye. Ndipo (Mneneri Ibrahim) 
adanena: “Ndithu ine ndikusamukira kwa Mbuye wanga (ku dziko 
lomwe wandilamulira). Ndithu Iye Ngwamphamvu zoposa Ngwanzeru 
zakuya.” 


27. Ndipo tidampatsa (Mneneri Ibrahim) Ishâq ndi Ya’qub, ndipo tidaika 
uneneri ndi buku pa mbumba yake, ndipo tidampatsa malipiro ake pa 
dziko lapansi; ndithu iye pa tsiku la chimaliziro adzakhala mwa anthu 
abwino.!" 


28. Ndipo (akumbutse nkhani ya Mneneri) Luti pamene adawauza anthu 
ake: “Ndithu inu mukuchita zadama; palibe amene adakutsogolerani 
kuzichita (zadamazo) mwa zolengedwa.” 


[1] Ibrahim pamene adasamuka ku Iraqi kupita ku Palesitina ndi cholinga chokafalitsa 
chipembedzo cha Allah kumeneko, Allah adamdalitsa ndi mwana wotchedwa Isihaka 
ndi mdzukulu wake. Ndipo adasankha mbumba yake kukhala mbumba yotulukamo 
aneneri ndi atumiki. Ndipo mabuku a kumwamba ankavumbulutsidwa kwa aneneri 
ochokera m"mbumba yake. Allah adamuchitira izi chifukwa cha kugonjera malamulo 
Ake kwathunthu. 

29. “Kodi inu mukuchita amuna anzanu ukwati ndi kutseka njira (pakuchita 
chifwamba) ndi kuchita zoipa m’mabwalo anu osonkhanirana?” Koma 
yankho la anthu ake silidali lina koma kunena kuti: “Tidzere ndi chilango 
cha Allah cho ngati uli mmodzi wa owona.” 


30. Iye adati: “Mbuye wanga! Ndipulumutseni kwa anthu oononga.” 


31. Ndipo pamene atumiki athu adamdzera Ibrahim ndi nkhani yabwino 
(yoti abereka Mneneri Ishag), adanenanso: “Ndithu tiwaononga eni 
mudzi uwu (wa Sodom); ndithu iwowo ngochimwa.” 


32. (Mneneri Ibrahim) adati: “Koma mmenemo muli Luti.” Iwo adati: “Ife 
ndife odziwa kwambiri za omwe ali m’menemo; ndithu timpulumutsa 
iye ndi banja lake kupatula mkazi wake; iye ndi mmodzi wa otsalira 
(woonongeka).” 


33. Ndipo pamene atumiki athu adamdzera Luti, adawadandaulira ndi 
kuwadera nkhawa; (ndipo iwo) adati: “Usaope ndipo usadandaule. 
Ndithu ife tikupulumutsa ndi banja lako kupatula mkazi wako; iye ndi 
mmodzi wa otsalira (woonongeka).” 


34. “Ndithu ife tiwatsitsira chilango choipa kuchokera kumwamba eni 
mudzi uwu chifukwa cha kuchimwa kwawo (ndi kuukira malamulo a 
Allah).” 


35. Ndipo ndithu tidasiya chizindikiro mmenemo choonekera kwa anthu 
anzeru. 


36. Ndipo ku Madiyan (tidatumako) m'bale wawo Shuaib, ndipo adati: “E 
inu anthu anga! Mpembedzeni Allah ndipo opani tsiku lachimaliziro 
musanke mu ononga pa dziko.” 


37. Koma adamutsutsa. Ndipo kugwedezeka kwa nthaka kudawachotsa 
moyo wawo, ndipo kudawachera ali gwadegwade m’nyumba zawo 
(atafa). 


38. Nawonso Adi ndi Asamudu (tidawaononga). Ndipo mokhala mwawo 
mukudziwika kwa inu. Ndipo satana adawakometsera zochita zawo 
(zoipa), ndipo adawatsekereza ku njira (zabwino) chikhalirecho adali 
openya (anzeru zawo). 

39. Momwemonso Kaaruni, Farawo ndi Hamana (adaonongedwa). Ndithu 
adawadzera Mûsa ndi zozizwitsa (zooneka), koma adadzikweza pa dziko. 
Komatu sadathe kumpambana (Allah pomulepheretsa kuwalanga). 


40. Choncho aliyense wa iwo tidamlanga ndi machimo ake. Ena a iwo 
tidawatumizira chimphepo chamiyala; ena a iwo udawaononga mkuwe; 
ena a iwo tidawadidimiza m’nthaka, ndipo ena a iwo tidawamiza 
(m’madzi). Si Allah amene adawachitira zoipa, koma adadzichitira okha 
zoipa. 


41. Fanizo la amene adzipangira milungu yabodza kusiya Allah, lili ngati 
fanizo la kangaude (yemwe) wadzipangira nyumba (kuti imsunge, 
pomwe nyumbayo siingathe kumsunga m’nyengo yozizira kapena 
yotentha), ndithu nyumba yomwe ili yofooka kwambiri ndi nyumba ya 
kangaude, akadakhala akudziwa.!" 


42. Ndithu Allah akudziwa kupembedza kwawo zinthu zina kusiya Iye, Iye 
Ngwamphamvu zoposa, Ngwanzeru zakuya. 


43. Ndipo amenewa ndimafanizo (omwe) tikuwaponyera anthu. 
Sangawazindikire kupatula odziwa. 


44. Allah adalenga thambo ndi nthaka mwachoonadi; ndithu; m’menemo 
muli zizindikiro kwa okhulupirira. 


45. Werenga zimene zavumbulutsidwa kwa iwe (za) m'buku, ndipo 
pemphera Swala moyenera; ndithu Swala (ikapempheredwa moyenera) 
imamtchinjiriza (woipempherayo) ku zinthu zauve ndi zoipa. Ndipo 
kukumbukira Allah, ndi chinthu chachikulu. Ndipo Allah akudziwa 
zimene mukuchita. 


M'ndime iyi Allah akufanizira munthu wopembedza mafano ndicholinga choti 
mafanowo adzimthangata pomudzetsera zabwino ndi kumchotsera zoipa, kuti ali ngati 
kangaude yemwe wamanga nyumba ndi cholinga choti imteteze ku chisanu ndi kutentha 
pomwe nyumbayo njofooka yomwe siingathe kumteteza ku chisanu kapena kudzuwa. 
Izi zili chimodzimodzi ndi wopembedza mafano. Mafanowo sangamudzetsere zabwino 
kapena kumchotsera zoipa. 

46. (3 Ndipo musatsutsane ndi anthu a buku koma kutsutsana kwabwino 
kupatula amene achita zoipa mwa iwo. Ndipo nenani: “Takhulupirira 
zomwe zavumbulutsidwa kwa ife ndi zomwe zavumbulutsidwa kwa 
inu, ndipo Mulungu wathu ndi Mulungu wanu ndi Mmodzi; ndipo ife 
ndife ogonjera Iye.” 


47. Ndipo umo ndimomwe takuvumbulutsira buku (ili la Qur’an). Choncho 
amene tidawapatsa buku, (ili lisadadze, monga Taurat ndi Injili), 
akulikhulupirira; akulikhulupiriranso ena mwa awa (Arabu omwe 
sitidawapatse buku). Ndipo sangawakane ma Ayah Athu kupatula 
osakhulupirira. 


48. Ndipo iwe sumawerenga buku lililonse, ili lisanadze; ndipo sudalilembe 
ndi dzanja lako lakumanja. Zikadatero ndiye kuti anthu achabe 
akadakaikira.!" 


49. Koma izi ndi Ayah zoonekera poyera zomwe zili m'zifuwa za amene 
apatsidwa nzeru. Ndipo sangazikane Ayah (ndime) zathu koma 
achinyengo. 


50. Ndipo akunena: “Kodi bwanji sizinatsitsidwe kwa iye zozizwitsa 
kuchokera kwa Mbuye wake?” Nena: “Zozizwitsa zili kwa Allah; ndipo 
ine ndine mchenjezi woonekera, (ndilibe mphamvu zokudzetserani 
zozizwitsa koma pokhapo Allah atafuna).” 


51. Kodi sizidawakwanire kuti takuvumbulutsira buku (ili) lomwe 
likuwerengedwa kwa iwo? Ndithu mmenemo muli chifundo ndi 
phunziro kwa anthu okhulupirira. 


52. Nena: “Allah akukwana kukhala mboni pakati panga ndi inu; akudziwa 
za kumwamba ndi zapansi ndipo amene akukhulupirira zachabe ndi 
kukana Allah, iwowo ndiwo otayika.” 


Ukadakhala kuti umawerenga ndi kulemba pamenepo pakadakhala poyenera kwa 
osakhulupilira kukaikira Qur’an. Ndime iyi ikufotokoza momveka kuti Mtumiki adali 
wosadziwa kulemba ndi kuwerenga koma adamdzetsera buku ili lomwe m’kati mwake 
muli nkhaninso za anthu akale ndi zinthu zina zobisika. Choncho umenewu ndi umboni 
waukulu wovomereza kuti iye ndi Mtumikidi wa Allah. 

53. Ndipo akukupempha kuti chilango chidze mwachangu; kukadapanda 
kuti kudaikidwa nthawi yodziwika, chilango chikadawadzera. Ndipo 
ndithu chidzawadzera mwadzidzidzi asakudziwa. 


54. Akukupempha kuti chilango chidze mwachangu; ndithu Jahannam 
idzawazinga osakhuiupirira. 


55. Tsiku limene chidzawavindikira chilango kuchokera pamwamba pawo 
ndi pansi pa miyendo yawo; ndipo adzanena: “Lawani (chilango cha) 
zomwe munkachita.” 


56. E inu akapolo Anga amene mwakhulupirira! Ndithu nthaka Yanga 
njophanuka; (mukhoza kupita dziko lina ngati m’dziko lanulo 
simukupeza mwayi wopembedza Allah mokwanira); ndipo Ine ndekha 
ndipembedzeni. 


57. Chamoyo chilichonse chidzalawa imfa. Kenako mudzabwezedwa kwa 
Ife. 


58. Ndipo amene akhulupirira ndi kumachita zabwino ndithudi 
tidzawakhazika m’zipinda za ku Munda wamtendere, momwe pansi 
(ndi patsogolo) pake pakuyenda mitsinje; adzakhala m"menemo nthawi 
yaitali. Taonani kukhala bwino malipiro a ochita zabwino! 


59. Amene adapirira ndipo kwa Mbuye wawo amatsamira. 


60. Ndinyama zingati zomwe sizidzipezera rizq lake. Allah akuzipatsa izo 
pamodzi ndi inunso. Ndipo Iye Ngwakumva; Ngodziwa. 


61. Ndipo ngati utawafunsa (kuti): “Kodi ndani adalenga thambo ndi nthaka, 
ndi kugonjetsa dzuwa ndi mwezi?” Ndithu anena: “Ndi Allah.” Nanga 
akutembenuzidwira kuti? 


62. Allah amamtambasulira rizq amene wamfuna mwa akapolo Ake, ndi 
kumchepetsera (amene wamfunanso). Ndithu Allah Ngodziwa kwambiri 
za chilichonse. 


63. Ndipo ngati utawafunsa (kuti): “Kodi ndani amene akutsitsa madzi 
kuchokera ku mitambo ndi kuiukitsa nthaka ndi madziwo pambuyo 
pakufa kwake?” Ndithu anena: “Ndi Allah.” Nena: “Kuyamikidwa 

konse nkwa Allah.” Koma ambiri a iwo sazindikira. 


64. Ndipo moyo uwu wa pa dziko lapansi suli kanthu, koma chibwana ndi 
masewera. Ndipo ndithu nyumba ya tsiku la chimaliziro, ndiwo moyo 
weniweni, akadakhala akudziwa. 


65. Ndipo akakwera m’chombo (ndi kukumana ndi zoopsa), amampempha 
Allah modzipereka ndikumuyeretsera pempho. Koma akawapulumutsa 
ndi kuwafikitsa ku ntunda, iwo amayambanso kumuphatikiza ndi 
mafano. 


66. Posathokoza zimene tawapatsa. Aleke asangalale (ndi zoipa zawozo); 
posachedwa adzadziwa. 


67. Kodi saona kuti dziko lawo (mzinda wa Makka) talichita kukhala 
lopatulika, lamtendere pomwe anthu ena akutsompholedwa m’mphepete 
mwawo? Kodi akukhulupirira zachabe ndi kuukana mtendere wa Allah? 


68. Kodi wachinyengo wamkulu ndani woposa amene akupekera bodza 
Allah, kapena kutsutsa choona chikamdzera? Kodi si mu Jahannam 
momwe mudzakhala malo a osakhulupirira? 


69. Ndipo amene akulimbikira m’njira yathu, (polimbana ndi satana, ndi 
mzimu woipa ndi zilakolako zoipa zam’thupi, ndi cholinga chofuna 
kukondweretsa Allah) ndithu tiwaongolera ku njira Zathu. Ndipo ndithu 
Allah ali pamodzi ndi ochita zabwino. 


SXG 

Sa Sûrat 30. Ar-Rûm Bs 


Surayi yayamba ndi kukamba zakugonja kwa Aroma pa nkhondo 
yomwe idali pakati pawo ndi Aperezi (Persia). Yafotokozanso kuti 
nawonso Aroma adzagonjetsa adani awowo m’zaka zowerengeka. Ndipo 
zidachitikadi monga momwe Qur’an idafotokozera. 








Ichi chidali chozizwitsa chachikulu chosonyeza kuona kwa utumiki 
wa Muhammad (s.a.w) ndi zimene Qur’an ikufotokoza. 


Komanso Surayi yafotokoza za mkangano womwe uli pakati pa 
chipani cha Allah ndi chipani cha satana. Ndithu mkangano umenewu 
ngwakalekale. Ndipo malinga kuti choona ndi chonama, chabwino 
ndi choipa zonse zilipo, nkhondo pa dziko lapansi siidzatha. Nkhondo 
idzapitilira mpaka m’tsogolo chifukwa chakuti satana akulimbitsa abwenzi 
ake ndi athandizi ake kuti azimitse dangalira la Allah, ndi kulimbana 
ndi ulaliki wa Aneneri. Surayi yafotokozanso zisonyezo ndi maumboni 
osonyeza kupambana kwa choona m’mibadwo yosiyanasiyana. Imeneyi 
ndiyo njira ya Allah, ndipo panjira ya Allah simungapeze kusintha 
kulikonse. Tero choona chiyenera kugonjetsa chonama ngakhale patapita 
nthawi yaitali. 


Surayi yafotokozanso za tsiku lomalizira, ndi mabwelero oipa a 
anthu osakhulupirira pomwe Asilamu adzakhala m’minda yamtendere 
akusangalatsidwa. Oipa adzaponyedwa kuchilango cha Moto, ndipo 
amenewa ndiwo malekezero a anthu osakhulupirira. 


Surayi yafotokozanso zina mwa zisonyezo za chilengedwe ndi 
zisonyezo zobisika zomwe zikuonetsa mphamvu ya Allah yoposa, ndi 
umodzi Wake; zomwenso zikusonyeza ukulu ndi kutukuka kwa Allah 
Yemwe nkhope zikumlambira. Ndipo yapereka mafanizo osiyanitsa 
pakati pa amene akupembedza Allah Wachifundo chambiri, ndi omwe 
akupembedza mafano. 


Surayi yamaliza ndi kufotokoza za akafiri a Achikuraishi omwe 

zisonyezo ndi atetezi sizidawathandize ngakhale kuti adaona zizizwa 
zosiyanasiyana ndi maumboni oonekera poyera. Sadalingalire konse; 
ndipo zonsezi nchifukwa chakuti iwo adali ngati akufa. Samamva ndi 
kupenya komwe. 





M'dzina la Allah Wachifundo chambiri, Wachisoni chosatha. 
1. Alif. Lam-Mim.!! 


2. Aroma agonjetsedwa (ndi Aperezi)”! 


[1] Surayi yayamba ndi zilembo za alifabeti posonyeza kuti Qur’an yalembedwa kupyolera 
m’malemba amenewa omwe Arabu amawayankhula mofewa. Koma Aguraish 
adalephera kulemba Buku limeneli pomwe malembo ake akuwadziwa. 


[2] Surayi idapatsidwa dzina loti Rum chifukwa chakuti idalosera kuti Aroma adzagonjetsa 
Aperezi. M’menemo nkuti pamene Surayi inkavumbulutsidwa ndi kulosera kupambana 
kwa Aroma iwo adali atagonjetsedwa kale ndi Aperezi, kugonjetsedwa zedi kotero 
kuti maiko awo ambiri adalandidwa ndi Apereziwo. Surayi idavumbulutsidwa ku 
Makka m'chaka chachisanu nchimodzi (6) kapena chisanu ndichiwiri (7) Mtumiki 
asanasamuke. Aroma ndi anthu akale zedi; amalamulira maiko ambiri. Mzinda wawo 
waukulu umatchedwa Roma m'dziko la Italy. 

Padali mkangano pakati pa mafumu awiri: Mfumu ya Aroma ndi Mfumu ya Aperezi. 
Mkanganowo udayamba m'chaka cha 602 A.D, ndipo pamene adamenyana 
nkhondo Aperezi adagonjetsa Aroma ndipo kupambana kwa Aperezi kutamveka 
m'Makka, Arabu opembedza mafano adakondwa kwambiri poti naonso Aperezi 
adali kupembedza mafano ngati iwo. Arabu opembedza mafanowo adati kwa 
Asilamu ndi Akhrisitu: “Anthu a mabuku ngati inu mwagonjetsedwa ndi anzathu 
opembedza mafano, choncho nafenso tikugonjetsani inu Asilamu posachedwa.” 
Our'an idalengeza ndime izi ziwiri zomwe mkati mwake muli ulosi uwiri: 
Ulosi woyamba nkuti m'nyengo yosapyolera zaka zisanu ndi zinayi (9) Aperezi 
adzagonjetsedwa ndi Aroma. Ndipo ulosi wachiwiri ukuti Asilamu adzagonjetsa 
Arabu opembedza mafano a mu mzinda wa Makka. M'chaka cha 624, Hiragla, 
mfumu ya Aroma adagonjetsa mzinda wa Madiyana m'dziko la Aperezi. Ndipo 
m'chaka chomwecho naonso Asilamu omwe adali 313 adagonjetsa gulu lankhondo 
la Arabu opembedza mafano omwe kuchuluka kwawo kudali 1,000 pa nkhondo 
yomwe idachitikira pamalo wotchedwa Badri. 

Ndipo opembedza mafanowo adagonjetsedwa moipa. Potero ulosi umene Qur’an 
idalosera udakwaniritsidwa. Ndipo ichi chidali chinthu chozizwitsa zedi, chomwe 
chimasonyeza kuti Qur’an ndi mawudi a Allah. 

3. M’dziko loyandikira (kwa Arabu lomwe ndi dziko la Sham). Nawonso 
pambuyo pogonjetsedwa kwawo, adzagonjetsa (Aperezi). 


4. Mzaka zochepa (zosapyolera 10). Zonse nza Allah, pambuyo ndi patsogolo 
(pankhondoyo). Ndipo tsiku limenelo okhulupirira adzasangalala. 


. Ndi chithandizo cha Allah (chimene iwo adzapatsidwa, chomwe 
ndikugonjetsa Aquraish tsiku lomwelo). (Allah) amamthandiza amene 
wamfuna, ndipo Iye Ngwamphamvu zoposa; Ngwachisoni chosatha. 


6. Ili ndilonjezo la Allah (loona pa okhulupirira). Allah saswa lonjezo Lake. 
Koma anthu ambiri sadziwa. 


7. Akudziwa zoonekera (zokhazokha) za moyo wa dziko lapansi (zomwe 
amadalira pa moyo wawo. Monga ulimi, malonda, zomangamanga ndi 
zina zotero). Ndipo iwo salabadira za tsiku la chimaliziro. 


8. Kodi salingalira mwa iwo okha (nkuona kuti) Allah sadalenge thambo ndi 
nthaka ndi zapakati pake, koma mwachilungamo, ndiponso kwa nthawi 
yoikidwa? Ndithu anthu ambiri ngotsutsa za kukumana ndi Mbuye 
wawo. 


. Kodi sadayende pa dziko nkuona momwe adalili malekezero a 
omwe adaliko patsogolo pawo? Adali anyonga zambiri kuposa iwo. 
Adailima nthaka ndi kumangapo zomangamanga kuposa momwe iwo 
adamangirapo. Ndipo aneneri awo adawadzera ndi zizindikiro zoonekera 
(koma adawatsutsa, ndipo Allah adawawononga). Choncho Allah sadali 
owapondereza koma iwo ankadzipondereza okha. 


10. Kenako malekezero a amene adaipitsa adali chilango choipa kamba koti 
adatsutsa Ayah za Allah ndipo ankazichitira chipongwe. 


11. Allah amayambitsa kulenga (zolengedwa), kenako adzabwerezanso 
(kulengako pambuyo pa imfa yawo), kenako mudzabwezedwa kwa Iye 
(kuti mudzaweruzidwe). 


12. Ndipo tsiku limene nthawi ya chiweruziro (Oiyama) idzakwana, oipa 
adzataya mtima (zakupeza mtendere wa Allah). 





Sûrat 30. Ar-Rûm 494 Juzu 21 


13. Ndipo sadzakhala ndi aomboli ochokera m’mafano awo, ndipo mafano 
awowo adzawakana. 


14. Ndipo tsiku limene nthawi ya chiweruziro (Qiyâma) idzakwana, tsiku 
limenelo adzalekana (ena kukalowa ku Munda wamtendere, pomwe ena 
akalowa ku Moto). 


15. Koma amene akhulupirira ndi kumachita zabwino, adzakhala m’minda 
ya zipatso ndi maluwa akusangalatsidwa. 


16. Ndipo amene sadakhulupirire ndi kutsutsa Ayah Zathu ndi za kukumana 
ndi tsiku lachimaliziro, iwo adzaperekedwa ku chilango cha Moto. 


17. Choncho, lemekezani Allah pamene mukulowa m’nthawi za usiku 
(popemphera Magrbi ndi Isha); ndi pamene mukulowa m’nthawi ya 
m’bandakucha (popemphera pemphero la Fajr). 


18. Kutamandidwa konse, kumwamba ndi pansi nkwa Allah. Ndipo 
(mulemekezeni) m’nthawi ya madzulo (popemphera Asr) ndi pomwe 
mukulowa m’nthawi yamasana (Dhuhr). 


19. (Iye) amatulutsa chamoyo kuchokera mchakufa, ndipo amatulutsa 
chakufa kuchokera m’chamoyo, ndipo amaukitsa nthaka pambuyo pa 
kufa kwake. Ndipo momwemonso mudzatulutsidwa (m”manda). 


20. Ndipo zina mwa zizindikiro Zake (zosonyeza mphamvu Zake zoposa), 
ndiko kukulengani kuchokera ku dothi kenako inu nkukhala anthu omwe 
mukufala (ponseponse). 


21. Ndipo zina mwa zizindikiro Zake (zosonyeza chifundo Chake kwa inu) 
ndiko kukulengerani akazi a mtundu wanu kuti mukhazikike (mitima 
yanu) kwa iwo, ndipo adaika pakati panu chikondi ndi chisoni. Ndithu 
mzimenezi muli zizindikiro kwa anthu amene amalingalira. 


22. Ndipo zina mwa zizindikiro Zake (zosonyeza kukhoza Kwake) ndiko 
kulenga kwa thambo ndi nthaka ndikusiyana kwa ziyankhulo zanu ndi 
utoto (wa makungu anu; chikhalirecho mudalengedwa kuchokera kwa 
munthu m’modzi). Ndithu m’zimenezi muli zizindikiro kwa odziwa. 

23. Ndipo zina mwa zizindikiro Zake (zosonyeza luntha Lake), ndiko 
kukupatsani mpumulo watulo usiku, ndi (kudzuka) usana ndi kufunafuna 
kwanu zabwino Zake. Ndithu m’zimenezo muli zisonyezo kwa anthu 
amene amamvya (ndi kuthandizidwa ndikumvako). 


24. Ndipo zina mwa zizindikiro Zake (zosonyeza mphamvu Zake zoposa) 
ndiko kukusonyezani kung’anima komwe kumakuchititsani mantha, ndi 
kukupatsani chiyembekezero (chakudza kwa mvula). Ndipo amatsitsa 
madzi kuchokera kumwamba. Kotero kuti amaukitsa nthaka ndi 
madziwo pambuyo pa kufa kwake (nthakayo). Ndithu m’zimenezi muli 
zizindikiro kwa anthu ozindikira. 


25. Ndipo zina mwa zizindikiro Zake (zosonyeza kukhoza kwake), ndiko kuti 
thambo ndi nthaka zaima mwa lamulo Lake. Kenako akadzakuitanani; 
kuitana kumodzi nthawi imeneyo inu mudzatuluka m’nthaka. 


26. Ndipo onse akumwamba ndi a pa dziko lapansi, Ngake. Onse amamvera 
Iye. 


27. Ndipo Iye ndiamene adayambitsa zolengedwa. Ndipo ndi Yemwe 
adzazibwerezenso (kachiwiri). Ndipo kuzibwerezako, nkosavuta kwa 
Iye, ndipo ali ndi mbiri yabwino kumwmba ndi pansi. Ndiponso Iye 
Ngwamphamvu zoposa Ngwanzeru zakuya. 


28. Wapereka kwa inu fanizo la chikhalidwe chanu. Kodi (akapolo) amene 
manja anu akumanja apeza ali ndi gawo pa chuma chimene takupatsani 
kotero kuti mumagawana chimenecho molingana? Kodi mumawaopa 
monga momwe muoperana wina ndi mzake? (Nanga nchotani inu 
kuti mumuyese Allah kuti ali ndi amzake mwa akapolo Ake?) Umo 
ndimomwe tikulongosolera Ayah (ndime Zathu) kwa anthu ozindikira. 


29. Koma amene adadzichitira zoipa okha, atsata zofuna zawo popanda 
kudziwa. Kodi ndiyani angamulungamitse amene Allah wamsiya 
kuti asokere (chifukwa chakusafuna kwake kuongoka)? Ndipo iwo 
sadzakhala ndi apulumutsi. 


30. Choncho lunjika nkhope yako ku chipembedzo moyenera; (pewa 
kusokera kwa okana Allah. Dzikakamize ku) chilengedwe chimene 

Allah adalengera anthu. (Ichi nchipembedzo cha Chisilamu chomwe 
nchoyenerana ndi chilengedwe cha munthu). Palibe kusintha 
m’kalengedwe ka zolengedwa za Allah. Ichi ndi chipembedzo choona 
(cholungama). Koma anthu ambiri sadziwa. 


31. (Lunjikani nkhope zanu) modzichepetsa kwa Iye ndipo muopeni 
(potsatira malamulo Ake). Pempherani Swala moyenera, ndipo 
musakhale mwa opembedza mafano. 


32. Mwa omwe agawa chipembedzo chawo nkukhala mipatukomipatuko; 
gulu lililonse likusangalalira chomwe lili nacho. 


33. Ndipo mavuto akawakhudza anthu, amampempha Mbuye wawo 
modzichepetsa kwa Iye. Kenako akawalawitsa mtendere wochokera kwa 
Iye, pamenepo ena a iwo amamuphatikiza Mbuye wawo (ndi mafano). 


34. Posathokoza zimene tawapatsa. Choncho sangalalani (ndi zimene 
mukuzifunazo); posachedwapa mudziwa (kuipa kwake). 


35. Kodi kapena tidawatsitsira umboni womwe ukufotokoza zomwe adali 
kumuphatikiza nazo Iye (Allah)? 


36. Ndipo anthu tikawalawitsa mtendere, amausangalalira. Koma choipa 
chikawapeza, chifukwa cha zomwe manja awo atsogoza, pamenepo iwo 
amataya mtima (kuti sangapezenso zabwino za Allah). 


37. Kodi saona kuti Allah amamchulukitsira rizq yemwe wamfuna, ndi 
kumchepetsera (yemwe wamfuna)? Ndithu m’zimenezi, muli zisonyezo 
kwa anthu okhulupirira. 


38. Choncho mpatseni gawo lake wachibale, m"mphawi ndi wapaulendo 
(amene alibe chokamfikitsa kwawo). Zimenezo nzabwino kwa amene 
akufuna chiyanjo cha Allah, ndipo iwo ndiwo opambana. 


39. Ndipo chuma chimene mukupatsana m’njira yamphatso kuti chichuluke 
m'chuma cha anthu, kwa Allah sichichuluka. Koma (chuma) chimene 
mukuchipereka m’njira ya Zakaat uku mukufuna chiyanjo cha Allah 
(chimachuluka). Iwowo ndi amene adzapeza mphoto yochuluka. 

40. Allah ndi Yemwe adakulengani. Kenako adakupatsani (zokuthandizani 
kuti mukhale ndi moyo). Kenako adzakupatsani imfa (kuti mulowe 
m’manda). Ndipo kenako adzakuukitsani (kuti mukaweruzidwe pa 
zomwe mumachita). Kodi mwa amene mukuwaphatikiza (ndi Allah), 
alipo yemwe angachite chilichonse m’zimenezi? Wayera Iye (Allah) 
ndipo watukuka ku zimene akumphatikiza. 


41. Chisokonezo chaonekera pamtunda ndi panyanja chifukwa cha zimene 
manja a anthu achita, kuti awalawitse (chilango cha) zina zomwe 
adachita; kuti iwo atembenukire (kwa Allah). 


42. Nena: “Yendani padziko ndi kuyang'ana momwe adalili mathero a 
omwe adalipo kale. Ambiri a iwo adali ophatikiza (Allah ndi mafano).” 


43. Choncho lunjika nkhope yako ku chipembedzo choongoka lisadadze 
tsiku losabwezedwa lochokera kwa Allah. Tsiku limenelo (anthu) 
adzagawikana, (abwino akalowa ku Munda wamtendere, pomwe oipa 
akalowa ku Moto). 


44. Amene sanakhulupirire, kuipa kwa kusakhulupirira kwake kuli pa 
iye (mwini). Ndipo amene achita zabwino iwo akudzikonzera okha 
(zabwino). 


45. Kuti awalipire zabwino Zake amene akhulupirira ndi kuchita zabwino. 
Ndithu Iye sakonda akafiri (osakhulupirira). 


46. Ndipo zina mwa zisonyezo Zake (zosonyeza mphamvu Zake ndi 
chifundo Chake) ndiko kutumiza mphepo yodza ndi nkhani yabwino 
(yakuti mvula ivumba) ndi kuti akulawitseni chifundo Chake, ndi kuti 
zombo ziyende (panyanja) mwa lamulo Lake, ndi kuti mufunefune 
zabwino Zake ndi kutinso muthokoze (mtendere Wake pomumvera ndi 
kumpembedza Iye Yekha). 


47. Ndipo, ndithu tidatuma aneneri kwa anthu awo patsogolo pako. 
Choncho (mneneri aliyense) adawadzera anthu ake ndi maumboni 
oonekera poyera (osonyeza kuona kwawo, koma adawakana). Tero 
tidawawononga amene adalakwa. Ndikofunika kwa Ife kupulumutsa 
okhulupirira. 

48. Allah ndiyemwe akutumiza mphepo yomwe imagwedeza mitambo 
mwamphamvu, ndipo akuibalalitsa kumwamba mmene akufunira. 
Amaigawa zigawozigawo (kufikira) uyiona mvula ikutuluka mkati 
mwake (mitamboyo). Ndipo (Allah) akaitsitsa kwa amene wamfuna 
mwa akapolo Ake, pamenepo iwo amakondwa ndi kusangalala. 


49. Ngakhale kuti isadawatsikire, adali otaya mtima (ndi kutekeseka 
kwambiri). 


50. Choncho, yang'ana (molingalira) zizindikiro za chifundo cha Allah 
momwe akuukitsira nthaka (pomeretsa mmera) pambuyo pa imfa yake. 
Ndithu Iye Ngoukitsa akufa. Ndipo Iye Ngokhoza chilichonse (palibe 
chokanika kwa Iye.) 


51. Ndipo, ndithu tikaatumizira mphepo (yoononga mmera) nkuuona 
pambuyo pake uli wachikasu, akadakhala akupitiriza kukana (Allah 
chifukwa chokwiyitsidwa ndi zimenezi.) 


52. (Usadandaule ndi makani awo). Ndithu iwe sungachititse kuti amve 
akufa (kuitana kwako). Ndiponso sungachititse kuti amve agonthi 
kuitana pamene akutembenukira nakuyang’anitsa msana (osafuna 
kumva mawu ako). 


53. Ndipo iwe sungathe kuwaongolera akhungu m'kusokera kwawo. 
Sungachititse kuti amve koma okhawo amene akhulupirira Ayah Zathu. 
Iwowo ndiwo odzipereka. 


54. Allah ndi Yemwe adakulengani kuchokera mkufooka; kenako 
adakupatsani mphamvu pambuyo pakufooka, ndipo pambuyo 
pamphamvu adakupatsani kufooka ndi imvi, (Iye) akulenga chimene 
wafuna. Ndipo Iye Ngodziwa kwambiri, Ngokhoza chilichonse.!" 


M'ndime iyi akufotokoza kuti adalenga anthu kuchokera m'madzi ofooka. Ndipo 
kuchokera pamenepo chilengedwe chimasinthasintha pokhala khanda, mnyamata 
kenako nkukhala wamkulu wanyongazake ndipo mapeto ake nkukhala nkhalamba ya 
imvi, yofooka. Zonsezi zimachitika mwa chifuniro cha Allah popanda munthu kuikapo 
dzanja. 

55. Ndipo tsiku limene chiweruziro (Qiyâma) chidzachitika, oipa adzakhala 
akulumbira (kuti) sadakhale (pa dziko lapansi kapena mmanda) koma 
ola limodzi. Umo ndimomwe amatembenuzidwira (kuchokera ku njira 
ya choonadi).!" 


56. Ndipo amene apatsidwa nzeru ndi chikhulupiliro, adzanena: “Ndithu inu 
mudakhala m’chilamulo cha Allah kufikira tsiku louka ku imfa; choncho 
ili ndi tsiku louka ku imfa koma inu simunali kudziwa.” 


57. Choncho tsiku limenelo, madandaulo a omwe adzichitira chinyengo 
sadzawathandiza ndipo sadzafunsidwa kuti amukondweretse Allah (ndi 
kulapa kwawo.) 


58. Ndipo ndithu tawapatsa anthu mafanizo a mtundu uliwonse m’Qur’an 
iyi. Ndipo, ndithu ukawabweretsera mtsutso uliwonse, anena omwe 
sadakhulupirire: “Inu sikanthu, koma ndinu anthu ochita zachabe.” 


59. Mmenemo ndi momwe Allah akudindira (chidindo) m’mitima mwa 
amene sazindikira. 


60. Choncho pirira (iwe Mtumiki ku masautso awo). Ndithu lonjezo la 
Allah, nloona, ndipo asakugwetse mphwayi amene alibe chikhulupiriro 
chotsimikizika. 





[1] Ndime iyi ikufotokozera kuti anthu ochita zoipa akadzaukitsidwa m”manda ndi kuona 
zoopsa zothetsa nzeru, adzaganiza kuti pamoyo wa padziko lapansi sadakhale nthawi 
yaitali koma ola limodzi basi. Izi nchifukwa chamavuto omwe adzakumana nawo 
patsiku limenelo. 

Sa Sûrat 31. Luqmân BS 


Surayi yayamba ndi kufotokoza za buku la Qur’an ndi zomwe zili 
m’kati mwake monga chiongoko ndi chifundo. Ndipo ikufotokozanso 
chikhalidwe cha ochita zabwino, pomvera Allah ndi kukhulupirira tsiku 
la chimaliziro, ndi kutsimikizira kuti kupambana kuli pa iwo. 

















Pankhaniyi Surayi yatsatizapo kufotokoza za kusokera kwa odzikuza 
ndi kupereka mitsutso ndi zisonyezo kwa otsutsa, zosonyeza umodzi wa 
Allah; Mleri wa zolengedwa monga kalengedwe kodabwitsa ka zam’ dziko 
monga thambo, dzuwa, mwezi, nyenyezi, nthaka, mapiri, nyanja, mitsinje 
ndi mmera, ndi zonse zimene munthu akuziona zosonyeza luso la Allah 
ndi mphamvu Zake zoposa. 


Surayi yamaliza ndi kuchenjeza anthu za tsiku loopsa lomwe munthu 
sadzathandizidwa ndi ana ake kapena chuma chake. 





M'dzina la Allah Wachifundo chambiri, Wachisoni chosatha. 
1. Alif-Lâm-Mîm.!" 
2. Izi ndi Ayah za buku lodzadza ndi nzeru. 
3. (Lomwe ndi) chiongoko ndi chifundo kwa ochita zabwino, 


4. Amene akupemphera Swala moyenera ndi kupereka chopereka (Zakaat) 
omwenso akutsimikiza za tsiku lachimaliziro. 


Malembo awa akudziwitsa kuti Our'an idalembedwa mwachidule chomveka ndi 
kulozera kuti bukuli lomwe ilo anthu anzeru zakuya akulephera kulemba, lapangika 
kuchokera m’malembo amenewa omwe anthu akuwadziwa ndi kugwiritsa ntchito. 
Ngati iwo ali ndi chipeneko kuti silidachokere kwa Allah, koma kuti Muhammad 
(s.a.w) adangolilemba yekha ngakhale kuti adali wosadziwa kulemba, alembe buku 
lawo longa ili. Malembo a bukuli ndi omwenso iwo amawadziwa. Komatu sangathe 
kulemba buku longa ili ngakhale anthu onse a m'dziko lapansi atathandizana. Uwu ndi 
umboni waukulu umene ukusonyeza kuti bukuli lidachokera kwa Allah. 

5. Iwowo ali pa chiongoko chochokera kwa Mbuye wawo; ndipo iwowo 
ndiwo opambana. 


6. Koma alipo ena mwa anthu amene akusankha nkhani ya bodza (ndi 
kumaifotokoza kwa anthu) ndi cholinga choti awasokeretse ku njira ya 
Allah popanda kuzindikira. Ndipo akuichitira zachipongwe (njira ya 
Allah yi). Iwo adzapeza chilango chowasambula. 


7. Ndipo pamene Ayah Zathu zilakatulidwa kwa iye, akuzitembenuzira 
msana modzikuza ngati kuti sanazimve, ngati kutinso m’makutu mwake 
muli ugonthi. Choncho muuze nkhani ya chilango chopweteka. 


8. Ndithu amene akhulupirira ndi kumachita zabwino, adzakhala ndi Minda 
yamtendere. 


9. Adzakhala m’menemo nthawi yaitali. Ili nlonjezo la Allah lomwe lili 
loona. Ndipo Iye Ngwamphamvu, Ngwanzeru zakuya. 


10. Adalenga thambo popanda mizati yomwe mukuiona. Ndipo adaika 
mapiri m’nthaka kuti isakugwedezeni. Ndipo (Iye) adafalitsa nyama 
m’menemo zamitundu yosiyanasiyana. Ndipo tidatsitsa madzi 
kuchokera ku mitambo, choncho tidameretsa m’menemo (m’nthaka) 
mmera wokongola wamitundu yosiyanasiyana.!"! 


11. Izi (zonse) nzolengedwa za Allah. Choncho, tandisonyezani, nchiyani 
adalenga amene sali Allah. Koma odzichitira okha zoipa ali mkusokera 
koonekera. 


12. Ndipo ndithu tidampatsa Lugman nzeru (ndipo tidati kwa iye): 
“Thokoza Allah (pazimene wakupatsa).” Ndipo, amene athokoze, ndithu 
kuthokozako kumthandiza yekha, ndiponso amene akana (mtendere 
wa Allah pakusiya kuthokoza), ndithu Allah Ngwachikwanekwane, 
Ngotamandidwa. 


[1] M’ndime iyi Allah akutifotokozera kuti adalenga thambo monga lilili m’kukula kwake 

ndi m'kuphanuka kwake ndi kulimba kwake popanda mizati yolichirikiza. Ndipo inu 
anthu mukuliona mmene lili lopanda chilichonse choligwira koma mphamvu za Allah 
Wamkulu Wapamwambamwamba. 
Ndipo m'nthaka adaikamo mapiri akuluakulu kuti nthaka isamagwedezeke ndi 
kumakusowetsani mtendere, kapena kumakugumulirani nyumba zanu. Ndipo 
Allah adafalitsa padziko zamoyo zochuluka ndi kumeretsa mbewu zosiyanasiyana. 
Zonsezi zikusonyeza mphamvu Zake zoopsa. 

13. Ndipo (akumbutse) pamene Luqmân adauza mwana wake 
akumulangiza: “E iwe mwana wanga! Usaphatikize Allah ndi mafano. 
Ndithu kumuphatikiza (Allah), ndi kuipitsa kwakukulu.” 


14. Ndipo tamulangiza munthu kwa makolo ake (kuwachitira zabwino), 
mayi wake adatenga pathupi pake mofooka pamwamba pakufooka. 
(Adamuyamwitsa) ndi kumusiyitsa patapita zaka ziwiri, kuti: 
“Ndithokoze Ine ndi makolo ako, kwa Ine nkobwerera.” I! 


15. Ndipo (makolo ako) ngati atakukakamiza kuti undiphatikize Ine ndi 
zomwe iwe sukuzidziwa, usawamvere; koma khala nawo pa dziko 
mwaubwino; ndipo tsatira njira ya amene atembenukira kwa Ine. Ndipo 
kenako kobwerera kwanu nkwa Ine. Choncho ndidzakuuzani zimene 
mudali kuchita. 


16. “E iwe mwana wanga! Ndithu icho (chabwino ndi choipa cha munthu) 
ngakhale chitakhala cholemera ngati njere ya mpiru ndi kukhala mkati 
mwa thanthwe kapena m’kati mwa thambo, kapena mkati mwa nthaka, 
Allah adzachibweretsa (ndi kumulipira amene adachita). Ndithu Allah 
Ngodziwa zinthu zobisika, (ndiponso) Ngodziwa zinthu zoonekera.” 


17. “E iwe mwana wanga! Pemphera Swala moyenera, lamula zabwino, 
letsa zoipa, ndipo pirira ndi masautso amene akukhudza. Ndithu 
zimenezo ndizinthu zofunika kuziikirapo mtima (munthu aliyense).” 


18. “Ndipo usatembenuze tsaya lako kwa anthu monyogodola, ndipo 
usayende padziko monyada. Ndithu Allah sakonda yense wodzitukumula, 
wonyada.” 


19. “Ndipo lingana m’kuyenda kwako (popanda kufulumira kwambiri 
kapena kuyenda pang'onopang'ono); ndipo tsitsa mawu ako, ndithu 
mawu oyipitsitsa ndi mawu a bulu.” 


[1] M’ndime izi 14 mpaka 15 Allah akulamula munthu kuti achitire zabwino makolo ake 
powamvera ndi kuwathandiza ngati ali osowa. Izi nchifukwa cha kuti makolo ake 
adazunzika kwambiri pomulera iye makamaka mayi wake ndi amene adazunzika 
kwambiri kuyambira pamene adatenga mimba yake kufikira pamene adamusiyitsa 
kuyamwa. Choncho mverani makolo anu pazimene akukulangizani zomwe sizili 
zolakwira Allah. Koma ngati akukulangizani zolakwira Allah, musatsatire malangizo 
awowo, koma khalani nawoni mwa ubwino. 

20. Kodi simuona kuti Allah adakugonjetserani zakumwamba ndi zapansi 
ndi kukukwaniritsirani chisomo Chake, choonekera ndi chobisika? 
Ndipo alipo ena mwa anthu amene akukangana pa za Allah popanda 
kuzindikira ngakhale chiongoko, ngakhalenso buku lounika.!"! 


21. Ndipo akauzidwa kuti: “Tsatani zimene Allah watsitsa.” Akunena: 
“Koma tikutsata zimene tidawapeza nazo makolo athu.” Kodi ngakhale 
kuti satana akuwaitanira ku chilango cha Moto (woyaka, adzatsatirabe)? 


22. Ndipo amene akupereka nkhope yake kwa Allah (amene akugonjera 
Allah kwatunthu) ali ochita zabwino, ndiye kuti wagwira chogwilira 
cholimba. Ndipo mapeto a zinthu zonse nkwa Allah basi. 


23. Koma amene sadakhulupirire (Allah ndi mtima wake) choncho 
kusakudandaulitse kusakhulupirira kwake. Kobwerera kwawo nkwa Ife 
basi. Kumeneko tidzawauza zimene adachita. Ndithu Allah Ngodziwa 
zonse zam’zifuwa. 


24. Tikuwasangalatsa pang'ono (apo pa dziko lapansi). Kenako 
tidzawakankhira ku chilango chokhwima. 


25. Ndipo ukawafunsa: “Ndani adalenga thambo ndi nthaka?” Ndithu 
anena: “Ndi Allah.” Nena: “Kutamandidwa konse nkwa Allah.” Koma 
ambiri a iwo sadziwa. 


26. Zonse zakumwamba ndi za pansi, nza Allah. Ndithu Allah 
Ngwachikwanekwane, Ngotamandidwa. 


27. Ndipo ndithu ngakhale mitengo yonse ili m”nthaka ikadakhala zolembera, 
ndipo nyanja (nkukhala inki), ndipo pambuyo pake ndikuionjezeranso 
(madzi ake) ndi nyanja zisanu ndi ziwiri, mawu a Allah sakadatha. 
Ndithu Allah Ngwamphamvu, Wanzeru zakuya.”! 


[1] E inu anthu! Ndithu Allah Wolemekezeka adakupangirani zonse zili kumwamba monga 
dzuwa mwezi, nyenyezi kuti muthandizike nazo. Ndipo adakupangirani zonse zomwe 
zili m’nthaka monga mapiri, mitengo, zipatso, mitsinje, ndi zina zambiri zosawerengeka 
kuti zonsezi zigonjere inu ndikuti muthandizike nazo. 


[2] Ndime iyi ikufotokoza kuti mawu a Allah ngochuluka. Mitengo yonse pa dziko lapansi 
itakhala ngati mapensulo ndipo nyanja zonse pa dziko lapansi, nkuwonjezanso nyanja 
zina, zikadakhala inki, zonse zikadatha koma mawu a Allah alipobe. 

28. Kulengedwa kwanu, ngakhale kuukitsidwa kwanu m’manda sikuli 
kanthu koma kuli ngati (kulenga kapena kuukitsa kwa) munthu mmodzi. 
(Palibe chokanika kwa Allah). Ndithu Allah Ngwakumva, Ngopenya 
chilichonse. 


29. Kodi suona (kuona kolingalira) kuti Allah amalowetsa nthawi ya 
usiku mu usana, ndipo amalowetsa nthawi ya usana mu usiku; ndipo 
adagonjetsa dzuwa ndi mwezi. Chilichonse chikuyenda mwa nthawi 
imene idaikidwa? Ndithu Allah akudziwa zonse zimene mukuchita. 


30. Izi nchifukwa chakuti Allah, Iye Ngoona; ndipo zomwe akuzipembedza 
kusiya Iye, nzachabe. Ndipo ndithu Allah ndiye Wotukuka, Wamkulu. 


31. Kodi suona kuti zombo zikuyenda pa nyanja mwachisomo cha Allah kuti 
akusonyezeni zisonyezo Zake (zamtendere Wake)? Ndithu M’zimenezo 
muli zisonyezo kwa yense wopirira, wothokoza. 


32. Ndipo mafunde onga mitambo akawavindikira, amampempha Allah 
modzipereka kwambiri. Koma akawapulumutsira ku ntunda, ena a 
iwo amachita zolungama (koma ena a iwo amakana mtendere wa 
Allah). Ndipo sangazikane zisonyezo zathu koma yense wachinyengo 
wosathokoza. 


33. E inu anthu! Muopeni Mbuye wanu (potsatira malamulo Ake ndi kusiya 
zoletsedwa); ndipo liopeni tsiku limene kholo silidzathandiza mwana 
wake, ngakhalenso mwana sadzathandiza kholo lake chilichonse. 
Ndithu lonjezo la Allah ndiloona; choncho usakunyengeni moyo wa 
dziko lapansi, ndiponso asakunyengeni mdyerekezi pa za Allah. 


34. Ndithu kudziwa kwa nthawi (yakutha kwa dziko) kuli ndi Allah (Yekha). 
Iye ndiamene amavumbitsa mvula (nthawi imene wafuna); ndipo 
akudziwa zimene zili m’ziberekero. Ndipo aliyense sadziwa chomwe 
apeze mawa; (chabwino kapena choipa); ndiponso sadziwa aliyense 
kuti ndi dziko liti adzafera. Ndithu Allah Ngodziwa zedi, Ngozindikira 
kwambiri. 

Sa Sûrat 32. As-Sajdah BS 


Surayi idavumbulutsidwa pambuyo pa Sura ya Muuminuna. Ndipo 
ikufotokoza za kutsika kwa Qur’an ndi udindo wa Mtumiki Muhammad 
(s.a.w); kalengedwe ka thambo ndi nthaka; kalengedwe ka munthu komwe 
nkosinthasintha; zoyankhula za otsutsa, kuuka ku imfa ndi kuwayankha 
mtsutso ndi zizindikiro za chilengedwe zimene zikusonyeza mphamvu za 
Allah zoposa, amene sangalephere kuukitsa anthu ku imfa. 








Nkhani yaikulu m’Surayi ndikudzutsa anthu kuti apenye zizindikiro 
za chilengedwe zimene zikusonyeza mphamvu za Allah zoposa, Amene 
sangalephere kuukitsa anthu ku imfa. 





M'dzina la Allah Wachifundo chambiri, Wachisoni chosatha. 
1. Alif-Lâm-Mîm. 


2. Chivumbulutso cha buku (la Qur’an) chilibe chikaiko mkati mwake 
chochokera kwa Mbuye wa zolengedwa. 


3. Kapena akunena kuti: “Walipeka yekha (bukulo)?” Iyayi, ichi nchoona 
chimene chachokera kwa Mbuye wako kuti uwachenjeze anthu ndi 
chimenechi, amene sadawadzere mchenjezi iwe usadadze. Kuti aongoke 
(ndi kutsatira njira yolungama). 


4. Allah ndi Yemwe adalenga thambo ndi nthaka ndi zapakati pake m” masiku 
asanu ndi limodzi; kenako adakhazikika pa Arsh (Mpando Wake 
wachifumu); (kukhazikika kolingana ndi ulemelero Wake, kumene 
Iye Mwini wake akukudziwa). Inu mulibe mtetezi ngakhale muomboli 
kupatula Iye. Nanga kodi bwanji simulingalira?!" 


M'ndime iyi Allah akutiuza kuti adalenga thambo ndi nthaka ndi zapakati pake 
m’masiku asanu ndi limodzi. Komatu nthawi ya masiku amenewa, palibe amene 
akudziwa tsatanetsatane wake koma Allah Yekha. Choncho tisaganizire kuti masikuwo 
adali olingana ndi masiku a moyo uno wadziko lapansi. 

5. (Iye) akuyendetsa zinthu (zonse) kuchokera kumwamba kupita pansi. 
Kenako zidzakwera kubwerera kwa Iye, pa tsiku lolingana ndi zaka 
chikwi chimodzi (poyerekeza ndi zaka zadziko lapansi) mzomwe inu 
mumawerengera. 


6. Ameneyo (ndi Allah), Wodziwa zobisika ndi zoonekera; Mwini mphamvu 
zoposa Wachisoni chosatha. 


7. Yemwe adakonza bwino chilichonse (chomwe) adalenga. Ndipo 
adayambitsa chilengedwe cha munthu (Adam) kuchokera ku dongo. 


8. Kenako adachita mbumba yake kuti ipangike kuchokera m’madzi enieni 
onyozeka. 


9. Kenako adamkonza ndi kuuziramo mzimu Wake. Ndipo adakuikirani 
kumva, kupenya ndi mitima. Kuthokoza kwanu mpang’ono ndithu. 


10. Ndipo (otsutsa kuuka ku imfa) akunena: “Kodi tikadzatayika m’nthaka 
(ndi kusakanikirana ndi dothi), tidzakhalanso mkalengedwe katsopano?” 
(Iyayi), koma iwo sakhulupirira za kukumana ndi Mbuye wawo. 


11. Nena: “Adzachotsa mizimu yanu Mngelo wa imfa yemwe wapatsidwa 
udindo umenewu pa inu. Kenako mudzabwerera kwa Mbuye wanu.” 


12. Ndipo ukadawaona oipa atazolikitsa mitu yawo kwa Mbuye wawo (uku 
akunena): “E Mbuye wathu! Taona, ndipo tamva. Choncho tibwezeni 
tikachita ntchito zabwino. Ndithu tsopano tatsimikiza (kukhulupirira).” 


13. Ndipo tikadafuna, tikadaupatsa mzimu ulionse chiongoko chake 
(moukakamiza monga momwe tidawachitira angelo, koma mzimu 
udapatsidwa mphamvu ndi ufulu wodzisankhira chimene ufuna; 
chabwino kapena choipa). Koma mawu atsimikizika ochokera kwa 
Ine: “Ndithu ndizadzazitsa Jahannam ziwanda ndi anthu; onse pamodzi 
(amene ali oipa).” 


14. “Choncho, lawani chifukwa cha kuyiwala (kusalabadila) kwanu 
kukumana ndi tsiku lanu ili. Ifenso tikusiyani (ku chilango monga ngati 
takuiwalani). Tero lawani chilango chamuyaya, chifukwa cha zomwe 
munkachita.” 

15. Ndithu amene akukhulupirira Ayah Zathu, ndiamene akuti pamene 
akukumbutsidwa ndi Ayazo, amagwetsa nkhope zawo pansi (kusujudu) 
ndi kulemekeza Mbuye wawo pamodzi ndi kumthokoza. Ndipo iwo 
sadzitukumula. 


16. Nthiti zawo zimalekana ndi malo ogona (usiku), uku akumpempha 
Mbuye wawo, moopa ndi mwachiyembekezo. Ndipo amapereka 
(Zakaat ndi sadaka) mzimene tawapatsa. 


17. Mzimu uliwonse sudziwa zimene aubisira zotonthoza diso (zosangalatsa 
moyo ku Munda wa mtendere) monga mphoto pa zimene unkachita. 


18. Kodi yemwe ali okhulupirira angafanane ndi wotuluka m’chilamulo cha 
Allah? Sangafanane. 


19. Tsono amene akhulupirira ndi kumachita zabwino, adzalandira Minda 
yokhalamo yokongola, monga phwando lawo pa zimene ankachita. 


20. Koma kwa amene adachita zoipa potuluka m'chilamulo cha Allah, 
malo awo ndi ku Moto. Nthawi iliyonse akafuna kutulukamo, 
azikabwezedwamo ndipo azidzauzidwa: “Lawani chilango cha Moto, 
chomwe munkachitsutsa.” 


21. Ndipo ndithudi, tiwalawitsa chilango chocheperapo (pa dziko lapansi) 
chisanafike chilango chachikulu (cha tsiku lachimaliziro), kuti 
atembenuke, (alape). 


22. Kodi ndani wachinyengo kwambiri, woposa yemwe akukumbutsidwa 
Ayah za Mbuye wake, kenako nkuzikana? Ndithu Ife, tidzawabwezera 
zoipa anthu oipa. 


23. Ndipo ndithu Musa tidampatsa buku. Choncho usakhale ndi chikaiko 
pa zakukumana Naye (Allah). Ndipo tidalichita (bukulo) kukhala 
chiongoko cha ana a Israyeli. 


24. Ndipo ena mwa iwo tidawachita kukhala atsogoleri oongola (anthu) mwa 
lamulo lathu, pamene adapirira; ndipo adali kuvomereza motsimikiza 
Ayah Zathu. 

25. Ndithudi Mbuye wako ndi Yemwe adzaweruze pakati pawo tsiku la 
Qiyâma pazimene amatsutsana. 


26. Kodi sizidadziwike kwa iwo kuti ndimibadwo ingati imene tidaiononga 
patsogolo pawo; (chikhalirecho iwo) akudutsa mokhala mwawo? Ndithu 
m’zimenezo, muli zizindikiro, kodi sakumva? 


27. Kodi sakuona kuti timapereka madzi ku nthaka youma; ndipo ndi 
madziwo tikumeretsa mrnera umene ziweto zawo zimadya ndi iwo 
omwe; kodi sakupenya? 


28. Ndipo akunena: “Kulamulidwa kumeneku (kwa tsiku la chimaliziro) 
kudzachitika liti, ngati mukunenadi zoona?” 


29. Nena: “Tsiku la chiweruzirolo, amene sadakhulupirire, chikhulupiriro 
chawosichidzawathandiza. Ndipo sadzapatsidwa nthawi yoyembekezera 
(kuti mizimu yawo isachoke ayambe akhulupirira kaye, mngero wa imfa 
akadzawadzera).” 


30. Choncho apatuke; ndipo yembekezera (zimene Allah wakulonjeza). 
Ndithu nawonso akuyembekezera (zimene Allah wawalonjeza). 








Sûrat 33. Al-Ahzâb 











pu Sûrat 33. Al-Ahzâb BS 


Sura ya Ahzab ndiimodzi mwa sura zimene zidavumbulutsidwa ku 
Madina. Ikufotokoza mbali ina ya malamulo a Chisilamu, monga momwe 
zilili sura zovumbulutsidwa ku Madina. 








Surayi yafotokoza za moyo wa Asilamu munthu payekhapayekha, 
ndi pagulu, makamaka pa zinthu zapabanja. Ndipo yakhazikitsa 
malamulo odzetsa mtendere ndi chisangalalo ku mtundu. Ndipo yathetsa 
zizolowezi zina zomwe ankachita anthu akale, monga mwana wobala 
wina nkumuyesa ngati wako chifukwa chomulera, komanso kumuyesa 
mkazi wako ngati mayi wako. Amakhulupiriranso kuti mwa munthu muli 
mitima iwiri. 

Titha kufotokoza mwachidule mitu ikuluikulu yomwe ili m’Suramu 
motere:- 


1) Kuongolera kumiyambo yofunika kuitsata m’Chisilamu. 
2) Kufotokoza za malamulo a Allah. 


3) Kufotokoza nkhani ya nkhondo ziwiri: ya Ahzab ndi ya Bani 
Quraidhwa. 


M'mutu woyambau, mwadza nkhani yofotokoza miyambo yokhalirana 
wina ndi mnzake pagulu, monga miyambo ya pachisangalalo cha ukwati, 
ndi mkazi kudziphimba thupi lonse, ndi kuti asayendeyende m’misewu 
uku atadzikongoletsa ndi cholinga choti akaonedwe ndi amuna. Ndi 
miyambo yokhalirana ndi Mtumiki wa Allah, Muhammad (s.a.w) ndi 
kumlemekeza. Ndi miyambo yofunika kuitsata pokhalirana pafuko. 


Tsono m’mutu wachiwiri, mwadza nkhani ya malamulo oletsa 
kumuyesa mkazi monga mayi wako, ndi mwana womulera chabe monga 
mwana wako, ndi woyenera kulandira chuma chamasiye, ndi chilolezo 
chokwatira mkazi amene wasiyidwa ndi mwana yemwe udali kumlera 
chabe, ndi zamitala ya Mtumiki (s.a.w) ndi zolinga za mitalayo. Ndiponso 

lamulo lopemphelera madalitso Mtumiki (s.a.w) ndi malamulonso ena 
omwe adakhazikitsidwa. 


Tsono m’mutu wachitatu, Surayi yafotokoza mwatsatanetsatane za 
nkhondo ya Khandaq yomwe imatchedwanso nkhondo ya Ahzab. Ndipo 
yapereka chithunzi chakuya kwambiri pa chimvano cha magulu ambiri a 
anthu pochitira upandu Asilamu. 


Ndipo Surayi yavundukula zachinsinsi cha achiphamaso ndi 
kuchenjeza zakutsatira njira zawo zachinyengo ndi zokaikitsa. Ndipo 
yatalikitsa nkhani yawo kuyambira pachiyambi cha Surayi ndi 
kumalekezero ake kufikira siidawasiyire chobisika chilichonse. 


Ndipo yakumbutsa Asilamu za mtendere waukulu wa Allah 
powabweza m’mbuyo adani awo popanda chopindula adaniwo, pamene 
Allah adawalimbikitsa Asilamu ndi angelo ndi mphepo ya mkuntho 
imene idaononga katundu wa adani. 


Surayi yafokozanso za nkhondo ya Bani Quraidha ndi kuswa kwa 
Ayuda mapangano omwe adalipo pakati pawo ndi Mtumiki Muhammad 
(s.a.w). 


Surayi ikutchedwa Ahzab chifukwa cha kuti mafuko onse a Arabu 
ndi Ayuda, adasonkhana ndi kumvana kuthira nkhondo Asilamu monga 
dzanja limodzi. 





M'dzina la Allah Wachifundo chambiri, Wachisoni chosatha. 


1. E iwe Mneneri! Muope Allah, ndipo usamvere osakhulupirira ndi 
achiphamaso. Ndithu Allah Ngodziwa kwambiri; Wanzeru zakuya 
(m’zoyankhula ndi m’zochita Zake).!"! 


[1] Sura iyi ikutchedwa Sura ya Ahzab kutanthauza kuti namtindi wa anthu. Zimenezi 
zidali chonchi kuti pamene Chisilamu chimafala mu mzinda wa Madina momwe 
mumakhalanso Ayuda, adachita nsanje yaikulu Ayudawo. Ndipo akuluakulu awo 
adaganiza zopita ku Makka kukakopa Arabu akumeneko kuti athandizane kuthira 
nkhondo Asilamu. Choncho Arabu a ku Makka adauza mitundu yonse yopembedza 
mafano kuti akamthire nkhondo Muhammad (s.a.w) ndi kuthetseratu chipembedzo cha 
Chisilamu. Tero adagwirizana ndipo adauzinga mzinda wa Madina mbali zonse. Koma 

2. Ndipo tsata zimene zikuvumbulutsidwa kwa iwe kuchokera kwa Mbuye 
wako (pozigwiritsa ntchito). Ndithu Allah Ngodziwa zonse zimene 
mukuchita. 


3. Ndipo yadzamira kwa Allah; ndipo Allah akukwana kukhala Msungi ndi 
Mtetezi (wako). 


. Allah sadaike m’chifuwa cha munthu mitima iwiri. Ndipo sadachite 
akazi anu amene mukuwayesa ena mwa iwo monga amayi anu, kukhala 
mayi anu enieni. Ndipo sadachite ana anu ongowalera kukhala ana anu 
enieni (monga inu mukuwatchulira). Zimenezo ndi zolankhula zanu za 
pakamwa panu chabe. Koma Allah akunena choona; Iye akuongolera ku 
njira yoongoka. 


. Aitaneni ndi maina a atate awo. Kutero ndichilungamo kwa Allah. 
Koma ngati simukuwadziwa atate awo, (aitaneni ngati) ndiabale anu 
pachipembedzo; ndiponso ndi anzanu. Palibe uchimo kwa inu pa zimene 
mwazichita molakwitsa (mosazindikira). Koma (pali uchimo) pa zimene 
mitima yanu yachita mwadala. Ndipo Allah Ngokhululuka kwabasi, 
Ngwachisoni chosatha. 


. Mneneri ngofunika kwambiri kwa okhulupirira kuposa moyo wawo, 
(matupi awo ndi chuma chawo); ndipo akazi ake ndi amayi awo (amayi 
a Asilamu; nkoletsedwa kuwakwatira pambuyo pa imfa yake). Ndipo 
achibale pakati pawo ngoyenera (kulandira zamasiye pamalamulo a) 
m’buku la Allah kuposa Asilamu ena ngakhalenso Amuhajirina (amene 
adasamuka ku Makka kupita ku Madina chifukwa cha chipembedzo 
cha Chisilamu). Kupatula ngati mutachita zabwino kwa anzanu 
(sikolakwika). Izi zidalembedwa kale m’buku.!" 


. Ndipo (akumbutse) pamene tidalandira kuchokera kwa Aneneri onse 
pangano lawo. Ndi kwa iwe, ndi kwa Nuh, Ibrahim, Musa, ndi Isa (Yesu) 
mwana wa Mariya. Ndipo tidatenga kwa iwo pangano lamphamvu 
Allah adatumiza angelo ndi chimphepo chamkuntho chomwe chidamwazamwaza 
katundu wawo. Pachifukwa ichi, onse adathawa. 


[1] Ayah iyi ikufotokoza zakuletsedwa kukwatira akazi a Mtumiki (s.a.w), mwini wake 
atamwalira chifukwa choti akazi a Mtumiki (s.a.w) ndiamayi a Asilamu onse. 

(kuti adzafikitsa uthenga wa Allah kwa anthu ndi kuitanira anthu ku 
chipembedzo cha Allah). 


8. Kuti (Allah) adzafunse owona (aneneri) (tsiku la chimaliziro) pa zimene 
adanena (kwa anthu awo zakufikitsa uthenga woonadi kwa iwo). Ndipo 
Allah wawakonzera (osakhulupirira) chilango chopweteka. 


9. E inu amene mwakhulupirira! Kumbukirani chisomo cha Allah 
chimene chili pa inu, pamene adakudzerani magulu a nkhondo. Ndipo 
tidawatumizira mphepo ndi magulu a nkhondo (a angelo) amene 
simudawaone. Ndipo Allah akuona (zonse) zimene mukuchita.!"! 


10. Pamene adakudzerani cha kumtunda kwanu, ndi kunsi kwanu (kumtunda 
kwa dambo ndi kumunsi kwake), pamene maso adangoti tong’oo 
chammbali ndipo mitima idafika kum’mero (chifukwa cha mantha ndi 
kunjenjemera) uku mukumganizira Allah maganizo osiyanasiyana. 


11. Panthawi imeneyo okhulupirira adayesedwa mayeso aakulu. 
Adanjenjemeretsedwa kunjenjemera kwambiri. 


12. Ndipo pamene ankanena achiphamaso (achinyengo) ndi omwe 
m’mitima mwawo muli matenda: “Palibe chomwe adatilonjeza Allah 
ndi Mtumiki Wake koma chinyengo basi.” 


13. Ndipo pamene gulu lina mwa iwo lidanena: “E inu nzika za mu 
Yathiriba (Madina)! Palibe njira kwa inu yokhalira (pa nkhondo 
yogonjayi). Choncho bwererani (ku nyumba zanu; msiyeni Muhammad 
alimbane yekha ndi adani ake).” Ndipo gulu lina la nkhondo lochokera 


[1] Pamene Mtumiki (s.a.w) adali mu mzinda wa Madina adamzinga magulu ambiri a 

nkhondo omwe ena a iwo adali a mtundu wa Ghatfan, Ayuda a Chikuraidha ndi Ayuda 
a Bani Nadhir. Adali ochuluka 12,000. 
Pamene Mtumiki (s.a.w) adamva za kudza kwawo adakumba chidzenje chachikulu 
kumbali ina ya mzinda wa Madina yomwe adaiganizira kuti adani angalowereko. 
Izi zidachitika potsatira malangizo a Salman Farisiyu. Kenako Mtumiki (s.a.w) 
adatuluka ndi ankhondo ake okwana 3,000 nakamanga mahema awo pafupi ndi 
chidzenjecho moyang’anizana ndi adani awo. Asilamu adagwidwa ndi mantha 
aakulu kotero kuti achiphamaso adayamba kuthawa. Koma pompo Allah adatumizira 
adaniwo chimphepo ndi magulu a nkhondo a angelo omwe sadathe kuwaona ndi 
maso awo, nawabalalitsa adaniwo ndi kuwatayira katundu wawo kutali. 

mwa iwo limapempha chilolezo kwa Mneneri (s.a.w) ( chobwelera ku 
Madina) ponena (kuti): “Ndithu nyumba zathu nzamaliseche (zopanda 
chitetezo).” Koma izo sizamaliseche. Sakufuna china, koma kuthawa 
basi. 


14. Ndipo akadawalowera (magulu ankhondo a adaniwo), mbali zonse 
(za Mzindawo), kenako nkupemphedwa kuti atuluke m’Chisilamu 
ndi kumenyana ndi Asilamu, akadachita zimenezo; ndipo 
sakadayembekezera koma nthawi yochepa basi. 


15. Ndipo ndithu (awa amene adathawa pabwalo la nkhondo), adali 
atamulonjeza kale Allah (kuti iwo) sadzatembenuza misana (kuthawa). 
Ndipo lonjezo la Allah nlofunsidwa. (Choncho iwo adzafunsidwa pa 
zomwe adalonjeza kwa Allah). 


16. Nena: “Kuthawa sikungakuthandizeni ngati mukuthawa imfa kapena 
kuphedwa; choncho (kuthawa kwanuku) simusangalatsidwa (nako) 
koma pang’ono basi. (Kenako ikatha nthawi ya moyo wanu, mukufa).” 


17. Nena: “Kodi ndani amene angakutetezeni kwa Allah, ngati atafuna 
kukuchitirani choipa; kapena atafuna kukuchitirani chifundo?” Ndipo 
sadzapeza mthandizi ndi mtetezi kupatula Allah. 


18. Ndithu Allah akuwadziwa amene akudziletsa mwa inu (kupita ku 
nkhondo pamodzi ndi Mtumiki (s.a.w) ndi kuletsanso anthu ena), ndi 
amene akuuza abale awo: “Bwerani kwa ife; (m'thaweni Muhammad 
(s.a.w? ).” Ndiponso sapita ku nkhondo koma pang’ono pokha. 


19. Okuchitirani inu umbombo (pa chikondi ndi pa chifundo; sakufunirani 
zabwino). Koma mantha akadza uwaona akukuyang’ana, uku maso awo 
akutembenuka (mophethiraphethira) monga a amene wakomoledwa ndi 
imfa. Koma mantha akachoka, akukupatsani masautso ndi malirime awo 
akuthwa; mbombo pa chabwino chilichonse. Iwowo sadakhulupirire 
ndipo choncho Allah wagwetsa malipiro a zochita zawo. Zimenezo 
nzosavuta kwa Allah. 


20. (Kufikira tsopano chifukwa cha mantha awo) akuganiza kuti magulu 
a nkhondo (adani) sadapitebe; ndipo magulu amenewo akadadzanso, 

akadalakalaka akadakhala kuchipululu pamodzi ndi arabu a kuchimidzi 
ndi kuti azikangofunsa za nkhani zanu. Akadakhala pamodzi ndi inu 
sadakamenyana (ndi adani) koma pang’ono pokha.!" 


21. Ndithu muli nacho chitsanzo chabwino mwa Mthenga wa Allah 
(m'kudzipereka kwake ndi khama lake pa njira ya Allah, ndi kupirira 
kwake ndi masautso) kwa yemwe akuopa Allah ndi tsiku lachimaliziro, 
namatchula Allah kwambiri. 


22. Ndipo pamene okhulupirira adaona magulu a nkhondo (a adani 
atawazinga mbali zonse), adati: “Ichi ndichimene Allah ndi Mtumiki 
Wake adatilonjeza (kuti tidzapeza masautso, kenako nkupambana), ndipo 
Allah ndi Mtumiki Wake adanena zoona.” Ndipo (ichi) sichidawaonjezere 
china, koma chikhulupiliro (mwa Allah) ndi kudzipereka. 


23. Mwa okhulupirira alipo amuna ena amene adakwaniritsa zomwe 
adamlonjeza Allah (kuti sadzathawa pa nkhondo pamodzi ndi Mtumiki 
(s.a.w), ena mwa iwo adamaliza moyo wawo (nakwaniritsa lonjezo 
lawo pofera pa njira ya Allah). Ndipo ena mwa iwo akuyembekezerabe 
(kufera pa njira ya Allah). Ndipo sadasinthe konse (lonjezo lawo).”! 


[1] Kuyambira ndime 12 mpaka 20, Allah akufotokoza makhalidwe a anthu ena amene 
adangolowa m’Chisilamu ndi lirime lokha pomwe mitima yawo siidakhulupirire. 
Nthawi zambiri ankamchitira Mtumiki (s.a.w) zachinyengo. Mtumiki (s.a.w) akalamula 
lamulo loti akalimbane ndi adani achipembedzo cha Chisilamu, iwo amagwetsa ulesi 
anthu kuti asapite ku nkhondoko. Nthawi zambiri samawafunira Asilamu zabwino. 
Akangouzidwa kuti tiyeni ku nkhondo, amagwidwa ndi mantha. 


[2] Imamu Ibnu Jarir Taburiyu adalemba m'buku lake kuti Anasi Bun Malik adati:- M’bale 
wa bambo anga, Anasi bun Nadhari sadakhale nawo pa nkhondo ya Badri, ndipo adati: 
“Sindidakhale pamodzi ndi Mtumiki pa nkhondo yoyamba. Ngati Allah atandifikitsa 
pa nkhondo ina Allah adzaona zimene ndidzachita pomenya nkhondo modzipereka.” 
Pa tsiku la nkhondo ya Uhud, pamene Asilamu adabalalikana kuthawa ndipo iye 
adati:- “E Allah! Ine ndikudzipatula ku zomwe achita awa, osakhulupilira. Ndiponso 
ndikudandaula mzimene achita awa, Asilamu amene athawa.” Kenako adayenda ndi 
lupanga lake nakumana ndi Saad bun Muadhi, nati: “E iwe Saad! Ine ndikumva fungo la 
ku Munda wa mtendere pafupi ndi phiri ili la Uhud.” Kenako adachita nkhondo kufikira 
adaphedwa. Ndipo Saad adati: “E iwe Mtumiki wa Allah! Sindinathe kuchita chimene 
iye adachita.” Anasi bun Malik adati: “Tidampeza ali m’gulu lophedwa uku ali ndi 
mabala okwanira 80, ena otemedwa ndi malupanga, ndipo ena olasidwa ndi mikondo 
ndi mipaliro. Sitidamzindikire kufikira pamene adadza mlongo wake naamzindikira 

24. Kuti Allah awalipire owona chifukwa cha kuona kwawo; ndi kuti 
awalange achiphamaso ngati atafuna, kapena kuwalandira kulapa kwawo 
(ngati atalapa). Ndithu Allah Ngokhululuka kwabasi Ngwachisoni 
chosatha. 


25. Ndipo Allah adawabweza amene sadakhulupirire uku ali odzazidwa ndi 
mkwiyo m’mitima mwawo; sadapeze chabwino; (sadagonjetse Asilamu 
ndi kupeza zimene ankaziyembekezera monga zotola za pa nkhondo). 
Ndipo Allah adawakwaniritsira okhulupirira nkhondo (powatumizira 
adani mphepo yamkumtho ndi angelo). Ndipo, Allah Ngwamphamvu, 
Ngopambana, (sapambanidwa ndi chilichonse). 


26. Ndipo adawatsitsa m’malinga mwawo amene adathandiza adaniwo 
mwa anthu a buku (Ayuda). Ndipo adathira mantha m’mitima mwawo. 
Ena mumawapha; ndipo ena mumawagwira.!'! 


27. Ndipo adakupatsani dziko lawo, nyumba zawo, chuma chawo, ndi 
nthaka imene simudaipondepo. Allah Ngokhoza chilichonse. 


28. E iwe Mneneri! Nena kwa akazi ako (m'njira yowalangiza): “Ngati 
mufuna moyo wa dziko lapansi ndi zosangalatsa zake (ine ndilibe 
zosangalatsa za m'dziko, ndipo sindingakukakamizeni kuti mukhale 
ndi ine mu moyo wa umphawi; ngati mufuna) bwerani ndikupatsani 
cholekanira, chokusangalatsani, kenako ndikusiyeni kusiyana kwabwino 
(kopanda masautso).” 


29. “Ndipo ngati mukufuna Allah ndi Mtumiki Wake, ndi nyumba yomaliza, 
ndithu Allah wawakonzera ochita zabwino mwa inu malipiro aakulu.” 


30. E inu akazi a Mneneri! Amene achite choipa choonekera mwa inu, 


kupyolera m'nsonga za zala zake.” Ndipo Anasi adatinso: “Tidali kukambirana kuti 
ndime iyi ikukamba za iye.” 


[1] Awa ndi Ayuda amene adasakanikirana ndi osakhulupilira (akafiri) a Chiarabu ochokera 
mu mtundu wa Banu Quraidhwa omwe adali ndi mapangano ndi Mtumiki (s.a.w) 
okhalirana mwa mtendere. Koma pamene adaswa mapangano pothandizana ndi adani a 
Mtumiki kuthira nkhondo Asilamu Mtumiki Muhammad (s.a.w) adawapitira ku malinga 
awo. Ndipo ena adawapha, pomwe ena adawagwira monga akaidi a pankhondo. 

amuonjezera chilango kawiri; ndipo zimenezi nzosavuta kwa Allah. !"! 


31. © Koma yense mwa inu amene amvere Allah ndi Mneneri Wake, ndi 
kumachita zabwino, timpatsa malipiro ake kawiri ndi kumkonzera rizg 
laulemu. 


32. E inu akazi a Mneneri! Inu simuli monga mmodzi wa akazi ena 
(omwe siakazi a Mtumiki, paulemelero) ngati muopa Allah. Choncho 
musalobodole mawu (mowakometsa poyankhulana ndi amuna,) kuti 
asalakelake (kuchita zoipa ndi inu) yemwe mu mtima mwake muli 
matenda (achiwerewere). Koma nenani zonena zabwino. 


33. Ndipo khalani mnyumba zanu, ndipo musadzionetsere (kwa amuna) 
uku mutadzikongoletsa monga mmene ankaonetsera zokongoletsa 
zawo (akazi) a m’nthawi ya umbuli wakale. Ndipo pempherani Swala 
moyenera, perekani Zakaat, mverani Allah ndi Mtumiki Wake. Ndithu 
Allah akufuna kukuchotserani uve e, inu a kunyumba (ya Mneneri)! Ndi 
kuti akuyeretseni ndithu. 


34. Ndipo lowezani pamtima zimene zikunenedwa m’nyumba zanu; 
ndime za mawu a Allah ndi (zonena za Mtumiki) zanzeru. Ndithu Allah 
Ngodziwa zinthu zobisika kwambiri, ndi zapoyera. 


35. Ndithu Asilamu achimuna ndi Asilamu achikazi; okhulupirira achimuna 
ndi okhulupirira achikazi; omvera achimuna ndi omvera achikazi; 
owona achimuna ndi owona achikazi; opirira achimuna ndi opirira 
achikazi; odzichepetsa achimuna ndi odzichepetsa achikazi; opereka 
sadaka achimuna ndi opereka sadaka achikazi; osala achimuna ndi 
osala achikazi; osunga umaliseche wawo (kuchiwerewere) achimuna 
ndi osunga umaliseche wawo achikazi; otamanda Allah kwambiri 


[1] Mu Ayah imeneyi, akazi a Mtumiki (s.a.w) akuuzidwa kuti iwo akachimwa, Allah 
adzawalanga chilango chachikulu kuposa momwe akadalangidwira akazi ena omwe 
sali akazi a Mtumiki (s.a.w). Izi nchifukwa chakuti, iwo ndi atsogoleri; chilichonse 
chomwe iwo achita, choipa kapena chabwino, chidzatsatidwa ndi ena. Akachita 
chabwino, Allah adzawapatsa malipiro aakulu. Ndipo akachita choipa, adzawalanga ndi 
chilango chachikulu. Choncho aliyense amene ndi mtsogoleri, aonetsetse kuti akuchita 
zolungama zokhazokha. 

achimuna ndi otamanda Allah kwambiri achikazi, Allah wawakonzera 
chikhululuko ndi malipiro aakulu. 


36. Ndipo sikoyenera kwa wokhulupirira wachimuna ndi wokhulupirira 
wachikazi, Allah ndi Mtumiki Wake akalamula chinthu, iwo nkukhala 
ndi chisankho pa zinthu zawo. Ndipo amene akunyoza Allah ndi 
Mtumiki Wake, ndithu wasokera; kusokera koonekera.!" 


37. Ndipo (kumbuka) pamene udamuuza yemwe Allah adampatsa mtendere 
(pomuongolera ku Chisilamu, ndipo) iwenso udampatsa mtendere 
(pomulera ndi kumpatsa ufulu, yemwe ndi Zaid Bun Haritha, udati 
kwa iye): “Gwirizana ndi mkazi wako, ndipo wopa Allah.” Ukubisa 
mu mtima mwako chimene Allah afuna kuchisonyeza poyera (chomwe 
ndi kuti Allah akulamula kumkwatira mkazi ameneyo akamuleka Zaid 
Bun Haritha kuti chichoke chizolowezi choti mwana wongomulera 
chabe nkumuyesa mwana wako weniweni). Ndipo ukuopa anthu 
(kuti akudzudzula pa zimenezo), pomwe woyenera kumuopa ndi 
Allah. Choncho pamene Zaid adamaliza chilakolako chake pa mkazi 
ameneyo, tidakukwatitsa iwe kuti pasakhale masautso pa okhulupirira 
pokwatira akazi a ana awo akungowalera chabe ngati (anawo) atamaliza 
zilakolako zawo pa akaziwo, ndipo lamulo la Allah ndilochitika, (palibe 
chingalepheretse kuti lisachitike).”! 


38. Palibe tchimo pa Mneneri pa zimene Allah wamulamula. Chimenechi 
ndichizolowezi cha Allah (njira ya Allah) pa amene adanka kale. Ndipo 


[1] Ndime iyi ikunenetsa kuti sikoyenera kwa Msilamu kutsata maganizo ake pa chinthu 
chimene Allah ndi Mtumiki walamulapo lamulo, koma afunika kutsatira lamulo la 
Allah ndi Mtumiki, ndipo asakhale ndi chifuniro pa zinthu zomwe nza chipembedzo 
koma agonjere zimene Allah walamula ndi Mtumiki Wake. Kunyoza lamulo la Allah 
ndi Mtumiki kumachititsa kuti munthu atayike. 


Polamula chinthu kuti chichitike kapena chisachitike, pafunika kuti iwe wolamula 
ukhale woyamba kutsata malamulowo. Ngati sutero, ndiye kuti malamulo akowo 
sangakhale ndi mphamvu. Mu ndime iyi muli chilolezo chomukwatira mkazi yemwe 
wasiyidwa ukwati ndi mwana yemwe adangoleredwa chabe ndi munthu amene amatcha 
mwanayo kuti ndi mwana wake chifukwa chomulera. Kalelo zoterezi sizimaloledwa. 
Choncho Mtumiki (s.a.w) adauzidwa kuti achite iye mwini zimenezi pofuna kuthetsa 
chikhalidwecho. 

lamulo la Allah ndi chikonzero (chomwe) chidakonzedwa. (Ndipo 
sichisinthidwa). !! 


39. (Aneneri) amene amafikitsa uthenga wa Allah (kwa anthu) uku 
akumuopa Iye, ndipo samamuopa aliyense koma Allah (yekha). Ndipo 
Allah Akukwana kukhala wowerengera (zochita za akapolo Ake).”! 


40. Muhammad (s.a.w) sali tate wa aliyense mwa amuna anu, koma iye 
ndi Mtumiki wa Allah, ndiponso wotsiriza mwa Aneneri. Ndipo Allah 
Ngodziwa chilichonse.”! 


41. E inu amene mwakhulupirira! Mkumbukireni Allah; kumkumbukira 
kwambiri. 


42. Ndipo mulemekezeni m’mawa ndi madzulo.!”! 


43. Iye ndi Amene akukuchitirani chifundo (ndi kukufunirani zabwino) 
nawonso Angelo Ake (akukupemphelerani kwa Allah) kuti akutulutseni 
mu mdima ndi kukuikani m'kuunika. Ndipo (Iye) Ngwachisoni zedi 
kwa okhulupirira. 


44. Kulonjerana kwawo tsiku lokumana Naye, kudzakhala koti: “Mtendere!” 
Ndipo wawakonzera malipiro a ulemu. 


[1] Ndime iyi ikumuuza Mtumiki (s.a.w) kuti palibe vuto pa iye ngakhale tchimo kapena 
kudzudzulidwa pa chomwe Allah wamulamula kuchichita monga kukwatira akazi 
ambiri. Ayuda amamunyoza ndi kumudzudzula chifukwa chokwatira akazi ambiri. 
Koma Allah adawayankha ndi mawu ake oti: “Iyi ndi njira ya Allah yomwe idalipo pa 
Aneneri akale! Daud adakwatira akazi 100. Ndipo Sulaimani akazi 300. 


[2] Ndime iyi ikumuuza Mtumiki kuti amene adamulamula kuti awatsanzire pa zimene 
ankachita ndi iwo amene ankafikitsa uthenga wa Allah kwa anthu, ndipo samaopa 
kudzudzulidwa ndi aliyense pa chomwe Allah wawalamula kuchita, koma ankangoopa 
Allah Yekha. Choncho nawenso tsanzira khalidwe lawo ndi kuopa Allah Yekha. 


[3] (Khaatamu Nabiyyina) “Mneneri wotsirizira” tanthauzo lake ndi kuti Mtumiki 
Muhammad (s.a.w) ndimneneri womalizira; palibe mneneri wina pambuyo pake mpaka 
kutha kwadziko lapansi. Ayah imeneyi ikutsutsa zonena za Akadiyani ndi enanso omwe 
akumutcha mtsogoleri wawo kuti ndi mneneri. 


[4] Allah wasankha nthawi ziwiri kuti zikhale zochulukitsa kumtamanda ndi kumulemekeza 
chifukwa chakuti zimenezi ndi nthawi zabwino zimene angelo amatsika kuchokera 
kumwamba. 

45. E iwe Mneneri (wa Allah)! Ndithu Ife takutuma (kuti ukhale) mboni (pa 
anthu ako ndi pa mibadwo yonse). Wonena nkhani zabwino (kwa oopa 
Allah), ndi mchenjezi (kwa onyoza Allah). 


46. Ndi kuti ukhale woitanira (anthu) kwa Allah kupyolera m’chifuniro 
Chake. Ndi (kutinso ukhale) nyali younikira (anthu). 


47. Ndipo auze nkhani yabwino okhulupirira kuti iwo ali ndi zabwino 
zazikulu kwa Allah. 


48. Ndipo usawamvere osakhulupirira ndi achiphamaso (pa zimene akufuna 
kuti uwapeputsire malamulo a Allah), usalabadire masautso awo, ndipo 
tsamira kwa Allah. Ndipo Allah akukwanira kukhala Mtetezi. 


49. E inu amene mwakhulupirira! Mukakwatira akazi okhulupirira, 
kenako ndikulekana nawo musadawakhudze, inu mulibe chiwerengero 
cha ‘Edda’ pa iwo choti nkuchiwerengera. Asangalatseni powapatsa 
cholekanira. siyananawoni; kusiyana kwabwino.!" 


50. E iwe Mneneri! Ndithu Ife takuloleza (kukhala nawo pamodzi) akazi 
ako amene wawapatsa chiwongo chawo, ndi chimene dzanja lako 
lamanja lapeza (omwe ndi akazi ogwidwa pa nkhondo) chomwe Allah 
wakupatsa, ndi ana achikazi a m'bale wa atate ako, ndi ana achikazi a 
mlongo wa atate ako, ndi ana achikazi a atsibweni ako, ndi ana achikazi 
a m’bale wa mayi ako amene adasamuka pamodzi ndi iwe, ndi mkazi 
wokhulupirira atadzipereka yekha kwa Mneneri ngati Mneneri akufuna 
kumkwatira, chilolezo ichi ncha iwe wekha, osati okhulupirira onse. 
Ndithu tikudziwa malamulo amene tawakhazikitsa kwa iwo pa akazi 
awo, ndi chimene manja awo akumanja apeza; (takuchitira zimenezi iwe 
wekha Mneneri Muhammad {s.a.w}) kuti pasakhale masautso pa iwe 
(ngati ukufuna kukwatira mkazi wina chifukwa chofalitsa chipembedzo) 
ndipo Allah Ngokhululuka kwambiri Ngwachisoni chosatha. 

‘Edda’ ndi nthawi imene mkazi amakhala pa chiyembekezero asanakwatiwe ndi 
mwamuna wina pambuyo posiyana. Edda zilipo za mitundu iwiri: yosiyana ukwati 
yomwe mkazi amayembekezera miyezi itatu ndi yomwalira mwamuna yomwe mkazi 


amayembekezera miyezi inayi ndi masiku khumi. Koma mkazi wapakati Edda yake 
imatha ndikubereka. Yang’anani ndemanga ya Qur’an ( 2 : 228 ). 

51. Ukhoza kumchedwetsa (posagona m'nyumba mwake) amene 
wam’ funa pakati pa iwo ndi kumuyandikitsa kwa iwe amene wam’ funa. 
Ndipo amene wam’funa mwa amene udawapatuka, palibe tchimo 
pa iwe. Kuchita izi kuchititsa kuti maso awo atonthole (mitima yawo 
ikondwe) ndipo asadandaule; ndi kuyanjana nacho chimene wawapatsa 
onse. Ndipo Allah akudziwa zimene zili m’mitima mwanu. Ndipo Allah 
Ngodziwa kwambiri, Ngoleza, (salanga mwachangu). 


52. Pambuyo (pa akazi awa amene uli nawo) nkosaloledwa kwa iwe 
kukwatira akazi ena, (poonjezera pa chiwerengero cha akazi amene uli 
nawo). Ndiponso usasinthe (ofanana ndi chiwerengero chawo), (zonsezi 
nzoletsedwa kwa iwe) ngakhale kuti ubwino wawo utakusangalatsa, 
kupatula chimene dzanja lako lakumanja lapeza; ndipo Allah ndi 
M’yang’aniri wa chinthu chilichonse. 


53. E inu amene mwakhulupirira! Musalowe m’nyumba za Mneneri 
pokhapokha chilolezo chitaperekedwa kwa inu kukadya, osati 
kukhala nkuyembekezera kupsa kwa chakudya. Koma mukaitanidwa, 
lowani. Ndipo mukamaliza kudya, balalikani; ndiponso musakambe 
nkhani zocheza. Chifukwa kutero kumavutitsa Mneneri. Ndipo iye 
amakuchitirani manyazi (kuti akutulutseni); koma Allah alibe manyazi 
ponena choona. Ndipo inu mukamawafunsa (akazi ake) za ziwiya, 
afunseni uku muli kuseri kwa Chotsekereza. Zimenezo ndi zoyera zedi 
ku mitima yanu ndi mitima yawo. Sikoyenera kwa inu kumvutitsa 
Mtumiki wa Allah, ndiponso nkosayenera kwa inu kukwatira akazi 
ake pambuyo pa imfa yake mpaka muyaya. Ndithu kutero ndi tchimo 
lalikulu kwa Allah.!"! 


54. Chilichonse chimene mungachionetse kapena kuchibisa Allah achidziwa. 
Ndithu chifukwa chakuti Allah Ngodziwa chilichonse. 


[1] Anasi (r.a) adanena kuti ndime iyi idatsika chifukwa cha anthu ena omwe ankangocheza 
m’nyumba ya Mtumiki (s.a.w), osatulukamo. Izi zidali motere: Pamene Mtumiki (s.a.w) 
adakwatira Zainabu Binti Jahashi, adachita phwando la chakudya ndipo adaitana anthu. 
Pamene adatha kudya ena a iwo adangokhala nkumacheza m’nyumba ya Mtumiki 
(madalitso ndi mtendere zikhale naye). Pamenepo nkuti mkazi wake atayang’anitsa 
nkhope yake ku khoma la nyumba. Zoterezi zidamuvuta Mtumiki (s.a.w) kuti awatulutse 
m’nyumbamo. Apa mpamene Allah adavumbulutsa ndimeyi. 

55. Palibe tchimo pa iwo (akazi) kuonana ndi atate awo ngakhale ana awo, 
alongo awo, ana amuna alongo awo, ana a amuna a abale awo, akazi 
anzawo, ndi amene manja awo akumanja apeza. Ndipo opani Allah (inu 
akazi). Ndithu Allah ndimboni pa chilichonse. 


56. Ndithu Allah akumtsitsira madalitso Mneneri; nawonso angelo Ake 
(akumpemphelera chifukwa cha zochita zake zabwino). E inu amene 
mwakhulupirira! Mpemphereni madalitso ndi kumpemphera mtendere 
(chifukwa chokusonyezani njira yolungama). 


57. Ndithu amene akumukwiyitsa Allah ndi kumuvutitsa Mtumiki 
Wake (ponyozera malamulo ake) Allah wawatembelera pa dziko 
lapansi (mpaka) pa tsiku la chimaliziro, ndipo wawakonzera chilango 
chosambula. 


58. Ndipo amene akuvutitsa okhulupirira aamuna ndi okhulupirira aakazi 
popanda kuchimwa kulikonse, ndithu asenza chinyengo ndi tchimo 
loonekera. 


59. E iwe Mneneri! Uza akazi ako, ndi ana ako aakazi, ndi akazi a 
okhulupirira, kuti adziphimbe ndi nsalu zawo (akamatuluka m’nyumba), 
kutero kuchititsa kuti adziwike, asazunzidwe (ndi anthu achipongwe). 
Ndipo Allah Ngokhululuka kwambiri Ngwachisoni. 


60. Ngati sasiya (machitidwe awo oipa) achiphamaso (achinyengo), ndi 
amene m’mitima mwawo muli matenda (a chiwerewere), ndi ofalitsa 
mbiri zoipa mu mzinda, tikukhwirizira kwa iwo (kuti uwathire nkhondo). 
Kenako sadzakhala m’menemo pamodzi ndi iwe, koma nthawi yochepa. 


61. (Iwo) ngotembeleredwa; paliponse pamene apezeke, agwidwe ndi 
kuphedwa ndithu. 


62. (Awa ndi) machitidwe a Allah omwe adalipo pa omwe adamka kale. 
sungapeze kusintha pa machitidwe a Allah. 


63. Anthu akukufunsa za (kudza kwa) nthawi (ya tsiku la chitsiriziro). Nena: 
“Kuzindikira kwa nthawiyo kuli ndi Allah (Yekha). Nanga nchiyani 
chikudziwitse kuti nthawi ya chimaliziro iri pafupi?” 

64. Ndithu Allah wawatembelera osakhulupirira ndi kuwakonzera Moto 
woyaka kwambiri. 


65. Adzakhala nrmenemo nthawi yaitali. Sadzapeza bwenzi ngakhale 
mthandizi. 


66. Tsiku limene nkhope zawo zikatembenuzidwa ku Moto (zikutenthedwa), 
uku akunena: “Kalanga ife! Tikadamumvera Allah ndi kumveranso 
Mtumiki (s.a.w), (sibwenzi tili m’chilangomu).” 


67. Ndipo adzanena: “E Mbuye wathu! Ndithu ife tidamvera olemekezeka 
athu ndi akuluakulu athu, choncho adatisokeza njira.” 


68. Mbuye wathu! Apatseni chilango pamwamba pa chilango ndipo 
atembelereni, kutembelera kwakukulu.” 


69. E inu amene mwakhulupirira! Musakhale monga amene adamvutitsa 
Musa; koma Allah adamuyeretsa kuzimene ankamnenera. Ndipo iye 
kwa Allah adali wolemekezeka.!" 


70. E inu amene mwakhulupirira! Opani Allah (pokwaniritsa malamulo 
Ake, ndi kusiya zoletsedwa), ndipo nenani mawu olungama. 


71. Akukonzerani bwino zochita zanu ndi kukukhululukirani machimo anu. 


[1] M’ndime iyi, Allah akulangiza Asilamu kuti asamuvutitse Mtumiki ndi kumnenera 
mawu opanda ulemu monga momwe Ayuda ankamunenera Musa. Ana a Israeli 
adamunamizira Musa kuti ali ndi khate pathupi lake, kapena kuti ali ndi matenda 
a mwera (phudzi). Koma Allah adamuyeretsa kuzomwe adali kumunamizirazo. 
Adamuyeretsa motere monga momwe Bukhari akunenera muhadisi yomwe 
idalandiridwa kuchokera kwa Abu Huraira (r.a) kuti Mtumiki (s.a.w) adati: Musa adali 
munthu wamanyazi, ndipo amabisa thupi lake. Khungu lake silimaoneka chifukwa cha 
manyazi ake. Ndipo adamuvutitsa ena mwa ana a Israeli. Adati: “Sangadzibise motere 
koma pa khungu lake pali chochititsa manyazi, mwina khate kapena matenda amphepo 
yamwera (phudzi), kapena matenda ena aliwonse!” Ndipo Allah adafuna kumuyeretsa 
ku zimene ankamunamizirazo. Tsiku lina Musa adakhala payekha navula nsalu zake 
naika pa mwala. Kenako adayamba kusamba. Pamene adamaliza kusamba adacheukira 
komwe adaika nsalu zake kuti azitenge. Adaona mwala ukuthawitsa nsalu zake. Musa 
adatenga ndodo yake nkumathamangira mwalawo uku akunena: “Nsalu zanga, iwe 
mwala! Nsalu zanga iwe mwala!” Mpaka adadutsa pomwe adakhala akuluakulu a ana 
a Israeli namuona thupi lake lili losalala kwabasi; lopanda chilema chilichonse. Potero 
Allah adamuyeretsa ku zomwe ankamunenerazo. 

ndipo amene akumvera Allah ndi Mtumiki Wake, ndithu apambana; 
kupambana kwakukulu. 


72. Ndithu Ife tidapereka udindo (otsatira malamulo) ku thambo ndi nthaka 
ndi mapiri; koma zidakana kuwusenza (udindowo); ndipo zidauopa. 
Koma munthu adawusenza; ndithu iye ngwachinyengo kwambiri 
ndiponso mbuli. 


73. Kuti Allah adzawalange achiphamaso aamuna ndi aakazi, ndi 
opembedza mafano achimuna ndi achikazi ndi kuti adzawakhululukire 
okhulupirira achimuna ndi achikazi. Ndipo Allah Ngokhululuka 
kwabasi, Ngwachisoni chosatha. 

pu Sûrat34. Sabai eS 


Sura yolemekezekayi yayamba ndi kulemekeza Allah Yemwe 
adayambitsa zolengedwa ndi kulongosola zinthu Zake zam’dziko. Iye 
ndi Mlengi Wanzeru zakuya Yemwe palibe chimene chingabisike kwa 
Iye m'kudziwa Kwake, ngakhale kachinthu kolemera monga nyelere mu 
thambo ndi m’nthaka. Ndipo ichi nchisonyezo chachikulu chosonyeza 
umodzi wa Mbuye wa zolengedwa. 











Surayiyafotokozankhani yaikulu kwambiri yomwendi kusakhulupirira 
kwa opembedza mafano pa tsiku la chimaliziro ndi kutsutsa kwawo za 
kuuka ku imfa. Ndipo yalamula Mtumiki kuti alumbilire kwa Mbuye 
wake potsimikiza kuti ndithu kuuka ku imfa kulipo pambuyo poonongeka 
matupi. 


Yafotokozanso nkhani za aneneri ena; yafotokoza za Daud ndi 
mwana wake Sulaiman (mtendere wa Allah ukhale pa iwo) ponena kuti 
Allah adawadalitsa ndi madalitso ambiri monga kumgonjetsera mphepo 
Mneneri Sulaiman kuti imtumikire, monganso kumgonjetsera mbalame 
ndi mapiri Mneneri Daud kuti zikhale zikuthandizana naye polemekeza 
Allah, ndi madalitso ena ambiri. 


Surayi yafotokozanso maganizo a opembedza mafano ndi okaikira 
uthenga wa Mtumiki Muhammad (s.a.w). Ndipo yapereka mitsutso 
yothetsa chikaiko chawocho. Ndipo Surayi yamaliza ndi kuitana 
opembedza mafano kuti akhulupirire Allah Mmodzi Wamphamvu 
Yemwe m’manja Mwake muli chikonzero cha chinthu chilichonse. 





M'dzina la Allah Wachifundo chambiri, Wachisoni chosatha. 


1. Kuyamikidwa konse ndikwa Allah Yemwe zakumwamba ndi zapansi 
nzake. Ndipo kutamandidwa konse pa tsiku la chimaliziro Nkwake. 
ndiponso Iye Ngwanzeru zakuya, Ngodziwa chilichonse. 

. Akudziwa zimene zikulowa m'nthaka ndi zimene zikutulukamo; ndi 
zimene zikutsika kumwamba ndi zimene zikukwera kumeneko. Ndipo 
Iye Ngwachifundo kwabasi, Ngokhululuka kwambiri.!" 


. Ndipo osakhulupirira adanena: “Siizatidzera nthawi (Qiyâma).” Nena: 
“Iyayi! Ndikulumbira Mbuye wanga, ndithu ikudzerani. (Mbuye 
wanga) Wodziwa zobisika (zonse), sichingabisike kwa Iye cholemera 
ngati nyelere; chakumwamba, chapansi, ngakhale chochepa kuposa 
chimenecho; ngakhalenso chokulirapo, koma (zonsezo) zili m’buku 
(Lake) losonyeza poyera (chilichonse).” 


4. Kuti adzawalipire amene akhulupirira ndi kuchita zabwino; iwo adzapeza 
chikhululuko ndi zopatsidwa zaulemu. 


. Koma amene alimbika kutsutsana ndi Ayah Zathu pomaganiza kuti 
atigonjetsa, pa iwo pali chilango chopweteka. 


. Koma amene apatsidwa (dalitso la) kudziwa akuzindikira kuti zimene 
zavumbulutsidwa kwa iwe kuchokera kwa Mbuye wako nzoona, ndipo 
zikuongolera ku njira ya Mwini mphamvu zoposa, Wotamandidwa. 


. Ndipo osakhulupirira akunena (pouzana pakati pawo mwachipongwe): 
“Kodi Tikusonyezeni za munthu yemwe akukuuzani kuti (m’kadzafa) 
ndi kudukaduka m’dzakhala m’kalengedwe katsopano?” 


. (Allah akunena): “Kodi (akum’ganizira Muhammad kuti) wamupekera 
Allah bodza, kapena wagwidwandi misala? Iyayi, koma osakhulupiriraza 
tsiku la chimaliziro adzakhala m’chilango ndi m’kusokera kwakukulu.” 


. Kodi (agwidwa ndi khungu) saona zomwe zili patsogolo pawo ndi 
pambuyo pawo monga thambo ndi nthaka (kuti adziwe kukhoza 
Kwathu kuchita zimene tafuna)? Tikadafuna tikadawakwilira ndi nthaka 


[1] M’ndime iyi Allah akutidziwitsa kuti akudziwa zonse zimene zikulowa m”nthaka monga 
madzi, mitembo ndi zina zotero. Ndipo akudziwanso zimene zikutuluka m”menemo - 
monga mmera tizirombo, miyala yamtengo wapatali ndi madzi. Ndi zomwe zikutsika 
kumwamba monga mvula, matalala, mphenzi, madalitso, angelo Ake ndi mabuku Ake. 
Ndipo akudziwanso zimene zikukwera kumwamba - monga ntchito za akapolo Ake 
ndi zina zotero. 

kapena kuwagwetsera zidutswa za thambo. Ndithu m’zimenezo muli 
malingaliro kwa kapolo aliyense wotembenukira (kwa Allah). 


10. Ndithudi, Daud tidampatsa chisomo chachikulu chochokera kwa Ife. 
(Ndipo tidauza mapiri kuti akhale akuvomereza mapemphero a Daud 
pothandizana naye. Tidati): “E inu mapiri pamodzi ndi iye Daud, 
lemekezani (Allah), ndi inunso mbalame.” Ndipo tidamufewetsera 
chitsulo. 


11. (Tidati kwa iye:) “Panga zovala (za chitsulo) zophanuka (zokwana thupi 
lonse, zodzitetezera pa nkhondo), ndipo linga bwino m’kulumikiza ndi 
poluka. Potero chitani zabwino. Ndithu Ine ndikuona zonse zimene 
mukuchita.”! 


12. Nayenso Sulaiman tidamgonjetsera mphepo (yomwe inkayenda mwa 
lamulo lake). Mayendedwe amphepoyo inkayenda kuyambira m’mawa 
mpaka masana ntunda wofanana ndi waulendo wa mwezi umodzi, 
ndiponso kuyambira masana mpaka madzulo inkayenda ntunda 
wofanana ndi waulendo wa mwezi umodzi. Ndipo tidamsungunulira 
kasupe wa mtovu. Ndiponso m’ziwanda (majini) zidaliponso zimene 
tidam’gonjetsera zomwe zinkam’gwilira ntchito mwa chilolezo cha 
Mbuye wake (Allah). Ndipo yense mwa iwo wonyoza lamulo Lathu 
(posiya kumumvera Sulaiman) timulawitsa chilango cha Moto woyaka. 


13. Ziwandazi zimampangira zimene wafuna, monga: misikiti, zithunzi 
zokhala ndi matupi, ndi mabeseni onga madamu ndi midenga 
yokhazikika. (Tidawauza:) “Chitani ntchito zabwino, E inu akubanja la 
Daud! Pothokoza (madalitso amene mwapatsidwa). Komatu ndiochepa 
othokoza mwa akapolo Anga.” 


14. Pamene tidalamula imfa yake (Sulaiman), palibe chimene 
chidawasonyeza za imfa yake koma kachirombo ka m’nthaka (chiswe) 


[1] Allah Wapamwambamwamba adamfewetsera Daud chitsulo kotero kuti adachisungunula 
nkusanduka ngati phala, napanga kuchokera m'phala limenelo zovala zodzitetezera pa 
nkhondo, ndiponso ziwiya zina zothandiza pa umoyo. Ichi chidali chisomo chachikulu 
chimene Allah adamdalitsa nacho iye pamodzi ndi ife tonse. 

kamene kadadya ndodo yake. Choncho pamene adagwa, ziwanda 
zidazindikira kuti zikadakhala zikudziwa zobisika sizidakakhala 
m'chilango chosambulacho.!"! 


15. Ndithu padali phunziro pa anthu a dziko la Saba mokhala mwawo: 
(Padali) minda iwiri, kumanja ndi kumanzere. (Tidati:) “Idyani zakudya 
zaulere zochokera kwa Mbuye wanu, ndipo mthokozeni. Mudzi 
wabwino ndi Mbuye Wokhululuka.” 


16. Koma adanyozera (lamulo la Allah); choncho tidawatumizira chigumula 
champhamvu chamadzi otchingidwa (chomwe chidawamiza ndi 
kuononga minda yawo). Ndipo tidawasinthira minda yawo (yabwino) 
kukhala minda iwiri yazipatso zowawa, ndi mitengo ya bwemba ndi 
mitengo pang’ono ya masawu.”! 


17. Amenewo ndiwo malipiro tidawalipira chifukwa cha kusathokoza 
kwawo (mtendere wa Allah). Ndipo Ife sitilipira zoterezi koma kwa 
okhawo osathokoza. 


18. Ndipo pakati pawo ndi pakati pa midzi imene tidaidalitsa, tidaikapo midzi 
imene idali yoonekera; ndipo tidapima m’menemo malo apaulendo. 
(kotero kuti amachoka malo nkufika malo ena mosavutika. Tidawauza): 
“Yendani m’menemo usiku ndi usana mwamtendere.” 


[1] Kalelo anthu adali ndi chikhulupiliro chakuti ziwanda zimadziwa zamseri; monga 
kudziwa zam'tsogolo. Ndipo kudapezeka kuti Sulaiman adaimilira kupemphera ku 
chipinda chake chopemphelera uku atatsamira ndodo yake, imfa niimpeza ali chiimilire, 
choncho adakhala chaka chathunthu ali chomwecho uku atafa kale. Mmenemo nkuti 
ziwanda zikugwira ntchito yotopetsa, osadziwa kuti Sulaiman adafa, mpaka pamene 
chiswe chidadya ndodo imene adatsamira, nagwa pansi. Apo mpomwe imfa yake 
idadziwika. Potero anthu adadziwa tsopano kuti ziwanda sizidziwa zam'tsogolo. 


[2] Anthu am’mudzi wa Saba’a komwe nkudziko la Yemeni, Allah adawapatsa madalitso 
ambiri pamene iwo amatsatira malamuio Ake ndi kumthokoza. Adawadalitsa ndi minda 
ya zipatso zokoma zomwe zidalibe nyengo yeniyeni yobalira, kotero kuti azimayi 
ankangosenza madengu nkumangoyenda pansi pa mitengo ndipo mwadzidzidzi 
ankangoona madengu ali odzaza ndi zipatso zoyoyoka m’mitengoyo. Koma pamene 
adasiya kumuyamika Allah ndi kutsatira malamulo Ake, adawaonongera mindayo ndi 
chigumula ndi kuwasinthitsira zipatso zawo ndi zipatso zopanda pake. 





Sûrat 34. Sabai 528 Juzu 22 


19. Koma (adauda mtendere umenewu;) adati: “E Mbuye wathu! 
Talikitsani ntunda pakati pa maulendo athu; (kuyandikirana kwa midzi, 
sikukutisonyeza kuti tili pa ulendo).” Ndipo adadzichitira okha zoipa. 
Choncho tidawachita kukhala miyambi (imene anthu a pambuyo 
ankauzana pakati pawo), ndipo tidawabalalitsa; kubalalikana zedi. 
(Ena adathawira dziko ili, ena dziko lina). Ndithu m'zimenezo muli 
malingaliro kwa yense wopirira kwabasi ndi wothokoza kwambiri. 


20. Ndipo ndithu Iblis adatsimikiza ganizo lake pa iwo choncho adamtsatira 
kupatula gulu la okhulupirira (moona). 


21. Ndipo iye adalibe nyonga pa iwo, koma chifukwa chakuti tionetse 
poyera ndani wokhulupirira tsiku la chimaliziro ndiponso ndani amene 
akulikaikira. Ndipo Mbuye wako Ngosunga chilichonse.!"! 


22. Nena: “Itanani amene mukuwatcha kuti ndi milungu kusiya Allah (kuti 
akuthandizeni. Koma sangakuthandizeni chilichonse; pakuti iwo) alibe 
ngakhale kachinthu ka kumwamba ndi pansi kolemera ngati nyelere 
yaing’ono kwambiri; m’menemo iwo alibe gawo lililonse (lothandizana 
ndi Allah), ndipo ngakhale Iyenso alibe mthandizi wochokera mwa iwo. 


23. Ndipo uwomboli sudzathandiza kwa Iye (Allah) kupatula amene 
wamuloleza. Kufikira pamene mantha adzachotsedwa m”mitima mwawo 
(popatsidwa chilolezo choti apulumutse ena), adzanena pakati pawo 
(mosangalala): “Kodi wanena chiyani Mbuye wanu?” (Adzayankha): 
“Ndithu Iye wanena choona; Iye Ngotukuka Ngwamkulu.” 


24. Nena (kwa iwo, iwe Mneneri {s.a.w}): “Kodi ndani amakupatsani 
rizq (zaulere) kuchokera kumwamba ndi pansi?” (Ngati sakuyankha 
chifukwa chodzitukumula), nena (kwa iwo): “Ndi Allah (Mmodzi, 
amene akukupatsani zopatsa zaulere zochokera kumwamba ndi pansi); 
ndipo ife kapena inu, tili pachiongoko kapena mkusokera koonekera.” 


[1] Pamene satana adatha kumsokeretsa Adam adaganizanso kuti adzatha kuwasokeretsa 
ana ake. Ndipo ana a Adam adamtsatiradi satanayo monga momwe iye ankaganizira. 
Komatu satana alibe mphamvu zomkakamizira mwana wa Adam kuti amtsate koma 
amangomuitana kupyolera m'kukometsera zilakolako zoipa. 

25. Nena: “Simudzafunsidwa pa zimene (ife) talakwa, nafenso 
sitidzafunsidwa pazimene mukuchita.” 


26. Nena (kwa iwo): “Mbuye wathu adzatisonkhanitsa pakati pathu (pa 
tsiku la chiweruziro). Kenako adzaweruza pakati pathu mwa choonadi; 
Iye ndi Muweruzi Wodziwa kwambiri. 


27. Nena (kwa iwo): “Ndisonyezeni amene mwawalumikiza ndi Iye monga 
othandizana Naye; iyayi, sizingatheke (Iye kukhala ndi anzake), koma 
Iye (Yekha) ndiye Allah, Mwini Mphamvu zoposa, Wanzeru zakuya.” 


28. Ndipo sitidakutumize (iwe, Mtumiki{s.a.w} kwa Arabu okha) koma 
kwa anthu onse, kuti ukhale wouza (okhulupirira) nkhani zabwino ndi 
wochenjeza otsutsa. Koma anthu ambiri sadziwa (za uthenga wako). 


29. Eti akunena: “Nliti lidzakwaniritsidwe lonjezo ili (lakudza kwa 
chiweruziro) ngati mukunenadi zoona?” 


30. Nena: “Muli nalo pangano (lotsimikizika) la tsiku limene simungathe 
kulichedwetsa ngakhale ola limodzi, kapena kulifulumizitsa.” 


31. Ndipo amene sadakhulupirire akunena: “Sitiikhulupirira Qur’an iyi, 
ngakhalenso (mabuku) aja apatsogolo pake.” Ndipo ukadawaona 
achinyengo pamene azikaimiritsidwa pamaso pa Mbuye wawo, 
(ukadaona zoopsa zazikulu), uku pakati pawo akubwezerana mawu. 
Amene adaponderezedwa adzanena kwa amene adadzikweza: 
“Kukadapanda inu (kutipondereza), tikadakhala okhulupirira.” 


32. Amene adadzikweza adzanena kwa amene adaponderezedwa: “Ha, 
kodi ife tidakutsekerezani ku chiongoko chitakudzerani? Iyayi, 
koma mudali oipa.” 


33. Ndipo amene adaponderezedwa adzanena kwa amene adadzikweza: 
“Iyayi, koma (mumachita) ndale za usiku ndi usana (zotitsekereza 
nazo ku chikhulupiliro) pamene mumatilamula kuti tinkanire Allah 
ndikumpangira Iye milungu inzake.” Iwo adzabisa madandaulo pamene 
adzaona chilango. Ndipo tidzaika magoli m’makosi mwa amene 

sadakhulupirire; kodi angalipidwe china, osati zija ankachita?!! 


34. Palibe pamene tidatuma mchenjezi m’mudzi uliwonse koma opeza 
bwino a m’mudzimo ankanena: “Ndithu ife tikuzikana zimene 
mwatumidwa nazozi.” 


35. Ndipo ankanena (monyada): “Ife tili ndi chuma chambiri ndi ana 
(amhiri); choncho ife sitidzalangidwa (pa tsiku la chimaliziro).” 


36. Nena: “Ndithu Mbuye wanga amamchulukitsira rizq (zopatsa) laulere 
amene wamfuna (ngakhale ali woipa), ndipo amamchepetsera (amene 
wamfuna ngakhale kuti ndi munthu wabwino). Koma anthu ambiri 
sazindikira (zimenezi).” 


37. Ndipo sichuma chanu ndi ana anu zomwe zingakuyandikitseni kwa Ife 
ulemelero, koma (chikhulupiliro cha) amene wakhulupirira ndi kuchita 
zabwino. Iwo adzapeza malipiro owonjezeka kwambiri pa zomwe 
adachita. Iwo adzakhala mwamtendere m’zipinda za ku Minda ya 
mtendere. 


38. Ndipo amene akuchita khama kulimbana ndi zizindikiro Zathu ndi 
cholinga choti alepheretse (zofuna Zathu,) iwowo adzabweretsedwa ku 
chilango (cha Moto). 


39. Nena (iwe Mneneri): “Ndithu Mbuye wanga amamchulukitsira rizq 
(zaulere) amene wamfuna mwa akapolo Ake; ndiponso amamchepetsera 
(amene wamfuna). Ndipo chilichonse chimene mupereka, Iye 
adzakupatsani china m’malo mwake; Iye Ngwabwino popatsa zaulere, 
kuposa opatsa. 


[1] M’ndime iyi, Allah akutifotokozera kuti pa tsiku la chimaliziro padzakhala kukangana 
pakati pa atsogeleri ndi anthu otsogoleredwa. Izi zidzachitika pamene otsogoleredwa 
adzatsimikiza kuti atsogoleri awo amawasokeza; ankangowalangiza zachabe. Potero 
adzakhala ndi madandaulo aakulu chifukwa chotsatira anthu osokera. Komatu 
madandaulo oterewa sadzawapindulira chilichonse popeza mwayi udzakhala utatha 
kale. Choncho nkofunika kuti potsata mtsogoleri aliyense tiyambe taganizira komwe 
akunka nafe; tisangokokedwa ngati nyama pakuti Allah adatipatsa dalitso lanzeru. 
Choncho tigwiritse ntchito bwino nzeru tsoka lisanatigwere. 

40. Ndipo (kumbuka iwe Mneneri) tsiku limene (Allah) adzawasonkhanitsa 
onse ndi kunena kwa angelo: “Kodi awa amapembedza inu?” 


41. Adzanena: “Kuyera konse Nkwanu (simungakhale limodzi ndi milungu 
ina!) Inu ndinu Mtetezi wathu, osati iwo. Koma amagwadira majini 
(ziwanda); ambiri mwa iwo (anthu) adakhulupirira izo (ziwanda).” 


42. (Allah adzawauza iwo:) “Lero aliyense mwa inu sangathe kudzetsa 
zabwino ngakhale masautso pa ena.” Ndipo tidzawauza amene 
adadzichitira okha zoipa: “Lawani chilango cha Moto chimene 
munkachitsutsa.” 


43. Ndipo Ayah Zathu zofotokoza momveka zikamawerengedwa kwa iwo, 
amanena, “Sichina uyu (Muhammad (s.a.w?) koma ndi munthu yemwe 
akufuna kukutsekerezani mapemphero amene amapemphera makolo 
anu.” Ndipo akunena: “Sichina iyi (Qur’an) koma ndibodza lopekedwa.” 
Ndipo amene sadakhulupirire akunena pa choona pamene chawadzera: 
“Sikanthu ichi, koma ndi matsenga woonekera.” 


44. Ndipo (ngakhale awa Arabu) sitidawapatse mabuku oti aziwawerenga 
(buku ili lisanadze); ndipo sitidawatumizirenso mchenjezi patsogolo 
pako. (Nanga akudziwa bwanji kuti Qur’an iyi ndiyonama?) 


45. Ndipo amene adalipo iwowo kulibe, adatsutsa, ndipo (awa Arabu) 
sadapeze gawo limodzi m"magawo khumi a zomwe tidawapatsa iwowo, 
koma adatsutsa atumiki Anga (pa zomwe adawabweretsera). Nanga 
chidali bwanji chilango Changa (pa iwo)? 


46. Nena: “Ndithu ndikukulangizani chinthu chimodzi, kuti muimilire 
chifukwa cha Allah; awiriawiri ndi mmodzimmodzi, ndipo kenako 
mulingalire; (muona kuti uyu Muhammad {s.a.w} chilichonse chomwe 
akunena nchoona. Ndiponso muona kuti) mnzanuyu alibe misala. Iye, 
sichina, koma ndimchenjezi wanu chisanadze chilango chaukali.” 


47. Nena: “Chilichonse ndakupemphani kukhala malipiro (othandizira 
kufikitsa uthenga kwa anthu) ndichanu, malipiro anga ali kwa Allah basi. 
Ndipo Iye ndi Mboni pachilichonse.” 

48. Nena: “Ndithu Mbuye wanga amaponya choonadi (ponseponse kotero 
kuti chonama chimathawa). Ngodziwa zedi (zinthu) zobisika.” 


49. Nena: “Choonadi chadza (chisilamu); ndipo chabodza (chipembedzo 
cha mafano) sichidzetsa zachilendo, ndiponso sichibwerera (kukhala ndi 
nyonga monga kale).” 


50. Nena: “Ngati ndasokera, ndiye kuti ndadzisokeretsa ndekha (ndadziyika 
ndekha m’mavuto). Koma ngati ndaongoka, ndichifukwa cha zimene 
akundivumbulutsira Mbuye wanga. Ndithu Iye Ngwakumva; ali pafupi 
(ndi aliyense).” 


51. Ndipo ukadaona pamene adzanjenjemera (akadzachiona chilango cha 
Allah, adzayesera kuthawa), koma sipadzapezeka pothawira, ndipo 
adzagwidwa pamtunda wapafupi (asanafike kutali). 


52. Ndipo adzanena (mophuphaphupha): “Tachikhulupirira (tsopano 
chipembedzo cha Chisilamu).” Koma iwo angaulandire chotani 
(Usilamu) kumeneko (komwe) ndikumalo akutali. 


53. Pomwe chikhalirenicho adachikana kale (Chisilamu). Ndipo chobisika 
ankachigenda (ndi bodza) kuchokera kumalo akutali. 


54. Ndipo padzatsekeka pakati pawo ndi zimene akuzilakalaka, monga 
momwe adachitidwira anzawo akale. Ndithu iwo adali m'chikaiko 
chowakaikitsa (uthenga wa Allah). 

Sa Sûrat 35. Fâtir es 


Surayi idavumbulutsidwa ku Makka, Mtumiki Muhammad (s.a.w) 
asadasamuke. Cholinga chachikulu cha Surayi ndikulimbikitsa 
chikhulupiliro mu umodzi wa Allah ndi kukhoza Kwake ndi kupereka 
zisonyezo kuti Iye alipo. Ndi kuthetseratu maziko a kuphatikiza Allah 
ndi zinthu zina, ndi kulimbikitsa kuti mitima iyeretsedwe ku zoipa, ndi 
kuikometsa ndi makhalidwe abwino. 








Surayi yafotokoza poyamba za Mlengi, amene adalenga zolengedwa 
zonse popanda chofanizira. Adalenga angelo, anthu ndi ziwanda. 


Ndipo yapereka zisonyezo ndi maumboni zomwe zisonyeza kuti 
kuuka kwa akufa kudzachitikadi. Iye amaukitsa nthaka youma pogwetsa 
mvula kuti imeretse mmera womwe umatulutsa zipatso ndi mbewu 
zosiyana mitundu. Iye ndi Amene adapanga usiku ndi usana kuti 
uzisinthanasinthana; kusinthana komwe kukusonyeza mphamvu Zake. 
Ndiponso m’kulenga kwa munthu muli zisonyezo zosonyeza mphamvu 
Zake pomwe adamlenga m'njira zosiyansiyana. 


Surayi yafotokozanso za kusiyana kwakukulu komwe kulipo 
pakati pa okhulupirira ndi osakhulupirira. Ndipo yafanizira munthu 
wosakhulupirira ngati munthu wosapenya; wokhulupirira ngati munthu 
wopenya. 


Yafotokozanso za kukhoza kwa Allah pa kusiyanitsa mitundu ya 
zipatso ndi zolengedwa zina, monga anthu, nyama ndi miyala. Zonsezi 
zikusonyeza ukulu Wake ndi kukhoza Kwake. 


Surayi yafotokozanso kuti otsatira Muhammad (s.a.w) apatsidwa 
uthenga wolemekezeka woposa mauthenga ena onse ochokera 
kumwamba. Ndi kuti omtsatira agawidwa m’magulu atatu: (a) Onyozela 
malamulo (b) abwino (c) achangu pochita zabwino. 


Ndipo Surayi yamaliza ndi kudzudzula opembedza mafano a mitundu 
yonse. 

M'dzina la Allah Wachifundo chambiri, Wachisoni chosatha. 


1. Kuyamikidwa konse nkwa Allah (Yekha) Muumbi wa thambo ndi nthaka 
(popanda chofanizira), amene adachita angelo kukhala atumwi eni 
mapiko, awiriawiri; atatuatatu; ndi anayianayi. Amaonjezera mkulenga 
monga momwe afunira, (palibe chimene chingakanike kwa Iye). Ndithu 
Allah Ngokhoza chilichonse.!" 


Chifundo chimene Allah angatsekule kwa anthu, palibe amene 
angachitsekereze. Ndipo chimene angachiletse palibe amene 
angachipereke kupatula Iye. Ndipo Iye ndi Mwini mphamvu zoposa, 
Wanzeru zakuya. 


3. E inu anthu! Kumbukirani chisomo cha Allah chomwe chili pa inu 
(pomthokoza). Kodi alipo Mlengi wina osati Allah amene angakupatseni 
rizq kuchokera kumwamba ndi pansi? Palibe wina wopembedzedwa 
mwachoonadi, koma Iye. Nanga mukutembenuzidwira kuti? 


4. Ndipo ngati angakutsutse ndithu adatsutsidwanso atumiki amene adalipo 
patsogolo pako. Ndipo zinthu zonse zidzabwezedwa kwa Allah. 


5. E inu anthu! Ndithu lonjezo la Allah ndi loona. Choncho usakunyengeni 
moyo wa dziko lapansi, ngakhale mdyerekezi uja wamkulu (Iblis), 
asakunyengeni pa za Allah.”! 


[1] (Ndime 1-2) Iye Allah ali ndi mphamvu pa chilichonse; chimene afuna kuti chichitike 
chimachitika. Ndipo palibe chimene chingakanike kulengeka ndi Iye ngati atafuna 
kuti chilengeke. Allah wadzitamanda m'ndime ziwirizi ndi makhalidwe Ake awiri 
a pamwamba. Khalidwe loyamba, ndikukhoza komwe ndikusalephera chilichonse 
chimene wafuna. Khalidwe Lake lachiwiri ndikupereka madalitso osiyanasiyana 
pa zolengedwa Zake. Allah adalenga thambo ndi nthaka popanda chofanizira, 
natukula thambo kumwamba popanda mzati nalikongoletsa ndi nyenyezi. Iye ndi 
Yemwe adayalanso nthaka naika mmenemo mmera monga chakudya cha za moyo, 
nang'ambamo nyanja ndi mitsinje ndi akasupe ndi zina zotero zomwe zikusonyeza 
mphamvu Zake zoposa ndi luso Lake. Ndime yachiwiriyi ikutiphunzitsa kuti chimene 
Allah wachipereka kwa munthu monga chuma kukhala ndi moyo wangwiro, kukhala 
ndi nzeru zakuthwa, palibe amene angazitsekereze zimenezi. Ndipo chimene Allah 
wam’mana munthu, palibe amene angathe kuchipereka kwa iye. 


[2] M'ndime iyi Allah akutichenjeza kuti tisanyengedwe ndi malangizo a Satana akuti: 
“Chitani mmene mungafunire, Allah Wachifundo chambiri adzakukhululukirani.” 

6. Ndithu satana ndi mdani wanu; choncho mchiteni kukhala mdani. Iye 
amaliitanira gulu lake kuti likhale gulu la anthu a ku Moto.!"! 


7. Amene sadakhulupirire (Allah ndi Mtumiki Wake), pa iwo padzakhala 
chilango chaukali; koma amene akhulupirira ndi kumachita zabwino, 
iwo adzapeza chikhululuko ndi malipiro aakulu. 


8. Kodi amene zochita zake zoipa zakometsedwa kwa iye nkumaziona kuti 
nzabwino, (ngolingana ndi amene waongoka ndi chiongoko cha Allah 
kotero kuti chabwino nkuchiyesa chabwino; choipa nkuchiyesa choipa?) 
Ndithu Allah akumlekelera kuti asokere yemwe wamfuna (chifukwa 
chakuti safuna kuongoka), ndipo akuongola amene wam’ funa. Choncho 
moyo wako usaonongeke chifukwa chowadandaula iwo. Ndithu Allah 
Ngodziwa zonse zimene (iwo) akuchita. 


. Ndipo Allah ndiamene amatumiza mphepo; choncho imagwedeza 
mitambo (ya mvula) ndipo timaifikitsa ku dziko lakufa. Ndipo kupyolera 
m’madzi otuluka mmitamboyo; timaiwukitsa nthaka pambuyo pakufa 
kwake, momwemonso ndimmene kudzakhalira kutuluka akufa 
(m”manda tsiku la chiweruziro). 


10. Amene akufuna ulemelero, (amvere Allah), chifukwa ulemelero wonse 
ngwa Allah. Kwa Iye amakwera mawu abwino. Ndipo zochita zabwino 
ndi zimene zimakweza mawu abwinowo. Ndipo amene akuchita ndale 
zoipa, adzapeza chilango chaukali; ndipo ndale zawo nzoonongeka. 


11. Ndipo Allah adakulengani ndi dothi; kenako ndi dontho la umuna; 
kenako adakupangani amuna ndi akazi. Ndipo mkazi aliyense satenga 
mimba ndiponso sabala koma kupyolera m’kudziwa Kwake (Allah). 
Ndipo amene wapatsidwa moyo, sapatsidwa moyo wautali ndiponso 
sachepetsedwa moyo wake, koma zonsezo zili m'buku (la Allah). 
Ndithu zimenezo kwa Allah nzosavuta. 


12. Ndipo nyanja ziwiri (ya madzi ozizira ndi yamadzi amchere) sizili 
zofanana, iyi yamadzi okoma, ozuna, ndi omweka bwino kamwedwe 
kake; ndi iyi (ya madzi) amchere owawa. Ndipo kuchokera m’zonsezi, 


[1] Allah watifotokozera kuti satana ndi mdani wathu wakalekale; iye ndi amene adatulutsitsa 
tate wathu Adam m’Munda wa mtendere pomulakwitsa. Ndipo iye adalumbira kuti 
adzapitiriza kutisokeretsa. 

mumadya nyama yamatumbi (nsomba zaziwisi). Ndipo mumatulutsa 
zodzikongoletsera (zimene) mumazivala; ndipo m’°menemo ukuona 
zombo zikung’amba madzi kuti mufunefune ubwino Wake (wa Allah) 
ndi kutinso inu muthokoze. 


13. Amalowetsa usiku mu usana, ndi kulowetsa usana mu usiku; dzuwa 
ndi mwezi adazichita kuti zigonjere (malamulo Ake). Zonse zikuyenda 
(usana ndi usiku) kufikira nthawi yake yodziwika. Ameneyo ndi Allah, 
Mbuye wanu, Mwini ufumu. Ndipo amene mukuwapembedza, osati 
Iye, alibe ngakhale khoko la chipatso cha kanjedza. 


14. Ngati mutawapempha (mafanowo), sangamve kuitana kwanu, ndipo 
ngati atamva sangakuyankheni (chifukwa alibe kukhoza kulikonse). 
Ndipo pa tsiku lomalizira, adzakana kuphatikiza kwanu. Ndipo palibe 
(aliyense) angakuuze monga momwe akukuuzira (Allah) Wodziwa 
kwambiri. 


15. E inu anthu! Inu ndiosaukira (chinthu chilichonse) kwa Allah; koma Allah 
Ngwachikwanekwane (sasaukira chilichonse kwa inu); Wotamandidwa 
(ndi zolengedwa zonse). 


16. Ngati atafuna angakuchotseni ndi kubweretsa zolengedwa zatsopano. 
17. Ndipo zimenezo sizili zovuta kwa Allah. 


18. Ndipo wosenza, sadzasenza mtolo wa wina. (Aliyense adzasenza mtolo 
wa machimo ake). Ngakhale amene walemedwa ndi mtolo wake ataitana 
(wina) chifukwa cha mtolo wake kuti amsenzere silidzatengedwa 
ngakhale gawo pang’ono la mtolowo (ndi munthu ameneyo), ngakhale 
atakhala m'bale wake. Ndithu ukuchenjeza okhawo amene akuopa 
Mbuye wawo pomwe sakumuona, ndipo akupemphera Swala moyenera, 
ndipo yemwe akudziyeretsa, ndithu akudziyeretsa yekha, (ubwino wake 
umubwerera iye mwini); ndipo mabwelero (a zolengedwa zonse) ndi 
kwa Allah (basi). 


19. Ndipo wakhungu ndi wopenya ngosafanana, (woyenda pa njira ya 
choona ndi wosokera ngosafanana). 


20. Ngakhale mdima ndi kuunika (nzosafanana). 
21. Ngakhale mthunzi ndi kutentha (nzosafanana). 

22. Ndipo amoyo ndi akufa safanana (amene mitima yawo ili ndi moyo 
pokhala ndi chikhulupiliro, ndi amene mitima yawo ili yakufa posakhala 
ndi chikhulupiliro, ngosafanana). Ndithu Allah akumumveretsa amene 
wam'funa; koma iwe sungathe kumumveretsa amene ali m’manda. 


23. Iwe sindiwe chinthu china, koma ndiwe mchenjezi. 


24. Ndithu Ife takutuma mwachoona kuti unene nkhani yabwino (yokalowa 
ku Munda wamtendere kwa amene akhulupirira), ndi kuti uchenjeze (za 
chilango cha Moto kwa amene sadakhulupirire). Ndipo palibe m"badwo 
uliwonse koma mchenjezi adapitamo. 


25. Ndipo ngati angakutsutse (sichachilendo), ndithu amene adali patsogolo 
pawo adatsutsanso. Aneneri awo adawadzera ndi zizindikiro zoonekera 
poyera, ndi malemba ndi buku lounikira (njira yabwino). 


26. Kenako ndidawalanga (ndidawaononga) amene adatsutsa. Nanga chidali 
bwanji chilango Changa (pa iwo). 


27. Kodi sudaone kuti Allah amatsitsa madzi kuchokera ku mitambo? 
Choncho kupyoleram”madziwo tatulutsa zipatso zautoto wosiyanasiyana 
(zakuda, zofiira, zachikasu, zobiriwira, pomwe madzi ake ndiamodzi 
omwewo). Ndipo m’mapiri muli timizere; toyera ndi tofiira tosiyana 
utoto wake, ndi (tina) takuda kwambiri. 


28. Ndipo mwa anthu ndi nyama zokwawa, ndi ziweto, nchimodzimodzinso; 
nzosiyana maonekedwe ake (utoto wake). Ndithu odziwa ndi amene 
amamuopa Allah mwa akapolo Ake. Ndithu Allah Ngwamphamvu 
zoposa; Ngokhululuka kwambiri. 


29. Ndithu amene akuwerenga buku la Allah uku nkumapemphera Swala 
moyenera napereka m’zimene tawapatsa mwanseri ndi moonetsera, iwo 
akuyembekezera malonda osaonongeka. 


30. Kuti akawakwaniritsire malipiro awo ndi kuwaonjezera zabwino Zake; 
ndithu Iye Ngokhululuka kwabasi; Ngothokoza kwambiri. 


31. Ndipo buku limene takuvumbulutsira, nloona; likutsimikizira za mabuku 
omwe adali patsogolo pake. Ndithu Allah kwa akapolo Ake Ngodziwa 
kwambiri ndiponso akuwaona bwino. 

32. Kenako tidawapatsa buku (Qur'an) amene tidawasankha mwa 
akapolo Athu, koma alipo ena mwa iwo odzichitira okha chinyengo 
(pochulukitsa machimo), ena mwa iwo ngaapakatikati; ndipo ena mwa 
iwo ngopikisana pochita zabwino mwa chifuniro cha Allah. Kuteroko 
ndiwo ubwino waukulu. 


33. Adzailowa minda yamuyaya; m’menemo adzakongoletsedwa 
povekedwa zibangiri zagolide ndi ngale; nsalu ya silika ndicho chovala 
chawo m’menemo. 


34. Ndipo adzanena (pakuthokoza kwawo): “Kutamandidwa konse 
nkwa Allah Amene watichotsera madandaulo; ndithu Mbuye wathu 
Ngokhululuka kwambiri, Ngothokoza kwabasi.” 


35. “Yemwe, chifukwa cha ubwino Wake, watikhazika m’nyumba 
yamuyaya; m’menemo mavuto satikhudza, ndiponso m’menemo kutopa 
sikutikhudza.” 


36. Koma amene sadakhulupirire, wawo ndi moto wa Jahannam 
sikudzaweruzidwa kwa iwo kuti afe, ngakhale chilango chake 
sichidzachepetsedwa pa iwo. Umo ndimmene tikumlipirira aliyense 
wokanira (mtendere wa Allah). 


37. Ndipo m’menemo iwo adzakuwa (adzalira uku akunena): “Mbuye 
wathu! Titulutseni (m'Moto ndi kutibweza pa dziko lapansi); 
tikachita ntchito zabwino, osati zija tinkachita.” (Allah adzawauza): 
“Kodi sitidakupatseni moyo wokwanira wotheka kukumbuka kwa 
wokumbuka? Ndiponso mchenjezi adakudzerani. Choncho lawani 
(chilango). Ndipo anthu ochita zoipa alibe mpulumutsi.” 


38. Ndithu Allah Ngodziwa zobisika za kumwamba ndi za pansi. Iye 
Ngodziwa kwambiri za m’zifuwa. 


39. Iye ndi Yemwe wakuchitani kukhala osiyirana pa dziko lapansi (akufa 
ena, ena nkulowa m°’malo mwawo). Ndipo amene sadakhulupirire, 
kuipa kwa kusakhulupirirako kuli kwa iye mwini. Ndipo kusakhulupirira 
kwa osakhulupirira sikuwaonjezera chilichonse kwa Mbuye wawo, 
koma mkwiyo basi. Ndiponso kusakhulupirira kwa osakhulupirira 
sikuwaonjezera chilichonse, koma kutayika basi. 

40. Nena: “Kodi mwawaona aphatikizi anu (awa) amene mukuwapembedza 
m’malo mwa Allah? Tandionetsani, ndimbali iti ya nthaka adalenga; 
kapena iwo ali ndi gawo m’thambo; (gawo lakulenga thambo?) Kapena 
tidawapatsa buku (Qur’an iyi isadadze) kotero kuti ali ndi umboni 
wapoyera wochokera m’menemo (wotsimikizira chipembedzo chawo 
chamafano)? Koma ochita zoipa salonjezana ena kwa ena china chake 
koma zachinyengo basi. 


41. Ndithu Allah amagwira thambo ndi nthaka kuti zisachoke. Ndipo ngati 
zitachoka, palibe aliyense amene angazigwire kupatula Iye. Ndithu Iye 
Ngoleza; Ngokhululuka kwabasi. 


42. Ndipo (awa osakhulupirira, kale) adalumbilira Allah, kulumbira kwawo 
kwakukulu, kuti ngati adzawadzera mchenjezi, adzakhala oongoka 
kuposa mbadwo uliwonse. Koma pamene mchenjezi adawadzera, palibe 
chilichonse chidaonjezeka kwa iwo, koma kukana (choonadicho). 


43. Chifukwa cha kudzikweza pa dziko ndi kuchita chiwembu choipa. 
Ndipo chiwembu choipa sichingamuzinge aliyense koma mwini 
(yemwe) wachitayo. Kodi akuyembekeza china chosakhala machitidwe 
(a Allah) amene adawapititsa pa anthu akale. Koma supeza kusintha pa 
machitidwe a Allah. Ndipo supeza kutembenuka pa machitidwe a Allah. 


44. Kodi sadayende pa dziko nkuona momwe adalili mathero a omwe adali 
patsogolo pawo? Ndipo adali anyonga kwambiri kuposa iwo? Ndipo 
palibe chinthu chonkanika Allah kumwamba ndi pansi. Ndithudi Iye 
Ngodziwa kwabasi Wokhoza. 


45. Ndipo Allah akadamalanga anthu chifukwa cha zomwe alakwa, 
sakadasiya pamwamba pake (pa nthaka) chamoyo chilichonse; koma 
Iye amawalekelera mpaka nthawi yomwe adaiikayo. Choncho nthawi 
yawo ikadzawadzera, (pompo adzalangidwa). Ndithu Allah akuwadziwa 
bwino akapolo Ake. 

Sa Sûrat 36. Yâ-sîn eS 


Surayi yayamba ndikutchula malembo awiri omwe amapanga mawu 
m'chiyankhulo cha Chiarabu. Ndipo yatsatiza pa zimenezi kuilumbilira 
Qur’an ponenetsa kuti Muhammad (s.a.w) ndi mmodzi wa atumiki. 
Ndi kuti iye ali pa njira yolunjika yomwe yaikidwa ndi Qur’an imene 
yavumbulutsidwa kwa iye kuchokera kwa Allah Mwini mphamvu 
zoposa ndi Wachifundo chambiri, kuti ndi Qur’aniyo achenjeze anthu 
omwe makolo awo akale sadachenjezedwe. 











Surayi ikupereka chithunzi cha otsutsa amene sapindula ndi 
machenjezo. Ndipo ikunenetsa kuti kuchenjeza kumawapindulira 
okhawo omwe ali ndi mitima yochenjezeka ndi yoopa Allah Mwini 
chifundo chambiri. 


Yanenanso kuti ndithu Allah adzaukitsa akufa ndi kutinso Iye 
akusunga zochita zonse za akapolo Ake. 


Surayi ikuperekanso fanizo la osakhulupirira a m’Makka lomwe 
likusonyeza poyera mkangano wa pakati pa ovomereza ndi otsutsa ndi 
kunenetsa kwa ndithundithu mapeto a magulu awiriwa. 


Komanso Surayi yakamba za zisonyezo za kukhoza kwa Allah zomwe 
zingachititse wanzeru ndi wolingalira kukhulupirira ndi kuopa chilango 
cha Allah, chomwe chidzadza modzidzimutsa pa tsiku lomwe mzimu 
uliwonse udzalipidwa zimene udachita; anthu a ku Munda wamtendere 
adzasangalala. Ndipo adzapeza chilichonse chimene adzachikhumba. 
Pomwe anthu a ku Moto adzapirikitsidwa ku chifundo cha Allah ndi 
kuponyedwa ku Moto uku kukamwa kwawo kutatsekedwa, ziwalo zawo 
zikuwaneneza pa zochimwa zawo. 


Ndipo Allah akadafuna, akadasintha maonekedwe awo pompano 
padziko lapansi. Iye ndi Yemwe amasintha amene moyo wake watalika 
pa dziko lino lapansi kukhala nkhalamba yopanda mphamvu ndi 
yochepekedwa nzeru. Ndipo Iye ndi Amene adateteza Mneneri wake 
ku chikhalidwe chamisala ndi kuti sadamphunzitse kulakatula nyimbo 

zopeka. Ndipo sikoyenera kwa iye kukhala mlakatuli wa nyimbo zopeka. 


Surayi ikunenetsanso kuti Allah adagonjetsa nyama kuti zitumikire 
anthu ndi kuzikwera. Koma iwo mmalo mothokoza Allah akupembedza 
milungu yosakhoza chilichonse. 


Popitiriza Surayi, ikukumbutsa munthu chiyambi cha chilengedwe 
chake ponenetsa kuti chilengedwe chake chidachokera ku madzi opanda 
pake. Koma akakula amakhala mwini makani zedi potsutsa zouka ku 
imfa, chikhalirecho akuona zodabwitsa zambiri za Allah. 


Allah amatulutsa moto mu mtengo momwenso mumakhala madzi. Iye 
adalenga thambo ndi nthaka zochindikala ndi zophanuka. Kodi wotere 
angalephere kubwezera mafupa mmalo mwake? 


Iye akafuna chinthu, savutika pakuti chinthucho chichitike. Amangoti: 
“Chichitike.” Ndipo chimachitikadi. 


Allah Ngolemekezeka ndi kupatukana ndi machitidwe operewera. Iye 
ali ndi mphamvu pa chilichonse. Ndipo kwa Iye ndi kobwerera zonse. 





M'dzina la Allah Wachifundo chambiri, Wachisoni chosatha. 
1. Yâ-Sîn. 


2. Ndikulumbira Qur’an (iyi yomwe yakonzedwa mwaluso) yodzazidwa 
ndi mawu anzeru. 


3. Ndithu iwe (Muhammad {s.a.w}) ndimmodzi wa atumiki (amene Allah 
adawatuma kwa anthu kuti akawasonyeze chiongoko). 
4. (Uli) panjira yolunjika. 


5. (Qur’an iyi) nchivumbulutso cha Mwini Mphamvu zoposa; (palibe 
chokanika kwa Iye) Wachisoni chosatha. 


6. Kuti uwachenjeze anthu omwe makolo awo sadachenjezedwe; choncho 
iwo ngoiwala (zomwe zili zofunika kuchitira Allah ndi kudzichitira okha 
pamodzi ndi anthu ena). 

7. Ndithu mawu (onena za chilango) atsimikizika pa ambiri a iwo; poti iwo 
sakhulupirira. 


8. Ndithu Ife taika magoli m’makosi mwawo ofika kuzibwano, kotero 
kuti mitu yawo yayang’ana mmwamba; (siingathe kutembenuka ndi 
kuyang’ana). 


9. Ndipo tawaikira chotsekereza patsogolo pawo ndi chotsekereza pambuyo 
pawo, ndipo (maso awo) tawaphimba, tero iwo saona (zapatsogolo ndi 
pambuyo pawo). 


10. Ndipo kwa iwo nchimodzimodzi, uwachenjeze ngakhale usawachenjeze 
sangakhulupirire. 


11. Ndithu kuchenjeza kwako kupindulira amene watsatira Qur’an ndi 
kumuopa (Allah) Wachifundo chambiri ngakhale sakumuona. Wotere 
muuze nkhani yabwino ya chikhululuko (chochokera kwa Allah pa 
machimo ake) ndi malipiro aulemu. 


12. Ndithu Ife tidzaukitsa akufa, ndipo tikulemba zimene atsogoza 
(m’dziko lapansi m’zochita zawo) ndi zomwe amasiya pambuyo 
(atafa, zonkerankera mtsogolo), ndipo chinthu chilichonse tachilemba 
m’kaundula wopenyeka (wofotokoza chilichonse). 


13. Ndipo pereka kwa iwo (iwe Mneneri) fanizo la (nkhani ya) eni mudzi 
pamene atumiki (a Allah) adaudzera mudziwo (kuti akaaongole eni 
mudziwo). 


14. Pamene tidatumiza atumiki awiri kwa iwo adawatsutsa; ndipo 
tidawalimbitsa iwo (awiriwo) potumiza wachitatu. (Atumiki atatuwo) 
adati: “Ife tatumidwa kwa inu.” 


15. (Eni mudzi) adati: “Inu ndi anthu ngati ife; (Allah) Wachifundo chambiri 
sadavumbulutse chilichonse (kwa munthu); inu simuli kanthu koma 
mukunena bodza.” 


16. (Atumiki) adati: “Mbuye wathu (Amene watituma kwa inu) akudziwa 
kuti ife ndi otumidwadi kwa inu.” 


17. “Ndipo palibe china pa ife, koma kufikitsa mwachimvekere (uthenga 

wa Allah).” 


18. (Eni mudi) adati: “Ife tapeza tsoka chifukwa cha inu; ngati simusiya 
(ulaliki wanuwo wofuna kutichotsa ku chipembedzo chathu) tikugendani 
ndi miyala; ndipo kuchokera kwa ife chikukhudzani chilango chowawa.” 


19. (Atumiki) adati: “Tsoka lanu lili ndi inu (chifukwa cha kukana kwanu 
ndi kupitiriza kupembedza mafano). Kodi mukakumbutsidwa (ndi 
mawu omwe m’kati mwake muli mtendere wanu mukuti takudzetserani 
masoka; ndi kumatiopseza ndi chilango chowawa)? Koma inu ndi anthu 
olumpha malire.” 


20. Kenako munthu adadza akuthamanga kuchokera ku malekezero a 
mzindawo (ndipo) adati: “E inu anthu anga! Atsateni atumikiwa.” 


21. “Atsateni omwe sakupemphani malipiro (pa kukulangizani kwawo), 


ndipo iwo ngoongoka.” 


22. “Kodi nchiyani chingandiletse ine kupembedza Yemwe adandilenga? 
Ndipo kwa Iye ndi komwe inu nonse mudzabwerera.”. 


23. “Kodi ndidzipangire milungu kusiya Iye (Allah)? Chipulumutso chawo 
sichingandipindulire chilichonse ngati (Allah) Wachifundo Chambiri 
atafuna kundichitira zoipa; ndipo siingandipulumutse.” 


24. “Ndithu ine ngati nditatero ndiye kuti ndili mchisokero choonekera 
poyera”. 
25. “Ndithu ine ndakhulupirira Mbuye wanu choncho ndimvereni.” 


26. Kudanenedwa (kwa iye): “Lowa m’Munda wamtendere.” Iye adati: 
“Ha! Anthu anga akadadziwa!” 


27. “Momwe Mbuye wanga wandikhululukira ndikundichita kukhala 
mmodzi wa opatsidwa ulemu (akadakhulupirira).” 


28. Ndipo anthu ake sitidawatsitsire ankhondo ochokera kumwamba 
pambuyo pake (kuti awaononge). Ndipo pachizolowezi chathu sititsitsa 
(ankhondo kumwamba tikafuna kuononga, koma Mngelo mmodzi 
amakwanira). 


29. (Kuonongeka kwawo) kudali mkuwe umodzi, ndipo nthawi yomweyo 

adali akufa (izi zidachitika pamene mngelo Gabuliyele adawakuwira 
mkuwe wamphamvu). 


30. Ha! Nzodandaulitsa kwa akapolo! Palibe pamene mtumiki adawadzera 
popanda kumchitira chipongwe (ndi kukana kumtsata)! 


31. Kodi sadalingalire za mibadwo yambirimbiri imene tidaiononga 
patsogolo pawo? Ndipo iwo sangabwelerenso kwa iwo. 


32. Ndipo zolengedwa zonse zidzaonekera kwa Ife. 


33. Ndipo chisonyezo chawo ndi nthaka yakufa; timaiukitsa (ndi madzi) ndi 
kutulutsa m’menemo njere, zomwe zina mwa izo amadya. 


34. Ndipo tapanga m’menemo minda ya kanjedza ndi mphesa; ndipo 
tatulutsa m"menemo akasupe. 


35. Kuti azidya zipatso zake pomwe sizidapangidwe ndi manja awo. Kodi 
bwanji sathokoza (Allah)? 


36. Alemekezeke (Allah), Amene adalenga zinthu zonse, chachimuna ndi 
chachikazi, kuchokera m’zimene nthaka ikutulutsa, ndi iwo omwe ndi 
zina zimene (anthu) sakudziwa. 


37. Ndiponso chisonyezo chawo ndiusiku. M’menemo timachotsamo usana 
(womwe umabisa usiku), ndipo (anthu) amangozindikira ali mu mdima. 


38. ©% Ndipo dzuwa; limayenda m'njira ndi m'nthawi yake imene 
idakonzedwa kwa ilo. Chikonzero chimenecho ncha (Allah) 
Wamphamvu zoposa, Wodziwa kwambiri. 


39. Ndiponso mwezi; tidaukonzera malo oimirapo mpaka kukafika pomwe 
umabwerera ndi kukhala wochepa ndi wokhota monga nthambi ya 
mtengo wa kanjedza, youma komanso yokhota.!"! 


[1] Ndime iyi ikufotokoza za kayendedwe ka mwezi kuti adaupangira malo 28 oimirapo. 
Umayamba pamalo woyamba uli wochepa ndi wokhota. Ndipo umanka nukula 
kuchoka pa malo ena nkufika pa malo ena mpaka kukafika pamalo pomwe umakhala 
wokwanira mkuwala ndi m’maonekedwe ake. Pamenepa mpamalo a 14. Tsono 
kuchoka apa, umayamba kuchepa pang’onopang’ono ndi kubisika mpaka utafika pa 
malo a 28 pomwe umabisikiratu wonse. Kayendedwe ka mwezi ndiko kamazindikiritsa 
anthu kutha kwa mwezi ndi chaka, pomwe kayendedwe ka dzuwa kamazindikiritsa 

40. Nkosatheka kwa dzuwa kukumana ndi mwezi (njira yake); nawonso 
usiku sungathe kupambana usana (pakudza nthawi yausana isadathe, 
koma zimasinthana). Ndipo chilichonse mwa izo chimasambira m’njira 
yake (imene Allah adachikonzera). 


41. Ndiponso pali chisonyezo kwa iwo (chosonyeza madalitso Athu pa 
iwo). Ndithu tidaukweza mtundu wawo mchombo chodzazidwa (ndi 
zonse zamoyo). 


42. Ndipo tidawapangira chonga icho chomwe akuchikwera.!"! 


43. Ndipo ngati titafuna tikhoza kuwamiza m’madzi, ndipo sangapezeke 
wowathandiza, ndiponso sangapulumutsidwe. 


44. Koma (sitikuwamiza) chifukwa cha chifundo Chathu pa iwo ndi kuti 
asangalale kufikira nthawi yawo (yofera). 


45. Ndipo kukanenedwa kwa iwo: “Opani zomwe ziri patsogolo panu ndi 
zomwe ziri pambuyo panu kuti muchitiridwe chifundo.” (Two akunyoza 
malangizowo). 


46. Ndipo palibe chisonyezo chilichonse mwa zisonyezo za Mbuye wawo 
(zosonyeza umodzi Wake ndi kukhoza Kwake) chomwe chidawadzera 
popanda kuchinyoza (ndi kuchikana). 


47. Ndipo kukanenedwa kwa iwo: “Patsani (amphawi) zimene Allah 
wakupatsani.” Osakhulupirira amanena kwa okhulupirira: “Kodi tidyetse 
yemwe Allah akadafuna akadamdyetsa; (titsutsane ndi cholinga cha 
Allah)? Ndithu inu simuli kanthu koma muli m’kusokera koonekeratu.” 


48. Ndipo akunena (mwachipongwe kwa okhulupirira): “Kodi lonjezo ili 
(lakudza kwa chiweruziro), lidzachitika liti, ngati mukunena zoona?” 


49. Palibe chimene akuyembekeza, koma ndi mkuwe umodzi womwe 
udzawamaliza mwadzidzidzi uku iwo akukangana. 


50. Ndipo sangathe kuuza wina mawu pa chinthu, ndiponso sangathe 


anthu kutha kwa tsiku. 


[1] Allah ndi Yemwe adapanga zombo ngakhale kuti zidapangidwa ndi manja a anthu, 
chifukwa Iye ndi Amene adaphunzitsa anthu kupanga zombozo. 

kubwerera ku maanja awo. 


51. Ndipo lipenga lidzaimbidwa (loukitsa akufa); iwo adzangozindikira 
akutuluka m’manda kunka kwa Mbuye wawo uku akuthamanga. 


52. Adzati: “Kalanga ife! Kodi ndani watidzutsa pogona pathu?” 
(Adzawauza): “Izi ndi zimene adalonjeza (Allah), Wachifundo chambiri 
ndi zimene adanena atumiki moona.” 


53. Sipadzakhala (china) koma mkuwe umodzi basi; adzangozindikira iwo 
onse atabweretsedwa patsogolo Pathu. 


54. “Ndipo mzimu uliwonse lero suponderezedwa pa chilichonse. Ndipo 
mulipidwa pa zokhazo munkachita.” 


55. Ndithu anthu aku Jannah (Munda wamtendere) lero akhalawotanganidwa 
ndi chisangalalo. 


56. Iwo ndi akazi awo ali m’mithunzi uku atatsamira mipando (ya mtengo 
wapamwamba). 


57. M’menemo apeza (mtundu uliwonse) wa zipatso ndiponso apeza 
chilichonse chimene akuchifuna. 


58. “Mtendere (pa iwo)!” Limeneli ndi liwu lochokera kwa Mbuye (wawo), 
Wachisoni chosatha. 


59. Ndipo dzipatuleni lero, inu oipa! 


60. Kodi sindidakulangizeni, E inu ana a Adam kuti musapembedze satana? 
Ndithu, iye ndi mdani woonekera kwa inu? 


61. Ndikuti ndipembedzeni Ine? Imeneyi ndi njira yolunjika. 


62. Ndithu (satana) adasokeretsa anthu ambiri mwa inu. Kodi simumaganizira 
mwanzeru? 


63. Iyi ndi Jahena yomwe mumalonjezedwa. 
64. Iloweni lero, chifukwa cha kunkana kwanu (Allah). 
65. Lero titseka kukamwa kwawo. Ndipo manja awo atiyankhula ndipo 

miyendo yawo ichitira umboni pa zomwe amachita. 


66. Ndipo tikadafuna, tikadafafaniza maso awo; ndipo akadakhala 
akuthamangira njira; koma akadapenya chotani? 


67. Ndipo tikadafuna, tikadawasintha kukhala ndi maonekedwe a nyama 
pamalo pawo pomwepo (pamene adali), kotero kuti sakadatha kuyenda 
(kunka patsogolo) ngakhale kubwerera pambuyo. 


68. Ndipo amene tikumtalikitsira moyo wake, timam’bwezeranso pambuyo 
m’kalengedwe kake (ndi kukhala ngati mwana). Kodi bwanji saganizira 
mwanzeru? 


69. Ndipositidamphunzitse (Mtumiki {s.a.w })ndakatulo, ndipo nkosayenera 
kwa iye (kukhala mlakatuli). Qur’an sichina, koma ndichikumbutso ndi 
buku lomwe likulongosola chilichonse. 


70. Kuti liwachenjeze amene ali moyo, ndi kuti litsimikizike liwu (la 
chilango) pa osakhulupirira. 


71. Kodi saona kuti Ife tawalengera nyama, m’zimene manja Athu akonza, 
zomwe iwo akuti nzawo. 


72. Ndi kuti tazichita kukhala zowatumikira? Zina mwa izo amazikwerapo; 
ndipo zina mwa izo amazidya. 


73. Ndipo m’menemo (m’nyama) muli zowathandiza (zambiri) ndiponso 
zakumwa. Nanga bwanji sathokoza? 


74. Ndipo adzipangira milungu (yabodza) kusiya Allah kuti athandizidwe 
nayo. 

75. (Koma) siingathe kuwathandiza; ndipo iwo (kwa milunguyo) ndi 
asilikali amene akonzedwa kulondera (mafanowo ndi kuwatumikira). 


76. Mawu awo (onyoza Allah ndi okutsutsa iwe) asakudandaulitse. Ndithu 
Ife tikudziwa zimene akubisa ndi zimene akuzionetsera poyera. 


77. Kodi munthu sazindikira kuti Ife tidamulenga ndi dontho la umuna? 
Koma iye wakhala wotsutsa woonekera. 


78. Ndipo akutiponyera fanizo (lotsutsa kukhoza Kwathu kuukitsa akufa) 

ndi kuiwala chilengedwe chake (chochokera kumadzi opanda pake). 
Akunena: “Ndani angaukitse mafupa pomwe ali ofambwa?” 


79. Nena: “Adzawaukitsa Yemwe adawalenga panthawi yoyamba. Ndipo 
Iye Ngodziwa kalengedwe ka mtundu uliwonse. 


80. Yemwe adakupangirani moto kuchokera mu mtengo wauwisi; kenako 
inu mumakoleza moto m’menemo. 


81. Kodi Yemwe adalenga thambo ndi nthaka (mukuganiza kuti) siwokhoza 
kuwalenga (iwo kachiwiri) monga momwe alili? Inde! Iye ndi Mlengi 
Wamkulu, Wodziwa kwambiri! 


82. Ndithu machitidwe Ake akafuna kuti chinthu chichitike, amangonena 
kwa icho: “Chitika!” Ndipo chimachitika (nthawi yomweyo). 


83. Kotero alemekezeke Yemwe m”manja Mwake muli ulamuliro pa chinthu 
chilichonse; ndipo kwa Iye (ndiko) mudzabweerera nonse. 


SXG 

Sa Sûrat 37. As-Saffat Bs 


Sura iyi yayamba ndi kulumbilira zina mwa zolengedwa za Allah 
zomwe zimakhala m’mizere ndi zomwe zimakalipa ndi kulakatula kuti 
Allah ndi mmodzi. Ndipo Iye ndi Mbuye wa thambo ndi nthaka ndi 
zomwe zili pakati pake Mbuye wa kuvuma konse ndi kuzambwe, Yemwe 
adakongoletsa thambo lapafupi ndi dziko lapansi ndi nyenyezi. Ndipo 
adalichita thambolo kukhala lotetezedwa kwa otuluka m'chilamulo cha 
Allah. 











Surayi, pambuyo ponenetsa za umodzi wa Allah, yanenetsanso 
za kuuka ku imfa. Ndipo yaopseza okaika za kuukako ponena kuti 
adzangodzidzimuka akupenya. 


Yalongosolanso zisonyezo zomwe zikusonyeza kutheka kwake kwa 
kuchitika zimenezo. Ndipo iwo akadzaliona tsiku limenelo adzanena: 
“Ha! Ili nditsiku la Malipiro.” Ndipo kudzanenedwa kwa iwo: “Inde, ili 
nditsiku la chiweruziro lomwe mumalitsutsa.” 


Achinyengo adzasonkhanitsidwapamodzi ndi zimeneamazipembedza. 
Ndipo adzayamba kufunsana ndi kukangana pakati pawo, uku onse 
ali mkati mwa Jahena. Ndithu iwo adadzikweza posalabadira umodzi 
wa Allah. Ndipo amatcha aneneri awo kuti ngamisala, chikhalirecho 
adawadzera ndi choonadi. Koma okhulupirira adzakhala mu mtendere 
wochuluka wa Allah. Adzakhalanso akusuzumira ku Jahena kuti aone 
anthu oipa. Ndipo adzawaona ali m’katikati mwa Moto. 


Pamenepo iwo adzathokoza Allah chifukwa chowapatsa chisomo cha 
kutetezedwa ndi kupulumuka ku zimene amawaitanira, zosokera. 


Komanso Surayi ikusimba za malo a osalungama ndi malo a 
olungama. Ndipo yapitiriza kusimba nkhani ya aneneri a Allah ncholinga 
chotonthoza Mtumiki Muhammad (s.a.w) pa mavuto omwe amapezana 
nawo. Nkutinso zikhale maphunziro kwa anthu osakhulupirirawo. 

Ndipo Surayi yatsutsa zomwe opembedza mafano ankanena kuti ana 
achikazi nga Allah, pomwe achimuna ndiwo awo, kutinso angelo ndi 
akazi. Komanso kuti pakati pa Iye ndi ziwanda pali chibale. 


Allah apatukane ndi zimene akusimbazo! Anthu Ake ndiwo 
othangatidwa. Ndipo makamu Ake ankhondo ndiwo opambana. 


Ndipo Surayi yamaliza ndi kulemekeza Allah ndi kumpatula ku 
zomwe akumufanizira nazo. 





M'dzina la Allah Wachifundo chambiri, Wachisoni chosatha. 


1. Ndikulumbira (angelo) amene amandanda m’mizere yondondozana, 
(popembedza ndi kugonjera Mbuye wawo). 


2. Ndi omwe amaletsa zoipa. 
3. Ndi omwe amalalika ulaliki (wa Allah ndi kumtamanda mochulukira). 
4. Ndithu Mulungu wanu ndi mmodzi basi. 


5. Mbuye wathambo ndi nthaka, ndi zapakati pake; ndiponso Mbuye wa 
kuvuma konse. 


6. Ndithu tidalikongoletsa thambo lapafupi (ndi inu) ndi chokongoletsa cha 
nyenyezi (zowala). 
7. Ndi kuti lisungidwe ku satana aliyense wogalukira (lamulo la Allah). 


8. Kuti asamvere (zomwe zikunenedwa ndi) gulu lolemekezeka (la angelo). 
Ndipo akugendedwa (ndi kupirikitsidwa) mbali zonse. 


9. Kuthamangitsidwa mwamphamvu; ndipo chilango chonkerankera 
patsogolo chili pa iwo. 


10. Kupatula amene wazembetsa mawu (akumwamba), ndipo chikumtsatira 
iye chenje cha moto chowala kwambiri. 


11. Tawafunsa (otsutsa zouka ku imfa): “Kodi iwo ngovuta kuwalenga 
kuposa zimene tidalenga, (monga: thambo, nthaka, nyenyezi ndi zina 
zotere)?” Ndithu Ife tidawalenga kuchokera ku dongo lonyata. 

12. Koma iwe (Mneneri) ukudabwa (za kutsutsa kwawo kuuka ku imfa 
pomwe zisonyezo zilipo zambirimbiri), ndipo akukuchitira chipongwe 
(kudabwa kwako). 


13. Ndipo akalalikiridwa, salalikirika. 


14. Ndipo akachiona chisonyezo (chosonyeza kukhoza kwa Allah,) 
amachichitira chipongwe. 


15. Ndipo osakhulupirira amanena: “Palibe chilipo apa, koma ndi matsenga 
woonekera poyera.” 


16. “Kodi tikadzafa ndi kusanduka fumbi ndi mafupa, tidzatulutsidwanso 
(kuchokera m’manda tili amoyo)?” 


17. “Pamodzi ndi makolo athu akale?” 


18. Nena (iwe Mneneri): “Inde (mudzaukitsidwa inu pamodzi ndi makolo 
anu) uku inu muli onyozeka.” 


19. Ndithu (kuukako) ndimkuwe umodzi adzangodzidzimuka ali moyo, 
akuyang’ana. 


20. Ndipo adzanena (okanawo): “Kalanga ife! Kuonongeka nkwathu! Ili 
nditsiku lija lamalipiro!” 


21. (Adzawauza): “Ili nditsiku la chiweruziro lomwe mumalitsutsa lija.” 


22. (Kudzanenedwa kwa angelo): “Asonkhanitseni amene adali osalungama 
pamodzi ndi akazi awo (okana Allah) ndi milungu yawo imene 
amaipembedza,” 


23. “Kusiya Allah, ndipo asonyezeni njira ya ku Jahannam.” 


24. “Koma aimikeni pano chifukwa iwo afunsidwa (za chikhulupiliro 
chawo ndi zochita zawo):” 


25. “Kodi nchifukwa ninji inu (opembedza mafano) simukupulumutsana 
(monga mumanenera pa dziko lapansi kuti mudzapulumutsana)?” 


26. Koma iwo pa tsikulo adzagonjera ndi kudzipereka (ku lamulo la Allah). 
27. Ndipo adzatembenukirana ndi kuyamba kufunsana (ndi kudzudzulana). 

28. Ndipo (ofooka) adzanena (kwa odzikweza): “Inu mumatidzera kumbali 
komwe timakuganizira kuti nkwabwino (ndi kutichotsako kunka nafe ku 
njira yopotoka). 


29. (Odzikweza) adzayankha: “Koma simudali okhulupirira.” 


30. “Ndipo tidalibe nyonga zokuponderezerani inu, koma mudali anthu 
opyola malire (ndi kutuluka ku choonadi cha Allah).” 


31. “Choncho mawu a Mbuye wathu (onena za chilango) atsimikizika pa 
ife; ndithu ife tichilawa (chilango).” 


32. “Tidakusokeretsani; nafenso tidali osokera. (Choncho musatidzudzule).” 
33. Ndithu iwo akathandizana chilango tsiku limenelo (la chiweruziro). 


34. Ndithu (chilango chonga chimenecho) ndimomwe timawachitira 
olakwira (Allah). 


35. Ndithu iwo ankati akauzidwa kuti palibe wopembedzedwa mwa 
choonadi koma Allah ankadzitukumula. 


36. Ndipo ankanena: “Kodi ife tisiye kupembedza milungu yathu chifukwa 
cha zonena za mlakatuli, wopenga?” 


37. Iyayi koma adawadzera ndi choonadi (Mthenga wawo Muhammad 
yemwe siwamisala kapena wolakatula zopeka) ndipo adawatsimikizira 
za atumiki. 

38. Ndithu inu (osakhulupirira) mudzalawa chilango chowawa. 

39. Ndipo simudzalipidwa kupatula zokhazo zimene mumachita. 

40. Kupatula akapolo a Allah oyeretsedwa. 

41. Kwa iwo kuli zopatsidwa zodziwika (ndi Mbuye wawo Allah), 

42. Zipatso (zamtundu uliwonse); ndipo iwo adzalandira ulemu (waukulu), 

43. M’minda ya mtendere. 


44. Adzakhala pa makama (a mtengo wapatali) uku akuyang’anizana. 


45. Uku zikuwazungulira zikho zodzazidwa ndi zakumwa zochokera 
m'kasupe woyenda nthawi zonse. 

46. Woyera, wokoma kwa akumwa (zakumwazo). 


47. (M'zakumwazo) mulibe zopweteketsa mutu (kwa ozimwa) ndiponso 
iwo sadzaledzera nazo. 


48. Ndipo kwa iwo kudzakhala akazi oyang’ana iwo okha, ophanuka maso 
(okongola). 


49. Onga ngati dzira (la nthiwatiwa) losungidwa (m”mapiko). 
50. Ndipo adzayang’anizana ndi kuyamba kufunsana (pakati pawo.) 


51. Adzanena wonena mmodzi wa iwo: “Ine ndidali ndi mnzanga 
(wopembedza mafano amene amatsutsana nane za chipembedzo ndi 
zophunzitsa za Qur’an yolemekezeka).” 


52. Yemwe amandiuza: “Kodi iwe ndiwe mmodzi wa ovomereza?” 


53. “Zakuti tikadzafa ndi kusanduka fumbi ndi mafupa, (tidzaukanso) ndi 
kulandira malipiro (pa zochita zathu)?” 


54. (Wokhulupirira) adzanena (kwa anzake: “Inu anthu a kumtendere) kodi 
simungasuzumire (nane ku moto kuti timuone)?” 


55. Choncho adzayang’ana ndipo adzamuona ali mkatikati mwa moto. 


56. Adzanena: “Ndikulumbilira Allah! Udatsala pang’ono kuti undiononge 
(ndikadakuvomera paja pa dziko lapansi).” 


57. “Ndipo pakadapanda chisomo cha Mbuye wanga, ndikadakhala mmodzi 
mwa opezeka ku Moto.” 


58. “Kodi zili choncho kuti sitidzafanso (tizingosangalala m’Munda 
wamtendere).” 


59. “Kupatula imfa yathu yoyamba ija, ndi kutinso ife sitilangidwa?” 


60. Ndithu izi (zimene Allah waika m'Munda wamtendere) ndiko 
kupambana kwakukulu. 


61. (Pofuna kupeza) zonga zimenezi ogwira ntchito agwire. 


62. Kodi zimenezo ndilo phwando labwino kapena mtengo wa Zaggum 
(wowawa kwambiri womwe anthu a ku Moto azikadya)? 

63. Ndithu Ife taupanga (mtengo umenewu) kukhala mayeso ndi chilango 
cha anthu ochimwa (podzichitira okha chinyengo ndi kupembedza 
mafano.) 


64. Umenewu ndimtengo omwe umatuluka pakatikati pa Jahannam 
(adaulenga kuchokera ku Moto). 


65. Zipatso zake (nzoipa) ngati mitu ya asatana. 


66. Ndithu iwo akadya mtengowo ndi kudzaza mimba zawo ndi zipatso 
zake (pakuti sakapeza chakudya china kupatula zipatso za mtengowo). 


67. Kenako, ndithu kuwawa kwa mtengowo kosakanikirana ndi madzi 
owira kuzakhala pa iwo. 


68. Kenako ndithu kobwerera kwawo ndi ku Jahannam. 

69. Ndithu iwo adapeza makolo awo ali osokera. 

70. Ndipo iwonso adatsata mapazi awo mothamanga. 

71. Ndipo, ndithu akale ambiri adasokera patsogolo pawo. 

72. Ndipo, ndithu tidatuma achenjezi kwa iwo. 

73. Tapenya momwe adalili mapeto a omwe adachenjezedwa. 


74. Kupatula akapolo a Allah, oyeretsedwa (iwo ndiwo anthu a ku Munda 
wamtendere). 


75. Ndithu Nuh adatiitana, (ndipo tidamuyankha mayankho abwino), 
taonani kukhala bwino Ife Oyankha. 


76. Ndipo tidampulumutsa iye ndi anthu ake ku vuto lalikulu. 


77. Ndipo tidazichita zidzukulu zake kukhala zotsala (pa dziko, oipa 
ataonongeka). 


78. Ndipo tidamsiira mbiri yabwino kwa mibadwo yodza pambuyo pake. 
79. Mtendere ukhale pa Nuh pa zolengedwa zonse. 


80. Ndithu umu ndimomwe Ife tilipirira ochita zabwino. 


81. Ndithu iye ndi mmodzi mwa akapolo Athu okhulupirira. 

82. Kenako tidawamiza enawo. 
83. Ndipo ndithu m'gulu lake (la Nuh) muli Ibrahim. 


84. Kumbuka pamene adadza kwa Mbuye wake ndi mtima wabwino 
(wogonjera malamulo). 


85. Pomwe adanena kwa bambo wake ndi anthu ake: “Mukupembedza 
chiyani?” 


86. “Ha! Milungu yopeka kusiya Allah, ndi imene mukuifuna?” 

87. “Kodi maganizo anu ngotani pa Mbuye wa zolengedwa zonse?” 
88. Ndipo adayang’ana nyenyezi mozama. 

89. Ndipo adanena: “Ine ndine wodwala!” 

90. Choncho iwo adatembenuka ndi kumsiya. 


91. (Ibrahim) adapita mozemba ku mafano awo, ndipo adawauza 
(mwachipongwe:) “Bwanji simukudya (chakudya chomwe chaikidwa 
patsogolo panupo)?” 


92. “Bwanji simukuyankhula?” 


93. Atatero adawatembenukira ndi kuwamenya (mwamphamvu) ndi dzanja 
lamanja. 


94. (Pamene adamva eni mafanowo) adadza kwa iye akuthamanga. 
95. Anati: “Kodi mukupembedza (miyala) imene mwasema?” 

96. “Chikhalirecho Allah ndiye adakulengani ndi zimene mukuchita!” 
97. Iwo adati: “Mmangireni ng’anjo, ndipo mponyeni m”motowo.” 


98. Adafuna kumchita chiwembu (kuti amuphe ndi moto), koma tidawachita 
kukhala onyozeka. 


99. Ndipo (Ibrahim) adati: “Ndithu ine ndikupita kwa Mbuye wanga, Iye 
andiongolera.” 


100. “E Mbuye wanga! Ndipatseni mwana yemwe adzakhale (mmodzi) 
mwa olungama!” 

101. Ndipo tidamuuza nkhani yabwino ya mwana wofatsa, (mwanayo ndi 
Ismaila). 


102. Ndipo (adabadwa ndi kuyamba kukula.) Pamene adakwana nsinkhu 
woyenda pamodzi ndi tate wake pochitachita za m'dziko (Ibrahim 
adayesedwa mayeso kupyolera m'maloto omwe adalota). Adati: “E 
mwana wanga! Ine kutulo ndikuona maloto (owona ochokera kwa Allah 
omwe akundilamula) kuti ndikuzinge (monga nsembe yopereka kwa 
Allah). Nanga ukuti bwanji?” (Mwana wabwino) adanena: “Bambo 
wanga! Kwaniritsani chimene mukulamulidwa. Ngati Allah afuna, 
mundipeza ndili mmodzi mwa opirira.” 


103. Pamene adagonjera onse awiri (chofuna cha Allah), ndipo (Ibrahim) 
adam’ goneka chakumphumi (ndipo adatsimikiza kumupha). 


104. Ndipo tidamuitana: “E iwe Ibrahim!” 


105. “Ndithu wavomereza maloto! (Choncho usamuphe mwana wakoyo).” 
Umo ndi momwe timawalipirira ochita zabwino. 


106. Ndithu amenewa ndimayeso oonekera. 


107. Ndipo tidampulumutsa pompatsa nyama yayikulu (yoti apereke 
nsembe). 


108. Ndipo tidamsiira (mbiri yabwino) kwa anthu ena (amene adadza 
pambuyo pake). 


109. Mtendere ukhale pa Ibrahim! 
110. M’menemo ndi mornwe timawalipirira ochita zabwino. 
111. Ndithu iye adali mmodzi mwa akapolo Athu okhulupirira. 


112. Ndiponso tidamuuza nkhani yabwino (yoti akhala ndi mwana 
wotchedwa) Isihaga; mneneri; wam’gulu la olungama. 


113. Ndipo tidamdalitsa iye ndi (mwana wake) Isihaqa; ndipo m’mbumba 
ya awiriwa mudapezeka abwino ndi odzichitira zoipa owonekera. 


114. Ndipo ndithu tidawachitira zabwino Mûsa ndi Haruna, (powapatsa 
uneneri ndi madalitso ambiri). 

115. Ndipo tidawapulumutsa (awiriwa) ndi anthu awo ku vuto lalikulu. 


116. Ndipo tidawathangata (powagonjetsera adani awo), ndipo iwo adali 
opambana. 


117. Ndipo tidawapatsa (Mûsa ndi Haruna) buku losonyeza poyera 
(malamulo). 


118. Ndipo tidawaongolera ku njira yolunjika. 


119. Ndiponso tidawasiira (mbiri yabwino) kwa anthu ena (amene adadza 
pambuyo pawo). 


120. Mtendere ukhale pa Mûsa ndi Haruna! 
121. Ndithu umu ndi momwe Ife timawalipirira ochita zabwino. 


122. Ndithu awiriwa adali m’gulu la akapoio Athu okhulupirira. 





123. Ndipo ndithu Iliyasa ndi mmodzi wa atumiki. 


124. (Kumbuka) pamene adanena kwa anthu ake: “Bwanji simuopa 
(Allah)?” 


125. “Mukupembedza (fano lotchedwa) Ba'la ndi kusiya (kupembedza) 
Wabwino zedi mwa olenga onse.” 


126. “Allah, Mbuye wanu ndi Mbuye wa makolo anu akale?” 
127. Koma adamtsutsa; ndithu iwo adzaonekera (ku Moto). 
128. Kupatula akapolo a Allah amene ayeretsedwa (ndi Allah). 


129. Ndipo tidamsiira (mbiri yabwino) kwa anthu ena (amene adadza 
pambuyo pake). 


130. Mtendere ukhale pa Iliyasiin! 

131. Ndithu umo ndi mmene Ife timawalipirira ochita zabwino. 
132. Ndithu iye ndimmodzi mwa akapolo Athu okhulupirira. 
133. Ndithu Luti ndi mmodzi wa atumiki. 


134. (Kumbuka) pamene tidampulumutsa iye ndi anthu ake onse. 

135. Kupatula nkhalamba yachikazi; idali mwa otsalira. 
136. Kenako tidawaononga enawo (omwe adali oipa). 


137. Ndithu inu (a mumzinda wa Makka) mumadutsa pa malo pawopo 
m’mawa, 


138. Ndi usiku. Kodi bwanji simuzindikira? 

139. Ndithu Yunusu ndi mmodzi wa atumiki. 

140. (Kumbuka) pamene adathawira m’chombo chodzazidwa (ndi katundu). 
141. Choncho adachita mayere, ndipo adali m’ gulu la omgwera (mayerewo). 
142. Choncho nsomba idammeza uku ali wodzudzulidwa. 


143. Kukadapanda kuti iye adali m’modzi mwa otamanda ndi kulemekeza 
Allah). 


144. Akadakhala m’mimba mwake mpaka tsiku loukitsidwa (zolengedwa 
ku imfa). 


145. Koma tidamponya pa gombe uku ali wodwala. 
146. Ndipo tidammeretsera mmera wa mtundu wa nkhaka. 


147. Ndipo (atachira) tidamtuma ku anthu okwana zikwi zana limodzi 
(100,000) kapena kupambana apa. 


148. Ndipo adakhulupirira (ndi kuvomereza ulaliki wake); choncho 
tidawapatsa chisangalalo kufikira nthawi (ya imfa yawo). 


149. Choncho afunse: “Kodi Mbuye wako ndiye woyenera ana aakazi, ndipo 
iwo aamuna? (Pomwe iwo akabereka mwana wamkazi amanyansidwa 
naye)!” 


150. Kapena kuti tidalenga angelo kukhala akazi, iwo akuona? 
151. Chenjera ndi bodza lawolo, ndithu iwo akunena: 

152. “Allah wabereka.” Ndithu iwo ndi abodza. 

153. Kodi Iye adasankha ana aakazi kusiya aamuna? 

154. Kodi nchiyani chakupezani (kuti muweruze mopanda chilungamo); 
nanga mukuweruza bwanji (zimenezi)? 


155. Kodi bwanji simukumbukira, (mwaiwala zisonyezo Zake zodabwitsa 
ndi kupatukana kwake ndi zimenezo)? 


156. Kapena inu muli ndi umboni woonekera (wochokera kumwamba)? 


157. Tabweretsani buku lanulo (momwe mwalembedwa zimenezi) ngati 
mukunena zoona. 


158. Ndipo adapeka chibale pakati pa Iye (Allah) ndi ziwanda; (pomwe 
ziwanda nzobisika kwa iwo). Ndithu ziwanda zimadziwa kuti iwo 
osakhulupirira akaonekera (kwa Allah kuti aweruzidwe)! 


159. Walemekezeka Allah! Ndi kupatukana ndi zimene akumnamizira! 


160. Koma akapolo a Allah oyeretsedwa (ali kutali ndi zimene akusimba 
osakhulupirirazi). 


161. Ndithu inu (osakhulupirira) ndi zimene mukuzipembedza (kusiya 
Allah), 


162. Ndi zimenezo simungamsokeretse aliyense. 
163. Kupatula yemwe (Allah adadziwa kuti) ngolowa ku Jahannam. 
164. Ndipo (angelo adanena): “Aliyense mwa ife ali ndi malo ake odziwika.” 


165. “Ndipo ndithu (ena mwa) ife ngondanda m’mizere (ya mapemphero 
nthawi zonse).” 


166. “Ndipo (ena mwa) ife ngolemekeza (Allah nthawi zonse ndi 
kumtamanda ndi kumpatula ku zinthu zosayenerana ndi ulemelero 
wake).” 


167. Ndipo (osakhulupirira) ankati: 
168. “Tikadakhala ndi buku monga lomwe anthu akale adali nalo.” 
169. “Tikadakhala akapolo a Allah, oyeretsedwa.” 


170. Koma (pamene lidawadzera bukulo), adalikana; choncho posachedwa 
adziwa (zotsatira zake). 

171. Ndipo ndithu liwu lathu lidatsogola kwa akapolo athu otumidwa. 
172. (Kuti) ndithu iwo ngopulumutsidwa. 

173. Ndipo ndithu asilikali Athu ndi opambana. 

174. Choncho, asiye kwa kanthawi kochepa. 





175. Ndipo ingowayang’ana basi; posachedwapa aona! 
176. Kodi chilango chathu akuchifulumizitsa? 


177. Choncho chikadzatsika pabwalo lawo, udzakhala mmawa woipa kwa 
ochenjezedwa! 


178. Ndipo asiye kwa kanthawi kochepa. 
179. Ndipo ingowayang’ana basi; posachedwapa aona. 


180. Mbuye wako, Mwini ulemelero, wapatukana ndi zimene akumnamizira 
(osakhulupirira). 


181. Ndipo mtendere ukhale pa atumiki onse. 
182. Ndipo kuyamikidwa konse nkwa Allah, Mbuye wa zolengedwa zonse. 








Surat 38. Sad Juzu 23 








Sa Sûrat 38. Sâd B 


Surayi ikupereka chithunzi kwa ife cha makani a anthu opembedza 
mafano pakutsutsa ulaliki wa Mtumiki (s.a.w), ndi dumbo pokwiya 
ndi madalitso amene Allah adampatsa pomuninkha uneneri ndi 
kumvumbulutsira Qur’an. Ndipo yawayankha pamaganizo awo achabe. 











Ndipo yafotokoza kuti chimene chawachititsa iwo kulimbana ndi 
uthenga wa Mtumiki (s.a.w), ndikudzitukumula basi ndi kukonda makani. 
Ndipo yafotokozanso kuti chikadawatsikira chilango cha Allah sibwenzi 
akumunenera Mtumiki wa Allah zomwe akunenazo. 


Allah waperekanso mafanizo a anthu akale omkana ndi kuonongeka 
kwawo kuti mafanizo amenewa akhale machenjezo kwa iwo, ndi kuti 
asiye makani. Ndipo chinanso ndi kumulimbikitsa Mtumiki Muhammad 
(s.a.w) kupirira ngakhale akumane ndi zovuta zotani kuchokera kwa anthu 
opembedza mafano. Ndi kutinso azithokoza Allah pa mtendere umene 
wampatsa, monga momwe amachitira anzake, aneneri ndi atumiki. 


Komanso Surayi yatchula zimene Allah wakonzera anthu oopa Iye, 
omwe ndimabwelero abwino. Ndi zimene wawakonzera anthu opyola 
malire, omwe ndimabwelero oipa. 


Kenako yawakumbutsa zimene zidachitika pakati pa tate wawo 
Adam, ndi Iblis, kuti adziwe kuti kudzikweza posiya kutsatira choona, 
ndi machitidwe ausatana. Ndi kuti adziwenso kuti kudzikweza nkomwe 
kudampirikitsitsa Iblis kuchokera kuchifundo cha Allah. 


Ndipo Surayi yathera pofotokoza ntchito ya Mtumiki yomwe 
ndikufikitsa uthenga kwa anthu, ndi kuti iye sapempha malipiro pa 
ntchitoyi kuchokera kwa anthu. Ndiponso kuti ntchitoyi sadampatse 
anthu koma Allah ndiye adamtuma. Ndipo Qur’an ndichikumbutso kwa 
zolengedwa zonse. Ndipo adzadziwa kunena zoona kwa aneneri a Allah 
patapita nthawi. 


PA 

M'dzina la Allah Wachifundo chambiri, Wachisoni chosatha. 


. Sad, ndikulumbira Qur’an (iyi) ya ulaliki (wothandiza). 
. Koma amene sadakhulupirire ali mkudzitukumula ndi makani. 
3. 


Kodi ndimibadwo ingati taiwononga patsogolo pawo? Adakuwa kuitana 
(panthawi imeneyo), koma nthawi yopulumuka idali itatha. 


. Ndipo anadabwa atawadzera mchenjezi wochokera mwa iwo. Ndipo 


osakhulupirira adati: “Uyu ndiwamatsenga; ngwabodzalamkunkhuniza!” 


. Ha! Waichita milungu yambirimbiri ija kuti ikhale Mulungu Mmodzi 


Yekha? Ndithu ichi nchinthu chodabwitsa.” 


. Ndipo adanyamuka akuluakulu a mwa iwo nati: “Nyamukani 


muzikapitiriza kupembedza milungu yanu. Ndithu chinthu ichi 
(nchoipa); chikulinga ife (kuti tisiyane ndi milungu yathu).” 


“Sitidamve zimenezi (zakuti Mulungu Ndimmodzi ngakhale) 
m’chipembedzo chakale (Chikhrisitu). Ichi sikanthu, koma ndibodza 
lopeka.” 


. “Kodi uthengawo (wakuti Mulungu Ndimmodzi) wavumbulutsidwa 


kwa iye pakati pathu?” Koma iwo akukaika ndi ulaliki Wanga. Koma 
sadalawebe chilango Changa. 


9. Kodi iwo ali nazo nkhokwe za chifundo cha Mbuye wako, Wamphamvu 


zoposa, Wopatsa mochuluka? 


10. Kapena ufumu wa kumwamba ndi pansi ndi zapakati pake, ngwawo. 


Ngati zili choncho atakwera makwelero (kuti akafike pamalo poti 
akalamulire zimene akufuna, ngati angathe kutero). 


11. Awa (Aguraish kuonjezera pa kudzitama kwawo), nkagulu kochepa 


ndi kofooka. Kagonjetsedwa monga makamu ankhondo (omwe 
adagonjetsedwa kale omwe amatsutsana ndi aneneri akale). 


12. Patsogolo pawo, anthu a Nuh, Adi ndi Farawo, mwini nyumba zitalizitali 


(Pyramid), adatsutsa (aneneri awo). 

13. Ndi Asamudu, ndi anthu a Luti ndi (anthu a Shuaib) eni mitengo yambiri 
yothothana, amenewo ndiwo makamu. 


14. Onsewa adatsutsa atumiki; basi chilango Changa chidatsimikizika (pa 
iwo). 


15. Ndipo awa (Aguraish), sayembekeza china koma mkuwe umodzi 
wosabwereza. (Ndipo ukadzachitika, onse adzafa). 


16. Ndipo akunena (mwachipongwe): “E Mbuye wathu! Tipatsirenitu gawo 
la chilango chathu lisanafike tsiku lachiwerengero.” 


17. Pirira (iwe Mtumiki) ku zimene akunena (kwa iwe), ndipo kumbuka 
kapolo wathu Daud, wamphamvu (pa chipembedzo ndi za m'dziko 
lapansi). Ndithu iye ngotembenukira kwa Allah kwambiri. 


18. Ndithu Ife tidawagonjetsa mapiri kuti pamodzi ndi iye alemekeze 
(Allah) mmawa ndi madzulo. 


19. Ndi mbalame zomwe zidasonkhanitsidwa zonse zimamvera iye. 


20. Ndipo tidaulimbikitsa ufumu wake ndi kumpatsa uneneri ndi kuyankhula 
kwa luntha (kosiyanitsira choona ndi chonama). 


21. Kodi yakufika nkhani ya okangana pamene adakwera chipupa mpaka 
kuchipinda (cha Daud chochitira mapemphero)? 


22. Pamene adamulowera Daud, adachita nawo mantha adati: “Usaope; 
(ife) ndife okangana awiri, mmodzi wathu wamchenjelera wina. Weruza 
pakati pathu mwachilungamo, usakondere, ndipo tisonyeze njira 
yoongoka.” 


23. “Ndithu uyu m'bale wanga ali ndi nkhosa makumi asanu ndi anayi 
mphambu zisanu ndi zinayi (99), pomwe ine ndili ndi imodzi.” 
Ndipo akuti: “Ndipatse nkhosa imodziyo kuti ndizikusungira.” Ndipo 
wandiposa pakuyankhula. 


24. (Daud) adati: “Zoona, wakuchitira zosalungama pokupempha nkhosa 
yako imodzi kuti aiphatikize ndi nkhosa zake. Ndithu ambiri mwa 
ophatikizana nawo zinthu, ena amachenjelera ena kupatula amene 

akhulupirira ndi kumachita zabwino; ndipo iwo ngochepa.” Basi 
pamenepo Daud adaona kuti tamuyesa mayeso (ndipo sadapambane). 
Choncho adapempha chikhululuko kwa Mbuye wake; adagwa ndi 
kulambira ndi kubwerera kwa Mbuye wake. 


25. Choncho tidamkhululukira iye zimenezo; ndithu iye ali nawo ulemelero 
kwa Ife ndi mabwelero abwino. 


26. “E iwe Daud! Ndithu ife takuchita iwe kukhala woyang’anira pa dziko; 
choncho weruza pakati pa anthuwa mwachilungamo; ndipo usatsatire 
zilakolako kuopa kuti zingakusokeretse ku njira ya Allah.” Ndithu 
amene akusokera ku njira ya Allah (potsatira zilakolako zawo), chilango 
chaukali chili pa iwo chifukwa cha kuiwala kwawo tsiku la chiwerengero. 


27. Ndipo sitidalenge thambo ndi nthaka ndi zapakati pake popanda 
cholinga. Zoterezo ndi maganizo a amene sadakhulupirire. Choncho 
kuonongeka kwakukulu ku Moto kuli kwa iwo amene sadakhulupirire. 


28. Kodi tingawachite amene akhulupirira (Allah) ndi kuchita zabwino 
kukhala monga oononga pa dziko? Kapena tiwachite oopa (Allah) 
monga oipa? 


29. (Ili), ndibuku lochuluka madalitso lomwe talivumbulutsa kwa iwe kuti 
(anthu) azame kwambiri pomvetsetsa ndime zake; ndi kuti apeze nalo 
phunziro eni nzeru. 


30. Ndipo Daud tidampatsa (dalitso lobereka) Sulaiman, amene adali 
munthu wabwino. Ndithu iye adali wochulukitsa kutembenukira kwa 
Allah (ndi kudzichepetsa m’chikhalidwe chake chonse). 


31. (Kumbuka) pamene adasonyezedwa kwa iye nthawi yamadzulo akavalo 
ofatsa akaima; othamanga kwambiri, akayenda. 


32. Ndipo adati: “Ndikukonda zinthu zabwino chifukwa chokumbukira 
Mbuye wanga,” kufikira pomwe (akavalowo) adabisika kuseri kwa 
chotsekereza (poikidwa m”makola mwawo pomwe iye amafunitsitsa 
kumawaonabe). 


33. (Ndipo adati): “Abwezeni kwa ine.” Kenako adayamba kuwasisita 

m’miyendo ndi m’makosi (mwawo). 


34. Ndithu Sulaiman tidamuyesa (mayeso); ndipo tidaika thupi pa mpando 
wake wachifumu; kenako adabwerera kwa Allah. 


35. Adati: “E Mbuye wanga! Ndikhululukireni ndipo ndipatseni ufumu 
(umene) sangaupeze aliyense pambuyo panga; ndithu inu ndiwopatsa 
mochulukitsa.” 


36. Kenako tidaichita mphepo yoomba moleza kuti imgonjere, yomwe 
imayenda mwachifuniro chake (Sulaiman), paliponse pomwe wafuna. 


37. Ndiponso (tidamgonjetsera) asatana; ena mwa iwo omanga 
zomangamanga ndi obira m’nyanja zakuya. 


38. Ndi ena (mwa asatana) onjatidwa mmagoli ndi unyolo, (kuti asiye 
kusokoneza ena). 


39. (Ndipo adauzidwa iye): “Izi (zomwc takudalitsa nazo) ndi zopatsa 
Zathu; choncho mpatse kapena mmane (amene wamfuna). Popanda 
kuwerengeredwa.” 


40. Ndithu (Sulaiman) ali nawo ulemelero waukulu woyandikira kwa Ife, 
ndi mabwelero abwino. 


41. Kumbuka, (iwe Mtumiki (s.a.w?!) kapolo Wathu Ayubu, pamene adaitana 
Mbuye wake: “Ine wandikhudza satana ndi masautso ndi zowawa!” 


42. (Tidamuyankha kuitana kwake, ndipo tidamuuza): “Menyetsa 
miyendo yako (panthaka; patuluka madzi) ozizira osamba ndi kumwa 
(zikuchokera zomwe uli nazo).” 


43. Ndipo tidamubwezera anthu ake, ndi kumpatsanso ena onga iwo 
(m'kuchuluka kwawo) powaphatikiza ndi omwe adali nawo; (tidachita 
zimenezi) chifukwa cha chifundo chochokera kwa Ife ndi kuti chikhale 
chikumbutso kwa eni nzeru. 


44. “Ndipo gwira m’dzanja lako mtolo wa zikoti; menya ndi mtolowo ndipo 
usaswe lonjezo.” Ndithu Ife tidampeza ali wopirira. Taonani kukhala 

bwino kapolo! Ndithu iye ngotembenukira kwambiri kwa Allah.!" 


45. Kumbukira, (iwe Mtumiki {s.a.w}) akapolo athu Ibrahim, Ishâq ndi 
Ya’qub, eni mphamvu (pa ntchito yachipembedzo) ndi kuyang’ana 
kozindikira. 


46. Ndithu Ife tidawasankha powapatsa chikhalidwe chabwino (chomwe) 
ndi kukumbukira Nyumba yomaliza (nthawi zonse). 


47. Ndithu kwa Ife iwo adali mwa anthu abwino omwe adasankhidwa. 


48. Ndipo kumbuka Ismail, Alyasa’ (Eliya), ndi Thulkifl (Yesaya); ndipo 
onsewo adali mwa anthu abwino. 


49. Ichi ndichikumbutso (kwa iwe ndi anthu ako). Ndipo ndithu oopa Allah 
ali ndi mabwelero abwino. 


50. (Awakonzera iwo) minda yamuyaya yotsekulidwa makomo ake kwa 
iwo. 


51. (Azidzakhala m’menemo) uku atatsamira (makama amtengo wapatali, 
ndipo adzakhala akusangalala) akuitanitsa mmenemo zipatso ndi 
zakumwa zambiri. 


52. Ndipo (ku Munda wamtenderewo) adzakhala ndi akazi oyang’ana 
amuna awo okha basi, ofanana misinkhu. 


53. Izi ndi zomwe mukulonjezedwa pa tsiku la chiweruziro. 
54. Ndithu izi ndizopatsa Zathu zosatha. 


55. Awa ndimalipiro (a oopa Allah)! Koma opyola malire (ndi kunyoza 
aneneri awo), ali ndi mabwelero oipa. 


[1] Ayubu adalumbira kuti adzamenya mkazi wake ndi zikoti zingapo pamene adamupsera 
mtima chifukwa cha kuchedwa kufika kwa iye pomwe adakasaka mkaziyo chakudya 
panthawi yomwe ayubu amadwala. Ndipo Allah adamasula kulumbira kwake 
kuti atenge mtolo wa zikoti zomwe m'kati mwake mudali chiwerengero chomwe 
adalumbilira kuti adzammenya nacho, ndipo ammenye ndi mtolowo kuti akwaniritse 
kulumbira kwakeko. Allah adamchitira Ayubu chifundo chimenechi chifukwa chakuti 
adapilira pa masautso ake, komanso adamchitira chifundo mkaziyo chifukwa anali 
mkazi wochita zabwino. 

56. (Omwe ndi) Jahannam adzailowa (ndi kupseleramo). Taonani kuipa 
kwa malo wokakhazikikamo! 


57. Awa ndimadzi wotentha kwambiri, ndi mafinya (a anthu a ku Moto). 
Choncho awalaweko! 


58. Ndi zilango zina zambiri zonga zimenezi zamitundumitundu. 


59. (Kudzanenedwa kwa opyola malire, omwe ndiatsogoleri a opembedza 
mafano): “Gulu ili lalikulu, lilowa nanu ku Moto; (omwe adali 
okutsatirani. Ndipo atsogoleri adzati): Siolandiridwa (mwamtendere). 
Ndithu iwo ngolowa ku Moto.” 


60. (Otsatira adzanena): “Ndithu tembeleroli likuyenera inu, (limene 
mukutitembelera ife) chifukwa inu ndiamene mudadzetsa chilangochi 
potinyenga ife (ndi kutiitanira kunjira yopotoka), taonani kuipa malo 
okhazikikamo (Jahannam)!” 


61. (Otsatira) adzanena: “E Mbuye wathu! Muonjezereni chilango ku Moto 
pamwamba pa chilango amene watidzetsera chilangochi.” 


62. Ndipo (anthu a ku Moto) adzanena: “Kodi nchifukwa ninji sitikuwaona 
anthu aja omwe timawawerengera kuti ngoipa (pa dziko lapansi)? 


63. Kodi tidawachitira chipongwe (pa dziko lapansi koma taonani sadalowe 
nafe ku Moto). Kapena kuti maso athu sakuwaona?” 


64. Ndithu zimenezo, zokangana anthu a ku Moto nzoona. 


65. Nena (kwa iwo): “Ndithu ine ndine mchenjezi (wochenjeza za chilango 
cha Allah). Palibe wopembedzedwa mwachoonadi, koma Allah Mmodzi 
Yekha Wopambana. 


66. Mbuye wathambo ndi nthaka, ndi zapakati pake; wamphamvu 
zoposa; Wokhululuka machimo kwambiri (kwa yemwe walapa ndi 
kumkhulupirira).” 


67. Nena (kwa iwo iwe Mtumiki (s.a.w?! ): “Ichi (chimene ndakuchenjezani 
nachochi) ndinkhani yaikulu.” 


68. “Inu, za chimenechi, mukunyozera!” 

69. “Sindimadziwa chilichonse za akuluakulu a pamwamba (angelo) 
pamene amakangana (za kulengedwa kwa Adam).” 


70. Palibe china chimene chavumbulutsidwa kwa ine, koma (kuti ndikuuzeni 
mawu awa oti): “Ine ndine mchenjezi (wanu) woonekera.” 


71. (Akumbutse) pamene Mbuye wako adanena kwa angelo: “Ine ndilenga 
munthu kuchokera ku dothi, (yemwe ndi Adam).” 


72. “Ndikammaliza ndi kumuuzira mzimu wochokera kwa Ine, igwani 
pansi momulemekeza.” 


73. Choncho angelo onse anagwa pansi momulemekeza. 
74. Kupatula Iblis; adadzikweza, ndipo adali mmodzi mwa okana. 


75. (Allah) adati: “E iwe Iblis! Nchiyani chakuletsa kugwa pansi ndi 
kuchilemekeza chimene ndachilenga ndi manja Anga (popanda kutuma 
wina)? Kodi wadzikweza kapena uli mmodzi wa odziika pamwamba?” 


76. (Iblis) adanena: “Ine ndine wabwino kuposa iye (Adam); chifukwa ine 
mudandilenga kuchokera ku Moto, ndipo iye mudamulenga kuchokera 
kudongo.” 


77. (Allah) adanena (kwa Iblis): “Tuluka m’menemo (m'gulu la angelo 
apamwamba); ndithu iwe ngopirikitsidwa (ku chifundo cha Allah).” 


78. “Ndipo ndithu matembelero Anga akhala pa iwe kufikira tsiku 
lamalipiro.” 


79. (Iblis) adati: “E Mbuye wanga! Ndipatseni nthawi kufikira tsiku louka 
ku imfa.” 


80. (Allah) adati: “Ndithu iwe ndiwe mmodzi wa wopatsidwa nthawi.” 
81. “Kufikira tsiku la nthawi yodziwika (imene yaikidwa).” 


82. (Iblis) adati: “Choncho kupyolera mu ulemelero Wanu ndikulumbira 
kuti ndiwasokoneza onse.” 


83. “Kupatula akapolo Anu omwe ali osankhidwa (oyeretsedwa) mwa iwo. 
(Pa iwo ndilibe nyonga zilizonse).” 

84. (Allah) adati: “Ndikulumbira mwachoonadi ndipo ndikunena choona.” 


85. “Ndithudi, ndidzazadzitsa Jahannam ndi ochokera ku mtundu wako ndi 
omwe adzakutsate mwa iwo (ana a Adam) onse.” 


86. Nena (iwe Mtumiki{s.a.w}, kwa anthu ako): “Sindikukupemphani 
malipiro pa zimenezi ndiponso ine simmodzi wa odzikakamiza (pa 
zinthu zosandiyenera). 


87. (Quran) sichina koma ndichikumbutso ndi chiphunzitso kwa 
zolengedwa zonse. 


88. Ndipo posachedwa mudziwa, (inu otsutsa, kuona kwa) nkhani zake.” 








Surat 39. Az-Zumar 








gi Surat 39. Az-Zumar BS 


Surayi idavumbulutsidwa ku Makka. Koma kukunenedwa kuti ma Ayah 
atatu nga ku Madina. Ndipo ma ayawo ndi awa: 52, 53 ndi 54. 











Surayi yayamba ndi kunenetsa za ulemelero wa Qur'an. Ndipo 
kenako yaitanira ku zopembedza Mulungu Mmodzi ndi kuwatsutsa 
omwe akunena kuti Allah ali ndi mwana. 


Kenako yakamba za kukhoza kwa Allah mkalengedwe ka kumwamba 
ndi pansi, ndi mkalengedwe ka anthu. Ndi kunenetsa kuti anthu ngati 
amkana, Iye Ngodzikwaniritsa ndipo palibe chimene akusaukira kwa 
iwo. Ndipo ngati amthokoza, akuyanja kuthokoza kwawo. Koma sayanja 
kum’kana. 


Yakambanso za chikhalidwe cha munthu mmalo awiri, ponena kuti 
iye mavuto akamkhudza, amampempha Mbuye wake ndi kutembenukira 
kwa Iye modzichepetsa. Koma akampatsa mtendere amaiwala zomwe 
adali kupempha kale ndi zomwe zidampeza. 


Ndipo yawakumbutsa chisomo cha Allah chomwe chili pa iwo 
powatsitsira madzi kuchokera kumwamba omwe akutulutsa chakudya 
chawo ndi chakudya cha ziweto zawo. Pa zimenezi pali phunziro ndi 
chikumbutso kwa eni nzeru. 


Kenako Surayi ikubwerezanso pofotokoza za Quran za kulowelera 
m’mitima ya omwe akuopa Allah, ndikuti Allah wapereka mafanizo 
osiyanasiyana mmenemo kuti anthu alingalire za Allah. Ndipo kenako 
yafanizanso pakati pa munthu wopembedza mafano ndi yemwe 
akupembedza Mulungu Mmodzi, ndikunena kuti iwo sali ofanana. Ndipo 
yanenanso kuti imfa ndiwo malekezero a onse. 


Yafotokozanso za mabwelero a omwe akutsutsa Allah ndi kutsutsa 
choona. Ndi mabwelero a olungama mzolankhula zawo, amene 
akuvomereza zomwe Allah wavumbulutsa kwa iwo. Ndipo yatinso kuti 
mukawafunsa awa opembedza mafano kuti: “Ndani adalenga thambo ndi 
nthaka?” Ayankha kuti: “Ndi Allah.” 

Koma iwo kuonjezera pa zimenezo, akupembedza zina kusiya Allah; 
zimene sizingawateteze ku chilango cha Allah ngati Allah atafuna 
kuwalanga. Ndipo sizingaletse chifundo cha Allah pa iwo ngati Iye 
atawachitira chifundo. 


Surayi ikunenetsa kuti bukuli lavumbulutsidwa mwa choona. Ndipo 
yemwe aongoke nalo, ubwino wake uli pa iye mwini. Ndipo amene 
akhote, uchimo wake uli pa iye mwini. Ndipo udindo wa Mtumiki ndi 
kufikitsa uthenga basi, osati kukakamiza anthu. 


Surayi yabwerezanso kukumbutsa zouka ku imfa ndi za opembedza 
mafano amene adadzipangira milungu yabodza imene siingawateteze 
chilichonse. 


Pamene yafotokoza mwatsatanetsatane za zoipa za onyoza opyola 
malire, zomwe akonzedwera pa tsiku lachimaliziro, monga chilango 
chowawa, yafotokozanso za chifundo chochuluka cha Allah kuti asataye 
mtima, ponena kuti: “E inu anthu Anga, amene mwapyola malire 
podzichitira nokha zoipa! Musataye mtima ndi chifundo cha Allah. 
Ndithu Allah amakhululuka machimo onse; Iye Ngokhululuka kwabasi, 
Wachifundo chambiri.” Ndipo yawaitana kuti atembenukire kwa Iye, 
chilango chisanawadzere mowadzidzimutsa. 


Ndipo tsiku la Qiyâma udzaona nkhope zawo, amene adatsutsa Allah, 
zili zodandaula. Koma amene adaopa Allah, zoipa sizidzawakhudza. 


Surayi yatsiriza ndi kukamba za tsiku la chitsiriziro. Kuyamba kwake, 
nkuimbidwa lipenga lomwe lidzakomola onse a kumwamba ndi pansi, 
kupatula amene Allah wafuna, kufikira pomwe aliyense adzalandira 
chomwe ayenerana nacho. Anthu a ku Moto, kunka ku Moto; a ku Munda 
wamtendere, kunka ku mtendere. Ndipo anthu a ku Munda wamtendere 
adzanena ali m’Mundamo: “Kuyamikidwa konse nkwa Allah, Yemwe 
watitsimikizira lonjezo Lake; waweruza pakati pa onse mwa choona.” 
Ndipo kudzanenedwanso: “Kuyamikidwa konse nkwa Allah, Mbuye wa 
zolengedwa.” 





es 

M'dzina la Allah Wachifundo chambiri, Wachisoni chosatha. 


1. Kuvumbulutsidwa kwa Buku ili kwachokera kwa Allah, Mwini mphamvu 
zoposa; Mwini nzeru zakuya. 


. Ndithu Ife takuvumbulutsira iwe buku ili mwamtheradi; choncho 
mpembedze Allah momyeretsera mapemphero Iye yekha. 


Dziwani kuti Allah Ngolandira mapemphero oyera, (opanda 
kuphatikizidwa ndi zina). Koma amene adzipangira athandizi kusiya 
Allah, (akumanena kuti): “Ife sitikuwapembedza awa, koma tikutero 
ndi cholinga choti atifikitse pafupi ndi Allah.” Ndithu Allah, adzaweruza 
pakati pawo (pakati pa okhulupirira Allah, ndi okana) pa zimene 
akusiyana. Ndithu Allah saongola amene ali wabodza; wokanira zedi 
(Allah). 


. Allah akadafuna kupeza mwana, akadasankha yemwe akum’funa 
mzomwe adalenga. Wapatukana ndi zimenezo! Iye ndi Allah Mmodzi; 
Wogonjetsa; (Wochita zimene wafuna). 


5. Adalenga thambo ndi nthaka mwamtheradi. Amakulunga usiku mu usana; 
ndipo amakulunga usana mu usiku. Ndipo dzuwa ndi mwezi wazichita 
kuti zitumikire monga momwe afunira. Zonsezi zikuyenda kufikira pa 
nthawi yake imene yaikidwa. Dziwani kuti Iye (Allah) Ngwamphamvu 
zoposa; Ngokhululuka kwambiri. 


6. Adakulengani kuchokera mu mzimu umodzi (womwe ndi Adam; tate 
wa anthu). Ndipo kenako adalenga kuchokera mu mzimu umenewo 
mnzake, (mkazi wake, Hawa); ndipo adakutsitsirani mitundu isanu 
ndi itatu ya nyama ziwiriziwiri (zomwe ndi: Ngamira yaimuna ndi 
yaikazi, ng'ombe yaimuna ndi yaikazi, mbuzi yaimuna ndi yaikazi 
ndi nkhosa yaimuna ndi yaikazi. Zonse pamodzi, zisanu ndi zitatu, 
zomwe mumathandizidwa nazo kwambiri). Amakuumbani m’mimba 
mwa mayi anu mkaumbidwe kosiyanasiyana, mu mdima utatu; 
(mu mdima wa mimba, chiberekero ndi mdima wa nembanemba). 
Ameneyo (adakuchitirani zonsezi), ndi Allah, Mleri wanu; ufumu 
ngwa Iye. Palibe wopembedzedwa mwa choona, koma Iye. Kodi nanga 
mukutembunuzidwa bwanji (kusiya Allah?) 

7. Ngati mukana ndithu Allah Ngodzikwaniritsa sasaukira kwa inu 
(chikhulupiliro chanu ndi kuthokoza kwanu); koma sakonda kukanira 
kwa anthu Ake. Ngati mumthokoza (pa mtendere Wake umene uli 
pa inu) akuyanja kuthokoza kwanuko. Ndipo mzimu wochimwa 
sungasenze machimo a mzimu wina. Kenako kobwerera kwanu nkwa 
Mbuye wanu, ndipo adzakuuzani zimene mudali kuchita. Ndithu Iye 
Ngodziwa (zinsinsi) za m”mitima. 


8. Ndipo masautso akampeza munthu, amapempha Mbuye wake ndi 
kutembenukira kwa Iye (pomwe chikhalirecho adali kumnyoza). Kenako 
(Mbuye wake) akampatsa mtendere wochokera kwa Iye (waukulu), 
amaiwala (masautso aja) omwe adali kumpempha Allah kuti amchotsere 
asadampatse mtenderewo, ndipo kenako ndikumpangira Allah milungu 
inzake kuti asokeretse ku njira Yake. Nena (iwe Mtumiki kwa yemwe 
ali ndi chikhalidwe chotere): “Sangalala ndi kukanira kwako (mtendere 
wa Allah) kwa nthawi yochepa. Ndithu iwe ndi mmodzi wa anthu aku 
Moto.” 


9. Kodi yemwe akudzichepetsa (kwa Allah ndi kumpembedza) pakati 
pa usiku uku akugwetsa nkhope pansi ndi kuimilira, kuopa tsiku la 
chimaliziro ndi kuyembekezera chifundo cha Mbuye wake, (kodi 
angafanane ndi yemwe amapempha Allah akakhala pa mavuto pokha, 
akakhala pa mtendere ndikumuiwala?) Nena (kwa iwo, iwe Mtumiki 
(s.a.w): “Kodi amene akudziwa ndi amene sakudziwa, ngofanana?” 
Ndithu ndi eni nzeru amene amalingalira. 


10. Nena (kwa iwo mau Anga akuti): “E inu akapolo Anga amene 
mwakhulupirira! Muopeni Mbuye wanu. Ndithu amene achita 
zabwino zotsatira zake nzabwino padziko lapansi, ndipo dziko la Allah 
ndilophanuka. (Pirirani chifukwa chosiya midzi yanu ndi abale). Ndithu 
opirira adzalipidwa malipiro awo mokwana mopanda mulingo.” 


11. Nena: “Ine ndalamulidwa kuti ndimpembedze Allah momuyeretsera 
mapemphero Ake (posamphatikiza ndi aliyense pa mapemphero, kapena 
kupemphera mwa chiphamaso).” 

12. “Ndalamulidwanso kuti ndikhale woyamba mwa ogonjera (malamulo 
Ake).” 


13. Nena: “Ine ndikuopa chilango cha tsiku lalikulu, (loopsa), ngati ndinyoza 
Mbuye wanga.” 


14. Nena (kwa iwo, iwe Mneneri {s.a.w}): “Ndi Allah Yekha 
ndikumpembedza pomuyeretsera Iye mapemphero anga.” 


15. “Choncho pembedzani zimene mwafuna, kumsiya Iye.” Nena (kwa 
iwo): “Ndithu otaika ndi kuonongeka kwakukulu, ndi amene adzitaya 
okha, (adziluzitsa okha), ndi maanja awo, patsiku la Qiyâma. Dziwa, 
ndithu kumeneko ndiko kuluza koonekera.” 


16. Pa iwo padzakhala misanjikosanjiko ya moto ndiponso pansi pawo. Ndi 
(chilango) chimenechi, Allah akuwaopseza nacho akapolo Ake. “E inu 
akapolo Anga! Ndiopeni!” 


17. Ndipo amene apatukana nawo mafano ndi satana posiya kuzipembedza, 
ndikusiya kuziyandikira, ndipo mmalo mwake nkutembenukira kwa 
Allah (pa zochita zawo zonse), nkhani yabwino njawo (ponseponse). 
Auze nkhani yabwino akapolo Anga. 


18. Amene akumvetsera mawu ndi kutsatira amene ali abwino kwambiri. 
Iwowo ndi amene Allah wawaongola. Ndipo iwowo ndiwo eni nzeru. 


19. Kodi yemwe chiweruzo cha chilango chatsimikizika pa iye, 
(mungamteteze)? Kodi iwe ungampulumutse yemwe ali m’Moto? 


20. Koma amene aopa Mbuye wawo, iwo adzakhala nazo Nyumba 
zikuluzikulu zimene zamangidwa mosanjikizana, mitsinje ikuyenda 
pansi pake. Ili ndi lonjezo lochokera kwa Allah. Allah saphwanya 
lonjezo. 


21. Kodi suona kuti Allah amatsitsa madzi kuchokera kumwamba, ndipo 
amawalowetsa mu akasupe mkati mwa nthaka, kenako amatulutsa ndi 
madziwo mbewu zosiyana mitundu: (chimanga, mpunga, tirigu, ndi 
zina zotere). Ndipo kenako zimauma (pambuyo pokhala zobiriwira); 
umaziona zili zachikasu. Kenako amazichita kukhala zidutswazidutswa? 

Ndithu muzimenezo muli chikumbutso kwa eni nzeru (zofufuzira 
zinthu). 


22. Kodi amene Allah watsekula chifuwa chake povomereza Chisilamu, 
kotero kuti iye akuyenda mkuunika kwa Mbuye wake, (angafanane ndi 
yemwe akunyozera kupenyetsetsa zisonyezo za Allah?) Kuonongeka 
kwakukulu kuli pa ouma mitima yawo posakumbukira Allah (ndi 
kulabadira Qur’an). Iwo ali m’kusokera koonekera. 


23. Allah wavumbulutsa nkhani yabwino zedi yomwe ndi buku logwirizana 
nkhani zake; (losasemphana). Lobwerezabwereza (malamulo ake). 
Makungu a omwe amaopa Mbuye wawo amanjenjemera ndi ilo. 
Kenako makungu awo ndi mitima yawo zimakhazikika pokumbukira 
Allah. Buku limeneli ndi chiongoko cha Allah; ndi ilo, akumuongola 
amene wamfuna. Ndipo amene Allah wamulekelera kuti asokere 
(chifukwa chonyozera kwake choona), sangakhale ndi womuongola 
(ndi ompulumutsa ku chionongeko). 


24. Kodi yemwe adzakhala akudzitchinjiriza ndi nkhope yake (uku manja 
atanjatidwa) ku chilango choipa pa tsiku la Qiyâma, (angafanane 
ndi yemwe adzakhala mchisangalalo mminda ya mtendere?” Ndipo 
kudzanenedwa kwa oipa: “Lawani zoipa za zochita zanu.” 


25. Amene adalipo patsogolo pawo, adatsutsa. Ndipo chilango chidawadzera 
kuchokera komwe sadali kuyembekezera. 


26. Choncho Allah adawalawitsa kunyozeka pa moyo wa pa dziko lapansi; 
koma ndithu chilango cha tsiku la chimaliziro nchachikulu zedi (kuposa 
chilango cha m'dziko lapansi) akadakhala akudziwa! 


27. Ndithu m'buku ili la Qur’an taperekamo mafanizo osiyanasiyana kwa 
anthu kuti akumbukire. 


28. Qur’an ya Chiarabu yopanda zokhota, kuti iwo aope (Allah). 


29. Allah wapereka fanizo la munthu wotumikira mabwana awiri omwe 
ngokangana pa za iye, ndi munthu yemwe akutumikira bwana mmodzi. 
Kodi awiriwa ngofanana? Kuyamikidwa konse nkwa Allah! Koma 
ambiri a iwo sadziwa. 

30. Ndithu iwe udzafa; naonso adzafa. 


31. (Ndipo) kenako, inu patsiku la Qiyâma mudzakangana pamaso pa 
Mbuye wanu. 


32. © Kodi ndiyani wachinyengo wamkulu woposa yemwe akumnamizira 
Allah zabodza, ndi kutsutsa choona chikamdzera? Kodi Jahannam 
simalo a okanira? 


33. Ndipo amene wadza ndi choona, naachikhulupirira, iwowo ndiwo oopa 
Allah. 


34. Adzapeza zomwe adzakhumba kwa Mbuye wawo. Imeneyo ndiyo 
mphoto ya ochita zabwino. 


35. Kuti Allah awafafanizire zoipa za zochita zawo, ndi kuti awalipire 
malipiro awo chifukwa cha zabwino zomwe adali kuchita. 


36. Kodi Allah sali Wokwanira kwa kapolo Wake? Koma akukuopseza ndi 
zina zosakhala Iye! Ndipo yemwe Allah wam'lekelera kuti asokere, 
ndithu alibe womuongola. 


37. Ndipo amene Allah wamuongola, palibe amene angathe kumsokeretsa. 
Kodi Allah sali Mwini mphamvu zoposa; Wokhoza kubwezera chilango? 


38. Ndipo ukawafunsa (kuti) ndani adalenga thambo ndi nthaka, ndithu 
anena (kuti ndi) “Allah.” Nena: “Kodi mukuona bwanji, amene 
mukuwapembedza kusiya Allah angandichotsere masautso ake ngati 
Allah atafuna kundipatsa masautso? Kapena Allah atafuna kundichitira 
chifundo, kodi iwo angatsekereze chifundo Chakecho?” Nena: “Allah 
akundikwanira! Kwa Iye, atsamire otsamira.” 


39. Nena: “E inu anthu anga! Chitani zochita zanu mmene mungathere. 
Nanenso ndichita (mmene ndingathere). Koma posachedwa mudziwa. 


40. Amene chim’dzere chilango chomuyalutsa, ndi kum'fikira iye chilango 
chamuyaya.” 


41. Ndithu ife takuvumbulutsira buku ili chifukwa cha anthu (onse) kuti 
Tiwafotokozere choona. Choncho amene waongoka, zabwino zake nza 

iye mwini. Koma amene wakhota, ndiye kuti akudzikhotetsa yekha. 
(Ndipo zoipa za kukhotako zidzakhala pa iye yekha). Ndipo iwe si 
muyang’anili wawo. 


42. Allah ndiye amatenga mizimu pa nthawi ya imfa yake ndipo amatenga 
mizimu yomwe siidafe panthawi yogona tulo. Ndipo amaigwira mizimu 
imene wailamula kufa, (osaibwezera ku matupi awo). Koma inayo 
amaitumiza (kumatupi awo, yomwe nthawi yake siidakwane) kuti 
ikwaniritse nthawi yake imene idaikidwa. Ndithu m'zimenezi muli 
zisonyezo kwa anthu olingalira. 


43. Kodi adzipangira awomboli kusiya Allah? Nena: “Ngakhale kuti 
(awombolio) alibe mphamvu ndi kuzindikira pa chilichonse?” 


44. Nena: “Chiombolo chonse chili kwa Allah; ufumu wa kumwamba ndi 
pansi Ngwake; kenako kwa Iye m’dzabwezedwa.” 


45. Ndipo pamene Allah Yekha akutchulidwa, mitima ya amene sakhulupirira 
tsiku la chimaliziro imanyansidwa; koma akatchulidwa amene sali Iye, 
iwo amakondwa. 


46. Nena: “E Allah! Mlengi wa thambo ndi nthaka! Wodziwa zobisika ndi 
zooneka! Inu mudzaweruza pakati pa akapolo Anu pa zimene adali 
kusemphana.” 


47. Ndipo amene adzichitira zoipa, ngakhale kukadakhala kuti ali nazo 
zonse za mnthaka pamodzi ndi zina zonga izo, akadadziombola nazo 
ku chilango choipa cha tsiku la Oiyama (koma sizikanatheka). Ndipo 
zidzawaonekera kuchokera kwa Allah, zomwe sadali kuziyembekezera. 


48. Kukawaonekera kuipa kwa zimene adazichita, ndipo zikawazinga 
zimene adali kuzichitira chipongwe. 


49. Pamene munthu mavuto amkhudza, amatipempha (uku ali 
wodzichepetsa); koma tikampatsa mtendere wochokera kwa Ife, 
amanena kuti: “Ndapatsidwa mtendere uwu chifukwa chakudziwa 
kwanga (njira zoupezera).” (Sichoncho) koma mtendere umenewu ndi 
mayeso; koma ambiri a iwo sadziwa! 

50. Ndithu adanenanso zonga zimenezi omwe adalipo patsogolo pawo, 
koma sizidawathandize zimene adali kuchita. 


51. Choncho, zidawapeza zoipa za zomwe adazichita. Ndipo amene achita 
chinyengo mwa awa, posachedwa kuwapeza kuipa kwa zomwe achita, 
ndipo iwo sangamlempheretse (Allah). 


52. Kodi iwo sadziwa kuti Allah amamtambasulira zopatsa zake yemwe 
wamfuna, ndi kumchepetsera (amene wamfuna)? Ndithu m’zimenezi 
muli malingaliro kwa anthu okhulupirira. 


53. Nena (kwa iwo mau anga akuti): “E inu akapolo anga! Amene 
mwadzichitira chinyengo, musataye mtima ndi chifundo cha Allah. 
Ndithu Allah amakhululuka machimo onse. Ndithu Iye Ngokhululuka 
kwambiri, Wachisoni chosatha.” 


54. Ndipo tembenukirani kwa Mbuye wanu, ndipo m’gonjereni chilango 
chisadakudzereni. Ndipo zitatero, sim’dzapulumutsidwa. 


55. Ndipo tsatirani zabwino, zimene zavumbulutsidwa kwa inu kuchokera 
kwa Mbuye wanu chisadakufikeni chilango mwadzidzidzi pomwe inu 
simukudziwa!” 


56. Kuti mzimu usadzanene: “Kalanga ine! Mzomwe sindidalabadire 
kumbali ya Allah; ndithu ndidali mmodzi wa ochitira chibwana (zinthu 
za chipembedzo).” 


57. Kapena ungadzanene: “Allah akadandiongola, ndithu ndikadakhala 
mwa oopa (Allah).” 


58. Kapena kunena utaona chilango: “Ndikadatha kubwerera (pa dziko 
lapansi), ndikadakhala mmodzi wa ochita zabwino.” 


59. (Adzauzidwa: “Nchiyani iwe?) Ndithu zidakufika zisonyezo Zanga, 
ndipo udazitsutsa ndi kudzitukumula; ndipo udali mmodzi wa okanira.” 


60. Ndipo tsiku la Qiyâma udzawaona omwe adamnamizira Allah, nkhope 
zawo zili zakuda. Kodi Jahannam simalo a odzitukumula? 


61. Ndipo Allah adzawapulumutsa amene adamuopa, chifukwa cha 
kupambana kwawo. Zoipa sizikawakhudza, ndipo iwo sakadandaula. 

62. Allah ndiye Mlengi wa chilichonse, ndipo Iye ndi Myang’aniri wa 
chilichonse. 


63. Makiyi a kumwamba ndi pansi ali kwa Iye. Ndipo amene akanira 
zisonyezo za Allah, iwo ndiwo oluza, (otaika). 


64. Nena: “Kodi mukundilamula kuti ndipembedze yemwe sali Allah, E inu 
mbuli?” 


65. Ndipo ndithu kwavumbulutsidwa kwa iwe, ndi kwa amene adalipo 
patsogolo pako (mawu awa:) “Ngati umphatikiza (Allah ndi milungu 
yabodza), ndithu ntchito zako zionongeka, ndipo ukhala mwa oluza 
(otaika).” 


66. Koma pembedza Allah yekha, ndipo khala mwa othokoza. 


67. Koma sadamlemekeze Allah, kulemekeza koyenerana Naye, pomwe pa 
tsiku la Oiyama nthaka yonse (idzakhala) chofumbata Chake mmanja; 
ndipo thambo lidzakulungidwa ndi dzanja Lake lamanja. Walemekezeka 
Allah. Ndipo watukuka ku zimene akum'phatikiza nazozi. 


68. Ndipo (pamene) lipenga lidzaimbidwa, onse a kumwamba ndi pansi 
adzakomoka kupatula amene Allah wamfuna. Kenako lidzaimbidwa 
lachiwiri; pamenepo (onse) adzauka; adzakhala akuyang’ana (modabwa: 
“Nchiyani chachitika!”) 


69. Ndipo nthaka (tsiku limenelo) idzawala ndi kuunika kwa Mbuye wake; 
ndipo akaundula a zochita, adzaikidwa. Ndipo adzabweretsedwa aneneri 
ndi mboni (kuti aikire umboni pa anthu). Ndipo padzaweruzidwa pakati 
pawo mwachoonadi; ndipo iwo sadzaponderezedwa. 


70. Ndipo mzimu uliwonse udzalipidwa zimene udachita; ndipo Iye (Allah) 
Ngodziwa kwambiri zimene akuchita. 


71. Ndipo amene adakanira, adzakusidwa kunka ku Jahannam ali 
magulumagulukufikira pomweadzaifikira, makomo ake adzatsekulidwa, 
ndipo alonda ake adzawauza: “Kodi sadakudzereni aneneri ochokera 
mwa inu okulakatulirani zisonyezo za Mbuye wanu, ndi kukuchenjezani 
za kukumana kwanu ndi tsiku lanuli?” Adzayankha (nati): “Inde, 
adatidzera; koma lidatsimikizika liwu la chilango pa okanira.” 

72. Kudzanenedwa: “Lowani makomo a ku Jahannam; mukakhalitse 
mmenemo (nthawi yaitali).” Taonani kuipa malo a odzitukumula! 


73. Ndipo amene adamuopa Mbuye wawo, adzakusidwa kunka ku Munda 
wamtendere ali magulumagulu, mpaka kufikira pomwe adzaufika. 
(Adzapeza kuti) makomo ake atsekulidwa. Alonda ake adzanena kwa 
iwo: “Mtendere ukhale pa inu mwachita bwino! Lowani mmenemo, 
khalani nthawi yaitali.” 


74. Ndipo iwo adzanena: “Kuyamikidwa konse nkwa Allah, Amene 
watitsimikizira lonjezo Lake, ndipo watipatsa dziko (kuti n’lathulathu). 
Tikukhala m’Minda yamtendereyi paliponse tafuna.” Taonani kukoma 
malipiro aochita zabwino! 


75. Ndipo udzaona angelo atazungulira mphepete mwa Arsh (Mpando 
wachifumu) uku akulemekeza ndi kutamanda Mbuye wawo. Ndipo 
padzaweruzidwa pakati pawo mwachoonadi, ndipo kudzanenedwa 
(ndi zolengedwa zonse): “Kuyamikidwa nkwa Allah, Mbuye wa 
zolengedwa!” 





SNG 

Sa Sûrat 40. Ghâfir Bs 


Surayi yayamba ndi zilembo ziwiri za alifabeti, ndipo yayamba ndi 
kufotokoza za ulemelero wa Qur’an ponenetsa kuti idavumbulutsidwa 
kuchokera kwa Mwini mphamvu zoposa, Mwini kudziwa kwambiri; 
Wokhululuka machimo; Wolandira kulapa kwa akapolo Ake; Wopereka 
chilango choopsa kwa onyoza, Mwini kupereka mtendere. 











Kenako yaitanira ku Umodzi wa Allah, ndikuti pasakhale 
kunyengedwa ndi ulemelero ndi chuma cha anthu okanira Allah. Ndipo 
yawaitana kuti akumbukire mapeto a anthu akale ndi zomwe zidawapeza 
pamene adanyoza aneneri awo. 


Yafotokozanso za angelo amene akusenza Arsh (Mpando wachifumu 
wa Allah) ndi kumlemekeza kwawo ndi mapemphero awo. Ndipo 
yafotokozanso za mkwiyo wa Allah umene umakhala pa okanira. 


Mmalo mwambiri, Surayi yafotokoza zododometsa za Allah ndi 
kukhoza Kwake koposa komwe kuli mwa iwo eni ndiponso kumwamba 
ndi pansi. Ndiponso yafotokoza za mtendere umene apatsidwa. 
Ndipo yawalangizanso mma Ayah ochuluka kuti amuyeretsere Allah 
chipembedzo Chake. Ndipo mma Ayah ambiri a Surayi muli mawu 
okumbutsa za tsiku lachimaliziro. 


Yafotokozanso za nkhani ya Mûsa pamodzi ndi Farawo ndi anthu 
ake, makamaka za okhulupirira a kubanja la Farawo. Ndipo kenako, 
yalangiza anthu kuti aziyendayenda padziko ndi kuyang’ana zilango 
zimene zidawatsikira anthu akale, ndikuti mapeto a kunyengedwa ndi 
zamdziko adali otani! 


Pamene chilango cha Allah chidawatsikira, adati: “Takhulupirira 
Allah Mmodzi yekha; tikuikana milungu tidali kuipembedza ija. Koma 
iwo adakhulupirira nthawi yoyenera kukhulupirira itatha. Choncho 
chikhulupiliro chawo sichidawathandize chilichonse. 

Imeneyi ndiyo njira ya Allah pa zolengedwa Zake. Panjira za 
Allah sungapezepo kusintha kulikonse chilango chikatsika. Choncho 
panthawiyo adaonongeka okanira Allah. 





M'dzina la Allah Wachifundo chambiri, Wachisoni chosatha. 
. Hâ-Mîm. 


. Kuvumbulutsidwa kwa buku (ili) kwachokera kwa Allah Wamphamvu 
zoposa, Wodziwa kwambiri. 


. Wokhululuka machimo, Wolandira kulapa (kwa yemwe walapa), 
Wolanga mwaukali (kwa yemwe wapitiriza kunyoza Allah), Mwini 
kupereka mtendere. Palibe wopembedzedwa mwa choona koma Iye; 
kobwerera nkwa Iye. 


. Sangatsutsane pa zisonyezo za Allah kupatula amene akanira. Choncho 
kusakunyenge kuyendayenda kwawo pa dziko (kunka nachita 
malonda ndi kupeza phindu lalikulu ndi malondawo popanda chovuta; 
posachedwa tiwalanga). 


. Iwo kulibe, anthu a Nuh adakaniranso pamodzi ndi makamu a anthu 
omwe adali kuda aneneri, m'badwo wa Nuh utatha; ndipo m’badwo 
uliwonse udaikira mtima kuchita choipa pa mneneri wawo kuti am’ gwire 
(ndi kumupha). Adali kutsutsana poteteza chachabe kuti ndi uwo 
(mtsutso wawowo) achotse choona. Ndipo ndidawaononga kotheratu. 
Tayang’ana, chidali bwanji chilango Changa (pa iwo!) 


6. Chonchonso latsimikizika liwu la chilango pa amene akanira (iwe Mtumiki 
{s.a.w} ) chifukwa iwo ndi anthu a ku Moto (kamba kosankhakukanira 
ndi kusiya kukhulupirira). 


7. Amene akusenza Arsh (Mpando wachifumu) ndi amene ali mmphepete 
mwake, akulemekeza ndi kutamanda Mbuye wawo, ndiponso 
akumkhulupirira Iye; ndipo akupemphera chikhululuko amene 
akhulupirira (ponena kuti): “E Mbuye wathu! Chifundo ndi kudziwa 

kwanu kwakwanira pa chinthu chilichonse. Khululukirani amene alapa 
ndi kutsatira njira Yanu; ndipo apewetseni ku chilango cha Jahena!” 


8. “E Mbuye wathu! Alowetseni ku Minda yamuyaya imene mudawalonjeza, 
ndi amene adachita zabwino mwa makolo awo ndi akazi awo ndi ana 
awo. Ndithu inu ndi Amphamvu zoposa, Anzeru zakuya.” 


9. “Ndipo apewetseni ku zoipa; tsono amene mudzampewetsa ku zoipa 
tsiku limenelo, ndiye kuti mwamchitira chifundo. Ndipo kumeneko 
ndiko kupambana kwakukulu.” 


10. Ndithu amene akanira adzaitanidwa (ndi kuuzidwa kuti): “Mkwiyo 
wa Allah pa inu udali waukulu kuposa mkwiyo wanu pa mitima yanu 
(yomwe yakulowetsani ku chilango) pamene mudali kuitanidwa ku 
chikhulupiliro, (ku Chisilamu); ndipo mudali kukanira.” 


11. Adzanena: “E Mbuye wathu! Mudatipatsa imfa kawiri; (imfa yoyamba 
tisanabadwe, ndipo imfa ya chiwiri pa dziko). Ndipo mudatipatsa moyo 
kawiri; (moyo woyamba wa pa dziko lapansi, ndipo moyo wachiwiri 
wakuuka kwa akufa). Choncho tavomereza machimo athu. Kodi pali 
njira yotulukira (ku chilango kuno)?” 


12. Zimenezi nchifukwa chakuti akapemphedwa Allah Yekha, mudali 
kutsutsa. Koma akaphatikizidwa (ndi milungu yabodza) mudali 
kukhulupirira. Choncho chiweruzo ncha Allah, Wotukuka, Wamkulu! 


13. Iye ndi Yemwe akukuonetsani zisonyezo Zake (zosonyeza mphamvu 
Yake yoposa), ndipo akukutsitsirani madzi kumwamba chifukwa cha 
inu kuti abweretse zokupatsani moyo (monga chakudya ndi zina). 
Koma palibe amene akukumbukira kwenikweni kupatula amene 
watembenukira (kwa Allah). 


14. Choncho mpempheni Allah pomuyeretsera mapemphero Ake ngakhale 
(kumuyeretsera kwanu kwa mapempheroko) kuwaipire okanira. 


15. Iye Ngotukuka ulemelero, Mwini Arsh (Mpando wachifumu); amapereka 
chivumbulutso (Chake) mwa lamulo lake kwa yemwe wamfuna mwa 
akapolo Ake kuti achenjeze (anthu za) tsiku lokumana (anthu onse). 

16. Tsiku lomwe iwo adzaonekera poyera (kwa Allah). Ndipo palibe 
chilichonse chidzabisidwa kwa Allah (mzinthu zawo). (Ndipo adzamva 
kufunsa koopsa ndi yankho loopsa): “Kodi ufumu ngwayani lero? Ngwa 
Allah, Mmodzi yekha, Wogonjetsa, (woweruza mmene akufunira kwa 
anthu Ake).” 


17. Mzimu uliwonse lero, ulipidwa zimene udachita; palibe kupondereza 
lero (pochepetsa mphoto kapena kuonjeza chilango). Ndithu Allah 
Ngwachangu (pa) chiwerengero Chake. 


18. Achenjeze (iwe Mtumiki (s.a.w?) za tsiku lomwe lili pafupi (Qiyâma), 
pamene mitima idzakhala ku mmero (chifukwa cha mantha oopsa) 
atadzadzidwa ndi nkhawa. Wodzichitira chinyengo sazakhala ndi bwenzi 
ngakhale mpulumutsi womveredwa (powateteza iwo). 


19. Iye (Allah ) akudziwa kuyang’ana kwa maso a chinyengo ndi zimene 
zifuwa zikubisa (mzobisika zonse). 


20. Ndipo Allah amaweruza mwachilungamo. Koma omwe akuwapembedza 
kusiya Allah, saweruza chilichonse (chifukwa cha kufooka ndi kulephera 
kwawo). Ndithu Allah Yekha ndiye Wakumva, Woona (chilichonse). 


21. Kodi sadayende padziko ndikuona momwe mathero a anthu akale 
adalili? Adali opambana panyonga ndi mzochitachita zawo za mdziko 
kuposa iwo, (monga kumanga nyumba zikuluzikulu). Koma Allah 
adawaononga, psiti! chifukwa cha machimo awo, ndipo adalibe mtetezi 
ku chilango cha Allah. 


22. Zimenezo nchifukwa chakuti ankawadzera aneneri awo ndi zizizwa 
zoonekera poyera, koma adazikanira. Choncho Allah adawaononga 
motheratu. Iye Ngwanyonga zambiri, Wolanga mokhwima. 


23. Ndipo ndithu tidamtuma Mûsa ndi zizizwa zathu ndi zisonyezo 
zamphamvu zoonekera poyera, 


24. Kwa Farawo ndi Haamana ndi Kaaruna. Ndipo adati: “(Uyu) ndi 
wamatsenga, wabodza.” 


25. Ndipo pamene (Mûsa) adawadzera ndi choona chochokera kwa Ife, 
(Farawo pamodzi ndi omtsatira) adati: “Iphani ana achimuna a amene 

akhulupirira naye limodzi; ndipo siyani ana awo achikazi.” Koma ndale 
za okanira sizakanthu, nzotaika. 


26. Ndipo Farawo adati: “Ndilekeni ndimuphe Musa; ampemphe Mbuye 
wakeyo (kuti ampulumutse kwa ine). Ine ndikuopera kuti angasinthe 
chipembedzo chanu, kapena kufalitsa chisokonezo pa dziko.” 


27. Ndipo Mûsa adati (kwa Farawo pa modzi ndi anthu ake): “Ine 
ndadzitchinjiriza ndi Mbuye wanga amenenso ali Mbuye wanu (ku 
chiwembu) chochokera kwa aliyense wodzikweza, wosakhulupirira za 
tsiku la chiwerengero. 


28. Ndipo munthu wokhulupirira, wochokera kubanja la Farawo yemwe 
adali kubisa chikhulupiliro chake, adawalankhula (anthu ake): “Kodi 
muphe munthu chifukwa chakuti iye akunena kuti: “Mbuye wanga ndi 
Allah,” chikhalirecho wakubweretserani zisonyezo zoonekera poyera, 
zochokera kwa Mbuye wanu? Ndipo ngati ali wabodza pa zomwe 
akunena ndiye kuti kuipa kwa bodzalo kum" bwerera yekha. Koma ngati 
ali woona (pazomwe akukulonjezani), ndiye kuti gawo lina la zomwe 
(chilango) akukulonjezani likupezani; ndithu Allah saongola munthu 
wopyola malire, wabodza la mkunkhuniza!” 


29. “E inu anthu anga! Ufumu walero ngwanu: mwagonjetsa dziko (la 
Iguputo). Ndani amene angatipulumutse ku chilango cha Allah ngati 
chitatidzera?” Farawo adati: “Sindikukupatsani maganizo koma okhawo 
ndikuwaona (kuti ndi abwino) ndiponso sindikukuwongolerani koma 
kunjira yoongoka.” 


30. Ndipo munthu wokhulupirira uja adanena: “E inu anthu anga! Ine 
ndikukuoperani (za tsiku la masautso) monga tsiku la magulu (omwe 
adaukira aneneri awo).” 


31. “Monga chikhalidwe cha anthu a Nuh, Adi, Samudi ndi anthu omwe 
adadza pambuyo pawo. Koma Allah safuna kupondereza akapolo Ake.” 


32. “Ndiponso anthu anga! Ine ndikukuoperani tsiku la kuitanizana (anthu).” 


33. “Tsiku limene mudzathawa ndi kutembenuza misana yanu; pomwe 
simudzakhala ndi mtetezi ku chilango cha Allah; ndipo amene Allah 

wamulekelera kusokera (chifukwa cha zochita zake zoipa), ndiye kuti 
sangapeze muongoli.” 


34. Ndithu adakudzerani kale Yûsuf ndi zisonyezo zoonekera poyera (Mûsa 
asadadze). Koma simudaleke kuzikaikira zimene adadza nazo kwa inu, 
kufikira pamene adamwalira, mudati: “Allah sadzatumiza mneneri wina 
pambuyo pake.” Motero Allah amamulekelera kusokera yemwe ali 
opyola malire poononga, wokaikira kwambiri. 


35. Amene akutsutsana za zisonyezo za Allah popanda umboni uliwonse 
umene wawadzera. (Kutsutsa zisonyezo za Allah) nchokwiitsa Allah 
kwakukulu ndi kwa amene akhulupirira (mwa Allah). Momwemo 
ndi momwe Allah amadindira pamtima wa aliyense wodzikuza, 
wodzitukumula. 


36. Ndipo Farawo adati: “E iwe Haamana! Ndimangire chipilala kuti 
ndikafike kunjira,” 


37. “Njira za kumwamba kuti ndikamuone Mulungu wa Musa. Koma ndithu 
ine ndikudziwa kuti ameneyu ngonama.” Umo ndi momwe zochita 
zoipa za Farawo zidakongoletsedwera kwa iye, ndipo adatsekeretsedwa 
ku njira yoona, ndipo chiwembu cha Farawo sichakanthu, koma 
choonongeka. 


38. Ndipo uja adakhulupirira adati: “E inu anthu anga! Nditsatireni; 
ndikuongolerani ku njira yoongoka.” 


39. “E inu anthu anga! Ndithu moyo wa pa dziko lapansi ndichisangalalo 
(chakutha). Ndithu tsiku lachimaliziro ndiye nyumba yokhazikikamo.” 


40. “Amene akuchita choipa sadzalipidwa chinachake koma chofanana ndi 
chomwe adachita. Ndipo yemwe akuchita zabwino, mwamuna kapena 
mkazi, uku iye ali okhulupirira, iwowo adzalowa ku Minda ya mtendere. 
Adzapatsidwa zopatsidwa mmenemo zopanda chiwerengero.” 


41. “E inu anthu anga! Chifukwa ninji, ine ndikukuitanirani ku chipulumutso 
ndipo inu mukundiitanira ku Moto?” 

42. “Mukundiitanira kuti ndimkane Allah, ndi kuphatikiza ndi milungu 
yonama yomwe ine sindikuidziwa, pomwe ine ndikukuitanirani kwa 
Mwini mphamvu zoposa, Wokhululuka kwambiri?” 


43. “Palibe chikaiko, ndithu zomwe mukundiitanirazo (kuti ndizipembedze) 
zilibe (kuyankha) pempho lililonse pano pa dziko lapansi ngakhale 
tsiku lachimaliziro. Ndipo kobwerera kwathu nkwa Allah basi. Ndipo, 
wopyola malire (a Allah) iwowo ndiwo anthu a ku Moto.” 


44. “Choncho posachedwa, mudzakumbukira zimene ndikukuuzanizi. 
Ndipo ine ndikutula zinthu zanga kwa Allah, ndithu Allah akuona za 
anthu Ake.” 


45. Choncho Allah adam'teteza ku zoipa zomwe adam'tchera. Ndipo 
chilango choipa chidawazungulira anthu a Farawo (pamodzi ndi iye 
mwini.) 


46. Zilango za kumoto zikusonyezedwa kwa iwo mmawa ndi madzulo. 
Ndipo tsiku lomwe Oiyama idzafika (kudzanenedwa): “Alowetseni 
anthu a Farawo ku chilango cha ukali kwambiri (choposa chomwe 
adalandira mmanda mwawo).” 


47. Ndipo (akumbutse) pamene azidzatsutsana m’Moto! Pamene ofooka 
(amene amatsatira) adzanena kwa omwe adali kudzikweza: “Ndithu ife 
tidali otsatira anu; kodi simungathe kutichotsera gawo lina la chilango 
cha Moto?” 


48. Awo amene adadzikweza adzati: “Ndithu ife tonse tili mommuno. 
Ndithu Allah waweruza kale pakati pa akapolo (Ake). (Choncho palibe 
chilichonse chimene tingaphulepo).” 


49. Ndipo a ku Moto adzayankhula kwa (angelo) olondera Jahannam: 
“Mpempheni Mbuye wanu, atipeputsire chilangochi tsiku limodzi.” 


50. (Alonda aja) adzati: “Kodi sadakudzereni aneneri anu ndi umboni 
oonekera poyera?” Iwo adzati: “Inde, (adatidzera. Koma ife tidanyoza).” 
(Ndipo) adzawauza: “Choncho pemphani nokha. Koma pempho la 
okanira silili la kanthu, ndi lotaika basi.” 

51. Ndithu Ife timapulumutsa aneneri Athu ndi amene akhulupirira pa moyo 
wa dziko lapansi ndi tsiku limene zidzaimilira mboni (kuperekaumboni). 


52. Tsiku limene achinyengo sadzawathandiza madandaulo awo, ndipo 
matembelero adzakhala pa iwo, ndipo pokhala pawo padzakhala poipa 
kwambiri. 


53. Ndithu Mûsa tidampatsa chiongoko, ndipo tidawasiira buku ana a 
Israyeli. 


54. (Lomwe lidali) chiongoko ndi chikumbutso kwa eni nzeru. 


55. Choncho pirira, ndithu lonjezo la Allah ndi loona. Ndipo pempha 
chikhululuko cha machimo ako (ukachimwa), ndipo lemekeza Mbuye 
wako ndi kumtamanda madzulo ndi m’mawa. 


56. Ndithu amene akutsutsana pa zisonyezo za Allah popanda umboni umene 
udawadzera, mmitima mwawo mulibe chilichonse koma kudzitukumula 
(ndikufuna ukulu), koma saufikira. Dzitchinjirize mwa Allah, ndithu Iye 
Ngwakumva, Ngopenya. 


57. Ndithu kulenga kwa thambo ndi nthaka nkwakukulu kuposa kulenga 
kwa anthu. Koma anthu ambiri sakudziwa. 


58. Ndipo sali wolingana wakhungu ndi wopenya ndiponso amene 
akhulupirira ndi kumachita zabwino ndi wochita zoipa. Zimene inu 
mukumbukira nzochepa, ndithu! 


59. Ndithu Qiyâma idza; ndipo za iyo palibe chikaiko. Koma anthu ambiri 
sakhulupirira. 
60. Ndipo Mbuye wanu wanena: “Ndipempheni, ndikuyankhani; koma 


amene akudzikweza posiya kundipembedza, adzalowa ku Jahannam ali 
oyaluka.” 


61. Allah ndi Yemwe adakupangirani usiku kuti mupumule mmenemo, ndi 
usana kukhala wounika (kuti muthe kuchita ntchito zanu). Ndithu Allah 
ndi Mwini kupereka ufulu kwa anthu. Koma anthu ambiri sathokoza. 

62. Iyeyo ndiye Allah, Mbuye wanu; Mlengi wa chilichonse palibe 
wina wopembedzedwa mwa choona, koma Iye. Nanga kodi 
mukutembenuzidwa chotani (kuchoka ku zoona)! 


63. Momwemo ndi mmene adatembenuziridwa amene adali kutsutsa 
zisonyezo za Allah. 


64. Allah ndi Amene adakupangirani nthaka kukhala pamalo anu okhalapo, 
ndi thambo kukhala ngati denga (losagwa); ndipo adakujambulani 
maonekedwe ndikukongoletsa maonekedwe anu; ndipo adakupatsani 
zinthu zabwino. Ameneyo ndiye Allah, Mbuye wanu. Choncho 
walemekezeka Allah, Mbuye wa zolengedwa.” 


65. Iye Ngwamoyo Wamuyaya; palibe wopembedzedwa wina, koma Iye. 
Choncho mpembedzeni momuyeretsera chipembedzo. (Musapembedze 
milungu ina mophatikiza ndi Iye). Kuyamikidwa konse nkwa Allah, 
Mbuye wa zolengedwa. 


66. Nena: “Ine ndaletsedwa kupembedza amene mukuwapembedza kusiya 
Allah, pamene zidandidzera zisonyezo zoonekera kuchokera kwa Mbuye 
wanga; ndipo ndalamulidwa kugonjera Mbuye wa zolengedwa zonse.” 


67. Iye ndi Amene adakulengani kuchokera ku dothi, kenako kuchokera ku 
dontho la umuna, kenako kuchokera mmagazi; kenako ndikukutulutsani 
muli khanda; ndipo kenako (adakusiyani) kuti mufike nthawi yanyonga 
zanu. Ndipo kenako (adakulekani) kuti mukhale nkhalamba. Ndipo ena 
a inu amapatsidwa imfa asadaifike (nthawi ya ukalamba) nkuti muifikire 
nthawi imene yaikidwa; (zoterezi nkuti inu) mukhale ndi nzeru. 


68. Iye ndi Yemwe amapereka moyo ndi kupereka imfa; ndipo akafuna 
kuchita chinthu ndithu amanena kwa chinthucho: “Chitika,” ndipo 
chimachitika. 


69. Kodi sukuona amene akutsutsana za zisonyezo za Allah? Kodi nchotani 
akutembenuzidwa (kusiya choonadi?) 


70. Amene alitsutsa buku ndi zomwe tidawatuma nazo atumiki athu; koma 
posachedwa adziwa. 

71. Pamene magoli ali m’makosi mwawo ndi unyolo (uli mmiyendo) 
akukokedwa, 


72. M’madzi otentha, kenako m” moto akuotchedwa. 


73. Kenako adzauzidwa: “Ili kuti (milungu) imene mudali kuiphatikiza (ndi 
Allah),” 


74. “Mmalo mopembedza Allah?” Adzanena: “Yatisowa, koma chiyambire 
kale sitidali kupembedza chilichonse (kupatula Inu).” Umo ndi momwe 
Allah akuwalekelera kusokera okanira. 


75. “Izi, (zimene zakupezani ku Moto kuno), nchifukwa chakuti mudali 
kudzikweza pa dziko mosayenera. Ndiponso chifukwa chakuti mudali 
kunyada. 


76. Lowani m’makomo a Jahannam; mukhala mmenemo nthawi yaitali. 
Taonani kuipa malo a odzikweza!” 


77. Chonco pirira, ndithu lonjezo la Allah ndiloona. Mwina tikusonyeza 
zina mwa zomwe tawalonjeza, kapena tikupatsa imfa (usadazione. Basi, 
palibe chikaiko, zichitika chifukwa chakuti onse) adzabwezedwa kwa 
Ife. 


78. Ndithu tidawatuma atumiki patsogolo pako; ena mwa iwo tidakusimbira 
(nkhani zawo ndi maina awo). Ena mwa iwo sitidakusimbire. Sikudali 
kotheka kwa mtumiki aliyense kudzetsa chozizwitsa mwa yekha, 
koma ndi chifuniro cha Allah. Ndipo lamulo la Allah likadzadza, 
kudzaweruzidwa mwa choonadi. Ndipo ochita zachabe panthawi 
imeneyo adzataika; (adzaluza). 


79. Allah ndi Yemwe wakupangirani nyama kuti mudzizikwera zina mwa 
izo, ndipo zina mwa izo kuti muzidya. 


80. Ndipo mmenemo mulinazo zokuthandizani zambiri; ndipo kupyolera 
mzimenezo mukupeza zokhumba za mitima yanu; pa izo, ndi pa zombo, 
mukunyamulidwa. 


81. Ndipo (Iye) amakuonetsani zisonyezo Zake. Kodi ndi ziti m’zisonyezo 
za Allah zimene mukuzikana? 

82. Kodi sadayende padziko ndikuona momwe adalili mathero a omwe 
adali patsogolo pawo? Adali ochuluka kwambiri kuposa iwo; ndiponso 
adali anyonga kwambiri ndi ochulukitsa zomangamanga mdziko. Koma 
sizidawathandize zimene adali kuchita. 


83. Koma pamene atumiki awo adawadzera ndi zisonyezo zoonekera, 
adakondwera ndi kudziwa komwe adali nako, (ndipo sadalabadire 
zomwe atumiki adadza nazo). Choncho zidawazinga zimene adali 
kuzichitira chipongwe. 


84. Ndipo pamene adachiona chilango Chathu, adanena (kuti): “Takhulupirira 
mwa Allah Yekha, ndipo tikuzikana zimene tidali kumphatikiza nazo.” 


85. Koma chikhulupiliro chawo sichidali chowathandiza panthawi imeneyo, 
pomwe adali atachiona kale chilango Chathu. Ichi ndi chizolowezi cha 
Allah chomwe chidapita pa akapolo (Ake onse kuti chilango chikadza, 
kulapa sikuvomerezedwa). Choncho pamenepo, okanira adaluza. 

Sa Sûrat 41. Fussilat B 


Surayi yayamba ndi malembo awiri monga njira ya Qur’an m’ Surah 
zambiri. Ndipo nkhani yaikulu msurayi ndi kufotokoza za ulemelero 
wa Our'an ndi zomwe zili m'kati mwake monga kupereka uthenga 
wabwino kwa anthu ochita zabwino, ndi kuwachenjeza anthu ochita 
zoipa. Ndiponso yafotokoza za maganizo a opembedza mafano pa 
Qur’an, monga kuinyoza ndi kuuthira nkhondo ulaliki wake. Ndi 
momwe Mtumiki (s.a.w) adalimbikilira kuwalalikira iwo powauza 
kuti: “Ndithu ine ndine munthu monga inu. Kusiyana kwanga ndi inu 
nkwakuti kwavumbulutsidwa mawu kwa ine oti: “Ndithu Mulungu wanu 
ndi Mulungu Mmodzi Yekha. Lungamani kwa Iye, ndipo mpempheni 
chikhululuko.” 








Surayi ikukumbutsanso opembedza mafano za zisonyezo za Allah 
zolangiza mphamvu Zake zoposa, monga kalengedwe ka thambo, 
nthaka, ndi zina zotere. Kenako yaopseza za zomwe zidawapeza 
amibadwo yapafupi ndi midzi yawo, monga Adi ndi Samud. Ndipo 
ikuwakumbutsanso za tsiku lachimaliziro; tsiku limene makutu awo, 
maso awo ndi khungu lawo zidzawaikire umboni pa zoipa zimene adali 
kuchita. Ndipo ikufotokozanso za mkangano umene udzakhalepo pakati 
pa iwo ndi ziwalo zawo. Ndipo yapitilira ndikufotokoza kuti otsatira 
adzapempha Allah kuti atsogoleri awo omwe adali kuwasokeretsa 
asonyezedwe kwa iwo kuti athane nawo powaponda ndi mapazi awo. 


Monga mwanjira ya Our” an, ikafotokoza za anthu oipa imafotokozanso 
za anthu abwino, chonchonso Surah iyi yafotokozanso za anthu 
abwino omwe amanena kuti: “Mbuye wathu ndi Allah.” Ndipo kenako 
ndikupitiriza kuchita zolungama. Anthu otere alonjezedwa mtendere 
wamuyaya. Ndipo yafotokozanso kuti choipa ndi chabwino sizilingana. 


Kenako Surayi yadzidzimutsa maso a anthu kuti ayang'ane zisonyezo 
za mphamvu ya Allah yomwe ikusonyeza kuti Allah adzatha kupatsa moyo 
akufa. Ndipo yabwerezanso kachiwiri kuopseza anthu opotola zisonyezo 





Surat 41. Fussilat 593 Juzu 24 


za Allah ndikuwauza kuti iwo sangabisike ndi Allah ngakhale pang’ono. 
Ndiponso kuti buku ili la Qur’an palibe chimene chingapunguke mmawu 
ake, kapena kuonjezeka. Qur’aniyi ndi chivumbulutso chochokera kwa 
Allah Wanzeru ndi Wotamandidwa. Ndipo uthenga wa Muhammad 
(s.a.w) siuthenga wachilendo. Koma ukulingana ndi uthenga umene 
aneneri a kale adadza nawo. 


Ndipo Surayi ikufotokozanso za chikhalidwe cha munthu ponena 
kuti akadalitsidwa ndi madalitso ambiri amanyoza choona. Koma choipa 
chikamkhudza amapempha Allah pafupipafupi. 


Pomaliza Surayi yanenetsa za mfundo ziwiri zomwe zili zofunika 
kwabasi kuposa zolinga zake zonse zimene yasonkhanitsa. Choyamba 
ndi kudziwitsa za Qur’an kuti chimenechi ndi choona; mulibe chokaikitsa 
chilichonse monga momwe Allah wanenera kuti: “Tiwasonyeza 
zisonyezo Zathu mbali zosiyanasiyana ndi mmatupi mwawo kufikira 
zionekere poyera kwa iwo kuti Our'an ndi yoona.” 


Chachiwiri ndikuti palibe chilichonse kwa osakhulupirira chimene 
chawachititsa kuti asakhulupirire, koma ndi mtsutso wawo pa zakuuka 
kwa akufa. 


FRS 
M'dzina la Allah Wachifundo chambiri, Wachisoni chosatha. 
. Hâ-Mîm: 





. (Qur’an iyi) ndichivumbulutso chochokera kwa (Allah) Wachifundo 
chambiri, Wachisoni chosatha. 


. (Ili) ndi buku lomwe ma Ayah ake afotokozedwa (bwino pokhudza 
malamulo a zamdziko ndi tsiku lachimaliziro); chowerengedwa 
(chimene chavumbulutsidwa) m'chiyankhulo cha Chiarabu kwa anthu 
ozindikira (tsatanetsatane wa malamulo ake). 


. Likunena nkhani yabwino (kwa ochita zabwino) ndi kuchenjeza (anthu 
ochita zoipa); koma ambiri a iwo (Aguraish) ainyoza kotero kuti 

sakumva; (kumva kothandizidwa nalo ndi kulilingalira). 


. Ndipo akunena (kuti): “Mitima yathu (yaphimbidwa) m’zivindikiro, 
ku zomwe ukutiitanirazo, ndipo m”makutu mwathu muli kulemera 
kwa ugonthi; choncho pakati pathu ndi pakati pa iwe pali chotsekereza 
(chotchinga); tero chita (zakozo); nafe tichita (zathu; aliyense wa ife 
asalowelere za mnzake).” 


6. Nena: “Ndithu, ine ndi munthu monga inu; kukuvumbulutsidwa kwa ine 
(kuchokera kwa Allah) kuti ndithu Mulungu wanu ndi Mulungu Mmodzi; 
choncho lungamani kwa Iye ndipo mpempheni chikhululuko (pa zimene 
mwakhala mukumchimwira)” Ndipo kuonongeka kwakukulu kuli pa 
ophatikiza (Allah ndi zinthu zina). 


. Amene sapereka chopereka (Zakaat), ndiomwe akukanira za tsiku 
lachimaliziro. 


. Ndithu amene akhulupirira ndi kumachita zabwino, pa iwo padzakhala 
malipiro osadukiza (osatha). 


9. Nena: “Kodi inu mukumkanira yemwe adalenga nthaka mmasiku awiri 
(okha)? Ndipo mukumpangira milungu (ina)? Iyeyo ndiye Mbuye wa 
zolengedwa zonse.” 


10. Ndipo adaika pamenepo mapiri ataliatali pamwamba pake, ndi 
kudalitsapo (ndi madzi, mmera, ndi ziweto), ndipo adayesa mmenemo 
zakudya zake (za okhala pa nthakapo; zimenezi adadzichita) mmasiku 
anayi; (izi) nzokwanira kwa ofunsa (zakalengedwe ka nthaka ndi 
zamkati mwake). 


11. Kenako adalunjika ku thambo (malunjikidwe ogwirizana ndimomwe 
Iye alili mosafanana ndi zolengedwa zake), pomwe ilo (thambolo) 
lidali utsi. Ndipo adati kwa ilo ndi nthaka: “Idzani, mofuna kapena 
mokakamizidwa (tsatirani lamulo Langa).” Izo zidayankha kuti: “Tadza 
mofuna.” 


12. Choncho adakwaniritsa kulenga thambo zisanu ndi ziwiri mmasiku awiri, 
ndipo thambo lililonse adalidziwitsa ntchito yake (polilamula zochita 

zake). Ndipo tidakongoletsa thambo lapafupi (ndi inu) ndi nyenyezi 
(zounikira dziko lapansi), ndiponso kuti zizilondera kumwamha (kuti 
ziwanda zisamapite kukamvera za kumwamba). Uwu ndi muyeso wa 
Mwini mphamvu, Wodziwa kwambiri. 


13. Koma ngati anyozera (kukhulupirira), nena: “Ndikukuchenjezani za 
chilango monga chilango cha Adi ndi Samud.” 


14. Pamene aneneri adawadzera patsogolo pawo ndi pambuyo pawo 
(ndikuwauza): “Musapembedze (milungu ina), koma Allah,” adati: 
“Mbuye wathu akadafuna, akadatsitsa angelo (kudzatilalikira, osati 
anthu monga inu). Choncho ndithu ife tikuzikana zimene mwatumidwa 
nazozo.” 


15. Tsono Adi adadzikweza pa dziko mosayenera, ndipo adati: “Ndani 
wamphamvu kuposa ife?” Kodi saona kuti Allah Yemwe adawalenga 
ndi Mwini mphamvu zambiri kuposa iwo? Koma adapitiriza kukanira 
zozizwitsa Zathu. 


16. Choncho tidawatumizira mphepo ya mkuntho yozizira kwabasi mmasiku 
amatsoka, kuti tiwalawitse chilango chowasambula pamoyo wa pa dziko 
lapansi; ndipo chilango cha tsiku lachimaliziro ndi choyalutsa kwambiri; 
ndipo iwo sadzapulumutsidwa. 


17. Naonso Asamudu tidawasonyeza (njira yabwino ndi njira yoipa), ndipo 
adakonda ndi kusankha kusokera kusiya chiongoko; ndipo udawapeza 
nkuwe wa chilango choyalutsa chifukwa cha machimo amene adali 
kuchita. 


18. Koma tidawapulumutsa (ku chilango chimenechi) amene adakhulupirira 
ndipo anali kumuopa (Allah). 


19. Ndipo (akumbutse, iwe Mtumiki), tsiku lomwe adani a Allah 
adzasonkhanitsidwa kunka nawo ku Moto, uku akukusidwa (onse, 
oyamba ndi omalizira), 


20. Kufikira pomwe adzaufikira (Moto); makutu awo ndi maso awo ndi 
khungu lawo zidzawachitira umboni pa zomwe adali kuchita (pa dziko 
lapansi). 

21. Ndipo adzanena (adani a Allah) ku makungu awo: “Bwanji 
mukutiperekera umboni woipa?” Zidzati: “Allah watiyankhulitsa, 
Amene amayankhulitsa chilichonse; ndipo Iye ndi Amene adakulengani 
(mkulenga) koyamba (pomwe simudali kanthu), ndiponso kwa Iye 
Yekha ndiko mudzabwezedwa. 


22. Simudathe kubisa (ntchito zanu zoipa ku ziwalo zanu) poopera kuti kumva 
kwanu ndi kuyang’ana kwanu ndi makungu anu zingakuperekereni 
umboni woipa! Koma mudali kuganiza kuti Allah sadziwa zambiri 
zomwe mukuchita (mobisa). 


23. Ndipo amenewo ndi maganizo anu omwe mudali kumganizira (nawo) 
Mbuye wanu adakuonongani, ndipo (lero tsiku la Qiyâma) muli m’ gulu 
la otaika.” 


24. Choncho ngakhalc atapirira (ku zopweteka zawo), moto ndiwo 
mabwelero awo ndi kokhazikika kwawo kwa muyaya. Ngati atapempha 
chiyanjo cha Allah pa iwo, iwo sadzakhala m’gulu la oyanjidwa. 


25. Ndipo tidawakonzera iwo abwenzi oipa (padziko lapansi), choncho 
adawakometsera zamtsogolo mwawo ndi za pambuyo pawo ndipo liwu 
la chilango lidatsimikizika pa iwo pamodzi ndi mibadwo yomwe idapita 
kale ya ziwanda ndi anthu, ndithu iwo adali otaika. 


26. Akunena okanira (kuuzana okhaokha): “Musamvetsere Qur’an iyi, 
koma sokoserani pomwe ikuwerengedwa (kuti asaimvere aliyense) kuti 
mwina mupambane.” 


27. Ndithu tiwalawitsa amene akanira chilango choopsa (pa zochita zawo 
zoipa, makamaka pakuithira Qur’an nkhondo), ndipo ndithu tiwalipira 
malipiro oipitsitsa chifukwa cha zoipa zomwe adali kuchita. 


28. Imeneyo ndi mphoto yoyenera ya adani a Allah, yomwe ndi Moto. 
Mmenemo adzakhala muyaya. Imeneyi ndi mphoto ya zimene adali 
kuzikanira m'zisonyezo Zathu. 


29. Ndipo okanira adzanena (ali mkati mwa Moto): “E Mbuye wathu! 
Tisonyezeni (magulu awiri) amene adatisokeretsa ochokera m’ziwanda 

ndi anthu kuti tiwaike pansi pa mapazi athu, kuti akhale mwa apansi (mu 
ulemelero ndi malo).” 


30. Ndithu amene anena (kuti): “Mbuye wathu ndi Allah,” (povomereza 
umodzi Wake), kenako nkupitiriza kulungama pa malamulo Ake, angelo 
amawatsikira iwo nthawi yakufa (uku akuti): “Musaope (pa zomwe 
mukumane nazo). Ndipo musadandaule (pazomwe mwazisiya). Ndipo 
sangalalani ndi Munda wamtendere umene mudalonjezedwa (kupyolera 
mmalirime a aneneri).” 


31. (Angelo amanena kwa iwo): “Ife ndi athangati anu pamoyo wa pa dziko 
lapansi (pokulimbikitsani panjira yolungama), ndi tsiku lachimaliziro 
(pokupempherani chipulumutso kwa Allah); inu mukapeza kumeneko 
chilichonse chomwe mitima yanu ikafune (zokoma ndi zabwino); ndipo, 
mukapeza mmenemo chilichonse chomwe mukachilakelake.” 


32. (“Limeneli ndi) phwando lochokera kwa (Mbuye) Wokhululuka 
kwambiri, Wachisoni chosatha.” 


33. Kodi ndani yemwe ali ndi zonena zabwino kuposa yemwe akuitanira 
kwa Allah (ndi kumumvera), ndikuchita, (pamodzi ndi zimenezo), 
zabwino uku akunena: “Ine ndi mmodzi mwa ogonjera (malamulo a 
Allah).” 


34. Ndipo chabwino sichingafanane ndi choipa. Chotsa (choipa) ndi 
chomwe chili chabwino; mapeto ake akhala kuti yemwe padali chidani 
pakati pako ndi pakati pake (akhala) ngati mthandizi wodalirika. 


35. Ndipo palibe angapatsidwe zimenezi (zochotsa choipa pochita 
chabwino) kupatula amene apirira. Ndiponso sangapatsidwe zimenezi 
kupatula mwini gawo la ubwino waukulu. 


36. Ndipo ngati satana atakusokoneza kuti akuchotse ku zomwe 
walamulidwa, pempha chitetezo kwa Allah. Ndithu Iye Ngwakumva 
zonse, Ngodziwa zonse; (adzakuteteza kwa iye). 


37. Ndipo zina mwa zisonyezo Zake, ndi usiku, usana, dzuwa ndi mwezi. 
Musalambire dzuwa ngakhale mwezi, koma lambirani Allah, Amene 
adazilenga ngati inu mukumpembedza mwachoonadi. 

38. Koma ngati adzikweza (opembedza mafano ndi kusiya kutsatira lamulo 
lako, usade nkhawa). Ndipo, amene ali kwa Mbuye wako; (angelo), 
akulemekeza Iye usiku ndi usana, ndipo iwo satopa (ndi kutamanda 
Allah). 


39. Ndipo zina mwa zisonyezo Zake (zoposa), ndithu iwe umaona nthaka ili 
youma; komatikatsitsa madi pa iyo imagwedezeka ndi kufufuma; ndithu 
Amene waiukitsa nthaka itauma, Ngoukitsa akufa. Iye Ngwamphamvu 
zoposa pa chilichonse. 


40. Ndithu amene akupotoza choonadi mzisonyezo Zathu sangabisike kwa 
Ife. (Ndipo tidzawalipira zimene akuyenerana nazo). Kodi wabwino ndi 
uti, yemwe adzaponyedwa ku Moto, kapena yemwe adzadza pa tsiku 
la chiweruziro uku ali wokhazikika mtima? Chitani zimene mukufuna; 
ndithu Iye Ngopenya chilichonse chimene mukuchita. (Aliyense 
adzamulipira pa zochita zake). 


41. Ndithu amene atsutsa Qur’an yolemekezeka ikawadzera (popanda 
kulingalira, kwa iwo kudzakhala chilango chosasimbika). Ndipo ndithu 
limeneli ndi buku lopambana (chilichonse cholipinga). 


42. Silifikidwa ndi chonama patsogolo pake ngakhale pambuyo pake. Ndi 
lovumbulutsidwa kuchokera kwa Wanzeru zakuya, Woyamikidwa 
kwambiri (mzochita Zake). 


43. Palibe chimene chinenedwa kwa iwe (Mtumiki (s.a.w) kuchokera kwa 
adani ako) koma chomwe chidanenedwa kwa aneneri akale (kuchokera 
kwa adani awo). Ndipo Mbuye wako ndi Mwini chikhululuko chambiri 
(kwa amene walapa kwa Iye), ndiponso Mwini chilango chowawa (kwa 
yemwe wapitiriza kunyozera). 


44. Ndipo tikadaichita Qur’an iyi kukhala mchiyankhulo chachilendo osati 
Chiarabu, akadanena: “Nchifukwa ninji ma Ayah ake sadafotokozedwe 
bwino; buku la chilankhulo chachilendo olalikidwa nkukhala mwarabu?” 
Nena (iwe Mtumiki): “Limeneli ndi chiongoko ndi chochiritsa kwa 
okhulupirira. Koma kwa amene salikhulupirira, (zili ngati kuti) mmakutu 
mwawo muli ugonthi (chifukwa cholinyoza) umene ukuwachititsa 

khungu (chifukwa choti saona chilichonse mmenemo chowapindulira), 
iwo (okanirawo ali ngati) akuitanidwa (ndi woitana) kuchokera pamtunda 
wapatali (kuti amkhulupirire).” 


45. Ndipo ndithu tidampatsa Musa buku ((la Tarat)) ndipo (anthu ake) 
adatsutsana za ilo. Kukadapanda kutsogola liwu lochokera kwa Mbuye 
wako (loti adzachedwetsa chilango kwa okutsutsa) kukadaweruzidwa 
pakati pawo (powaononga). Ndithu iwo ali m’chikaiko choikaikira iyo 
(Qur’an). 

46. Amene achite chabwino, akudzichitira yekha; ndipo amene akuipitsa 
(m’zochita zake), machimo ake ali pa iye yekha. Mbuye wako sali 
wopondereza akapolo (Ake polanga wina ndi tchimo la wina). 


47. 9) Kudziwakwatsiku la Qiyâma kukubwezedwa kwa Iye (Allah;) zipatso 
sizituluka m’mikoko yake ndipo mkazi satenga pakati ndi kubereka 
popanda Allah kudziwa. (Koma amadziwa zonsezo bwinobwino). Ndipo 
(kumbukira) tsiku limene Allah adzawaitane (ndi kuwafunsa kuti): “Ali 
kuti aphatikizi Anga aja (amene mudali kuwapembedza kusiya Ine)?” 
Adzanena (modandaula): “Tikukudziwitsani, (E Inu Allah)! Palibe 
aliyense mwa ife angaikire umboni (kuti Inu muli ndi mnzanu).” 


48. Ndipo zomwe adali kuzipembedza kale zidzawasowa. Ndipo 
adzatsimikiza kuti alibe pothawira. 


49. Munthu satopa kupempha zabwino (za m'dziko lapansi kwa Mbuye 
wake). Koma choipa chikamkhudza iye amakhala wotaya mtima 
kwambiri. 


50. Ndipo ndithu tikamulawitsa chisomo chochokera kwa Ife atapeza 
mavuto kwambiri amene adamkhudza, ndithu amanena, (monyada): 
“Izi nzangazanga. (Ndazipeza chifukwa cha khama langa ndi nzeru 
zanga). Ndipo za tsiku lachimaliziro sindikhulupirira kuti lilipo. Ndipo 
ngati nditabwezedwa kwa Mbuye wanga, ndiye kuti ine ndidzakhala 
nazo zabwino kwa Iye.” Choncho tidzawauza omwe adakanira zimene 
adachita, ndipo tidzawalawitsa chilango chokhwima (chosanjikana 
china pamwamba pa chinzake). 

51. Ndipo munthu tikam'dalitsa (ndi chisomo Chathu), amanyoza ndi 
kudziika kutali (ndi chipembedzo Chathu). Koma vuto likam’khudza 
umuona uyo akuchulukitsa maduwa (mapemphero). 


52. Nena (kwa iwo, iwe Mtumiki): “Tandiuzani ngati (Qur’aniyi) ilidi 
yochokera kwa Allah, kenako inu nkuikanira; (nanga zingakhale 
bwanji?) Kodi ndiyani wosokera kwambiri kuposa uyo amene ali mu 
mtsutso wakutali (ndi choona)?” 


53. Posachedwa tiwaonetsa (awa okanira), zisonyezo Zathu (zosonyeza 
kuona kwa Qur’an ndi iwe) kumbali zonse, ndi mwa iwo eni kufikira 
zionekere kwa iwo kuti chimene wadza nachochi nchoona. Kodi Mbuye 
wako siwokwanira kuti Iye akuona chilichonse? 


54. Chenjerani! Ndithu awa ali m'chikaiko za kukumana ndi Mbuye 
wawo. Ndithu Iye (Mbuye wawo) wachizungulira chinthu chilichonse 
mkudziwa Kwake. 

Sa Sûrat 42. Ash-Shûra B 


Surayi yayamba ndi kunenetsa mwandithundithu kuti Our'an ndi 
chivumbulutso chochokera kwa Allah potsutsa zimene ankainenera 
okanira. Ndipo ikulimbitsa kumtonthoza Mtumiki (s.a.w) kumavuto 
omwe amapezana nawo kuchokera kwa anthu otsutsa. 











Kenako Surayi yalimbikitsa za mphamvu za Allah ndi ukulu Wake 
ndiponso ufumu Wake, Iye amene adaivumbulutsa. 


Koma anthu ena adaikana ngakhale zisonyezo zake zoti njochokera 
kwa Allah zili zoonekera. Ndipo yafotokoza zakusiyana kwawo popeza 
choonacho. 


Surayi yanenanso za kuphatikiza Allah ndi mafano zomwe opembedza 
mafano amachita ndi kutsutsana kwawo pa choona ndikufuna kuti 
Qiyâma idze mwachangu ponena mwachipongwe. 


Surayi yationgolera mmene tingawaitanire anthu ku dini 
(chipembedzo). Ndiponso yafotokoza zakukula kuleza mtima kwa Allah 
pa anthu Ake. 


Kenako surayi yachenjeza zakususuka ndi zamdziko ndikufotokoza za 
kuipa kwa chikhalidwe cha anthu okanira pa tsiku la Qiyâma, ndiubwino 
wa chikhalidwe cha anthu okhulupirira. Ndipo yafotokozanso zoti Allah 
amalandira kulapa kwa okhulupirira. Ndiponso kuti Allah amagawa 
rizq (chuma) pakati pa anthu mosiyanitsa: ena olemera, ena osauka kuti 
anthuwo asaononge dziko lapansi. 


Surayi yapitilira ndi kufotokoza zakukula kwa dalitso la mvula 
ndi zisonyezo zolangiza mphamvu za Allah padziko. Ndikuti mavuto 
am'dziko lapansi amachitika chifukwa cha machimo. 


Kenako Surayi ikutiuza kuti tichite changu kuyankha kuitana kwa 
Allah, moyo usanathe; imene ndi nthawi yopindulitsa pogwira ntchito 
zabwino. Ndipo yanka patsogolo kufotokoza za mphamvu ya Allah 

pompatsa ana achikazi kapena achimuna amene wamfuna. Kapena 
pompatsa ana achikazi pamodzi ndi achimuna ndi kumchita wina kukhala 
wosabereka. 


Ndipo potsirizira Surayi yafotokoza mmene Allah amawalankhulira 
aneneri Ake. Kenako nkudzamaliza ndi kulongosola njira yoona yofunika 
kuitsata. 





M'dzina la Allah Wachifundo chambiri, Wachisoni chosatha. 
1. Ha-Mim. 
2. “Ain-Sin-Oaf. 


3. Chomwecho akukuvumbulutsira iwe ndi atumiki amene adadza kale, 
Allah Ngopambana Wanzeru zakuya. 


4. Zonse za kumwamba ndi pansi ndi za Iye Yekha. Ndipo Iye ndi Wotukuka, 
Wamkulu. 


5. (Chifukwa chakukula Kwake ndi ulemelero Wake) mitambo ikuyandikira 
kuphwasuka pamwamba pa iyo. Ndipo angelo akulemekeza ndi 
kutamanda Mbuye wawo, ndi kuwapemphera chikhululuko amene ali 
pa dziko lapansi. Dziwani kuti ndithu Allah Yekha ndiye Wokhululuka 
kwabasi, Wachisoni chosatha. 


. Ndipo awo amene adzipangira athandizi (a mafano) kusiya Allah, 
Allah ndi Wolondera (zochita) zawo; ndipo iwe si muyang’anili wawo 
(wosunga zochita zawo). 


. Chomwechonso (monga chilili chivumbulutso chapoyerachi) 
takuvumbulutsira Our'an m'Chiarabu (popanda chikaiko) kuti 
uchenjeze (eni) manthu wa mizinda (Makka) ndi amene ali m’mbali 
mwake, ndikutinso uchenjeze (anthu) za tsiku la msonkhano, lopanda 
chikaiko. (Pa tsikulo anthu adzagawikana mmagulu awiri): gulu lina ku 
Jannah, ndipo gulu lina ku Moto. 

8. Ndipo akadafuna Allah akadawachita iwo kukhala mpingo umodzi; koma 
amamulowetsa ku chifundo Chake amene wamfuna ndipo odzichitira 
okha chinyengo (pokana Allah) alibe mtetezi kapena mthandizi. 


9. Kapena adzichitira athandizi ena kusiya Iye (Allah)? Pomwe Allah Yekha 
ndiye Mthandizi woona ndipo Iye amaukitsa akufa. Ndipo Iye ndi 
Wokhoza pa chilichonse. 


10. Ndipo chilichonse chimene mwasiyana mmenemo (mchipembedzo: 
za kukhulupirira ndi kusakhulupirira) chiweruzo chake nkwa Allah; 
(bwererani ku Buku la Allah ndi Hadith za mtumiki Wake). Ndipo 
Ameneyo ndi Allah, Mbuye wanga; kwa Iye Yekha ndatsamira, ndipo 
kwa Iye Yekha (ndiko) ndikutembenukira. 


11. (Iye ndi) Mlengi wa kumwamba ndi pansi. Adakupangirani akazi 
kuchokera mwa inu nomwe, ndipo nazo ziweto mitundu iwiri, (zazimuna 
ndi zazikazi. Choncho) akukuchulukitsani mmenemo (mchikonzero 
Chake chanzeru) palibe chilichonse chofanana ndi Iye. Iye ndi Wakumva 
zonse ndiponso Woona zonse. 


12. Makiyi a kumwamba ndi pansi ndi Ake. Amamchulukitsira rizq amene 
wamfuna ndipo amamchepetsera amene wamfuna. Ndithu Iye Ngodziwa 
chilichonse (pochiika pamalo oyenera). 


13. Wakhazikitsa kwa inu chipembedzo chonga chomwe adam’langiza Nuh. 
Ndipo chimene takuvumbulutsira iwe ndi chimenenso tidavumbulutsira 
Ibrahim, Mûsa, ndi Isa (Yesu) kuti: Mulimbike chipembedzo (potsatira 
malamulo) ndikuti musalekane pa chipembedzo. Koma ndizovuta 
kwa opembedza mafano (kuvomera) zimene ukuwaitanira. Allah 
amadzisankhira amene wam’funa ndipo amamuongolera amene 
akutembenukira kwa Iye. 


14. Ndipo sadagawikane (pa chipembedzo otsatira a aneneri oyamba) 
kufikira pamene kudawadzera kudziwa kwa choonadi, chifukwa 
chachidani ndi dumbo pakati pawo. Kukadapanda liwu lochokera kwa 
Mbuye wako pachiyambi (lowachedwetsera chilango) mpaka nthawi 
yoikidwa kukadaweruzidwa pakati pawo koma ndithu amene adalandira 

buku pambuyo pawo (makolo awo, ndipo ndikukumana ndi nthawi 
yako,) ali mchikaiko cholikaikira (buku lawo). 


15. (Chifukwa cha umodzi wa zipembedzo ndikuti pasakhale kugawikana 
pa chipembedzo) choncho aitanire (ku chipembedzo chimodzi); ndipo 
lungama (poitanapo) monga momwe walamulidwira. Ndipo usatsatire 
zofuna zawo. Ndipo nena: “Ndakhulupirira mmabuku onse omwe 
adawavumbulutsa Allah; ndipo ndalamulidwa kuchita chilungamo 
pakati panu. Allah ndiye Mbuye wathu ndiponso Mbuye wanu; ife tili 
ndi ntchito zathu (zomwe tidzalipidwa nazo); inunso muli ndi ntchito 
zanu (zomwe mudzalipidwa nazo). Palibe kukangana pakati pa ife ndi 
inu (chifukwa chakuonekera poyera choona). Allah adzatisonkhanitsa 
(kuti atiweruze); kwa Iye yekha ndiko kobwerera. 


16. Ndipo amene akutsutsana ndi Allah pambuyo povomerezedwa (ndi 
anthu ambiri), mtsutso wawo ndiwachabe kwa Mbuye wawo; mkwiyo 
waukulu (wa Allah) uli pa iwo. Ndipo iwo adzakhala ndi chilango 
chokhwima. 


17. Allah ndi Amene wavumbulutsa buku (la Qur’an ndi mabuku ena) 
moona ndi mwachilungamo. Nanga nchiyani chikudziwitse kuti mwina 
Qiyâma ili pafupi? 

18. Akuifulumizitsa amene sakuikhulupirira; koma amene akhulupirira ali 
oopa za iyo, ndipo akudziwa kuti imeneyo ndiyoonadi, (za kupezeka 
kwake palibe chikaiko). Dziwani kuti ndithu amene akutsutsana za 
nthawi (ya Oiyama) ali mkusokera konka nako kutali. 


19. Allah Ngoleza kwa akapolo (Ake). Amapereka rizq kwa amene 
wamfuna. Ndipo Iye ndi Wamphamvu zoposa, Wopambana. 


20. Amene akufuna (pantchito yake) zokolola za tsiku lachimaliziro, 
timuonjezera zokolola zakezo; ndipo amene akufuna pa ntchito yake 
yabwino zokolola za chisangalalo cha m"dziko lapansi timpatsa chimene 
chidagawidwa kwa iye, ndipo iye sadzakhala ndi gawo (la zabwino) pa 
tsiku lachimaliziro. 


21. Kodi iwo alinayo milungu imene idawakhazikitsira m’zipembedzo 
zimene Allah sadaziloleze? Ndipo pakadapanda kutsogola (lonjezo 

lochedwetsa) liwu la chiweruziro (mpaka pa tsiku la Qiyâma); 
pakadaweruzidwa pakati pawo (okanira ndi okhulupirira pompano pa 
dziko lapansi). Ndipo ndithu opondereza chawo nchilango chowawa. 


22. Udzawaona (tsiku la Qiyâma) amene adadzichitira okha zoipa 
(popembedza mafano) akuopa chifukwa cha (zoipa) zomwe adachita, 
ndipo (chilangocho) chidzawapezabe. Koma amene adakhulupirira ndi 
kuchita zabwino (udzawaona akusangalala) m’Madimba abwino a ku 
Minda ya mtendere. Iwo akapeza chilichonse chimene akafune kwa 
Mbuye wawo. Umenewo ndiwo ulemelero wawukulu. 


23. Umenewu ndi (ulemelero) umene Allah akuwasangalatsira akapolo Ake 
nkhani yabwino; amene akhulupirira ndi kuchita zabwino. Nena (iwe 
Mtumiki (s.a.w) kwa iwo): “Sindikupemphani malipiro (kapena chuma) 
pofikitsa uthenga (kwa inu), koma kuti musunge chikondi pachibale 
chimene chili pakati pathu. (Musandizunze kufikira ndifikitse kwa inu 
uthenga wa Mbuye wanga.)” Amene achita chabwino timuonjezera 
pachabwinocho ndithu Allah Ngokhululuka kwambiri, Ngolandira 
kuthokoza. 


24. Kapena akunena kuti: “Wampekera Allah bodza?” Allah akadafuna 
akadadinda mu mtima mwako (kuti usathe kunena chilichonse; koma 
kuti chilichonse chimene ukunena chikuchokera kwa Iye). Ndipo Allah 
amachotsa chabodza (shirik), ndi kuchilimbikitsa choona (Chisilamu), 
ndi mau Ake (amene adawavumbulutsa kwa Mneneri Wake). Ndithu Iye 
Ngodziwa (zobisika) za mmitima. 


25. Ndipo Iye (Yekha) ndi amene amalandira kulapa (kuchokera) kwa 
akapolo Ake. Ndipo amakhululuka machimo (awo); komanso akudziwa 
zimene mukuchita. 


26. Ndipo Iye (Allah) akuwayankha amene akhulupirira ndi kuchita 
zabwino; ndi kuwaonjezera ubwino Wake. Ndipo okana, chilango 
chaukali chili pa iwo. 


27. Allah akadachulukitsa rizg (chuma) kwa akapolo Ake onse (monga 
anthuwo akufunira), akadapyola malire poononga pa dziko; koma 

(Allah) akutsitsa (chumacho) mwamuyeso monga momwe Iye afunira. 
Ndithu Iye pa za akapolo Ake Ngodziwa, Ngopenya. 


28. Ndipo Iye yekha ndi amene akutsitsa mvula (pambuyo poti anthu) 
atataya mtima (pa zamvulayo); ndipo amafalitsa madalitso Ake ndipo 
ndi Mthandizi Wotamandidwa. 


29. Ndipo zina mwa zisonyezo zake ndi kulenga kwa thambo ndi nthaka, 
ndi zamoyo zimene wazifalitsa mmenemo (zooneka ndi zosaoneka). 
Ndipo Iye ndi Wamphamvu zowasonkhanitsira (anthu kuchokera ku 
imfa) akadzafuna. 


30. Ndipo mavuto amtundu uliwonse amene akukupezani nchifukwa cha 
(zochita zoipa) zimene achita manja anu, koma (Allah) akukhululuka 
zambiri. 

31. Ndipo simungathe kum'lepheretsa (Allah kukutsitsirani mavuto) 
padziko lapansi (ngati mutachimwa); ndipo inu mulibenso mthandizi 
kapena mpulumutsi kupatula Allah. 


32. Ndipo zina mwa zisonyezo Zake ndi zombo zoyenda panyanja zonga 
mapiri ataliatali (koma osabira). 

33. Atafuna akhoza kuiyimitsa mphepo choncho nkungokhala duu, 
(osayenda) pamwamba pake (panyanja). Ndithu mzimenezi muli 
zisonyezo kwa aliyense wopirira ndi wothokoza. 


34. Kapena akhoza kuziononga (potumiza mphepo yamkumtho) chifukwa 
cha machimo amene adawachita. Koma amakhululuka zambiri. 


35. Ndipo adzadziwa (tsiku la Oiyama) amene akutsutsana ndi zisonyezo 
Zathu kuti alibe pothawira (kuchilango cha Allah). 


36. Ndipo chilichonse chimene mwapatsidwa, nzosangalatsa za moyo wa 
pa dziko. Koma zimene zili kwa Allah ndi zabwino ndiponso zamuyaya 
za amene akhulupirira ndi kutsamira kwa Mbuye wawo. 


37. Ndipo amene akupewa machimo akuluakulu omwe Allah waletsa ndi 
machimo onse oipitsitsa; ndipo iwo akakwiya (chifukwa choputidwa) 
iwo amakhululuka; 

38. Ndipo amene adayankha kuitana kwa Mbuye wawo ndi kusunga 
mapemphero (popemphera mnthawi yake mkapempheredwe koyenera); 
ndipo zinthu zawo zonse zimakhala zokambirana pakati pawo; ndipo 
mzimene tawapatsa amapereka (pa njira ya Allah); 


39. Ndi amene amati akachitiridwa mtopola amadzipulumutsa. 


40. Malipiro a choipa ndi choipa chonga icho; (wochita choipa alipidwe 
choipa chonga chimene wachita). Koma amene wakhululukira wochita 
choipa (pomwe akhoza kubwezera), ndi kuyanjana naye (mdani 
wakeyo), malipiro ake ali kwa Allah; ndithu Allah sakonda ochitira 
anzawo mtopola. 


41. Koma amene abwezera pambuyo pakuchitiridwa mtopola, kwa iwo 
palibe njira yowadzudzulira. 


42. Ndithu njira yodzudzulidwira ili kwa amene akupondereza anthu ndi 
kuchita mtopola pa dziko popanda chifukwa choyenera. Iwowo ndi 
amene adzalandira chilango chowawa. 


43. Ndipo amene akupirira ndi kukhululuka, (Allah adzamlipira mphoto 
yaikulu); ndithu kupirirako ndi chimodzi mwa zinthu zazikulu (chofunika 
kudzilimbikitsa nacho Msilamu pa chikhalidwe chake.) 


44. Ndipo amene Allah wamsiya kuti asokere, alibe mthandizi (wina) 
kupatula Iye (Allah). ndipo udzawaona osalungama pamene adzachiona 
(masomphenya) chilango, adzanena (modandaula): “Kodi pali njira 
yobwerera (padziko lapansi kuti tikachite zabwino tidzalowe ku 
Jannah)?” 


45. Udzawaona (osalungama) akusonyezedwa ku Moto ali okhumata 
chifukwa chakunyozeka uku akuyang'ana (Moto) mkayang’anidwe 
kobisa (kotsinzina). Ndipo amene adakhulupirira adzanena pa tsiku la 
Qiyâma: “Ndithu otaika ndi amene adadzitaya okha pamodzi ndi maanja 
awo.” Dziwani kuti osalungama adzakhala mchilango chamuyaya. 


46. Ndipo sadzakhala ndi athangati owapulumutsa (kuchilango cha Moto) 
kupatula Allah. Ndipo amene Allah wamusiya kuti asokere (chifukwa 

cha zochita zake zoipa) sangapeze njira (yopezera kulungama.) 


47. Muyankheni Mbuye wanu lisadadze tsiku losapeweka lochokera kwa 
Allah; tsiku limenelo simudzapeza pothawira, ndipo simudzakhala ndi 
njira (yokanira zimene mudzachitidwa). 


48. Ngati anyalanyaza (Allah awalanga) sitidakutume kwa iwo kukhala 
muyang'aniri. Udindo wako ndikufalitsa uthenga. Ndipo ndithu 
tikamulawitsa munthu mtendere wochokera kwa Ife, akuunyadira 
(modzikweza), koma choipa chikawapeza kupyolera mzoipa zimene 
manja awo adatsogoza, pompo munthuyo sathokoza (Allah). 


49. Ufumu wakumwamba ndi pa dziko lapansi ngwa Allah; amalenga 
zimene wafuna; amene wam’ funa amampatsa ana achikazi (okhaokha) 
ndiponso amene wamfuna amampatsa ana achimuna (okhaokha). 


50. Kapena kuphatikiza (ana) achimuna ndi achikazi, ndipo amene 
wam’ funa amamchita kukhala chumba. Ndithu Iye Ngodziwa, Wokhoza 
(chilichonse). 


51. Nkosayenera kwa munthu kuti Allah alankhule naye koma kupyolera 
mkumzindikiritsa, kapena kuchokera kuseri kwa chotsekereza, kapena 
pomtuma mtumiki (Jiburil) kuti amvumbulutsire zimene Iye akufuna 
mwa chilolezo Chake. Ndithu Iye Ngwapamwamba, Ngwanzeru zakuya. 


52. Momwemonso takuvumbulutsira chivumbulutso (Chathu) mwa 
lamulo Lathu. Siudali kudziwa kuti buku ndi chiyani, chikhulupiliro 
ndi chiyani; koma bukuli (Quran) talichita kukhala kuunika; ndi 
kuunikaku tikumuongola amene tam’funa mwa akapolo Athu. Ndithu 
iwe ukuongolera kunjira yoongoka. 


53. Njira ya Allah Amene zonse za kumwamba ndi za mdziko lapansi ndi 
Zake. Dziwani kuti zinthu zonse zimabwerera kwa Allah. 








Surat 43. Az-Zukhruf 


Sa Sûrat 43. Az-Zukhruf B 


Surayi yayamba ndi malembo awiri; ndipo yatsatiza pazimenezi 
kufotokoza za ulemelero wa Qur’an kwa Allah. Kenako yayamba 
kufotokoza zamakhalidwe a anthu achibwana osalabadira uthenga 
wa atumiki awo. Ndipo yafotokoza zisonyezo zambiri zochititsa 
kukhulupirira mwa Mulungu Mmodzi. Koma ngakhale zili choncho, 
okanira adampangira Allah milungu inzake ndikumpatulira Iye ana 
aakazi, iwo nkudzipatulira ana aamuna. Ndipo umboni utawasowa pa 
zonena zawozi, iwo adangotsatira chikhalidwe cha makolo awo. 

















Kenako Surayi yafotokoza nkhani ya Ibrahim ndikutsatiza pankhaniyo 
kudzitukumula kwa okanira a m’Makka chifukwa chomvumbulukira 
Qur’an Muhammad (s.a.w) osati mmodzi wa olemekezeka a mmizinda 
yawo iwiri (Makka ndi Twaif), ngati kuti iwo ndi amene amagawa ubwino 


wa Allah. Allah adagawa pakati pawo rizq (chuma) chifukwa cha kusatha 
kwawo kugawa. Nanga za uneneri wa Allah angamgawire chotani amene 
sanamfune? 


Kenako Surayi yanenetsa kuti kukadapanda kuopera kuti anthu 
angamkanire Allah onse, akadawapatsa okanira zosangalatsa zonse 
pamodzi ndi zokongoletsa za mdziko; okhulupirira nkudzawapatsa 
chisangalalo cha muyaya chatsiku lachimaliziro. Ndiponso yafotokoza 
kuti amene salabadira choonadi, Allah amamtumizira satana yemwe 
amamtsogolera kuchionongeko. 


Kenako Surayi yafotokoza zankhani ya Mtsa ndi Farawo, ndi 
kunyengedwa kwa Farawo chifukwa cha ufumu wake. Ndi chilango 
cha Allah chimene chidamtsikira Farawoyo. Ndipo yapitilira ndi kunena 
nkhani ya mwana wa Mariya kuti iye ndi munthu wodalitsidwa ndi Allah; 
adali kuitanira ku njira yolunjika ndikuopseza za chilango cha tsiku la 
Oiyama, ndi kuwauza nkhani yabwino okhulupirira ponena kuti akalowa 
ku Munda wamtendere, mmene muli zonse zokondweretsa. 

Pomaliza Surayi ikunena za ufumu wa Allah kuti zonse nza Iye 
Yekha. Ndikuti milungu imene amamphatikiza nayo njopanda mphamvu, 
njachabechabe. 





M'dzina la Allah Wachifundo chambiri, Wachisoni chosatha. 
1. . Ha-Mim. 
2. Ndikulumbilira buku lofotokoza momveka. 


3. Ndithu Ife talichita bukuli (Qur’an) kukhala chowerengedwa m’Chiarabu 
kuti muzindikire. 


4. Ndipo ndithu bukuli (Qur’an) lili m’manthu wa mabuku onse (Lawhi 
Mahfudh) limene lili kwa Ife; (ndipo ndi buku) lotukuka, la mawu 
anzeru. 


5. Kodi tisiye kukukumbutsani chifukwa chakuti ndinu anthu opyola malire 
(pochita zoipa)? 

6. Ndipo tidatumiza aneneri ambiri kwa anthu akale. 

7. Ndipo palibe mneneri aliyense amene amawadzera koma amam'chitira 
chipongwe. 

8. Choncho tidawaononga amene adali amphamvu kuposa iwo (Aguraish) 


ndipo ladutsa fanizo la (zilango zomwe zidawapeza) anthu akale. 


9. Ndipo ukawafunsa: “Ndani adalenga thambo ndi nthaka?” Ndithu 
ayankha kuti: “Adazilenga (Allah) Mwini Mphamvu, Wodziwa.” 


10. Amene wakupangirani nthaka kukhala choyala ndipo adakupangirani 
njira mmenemo kuti muongoke (ndikukafika kumene mukufuna). 


11. Ndiponso amene watsitsa madzi kuchokera kumwamba mwamuyeso; 
chifukwa cha madziwo tidaukitsa mudzi wakufa. Momwemonso inu 
mudzatulutsidwa (mmanda); 


12. Ndiponso amene walenga zinthu zonse ziwiriziwiri (chachimuna 
ndi chachikazi). Ndipo adakupangirani zombo ndi ziweto zimene 
mukukwera, 

13. Kuti mukhazikike mwaubwino pamisana paizo, kenako mukumbukire 
mtendere wa Mbuye wanu mukakhazikika pamenepo, ndipo munene: 
“Walemekezeka Amene watifewetsera ichi; ndipo sitikadatha 
kuchifewetsa ndi kuchigwiritsa ntchito.” 


14. “Ndipo ndithu ife kwa Mbuye wathu ndiko kobwerera.” 


15. Ndipo amuikira gawo mwa akapolo Ake. (Kuti ndi ana a Allah.) Ndithu 
munthu, ngwamsulizo woonekera poyera! 


16. Kodi wadzichitira ana achikazi mzimene wazilenga ndipo wakusankhirani 
inu ana achimuna? 


17. Koma akauzidwa (kuti wabereka mwana wamkazi) mmodzi wa iwo 
chomwe amamfanizira (Allah) Wachifundo chambiri, nkhope yake 
imakhala yakuda ndi kudandaula kwambiri! 


18. Ha! Kodi amene waleredwa monga chokongoletsa, potsutsana iye 
sangathe kunena momveka? (Ameneyo ndiye mwampatsa Allah; omwe 
ndi ana aakazi). 


19. Ndipo angelo omwe ndi akapolo a (Allah) Wachifundo chambiri 
akuwatcha akazi. Kodi adaona kalengedwe kawo? Umboni wawo 
ulembedwa ndipo adzafunsidwa (pazimenezo)! 


20. Ndipo (otsutsa) akunena: “Akadafuna (Allah) Wachifundo chambiri 
(kuti tisamapembedze mafano awa), sitikadawapembedza!” Iwo alibe 
kudziwa pa zimenezi (zomwe akunenazi). Koma akungonena mawu 
opeka. 


21. Kapena tidawapatsa buku lina tisadapereke ili, kotero kuti iwo 
agwiritsitsa limenelo (ndi kugwirizana nazo zili mmenemo)? 


22. Koma akunena: “Ndithu ife tidawapeza makolo athu pa chipembedzo 
chimenechi, ndipo ife tikutsatira mapazi awo.” 


23. Ndipo momwemo, sitidatumize mchenjezi patsogolo ku mudzi uliwonse 
koma olemera ammenemo adanena: “Ndithu tidawapeza makolo athu 
pa chipembedzochi (akuchita mmene tikuchitiramu), ndipo ife titsatira 
mmapazi awo.” 

24. Adanena (mneneri wawo): “Ngakhale ndakubweretserani chipembedzo 
chabwino kuposa chomwe mudawapeza nacho makolo anu (mupitirizabe 
kutsatira chipembedzo cha makolo anucho)?” Adanena: “Ife tikuzikana 
zimene mwatumidwa nazozi.” 


25. Choncho tidawalanga iwo. Taona m’mene adalili mapeto a otsutsa aja. 


26. Ndipo (kumbuka) pamene Ibrahim adauza bambo wake ndi anthu ake 
(kuti): “Ndithu ine ndadzipatula ku zimene mukuzipembedzazi.” 


27. “Kupatula Amene adandilenga; ndithu Iye andiongola.” 


28. Ndipo adalichita liwu ili kukhala losatha ku mtundu wake, kuti abwelere 
(ku malankhulidwe amenewa). 


29. Koma ndidawasangalatsa awa (Aquraish) pamodzi ndi makolo 
awo kufikira choonadi chawadzera ndi Mtumiki wolongosola (za 
choonadichi). 


30. Ndipo pamene choonadi (Qur’an) chidawadzera, adanena: “Awa ndi 
matsenga; ndithu ife tikuwakana.” 


31. Ndipo adatinso: “Nchifukwa ninji Qur’an iyi siidavumbulutsidwe pa 
munthu wamkulu mmidzi iwiriyi (Makka ndi Twaif).” 


32. (Choncho Allah akunena): “Kodi iwo ndi amene akugawa mtendere 
wa Mbuye wako (kumpatsa amene wamfuna ndi kummana amene 
sakumfuna? Chikhalirecho) Ife ndi Amene timagawa pakati pawo 
zofunika pa moyo wawo mu moyo wadziko lapansi; ndipo tawatukula 
ena mwa iwo pa ulemelero pamwamba pa ena, choncho ena mwa iwo 
akuwachita anzawo kukhala antchito awo koma mtendere wa Mbuye 
wako ndi wabwino kuposa zimene akusonkhanitsa.” 


33. Ndipo pakadapanda kuopera kuti anthu adzakhala gulu limodzi (lokanira 
Allah), ndithu tikadazichita nyumba za amene akumkana (Allah) 
Wachifundo chambiri kukhala ndi madenga a Siliva, ndi makwelero 
amene amakwelera (kukhalanso a Siliva). 


34. Ndipo nyumba zawo kukhala ndi zitseko ndi makama (mabedi) omwe 
amayadzamira (zonsezo kukhala za Siliva). 

35. Ndiponso ndi zokongoletsa za golide. Koma zonsezo sikanthu ayi, ndi 
chisangalalo chabe cha dziko lapansi (chosakhalira kutha); ndipo tsiku 
lachimaliziro lomwe lili kwa Mbuye wako ndi la oopa Allah (potsatira 
malamulo Ake ndi kusiya zoletsedwa). 


36. Ndipo amene akunyozera kukumbukira (Allah) Wachifundo chambiri, 
timpatsa satana, kuti iye akhale bwenzi lake (lotsagana nalo). 


37. Ndipo iwo amawatsekereza ku njira zabwino ndi kumaganiza kuti iwo 
ngoongoka. 


38. Kufikira pamene adzatidzera (tsiku la Qiyâma, uku akulowetsedwa ku 
Moto). Adzati (kumuuza satana): “Kalanga ine! Pakati pa ine ndi iwe 
pakadakhala ntunda wa pakati pa kuvuma ndi kuzambwe (kutalikirana 
kwathu).” Ha! Taonani kuipa kwa bwenzi! 


39. (Allah adzawauza kuti): “Ndipo lero sikukuthandizani kukhala limodzi 
kwanu m'chilango pakuti mudadzichitira nokha zoipa.” 


40. Kodi ungathe kuwamveretsa agonthi, kapena ungathe kuwaongola 
akhungu ndi amene ali mkusokera koonekera? 


41. Ngati titakuchotsa (padziko usadaone chilango chawo, usakhale ndi 
chikaiko), ndithu Ife tiwalanga iwo. 


42. Kapena tikusonyeza zimene tidawalonjeza (uona ndi maso ako usadafe). 
Ndithu Ife tili ndi mphamvu pa iwo. 


43. Choncho, gwiritsa zimene zavumbulutsidwa kwa iwe, ndithu iwe uli pa 
njira yolunjika. 


44. Ndithu iyi (Qur’an) ndi ulemelero wako ndi anthu ako; ndipo posachedwa 
mufunsidwa (za ulemelero umenewu). 


45. Ndipo afunse atumiki Athu amene tidawatumiza iwe usadadze: “Kodi 
tidapanga milungu ina kuti ipembedzedwe, osati (Allah) Wachifundo 
chambiri?” 


46. Ndithu tidamtumiza Mtisa pamodzi ndi zozizwitsa Zathu kwa Farawo 
ndi nduna zake; ndipo adati: “Ndithu ine ndine Mtumiki wa Mbuye wa 
zolengedwa.” 

47. Koma pamene adawadzera ndi zisonyezo zathu, basi iwo adali kuziseka. 


48. Ndipo chisonyezo chilichonse chomwetidawasonyeza chidali chachikulu 
kuposa chinzake (komabe sadakhulupirire). Ndipo tidawalanga ndi 
chilango kuti abwelere (kwa Ife). 


49. Ndipo adati (kwa Musa): “E iwe wamatsenga! Tipemphere kwa Mbuye 
wako pa chomwe adakulonjeza; ndithu ife tiongoka, (tikhulupirira).” 


50. Choncho, pamene tidawachotsera chilangocho, basi iwo adayamba 
kuswa pangano. 


51. Ndipo Farawo adaitana anthu ake, adati: “E inu anthu anga! Kodi 
ulamuliro wa mu Iguputo siwanga pamodzi ndi mitsinje iyi imene 
ikuyenda pansi panga (pa nyumba zanga?) Kodi simukuona?” 


52. “Kodi kapena ine sindine woposa uyu (Mûsa) wonyozeka, ndipo 
sangathe kuyankhula momveka?” 


53. “Nanga bwanji sadavekedwe zibangiri zagolide kapena angelo kudza 
pamodzi ndi iye uku akumtsatira?” 


54. Adawapeputsa anthu ake. Ndipo adamvera; iwo adali anthu otuluka 
mchilamulo (cha Allah). 


55. Pamene adatikwiitsa, tidawalanga ndipo tidawamiza onse mmadzi. 


56. Tidawachita (Farawo ndi anthu ake) kukhala chitsanzo cha okanira a 
pambuyo pawo ndikukhala mbiri kwa anthu amene akudza. 


57. Ndipo pamene lidaperekedwa fanizo la mwana wa Mariya, pamenepo 
anthu anu adali kufuula (monyoza).!"! 


[1] Fanizo lomwe likunenedwa apandi lomufanizira Isa (Yesu) ndi zomwe zikupembedzedwa 
kusiya Allah. Akafiri adamfanizira iye pambuyo povumbulutsidwa Ayah yakuti: 
“Ndithu inu ndi zomwe mukuzipembedza kusiya Allah ndi nkhuni za ku Jahannam.” 
Choncho adati Isa (Yesu) nayenso akalowa ku Moto chifukwa chakuti Akhrisitu 
amamupembedza kusiya Allah. Koma Allah adamyeretsa ponena kuti: “Ndithu awo 
amene ubwino wochokera kwa Ife watsogola kwa iwo, iwowo akatalikitsidwa ndi 
motowo” Choncho Isa (Yesu) sakalowa ku Moto chifukwa iye sadalamule anthu kuti 
amupembedze komanso sakudziwa kuti pali aliyense amene akupembedza iye. 

58. Ndipo adati: “Kodi milungu yathu ndi yabwino, kapena iye?” 
Sadamfanizire kwa iwe koma kufuna kutsutsana basi (kopanda kufuna 
choona). Koma iwo ndi anthu amtsutso. 


59. Iye sadali kanthu koma ndi kapolo amene tidampatsa mtendere; ndipo 
tidamchita kukhala chitsanzo (chodabwitsa) cha ana a Israyeli. 


60. Ndipo tikadafuna tikadawachita angelo kukhala pa dziko mmalo mwa 
inu ndi kumasiirana iwo kwa iwo (kuti mudziwe kuti angelo akugonjera 
malamulo a Allah. Iwo siAllah). 


61. Ndipo iye (Isa (Yesu) adzakhala chizindikiro cha Oiyama (kuti 
yayandikira). Choncho musaikaikire, koma nditsatireni. Imeneyi ndi 
njira yolunjika. 


62. Asakutsekerezeni satana; iye kwa inu ndi mdani woonekera. 


63. Ndipo pamene Isa (Yesu) adadza ndi zisonyezo zoonekera poyera, adati: 
“Ndakudzerani ndi nzeru (yopindulitsa), ndikuti ndikulongosolereni 
zina zimene mudali kusiyana mu izo; choncho, muopeni Allah ndiponso 
ndimvereni.” 


64. “Ndithu Allah ndiye Mbuye wanga ndi Mbuye wanunso; choncho 
mupembedzeni; imeneyi ndiyo njira yolunjika.” 


65. Koma magulu adasemphana pakati pawo. Ndipo kuonongeka kuchokera 
mu chilango cha tsiku lowawa kudzakhala pa amene adzichitira okha 
zoipa. 


66. Palibe chimene akuyembekeza, koma Oiyama basi yomwe iwadzera 
mwadzidzidzi pomwe iwo sakuzindikira (ali otanganidwa ndi za 
m’dziko). 


67. Abwenzi tsiku limenelo adzakhala odana, wina ndi mnzake, (chifukwa 
chakuti adali kuthandizana pa zinthu zosalungama ndi zamachimo) 
kupatula oopa Allah (amene adachita chibwenzi mwa Allah, pothandizana 
kukwaniritsa malamulo a Allah ndi kusiya zimene Allah waletsa). 


68. (Allah adzati): E inu akapolo Anga (abwino)! Palibe kuopa kwa inu 
lerolino ndiponso simudandaula. 

69. Amene adakhulupirira zisonyezo Zathu ndipo adali Asilamu (ogonjera 
Allah). 


70. Lowani ku Munda wamtendere, inu ndi akazi anu musangalatsidwa. 


71. Adzakhala akupititsidwa mbale zagolide ndi matambula (agolide); 
zonse zokomera moyo zidzakhala mmenemo ndi zokomera maso, ndipo 
inu mudzakhala mmenemo nthawi yaitali. 


72. Ndipo umeneo ndi munda umene mwapatsidwa chifukwa cha (zabwino) 
zimene munkachita. 


73. Inu mupeza mmenemo zipatso zambiri zomwe muzidya. 

74. Ndithu ochimwa (okanira) adzakhala m'chilango cha Jahannam nthawi 
yaitali. 

75. Sadzapatsidwa nthawi yopumula, ndipo mmenemo iwo akataya mtima 
(zakupeza moyo wabwino). 

76. Ndipo sitidawapondereze koma adali kudzipondereza okha. 


77. Ndipo (okanira) adzaitana E iwe Malik! (yemwe ndi mngelo 
woyang'anira moto): “Mbuye wako atipatse imfa (kuti tipumule 
kuchilangochi!|” Adzanena (Malik): “Ndithu inu mukhala momwemo!” 


78. Ndithu tidakubweretserani choona; koma ambiri a inu mudali kuchida 
choona. 


79. Kodi akonza bwino chikonzero (chawocho chomwe ndi chiwembu 
chofuna kumupha Mtumiki (s.a.w?! )? Ndithu nafenso ndife okonza 
chikonzero chabwino (cholepheretsa chiwembu chawocho). 


80. Kodi akuganiza kuti sitikumva zobisa zawo ndi zonong’oneza zawo? 
Tyayi, (tikuzimva zonse), ndipo atumiki Athu (angelo) ali nawo pamodzi; 
akulemba. 


81. Nena (kwa omphatikiza Allah ndi mafano): “Zikadakhala kuti (Allah) 
Wachifundo chambiri ali ndi mwana, ndiye kuti ine ndikadakhala 
woyamba kumpembedza (mwanayo).” 


82. Mbuye wa kumwamba ndi pansi, Mbuye wa Arsh (Mpando wachifumu), 
Wapatukana ndi mbiri zimene akum’nenerazo (zoti Allah ali ndi mwana). 

83. Asiye azingonena zachabezo ndi kusewera kufikira adzakumana ndi 
tsiku lawo limene akulonjezedwa. 


84. Ndipo Iye ndiamene akupembedzedwa kumwamba, ndiponso ndi Iye 
Amene akupembedzedwa pansi. Iye ndi Wanzeru zakuya, Wodziwa 
kwambiri. 


85. Ndipo watukuka kwambiri Yemwe ufumu wa kumwamba ndi pansi 
ndi pakati pa zimenezi ndi Wake. Ndiponso kwa Iye ndiko kuli 
kudziwa kudza kwa tsiku la Oiyama; ndipo kwa Iye Yekha ndi kumene 
m’dzabwezedwa. 


86. Ndipo omwe akuwapembedzawo kusiya Iye (Allah), sangathe 
kupulumutsa (aliyense) kupatula amene akuikira umboni choonachi, 
pomwe iwo akuchidziwa bwino. 


87. Ndipo ngati utawafunsa: “Ndani adawalenga?” Anena motsimikiza kuti: 
“Ndi Allah.” Nanga akutembenuzidwa bwanji (kusiya choona)? 


88. Ndipo zonena zake (Mneneri Muhammadfs.a.w? nthawi zonse): “E 
Mbuye Wanga! Ndithu awa ndi anthu osakhulupirira (nditani nao)?” 


89. Choncho, akhululukire, ndipo auze mawu a mtendere. Posachedwa 
adzadziwa! 

Sa Sûrat 44. Ad-Dukhân B 


Surayi yayamba ndi kufotokoza za Quran kuti idavumbulutsidwa 
kuchokera kwa Allah, mu usiku wa Lailatul Qadir, usiku wodala, ndi 
cholinga chochenjeza ndi kulongosola umodzi wa Allah. 











Ndithu Our'an ndi choona chochokera kwa Allah. Ndipo Surayi 
yafotokozanso za kuuka ponenetsa kuti palibe chikaiko kuukako 
kulipo. Ndipo okanira yawadzudzula pamitsutso yawo yopanda pake 
ndi kufanizira okanira a m’Makka ndi anthu akale, anthu a Farawo. 
Ndipo yatsimikiza ndi kulonjeza kuti tsiku la Qiyâma ndilo tsiku lawo 
lolonjezedwa kuweruzidwa kwawo onse. Ndipo yafotokoza zamphoto ya 
osokera, ndi mphoto ya olungama pa tsiku limeneli. 


Surayi yamaliza ndi kufotokoza za Qur’an monga idayambira 
kufotokoza za Qur’aniyo. 


XRS 
M'dzina la Allah Wachifundo chambiri, Wachisoni chosatha. 
1. Ha-Mim. 
2. Ndikulumbilira buku lofotokoza momveka. 


3. Ndithu tidaivumbulutsa (Our'an) mu usiku wodala. Ife ndithu 
Ndiachenjezi. 





4. Mu (usiku) umenewu chinthu chilichonse chanzeru chimaweruzidwa ndi 
kulongosoledwa. 


5. Mwa chilamulo chochokera kwa Ife. Ndithu Ife ndife otumiza atumiki 
(kuti achenjeze anthu). 


6. (Chifukwa cha) chifundo chochokera kwa Mbuye wako. Ndithu Iye 
Ngwakumva zonse, Wodziwa kwabasi. 


7. Mbuye wa thambo ndi nthaka ndi zapakati pake, ngati muli otsimikiza. 

8. Palibe wopembedzedwa moona koma Iye basi. Amapereka moyo 
ndikupereka imfa, Mbuye wanu ndi Mbuye wa makolo anu oyamba. 


9. Koma iwo (okanira) ali mchikaiko akungosewera, (potsatira zilakolako 
zawo zoipa). 


10. Basi, yembekezera tsiku limene thambo lidzadze ndi utsi woonekera 


(konsekonse). 


11. Udzawaphimba anthu onse (ndipo adzakhala akunena:) “Ichi ndi 
chilango chowawa. 


12. E Mbuye wathu! Tichotsereni chilangochi, ndithu ife tikhulupirira.” 
13. (Kodi lero) kukumbukira kuwapindulira chiyani iwo? Chikhalirecho 
mtumiki wolongosola chilichonse adawadzera. 


14. Koma sadamlabadire uku akumnena kuti: “Waphunzitsidwa (ndi anthu), 
ndiponso wopenga.” 


15. Ndithu Ife tichotsa chilangocho pang’ono (koma) inu mubwerezanso 
(machimo anu). 


16. (Kumbuka, iwe Mtumiki), tsiku limene tidzawalanga chilango 
chachikulu; ndithu Ife ndife olanga. 


17. Ndipo ndithu iwo asadadze, tidawayesa anthu a Farawo. Ndiponso 
adawadzera mtumiki wolemekezeka, 


18. Kuti: “Ndipatseni akapolo a Allah. Ndithu ine kwa inu ndi Mtumiki 
wokhulupirika.” 


19. “Ndipo musadzikweze kwa Allah. Ndithu ine ndikubweretserani 
chisonyezo choonekera.” 


20. “Ndipo Ine ndadzitchinjiriza ndi Mbuye Wanga ndiponso Mbuye wanu 
(ku chiwembu chofuna kundipha) pondigenda (ndi miyala).” 


21. “Ndipo ngati simundikhulupirira, ndipatukeni (musandivutitse).” 


22. “(Koma adamchitira mtopola). Ndipo iye adaitana Mbuye wake kuti: 
“Awa ndithu ndi anthu oipa.” 

23. (Allah adamuuza kuti): “Pita ndi akapolo Anga usiku; ndithu inu 
mulondoledwa.” 


24.“Ndipo isiye nyanja ili momwemo, zii. ndithu iwo ndikhamu (lankhondo) 
limene limizidwa.” 


25. Kodi ndi minda ingati ndi akasupe zomwe adazisiya atamizidwa! 
26. Ndiponso mmera ndi malo abwino! 

27. Ndi mtendere (waukulu) umene adali kusangalala nawo mmenemo. 
28. Umo ndi mmene zidalili. Ndipo tidawapatsa anthu ena zimenezo. 


29. Thambo ndi nthaka sizidawalilire ndipo sadapatsidwe mpata 
(wobwereranso pa dziko). 


30. Ndipo ndithu tidapulumutsa ana a Israyeli ku chilango choyalutsa. 


31. Chochokera kwa Farawo; ndithu iye adali wodzikweza ndiponso 
mmodzi wa opyola malire. 


32. Ndipo ndithu tidawasankha (Ayuda nthawi imeneyo) pa mitundu ina 
m’kudziwa Kwathu, 


33. Ndipo tidawapatsa zisonyezo (kupyolera m’dzanja la Mûsa) momwe 
mudali mayeso oonekera poyera kwa iwo. 


34. Ndithu awa (Aguraish) akunena (kuti): 


35. “Palibe china choposera pa imfa yathu yoyambayi, ndipo ife 
sitidzaukitsidwa.” 


36. “Choncho tibweretsereni makolo athu (amene adafa), ngati mukunena 
zoona (kuti kuli kuuka).” 


37. Kodi iwo ndi abwino (ndi kupambana pa nyonga), kapena anthu a Tubba 
(mafumu a kudziko la Yemen) ndi amene adalipo kale iwo asadadze? 
Tidawaononga. Ndithu iwo adali oipa. 


38. Ndipo sitidalenge thambo ndi nthaka ndi zimene zili pakati paizo, 
mwachibwana. 

39. Sitidalenge ziwirizi koma mwachoonadi; koma anthu ambiri sakudziwa. 
40. Ndithutsiku lachiweruziro ndiyo nthawi yawo onse (imene alonjezedwa). 


41. Tsiku limene m’bale sadzathandiza m’bale wake pa chilichonse (ku 
chilango cha Allah), ngakhale iwo sadzapulumutsidwa. 


42. Kupatula amene Allah adzawachitira chifundo. Ndithu Iye 
Ngwamphamvu zoposa, Ngwachisoni chosatha. 


43. Ndithu mtengo wa Zakkumi. 
44. Ndi chakudya cha ochimwa. 


45. (Kutentha kwake) ngati mtovu wosungunulidwa, (wotentha kwambiri;) 
udzakhala ukuwira mmimba. 


46. Monga kuwira kwa madi otentha kwambiri. 


47. (Kudzanenedwa): “Mgwireni; mkokereni (ndi kumponya) pakatikati pa 
Jahena!” 


48. “Kenako mthireni pamwamba pamutu wake chilango chamadzi 
otentha!” 


49. (Adzauzidwa mwachipongwe): “Lawa! Ndithu iwe ndiwe wamphamvu 
zambiri, wolemekezeka, (monga momwe udali kudzitamira muja).” 


50. “Ndithu izi ndi zimene mudali kuzikaikira zija!” 
51. Ndithu oopa Allah adzakhala pa malo a chitetezo. 
52. Mminda ndi mu akasupe. 


53. Adzavala (nsalu) za silika wopyapyala ndi silika wokhuthala uku 
atayang’anizana (nkhope). 

54. Umo ndi mmene zidzakhalire; ndipo tidzawakwatitsa ndi akazi 
okongola amaso aakulu. 


55. Mmenemo adzakhala akuitanitsa mtundu uliwonse wa zipatso, 
mwamtendere; 

56. Sadzalawa imfa mmenemo, kupatula imfa yoyamba ija; ndipo 
adzawateteza kuchilango cha Jahena, 


57. Chifundo chochokera kwa Mbuye wako! Kumeneko ndiko kupambana 
kwakukulu! 


58. Ndithu taifewetsa (Qur’an) mchiyankhulo chako (cha Chiarabu) kuti 
akumbukire. 


59. Choncho yembekeza; iwonso akuyembekezera, (kodi ndani chimtsikire 
chilango pakati panu). 

Sa Sûrat 45. Al-Jâthiyah B 


Surayi ikufotokoza zamafuwa a chikhulupiliro cha Chisilamu mmbali 
zake zonse zophanuka:- Kukhulupirira umodzi wa Allah; kukhulupirira 
Qur’an ndi utumiki wa Mtumiki Muhammad (s.a.w); kukhulupirira za 
tsiku lachimaliziro ndi kuuka ku imfa ndi kuweruzidwa pa zochita. 











Nkhani yaikulu msurayi ndi kupereka umboni ndi zisonyezo 
zosonyeza umodzi wa Allah. 


Ndipo Surayi yayamba ndi kunena za Qur’an ndi gwero lake lomwe 
ndi kwa Allah Wamphamvu zoposa, Wanzeru zakuya pa zolenga Zake; 
Yemwe adavumbulutsa buku Lake lolemekezeka kuti likhale mtendere 
kwa anthu Ake ndikuti likhale muuni wounikira anthu ku njira ya 
mtendere. 


Kenako yafotokoza za zisonyezo za chilengedwe zomwe zikusonyeza 
mphamvu ya Allah ndikuti alipo; zomwenso zikupezeka ponseponse 
mdziko ili lophanuka. 


Ndipo yanenanso zakalengedwe ka anthu ndi nyama ndi zolengedwa 
zina zosiyanasiyana zomwe zikusonya Allah; monga; kusinthana usiku 
ndi usana, kukuntha kwa mphepo motembenukatembenuka; ndipo 
zonsezi zikusonyeza mphamvu ndi ulemelero waukulu wa Allah. 





M'dzina la Allah Wachifundo chambiri, Wachisoni chosatha. 
1. Ha-Mim. 


2. Chivumbulutso cha buku (ili) chochokera kwa Allah Wamphamvu 
zoposa, Wanzeru zakuya. 


3. Ndithu kuthambo ndi m’nthaka muli zisonyezo (zazikulu zosonyeza kuti 
Allah alipo) kwa okhulupirira. 

4. Ndiponso mkalengedwe kanu ndi zimene wazifalitsa mmenemo, mu 
zamoyo ndizisonyezo kwa anthu amene akutsimikiza. 


. Ndi kusinthana kwa usana ndi usiku, ndi mvula imene Allah akutsitsa 
kuchokera kumwamba, akuukitsa nthaka ndi mvulayo, itafa (itauma), 
ndi kuyendetsa mphepo mosinthasintha; (zonsezi) ndi zisonyezo kwa 
anthu anzeru. 


6. Izi ndi Ayah (ndime) za Allah; tikukuwerengera iwe mwachoonadi. Kodi 
ndi nkhani yanji adzaikhulupirire atapanda kulabadira nkhani ya Allah 
ndi Ayah Zake? 


7. Kuonongeka kuli pa aliyense wopeka zinthu, wamachimo ambiri. 


8. Amene akumva Ayah za Allah zikuwerengedwa kwa iye kenako 
nkumapitiriza (zochita zake zosalungama) uku akudzikweza ngati kuti 
sadazimve ayazo; muuze nkhani ya chilango chowawa. 


. Ndipo akadziwa chinthu chochepa chochokera mma Ayah athu, 
amachichitira chipongwe; amenewa ndi amene adzakhala ndi chilango 
chosambula. 


10. Jahannam ili (kuwayembekezera) kuseri kwawo; ndipo zimene adachita 
sizidzawathandiza chilichonse, ngakhale atetezi amene adadzipangira 
kusiya Allah (sadzawathandiza); ndipo adzapeza chilango chachikulu. 


11. Ichi ndi chiongoko; ndipo amene adakanira Ayah za Mbuye wawo, 
adzakhala ndi chilango chachikulu chochokera mchilango chowawa. 


12. Allah ndi Amene wakugonjetserani nyanja kuti zombo ziziyenda 
mmenemo mwa lamulo Lake; ndikuti munke mufunafuna chifundo 
Chake kuti muthokoze. 


13. Ndipo wakugonjetserani za kumwamba ndi zam'nthaka, zonse 
zikuchokera kwa Iye. Ndithu mzimenezo muli zisonyezo kwa anthu 
amene amalingalira. 


14. Nena kwa amene akhulupirira kuti awakhululukire amene sakuopa 
masiku a Allah (a chilango; mmasiku amenewo) kuti awalipire anthu pa 
zomwe amachita (zoipa). 

15. Amene akuchita chabwino akudzichitira yekha ndipo amene akuchita 
zoipa, zidzakhala paiye mwini. Kenako m'dzabwezedwa kwa Mbuye 
wanu. 


16. Ndithu tidawapatsa ana a Israyeli buku, ulamuliro ndi uneneri; ndiponso 
tidawapatsa zina mwa zinthu zabwino ndikuwalemekeza pamwamba pa 
mitundu ina (ya nthawiyo). 


17. Ndipo tidawapatsa zisonyezo zoonekera pazinthu zachipembedzo 
chawo; sadapatukane mpaka pomwe kudawadzera kudziwa, chifukwa 
chadumbo pakati pawo. Ndithu Mbuye wako adzalamula pakati pawo 
tsiku la Qiyâma pa zimene adali kutsemphana. 


18. Kenako tidakuika iwe pa malamulo a zinthu za chipembedzo (Chathu). 
Choncho tsatira malamulo (Athu), ndipo usatsate zilakolako za amene 
sadziwa (njira yoona). 


19. Ndithu iwo (amene akutsata njira zonama) sangakuthandize chilichonse 
kwa Allah; ndithu achinyengo ena a iwo amatetezana wina ndi nzake; 
koma Allah ndi Mtetezi wa oopa (Iye potsatira malamulo Ake ndi kusiya 
zoletsedwa). 


20. Iyi (Qur’an imene yavumbulutsidwa kwa iwe), ndizisonyezo kwa anthu 
chiongoko ndi chifundo kwa anthu omwe akutsimikiza (kuti lilipo tsiku 
la chiweruziro). 


21. Kodi amene adadzichitira zoipa akuganiza kuti tingawachite monga 
omwe adakhulupirira ndi kuchita zabwino kuti afanane pa moyo wawo 
ndi pa imfa yawo? Ndi kuweruza koipa kumene iwo akuweruza. 


22. Ndipo Allah adalenga thambo ndi nthaka moona ndi kuti mzimu 
uliwonse ulipidwe zimene udadzichitira, (zoipa kapena zabwino) ndipo 
iwo sadzaponderezedwa. 


23. Kodi wamuona amene wachichita chilakolako chake kukhala mulungu 
wake wompembedza? Ndipo Allah wamlekelera kuti asokere, kupyolera 
mkudziwa Kwake; ndipo wamdinda (chidindo) mmakutu mwake ndi 
mu mtima mwake ndi kumvika chivindikiro mmaso mwake. Choncho 
ndani angamuongole pambuyo pa Allah? Kodi simukumbukira? 

24. Ndipo (okanira kuuka ku imfa) adanena: “Kulibe (moyo wina) koma 
moyo wathu womwewu wa padziko lapansi; timafa ndi kukhala ndi 
moyo; palibe chikutiononga koma nthawi basi.” Koma iwo alibe 
kudziwa pa zimene akunenazo; akungoganizira chabe. 


25. Ndipo Ayah Zathu zikawerengedwa kwa iwo zolongosola chilichonse 
momveka, alibe mtsutso wina koma kunena kuti: “Tibweretsereni 
makolo Athu (aukitseni akhale ndi moyo) ngati inu muli owona!” 


26. Nena (kwa iwo iwe Mtumiki): “Allah amakupatsani moyo. Kenako 
amakupatsani imfa. Kenako adzakusonkhanitsani tsiku la Oiyama 
lopanda chikaiko.” Koma anthu ambiri sakudziwa. 


27. Ndipo ufumu wa kumwamba ndi pansi ngwa Allah, ndipo tsiku limene 
Oiyama idzachitika, (anthu) ogwirizana ndi zonama adzaonongeka 
patsikulo. 


28. Ndipo udzaliona gulu lililonse litagwada (uku nkhope zili zyoli); gulu 
lililonse lidzaitanidwa ku kaundula wake (kukamuwerenga): “Lero 
mulipidwa zimene mudali kuchita!” 


29. “Uyu kaundula Wathu akunena zoona za inu; ndithu Ife tidali kulemba 
zimene mudali kuchita.” 


30. Koma amene adakhulupirira ndi kuchita zabwino, Mbuye wawo 
adzawalowetsa ku chifundo Chake; kumeneko ndiko kupambana 
koonekera. 


31. Ndipo amene adakanira, (adzauzidwa kuti): “Kodi Ayah Zanga sizidali 
kuwerengedwa kwa inu? Koma inu mudadzikweza; ndipo mudali anthu 
oipa.” 

32. Ndipo kukanenedwa kuti lonjezo la Allah ndiloona, ndikuti Qiyâma 
ilibe chikaiko, mudali kunena: “Sitikudziwa Qiyâma kuti nchiyani; 
tikungoganizira chabe, ndipo tilibe chitsimikizo (cha Kiyamayo).” 

33. Choncho, kuipa kwa zimene adachita kudzawaonekera, ndipo 
zidzawazinga zimene ankazichitira chipongwe. 

34. Kudzanenedwanso kwa iwowa: “Lero tikuiwalani (pokusiyani 
mchilango) monga momwe inu mudaiwalira kukumana ndi tsiku lanu 
ili. Ndipo malo anu ndi ku Moto, ndipo mulibe wokupulumutsani.” 


35. “Zimenezi nchifukwa chakuti inu mudazichitira chipongwe Ayah 
za Allah, ndipo moyo wa pa dziko udakunyengani.” Choncho lero 
satulutsidwa mmenemo ndipo madandaulo awo savomerezedwa. 


36. Tero kutamandidwa konse ndi kwa Allah, Mbuye wakumwamba ndi 
Mbuye wa pa dziko lapansi; Mbuye wazolengedwa. 


37. Ndipo ukulu ndi Wake, kumwamba ndi pansi; ndipo Iye ndi Wamphamvu 
zoposa, Wanzeru zakuya! 





SG 

pu Sûrat 46. Al-Ahqâf Bs 


Surayi nkhani yake ikufotokoza zakutsika kwa Qur’an kuchokera kwa 
Allah ndi kuti nkofunika kuikhulupirira, ndi kumkhulupirira Muhammad 
(s.a.w) ndi kukhulupiriranso tsiku lachimaliziro. Ndipo yatilimbikitsa 
kulingalira zovuta zimene zidawapeza anthu akale amene amanyoza 
Allah pamodzi ndi aneneri Ake. Ndipo ikutiuza kuika mtima pochitira 
zabwino makolo awiri (mayi ndi bambo). Yafotokozanso nkhani ya 
kagulu ka ziwanda (majini) zimene zidamvetsera Qur’an ndi kulangizana 
pakati pawo kumvetsera mwachete. Ndipo zidaipeza ikuchitira umboni 
zimene adadza nazo aneneri akale; ikuongolera ku choona ndi njira 
yolunjika, ndipo zidaikhulupirira. Kenako zidaitanira ziwanda zinzawo 
kuchikhulupilirocho. 











Surayi yamaliza ndi nkhani yolangiza Mtumiki (s.a.w) kuti apirire 
pakukanidwa ndi anthu ake ndikuti atsanzire atumiki anzake akale 
pakupirira masautso. 





M'dzina la Allah Wachifundo chambiri, Wachisoni chosatha. 
1. © Hâ-Mîm. 


2. Chivumbulutso cha bukuli nchochokera kwa Allah Wamphamvu zoposa, 
Wanzeru zakuya. 


. Sitidangolenga thambo ndi nthaka ndiponso zonse zapakati pa izo koma 
mwachoonadi ndi nyengo yoikidwa (yodziwika). Koma amene akana 
kukhulupirira (Allah) ngonyozera zimene achenjezedwa. 


. Nena: Tandiuzani amene mukuwapembedza ndi kumusiya Allah, 
ndisonyezeni chimene adalenga panthaka? Kapena ali ndi gawo la 
kuthangata polenga thambo? Ndibweretsereni buku limene lidadza kale, 
ili lisanadze, kapena zizindikiro zanzeru, ngati inu mukunena zoona. 

5. Kodi ndindani amene ali osokera kwambiri kuposa amene akupembedza 
zina kusiya Allah zomwe sizingathe kumuyankha mpaka tsiku la 
chiweruziro ndipo izo (zimafano) sizikuzindikira za mapemphero awo. 


. Ndipo anthu onse akadzasonkhanitsidwa adzakhala adani awo 
ndikuwakanira mapemphero awo. 


. Ndipo pamene zikuwerengedwa kwa iwo Ayah Zathu zolongosola 
chilichonse (cha m’chipembedzo), amene sadakhulupirire amanena pa 
choonadi chikawadzera: “Awa ndi matsenga oonekera.” 


8. Kapena akunena kuti: “Waipeka (Qur’an)?” Nena: “Ngati ine ndaipeka, 
tero simungapeze chondithandizira nacho kwa Allah (ku chilango 
Chake). Iye ndiwodziwa kwambiri zimene mukuzijijirikira. Iye 
akukwana kukhala mboni pakati pa ine ndi inu ndipo Iye Ngokhululuka 
kwabasi, Wachisoni chosatha.” 


9. Nena: “Ine sindine woyamba pa aneneri, ndipo sindikudziwa zimene 
zidzachitike kwa ine ngakhale kwa inu. Sinditsatira koma zokhazo 
zimene zikuvumbulutsidwa kwa ine; ndipo ine sindili kanthu koma 
mchenjezi wolongosola (zofunika).” 


10. Nena: “Tandiuzani, ngati (buku ili) litachokera kwa Allah, ndipo inu 
nkulikana uku mboni yochokera mu ana a Israyeli itachitira umboni kuti 
idaliona longa limeneli, ndipo iyo nkulikhulupirira (bukuli) pomwe inu 
mwadzitukumula, ndithu Allah saongola anthu osalungama.” 


11. Ndipo amene sadakhulupirire adanena kwa amene adakhulupirira: 
“(Chipembedzo ichi) chikadakhala chabwino, awa sakadakhala otsogola 
ku chimenechi pa ife.” Ndipo chifukwa choti sadaongoke nalo (bukuli), 
akhala akunena: “Ili ndi bodza lakale.” 


12. Ndipo lisadadze ili lidalipo buku la Mtisa monga mtsogoleri ndi 
chifundo. Ndipo buku ili likuikira umboni (za bukulo) m’chiyankhulo 
cha Chiarabu kuti liwachenjeze amene adzichitira okha chinyengo, ndi 
kuti likhale uthenga wabwino kwa ochita zabwino. 


13. Ndithu amene anena (kuti): “Mbuye wathu ndi Allah.” Kenako 
ndikulungama, sadzakhala ndi mantha (tsiku lakufa kwawo ngakhale 
pambuyo pake), ndiponso sadzadandaula. 

14. Iwowo ndiwo anthu aku Jannah adzakhala kumeneko nthawi yaitali 
kukhala mphoto ya zimene amachita. 


15. Ndipo tamulangiza munthu kuchitira zabwino makolo ake. Mayi wake 
adatenga pathupi pake mwamasautso; ndipo adam'bala mwamasautso. 
Kutenga pakati pake ndi kumsiitsa kuyamwa ndi miyezi makumi atatu. 
Kufikira atakula nsinkhu nkukwana zaka makumi anayi, (akakhala 
mwana wabwino) amanena: “E Mbuye wanga! Ndilimbikitseni 
kuthokoza mtendere Wanu umene mwandipatsa pamodzi ndi makolo 
anga, ndipo ndilimbitseni kuti ndizichita zabwino zimene (Inu) muziyanja 
ndipo ndikonzereni ndi kundilungamitsira ana anga. Ine ndatembenukira 
kwa Inu; ndiponso ine ndine m’modzi mwa ogonjera (Inu).” 


16. Iwowo ndiamene tikuwalandira zabwino zimene adachita ndipo 
tikuwakhululukira zolakwa zawo. Adzakhala m’gulu la anthu a ku 
Jannah. Ili ndi lonjezo loona lomwe adalonjezedwa. 


17. Tsono (mwana woipa) amene akunena kwa makolo ake, (akamuitanira ku 
chikhulupiliro kuti): “Ndithu ndinu oipa (pa zimene mukundiitanirazi)! 
Mukundilonjeza kuti ndidzatulutsidwa mmanda ndili wamoyo, 
chikhalirecho mibadwo ndi mibadwo idapita kumanda ine kulibe (koma 
mpaka lero siidauke)?” Ndipo uku makolo ake akupempha Allah kuti 
ampulumutse ndi kumuongola ndi kunena kwa iye: “Tsoka kwa iwe 
khulupirira (Allah ndi kuuka ku imfa, ngati sutero waonongeka). Ndithu 
lonjezo la Allah ndiloona.” Koma iye nkumanena (kuti): “Mukunenazi 
sikanthu koma ndi nthano za anthu akale.” 


18. Iwowo ndiamene latsimikizika pa iwo liwu (la chilango) pamodzi ndi 
mibadwo ya ziwanda ndi anthu, imene idanka kale iwo kulibe; ndithu 
iwo adali otaika. 


19. Ndipo aliyense wokhulupirira adzakhala ndi nyota molingana ndi 
zimene adachita, ndi kuti (Allah) awalipire zochita zawo ndipo iwo 
sadzaponderezedwa. 


20. Ndipo (akumbutse za) tsiku limene adzaikidwa pafupi ndi moto 
amene sadakhulupirire (adzawauza kuti) “Mudaononga zabwino zanu 
mmoyo wa dziko lapansi, (choncho lero simuzipezanso), ndipo inu 
mudasangalala nazo zimenezo, choncho lero mupatsidwa chilango 

chokusambulani chifukwa cha kudzikweza kwanu pa dziko popanda 
choona, ndiponso chifukwa cha kulakwa kwanu.” 


21. Ndipo kumbuka za m'bale wa Adi, (mtumiki Hûd) pamene adachenjeza 
anthu ake kudziko la milu ya mchenga. Ndithu adaliponso achenjezi 
iye asadadze ndiponso iye atapita. (Iye adawauza anthu ake): 
“Musampembedze aliyense koma Allah; ndithu ine ndikukuoperani 
chilango cha tsiku lalikulu.”!! 


22.Adanena: “Ha! Kodi watidzera kuti utipatule ku milungu yathu? Choncho 
tibweretsere zimene ukutilonjezazo ngati uli mwa onena zoona.” 


23. Adanena (Hud): “Ndithu kudziwa (kwenikweni kwa zimenezo) kuli 
kwa Allah; ndipo ine ndikungofikitsa kwa inu zimene ndatumidwa 
koma ine ndikukuonani kuti inu ndinu anthu amene mukuchita (zinthu 
za) umbuli!. 


24. Kenako pamene adauona (mtambo) ukulunjika ku zigwa zawo, 
adanena: “(Mtambo) uwu ndi wotivumbwitsira mvula!” (Adauzidwa): 
“Iyayi, chimenechi ndichimene mudachifulumizitsa chija (kuti chidze 
mwachangu), mphepo (ya mkutho) yomwe mkati mwake muli chilango 
chowawa! 


25. Yoononga chinthu chilichonse mwa lamulo la Mbuye wake!” Kenako 
adali osaonedwanso, kupatula nyumba zawo (ndizimene zidatsalira). 
Umo ndim’mene timawalipirira anthu oipa. 


26. Ndipo ndithu tidawapatsa mphamvu (yochitira zinthu ndi kukhala ndi 
chuma chambiri ndi moyo wautali) zomwe sitidakupatseni inu (Aguraish) 
ndipo tidawapatsa makutu ndi maso ndi mitima, koma makutu awo ndi 
maso awo ndi mitima yawo sizidawapindulire chilichonse chifukwa 
chotsutsa Ayah za Allah; ndipo zidawazinga zomwe adali kuzichitira 
chipongwe. 

27. Ndithutidaionongamidziimene yakuzungulirani; ndipo tidawafotokozera 
momveka Ayah Zathu kuti abwelere. 


28. Chifukwa chiyani siidawapulumutse milungu imene adaipangayo 
kusiya Allah kuti iwayandikitse kwa Iye (Allah)? Koma idasoweka kwa 
iwo (pomwe iwo adali pamavuto ofuna kulandira chithandizo). Ndipo 


[1] Dziko la milu ya mchenga: Awa ndi malo omwe akupezeka kummwera kwa mzinda wa 
Hadra Mauti pakati pa dziko la Omman ndi Yemen kwao kwa Adi. 

zimenezo ndizo zotsatira zabodza lawo ndi zomwe adali kupeka. 


29. Ndipo (kumbuka iwe Mtumiki{s.a.w}) pamene tidakutumizira gulu 
la ziwanda (majini) kudzamvera Qur’an ndipo pamene izo zidafika 
pamalopo zidanena pakati pawo: “Khalani chete!” Pomwe kuwerenga 
(kwa Qur’an) kudatha, zidabwerera ku mtundu wawo kukawachenjeza 
(za chilango cha Allah). 


30. Zidanena: “E inu anzathu! Ife tamva (zowerengedwa) za m’buku 
(lolemekezeka) lomwe lavumbulutsidwa pambuyo pa Mûsa, loikira 
umboni zimene zidalitsogolera; likuongolera ku choona ndi kunjira 
yolunjika.” 


31. “E inu anzathu! Muvomereni woitana wa Allah, ndipo mkhulupirireni; 
(Allah) akukhululukirani machimo anu ndi kukutetezani ku chilango 
chowawa. 


32. Ngati wina samuvomera woitanira kwa Allah, sangamulepheretse 
(Allah) pa dziko (akafuna kumuchita kanthu), ndipo iye alibe atetezi ena 
kupatula Iye (Allah). Otere akusokera koonekera poyera.” 


33. Kodi iwo saona kuti Allah Amene adalenga thambo ndi nthaka, ndipo 
sadatope pozilenga, ndi Wakutha kuwaukitsa anthu ku irnfa? Inde, 
ndithu Iye Ngokhoza kuchita chilichonse. 


34. Ndipo (akumbutse za) tsiku limene adzaperekedwa ku moto amene 
sadakhulupirire (uku akuuzidwa): “Kodi izi sizoona?” Adzanena: “Inde, 
pali Mbuye wathu!” (Allah) adzanena: “Choncho, lawani chilango 
chifukwa cha kukana kwanu (choonadi).” 


35. Chonchopirira (Mtumiki (s.a.w?) monga adapirira aneneri, eni mphamvu 
ndi kulimba pa chipembedzo, (monga Nuh. Ibrahimu, Mûsa ndi Isa 
(Yesu); ndipo usawachitire changu. Tsiku limene adzaziona zimene 
adalonjezedwa kudzakhala monga iwo sadakhalitse pa dziko koma 
ngati adakhala ola limodzi lokha lamasana. (Zomwe mukuuzidwazi) 
ndi ulaliki okwana. Palibe adzaonongedwe (ndi chilango cha Allah), 
kupatula anthu ochimwa (otuluka m’chilamulo cha Allah). 


IO 

gi Surat 47. Muhammad BS 


Surayi yalongosola kumayambiliro kwake, kuti ndithu Allah 
adaononga zochita za osakhulupirira chifukwa cha kutsata kwawo 
zonama. Ndipo wawafafanizira okhulupirira machimo awo chifukwa 
chotsatira zoona. 











Yafotokozanso mwatsatanetsatane kuti kuteteza choona nkofunika; 
kutinso mphoto ya ntchito imeneyo, pa tsiku lachimaliziro, ndi kulowa 
ku mtendere. Ndipo yawalimbikitsa okhulupirira kuti achipulumutse 
chipembedzo cha Allah, ndi kumenya nkhondo panjira yake. Kenako 
yafotokozanso kuti anthu achinyengo, akapatuka pa chikhulupiliro, 
amaononga ndi kuthetsa chibale pa dziko. 


Ndipo yachenjeza za a chinyengo kuti anthu oterewa asakhale 
pakati pa anthu okhulupirira, chifukwa iwo samvera mawu a Allah kuti 
awalimbikitse mtima, koma okonda ukazitape basi. Ndipo yawaopseza 
achinyengo kuti Allah aulula za khalidwe lawo lakaduka lomwe lili 
m’mitima mwawo kwa Mtumiki wake. 


Surayi yaletsa Asilamu kufooka pankhondo yolimbana ndi anthu 
osakhulupirira pomwe iwo ngapamwamba ndikutinso Allah ali nawo 
pamodzi. Ndipo sadzawachepetsera mphoto yantchito zawo. 





M'dzina la Allah Wachifundo chambiri, Wachisoni chosatha. 


1. Amene adam'kana (Allah ndi Mthenga Wake) ndi kutsekereza anthu 
kuyenda panjira ya Allah (powaletsa kulowa m’Chisilamu), Allah 
waononga zonse zabwino zimene adachita. 


2. Ndipo amene akhulupirira nkumachita zabwino, nkuzikhulupirira zimene 
zavumbulutsidwa kwa Muhammad (s.a.w), zimene zili zoona zochokera 
kwa Mbuye wawo, wawafafanizira zolakwa zawo, ndipo awakonzera 
chikhalidwe chawo (patsiku lachimaliziro ndi padziko lapansi). 

3. Zimenezi nchifukwa chakuti amene sadakhulupirire adatsata chonama, 
ndipo amene adakhulupirira adatsatira choonadi chochokera kwa Mbuye 
wawo. M’menemu ndim’mene Allah akuperekera kwa anthu mafanizo 
awo (kuti alingalire ndi kupeza phunziro). 


4. Ndipo mukakumana nawo pankhondo amene sanakhulupirire amenyeni 
makosi awo (aduleni), mpaka mwafooketse pochuluka ophedwa 
mwa iwo; kenako amangeni ndi zingwe (otsalawo). Ngati mutafuna 
kuwamasula popanda dipo kapena kuti apereke dipo, (zili kwa inu). 
Kufikira nkhondo itatha. Limenelo ndi lamulo la Allah. Ndithu Allah 
akadafuna akadathana nawo Iye mwini powaononga onse psiti; koma 
(wakulamulani kuti muchite nkhondo) ncholinga choti awayese mayeso 
ena a inu pa ena (okhulupirira pa okanitsitsawo). Ndipo amene aphedwa 
panjira ya Allah, ntchito yawo sadzaipititsa pachabe. 


5. Awaongolera (ku zimene zingawapindulitse pa dziko lapansi ndi patsiku 
lachimaliziro) ndi kuwakonzera zinthu zawo ndi chikhalidwe chawo. 


6. Ndi kukawalowetsa ku Munda wamtendere umene adawadziwitsa. 


7. E inu amene mwakhulupirira! Ngati muteteza chipembedzo cha Allah, 
(Iye) adzakutetezani (kwa adani anu) ndi kulimbikitsa mapazi anu (pa 
nkhondo). 


8. Koma amene akana (Allah ndi Ayah Zake) kuwonongeka nkwawo ndipo 
awaonongera zochita zawo. 


9. Zimenezo nchifukwa chakuti iwo azida zomwe Allah adavumbulutsa 
(monga Qur’an ndi malamulo ake;) choncho waziononga zochita zawo. 


10. Kodi sadayendeyende padziko nkuona kuti adali bwanji mapeto a 
amene adawatsogolera (monga Adi ndi Samudi, ndi anthu a Luti ndi 
ena otero)? Allah adawaononga psiti, ndipo chilango ngati chimenecho 
chidzakhalanso kwa osakhulupirira. 


11. Zimenezo nchifukwa chakuti Allah ndi Mtetezi wa amene akhulupirira, 
koma osakhulupirira alibe mtetezi. 

12. Ndithu Allah adzawalowetsa ku Minda ya mtendere amene 
adakhulupirira ndi kuchita zabwino, (momwe) pansi pake ikuyenda 
mitsinje; koma amene sadakhulupirire akusangalala (padziko lapansi) 
ndi kudya momwe zidyera ziweto (popanda lingaliro lililonse kupatula 
lingaliro la mimba zawo ndi kukwaniritsa zilakolako za chilengedwe 
chawo); ndipo Moto ndiwo malo awo. 


13. Ndi ambiri mwa eni mizinda (yakale) omwe adali amphamvu kuposa 
eni mzinda wakowu umene akutulutsamo (eni ake,) tidawaononga (ndi 
zilango zosiyanasiyana) koma padalibe wowateteza (kwa Ife). 


14. Kodi angafanane, (polandira mphoto,) amene ali ndi umboni wodziwika 
wochokera kwa Mbuye wake, (kotero kuti nkumamumvera, ndi amene 
wakometsedwa ndi zochita zake zoipa natsatira zilakolako zawo? 


15. Fanizo la Munda wamtendere (Jannah) umene alonjezedwa oopa Allah 
(potsatira malamulo Ake ndi kusiya zoletsedwa, udzakhala chonchi): 
M’menemo muli mitsinje yamadzi osasintha fungo lake; ndi mitsinje 
yamkaka wosasasa mkakomedwe kake; ndi mitsinje yavinyo wokoma 
kwa akumwa ndi mitsinje ya uchi woyeretsedwa (ku phula), ndiponso 
iwo adzapeza m’menemo mtundu uliwonse wa zipatso ndi chikhululuko 
chochokera kwa Mbuye wawo. Angafanane ndi wokhala nthawi yaitali 
ku Moto, ndi kumwetsedwa madzi owira omwe akadula matumbo awo? 


16. Ndipo ena mwa iwo (okana Allah) amamvetsera kwa iwe, (popanda 
kupindula chilichonse), ndipo akachoka pamalo pakopo, amanena kwa 
amene apatsidwa nzeru (mwa omtsatira ake): “Kodi (Mtumiki) wanena 
chiyani posachedwapa?” Iwowo ndiamene Allah wawadinda m’mitima 
mwawo (ndi chidindo chokana Allah), ndipo amatsatira zilakolako zawo 
(zachabe). 


17. Ndipo amene aongoka, (Allah) amawaonjezera chiongoko ndi kuwapatsa 
kuopa kwawo (komuopa Allah). 


18. Kodi pali chimene akuyembekezera posakhala tsiku lachiweruziro 
limene liwadzere mwadzidzidzi (uku iwo ali otanganidwa ndi 

zam'dziko)? Ndithu zizindikiro zake zadza kale; kodi kudzawapindulira 
chiyani kukumbuka kwawo likadzawadzera (tsikulo)? 


19. Dziwa kuti palibe wompembedza m'choonadi koma Allah, ndipo 
pempha chikhululuko pa zolakwa zako ndi zolakwa za okhulupirira 
aamuna ndi aakazi; ndipo Allah akudziwa malo anu opita ndi kubwera 
ndi malo anu Wokhazikika. 


20. Ndipo amene akhulupirira akunena (chifukwa cha mazunzo omwe 
amawapeza kuchokera kwa osakhulupirira kuti) kodi nchifukwa ninji 
siikuvumbulutsidwa sura (yotiloleza kumenyana ndi osakhulupirira 
Allah amene akutiputa)? Koma ikavumbulutsidwa Sura yokhazikika 
(lamulo lake), ndipo mkati mwake ndi kutchulidwa nkhani zankhondo, 
uwaona amene ali ndi matenda m’mitima mwawo akukuyang’ana 
m’mayang’anidwe a yemwe akukomoka ndi imfa, (chifukwa cha kulida 
lamulo lomenyana ndi osakhulupirira), basi kuonongeka ndi kwawo. 


21. (Zofunika ndi) kumvera ndi mawu abwino ndi kuti chinthu 
chikatsimikizika (achichite). Ngati akadamumvera Allah, ndithu 
zikadakhala zabwino kwa iwo. 


22. Mwina mwake inu mukanyoza (Chisilamu), mubwerera m’mbuyo ku 
zomwe mudali nazo (m'nthawi ya umbuli) monga kuononga pa dziko 
ndi machimo) ndi kudula chibale chanu. 


23. Oterewo ndiamene Allah wawatembelera ndi kuwagonthetsa ndi 
kuwachititsa khungu maso awo. 


24. Kodi sakuilingalira Qur’an? Kapena m’mitima mwawo m’motsekedwa 
ndi akabali (maloko) ake? 


25. Ndithu amene akubwerera m’mbuyo (kusiya chipembedzo chawo 
nkubwerera ku zosakhulupirira Allah) chiongoko chitawaonekera 
poyera satana ndiamene wawanyenga, ndipo Allah akuwapatsa nthawi. 


26. Zimenezo nkaamba kakuti iwo adanena kwa omwe amada zimene 
Allah wavumbulutsa (kuti): “Tidzakumverani m’zinthu zina (zimene 
mukutsutsana ndi Mtumiki {s.a.w}).” Ndipo Allah akudziwa zobisika 
zawo. 

27. Kodi adzakhala bwanji pamene angelo azidzatenga mizimu yawo uku 
akumenya nkhope zawo ndi misana yawo? 


28. Zimenezi (imfa yoopsayi) nkaamba kakuti iwo adatsata zomwe 
zidakwiitsa Allah ndi kuda zomusangalatsa (Allah); choncho 
adaziwononga zochita zawo. 


29. Kodi amene ali ndi matenda m’mitima mwawo akuganiza kuti Allah 
sangaonetsere poyera kaduka kawo? 


30. Ndipo tikadafuna tikadakuonetsa iwo (amene akuchitira kaduka 
Chisilamu) ndipo ukadawadziwa ndi zizindikiro zawo. Koma ndithu 
uwadziwa m’kayankhulidwe (kawo) kokometsa ndipo Allah akudziwa 
zochita zanu zonse. 


31. Ndipo ndithu tikuyesani mayeso mpaka tiwaonetsere poyera (adziwike) 
amene akumenya nkhondo mwa inu (chifukwa cha dini) ndi opirira 
(pamavuto); ndi kuzionetsera poyera nkhani zanu (zochita zanu). 


32. Ndithu amene akana (Mtumiki (s.a.w?) ndi kuwatsekereza anthu ku 
njira ya Allah, ndi kutsutsana ndi Mtumiki chiongoko chitadziwika kwa 
iwo, sangamsautse Allah ndi chilichonse, koma adzawaonongera ntchito 
zawo. 


33. E inu amene mwakhulupirira! Mvereni Allah ndiponso mvereni mtumiki 
(Wake) ndipo musaononge ntchito zanu. 


34. Ndithu amene sadakhulupirire ndi kwatsekereza anthu kunjira ya Allah, 
kenako nkufa uku ali osakhulupirira Allah sadzawakhululukira (zolakwa 
zawo). 


35. Musafooke ndi kufuna chimvano, (koma menyanani ndi adani anu); 
inu ndinu opambana. Ndipo Allah ali nanu (pokuthangatani ndi 
kukupulumutsani,) ndipo sakuchepetserani (mphoto ya) ntchito zanu. 


36. Ndithu moyo wapadziko lapansi ndi masewera ndi chibwana. Ndipo 
ngati mukhulupirira ndi kudzipatula kumachimo (Allah) akupatsani 
malipiro anu, ndipo sakukupemphani chuma chanu. 

37. Ngati akadachifuna (kuchokera) kwa inu chumacho ndi 
kukuchulukitsirani (chopereka),mukadachita umbombo (ndi chumacho), 
ndipo akadatulutsira (poyera) kaduka kanu. 


38. Ha! Ndinu amene mukuitanidwa kuti mupereke (chuma) mu njira ya 
Allah. Koma alipo ena a inu akuumira ndipo amene akuumira akuzimana 
yekha. Allah Ngwachikwanekwane ndipo inu ndinu amphawi. Ngati 
munyoza (Chisilamu) ndi kubwerera m’mbuyo posakhulupirira) Allah 
adzabweretsa m’malo mwanu anthu ena; iwo sadzakhala ngati inu. 


IO 

Sa Sûrat 48. Al-Fath BS 


Surayi koyambilira kwake ikufotokoza za kupambana kwakukulu 
kumene Allah adamukonzera Mtumiki Wake (s.a.w) ndi zotsatira 
zikuluzikulu m’kufala kwa Chisilamu, ndi Asilamu kukhala ndi 
mphamvu, ndiponso m’mene Allah adalimbikitsira okhulupirira mitima 
kuti chikhulupiliro chawo chiwonjezeke. 











Ikufotokozanso za chilango cha anthu achinyengo ndi ophatikiza 
Allah ndi mafano ndi kutinso Muhammad (s.a.w) adatumizidwa kuti 
akhale mboni ndi kulengeza nkhani yabwino kuti anthu akhulupirire 
mwa Allah. Ndipo kenako Surayi yafotokoza za malonjezo a anthu 
owona omwe adalonjezana ndi Mtumiki kupita ku nkhondo pachifukwa 
chakuti ankaganizira kuti Allah sakampulumutsa. 


Yafotokozanso za kufuna kwawo kutuluka kupita ku nkhondo 
pamodzi ndi Mtumiki (s.a.w) ncholinga chokapeza chuma chosiyidwa 
ndi adani. Ndipo kenako yafotokozanso kuti iwo adzaitanidwa kuti 
akamenyane ndi anthu amphamvu, ndipo yanenetsa kuti palibe uchimo 
kusapita kunkhondo ngati pali zifukwa zomveka. 


Kenako yafotokoza za kukula kwa mphoto ya omwe adam’lonjeza 
Allah pa lonjezo la Rizuwani. Ndipo yafotokozanso kuti osakhulupirirawo 
akadayesera kumenyana ndi Asilamu akadathawa. Ndipo kenako 
yanenanso za cholinga cha Allah chanzeru powamanga manja 
osakhulupirira kuti asamenye Asilamu ndi kumanganso manja a Asilamu 
kuti asamenye osakhulupirirawo pa tsiku logonjetsa mzinda wa Makka. 


Ndipo Surayi yanenetsa kuti ndithu Allah adamtsimikizira Mtumiki 
Wake za maloto ake olowa mu Msikiti Wopatulika. Ndi kuti Muhammad 
(s.a.w) pamodzi ndi omtsatira adali a mphamvu kwa anthu osakhulupirira 
Allah. Iwo wokha Asilamu adali kuchitirana chifundo pakati pawo. 


Choncho m’Surayi Allah akumuuza Mneneri Wake (s.a.w) kuti 
ampatsa kupambana kwakukulu chifukwa chochita pangano limeneli. 
Umo ndi momwe zidalili; panganoli lidachititsa Asilamu kuti agonjetse 

mzinda wa Makka. Ndipo pasanathe zaka ziwiri mzinda wonse wa Makka 
udagonjera Chisilamu, kenako chilumba chonse cha Arabia chidagonjera 
chipembedzochi. 


Pomaliza yafotokoza zizindikiro za okhulupirira (Asilamu) ndi 
makhalidwe awo amene amapezeka m’buku la chipangano chakale ndi 
chipangano chatsopano. Ndipo Allah walonjeza kwa okhulupirira, ochita 
zabwino chikhululuko ndi mphoto yaikulu. 





M'dzina la Allah Wachifundo chambiri, Wachisoni chosatha. 


1. Ndithu takugonjetsera (iwe Mtumikifs.a.w)mzinda wa Makka) 
kugonjetsa kwakukulu koonekera poyera.!"! 


2. Kuti Allah akukhululukire zolakwa zako zapatsogolo ndi zapambuyo, ndi 
kukukwaniritsira mtendere Wake, ndi kukuongolera kunjira yolunjika. 


3. Ndikuti Allah akuteteze ndi chitetezo champhamvu. 


4. Iye ndiamene adatsitsa chikhazikiko (kudekha) m’mitima mwa 
okhulupirira kuti awonjezera chikhulupiliro pachikhulupiro chawo. 
Makamu ankhondo akumwamba ndi pansi, nga Allah, (monga angelo, 
ziwanda, nyama ziphaliwali, mphepo yamkumtho ndi zivomerezi ndi 
zina zotero); ndipo Allah Ngodziwa chilichonse, ndiponso Wanzeru 
zakuya. 


(Wachita izi) kuti okhulupirira aamuna ndi aakazi akawalowetse 


M'chaka cha chisanu ndi chimodzi chisamukire Mtumiki (s.a.w), Mtumiki (s.a.w) 
adapita ku Makka kuchokera ku Madina pamodzi ndi omtsatira ake kuti akachite Umrah 
imene ndi Hajj yaing’ono. Koma atayandikira ku Makka, Aquraish adamuletsa kulowa 
mu mzindamo kuti asachite mapemphero a Umrah. Ndipo atakambiranakambirana 
adamvana mfundo zingapo, zina mwa izo ndi:- 

(i) Asamenyane nthawi imeneyo. 

(ii) Abwelere ndipo adzabwere chaka chotsatiracho mwezi wonga umenewo 
kudzachita mapemphero. Panthawiyo sadzawaletsa kulowa mu mzindawo. 
(iii) Asiye kumenyana pakati pawo kwa zaka khumi, ndi kumayenderana m’mene 
angafunire; Aguraish azipita ku Madina ngati atafuna, popanda kuzunzidwa. 

(iv) Mafuko ena a Arabu adaloledwa kulowa nawo m'pangano limeneli kuti 
asamthire nkhondo Mtumiki (s.a.w), ndipo iyenso asawathire nkhondo. 

m’minda yomwe pansi pake ikuyenda mitsinje; adzakhala nthawi yaitali 
mmenemo, ndi kuti awafafanizire zolakwa zawo; kumeneko, kwa Allah 
ndiko kupambana kwakukulu. 


6. Ndi kuti awalange achiphamaso aamuna ndi aakazi ndi omphatikiza Allah 
aamuna ndi aakazi oganizira Allah maganizo achabe. Kutembenuka 
koipa kuli kwa iwo ndipo Allah wawakwiyira ndiponso wawatembelera 
ndi kuwakonzera Jahannamu. Ndipo kumeneko nkobwerera koipa. 


7. Ndipo magulu ankhondo akumwamba ndi pansi nga Allah; ndipo Allah 
ndi Wamphamvu zoposa, Wa nzeru zakuya. 


. Ndithu takutumiza kuti ukhale mboni ndi wolengeza nkhani zabwino 
ndiponso mchenjezi. 


. Ncholinga choti mumkhulupirire Allah ndi Mtumiki Wake, ndi kuti 
mumtukule ndi kumulemekeza (Mtumiki) ndi kutinso mumtamande 
(Allah) m’mawa ndi madzulo. 


10. Ndithu amene akukulonjeza, ndiye kuti akulonjeza Allah. Dzanja la 
Allah lili pamwamba pa manja awo. Amene ati aswe lonjezo, ndiye 
kuti wadziswera yekha (mavuto ali pa iye). Koma yemwe akwaniritse 
zomwe adalonjeza kwa Allah, amulipira malipiro aakulu. 


11. Adzanena kwa iwe Arabu am’midzi otsala (ku nkhondo, amene 
adalibe zifukwa zomveka m'kutsala kwawo): “Chuma ndi ana athu 
zidatitangwanitsa; choncho tipemphereni chikhululuko.” Akunena ndi 
malirime awo (mawu) omwe m’mitima mwawo mulibe. Nena: “Kodi 
ndani angathe kukuthandizani chilichonse kwa Allah ngati atafuna 
kukupatsani masautso, kapena atafuna kukupatsani zabwino? Koma 
Allah Akudziwa zonse zimene mukuchita.” 


12. “Koma mudali kuganiza kuti Mtumiki ndi okhulupirira sabwereranso 
ku maanja awo, (akaphedwa konko); zimenezo zidakukondweretsani 
m’mitima mwanu, ndipo mumaganiza ganizo loipa; ndipo mudali anthu 
oonongeka.” 


13. Ndipo amene sakhulupirira Allah ndi Mtumiki Wake, ndithu Ife 

tawakonzera okanira chilango cha Moto woyaka. 


14. Ndipo ufumu wakumwamba ndi pansi ngwa Allah. Amakhululukira 
amene wamfuna (ngati atatembenukira kwa Iye) ndi kumlanga amene 
wamfuna (ngati sanatembenukire kwa Iye). Ndipo Allah Ngokhululuka 
kwambiri, Ngwachisoni chosatha. 


15. Otsala (kunkhondo) aja, mukapita kukatenga zotola za a nkhondo, 
adzanena: “Tiloleni tikutsatireni.” Akufuna kuti asinthe mawu a Allah. 
Nena: “Simutitsatira! Umo ndimo Allah adanenera kale.” (Apo) 
adzanena (kuti): “Koma mukutichitira dumbo.” Iyayi, koma nzochepa 
zomwe adali kuzindikira. 


16. Nena kwa otsala (kunkhondo) mwa Arabu a m’midzi: “Mudzaitanidwa 
(kukamenyana) ndi anthu eni mphamvu zaukali; mudzamenyana nawo 
kapena adzagonja (ndi kulowa m’Chisilamu). Ngati mudzamvera, Allah 
adzakulipirani malipiro abwino, koma ngati mutembenuka monga 
mudatembenukira kale adzakulangani ndi chilango chowawa.” 


17. Palibe tchimo pa wakhungu, palibenso tchimo pa olumala, palibenso 
tchimo pa wodwala (atasiya kupita ku nkhondo). Ndipo amene 
angamumvere Allah ndi Mtumiki Wake, adzam’lowetsa m”minda 
momwe mukuyenda mitsinje pansi pake; ndipo amene anyozere, 
amulanga ndi chilango chowawa. 


18. Ndithu Allah adawayanja okhulupirira pamene amagwirana nawe 
(Mtumiki) chanza pansi pa mtengo pomwe amakulonjeza (kuti 
adzamenya nkhondo mpaka imfa) Allah adadziwa zomwe zidali 
m’mitima mwawo ndipo adatsitsa pa iwo kukhazikika (ndi kudekha;) 
ndipo adawalipira kupambana kwapafupi. 


19. Ndipo zofunkha zambiri za pa nkhondo adzazitenga; ndipo Allah 
Ngwamphamvu zoposa, Wanzeru zakuya. 


20. Allah wakulonjezani zofunkha zambiri zapankhondo (zomwe) 
mudzazitenga, ndipo wachita changu kukupatsani izi, (zinazo 
asanakupatseni). Ndipo watsekereza manja a anthu pa inu (kuti 





Sûrat 48. Al-Fath 643 Juzu 26 


asakumenyeni). Ndi kuti chikhale chisonyezo cha okhulupirira (amene 
akudza pambuyo panu), ndi kuti akuongolereni kunjira yolunjika. 


21. Ndi zina zimene simudazithe (kuzipeza); Allah wazidziwa. Ndipo Allah 
Ngokhoza chilichonse. 


22. Ndipo akadayesa kumenyana nanu amene sadakhulupirire; 
akadatembenuza misana kuthawa; kenako sakadapeza mthandizi kapena 
mtetezi. 


23. Iyi ndinjira ya Allah imene idapita kale, ndipo sungapeze kusintha pa 
njira ya Allah. 


24. Ndipo Iye ndi amene adatsekereza manja awo pa inu; ndi manja anu pa 
iwo, pa chigwa cha Makka, pambuyo pokupambanitsani pa iwo. Ndipo 
Allah akuona zonse zimene mukuchita. 


25. Iwowo ndiamene sadakhulupirire, ndipo adakutsekerezani kulowa 
mu Msikiti Wopatulika pomwe nyama zansembe zidangomangika 
osakafika pamalo pake. Kukadakhala kuti kulibe amuna okhulupirira 
ndi akazi okhulupirira omwe simudawadziwe kuti mungawaponde 
potero inu kukanakupezani kudzudzulidwa kuchokera kwa iwo 
popanda kudziwa, (Allah akadakulolezani kumenyana nawo. Koma 
wachita izi) kuti Iye amulowetse ku mtendere Wake amene wamfuna. 
Akadadzipatula, tikadawalanga ndi chilango chowawa amene 
sadakhulupirire pakati pawo. 


26. Pamene omwe sadakhulupirire adaika mkwiyo m’mitima, mkwiyo 
waumbuli, Allah adatsitsa chikhazikiko Chake ndi kudekha pa Mtumiki 
Wake ndi pa okhulupirira, ndipo adawalimbikitsa ndi mawu woopa 
Allah; ndipo adali eni mawuwo ndi oyenerana nawo. Ndipo Allah 
Ngodziwa chilichonse. 


27. Ndithu Allah adamtsimikizira Mtumiki Wake za maloto ake owona: 
“Ndithu inu mudzalowa mu Msikiti Wopatulika mwamtendere Allah 
akafuna; mutameta mitu yanu mpala kapena (ena) kuyepula (tsitsi 
lawo), simudzaopa (nthawi imeneyo); ndipo Allah amadziwa zimene 

simumazidziwa, ndipo zisanapezeke zimenezo, akupatsani kupambana 
kumene kuli pafupi. 


28. Iye ndi Yemwe adatumiza Mtumiki Wake ndi chiongoko ndi 
chipembedzo choona kuti achiike pamwamba pa zipembedzo zonse. 
Ndipo Allah akukwanira kukhala mboni (yake). 


29. Muhammad (s.a.w) ndi Mtumiki wa Allah; ndipo amene ali pamodzi 
ndi iye ngamphamvu kwa osakhulupirira (Allah), ngachifundo 
chambiri pakati pawo. Uwaona akugwira m’maondo ndi kugwetsa 
nkhope zawo pansi ncholinga chofuna zabwino za Allah ndi chikondi 
(Chake). Zizindikiro zawo zili pa nkhope zawo zosonyeza kulambira 
kwawo. Ili ndi fanizo lawo m’Chipangano chakale, Ndipo fanizo 
lawo m’Chipangano chatsopano nkuti iwo ali monga mmera womwe 
watulutsa nthambi zake; kenako (nthambizo) nkuulimbitsa ndi kukhala 
waukulu ndi kuima bwinobwino ndi tsinde lake, nkuwasangalatsa omwe 
adaubzala. (Choncho) zotsatira zake, nkuwakwiyitsa osakhulupirira 
chifukwa cha iwo. Allah walonjeza chikhululuko ndi malipiro aakulu 
(kwa) amene akhulupirira ndi kuchita zabwino mwa iwo. 








Sûrat 49. Al-Hujurat 








Sa Sûrat 49. Al-Hujurât B 


Surayi yayamba ndi kuletsa okhulupirira kupititsa lamulo pa 
chinthu, Allah ndi Mthenga Wake asanalamule, ndi kukweza mawu awo 
pamwamba pa mawu a Mtumiki (s.a.w). Ndipo yatama amene amatsitsa 
mawu awo akakhala ndi Mtumiki (s.a.w), ndi kudzudzula amene asiya 
miyambo yabwino pomaitana Mtumiki (s.a.w) uku ali kuseri kwa zipinda 
za nyumba ya Mtumiki (s.a.w). 











Kenako yalamula Asilamu kuti azikhazikika mitima ndi nkhani za 
anthu achinyengo, ofooka pa chikhulupiliro. Ndipo yalamula aweruzi 
zimene angachite ndi magulu awiri a Asilamu akamenyana. Ndipo 
yaletsa Asilamu kuchitirana chipongwe pakati pawo kusambulana, 
ndi kuwaganizira zoipa anthu abwino, ndi kufufuza zolakwa zawo. 
Arabu a kuchimidzi yawaletsa kudzitama ndi chikhulupiliro pomwe 
chisadakhazikike m’mitima mwawo. 


Kenako Surayi yafotokoza za okhulupirira amene ali owona pa 
chikhulupiliro. Ndipo yamaliza ndi nkhani yoletsa kumkumba Mtumiki 
wa Allah (s.a.w), chifukwa chakulowa kwawo m’Chisilamu. Ndipo 
yafotokoza kuti Allah ndiye woyenera kuwakumba pa zabwino zimene 
wawachitira iwo powaongolera ku chikhulupiliro. 





M'dzina la Allah Wachifundo chambiri, Wachisoni chosatha. 


1. E inu amene mwakhulupirira! Musamatsogoze (kulamula chinthu 
chapachipembedzo kapena cham’dziko) patsogolo pa (mawu a) Allah 
ndi Mthenga Wake. Ndipo muopeni Allah, ndithu Allah Ngwakumva, 
Ngodziwa. 


2. E inu amene mwakhulupirira! Musamakweze mawu anu pamwamba pa 
mawu a Mneneri; musakweze mawu pokamba naye monga momwe 
mumayankhulira nokhanokha, kuopa kuti zochita zanu zingaonongeke 
(ndi kukhala zopanda mphoto) pomwe inu simukuzindikira. 

3. Ndithu amene akutsitsa mawu awo pamaso pa mtumiki wa Allah, iwo 
ndiamene Allah wawayeretsa mitima yawo pomuopa Iye; chikhululuko 
ndi malipiro akulu zidzakhala pa iwo. 


. Ndithu amene akukuitana (uku ali) kuseri kwa zipinda (za nyumba), 
ambiri a iwo sazindikira. 


5. Ndipo iwo akadapirira ndi kuyembekeza (kuti) mpaka utuluke ndi kudza 
kwa iwo, zikadakhala zabwino kwa iwo; koma Allah Ngokhululuka 
kwabasi, Ngwachisoni chosatha. 


6. Einu amenemwakhulupirira! Ngati atakudzerani munthu wosakhulupirika 
ndi nkhani (iliyonse, musamuvomereze); ifufuzeni (kaye) kuopa kuti 
mungachitire anthu (mtopola) mwa umbuli, ndikuti mungazanong’oneze 
bondo pa zomwe mwachita. 


7. Ndipo dziwani kuti ndithu mwa inu muli Mtumiki wa Allah, (mumvereni 
iye zimene akukuuzani) kukadakhala kuti iye akukumverani pa zinthu 
zambiri (zimene mukumuuza), mukadavutika. Koma Allah wachichita 
chikhulupiliro kukhala chokondeka kwa inu ndipo wachikometsa 
m’mitima mwanu ndipo wakuchitani kuti mukude kusakhulupirira ndi 
ufasiki (kutuluka m’malamulo a Allah) ndi kunyoza (Allah.) Iwowo 
ndiwo oongoka. 


. (Chifukwa cha) ubwino wochokera kwa Allah ndi mtendere (Wake, 
mwapeza zimenezi); ndipo Allah Ngodziwa, Ngwanzeru zakuya. 


9. Ndipo ngati magulu awiri aokhulupirira atamenyana ayanjanitseni pakati 
pawo. Ngati gulu limodzi mwa magulu awiriwo likuchitira mtopola 
linalo, limenyeni limene likuchita mtopola mpaka libwelere ku lamulo 
la Allah; ngati litabwerera, ayanjanitseni pakati pawo mwachilungamo, 
ndipo chitani chilungamo; ndithu Allah amakonda ochita chilungamo. 


10. Ndithu okhulupirira onse ndi pachibale choncho yanjanitsani pakati pa 
abale anu; (musanyozere lamulo la kuyanjanitsa) ndipo muopeni Allah 
kuti akuchitireni chifundo. 

11. E inu amene mwakhulupirira! Amuna asanyoze amuna anzawo; mwina 
(onyozedwa) nkukhala abwino (kwa Allah) kuposa iwo (onyoza). 
Nawonso akazi asanyoze akazi anzawo; mwina onyozedwa nkukhala 
abwino (kwa Allah) kuposa iwo (onyoza). Ndipo musatukwanizane 
pokumbana mitundu kapena kuitanana ndi maina oipa. Taonani kuipa 
kumuyitanira munthu ndi dzina loti fasiki (wotuluka m°’malamulo a 
Allah) atakhulupirira kale; ndipo amene salapa (ku zimenezi), iwo ndiwo 
(ochimwa) odzichitira okha chinyengo. 


12. E inu amene mwakhulupirira! Dzitalikitseni kuwaganizira kwambiri 
zoipa (anthu abwino). Ndithu kuganizira (anthu) maganizo (oipa) 
nditchimo. Ndipo musafufuzefufuze (nkhani za anthu) ndiponso 
musajedane pakati panu. Kodi mmodzi wa inu angakonde kudya minofu 
ya m’bale wake wakufa? Simungakonde zimenezo ndipo muopeni 
Allah. Ndithu Allah Ngolandira kulapa, Ngwachisoni chosatha. 


13. E inu anthu! Tidakulengani (nonse) kuchokera kwa mwamuna (m’modzi; 
Adam) ndi mkazi (m’modzi; Hawa), ndipo tidakuchitani kukhala a 
mitundu ndi mafuko (osiyanasiyana) kuti m'dziwane (basi). Ndithu 
wolemekezeka kwambiri mwa inu kwa Allah, ndi yemwe ali woopa. 
Ndithu Allah Ngodziwa, ndipo Ngodziwa kwambiri nkhani zonse. 


14. Arabu akumidzi adanena (kuti): “Takhulupirira.” Nena, 
Simudakhulupirire (kwenikweni); koma nenani (kuti): “Tagonjera 
(Allah).” Ndipo mpaka pano chikhulupiliro sichidalowe m’mitima 
mwanu (ndi kukhazikika bwinobwino). Koma ngati mumvera Allah ndi 
Mtumiki Wake, sakuchepetserani chilichonse m’zochita zanu. Ndithu 
Allah Ngokhululuka kwabasi, Ngwachifundo chambiri. 


15. Ndithu amene ali okhulupirira (moona) ndiomwe akhulupirira Allah 
ndi Mtumiki Wake, ndipo kenako nkukhala osakaika, nkuchita nkhondo 
panjira ya Allah, ndi chuma chawo, ndi matupi awo, iwowo ndiwo 
owona (pa chikhulupiliro chawo). 

16. Nena: “Kodi mukumdziwitsa Allah za chipembedzo chanu? Koma 
chikhalirecho Allah akudziwa zonse za kumwamba ndi za m’dziko 
lapansi. Ndipo Allah Ngodziwa chilichonse. 


17. Akukukumba iwe chifukwa cha kulowa kwawo m’Chisilamu (ngati 
kuti akuchitira ufulu). Nena: “Kulowa kwanu m’Chisilamu musakuyese 
kuti mwandichitira ine ubwino, koma Allah ndiAmene wakuchitirani 
ubwino pokuongolerani ku chikhulupiliro, ngati muli owona.” 


18. Ndithu Allah akudziwa zobisika za kumwamba ndi za mnthaka. Ndipo 
Allah akuona zimene mukuchita. 








Sûrat 50. Qâf 649 Juzu 26 








Sa Sûrat 50. Qâf eS 


Surayi, kumayambiliro kwake, ikufotokoza za kutsimikiza kwa 
uthenga wa Mtumiki (s.a.w) ndi kutsutsa kwa osakhulupirira zakudza 
kwa Mthenga wochokera mwa iwo, ndi kusakhulupirira zakuuka ku 
imfa atasanduka fumbi. Ndipo yasonyeza zizindikiro za chilengedwe cha 
dziko lapansi ndi kumwamba zomwe zikulangiza kuti Allah sangalephere 
kuukitsa anthu ku imfa. 











Iye ndi Amene adawalenga pomwe poyamba sadali kanthu. Ndipo 
akudziwa zomwe mitima yawo ikuwanong’oneza ndi kulcmba zochita 
ndi zonena zawo m’kaundula wosungidwa bwino. Ndipo yanenetsa 
Surayi kuti kuyesayesa kwa osakhulupirira pa tsiku lachiweruziro 
kupereka madandaulo kwa Allah kuti Satana ndi amene adawasokeretsa, 
sikudzawapindulira kanthu. M’malo mwake, Satana pamodzi ndi iwo 
adzaponyedwa ku Moto. Ndipo pamenepo Allah adzachitira okhulupirira 
ubwino powalowetsa ku Munda wamtendere wamuyaya. 


Kenako Surayi yamaliza nkhani yake ndi kulamula Mtumiki 
kuti apirire ku mazunzo a osakhulupirira omwe salingalira zimene 
zidawagwera anthu amibadwo yoyamba. Ndipo yamulangiza kuti alimbe 
pa mapemphero a Allah, nkutinso iye ntchito yake ndi kukumbutsa 
okhulupirira, osati kukakamiza osakhulupirira kuti akhulupirire. 





M'dzina la Allah Wachifundo chambiri, Wachisoni chosatha. 
1. Qaf. Ndikulumbira Qur’an yolemekezeka. 


2. Koma akudabwa chifukwa chowadzera Mchenjezi wochokera mwa iwo. 
Ndipo osakhulupirira adanena: “Ichi nchinthu chodabwitsa.” 


3. Kodi tikadzafa ndi kukhala fumbi (tidzaukanso?) Kubwerera kumeneko 
nkwakutali kwambiri, (nkosatheka).” 

4. Ndithu tikudziwa chimene nthaka ikuchepetsa m’matupi mwawo 
(akalowa m’manda). Ndipo kwa Ife kuli kaundula wosungidwa. 


5. Koma adatsutsa choona pamene chidawadzera. Ndipo iwo ali m’chinthu 
chosokonezeka. 


6. Kodi sawona thambo pamwamba pawo m’mene tidalimangira ndi 
kulikongoletsa? Ndipo lilibe ming’alu? 
7. Ndipo nthaka tidaiyala; ndi kuika mapiri m’menemo ndi kumeretsamo 


m’mera Wokongola wamtundu uliwonse. 


8. (Kuti zimenezi zikhale) chotsekula maso ndi chikumbutso kwa munthu 
aliyense wotembenukira (kwa Allah). 


9. Ndipo tatsitsa madzi odalitsidwa kuchokera ku mitambo, ndipo kupyolera 
m’madziwo, tameretsa (mmera) m’minda ndi mbewu zokololedwa. 


10. Ndi mitengo italiitali ya kanjedza yokhala ndi mikoko yazipatso 
zothothana. 


11. (Kuti chikhale) chakudya cha akapolo (a Allah); ndi madziwo taukitsa 
dziko lakufa (louma). Momwemo ndimmene kudzakhalira kutuluka 
m’manda (muli moyo). 


12. Kale, iwo kulibe, adatsutsa anthu a Nuh ndi eni chitsime ndi Asamudu. 
13. Ndi Adi, ndi Farawo ndi Abale a Luti. 


14. Ndi anthu a m’mitengo (ya Aika), ndi anthu a Tubba; onsewo adatsutsa 
Aneneri; choncho chenjezo Langa lidatsimikizika (pa iwo). 


15. Kodi tidatopa nkulenga koyamba? Koma iwo ali m’maganizo 
osokonezeka m’zakalengedwe katsopano. 


16. Ndithu tidamulenga munthu, ndipo Ife tikudziwa zimene mtima wake 
ukumunong'oneza; ndipo Ife tili pafupi ndi iye kuposa mtsempha 
wam'khosi mwake (wolumikizana ndi mtima). 


17. Ndipo pamene amalandira olandira awiri (angelo), wina amakhala 
kudzanja lamanja, wina kudzanja lamanzere. 

18. Palibe chilichonse chimene amayankhula koma pafupi ndi iye pali 
mlonda amene wakonzekera (kulemba). 


19. Ndipo kuledzera kwa imfa kukam’dzera mwa choona, (pamenepo 
adzauzidwa): “Ichi ndi chomwe mumachithawa chija.” 


20. Ndipo lipenga lidzaimbidwa; limenelo ndilo tsiku lamavuto (tsiku 
lachiweruziro). 


21. Ndipo udzadza mzimu uliwonse pamodzi ndi m’busa (wake) ndi mboni 
(yake). 


22. (Adzauzidwa): “Ndithu udali wosalabadira zinthu izi; basi 
takuvundukulira (chomwe) chimakuphimba, ndipo kuyang’ana kwako 
lero nkwakuthwa!” 


23. Ndipo (Mngelo) yemwe adali naye (pamodzi ndikumalemba zochita 
zake) adzanena (kwa Mngelo wachilango): “Izi ndizimene zidakonzedwa 
ndi ine.” 

24. Mponyeni ku Moto aliyense wokanira, wamakani,” 

25. “Wotsekereza zabwino, wolumpha malire, wokaika.” 


26. “Amene adampangira Allah mulungu wina. Chomwecho mponyeni ku 
chilango chaukali.” 


27. Mnzake (satana) adzanena: “E Mbuye wathu! Sindidamsokeretse, koma 
iye mwini adali wosokera kutali kwambiri ndi choonadi”. 


28. (Allah) adzanena: “Musakangane kwa Ine; ndidakutsogozerani kale 
chenjezo (Langa).” 


29. Liwu Langa silisinthidwa kwa Ine, ndipo Ine siwopondereza akapolo 
(Anga). 


30. Tsiku limene tidzaifunsa Jahannam: “Kodi wadzaza?” Iyo idzanena: 
“Kodi kuli zoonjezera?” 


31. Ndipo Munda wamtendere udzayandikitsidwa pafupi kwa oopa (Allah). 


32. “Izi ndizimene mumalonjezedwa, za aliyense wotembenukira kwa 
Allah, Wosunga (malamulo Ake). 

33. Amene adaopa (Allah), Wachifundo chambiri, pomwe samamuona ndi 
maso, ndipo adadza ndi mtima wotembenukira (kwa Iye).” 


34. (Adzauzidwa): “Uloweni mwamtendere.” Limeneli ndi tsiku lokhazikika 
mpaka muyaya. 
35. M’menemo adzapeza chilichonse (chimene) adzafune, ndipo kwa Ife 


kuli zoonjezera. 


36. Ndipo kodi ndi mibadwo ingati tidainonga kale iwo kulibe, yamphamvu 
kuposa iwo? Adayendayenda padziko. Kodi padalipo pothawira? 


37. Ndithu m’zimenezi muli chikumbutso kwa yemwe ali ndi mtima ndi 
yemwe akutchelera khutu (uku) iye ali pompo (ndi maganizo ake). 


38. Ndithu tidalenga thambo ndi nthaka ndi zapakati pake m”masiku asanu 
ndi limodzi, ndipo sikudatikhuze kutopa kulikonse. 


39. Choncho, pirira nazo zomwe akunenazo, ndipo lemekeza Mbuye 
wako pomutamanda dzuwa lisadatuluke, (Swala ya Subh), ndi (dzuwa) 
lisadalowe, (Swala ya Asr), 


40. Ndi gawo lausiku, (Swala ya Maghrib ndi Isha); ndiponso (mulemekeze) 
pambuyo pa mapemphero (popemphera Swala za Sunna). 


41. Ndipo mvetsera (za) tsiku limene woitana adzaitana kuchokera pamalo 
apafupi. 


42. Tsiku limene adzamva phokoso mwa choonadi: limenelo ndilo tsiku 
lodzatuluka (m”manda). 


43. Ndithu Ife ndi amene timapereka moyo ndi kupereka imfa; ndipo 
kobwerera Nkwathu. 


44. (Akumbutse za) tsiku limene nthaka idzang'ambike kwa iwo 
mwachangu; kusonkhanitsa kumeneko nkosavuta kwa Ife. 


45. Ife tikudziwa bwino zimene akunena; iwe siuli wowakakamiza. Choncho 
mukumbutse ndi Qur’an yemwe akuopa chilango Changa. 

Za Sûrat 51. Adh-Dhâriyât B 


Surayi yayamba ndi kulumbira kwakuti: Ndithu, kuuka ku imfa 
ndi chiweruzo zilipo popanda chikaiko. Ndipo yatsatizanso kulumbira 
kwina pa zakutsutsana kwa okana Chisilamu pazimene akumunenera 
Muhammad Mneneri wa Allah (s.a.w), ndi Our'an kuti mawu awo 
ngonama. 











Kenako ikuchenjeza okanawo kuipa kwa malo awo obwerera ndi 
kupereka chithunzi cha zomwe oopa Allah awakonzera monga mphoto 
ya ntchito zabwino zimene adatsogoza akadali padziko lapansi. Ndipo 
kenaka yatiuza kuti tiganizire zazizindikiro za Allah m'dziko ndi m’moyo 
wathu, ndi zolengedwa zodabwitsa zimene zidaikidwa m”menemo, 
zosalala m’kalengedwe. 


Surayi yafotokozanso nkhani ya Ibrahim pamodzi ndi alendo ake 
angelo. Ndipo yasonyeza chikhalidwe cha mibadwo ina ndi chionongeko 
chimene chidawapeza chifukwa chakutsutsa aneneri awo. Kenako 
yasonyeza mwachidule zina mwa zizindikiro za Allah m'dziko ndi 
kulimbikitsa anthu kuti abwelere kwa Allah ndi kuti mapemphero akhale 
a Allah Yekha. Ndipo mapemphero ndicho cholinga cholengedwera 
ziwanda (majini) ndi anthu. 


Surayi yamaliza ndi kuchenjeza otsutsa mneneri wa Allah za chilango 
chonga chimene idachilandira mibadwo yakale. 





M'dzina la Allah Wachifundo chambiri, Wachisoni chosatha. 
1. . Ndikulumbilira mphepo imene ikubalalitsa mitambo ya mvula. 
2. Ndi imene imasenza mitolo yolemera (ya madzi). 
3. Ndi kuyenda (nawo madziwo) mwaubwino. 


4. Ndi awo amene amagawa rizq (limene Allah amalipereka kwa amene 
wamfuna). 

5. Ndithu zimene mukulonjezedwa nzoonadi, (zidzachitika). 

6. Ndipo, ndithu malipiro (pa zochita zanu) adzapezekadi. 

7. Ndikulumbilira thambo lomwe njira zake zambiri nzoikidwa mwaluso. 
8. Ndithu inu muli m’mau otsutsana, (pa zimene mukunena). 


9. (Kupyolera m’mawu amenewa) akuchotsedwa ku icho (chikhulupiliro 
chalonjezo loona) amene adachotsedwa (ku chikhulupilirocho). 


10. Aonongeka abodza (amene akunena za tsiku lachiweruziro 
mongoganizira.) 


11. Iwo amene akubira mu umbuli, osalabadira (za tsiku lachimaliziro). 


12. Akufunsa (mwachipongwe ponena kuti) “Lidzakhala liti tsiku 
lamalipiro?” 


13. (Limenelo ndi) tsiku lomwe iwo adzalangidwa ku Moto. 


14. (Adzawauza kuti): “Lawani chilango chanu ichi chimene 
munkachifulumizitsa (kuti chikufikeni).” 


15. Ndithu oopa (Allah) adzakhala (akusangalala) m’minda ndi mu akasupe 
okongola, 


16. Uku akulandira zimene wawapatsa Mbuye wawo (malipiro aulemu); 
ndithu iwo ankachita zabwino asanapeze izi. 


17. Nthawi yausiku amagona pang’ono. (Amadzuka nachita mapemphero 
mochulukitsa). 


18. Ndipo kum'bandakucha, iwo amapempha chikhululuko, 


19. Ndipo m'chuma chawo mudali gawo (lodziwika) la opempha ndi 
osapempha (mwa osauka). 


20. M’nthaka muli zizindikiro kwa otsimikiza, (zosonyeza kuti Allah alipo). 
21. Ndi mwa inu nomwe; kodi simuona? 


22. Ndipo kumwamba kuli zokuthandizani (pa moyo wanu), ndi zimene 
mukulonjezedwa. 





Sûrat 51. Adh-Dhâriyât 655 Juzu 27 


23. Ndikulumbilira Mbuye wa kumwamba ndi pansi, ndithu zimenezo ndi 
zoona monga kulili kuyankhula kwanu. 


24. Kodi yakufika nkhani ya alendo a Ibrahim; (angelo) olemekezeka? 


25. Pamene adalowa kwa iye ndi kunena kuti: “Salaam,” (“Mtendere”)! 
Iye adayankha: “Salaam,” (“Mtendere) inu ndinu anthu osadziwika 
(achilendo).” 


26. Adatembenukira kwa akunyumba ake (mwakachetechete), ndipo adadza 
ndi nyama ya mwana wa ng’ombe yonona (yowotcha). 


27. Naipereka kwa iwo (koma sadadye); iye adanena (modabwa): “Kodi 
bwanji simukudya?” 


à 


28. Mumtima mwake adadzazidwa mantha ndi iwo. Iwo adati: “Usaope, 
ndipo adamuuza nkhani yabwino ya kubala mwana wodziwa. 


29. Adadza mkazi wake ndi mkuwe (pamene adamva nkhani yabwino 
ija). Adadzimenya kunkhope (ndi dzanja lake kusonyeza kudabwa ndi 
kusatheka). Ndipo adati: (“Ine ndine) nkhalamba (ndiponso) chumba; 
(ndingabereke bwanji)?” 


30. Iwo adati: “Momwemo, Mbuye wako wanena. Iye Ngwanzeru zakuya 
(pa chilichonse chimene akulamula); Ngodziwa; (palibe chimene 
chingabisike kwa Iye). 


31. © (Ibrahim) adati: “Kodi nkhani yanu ndiyotani E inu otumidwa?” 
32. Iwo adati: “Tatumizidwa kwa anthu oipa.” 
33. “Kuti tiwagende ndi miyala yotenthedwa kuchokera kudongo.” 


34. “Yoikidwa chizindikiro cha aliyense wochimwa kuchokera kwa Mbuye 
wako.” 


35. Tidawatulutsa okhulupirira omwe adali m’mudzimo. 


36. Sitidapeze mmenemo (okhulupirira ambiri) kupatula mnyumba imodzi 
ya Asilamu. 

37. Ndipo tidasiya pamenepo chizindikiro (chosonyeza kuonongeka kwa 
eni mudziwo kuti chikhale lingaliro) kwa amene akuopa chilango 
chopweteka. 


38. M’nkhani ya Mûsa (muli phunziro) pamene tidamtuma kwa Farawo uku 
atalimbikitsidwa ndi chisonyezo choonekera. 


39. Koma Farawo adanyoza (kukhulupirira Musa) chifukwa chotama 
nyonga zake, ndipo adati: “Uyu ndi wamatsenga kapena wamisala.” 


40. Tidamlanga pamodzi ndi khamu lake la nkhondo ndi kuwaponya 
mnyanja; iye ali wodzudzulidwa. 


41. Ndipo m'nkhani ya Adi (muli phunziro) pamene tidawatumizira 
chimphepo (chamkuntho) chopanda chabwino mkati mwake. 


42. Chomwe sichisiya chinthu chimene chachidutsa koma kuchichita 
monga chofumbwa. 


43. Ndipo m'nkhani ya Samudu (muli chisonyezo) pamene kudanenedwa 
kwa iwo kuti: “Sangalalani (mnyumba zanu) mpaka nthawi yaikika.” 


44. Koma adadzikweza (ponyozera) lamulo la Mbuye wawo. Choncho 
chiphokoso chidawaononga uku akupenya. 


45. Sadathe kuimilira ndi (kuthawa) ndiponso sadali wodzipulumutsa. 


46. Naonso anthu a Nuh (tidawaononga) kale chifukwa iwo adali anthu 
otuluka mchilamulo (cha Allah). 


47. Thambo tidalimanga mwamphamvu (ndi luntha); ndipo tingathe kuchita 
zochuluka (kuposa zimenezi.) 


48. Ndipo nthaka tidaiyala; taonani kukonza bwino Ife amene tidakonza 
nthaka! 


49. Ndipo m'chinthu chilichonse talenga ziwiriziwiri kuti inu mulingalire 
(ndi kukhulupirira mphamvu Zathu). 


50. Thawirani kwa Allah. Ine ndine mchenjezi woonekera kwa inu 
wochokera kwa Iye. 

51. Ndipo musadzipangire mulungu wina wompembedza ndi kumuphatikiza 
ndi Allah. Ndithu ine ndine mchenjezi woonekera poyera kwa inu 
wochokera kwa Iye. 


52. Momwemo (ndimo idalili mibadwo yakale pamodzi ndi aneneri awo); 
palibe Mthenga amene adawadzera anthu akale, anthu akowa kulibe, 
popanda kumnena kuti: “Ndiwamatsenga kapena wamisala.” 


53. Kodi adalangizana za mawuwa pakati pawo? Iyayi, koma iwo ndianthu 
opyola malire. 


54. Choncho apatukire iwo (amakani), iwe suli wodzudzulidwa (pakuleka 
kwawo kuyankha kuitana). 


55. Kumbutsa. Ndithu kukumbutsa kumawathandiza okhulupirira. 
56. Sindidalenge ziwanda (majini) ndi anthu koma kuti azindipembedza. 
57. Sindifuna kwa iwo chithandizo ndiponso sindifuna kuti azindidyetsa. 


58. Ndithu Allah ndi Amene amapereka rizq; Iye ndi Mwini mphamvu 
zoposa; Wolimba, (salaphera kanthu). 


59. Ndithu amene adzichitira okha chinyengo (pokana ndi kutsutsa) ali nalo 
gawo la chilango monga gawo la anzawo (a mibadwo yakale); choncho 
asandifulumizitse (kutsitsa chilango nthawi yake isanafike)! 


60. Kuonongeka kuli pa amene atsutsa za tsiku lawo limene alonjezedwa. 

Sa Sûrat 52. At-Tûr BS 


Surayi yayamba ndikulumbilira zinthu zisanu mwa zolengedwa 
zikuluzikulu potsimikiza kuti chilango chiwapeza otsutsa, ndi 
kufotokoza m’mene chidzawapezere pamodzinso ndi mitundu yake, 
pa tsiku la chiweruziro ndi kuuka ku imfa. Yafotokozanso za nkhani ya 
mtendere kwa oopa Allah ndi zimene azikasangalala nazo mu Minda 
yamtendere yamuyaya, kudzanso mitundumitundu yaulemu umene 
azikalandira kumeneko. Ndipo akawasangalatsanso powakumanitsa ndi 
ana awo amene zochita zawo zabwino zidali zochepera poyerekeza ndi 
zamakolowo. 

















Surayi yapitiriza ndi kulamula Mneneri (s.a.w) kuti awasiye mpaka 
adzakumane ndi tsiku limene adzaonongedwa. Ndipo yamulamula 
kuti apirire ndi lamulo la Mbuye wake lolekelera osakhulupirirawo 
osawalanga msanga, ndi kuti pazimenezi palibe vuto limene lingampeze, 
Iye akumyang'anira ndi kumsunga. Ndipo wauzidwanso kuti apitirize 
kulemekeza Allah ndi kumpatula ku makhalidwe osayenerana ndi 
makhalidwe ake, makamaka nthawi yolowa nyenyezi. 





M'dzina la Allah Wachifundo chambiri, Wachisoni chosatha. 


1. Ndikulumbilira phiri la Turi (ku Sinai pamene Mûsa adalankhulana ndi 
Allah). 


. Ndi buku lolembedwa. 
. M'mipukutu yazikopa zotambasuka (zosavuta kuwerenga). 


. Ndi thambo limene latukulidwa (popanda mzati). 








2 
3 
4. Ndi nyumba yopitako kawirikawiri (pochitamo mapemphero). 
5 
6 


. Ndi nyanja yodzadza ndi madzi. 

7. Ndithu chilango cha Mbuye wako (chimene wawalonjeza nacho 
osakhulupirira) chiwapeza (popanda chipeneko). 


8. Palibe wochichotsa (pa iwo). 

9. Pa tsikulo thambo lidzagwedezeka; kugwedezeka kwamphamvu. 

10. Ndipo mapiri adzayenda mwamphavu (kuchoka m’malo mwake). 

11. Kuonongeka koopsa pa tsiku limenelo kuzakhala pa otsutsa choonadi. 
12. Iwo amene akungosewera mzinthu zopanda pake. 


13. Tsiku limene adzakankhidwira mwamphamvu ku Jahannam (ku Moto 
Woopsa). 


14. (Kudzanenedwa kwa iwo): “Uwu ndi Moto uja umene mudali kuutsutsa 
(pa dziko lapansi) 


15. Kodi awa ndi matsenga kapena inu simukuona? 


16. Lowanimo, (mulawe kupsereza kwake) pirirani (ndi mavuto ake) kapena 
musapirire, ndichimodzimodzi kwa inu. Ndithu mulipidwa pazimene 
munkachita.” 


17. Ndithu oopa Allah adzakhala m’Minda yamtendere ndi chisangalalo 
chachikulu. 


18. Uku akukondwelera pazimene wawapatsa Mbuye wawo ndipo Mbuye 
wawo azawatchinjiriza ku chilango cha Jahena. 


19. (Kudzanenedwa kwa iwo): “Idyani (chakudya chamtendere); ndipo 
imwani mosangalala kukhala malipiro pazimene munkachita (pa dziko 
lapansi).” 


20. Uku atakhala moyadzamira pa makama ondandika bwino ndi kuyalidwa 
bwino; ndipo tidzawakwatitsa akazi ophanuka maso mokongola. 


21. Ndipo amene akhulupirira ndipo ana awo nkuwatsatira pa chikhulupiliro 
tidzawakumanitsa iwo ndi ana awowo ndipo sitikawachepetsera 
kalikonse m’mphoto za ntchito zawo; munthu aliyense adzakoledwa ndi 
zochita zake; 

22. Ndipo tidzawaonjezera zipatso ndi nyama imene adzakhala akuilakalaka. 


23. Azikalandirana m’menemo (mwachikondi wina ndi mnzake) chikho 
chodzaza ndi zakumwa; sipakakhala kwa iwo zolankhula zachabe 
ngakhale zochita zamachimo. 


24. Ndipo azikawazungulira anyamata owatumikira onga ngale yosungidwa 
m'chigoba chake (kukongola kwawo). 


25. Azidzatembenukirana wina ndi mnzake uku akufunsana (za kukula kwa 
mtendere umene adzakhala nawo ndi kuti adaupeza chotani). 


26. Adzanena: “Ife tidali oopa chilango cha Allah pakati pa maanja athu 
(tisadalandire mtenderewu). 


27. Ndipo Allah watidalitsa ndipo watitchinjiriza ku chilango cha Moto. 


28. Ndithu ife timampembedza (kalero pa dziko lapansi) ndithu Iye Yekha 
Ngwabwino, Ngwachifundo.” 


29. Choncho kumbutsa, iwe suli mlosi kapena wamisala pamtendere wa 
Mbuye wako. 


30. Kapena akunena kuti ndiwe mlakatuli, tikumuyembekezera imfa 
impeze. 
31. Nena: “Yembekezerani! Ndithu ine ndili nanu mwa mmodzi 


woyembekezera.” 


32. Kapena nzeru zawo ndizo zikuwauza izi kapena iwo ndi anthu opyola 
malire. 


33. Kodi akunena kuti: “Wadzipekera (Mtumiki {s.a.w} Our”an)?” Iyayi, 
koma iwo sakukhulupirira. 


34. Tero abwere ndi nkhani yofanana ndi iyo (Qur’an) ngati ali owona 
m’kuyankhula kwawo (koti Mtumikif(s.a.w! wapeka Qur’an.) 


35. Kapena adalengedwa popanda Mlengi kapena iwo adadzilenga okha 
(nchifukwa sakuvomereza za Mlengi Wopembedzedwayo?) 

36. Kapena ndiwo adalenga thambo ndi nthaka? Koma satsimikiza 
(zoyenera kumchitira Mlengi). 


37. Kapena nkhokwe (za zabwino) za Mbuye wako zili ndi iwo (kotero kuti 
akuzigwiritsa ntchito mmene angafunire?) Kapena iwo ngopambana? 


38. Nanga kapena ali nawo makwelero (amene akukwelera kumwamba) 
kotero kuti akumvetsera zimene Allah akulamula? Choncho, omvetsera 
awo abwere nawo umboni owonekera (osonyeza kuona kwawo pa 
zimene akunenazi). 


39. Kapena Iye (Allah) ndiye ali ndi ana akazi ndipo inu muli ndi 
ana amuna? 


40. Kapena ukuwapempha malipiro alionse (pofikitsa uthenga); kotero kuti 
iwo akulemedwa ndi kulipira (uthengawu)? 


41. Kapena iwo amadziwa zamseri kotero kuti iwo akumalemba (zimene 
afuna)? 
42. Kapena akufuna kukuchitira chiwembu (ndikuononga uthenga wako?) 


Koma amene sadakhulupirire ndiwo omwe chiwabwelere chiwembu 
(chawo.) 


43. Kodi ali naye wompembedza, osati Allah (amene angawateteze ku 
chilango cha Allah)? Allah wapatukana ndi zimene akumuphatikiza 
nazo. 


44. Koma akaona gawo lathambo likugwa (kuti liwalange) akunena 
(mwamakani ndi kunyada): “Uwu ndi mtambo umene wasonkhanitsa 
madzi a mvula.” 


45. Choncho asiye; (usalabadire za iwo) mpaka pomwe adzakumana ndi 
tsiku lawo limene adzaonongedwa. 


46. Tsiku lomwe chiwembu chawo sichidzawathandiza chilichonse; ndipo 
iwo sadzapulumutsidwa. 

47. Ndipo ndithu amene achita zosalungama ali nacho chilango china 
chosakhala chimenecho (chisanawapeze chilango cha ku Akhira)! 
Koma ambiri a iwo sadziwa (zimenezi). 


48. Ndipo pirira ndi lamulo la Mbuye wako ndithu iwe ndiwe wosungidwa 
ndi kuyang’aniridwa ndi Ife; ndipo lemekeza ndi kumuyamika Mbuye 
ako pamene ukuimilira (kupemphera). 


49. Ndipo m’gawo la usiku mlemekeze Iye ndi nthawi yolowa nyenyezi. 


SXG 

gi Sûrat 53. An-Najm BS 


Kulumbira koyambilira kwa m’Surayi kukuonetsa poyera kwa Mneneri 
(s.a.w) pa zimene akufotokoza m’nkhani ya chivumbulutso ndi uthenga 
umene akulalikira wa chivumbulutsocho. Sadasokere ndi chivumbulutsocho 
ndipo sadalakwe chilichonse, koma akunena zoona pazimene akufotokoza 
paulendo wake wonka kumwamba m’nkhani (ya Miraj). Maso ake 
sadasokonezeke pazomwe adaziona ndipo sadapyole malire. 











Kenako Surayi ikulongosola nkhani ya kufooka kwanzeru za 
osakhulupirira namapembedza mafano omwe adadzipangira ndi manja 
awo ndi kuwatcha okha maina, monga momwe adatchera angelo kuti ndi 
akazi, ndi kutinso ndi ana aakazi a Allah, pomwe iwo adadzisankhira ana 
aamuna. 


Ndipo popitilira Surayi ikulangiza Mtumiki (s.a.w) kuti apatukane 
nawo ndi kumusiyira Allah zochita zawo, Amene ndi Mwini kumwamba 
ndi pansi; Mwini kulenga. Ndiponso ndi Amene adzalipira wochita zoipa, 
zoipa zake; wochita zabwino, zabwino zake. Iye Ngodziwa kwambiri 
kusinthasintha kwa chilengedwe cha munthu ndi chikhalidwe chake. 
Ndipo akuchenjeza amene akukana kuweruzidwa ndi munthu aliyense pa 
zochita zake monga momwe zidalongosolera zipembedzo zakale. Ndipo 
kalata za Mûsa ndi Ibrahim zidafotokozanso zomwezo. 


Surayi yamaliza ndi kunenetsa kuti Qur’an ndi mchenjezi monga 
mowe adalili achenjezi akale amene adachenjeza mibadwo yakale kuti 
iope tsiku lachiweruziro limene nthawi yake ili pafupi, ndipo kumapeto 
kwake yapempha Asilamu kuti amulambire Allah. 





M'dzina la Allah Wachifundo chambiri, Wachisoni chosatha. 
1. Ndikulumbira nyenyezi pamene zikulowa. 


2. Sadasokere m'bale wanu (Mtumiki panjira ya choonadi) ndipo 
sadakhulupirire zonama. 

3. Ndipo sayankhula zofuna za mtima wake. 


4. Iyoyi (Qur’an imene akuinena), sichina, koma ndichivumbulutso 
chovumbulutsidwa. 


5. Adamphunzitsa (chivumbulutsochi) (Jibril) wanyonga zambiri. 
6. Wanzeru zakuya; ndipo adakhazikika (m”maonekedwe ake). 
7. Ali m'chizimezime kumwamba. 


8. Kenako (Jibril) adamuyandikira (Mtumiki {s.a.w}) ndikuonjezera 
kumuyandikira. 


9. (Kumuyandikira kwake) kudali ngati (mpata wa) nsonga ziwiri za uta, 
kapena kuyandikira kuposa apo. 


10. (Choncho Jibril) adavumbulutsira kapolo wake (wa Allah) zimene 
adazivumbulutsa. 


11. Sudaname mtima (wa Mtumiki) pazimene adaziona. 

12. Kodi mukutsutsana naye (Mthenga wa Allah) pazimene adaziona? 

13. Ndipo ndithu adamuona (Jibril) m’kuona kachiwiri mkaonekedwe kake. 
14. Pa “Sidratil Muntaha’ (mtengo wamasawu pothera zinthu zonse). 

15. Pafupi pake pali Janatu Ma’awa, (munda wokhalamo). 

16. Pomwe chophimba chidaphimba msawuwo. 

17. Maso ake sadaphonye kapena kupyola malire (oikidwa). 


18. Ndithu (Mneneri Muhammad {s.a.w}) adaona zina mwa zizindikiro 
zikuluzikulu za Mbuye wake (zosonyeza mphamvu Zake) 


19. Kodi mwamuona Laat ndi Uzza? 
20. Ndi Manata; (fano lanu) lina lachitatu, (kuti iwowa ndi milungu)? 


21. Kodi mwadzisankhira ana aamuna (kukhala anu), ndi aakazi nkukhala 
a Iye (Allah)? 

22. Choncho kugawa kumeneko nkopanda chilungamo (pompatsa Allah 
zimene mumazida). 


23. Sali (mafanowo) chilichonse koma ndi maina basi omwe mudawatcha 
inu ndi makolo anu, (molingana ndi zilakolako zanu zachabe); Allah 
sadatsitse umboni pazimenezo (wotsimikiza pamawu anuwo). Sakutsatira 
koma zoganizira basi ndi zimene ikufuna mitima (yawo yopotoka). 
Ndithu chidawadzera chiongoko kuchokera kwa Mbuye wawo (chomwe 
m'kati mwake mudali kuongoka kwawo akadachitsatira). 


24. Kodi munthu akuganiza kuti adzapeza chilichonse chimene 
akuchilakalaka? 


25. Moyo wa tsiku lachimaliziro ndi wadziko lapansi ngwa Allah Yekha. 


26. Ndipo kuli angelo ambiri kumwamba omwe kuchondelera kwawo 
sikungathandize china chilichonse pokhapokha Allah ataloleza kwa 
amene wamfuna ndi kumuyanja. 


27. Ndithu amene sakhulupirira za (Moyo wa) tsiku lachimaliziro, 
amawatcha angelo kuti ndiakazi. 


28. Ndipo alibe kudziwa kulikonse pa zimenezo sakutsata china koma 
maganizo. Ndipo ndithu kuganizira sikuthandiza chilichonse pofuna 
kupeza choonadi. 


29. Choncho apewe (osakhulupirirawa) amene anyozera chikumbutso 
Chathu (Our”an); ndipo palibe chimene akufuna koma moyo wa padziko 
lapansi basi. 


30. Zimenezo ndiwo mapeto a kudziwa kwawo. Ndithu Mbuye wako 
Ngodziwa kwambiri za amene akusokera njira Yake ndiponso akudziwa 
bwino za yemwe wawongoka. 


31. Ndipo zonse za kumwamba ndi zadziko lapansi nza Allah Yekha, 
(pozilenga ndi kuziyang'anira), kuti adzawalipire amene adaipitsa pa 
zimene adachita ndi kutinso adzawalipire zabwino amene adachita 
zabwino. 





Sûrat 53. An-Najm Juzu 27 


32. Amene akuwapewa machimo akuluakulu ndi zadama, kupatula 
timachimo tating’onoting’ono (timene Allah amatikhululuka); ndithu 
Mbuye wako ndiwokhululuka kwakukulu. Iye akudziwa chikhalidwe 
chanu kuyambira pomwe adakulengani kuchokera m’nthaka ndi pamene 
inu mudali makanda m'mimba mwa amayi anu (mosinthasintha; 
mosiyanasiyana). Choncho musadzitame nokha kuyera mtima; Iye 
Ngodziwa kwambiri za yemwe akumuopa (Allah). 


33. Kodi wamuona yemwe wadzipatula (pakusiya kutsatira choonadi)? 
34. Ndipo wapereka (chuma) chochepa nasiyanso kuperekako. 


35. Kodi akudziwa zamseri, kotero kuti akuziwona (zomwe wadza nazo 
(Mtumiki {s.a.w) kuti sizoona)? 


36. Kapena sadauzidwe zomwe zidali m’mabuku a Mûsa. 

37. Ndi Ibrahim amene adakwaniritsa (lonjezo la Allah)? 

38. Kuti mzimu wamachimo sungasenze machimo a mzimu wina. 
39. Ndi kutinso munthu sakalipidwa koma zimene adachita. 

40. Ndipo ndithu ntchito zake zidzaonekera. 


41. Kenako (munthu) adzalipidwa malipiro okwanira (pa ntchito zake 
zimene amachita). 


42. Ndipo ndithu kwa Mbuye wako yekha ndiwo malekezero (a chilichonse). 
43. Ndithu Iye ndiAmene amapereka chisangalalo ndi zoliritsa. 


44. Ndipo Iye yekha ndi Amene amapereka imfa ndi moyo. 


45. Ndipo Iye ndiAmene adalenga mitundu iwiri: chachimuna ndi 
chachikazi, (anthu ndi zamoyo zina). 


46. Kuchokera m’mbewu ya moyo pamene imafwamphukira 
(m'chiberekero). 


47. Ndipo ndithu ndi udindo Wake kuukitsa kwina (pambuyo pa imfa). 

48. Ndipo Iye ndiAmene amapatsa chokwanira ndipo ndi amene amapatsa 
chosunga. 


49. Ndipo ndithu Iye ndi Mbuye wa nyenyezi yotchedwa Shiira; 
50. Ndipo Iye ndi amene adaononga Âdi oyamba; (anthu a Mneneri Hûd). 








51. Ndi Samudu; (anthu a Mneneri Swaleh;) choncho sadasiye (ndi mmodzi 
yemwe wa iwo). 


52. Ndipo (adawaononganso) anthu a Nuh, kale (asadaononge Adi ndi 
Samudu). Ndithu iwo adali osalungama ndi olumpha malire kwambiri 
(kuposa Adi ndi Samudu). 


53. Ndi midzi yotembenuzidwa kumwamba kukhala pansi, pansi kukhala 
kumwamba, (ya anthu a Luti) adaigwetsa. 


54. Tero chidaivindikira (midziyo) chomwe chidaivindikira (chilango). 


55. Kodi ndimtendere uti (mumtendere) wa Mbuye wako umene 
ukuukaikira? 


56. Uyu (Mtumiki) ndimchenjezi mwa achenjezi oyamba (amene 
adachenjezedwa nawo anthu a mibadwo yakale) 


57. Chayandikira choyandikira (Oiyama). 
58. Palibe amene angachionetse koma Allah Yekha. 
59. Kodi mukuidabwa nkhaniyi (ya Qur’an moikana)? 


60. Mungoseka (mwachipongwe) ndipo simukulira (pamene mukuimva 
monga momwe akuchitira okhulupirira). 


61. Ndipo mukunyozera? 


62. Mlambireni ndi kumpembedza Allah (amene wavumbulutsa Qur’an 
kuti ikhale chiongoko cha anthu). 

Sa Sûrat 54. Al-Qamar BS 


Ndime yoyamba m’sura iyi ikufotokoza zakuyandikira kwa tsiku la 
chiweruziro ndi kuwachenjeza anthu za chiweruzocho. Pambuyo pake 
padza ndime zofotokoza maganizo a osakhulupirira zozizwitsa za Allah 
ndi kupitiriza kusakhulupirira kwawo. 











Ndipo Surayi ikupempha Mtumiki (s.a.w), kuti awapewe 
osakhulupirira ndi kuwalekelera mpaka kufikira tsiku lotuluka m’manda 
pomwe adzakhale balalabalala ngati dzombe. Pambuyo pa zimenezi 
Surayi yalongosola mbali ya chikhalidwe cha mibadwo yakale pamodzi 
ndi aneneri awo ndi chilango chomwe chidawapeza. Ndipo yafotokoza 
nkhani ya aliyense wa iwo ndi kutsimikiza kuti Qur’an ndi yofewa kwa 
munthu amene akufuna kuilingalira. 


Surayi yamaliza ndi kulongosola kuti osakhulupirira a m’Makka 
sianyonga ngati mibadwo imene idatsogola, ndi kuti iwo alibe mtendere 
ku chilango cha Allah. Ndipo kumapeto kwenikweni Surayi yaopseza 
otsutsa, za mabwelero awo pa tsiku limene adzakokedwe nkhope zawo 
ndi kuponyedwa ku moto. Kudzanenedwa kwa iwo panthawiyo: “Lawani 
kupweteka kwa Jahena imene mumaitsutsa!” 


Ndipo oopa Allah akuwatonthoza powauza kuti adzapita kumalo 
awo m’minda ndi m’mitsinje yambiri pokhala pabwino kwa Mfumu ya 
mphamvu zoposa. 





M'dzina la Allah Wachifundo chambiri, Wachisoni chosatha. 
1. Nthawi ya chimaliziro (Oiyama) yayandikira ndipo mwezi wagawikana. 


2. Koma akaona chozizwitsa akunyoza ndi kunena kuti: “Awa ndi matsenga 
womkeramkera patsogolo.” 


3. Ndipo adatsutsa (choonadi) ndi kutsatira zilakolako (zawo zoipa) koma 

chinthu chilichonse (cha Allah) nchokhazikika. 


4. Ndipo ndithu zidawafika nkhani zomwe zili zokwanira kuwaopseza. 
5. Nzeru zokwana koma machenjezo (kwa iwo) sanawathandize. 


6. Choncho, apewe (iwe Mtumiki) osakhulupirira, (yembekezani) tsiku 
loitana woitana (wa Allah) ku chinthu chovuta kwambiri, (chodedwa ndi 
mitima). 


7. Maso awo ali zyoli chifukwa chakuopsa; adzatuluka m”manda uku ali 
ngati dzombe lobalalika (chifukwa cha kuchuluka), 


8. Akuthamangira kwa woitana (uku atatukula mitu yawo, osatha kucheukira 
kwina). Adzanena osakhulupirira (tsiku lachiweruziro): “Ili nditsiku 
lovuta kwambiri.” 


9. Patsogolo pawo (Aguraishi) anthu a Nuh nawo adatsutsa, adamtsutsa 
kapolo Wathu nanena kuti: “Uyu ngwamisala!” Ndipo adaopsezedwa 
(ndi kuzunzidwa ndi mazunzo osiyanasiyana). 


10. (Nuh) adaitana Mbuye wake (nati): “Ine ndagonjetsedwa (ndi anthu 
anga); choncho ndipulumutseni (kwa iwo).” 


11. Tero tidatsekula makomo akumwamba ndi madzi otsika mopitiriza, 
mwamphamvu. 


12. Ndipo tidaing'amba nthaka kukhala ndi akasupe (ofwamphuka 
madzi mwamphamvu). Choncho adakumana madzi (akumwamba ndi 


am’nthaka kuti awaononge) pamuyeso wopimidwa ndi kulamulidwa 
(ndi Allah). 


13. Ndipo tidamnyamula Nuh pa chombo chamatabwa chokhomedwa ndi 
misomali (yamitengo). 


14. Chinkayandama pamadzi ndi kuyang'aniridwa ndi Ife. Iyi ndi mphoto 
ya (Nuh) yemwe adakanidwa ndi anthu ake. 


15. Ndipo ndithu tidachisiya (chigumula) kukhala phunziro (pakuonongeka 
kwa osakhulupirira ndi kupulumuka kwa okhulupirira). Kodi alipo 
wolikumbukira (ndi kupeza nalo malango abwino?) 

16. Kodi chidali bwanji chilango Changa ndi machenjezo Anga (kwa 
onyoza!) 


17. Ndipo ndithu taifewetsa Qur’an kuti ikhale chikumbutso. Kodi alipo 
woikumbukira (ndi kupeza nayo malangizo abwino?) 

18. Adi adamtsutsa (mneneri wawo Hud), kodi chidali bwanji chilango 
Changa ndi machenjezo Anga (kwa onyoza)! 

19. Ndithu Ife tidawatumizira mphepo yozizira, yaphokoso, m’tsiku latsoka 
lopitilira, 

20. Idawazula anthu (kuchoka m’malo mwawo ndi kuwaponya panthaka ali 
akufa) ngati matsinde a mitengo yakanjedza ozulidwa m”malo mwake. 

21. Kodi chidali bwanji chilango Changa ndi machenjezo Anga (kwa 
onyoza)! 

22. Ndipo ndithu taifewetsa Qur’an kuti ikhale chikumbutso. Kodi alipo 
woikumbukira (ndi kupeza nayo malangizo abwino?) 

23. Asamudu adatsutsa machenjezo. 


24. Ndipo adati: “Kodi titsatire munthu mmodzi wochokera mwa ife? 
Ndithu ife ngati titamtsatira ndiye kuti tili nkusokera ndiponso misala.” 


25. Kodi am” vumbulutsira iye chikumbutso pakati pathu, (pomwe tili nawo 
oposa iye pa ulemelero)? Koma iye ndiwabodza ndi wodzitukumu.” 


26. Mawa lino adzadziwa (tsiku lakuwatsikira chilango,) kuti ndiyani 
wabodza wodzitukumula (iwo kapena Swaleh). 

27. (Tidamuuza mneneriyo kuti) ndithu Ife titumiza ngamira yaikazi kuti 
ikhale mayeso kwa iwo. Choncho adikire, ndipo pirira. 

28. Ndipo auze kuti madzi agawidwa pakati pawo (ndi ngamira). Aliyense 
ali ndi tsiku lopita kukatunga. 


29. Koma adaitana mnzawo (wa mphulupulu). Choncho adakonzeka kupha 
ngamirayo ndipo adaipha. 

30. Kodi chidali bwanji chilango Changa ndi machenjezo Anga (kwa anthu 
otsutsa)! 


31. Ndithu tidawatumizira nkuwe umodzi choncho adakhala ngati udzu ndi 
mitengo youma yaomanga khola. 


32. Ndipo ndithu taifewetsa Qur’an kuti ikhale chikumbutso. Kodi alipo 
woikumbukira (ndi kupeza nayo malangizo abwino?) 

33. Anthu a Luti adatsutsa machenjezo (a mneneri wawo). 

34. Ndithu Ife tidawatumizira chimphepo champhamvu choulutsa miyala 


(ndi kuwagenda), kupatula akubanja la Luti; tidawapulumutsa (ku 
chilangocho) m'bandakucha, 


35. (Choncho kupulumukako kudali) chisomo chochokera kwa Ife (pa iwo). 
Momwemo ndimo timamlipirira wothokoza. 


36. Ndipo ndithu (Luti) adawachenjeza anthu ake za kulanga Kwathu 
koopsa. Koma adakaikira machenjezo (ake ndi kumtsutsa). 


37. Ndipo ndithu adafuna kwa iye kuti awapatse alendo ake (kuti achite 
nawo zauve), koma tidafafaniza maso awo (kuti ikhale mphoto pa 
zimene adafunazo). (Ndipo tidawauza): “Choncho lawani chilango 
Changa ndi machenjezo Anga.” 


38. Ndipo ndithu chidawadzera mwadzidzidzi chilango chokhazikika, 
nthawi yam’mamawa. 


39. Choncho (kudanenedwa kwa iwo) “Lawani chilango Changa ndi 
machenjezo Anga.” 


40. Ndipo ndithu taifewetsa Qur’an (kuti ikhale chikumbutso). Kodi alipo 
woikumbukira (ndi kupeza nayo malangizo abwino)? 

41. Ndipo ndithu machenjezo (ondondozana) adawadzera anthu a Farawo 
(ndi iye mwini). 


42. Adatsutsa zozizwitsa Zathu zonse (zimene zidadza kupyolera m°manja 
mwa aneneri Athu). Choncho tidawalanga, kulanga kwa Wamphamvu 
(Wosapambanidwa), Wokhoza. 

43. Kodi osakhulupirira anuwa ndi abwino kuposa iwo (kotero kuti 
sadzaonongedwa)? Kapena zalembedwa m’mabuku kuti inu 
mdzasiyidwa (sadzakuonongani monga momwe adawaonongera akale?) 


44. Kapena akunena kuti: “Ife ndiochuluka titha kudziteteza (palibe 
angatipambane)?” 
45. (Auze): Gululo ligonjetsedwa ndipo athawa ndi kutembenuza misana. 


46. Koma lonjezo la chilango chawo ndi tsiku la chiweruziro, ndipo tsiku la 
chiweruziro ndi latsoka lalikulu, lowawa kwabasi (kwa osakhulupirira). 


47. Ndithu oipa (mwa awa ndi aja) ali nkusokera ndi misala. 


48. Tsiku limene adzakokedwera ku Moto ndi nkhope zawo, (kudzanenedwa 
kwa iwo:) “Lawani zowawa za Jahena (ndi kutentha kwake)! 


49. Ndithu Ife tachilenga chinthu chilichonse ndi muyeso (kulingana ndi 
zolinga). 


50. Ndipo silili lamulo Lathu (pa chinthu tikachifuna) koma liwu limodzi, 
(timangoti kwa chinthucho: “Chitika.” Ndipo chimachitika mwachangu) 
ngati kuphethira kwa diso. 


51. Ndipo ndithu tidawaononga anzanu (onga inu osakhulupirira): Kodi 
alipo wokumbuka? 


52. Ndipo chinthu chilichonse adachichita iwowo (pa dziko lapansi) chili 
mkaundula. 


53. Ndipo ntchito iliyonse, yaing’ono kapena yaikulu, idalembedwa; (palibe 
chimene chingamsowe). 


54. Ndithu oopa Allah adzakhala m’Minda ya ulemelero waukulu ndi 
Mitsinje (yosiyanasiyana). 


55. Pokhala pabwino pachoonadi, (popanda mawu achabe ndi machimo), 
kwa Mfumu yokhoza chilichonse. 


IO 

Sa Sûrat 55. Ar-Rahmân BS 


Surayi ikufotokoza za kuchuluka kwa mtendere wa Allah umene uli pa 
anthu. Yayamba ndi kutchula dzina la Allah loti “Rahman” ndi kutchula 
mtendere wopambana wonse, umene Qur’an ikuphunzitsa. Ndipo kenako 
yafotokoza za mtendere umenewo mwatsatanetsatane kusonyeza ukulu 
wa Mwini mtenderewo, kusonyezanso mphamvu Zake zoposa kwa 
anthu ndi ziwanda kumwamba ndi pansi. Ndipo yasonyezanso mmene 
chidzakhalira chilango cha osakhulupirira ku Jahena, ndi momwe 
udzakhalira mtendere wa oopa Allah ku Mparadiso. 











Surayi yamaliza ndi kupatula Allah ku osakhulupirira osayenerana 
ndi Iye, komanso kumlemekeza ndi kumtamanda. 


KRS 
M'dzina la Allah Wachifundo chambiri, Wachisoni chosatha. 
1. (Allah) Wachifundo chochuluka! 





2. Waphunzitsa Qur’an. 

3. Adalenga munthu. 

4. Adamphunzitsa kuyankhula. 

5. Dzuwa ndi mwezi zikuyenda mwachiwerengero. 


6. Zomera zopanda tsinde ndi mitengo, zikulambira (Allah pachilichonse 
chimene wafuna mwa izo). 


7. Ndipo thambo adalitukula kumwamba ndipo adakhazikitsa sikelo (ya 
chilungamo). 


8. Kuti musapyole malire ndi kuchita chinyengo poyesa. 
9. Choncho yesani sikelo mwachilungamo ndipo musapungule muyeso. 


10. Ndipo nthaka adaiyala (ndi kuikonza) kuti ikhale ya zolengedwa. 

11. M’menemo muli zipatso ndi mitengo ya kanjedza yokhala ndi mapava 
(a zipatso). 


12. Ndi mbewu zamakoko (kuti chikhale chakudya cha inu ndi ziweto 
zanu), ndipo mulinso m’menemo mmera wafungo labwino. 


13. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


14. Adalenga munthu kuchokera ku dongo lolira monga ziwiya zadongo. 
15. Ndipo adalenga ziwanda kuchokera ku malawi a moto (wopanda utsi.) 


16. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


17. Mbuye wa kuvuma kuwiri ndiponso Mbuye wa kuzambwe kuwiri. 


18. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


19. Adaika nyanja ziwiri zokumana (yamadzi amchere, ndi yamadzi ozizira). 
20. Pakati pake pali chitsekerezo, sizilowana; 


21. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


22. M’menemo mumatuluka ngale zing’onozing’ono ndi ngale zikuluzikulu. 


23. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


24. Ndipo (Iye) ali nazo zombo (zimene zapangidwa ndi manja anu), 
zoyenda panyanja, zazikuluzikulu ngati mapiri. 


25. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


26. Zonse zili pamenepo (pa dziko) nzakutha. 
27. Ndipo idzatsala nkhope ya Mbuye wako yaulemelero ndi mtendere. 

28. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


29. (Onse) akumwamba ndi pansi akupempha Iye (zofuna zawo)! Tsiku 
lililonse Iye ali ndi zochita (monga kupatsa uyu ulemelero, ndi kutsitsa 
uyu). 

30. (Inu zolengedwa zamitundu iwiri, anthu ndi ziwanda), kodi ndi mtendere 


uti wa Mbuye wanu umene mukuukana (kuti si Wake?) 


31. Posachedwapa (patsiku la chiweruziro), tidzaikapo mtima pa 
chiwerengero chanu (cha zochita zanu) inu anthu ndi ziwanda. 


32. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


33. E inu ziwanda ndi anthu! Ngati mungathe kutuluka m’mphepete mwa 
thambo ndi nthaka (pothawa Allah), tulukani! Simungathe kutuluka 
pokhapokha ndi mphamvu. (Koma inu simungathe kutero.) 


34. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


35. Mudzathiridwa malawi a moto ndi mtovu wa moto wosungunuka ndipo 
simungathe kupulumuka (ku chilango chimenechi). 


36. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


37. (Kumbuka) pamene thambo lidzang’ambika ndi kukhala lofiira ngati 
chikopa chofiira (kapena ngati mafuta oyaka). 


38. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


39. Ndipo patsikulo munthu ndi chiwanda, sadzafunsidwa (aliyense) za 
tchimo lake. 


40. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 

41. Adzadziwika oipa (pakati pa anthu ndi ziwanda) ndi zizindikiro zawo 
(zowazindikiritsa). Ndipo adzagwidwa maliombo awo ndi mapazi awo 
(ndi kuponyedwa ku Jahena). 


42. ((Inu zolengedwa za mitundu iwiri, anthu ndi ziwanda), kodi ndi 
mtendere uti wa Mbuye wanu umene mukuukana (kuti si Wake?) 


43. (Kudzanenedwa mowadandaulitsa): Iyi ndi Jahannam yomwe adali 
kuitsutsa oipa. 


44. Adzakhala akuyenda pakati pa moto ndi pakati pa madzi owira, otentha 
kwambiri. 


45. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


46. Koma amene waopa kuti adzaimitsidwa kwa Mbuye wake (pa nthawi 
ya chiweruziro), adzalandira minda iwiri (yaikulu yamtendere). 


47. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


48. (Minda ya mitengo) yanthambi zofwanthamuka. 


49. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


50. M’menemo muli akasupe awiri, omwe akuyenda. 


51. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


52. M’menemo muli zipatso za mtundu uliwonse, mitundu iwiri iwiri. 


53. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


54. Atatsamira pa zoyala, mkati mwake mosokelera veleveti wochindikala; 
ndipo zipatso zam” minda iwiriyi nzapafupi (kuzithyola). 


55. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 

56. M’mindamo muli akazi oyang’ana amuna awo okha basi, (mawuthu) 
omwe sadakhalepo malo amodzi ndi munthu kapena chiwanda 
asadakumane ndi iwo. 


57. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


58. Kukongola kwake (akaziwo) kuli ngati ngale zikuluzikulu ndi 
zing’onozing’ono. 


59. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


60. Malipiro a ntchito zabwino ndikulandira zabwino basi. 


61. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


62. Ndipo kuonjezera paminda iwiri (ija) palinso minda ina iwiri. 


63. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


64. Yobiriwira, kwambiri. 


65. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


66. M’menemo muli akasupe awiri ofwamphuka madzi mwaphamvu. 


67. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


68. Mmenemo muli zipatso, mitengo yakanjedza ndi yamikangaza. 


69. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


70. M’menemo muli akazi amakhalidwe abwino, owala nkhope. 


71. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 

72. Okongola maso, achikhalire m’mahema (m”matenti) awo. 


73. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


74. Amene sadakhalepo malo amodzi ndi munthu kapena chiwanda 
asadakumane ndi iwo. 


75. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


76. Uku atatsamira misamiro yawofuwofu yokutidwa ndi zobiriwira; ndi 
zoyala zokongola, zakapangidwe kabwino. 


77. (Inu zolengedwa za mitundu iwiri, anthu ndi ziwanda), kodi ndi mtendere 
uti wa Mbuye wanu umene mukuukana (kuti si Wake?) 


78. Latukuka ndi kudalitsika dzina la Mbuye wako Mwini ulemelero ndi 
ufulu. 

Sa Sûrat 56. Al-Wâqi’ah Bs 


Surayi yayamba ndi nkhani yofotokoza zakudza kwa tsiku la 
chiweruziro ndi zoopsa zimene zidzatsagana nalo. Kenako yafotokoza 
kuti anthu patsiku limenelo adzakhala m’mitundu itatu. Ndipo 
yalongosola mwatsatanetsatane za mtundu uliwonse ndi zomwe 
mtunduwo wakonzeredwa zolingana ndi ulemelero wake, kapena 
chilango cholingana ndi uchimo wake ndiponso kunyoza kwake. 











Kenako yalongosola momveka zizindikiro za mtendere wa Allah, ndi 
zizindikiro za mphamvu Zake zoposa pakalengedwe ka anthu, mbewu, 
madzi ndi moto, ndi kuti potsatira pazimenezi pakhale kulemekeza 
Allah. Ndipo m’Surayi Allah walumbira kuti Qur’ani njolemekezeka 
ndi kudzudzula osakhulupirira pa machitidwe awo oipa pakutsutsa 
kwawo mmalo mothokoza. Komanso yalongosola mwatsatanetsatane za 
mitunduyo, mtendere kapena moto. 


Surayi yamaliza ndi kutsimikiza kuti chilichonse chatchulidwa 
m'suramo ndi choonadi. Ndipo yalamula zakulemekeza Allah. 





M'dzina la Allah Wachifundo chambiri, Wachisoni chosatha. 
1. Chikadzachitika chochitikacho (Oiyama). 
2. Palibe wotsutsa za kuchitika kwake. 
3. Chidzatsitsa (oipa) ndi kutukula (abwino). 
4. Nthaka ikadzagwedezeka kwamphamvu. 
5. Ndipo mapiri akadzaperedwaperedwa. 
6. Nkukhala fumbi longouluka. 
7. Choncho, inu mudzakhala m’magulu atatu (kulingana ndi zochita zanu). 

8. Anthu akumanja (abwino;) taonani kukula kwa ulemelero wa anthu 
akumanja! 


9. Ndi anthu akumanzere (oipa;) taonani kuipa khalidwe la anthu 
akumanzere! 


10. Ndipo otsogola (pochita zabwino pa dziko) adzakhalanso otsogola 
(polandira ulemu tsiku lachimaliziro). 


11. Iwowo ndioyandikitsidwa (kwa Allah). 

12. M’minda yamtendere. 

13. (Iwowo oyandikitsidwawo), gulu lalikulu lochokera kumibadwo yakale. 
14. Ndipo ochepa ochokera ku mbadwo wotsirizira. 

15. Uku ali m’makama (m’mabedi) olukidwa ndi zingwe zagolide, 

16. Atatsamira m’makamawo uku akuyang’anizana (mwachikondi). 

17. Anyamata osasintha adzakhala akuwazungulira iwo (ndi kuwatumikira). 


18. Uku atatenga matambula ndi maketulo (odzaza ndi zakumwa za ku 
Jannah), ndi zipanda zodzaza ndi zakumwa zochokera mu akasupe 
oyenda; 


19. (Zakumwa zake) zosapweteketsa mutu ndiponso zosaledzeretsa; 
20. Ndi zipatso (zamitundumitundu) zimene azikazisankha; 

21. Ndi nyama yambalame imene mitima yawo izikafuna; 

22. Ndi akazi ophanuka maso mokongola, 


23. (Kukongola kwawo) ndiye ngati ngale zosungidwa bwino mzigoba 
zake. 


24. Kukhala mphoto chifukwa cha zimene amachita (zabwino padziko 
lapansi). 


25. M’menemo sakamva mawu achabe ngakhale (mawu a) machimo, 


26. Koma mawu oti: “Mtendere! Mtendere!” 

27. Anthu akudzanja lamanja. Taonani kukula malipiro a anthu akudzanja 
lamanja! 


28. (Adzakhala m’mithunzi ya) mitengo ya masawu yopanda minga. 
29. Ndi mitengo ya nthochi yobereka kwambiri. 

30. Ndi m’mithunzi yotambasuka kwambiri, yosachoka, 

31. Ndi madzi oyenda mosalekeza, 

32. Ndi zipatso zambiri, 


33. Zopezeka mnyengo zonse, ndiponso zosaletsedwa (kwa amene 
akuzifuna). 


34. Ndi zoyala zapamwamba (zawofuwofu). 

35. Ndithu tidzawalenga (akazi okhulupirira) m’kalengedwe kapamwamba. 
36. Tidzawapanga kukhala anamwali. 

37. Okondedwa ndi amuna awo; ofanana misinkhu, 

38. A anthu akudzanja la manja. 

39. Gulu lalikulu lochokera ku m’badwo woyamba. 

40. Ndiponso gulu lalikulu lochokera ku mibadwo yotsiriza. 


41. Anthu akudzanja lakumanzere. Taonani chilango choopsa kwa anthu 
akudzanja lakumanzere! 


42. Adzakhala mu mvuchi wamoto ndi m°’madzi owira. 

43. Ndi mumthunzi wa utsi wakuda. 

44. Siwoziziritsa ndiponso siwosangalatsa. 

45. Ndithu iwo amakhala kalelo mosangalala (samalabadira kumvera Allah), 


46. Ndipo amapitiriza kuchita machimo aakulu (polinga kuti palibe kuuka 
ku imfa). 


47. Ndipo amanena (motsutsa); “Kodi tikadzafa nkusanduka fumbi ndi 

mafupa ofumbwa, tidzaukitsidwanso?” 
48. “Kodi ndi makolo athu akale (adzaukitsidwanso!)” 


49. Nena kwa iwo (poyankha kutsutsa kwawo). Ndithudi, amibadwo 
yoyamba ndi mibadwo yomaliza (omwe inu muli m’gulu lawo), 


50. Adzasonkhanitsidwa m’nthawi ya tsiku lomwe lakhazikitsidwa. 
51. Kenako inu osokera (njira yachilungamo), otsutsa (za kuuka,) 


52. Mudzadya (ku Jahannam) mtengo wa Zakkum, (mtengo wowawa 
wopezeka mu Jahannam). 


53. Mudzakhutitsa mimba zanu ndi umenewu (chifukwa cha njala 
yadzaoneni). 


54. (Mkhuto wa mtengowo) adzamwera madzi owira; 

55. Adzamwa monga mmene imamwera ngamira yodwala matenda aludzu! 
56. Ili ndi phwando lawo tsiku lamalipiro. 

57. Ife tidakulengani kodi nchifukwa ninji simukukhulupirira? 


58. Tandiuzani za madzi (ambewu ya munthu) amene mumawathira 
m'chiberekero, 


59. Kodi inu ndiamene mumawalenga (madziwo ndi kumayang’anira 
mkusinthasintha kwake kuti akhale cholengedwa) kapena Ife ndiamene 
timawalenga? 


60. Ife tidalamula imfa pakati panu ndipo Ife sitili wolephera, 


61. Kubweretsa ena m’malo mwanu ndi kukulengani mwamaonekedwe ena 
omwe simumawadziwa. 


62. Ndipo ndithu mukdziwa kalengedwe koyamba; nanga bwanji 
simukukumbukira. 


63. Tandiuzani za zimene mukubzala? 


64. Kodi ndinu amene mukuzimeretsa kapena ndife Amene tikuzimeretsa? 

65. Tikadafuna tikadazitembenuza (mbewu zimenezo kukhala zouma 
isanakwane nthawi yake yozithyola) choncho mukadakhala 
mukudandaula. 


66. (Uku mukunena:) “Ndithu ife tangotaya chuma chathu (padera);” 
67. “Koma ife tamanidwa (phindu la khama lathu).” 
68. Kodi mukuwaona madzi amene mukumwa! 


69. Kodi ndinu amene mudawatsitsa ku mitambo kapena ndife Amene 
timawatsitsa? 


70. Tikadafuna tikadawapanga kukhala amchere; nanga nchifukwa ninji 
simuthokoza? 


71. Kodi mukuwuona moto umene mumaukoleza? 
72. Kodi ndinu amene mudameretsa mitengo yake kapena Ndife tidaipanga? 


73. Ife taupanga kuti ukhale chikumbutso (cha Moto watsiku lachimaliziro 
akauona), ndikuti ukhale chothandiza kwa anthu apaulendo (amene 
akuyenda m’chipululu). 


74. Choncho, pitiriza kulemekeza dzina la Mbuye wako Wamkulu. 


75. Ndikulumbilira motsimikiza, mmene mumatsikira nyenyezi (pomwe 
zikulowa). 


76. Ndithu kulumbira uku, mukadakhala olingalira, nkwakukulu kwabasi 
(pazimene kukusonya). 


77. Ndithu iyi ndi Our'an yolemekezeka (ndipo mkati mwake muli 
zithandizo zambiri). 


78. Idachokera mu buku lotetezedwa. 
79. Salikhudza kupatula okhawo oyeretsedwa (angelo). 
80. Chivumbulutso chochokera kwa Mbuye wa zolengedwa zonse. 


81. Kodi nkhani iyi (ya Qur’an) ndiyomwe inu mukuinyozera? 

82. Kodi mwakuchita kukanira kukhala kuthokoza kwanu pa zimene 
wakupatsani? 


83. Mmaona bwanji (mzimu wa mmodzi wa inu) ukafika kummero 
(panthawi ya imfa). 


84. Uku inu panthawi imeneyo mukuona zimenezo. 

85. Pomwe Ife tili pafupi ndi iye kuposa inu, koma inu simuona, 
86. Mukadakhala kuti simuzalipidwa (pa zomwe mukuchita), 
87. Bwenzi mukuubweza (mzimuwo) ngati mukunena zoona. 


88. Ngati (amene yamfikira imfayo) adali mmodzi wa woyandikitsidwa 
(kwa Allah;) 


89. Kobwerera kwake ndi kumpumulo ndi mtendere ndi kupatsidwa 
zonunkhira ndiponso Munda wamtendere. 


90. Ndipo ngati adali mmodzi wa anthu akudzanja lamanja, 


91. (Kudzanenedwa kwa iye:) “Mtendere ukhale pa iwe, amene udali 
m’ gulu la anthu akudzanja lakumanja (anthu abwino).” 


92. Koma ngati adali mmodzi wa anthu otsutsa, osokera, 
93. Phwando lamadzi owira (ndilake). 

94. Ndi kupsa m’moto wa Jahena. 

95. Ndithu izi ndizoona, zotsimikizika. 

96. Choncho lemekeza dzina la Mbuye wako Wamkulu. 

Sa Sûrat 57. Al-Hadid BS 


Surayi yayamba ndikufotokoza kuti zonse zakumwamba ndi zapansi 
zimalemekeza Allah ndi kumuyeretsa pamakhalidwe osayenerana ndi 
ulemelero Wake. Ndi kunena kuti Allah ndi Mwini wa zonse zakumwamba 
ndi zapansi. Ndi kutinso akudziwa bwinobwino za m°’menemo ndi 
kuzichita mmene angafunire. 











Kenako Surayi yalamulanso zakukhulupirira mwa Allah ndi kupereka 
chuma panjira Yake. Ndipo yalongosola kusiyana kwa ulemelero 
wakupereka chuma pa njira ya Allah chifukwa cha kusiyana zifukwa 
zoperekerazo. 


Ndiponso yasonyeza maonekedwe pa tsiku la chiweruziro a 
okhulupirira pamene kuunika kwawo kudzawatsogolera patsogolo pawo 
ndi m’mbali mwawo. Ndipo yasonyezanso maonekedwe a achinyengo 
pamene iwo azikapempha okhulupirira kuti awadikire ndi kuwagawirako 
kuunika kwawo. Koma pakati pawo padzaikidwa mpanda wokhala ndi 
khomo; mbali yamkati mwake muli chifundo cha Allah, ndipo mbali ya 
kunja kwake kuli chilango cha Allah. 


Komanso Surayi yalimbikitsa okhulupirira kuti akumbukire Allah 
ndi kudzichepetsa pa choonadi chimene chavumbulutsidwa. Ndipo 
ikuwonetsanso ulemelero wa okhulupirira aamuna ndi aakazi kwa Mbuye 
wawo, ndi kobwerera kwa osakhulupirira otsutsa, ku Jahena. Ndipo 
kenako Surayi yapereka fanizo la kunyozeka kwa dziko lapansi ndi zonse 
za m'dziko, ndi ukulu wa tsiku lachimaliziro ndi zonse zili m’menemo. 
Ndipo ikupempha kuti tichite changu pofunafuna chikhululuko cha 
Allah ndiponso ikutonthoza mitima pa chinthu chilichonse chomwe 
chimaupeza mtima: chabwino kapena choipa, ponena kuti chilichonse, 
chabwino kapena choipa chidalembedwa m’buku kwa Allah; potero kuti 
munthu agonjere chiweruzo cha Allah. 


Surayi yafotokozanso za kutumizidwa kwa aneneri ndi kutsatizana 

kwawo uku atalimbikitsidwa ndi zizizwa, mabuku ndi zina zowapatsa 
mphamvu kuti agwire ntchito ya ulaliki kuti anthu akhale molungama. 


Ndipo pomaliza Surayi yapempha Asilamu kuti aope Allah. Ndipo 
yawalonjeza za chifundo chambiri chomwe palibe angachidziwe koma 
Allah Yekha. 





M'dzina la Allah Wachifundo chambiri, Wachisoni chosatha. 


. Chilichonse chakumwamba ndi chapansi chikulemekeza Allah (ndi 
kumuyeretsa kumakhalidwe opunguka) ndipo Iye ndi Mwini Mphamvu, 
Wanzeru zakuya. 


. Ufumu wakumwamba ndi pansi, Ngwake amapereka moyo ndi imfa. 
ndipo Iye Ngwamphamvu pa chilichonse. 


. Iye ndi Oyamba (adalipo chilichonse chisadayambe); Wamuyaya (zonse 
zikadzatha); Woonekera (mzisonyezo pa chinthu chilichonse), Wobisika 
mkati kwambiri (saonedwa ndi maso pamoyo uno), Iye Ngodziwa 
chilichonse (kunja ndi mkati mwake). 


. Iye ndi Amene adalenga kumwamba ndi pansi (ndi zonse zammenemo) 
m’masiku asanu ndi limodzi kenako adakhazikika pa Arsh (Mpando 
Wake wachifumu monga momwe Iye adziwira polongosola ufumu 
Wake). Akudziwa chilichonse cholowa m’nthaka ndi chimene 
chikutuluka m’menemo; ndi chilichonse chimene chikutsika kuchokera 
kumwamba ndi chimene chikukwera kumeneko. Ndipo Iye ali nanu 
paliponse pamene muli. Ndithu Allah amaona chilichonse chimene 
mukuchita, (sichibisika chilichonse kwa Iye). 


- Ufumu wakumwamba ndi pansi Ngwake ndipo kwa Allah nkobwerera 
zinthu (zonse). 


. Usiku amawulowetsa mu usana, ndipo usana amawulowetsa mu usiku. 
(Choncho kumasiyana kutalika kwake); ndipo Iye Ngodziwa zobisika za 
m’zifuwa (ndi zoganiza za m’mitima). 

7. Khulupirirani Allah ndi Mthenga Wake, ndipo perekani (pa njira ya Allah 
m’chuma chimene Allah wakupatsani uchiyang’anira. Choncho mwa 
inu amene akhulupirira (mwa Allah ndi mthenga Wake) ndikupereka 
(zimene awapatsa) iwo ali ndi malipiro aakulu (kwa Allah). 


. Kodi nchifukwa ninji simukhulupirira Allah pomwe Mtumiki 
akukuitanani kuti mukhulupirire Mbuye wanu (ndi kukulimbitsani pa 
zimenezo) chikhalirecho (lye) adalandira lonjezo lanu, (muli mumsana 
wa tate wanu Adam kuti mdzakhulupirira,) ngati mulidi okhulupirira. 


9. Iye ndi Amene akuvumbulutsa kwa kapolo Wake Ayah (ndime) zofotokoza 
mwatsatanetsatane kuti akutulutseni mum'dima (wa kusokera) ndi 
kukuikani ku chiongoko cha kuunika. Ndipo ndithu Allah Ngoleza kwa 
inu, Ngwachisoni. 


10. Kodi ndichifukwa chiani simukupereka pa njira ya Allah (chuma chanu) 
pamene Allah Ndimwini wa zosiyidwa zonse za kumwamba ndi za 
m'dziko lapansi. Sali ofanana mwa inu amene adapereka chuma (panjira 
ya Allah) pamodzi ndi kumenya nkhondo usadagonjetsedwe (mzinda 
wa Makka), iwowo ndiomwe ali ndi ulemelero waukulu kuposa amene 
apereka chuma chawo ndi kumenya nkhondo pambuyo. Koma onsewo 
Allah wawalonjeza zabwino (ngakhale ali osiyana ulemelero wawo); 
ndipo Allah akudziwa zonse zimene muchita. (Choncho aliyense 
adzalipidwa molingana ndi zimene amachita). 


11. Kodi ndani (okhulupirira) amene angamkongoze Allah ngongole 
yabwino kuti amuchulukitsire malipiro ake? Ndipo iye adzalandira 
malipiro aulemu (pa tsiku la chiweruziro). 


12. Tsiku limene udzaona okhulupirira aamuna ndi aakazi dangalira lawo 
likuyenda patsogolo pawo ndi mbali ya kumanja kwao (uku angelo 
akunena kwa iwo): “Chisangalalo chanu lero ndi minda imene pansi pake 
pakuyenda mitsinje. Mukhala m’menemo nthawi yaitali! Kumeneku 
ndiko kupambana kwakukulu (kwa inu). 


13. Tsiku limene achinyengo aamuna ndi achinyengo aakazi adzauza 
okhulupirira (kuti:) “Tidikireni kuti tipeze kuunika kwanu!” 

Kudzanenedwa (mwachipongwe): “Bwererani pambuyo panu 
mukafune kuunika kumeneko!” Choncho padzaikidwa mpanda pakati 
pawo (okhulupirira ndi achinyengo) umene udzakhala ndi khomo, mkati 
mwake muli chifundo ndi mtendere; kunja kwake kuli mazunzo ndi 
chilango. 


14. (Achinyengo) adzaitana okhulupirira ponena kuti: “Kodi sitidali nanu 
limodzi (pa dziko ndi kumatsagana nanu?” (Okhulupirira) adzati: “Inde! 
(Mudali nafe monga momwe mukunenera). Koma inu munadziononga 
nokha ndipo mumayembekezera (kuti okhulupirira awapeze mavuto 
ndi kuonongeka); mudakaikira (zinthu za chilengedwe chanu); choncho 
zikhulupiliro zanu zonama zidakunyengani pomwe mudali angwiro 
mpaka lamulo la Allah (imfa) lidakupezani, komanso adakunyengani 
onyenga (satana) za Allah. 


15. Basi lero sililandiridwa dipo lochokera kwa inu (limene mungalipereke 
kuti mudzipulumutse ku chilango ngakhale likhale lamtengo wotani). 
Ndiponso sililandiridwa dipo lochokera kwa osakhulupirira (amene 
adalingana nanu n’kusakhulupirira kwawo Allah) malo anu nonsenu 
ndi ku Moto basi. Amenewa ndi malo okuyenerani. Kumeneko ndiko 
kobwerera koipa kwabasi! 


16. Kodi siidakwane nthawi kwa okhulupirira kuti mitima yawo idzichepetse 
pokumbukira Allah ndi zomwe zidavumbulutsidwa za chowonadi 
(Qur’an yolemekezeka)? Ndi kuti asakhale monga omwe adapatsidwa 
buku kale (Ayuda ndi Akhrisitu) amene nthawi yawo yosiyana ndi 
aneneri awo idali yaitali. Choncho mitima yawo idauma ndipo ambiri a 
iwo adatuluka m'chilamulo (cha Allah). 


17. Dziwani kuti ndithu Allah amaukitsa nthaka itauma (poitsitsira mvula 
kuti mmera umere). Choncho takulongosolerani zisonyezo kuti inu 
mukhale ndi nzeru. 


18. Ndithu amene akupereka sadaka amuna ndi akazi, ndi kumamkongoza 
Allah ngongole yabwino (Allah) adzawaonjezera malipiro pa zimenezi. 
Ndipo ali ndi malipiro aulemu. 

19. Ndipo amene akhulupirira Allah ndi aneneri Ake, iwowo ndiwo owona 
(pa chikhulupiliro); ndi ofera pa njira ya Allah (onsewo) azapeza 
malipiro awo ndi kuwala kwawo kwa Mbuye wawo. Koma amene 
sadakhulupirire ndi kutsutsa zisonyezo zathu iwowo ndi eni a ku Jahena. 


20. Dziwani kuti ndithu moyo wa pa dziko lapansi ndimasewera, chibwana, 
chokometsera chabe, chonyadiritsana pakati panu (pa ulemelero) ndi 
kuchulukitsa chuma ndi ana (pomwe zonsezo sizikhala nthawi yayitali;) 
fanizo lake lili ngati mvula yomwe mmera wake umakondweretsa 
alimi; kenako umafota, ndipo uuona uli wachikasu; kenako nkukhala 
odukaduka (oonongeka). Koma tsiku lachimaliziro kuli chilango cha 
ukali; ndi chikhululuko komanso chikondi chochokera kwa Allah. Moyo 
wa pa dziko lapansi suli kanthu, koma ndichisangalalo chonyenga basi. 


. Chitani changu (pa zinthu zokupatitsani) chikhululuko chochokera kwa 
Mbuye wanu ndi Munda wamtendere womwe mulifupi mwake muli 
ngati kutambasuka kwa kumwamba ndi pansi; wakonzedwera amene 
akhulupirira Allah ndi aneneri Ake; umenewo ndi ubwino wa Allah 
womwe akuupereka kwa amene wamfuna. Allah ndi Mwini ubwino 
waukulu. 


. Silipezeka tsoka lililonse panthaka (monga chilala) ngakhale pamatupi 
anu koma lidalembedwa kale m’buku (la Allah) tisadalilenge ndi 
kulipereka. Ndithu zimenezo kwa Allah nzofewa. 


.(Takudziwitsani zimenezi) kuti musadandaule ndi chimene chakudutsani, 
ndi kutinso musakondwere monyada ndi chimene wakupatsani. Allah 
sakonda aliyense wodzitama, wonyada. 


. Amene akuchita umbombo (ndi chuma chawo; ndipo osapereka pa njira 
ya Allah) ndi kumalamula anthu ena kuchita umbombo. Ndipo amene 
atembenuke (adzalandira chilango chachikulu), ndithu Allah Ngolemera, 
(sasaukira chilichonse kwa wina), Ngotamandidwa. 


25. Ndithu tidatuma atumiki Athu pamodzi ndi zozizwitsa. Ndipo 
tidavumbulutsa pamodzi ndi iwo mabuku ndi muyeso wa choonadi 
kuti anthu achite chilungamo. Ndipo tidalenga chitsulo momwe muli 

mphamvu zambiri (pa nkhondo) ndiponso chithandizo kwa anthu 
(akakhala pa mtendere ndi kupindula nacho pochita zowathandiza pa 
moyo wawo). Ndi kuti Allah amuonetsere poyera, amene angachiteteze 
(chipembedzo Chake) ndi atumiki Ake (kupyolera m’chitsulocho) 
pomwe Iye sakumuona. Ndithu Allah Ngwamphamvu (pa chilichonse) 
Ngopambana. 


26. Ndipo ndithu tidatuma Nuh ndi Ibrahim ndi kukhazikitsa uneneri 
m’mbumba yawo ndi mabuku (achiongoko). Ena mwa iwo adayenda pa 
njira yolungama, koma ambiri a iwo adapatuka pa njira yolungamayo. 


27. Kenako tidatsatiza pambuyo pawo ndi atumiki Athu ndipo tidasatiza 
ndi Isa (Yesu) mwana wa Mariya, ndipo tidampatsa Injili ndipo tidaika 
kufatsa ndi chifundo m’mitima yaomwe adamtsatira. Koma kusakwatira, 
adakuyambitsa okha; sitidawalamule zimenezo koma (adayambitsa 
zimenezo) chifukwa chofuna chikondi cha Allah; koma sadazisunge 
moyenera. Choncho amene adakhulupirira pakati pawo tidawapatsa 
malipiro awo, koma ambiri a iwo ngopandukira malamulo. 


28. E inu amene mwakhulupirira! Opani Allah, ndipo khulupirirani mthenga 
Wake, akupatsani zigawo ziwiri za chifundo Chake. Ndipo akupangirani 
kuunika koongoka nako (poyenda patsiku la chiweruziro.) Ndiponso 
akukhululukirani ndipo Allah Ngokhululuka mochuluka kwambiri, 
Ngwachisoni chosatha. 


29. (Allah akupatsani zonsezi) kuti adziwe amene adapatsidwa buku (omwe 
sadamkhulupirire Mtumiki{s.a.w}) kuti iwo sangathe kudzisankhira 
okha chilichonse mu mtendere wa Allah. Ndipo ndithu ubwino wonse 
uli m’manja mwa Allah Yekha. Amapatsa amene wamfuna mwa akapolo 
Ake. Ndipo Allah ndi Mwini ubwino wochuluka. 








Sûrat 58. Al-Mujadilah 











gi Sûrat 58. Al-Mujadilah B 


Surayi yayamba ndikufotokoza nkhani ya mkazi amene adasalidwa 
ndi mwamuna wake. Ndi za lamulo losala mkazi. 








M'sura imeneyi Allah wanena m’ndime zochulukirapo za amene 
amada chipembedzo Chake ndi kuwachenjeza za kunong'onezana za 
machimo ndi mtopola. Ndipo wawaongolera Asilamu ku mwambo 
wonong’onezana pakati pawo, ndi pakati pa Mneneri (s.a.w) ndi iwo. 
Ndipo kenaka Surayi yapitilira ndi kudzudzula achinyengo m’kuyanjana 
kwawo ndi osakhulupirira ndi kuwatcha kuti ndi eni chipani cha satana; 
otaika. Ndipo yamaliza ndi kusimba khalidwe loyenera kukhala nalo 
okhulupirira; kumene kuli kusankha chikondi cha Allah ndi Mneneri 
Wake (s.a.w) kuposa wina aliyense ngakhale atakhala bambo wawo, ana 
awo, abale awo, kapenanso akubanja lawo. Ndipo anthu otero yawatcha 
kuti ndiwo achipani cha Allah, chopambana. 





M'dzina la Allah Wachifundo chambiri, Wachisoni chosatha. 


1. © Ndithu Allah wamva mawu a (mkazi) amene akubwezeranabwezerana 
nawe (mawu) pa za mwamuna wake (amene adamsala); ndipo akusuma 
kwa Allah. Ndipo Allah akumva kukambirana kwanu; ndithu Allah 
Ngwakumva, Ngopenya (chilichonse).! 


2. Amene akufanizira mwa inu (Asilamu) akazi awo (ndi amayi awo) iwo 
siamayi awo; amayi awo ndiamene adawabereka. Ndithu iwo akunena 
mawu oipa ndi onama. Koma ndithu Allah ali Wofafaniza (machimo) 
ndi Wokhululuka (kwa amene walapa). 


Arabu adali ndi chizolowezi chakupatukana ndi mkazi ponena mawu akuti: 
“Ndikukuyerekeza ngati mayi wanga.” Choncho amangokhala naye mkazi uja, 
osamkhudza ndiponso osamulola kuti akwatiwe ndi mwamuna wina. Samamchitiranso 
zimene munthu amachitira mkazi wake monga kumveka ndi kumdyetsa. Msilamu wina 
adamsiya mkazi masiyidwe onga amenewa ndipo mkazi uja adapita kukakambirana 
naye Mtumiki (s.a.w). Choncho Chisilamu chidaletsa machitidwe onga amenewa. 

Ndipo amene akuwafanizira akazi awo (ndi amayi awo) kenako 
nkubweza zimene adanena, apereke ufulu kwa kapolo asanakhale malo 
amodzi (ndi mkaziyo). Amenewa ndi malamulo a Allah kwa inu (amene) 
mukuchenjezedwa nawo. Ndipo Allah akudziwa zimene mukuchita 
(zoonekera poyera ndi zosaonekera choncho sungani malamulo amene 
Allah wakhazikitsa pa inu). 


. Ndipo amene sadapeze (kapolo) asale miyezi iwiri yondondozana 


asadakhalirane pamodzi (ndi mkaziyo), koma amene sadathe kusala 
adyetse masikini makumi asanu ndi limodzi (60). Izi (zalamulidwa) kuti 
mukhulupirire mwa Allah ndi Mthenga Wake. Amenewo ndiwo malire 
a Allah; (malamulo okhazikitsidwa ndi Allah choncho musawalumphe). 
Ndipo chilango chopweteka chili pa osakhulupirira. 


. Ndithu amene akutsutsana ndi Allah kudzanso Mthenga Wake, 


ayalutsidwa monga momwe adayalutsidwira amene adalipo patsogolo 
pawo; ndithu tavumbulutsa Ayah zolongosola, momveka (pa zololedwa 
ndi zoletsedwa). Ndipo chilango choyalutsa chili pa osakhulupirira. 


6. (Kumbuka) tsiku limene Allah adzaukitsa akufa onse ndi kuwafotokozera 


zimene adachita (pa moyo wa dziko lapansi: zoipa ndi zabwino); Allah 
adazisunga mozilemba koma iwo adaziiwala. Ndipo Allah ndi mboni wa 
zonse (palibe chingabisike kwa Iye). 


. Kodi sukudziwa (iwe, womvera wanzeru) kuti Allah akudziwa 


zakumwamba ndi zam'dziko lapansi? Sipakhala manong’onong’o 
a (anthu) atatu koma Iye Ngwachinayi wawo (ndi kudziwa kwake 
kosabisika chilichonse cha kumwamba ndi m'dziko), ngakhale a (anthu) 
asanu koma Iye Ngwachisanu ndi chimodzi wawo (mkudziwa Kwake), 
ngakhale ali ochepera kuposera pamenepa kapena ochulukira koma 
Iye ali nawo paliponse pomwe ati akhale (Allah ali nawo pamodzi 
mukudziwa Kwake kosabisika chilichonse), kenako adzawafotokozera 
pa tsiku la chiweruziro zimene adachita; ndithu Allah Ngodziwa 
chilichonse (mokwanira).!"! 


[1] M'ndime iyi, Allah akutichenjeza kuti pamene tikuchita kalikonse tisamaganizire kuti 


Allah sakutiona. Palibe chimene chingabisike kwa Allah cha m'dziko lapansi kapena 

8. Kodi siudaone! Kwa amene aletsedwa kunong'onezana zoipa pakati 
pawo, kenako akubwereza zimene adaletsedwa? Akunong’onezana za 
machimo, mtopola ndi kunyoza Mtumiki. Akakudzera akukulonjera 
(ndi malonje achinyengo) amene Allah sadakulonjerepo nawo ndipo 
akunena m’mitima mwawo: “Kodi nchifukwa chiyani Allah sakutilanga 
ndi mawu tikunenawa (ngati iyeyu ndi Mtumikidi wa Allah?” Jahannam 


ikuwakwanira: adzailowa. Ndipo taonani kuipa malo (awo) wobwerera! 
Li) 


E inu amene mwakhulupirira! Ngati mukunong'onezana, 
musamanong’onezane za machimo ndi mtopola ndi kunyoza Mtumiki; 
koma nong’onezanani za kulungama ndi kuopa Allah ndipo muopeni 
Allah, kwa Iye nkumene mudzasonkhanitsidwe (ndi kuweruzidwa). 


10. Ndithu manong’onong’o oipa amachokera kwa satana kuti adandaulitse 
amene akhulupirira; koma sangawapweteke nawo chilichonse kupatula 
Allah atafuna ndipo okhulupirira atsamire kwa Allah Yekha, (asalabadire 
zonong’onezana zawo). 


- E inu amene mwakhulupirira! Kukapemphedwa kwa inu kuti perekani 
malo pabwalo (pokhala), perekani malowo (kuti anzanu apeze 
pokhala; mukatero) Allah akuphanulirani (chifundo Chake pano pa 
dziko ndi kumwamba). Ndipo kukanenedwa kuti imilirani, muimilire 
(musanyozere, apatseni ena malo); Allah awakwezera (ulemelero) 
mwa inu amene akhulupirira ndi amene apatsidwa nzeru. Ndipo Allah 
akudziwa bwino zimene mukuchita.”! 


kumwamba; m'zoyankhula kapena m'zochitachita. 


[1] Ayuda amamlonjera Mtumiki ndi mawu akuti: “Saamu alayikumu” kutanthauza kuti: 
Imfa ikhale pa inu. Amayankhula mokhotetsa lirime kuti ampusitse Mtumiki kuti 
aganizire kuti akumlonjera moyenera kuti: “Asalamu alayikumu.” 


[2] Kuvumbulutsidwa kwa ndime iyi pali mawu akuti: Mtumiki (s.a.w) amaikira mtima 
kwambiri pa anthu amene adamenya nkhondo ya Badir; amgulu la Amuhajirina ndi 
Answari. Ndipo ena mwa iwowa adadza pa bwalo la Mtumiki ndi kupeza anthu ena 
atakhala kale adakhala chiimire chifukwa chosowa pokhala uku akuyembekezera 
kuti anzawo aja awapatseko pokhala; koma anthu adakhala kale aja sadalabadireko 
chilichonse. Mtumiki ataona izi zidamuwawa mu mtima ndipo adawauza omwe 
adakhala kale aja kuti aimilire apereke malo kwa anzawo. Achiphamaso adayamba 

12 . E inu amene mwakhulupirira! Mukafuna kuyankhula ndi Mtumiki 
(s.a.w) tsogozani pa zoyankhula zanuzo, sadaka: kutero ndibwino kwa 
inu ndiponso ndichoyeretsa (mitima yanu). Koma ngati simudapeze 
(sadakayo) ndithu Allah Ngokhululuka, Ngwachisoni. 


13. Kodi mwaopa kutsogoza sadaka pakunena naye (Mtumiki)? Ngati 
simudachite zimenezi basi Allah wakukhululukirani; choncho 
pempherani Swala moyenera ndipo perekani Zakaat ndiponso mverani 
Allah pamodzi ndi Mtumiki Wake. Ndipo Allah akudziwa zonse zimene 
mukuchita. 


14. Kodi sukuwaona amene apalana ubwenzi ndi anthu amene Allah 
wawakwiira; iwo sali mwa inu ndiponso sali mwa iwo. Ndipo akulumbira 
zabodza uku akudziwa (kuti limeneli ndibodza). 


15. Allah wawakonzera chilango chaukali, ndithudi nzoipa zimene amachita. 


16. Kulumbira kwawo adakuchita kukhala chodzitetezera (iwo, ana awo ndi 
chuma chawo); choncho adatsekereza (anthu) ku njira ya Allah; choncho 
chilango choyalutsa chili pa iwo.!" 


17. Chuma chawo, ngakhale ana awo, sizidzawathandiza konse ku chilango 
cha Allah. Iwowo ndi anthu a ku Moto m’menemo iwo adzakhala nthawi 
yaitali. 


18. (Alikumbukire) tsiku limene Allah adzawaukitsa (ku imfa) onse, 
adzayamba kulumbira kwa Iye (zabodza) monga akulumbira (zabodza) 


kum'dzudzula Mtumiki (s.a.w) kuti bwanji akuchotsa anthu okhalakhala pamalo 
chifukwa cha anthu obwera mochedwa; sikupanda chilungamo kumeneko? Adatero 
achiphamaso aja. Ndipo poyankha zimenezi Allah adati: “E inu okhulupilira! 
Mukauzidwa kuti perekani malo kwa anzanu mupereke.” Ndipo mukauzidwa kuti 
imilirani, muimilire.” 

M’ndime imeneyi Allah akutiphunzitsa kuti timvere Mtumiki (s.a.w) pa chilichonse 
chimene watilangiza popanda kuwiringula. 


[1] Tanthauzo la “Kulumbira kwawo adakuchita chodzitetezera” ndiko kuti achiphamaso 
amadziteteza kwa Asilamu pakungosonyeza Chisilamu chachiphamaso, chapakamwa 
pokha pomwe mitima yawo siimakhulupilira. Amatero pakuopa kuti Asilamu 
angawachitire zimene amawachitira anthu osakhulupilira monga kuwathira nkhondo 
akaputidwa. 

kwa inu. Ndipo akuganiza kuti apezapo kanthu (pakulumbira kwawo). 
Dziwani, ndithudi, iwo ndi abodza. 


19. Satana wawapambana ndipo wawaiwalitsa kukumbukira Allah. Iwowa 
ndiachipani cha satana. Dziwani kuti chipani cha satana nchotayika, 
(choonongeka). 


20. Ndithudi amene akutsutsana ndi Allah ndi Mthenga Wake, iwowo 
adzakhala m’gulu la onyozeka. 


21. Allah adalamula (kuti): “Ndithu ndipambana Ine ndi atumiki Anga.” 
Ndithu Allah ndiwanyonga zokwana, Wopambana (sapambanidwa ndi 
aliyense). 


22. Supeza anthu okhulupirira mwa Allah ndi tsiku lachimaliziro akukonda 
amene akutsutsana ndi Allah ndi Mthenga Wake, ngakhale atakhala atate 
awo, ana awo abale awo ndi akumtundu wawo; kwa iwo (Allah) wazika 
chikhulupiliro (champhamvu) m’mitima mwawo, ndipo wawalimbikitsa 
ndi mphamvu zochokera kwa Iye. Ndipo adzawalowetsa m’minda 
yomwe pansi pake pakuyenda mitsinje; adzakhala m’menemo nthawi 
yaitali. Allah adzakondwera nawo ndipo (iwonso) adzakondwera 
Naye. Iwowa ndi chipani cha Allah. Dziwani kuti chipani cha Allah 
ndichopambana.!" 





M'ndime imeneyi Allah akunenetsa kuti: “Amene akukhulupilira mwa Allah ndi 
tsiku lachimaliziro, asapalane ubwenzi ndi munthu wodana ndi Allah ndi Mthenga 
Wake ngakhale wodana ndi Allah yo atakhala bambo wake, mwana wake ndi wina 
aliyense; apatukane nawo ndithu; chifukwa kupanda kutero akusonyeza kufooka kwa 
chikhulupiliro. Mtumiki (s.a.w) adati: “Munthu adzakhala ndi amene amamkonda pa 
tsiku la chiweruziro.” 





Surat 59. Al-Hashr 











Sa Sûrat 59. Al-Hashr BS 


Surayi yayamba ndi kufotokoza kuti zonse za kumwamba ndi za 
pansi pano zikulemekeza Allah ndi kumuyeretsa ku mbiri zosayenerana 
ndi ulemelero Wake, ndi kuti Iye ndiwopambana ndipo sapambanidwa, 
Wanzeru zakuya pa zochita Zake zonse. 








Zina mwa zisonyezo za mphamvu Zake ndi nzeru Zake zakuya, 
yafotokoza Surayi pa kulangidwa kwa Bani Nadhiri amene adali 
Ayuda aku Madina. Iwowa adagwirizana ndi Mneneri kukhalirana 
mwamtendere. Koma pamene Asilamu zidawavuta pa nkhondo ya Uhud, 
Bani Nadhiri adaswa panganolo ndi kugwirizana ndi Aguraish kumthira 
nkhondo Mneneri (s.a.w) ndipo Mtumiki Muhammad (s.a.w) pamodzi 
ndi gulu lake adawazinga ayudawo m’malinga awo omwe anaganizira 
kuti angawateteze koma malingawo sadawateteze, ndipo Mneneri (s.a.w) 
adawasamutsa ku Madina. 


Kenako Surayi yafotokoza za kagawidwe ka chuma cha Fay’i. 
Fay'i ndichuma chimene asiya adani popanda kubuka nkhondo kapena 
kuthamangitsa akavalo. Ndipo yafotokoza kuti chumacho ncha Allah, 
Mneneri, achibale a Mneneri, ana a masiye, masikini, munthu wa 
paulendo ndi osauka amene adasamuka ndi kusiya nyumba ndi chuma 
chawo. 


Surayi yafotokozanso za Answari ndi ulemelero wawo; ndi kuti 
amatsogoza zofuna za abale awo osamukira kwa iwo kuposa zofuna 
zawo. Ndipo yalongosolanso makhalidwe ena a anthu achinyengo amene 
amangosonyeza Chisilamu chawo ndi pakamwa pokha. 


Surayi yamaliza ndi kuchenjeza Asilamu kuti akhale oopa Allah ndi 
kukonzekera za nthawi yakutsogolo. Ikuwalangizanso kuti Qur’an ndi 
buku la mawu okoka mtima limene lidavumbulutsidwa ndi Allah, Mwini 
maina abwino; palibe wopembedzedwa mwachoonadi koma Iye basi. 

M'dzina la Allah Wachifundo chambiri, Wachisoni chosatha. 


1. Zonse za kumwamba ndi za pansi zimalemekeza Allah (ndi kumuyeretsa 
ku khalidwe losayenera ndi ulemelero Wake). Ndipo Iye Ngopambana 
(salephera kanthu), Ngwaluntha (m’kakonzedwe Kake ndi m’zochita 
Zake). 


. Iye ndi Amene adatulutsa osakhulupirira ena mwa anthu a buku 
m’nyumba zawo mkusamusidwa koyamba (pa chilumba cha Arabu). 
Simunkaganizira kuti angatuluke (m’nyumba zawozo). Ndipo iwo 
amaganiza kuti malinga awo awateteza kwa Allah. Koma Allah 
adawalanga kupyolera mmene samayembekezera, ndipo adathira 
mantha oopsa m’mitima mwawo (potumiza Mtumiki Wake kwa iwo), 
adagumula nyumba zawo ndi manja awo ndi manja a okhulupirira. 
Choncho lingalirani (zimenezi) E inu eni nzeru! !! 


3. Ndipo kukadapanda kuti Allah adawalembera (pachiyambi) kusamuka 
(m’nyumba zawo), akadawalanga pa dziko pompano; koma chilango 
cha Moto chili pa iwo tsiku lachimaliziro. 


4. Zimenezo nchifukwa chakuti iwo adamtsutsa Allah ndi Mthenga Wake, 
(kutsutsa kopyola muyeso); ndipo amene akutsutsa Allah (sangapulumuke 
ku chilango Chake). Ndithu Allah Ndiwolanga mwaukali. 


5. Sim'dadule mtengo uliwonse wa zipatso za kanjedza, (inu Asilamu), 
kapena kuusiya uli chiimire ndi thunthu lake koma nchifuniro cha Allah 
ndi kuti awayalutse otuluka m’malamulo Ake.” 


6. Ndipo chuma chimene wapereka Allah kwa Mtumiki Wake chochokera 


[1] Ayah imeneyi ikulongosola nkhani ya kusamutsidwa kwa Ayuda otchedwa Bani Nadhir 
mu mzinda wa Madina. Ayuda adasamutsidwa mu mzinda wa Madina chifukwa cha 
kuswa mapangano okhalirana mwa mtendere ndi Asilamu. 


[2] (Ndime 5-7) Ndime zimenezi zikufotokoza za kagawidwe ka chuma chosiyidwa ndi 
adani pankhondo. Chumacho sichongogawira amene amachita nkhondo okha ayi. 
Kapena kugawana akulu-akulu okha monga momwe amachitira ena omwe sali Asilamu 
pa nkhondo zawo. Chifukwa kutero ndiye kuti chumacho chizingozungulira pakati pa 
anthu olemera okhaokha. Chisilamu chikulamula kuti chuma choterechi chigawidwe 
kwa onse kuti umphawi uwachokere onse. 

kwa iwo (Bani Nadhiri), chimenecho inu simudathamangitse mahachi 
kapena ngamira (pakuchipeza), koma Allah amapereka mphamvu 
kwa atumiki Ake zogonjetsera amene wamfuna. Ndipo Allah ali ndi 
Mphamvu (pa) chilichonse. 


7. Chuma chimene Allah wachipereka kwa mtumiki Wake kuchokera kwa 
anthu am’midzi (yapafupi ndi mzinda wa Madina) chimenecho ncha 
Allah, ndi Mtumiki, ndi abale a mtumiki ndi amasiye, ndi masikini, 
ndiponso apaulendo; kuti chisakhale chongozungulira pakati pa olemera 
okha mwa inu. Ndipo chimene wakupatsani Mtumiki, chilandireni; ndipo 
chimene Wakuletsani chisiyeni. Muopeni Allah (potsatira malamulo 
Ake). Ndithu Allah Ngwaukali polanga. 


8. (Chiperekedwe) kwa osauka osamuka omwe adatulutsidwa m’nyumba 
zawo ndi (kusiya) chuma chawo chifukwa chofuna zabwino za Allah 
ndi chikondi (Chake) ndi kupulumutsa (chipembedzo cha) Allah ndi 
Mthenga Wake (pogwiritsira ntchito matupi awo ndi chuma chawo); 
iwowa ndi (Asilamu) owona. 


. Koma amene adakhala kale mu mzinda uwu (wa Madina) ndi 
kukhulupirira akukonda amene adasamukira kwa iwo. Ndipo sakupeza 
vuto m’mitima mwawo pa zimene anzawo apatsidwa, ndipo akutsogoza 
zofuna za anzawo pa zawo, ngakhale iwo akuzifunitsitsa. Ndipo amene 
atetezedwa (ndi Allah) ku umbombo wa mitima yawo, amenewo ndiwo 
opambana. 


10. Ndipo (okhulupirira) amene adadza pambuyo (pa Amuhajirina ndi 
Answari) akunena kuti: “Mbuye wathu tikhululukireni ndi anzathu 
amene adatitsogolera pa chikhulupiliro, ndipo musaike m’mitima 
mwathu njiru ndi chidani kwa amene adakhulupirira. E Mbuye wathu! 
Inu ndinu Wodekha, Wachisoni chosatha.” 


11. Kodi wawaona amene achita uchiphamaso? Amene akunena kwa 
anzawo amene sadakhulupirire pakati pa anthu a mabuku: “Ndithu ngati 
(mukakamizidwa) kutuluka mu mzinda wa Madina, ndithudi tidzatuluka 
nanu pamodzi ndipo sitingamvere aliyense za inu mpaka muyaya; ngati 

mutamenyedwa nkhondo (ndi Asilamu) tidzakuthandizani. Koma Allah 
akuikira umboni kuti iwo ndionama (pa zimene alonjeza). 


12. Ngati atatulutsidwa, sangatuluke nawo limodzi; ngati atamenyedwa, 
sangawathandize ndipo ngati atawathandiza atembenuza misana 
(kuthawa) kenako sapulumutsidwa. 


13. Ndithu inu (Asilamu) mukuopedwa kwambiri m’mitima mwawo kuposa 
mmene akumuopera Allah. Zimenezo nchifukwa chakuti iwo ndi anthu 
osazindikira (chilichonse). 


14. (Ayuda) sangamenyane ndi inu ali pa gulu kupatula m’midzi yotetezedwa 
ndi malinga, kapena kuseri kwa zipupa. Nkhondo yawo pakati pawo 
njaukali; ungawaganizire kuti ali pamodzi pomwe mitima yawo 
njosiyana; zimenezo nchifukwa chakuti iwo ndianthu opanda nzeru. 


15. Fanizo (la Ayuda a Banu Nadhiri) lili ngati (amene adatsutsa mwa Ayuda a 
Qainuka) amene awatsogolera (kupeza mavuto) posachedwapa, adalawa 
chilango (pa dziko lapansi) cha zochita zawo (ndi kuswa mapangano). 
Ndipo iwo adzalandira chilango (china) chowawa kwambiri, (pa tsiku la 
chiweruziro). 


16. Fanizo la achinyengo (achiphamaso pakuwanyenga Banu Nadhiri kuti 
amupandukire Mneneri wa Allah) lili ngati satana (ponyenga munthu 
kusiya chikhulupiliro). Adati kwa Iye: “Mkane (Allah).” Ndipo pamene 
adamkana, (satana) adati: “Ine sindili ndi iwe; ndithu ine ndikuopa Allah, 
Mbuye wa zolengedwa.” 


17. Choncho mapeto a onse awiriwo, kudali kukalowa ku Moto ndi 
kukhala m’menemo nthawi yaitali. Iyi ndiyo mphoto ya anthu onyenga 
(ochenjelera anzawo). 


18. E inu amene mwakhulupirira! Muopeni Allah (potsatira malamulo Ake 
ndi kusiya zimene waletsa) ndipo alingalire munthu aliyense zamawa 
zimene watsogoza. Ndipo muopeni Allah, ndithu Allah Ngodziwa 
zimene mukuchita (ndipo adzakulipirani pa zimenezo). 


19. Ndipo musakhale monga amene aiwala (zoyenera kuchitira) Allah; 

choncho (naye Allah) wawaiwalitsa mitima yawo (powachotsera 
kuzindikira zimene zingawathandize). Amenewa ndiwo olakwa 
kwakukulu (otuluka ku chilamulo cha Allah). 


20. Sangafanane anthu a ku Moto, (olangidwa), ndi anthu a ku Jannah, 
(opeza mtendere). Anthu aku Jannah ndiwo opambana. 


21. Chikhala kuti tidaivumbulutsa Qur'an iyi pamwamba pa phiri, 
ukadaliona phirilo lili lodzichepetsa ndi kung’ambika chifukwa choopa 
Allah. Ndipo awa ndi mafanizo omwe tikuwapereka kwa anthu kuti 
aganizire. 


22. Iye ndi Allah, Amene palibenso wina wopembedzedwa mwachoonadi 
koma Iye, Wodziwa zamseri ndi zooneka. Iye Ngwachifundo chambiri, 
Ngwachisoni chosatha. 


23. Iye ndi Allah, Amene palibenso wina wopembedzedwa mwachoonadi 
koma Iye, Mfumu, Woyera, Mwini mtendere, Wotsimikizira (aneneri 
Ake mphamvu yochitira zozizwitsa,) Msungi wa chilichonse (yemwe 
akuona zochita za akapolo Ake;) Wamphamvu zopambana, Mgonjetsi 
Wotukuka muulemelero; Wamkulukulu. Wayeretsedwa Allah kuzimene 
akumuphatikiza nazo. 


24. Iye ndi Allah; Mlengi wa (zinthu, palibe chomfanizira); Muumbi wa 
chilichonse, Mkonzi wa maonekedwe a zinthu, Ake ndi maina abwino, 
zonse za kumwamba ndi pansi zikumulemekeza Iye ndi kumyeretsa 
ku makhalidwe osayenerana ndi ulemelero Wake. Iye Ngopambana 
ndiponso Wanzeru zakuya. 








Surat 60. Al-Mumtahanah 

Surayi yayamba ndi kuwaletsa Asilamu kugwirizana ndi Amushirikina, 
amene ndi adani a Allah ndiponso adani awo pachifukwa cha kumkana 
Allah ndi kumsamutsa Mthenga wa Allah mu mzinda wa Makka. Ndipo 
Surayi yaloza chidani chimene chili m’mitima mwawo pa Asilamu 
chofuna kuwamaliza onse ngati angathe kutero. 








Yalongosolanso chitsanzo chabwino cha Ibrahim ndi amene adali 
nawo pamodzi, pakupatukana kwawo ndi opembedza mafano ndi zimene 
amazipembedza kusiya Allah. Ndipo adalengeza chidanicho ndi iwo 
pokhapokha atamkhulupirira Allah mmodzi. 


Yalongosolanso za amene Asilamu angathe kugwirizana nawo mwa 
anthu azipembedzo zina ndi kukhalirana nawo mwamtendere; ndi 
amene nkosayenera kugwirizana nawo. Kwa amene sakutiputa ndipo 
sakuthandiza adani athu potichitira mtopola, tichite nawo chilungamo ndi 
kukhala nawo mwaubwino. Koma amene akutimenya pa chipembedzo 
ndi kuthandiza adani kutitulutsa m’nyumba zathu, iwowo ndiomwe 
Allah watiletsa kugwirizana nawo ndi kuwachitira zabwino. 


Kenaka yalongosola malamulo a Asilamu aakazi omwe asamukira ku 
madela a Asilamu ndi kusiya amuna awo opembedza mafano. Ndiponso 
malamulo kwa akazi opembedza mafano amene athawira ku dziko la 
Shiriki (lopembedza mafano) kusiya amuna awo Achisilamu. Ndipo 
yatsatizanso kulongosola za lonjezo la akazi amene amalowa Chisilamu 
pazimene amamlonjeza Mneneri wa Allah (s.a.w). 


Surayi yamaliza ndi kuletsa kugwirizana ndi adani amene Allah 
wawakwiyira. 


es 








Sûrat 60. Al-Mumtahanah 702 Juzu 28 


M'dzina la Allah Wachifundo chambiri, Wachisoni chosatha. 


- E inu amene mwakhulupirira! Musawachite adani Anga ndi adani anu 
kukhala athandizi anu ndi kumawauza (nkhani zanu) mwa chikondi, 
pomwe iwo sanakhulupirire choonadi chimene chakudzerani. 
Adamtulutsa Mtumiki ndi inu nomwe (m’nyumba zanu) chifukwa 
chakuti mumakhulupirira Allah, Mbuye wanu, (palibe cholakwa 
chilichonse chimene mudawachitira,) ngati mwatuluka kukachita Jihad 
pa njira Yanga ndi kufunafuna chikondi Changa (musapalane nawo 
ubwenzi). Mukuwatumizira chinsinsi (chanu cha nkhondo) chifukwa 
cha chikondi (chanu ndi iwo); (musachitenso zimenezi) pomwe Ine 
ndikudziwa zimene inu mukubisa ndi zimenene mukuzisonyeza 
(poyera); amene akuchita zimenezi mwa inu, ndiye kuti wataya njira 
yoongoka.!"! 


Akakumana nanu (pankhondo) akukhala adani anu ndipo 
akukutambasulirani manja ndi malirime awo moipa (pokumenyani ndi 
kukutukwanani); ndipo akulakalaka mukadakhala osakhulupirira (kuti 


mufanane nawo). 


3. Abale anu ngakhale ana anu sadzakuthandizani tsiku la Oiyama (Allah) 
adzaweruza (pakati panu), ndipo Allah akuona zimene mukuchita. 


4. Ndithu inu muli ndi chitsanzo chabwino cha (mtumiki) Ibrahim ndi amene 
adali naye pamene adawauza anzawo (osakhulupirira kuti): “Ndithu ife 
tapatukana nanu pamodzi ndi milungu yanu imene mukuipembedza 
kusiya Allah; takukanani, ndipo chidani ndi kusakondana zaonekera 
poyera pakati pa inu ndi ife mpaka muyaya, kufikira, mutakhulupirira 
mwa Allah mmodzi (inunso chitani chimodzimodzi, muwakane abale 
anu amene ali akafiri), kupatula mawu a Ibrahim pamene adamuuza 
tate wake (kuti): “Ndithu ndikupempherani chikhululuko. Palibe 
chimene ndingakutetezereni nacho kwa Allah (ngati mutamuphatikiza 


[1] Inu Asilamu amene mwakhulupilira mwa Allah ndi Mthenga Wake (s.a.w) musawachite 
makafiri amene ndi adani anga ndiponso adani anu kukhala okondedwa anu ndi abwenzi 
anu. Chisonyezo cha chikhulupiliro kwa Msilamu ndiko kuwada adani a Allah, osati 
kuwakonda ndi kupalana nawo ubwenzi. 

Allah ndi zina.”) E Mbuye wathu! Kwa Inu tatsamira. Ndipo kwa Inu 
tatembenukira ndiponso kobwerera nkwa Inu." 


5.E Mbuye wathu! Musatichite kukhala mayeso kwa amene sadakhulupirire, 
tikhululukireni Mbuye wathu! Ndithu Inu, Ndinu Amphamvu zopambana 
ndiponso Anzeru zakuya. 


6. Ndithu muli nacho inu kwa iwo (Ibrahim ndi omtsatira) chitsanzo 
chabwino kwa amene akuyembekezera kukumana ndi Allah ndi 
tsiku lachimaliziro. Ndipo amene anyozere ndithu Allah Ngolemera 
(ndiponso) Ngotamandika. 


7. Mwina Allah angaike chikondi pakati panu ndi ena mwa amene 
mumawada (poiongolera mitima yawo kukhulupirira mwa Allah), 
ndipo Allah Ngokhoza chilichonse ndiponso Allah Ngokhululuka; 
Ngwachisoni chosatha. 


Allah sakukuletsani kuwachitira zabwino ndi chilungamo amene 
sadakumenyeni ndi kukutulutsani m'nyumba zanu chifukwa cha 
chipembedzo. Ndithu Allah amakonda achilungamo.”! 


9. Allah akukuletsani kugwirizana nawo amene adakumenyani chifukwa cha 
chipembedzo ndi kukutulutsani m’nyumba zanu, ndi amene adathandiza 
kukutulutsani. Amene ati agwirizane nawo iwowo ndiwo achinyengo. 


10. E inu amene mwakhulupirira! Akakudzerani okhulupirira aakazi 
osamuka, ayeseni mayeso (kuti mudziwe chikhulupiliro chawo); Allah 
ali wodziwa kwambiri za chikhulupiliro chawo; ngati mutawadziwa 
kuti ndiokhulupirira musawabwezere kwa osakhulupirira. Akaziwo 
saloledwa kukwatiwa ndi osakhulupirira, iwonso saloledwa 
kuwakwatira. Abwezereni chiwongo chimene adapereka amuna 


[1] Apa akutiuza kuti titsanzire zimene adachita tate wa Shariya amene ndi Ibrahima 
pamodzi ndi omtsatira ake pamene adadzipatula kwa makolo awo ndi abale awo omwe 
adali m’chipembedzo chonama. Msilamu amkonde Allah kuposa tate wake, ana ake, 
mkazi wake, chuma chake ndi thupi lake limene. Atsogoze zofuna za Allah asanachite 
china chilichonse. Akatero akhala kuti wakhulupilira Allah mwachoonadi. 


[2] Allah sakutiletsa kuwachitira zabwino anthu amene sali Asilamu, mmalo mwake 
akutilamula kuti tiwachitire zabwino ngati alibe upandu uliwonse ndi Asilamu. 

osakhulupirirawo. Ndipo palibe tchimo kwa inu kuwakwatira, (ngakhale 
adasiya amuna awo achikafiri (ku Makka) ngati muwapatsa chiwongo 
chawo. Musakakamire maukwati ndi akazi achikafiri (osakhulupirira 
amene adatsalira ku Makka). Itanitsani zimene mudapereka kwa 
akazi anu (achikafiriwo), naonso Akafiri aitanitse zimene adapereka 
(kwa akazi awo akalowa m’Chisilamu). Limeneli ndi lamulo la Allah 
limene akulamula pakati panu. Allah ndiwodziwa kwambiri ndiponso 
Ngwanzeru (poika malamulo). 


. Ndipo ngati mmodzi mwa akazi anu atakuthawani kupita kwa Akafiri, 
ndipo (mwadzidzidzi) mwakachita nkhondo (ndi kupeza chuma 
chosiya adani anu), apatseni amene awathawa akazi awo chofanana 
ndi chimene adapereka (pokwatira). Ndipo muopeni Allah amene inu 
mukumkhulupirira. 


12. E iwe Mtumiki! Akakudzera akazi okhulupirira kudzakulonjeza 
kuti samphatikiza Allah ndi chilichonse ndi kuti saziba, sazichita 
chiwerewere, sazipha ana awo ndi kuti sazinena bodza lamkunkhuniza, 
lomwe akulipeka pakati pa manja awo ndi miyendo yawo (pompachika 
mwana kwa wina amene sali tate wake), ndi kutinso sadzakunyoza 
pa chinthu chabwino (chimene ukuwaitanira), landira lonjezo lawolo, 
ndipo apemphere chikhululuko kwa Allah. Ndithu Allah Ngokhululuka 
kwambiri, Ngwachisoni. 


13. E inu amene mwakhulupirira! Musagwirizane ndi anthu amene 
Allah wawakwiyira. Ndithu iwo ataya mtima wopeza mphoto tsiku 
lachimaliziro (chifukwa cha machimo awo ochuluka) monga momwe 
atayira mtima akafiri za kuuka kwa amene ali m’manda. 

Sa Sûrat 61. As-Saff Bs 


Surayi yayamba ndi kufotokoza kuti zakumwamba ndi za m'dziko 
lapansi zikulemekeza Allah ndi kumyeretsa ku makhalidwe osayenerana 
ndi ulemelero Wake. Ndipo yapitiriza kunena kuti nkosayenera kwa 
okhulupirira kuyankhula zimene sakuchita ndi kuti Allah amakonda 
kuti iwo azikhala dzanja limodzi kwa adani awo. Kenako yafotokoza 
za kupandukira choonadi kwa ana a Israyeli kupyolera mmalirime 
a Mithenga iwiri yolemekezeka; Mtisa ndi Isa (Yesu), ndi kuti iwo 
amayesetsa kuzimitsa kuunika kwa Allah, koma Allah amakwaniritsa 
kuunika Kwake. 

















M'surayi muli lonjezo la Allah lakuti atukula chipembedzo Chake cha 
Chisilamu kuti chikhale pamwamba pa zipembedzo zina ngakhale anthu 
ophatikiza Allah ndi mafano chikuwaipira chipembedzochi. 


Pomalizira Surayi yalimbikitsa Asilamu kuchita Jihad pa njira ya Allah 
pogwiritsa ntchito chuma ndi matupi awo. Ndipo ochita Jihad yawalonjeza 
kuti adzakhululukidwa machimo awo ndi kukalowa ku Jannah. 
Okhulupirira yawalimbikitsanso kuti akhale athangati pa chipembedzo 
cha Allah monga momwe adalili ophunzira a Isa (Yesu) mwana wa 
Mariya. Ndipo Allah adzalimbikitsa okhulupirira ndi chithandizo Chake 
Iye Ngopambana chilichonse, Mwini nzeru zokwanira. 


HI 
M'dzina la Allah Wachifundo chambiri, Wachisoni chosatha. 





1. Zonse zakumwamba ndi zapansi zimalemekeza Allah (ndi kumuyeretsa 
kumakhalidwe osayenera ndi ulemelero Wake). Ndipo Iye Yekha 
Ngopambana pa chilichonse; Wanzeru zakuya. 


2. E inu amene mwakhulupirira! Bwanji mukunena zimene simuchita?!'! 


[1] (Ndime 2-3) Khalidwe la munthu limene limakwiyitsa Allah kwambiri ndiko kunena 
zokoma chikhalirecho zochita zili zoipa. Amawanyenga anthu ndi mawu otsekemera 

3. Nzomuipira zedi Allah kunena zinthu zimene simuchita. 


4. Ndithu Allah amakonda amene akumenya nkhondo pa njira Yake 
(yofalitsa chipembedzo Chake), ali pa mzere (umodzi) uku ali monga 
chomanga, chomangika mwamphamvu.!'! 


5. Ndipo kumbuka (iwe Mneneri (s.a.w) ) pamene Musa adanena kwa anthu 
ake kuti: “Ndichifukwa ninji mukundivutitsa ine pomwe mukudziwa 
kuti ine ndine Mtumiki wa Allah kwa inu?” Ndipo pamene adapitiriza 
kupandukira choonadi, Allah adaipinda mitima yawo (kuti isalandire 
chiongoko); ndipo Allah saongola anthu otuluka m’chilamulo Chake. 


. Ndiponso (kumbuka) pamene adanena (Mtumiki) Isa (Yesu) mwana 
wa Mariya, kuti: “E inu ana a Israelil! Ndithu ine ndine Mtumiki wa 
Allah kwa inu, amene ndikuchitira umboni zimene zidadza patsogolo 
panga za buku la Chipangano chakale (Torah) ndipo ndikuuzani nkhani 
yabwino ya mthenga amene adzadze pambuyo panga, dzina lake 
Ahamad (Muhammadfs.a.w?).” Koma pamene adawadzera (Mtumiki 
wolonjedzedwayo) ndi zisonyezo zowonekera poyera (kuti iye ndi 
Mtumiki wa Allah). Adati: “Awa ndi matsenga owonekera.” 


. Kodi ndani oipitsitsa kuposa yemwe wapekera Allah bodza, pomwe 
iye akuitanidwira ku Chisilamu (chipembedzo choona ndi chabwino)? 
Ndipo Allah saongola anthu achinyengo. 


8. Akufuna kuti azimitse dangalira la Allah ndi pakamwa pawo ndipo Allah 
Ngokwaniritsa dangalira Lake ngakhale ziwaipire osakhulupirira.”! 


. Iye ndi amene adatuma Mtumiki Wake (Muhammad{s.a.w}) ndi 
chiongoko ndi chipembedzo choona, kuti achiike pamwamba pa 
zipembedzo zonse, ngakhale kuti ophatikiza Allah ndi mafano 
zikuwaipira. 
koma zochita zake ndizachinyengo zokhazokha. Munthu wa makhalidwe otere, 


malipiro ake ndi kulowa ku nthukutira ya Moto. Choncho zochita zanu zifanane ndi 
zimene mukuyankhula. Apeweni makhalidwe achiphamaso. 


[1] Allah akufuna kuti Asilamu akhale dzanja limodzi pofalitsa Chisilamu, agwire ntchito 
yokomera gulu lonse mothangatana. 


[2] (Ndime 8-9) Allah akulonjeza kuti Chisilamu chidzapambana zipembedzo zonse 
ngakhale osakhulupilira akuchithira nkhondo. 

10. E inu amene mwakhulupirira! Kodi ndikudziwitseni malonda amene 
angakupulumutseni ku chilango chowawa? 


11. Muzimkhulupirira Allah ndi Mtumiki Wake; ndipo muzichita Jihad pa 
njira ya Allah ndi chuma chanu, ndi matupi anu. Zimenezo nzabwino 
kwa inu ngati muli odziwa. 


12. Akukhululukirani machimo anu ndipo akulowetsani m’minda momwe 
mitsinje ikuyenda pansi pake, ndiponso (adzakupatsani) mokhala 
mwabwino ku minda yamuyaya. Kumeneko ndiko kupambana 
kwakukulu. 


13. Ndizina zomwe mukuzifuna. Thandizo (lonse) lichokera kwa Allah ndi 
kugonjetsa kumene kuli pafupi; ndipo auze nkhani yabwino okhulupirira. 


14. E inu amene mwakhulupirira! Khalani othangata (kufalitsa chipembedzo 
cha) Allah (pamene Mtumiki akukuitanani kuti mumthangate) 
monga momwe adanenera Isa (Yesu) mwana wa Mariya powauza 
otsatira ake: “Ndani adzandithangata pa ntchito ya Allah (yofalitsa 
chipembedzo Chake)? Otsatira ake adanena: “Ife ndife othangata 
(kufalitsa chipembedzo cha) Allah.” Choncho gulu lina la ana a Israyeli 
lidakhululupirira, ndipo gulu lina silidakhululupirire, tero tidawapatsa 
mphamvu amene adakhulupirira pa adani awo, ndipo adali opambana. 


NE 

Sa Surat 62. Al-Jumvu’ah BS 


Surayi yayamba ndi kufotokoza kuti zonse za kumwamba ndi za 
pansi zikulemekeza Allah ndi kumpatula ku makhalidwe osayenerana 











ndi ulemelero Wake. Ndipo kenaka yatchula mtendere umene Allah 
adaupereka kwa Arabu amene samadziwa kulemba ndi kuwerenga 
powatumizira Mneneri wochokera mwa iwo kuti awaphunzitse nzeru ndi 
kuwayeretsa. 


Ndithu chimenechi ndichisomo cha Allah chomwe amachipereka kwa 
amene wamfuna. Kenako Surayi yadzudzula Ayuda chifukwa cha kusiya 
kutsatira malamulo omwe adali m’chipangano chakale. Ndipo yatsutsa 
bodza lawo loti iwo okha ndiwo okondedwa ndi Allah, osati mitundu ina. 
Ndiponso yawabetchera kuti ngati akunena zoona ailakelake imfa kuti 
akakumane ndi wokondedwa wawoyo. Koma sangathe kutero chifukwa 
cha machimo awo amene adawachita. 


Kenako yamaliza ndi kulamula Asilamu kuti achite changu 
kukapemphera Swala ya jumv’a akamva kuitana; ndi kuti asiye malonda, 
ndipo Swala ikatha, abalalikane pa dziko kunka nafunafuna zabwino za 
Allah. Ndiponso yawalangiza kuti malonda ndi masewero zisawachititse 
kukhala otanganidwa nazo ndi kusiya kumvera ulaliki. 





M'dzina la Allah Wachifundo chambiri, Wachisoni chosatha. 


. Zonse zakumwamba ndi dziko lapansi zikulemekeza Allah; Mfumu, 
Woyera, Wamphamvu zopambana ndi nzeru zakuya (ndi kumyeretsa ku 
makhalidwe osayenerana ndi ulemelero Wake). 


. Iye ndiAmene adatumiza kwa Ummiyyina (osadziwa kulemba ndi 
kuwerenga), Mtumiki wochokera mwa iwo kuti awawerengere ndime 
Zake ndi kuti awayeretse (ku uchimo ndi kumakhalidwe oipa) ndi 

kuwaphunzitsa Qur’an ndi mawu anzeru (a mtumiki) ndithu kale adali 
osokera kowonekera (Mtumiki {s.a.w} asadadze kwa iwo).!!! 


3. Ndipo (adamtumizanso) kwa ena mwa iwo, omwe sadakumane nawo, 
ndipo Iye (Allah) Ngopambana (pa chinthu chilichonse ndi Wamphamvu 
zoposa ndiponso) Ngwanzeru zakuya. 


. Umenewo ndiwo ubwino wa Allah akuupereka kwa amene wamfuna 
(mwa akapolo Ake); ndipo Allah yekha ndi Mwini ubwino waukulu. 


Fanizo la (Ayuda) amene adawasenzetsa Taurat (pokakamizidwa kuti 
atsatire zophunzitsa za bukulo, koma osatsatira), ali ngati bulu amene 
akusenza mabuku akuluakulu anzeru, (koma osathandizika nawo). 
Taonani kuipa fanizo la anthu amene atsutsa zisonyezo za Allah. Ndipo 
Allah saongola anthu achinyengo.”! 


6. Nena: “E inu Ayuda! Ngati mwadziganizira kuti ndithu ndinu okondedwa 
a Allah kuposa (mitundu ina ya) anthu, ilakelakeni imfa (kuti mukalowe 
ku mtendere wa Allah) ngati mukunena zoona. 


Ndipo sangailakelake mpang'ono pomwe chifukwa cha (zoipa) 
zimene manja awo atsogoza! Ndipo Allah akudziwa bwino za (anthu) 
osalungama. 


Arabu amatchedwa “Ummiyyuna” chifukwa chakuti samadziwa kulemba ndi 
kuwerenga. Kusadziwa kulemba ndi kuwerenga kudafala pakati pawo ndipo ngakhale 
Mtumiki amene samadziwa kulemba ndi kuwerenga chilichonse. M’ndime imeneyi, 
Allah akutiphunzitsa kuti adampereka Muhammad (s.a.w) kuti awaongolere anthu 
ku njira yoongoka. Iyeyu adaperekedwa panyengo imene anthu adali ndi khumbo la 
Mneneri wa Allah kuti awatsogolere ku njira yolungama pakuti pa nthawiyo zipembedzo 
zonse za Allah zidali zitaonongeka. Pachiyambi Arabu amatsatira chipembedzo cha 
Ibrahim. Kenako adasintha nkuyamba kupembedza mafano. Adayambitsa zinthu 
zambiri zosalolezedwa ndi Allah. Ndipo nawonso anthu amabuku, Ayuda ndi Akhrisitu, 
adasintha zophunzitsa za mabuku awo. Choncho Allah adapereka Muhammad (s.a.w) 
ndi malamulo aakulu okwanira bwino. Mkati mwake mudali chilichonse chofunika 
m’moyo wa anthu pa nyengo zosiyanasiyana pa moyo wa pa dziko ndi wa pa tsiku 
lachimaliziro. Allah adampatsa zabwino zomwe sadampatseponso wina aliyense, 
woyamba ndi womaliza. 


[2] Allah Wotukuka, akufanizira Ayuda amene amadziwa kuwerenga Taurat bwinobwino, 
koma zomwe akuwerengazo osazigwiritsa ntchito, ngati bulu wosenza mabuku 
akuluakulu popanda chopeza pomwe mabukuwo ali odzaza ndi zinthu zabwino 
zophunzitsa nzeru zabwino. 

8. Nena (kuti): “Ndithu imfa imene mukuithawa (palibe chipeneko) ikumana 
nanu; kenako muzabwezedwa kwa wodziwa zobisika ndi zooneka; 
ndipo adzakuuzani zimene mudali kuchita. 


9. E inu amene mwakhulupirira! Kukaitanidwa ku Swala (pemphero la 
Ijuma) tsiku la Ijuma, pitani mwachangu kukamtamanda Allah. Ndipo 
siyani malonda; zimenezo (mwalamulidwazo) nzabwino kwa inu ngati 
mukudziwa.!"! 


10. Choncho Swala (ya Ijumayo) ikatha, balalikanani pa dziko, ndipo funani 
ubwino wa Allah; ndipo mtamandeni Allah kwambiri kuti mupambane 
(pa dziko lapansi ndi pa tsiku lachimaliziro). 


11. Ndipo akaona malonda kapena masewero, akubalalika kunka ku 
zimenezo ndi kukusiya uli chiimire (ukuchita khutuba ndi anthu ochepa). 
Nena (kwa iwo): “Zimene zili kwa Allah nzabwino kwa inu kuposa 
masewero ndi malonda. Ndipo Allah Ngwabwino kwambiri kuposa 
opatsa onse.” 





[1] M’ndime imeneyi akutiphunzitsa kuti tikamva adhana (kuitana) tsiku la Ijuma, tisiye 
chilichonse chimene tikuchita ndi kupita mwachangu kukapemphera pemphero la 
Ijuma. Pempheroli ndilofunika kwa msilamu aliyense makamaka amuna. Asilamu 
amasonkhana m’Misikiti ikuluikulu pa tsiku limeneli pa sabata iliyonse. Ndipo pa tsiku 
limeneli ndipomwe Allah adakwaniritsa zolenga zake zonse. Adam adalengedwa pa 
tsikuli ndipo adalowetsedwa ku Jannah tsiku lomweli. Ndipo adatulutsidwa m’menemo 
pa tsiku la Ijuma. Mtumiki adafotokozanso za kuti Qiyâma idzadza tsiku la Ijuma. 





Sûrat 63. Al-Munâfiqûn 








Sa Sûrat 63. Al-Munâfiqûn BS 


Surayi yasonkhanitsa makhalidwe a anthu achinyengo ndi kufotokoza 
za iwo kuti amaonetsera poyera chikhulupiliro chawo ndi malirime 
awo abodza. Ndipo yalongosola kuti iwo akuchiyesa chikhulupiliro 
chawo chonama kukhala chishango chawo chodzitchinjiriza nacho kuti 
asatchedwe kuti ndi akafiri (osakhulupirira). Kenaka yalongosolanso 
kuti iwo ndi eni matupi okongola; osalala kwa yemwe wawaona. Ndipo 
zonena zawo nzomveka bwino kwa yemwe wazimva. Koma ngakhale 
ali tero, iwo m’mitima mwawo mulibe chikhulupiliro ngakhale 
pang’ono. Ali ngati chikuni chimene chasamizidwa; mulibe moyo mwa 
iwo, wauzimu. 











Surayi yafotokozanso za iwo kuti amadzikweza Mtumiki akawaitana 
kuti awapemphere chikhululuko. Kenako yatsutsa bodza limene 
anthu achinyengo amanena kuti iwo ngolemekezeka ndipo Asilamu 
ngonyozeka. Ndipo pomaliza yalimbikitsa Asilamu kuti apereke chuma 
chawo panjira ya Allah mwachangu imfa isadampeze mmodzi wa iwo 
kuti asadandaule ndi kulakalaka kuti ndibwino akadaonjezeredwa 
nthawi ya moyo wake. Koma Allah sangauchedwetse mzimu nthawi ya 
imfa yake ikafika. 


XRS 
M'dzina la Allah Wachifundo chambiri, Wachisoni chosatha. 
. Akakudzera achiphamaso akunena kuti: “Tikuikira umboni kuti ndithu 
iwe ndiwe Mtumiki wa Allah, ndipo Allah akudziwa kuti iwe ndiwe 


mtumiki Wake. Ndipo Allah akuikira umboni kuti achiphamaso 
ngabodza (pa zomwe akunena). 


. Kulumbira kwawo (kwa bodza) akuchita kukhala chotetezera (chuma 
chawo ndi matupi awo). Tero atsekereza (anthu kuyenda) panjira ya 
Allah. Ndithu nzoipa zedi zimene amachita. 

3. Zimenezo nchifukwa chakuti iwo adakhulupirira (modzionetsera), 
kenako adakana (mobisa). Choncho mitima yawo idatsekedwa kotero 
kuti iwo sangathe kuzindikira (chimene chingawapulumutse ku chilango 
cha Allah.) 


4. Ndipo ukawaona, akukondweretsa matupi awo; ndipo akayankhula 
umvetsera zoyankhula zawo (chifukwa chakuthwa kwa malirime awo, 
pomwe mkati mwawo ndiming'oma yopanda kanthu); iwo ali ngati 
matsinde a mitengo yomwe yayadzamiritsidwa (ku chipupa); (mwa 
iwo mulibe moyo). Mkuwe uliwonse (umene akuumva) akuganiza 
kuti ukulinga iwo, (chifukwa cha kuzindikira chinyengo chawo); 
iwowa ndiadani; chenjerani nawo. Allah awatembelere! Mwanjira yanji 
akuchotsedwa (ku choonadi)! 


5. Kukanenedwa kwa iwo kuti: “Bwerani, akupemphereni chikhululuko 
mthenga wa Allah, akutembenuza mitu yawo (monyoza ndi 
modzitukumula), ndipo uwaona akunyoza uku akudzikweza (osatsatira 
langizo).” 


Kwa iwowa nchimodzimodzi kuwapemphera kwako chikhululuko, 
kapena kusawapemphera. Allah sangawakhululukire (chifukwa cha 
kuzama kwawo m’kusakhulupirira). Ndithu Allah saongola anthu 
otuluka m'chilamulo (Chake). 


7. Amenewa ndiwo omwe akunena kwa Answari; (Asilamu aku Madina, 
kuti): “Musawapatse chuma (chanu) amene ali ndi Mtumiki wa Allah 
kuti abalalikane.” Pomwe nkhokwe zonse (zachuma) za kumwamba ndi 
dziko lapansi zili m"manja mwa Allah (ndipo amachipereka kwa amene 
wamfuna); koma achiphamaso sakuzindikira (zimenezo).!"! 


[1] (Ndime 7-8) Chifukwa chomwe ndime izi zidavumbulutsidwira ndi kuti tsiku lina 
Mtumiki (s.a.w) pomwe adali ndi gulu lake la nkhondo, munthu wina wa m’madera 
am’midzi adakangana ndi Msilamu wa mu mzinda wa Madina chifukwa cha madzi. 
Ndipo Mwarabu wa kumudzi uja adamenya Msilamu wa m’Madina ndi thabwa. 
Poona izi Msilamu wa ku Madina adapita kukasuma kwa mwana wa Ubayye amene 
adali munafiki (wachinyengo). Mwana wa Ubayyeyo adamuuza wosumayo kuti: 
“Musamawapatse chakudya omwe ali ndi Muhammad kuti abalalikane, athawe njala ndi 
kumsiya yekha Muhammad (s.a.w).” Adatinso: “Tikabwerera ku mzinda wa Madina, 

8. Akunena kuti: “Ngati tibwerera ku Madina wolemekezeka adzatulutsa 
wonyozeka m”menemo. “Pomwe ulemelero ngwa Allah ndi Mthenga 
Wake ndi okhulupirira; koma achinyengo sakudziwa (zimenezo).” 


9. E inu amene mwakhulupirira! Chuma chanu ngakhalenso ana anu 
zisakutangwanitseni ndi kusiya kukumbukira Allah (ndi kukwaniritsa 
zimene wakulamulani). Ndipo amene achite zimenezo iwo ndi otaika. 


10. Perekani (mwachangu pa njira ya Allah) zina mwa zomwe takupatsani, 
isanamfikire mmodzi wa inu imfa (mwadzidzidzi) ndi kuyamba 
kunena (modandaula): “Mbuye wanga! Bwanji osandichedwetsa 
nthawi pang'ono kuti ndipereke sadaka (ndi kuti ndikonze zina zimene 
sindinazikwaniritse) ndi kutinso ndikhale mwa anthu anu abwino.” 


11. Ndipo Allah sangauchedwetse mzimu (ngakhale ndi mphindi imodzi) 
ukaidzera nthawi yake ya imfa; ndipo Allah Ngodziwa zonse zimene 
mukuchita, (ndipo adzakulipirani pa zimenezo). 





wolemekezeka adzatulutsa wonyozeka.” Apa amatanthauza kuti wolemekezeka ndiye 
iye, ndipo wonyozeka ndi Mtumiki Muhammad (s.a.w). Ndipo Allah adamuyankha 
ponena kuti: “Kulemekezeka ndi kwa Allah ndi Mthenga wake ndi okhulupilira; koma 
anthu achiphamaso sakudziwa zimenezi.” 

gi Surat 64. At-Taghabun B 


Surayi yayamba ndi kufotokoza kuti zonse zakumwamba ndi 
zam’dziko lapansi zikumpatula Allah ku zinthu zosayenera ndi ulemelero 
Wake, ndi kuti Iye ndi mwini ufumu ndiponso Mwini kuyamikidwa. Ndi 
kutinso Iye ali ndi mphamvu pa chilichonse. 











Kenako yasonyeza zisonyezo za kukwanira kwa nzeru Zake ndi 
mphamvu Zake. Ndipo yafotokoza za amene adamkana kale ndi kunyoza 
aneneri a Mbuye wawo, ndi m’mene adalawira chilango pa machitidwe 
awo oipa. 


Zimenezo nkuti aneneri awo amawadzera ndi zozizwitsa, koma iwo 
adawatsutsa ndi kuwanyoza. 


Kenako Surayi yathetsa bodza la osakhulupirira m’kunena kwawo 
kwakuti sadzauka ku imfa. Ndipo yawapempha anthu kuti akhulupirire 
AllahpamodzindiMtumikiWakendikuunikakumenekudavumbulutsidwa 
kwa iye. Ndiponso yawachenjeza za tsiku lamsonkhano waukulu; tsiku 
limene kudzaonekera poyera kulephera kwa anthu osakhulupirira. 


Koma amene adakhulupirira ndi kumachita zabwino, kupambana 
kwakukulu kudzakhala pa iwo. Ndipo osakhulupirira adzakhala eni 
Moto. Yafotokozanso kuti mavuto amachitika kupyolera mchifuniro cha 
Allah ndi kuti amene wakhulupirira Allah akuongola mtima wake. 


Yawapemphanso anthu Surayi kuti amvere Allah ndi Mthenga Wake. 
Ndipo okhulupirira yawauza kuti chuma ndi ana awo ndi mayeso. Asasiye 
chimene alamulidwa kuchichita potanganidwa ndi chuma ndi ana. Ndipo 
yamaliza ndi kuwauza kuti apereke chuma chawo pa njira yabwino, 
ndi kuti Iye Ngoyamika, Ngodekha, Ngodziwa zamseri ndi zoonekera 
poyera. Adzawalipira pa zimene akupereka pa njira Yake. 


Iye Ngopambana ndipo sapambanidwa; Ngwanzeru ndipo sachita 
zopanda pake. 

M'dzina la Allah Wachifundo chambiri, Wachisoni chosatha. 


1. Zonse zakumwamba ndi zam'dziko lapansi zikulemekeza Allah (ndi 
kumyeretsa ku zinthu zosayenerana ndi ulemelero Wake; ufumu Ngwake 
ndipo kutamandidwa kwabwino Nkwake. Ndipo Iye ali ndi mphamvu 
pa chilichonse. 


2. Iye ndiamene adakulengani (nonsenu popanda kuchokera ku chilichonse) 
choncho mwa inu alipo wosakhulupirira ndiponso mwa inu alipo 
wokhulupirira. Ndipo Allah Ngopenya zonse zimene mukuchita (ndipo 
adzakulipirani nazo). 


. Adalenga thambo ndi nthaka mwachoonadi ndipo adakujambulani 
majambulidwe abwino; ndipo kobwerera nkwa Iye (pa tsiku 
lachiweruziro). 


. (Allah) akudziwa za kumwamba ndi za m'dziko lapansi, ndiponso 
akudziwa zimene mukuzibisa ndi zimene mukuzilengeza (zochita ndi 
zoyankhula); Allah Ngodziwa za m’zifuwa. 


. Kodi siidakufikeni nkhani ya omwe sadakhulupirire kale? Adalawa 
(zowawa) za zoipa za zinthu zawo (pa dziko lapansi). Ndipo chilango 
chowawa chidzakhala pa iwo (tsiku lachimaliziro). 


. Zimenezo nchifukwa chakuti atumiki awo amawadzera ndi zozizwitsa 
koma iwo amanena (mwachipongwe): “Ha! Anthu anzathu (onga 
ife) angationgole?” Choncho sadakhulupirire (utumiki wawo) ndipo 
adanyoza (choonadi) potero Allah adawasiya (ndi kupanda chikhulupiliro 
kwawo) ndipo Allah Ngokwanira ndiponso Ngoyamikidwa. 


. Amene sadakhulupirire akumazinamiza kuti sadzaukitsidwa ku imfa. 
Nena (kwa iwo iwe Mtumiki {s.a.w }): “Sizili choncho pali Mbuye wanga, 
ndithu mudzaukitsidwa ku imfa, ndipo mudzauzidwa zimene mumachita 
(pa dziko lapansi). Zimenezo kwa Allah nzosavuta (kuzichita).” 


. Khulupirirani Allah ndi Mtumiki Wake, ndi dangalira limene 
talivumbulutsa (Our'an). Ndipo Allah Ngodziwa kwambiri zimene 
mukuchita. 

9. (Kumbukirani) tsiku limene adzakusonkhanitsani chifukwa cha tsiku 
lakusonkhana (zolengedwa zonse), limenelo ndi tsiku lolephera; ndipo 
amene akhulupirira mwa Allah ndi kuchita zabwino, amfafanizira zoipa 
zake, ndipo akamulowetsa m°’minda momwe pansi pake pakuyenda 
mitsinje; adzakhala m’menemo muyaya; kumeneko ndiko kupambana 
kwakukulu.!"! 


10. Koma amene sadakhulupirire natsutsa zozizwitsa Zathu (zimene 
zidaperekedwa kwa Aneneri Athu;) iwowo ndi anthu a ku Moto; 
adzakhala mmenemo nthawi yaitali, amenewo ndiwo mabwelero oipa. 


11. Palibe vuto lililonse lingapezeke pokhapokha Allah atafuna; ndipo amene 
akhulupirira Allah, (Allah) aongola mtima wake (kuti ukhale wokhutira 
ndi chiweruzo cha Allah). Ndipo Allah Ngodziwa chinthu chilichonse. 


12. Choncho mverani Allah ndipo mverani Mtumiki, ngati munyozera (ndi 
zanu), ndithu udindo wa Mtumiki Wathu ndikufikitsa uthenga omveka. 


13. Allah, palibe wina wopembedzedwa mwachoonadi koma Iye. Ndipo 
kwa Allah Yekha, okhulupirira atsamire. 


14. E inu amene mwakhulupirira! Ndithu ena mwa akazi anu ndi ana 
anu ndiadani anu (chifukwa chakuti amakuchotsani kumbali yomvera 
Allah pofuna kuti mukwaniritse zofuna zawo). Chenjerani nawo. Ngati 
muwakhululukira ndi kunyalanyaza ndi kubisa zolakwa zawo ndibwino 
kwambiri, ndithu Allah Ngokhululuka, Ngwachisoni chosatha.”! 


15. Ndithu chuma chanu ndi ana anu ndimayesero (kwa inu); koma kwa 


[1] Tsiku lolephera: Akafiri adzakhala olephera chifukwa cha kusakhulupilira kwawo. 
Nawonso Asilamu aulesi adzakhala olephera chifukwa cha kusakwaniritsa kwawo 
malamulo a Allah. 


[2] (Ndime 14-15) Pakufunika kuti munthu akhale ndi muyeso wabwino. Chinthu chilichonse 
achipatse choyenera chake. Nthawi zambiri kumapezeka kuti munthu amalakwira Allah 
chifukwa cha kufunitsitsa chuma, kapena chifukwa chofuna kukondweretsa ana ake ndi 
mkazi wake ndi kunyalanyaza malamulo a Allah. Choncho apa, chuma chake, ana ake 
ndi mkazi wake amasanduka adani ake okamuika m’mavuto kwa Allah. Nkofunika 
kwa munthu kukondweretsa Allah ndi kumkonda asanakondweretse ndi kukonda china 
chilichonse. 

Allah kuli malipiro akulu (kwa yemwe wasankha kumvera Allah). 


16. Choncho muopeni Allah mmene mungathere, mverani (zophunzitsa 
Zake) ndipo tsatirani (malamulo Ake) komanso perekani zimene 
wakupatsani zikhala zabwino kwa inu. Dzichitireni nokha zabwino. 
Ndipo amene watchinjirizidwa ku umbombo wa mtima wake, iwowo 
ndiwo opambana. 


17. Ngati mungamkongoze Allah ngongole yabwino aiwonjezera kwa inu 
(malipiro ake) ndipo akukhululukirani (zolakwa zanu.) Ndipo Allah 
Ngolandira kuthokoza, Ngoleza. 


18. Ngodziwa zobisika ndi zoonekera, Ngwamphamvu zopambana, 
Ngwanzeru zakuya. 

Sa Sûrat 65. At-Talâq B 


Surayi ikufotokoza ena mwa malamulo osiyanirana ukwati kudzanso 
Edda ndi mitundu yake ndi malamulo ake polongosola kuti mkazi wa 
Edda akhale panyumba pomwepo pomwe wasudzulidwapo. Ndi kuti 
apatsidwe zofunika pa moyo wake, monga chakudya ndi pogona. 











Pakuti polongosola malamulo amenewa, monga momwe ilili njira 
ya Qur’an pali lonjezo labwino kwa amene akutsatira malamulo a 
Allah; ndi lonjezo la chilango kwa amene akupyola malirewo. Kenako 
yaloza zotsatira za odzitukumula posiya kutsatira malamulo a Allah ndi 
Aneneri Ake. Ndipo yatsiriza ndikuwalimbikitsa Asilamu zoopa Allah 
ndi kukumbukira chisomo cha Allah powatumizira Mneneri wake amene 
akuwawerengera ndime za Allah kuti awatulutse mu mdima ndi kuwaika 
m’kuunika. Ndiponso yafotokoza mphamvu Zake zazikulu polenga 
thambo zisanu ndi ziwiri ndi nthakanso chimodzimodzi. 





M'dzina la Allah Wachifundo chambiri, Wachisoni chosatha. 


1. E iwe Mneneri (s.a.w) ngati mufuna kusudzula akazi ukwati, asudzuleni 
mnyengo yowerengera Edda yawo (kuwerengera Edda kumayambika 
mkazi akakhala ndi Twahara akachira matenda akumwezi), ndipo 
werengerani nyengo ya Edda. Ndipo muopeni Allah Mbuye wanu. Ndipo 
musawatulutse m’nyumba zawo ndiponso asatuluke kupatula akachita 
tchimo lalikulu loonekera (loyenera chilango, apo atha kutulutsidwa). 
Ndipo amenewa ndiwo malire a Allah (amene wawakhazikitsa kwa 
anthu Ake). Ndipo amene apyola malire a Allah wadzichitira yekha 
zoipa. Sukudziwa (cholinga cha malamulo amenewa) mwina Allah 
adzadzetsa chinthu pambuyo pake (chosonyeza kuyanjana). 


. Choncho pamene iwo (osiyidwawo) nyengo yawo (Edda) itayandikira 
kutha, abwelereni mwa ubwino kapena asiyeni mwaubwino (polekelera 

nyengoyo kuti ithe); ndipo (powabwerera) funani mboni ziwiri 
zolungama zochokera mwa inu (zimene zichitire umboni kuti inu 
mukubwererana) ndipo perekani umboni chifukwa choopa Allah. 
Zimenezo ndizo akulangizidwa nazo amene akhulupirira mwa Allah ndi 
tsiku lachimaliziro. Ndipo amene akumuopa Allah (potsatira malamulo 
Ake), amkonzera njira yotulukira (m’mavuto). 


. Ndipo ampatsa rizq kuchokera momwe samayembekezeramo. Ndipo 
amene akutsamira kwa Allah (pa zinthu zake zonse), ndiye kuti Allah ali 
wokwana kwa iye (kumkonzera chilichonse), ndithu Allah Ngokwaniritsa 
cholinga Chake ndi chofuna Chake. Ndithu chinthu chilichonse Allah 
wachipatsa mlingo wake woyenera (ndipo sichingaupyole). 


4. Ndipo Edda ya amene asiya kudwala kumwezi mwa akazi anu chifukwa 
cha kukula, ngati mukukaika (nthawi ya Edda yawo), Edda yawo ndi 
miyezi itatu. Ndi omwe sadathe nsinkhu Edda yawo ndi momwemonso. 
Tsono akazi apakati nthawi yothera Edda yawo ndipomwe abereka. 
Ndipo amene aopa Allah amfewetsera zinthu zake (kuti zikhale 
zosavuta.) 


. Limenelo ndilamulo la Allah (lomwe) walikhazikitsa kwa inu. Ndipo 
amene aopa Allah (posunga malamulo ake), amam'fafanizira zoipa 
zake, ndiponso amamkulitsira malipiro ake. 


. Akhazikeni (osiyidwawo) m”mene mukukhala inumo monga momwe 
kulili kupeza kwanu (ndi mphamvu zanu ngakhale kuti mwawasiya 
ukwati). Musawavute ndi cholinga chowapana (kuti athawe okha). Ngati 
ali ndi pakati, apatseni zonse zofunika pa moyo mpaka adzabereke. 
Ngati akukuyamwitsirani ana anu apatseni malipiro awo mokwanira; 
gwirizanani pakati panu mwa ubwino ndi mofatsa. Ngati wina apereka 
mavuto kwa mnzake (ndiye kuti mwanayo) adzamuyamwitsira (mkazi) 
wina. 


7. Wopeza bwino apereke malinga ndi kupeza bwino kwake; ndipo amene 
wachepekedwa rizg lake, apereke (kangachepe) pa zomwe Allah 
wampatsa. Allah sakakamiza aliyense kupatula zomwe wampatsa. Allah 

apereka kupeza bwino pambuyo pa masautso. 


. Ndipo ndimidzi ingati yomwe idanyoza lamulo la Mbuye wawo ndi 
Atumiki Ake, ndipo tidawawerenga ndi chiwerengero chokhwima 
(posanthula zochita zawo zonse). Ndiponso tidawalanga ndi chilango 
chaukali. 


. Choncho adalawa kuipa kwa zinthu zawo ndipo mapeto azinthu zawo 
adali kutayika (kuonongeka kwakukulu). 


10. Allah wawakonzera iwo chilango chokhwima, choncho muopeni Allah, 
E inu eni nzeru, amene mwakhulupirira, ndithu Allah wavumbulutsa 
chikumbutso (cholemekezeka kwa inu). 


11. Mtumiki (amene) akukuwerengerani ndime za Allah zolongosola 
(choonadi ndi chonama) kuti awatulutse mu mdima ndi kuwaika ku 
dangalira amene wakhulupirira ndi kumachita zabwino. Ndipo amene 
akhulupirira Allah ndi kumachita zabwino, adzamlowetsa m”minda 
momwe mitsinje ikuyenda pansi pake; akakhala m°’menemo muyaya. 
Ndithu Allah wamkonzera rizq (dalitso) labwino (Jannah)! 


12. Allah ndiYemwe adalenga thambo zisanu ndi ziwiri, nthakanso 
chimodzimodzi. Malamulo Ake akutsika pakati pa izo kuti mudziwe kuti 
ndithu Allah pachilichonse ndi Wokhoza ndikutinso Allah wachizinga 
chilichonse m’kuchidziwa. 





SXG 


[1] Riziki ndi mawu a Chiarabu amene akutanthauza chilichonse chimene chimathandiza 





Surat 66. At-Tahrim Juzu 28 


gi Surat 66. At-Tahrim BS 


Surayi ikuloza zina zimene zidamkwiyitsa Mtumiki (s.a.w) mwa 
akazi ake. Choncho adadziletsa kuchita zina mwazosangalatsa zomwe 
Allah adamloleza. Ndipo wachenjeza akazi ake pazimene iwo adachita. 

















Kenaka Surayi ikulamula okhulupirira kuti adzitchinjirize okha ndi 
mawanja awo ku Moto umene nkhuni zake ndi anthu ndi miyala. Ndipo 
yafotokoza kuti Allah sadzavomereza madandaulo a anthu osakhulupirira 
pa tsiku lachimaliziro. 


Kenaka ikuwayitana okhulupirira kuti alape kwa Allah mwachoonadi. 
Ndipo ikuitananso Mneneri kuti achite Jihad yaikulu pa anthu 
osakhulupirira ndi achinyengo ndi kutinso awaumire mtima. 


Surayi yatsiriza ndikupereka mafanizo ofotokoza kuti ubwino 
wa mwamuna pabanja sungapulumutse mkazi ngati ali wopotoka pa 
chipembedzo cha Allah. Ndipo ubwino wa mkazi pabanja sungapulumutse 
mwamuna wake ku chionongeko ngati mwamunayo ali wosokera pa 
chipembedzo cha Allah. 


FRS 
M'dzina la Allah Wachifundo chambiri, Wachisoni chosatha. 


1. E iwe Mneneri (s.a.w)! Nchifukwa ninji ukudziletsa chimene Allah 
wakuloleza kuchita? Ukufuna kukondweretsa akazi ako (nchifukwa 
Chake wachita izi?) Koma Allah Ngokhululuka kwambiri, Ngwachisoni 
chosatha. 





2. Ndithu Allah wakhazikitsa kamasulidwe kakulumbira kwanu, ndipo Allah 
ndiye Mtetezi wanu, Iye Ngodziwa kwambiri ndiponso Ngwanzeru 
zakuya (pa malamulo amene wawakhazikitsa kwa inu).!"! 


[1] Mkazi ndimkazi basi. Mtumiki adanena m’Mahadisi kuti sipadapezeke mkazi amene ali 
wokwanira pa chinthu chilichonse kuyambira pamene dziko lidayamba mpaka kutha 
kwake kupatula akazi anayi basi. Iwowa ndi awa: Mayi Fatuma, Mayi Khadija, Mayi 

3. Ndipo kumbuka pamene Mneneri (s.a.w) adauza wina mwa akazi ake 
nkhani mwachinsinsi, choncho (mkaziyo) pamene adaiulula, Allah 


adamdziwitsa (Mtumiki) za kuululidwa kwa nkhaniyo, (ndipo Mtumiki) 
adaifotokoza mbali ina ya nkhaniyo, koma mbali ina adaisiya. Pamene 
adamfotokozera (mkazi wake) zankhaniyo adati: “Ndani wakuuza 
zimenezi?” (Mtumiki (s.a.w?) adati: “Wandiuza Wodziwa kwambiri 
ndiponso Wodziwa zazing’ono ndi zazikulu (Amene sichibisika kwa Iye 
chobisika chilichonse.) 


4. Ngati awirinu mulapa kwa Allah pazimene mwachita (chitani changu 
kulapa) chifukwa chakuti mitima yanu yapotoka pang’ono (chifukwa 
cha nsanje pa zimene Mneneri akufuna zosunga chinsinsi Chake); koma 
ngati awirinu muthandizana pazimene zingamvutitse, ndithu Allah ndiye 
Mtetezi wake ndi Jibril (Gabriele) ndiponso okhulupirira abwino; naonso 
angelo, kuonjezera apa ndiathandizi (ake). 


5. Ngati (Mtumiki) akakusudzulani, ndithu Mbuye wake, ampatsa akazi ena 
mmalo mwa inu, abwino kuposa inu: ogonjera (Allah), okhulupirira (ndi 
mitima yawo), omvera, olapa, odzichepetsa (pamaso pa Allah) ochita 
mapemphero (kwambiri), oyenda (pa chikhulupiliro cha Allah kapena 
ochulukitsa kusala) amene adakwatiwapo kale ndi osakwatiwapo.” 


6. E inu amene mwakhulupirira! Dzitchinjirizeni inu ndi mawanja anu ku 
Moto umene nkhuni zake ndi anthu ndi miyala; oyang’anira ake ndi 
angelo ouma mtima, amphamvu, sanyoza Allah pa zimene Wawalamula, 
ndipo amachita (zokhazo) zimene alamulidwa.!" 


Mariya ndi mayi Asiya (mkazi wa Farawo). Kusakwanira kwa akazi pa chilichonse 
kumapezekanso ngakhale mwa akazi a Mtumiki, amamsautsa Mtumiki pomuchitira 
nsanje ngakhale kuti iwo amapemphera kwambiri, kawirikawiri makamaka amayi 
awiri awa Mayi Aisha ndi Mayi Hafsa monga momwe zilili m’ndime 4 ya sura iyi. 
Allah wawakalipira kwambiri m'ndime 5 ya sura yomweyi ndi m'"ndime 28 ya surat 
Ahzab. Koma adalapa mwachangu ndipo Allah adawayanja monga zilili m"ndime 52 
ya Sûrat Ahzab. 


[1] Akuluakulu ndiponso aliyense amene ali ndi udindo akuwalamula kuwakonza amene ali 
pansi pawo powaphunzitsa chipembedzo ndi chikhalidwe chimene Allah akuchifuna 
kuti awatchinjirize ku chionongeko. Ngati satero ndiye kuti chilango chikafika 
chidzakhala cha onse. 

7. (Adzawauza osakhulupirira pa tsiku la chiweruziro) E inu amene 
simdakhulupirire! Musadandaule lero, ndithu mukulipidwa pa zimene 
mumachita (padziko lapansi). 


8. E inu amene mwakhulupirira! Lapani kwa Allah; kulapa koona; ndithu 
Mbuye wanu akufafanizirani zoipa zanu ndi kukakulowetsani m’minda 
momwe mitsinje ikuyenda pansi pake, tsiku limene Allah sadzayalutsa 
mneneli ndi amene adakhulupirira pamodzi naye. Dangalira lawo 
lidzayenda chapatsogolo pawo ndi mbali yakumanja kwawo, uku 
akunena: “Mbuye wathu! Tikwanitsireni dangalira lathu (mpaka 
likatifikitse ku Munda wamtendere), ndiponso tikhululukireni ndithu Inu 
ndi Wokhoza chilichonse.” 


9. E iwe Mneneri! Limbana ndi akafiri (osakhulupirira) ndi Amunafikina 
(Achiphamaso), aumire mtima. Ndipo malo awo ndi ku Jahannam, 
taonani kuipa kobwerera (kwawo)! 


10. Allah wapereka fanizo la osakhulupirira monga mkazi wa Nuh ndi 
mkazi wa Luti. Awiriwa adali pansi pa akapolo Athu awiri abwino, koma 
adali osakhulupirika kwa amuna awo, (ndipo amuna awo) sadawateteze 
kalikonse ku chilango cha Allah, ndipo kudanenedwa kwa iwo “Lowani 
ku Moto pamodzi (ndi ena) olowa.” 


11. Ndiponso Allah wapereka fanizo la amene akhulupirira monga mkazi 
wa Firiauna (Farawo) pamene adanena: “Mbuye wanga! Ndimangireni 
kwa inu Nyumba mu Jannah, ndipo ndipulumutseni kwa Firiauna ndi 
zochita zake, ndiponso ndipulumutseni kwa anthu oipa (ndi amtopola.)” 


12. Ndi (fanizo lina la wokhulupirira monga) Mariya mwana wa Imran 
amene adasunga umaliseche wake; ndipo tidauzira mmenemo Mzimu 
Wathu ndipo adavomereza mawu a Mbuye wake (omwe adali zolamula 
Zake ndi zoletsa Zake) ndi mabuku Ake (amene adavumbulutsidwa 
kwa Aneneri Ake); ndipo adali mmodzi wa opitiriza kudzichepetsa (ndi 
kumvera Allah). 








Sûrat 67. Al-Mulk 


pu Sûrat 67. Al-Mulk Bs 


Surayi ikutchedwa Sûrat Al-Mulk ndipo tanthauzo lake ndi ufumu. 
Yalandira dzina limeneli chifukwa chakuti mu Ayah (mu ndime) 
yoyambilira mwatchulidwa mawu a ufumuwa. 

















Zolinga zake zenizeni ndikutembenuza maganizo ndi maso kuti 
apenye zisonyezo zamphamvu ya Allah yoposa, m’mitima ndi padziko 
lonse, kumwamba ndi pansi; kuti kuyang’ana kumeneko kukhale 
njira yokhulupirira mwa Allah ndi tsiku lachimaliziro. Ndiponso 
ikulongosola zimene zikawachitikira okana pamene azikaponyedwa 
ku Jahena ndikumva mkokomo wake m’menemo uku ali kupsa. Tsiku 
limenelo adzavomereza zolakwa zawo pamodzi ndi kudandaula kwawo 
posalabadira za moyo wa tsiku lachimaliziro. 


Izi zikachitika pamene angelo azikawafunsa mafunso owadzudzula 
onena kuti: “Kodi sadakudzereni Aneneri ndi kukuitanirani kwa Allah 
ndi kukuchenjezani za tsikuli?” 


Koma amene adaopa Mbuye wawo ndi kumkhulupirira akalandira 
chikhululuko pazimene adalakwa ndi malipiro aakulu pazimene adachita 
zabwino. 





M'dzina la Allah Wachifundo chambiri, Wachisoni chosatha. 


1. © Watukuka ndi kudalitsika (Allah) Amene m’manja Mwake muli ufumu 
(wochita chilichonse pazolengedwa zonse); ndipo Iye ali ndi mphamvu 
yokwanira pachilichonse.!"! 


[1] Sura imeneyi, Mtumiki (s.a.w) amafuna kuti msilamu aliyense ailoweze pamtima ndi 
kuzindikira bwino tanthauzo lake. Mtumiki (s.a.w) adali ndi chizolowezi chomawerenga 
Surayi asanagone. M'sura imeneyi muli chikumbutso chosonyeza kuti Allah 
Ngwamphamvu amachita mmene angafunire. Chimene wafuna chichitika ngakhale 
anthu sakufuna. Ndipo chimene sanafune kuti chichitike sichingachitike ngakhale anthu 
atafunitsitsa kuti chichitike. Zonse zakumwamba ndi zam'nthaka ndiZake. 

2. Amene adalenga imfa ndi moyo kuti akuyeseni (mayeso) ndani mwa inu 
ali wochita zabwino (kwambiri). Ndipo Iye ndiWopambana m’mphamvu 
(salephera kanthu) ndiponso Wokhululukira (olakwa).!" 


3. Amene adalenga thambo zisanu ndi ziwiri mosanjikana (kapena zolingana 
mkalengedwe kake). Suona kusiyana m'zolenga za Wachifundo 
chambiri. Bwereza kuyang’ana, kodi ukuona pena pong’ambika? 


4. Bwerezanso kuyang’ana kachiwiri, kuyang’anako kukubwerera wekha 
(uku maso) ali olobodoka ndiponso otopa. (Suona polakwika paliponse). 


5. Ndipo ndithu talikongoletsa thambo loyandikirali ndi nyali (nyenyezi) 
ndipo tazichita kukhala (mochokera zenje) zolasila asatana. Ndipo 
tawakonzera (patsiku lachimaliziro) chilango cha Moto woyaka. 


6. Ndipo kwa amene sakhulupirira Mbuye wawo ali nacho chilango cha 
Jahannam; ndipo kuipirenji kobwerera! 


7. Akadzaponyedwa m’menemo adzamva mavume ake (oipa) uku ukuwira 
mwaukali. 


8. Udzayandikira kudukaduka chifukwa cha mkwiyo (kukwiira oipa); 
nthawi iliyonse gulu (la oipa) likadzaponyedwa m”"menemo, Angelo 
oyang’anira Motowo adzawafunsa (mowadzudzula): “Kodi sadakufikeni 
mchenjezi (wokuchenjezani za tsikuli?).” 


9. Adzayankha “Inde, adatifika mchenjezi koma tidatsutsa, ndipo tidati: 
“Allah sadavumbulutse chilichonse (kwa iwe ngakhale kwa anzako). 
Koma inu muli m’kusokera kwakukulu.” 


10. Ndipo adzanena: “Tikadakhala kuti tidamvera (zimene ankatiuza) 
kapena kuziganizira mwanzeru sitikadakhala m’gulu la anthu a ku 
Moto.” 


11. Choncho adzavomereza machimo awo (koma sipadzakhala chopindula;) 
tero kuonongeka ndi kukhala kutali (ndi chifundo cha Allah) kuli pa 
anthu a ku Moto! 


[1] M’ma Ayah awa:- Allah akutilangiza kuti tikhale oganizira zomwe adalenga zimene 
zingatisonyeze nzeru Zake ndi mphamvu Zake zakuya. Tilingalire m’zolengedwa Zake, 
tisalingalire mwa Iye mwini chifukwa sitingathe kumlingalira mmene alili pomwe 
tikulephera kuulingalira mzimu wathu momwe ulili. 

12. Ndithudi amene akumuopa Mbuye wawo pomwe iwo sakumuona, 
adzapeza chikhululuko pa machimo awo ndi malipiro aakulu (pa 
zabwino zomwe ankachita). 


13. Ndipo bisani mawu anu, kapena aonetseni poyera; (zonsezi 
nchimodzimodzi kwa Allah) ndithudi Iye Ngodziwa zobisika za 
m’mitima. 

14. Kodi asadziwe amene adalenga (zinthu zonse)? Pomwe Iye Ngodziwa 
zinthu zingo’nozing’no kwambiri mmene zilili (ndiponso) Ngodziwa 
nkhani zonse. 


15. Iye ndi Amene wakupangirani nthaka kuti ikhale yogonjera (pa 
chilichonse chimene mufuna). Choncho yendani mbali zake zonse; 
ndipo idyani rizq lake, (limene Allah akukutulutsirani). Ndipo kwa Iye 
Yekha ndiko kobwerera kwanu (nonse mutapatsidwa moyo wachiwiri). 


16. Kodi muli m'chitetezo kwa Amene ali kumwamba kuti sangakukwilireni 
m’nthaka (ndikukudzidzimutsani) pamene nthaka ikugwedezeka 
molimba? 


17. Kapena muli m'chitetezo kwa Amene ali kumwamba kuti 
sangakutumizireni mphepo yamkuntho ya miyala (ndi kukuonongani 
ndi miyalayo?) Choncho mdzadziwa mmene lilili chenjezo Langa (pa 
inu). 


18. Ndithudi amene adalipo kale iwo asanabadwe adakana mithenga yawo. 
Nanga udali bwanji mkwiyo Wanga pa iwo (pakuwaononga onse)! 


19. Kodi, sadaone mbalame pamwamba pawo mmene zikutambasulira 
(mapiko ake) ndi kuwafumbata. Palibe amene akuzigwira kuti zisagwe 
koma (Allah) Wachifundo chambiri; ndithudi Iye pachilichonse 
Ngopenya. 


20. Kodi ndani amene ali asilikali anu okutetezani kuchilango posakhala 
(Allah) Wachifimdo chambiri? Ndithudi osakhulupirira ali mkunyengeka 
(pa zimene akuganizira). 

21. Kodi ndani uyo amene angakupatseni rizq (limene mungakhalire ndi 
moyo ndi kupezera mtendere) ngati Iye atatsekereza rizq Lake (kwa 

inu)? Koma Akafiri akupitiriza kudzikweza kwawo, ndi kudziika kutali 
ndi choonadi. 


22. Kodi amene akuyenda mozyolika ndi nkhope yake angakhale wolungama 
kapena amene akuyenda moongoka panjira yosakhota? 


23. Nena: “Iye ndi Amene adakulengani (pomwe simudali kanthu) ndipo 
adakupatsani makutu, maso ndi mitima, (zimene mukhoza kupeza 
nazo mtendere). Koma kuyamika kwanu (kwa Yemwe adakupatsani 
zimenezi) nkochepa kwambiri. 


24. Nena: “Iye ndi amene adakuchulukitsani pa dziko ndipo kwa Iye (Yekha) 
ndiko mudzasonkhanitsidwa (kuti adzakuwerengereni ndi kukulipirani). 


25. Akunena (monyada osakhulupirira za kuuka): “Ndiliti 
(lidzakwaniritsidwa) lonjezo ili ngati inu muli owona?” 


26. Nena (iwe Mtumiki{s.a.w}): “Ndithu kudziwa (kwa izi) nkwa Allah 
yekha, ndipo ndithudi ine, ndine mchenjezi wowonekera.” 


27. Koma akadzaziona (zimene akulonjezedwazo) zili pafupi (ndi iwo), 
nkhope za amene sadakhulupirire zidzakhumudwa ndikuyaluka 
kwambiri, ndipo kudzanenedwa (mowadzudzula): “Izi ndi zija mudali 
kuzipempha (kuti zidze, zadza tsopano). 


28. Nena (iwe Mtumiki{s.a.w}): “Tandiuzani ngati Allah atandiononga 
pamodzi ndi amene ndili nawo (monga momwe mukufunira) kapena 
kutichitira chifundo (ndikutalikitsa nthawi ya moyo wathu). Nanga 
ndani amene adzawateteza wosakhulupirira ku chilango chowawa?” 


29. Nena: “Iye ndiye (Allah) Wachifundo chambiri, takhulupirira mwa 
Iye ndiponso kwa Iye ndikumene tatsamira. Choncho posachedwapa 
mudziwa (chilango chikatsika kuti) ndani (m”magulu awiriwa) yemwe 
ali m’kusokera koonekera.” 


30. Nena: “Tandiuzani ngati madzi anuwa ataphwa (kulowelera pansi 
penipeni), choncho ndani amene angakubweretsereni madzi oyenda 
(ochokera mkati mwanthaka?) 


IE 

Sa Sûrat 68. Al-Qalam BS 


M'sura yolemekezekayi muli mawu otonthoza Mneneri (s.a.w) 
ndi kulirimbikitsa khama lake kuti apitilire kuchita choonadi popanda 
kugonjera aliyense. 











Mulinso fanizo la chilango chomwe chidawagwera eni mzinda wa 
Makka monga chilango chomwe chidawagwera eni munda amene nkhani 
yawo yakambidwa M’surayi. Ndiponso ikupereka uthenga wabwino kwa 
okhulupirira pa zimene akalandira kwa Mbuye wawo Allah ndi kunenetsa 
kuti palibe kufanana pakati pawo ndi osakhulupirira. 


Surayi ikuwakanira otsutsa pa zimene ankadzinyenga okha popanda 
choonadi. Ndipo ikuwaopseza polongosola mmene ati akakhalire pa tsiku 
lachimaliziro. Kenako ikulangiza Mtumiki (s.a.w) kuti apirire. Ndipo 
yamaliza ndikulemekeza Qur’an yolemekezeka. 





M'dzina la Allah Wachifundo chambiri, Wachisoni chosatha. 


1. Nûn. Ndikulumbilira cholembera (chimene akulembera angelo), ndi 
zimene amalemba. 


2. Pa chisomo cha Mbuye wako iwe sindiwe wamisala (pokupatsa uneneri). 


3. Ndipo ndithu udzakhala ndi malipiro akulu osaduka, (onkerankera 
mtsogolo chifukwa cha mavuto amene ukukumana nawo pofikitsa 
uthenga). 


. Ndipo ndithu uli nawo makhalidwe abwino kwambiri (omwe Allah 
adakulenga nawo). 


5. Basi, posachedwapa uona, iwonso aona. 
6. Kuti ndani mwa inu wamisala (iwe kapena iwo)? 


7. Ndithu Mbuye wako akum'dziwa bwino amene wasokera panjira yake. 
Ndiponso akuwadziwa bwino amene ali oongoka. 

8. Choncho, usawamvere otsutsa; (usasiye zimene uli nazo ngakhale 
sakugwirizana nazo). 


9. Akufuna kuti ukadakhala wofewa kwa iwo (pa zinthu zina) nawo 
akadakhala ofewa (kwa iwe). 


10. Ndipo usamumvere aliyense wochulukitsa kulumbira, woyaluka. 


11. Wojeda, woyenda ndi ukazitape (ndi cholinga choononga umodzi 
wawo). 


12. Wotsekereza zabwino, wamtopola, wamachimo ambiri. 


13. Wouma mtima; pamwamba pa izi ndi wodzipachika mu mtundu wa ena 
(pomwe iye sali m’menemo). 


14. Chifukwa choti iye ndi mwini chuma ndi ana (ndi zimene ali kunyadira). 


15. Zikawerengedwa kwa iye Ayah Zathu amanena: “Izi ndi nthano za akale 
(ndi zabodza zawo, zopeka).” 


16. Timuika pamphuno pake chizindikiro (chosasiyana nacho kuti ayaluke 
nacho pamaso pa anthu). 


17. Ndithu ife tidawayesa (eni mzinda wa Makka ndi mtendere omwe udali 
pa iwo, koma adakana monga) momwe tidawayesera eni munda, pamene 
adalumbira kuti akathyola (zipatso za m’munda wawozo) mbandakucha 
(kuti osauka asawaone angawapemphe). 


18. Ndipo sadapatule (ngakhale wosauka ndi m’modzi yemwe ponena kuti 
uje timpatse, uje tisampatse, kapena sadanene kuti: “Ngati Allah afuna).” 


19. Mliri woopsa wochokera kwa Mbuye wako udauzinga (mundawo 
nthawi yausiku) iwo ali mtulo. 


20. Choncho udakhala ngati wokololedwa (chifukwa cha mliri uja). 
21. Tero adaitanizana nthawi ya mbandakucha. 


22. “Lawilirani kumunda wanu kuja ngati mukufuna kukolola (kuopera kuti 
angakuoneni osauka).” 

23. Adanyamuka uku akunong’ onezana. 
24. (Akunena kuti): “Asakulowelereni wosauka lero mmenemo.” 
25. Ndipo adalawilira ali ndi chitsimikizo choti atha kuwamana (osauka). 


26. Choncho pamene adauona, adanena (uku akunjenjemera): “Ndithu ife 
tasokera (sikuno ayi, munda wathu uja siuno).” 


27. “Iyayi, ndiwomwewu; koma tamanidwa zinthu zake.” 


28. Wolungama mwa iwo adanena: “Kodi sindinakuuzeni (pamene mudali 
kulangizana zomana osowa) kuti bwanji osamkumbukira Allah (ndi 
kusintha cholinga chanu)?” 


29. (Iwo) adanena: “Alemekezeke Mbuye wathu ndithu ife tidali achinyengo 
(chifukwa cha kuipa kwa cholinga chathu).” 


30. Ndipo adatembenukirana ndikuyamba kudzudzulana. 


31. Adati: “E chionongeko chathu! Ndithu Ife tidapyola malire (m’chinyengo 
chathu).” 


32. “Mwina Mbuye wathu angatipatse zabwino m’malo mwa munda 
wathuwu. Ndithu ife tikufunitsitsa kwa Mbuye wathu (chikhululuko 
Chake).” 


33. Umo ndi mmene chimakhalira chilango (Changa chomwe ndimachitsitsa 
pa dziko lapansi kwa amene chamuyenera); koma chilango cha tsiku 
lachimaliziro nchachikulu zedi, akadakhala akudziwa. 


34. Ndithu oopa Allah adzakhala ndi Minda ya mtendere kwa Mbuye wawo. 
35. Kodi tiwachite Asilamu monga ochimwa. 


36. Kodi nchiyani chakupezani! Nanga mukuweruza bwanji (maweruzo 
opanda chilungamo)? 


37. Kapena muli ndi buku limene mukuwerenga. 
38. Kuti ndithu mulinazo mmenemo zomwe mukudzisankhira. 


39. Kapena muli nawo mapangano ndi Ife okafika mpaka tsiku lachimaliziro 
akuti inu mudzapeza zimene mukudziweruzira? 

40. Afunse (iwe Mtumiki) ndani mwa iwo amene ali mtsogoleri (pa 
malamulo amenewa)? 


41. Kapena iwo ali nawo othandidzana nawo (pa mau awa)? Chomwecho 
atabweretsa othandizana nawo ngati akunena zowona! 


42. (Akumbukire) tsiku la mavuto okhwima, ndipo adzaitanidwa (akafiri) 
kuti achite sijida (polambira Allah) koma sadzatha. 


43. Maso awo adzangoti pansi zyoli, manyazi ndi kunyozeka 
kudzawaphimba; chikhalirecho adali kuitanidwa (pa dziko lapansi) kuti 
agwetse nkhope pansi pomwe iwo adali ndi moyo wa ngwiro (koma 
ankakana). 


44. Choncho ndisiye, (iwe Mtumiki), ndi amene akukanira nkhani iyi 
tiwakokera kuchilango pang’onopang’ono pamene iwo sakudziwa 
(mmene chiti chiwadzere chilangochi). 


45. Ndipo ndikuwalekelera (pochedwetsa chilango); ndithudi makonzedwe 
Anga ngokhwima, (palibe angapulumuke mmenemo). 


46. Kapena ukuwapempha malipiro (pofikitsa uthenga) kotero kuti iwo 
akulemedwa ndi kulipira? 


47. Kapena ali nazo (nzeru) zobisika kotero kuti iwo akulemba (zimene 
akuweruzazo)! 


48. Choncho pirira ndi lamulo la Mbuye wako (chifukwa chowalekelera ndi 
kuchedwetsa chipulumutso chako); ndipo usakhale ngati mwini nsomba 
(Yunusu pa changu ndi mkwiyo kwa anthu ake) pamene adaitana 
(Mbuye wake) uku ali wodzazidwa ndi mkwiyo (kupempha kuti chidze 
mwachangu chilango kwa anthu ake). 


49. Chikadapanda kumfikira chisomo chochokera kwa Mbuye wake (ndi 
kuvomera kulapa kwake), akadaponyedwa (kuchokera m’mimba mwa 
chinsomba chija) pagombe (popanda kanthu) ali wodzudzulidwa. 


50. Koma adamsankha Mbuye wake (povomera kulapa kwake) ndipo 
adamchita kukhala mmodzi wa anthu abwino. 

51. Ndithudi anthu amene sadakhulupirire adayandikira kukuteleretsa ndi 
kunyogodola kwa maso awo (chifukwa chachidani ndi mkwiyo) pamene 
adamva chikumbutso (Qur’an), ndipo akunena kuti iyeyo ngwamisala. 


52. Ndipo ichi sichina, koma (ndi phunziro, ndi nzeru) ndi chikumbutso kwa 
zolengedwa zonse. 





IO 





Sûrat 69. Al-Haggah 733 Juzu 29 








gi Surat 69. Al-Haggah BS 


Sura yolemekezekayi, yasonyeza mmene zinthu zidzakhalire tsiku 
la chimaliziro (Qiyâma) ndipo yafotokoza zimene zidawapeza anthu 
akale monga kuonongeka ndi chilango champhamvu pamene adatsutsa 
uthenga wa Allah. 











Yafotokozanso za kuombedwa lipenga losonyeza kutha kwa dziko 
ndi zimene zidzaonekera nthaka, mapiri ndi thambo monga kusintha ndi 
kuchoka; ndi zimene zidzachitika motsagana ndi zimenezo monga anthu 
kuonekera kwa Allah ndi kuweruzidwa pa zomwe adachita. 


Surayi yapereka uthenga wabwino kwa anthu akudzanja lamanja, 
ochita zabwino, kuti adzakumana ndi malipiro abwino; umene udzakhala 
mtendere wamuyaya. Ndipo yawachenjeza anthu akumanzere, ochita 
zoipa, kuti adzakumana ndi chilango chowawa. 


Ndipo Surayi yamaliza ndi kunena za choonadi cha uthenga wa 
Muhammad (s.a.w) umene adaufikitsa kwa anthu, ndi choonadi cha 
Our'an yomwe ili choonadi chochokera kwa Allah. 





M'dzina la Allah Wachifundo chambiri, Wachisoni chosatha. 
1. Chakudza cha choonadi (chomwe ndi Qiyâma). 
2. Kodi chakudza cha choonadi nchiyani? 
3. Nanga nchiyani chikudziwitse za chakudza cha choonadicho? 


4.Asamudundi Adi adatsutsa zakudza kwa Qiyâma (yomwe idzadzidzimutsa 
zolengedwa mwamphamvu ndi zoopsa zake). 


5. Tsono Asamudu adaonongedwa ndi phokoso lopyola muyeso, 
(lamphamvu kwambiri). 


6. Ndipo Adi adaonongedwa ndi chimphepo cha mkumtho, chozizira, 
champhamvu kwambiri. 

7. Allah adachitumiza kwa iwo pa usiku usanu ndi uwiri ndi masana asanu 
ndi atatu mosadukiza; kotero ukadawaona ali lambalamba mmenemo 
ngati mathunthu a mitengo ya kanjedza yopanda kanthu m’kati mwake. 


8. Kodi nanga ukumuona wotsala mwa iwo? 


9. Ndipo Firiaun ndi amene adalipo iye asadabadwe, ndi khamu la anthu 
amidzi yotembenuzidwa (anthu a Luti) adadza ndi machimo (akulu). 


10. Ndipo (yense wa iwowa) adanyoza Mtumiki wa Mbuye wawo; choncho 
adawalanga chilango chopitilira muyeso. 


11. Ndithu pamene madzi adasefukira mopyola muyeso (mpaka kumeza 
mapiri nthawi ya chigumula cha Nowa) Ife tidakukwezani mchombo 
choyandama ndi kuyenda. 


12. Kuti tichichite (chochitikacho chomwe okhulupirira adapulumuka nacho; 
osakhulupirira adaonongeka nacho) kukhala lingaliro ndi phunziro kwa 
inu, ndikuti lisunge (nkhaniyi) khutu losunga. 

13. Choncho likadzaimbidwa lipenga, kuimba kumodzi kokha (zamoyo 
zonse zidzafa). 


14. Ndipo nthaka ndi mapiri nkuchotsedwa m'malo mwake ndi 
kuphwanyidwa kamodzi nkamodzi. 


15. Chomwecho tsiku limenelo, chochitika chidzachitika (imene ili Qiyâma). 


16. Ndipo thambo lidzasweka choncho ilo tsiku limenelo lidzakhala lofooka 
(pamene lidali lolimba). 


17. Ndipo angelo adzakhala m’mphepete mwake, ndipo pamwamba 
pawo tsiku limenero (angelo) asanu ndi atatu adzasenza Arsh (Mpando 
wachifumu) ya Mbuye wako. 


18. Tsiku limenelo mudzabweretsedwa ku chiweruzo; sichidzabisika 
chilichonse chobisika mwa inu. 


19. Tsono amene adzapatsidwa kaundula wake chakudzanja lakumanja 
kwake adzanena (mokondwa kwa amene ali m'phepete mwake): 
“Tengani! Werengani kaundula wanga!” 

20. “Ndithudi ine ndidatsimikiza (pa dziko lapansi) kuti ndidzakumana ndi 
chiwerengero changa.” 


21. Choncho, iye adzakhala m’moyo wosangalatsa. 
22. M’munda wapamwamba. 
23. Zipatso zake zoyandikira pansi (zosavuta kuzithyola). 


24. (Adzawauza kuti:) “Idyani, ndipo imwani mosangalala pa zimene 
mudatsogoza mmasiku aja adapita (a pa dziko lapansi).” 


25. Ndipo amene adzapatsidwe kaundula wake kudzanja lake lamanzere, 
adzanena (modandaula): “Kalanga ine! Ndiponi ndikadapanda 
kupatsidwa kaundula wangayu!” 


26. “Nkusadziwa chiwerengero changa!” 

27. “Ha! imfa ija ikadandimaliziratu (ndi kundilekanitsa ine ndi zimenezi).” 
28. “Chuma changa sichidandithandize!” 

29. “Mphamvu zanga (ndi moyo wanga wathanzi) zandichokera!” 


30. (Kudzanenedwa kwa angelo oyang'anira Jahena): Mgwireni ndipo 
mnjateni (pomphatikiza manja ndi khosi)! 


31. Kenako mponyeni ku Moto. 

32. Kenakonso mulowetseni mtcheni lotalika mikwamba makumi asanu ndi 
awiri! 

33. Ndithudi, iye sadali kukhulupirira mwa Allah wamkulu. 

34. Sadalinso kulimbikitsa zodyetsa osauka. 

35. Basi, lero kuno alibe bwenzi (lomthandiza). 

36. Ngakhale chakudya kupatula mafinya (a anthu a ku Moto). 

37. Zomwe palibe angazidye kupatula ochimwa (mwadala). 

38. Choncho ndikulumbilira zimene mukuziona. 


39. Ndi zimene simukuziona. 

40. Ndithudi iyi (Qur’an) ndiliwu la mthenga wolemekezeka (Jibril). 
41. Ndipo simawu a mlakatuli, ndi zochepa zimene mukuzikhulupirira. 
42. Ndiponso simawu a mlosi, ndizochepa zimene mmakumbukira! 
43. (Ichi ndi) chivumbulutso chochokera kwa Mbuye wa zolengedwa. 
44. Ndipo (Mneneri) akadatipekera bodza linalake. 





45. Tikadamgwira (mwamphamvu) ndimkono wamanja. 








46. Ndipo tikadadula mwa iye mtsempha wa moyo (kotero kuti ndikuferatu 
nthawi yomweyo). 


47. Sipakadapezeka aliyense mwa inu womteteza (kuchilango Chathu). 
48. Ndithu iyi (Qur’an) ndi phunziro labwino kwa owopa (Allah.) 
49. Ndithu Ife, tikudziwa kuti ena mwa inu ndiotsutsa (Qur’an). 


50. Ndipo ndithu iyi (Our”an) idzakhala chowadandaulitsa (chachikulu) 
osakhulupirira (pamene adzaona chilango chawo ndi mtendere wa 
okhulupirira). 


51. Ndithu iyoyi ndichoonadi Chotsimikizika; (mulibe chikaiko), 


52. Basi, lemekeza dzina la Mbuye wako Wamkulu (pitiriza kutamanda 
dzina Lake). 

gi Sûrat 70. Al-Ma’ârij B 


M'surayi muli zoopseza za tsiku la Qiyâma ndikuti lidzakhala lalitali 
kwambiri pamodzi ndi zoopsa zazikuluzikulu. Ndi kuti tsiku limenelo 
munthu adzayesa kupereka dipo la ana, mkazi wake, m'bale wake 
makolo ake ndi zonse za m’dziko kuti apulumuke kuchilango cha Moto, 
koma zonsezo sizidzavomerezedwa. 











Surayi yalongosolanso kuti munthu ngofooka kwambiri pa nthawi 
yamavuto ndi nthawi yopeza bwino, kupatula amene Allah wawateteza 
kukhalidwe loipa pakulimbikitsa mitima yawo kuopa Allah yekha 
ndi kugwira ntchito yabwino, osatekeseka ndi chilichonse ngakhale 
chiopse chotani. 





M'dzina la Allah Wachifundo chambiri, Wachisoni chosatha. 


1. Wopempha adapempha kuti chiwadzere msanga chilango chopezekacho, 
(m’kupempha kwa chipongwe ndi kotsutsa). 


2. Kwa okanira palibe angachitsekereze. 
3. Chochokera kwa Allah Mwini makwelero. 


4. Angelo ndi Jiburil amakwera kwa Iye (Allah) m'tsiku lomwe kutalika 
kwake kuli ngati zaka zikwi makumi asanu (50 000). 


5. Choncho, pirira (iwe Mtumiki (s.a.w) kupirira kwabwino, 

6. Ndithu iwo akuliona (tsiku la Oiyama) kuti lili kutali (silingachitike). 
7. Koma Ife tikuliona kuti lilipafupi (ndilochitika). 

8. Tsiku limene thambo lidzakhala ngati mtovu wosungunuka. 


9. Ndipo mapiri adzakhala ngati ubweya (wongouluka wokha). 

10. Ndipo m'bale sadzafunsa za m’bale wake. 


11. Ngakhale adzawalole kuti aonane ndi kudziwana pakati pawo 
(sadzafunsana). Wochimwa adzalakalaka kuti akadaziwombola ku 
chilango cha tsiku limenelo ndi ana ake. 


12. Ndi mkazi wake, ndi m'bale wake. 
13. Ndi akumtundu wake amene amamsunga. 
14. Ndi (kulipira) zonse za m'dziko, kuti zimpulumutse. 


15. Iyayi, (siya iwe wamachimo zimene ukulakalakazo)! Ndithu umenewu 
ndi Moto wa malawi. 


16. Wosupula mwamphamvu khungu. 


17. Udzaitana (potchula dzina la aliyense) amene adachitembenuzira msana 
choona ndi kunyoza. 


18. Adasonkhanitsa (chuma) ndi kusunga (m'nkhokwe zake popanda 
kuperekera chopereka cha Allah). 


19. Ndithu munthu walengedwa kukhala wosapirira. 
20. Mavuto akamkhudza amada nkhawa. 


21. Koma zabwino zikamkhudza amamana (ena ndi kuiwala mavuto amene 
adali nawo). 


22. Kupatula opemphera Swala, (iwo alibe mbiri zoipazi). 


23. Iwo amene sadukiza mapemphero awo a swala; (sakuwaleka ngakhale 
zivute chotani). 


24. Ndi amene mchuma chawo muli gawo lodziwika (Zakaat), 
25. La wopempha ndi wosapempha. 
26. Ndi amene akuvomereza za tsiku la malipiro (ndi kumalikonzekera.) 


27. Ndi iwo amene akuopa chilango chochokera kwa Mbuye wawo. 

28. Ndithu chilango cha Mbuye wawo nchosapulumuka nacho (munthu 


woipa). 
29. Ndiponso iwo amene akusunga umaliseche wawo (posachita 


chiwerewere), 


30. Kupatula kwa akazi awo ndi amene manja awo akumanja apeza; ndithu 
pazimenezo iwo sangadzudzulidwe. 


31. Koma amene angafune (zina) kusiya zimenezi iwowo ndiwo olumpha 
malire. 


32. Ndi iwo amene amasunga mwaubwino zimene amasungitsidwa ndi 
zimene alonjeza. 


33. Ndi iwo amene amaima molungama popereka umboni wawo. 


34. Ndiponso iwo amene amasunga (mwaubwino) mapemphero awo a 
swala. 


35. Amene ali ndi mbiri zimenezi adzakhala m’Minda (yamtendere) ali 
olemekezedwa. 


36. Kodi kuli chiyani kwa amene akana (chikhulupiliro) akuthamangira 
kwa iwe (maso ali pamtunda)? 


37. Atakuzungulira ena chakumanja ena chakumanzere. 


38. Kodi akulakalaka aliyense mwa iwo kuti akalowetsedwe ku Munda 
wamtendere? 


39. Asiye (kukhumba kwawo kokalowa ku Munda wamtendere)! Ndithu Ife 
tidawalenga kuchokera m’zimene akudziwa (madzi opanda pake). 


40. Ndikulumbilira Mbuye wa kuvuma ndi kuzambwe konse ndithu Ndife 
Wokhoza. 


41. Kuwasintha ndi kudzetsa abwino kuposa iwo; Ife palibe (chilichonse) 
chotipambana. 

42. Asiye azingolankhula zopanda pake ndi kumangosewera mpaka 
adzakumane ndi tsiku lawo limene akulonjezedwa. 


43. Tsiku limene adzatuluke m’manda uku akuthamanga (kudza kwa 
woitana) ngati kuti akuthamangira kumafano awo (amene adali 
kuwapembedza). 


44. Maso awo ali zyoli, (osatha kuwakweza); kuyaluka kutawaphimba! 
Limenelo ndilo tsiku lomwe adali kulonjezedwa (pomwe adali padziko 
lapansi. 





SJG 

pu Sûrat 71. Nûh Bs 


Surayi yafotokoza mwatsatanetsatane nkhani ya Nuh (a.s) pamodzi 
ndi anthu ake. Ndipo yafotokozanso za kuitana anthu ake mofuula, 
kenako moonetsera, ndipo kenakonso mobisa. Ndiponso yalongosola 
kusuma kwake kwa Allah za kusalabadira kwawo ndi makani awo. 
Yanenanso za kupitiriza kwawo kugwadira mafano mpaka adayenera 
kulandira chilango cha Allah. 











Pamene Nuh adataya mtima zakuvomera kwawo kuitana kwake, 
adapempha Allah kuti awaononge onse ndi kuwathetsa. 


Kenaka adadzipemphera yekha kudzanso makolo ake ndi okhulupirira 
amuna ndi akazi, kuti Allah awakhululukire. 





M'dzina la Allah Wachifundo chambiri, Wachisoni chosatha. 


1. Ndithu Ife tidamtuma Nuh kwa anthu ake, (ndikumuuza kuti): “Chenjeza 
anthu ako chisadawafike chilango chowawa.” 


. Adanena (Nuh): “E inu anthu anga! Ndithu ine ndimchenjezi kwa 
inu woonekera poyera (wolongosola za uthenga wa Mbuye wanu 
m'chiyankhulo chimene mukuchidziwa).” 


3. “Mpembedzeni Allah ndipo rnuopeni ndikutinso mundimvere (pazimene 
ndikukulangizani).” 

4. “(Ngati mutero) adzakukhululukirani machimo anu ndi kukutalikitsirani 
moyo wanu kufikira m’nthawi imene yaikidwa (kuti ndiwo malire a 
kutalika kwa moyo). Ndithu nthawi ya Allah ikabwera siyichedwetsedwa 
(ngakhale pang’ono) mukadakhala mukudziwa.” 


5. Adanena (Nuh): “E Mbuye wanga! Ndithu ine ndaitanira anthu anga (ku 
chikhulupiliro) usiku ndi usana (popanda kufooka).” 

6. “Kuitana kwanga sikudaonjezere (chilichonse) koma kuthawa basi 
(kuchikhulupiliro Chanu).” 


7. Ndipo ine nthawi iliyonse ndikawaitanira (ku chikhulupiliro Chanu) kuti 
mwakhululukire, akuika zala zawo m’makutu mwawo (kuti asamve 
uthenga Wanu), ndipo akudziphimba ndi nsalu zawo (kuti asaone nkhope 
yanga), ndipo akupitiriza kukana kwawo ndi kudzikweza kwakukulu. 


8. Kenaka ine ndawaitanira (kwa Inu) ndi mawu ofuula, 


9. Kenakanso (ine ndawaitanira) molengeza poyera ndiponso mwachinsinsi 
mobisa. 


10. Choncho ndidati (kwa anthu anga): Pemphani kwa Mbuye wanu 
chikhululuko (pa kukana kwanu ndi kutonza kwanu), ndithu Iye ali 
Wokhululuka kwambiri. 


11. Akutumizirani mvula yotsika mochuluka, 


12. Ndikukupatsani chuma ndi ana, (zomwe ndi zokongoletsa za dziko 
lapansi), ndi kukupangirani minda (yokongola) ndi kukupangirani 
mitsinje (yothilira mbewu zanu ndi kumwetsa ziweto zanu). 


13. Kodi chifukwa ninji simupereka ulemu kwa Allah (woyenera Umulungu 
Wake kuti akakuchitireni chifundo ndi kukupulumutsani ku chilango)? 


14. Pomwe Iye adakulengani mnjira zosiyanasiyana; (madzi a umunthu, 
kenako magazi, kenako magazi ochindikala, kenako mafupa ndipo 
kenako mnofu), 


15. Kodi simudaone momwe Allah adalengera thambo zisanu ndi ziwiri 
mosanjikizana? 


16. Ndi kuyika mwezi mthambomo kukhala kuunika, ndiponso kuyika 
dzuwa kukhala nyali. 


17. Ndipo Allah adakulengani kuchokera m’nthaka monga mmera. 


18. Kenako adzakubwezerani momwemo ndikudzakutulutsaninso (popanda 
cholepheretsa). 

19. Ndipo Allah wakupangirani nthaka kukhala ngati choyala, 
20. Kuti muziyendayenda m’menemo m’njira zazikulu.” 


21. Adanena Nuh: “Mbuye wanga! Ndithu anthu anga andinyoza (pa 
zimene ndawalamula kuti akhulupirire Inu ndi kupempha chikhululuko 
chanu), ndipo (ofooka mwa iwo) amtsatira yemwe chuma chake ndi 
ana ake sizidzamuonjezera (chilichonse chabwino) koma kutaika (ndi 
kuonongeka pa tsiku lachimaliziro). 


22. Ndipo (eni chuma ndi ana) awatchera (otsatira awo) ndale zazikulu (ndi 
zopyola muyeso kuti asakhulupirire).” 


23. Ndipo adanena (kwa owatsatira awo): “Musasiye kupembedza milungu 
yanu; musamusiye Wadda, Suwaa’, Yaghutha, Ya’uqa ndi Nasra” (maina 
a mafano awo). 


24. Ndipo ndithu iwo asokeretsa (anthu) ambiri; ndipo musawaonjezere 
ochita zoipa (china chake) koma kusokera basi.” 


25. Chifukwa cha zochimwa zawo adamizidwa ndi kulowetsedwa ku Moto 
(waukulu woyaka); sadapeze owapulumutsa ndi kuwateteza m’malo 
mwa Allah. 


26. Ndipo adanena Nuh (atataya mtima za anthu ake): “Mbuye wanga! 
Musasiye aliyense mwa osakhulupirira kukhala pa dziko.” 


27. “Ndithu Inu Mbuye wanga ngati muwasiya (popanda kuwaononga 
ndi kuwathetsa) asokeretsa akapolo anu (kunjira yolungama). Ndipo 
sangabereke (ana abwino) koma oipa; osakhulupirira (okhala kutali ndi 
choonadi, ndiponso onyoza Inu).” 


28. “Mbuye wanga! Ndikhululukireni ndi makolo anga, ndi aliyense 
walowa m'nyumba yanga ali okhulupirira ndi okhulupirira amuna 
ndi okhulupirira akazi. Ndipo musawaonjezere anthu achinyengo 
chinachake koma kuwaononga basi.” 


SXG 

pu Sûrat 72. Al-Jinn BS 


Allah walamula Mneneri wake (s.a.w) m’Surayi kuti adziwitse anthu 
zimene zavumbulutsidwa kwa Iye zoti ziwanda zidamvera kuwerenga 
kwake kwa Qur'an ndipo zidavomereza uthenga wake. Ndiponso 
izo zidafotokoza mmene opulikira mwa iwo kudzanso abwino awo, 
adalili. Ndi kuti zinkakhala m’malo okhala nkumamvetsera nkhani za 
kumwamba mobera. Koma tsopano akuzipirikitsa. 











Ma Ayah a surayi asonyeza njira za Chisilamu kwa olungama ndi 
osalungama. Ndipo afotokoza kuti mapemphero ndi misikiti zikhale za 
Allah yekha. Ndiponso yafotokoza zoti ziwanda zidamzinga Mtumiki 
Muhammad (s.a.w) kumvelera Qur’an yomwe adali kuwerenga. 


Surayi yafotokozanso kuti pali zina zimene Mtumiki (s.a.w) angathe 
ndipo pali zina zimene sangathe. Ndipo yachenjezanso onyoza Allah ndi 
Mtumiki Wake kuti akalowa ku Moto. Pomaliza yanenetsa kuti Allah 
Yekha ndiye akudziwa. 





FRS 
M'dzina la Allah Wachifundo chambiri, Wachisoni chosatha. 


1. Nena (iwe Mtumiki (s.a.w), kwa anthu ako): “Kwavumbulutsidwa kwa 
ine kuti gulu la ziwanda lidamvetsera (kuwerenga kwanga kwa Qur’an) 
ndipo lidanena (kumtundu wawo): ndithu tamvetsera Qur’an yodabwitsa 
(ikuwerengedwa). 


. Ikuitanira kuchilungamo, ndipo taikhulupirira. Ndipo sitimphatikiza 
aliyense ndi Mbuye wathu, (pa mapemphero). 


- Ndipo ndithu ukulu ndi ulemelero wa Mbuye wathu watukuka; 
sadadzipangire mkazi kapena mwana. 


4. Ndipo ndithu mbuli za mwa ife zakhala zikunenera Allah mawu abodza 
(okhala kutali ndi choonadi). 

5. Ndipo ndithu ife tinkaganiza kuti anthu ndi ziwanda sangamnenere Allah 
zabodza (zosayenera ulemelero Wake). 


6. Ndipo ndithu padali amuna a mu wanthu amapempha chitetezo kwa 
amuna amziwanda, ndipo adawaonjezera (amuna amziwanda) kupitiriza 
machimo (awo, kupulikira ndi kuchenjelera anthu). 


7. Ndipo ndithu iwo amaganiza monga momwe mumaganizira inu kuti 
Allah sadzaukitsa aliyense. 


8. Ndithu ife tidafuna kukafika kumwamba; tidakupeza kutadzala alonda 
(angelo) amphamvu ndi zenje za moto. 


9. Ndithu ife tidali kukhala m’menemo (kale) mokhala momvetsera; (mobera 
nkhani zakumwamba). Koma amene afune kumvetsera tsopano apeza 
chenje cha moto chikudikilira (kuti chimgwere iye ndi kumuononga). 


10. Ndithu ife sitikudziwa chilango chimene akuwafunira a m’dziko 
(polondera kumwamba, kuletsa kumvetsera nkhani zakumeneko); 
kapena Mbuye wawo akuwafunira zabwino ndi chilungamo (pa 
zimenezo)! 


11. Ndithu ena mwa ife ndi abwino koma ena sali choncho. Tili njira 
zosiyanasiyana. 


12. Ndithu ife tidadziwa kuti Allah sitingathe kumlepheretsa (lamulo Lake pa 
ife paliponse tingakhale) pa dziko lapansi, ndipo sitingamlepheretsenso 
pomzemba ndi kuthawira (kumwamba). 


13. Ndipo ife pamene tachimva chiongoko (Qur'an) tachikhulupirira 
ndipo amene ati akhulupirire mwa Mbuye wake saopa kumchepetsera 
(chabwino kapena kumuonjezera machimo ake). 


14. Ndithu mwa ife alipo Asilamu ndiponso mwa ife alipo opatuka (mu 
njira ya chilungamo); amene walowa m’Chisilamu, iwowo ndi amene 
alunjika njira ya choonadi. 


15. Koma opatuka (kunjira ya chilungamo) adzakhala nkhuni za Jahannam.” 

16. Ndithu (anthu ndi ziwanda) akadalungama panjira ya chilungamo 
tikadawamwetsa madzi ambiri (okwanira nyengo zonse). 


17. Kuti tiwayese ndi zimenezo (mmene angamyamikire Allah pa mtendere 
Wake pa iwo). Koma amene anyozera kupembedza Mbuye wake, 
amlowetsa ku chilango chovuta (chimene sangathe kupirira nacho). 


18. Ndithu misikiti ndi ya Allah yekha! Choncho, musapembedze aliyense 
pamodzi ndi Allah. 


19. Ndipo ndithu pamene adaima kapolo wa Allah (Muhammad {s.a.w}, pa 
Swala yake) uku akumpembedza (Allah), ziwanda zidatsala pang’ono 
kumgwera (chifukwa cha kuchuluka kwawo ndi kumzinga podabwa ndi 
zimene adaziona ndi kuzimva). 


20. Nena: “Ndikumpembedza Mbuye wanga M’modzi (Yekha) ndipo 
sindingamphatikize ndi aliyense (m’mapemphero Ake).” 


21. Nena: “Ine ndilibe udindo wokupatsani mavuto kapena chilungamo (ndi 
zabwino).” 


22. Nena: “Ine palibe anganditeteze ku chilango cha Allah (ngati 
nditamnyoza) sindingapeze malo (othawira kuchilango Chake) kupatula 
kwa Iye.” 


23. “Koma (mphamvu imene ndili nayo) ndikufikitsa uthenga wa Allah 
umene adanditumizira; ndithu amene anyoza Allah ndi Mtumiki Wake 
(ndi kupatuka pa chipembedzo cha (Allah) ndithu moto wa Jahannam 
ndi wake, akakhala m’menemo muyaya.” 


24. Mpaka pomwe adzaziona zimene alonjezedwa ndipamene adzadziwa 
(kuti) kodi ndani mwini mthandizi wofooka ndiponso wochepekedwa 
mchiwerengero (cha omtsatira, iwo kapena Asilamu).” 


25. Nena (kuti): “Sindikudziwa ngati zomwe mukulonjezedwa (za chilango) 
zili pafupi, kapena Mbuye wanga azitalikitsa.” 


26. “(Iye) ndi wodziwa zobisika; sazionetsa zobisika Zake kwa aliyense 
(mzolengedwa Zake),” 

27. “Kupatula Mtumiki (Wake) amene wamuyanja; (iyeyo amamdziwitsa 
zobisikazo) ndipo ndithu amamuikira alonda kutsogolo kwake ndi 
kumbuyo kwake (omulonda).” 


28. “Kuti adziwe ngati afikitsa uthenga wa Mbuye wawo, ndipo 
wawazungulira (podziwa zonse zili kwa iwo) ndipo wadziwa kuchuluka 
kwa zinthu zonse zimene zilipo; (palibe chobisika kwa Iye).” 


SXG 

Sa Sûrat 73. Al-Muzzammil B 


M'surayi Allah akulamula Mneneri Wake (s.a.w) kuti aziima gawo 
lalikulu la usiku kupemphera ndi kuwerenga Qur’an mofatsilira. 








Iye ndi gulu la omtsatira ake, adaima kupemphera potsatira lamuloli. 
Koma kenako Allah adawapeputsira powalamula kuti azipemphera 
Swala zisanu ndi kupereka Zakaat ndi sadaka, ndiponso ndi kuchulukitsa 
kupempha chikhululuko Chake. 


Adamlamulanso kupirira pa zimene akumuyankhulira otsutsa 
pomuuza kuti amsiire Allah, Iye ndiye amene adziwe chochita nawo. 


Osakhulupirira aopsezedwa m'surayi powauza kuti awalanga ndi 
chilango choopsa monga chomwe adalangidwa nacho anthu akale amene 
adali kunyoza Mneneri wa Allah. Ndipo aopsezedwanso ndi zoopsa zina 
zomwe zidzachitika tsiku lachimaliziro. 





M'dzina la Allah Wachifundo chambiri, Wachisoni chosatha. 
1. E iwe wadzifunditsa (ndi nsalu!) 
2. Imilira usiku (upemphere), kupatula nthawi yochepa. 


3. Theka lake kapena chepetsa thekalo pang’ono (mpaka ufike chimodzi 
mwa zigawo zitatu za usiku). 


. Kapena wonjezapo (mpaka ufike zigawo ziwiri mwa zigawo zitatu za 
usiku;) ndipo werenga Qur’an mofatsa (lemba ndi lemba). 


5. Ife tikuvumbulutsira iwe (Mneneri) mawu olemera (yomwe ndi Qur’an). 


6. Ndithu kudzuka usiku ndi kuchita mapemphero kumalowelera (mu 
mtima) kwambiri, ndipo zoyankhula zake zimakhala zoongoka ndi 
zolunjika bwino (kuposa mapemphero amasana). 

7. Ndithu masana uli ndi zochitachita zambiri; (umatanganidwa ndi ntchito 
yauthenga; dzipatse danga usiku polimbika kupemphera). 


8. Ndipo tchula dzina la Mbuye wako (Amene adalenga ndi kulera zinthu), 
ndipo udzipereke kwathunthu kwa Iye. 


9. (Iye ndiye) Mbuye wa kuvuma ndi kuzambwe; palibe wopembedzedwa 
mwachoonadi koma Iye. Mchiteni kukhala Mtetezi (wanu pa zinthu 
zanu zonse). 


10. Ndipo pirira pa zimene akunena. Ndipo apewe (ndi mtima wako); 
kupewa kwabwino. 


11. Ndisiye Ine ndi otsutsa eni kupeza bwino; ndipo alekelere kanthawi 
kochepa. 


12. Ndithudi, tili ndi mitundumitundu ya unyolo ndi Moto woyaka, 
13. Ndi chakudya chotsamwitsa ndi chilango chowawa. 


14. Tsiku limene nthaka ndi mapiri zidzagwedezeka; (kugwedezeka kwa 
mphamvu kotero kuti) mapiri adzakhala ngati mulu wa mchenga 
woyoyoka. 


15. Ndithu Ife takutumizirani Mthenga amene adzakhala mboni yanu (tsiku 
la chimaliziro; monga momwe tidamtumizira (Musa) kukhala Mtumiki 
kwa Firiauni. 

16. Koma Firiauni adamnyoza Mtumikiyo; ndipo tidamulanga chilango 
chokhwima. 


17. Kodi mungadzitchinjirize chotani ngati mukana (chilango cha) tsiku 
(lomwe) lidzachititsa ana kukhala ndi imvi? 


18. Thambo (pamodzi ndi mphamvu zake ndi kukula kwake), lidzang’ambika 
(tsiku limenelo) chifukwa cha kuopsa kwa tsikulo, lonjezo la (Allah) 
lidzakwaniritsidwa (palibe wolipinga). 


19. Ndithudi, ma Ayah awa (amene akunena za kuwopsa kwa Qiyâma) 
ndichikumbutso. Choncho amene akufuna (kuthandizika nawo) ayende 
panjira ya Mbuye wake (pokwaniritsa malamulo Ake ndi kuleka zoipa). 

20. Ndithu Mbuye wako akudziwa kuti iwe ukuima (kupemphera) 
pafupifupi magawo awiri mwa magawo atatu a usiku kapena theka 
lake, kape’nanso gawo limodzi mwa magawo atatu a usiku, pamodzi 
ndi gulu la omwe uli nawo. Ndipo Allah ndi Amene amadziwa bwino 
muyeso wa (nthawi za) usiku ndi usana, wadziwa kuti simungathe 
kuwerengera zimenezo, choncho wakukhululukirani. Werengani ndime 
imene yapepuka yochokera m’Qur’an. Wadziwa kuti ena mwa inu 
adzakhala odwala; (kudzawavuta kuimilira ndi kuchezera usiku), ndipo 
ena adzakhala akuyendayenda pa dziko (ndi cholinga cha malonda 
ndi ntchito) kunka nafunafuna ubwino wa Allah. Ndipo ena adzakhala 
akumenya nkhondo pa njira ya Allah (ncholinga chotukula mawu Ake), 
werengani chimene chapepuka chochokera mmenemo (m’Qur’an). 
Ndipo pitirizani kupemphera Swala, perekani chopereka (chimene 
chakakamizidwa kwa inu). Ndipo mkongozeni Allah ngongole yabwino. 
Ndipo chilichonse chabwino chimene mwadzitsogozera mudzachipeza 
kwa Allah chili chabwino (kuposa zomwe mudazisiya m’mbuyo) ndi 
malipiro akulu zedi ndipo mpempheni Allah chikhululuko (pa uchimo 
wanu ndi chikhululuko pakunyozera kwanu kuchita zabwino). Ndithu 
Allah Ngokhululuka, Ngwachisoni chosatha. 

Sa Surat 74. Al-Muddaththir B 


Surayi ikulamula Mneneri wa Allah (s.a.w) kuti achenjeze anthu ake 
ndi kuti alemekeze Allah. Ndi kutinso asiye zosayenera kuchita ndi Iye. 
Ndipo yafotokozanso za kuimbidwa kwa lipenga ndi kukhwima kwa 
chilango kwa okana. 











Ikulamuliranso kuti amusiye wokana chisomo cha Allah yemwe 
amakhumba kuti awonjezeredwe zina popanda kuthokoza Mwini 
chisomo. Ndipo yafotokozanso mmene ankaganizira osakhulupirira 
Quran. 


Kenako Surayi yakumbutsa mitima kuti kalikonse kabwino ndi koipa 
kamene ikuchita, ndichikole cha mitimayo. Ndipo kenako yayankhula 
za anthu ambali ya kumanja mmene azikawafunsira mafunso anthu a ku 
Moto owaliritsa nawo kuti: “Nchiyani chakulowetsani ku Moto?” 


Surayi yamaliza ndi kufotokoza za ulemelero wa Qur’an ponena kuti 
umenewu ndi uthenga wabwino kwa amene akuulingalira, ndi kunenetsa 
kuti amene waulingalira uthenga umenewu akhala m’gulu la oopa Allah, 
amene adzapeza chikhululuko Chake. 





M'dzina la Allah Wachifundo chambiri, Wachisoni chosatha. 
1. E iwe wadziphimba (nsalu)! 
2. Imilira ndipo uwachenjeze (anthu za chilango cha Allah). 
3. Ndipo Mbuye wako (Yekha) umkulitse (pomulemekeza). 
4. Ndipo nsalu zako uziyeretse (ndi madi ku uve). 
5. Ndiponso zoipa (monga mafano ndi zina zonse ) zipewe. 


6. Usapatse (anthu) ncholinga choti ulandire zambiri. 

7. Chifukwa cha Mbuye wako, pirira (ku malamulo Ake poleka zomwe 
waletsa ndi kuchita zimene walamula). 


8. Ndipo likadzaimbidwa lipenga, 

9. Tsiku limenelo lidzakhala tsiku lovuta. 

10. Kwa osakhulupirira, silidzakhala lofewa. 

11. Ndisiye ndiamene ndidamlenga Ndekha, 

12. Ndipo ndampatsa chuma chambiri. 

13. Ndi ana okhala nawo (paliponse). 

14. Ndipo ndamkonzera (ulemelero), kumkonzera (kwabwino). 

15. Kenako ali ndi dyera kuti ndimuonjezere (zina popanda kuthokoza). 
16. Koma sichoncho! Ndithu iye adali kutsutsa zizindikiro Zathu. 


17. Ndidzamkakamiza kuchilango chovuta; (kukwera phiri la ku Moto 
limene sakatha kulikwera). 


18. Iye adalingalira (mu mtima mwake) ndi kukonza bwino (chonena 
chonyoza Qur’an). 


19. Choncho waonongeka! Adakonza bwanji (poinyoza Qur’an)! 
20. Ndiponso waonongeka! Adakonza bwanji (poinyoza Qur’an)! 
21. Kenako adayang’anayang’ana (nkhope za anthu). 


22. Kenakonso adachita tsinya ndikukwinya nkhope (kwambiri ndi 
mkwiyo). 


23. Kenakonso adanyoza choonadi ndi kudzikweza (posachivomereza), 


24. Adati: “Sichina ichi (Qur’an) koma ndi matsenga amene adalandiridwa 
(kuchokera kwa amatsenga akale), 


1? 


25. Sichina ichi koma ndi mawu a anthu 


26. Posachedwa ndimlowetsa ku “Sagara.” 

27. Nanga ndi chiyani chingakudziwitse za “Sagara?” 

28. (Ndi moto umene) siusiya (mnofu) ndiponso siusiya (fupa), 

29. Wopsereza ndi kudetsa khungu. 

30. Kumeneko kuli khumi ndi asanu ndi anayi (alonda oyang’anira Motowo.) 


31. Ndipo sitidaike oyang’anira ku Moto (kukhala anthu) koma angelo; 
ndipo sitidaike chiwerengero chawo koma ndimayesero kwa amene 
sadakhulupirire, kuti atsimikize amene adapatsidwa mabuku (zimene 
Qur’an ikunena za chiwerengero cha angelo a ku Moto) ndiponso kuti 
chionjezeke chikhulupiliro kwa amene akhulupirira, ndikuti asapeneke 
amene adapatsidwa mabuku pamodzi ndi okhulupirira. Ndiponso 
kuti amene m’mitima mwawo muli matenda (matenda achinyengo) 
komanso osakhulupirira anene: “Kodi Allah akulinganji pa fanizo 
limeneli?” Momwemo Allah akumulekelera kusokera amene wamfuna, 
ndipo akumuongola amene wamfuna ndipo palibe amene angadziwe 
magulu a nkhondo a Mbuye wako kupatula Iye mwini. (Kutchula moto 
ndi zam’kati mwake) sichina koma ndichenjezo kwa anthu. 


32. Sichoncho; ndikulumbilira mwezi, 

33. Ndi usiku pamene ukuchoka, 

34. Ndi m’bandakucha pamene kukuyera. 

35. Ndithu uwo, (moto wa Jahannam) ndi chimodzi mwa malodza akulu, 
36. Ndi chenjezo kwa anthu, 


37.Kwayemwe wafunamwainu kutsogola (pochita zabwino zokamthandiza 
tsiku louka kwa akufa) kapena kutsalira (ndi za m’dziko). 


38. Mzimu uliwonse ukakhala chikole ndi zimene udachita. 


39. Kupatula akudzanja lamanja (Asilamu amene adadzimasula okha 
potembenukira kwa Allah). 


40. (Two) adzakhala m”minda (yosasimbika kukongola kwake) akufunsana 
wina ndi mnzake, 

41. Za anthu oipa, 


42. (Kuti): “Nchiyani chakulowetsani ku Moto?” 
43. Adzanena: “Sitidali m’gulu la omwe adali kupemphera (Swala). 
44. Ndiponso sitidali kuwadyetsa masikini. 


45. Koma tinkangomira (m’zachabe ndi zabodza) pamodzi ndi omira 
(m’menemo). 


46. Ndiponso tidali kutsutsa za tsiku la malipiro. 
47. Mpaka imfa idatifika.” 
48. Choncho siwudzawathandiza uwomboli wa awomboli. 


49. Kodi ali ndi chiyani iwo pakuti azinyozera chenjezoli (limene lili 
Qur’an?) 


50. (Akuyenda mothamanga kuti asamve chenjezoli) ngati kuti iwo ndi 
mbidzi zothawa, 


51. (Zimene) zikuthawa mkango. 


52. Ati akufuna aliyense mwa iwo apatsidwe kalata zotambasulidwa (zimene 
zitsimikize uthenga wa Mneneri Muhammad {s.a.w }). 


53. Sichoncho! Koma kuti iwo sakuopa tsiku lachimaliziro. 
54. Sichoncho! Ndithu ichi (Qur’an) ndichikumbutso (chokwanira). 
55. Choncho amene wafuna achikumbukire (amene sakufuna ndizake)! 


56. Ndipo sangakumbukire pokhapokha Allah atafuna. Iye ndiye Amene 
ali woyenera kumuopa, ndiponso ndiye Mwini kukhululukira (amene 
akumuopa). 

gi Sûrat 75. Al-Qiyâmah Bs 


Surayi ikufotokoza zakuuka kwa anthu kuchokera kwa akufa ndi 
kuweruzidwa pa zochita zawo. Ndiponso ikufotokoza za tsiku la 
chimaliziro ndi zoopsa zake ndi kumuuza Mtumiki (s.a.w) kuti Qur’an 
idzasonkhanitsidwa pa chifuwa chake. 











Yadzudzula kwabasi amene akukonda kwambiri moyo wadziko 
ndikusalabadira za moyo wa tsiku lachimaliziro. Ndipo yafotokoza 
mmene zidzakhalire nkhope za okhulupirira ndi nkhope za okanira. 
Yakambanso za madandaulo amene munthu amakhala nawo imfa 
ikamfikira chifukwa chosakwaniritsa zimene Allah adamlamula. 


Ndipo Surayi yamaliza ndi kutizindikiritsa kuti munthu adzauka ku 
imfa tsiku lachimaliziro. 





M'dzina la Allah Wachifundo chambiri, Wachisoni chosatha. 
1. Ndikulumbilira tsiku lachimaliziro. 


2. Ndikulumbiliranso mzimu wodzidzudzula (pa cholakwa chimene wachita. 
Ndithu mudzaukitsidwa; mafupa anu omwazikana atasonkhanitsidwa.) 


3. Kodi munthu akuganiza kuti Ife (Amene tidamlenga kuchokera popanda 
chilichonse) sitidzatha kusonkhanitsa mafupa ake (ofumbwa)? 


4. Iyayi, Ife tikhoza (kutisonkhanitsa) ndi kutilongosola bwino timizere 
takunsonga kwa zala zake. (Mafupa ake ndiye osanena)! 


5. Koma munthu akufuna kuti apitirize kuchimwa (mmasiku akudza) 
mtsogolo mwake. 


6. Akufunsa (mwa chipongwe): “Kodi lidzakhala liti tsiku la chimaliziro?” 


7. Pamene maso adzangoti tong’oo (ndi mantha), 

8. Ndi kuchoka kuwala kwa mwezi, 

9. Ndipo dzuwa ndi mwezi ndikusonkhanitsidwa. 

10. Munthu adzanena tsiku limenelo: “Nkuti kothawira (chilangochi?)” 
11. (Adzauzidwa): “Iyayi, (iwe munthu) palibe pothawira (pako)!” 

12. Tsiku limenelo kobwerera (anthu) ndi kwa Mbuye wako basi. 


13. Tsiku limenelo munthu adzauzidwa zochita zake zimene adazitsogoza 
ndi zimene adazichedwetsa. 


14. Koma munthu adzadzichitira umboni yekha pa mzimu wake. 


15. Ngakhale atapereka madandaulo ake (otani kuti apulumuke nawo 
sadzapulumuka). 


16. Usaigwedezere (Qur’an) lirime lako (pamene ikuvumbulutsidwa) kuti 
uifulumilire (kuiwerenga ndi kuisunga mu mtima). 


17. Ndithu ndiudindo wathu kuisonkhanitsa (mu mtima mwako) ndi 
kukhazikitsa kawerengedwe kake (palirime lako). 


18. Choncho pamene tikukuwerengera iwe tsatira kuwerenga kwakeko (uku 
uli chete). 


19. Kenako, ndithu ndiudindo Wathu kulongosola (zimene siukumvetsa), 
20. Iyayi koma mukukonda moyo wa pa dziko. 

21. Ndipo mukusiya moyo wa tsiku lachimaliziro. 

22. Nkhope zina tsiku limenelo zidzakhala zowala, 

23. Zili kumuyang’ana Mbuye wawo. 

24. Ndipo nkhope zina tsiku limenelo zidzakhala zoziya (zokhwinyata). 
25. Zikuyembekezeka kuti zilandira tsoka lodula msana. 


26. Sichoncho! Pamene mzimu udzafika pa nthitimtima, (pomwe pakumana 
mafupa am” mapewa). 


27. Ndipo ndikunenedwa ndani angamchiritse! 

28. Ndipo (iye mwini wake), nkutsimikiza kuti ndithu uku ndikusiyana (ndi 
dziko lapansi), 


29. Ndipo miyendo idzasanjikizana; (iyi ndi nthawi yochoka mzimu). 


30. Tsiku limenelo koperekedwa (anthu onse) nkwa Mbuye wako. 








31. Ndipo sadakhulupirire komanso sadapemphere Swala (zisanu), 

32. Koma (m’malo mwake) adatsutsa ndi kunyoza. 

33. Kenaka adapita kubanja lake (uku akuyenda) monyada. 

34. Kuonongeka nkwako (iwe wotsutsa)! Kuonongeka zedi! 

35. Ndiponso kuonongeka nkwako! kuonongeka zedi! 

36. Kodi munthu akuganiza kuti angosiidwa chabe? (Sadzaweruzidwa)? 
37. Kodi sadali dontho la umuna umene udafwamphukira (m’chiberekero)? 


38. Kenako adakhala nthinthi (ntchintchi) ya magazi, ndipo adamlenga ndi 
kumlinganiza (monga munthu). 

39. Ndipo adalenga kuchokera mmenemo mitundu iwiri: mwamuna ndi 
mkazi. 


40. Kodi (Iye amene adayambitsa chilengedwe choyambachi) sangathe 
kuwapatsa moyo akufa? 

Sa Surat 76. Al-Insan BS 


M'surayi muli mawu olongosola chiyambi cha kalengedwe ka munthu 
ndi kuti zili kwa munthu kuyamika Allah kapena kumkana. 











Yafotokoza mwachidule mphoto za okana. Ndipo yafotokoza 
motambasula za mtendere wa Allah umene akaupereka kwa anthu Ake 
okhulupirira. 


Kenako yamulamula Mneneri (s.a.w) ndi kumfotokozera chisomo 
chimene chili pa iye pomvumbulutsira Qur’an yolemekezeka. Ndipo 
yamulamula kupirira ndi kupitiriza kumvera. 


Yawachenjeza amene akukonda kwambiri moyo wa dziko lapansi 
ndi kusiya moyo wa tsiku lachimaliziro. Ndipo yafotokozanso kuti mma 
Ayah amenewa muli maphunziro ndi kuti palibe amene angapindule ndi 
ma Ayah amenewa koma kupyolera mchifuniro cha Allah. 





M'dzina la Allah Wachifundo chambiri, Wachisoni chosatha. 


1. Ndithu munthu idampita nthawi yaitali kwambiri (asanauziridwe mzimu) 
pomwe sadali chinthu chotchulidwa. 


2. Ndithu Ife tamlenga munthu kuchokera ku mbewu ya munthu 
yosakanikirana (ya mkazi ndi ya mwamuna) kuti timuyese mayeso (ndi 
malamulo Athu); choncho tidampanga kukhala wakumva ndi wopenya; 
(amve mawu a Allah ndi kuti aone zisonyezo Zake). 


3. Ndithu Ife tidamlongosolera njira yoongoka: kukhala wokhulupirira 
kapena wotsutsa (Zonse zili kwa iye). 


4. Ndithu Ife okana tawakonzera unyolo (wam”miyendo yawo) ndi magoli 
(am”manja ndi m’makosi awo) ndi Moto waukali woyaka. 


5. Ndithu ochita zabwino adzamwa vinyo, chosakanizira chake chidzakhala 
(madzi a) kaafura. 

6. (Kaafura ameneyo) ndikasupe amene adzikamwapo akapolo a Allah ndi 
kumtulutsa (paliponse pamene afuna) kumtulutsa mofewa. 


7. (Amene) akukwaniritsa zimene adalonjeza (okha kwa Allah), ndiponso 
akuopa tsiku (lalikulu) limene zoipa zake zidzakhala zofalikira 
ponseponse. 


8. Ndipo amadyetsa chakudya masikini, amasiye ndi ogwidwa pa nkhondo, 
pomwe iwo akuchifunanso. 


9. Amanena (chamumtima akamapereka chakudyacho): “Tikukudyetsani 
chifukwa chofuna chikondi cha Allah basi; sitikufuna kwa inu malipiro 
kapena kuthokoza. 


10. Ndithu ife tikuopa kwa Mbuye wathu tsiku lokhwinyata nkhope ndi 
mavuto akulu.” 


11. Ndipo Allah adzawateteza mu mavuto a tsiku limenelo ndiponso 
adzawapatsa mtendere ndi chisangalalo. 


12. Ndipo adzawalipira chifukwa cha kupirira kwawo Munda wamtendere 
ndi nsalu zaveleveti. 


13. Atatsamira m’menemo pa makama (amtengo wapatali); sadzamva 
m’menemo kutentha kwa dzuwa kapena kuzizira. 


14. Mithunzi yake ikawayandikira iwo ndipo mikoko yazipatso idzatewa 
pafupi (moti munthu atha kuthyola ali chigonere). 


15. Ndipo adzakhala akuzunguliridwa (ndi otumikira) uku atatenga zomwera 
za siliva ndi matambula onyezimira ndiponso olangala. 


16. Zolangala zopangidwa ku siliva, atalinga bwino zakumwazo (malinga 
ndi kufuna kwawo). 


17. Ndipo (anthu abwino) akamwetsedwa kumeneko vinyo, chosakanizira 
chake chikafanana ndi Zanjabila (chikasu). 


18. M’menemo muli kasupe wotchedwa Salisabila, 


19. Ndipo azikawazungulira anyamata osasinthika (chilengedwe chawo,) 
utawaona (chifukwa cha kukongola kwawo ndi kuwala kwa nkhope 
zawo) ungawaganizire kuti ndi ngale zomwazidwa. 

20. Ndipo ukadzaona kumeneko (ku Jannah) ukaona mtendere ndi ufumu 
waukulu. 


21. Pamwamba pawo padzakhala nsalu zaveleveti zopyapyala, zobiriwira 
ndi nsalu zaveleveti zochindikala, akavekedwa m°’manja mwawo 
zibangiri zasiliva, Mbuye wawo akawamwetsa chakumwa china 
choyera kwambiri. 


22. (Akawauza kuti:) “Ndithu iyi ndi mphoto yanu ndipo ntchito zanu ndi 
zolandiridwa.” 


23. Ndithu Ife taivumbulutsa kwa iwe Qur’an mwapang’onopang’ono (kuti 
uisunge bwino, usaiwale). 

24. Choncho, pirira ndi lamulo la Mbuye wako ndipo usamvere wamachimo 
kapena wokanira aliyense mwa iwo. 


25. Ndipo kumbukira dzina la Mbuye wako; mmawa, ndi madzulo (Swala 
za Subuhi, Dhuhr ndi Asri). 


26. Ndipo usiku mlambire Iye, (Swala ya Maghrib ndi Isha); ndiponso 
umulemekeze usiku nthawi yaitali (popemphera sunna za tahajjudi). 


27. Ndithu awa akukonda moyo wa dziko lapansi, ndipo akulisiya kumbuyo 
kwao tsiku lovuta. 


28. Ife ndi amene tidawalenga ndipo tidalimbika kalengedwe kawo; ndipo 
titafuna tingabweretse ena onga iwo (omvera Allah) kulowa m’malo 
mwawo. 


29. Ndithu ichi ndichikumbutso choncho amene afuna atsata njira yopitira 
kwa Mbuye wake (pomukhulupirira ndi kumumvera). 


30. Koma simungafune nokha chilichonse pokhapokha atafuna Allah, 
ndithu Allah ndi Wodziwa zedi, Wanzeru zakuya. 


31. Akumlowetsa amene wamfuna ku chifundo Chake; koma oyipa 
wawalinganizira chilango chowawa kwambiri. 

Sa Sûrat 77. Al-Mursalat Bs 


Mfundo yofunika imene Surayi ikufotokoza ndi kuuka ku imfa pa 
tsiku la Qiyâma. Ndipo ikupereka kwa anthu zizindikiro zosonyeza kuti 
zimenezo zidzachitika pakuti Allah adachita zazikulu kuposa zimenezo. 

















Mawu akuti: “Kuwonongeka kwakukulu tsiku limenelo kuli pa 
otsutsa,” abwerezedwabwerezedwa kokwanira khumi pofuna kuwaopseza 
ndi kuwachenjeza amene akukana zakuuka kuchokera ku imfa, ndi kuti 
adzakumana nacho chilango chachikulu patsikulo. 


Kenako ikuuza anthu olungama nkhani yabwino ponena kuti mtendere 
ndi chisangalalalo cha Allah zidzakhala pa iwo. 


Ndipo Surayi yamaliza ndi kunenetsa kuti kuonongeka kuli pa okana 
Allah amenenso sakhulupirira Qur’an. 





M'dzina la Allah Wachifundo chambiri, Wachisoni chosatha. 
. Ndikulumbilira mphepo yomwe ikuomba motsatizana. 


. Ndi mphepo yamkuntho ikamakuntha. 


1 
2 
3. Ndi mphepo yobalalitsa mitambo ndi mvula. 
4 


. Ndi ma Ayah osiyanitsa pakati pachoona ndi chonama; 








5. Ndi angelo opereka chivumbulutso kwa aneneri. 
6. Kuti chichotse madandaulo kapena chikhale chenjezo; 


7. Ndithu zimene mukulonjezedwa (kuti chimaliziro chidzakhalapo) 
zidzachitikadi (popanda chipeneko), 


8. Pamene nyenyezi zidzafafanizidwa (kuwala kwake ndi kuchotsedwa 
m’malo mwake). 


9. Ndiponso pamene thambo lidzang“ambidwa. 

10. Ndi pamenenso mapiri adzachotsedwa m”malo mwake ndi kuperedwa 
(kukhala fumbi). 


11. Ndi pamene atumiki adzasonkhanitsidwa pa nthawi yake, (kuti apereke 
umboni ku mibadwo yawo). 


12. Kodi nditsiku lanji azichedwetsera (zinthu zikuluzikulu kuti 
zidzachitike)? 


13. Nditsiku loweruza (pakati pa zolengedwa). 
14. Nchiyani chingakudziwitse za tsiku la chiweruzirolo? 


15. Kuonongeka kwakukulu tsiku limenelo kuli pa otsutsa (lonjezo Lathu 
lakuuka ku imfa). 


16. Kodi sitidawaononge (anthu) akale (chifukwa cha machimo awo, monga 
anthu a Nuh, Âdi ndi Samudu)? 


17. Kenako titsatiza ena (okana Allah m’kuonongekako monga tidawachitira 
oyamba), 


18. Chomwecho tiwachitiranso ochimwa. 


19. Kuonongeka kwakukulu tsiku limenelo kuli pa otsutsa (lonjezo Lathu 
lakuuka ku imfa). 


20. Kodi sitidakulengeni kuchokera ku madzi onyozeka, (madzi ambewu 
ya munthu)? 


21. Kenako tidawaika pamalo okhazikika (kuti chilengedwe chake 
chikwanire pamenepo), 


22. Mpaka nyengo yodziwika (imene tidaipima kuti mwana abadwe). 
23. Tidaipima nyengoyo; taonani kupima bwino Ife opima! 


24. Kuonongeka kwakukulu tsiku limenelo kuli pa otsutsa (lonjezo Lathu 
lakuuka ku imfa). 


25. Kodi sitidaichite nthaka kukhala yofungatira, 
26. Amoyo ndi akufa? 

27. Ndipo tidaika m"menemo mapiri ataliatali (olimbitsa nthaka), ndipo 
takumwetsani madzi okoma. 


28. Kuonongeka kwakukulu tsiku limenelo kuli pa otsutsa (lonjezo Lathu 
lakuuka ku imfa). 


29. (Kudzanenedwa kwa okana tsiku la chimaliziro:) Pitani kuzimene 
mudali kuzitsutsa zija. 


30. Pitani kumthunzi (wautsi wa ku Moto) wa nthambi zitatu, 

31. Simthunzi (wamtendere) ndiponso siwotchinjiriza ku malawi a Moto.” 

32. Ndithu motowo umaponya mphalikira (mbaliwali) zazikulu ngati 
nyumba, 

33. Zonga ngati ngamira zachikasu. 

34. Kuonongeka kwakukulu tsiku limenelo kuli pa otsutsa (zimenezi). 

35. Ili ndi tsiku lomwe sadzayankhula. 


36. Ndipo sadzapatsidwa chilolezo (choyankhulira) kuti apereke madandaulo 
awo. 


37. Kuonongeka kwakukulu tsiku limenelo kuli pa otsutsa (za tsiku 
limenelo). 


38. (Adzauzidwa kuti): Ili ndi tsiku loweruza (pakati pa abwino ndi oipa 
takusonkhanitsani inu (otsutsa Muhammad {s.a.w}), ndi akale (otsutsa 
aneneri akale). 


39. Ngati muli ndi ndale (yodzipulumutsira ku chilango Changa) ndichiteni 
ndaleyo! 


40. Kuonongeka kwakukulu tsiku limenelo kuli pa otsutsa (lonjezo la Allah). 
41. Ndithu oopa (Allah tsiku limenelo) adzakhala mu mthunzi ndi mitsinje, 
42. Ndipo adzakhala ndi zipatso zomwe azidzazifuna. 


43. (Kudzanenedwa kwa iwo): “Idyani, imwani mokondwa chifukwa cha 
zabwino zomwe mudali kuchita (mu moyo wa dziko lapansi). 

44. Ndithu umo ndi mmene Ife timawalipirira ochita zabwino. 


45. Kuonongeka kwakukulu tsiku limenelo kuli pa otsutsa (mtendere wa 
Allah) 


46. Idyani, sangalalani pang’ono m’kanthawi kochepa; ndithu inu ndinu 
ochimwa (chifukwa chakumphatikiza Allah ndi zolengedwa). 


47. Kuonongeka kwakukulu tsiku limenelo kuli pa otsutsa (mtendere wa 
Allah). 


48. Ndipo kukanenedwa kwa iwo: “Weramani, (pembedzani Allah).” 
sawerengera. 


49. Kuonongeka kwakukulu tsiku limenelo kuli pa otsutsa (malamulo a 
Allah). 


50. Kodi ndi nkhani iti imene adzaikhulupirira pambuyo pa Iyi (Qur’an)? 








Surat 78. An-Nabai Juzu 30 


gi Surat 78. An-Nabai BS 


Surayi yanenetsa zakuuka m’manda, ndipo yaopseza amene akukaikira 

















zimenezi. Ndiponso yasonyeza kutheka kwa zimenezo posonyeza zinthu 
zomwe zikuonetsa mphamvu za Allah. Ndipo yatsimikiza za kuukako 
potchula zina mwa zisonyezo zake. Kenako yatchula mabwelero a anthu 
oipa, opyola malire. Ndi mabwelero a anthu abwino, oopa Allah. Ndipo 
yamalizira ndikuchenjeza za tsiku loopsalo. 





M'dzina la Allah Wachifundo chambiri, Wachisoni chosatha. 
1. © Kodi akufunsana zachiyani? 
2. Za nkhani yayikulu ija. 
3. Imene iwo akusiyana (maganizo).!" 
4. Aleke (zimenezo) adzadziwa posachedwapa.”! 


5. Ayi, ndithu aleke (zimenezo); posachedwapa adzadziwa zoona zake 
(pamene chilango chidzawatsikira).”! 


[1] Nkhani yaikulu imene akafiri (anthu osakhulupilira Allah) adali kufunsana 
wina ndi mnzake ndi nkhani yakuuka tsiku la Qiyâma ndi uneneri wa Mtumiki 
Muhammad. Amafunsana kuti, “Kodi nzoona tidzauka m’manda, nanga nzoona 
kuti Muhammad ndi Mneneri?” Adali kufunsananso kuti, “Kodi zakuti Allah ndi 
Mmodzi ndi zoona?” 


[2] Kuyankhula koti: “Kallaa” kwanenedwa kwambiri m’Qur’an. Tanthauzo lake nthawi 
zina ndikuletsa, nthawi zina ndikutsimikiza. Choncho mawuwa amatanthauzidwa 
malinga ndi momwe chiganizocho chilili. 


[3] Allah, apa, akuwauza kuti asiye kuganizira zinthu zopanda pake. Kodi sadadziwebe 
mpaka pano kuti Muhammad ndi Mneneri wa Allah, ndikuti Allah ndi Mmodzi 
yekha? Ndikutinso kuli tsiku lachimaliziro; pamene munthu aliyense adzalipidwa pa 
zimene adachita? Basi tsiku lachimaliziro likadzawafikira adzadziwa kuti zimene adali 
kuwauza Mneneri nzoona. 

6. Kodi sitidachite nthaka kukhala ngati choyala?!'! 

7. Ndi mapiri ngati zichiri (zolimbitsa nthaka)? 

8. Ndipo takulengani mitundu iwiri (amuna ndi akazi). 

9. Ndipo tidachita tulo tanu kukhala mpumulo (ku mavuto a ntchito). 


10. Ndipo taupanga usiku kukhala ngati chovala (pokuvindikirani ndi 
mdima wake). 


11. Ndipo tapanga masana kukhala nthawi yopezera zofunika pa moyo; 
12. Ndipo tamanga pamwamba panu thambo zisanu ndi ziwiri zolimba; 
13. Ndipo tidapanga nyali yowala ndi yotentha kwambiri (dzuwa); 


14. Ndipo tawatsitsa madzi otsika mwamphamvu kuchokera ku mitambo, 
ya mvula; 


15. Kuti titulutse ndi madziwo mbewu ndi m’mera, (chomwe ndi chakudya 
cha anthu ndi nyama). 


16. Ndi minda yothothana nthambi za mitengo. 
17. Ndithu tsiku la chiweruziro ndinthawi imene idakhazikitsidwa kale. 


18. Tsiku limene lipenga (lakuuka) lidzaimbidwa ndipo inu mudzabwera 
(kubwalo losonkhanirana) muli magulumagulu. 


19. Ndipo thambo lidzatsegulidwa (mbali zonse): choncho lidzakhala 
makomomakomo. 


20. Ndipo mapiri adzachotsedwa m'malo mwake, adzakhala ngati 
zideruderu.”! 


Kuyambira Ayah iyi, kudzafika Ayah 16, Allah akusonyeza anthu Ake madalitso 
ambiri omwe wawadalitsa nawo kuti azindikire kuti Mwini kupereka madalitso 
amenewa m'dziko sangawasiye anthu Ake m’kusokera popanda kuwatumizira munthu 
wowaongolera ku njira yabwino, ndikuwadziwitsa zamtendere wapadziko ndi tsiku 
lachimaliziro. Ndikuti Allah amene adapanga zonsezi palibe chimene angachilephere. 
Ndipo tanthauzo la choyala, apa, ndi pamalo poti nkutheka munthu kuchita chimene 
akufuna pa moyo wake. Tanthauzo lake sikuti dothi lakhala ngati mkeka wa pabedi ayi. 


[2] Apa, ndikuti zimene munthu amaziona patsogolo pake nkumaziganizira ngati madzi 





Sûrat 78. An-Nabai 767 Juzu 30 


21. Ndithu moto wa Jahannam ukuwadikilira (oipa). 
22. Mbuto ya opyola malire.!"! 
23. Adzakhala m’menemo muyaya. 


24. Sadzalawa m'menemo kuzizira (kowachotsera kutentha), kapena 
chakumwa (chowachotsera ludzu lawo); 


25. Kupatula madzi otentha kwambiri ndi mafinya (otuluka mmatupi a 
anthu a ku Moto); 


26. Kukhala malipiro olingana ndi ntchito zawo. 
27. Ndithu iwo sadali kuyembekezera chiwerengero (cha Allah); 


28. Adatsutsa zizindikiro Zathu (zosonyeza kuuka kwa akufa) ndi mtsutso 
waukulu. 


29. Ndipo chinthu chilichonse tachisunga mochilemba. 


30. Basi, lawani (lero chilango Changa); sitikuonjezerani chinthu china 
koma chilango pamwamba pa chilango. 


31. Ndithu anthu oopa Allah adzakhala ndi malo wopambana. 
32. Minda ndi zipatso za mphesa. 

33. Ndi mabuthu (anamwali) ofanana misinkhu. 

34. Ndi zipanda zodzaza ndi zakumwa. 


35. Sakamva m’menemo mawu opanda pake kapena bodza. 


pomwe sali madzi. Choncho pa tsiku limenelo mapiri adzaoneka ngati akhazikika 
monga m’mene adalili pomwe sichoncho, adzakhala ngati thonje louluka ndi 
mphepo. 


[1] Jahannam ndi dzina lamoto wodziwika wa tsiku lachimaliziro. Apa Allah akutidziwitsa 
kuti Jahannam ndi malo amene akudikira akafiri kuti m"menemo akalipidwe malipiro 
awo chifukwa chokanira aneneri pambuyo powasonyeza zizindikiro zoti iwo ndi 
aneneri a Allah. Ndiponso kumulakwira Allah pochita zimene adaletsa monga; kukana 
umodzi wa Allah, kukana utumiki wa Mahammad (s.a.w) ndi kukana uthenga wa 
Qur’an. Komanso kugwa mmachimo osiyanasiyana. 

36.Amenewandimalipiroochokerakwa Mbuye wako zopereka zokwanira.!" 


37. Mbuye wa kumwamba ndi pansi ndi zimene zili pakati pake; Wachifundo 
chambiri. Palibe amene adzakhala ndi mphamvu yolankhulana naye (pa 
tsiku limenero); 


38. Tsiku limene adzaima Jibril ndi angelo pa mzere (ali odzichepetsa); 
sadzayankhula aliyense mwa iwo kupatula yekhayo amene adzaloledwa 
ndi (Allah) Wachifundo chambiri (kuyankhula) ndipo adzanena 
zolondola. 


39. Limenelo ndi tsiku loona, (lopanda chikaiko); choncho amene akufuna 
adzipezere malo (njira yonkera) kwa Mbuye wake. (Pomugonjera Iye pa 
moyo uno wadziko lapansi). 


40. Ndithu tikukuchenjezani zachilango chomwe chili pafupi 


kudza; tsiku limene munthu adzayang'ana zimene adatsogoza manja ake, 
ndipo wosakhulupirira adzanena: Kalanga ine! Ndikadakhala dothi, 
(kuti ndisalangidwe chilango chikundiyembekezachi). 





[1] Chipembedzo cha Chisilamu chikuphunzitsa kuti pali zisangalalo ziwiri: Chisangalalo 
cha mzimu ndi chisangalalo cha thupi. Tsono chisangalalo cha mzimu ndiko kuyanjana 
kochokera kwa Allah kumene anthu Ake abwino adzakupeza. Chisangalalo cha 
thupi ndi monga m’mene afotokozera mu Ayah iyi ndi msura zina. Zokondweretsa 
monga minda, akazi okongola, mowa (osaledzeretsa) ndiponso sikudzakhala kumva 
chilichonse chokhumudwitsa. 

Taonani, zoledzeretsa ndi zoletsedwa padziko lino lapansi chifukwa cha zoipa zake. 
Koma mowa wa patsiku la Qiyâma udzakhala wopanda zoipa. 

Sa Surat 79. An-Nazi’ ât BS 


Surayi yayamba ndikulumbira potsimikizira kuti kuli kuuka. Ndipo 
yatsatiza nkhani ya Mûsa ndi Firiauna ndicholinga chomtonthoza 
Mtumiki (s.a.w) ku mavuto omwe ankakumana nawo pa njira yolalikira. 
Yatsatizanso kulongosola za zimene zikuwayembekezera opyola 
malire ndi achinyengo pa tsiku lachimaliziro. Ndipo yamalizira ndi 
funso la opembedza mafano lofunsa za nthawi ya tsiku lachimaliziro 
ndikulongosola kuti ntchito ya Mtumiki (s.a.w) ndi kuwachenjeza omwe 
akuopa za tsikulo. Koma iye sadziwapo kanthu za nthawi yakudza 
Qiyâma. 

















eo 


M'dzina la Allah Wachifundo chambiri, Wachisoni chosatha. 





1. Ndikulumbilira (angelo) amene amazula mwamphamvu (mizimu ya 
osakhulupirira).!'! 


2. Ndikulumbiliranso (angelo) amene amachotsa moleza (mizimu ya 
okhulupirira). 


3. Ndi omwe amasambira (nayo mizimuyo) mu mlengalenga (ponka nayo 
ku malo ake oyembekezera). 


4. Ndi iwo amene akupikisana pokwaniritsa malamulo a Allah. 


5. Ndi iwo (angelo) amene akulongosola malamulo (Ake). (Ndithudi inu 
anthu mudzauka kwa akufa). 


6. Patsiku lomwe (lipenga loyamba lidzaimbidwa), dziko lapansi ndi mapiri 
ake zidzagwedezeka (ndipo aliyense adzafa). 


[1] (Ndime 1-5) M’Qur’an nthawi zambiri Allah amalumbilira zolengedwa Zake; zamoyo 
ndi zopanda moyo, zooneka ndi zosaoneka. Cholinga ndikutilimbikitsa kuti tikhale 
olingalira luso Lake pa chinthu chilichonse chimene wachilumbilira kuti tizindikire 
ulemelero Wake ndi mphamvu Zake zoposa. 

7. Ndipo kudzatsatira kuyimba kwa lipenga lachiwiri (kumene kudzaukitsa 
akufa onse). 


8. Tsiku limenelo mitima idzanjenjemera ndi kuopa. 
9. Maso a eni mitimayo adzakhala ozyolika (chifukwa chamadandaulo); 


10. (Osakhulupirira) akunena: “Kodi nzoona tidzabwezedwa pambuyo pa 
imfa monga tidalili kale?” 


11. “Pomwe ife titakhala mafupa ofumbwa (tingabwezedwe ndi kuukitsidwa 
mwa tsopano)?” 


12. Adanena (mokanira ndi mwachipongwe): “Choncho kubwerera 
kumeneko ngati kudzakhalepodi kudzakhala kotaika (ndi kopanda 
phindu kwa ife. Pomwe ife sindife oyenera kutaika).” 


13. (Musaganize kubwererako nchinthu chovuta). Ndithundithu Kiyamayo 
ndi nkuwo umodzi. 


14. Mwadzidzidzi (zolengedwa zonse) zidzangoona zili pa dziko latsopano 
(zili zamoyo). 


15. Kodi yakufika (iwe Mtumiki) (s.a.w) nkhani ya Mtisa?!"! 


16. Pamene Mbuye wake adamuitana pa chigwa choyera (chotchedwa) 
Tuwaa. 


17. (Adamuuza kuti) pita kwa Farawo ndithu iye wapyola malire, 
(mkudzitukumula kwake ndikupondereza anthu). 


18. Choncho ukamuuze kuti: “Kodi ukufuna kudziyeretsa?” 
19. “Ndikuti ndikuongolere kwa Mbuye wako kuti uzimuopa?” 


20. (Basi Musa) adamuonetsa (Farawo) chozizwitsa chachikulu. 


[1] Kuyambira Ayah iyi mpaka Ayah 26 Allah akumtonthoza mneneri Wake pomuuza 
nkhani ya Mneneri Musa momwe Farawo adamkanira, ndikuti asaganize kuti vutoli 
lampeza iye yekha koma kuti aneneri enanso akale lidawaonekeranso. Ndiponso m’ma 
Ayah amenewa muli chenjezo kwa akafiri kuti aope Allah kuti asawalange monga 
adamulangira Farawo ndi anthu ake amene adali kutsutsana ndi Allah. 

21. Koma (Farawo) adatsutsa (Mûsa pazimene adadza nazo zija) ndi 
kunyoza. 


22. Kenaka adabwerera uku akulimbika kutsutsana naye (Allah), 
23. Adawasonkhanitsa (afiti) uku akuitana anthu; 
24. Nanena: “Ine ndine mbuye wanu wapamwambamwamba!” 


25. Pamenepo Allah adamulanga chifukwa cha mawu ake omaliza ndi 
oyamba. 


26. Ndithu pa zimenezi pali phunziro (lalikulu) kwa yemwe akuopa Allah. 


27. Kodi kulengedwa kwanu, (inu osakhulupirira kuti muuke) nkovuta 
kapena thambo limene adalimanga (posonkhanitsa mbali zake 
zosiyanasiyana ndikukhala chinthu chimodzi)?!"! 


28. Adatukula nsinkhu wake ndikulikonza bwino (popanda pena 
pong’ambika kapena posiyana ndi pena). 

29. Ndipo amauvindikira usiku wake ndi mdima ndipo amatulutsa 

kuwala wake. 


30. Ndipo pambuyo pazimenezo, nthaka adaiyala (kuti ikhale yoyenera 
kuikhala). 


31. Adatulutsa m’menemo madzi ake (potulutsa akasupe) ndikumeretsa 
msipu wake; 


32. Ndipo mapiri adawakhazikitsa (ndikuwalimbika); 
33. (Adachita zonsezi) chifukwa chokusangalatsani inu ndi ziweto zanu.”! 


34. Choncho likadzafika tsoka lalikulu (tsiku la Oiyama). 


[1] Tanthauzo lake ndikuti: “Kodi chilengedwe chanu nchovuta kwambiri kuposa 
chilengedwe cha thambo pamene inu mukuganiza kuti Allah sangathe kukudzutsani 
pambuyo pa imfa?” 


[2] Mu Ayah iyi Allah akusonyeza kuti Iye ndi Mwini mphamvu zonse zochitira chinthu 
chilichonse chachikulu kuposa kuwaukitsa akufa; ndiponso akukumbutsa ufulu Wake 
waukulu womwe adatichitira potipatsa zinthu zonsezo kuti tithandizike nazo. 

35. Tsiku limenelo munthu adzakumbukira zimene adachita, (zabwino ndi 
zoipa). 


36. Ndipo Moto waukali udzawonetsedwa kwa yense openya. 
37. Tsono amene adapyola malire (pochita machimo), 

38. Ndikudzisankhira (yekha) moyo wa pa dziko lapansi, 

39. Ndithu Jahannam ndiwo malo ake. 


40. Tsono amene akuopa kuti adzaimilira pamaso pa Mbuye wake, nauletsa 
mtima wake ku zilakolako zoipa, 


41. Ndithu Munda wamtendere ndiwo adzakhale malo ake. 


42. Akukufunsa (iwe Mtumiki) (s.a.w) za nthawi (ya tsiku lachimaliziro 
kuti): “Idzakhala liti?” 


43. Uli ndi mphamvu yanji iwe yofotokozera za tsikulo? (Iwe ulibe 
kuzindikira za nthawiyo kotero kuti ungaitchule kwa iwo). 


44. Kwa Mbuye wako ndiko kuli mathero ake. 


45. Iwe (ntchito yako) ndikuwachenjeza amene akuiopa; (osati kulengeza 
zanthawi yake). 


46. Tsiku limene adzaiona adzakhala ngati sadakhale (pa dziko nthawi 
yayitali), koma ngati madzulo amodzi kapena masana ake (nthawi ya 
m'mawa).!"! 





[1] Apa tanthauzo lake ndikuti adzaona masiku onse amene adakhala m'dziko 
ngati lidali ola limodzi. 





Surat 80. “Abasa Juzu 30 


gi Surat 80. “Abasa BS 


Surayi yayamba ndi kudzudzula Mneneri (s.a.w) pamene adasonyeza 
kusamlabadira Ibn Ummu Makutumi, pamene adamdzera kudzafuna 
chiongoko ndi maphunziro. Pamenepo nkuti Mneneri (s.a.w) 

















atatanganidwa ndikulalikira akuluakulu achiOuraish uku akuyembekezera 
kuti mwina angavomereze ulaliki wake, ndikuti ngati iwo atero ndiye 
kuti anthu ambiri omwe amatsatira adzavomerezanso. Kenako Surayi 
yakumbutsa munthu zamtendere wa Allah umene uli pa iye, kuyambira 
pakubadwa kwake mpaka mapeto a moyo wake pa dziko lino. Ndipo 
yamalizira kunena za tsiku la Oiyama polongosola kuti pa tsikulo anthu 
adzakhala m’magulu awiri: Gulu la chimwemwe la okhulupirira, ndi 
gulu loipa la okanira. (osakhulupirira). 





M'dzina la Allah Wachifundo chambiri, Wachisoni chosatha. 
1. Adachita tsinya (Mneneri) ndi kuyang’ana kumbali.!"! 


2. Chifukwa chakuti adamdzera wakhungu (kudzamfunsa zokhudzana 
ndi chipembedzo chake pamene iye adali kuyankhula ndi atsogoleri 
Achiguraishi). 


[1] Tsiku lina Mneneri (s.a.w) atakhala ndi akuluakulu a Aquraishi. Adali kuwalalikira za 
chipembedzo mwachidwi, ndipo adali kuyembekezera kuti akavomereza Chisilamu 
iwo, ndiye kuti anthu owatsatira naonso avomereza. Chifukwa anthu ambiri sadalowe 
Chisilamu poopa atsogoleri awo. Pa nthawi imeneyi adatulukira wakhungu wina 
yemwe ankatchedwa Ibn Ummu Maktum. Sadadziwe kuti Mneneri (s.a.w) ali 
wotanganidwa. Adamukuwira: “E Iwe Mneneri wa Allah! Ndiphunzitse inenso zimene 
wakuphunzitsa Allah.” Ndipo ankangomubwerezera-bwerezera mawu amenewa. 
Mneneri (s.a.w) pakuti adali ndi chidwi ndi kulalikira akuluakulu aja, adamchitira 
tsinya wakhungu uja chifukwa chomuonongera ntchito yake; sadamumvere. Basi 
pamenepa Allah akumdzudzula Mneneri Wake pa zomwe adachita posiya kumumvera 
amene adamubwerera kudzafuna chiongoko. 

3. Nanga chingakudziwitse nchiyani kuti mwina iye angadziyeretse 
(pomvera ulaliki wako watsopano)? 


4. Kapena akumbukira, ndipo kukumbukirako kumthandiza? 

5. Koma amene wadzikwaniritsa (ndi chuma chake ndi mphamvu zake), 
6. Ameneyo ndi yemwe ukumchitira chidwi. 

7. Palibe chilichonse pa iwe ngati sadziyeretsa. 


8. Koma amene wakudzera uku akuthamanga (kufuna maphunziro ndi 
chiongoko), 


9. Ndipo iye akuopa (Allah mu mtima mwake). 

10. Za iye, iwe sukusamala, (ukuyikira chidwi kwa wina). 

11. Sichoncho! Ndithudi iyi (Qur’an) ndi chikumbutso (chenjezo).!"! 

12. Basi, amene wafuna alangizika (ndi Qur’an, ndipo amene sakufuna 
msiye). 

13. (Malangizowa akuchokera) mmakalata olemekezeka (kwa Allah); 

14. Apamwamba ndiponso oyeretsedwa (kumbiri iliyonse yopunguka); 

15. Omwe ali m’manja mwa Alembi (Angelo). 

16. Olemekezeka, omvera. 


17. Waonongeka (watembeleredwa) munthu. Nkotani kusayamika kwake 
kotereku. 


18. Kuchokera mchinthu chanji chimene iye adamulenga. 


19. Kuchokera ku dontho lamadzi (onyozeka) adamulenga, namkonzeratu 
mkalengedwe kosiyanasiyana. 


[1] (Ndime 11-16) Apa Allah akumuletsa Mtumiki Wake kuti asachitenso zonga adachitazo 
ndi kumuuza kuti Qur’an ndi ulaliki chabe, amene afuna kulingalira za ulalikiwo, 
umuthandiza, ndipo amene safuna, kutaika ndi kwake. Ndiponso adamufotokozera 
kuti Qur’an idachokera m’mabuku olemekezeka; idachokera ku “Lauhil-Mahfudh” 
mabuku omwe ali m’manja mwa Angelo olemba, olemekezeka, ochita zabwino omwe 
ndi abwino kuposa Aquraishi. 

20. Kenako adamfewetsera njira (yotulukira m’mimba mwa mai ake). 
21. Ndipo amamchititsa kuti amwalire namukumbula m’manda, 
22. Kenako akadzafuna adzamuukitsa (pambuyo pa imfa). 


23. Ayi ndithu (munthu) sanakwaniritsebe zimene adamulamula Mbuye 
wake (Allah chingakhale wakhala nthawi yaitali pa dziko lapansi). 


24. Alingalire munthu (mmene chilili) chakudya chake;!! 
25. Ndithu Ife timagwetsa mvula yambiri (kuchokera ku mitambo). 
26. Kenako timaing’amba nthaka kuti mmera utuluke; 


27. Ndipo timameretsa m’menemo njere (ya chakudya cha anthu ndi zina 
zimene amasunga mnkhokwe), 


28. Ndi mphesa ndi msipu. 
29. Ndi mzitona (wabwino) ndi (zipatso za) kanjedza, 


30. Ndi minda yothothana nthambi za mitengo, 








31. Ndi zipatso (zodyedwa ndi anthu) ndi msipu (wodyedwa ndi nyama); 
32. (Tazimeretsa zimenezo kuti) zikondweretse inu ndi ziweto zanu. 

33. Choncho likadzafika lipenga logonthetsa mkhutu (ndi kuumitsa makosi). 
34. Patsikuli munthu adzathawa m'bale wake, 

35. Mayi wake ndi bambo wake, 

36. Mkazi wake ndi ana ake. 


37. Munthu aliyense mwa iwo, tsiku limenelo adzakhala ndi zakezake 
zotangwanika nazo. (Sadzalabadira za anzake). 


38. Tsiku limenelo nkhope zina zidzakhala zowala;!” 


[1] Ngati munthu sakumbuka chilengedwe chake, ayang'ane chakudya chimene akudya 
momwe chimapezekera. Azindikira mphamvu za Allah. 


[2] (Ndime 38-39) Tsiku limenelo anthu adzakhala kakhalidwe ka mitundu iwiri: amene 
adakhulupilira ndi kuchita ntchito zabwino nkhope zawo zidzawala ndi chimwemwe, 

39. Zosekelera ndi zachimwemwe (chifukwa cha nkhani yabwino ya ku 
Munda wamtendere.) 


40. Ndipo nkhope zina tsiku limenelo zidzakhala zokutidwa ndi fumbi. 
41. Mdima udzazikuta. 


42. Iwo ndi anthu osakhulupirira oipa (olakwira Allah). 





ndipo amene adakanira ndikumachita zoipa, nkhope zawo zidzakhala zafumbi ndi 
zakuda monga momwe anenera ma Ayah 40 ndi 42. 





Surat 81. At-Takwir 777 Juzu 30 


Sa Sûrat 81. At-Takwir BS 


Surayi ikupereka chithunzithunzi chammene zinthu zidzakhalira 
kumayambiliro kwa tsiku la Qiyâma ndi pambuyo pake. Ndipo 
yasonyeza maonekedwe amphamvu zake ndikutsimikiza ulemelero wa 
Qur’an ndikumuyeretsa Mtumiki ku misala imene amamganizira nayo. 
Ndipo yawaopseza opitiriza kusokera, ndikunenetsa kuti mQur’an muli 
maphunziro othandiza kwa anthu olungama. 




















M'dzina la Allah Wachifundo chambiri, Wachisoni chosatha. 
1. Pamene dzuwa lidzakulungidwe (ndikuchotsedwa kuwala kwake),!"! 
2. Ndi pamene nyenyezi zidzathothoke (ndi kuchoka dangalira lake), 
3. Ndi pamene mapiri adzayendetsedwe (kuchoka mmalo mwake), 


4. Ndi pamene ngamira zabere lamiyezi khumi zidzasiidwe (zopanda 
oziyang'anira),”! 


5. Ndi pamene nyama za mtchire zidzasonkhanitsidwe pamodzi (kuchokera 
mmalo osiyanasiyana chifukwa chakuopsa kwakukulu kwa tsikulo),”” 


6. Ndi pamene nyanja zidzayatsidwe moto, 
7. Ndi pamene mizimu idzalumikizidwe (ndi matupi ake), 


8. Ndi pamene mwana wamkazi yemwe adaikidwa m’manda wamoyo 


[1] Surah zambiri zimene zidavumbulutsidwa ku Makka zimanena zododometsa za tsiku 
lachimaliziro. 


12) Tsiku limenelo mapiri adzakhala osalimba ngati thonje limene likungouluka ndi mphepo. 


[3] Ngamira za bere ndi chuma cha mtengo wapatali kwa Aarabu. Akuuzidwa apa kuti tsiku 
limenelo adzazisiya osazilabadira konse. 


14) Mwa zina zododometsa pa tsiku limenelo ndi nyama za mtchire kusonkhanitsidwa 
pamodzi popanda kumenyana kapena kudyana. 

adzafunsidwe,!"! 
9. Ndi tchimo lanji adaphedwera? 


10. Ndi pamene makalata (momwe mudalembedwa zochita za aliyense) 
adzatambasulidwe ndi kugawidwa (kuti awerengedwe),”! 


11. Ndi pamene thambo lidzayalulidwe (kuchoka mmalo mwake), 
12. Ndi pamene Jahena idzasonkhezeredwe mwamphamvu,"”! 
13. Ndi pamene Jannah idzayandikitsidwe, 


14. (Zikadzachitika zimenezi) mzimu uliwonse udzadziwa zimene 
wabweretsa (zabwino ndi zoipa). 


15. Ndikulumbilira nyenyezi zimene zimabwerera masana ndi kutulukanso 
usiku. 


16. Zomwe zimayenda kenako nkubisika, 

17. Ndi usiku pamene ukulowa. 

18. Ndi m’mawa kukamacha; 

19. Ndithu iyi (Our”an) ndi liwu la mthenga wa Allah (Jibril) wolemekezeka,'” 


[1] (Ndime 8-9) Ma Ayah awiriwa akufotokoza momwe Aarabu adalili Usilamu 
usadabwere. Munthu ankati akapatsidwa mphatso ya mwana wa mkazi adali 
kukhumudwa ndi kudandaula kwambiri. Ankanena kuti asungwana ngopanda phindu 
ndipo kuti kudali kuononga zinthu pakumulera, kumudyetsa, ndi kumuveka. Ndipo 
akadzakhala wachiwerewere adzakhala manyazi aakulu kwa makolo ake. Pamene 
chidadza chisilamu chidathetsa mkhalidwewu. Ndipo apa Allah akutisonyeza kuti 
patsiku limenelo, la chiweruziro, mwana uja adaikidwa wa moyo, adzafunsidwa kuti 
adaphedwa ndi tchimo lanji. Iye adzayankha kuti sadachite tchimo lililonse koma 
adaphedwa mopanda chilungamo. 


[2] Awa ndi makalata achiwerengero momwe mwalembedwa zabwino za munthu ndi zoipa 
zake. Tsiku limenelo munthu aliyense adzapatsidwa yake kalata kuti aone iye mwini 
zoipa ndi zabwino zake. 


[3] (Ndime12-13) Tsiku limenelo Jannah idzayandikitsidwa kwa ochita zabwino ndiponso 
Moto udzayandikitsidwa kwa ochita zoipa kuti aone kumalo kwake. 


[4] (Ndime 19-20) Mthenga wolemekezeka womveredwa uko kumwamba ndi Jibril 
(Gabriele) yemwe ndi wamkulu wa angelo onse. Iye ndiyemwe adali kubweretsa 

20. Mwini mphamvu ndi mwini ulemelero kwa Mwini Arsh (Mpando wa 
chifumu), 


21. Womveredwa kumeneko ndiponso wokhulupirika (pachivumbulutso). 
22. Ndipo m'bale wanuyu siwamisala ayi.!"! 


23. Ndithu ndikulumbira kuti (iye Mtumiki) (s.a.w) adamuona (Jibril) 
mchizimezime (chakum” mawa) chooneka bwino. 


24. Ndipo sali iye (Mtumiki) waumbombo ndi chivumbulutso (koma 
amafikitsa zonse ndi kuziphunzitsa kwa anthu). 


25. (Chivumbulutso chomwe chavumbulutsidwachi kwa iye) si mawu a 
satana wothamangitsidwa (mchifundo cha Allah); 


26. Nanga mukupita kuti? 
27. (Qur’ani) iyi sichina koma ndi chikumbutso cha zolengedwa zonse. 
28. Kwa yemwe mwa inu akufuna kuyenda mu njira yoongoka. 


29. Ndipo simungafune chinthu mwa inu nokha pokhapokha atafuna Allah 
Mbuye wa zolengedwa zonse. 





Qur’an mwa lamulo la Allah kwa Mneneri Wake Muhammad (s.a.w). Ndipo ulemelero 
wa Qur’an ndi ulemelero wa Mneneri (s.a.w) chifukwa choti munthu wolemekezeka 
amamutumizira mthenga wolemekezekanso. Ndipo uthenga wabwino umapatsidwa 
kwa Mneneri wabwino woposa onse. 


[1] (Ndime 22-25) Anthu okanira pamene adasowa chonena kwa mneneri (s.a.w) adali 
kunena nkhani zabodza kuti Mtumiki (s.a.w) wapenga ndikuti zomwe akuyankhula 
sadapatsidwe ndi Jibril. 





Surat 82. Al-Infitar 


gi Sûrat 82. Al-Infitâr B 


Surayi yasonyeza zina mwa zoopsa zimene zidzachitike tsiku la 
Qiyâma ndi malankhulidwe osonyeza kuti zichitikadi posachedwa, 
patsiku limene munthu aliyense adzadziwa zimene adatsogoza ndi 
zomwe adazisiya. Kenako Surayi yachenjeza munthu wonyengedwa 
pakusalabadira Allah amene adamlenga ndikumlinganiza bwino. Ndipo 
adampatsa maonekedwe abwino, olingana. Ndipo kenako yatsimikiza 
kukanira kwa munthu za tsiku la chiweruziro, ndikutsimikiza kuti munthu 
ali nawo angelo omwe akulemba chilichonse. Ndipo yatsatiza pankhaniyi 
kutchula za mtendere womwe anthu abwino adzapeza, ndiponso Jahena 
imene idzakhala ya anthu oipa; adzailowa pa tsiku la Qiyâma lomwe ndi 
tsiku limene mzimu sudzakhala ndi mphamvu zothangatira mzimu wina. 
Ndipo zonse zidzakhala za Allah yekha. 




















M'dzina la Allah Wachifundo chambiri, Wachisoni chosatha. 
1. Pamene thambo lidzasweke,!'! 
2. Ndi pamene nyenyezi zidzayoyoke (ndi kumwazikana), 
3. Pamenenso nyanja zikuluzikulu zidzaphwasulidwe. 


4. Ndiponso pamene manda adzafukulidwe (ndikutuluka akufa omwe adali 
mmenemo), 


5. (Panthawiyo) mzimu uliwonse udzadziwa zimene udatsogoza (zabwino 
ndi zoipa) ndi zimene udasiya m’mbuyo.”! 


6. E iwe munthu! Nchiani chakunyenga kumsiya Mbuye wako wa ufulu 
(kufikira pomnyoza)? 


[I] Kuyambira pa Ayah 1 mpaka 4, Allah akutisonyeza zododometsa zina za tsiku 
lachimaliziro. 


[2] Munthu aliyense pa tsiku limenelo adzadziwa zimene adachita, zabwino ndi zoipa. 

7. Amene adalenga iwe nakulinganiza (ziwalo zako) ndi kukulongosola 
(moyenera); 


8. Ndipo maonekedwe amtundu uliwonse omwe adawafuna adakuveka 
(popanda chifuniro chako). 


9. Ayi, sichoncho! Koma inu mukutsutsa za (tsiku) lamalipiro. 
10. Ndithu pa inu alipo okuyang’ anirani,!"! 

11. Olemekezeka, olemba (zochita zanu.) 

12. Akudziwa (zonse) zimene mukuchita (zabwino ndi zoipa). 
13. Ndithudi ochita zabwino adzakhala mu mtendere. 


14. Ndipo ndithu amene ali olakwira malamulo a Allah adzakhala ku Moto 
wopsereza. 


15. Adzaulowa tsiku la malipiro. 

16. Ndipo iwo kumeneko sadzachokako. 

17. Kodi nchiyani chingakudziwitse za tsiku la malipiro? 
18. Ndipo nchiyani chingakudziwitse za tsiku lamalipiro? 


19. Limeneli ndi tsiku limene mzimu uliwonse sudzakhala ndi mphamvu 
(yodzetsa mtendere kapena yochotsa chovuta) pa mzimu wina. Ndipo 
lamulo pa tsiku limeneli ndi la Allah yekha.!”! 





[1] Munthu aliyense ali nawo angelo awiri, Rakibu ndi Atidu. Ntchito zawo ndi kulemba 
ntchito za munthu, zabwino ndi zoipa zomwe. 


[2] Tanthauzo lake ndikuti tsiku limenelo sipadzakhala munthu wotha kumthandiza mnzake 
pa chilichonse ndiponso palibe adzakhale ndi mphamvu zolamula kupatula Allah yekha. 





Surat 83. Al-Mutaffifin 








gi Sûrat 83. Al-Mutaffifin B 


Surayi yayamba ndikulonjeza za chilango choopsa kwa amene 
akuphangira pa malonda; popatsa ena zosakwanira pa muyeso 
wake. Ndipo anthu amtundu uwu yawaopseza kuti adzauka mmanda 
ndikuwawerengera zochita zawo, ndipo yanenetsanso kuti ntchito zawo 
zikulembedwa mkaundula wowerengedwa malembo bwinobwino. 











Tsiku limenelo palibe angalikanire kupatula wopyola malire ndi 
wamachimo ambiri. Wotereyo sakamuona Mbuye wake. Ndipo 
kobwerera kwake ndi ku Jahena. 


Surayi yatchulanso za anthu abwino ndikuwatonthoza ndikuwapatsa 
chikhulupiliro cha kupambana pantchito zawo zabwino. Ndipo 
yafotokozanso zamtendere wawo ndikupambana kwawo. Kenako Surayi 
yatipatsa chithunzithunzi chamomwe Akafiri ankawachitira Asilamu 
pamene ankaona Asilamu akuwadutsa. Surayi yamaliza ndikulongosola 
kuti naonso Asilamu adzabwezera chipongwe kwa Akafiri pa zomwe 
ankawachitira padziko lapansi. 





M'dzina la Allah Wachifundo chambiri, Wachisoni chosatha. 
1. Kuonongeka koopsa kukawapeza opunguza miyeso ya malonda. 


2. Amene amati akamadziyezera zinthu kwa anthu amafuna kulandira 
miyeso yodzadza. 


3. Koma pamene iwo akamawayesera pa muyeso wa mbale kapena wa 
sikelo amapungula (choyenera kulandira ogulawo). 


4. Kodi amenewa (akupungula miyeso pamalondawo) sakuganiza kuti 
adzaukitsidwa; 


5. Pa tsiku lalikulu (ndiponso loopsa)? 

6. Tsiku limene adzaimilira anthu pamaso pa Mbuye wa zolengedwa. 


7. Ayi! Ndithu (siyani chinyengo pamalonda ndi kusalabadira kuuka 
mmanda); zolembedwa za ntchito ya oipa zili mu Sijjin. 


8. Nanga nchiyani chitakudziwitse za Sijjin? 


9. Ameneyu ndi kaundula wamkulu yemwe walembedwa (mkati mwake 
ntchito za anthu oipa). 


10. Chilango chaukali tsiku limenelo chili pa otsutsa,!" 
11. Amene akutsutsa za tsiku la malipiro. 


12. Ndipo palibe angalitsutse koma yekhayo wopyola malire (pochita 
zoipa), wa machimo ambiri; 


13. Pamene ma Ayah Athu akuwerengedwa kwa iye (onena za tsiku la 
malipiro ndikuuka mmanda) amanena kuti: “Izi ndi nthano za anthu 
akale.” 


14. Iyayi, sichoncho! Koma yaphimbidwa mitima yawo ndi dzimbiri (la 
machimo) omwe akhala akukolola.!?! 


15. Ayi ndithu iwo (okanira) tsiku limenelo) adzatchingidwa kwa Mbuye 
wawo; (sadzamuona). 


16. Pambuyo pake adzalowa ku Moto; (oyaka) 


[1] Kutsutsa kulipo kwa mitundu itatu: 
(a) Kutsutsa kwa mawu ndi zochita; 
(b) Kutsutsa kwa zochita zokha, monga ukauzidwa kuti chinthu ichi nchoipa, munthu 
nkudziwakuti zoona nchoipadikoma nkudzachichita chimenecho mosalabadira; 
(c) Kutsutsa ndi zolankhula zokha. Kumeneko ndiko monga munthu akudziwa 
kuti chakutichakuti ncholetsedwa (haramu) koma m'malo mwake iye nkumati 
chimenecho nchovomerezeka (halali) 


[2] Munthu akachita choipa koyamba ndipo osalapa, limalowa dontho lakuda mu mtima 
mwake; nthawi iliyonse pamene akuonjezera machimo, dontho lija limakulirakulira 
mpaka kuuphimba mtima wonse. Dontho limeneli ndilo likutchedwa “Ran.” Tsono 
mtima ngati utaphimbidwa chotere sulabadira kuchita zoipa, ngakhale kuti auongole 
sungaongoke. 

17. Kenaka adzauzidwa (powaliritsa) “Ichi nchilango chomwe mudali 
kuchitsutsa (pa dziko lapansi).” 


18. Zoona, ndithu kaundula wa anthu abwino (ochita ntchito zabwino) ali 
mu Illiyyun. 
19. Nanga nchiyani chitakudziwitse za Illiyyun? 


20. Ameneyu ndi kaundula (wamkulu) yemwe walembedwa (mkati mwake 
ntchito za anthu abwino); 


21. Amamuyikira umboni (angelo) amene ayandikitsidwa (kwa Allah). 
22. Ndithu ochita zabwino adzakhala mu mtendere, 


23. Atakhala pa mipando ya ulemu uku akuyang'ana (zimene Allah 
wawapatsa monga mtendere ndi ulemelero). 


24. Udzaona kuwala kwa mtendere pa nkhope zawo; 


25. Adzamwetsedwa vinyo (woyeretsedwa) wotsekeredwa ndi zitsekerero 
zolimba; 


26. Komalizira kwake (kwa vinyoyo) kuzikatuluka fungo la misk; kuti 
akapeze zimenezi, apikisane opikisana.!" 


27. Ndipo chosakanizira cha vinyoyo ndi madzi a Tasnim. 


28. (Tasnim ameneyo) ndi kasupe amene azikamwa amene ayandikitsidwa 
(kwa Allah.) 


29. Ndithu amene adachita machimo adali kuwaseka (mwachipongwe) 
okhulupirira (pa dziko lapansi); 

30. (Okhulupirira) akadutsa pafupi ndi iwo ankakodolerana maso 
(mwachipongwe); 

31. Ndipo akabwerera kwa anzawo amabwerera akusangalala (ndi 
kunyozedwa kwa okhulupirira); 


[1] Apa, akutilamula kupikisana pakuchita zabwino kuti tipeze madalitso amene awakonzera 
anthu abwino. Kumeneko ndikuti munthu aliyense alimbikire kuchita mapemphero ndi 
zina zabwino. 

32. Ndipo (nthawi zonse) akawaona Asilamu amanena: “Ndithu awa ndi 
osokera (chifukwa chomkhulupirira Mtumiki).” (s.a.w) 


33. Sanatumizidwe (Akafiri) kukhala ayang'aniri kwa okhulupirira 
(ndikuwaweruza zakulungama ndi kusokera). 


34. Basi lero okhulupirira awaseka osakhulupirira (powabwezera chipongwe 
chawo chimene ankachita pa dziko lapansi),!" 


35. Atakhala pa mipando ya ulemu uku akuyang’ana (mtendere umene 
Allah wawapatsa). 


36. Kodi alipidwa osakhulupirira pa zomwe ankachita zija (pa dziko 
lapansi)? 





[1] (Ndime 34-36) Tanthauzo lake ndikuti okhulupilira, tsiku lachimaliziro adzakhala 
m’mipando ya ulemu uku akuwayang'ana ndi kuwaseka anthu osakhulupilira ali 
m’mavuto monga momwe iwo adali kuseka okhulupilira pa dziko lapansi. 

Za Surat 84. Al-Inshigag BS 


Surayi yalongosola zina mwa zisonyezo za Qiyâma ndikuti nthaka ndi 
thambo zidzagonjera zofuna za Allah. Ndikutinso munthu adzakumana 
ndi Mbuye wake Allah. Ndikutinso zochita zake zikulembedwa m’buku 
limene adzaliona ndikulilandira. Amene adzalirandire ndi dzanja lamanja, 
ndiye kuti chiwerengero chake chidzakhala chofewa, pomwe amene 
adzalirandire ndi dzanja la kumanzere ndiye kuti adzalira kwambiri 
kuopa kukumana ndi chilango cha Moto. 








Kenako Allah walumbilira zoonekera mwa zisonyezo Zake zomwe 
zikuikira umboni mphamvu Yake ndikuitanira ku chikhulupiliro cha kuuka 
kwa akufa. Koma ngakhale zili chonchi, anthu okanira sakhulupirira ndi 
kulingalira Qur’an ndikugonjera malamulo ake. 


Surayi yamaliza ndi kuopseza kuti Allah akudziwa zimene 
akubisa m’mitima mwawo. Ndipo wawakonzera chilango chowawa. 
Chimodzimodzinso kwa okhulupirira, wawakonzera mphoto yokoma 
yamuyaya. 





M'dzina la Allah Wachifundo chambiri, Wachisoni chosatha. 
1. Pamene thambo lidzang’ambike (kusonyeza mapeto ake), 
2. Ndikudzamvera lamulo la Mbuye wake; ndipo lidzayenera kutero, 


3. Ndiponso pamene nthaka idzatambasulidwe (pogumuka mapiri ake 
ndikuchoka zitunda zake), 


4. Ndi kutaya zomwe zidali mkati mwake ndi kukhala yopanda kanthu,!" 


[1] Chimodzi mwa zinthu zoopsa zomwe zidzachitika tsiku lachimaliziro ndi kugwedezeka 
kwa nthaka mwamphamvu zedi mpaka idzalekana ndi mapiri amene ali zichiri zake 
zoletsa kugwedezeka kwake. Pachifukwa ichi idzatambasuka ndipo zomwe zidali mkati 
mwake zidzatulukira pamtunda; nthaka idzangokhala yopanda kanthu mkati mwake. 

5. Ndikudzamvera lamulo la Mbuye wake; ndipo lidzayenera kutero. 
(Choncho zikadzachitika zimenezi ndiye kuti munthu adzalandira 
mphoto ya zochita zake).!" 


6. E iwe munthu! Ndithudi iwe ukubwerera kwa Mbuye wako (ndi zochita 
zako zabwino kapena zoipa), kubwerera kotsimikizika, ndipo iwe 
ukumana (ndi zotsatira za zochitachita zako). 


7. Tsono amene adzapatsidwe kaundula wa zochita zake kudzanja la manja,” 
8. Basi iye, adzawerengedwa, kuwerengedwa kopepuka,”! 
9. Ndipo adzabwerera kwa anthu ake (okhulupirira) ali wokondwa. 


10. Koma yemwe adzapatsidwe kaundula wa zochita zake chakumanzere 
kudzera kumbuyo kwa msana wake (chifukwa chomunyoza), 


11. Basi, iye adzaitana imfa (kuti imufikire; kuti afe apumule, koma 
siidzamufikira); 


12. Ndipo adzalowa ku Moto woyaka. 


13. Kamba kakuti iye adali wokondwa; (kukondwa kwa machimo) pamodzi 
ndi anthu ake (osaganizira za mathero ake). 


14. Ndithudi, amaganiza kuti sadzabwerera (kwa Allah ndiponso 
sadzawerengedwa). 


[1] Allah pambuyo ponena zimenezi sadanene kuti chidzachitika chiyani. Alekera munthu 
mwini wake kuti aganizire chomwe chidzachitika zikadzapezeka zoopsa kuti aope 
kwambiri. 


[2] Tsiku la chiweruziro munthu adzapatsidwa kaundula wake monga momwe zanenedwa 
mu Ayah 10 Surah Takwir, choncho ena adzapatsidwa ndi dzanja la kumanja; iwo 
ndiwo anthu abwino. Pomwe ena adzapatsidwa ndi dzanja la kumanzere, chakumbali 
yakumsana; iwowo ndiwo anthu oipa. 


[3] Anthu ena adzawerengedwa popanda kufunsidwa mafunso pa zimene adachita, koma 
adzangowauza zabwino zawo ndi zoipa zawo ndipo pambuyo pake adzawakhululukira 
zoipazo ndi kudzawalipira pa zabwinozo. Iwowa ndiwo anthu abwino; chimenechi 
ndicho chiweruzo chofewa. Ena adzaweruzidwa pofunsidwa pa chilichonse m’zimene 
ankachita monga kuti “Bwanji ichi udachita? Bwanji ichi sudachite”? Iwowa ndiwo 
anthu oipa; chiwerengero chawo chidzakhala chokhwima. 

15. Chifukwa ninji (asabwelere)? Ndithu Mbuye wake adali kumuona. 
(Choncho alipidwa zimene adachita). 


16. Choncho ndikulumbilira kufiira kwa dzuwa (pamene likulowa). 
17. Ndi usiku ndi zimene wasonkhanitsa,!!! 
18. Ndi mwezi ukakwanira dangalira (lake), 


19. Ndithudi mudzachoka apa kunka apa (pa moyo uno mpakana umene uli 
nkudza). 


20. Kodi nchiyani chikuwaletsa iwo (okanira) kukhulupirira (Allah ndi 
kuuka kumanda, zisonyezo zake zitaonekera poyera)? 


21. Ndipo ikawerengedwa kwa iwo Qur’an, sagwetsa pansi nkhope zawo 
(modzichepetsa). 


22. Koma amene sadakhulupirire akutsutsa basi (chifukwa cha makani ndi 
kudzikweza). 


23. Ndipo Allah akudziwa (bwinobwino) zimene akuzisonkhanitsa. 
24. Choncho, auze nkhani yachilango chopweteka. 


25. Kupatula awo amene akhulupirira ndikuchita ntchito zabwino, kwa iwo 
kuli malipiro osatha.”! 





[1] Kubalalikana masana ndi chizolowezi cha anthu ndi nyama chifukwa chofunafuna 
zinthu zothandiza pa moyo wawo. Tsono usiku ukabwera amasonkhana ndi kukhala 
pamodzi. Ndipo ili ndilo tanthauzo la: “Usiku ndi zimene wasonkhanitsa.” 


[2] Ayah iyi ikusonyeza kuti kukhulupilira kokha sikungampulumutse munthu ku chilango 
cha tsiku lachimaliziro, koma nkofunikanso kuchita ntchito zabwino; m’Qur’an 
paliponse pamene akutchula za chikhulupiliro akutchulanso za kuchita ntchito zabwino. 

Sa Sûrat 85- Al-Burûj BS 


M'surayi muli mawu omutonthoza Mtumiki ndikuwakumbutsa 
Asilamu, ndiponso kuopseza ndi chilango kwa osakhulupirira. Yayamba 
ndikulumbilira kwa Allah pa zisonyezo zosonyeza mphamvu yake 
ndi luso lake lakuya pa chilichonse potsimikiza kuti amene akuzunza 
okhulupirira adzathamangitsidwa kubwalo la chifundo Chake, monga 
momwe adathamangitsidwira ochita zoterezi mwa anthu akale. 
Ndipo Surayi yalongosola za anthu oipa ndi zimene adali kuwachitira 
okhulupirira. Yalongosolanso kuti nthawi zonse choona chimathiridwa 
nkhondo ndi anthu oipa. Ndipo yamalizira kunena kuti Qur’an ndi mawu 
owona; mulibe chikaiko mkati mwake. Chifukwa idachokera m’buku 
lotchedwa “Lauhi Mahfudhi” lomwe lili kwa Allah. 











M'dzina la Allah Wachifundo chambiri, Wachisoni chosatha. 
1. Ndikulumbilira thambo lomwe liri ndi Buruj (Nyenyezi zikuluzikulu).!" 
2. Ndi tsiku lolonjezedwa (kuwerengedwa ndi kulipidwa), 
3. Ndi woikira umboni, ndi woikiridwa umboni.!”! 
4. Atembeleredwa eni ngalande zamoto (zomwe adali kuwazunzira 


[I] Buruj ndi nyenyezi zomwe zimakhala m’magulumagulu ndipo gulu lililonse 
limatchedwa Buruj. Ndipo Buruj zonse zilipo khumi ndi ziwiri (12). Zisanu ndi imodzi 
zili kumpoto kwa “Equator”, pomwe zisanu ndi imodzi zili kumwera kwake. 


[2] “Woikira umboni ndi woikiridwa umboni” angathe kukhala aliyense woikira umboni 
ndi woikiridwa umboni pa tsiku lachimaliziro, monga aneneri adzaikira umboni anthu 
pa zabwino kapena zoipa; pa malo pochitira mapemphero padzamuikira umboni 
wazabwino yemwe adali kupempherapo. Ndipo pamalo pomwe padali kuchitikira 
zoipa padzawachitira umboni anthu oipa za machimo awo: ngakhale ziwalo ndi 
khungu nazonso pa tsiku limenelo zidzaikira umboni kwa mwini ziwalozo. Basi 
munthu akatsimikiza kuchita machimo akumbukire kuti ali nazo mboni zambiri zomwe 
zikumuona ndipo pa tsiku la chiweruziro zidzaima pa maso pa Allah kupereka umboni 
wokhudza munthuyo. 

okhulupirira Allah, achimuna ndi achikazi).!"! 


5. (Ngalande) za moto wankhuni (zambiri zomwe adali kuzikoleza 
ndikuotchera okhulupirira), 


6. Pamene iwo adali chikhalire m"mphepete mwa ngalandezo. 


7. Uku iwo akuyang’ana zomwe amawachitira okhulupirira, (pootchedwa 
ndi moto). 


8. Sadaone choipa chilichonse mwa iwo koma chifukwa choti adakhulupirira 
Allah mwini mphamvu zonse ndiponso mwini kuyamikidwa, 


9. Yemwe ufumu wakumwamba ndi pansi ndiWake; ndipo Allah ndi mboni 
pachilichonse. 


10. Ndithu amene ayesa mayeso okhulupirira achimuna ndi achikazi (pa 
chipembedzo chawo ndi mazunzo ndi chilango cha moto), pambuyo 
pake osalapa (pa zimenezi), adzalandira chilango cha Jahena ndiponso 
chilango cha moto wopsereza,”! 


11. Ndithudi amene akhulupirira ndi kuchita ntchito zabwino, adzakhala ndi 
Minda yamtendere (momwe) mitsinje ikuyenda pansi pake; kumeneko 
ndiko kupambana kwakukulu. 


12. Ndithu kulanga kwa Mbuye wako (kwa anthu achinyengo), ndi kwaukali 
kwambiri.”! 


[1] Pamene Ayuda a ku Najrani adalowa m’Chikhristu, (Chisilamu chisadafike ndiponso 
Chikhristu chisadaonongeke), idamufika nkhaniyi mfumu yawo dzina lake Dhu- 
Nuwas; adabwera ku Najrani ndi gulu lankhondo lalikulu; adawakakamizira anthu ku 
Chiyuda koma iwo adakana. Nayamba kuwapha anthu okhulupilirawo powaponya 
m'ngalande za moto. 


[2] Tanthauzo la “kuwazunza” apa ndiko kuwavutitsa ndi kuwathetsa mphamvu kuti asiye 
chikhulupiliro chawo; asakhulupirire mwa Allah. Mawuwa ngakhale akukhudzana ndi 
eni ngalande za moto, akukhudzanso akafiri a m"Makka omwe adali kuzunza Asilamu 
ndi mazunzo osiyanasiyana kuti abwelere kuchipembedzo cha mafano. Ndipo zimenezi 
zikhudzanso aliyense. 


[3] (Ndime 12-16) Allah pambuyo powatonthoza Asilamu pakuwauza zomwe 
zidawaonekera abale awo amene adatsogola, tsopanonso akuwatonthoza ndi ufumu 
Wake wolemekezeka kuti adziwe kuti awo akafiri omwe akudziona kuti ali ndi 

13. Iye, (Mmodzi yekha) ndi amene adayambitsa zolengedwa ndiponso ndi 
Yemwe adzazibweze (pambuyo poonongeka); 


14. Iye, ndi Wokhululuka (kwa amene walapa kwa Iye), ndiponso Wokonda 
kwambiri (amene akumkonda ndi kumumvera), 


15. Mwini Arsh (Mpando wachifumu), (ndiponso) Wolemekezeka (mmene 
alili ndi mbiri Zake), 


16. Wochita zimene wafuna, (ndipo chimene wafuna sichikanika). 
17. Kodi yakufika nkhani ya magulu a nkhondo, 


18. Firiaun (Farawo) ndi Samudu, (ndi chilango chimene chidawapeza 
chifukwa chakulimbikira kwawo pa zinthu zopanda pake)? 


19. Koma amene sadakhulupirire ali mkati motsutsa basi. 


20. Koma Allah awazinga mbali zonse. 


21. Koma iyi ndi Qur’an yolemekezeka. 


22. Yomwe idachokera mu ubawo (chisileti chachikulu) wotetezedwa (ndi 
manja alionse, osintha kanthu kapena kuonjezerapo). 





mphamvu zolangira anzawo, Iye sangamuthe. Akafuna adzawalanga ndi chilango cha 
dziko lapansi ndi cha tsiku lachimaliziro, kapena chimodzi mwa zilangozi; pakuti Iye 
Ngokhululuka kwambiri ndiponso Ngwachikondi zedi, awatembenula mitima yawo 
kuti achikhulupirire chimene adachikana. Chifukwa cha mphamvu Zake zoposa, 
Allah, adachita zonsezi ziwiri. Patapita zaka zochepa adawapatsa mphamvu omwe 
adali opanda mphamvu, kenaka adayamba kuwalanga osakhulupilira aja chilango 
cha padziko, monga Abu Jahl ndi anzake omwe adali kumutsutsa kwambiri Mtumiki 
(s.a.w) pamodzi ndi omutsatira ake. Ndipo ena adawatembenula mitima yawo nkulowa 
mchipembedzo cha Chisilamu; adaima ndikuchiteteza Chisilamu popereka nsembe ya 
mizimu yawo ndi chuma chawo. 

Sa Sûrat 86. At-Târiq Bs 


Surayi yayamba ndi kulumbilira nyenyezi zowala kwambiri 
zomwe zikusonyeza mphamvu ya Allah pa chilichonse. Ndipo 
Surayi ikutitsimikizira kuti aliyense alinaye msungi wake. Ndiponso 
ikumulangiza munthu kuti aganizire za kubadwa ndi kukula kwake, 
ndikuti adziwe kuti adalengedwa kuchokera ku madzi ofwamphuka kuti 
potero apeze zizindikiro zoti amene adamlenga kuchokera ku madzi, 
sangalephere kumuukitsa kuchokera m’manda. 











Ikulumbiliranso kuti Qur’an ndi mawu olekanitsa pakati pa choona 
ndi chonama. Koma akafiri akuikanira ndikuitchera misampha ngakhale 
ili choncho. Nayenso Allah wabwezera misampha yakuti ikawagwetse 
ku chionongeko chomwe chidzakhala malipiro a kukanira ndi makani 
awo. Ndipo Surayi ikumuwuzanso Mneneri (s.a.w) kuti awalekelere 
Akafiri mpaka pomwe Allah adzaona chochita nawo. 





M'dzina la Allah Wachifundo chambiri, Wachisoni chosatha. 
1. Ndikulumbilira ku mwamba ndi Nyenyezi imene imadza usiku, 
2. Chitakudziwitse nchiyani za Nyenyezi yodza usikuyo? 
3. Imeneyo ndi nyenyezi yowala kwambiri (mu mdima). 


4. Ndithudi palibe mzimu uliwonse koma uli ndi msungi wake (amene 
akuuyang’anira ndikulemba zonse zochita zake). 


5. Aganizire munthu, kodi adalengedwa kuchokera kuchiyani? 
6. Adalengedwa kuchokera ku madzi ofwamphuka. 


7. Amatuluka kuchokera pakati pa mafupa a msana (wa mwamuna) ndi 
chifuwa (cha mkazi). 


8. Ndithu Iye ndiwakutha, kumbwezeranso (ku moyo pa mbuyo pa imfa). 

9. Tsiku limene zobisika zonse zidzaonekera poyera. 


10. Munthu sadzakhala ndi mphamvu (tsiku limenelo zodzitetezera iye 
mwini) ndiponso sadzakhala ndi mtetezi. 


11. Ndikulumbiliranso mitambo yobweretsabweretsa mvula. 
12. Ndi nthaka imene imang’ambika (potulutsa m’mera), 


13. Ndithudi iyi (Qur’an) ndi mawu olekanitsa (Haqq ndi Bâtwil - choona 
ndi chonama). 


14. Imeneyi sinkhambakamwa. 
15. Ndithudi iwo akukonza chiwembu.!"! 


16. Nanenso ndikuwakonzera chiwembu (champhamvu kwambiri chimene 
sangathe kuchipewa). 


17. Basi, apatse nthawi osakhulupirira apatse nthawi pang'ono, (aona 
posachedwa). 





[1] (Ndime15-16) Tanthauzo lake ndikuti akafiri (osakhulupilira) akuchita ndale kuti 
azimitse dangalira la Qur’an ndikuyesetsa kuti awabweze amene adakhulupilira 
ndiponso ndikufuna kumupha Mneneri (s.a.w). Naye Allah akuwachitira ndale 
powaonongera ziwembu zawo zomwe amazikonza. 

Sa Sûrat 87. Al-A’la eS 


Surayi yayamba ndikulemekeza Allah Amene adalenga zinthu 
ndikuzichita kukhala zofanana mkalengedwe. Ndipo chilichonse 
adachipatsa zoyenera zake ndikuchiongolera ku zimenezo. Adameretsa 
mmera, ndipo kenako nkuuchita kukhala wouma ndi wodera. 

















Kenako Surayi yanena kuti ndithu Allah amamuwerengera Qur’an 
Mneneri Wake. Ndipo aloweza mu mtima mwake chowerengacho; 
saiwala chilichonse kupatula chimene wafuna Iye mwini Allah. Ndipo 
amufewetsera kuchita zinthu zabwino. 


Kenakanso Surayi ikulamula Mtumiki kuti awakumbutse amene 
akuopa Allah powalalikira Qur’an kuti akumbukire ndi kuthandizidwa 
ndi ulalikiwo. Koma woipa, mwini mavuto, adzipatula ku ulalikiwo. 
Ndipo akalowa ku moto waukulu. 


Surayi yatsimikiza kuti kupambana kuli kwa yemwe wayeretsa 
mtima wake ndikumakumbukira dzina la Allah uku akupemphera. Ndipo 
yamaliza ndikulongosola zimene zidalembedwa mmabuku akale, monga 
mabuku a Ibrahim ndi Musa. 


LAD 


M'dzina la Allah Wachifundo chambiri, Wachisoni chosatha. 





1. Lemekeza dzina la Mbuye wako Wapamwambamwamba (ndikuliyeretsa 
ku zinthu zosayenera).!! 


2. Amene adalenga (chilichonse) ndikuchikonza bwinobwino (mkalengedwe 
kolingana). 


[1] Tanthauzo lakulemekeza dzina la Allah ndiko kukhulupilira kuti iye ndiwopatulika ku 
mbiri zilizonse zoipa zosamuyenera, monga kumufanizira ndizolengedwa; monga kuti 
anabereka kapena adaberekedwa, kapena kuti ali ndi mkazi kapenanso kuti alipo omwe 
amathandizana naye pa Umulungu Wake. 

3. Amene adalamuliratu (chilichonse zochita zake) ndi kuchiongolera.!" 
4. Ndi Yemwenso akumeretsa msipu. 

5. Ndipo nausandutsa kukhala wouma ndi wodera. 

6. Tikulakatulira (chivumbulutso Chathu) ndipo siuyiwala.!”! 


7. Kupatula chimene wafuna Allah (kuti uchiiwale); ndithu Iye amadziwa 
zoonekera ndi zimene zimabisika. 


8. Ndipo tikufewetsera (njira yochitira zinthu) zabwino.!! 
9.Chonchoakumbutse (wanthupowalalikira)ngatikukumbutsakuthandiza.!* 


10. (Palibe chikaiko ulalikiwo) aukumbukira (ndikuthandizidwa nawo) 
amene akuopa Allah. 


[1] Allah pambuyo polenga zolengedwa Zake sadangozileka kuti zisadziwe chochita, 
koma cholengedwa chilichonse adachilamuliratu kuti chichite zoyenera nacho, 
ndipo pambuyo pake adachiongolera pa chinthu chimenecho; chidadziwa, ndipo 
chidachita. Munthu adamusonyeza zomwe zili ndi mazunzo mkati mwake kuti 
adzitalikitse nazo ndiponso adamusonyeza zabwino kuti azichite. 


[2] Mneneri Muhammad (s.a.w) adali munthu monga anthu ena ndipo adali ndi mbiri 
zonga anthu adalinazo, monga: kukonda ndi kusakonda, kuiwala ndi kukumbukira. 
Padapezeka kuti nthawi ina adaiwala ndi kupemphera maraka atatu m’Swala ya 
maraka anayi. Pachifukwa ichi pa nthawi yovumbulutsidwa Qur’an ndi Jibril, adali 
akubwereza bwereza mawu ovumbulutsidwawo kuopa kuti angaiwale. Choncho, 
apa Allah akumuletsa kuti asadzivutitse kumabwerezabwereza mawuwo pamene 
akuvumbulutsidwa ndipo adamupatsa lonjezo nthawi yomweyo kuti sadzaiwala. 
Ndipo adakwaniritsa lonjezo Lake. Mtumiki (s.a.w) adali kumtsikira ma surah 
aataliatali ndipo amatha kuwawerenga (molakatula) popanda kuonjezera kanthu 
kapena kuchepetsa, ngakhale kuti iye sadali kudziwa kuwerenga ndi kulemba. 
Kuwerenga kwake kudali kwakungolakatula pa mtima. 


[3] Tanthauzo la ‘kufewetsa’ ndiko kuti Shariya ya Chisilamu (malamulo) siili yovuta 
kuyikwaniritsa monga momwe adalili malamulo a zipembedzo zoyamba. Ndipo 
ndi malamulo othandiza anthu onse, nthawi zonse ndi pamalo paliponse. 


[4] Tanthauzo la apa sikuti Mtumiki (s.a.w) alalikire pokhapokha waona kuti ulalikiwo 
uthandiza ayi, koma alalikire ndithu kaya kulalikirako kuthandiza kapena ayi, 
monga momwe zalongosolera Ayah zotsatirazi. Kuyankhula kotere, Arabu 
amakutcha “iktifa.” 

11. Ndipo wamavuto ambiri, (wamakani ndi wokanira), adzitalikitsa ndi 
ulalikiwo.!"! 


12. Amene adzalowa ku moto waukulu (umene wakonzedwa kuti udzakhale 
malipiro ake). 


13. Ndipo sakafa m’menemo (ndikupumula kumazunzo), ndiponso 
sakakhala ndi moyo (wamtendere). 


14. Ndithu wapambana amene wadziyeretsa (ku machimo),”! 


15. Ndikukumbukira dzina la Mbuye wake (ndi mtima wake, ndi lirime 
lake) uku akumapemphera. 


[1] “Wamavuto ambiri” apa, ndiko kuzunzika ndi matsoka. Allah akumutcha kafiri kuti 

“Wamavuto ambiri” chifukwa chakuti ali ndi mavuto padziko lino lapansi mpaka 
pa tsiku lachimaliziro. Mazunzo a tsiku lachimaliziro monga momwe tidziwira 
ndi chilango cha Moto chomwe chikumuyembekeza. Tsono “chilango cha padziko 
lapansi” ndiko kuti alibe chinthu chomutonthoza likampeza tsoka kapena vuto 
lililonse. Msilamu likampeza vuto amadzitonthoza ndi chikhulupiliro chake chakuti 
moyo wa munthu suwonjezeka ndiponso suchepa, ndikuti munthu amamwalira 
akamaliza moyo wake. Koma kafiri saganiza choncho; amangokukuta zala ndi 
kuwatukwana ma dokotala kuti sadziwa kanthu akadachita mwakutimwakuti 
munthuyo sakadafa. Msilamu kukampeza kusauka amadzitonthoza ndi kupilira 
pamodzi ndi chikhulupiliro choti “chilichonse chimachitika mchifuniro cha Allah.” 
Ndipo amakhala woyembekezera kuti lero kapena mawa, Allah amupatsa chisomo 
Chake. Koma anthu opanda chikhulupiliro amangoona kuti aponderezedwa; 
amayesetsa kufunafuna chuma mnjira zosayenera, ndipo akalephera amadzudzula 
uyu kapena kumenyana ndi uyu, ndipo amangodziona ngati wonyozeka kwambiri 
pa maso pa munthu wolemera. 
Kotero kuti atauzidwa kuti amulambire wolemera uja kuti amupatse ndalama 
akhoza kuchita zotero. Ndipo tsiku lililonse njiru imamuondetsa; mwina 
amangodzipha monga momwe tionera masiku ano. Palibe mazunzo aakulu kuposa 
amenewa. Ngati muyang'ana ma Ayah 16 ndi 17 muona kuti akuthilira umboni pa 
zimene talongosolazi. 


Tanthauzo lake ndikuti amene wadziyeretsa posiya kumuphatikiza Allah ndi 
zolengedwa ndi kumchimwira ndi machimo onse. Machimo amaletsa ulaliki 
wabwino kulowa mu mtima wa munthu. (yang’anani ndemanga ya 14 mu surat ya 
Al-Mutaffifin). 

16. Koma inu mukukonda kwambiri moyo wa dziko lapansi. 


17. Pamene moyo wa tsiku lachimaliziro ndiwabwino kwambiri ndiponso 
wamuyaya. 


18. Ndithu izi (mukuuzidwa m”Our”an) zilipo m’mabuku oyamba, akale,!"! 
19. Mabuku a Ibrahim ndi Musa. 





[1] Mawu akuti “wapambana amene wadziyeretsa ndi kumkumbukira Mbuye wake 
ndi kumapemphera,” ndiponso kuti: “ tsiku lachimaliziro ndilabwino kuposa 
dziko lapansi” mawuwa adanenedwanso m’mabuku oyamba; sikuti Qur’an ndiyo 
yayamba kunena zimenezi. 





Sûrat 88. Al-Ghashiyah Juzu 30 











gi Sûrat 88. Al-Ghâshiyah B 


Surayi yayamba ndi malankhulidwe okometsa mmakutu nkhani ya 
tsiku la Qiyâma ndi zimene zidzachitike pa tsikulo. Ikulozera kuti tsikulo 
anthu adzakhala mmagulu awiri: gulu lina silikalandiridwa ndi ulemelero, 
ndipo likalowa ku Moto wotentha, pomwe gulu lina likalandiridwa mwa 
chisangalalo ndi maonekedwe a mtendere omwe lidakonzedwera. 








Kenako Surayi yatchula zisonyezo zoonekera poyera zosonyeza 
mphamvu ya Allah youkitsira anthu m’manda monga momwe akuonera 
ndi maso awo, zopanga zake zazikuluzikulu zimene zisonyeza kuti amene 
adatha kupanga zimenezo sangalephere kuukitsa akufa. Ndipo patsogolo 
pake Surayi ikulamula Mneneri (s.a.w) kuti akumbutse anthu, chifukwa 
kukumbutsako ndiwo udindo wake waukulu kwa anthu. Udindo wake 
iye ndikukumbutsa kokha, osati kukakamiza anthu chikhulupiliro. Koma 
yemwe adzanyozera ndi kukanira atakumbutsidwa, Allah adzamlanga 
pa machimo ake ndichilango chachikulu pamene adzabwelere kwa Iye 
akamwalira. Chifukwa onse kobwerera kwawo nkwa Iye basi. Ndipo 
onse adzaweruzidwa ndi Iye. 





M'dzina la Allah Wachifundo chambiri, Wachisoni chosatha. 


1. Kodi yakudzera, (iwe Mtumiki) (s.a.w) nkhani ya Oiyama (imene 
idzaphimba anthu ndi zoopsa zake)? 


2. Nkhope zina tsiku limenelo, zidzakhala zonyozeka,!"! 

3. Zogwira ntchito yotopetsa kwambiri. 

4. Zikalowa ku Moto wotentha kwambiri. 

[1] Tanthauzo la nkhope apa ndi eni nkhopezo. Amene akunenedwa pamenepa ndi anthu 


oipa. Allah watchula nkhope chifukwa ndi chiwalo cholemekezeka pa chilengedwe 
cha munthu ndipo ndi pamene pali chithunzi chake. 

5. Zikamwetsedwa mu kasupe wotentha kwabasi. 

6. Sadzakhala ndichakudya koma minga. 

7. Yosanenepetsa (thupi) ndiponso yosathetsa njala. 

8. Nkhope zina tsiku limenelo zidzakhala zosangalala. 

9. Zidzakondwera ndi malipiro a zochita zake (za pa dziko lapansi).!"! 
10. M’minda ya pamwamba (Jannah). 

11. Sizikamva m’menemo mawu oipa, (otukwana ndi kulaula). 

12. Mmenemo muli kasupe woyenda (mokongola).!”! 

13. Mmenemo muli makama a pamwamba, 

14. Ndi zikho zoikidwa bwino (pamaso pawo), 


15. Ndi misamiro yoikidwa bwino m’mizeremizere 





16. Ndi mphasa (zamtengo wapatali, carpet) zoyalidwa ponseponse. 


17. Kodi (akunyozera kulingalira zisonyezo za Allah), sakulingalira 
kungamira idalengedwa motani??! 


18. Ndi thambo (limene akuliona nthawi zonse) m’mene lidatukulidwira 
(kutali popanda mzati)? 


19. Ndi mapiri momwe adakhazikitsidwira (molimba)? 


[1] Tanthauzo la “kukondweretsedwa ndi zochita zawo” ndikuti anthu abwino adzakondwera 
ndi ntchito zawo zabwino zomwe adazichita pa dziko lapansi akadzakhala ndi malipiro 
abwino pa tsiku lachimaliziro. 


[2] (Ndime 12-16) Zosangalatsa zenizeni za tsiku lachimaliziro monga momwe adatiuzira 
Mneneri (s.a.w) kuti ku Jannah kuli zinthu zimene diso silidapenyepo ngakhale khutu 
silidamvepo ndipo sizidapitepo m’maganizo a munthu. Choncho zokondweretsa izi 
zimene Allah watiuza apa akungofanizira ndi zinthu zomwe tikuzidziwa. 


[3] (Ndime 17-20) Allah akuwauza kuti ayang'ane chilengedwe cha ngamira, thambo, 
mapiri ndi nthaka. Pambuyo pake alingalire, aone kuti amene adalenga zimenezo 
ngotha kuchita chilichonse monga kuukitsa anthu m'manda. Cholinga cha Allah 
potchula zinthu zimenezi, ngakhale kuti malangizowa nga munthu aliyense, koma adali 
kuwauza akafiri a pa Makka amene zinthu zimenezi maso awo ankaziona nthawi ndi 
nthawi. 

20. Ndi nthaka momwe idayalidwira. 

21. Basi, kumbutsa (anthu) ndithu iwe, ndiwe mkumbutsi. 
22. Sindiwe wokakamiza anthu (kuti akhulupirire).!"! 

23. Koma amene anyoza ndi kukanira (ulaliki wako), 

24. Allah amulanga chilango chachikulu zedi. 

25. Ndithu kobwerera kwawo ndi kwa Ife basi. 

26. Ndipo ndithu kuwerengedwa kwawo kuli kwa Ife. 





[1] Ayah iyi ikukwana kuwatsutsa adani a Chisilamu amene akunena kuti, “chipembedzo 
cha Chisilamu chidafala ndi lupanga.” Kutanthauza kuti ankawakakamiza anthu kuti 
achivomere chipembedzochi. Sichodabwitsa kuona adani a Chisilamu akuchinyoza 
chipembedzochi, koma chodabwitsa nchakuti mawu onamawa nkumatulukanso 
mkamwa mwa anthu omwe amadzitcha kuti ndi Asilamu. Nzoona alipo ena mwa 
anthu odziwa za chipembedzo (ma Ulama) amene adanena kuti chipembedzo cha 
Chisilamu chidatetezedwa ndi lupanga. Koma simonga momwe akutanthauzilira adani 
amene sadziwa za Chisilamu nkumangotsatira mabodza a akuluakulu awo. Cholinga 
cha ma Ulama ponena kuti “Chisilamu chidatetezedwa ndi lupanga” kumeneko ndi 
kudziteteza kwa adani omwe adafuna kuchithetsa, osati kuwakakamiza anthu kulowa 
mchipembedzo. Kukakamiza anthu kulowa mChisilamu nkosaloledwa. Amene 
akudziwa mbiri ya Chisilamu, akudziwa kuti Asilamu sadalamulidwe kuchita Jihâd 
mpaka pamene akafiri adali kuwazunza. Pali nkhani zambiri za Maswahaba (otsatira 
Mneneri) (s.a.w) ku Madina pamene adafuna kuwakakamiza ana awo kulowa 
m’Chisilamu, koma Mneneri adawakaniza kutero. Basi, munthu amene akunena 
zoterezo mwina akutero pa chifukwa chosadziwa za chipembedzo cha Chisilamu, 
mwinanso nkukhala misala basi. 





Sûrat 89. Al-Fajr 801 Juzu 30 








Sa Sûrat 89. Al-Fajr eS 


Surayi yayamba ndi kulumbira komwe kwasonyeza zolinga 
zosiyanasiyana zomwe zitembenula maso kuti aone mphamvu za Allah 
pa zimenezi potsimikiza kuti amene akukana Allah ndikutsutsa za kuuka, 
adzalangidwa monga momwe adalangidwira omwe adatsutsa kale. 
Ndiponso Surayi ikufotokoza machitidwe a Allah poyesa anthu Ake ndi 
zabwino ndiponso zoipa. Ndikuti kupereka Kwake ndi kumana Kwake 
sikusonyeza chikondi Chake ndi nkwiyo Wake. Ndipo Surayi ikunenetsa 
za msulizo ndi umbombo womwe anthu ena ali nawo. Kenako ikumalizira 
ndi kulozera za anthu osalabadira kuchita zabwino kuti adzalakalaka 
akadatsogoza zochita zabwino kuti zikawapulumutse ataona zoopsa 
kwambiri za tsiku la Qiyâma. Ndikuti kudzakhala kuusangalatsa mtima 
wabwino wolungama umene udatsogoza ntchito zabwino, powuitanira 
kukalowa ku Jannah ya Allah pamodzi ndi anthu abwino. 














M'dzina la Allah Wachifundo chambiri, Wachisoni chosatha. 
1. Ndikulumbilira kuyera kwa m’bandakucha; (pamene usiku uthawa). 


2. Ndi masiku khumi (a mwezi wa Dhul-Hijjah omwe ngopatulika kwa 
Allah). 


3. Ndi Shaf’i ndi Witri: (nambala yogawika ndi yosagawika).”! 
4. Ndi usiku pamene ukupita (chifukwa cha kuyenda kwa dziko kodabwitsa). 


[1] Tanthauzo la Ayah iyi ndi masiku khumi olemekezeka omwe ali mkhumi loyamba la 
mwezi wa Thul-Hijjah umene ndi mwezi wa 12 pa kalendala ya Chisilamu. Amenewa 
ndi masiku olemekezeka kuposa masiku onse ngakhale masiku a Ramadan kupatula 
usiku wa LAILA-TUL-QADR, ndi masiku khumi omaliza a mwezi wa Ramadan. 
Choncho ndi bwino kuchulukitsa mapemphero m”masiku amenewa. 


[2] Shafi ndi nambala yotheka kugawa ndi 2 (even number) Witri ndi nambala yosatheka 
kuigawa ndi 2 (odd number). Cholinga cha Allah pamenepa ndi kuzilumbilira zinthu 
zonse zimene adazilenga, zowerengedwa mnjira zonse ziwiri. 

5. Kodi m’zimene zatchulidwazi simuli kulumbira kokwanira, kwa munthu 
wa nzeru? 


6. Kodi sudadziwe momwe Mbuye wako adawalangira Âdi (anthu a 
mneneri Hûd). 


7. Aku Irama; ataliatali ngati zipilala.!" 
8. Omwe onga iwo sadalengedwe m’maiko ena? 


9. Ndi Asamudu, (anthu a mneneri Swaleh) amene adali kudula matanthwe ku 
chigwa (chotchedwa Wadi Oura ndi kumamanga nyumba zikuluzikulu)? 


10. Komanso Firiauna (Farawo) mwini magulu ankhondo (omwe 
amalimbikitsa ufumu wake monga momwe zichiri zimalimbikitsira 
tenti)? 


11. Amene adaipitsa m’maiko mopyola malire? 
12. Ndipo adachulukitsa m”menemo kuononga (pamwamba pa kuononga).!”! 
13. Choncho Mbuye wako adawathira ndi mitundu ya zilango (zoopsa). 


14. Ndithu Mbuye wako ali tcheru (ndi zochita za anthu. Ndipo akuwasungira 
kuti adzawalipire).”! 


15. Pamene munthu Mbuye wake akumuyesa (mayeso) ndikumulemekeza 
ndi kumpatsa mtendere (wachuma, ulemelero ndi mphamvu) amanena 
monyada: Mbuye wanga wandilemekeza (chifukwa zimenezi 
nzondiyenera ine). 


[1] (Ndime 7-9) Adi aku Irama ndi mtundu wa Mneneri Hud. Adali akuluakulu matupi 
a mphamvu kwambiri mwakuti ankanena kuti: “Ndani wamphamvu kuposa ife!” 
Thamudu (Samudu) ndi mtundu wa Mneneri Swaleh. Iwowa adali kukhala ku mpoto 
kwa chilumba cha Arabia. 


[2] Mzinthu zoipa zimene Farawo adachita, ndi kudzitcha kuti iye ndi mulungu, kupha ana 
achimuna popanda chilungamo, ndi kuwazunza Aisraeli. 


[3] Apa ndikuti Allah akuwaona anthu Ake nthawi ili yonse. Palibe chimene iwo achita 
popanda Iye kuchiona ndi kuchilemba. 

16. Koma akamuyesa mayeso ndi kumchepetsera rizq lake, (chuma) 
amanena (motaya rntima): Mbuye wanga wandinyoza! 


17. Sichoncho ayi, (monga momwe mukuganizira) koma inu simuchitira za 
ufulu ana amasiye! 


18. Ndipo simulimbikitsana za kudyetsa osauka, 
19. Ndipo mukudya chuma cha masiye; kudya kosusuka.!"! 
20. Ndiponso mukukonda chuma; kukonda kopyola muyeso. 


21. Sichoncho! (Siyani machitidwe amenewa); nthaka ikadzapondedwa 
(ndikuifafaniza). 


22. Ndikubwera Mbuye wako (mmabweredwe omwe akuwadziwa Iye 
Mwini) ndi angelo ali mmizeremizere. 


23. Ndi kubweretsedwa Jahannam pa tsikulo, basi tsiku limenelo munthu 
adzakumbukira, koma kukumbuka kumeneko kudzamthandiza chiyani? 


24. Adzanena: Kalanga ine! Ndikadatsogoza zabwino pa za moyo wanga 
uno! 


25. Motero patsikuli, palibe wina amene adzalange monga momwe (Allah) 
adzalangire.”! 


26. Ndiponso sanganjate aliyense monga kunjata kwa iye (Allah). 
27. E iwe mzimu wokhazikika (ndi choona)!”! 
28. Bwerera kwa Mbuye wako uli wokondwera (ndi zomwe wapatsidwa), 


[1] Arabu asadalowe m’Chisilamu akazi sadali kugawiridwa chuma cha masiye kudzanso 
ana aang’onoang’ono a masiye sadali kuchiona chumacho. 


[2] (Ndime 25-26) Tanthauzo lake ndikuti palibe chofanizira chilango cha Allah chomwe 
chidzaperekedwe kwa akafiri ndiponso ndi kunjata komwe akafiri adzanjatidwe. 


[3] “Mzimu wokhazikika” ndi mzimu wa munthu wokhulupilira amene akuchita zomwe 
walamulidwa ndi kusiya zimene waletsedwa. Umenewo ndiwo mzimu umene 
udzakhale wodekha pa tsiku lachimaliziro chifukwa chakuti pa tsikulo sudzakhala ndi 
mantha kapena kudandaula. 

ndipo uli woyanjidwa (ndi Allah pa zomwe udatsogoza).!" 
29. Lowa mgulu la akapolo anga abwino. 


30. Ndipo lowa m’munda Wanga (mnyumba ya mtendere wa muyaya). 





[1] Tanthauzo lake nkuti mzimu wokhazikika udzakondwera ndi zimene udzalandira kwa 
Allah tsiku limenelo ndipo naye Allah adzakondwera nawo. 





Surat 90. Al-Balad 


Sa Sûrat 90. Al-Balad B 


Allah walumbilira mzinda wopatulika wa Makka, kwawo kwa 
Mtumiki (s.a.w) kumene adakulira ndiponso walumbilira wobereka ndi 
woberekedwa. Kudzera mwa iwo udasungidwa mtundu wa anthu, kuti 
ndithu munthu adalengedwa mmavuto. Kenaka Allah wafotokoza kuti 
munthu ali wonyengedwa pomaganizira kuti palibe amene angamchite 
kanthu ndikuti iye ngwachuma chambiri. Ndipo kenako Allah watchula 
zina mwa zomwe wamdalitsa nazo monga, kumfewetsera njira kuti 
akakhale mmodzi wa anthu a ku Jannah, anthu a kumanja. 




















M'dzina la Allah Wachifundo chambiri, Wachisoni chosatha. 
1. Ndikulumbilira mzinda uwu (wa Makka). 


2. Ndipo iwe udzatsikira mu mzindawu mwa ufulu (ndi kuuonjezera 
ulemelero). 


3. Ndiponso ndikulumbilira chobereka ndi choberekedwa, (kudzera mwa 
iwo mtundu wa anthu udasungidwa). 


4. Ndithudi tamulenga munthu mmavuto (kuyambira chiyambi chake 
mpaka malekezero a moyo wake).!" 


5. Kodi (munthu wolengedwa ndi mavutoyu) akuganiza kuti palibe amene 
angamuthe? P! 


6. Akunena (monyadira kuti): “Ndaononga chuma chambiri (chifukwa 


[1] Munthu ali ndi mavuto ambiri amene nyama zina zilibe: chakudya amachipeza 
movutikira, ndipo kudya kwa iye nkofunikira pa moyo wake, chovala amachipeza 
movutikira pomwe iye ndiwoyenera kuvala. Sangathe kupilira ndi kutentha kapena 
kuzizira. Sangathenso kudziteteza popanda chida. Ndipo pamwamba pa izi, Allah 
wamukakamiza zinthu zambiri ndi kumuletsanso zinthu zambiri. Ndipo chilichonse 
chimene iye achita chikulembedwa. Pa tsiku lachimaliziro adzawerengedwa chilichonse 
chimene adachichita; chachikulu kapena chaching’ono. 


[2] Tanthauzo lake apa nkuti munthu akuganiza kuti palibe aliyense amene angamuweruze 
pa zolakwa zake. 

choletsa Chisilamu kufala).”!! 
7. Kodi akuganiza kuti palibe akumuona? 
8. Kodi sitidampangire maso awiri (amene akuyang’anira)? 
9. Ndilirime ndi milomo iwiri (zimene akulankhulira)? 


10. Ndipo tamlongosolera njira ziwiri: (yabwino ndi yoipa, ndipo tampatsa 
mphamvu yosankhira njira imene akufuna). 


11. Kodi walikwera phiri lovutalo (lomwe lingakamfikitse ku Jannah)?” 
12. Nanga nchiyani chakudziwitsa za kukwera phiri lovutalo? 

13. (Kutero ndiko) kupereka ufulu kwa kapolo, 

14. Kapena kuwadyetsa (osowa) pa tsiku la njala, 

15. Amasiye achibale, 


16. Kapena wosauka wa fumbi lokhalokha (chifukwa cha kuvutika 
kwambiri), 


17. Komanso nakhala mmodzi mwa okhulupirira ndikumalangizana za 
kupirira, ndi kumalangizananso za chifundo. 


18. Otero ndiwo (anthu abwino) a ku dzanja lamanja. 


19. Koma amene sanakhulupirire Ayah Zathu, ndi anthu a kudzanja 
lamanzere (oipa). 


20. Moto wozungulira mbali zonse udzakhala pa iwo (ndikuwatsekera 
makomo). 





[1] (Ndime 6-7) Mawu awa akunenedwa kwa okanira omwe adali kupereka chuma 
chawo pomenyana ndi Usilamu kapena kufuna kumupha Mneneri (s.a.w). Kenako 
adali kudzitama chifukwa chopereka chuma chambiri pa njirayo. Izi zikumukhudza 
aliyense amene akufuna kuti Chisilamu chionongeke. Ndipo iwo amaganiza kuti Allah 
sakudziwa za maganizo awo oipa. 


[2] Tanthauzo lake ndikuti bwanji munthu sathokoza chifundo chimenechi (chopatsidwa 
maso ndi pakamwa) pogwiritsa ntchito chuma chake pa zinthu zabwino zimene Allah 
wazitchula m’ma Ayah akubwerawa? Ndipo tanthauzo la “kukwera phiri lovuta” ndiko 
kupereka chuma panjira ya Allah chimene chili ndinthu chovuta kwa anthu ambiri 
ndipo chimafanana ndikukwera phiri losongoka. 





Sûrat 91. Ash-Shams 807 Juzu 30 








Sa Sûrat 91. Ash-Shams BS 


Allah walumbilira zinthu zambiri mzolengedwa Zake zazikuluzikulu 
koyambilira kwa Surah iyi zomwe zikusonyeza kukwanira kwa mphamvu 
Zake ndi umodzi Wake potsimikiza kuti wapambana amene wayeretsa 
mtima wake ndi chikhulupiliro chake ku uchimo ndi kumvera Allah. 











Ndiponso kuti wataika amene waudetsa ndi machimo ndi kukanira 
Allah. Kenako Surayi yafotokoza nkhani ya Asamud omwe adali anthu 
a Swalih ndi zimene zidawatsikira kuti aliyense wa makani ndi wotsutsa 
aphunzire kupyolera mwa iwo. 


Iwo pamene adamkanira Mneneri wawo ndikupha ngamira 
yoletsedwa, Allah adawaononga onse. Iye Allah saopa kanthu pa zotsatira 
za kuwaononga kwawo, chifukwa Iye safunsidwa zimene akuchita. 
Adawatsitsira chilango choyenerana ndi makhalidwe awo oipa. 





M'dzina la Allah Wachifundo chambiri, Wachisoni chosatha. 
1. Ndikulumbilira dzuwa ndi dangalira lake. 


2. Ndi mwezi pamene ukulitsatira (dzuwalo ndikulowa mmalo mwake 
powalitsa dziko dzuwalo litalowa). 


3. Ndi usana pamene ukulisonyeza poyera (kuti lisaphimbidwe). 
4. Ndi usiku pamene ukuliphimba. 


5. Ndi thambo ndi (Mwini mphamvu zonse Wamkulu) Yemwe adalimanga 
ndi kulitukula (mwaluso). 


6. Ndi nthaka ndi (Mwini mphamvu zonse Wamkulu), Yemwe adaiyala 
(mbali zonse ndi kuichita kukhala ngati choyala). 


7. Ndi mzimu ndi Yemwe adawulinganiza (powupatsa mphamvu). 

8. Ndipo adaudziwitsa zoipa zake ndi zabwino zake; (ndi kuwupatsa ufulu 
ndi mphamvu zochitira zimene ukufuna). 


9. Ndithu wapambana amene wauyeretsa.!"! 
10. Ndipo ndithu wataika amene wauononga.!”! 


11. Thamud (Samudu) adakanira (Mneneri wawo) chifukwa cha kulumpha 
malire kwawo.” 


12. Pamene woipitsitsa wawo adadzipereka (kupha ngamira yozizwitsa). 


13. Pamenepo Mneneri wa Allah (Swaleh) adawauza: “Isiyeni ngamira ya 
Allah (idye mdziko la Allah). Musailetse kumwa madzi (pa tsiku lake).” 


14. Koma adamutsutsa ndikuipha; kwa chifukwa chimenecho Mbuye wawo 
(Allah) adawaononga chifukwa cha tchimo lawo; adangowafafaniza 
(onse mnthaka). 


15. Iye saopa zotsatira za chilangochi (chifukwa amenewa ndi malipiro a 
chilungamo pa zomwe adachita). 





[1] Kuyeretsa mzimu ndiko kuukongoletsa ndi maphunziro ndi ntchito zabwino. Zimenezi 
ndizo zimamkwanitsa munthu kuti atchulidwe munthu. Ndipo zimenezi ndizo 
zingapereke ulemelero kwa munthu pa dziko mpaka pa tsiku lachimaliziro. 


[2] Kuwuononga mzimu ndiko kuuchitira mphwayi; kungoulekelera ndikumautsatira pa 
zimene ufuna mpaka kulowa mu uve ndi m’machimo a umbuli ndipo ndi kuonongeka 
pa dziko lino mpaka pa tsiku lachimaliziro. 


[3] (Ndime 11-15) Asamudu atchulidwa m'surat AL-FAJR. Anthu awa adamukana Mtumiki 
wawo, Mtumiki Swalih (a.s); adamuuza kuti ngati afuna amukhulupirire, atulutse 
ngamira kuchokera mthanthwe, apo ndipo adzamukhulupilira kuti ndi Mneneri. 
Swalih adampempha Allah, ndipo lidasweka thanthwe lija ndikutulukamo ngamira 
monga momwe adafunira anthu aja. Koma sadamukhulupirirebe. Mneneri Swalih 
(a.s) adawauza kuti: “Chenjerani ndi ngamira ya Allah iyi, musaikhudze ndi choipa 
chilichonse.” Ndipo adawakakamiza kuti pa tsiku limene ngamira ija ikumwa madzi, 
iwo asatunge madzi. Ndiponso pa tsiku limene iwo akutunga madzi ngamira siidzamwa 
madzi. Koma adamkanira. Ndipo m’modzi wa iwo amene adali wamphulupulu adaipha 
ngamira ija. Allah nthawi yomweyo adawatsitsira chilango chifukwa cha machimo 
awo, chomwe chidawakwanira onse kuyambira uja wopha ngamira ndi ena onse. 





Surat 92. Al-Lail Juzu 30 


gi Sûrat 92. Al-Lail Bs 


Allah Wolemekezeka akulumbilira zinthu zitatu msurayi, potsimikiza 
kuti ntchito za anthu nzosiyana; zina nzolungama pomwe zina 
nzosalungama. Ndikuti amene akupereka za ulele, ndi kuopa Allah 
ndikuikira umboni mwachilungamo pa zinthu zabwino, Allah amfewetsera 
njira zabwino. Ndipo amene wachita umbombo ndikuziganizira kuti 
ngoima payekha ndikumatsutsa mawu abwino, Allah amfewetsera njira 
zopita kumavuto. Ndipo chuma chake sichidzamthandiza kumchotsa 
mmavuto, akadzafa. 

















Ndipo kenaka Surayi ikufotokoza kuti Allah ndiye mwini udindo 
wolongosolera anthu njira ya chiongoko. Ndikuti moyo wa tsiku 
lachimaliziro ndi moyo wadziko lapansi Ngwake. Ndiponso yachenjeza 
za chilango cha Moto chomwe anthu oipa akalangidwa nacho pomwe 
abwino akapulumuka. 





M'dzina la Allah Wachifundo chambiri, Wachisoni chosatha. 
1. Ndikulumbilira usiku pamene ukuphimba (chilichonse). 
2. Ndi usana pamene kukuyera. 
3. Ndiponso Yemwe adalenga chachimuna ndi chachikazi. 
4. Ndithu zochita zanu nzosiyanasiyana.!'! 


5. Tsono yemwe akupereka (pa njira ya Allah) ndikumamuopa (Mbuye 
wake ndikupewa zoletsedwa),”! 


[1] Tanthauzo lake ndikuti mwa anthu alipo ena amene amachita zabwino ndipo ena 
amachita zoipa. Ena amagwira ntchito zothandiza pambuyo pa imfa pamodzi ndi 
kutumikira Allah. Ndipo pali ena omwe amangokhala otanganidwa ndi zadziko lapansi. 
Ena amachita zinthu zopindula pomwe ena satero. 


[2] Tanthauzo lake apa ndikupereka chuma ndi kudzipereka pa zauzimu. Ndiye kuti 
munthu agwiritsire ntchito chuma chake m'njira ya Allah ndiponso kwa anthu anzake. 
Ayeneranso kudzipereka iye mwini pa moyo wauzimu. 

6. Ndikumavomereza zinthu zabwino; (komwe kuli kukhulupirira Allah 
mwanzeru),! 


7. Choncho timufewetsera njira yompititsa ku zabwino.”! 

8. Koma uyo achite umbombo ndikuganiza za kuti iye payekha ngokwana; 

9. Ndi kumatsutsa zinthu zabwino, 

10. Choncho timufewetsera njira yompititsa ku mavuto (a muyaya). 

11. Ndipo chuma chake sichidzamthandiza (chilichonse) akadzagwera ku 
Moto. 

12. Ndithu Ife ndi amene timawalongosolera anthu njira yabwino ndi njira 
yoipa. 

13. Ndipo ndithu moyo womaliza ndi moyo woyamba uli m’manja mwathu. 

14. Basi, ndikukuchenjezani za Moto woyaka mwa mphamvu. 

15. Sakaulowa koma (kafiri) woipitsitsa kwambiri. 

16. Yemwe amatsutsa (choona) ndi kunyoza (zisonyezo za Allah). 

17. Koma yemwe akuopa Allah kwambiri akatalikitsidwa ndi Moto. 

18. Amene akupereka chuma chake ndi cholinga chodziyeretsa. 


19. Ndipo palibe aliyense kwa iye, amene adamchitira za chifundo zomwe 
zikulipidwa.”! 


[1] Tanthauzo la “Kuvomereza zinthu zabwino” ndiko kugwirizana nazo zimene 
Allah walamula, chifukwa chakuti Iye amalamula zinthu zabwino zokhazokha 
ndikuletsa zoipa. 


[2] Tanthauzo la Ayah imeneyi ndikuti: Timufewetsera njira yochitira zinthu zabwino 
mpaka kufikira kuti akapanda kuchita chinthu chabwino sapeza mtendere mu mtima 
mwake. 


[3] (Ndime 19-20)Tanthauzo la ma Ayah awiriwa nkuti munthu uyu sakupereka 
chuma chake chifukwa chobwezera chifundo cha anthu, kapena kuti 
adzamubwezerenso iye chifundo, koma akupereka chifukwa chofuna chikondi 
cha Mbuye wake basi. 

20. Koma (akuchita zimenezi) kufuna chikondi cha Mbuye wake 
Wapamwambamwamba. 


21. Ndipo posachedwa adzasangalala.!"! 





[1] Tanthauzo lake apa ndikuti Allah adzamukondweretsa ndi malipiro Ake abwino kufikira 
munthuyo adzakondwera. Ma Ayah, kuyambira 17 mpaka 21, adatsika chifukwa cha 
Sayyidina Abu Bakr (r.a) yemwe adali kupereka chuma chake powagula akapolo 
omwe adali kuzunzidwa ndi mabwana awo chifukwa cholowa Chisilamu, pambuyo 
pake amawapatsa ufulu. Ndipo m'modzi wa iwowa ndi Sayyidina Bilal (r.a) amene 
adali Muazzini wa Mneneri Muhammad (s.a.w). Chomwechonso Ayah zimenezi 
zikumkhudza aliyense amene akugwiritsa ntchito chuma chake mnjira yopulumutsira 
chipembedzo. 





Surat 93. Adh-Dhuha Juzu 30 


Sa Sûrat 93. Adh-Dhuha Bs 


Surayi yayamba ndi kulumbira kuwiri kulumbilira nthawi yogwiridwa 

















ntchito ndi nthawi yopumula, potsimikiza kuti ndithu Allah sadasiye 
Mneneri Wake kapena kumuda. Ndipo zimene wamkonzera pa tsiku 
lachimaliziro ndizabwino kuposa zimene wamdalitsa nazo pa dziko 
lapansi. Kenaka Allah walumbira kuti adzampatsa kufikira atakondwera, 
monga momwe adampezera ali wamasiye ndipo adamsunga; ali 
wosazindikira Qur’an ndipo adamuongola bwino pomuzindikiritsa 
Our'aniyo; ali wosauka ndipo adamlemeretsa. 


Kenako Surayi ikulimbikitsa zochitira chifundo amasiye ndikuletsa 
kukalipira opempha ndikutinso tikhale tikunena za mtendere wa Allah 
umene uli pa ife posonyeza kuthokoza. 





M'dzina la Allah Wachifundo chambiri, Wachisoni chosatha. 
1. Ndikulumbilira mmawa dzuwa litakwera (imene ili nthawi yantchito), 
2. Ndi usiku pamene ukuvindikira. 
3. Sadakusiye Mbuye wako (iwe Mneneri) (s.a.w) ndiponso sadakude.!"! 


4. Ndithu moyo watsiku lirimkudza ndi wabwino kwa iwe kuposa umoyo 
woyambawu. 


5. Ndithu posachedwapa akupatsa Mbuye wako (zabwino zamdziko lapansi 
ndi tsiku lachimaliziro) ndipo ukondwera.”! 


[1] M'masiku oyamba pa chiyambi cha Usilamu, padapita masiku angapo Mtumiki (s.a.w) 
osamutsikira chivumbulutso. Iye poona izi adali kukaika ndi kudandaula kwakukulu, 
nao okanira a pa Makka adali kumchita chipongwe. Adali kumunena kuti: “Kodi 
Mbuye wako wakusiya kapena wakukwiira?” Basi apa Allah akumutonthoza Mneneri 
Wake, pamodzi ndi kuwayankha okanira aja kuti: “Sadamusiye ndipo sadakwiye naye.” 


[2] Zopatsidwa zomwe adalonjezedwa apa ndi Allah, ndi zapadziko mpaka kumwamba 

6. Kodi sadakupeze uli wa masiye ndipo adakupatsa pokhala pabwino? 


7. Ndipo adakupeza uli wosazindikira (Our”an) nakuongola (pokuzindikiritsa 
Qur’aniyo ndi malamulo a chipembedzo)?!!! 


8. Ndiponso adakupeza uli wosauka nakulemeretsa? 
9. Basi, wamasiye usamchitire nkhanza. 
10. Ndiponso wopempha usamukalipire. 


11. Tsono mtendere wa Mbuye wako uwutchule (pothokoza ndi kugwira 
ntchito zabwino). 





(Akhera). Padziko lapansi adampatsa chilichonse chimene adali kuchilakalaka monga 
kuwaongola anthu ake, kuchilemekeza chipembedzo chake ndi kuwagonjetsa adani 
ake. Zonsezi Allah adamchitira mnyengo yochepa modabwitsa. 


[1] Mneneri Muhammad (s.a.w) asanapatsidwe uneneri wake ndi Allah anali kudandaula 
kwambiri poona anthu ake ali osokera ndiponso poona kuti iye sadali kudziwa momwe 
angawaongolere. Pambuyo pake adali kumapita ku mapiri amene adali pafupi ndi 
mzinda wa Makka. Kumeneko adali kupemphera ndi kumalingalira ndi kupempha 
Allah kuti amusonyeze njira yachiongoko. 





Surat 94. Ash-Sharh Juzu 30 


Sa Sûrat 94. Ash-Sharh Bs 


Surayi ikulongosola kuti Allah adaphanula chifuwa cha Mneneri 
(s.a.w) ndikuchichita kukhala potsikira zobisika ndi maphunziro. Ndipo 
adamchotsera zomwe zinkalemeretsa msana wake pantchito yolalikira. 

















Ndipo Allah analumikiza dzina Lake ndi iye pa mawu amaziko a 
chikhulupiliro ndi mzinthu zina zazikuluzikulu mchipembedzo. Kenako 
Surayi yalongosola za machitidwe a Allah pophatikiza zabwino ndi 
zovuta, ndipo Mtumiki akuuzidwa kuti akachita chabwino, achitsatizenso 
ndi chabwino china; ndikuti cholinga chake pa zonse chikhale kwa Allah. 
Iye ndiwakutha kumthandiza. 





M'dzina la Allah Wachifundo chambiri, Wachisoni chosatha. 


Kodi sitidachiphanule chifuwa chako (pokupatsa chiongoko ndi 
chikhulupiliro ndi nzeru zambiri)? 


Ndipo takuchotsera mtolo wako (pa ntchito yolalikira pokuthandiza ndi 
kukufewetsera zinthu zako). 


Mtolo umene udalemetsa msana wako? 
Ndipo takukweza kutchulidwa kwako.!'! 


Ndipo ndithu pali chovuta palinso zabwino (Zambiri). 





Ndithu pali chovuta palinso zabwino (zambiri). 


[1] Allah wakukweza kutchulidwa kwa Mtumiki Muhammad (s.a.w) pakumpatsa uneneri 
kumchitira zabwino kuposa aneneri ena, kuchipanga chipembedzo chake kukhala 
chotsiriza chosafafanizidwa ndi Mtumiki wina. Ndipo ndichopambana kuposa 


zipembedzo zonse zomwe zidatsogola, ndiponso ndi chomwe chingawathandize anthu 
onse osiyana mitundu, pa nyengo zonse ndi pamalo paliponse. 

7. Basi, ukamaliza ntchito (yolalikira ndi Jihad) limbikira kupemphera.!"! 
8. Ndipo khala wolakalaka (zabwino zomwe zili) kwa Mbuye wako. 





[1] Tanthauzo lake nkuti: “Ukamaliza ntchito yako yolalikira kwa anthu zomwe Allah 
wakutuma kuti ulalikire, chita mapemphero ambiri. Umthokoze Mbuye wako pa 
chisomo Chake chimene wakudalitsa nacho.” Mneneri (s.a.w) adali kulimbikira 
kwambiri pochita mapemphero mwakuti amaima ndi kumapemphera kufikira miyendo 
yake kutupa. Amagwetsa mphumi pansi (sijida) mpaka kuganiziridwa kuti wafa 
chifukwa cha kutalika kwa nthawi yopempherayo. 





Surat 95. At-Tîn Juzu 30 


Sa Sûrat 95. At-Tîn BS 


M'surayi Allah akulumbilira zipatso ziwiri zodala, ndi malo awiri 
abwino potsimikiza kuti Iye adalenga munthu mkalengedwe kabwino: 
pompatsa nzeru ndikukhala ndi ufulu pa zofuna zake. Kenaka Surayi 
yalongosolanso kuti munthu sadachite motsatiza chilengedwe chake 
ndipo watsika pa ulemelero wake ndikukhala wapansi kuposa wapansi, 
kupatula amene akhulupirira ndikumachita zabwino. 

















Kenako Surayi yadzudzula amene akukanira za kuuka mmanda 
ataona kale zizindikiro zake zosonyeza mphamvu za Allah ndi luso Lake. 





M'dzina la Allah Wachifundo chambiri, Wachisoni chosatha. 


1. Ndikulumbilira mitengo ya Mkuyu ndi Zitona (pansi pa mitengo imeneyi 
Ibrahim ndi Nuh (Nowa) adapeza uneneri), 


2. Ndi phiri la Sinai (pamene Allah adamulankhulira Musa), 


3. Ndiponso mzinda uwu (wolemekezeka) wamtendere; (Makka, womwe 
adapatsiridwa uneneri Muhammad) (s.a.w). 


4. Palibe chikaiko, tamulenga munthu mkalengedwe kabwino, kolingana 
(ndipo ali ndi mbiri zabwino).!"! 


5. Pambuyo pake tamubwezera pansi kumposa wa pansi.” 


6. Kupatula amene akhulupirira ndikumachita zabwino, adzakhala nawo 
iwo malipiro osatha. 


7. Tsono nchiyani chakuchititsa kuti ukanire kuuka ndi malipiro pambuyo 


[1] M’ gulu la nyama palibe yopambana kuposa munthu mkalengedwe ndi pa nzeru. 


[2] Munthu ali ndi makhalidwe awiri: Ngati agwiritsa ntchito nzeru zake amaongoka ndipo 
amaiposa nyama ili yonse. Koma ngati sagwiritsa ntchito nzeru zake amasokera ndi 
kukhala wapansi kuposa nyama zonse. 

(poona mphamvu zathu pa chilichonse)?!" 


8. Kodi Allah si Muweruzi wa nzeru kuposa aweruzi onse? 





[1] (Ndime 7-8) Allah akuuza munthu kuti: Pambuyo podziwa kuti Allah ndi Yemwe 
adapanga zimenezo, ndi chiyani nanga chikumukaikitsa za tsiku la chiweruziro? 





Sûrat 96. Al-“Alag 








pr Sûrat 96. Al-“Alaq eS 


M'surayi akutilimbikitsa za kuphunzira kuwerenga ndi kulemba. 
Ndikuti amene adatha kumlenga munthu kuchokera ku chinthu 
chofooka angathe kumphunzitsa kulemba kuti maphunziro asungidwe 
ndi kulembako: ndikuti azimvana kupyolera mkulembako. Ndiponso 
ndikumphunzitsa zomwe sadali kuzidziwa. 











Surayi ikufotokozanso kuti nthawi zina chuma ndi mphamvu 
zimachititsa mtima wa munthu kupyola malire. 





M'dzina la Allah Wachifundo chambiri, Wachisoni chosatha. 


1. Werenga! (Iwe Mneneri (s.a.w), zomwe zikuvumbulutsidwa) mdzina la 
Mbuye wako Yemwe adalenga (zolengedwa zonse).!" 


2. Adalenga munthu kuchokera ku magazi owundana.!”! 


3. Werenga! Ndipo Mbuye wako ndi Wopereka kwambiri.”! 


[1] Tanena kale mndemanga 7 yamu surat - Dhuha kuti Mneneri Muhammad (s.a.w) 
asadapatsidwe uneneri wake ndi Allah adali kudandaula kwambiri poona anthu ake ali 
osokera ndiponso poona kuti iye sadali kudziwa momwe angawaongolere. Pambuyo 
pake adali kumapita ku mapiri amene adali pafupi ndi Mzinda wa Makka. Kumeneko 
adali kupemphera ndi kumalingalira ndi kupempha Allah kuti amusonyeze njira ya 
chiongoko. Choncho tsiku lina pamene adali ku phanga la Hiraa, pafupi ndi Makka ali 
mkati mopemphera, Mngelo adamuonekera mwadzidzidzi nati: “Twe Muhammad! Ine 
ndine Jiburil (Gabrie!) ndipo iwe ndiwe Mtumiki wa Allah kwa zolengedwa zonse!” 
Pambuyo pake adamuuza kuti: “werenga!” Mneneri adayankha: “Ine sindidziwa 
kuwerenga.” Jiburil uja adamgwira ndi kumpana mwamphamvu mpaka adavutika 
kwambiri. Adamsiyanso ndi kumuuza: “werenga!” Mneneri adayankha monga 
adamuyankhira poyamba mpaka kadakwana katatu akumuchita zokhazokhazo. Kenaka 
adamuwerengera ma Ayah kuchokera 1 mpaka 5. Ma Ayah amenewa ndiwo oyamba 
kuvumbulutsidwa m’Qur’an. 


[2] Madzi ambewu ya munthu, pambuyo pokhazikika mchiberekero kwa masiku makumi 
anayi, amatembenuka ndikukhala magazi. Ili ndilo tanthauzo la Ayah imeneyi. 


[3] Ayah 3 ndi 5 Mtumiki (s.a.w) akuyankhidwa pa kunena kwake kwa kuti: “Ine sindidziwa 
kuwerenga.” Choncho Allah akumuuza kuti Iye ndi Mfulu weniweni, ndi Yemwe 

4. Yemwe waphunzitsa (munthu kulemba) ndi cholembera. 

5. Waphunzitsa munthu zinthu (zambiri) zomwe (iye) sadali kuzidziwa. 
6. Zoona ndithu koma munthu akupyola malire (podzikweza). 

7. Chifukwa chodziona kuti walemera. 


8. Palibe chikaiko, (iwe Mneneri (s.a.w) kobwerera (onse) nkwa Mbuye 
wako basi; (adzawaukitsa).!" 


9. Kodi wamuona yemwe akuletsa, 

10. Kapolo (wa Allah) akamapemphera? 
11. Tandiuza ngati ali pachiongoko? 

12. Kapena kuti akulamulira zoopa Allah? 


13. Tandiuza (za woletsayo) ngati akutsutsa (zimene wadza nazo Mneneri) 
ndikunyoza (chikhulupiliro ndi ntchito yabwino)? 


14. Kodi sakudziwa kuti Allah akuona (machitidwe ake. Ndipo adzamlipira)? 


15. Ayi ndithu ngati sasiya timukoka tsitsi lapatsumba (tiligwira 
mwamphamvu tsumba lake ndikukamponya ku Moto). 


16. Tsumba labodza (ndiponso) lamachimo. 


17. Basi aliitane gulu lakelo, (la amene amakhala nawo pabwalo kuti 
amthandize pano pa dziko kapena tsiku lachimaliziro), 


18. Nafe tiitana azabaniya (angelo a ku Moto). 


19. Ayi ndithu usamumvere (pa zimene akukuletsazo); koma gwetsa nkhope 
yako pansi, ndipo dziyandikitse kwa Mbuye wako. 





adawaphunzitsa anthu kulemba ndi cholembera ndi zonse zomwe sadali kuzidziwa. 
Kwa ufulu Wake wochuluka ndi mphamvu Zake pa chilichonse, sichovuta kwa Iye 
(Allah) kumphunzitsa Mtumiki Wake kuwerenga molakatula. 


[1] Tanthauzo lake nkuti musanyengedwe ndi chumacho chifukwa chakuti, popanda 
chikaiko, mubwerera kwa Mbuye wanu ndipo chumacho sichidzakuthandizani 
chilichonse pa maso Pake. 





Sûrat 97. Al-Qadr 


Sa Sûrat 97. Al-Qadr Bs 


M'sura imeneyi muli kunenedwa za ulemelero wa Qur’an ndi za 
ulemelero wa usiku womwe mkati mwake idavumbulutsidwa. Ndikuti 
usiku umenewo ngwabwino kuposa miyezi chikwi chimodzi. Ndikutinso 
angelo ndi Jiburil amatsika mu usikuwo potsatira lamulo la Mbuye 
wawo pa chinthu chilichonse. Ndipo usikuwo umakhala wa mtendere 
wokhawokha popanda chovuta kapena choipa, mpaka kutuluka kwa 
m’bandakucha. 




















M'dzina la Allah Wachifundo chambiri, Wachisoni chosatha. 
1. Ndithu taivumbulutsa (Qur’an) muusiku wa Qadr (usikuwolemekezeka).!! 
2. Ndi chiyani chingakudziwitse za usiku wolemekezekawu? 


3. Usiku olemekezekawu uli wabwino kuposa miyezi chikwi chimodzi 
(1000 yomwe mulibe Laila-tul-Oadr). 


4. Amatsika angelo ndi Jiburil mmenemo mwa chilolezo cha Mbuye wawo 
kudzalongosola chinthu chilichonse. 


[1] Qur’an mwachidziwikire idali kuvumbulutsidwa pang'onopang'ono kuchokera ku 
thambo loyamba (Baitul Izza). Choncho, usiku umene idatsika kuchokera ku thambo 
la seveni (Lauh Mahafudwi) kupita ku thambo loyamba udali usiku wotchedwa Laila- 
tul-Oadr (usiku wolemekezeka kwambiri) ndipo ndichifukwa chake kukunenedwa kuti 
Qur’an idatsitsidwa mu usiku wa Qadr. Umenewu ndi usiku umodzi mkati mwa mwezi 
wa Ramadan omwe uli wodalitsidwa kuposa miyezi chikwi chimodzi. Tanthauzo lake 
apa ndikuti munthu ngati achita ntchito zabwino mu usiku umenewu amapeza malipiro 
kuposa a yemwe wachita ntchito zabwino kokwanira miyezi chikwi chimodzi. Koma 
Allah adaubisa usiku umenewu. Sukudziwika kuti uli pa deti lanji ncholinga choti anthu 
alimbike kuchita mapemphero mwezi wonse wa Ramadan; koma ukuyembekezedwa 
kuti uli mu masiku khumi omaliza, makamaka usiku wodzukira pa 21, 23, 25, 27 ndi 29 
kwa yemwe akufuna kupeza madalitso a usiku umenewu alimbike kuchita mapemphero 
kwambiri mwezi wonse. 

5. Mtendere usiku umenewo! (Palibe mavuto ndi zoipa) mpaka 
m'bandakucha.!'! 





[1] Adanena Baidawi kuti tanthauzo la Ayah iyi ndikuti mu usiku umenewu Allah amalamula 
kuti kukhale mtendere wokhawokha. Koma mu usiku wina amalamula kuti kukhale 
mtendere ndi masoka. 





Sûrat 98. Al-Bayyinah 822 Juzu 30 


Sa Sûrat 98. Al-Bayyinah B 


Anthu a mabuku adadziwa kupyolera mmabuku mwawo mbiri za 
Mneneri yemwe adzadze kumalekezero a nthawi, yemwe ndi Muhammad 
(s.a.w). Ndipo nawo opembedza mafano a m'Madina adadziwa za 
zimenezi kupyolera mwa eni mabuku aja. Choncho chifukwa cha kudziwa 
kumeneku padafunika kumkhulupirira Mneneriyo, akaperekedwa. Koma 
parnene Mneneri Muhammad (s.a.w) adaperekedwa kwa iwo pamodzi 
ndi buku la Ouran, adatsutsana ndipo adaswa lonjezo lawo. Onsewa 
adzakhala ku Moto muyaya tsiku lachimaliziro. Koma Asilamu, eni 
ulemelero, ndiwo zolengedwa zabwino. Malipiro awo ndikukhala 
muyaya ku Jannah, ku Munda wamtendere, ndikukondweretsedwa ndi 
zimene adzazipeze; zomwe adali kuzifuna. Malipiro awo adzawapeza 
amene adali kuopa Mbuye wake. 




















M'dzina la Allah Wachifundo chambiri, Wachisoni chosatha. 


1. Amene adakanira (Allah ndi Mthenga Wake) mwa omwe adapatsidwa 
buku ndi opembedza mafano sadali olekana (ndi umbuli wawo ndi 
kusalabadira kwawo choona) mpaka pomwe chidawadzera chisonyezo 
choonekera poyera.!"! 


[1] “Akafiri” omwe adapatsidwa buku, ndi Ayuda ndi Akhristu. “Amushirikina” ndi omwe 
adali kupembedza mafano. Tanthauzo la ma Ayah awa 1- 4 ndikuti asadatulukire 
Muhammad (s.a.w), Ayuda ndi Akhristu omwe adali ku Madina, pamene adali kuwauza 
opembedza mafano kuti: “Yayandikira nthawi yotulukira Mneneri. Ife tidzamtsatira, 
tidzakhala pamodzi ndi iye. Tidzakumenyani nkhondo mpaka kukugonjetsani.” 
Adali kuyembekezera kuti Mneneriyo adzakhala mwa iwo. Pamene adali kumva izi, 
opembedza mafano aja, adali odandaula. Iwonso adali kuyembekezera Mneneriyo; 
limeneli ndilo tanthauzo la mawu aja oti: “Sadali olekana mpaka pomwe chidawadzera 
chisonyezo choonekera poyera.” 

Apa ndiye kuti fuko lililonse mwa mafuko atatu aja lidali ndi mtima wopitiriza 
zipembedzo zawo, osaleka mpaka chiwafikire chisonyezo. Tanthauzo la 
“chisonyezo,” apa ndi Muhammad (s.a.w) monga Ayah yachiwiri yafotokozera. 
Pamene adafika Mneneri, opembedza mafano aja ndiwo adayamba kumukhulupilira, 
koma Ayuda ndi Akhristu pamene adaona kuti Mneneri sali wochokera mwa iwo 

2. (Yemwe ndi) Mtumiki wochokera kwa Allah akuwawerengera makalata 
oyeretsedwa (ku zonama).!!! 


3. Omwe mkati mwake muli malamulo oongoka (ofotokoza za choona).!”! 


4. Sadalekane omwe adapatsidwa mabuku mpaka pomwe chidawafikira 
chisonyezo (chosonyeza kuti Muhammad (s.a.w) ndi mthenga wa Allah 
yemwe adalonjezedwa mmabuku awo). 


5. Ndipo sadalamulidwe (china) koma kuti ampembedze Allah (Mmodzi 
yekha) ndikuyeretsa chipembedzo chake popendekera ku choona (ndi 
kusiya njira zonama) ndi kuti asunge Swala ndiponso apereke chopereka 
(cha pachuma chawo); chimenecho (ndicho) chipembedzo choongoka."! 


6. Ndithu amene sadakhulupirire (Mneneri) (s.a.w) pakati pa anthu a mabuku 
ndi opembedza mafano adzalowetsedwa ku Jahannam ndikukhala 
m’menemo nthawi yaitali; iwowo ndiwo zolengedwa zoipa. 


7. Ndithu amene akhulupirira (mwa Allah ndi Mthenga Wake) ndikumachita 
zabwino, iwo ndiwo zolengedwa zabwino. 


8. Malipiro awo kwa Mbuye wawo, ndi minda yamuyaya momwe ikuyenda 
pansi pake mitsinje; adzakhala m’menemo muyaya. Allah adzawayanja 
nawonso adzamuyanja (chifukwa cha zomwe adzawapatse); zimenezo 
ndi za yemwe awope Mbuye wake (Allah). 





monga m”mene adali kuyembekezera adakhumudwa; ena mwa iwo adamkhulupilira 
pomwe ena sadamkhulupirire. Ili ndilo tanthauzo lakuti, “sadalekane omwe 
adapatsidwa mabuku mpaka pomwe chidawafikira chisonyezo.” 


[1] Tanthauzo la “Makalata oyeretsedwa kuzonama” ndi Qur’an. 


[2] Kapena kuti “mkati mwake muli mabuku olingana,” ndiye kuti m'Our'an muli 
zophunzitsa za mabuku onse omwe Allah adavumbulutsa kwa Aneneri onse akale. 


[3] Tanthauzo lake ndikuti “Mneneri uyu” sadadze ndi chinthu cha chilendo chakuti 
ndikumukanira. Koma iye akulamula za kupembedza Allah Mmodzi ndi kumuyeretsera 
chipembedzo Chake; kuima ndi kupemphera, kupereka chopereka ndi zina zotero. 
Zoterezi ndizonso adali kuphunzitsa aneneri onse omwe adadza ndi zipembedzo 
zoongoka. 





Surat 99. Az-Zalzalah 


Sa Sûrat 99. Az-Zalzalah BS 


Ma Ayah a Surayi akulongosola za tsiku lachimaliziro monga 
kugwedezeka kwa nthaka, kutuluka akufa ndi zomwe zidali mkati mwa 
nthaka, kudabwa munthu ndi kudzifunsa yekha modzidzimuka, ndi anthu 
kuchoka mmanda mwawo kuti akalandire mphoto zawo. 




















M'dzina la Allah Wachifundo chambiri, Wachisoni chosatha. 
1. Likadzagwedezedwa dziko lapansi kugwedezeka kwake kwamphamvu, 


2. Ndipo nthaka idzatulutsa mitolo yake (zinthu zomwe zidali mkati mwake, 
monga akufa ndi miyala ya mtengo wapatali), 


3. Ndipo munthu adzanena (mwa mantha, ndikudabwa nthawi imeneyo). 
Ha! Yatani nthaka, (kodi Qiyâma yafika)? 


4. Tsiku limenelo idzanena nkhani zake zonse, (zabwino kapena zoipa).!! 


5. Pakuti Mbuye wako adzailamula kutero (kuti igwedezeke ndikunena 
zimene zinkachitika pamwamba pake). 


. Tsiku limenelo anthu adzachoka (m”manda) ali m’magulu obalalika 
kuti akasonyezedwe ntchito zawo (ndikudziwa chiwerengero chawo 
chimene chili kwa Allah). 


7. Choncho, amene angachite chabwino cholemera ngati kanjere 


[1] Idzanena nthaka pa tsiku limenelo pamene Allah adzaiuza kuti inene monga momwe 
amazinenetsera zinthu zimene chikhalire sizilankhula, pakuti Allah ndi Wamphamvu 
zonse. Kapena m'mene iti idzakhalire nthaka kudzakwanira munthu kudziwa kuti 
ikutanthauza chakuti, popanda kutulutsa mawu monga momwe timadziwira munthu 
wosangalala ndi wachisoni; wanjala ndi wokhuta popanda kuyankhula. Nkhani zomwe 
idzafotokoza nthaka pa tsiku limenelo, monga momwe adanenera Mneneri Muhammad 
(s.a.w), ndi izi:- Tsiku la chiweruziro nthaka idzamuikira umboni munthu aliyense 
kapena m'badwo uliwonse pa chimene adachita pamwamba pake (pamwamba pa 
nthaka). Limeneli ndilo tanthauzo la mawu aja oti “ Nthaka idzanena nkhani zake.” 

kakang’ono, adzaona malipiro ake.!" 


8. Ndipo amene angachite choipa cholemera ngati kanjere kakang’ono, 
adzaona malipiro ake. (Allah sachitira chinyengo aliyense). 





[1] (Ndime 7-8) Ma Ayah awiriwa akutidziwitsa kuti munthu adzalipidwa pa chilichonse 
chimene akuchita, chabwino kapena choipa, ngakhale chikhale chochepa monga 
kulemera kwa kanjere kochepa kwambiri. 





Sûrat 100. Al-“Adiyat 











Sa Sûrat 100. Al-“Adiyat B 


Kumayambiliro a Surayi Allah Wolemekezeka walumbilira akavalo 
omenya nkhondo kuti ndithu munthu ali wokanira kwambiri pa mtendere 
wa Mbuye wake (Allah). Ndithu iye mwini adzaikira umboni pa 
zimenezi tsiku lachimaliziro, ndikuti iye pokonda chuma ali wa msulizo. 
Ndipo kotsirizira kwake yafotokoza za kuuka ndi kuweruzidwa pa tsiku 
lachimaliziro. 











M'dzina la Allah Wachifundo chambiri, Wachisoni chosatha. 
idikulumbilira akavalo othamanga ali ndi phuma, 

{di otulutsa moto ku zikhotwa (pomenyetsa miyendo m’miyala), 

Idi othira nkhondo adani mmawa (dzuwa lisadatuluke), 

{di kuulutsa fumbi lambiri (kwa adani) nthawi imeneyo, 


Idikulowelera mkatikati mwa adani. 








. Ndithu munthu ali wokanira Mbuye wake, (sathokoza Allah pa zimene 
amdalitsa nazo).!"! 


7. Ndithudi iye pa zimenezi ndi mboni (yodzichitira yekha kupyolera 
mzochitachita zake). 


8. Ndipo ndithu iyendiwokonda chuma kwambiri (ndiponso ngwamsulizo).”! 


9. Kodi sakudziwa zikadzatulutsidwa za m”manda, 


[1] Tanthauzo la “kukanira Mbuye wake” ndi kuukanira mtendere Wake. Ndipo 
kukanira mtendere ndiko kusagwiritsira ntchito mtenderewo mnjira zabwino, monga 
m’mapemphero ndi zina zotero. 


[2] Kapena kuti ali wofunitsitsa chuma kwambiri; kumeneko ndikumangoti mtima 
dyokodyoko pachuma. Ukachipeza ndikumachichitira umbombo ndipo ndikumaganiza 
kuti chumacho nchopambana china chilichonse. 

10. Ndikudzasonkhanitsidwa ndi kuonekera poyera zomwe zidali m”mitima? 


11. Ndithu tsiku limenelo Mbuye wawo adzawadziwa kwambiri 
(ndikuwalongosolera zonse zochita zawo).!"! 





[1] “Kuwadziwa kwambiri,” kukutanthauza kuti Iye ngodziwa zazikuluzikulu ndi 
zazing'onozing'ono zoonekera poyera ndi zobisika. Tsiku limenelo adzawalipira 
chilichonse chimene adachita. 





Surat 101. Al-Oari“ah 





Sa Sûrat 101. Al-Qâriʻah g5 


Surayi yayamba ndikuopseza kwa kugunda kwamphamvu komwe 
kudzagonthetsa makutu a anthu pa tsiku la kutha kwa dziko. Ndipo 
yalongosola machitidwe ena a tsiku limenelo a anthu ndi mapiri. 








Ndiponso yalongosola za amene zabwino zawo zidzalemera pa sikelo 
ndikupepuka zoipa zawo. 





M'dzina la Allah Wachifundo chambiri, Wachisoni chosatha. 
1. Kugunda kwa phokoso (la Oiyama)! 
2. Kodi kugunda kwa phokosolo ndi chiyani? 


3. Ndichiyani chingakudziwitse za kugunda kwa phokoso (la Oiyama 
komwe kudzawakomole anthu)? 


4. Limenelo ndi tsiku limene anthu adzakhala ngati agulugufe obalalika.!" 


5. Ndipo mapiri adzakhala ngati ubweya womwazidwa (wongouluka uku 
ndi uku mumlengalenga). 


6. Tsono amene muyeso wake (wa zinthu zabwino) udzalemere (ndikupepuka 
zoipa).”! 


7. Ndiye kuti iye adzakhala mu umoyo wosangalatsa (patsiku la chiweruziro). 


8. Ndipo yemwe muyeso wake (wa zinthu zabwino) udzapepuka (ndi 
kulemera zoipa), 


9. Ndiye kuti mbuto yake ndi ku Hawiya. 


[I] Apa, pakutanthauza kuti anthu adzakhala ali balalabalala ngati agulugufe ndipo 
azidzangodziponya uku ndi uku, osadziwa kopita. Imeneyo ndi nthawi yotuluka 
m’manda. 


[2] Tsiku limenelo ntchito zonse zabwino ndi zoipa zidzayesedwa ndi muyeso wa Allah, 
koma sitidadziwitsidwe kuti muyeso umenewo udzakhala wotani udzayesa zonse 
zazikulu ndi zazing'ono zomwe mpaka za mumtima. 

10. Kodi ndi chiyani chingakudziwitse za Hawiya? 


11. Umenewo ndi Moto woyaka mwa ukali! 








Surat 102. At-Takathur Juzu 30 


Sa Sûrat 102. At-Takâthur B 


Surayi ikudzudzula aliyense wosiya malamulo a Allah chifukwa 
chotanganidwa ndi zamdziko. Ndipo yawachenjeza kuti adzadziwa 
zotsatira za kunyozera kwawo malamulo a Allah pamene adzauona 
Moto masomphenya ndikufunsidwa za mtendere uliwonse umene Allah 
adawadalitsa nawo kuti adauchitira chiyani. 




















M'dzina la Allah Wachifundo chambiri, Wachisoni chosatha. 
1. Kwakutangwanitsani kusonkhanitsa (chuma chambiri ndi ana).!"! 
2. Mpakana mwapita kumanda (mwamwalira ndikukalowa m’manda). 
3. Sichoncho! Mudziwa posachedwapa.!! 
4. Ndiponso sichoncho! Mudziwa posachedwapa. 


5. Sichoncho! mukadakhala mukudziwa, kudziwa kwachitsimikizo 
(sibwenzi mukutangwanika ndi za mdziko). 


6. Ndithudi mudzauona Moto. 
7. Kenako mudzauona ndithu ndi diso lachitsimikizo. 


8. Tsono patsikulo ndithudi mudzafunsidwa za mtendere (omwe 
munapatsidwa).”! 





[1] (Ndime 1-2) Ndi chizolowezi cha anthu kupikisana pa chuma ndi pa ana. Choncho, mma 
Ayah awa: 1-2 Allah akuwauza: Kupikisana kwawo kochuluka, kukonda za m'dziko 
kwambiri, kwaiwalitsa kutumikira Allah mpaka imfa kuwapeza. 


[2] Tanthauzo lake ndilakuti, pamene idzakufikirani imfa mudzadziwa kuti mudali kutaya 
nthawi ndi zinthu zopanda pake. 


[3] Munthu aliyense ndi chilichonse chimene ali nacho ndi mphatso yochokera kwa Allah. 
Choncho, pa tsiku lachimaliziro adzafunsidwa za momwe adagwiritsira ntchito mphatso 
zimenezi, kaya m'njira yoipa kapena yabwino. 





Surat 103. Al-“Asr 


Sa Sûrat 103. Al-“Asr Bs 


Allah Wolemekezeka akulumbilira nthawi msurayi chifukwa chakuti 
nthawi yasonkhanitsa zodabwitsa zambiri mkati mwake, zomwe ndi 
maphunziro kwa anthu olingalira, zomwenso zikusonyeza mphamvu za 
Allah ndi luso lake pa chilichonse, kamba ka nthawi, munthu salekana 
ndi kuchepekedwa ndi kusintha m'ntchito zake ndi makhalidwe ake, 
kupatula okhulupirira amene amachita zabwino ndikumalangizana pakati 
pawo kugwiritsa choona cha Allah, ndikulangizana za kupirira pa zimene 
alamulidwa kuzitsata ndi kupewa zomwe aletsedwa kuchita. 




















M'dzina la Allah Wachifundo chambiri, Wachisoni chosatha. 
1. Ndikuilumbilira nthawi.!" 


2. Ndithu munthu aliyense ndi wotaika (chifukwa chakugonjetsedwa ndi 
zilakolako zake). 


3. Kupatula amene akhulupirira (mwa Allah) ndi kumachita zabwino, 
ndikumalangizana kutsatira choona ndiponso ndi kumalangizana za 
kupirira (potsatira malamulo a Allah ndi zina za mdziko).”! 





[1] Chinthu cha mtengo wapatali kwa munthu pa dziko lino ndi moyo wake. Choncho 
mphindi iliyonse imene akuigwiritsa ntchito pa zinthu zabwino ndiyo imene 
idzamuthandiza. Ndipo mphindi iliyonse imene akuigwiritsa ntchito mu zinthu zoipa 
kapena zopanda pake, kumeneko ndiko kutaika kwake; (kuluza). 


[2] Mgulu la otaika mwapatulidwa anthu olungama amene zochita zawo zili zolungama, 
omwe amalamulira kutsatira njira yolungama ndi kupilira. Anthu otere saataika, 
chifukwa chakuti nthawi yawo amaigwiritsira ntchito pa zinthu zabwino, zowathandiza 
padziko ndi pambuyo pa imfa. Kupilira kulipo mitundu inayi:- 

(a) Kupilira pochita zinthu zabwino zomwe zili zovuta kwa munthu kuzipitiriza, 
monga kupemphera Swala zisanu. 

(b) Kupilira posiya kuchita zoipa zimene zili zovuta kwa munthu kuti azileke. 

(c) Kuwapilira anthu anzako; kupilira ndi zoipa zawo posawabwezera choipa 
chilichonse. 

(d) Kupilira ndi mazunzo a padziko, monga njala, matenda, kusauka ndi zina zotero. 





Surat 104. Al-Humazah 


pu Sûrat 104. Al-Humazah BS 


M'surayi muli lonjezo la chilango choopsa kwa munthu amene ali 
ndi chizolowezi chojeda ndi kunyoza anthu, powalozera ndi maso 
kapena kuyankhula. Ndiponso amene amati akasonkhanitsa chuma 
amachiwerengera pafupipafupi mokhumbiza ena uku akuganizira kuti 
chumacho chimkhazika muyaya. 




















M'dzina la Allah Wachifundo chambiri, Wachisoni chosatha. 


1. Kuonongeka koopsa kudzampeza aliyense wojeda ndi wonyoza anthu 
polozera (ndi maso kapena kuyankhula ndi lirime). 


2. Yemwe wasonkhanitsa chuma ndikumachiwerengera.!” 


3. Akuganiza kuti chuma chakecho chimkhazika (pa dziko) nthawi yaitali 
(ndikumteteza ku zimene sakuzifuna). 


4. Sichoncho! (Asiye maganizo amenewo) ndithudi, akaponyedwa ku Moto 
woononga (chifukwa cha kuipa kwa zochita zake). 


5. Ndi chiyani chingakudziwitse za Moto woonongawu? 


[1] Kujeda kwa mtundu uliwonse ndi koipa. Anthu ambiri amaganiza kuti kujeda ndi 
chinthu chochepa, saona kuti ndi chinthu choipa, pomwe Qur’an ikuletsa kwatunthu 
mpaka mwakuti imamufanizira munthu wojeda ngati munthu yemwe amadya minofu 
ya mnzake wakufa. Mu Ayah imeneyi, Allah wanena kuti “Wayilun” lomwe tanthauzo 
lake ndi “Kuonongeka koopsa.” Choncho nkofunika kwa munthu aliyense kupewa 
khalidwe lojeda. 


Mmenemo ndi momwe alili munthu wa umbombo, kukoma kwa chuma kwa iye, 
ndikuchisonkhanitsa ndikumachiwerengera akakhala ndi danga; sikuti akufuna kudziwa 
kuchuluka kwake koma kungokondweretsedwa ndikuchiwerengako. Saganizira zimene 
zingamuthandize iye mwini kapena kuthandiza anzake. 

Chuma ntchito yake ndikuti chimthandize mwini chumacho pa zinthu 
zabwino zosiyanasiyana pamodzi ndi anzake, osati kungochikhazika 
ndikumangochiwerengera mokhumbiza ena. 

6. Umenewu ndi Moto wa Allah woyaka (nthawi zonse, woononga 
chilichonse choponyedwa mmenemo). 
7. Umene umakwera mpaka ku mtima..!"! 


8. Ndithu motowo ukawazinga (ndi kuwatsekera makomo). 


9. Munsanamira za zitalizitali (kotero kuti sakatha kugwedezeka mmenemo 
kapena kupulumuka). 





[1] Moto umenewu, sukapsereza kunja kokha, ukapsereza mpaka ndi mu mtima momwe. 





Surat 105. AI-Fil Juzu 30 


Sa Sûrat 105. AI-Fì Bs 


Allah akulongosolera Mtumiki Wake nkhani ya eni njovu amene 
adafuna kugumula nyumba ya Allah. Ndipo akumsonyeza phunziro 
limene lili m’nkhaniyi lomwe likusonyeza ukulu wa mphamvu za Allah 
kudzanso chilango Chake kwa amene akunyoza zinthu Zake zopatulika. 

















Ndithu Allah adawatumizira magulu  ankhondo amene 
adawaonongeratu kwatunthu kotero kuti matupi awo adakhala ngati 
udzu wodyedwa ndi nyama kapena gaga wambewu zoonongedwa ndi 
tizilombo. 





M'dzina la Allah Wachifundo chambiri, Wachisoni chosatha. 
1. Kodi sudaone momwe Mbuye wako adawachitira eni njovu?!"! 


[1] Sura imeneyi ikufotokoza mbiri imene idachitika pafupi ndi mzinda wa Makka 
mchaka cha 570 A.C. Dziko la Yemen lidali kulamulidwa ndi anthu a mtundu 
wa Ahabashi (ochokera ku Ethiopia). Iwowo pa nthawi imemeyo adali Akhristu. 
Bwana Mkubwa (Gavanala) waku Yemen pa nthawiyo adali Abraha. Abrahayu 
adafuna kuwaletsa Arabu kuti asamapite ku Makka kukayendera Kaaba. Pa 
chifukwa ichi adamanga tchalichi lalikulu kwambiri ndiponso lokongola lomwe 
lidali mu mzinda wa Sana'a. Adawakakamiza Arabu kuyendera tchalichilo m” malo 
mopita ku Al-Kaaba. Pamene Arabu adamva zimenezi zidawanyansa. Ndipo 
adadza munthu wina wochokera ku fuko la Kinaana ndikukalowa m’tchalichimo 
ndikuchitiramo chimbudzi. Adatenga chimbudzicho ndikupakapaka m'zipupa za 
tchalichi lija chifukwa chonyansidwa ndi nyumbayo kuti siidali yoyenera kulowa 
m’malo mwa Kaaba. Pamene adaona izi, Abraha adakwiya kwambiri ndipo 
adalumbira kuti sachitira mwina koma kukagumula Kaaba. Adasonkhanitsa gulu 
la nkhondo lalikulu momwe mudalinso njovu zakuti zikamthandize kugumula Al- 
Kaaba. Choncho adauyatsa ulendo kupita ku mzinda wa Makka. Abraha pamene 
adafika ku Makka, adatumiza munthu kwa Arabu kuti awafotokozere kuti iye 
sadadze kudzawathira nkhondo, koma adadzera kudzagumula Al-Kaaba. Choncho 
adawapempha kuti amupatse danga kuti atero. Abdul Mutwalib adalamula anthu 
ake onse kuti achoke mu mzindawo apite ku mapiri. Iye adakalowa Mnyumba 
ya Kaaba ndipo adapempha Allah kuti ayipulumutse nyumba Yake yopatulika. 
Kenaka nayenso adawatsatira anzake ku mapiri kuja ndipo adangokhala phee, 

2. Kodi sadachichite chiwembu chawo kukhala chosokera (chopanda 
phindu?) 


3. Ndipo adawatumizira magulumagulu a mbalame otsatizana. (ndipo 
adawazungulira mbali zonse). 


4. Zimawagenda ndi miyala ya moto. 


5. Choncho adawachita ngati m°’mera wodyedwa (ndi nyama ndi 
kulavulidwa). 





kuti amuone bwino yemwe adali kulimbana ndi Allah pomugumulira nyumba 
Yake. Abraha pamene adadziwa kuti Arabu atuluka mu mzindamo adakonzeka 
kulowa m'Makka ndi kugumula Al-Kaaba. Koma Allah Wamphamvu zonse 
adamutumizira gulu Lake la nkhondo monga momwe mukuwerengera pa Ayah 
yachitatu. Ankhondo a Abraha ena adafera pompo koma ena pamodzi ndi iye 
mwini, adathawa ndikukafera kwawo ku Yemen. pa chifukwa chimenechi 
Arabu ankachitcha chaka chimenechi kuti “chaka cha njovu.” Choncho mwana 
aliyense wobadwa m'chakachi ankatchedwa mwana wobadwa m'chaka cha 
njovu. Ndipo Mneneri Muhammad (s.a.w) adabadwa m'chaka chimenechi ndipo 
ankadziwikanso monga mwana wobadwa m'chaka cha njovu. 





Surat 106. Quraish 











gi Stirat 106. Ouraish BS 


M'surayi Allah akufotokoza za mtendere Wake umene udali pa 
Aquraish powadalitsa ndi nyumba Yake yopatulika imene adali kuiteteza 
kwa adani Ake. Adawakhazika mmbali mwake ndipo adapeza ulemelero 
ndi mtendere. 








Amayenda nthawi ya chirimwe kupita ku Sham ndipo nthawi ya 
dzinja amapita ku Yemen ndikumakachita malonda mwamtendere 
popanda chowapinga chilichonse, pomwe anzawo adali kufwambidwa. 


Chimenechi ndi chisomo chofunika kuchiyamika, ndi kumpembedza 
amene adawachotsera njala ndi mantha. 





M'dzina la Allah Wachifundo chambiri, Wachisoni chosatha. 


1. Cholinga chakuwachita Maguraish kuti apitirize chizolowezi chawo,!"! 


[1] (Ndime 1-4) Al-Kaaba, ndizachidziwikire kuti, adali malo opatulika kwa Arabu onse 
kuyambira nyengo ya Ibrahim (Abraham) (a.s) yemwe adamanga nyumbayi potsatira 
lamulo la Allah. Aguraish amene ankasunga ndi kuyang’anira Nyumba yopatulikayi, 
adali kupatsidwa ulemu ndi Arabu ena onse. Ndipo pa chifukwa chimenechi adali 
kutha kuyenda ulendo wopita ku Yemen nthawi ya dzinja, ndiponso ku Sham nthawi 
yachirimwe kukachita malonda ndikubwerera bwinobwino. Sadali kuputidwa 
ndi achifwamba m'njira, pophedwa kapena kulandidwa chuma chawo momwe 
ankachitiridwa Arabu ena. Pamene idamveka nkhani ya njovu kulemekezedwa kwawo 
kudaonjezeka kuchokera kwa mitundu yonse ya Arabu. Mu Sura imeneyi, Allah 
akuwakumbutsa za madalitso amenewa ndiponso akuwauza kuti adawafewetsera 
kayendedwe ka maulendo awo nthawi ya dzinja ndi chilimwe kuti akachite malonda 
ndikupeza chakudya ndi zina zofunika pa moyo wawo. Adawapatsa chitetezo posakhala 
ndi mantha m'njira; mantha omwe mitundu ina ya Arabu idali nawo. Madalitso onsewa 
ankawapeza chifukwa cha nyumba ya Al-Kaaba. Choncho kudali koyenera kwa iwo 
kumupembedza Mwini nyumbayo, osati mafano. 

Pakadapanda nyumba Yakeyo sakadatha kumayenda maulendo mwa chitetezo, 
ndiponso sibwenzi kukudza aliyense ku mzindawo (Makka) chifukwa mukadakhala 
mulibe chodzetsa alendo. 

2. Apitilize chizolowezi chawo choyenda nthawi ya dzinja (kunka ku 
Yemen) ndi nthawi yachirimwe (kunka ku Sham kukachita malonda, 
mosatekeseka ndi mopanda mantha). 


. Choncho, amupembedze Mbuye wa Nyumba iyi (Al-Kaaba amene 
adachititsa kuti athe kuyenda maulendo awiriwo). 


4. Yemwe amawadyetsa (nthawi imene Arabu anzawo) ali m'njala, ndipo 
amawapatsa chitetezo (pomwe anzawo) ali ndi mantha. 


SXG 








Surat 107. Al-Maʻun 


Sa Sûrat 107. Al-Maʻun B 


Surayi ikukamba za otsutsa tsiku la malipiro limene lili tsiku 
lachimaliziro. Ndipo yalongosola mbiri zawo motere: Iye ndi yemwe 
amapondereza ana amasiye ndikuwakalipira mwankhanza, osati 
kuwalangiza miyambo yabwino. Iyenso ndi yemwe samalimbikitsa 
ena ndi mawu kapena ndi ntchito zake monga kudyetsa osauka 
chifukwa iye ndi woumira pa zimene alinazo mmanja. Kenako 
yatchula gulu lofanana ndi wotsutsa tsiku lamalipiro. Iwowa ndi 
amene akuchitira mphwayi mapemphero awo. Sachita mapemphero 
awo moyenera, koma akuwachita monga chithunzi chopanda 
tanthauzo. Amangoonetsera zochita zawo kwa anthu. Amamana 
osowa chithandizo chawo. Ndipo Sura iyi ikuwalonjeza chilango 
ndikuonongeka kuti asiye machitidwe awowo. 




















M'dzina la Allah Wachifundo chambiri, Wachisoni chosatha. 


1. Kodi wamuona yemwe akutsutsa za mphoto (ndi chiwerengero cha tsiku 
lachimaliziro)?!'! 


2. Iye ndi yemwe akukankha wamasiye (mwankhanza). 

3. Ndipo salimbikitsa (ena pamodzi ndi iye mwini) kudyetsa osauka. 

4. Choncho kuonongeka kuli pa ena mwa opemphera swala (amene ali ndi 
mbiri izi); 


5. Omwe amachitira mphwayi mapemphero awo.”! 


[1] Sura imeneyi ikufotokoza m’mene alili makhalidwe a anthu ambiri, ngakhale amene 
amadzitcha kuti ndi Asilamu. Aliyense amene ali ndi makhalidwe otere ndiye kuti 
sakhulupilira za tsiku la chiweruziro. Akadakhala kuti akukhulupilira za tsikuli, 
sibwenzi akusiya kuwachitira za chifundo osauka ndi amasiye. Sapereka chithandizo 
ngakhale kulimbikitsa ena ngati iye alibe. 


[2] Kuchitira mphwayi mapemphero (Swala), kumeneku ndiko kupemphera 
modukizadukiza. Tsiku lina nkupempherapo, tsiku lina ayi. Kapenanso kupemphera 
modzionetsera kwa anthu (riyaa). 

6. Amenenso (akamachita mapemphero awo) amadzionetsera (kwa anthu 
mwachipha maso kuti apeze ulemelero ndi kutamandidwa mmitima 
mwa anthu).!"! 


7. Ndipo amamana ziwiya (zawo posabwereka anzawo zinthu zofunika pa 
moyo wa aliyense monga nkhwangwa, mpeni, mtondo ndi zina zotere). 





[1] Riyaa ndiko kuchita ntchito yabwino ndicholinga choonetsa anthu, kuti akuone kuti 
ndiwe wabwino, mwina kuti ukhale wokondedwa ndi anthu. Kapenanso kuti upeze za 
m’matumba mwawo. Amenewa ndi machitidwe a “Shiriki” (kum”phatikiza Allah ndi 
zolengedwa Zake pa mapemphero) ndiponso ndi njira yobera anthu. 





Surat 108. Al-Kauthar 








Sa Sûrat 108. Al-Kauthar B 


M'sura imeneyi Allah akutchula ufulu Wake umene adamchitira 











Mneneri Wake (s.a.w) pompatsa zabwino zambiri ndi chisomo chachikulu 
pano padziko ndi tsiku lachimaliziro. Ndipo wamuuza kuti apitilize 
kupemphera Swala ncholinga chofuna chikondi Chake osati china ayi. 
Ndiponso akumuuza kuti aphe nyama ya nsembe imene ili yodalirika 
mchuma chake posonyeza kuthokoza pa zimene Allah wampatsa monga 
ulemelero waukulu. 


Ndipo Sura imeneyi yamaliza ndi nkhani yakudukidwa mwawi 
wa mdani wake amene adali kumuda Mtumiki (s.a.w) kwambiri 
ndikumamutcha kuti ngopanda mwawi. 





M'dzina la Allah Wachifundo chambiri, Wachisoni chosatha. 


1. Ndithu takupatsa zabwino zambiri (zina mwa izo ndi mtsinje wotchedwa 
Kauthar).!"! 


2. (Pakuti ndakupatsa zimenezo), pitiriza kupembedza Mbuye wako 
(moyera mtima) ndipo ipha nsembe yako (chifukwa chakuthokoza Allah 
pa zimene wakupatsa, monga ulemelero ndikukusankhira zabwino 
zambiri).” 


Tanthauzo la “zabwino zambiri” apa, ndi uneneri, maphunziro, ntchito zabwino, 
ulemelero, kupambana pakukhala ndi omutsatira ambiri ndi zabwino zina zam’dziko 
lino lapansi ndi tsiku lachimaliziro, zosawerengeka zomwe sadapatsidwe aliyense 
pambuyo pa iye ngakhale mtsogolo mwake. Ndithu zimenezi, popanda chikaiko, 
ndizabwino kwambiri kuposa chuma ndi ana. 


[2] Tanthauzo loti “Mbuye wako yekha umupembedze” nkuti amupembedze Allah Yekha, 
asachite chiphamaso, asakhale monga amene amachita mapemphero ndi cholinga choti 
adzionetsere kwa anthu. Ndikutinso apereke nsembe m'dzina Lake, osati azimu ndi 
zina zotero. 

3. Ndithu mdani wako ndiye ali wopanda mwawi. l" 





[1] Adani a Mtumiki (s.a.w) adali kukondwera kwambiri pamene ankaona kuti ana ake onse 
achimuna atha kumwalira, iwo ankaona kuti palibe ubwino uli onse kwa munthu pano 
pa dziko ngati sadapatsidwe ana achimuna ndi chuma. Pa chifukwa ichi, adali kumutcha 
“Abtar,” wopanda madalitso. Msura imeneyi Allah akumtonthoza Mneneriyo ndiponso 
akuyankha adani ake. 





Sûrat 109. Al-Kafirun 


gi Stirat 109. Al-Kafirun Bs 


M'sura imeneyi Allah akulamula Mneneri Wake kuti awauze 

















okanira (osakhulupirira) kuti sipadzapezeka chimvano pakati pa iye ndi 
chipembedzo chake choona ndi pakati pa iwo ndi chipembedzo chawo 
chabodza. Koma iye adzapitiriza kupembedza Allah amene palibe wina 
wopembedzedwa mwachoonadi koma Iye. Ndipo naonso adzapitiriza 
kupembedza mafano awo omwe sangathandize chilichonse. 





M'dzina la Allah Wachifundo chambiri, Wachisoni chosatha. 
1. Nena (iwe Mtumiki) (s.a.w): E inu anthu osakhulupirira!!!! 
2. Sindipembedza chimene inu mukuchipembedza (kusiya Allah). 


3. Inunso simumpembedza amene ine ndikumpembedza (yemwe ndi 
Allah). 


4. Ndiponso ine sindidzapembedza chimene inu mwakhala 
mukuchipembedza (chifukwa inu ndinu ophatikiza Allah ndi zinthu 
zina). 


[1] (Ndime 1-6) Osakhulupilira a mu mzinda wa Makka pamene adaona kuti atopa, 
sangathe kuzimitsa dangalira la Usilamu ndipo adamuona Mneneri (s.a.w) tsiku lililonse 
akuonjezera khama pa ntchito yake, chipembedzo nacho chikunkerankera mtsogolo, 
adapempha Muhammad (s.a.w) kuti pakhale chimvano pakati pa iwo ndi iye choti 
amupembedze Mulungu wa Mneneri (s.a.w) chaka chimodzi pamodzi naye, nayenso 
pa chaka chinacho asakanikirane nawo popembedza milungu yawo chaka chimodzinso. 
Kumeneku ndiko kuti chaka, apembedze Mulungu wa Mneneri (s.a.w), nayenso 
apembedze milungu yawo chaka chinacho. Apa ndipo pamene idavumbulutsidwa 
Surayi. Cholinga chake ndi ichi: Inu muli ndi milungu yanu, inenso ndili ndi Mulungu 
wanga. Sizingatheke kusakanikirana pakati pa milungu yanu yonama ndi Mulungu 
wanga woona, ngakhalenso ndi mapemphero anu onama ndi mapemphero anga owona. 
Inu muli ndi chipembedzo ndichikhulupiliro chanu, inenso ndili ndi chipembedzo ndi 
chikhulupiliro changa. 

5. Ndipo inu simudzampembedza amene ine ndikumpembedza (yemwe ndi 
Allah). 


6. Inu muli ndi chipembedzo chanu (chimene mukuchikhulupirira), inenso 
ndili ndi chipembedzo changa (chimene Allah wandisankhira). 








Surat 110. An-Nasr Juzu 30 











Sa Sûrat 110. An-Nasr BS 


Surayi ikumuuza Mtumiki (s.a.w) kuti chikadza chipulumutso 
cha Allah ndikugonjetsa Makka, ndikutinso akaona anthu akulowa 
mchipembedzo cha Allah mmagulumagulu, pamenepo amulemekeze 
Allah ndi kumyamika ndi kumyeretsa ku zinthu zosayenera kwa Iye. 
Ndikutinso ampemphe chikhululuko kuti chimfikire iye ndi anthu 
ake okhulupirira. Chifukwa chakuti Allah ndiwolandira kulapa kwa 
anthu ake ndikuwakhululukira zolakwa zawo. 











M'dzina la Allah Wachifundo chambiri, Wachisoni chosatha. 


1. Chikafika chipulumutso cha Allah ndi kugonjetsa (mzinda wa Makka 
kwa iwe ndi okutsatira),!"! 


2. Ndikuwaona anthu akulowa m'chipembedzo cha Allah ali 
magulumagulu,”! 


3. Pamenepo lemekeza Mbuye wako ndi kumtamanda ndiponso mpemphe 
chikhululuko, ndipo ndithu Iye ndiwolandira mochuluka kulapa (kwa 
anthu Ake).”! 





[1] Ili ndi lonjezo la Allah kwa Mneneri wake (Muhammad) (s.a.w) kuti amthandiza 
kumpulumutsa kwa adani ake amene adali kumuzunza ndi kufuna kumupha. Lonjezoli 
lidali lakuti iye adzaulamulira mzinda wa adaniwo momwe adamutulutsa. 


[2] Mneneri (s.a.w) pamene adalowa mu mzinda wa Makka ndi kugonjetsa adani ake monga 
momwe Allah adamulonjezera, a kafiri adali kubwera m’mafukomafuko kudzalowa 
m’chipembedzo cha Chisilamu. 


Tanthauzo la kuuzidwa Mneneri Muhammad (s.a.w) kuti zikachitika zimene 
adalonjezedwa, amulemekeze Mbuye wake, amupemphe chikhululuko, chikhalirecho 
iye adali kuchita zimenezo, izi zimatanthauza kuti moyo wake wayandikira kutha, 
watsala pang'ono kumwalira. Choncho adalamulidwa kuonjezera mapemphero 
kuti aonjezere kulinganiza tsiku lake lomaliza. Imeneyi ndi imodzi mwa Surah 
zimene zidavumbulutsidwa kotsirizira kwa moyo wa Mtumiki (s.a.w). Pamene 
idavumbulutsidwa Surayi, ena mwa maswahaba (omutsatira) adazindikira chinsinsi 
cha Surayi; adali kulira poona kuti Mneneri (s.a.w) amwalira posachedwa. Pambuyo 
povumbulutsidwa Surayi, Mneneri (s.a.w) sadakhale moyo nthawi yaitali. 





Surat 111. Al-Masad 


Sa Sûrat 111. Al-Masad B 


Surayi ikulongosola za kuonongeka kwa Abu Lahabi yemwe adali 
mdani wa Allah ndi Mneneri Wake. Ndikuti pakuonongekako chuma 
chake kudzanso ulemelero wake sizidamthandize. Ndipo yamulonjeza 











kuti tsiku lachimaliziro adzalowa kumoto woyaka mwamphamvu 
ndikuotchedwa mmenemo. Ndiponso yamphatikiza iye ndi mkazi 
wake pachilangocho. Makamaka mkazi wake adzakhala ndi chilango 
chakechake chomangidwa chingwe mkhosi mwake ndikumakokedwa 
kumoto; kumlanga pachifukwa cha zimene adali kumchitira Mneneri wa 
Allah ndi kuipitsa uthenga wake. 





M'dzina la Allah Wachifundo chambiri, Wachisoni chosatha. 


1. Aonongeka manja a Abi Lahab (omwe adali kuwagwiritsa ntchito 
pozunza Asilamu). Nayenso wawonongeka.!"! 


2. Chuma chake ndi ulemelero wake (umene adaupeza) sizidamthandize ku 
chilango cha Allah. 


3. Adzalowa ku Moto wa malawi. 


[1] (Ndime 1-4) Pa chiyambi cha uneneri wa Muhammad (s.a.w) adalamulidwa kuti 
aulalikire uthenga wabwinowo kwa abale ake apafupi; adawasonkhanitsa ndipo 
adawalalikira ndi kuwachenjeza za chilango cha tsiku lachimaliziro. Koma Abu Lahab 
adali m'bale watate wa Mtumiki Muhammad (s.a.w) adakwiya ndipo adanena kuti: 
“Waonongeka iwe! Waonongeka iwe! Chimenechi ndi chimene watisonkhanitsira?” 
Pa chifukwa ichi idavumbulutsidwa Sura imeneyi. Allah adamubwezera Abu Lahab 
pamodzi ndi mkazi wake, Ummu Jamil, mawu otembelera. Ummu Jamil ankalimbikira 
kwambiri kumuzunza Mtumiki (s.a.w) ndi kuwakaikitsa amuna kuti asamutsatire. 
Ndipo adayesetsa kutsekereza kuti asamutsatire. Ndipo adayesetsa kutsekereza kuti 
Chisilamu chisafalikire madera ena. “Aonongeka manja a Abu Lahab?” kumeneku ndi 
kutembelera komutembelera Abu Lahab kuti aonongeke m’malo moonongeka Mneneri 
(s.a.w). Pakuti amene amatembelera apayu ndi Mwini Allah, ndiye kuti matembelero 
adamufikiradi iye. 

4. Nayenso mkazi wake (adzalowa ku Moto) yemwe adali kusenza nkhuni 
(za minga pomutchera Mtumiki (s.a.w) komanso amanka nadanitsa 
pakati pa anthu). 


5. Mkhosi mwake mdzamangidwa chingwe chopiringidwa bwino cha 
mlaza (chomlanga nacho).!" 





[1] Uyu mkazi wa Abu Lahab adali wodanitsa. Ntchito yake idali kutapa mawu uku, 
kuwapititsa uku, ncholinga chofuna kusokoneza. 





Sûrat 112. Al-Ikhlâs 847 











ga Sûrat 112. Al-Ikhlâs 


Ena mwa osakhulupirira adampempha Mneneri (s.a.w) kuti awauze 
za Allah m’mene alili; kodi ndi wa golide kapena wa siliva? Ndipo Sura 
imeneyi idavumbulutsidwa poyankha funso lawo ndi kumuyeretsa Allah 
kumachitidwe a “Shirk” (kumphatikiza Allah ndi zinthu zina). Shiriki ili 
mitundu inayi: 











(a) Kukhulupirira kuti milungu ilipo yambiri monga momwe adali 
kukhulupirira akafiri a mu mzinda wa Makka. 


(b) Kukhulupirira kuti alipo wina wake yemwe ali ndi mphamvu 
zotha kuchita chinthu chomwe palibe amene angachichite koma Allah 
yekha, monga, kuvumbwitsa mvula, kuchotsa tsoka, kudziwa za m'seri 
ndi zina monga izi. Shiriki ya mtundu uwu imapezekanso kwa anthu ena 
omwe amadzitcha kuti ndi Asilamu masiku ano. E, Allah tipulumutseni 
kumachitidwe oipawa! 

(c) Shirk yokhulupirira kuti pali mgwirizano pakati pa Allah ndi 
zolengedwa Zake zina monga momwe chilili chikhulupiliro cha Akhrisitu. 

(d) Kukhulupirira kuti Allah alinacho chofanana Naye kumbali ya 
maonekedwe Ake ndi mbiri Zake, monga momwe chilili chikhulupiliro 
cha Ayuda. 


Choncho, Sura imeneyi yatsutsa zonsezi ndipo yamuyeretsa Allah 
kumachitidwe abodzawa. 


ua 
M'dzina la Allah Wachifundo chambiri, Wachisoni chosatha. 


1. Nena (iwe Mtumiki (s.a.w), kwa amene akukufunsa mwachipongwe, 
mbiri za Mulungu wako): “Iye ndi Allah Mmodzi, (alibe mnzake). 


2. Allah ndi Wokhala ndi zonse Wodaliridwa ndi zolengedwa Zake. 





3. Sadabale (mwana) ndiponso sadaberekedwe. 


4. Ndiponso palibe aliyense wofanana ndi Iye.” 

Sa Sûrat 113. Al-Falaq BS 


Surayi ikumulimbikitsa Mneneri (s.a.w) kuti atsamile ndi kufuna 








chitetezo kwa Mbuye wake ku zoipa zonse zochokera mzolengedwa zake 
za Allah, ndi zoipa za usiku pamene mdima wake ukulowa pachifukwa 
chakuti usiku umadza ndi zoipa zambiri. Ndi zoipa za afiti owononga 
omwe amamasula mgwirizano umene uli pakati pa munthu ndi mnzake 
kupyolera mmachitidwe awo a ufiti. Ndikutinso adziteteze kwa wansanje 
pamene akuchita nsanje yofuna kuchotsera anthu a Allah chisomo 


chimene Allah wawapatsa. 





M'dzina la Allah Wachifundo chambiri, Wachisoni chosatha. 
1. Nena: “Ndikudzitchinjiriza ndi Mbuye wam'bandakucha.!"! 
2. Kuchokera ku zoipa zimene Iye adazilenga.”! 


3. Ndi ku zoipa za usiku pamene mdima ukulowa mwa mphamvu.”! 


[1] Surayi ndi yotsatirayi, zidavumbulutsidwa nthawi imodzi. Koma pali kutsutsana; ena 
akuti zidavumbulutsidwa ku Makka pomwe ena akuti zidavumbulutsidwa ku Madina. 
Sura ziwirizi zikutiphunzitsa m’mene tingadziikire mchitetezo cha Allah, ndiponso 
tikuphunzitsidwa kuti Iye (Allah) ndi mwini mphamvu zonse. Atha kumuteteza munthu 
kuchinthu chilichonse chifukwa chakuti Iye (Allah) ndi Mlengi wa chinthu chilichonse. 
Choncho, yemwe asiya chitetezo Chake ndikumafuna chitetezo cha ufiti, azimu, manda, 
ndi zina zotero ndiye kuti akuziika iye mwini kumachitidwe a “SHIRIK” (kupembedza 
mafano). 


[2] “Zomwe adalenga” zikutanthauza chilichonse cholengedwa, chamoyo ndi chopanda 
moyo; chooneka ndi chosaoneka. 


[3] Palibe chikaiko, usiku wa mdima uli ndi zoopsa zambiri zomwe sizipezeka masana 
ndi usiku wowala. Mu usiku wa mdima, mumayenda zinthu zoopsa zambiri, monga 
zirombo zolusa, akuba, achiwembu ndi zina zambiri. Kukacha zonsezi zimabisala 
koma kukada zimatuluka. 





Sûrat 113. Al-Falaq 849 Juzu 30 


4. Ndi ku zoipa za afiti omwe amauzira mu mfundo. 


5. Ndiponso ku zoipa za wansanje pamene akuchita nsanje.”!! 





[1] “Wanjiru” kapena “Wansanje” uyu ndi munthu amene amanyansidwa akamuona 
mnzake atadalitsidwa ndi dalitso la mtundu uliwonse. Ndipo amakhumba kuti 
dalitsolo limuchokere ngakhale kuti lisamufikire iye. Njiru ndi tchimo lalikulu 
ndiponso ndi nthenda yoipa kwambiri. Mwina munthu wanjiru amabisa njiru 
yake mu mtima mpaka kufa nayo. Apo amapuma iye pamodzi ndi anthu 
aja amene ankawachitira njiru. Mwina amalephera kuibisa mu mtima ndipo 
amaionetsera poyera kotero kuti amachita zotheka kuti amuchotsere mnzake 
uja dalitso lomwe wapatsidwa ndi Allah. Akalephera izi, amangoganiza za 
kumupha; njiru iyi ndi yoipa kwambiri. 





Surat 114. An-Nas Juzu 30 


Sa Sûrat 114. An-Nas BS 


M'surayi Allah Wapamwambamwamba akulamula Mneneri Wake 
(s.a.w) kuti apemphe chitetezo kwa Iye kuti amteteze kwa woipa 
wamkulu amene ali wobisika, kotero kuti anthu ambiri sakumdziwa 
chifukwa chakuti amawadzera kupyolera kumbali yazilakolako zawo ndi 
zofuna zawo ndikuwagwetsa mzoletsedwa za Mbuye wawo Allah. 

















Woipa ameneyu ndiye mnong'onezi wazoipa yemwe amalephera 
kugwira ntchito yake ngati munthu uja atapempha chitetezo kwa Allah. 
Zonong'oneza zake zimakhala za udyerekezi ndi zachinyengo. 





M'dzina la Allah Wachifundo chambiri, Wachisoni chosatha. 


1. Nena: “Ndikudzitchinjiriza ndi Mbuye (Mleri) wa anthu (Yemwe 
akulinganiza zinthu zawo).!"! 


2. Mfumu ya anthu ( Imene iri ndi mphamvu yochita chirichonse pa iwo). 
3. Wopembedzedwa wa anthu. 


4. Kuzoipa za mnong'onezi (yemwe amathira unong'onezi wake 
m’mitimaya anthu) yemwenso amabisala (posiya unong'onezi wake 
ngati mwini mtimawo atankumbukira Allah).”! 


[1] Allah pokhala Mlengi wa anthu ndi amenenso amawalera kuyambira pamene ali m’mimba 
mpaka kumapeto a moyo wawo pano pa dziko. Kuwaleraku kuli muuzimu, mthupi, 
mu mpweya, ndi pa chilichonse chofunika pa moyo wawo. Kuonjezera pa zimenezi 
adawapatsa nzeru ndi kuwasonyeza njira zabwino za dziko lapansi ndi tsiku lachimaliziro. 
Ndipo adawalamula kuzitsata njirazo. Adawasonyezanso njira zoipa za dziko lino lapansi 
ndi tsiku lachimaliziro. Ndipo adawalamula kuti azipewe njira zoipazo. 


Mnong'onezi wa zoipa amene amabisala ndiye Satana, yemwe ntchito yake ndi 
kunong'oneza zoipa m’mitima ya anthu pofuna kuwasokeretsa ndi kuwaiwalitsa 
Allah. Koma akakumana ndi munthu wa chikhulupiliro cha mphamvu kapena yemwe 
amatamanda kwambiri Mbuye wake Allah, Satanayo amalephera ndipo amathawa; 
kubwerera m"mbuyo. 





Sûrat 114. An-Nâs 851 Juzu 30 


5. Yemwe amanong’oneza mzifuwa za anthu. 


6. Wochokera m’ziwanda ndi mwa anthu.”!!! 





Lakwanira ndipo Allah Wapamwamba 


alemekezeke 


[1] Mchiyankhulo cha Chiarabu aliyense woipitsitsa amatchedwa “shaitan” satana, 
munthu kapena chiwanda. Satana wa muwanthu ndiwoipitsitsa kwambiri kwa 
anthu kuposa wa m’ziwanda. 

